
În ciuda dovezilor care atestă faptul 
că specia umană continuă să evolueze, 
biologii consideră că rămâne de văzut 

în ce direcţie o vom lua de acum încolo. 


Time Magazine, 23 februarie 2009 


Doar pentru că eşti paranoic, nu 
înseamnă că ei nu pot fi pe urmele tale. 


JOSEPH HELLER 


Capitolul 1 


Se trezi întins pe spate, cu soarele orbitor bătându-i în faţă. 
Desluşi susurul unei ape care curgea undeva în apropiere. Simţea o 
durere ascuţită în zona oculară — probabil o inflamație a nervului său 
optic — şi o pulsaţie constantă, dar fără durere, la baza craniului — ca 
un tunet îndepărtat ce prevestea o migrenă. Se rostogoli pe o parte şi 
încercă să se ridice în şezut, vârându-şi capul între genunchi. I se 
părea că lumea se învârtea cu el dinainte să deschidă ochii, de parcă 
axa pământului nu mai era fixă, orientându-se haotic în toate 
direcţiile. Prima lui gură de aer proaspăt îi provocă suferinţă — avea 
impresia că îi plimba cineva o pană din oţel printre coaste, în partea 
din stânga sus a cutiei sale toracice, şi gemu de durere, forțându-şi 
pleoapele să se deschidă. Ochiul lui stâng era probabil foarte umflat, 
pentru că i se părea că priveşte printr-o fantă. 

Cea mai verde iarbă pe care o văzuse vreodată — deasă, lungă şi 
mătăsoasă -— se întindea până pe malul râului. Apa era limpede şi 
curgea năvalnic printre bolovanii ce se ițeau din loc în loc între 
maluri. Dincolo de râu se ridica o stâncă înaltă de vreo trei sute de 
metri. De-a lungul malurilor erau pâlcuri de pini, iar în aer se simţea 
distinct aroma lor, combinată cu prospeţimea apei curgătoare. 

Era îmbrăcat în pantaloni negri şi un sacou de aceeaşi culoare, cu 
o cămaşă oxford pe dedesubt. Ţesătura albă a cămăşii era pătată de 
sânge. O cravată neagră atârna, aproape desfăcută, de gulerul său. 

La prima încercare de a se ridica, îşi simţi genunchii moi şi căzu 
din nou în şezut, mişcarea provocându-i o durere cumplită în cutia 
toracică. Cea de-a doua încercare se dovedi reuşită şi se trezi în 
picioare, nesigur, simțind pământul ca o platformă mişcătoare sub 
tălpile lui. Se întoarse încet, şovăielnic, cu picioarele depărtate 

pentru a-şi menţine echilibrul. 

Cu spatele la râu, constată că se afla pe marginea unei pajişti. În 
celălalt capăt al terenului, se zăreau suprafețele metalice ale unor 
balansoare şi tobogane, care sclipeau în lumina intensă a soarelui de 
amiază. 

Nu se auzea nimic altceva în jur. 

Zări dincolo de parc nişte case în stil victorian şi, ceva mai 
departe, clădirile unei străzi principale. Oraşul era la vreo doi 
kilometri distanţă şi se afla în mijlocul unui amfiteatru de piatră, 
protejat de jur împrejur de nişte pereţi de stâncă înalţi de vreo trei 
sute de metri, compuşi din roci roşii. Pe piscurile munţilor celor mai 
înalţi, care se pierdeau în ceaţă, se mai vedeau petice de zăpadă, dar 
acolo jos, în vale, era cald, iar cerul senin de deasupra avea nuanţa 
cobaltului. 

Bărbatul îşi verifică buzunarele pantalonilor şi apoi pe cele ale 
hainei cu un singur rând de nasturi. Nu găsi niciun portofel, nici 
vreun clips pentru bancnote. Nu avea niciun act de identitate, chei 
sau telefon. Doar un mic cuţit elveţian într-unul dintre buzunarele 
sale interioare. 

XXX 

Când ajunse în celălalt capăt al parcului, era mult mai alert, dar şi 
mai nedumerit, iar pulsaţia din coloana cervicală începu să-l 
deranjeze. 

Ştia şase lucruri cu certitudine: 

Numele preşedintelui actual. 

Cum arăta chipul mamei lui, deşi nu-şi putea aminti numele sau 
sunetul vocii ei. 

Ştia să cânte la pian. 

Să piloteze un elicopter. 

Că avea treizeci şi şapte de ani. 

Şi că trebuia să ajungă de urgenţă la un spital. 

În afară de aceste lucruri, lumea înconjurătoare şi locul lui în 
aceasta erau cumva nedesluşite, de parcă ar fi fost scrise în mintea 
lui într-o limbă necunoscută, pe care nu putea să o înţeleagă. Simţea 
adevărul plutind undeva la periferia conştienţei sale, dar acesta 
rămânea încă ascuns, imposibil de atins. 

Păşea pe o stradă a unui cartier rezidenţial liniştit, uitându-se 
atent la fiecare maşină pe lângă care trecea. Oare vreuna dintre 
acestea era a lui? 

Casele dispuse de o parte şi de alta a străzii erau îngrijite şi 
arătoase — proaspăt zugrăvite, având peluze perfecte, mici şi pătrate, 
cu iarbă de un verde aprins şi garduri de ţăruşi. Numele fiecărei 
familii era imprimat cu litere mari şi albe pe părţile laterale ale 
cutiilor poştale de culoare neagră. 

Văzu că toate curţile din spatele caselor aveau grădini bogate şi 
viu colorate, pline nu doar de flori, ci şi de fructe şi legume. 

Toate acele culori erau atât de pure şi de vii... 

Pe la jumătatea celei de-a doua străzi, se opri crispat. Efortul 
depus pentru a păşi în ritmul acela îl epuizase, făcându-l să expire 
prelung, iar durerea pe care o simţea în partea stângă îl opri din 
drum. Îşi dădu jos sacoul şi îşi scoase cămaşa oxford pe deasupra 
pantalonilor, apoi îşi descheie nasturii şi se uită la rană. Arăta mai 
rău decât o simţea — pe toată partea stângă a pieptului se lăţea o 
vânătaie neagră şi rotundă, cu o pată gălbuie în centru. 

Ceva îl lovise. Rău de tot. 

Îşi plimbă uşor mâna pe cap. Migrena era acolo, devenind cu 
fiecare minut tot mai insuportabilă, dar nu simţea niciun semn de 
traumă severă în afară de sensibilitatea din partea stângă a toracelui. 

Îşi încheie nasturii cămăşii, o vârî din nou în pantaloni şi porni 
mai departe pe stradă. Concluzia — extrem de evidentă — era că 

fusese implicat într-un accident. 

Poate un accident de maşină. Sau poate căzuse de la înălţime. 
Poate fusese atacat — asta ar fi putut explica de ce nu avea asupra lui 
un portofel. 

Ar fi trebuit să meargă mai întâi la poliţie. 

Doar dacă nu... 

Dar dacă făcuse ceva rău? Poate comisese o crimă... 

Era posibil oare? 

Poate că trebuia să aştepte, să vadă dacă îşi amintea ceva. 

Cu toate că nimic din acest oraş nu i se părea cât de cât familiar, el 
realiză în timp ce păşea împleticindu-se pe stradă că citea numele de 
pe fiecare cutie poştală. Era un lucru involuntar? 

Oare pentru că undeva în subconştientul său se aştepta ca pe una 
dintre acele cutii poştale să fie şi numele lui? Şi că, văzându-l, avea 
să-şi amintească totul? 

Clădirile din centrul oraşului se înălțau deasupra pinilor undeva 
în față, la câteva străzi distanţă şi auzi — pentru prima dată — 
zgomotul maşinilor în mişcare, nişte voci îndepărtate şi bâzâitul 
sistemelor de ventilaţie. 

Înlemni în mijlocul străzii, ridicându-şi involuntar capul. 

Rămase cu ochii aţintiţi la cutia poştală din dreptul unei case în 
stil victorian, cu două etaje şi cu fațada zugrăvită în roşu şi verde. 

Se uită la numele de pe partea laterală a cutiei poştale. 

Pulsul i se acceleră, cu toate că nu înțelegea de ce. 


MACKENZIE 


„Mackenzie.“ 

Numele nu însemna nimic pentru el. 

„Mack...“ 

Dar primele litere i se păreau cunoscute. Sau poate că îi provocau 
un răspuns emoțional. 


„Mack. Mack.” 

El era Mack? Să fi fost acesta numele lui mic? 

— Numele meu e Mack. Bună, încântat de cunoştinţă! 

Nu. 

Felul cum pronunţa acest cuvânt nu i se părea natural. Probabil că 
acest nume nu era al lui. La drept vorbind, ura acest cuvânt, pentru 
că de fapt îi trezea... 

Frică. 

Ce ciudat! Dintr-un motiv anume, cuvântul îi trezea frică. 

Oare cineva pe nume Mack îl rănise? 

Merse mai departe. 

La trei străzi distanţă, ajunse la intersecţia dintre strada principală 
şi cea cu numărul şase, unde se aşeză pe o bancă umbrită de copaci. 
Trase aer în piept — încet şi cu prudenţă. Privi într-o parte şi-n 
cealaltă a străzii, căutând din ochi cu disperare ceva familiar. 

Nu se vedea niciun lanţ de magazine. 

Într-un colţ al intersecţiei, vizavi de banca pe care stătea el, văzu o 
farmacie. 

Alături de farmacie era o cafenea. 

Lipită de cafenea se afla clădire cu trei etaje, pe veranda căreia 
atârna o pancartă: 


WAYWARD PINES HOTEL 


Aroma boabelor de cafea îl făcu să plece de pe bancă. Ridică 
privirea şi zări un local numit Steaming Beans! pe la jumătatea 
străzii. Aceea trebuia să fie sursa mirosului. 

Hmm... 

Pentru el nu era o informaţie prea folositoare, în comparaţie cu 


1 Cafeaua aburindă (n.tr.) 


alte aspecte, dar realiză brusc că îşi dorea o cafea bună. Ardea de 
nerăbdare să o savureze. Oricum, era încă o mică piesă a puzzle-ului 
identităţii sale. 

Porni spre cafenea şi deschise uşa exterioară cu sită. Interiorul era 
mic şi ciudat şi numai după miros îşi dădu seama că produsele care 
se preparau acolo erau de calitate. În spatele unui bar din partea 
dreaptă a localului, se vedeau espressoare, aparate de măcinat 
cafeaua boabe, blendere, sticle de shoturi cu diverse arome. Trei 
scaune de la bar erau ocupate. Câteva sofale şi scaune erau aşezate 
de-a lungul peretelui opus. Un raft plin cu cărţi broşate, îngălbenite 
de vreme. Două cronometre vechi de şah erau în război pe o tablă cu 
piesele deranjate. Pe pereţi erau expuse lucrări grafice de prin partea 
locului — o serie de autoportrete în alb-negru ale unei femei între 
două vârste, cu aceeaşi expresie în toate fotografiile. Doar focalizarea 
camerei foto era schimbată. 

Se apropie de casa de marcat. 

Când barmaniţa de vreo douăzeci de ani, cu o sumedenie de 
codițe blonde, îl observă în cele din urmă, el sesiză un licăr de groază 
în ochii ei frumoşi. 

Oare mă cunoaşte? 

Îşi observă chipul într-o oglindă din spatele casei de marcat şi 
înţelese imediat de ce fata îl privise atât de dezgustată: partea stângă 
a feţei lui era vânătă şi umflată, iar ochiul stâng îi era atât de umflat, 
încât stătea aproape închis. 

Doamne, cineva m-a bătut rău de tot. 

Cu excepţia acelei vânătăi hidoase, nu arăta prea rău. Avea în jur 
de un metru optzeci şi trei înălţime, poate chiar un metru optzeci şi 
şase. Părul lui era negru şi scurt, iar o barbă de două zile îi umbrea 
partea de jos a feţei. Era solid şi musculos — acest lucru fiind destul 
de evident după felul în care îi stătea pe umeri sacoul şi după cât de 

întinsă era cămaşa oxford pe pieptul său. Se gândi că arăta ca un 
director de marketing sau de publicitate — afişând probabil un fizic al 
naibii de atrăgător atunci când era bărbierit şi pus la patru ace. 

— Cu ce vă pot servi? îl întrebă barmaniţa. 

Era în stare să ucidă pentru o ceaşcă de cafea, dar nu avea niciun 
ban - oricare ar fi fost brandul de cafea preparat acolo. 

— Pregătiţi cafea de calitate aici? 

Femeia păru nedumerită de o asemenea întrebare. 

— Ăă, mda... 

— Cea mai bună din oraş? 

— Acesta e singurul magazin de cafea din oraş, dar e adevărat — 
cafeaua noastră le dă clasă tuturor celorlalte. 

Bărbatul se aplecă peste tejghea. 

— Mă cunoşti? o întrebă el în şoaptă. 

— Poftim? 

— Mă recunoşti? Vin des pe aici? 

— Nu ştiţi dacă aţi mai fost pe aici înainte? 

EI clătină din cap. 

Ea îl studie o clipă, de parcă ar fi vrut să se convingă de 
sinceritatea lui, încercând să-şi dea seama dacă tipul acesta cu faţa 
stâlcită în bătaie nu era cumva nebun sau îşi bătea joc de ea. 

În cele din urmă, fata spuse: 

— Nu cred că v-am mai văzut înainte. 

— Pari sigură de asta. 

— Ei bine, nu suntem în New York City. 

— Adevărat. Lucrezi de mult aici? 

— De peste un an. 

— Şi nu sunt un client fidel al localului sau ceva de genul ăsta? 

— Cu siguranţă nu vă numărați printre clienţii fideli. 

— Te mai pot întreba ceva? 

— Desigur. 

— Unde suntem? 

— Nu ştiţi unde vă aflaţi? 

El ezită. O parte din el nu voia să recunoască faptul că se simţea 
complet şi total neajutorat. Când negă din cap în cele din urmă, 
barmaniţa ridică din sprâncene, de parcă nu i-ar fi venit să creadă. 

— Nu glumesc, să ştii, zise el. 

— Suntem în Wayward Pines, Idaho. Faţa dumitale... ce ţi s-a 
întâmplat? 

— Eu... eu nu îmi amintesc nimic. Este vreun spital în oraş? 

În timp ce rostea această întrebare, se simţi străbătut de un fior de 
Tău augur. 

O premoniţie care îl făcea să se cutremure? 

Sau degetele reci ale unei amintiri îngropate adânc în 
subconştient, care se plimbau acum pe coloana lui vertebrală? 

— Mda... Şapte străzi la sud de local. Ar trebui să mergi imediat 
la camera de urgențe. Aş putea să chem o ambulanţă pentru 
dumneata. 

— Nu e nevoie. Se îndepărtă încet de tejgheaua barului şi adăugă: 
Mulţumesc... Cum te numeşti? 

— Miranda. 

— Mulţumesc, Miranda. 

Când ieşi din nou la lumină, ameţi şi se clătină, iar migrena reveni 
cu forţe noi — păstrându-se la limita inferioară a intensității. Nu era 
trafic, aşa că traversă pe celălalt trotuar al străzii principale şi se 
îndreptă spre strada cu numărul cinci, trecând pe lângă o tânără 
mamă şi băieţelul acesteia, care o întrebă în şoaptă ceva de genul: 

— Mămico, nu este el? 

Femeia îi spuse copilului să tacă şi îl privi îngrijorată pe bărbat, ca 
şi cum ar fi vrut să se scuze. 


12 


— Îmi pare rău. Nu a vrut să fie nepoliticos. 

El ajunse la intersecţia străzilor cinci şi principală, în faţa unei case 
din piatră roşiatică, cu două etaje. Pe uşile duble din sticlă scria cu 
litere mari de tipar: 


BANCA NAŢIONALĂ WAYWARD PINES 


Lângă una dintre laturile clădirii observă o cabină telefonică, 
aflată chiar pe trotuarul străzii. Se îndreptă şchiopătând către 
telefonul public — cât de repede putea — şi se închise în cabină. Cartea 
de telefoane era cea mai subţire pe care o văzuse vreodată şi o răsfoi 
preţ de câteva secunde, sperând ca în mintea lui să se facă lumină, 
dar aceasta avea doar opt pagini cu câteva sute de nume, care — la fel 
ca toate celelalte lucruri din oraş — nu îi aduceau aminte de nimic. 

Scăpă din mână cartea de telefoane şi o lăsă să atârne, suspendată 
de cordonul ei metalic, apoi îşi lipi fruntea de geamul rece al cabinei. 

Tastatura telefonului îi atrase atenţia. 

Zâmbi când realiză o asemenea minune. 

Ştia numărul de acasă. 

Înainte să ridice receptorul, tastă de mai multe ori numărul, care 
păru să fie executat cu uşurinţă de vârful degetelor, firesc, datorită 
memoriei sale musculare. 

Se ruga la Dumnezeu şi spera din toată inima să fie cineva acasă — 
presupunând că avea pe cineva. Desigur, nu avea un nume pe care 
să-l adreseze persoanei care ar fi răspuns la telefon, nu cel real, 
desigur, dar poate că persoana avea să-i recunoască vocea şi să 
accepte convorbirea. 

Ridică receptorul şi-l lipi de ureche. 

Întinse mâna şi formă „zero“. 

Nu avea ton. 

Bătu în furcă de mai multe ori, dar nu se întâmplă nimic. 


Era surprinzător cât de repede îl cuprindea furia. Trânti 

receptorul în furcă, copleşit de un val neaşteptat de frică şi de mânie, 
care păreau să provoace o succesiune de explozii necontrolate în 
mintea lui. Căuta disperat o ieşire. Îşi trase braţul drept înapoi 
ținând pumnul strâns, pregătit să spargă geamul, fără a se gândi la 
încheieturile degetelor sale, dar durerea chinuitoare din zona 
coastelor îl dobori, făcându-l să se prăbuşească încovoiat pe podeaua 
cabinei telefonice. 

Bubuitul pe care-l simţea acum la baza cefei era din ce în ce mai 
puternic. 

Începu să vadă dublu, apoi în ceaţă şi din ce în ce mai neclar... 

XXX 

În cabina telefonică era semiîntuneric când deschise ochii din nou. 
Apucă strâns cordonul metalic prins de cartea de telefoane şi se 
ridică în picioare. Prin geamul murdar zări partea de sus a discului 
solar alunecând în spatele crestelor stâncoase ce îngrădeau vestul 
oraşului. 

În clipa în care soarele dispăru, temperatura scăzu cu zece grade. 

Încă îşi amintea numărul său de telefon şi îl exersă de câteva ori 
pe tastatura aparatului, pentru orice eventualitate, apoi ridică din 
nou receptorul ca să verifice dacă avea ton. Pe linie nu se auzea decât 
un zgomot alb — un soi de bruiaj pe care nu-şi amintea să-l fi auzit 
înainte. 

— Alo? Alo? 

Închise telefonul şi ridică din nou cartea de telefoane. Prima dată 
verificase doar numele de familie, căutând cu disperare un cuvânt 
care să-i sară în ochi, care să declanşeze o amintire sau care să-i 
provoace emoție. Acum scană cu privirea numele mici din lista 
abonaților telefonici, urmărindu-le cu degetul pe hârtie în timp ce 
încerca să ignore durerea de la baza cefei, care revenise deja cu forţe 
proaspete. 

Pe prima pagină — nimic. 

Pe a doua — nimic. 

Pe cea de-a treia — tot nimic. 

Spre sfârşitul celei de-a şasea pagini, degetul lui se opri. 


SKOZIE Mack şi Jane 
403 E 3rd St W Pines 83278...... 559-0196 


Răsfoi ultimele două pagini. Skozie era singurul Mack din cartea 
de telefoane. Împinse cu umărul uşa rabatabilă din sticlă şi ieşi din 
cabină. Afară se însera. Soarele era acum dincolo de crestele inelului 
de stânci, iar lumina dispărea rapid de pe bolta cerească, în timp ce 
temperatura începuse să scadă. 

Unde voi dormi în noaptea asta? 

Păşi împleticindu-se pe trotuar, în vreme ce o parte din el striga 
disperată că ar fi trebuit să ajungă la spital. Era bolnav. Deshidratat. 
Flămând. Confuz. Nu avea niciun ban. Tot corpul îl durea. Şi îi era 
din ce în ce mai greu să respire cu durerea aceea cumplită în coaste, 
ori de câte ori plămânii i se umflau cu aer şi presau asupra lor. 

Dar era ceva în el ce respingea cu vehemenţă ideea de a merge la 
spital şi, în timp ce se îndepărta de centrul oraşului, apropiindu-se 
de locuinţa lui Mack Skozie, înţelese ce anume îl oprea. 

Din nou... frica. 

Nu ştia de ce. Nu avea sens. Dar nu voia cu niciun chip să pună 
piciorul în spital. Nu în starea aceea. De fapt, niciodată. 

Era cel mai ciudat soi de frică. Nu putea să înţeleagă de ce. Era ca 
şi cum ar fi mers noaptea prin pădure fără să ştie exact de ce anume 
trebuia să se teamă, frica fiind şi mai mare tocmai din cauza acestui 
mister. 

La două străzi distanţă, spre nord, ajunse pe strada cu numărul 
trei. Pieptul i se încordă în mod inexplicabil când se întoarse pe 


trotuar îndreptându-se spre est, departe de centru. 

Prima cutie poştală pe lângă care trecu avea imprimat pe partea 
laterală numărul 201. Îşi spuse că reşedinţa familiei Skozie ar fi 
trebuit să se afle la numai două străzi distanţă de locul acela. 

Undeva în faţă, câțiva copii se jucau pe iarbă, într-o curte, 
alergând unul după altul în jurul unui aspersor. Încercă să meargă 
drept, fără să se clatine, şi ajunse la gardul din pari ce îngrădea 
curtea în care se jucau aceştia, dar fu nevoit să meargă aplecat pe 
partea dreaptă pentru a-şi alina durerea din zona coastelor. 

Copiii se opriră şi tăcură la vederea lui, toţi ochii fiind îndreptaţi 
spre el în timp ce trecea prin lateralul gardului — era un amestec de 
curiozitate şi suspiciune care îi provoca nelinişte. 

Mai traversă o stradă, mergând din ce în ce mai greu pe sub 
ramurile a trei pini enormi care străjuiau trotuarul. 

Numerele caselor victoriene cu fațade viu colorate ce populau 
acea stradă începeau cu cifra trei. 

Strada pe care locuia familia Skozie ar fi trebuit să fie următoarea. 

Palmele lui începeau să transpire, iar pulsaţia din ceafa îi răsuna 
în urechi: bum-bum-bum, precum bubuitul unei tobe îngropate adânc 
în pământ. 

Timp de două secunde, totul deveni neclar. Vedea dublu. 

Închise ochii strâns şi, când îi deschise din nou, totul reveni la 
normal. 

La următoarea intersecţie se opri. Gura lui fusese uscată până 
atunci, dar acum i se părea ca de bumbac. Se chinuia să respire, 
având senzaţia că bila o să-i ajungă în gât. 

Vei înțelege totul când îi vei vedea fața. 

Trebuia să fie astfel. 

Făcu un pas şovăielnic pe stradă. 

Se înserase de-a binelea, iar răcoarea care venea dinspre munţi se 
instaurase în valea aceea. Lumina apusului învăluise masivele 

stâncoase ce înconjurau Wayward Pines într-o culoare rozalie, având 
aceeaşi nuanţă ca şi cerul întunecat. El îşi spuse că ar fi trebuit să i se 
pară un lucru frumos şi emoţionant, însă durerea agonizantă îi 
alungă aceste gânduri. 

Doi bătrâni, probabil soţ şi soţie, trecură pe lângă el mână în mână 
şi se îndepărtară, plimbându-se tăcuţi. 

În afară de cei doi, strada era pustie şi liniştită, iar zgomotul din 
centrul oraşului se stinsese complet. 

Traversă asfaltul neted şi negru şi păşi pe trotuar. 

Cutia poştală cu numărul 401 era undeva înainte. 

Numărul 403 era cel care urma. 

El trebuia să mijească ochii continuu pentru a preveni vederea 
dublă şi bubuielile chinuitoare din cap, ce se datorau migrenei sale. 
Cu mare greutate mai făcu cincisprezece paşi şi ajunse lângă căsuţa 
poştală neagră cu numărul 403. 

SKOZIE 

Îşi recăpătă echilibrul, apucând strâns ţăruşii ascuţiţi ai gardului. 
Întinse mâna şi trase zăvorul, apoi împinse poarta cu vârful uzat al 
pantofului său negru. 

Balamalele scârţâiră şi poarta se deschise, izbindu-se uşor de 
gard. 

Pavajul aleii era peticit cu câteva bucăţi de cărămidă decolorată de 
vreme, iar pe veranda acoperită din fața casei se aflau două 
balansoare separate de o masă mică din fier forjat. Casa era mov, cu 
tâmplărie verde, iar prin draperiile transparente se putea vedea 
lumina din interior. 

Îndrăzneşte. Trebuie să afli. 

Se apropie clătinându-se de casă. Vedea din nou ca prin ceaţă şi 
încerca din răsputeri să învingă valurile de amețeală şi de greață 
care-l năpădeau, dar îi era din ce în ce mai greu să se controleze. 

Urcă treptele verandei şi întinse mâna spre tocul uşii, de care se 
agăță cu toată puterea — tocmai la timp ca să nu cadă. Mâinile lui 
tremurau incontrolabil atunci când apucă ciocănelul metalic al uşii 
şi-l ridică pentru a bate în plăcuța de bronz de care era prins. 

Nu mai irosi nicio secundă. Nu avea de gând să renunţe tocmai 
acum. 

Bătu cu ciocănelul de patru ori în plăcuţa de bronz. 

Era ca şi cum cineva l-ar fi lovit în ceafa la fiecare patru secunde şi 
nişte pete întunecate, ca un fum negru, începură să-i încețoşeze 
vederea -— ca nişte găuri negre miniaturale. 

De cealaltă parte a uşii se auzi scârţâitul unei duşumele din lemn 
masiv, sub greutatea unor paşi care se apropiau. 

Avea impresia că genunchii lui aveau să se lichefieze. 

Îmbrăţişă unul dintre stâlpii care susțineau acoperişul verandei, 
încercând disperat să-şi păstreze echilibrul. 

Apoi uşa din lemn se deschise şi un bărbat care ar fi putut avea 
vârsta tatălui său apăru în prag, uitându-se la el prin plasa uşii 
exterioare. Era înalt şi subţire, cu un smoc de păr cărunt în creştetul 
capului şi cu un barbişon alb. Vinişoarele roşii din obraji sugerau că 
era un băutor înrăit. 

— Vă pot ajuta cu ceva? îl întrebă bărbatul. 

Îşi îndreptă umerii, clipind de câteva ori şi încercând să se 
concentreze, în pofida migrenei care-l chinuia fără milă. Făcea un 
efort supraomenesc să se ţină pe picioare fără a se sprijini de ceva. 

— Dumneata eşti Mack? 

Putea sesiza frica din propria voce. Probabil că şi bărbatul o 
observase. 

Se ura pentru asta. 

Apoi bărbatul mai vârstnic se aplecă puţin, apropiindu-se de uşa 
cu plasă ca să-l vadă mai bine pe străinul de pe veranda sa. 

— Ce pot să fac pentru dumneata? 

— Te numeşti Mack? 

— Da. 

El se apropie de bărbatul mai vârstnic şi distinse în respiraţia 
acestuia un iz dulceag de vin roşu. 

— Mă cunoşti? îl întrebă el. 

— Pardon? 

Acum frica începu să fermenteze, transformându-se în furie. 

— Mă cunoşti? Tu mi-ai făcut asta? 

Bătrânul îi răspunse: 

— Nu te-am văzut în viaţa mea. 

— Chiar aşa? Mâinile lui se crispară involuntar şi strânse din 
pumni. Apoi adăugă: Mai este vreun Mack în oraşul ăsta? 

— Nu, din câte ştiu eu. Mack deschise uşa cu plasă şi făcu un pas 
peste prag, aventurându-se pe verandă. Amice, nu arăţi bine deloc. 

— Nu mă simt bine deloc. 

— Ce ţi s-a întâmplat? 

— Tu să-mi spui, Mack. 

O voce de femeie se auzi de undeva din casă. 

— Iubitule? E totul în regulă? 

— Da, Jane. Nu-ţi face griji! Mack se holbă la el câteva secunde, 
apoi îl întrebă: Nu ar fi mai bine să te duc la spital? Eşti rănit. Ai 
nevoie de... 

— Nu merg nicăieri cu tine, să ştii. 

— Atunci de ce te afli în faţa casei mele? Tonul lui Mack devenise 
aspru. M-am oferit să te ajut. Nu vrei asta, în regulă, dar... 

Mack continua să vorbească, dar cuvintele lui păreau să se 
dizolve, acoperite de un zgomot din ce în ce mai puternic provenit 
din interiorul său — precum mugetul locomotivei unui marfar care se 
îndrepta ameninţător spre el. Găurile negre se multiplicau, iar lumea 

începu să se rotească. Ştia că nu mai era în stare să se ţină pe picioare 
nici cinci secunde — asta dacă nu cumva îi exploda capul mai întâi. 

Ridică privirea spre Mack şi văzu că buzele bărbatului încă se 
mişcă, în timp ce marfarul acela se apropia în viteză de el, urlând 
cumplit, ritmul acestuia fiind în tandem cu bubuitul violent şi 
necruţător din capul lui. Nu putea să-şi ia ochii de la gura lui Mack, 
de la dinţii bătrânului — sinapsele nervilor săi scăpărau şi încercau să 
se reconecteze, iar zgomotul acela infernal, Dumnezeule, zgomotul 
şi bubuitul... 

Nu realiză când îi cedară genunchii. 

Nici măcar nu simţi când căzu pe spate. 

La un moment dat, se afla pe verandă. 

În secunda următoare, era în iarbă. 

Întins pe spate, cu capul învârtindu-i-se periculos după ce se 
izbise zdravăn de pământ. 

Aplecat deasupra lui, cu mâinile pe genunchi, Mack îl privea de 
sus, iar cuvintele sale se pierdeau iremediabil, acoperite de vuietul 
trenului ce gonea în capul lui. 

Avea să-şi piardă cunoştinţa — putea să-şi dea seama de asta, era o 
chestiune de secunde —, iar el îşi dorea acest lucru pentru că voia să 
scape de durere, însă... 

Răspunsurile. 

Erau chiar acolo. 

Atât de aproape. 

Nu avea niciun sens, dar era ceva ciudat în legătură cu gura lui 
Mack. Dinţii lui. Nu se putea abţine să nu-i privească şi nu ştia de ce, 
dar toate răspunsurile erau acolo. 

O explicaţie. 

Răspunsuri la toate întrebările. 

Şi, dintr-odată, îşi dădu seama — apoi încetă să se mai frământe. 

Încetă să-şi mai dorească atât de mult să afle. 
Nu se mai gândi la nimic. 

Lăsă doar amintirile să-l năpădească. 

Acei dinţi dinţii dinţiidinţiidinţiidinţiidinţii... 
Nu sunt dinți. 

Sunt nişte grile lucioase, sclipitoare, cu literele 


MACK 


ştantate pe suprafata lor. 

Stallings, bărbatul care stă lângă el, pe locul pasagerului din față, nu 
vede ce vine spre ei. În călătoria de trei ore la nord de Boise, a devenit evident 
că Stallings adoră sunetul propriei voci şi că îi place să facă ceea ce face tot 
timpul — vorbeşte. 

El a renunțat să-l mai asculte de mai bine de o oră, când a descoperit că se 
poate eschiva exclamând ceva de genul „Nu m-am mai gândit la asta în acest 
fel” sau „Hmm, interesant“ la fiecare cinci minute. 

Atunci când vede cuvântul MACK la vreun metru distanță de geamul 
lui Stallings, tocmai făcea o astfel de remarcă, aducându-şi aportul la 
conversație. 

Nici nu are timp să reacționeze — abia a citit cuvântul — când geamul de 
lângă capul lui Stallings explodează într-o ploaie de cioburi. 

Airbagul se umflă brusc din consola volanului, dar cu o milisecundă prea 
târziu ca să-i mai protejeze capul, care se izbeşte de geam cu suficientă forță 
încât să-l facă țăndări. 

Partea dreaptă a Lincolnului Town Car face implozie şi totul se 
transformă într-o adevărată apocalipsă de cioburi de sticlă şi de metal 
contorsionat, iar capul lui Stallings e lovit direct de grilajul din față al 
camionului. 

Simte fierbințeala emanată de motorul camionului atunci când acesta 
intră ca un trăsnet în maşina lor. 

Damful de benzină şi lichid de frână îl învăluie. 

E sânge peste tot — prelingându-se pe interiorul parbrizului spart, pe 
bordul maşinii şi în ochii lui — şi încă mai țâşneşte din ceea ce a mai rămas 
din Stallings. 

Town Car alunecă de-a curmezişul drumului până într-o intersecție, 
împinsă de camionetă înspre clădirea aceea de cărămidă roşie cu cabina de 
telefon de lângă alee, apoi îşi pierde cunoştinţa. 

Capitolul 2 


O femeie îi zâmbea, uitându-se în jos la el. Cel puţin — îşi spuse el 
- vedea o gură cu dinţi frumoşi, deşi vederea sa tulbure îl împiedica 
să fie sigur de asta. Ea se aplecă mai mult spre el, iar cele două capete 
ale ei se contopiră în cele din urmă. Reuşi să-i distingă trăsăturile — 
suficient cât să-şi dea seama că era frumoasă. Uniforma ei cu mâneci 
scurte era albă şi închisă cu nasturi în faţă, până deasupra 
genunchilor — acolo unde se termina fusta. 

Femeia îi tot repeta numele. 

— Domnule Burke? Domnule Burke, mă auziţi? Domnule Burke? 

Durerea de cap îi trecuse. 

Trase aer în piept — încet, cu prudenţă, atât cât îi permitea durerea 
din coaste. Probabil că tresărise din cauza durerii, pentru că asistenta 
îl întrebă: 

— Simţiţi încă un disconfort în partea stângă? 

— Disconfort? El scoase un geamăt, pufnind apoi în râs. Da, simt 
un disconfort. Cu siguranţă ai putea să-i spui şi aşa. 

— Aş putea să vă aduc ceva mai puternic pentru durere, dacă 
doriţi. 

— Cred că pot suporta. 

— În regulă, dar nu e nevoie să vă martirizaţi, domnule Burke. 
Dacă este ceva ce aş putea să fac pentru dumneavoastră ca să vă 
simţiți mai confortabil, e de ajuns să-mi spuneţi. Sunt gata să vă ajut. 
Apropo, numele meu e Pam. 

— Mulţumesc, Pam. Cred că-mi amintesc de dumneata de când 
am fost ultima dată aici. Nu aş uita niciodată această uniformă 
clasică de asistentă. Nici nu credeam că încă se mai fabrică acest tip 
de uniforme. 

Ea râse. 

— Ei bine, mă bucur să aud că memoria începe să vă revină. Asta 
e foarte bine. Doctorul Miter va fi aici în scurt timp ca să vă vadă. Îmi 
daţi voie să vă iau tensiunea? 

— Desigur. 

— Minunat. 

Sora Pam ridică pompa unui tensiometru dintr-un cărucior de 
lângă piciorul patului şi prinse manşeta Velcro în jurul bicepsului 
său stâng. 

— Am tras o sperietură straşnică din cauza dumneavoastră, 
domnule Burke, zise ea în timp ce umfla manşeta cu pompa. Să 
plecaţi în felul acesta. 

Femeia tăcu, urmărind acul indicator al manometrului. 

— Am trecut? întrebă el. 

— Cu 10 plus. Tensiunea sistolică e 122. Cea diastolică e 75. Ea 
desprinse manşeta de pe braţul lui, apoi continuă: Când v-au adus 
aici, deliraţi. Nu păreaţi să ştiţi cine sunteți. 

Se ridică în capul oaselor, aşa cum stătea în pat. Ceaţa din capul 
lui începuse să se ridice. 

Se afla la spital, într-o rezervă privată — îşi spuse că locul arăta 
destul de familiar. Lângă pat se afla o fereastră. Jaluzelele fuseseră 
trase, dar lumina care se strecura înăuntru părea destul de slabă, aşa 
că deduse că trebuie să fi fost ori dimineaţă devreme, ori pe înserat. 

— Unde m-aţi găsit? întrebă el. 

— În curtea din faţa casei lui Mack Skozie. Eraţi leşinat. Va 
amintiţi cumva ce făceaţi acolo? Mack ne-a spus că păreaţi destul de 
agitat şi confuz. 

— M-am trezit ieri pe malul râului. Nu ştiam nici cine sunt, nici 
unde mă aflu. 

— Aţi părăsit spitalul. Vă mai aduceţi aminte cum aţi plecat? 

— Nu. M-am dus la locuinţa lui Skozie pentru că era singurul 
Mack din cartea de telefoane. 

— Nu cred că înţeleg. 

— Mack era singurul nume care însemna ceva pentru mine. 

— De ce credeţi asta? 

— Pentru că Mack e ultimul cuvânt pe care l-am văzut înainte să 
fim loviti de acel camion. 

— Oh, aşa e. Maşina în care vă aflaţi a fost lovită într-adevăr de un 
camion Mack. 

— Exact. 

— Mintea e un lucru ciudat, zise asistenta, plimbându-se pe lângă 
capătul patului şi ducându-se apoi la fereastră. Funcţionează într-un 
mod misterios. Caută cu insistenţă cele mai stranii conexiuni. 

— Cât a trecut de când am fost adus înapoi aici? 

Sora ridică jaluzelele. 

— O zi şi jumătate. 

Lumina se revărsă în interior. 

De fapt, era dimineaţă. Soarele abia scălda în lumină culmile 
estice ale stâncilor. 

— Aţi suferit o contuzie puternică, zise ea. Aţi fi putut muri pe 
loc. 

— Aşa am şi simţit. Că am fost pe punctul de a muri. 

Lumina crudă a dimineţii ce se revărsa deasupra oraşului era 
uluitoare. 

— Cum staţi cu memoria? îl întrebă Pam. 

— E cel mai ciudat lucru. Mi-am amintit totul atunci când am 
retrăit accidentul. De parcă ar fi apăsat cineva un întrerupător. În ce 
stare e agentul Stallings? 

— Cine? 


— Bărbatul care era cu mine în maşină, pe locul pasagerului, 

atunci când s-a produs coliziunea. 

— Oh... 

— Nu a reuşit să scape, nu-i aşa? 

Sora Pam se apropie din nou de marginea patului. Întinse braţul 
spre el şi îi puse mâna pe încheietură. 

— Mă tem că nu. 

El bănuise acest lucru. Nu mai văzuse acel tip de traumă din 
timpul războiului. Şi totuşi, confirmarea acestei suspiciuni îl tulbură. 

— Era un prieten apropiat? întrebă asistenta. 

— Nu. Atunci l-am întâlnit prima dată — ceva mai devreme în ziua 
aceea. 

— Trebuie să fi fost groaznic. Îmi pare foarte rău. 

— Care sunt pagubele în cazul meu? 

— Pardon? 

— Adică rănile mele. 

— Doctorul Miter va putea să vă pună la curent cu toate aceste 
lucruri mai bine decât mine, dar aţi suferit o contuzie gravă care nu 
mai este o problemă acum. Câteva coaste rupte. Ceva tăieturi şi 
vânătăi superficiale. În mare, ar fi putut fi mult, mult mai rău pentru 
dumneavoastră. 

Ea se întoarse şi se îndreptă spre uşă, dar se opri în timp ce o 
deschidea pentru a arunca o privire rapidă peste umăr. 

— Aşadar, zise ea, sunteţi sigur că v-a revenit memoria? 

— Absolut. 

— Care e numele dumneavoastră de botez? 

— Ethan, zise el. 

— Excelent. 

— Îmi puteţi face o favoare? o întrebă Ethan. 

Femeia afişă un zâmbet imens, orbitor. 

— Spuneţi. 

— Trebuie să sun mai multe persoane. Pe soţia mea. Pe şeful meu. 
A luat cineva legătura cu ei? 

— Cred că cineva de la biroul şerifului s-a ocupat de asta şi a 
sunat la numerele dumneavoastră de urgenţă imediat după 
accident. Le-a comunicat ce s-a întâmplat şi în ce stare sunteți. 

— Aveam în sacou un iPhone în momentul coliziunii. Se întâmplă 
să ştiţi unde este acesta? 

— Nu, dar cu siguranţă aş putea să-mi pun pălăria de detectiv 
Nancy Drew şi să cercetez pentru dumneavoastră unde ar putea fi. 

— Aş aprecia acest lucru. 

— Butonul acela mic şi roşu de lângă grilajul patului... îl vedeţi? 

Ethan coborî privirea spre buton. 

— Sunt doar la un clic distanţă. 

Sora Pam afişă un nou zâmbet strălucitor şi plecă. 

A 

În încăpere nu era niciun televizor — şi nici vreun telefon. Singurul 
obiect — şi, bineînțeles, unica opțiune de delectare — era ceasul de 
perete montat deasupra uşii, aşa că fu nevoit să zacă în pat câteva 
ore urmărind minutarul acestuia, care descria aceeaşi orbită, la 
nesfârşit. Astfel, dimineaţa deveni miezul zilei şi apoi după-amiază. 

Nu putea fi sigur, dar rezerva lui părea să se afle la al treilea sau la 
al patrulea etaj al spitalului. Sora Pam lăsase jaluzelele ridicate, iar 
când se sătură să privească ceasul, se întoarse grijuliu pe partea care 
nu-l durea şi începu să studieze ce se mai întâmpla în Wayward 
Pines. 

Din punctul său de observaţie, putea supraveghea de sus strada 
principală, plus alte câteva străzi aflate de o parte şi de alta a 
acesteia. 

Ştiuse dinainte să ajungă aici că era un oraş mic şi liniştit, în care 
nu se întâmpla mai nimic, dar lipsa totală de activitate din această 

comunitate îl surprindea şi acum. Vreme de o oră, el numără vreo 
zece oameni care treceau fără să se grăbească pe lângă spital şi nu 
văzu nici măcar o maşină pe strada principală — care se presupunea a 
fi cea mai aglomerată din oraş. Singurul lucru interesant din acest 
decor se afla la două străzi distanţă — o echipă de constructori care 
ridicau o casă. 

Se gândi la soţia şi la fiul său rămaşi în Seattle, sperând că ei erau 
deja în drum spre el şi că avea să-i vadă în scurt timp. Probabil că 
luaseră primul avion, imediat ce auziseră de accident. Ar fi trebuit să 
aterizeze în Boise sau în Missoula şi să închirieze apoi o maşină 
pentru îndelungata călătorie spre Wayward Pines. 

Următoarea dată când se uită la ceas era patru fără un sfert 
după-amiaza. 

Petrecuse o zi întreagă întins în patul acela, iar doctorul Miter — 
sau cum l-o fi chemând — nici măcar nu se deranjase să-l vadă. Ethan 
petrecuse mult timp prin spitale şi ştia din proprie experiență că 
asistentele şi doctorii nu te lăsau singur mai mult de zece secunde. 
Cineva intra mereu în rezervă ca să-ţi aducă medicamente noi, ca să 
te încurajeze sau să te consulte. 

Cei de aici îl ignorau, pur şi simplu. 

Sora Pam nu mai venise deloc la el — să-i aducă iPhone-ul sau alte 
lucruri care-i aparţineau. Cât de ocupați puteau fi cei care lucrau în 
spitalul unui orăşel uitat de lume? 

Întinse mâna spre panoul de comandă ataşat grilajului şi apăsă 
butonul pe care scria APEL SORĂ. 

Cincisprezece minute mai târziu, uşa rezervei sale se deschise şi 
sora Pam intră grăbită. 

— Oh, Doamne, îmi cer scuze! Am văzut că ați sunat abia acum 
zece secunde. Cred că sunt ceva probleme cu sistemul nostru de 
intercomunicaţii. Ea se opri la piciorul patului şi îşi puse mâinile pe 

bara metalică de protecţie a patului. Cu ce te pot ajuta, Ethan? 

— Unde este doctorul Miter? 

Sora făcu o grimasă. 

— A fost ocupat întreaga după-amiază cu o operaţie urgentă. 
Unul dintre acele coşmaruri care durează cinci ore, adăugă râzând. 
Dar l-am informat în această dimineaţă despre situaţia dumitale şi 
despre progresul înregistrat în privinţa recuperării memoriei, iar el 
crede că evoluezi perfect. 

Ridică zâmbitoare degetul mare, în semn că totul era OK. 

— Când îl pot vedea? 

— Se pare că va veni la vizită după cină, care ar trebui să aibă loc 
peste o jumătate de oră. 

Ethan încercă să-şi ascundă frustrarea, care devenea din ce în ce 
mai mare. 

— Aţi reuşit cumva să-mi găsiţi telefonul şi celelalte lucruri pe 
care le aveam înainte de accident? Printre acestea, portofelul meu şi 
o servietă neagră. 

Sora Pam schiţă un salut milităresc şi făcu pe loc câţiva paşi de 
marş. 

— Ne ocupăm de asta, căpitane. 

— Vă rog să-mi aduceţi imediat un telefon fix, în cazul ăsta. 
Trebuie să dau nişte telefoane. 

— Desigur, şerif Burke. 

— Şerif? 

— Păi nu sunteți şerif sau ceva de genul ăsta? 

— Nu, sunt agent special al Serviciilor Secrete americane. 

— Adevărat? 

— Adevărat. 

— Credeam că voi vă ocupați doar cu paza preşedintelui. 

— Ne mai ocupăm şi cu alte lucruri. 

— Şi ce căutaţi aici, în micul nostru colţ de paradis? 

Ethan schiţă un zâmbet, apoi îi spuse: 

— Nu pot vorbi despre asta. 

Putea, de fapt, pentru că nu era niciun secret, dar nu avea chef să 
o facă. 

— Ei bine, acum chiar m-aţi făcut curioasă. 

— Telefonul, Pam. 

— Poftim? 

— Am mare nevoie de telefon. 

— Mă ocup imediat de asta. 

XXI 

Când cina sosi în cele din urmă - nişte garnituri verzi şi maro cu 
aspect de mâzgă, compartimentate într-o tavă metalică lucioasă —, 
însă neînsoţită de telefonul cerut, Ethan se decise să plece. 

Desigur, el mai plecase pe furiş din spital şi înainte, dar atunci era 
amnezic în urma loviturii serioase de la cap. 

Acum gândea foarte clar. Durerea de cap dispăruse, putea să 
respire mult mai uşor şi fără prea multă durere, iar dacă doctorul ar 
fi avut vreo grijă reală în legătură cu starea lui de sănătate, poate că 
ticălosul ar fi avut bunăvoința să treacă să-l vadă la un moment dat, 
pe parcursul ultimelor zece ore. 

Ethan aşteptă ca sora Pam să plece, ultima ei remarcă 
asigurându-l că mâncarea din spital „e mult mai bună decât pare!“ 

Când uşa se închise în urma ei, el îşi scoase cateterul din 
încheietura mâinii şi se dădu jos peste bara de protecţie a patului. 
Linoleumul era rece sub tălpile lui goale. Încă nu era complet stabil, 
dar actuala lui condiţie era la o distanţă de ani-lumină faţă de starea 
în care fusese cu patruzeci şi opt de ore în urmă. 

Ethan păşi încet către dulap şi deschise uşa acestuia. 

Cămaşa, sacoul şi pantalonii lui erau agăţate pe un umeraş, iar 

pantofii fuseseră puşi pe podea, sub dulap. 

Nici urmă de şosete. 

Nici de servietă. 

Cred că va trebui să mă furişez, ca să nu mă vadă nimeni. 

Simţi o durere doar atunci când se aplecă pentru a-şi trage 
pantalonii pe el — un junghi neaşteptat în partea stângă, care dispăru 
imediat când se ridică şi îşi îndreptă din nou umerii. 

Îşi zări picioarele goale şi, ca întotdeauna, cicatricele din trecut îi 
reveniră în minte pentru o clipă, obligându-l să se întoarcă în urmă 
cu opt ani, la o cameră cu pereţi cafenii impregnaţi cu duhoarea 
morţii — duhoare pe care nu avea să o uite niciodată. 

Verifică şi îşi descoperi cuțitul multifuncțional în buzunarul 
interior al sacoului său. Perfect. Era un suvenir pe care-l păstra de la 
vârsta de douăzeci de ani, când lucrase ca mecanic de elicopter — 
acum mai mult un talisman decât un instrument funcţional, dar care 
îi oferea o anumită siguranţă prin simpla prezenţă în buzunarul său. 

Pierdu câteva secunde bune în faţa oglinzii din baie, chinuindu-se 
să-şi lege cravata. Abia la a cincea încercare reuşi să-i facă nodul 
corect. Degetele lui erau amorţite şi neîndemânatice, de parcă nu îşi 
mai legase cravata de ani buni. 

Când în cele din urmă reuşi să finalizeze un nod Windsor 
mediocru, făcu un pas înapoi pentru a-şi admira creaţia. 

Vânătăile de pe faţa lui păreau ceva mai vindecate, dar sacoul încă 
mai avea pete de iarbă şi noroi, iar buzunarul stâng era destrămat 
într-un loc. Cămaşa albă de sub sacou era şi ea pătată — se vedeau 
clar urmele de sânge din zona gulerului. 

În ultimele zile, pierduse câțiva centimetri din talie şi fu nevoit 
să-şi strângă cureaua la ultima gaură. Chiar şi aşa, pantalonii îi erau 
prea largi. 

Deschise robinetul şi îşi umezi mâinile, apoi îşi trecu degetele prin 

păr. Rezolvase partea asta. Încerca să aranjeze cumva ce se mai 
putea. Îşi clăti gura cu apă călduţă de câteva ori, dar îşi simţea dinţii 
la fel de încărcați. 

Îşi apropie apoi nasul de subraţ — duhnea. 

Avea nevoie şi de un bărbierit. Nu mai arătase atât de neglijent de 
ani buni. 

Îşi strecură picioarele în pantofi, îşi legă şireturile şi ieşi din baie, 
îndreptându-se către uşă. Primul instinct îi spunea să plece fără să 
fie văzut, iar acest lucru îl nedumerea. Era agent federal, cu 
autoritate deplină din partea guvernului Statelor Unite. Acest lucru 
însemna că oamenii trebuiau să facă ceea ce spunea el. Chiar şi 
asistentele sau doctorii. Ei nu voiau să-l lase să plece? La naiba! 
Foarte urât din partea lor. Şi totuşi, o parte din el se împotrivea 
eventualelor complicaţii create în cazul unui incident neplăcut. Era o 
prostie, ştia asta, dar nu ar fi vrut ca sora Pam să-l prindă în timp ce 
îşi lua tălpăşiţa. 

Întoarse mânerul sferic şi întredeschise uşa puţin. 

Putea doar să vadă că, în spatele uşii, coridorul era pustiu. Ciuli 
urechile, atent la orice zgomot. Nu se auzeau nici vocile asistentelor 
Şi nici paşi. 

Doar o linişte stridentă. 

Îşi scoase capul pe uşă. 

O privire rapidă în stânga şi în dreapta îi confirmă suspiciunea. 
Pentru moment, coridorul era pustiu, chiar dacă recepţia asistentelor 
se afla la cincisprezece metri distanţă pe acel coridor. 

leşi din cameră pe pardoseala acoperită cu linoleum în pătrate 
albe şi negre, model tablă de şah, şi închise încet uşa în urma lui. 

Pe coridor, singurul zgomot care se auzea era produs de becurile 
fluorescente de deasupra lui — un bâzâit constant, abia sesizabil. 

Realiză brusc ceea ce ar fi trebuit să facă de la bun început şi se 

aplecă - în pofida durerii chinuitoare din coaste - pentru a-şi 
dezlega şireturile pantofilor. Cu picioarele goale, începu să păşească 
pe coridor. 

Toate uşile acelei aripi a spitalului erau închise, iar pe sub ele nu 
se strecura nicio lumină. Niciuna dintre rezerve — cu excepţia celei 
din care tocmai ieşise — nu părea să fie ocupată. 

Recepţia asistentelor era goală la intersecţia celor patru coridoare 
de pe palier. Trei dintre acestea duceau spre aripile adiţionale în care 
se aflau rezervele pacienţilor. 

În spatele recepției era un hol ceva mai scurt, care ducea spre o 
pereche de uşi duble. Deasupra acestora văzu o plăcuţă cu inscripţia 
CHIRURGIE. 

Ethan se opri lângă liftul care se afla exact în faţa recepției şi apăsă 
butonul cu săgeata în jos. 

Prin uşile liftului auzi scripeţii punându-se în mişcare. 

— Hai odată! 

Parcă treceau ani. 

Realiză că ar fi fost mai simplu să meargă pe scări. 

Se uita mereu peste umăr, atent la eventualele zgomote de paşi, 
dar nu putea auzi nimic din cauza bâzâitului produs de cabina 
ascensorului aflată în urcare. 

Uşile se deschiseră în cele din urmă cu un scârţâit care-l înfioră şi 
se trase într-o parte, în eventualitatea că ar fi fost cineva în lift. 

Nimeni nu ieşi însă din cabina ascensorului. 

Intră repede în cabină şi apăsă butonul G. 

Studiind numerele luminate de deasupra uşilor, el urmări cum 
cabina ascensorului începe să coboare încet de la patru. După un 
minut — destul cât să-şi încalțe din nou pantofii — butonul G se 
aprinse şi uşile începură să se deschidă, scârţâind. 

Se strecură rapid printre uşile ascensorului şi păşi într-o nouă 

intersecţie de holuri. Auzi nişte voci, nu prea departe. 

Zgomot de targă scârțâind pe roți. O luă în direcţia opusă şi 
străbătu trei coridoare lungi. Când începuse să se gândească 
îngrijorat că se rătăcise, zări o plăcuţă cu inscripția IEŞIRE. 

Cobori alergând un şir de trepte, împinse uşa aflată la capătul 
acestora şi ieşi afară, destul de nesigur pe picioare. 

Se însera. Cerul era senin, dar începea să se întunece; munţii se 
lăsau învăluiţi în lumina amurgului, care se revărsa pe culmi în tone 
de roz şi de oranj. 

El se opri pe o alee scurtă din faţa spitalului — o clădire cu patru 
niveluri din cărămidă roşie, care-i amintea mai mult de o şcoală sau 
de un ospiciu. 

Trase în piept o gură zdravănă de oxigen — atât cât putea fără să 
simtă durere — şi i se păru uimitor să inhaleze aerul curat, cu aromă 
de pin, după mirosul persistent de antiseptic din spital. 

Ajunse pe trotuar şi începu să străbată strada principală, 
îndreptându-se către clădirile din centrul oraşului. 

Acum erau mai mulți oameni pe stradă decât după-amiază. Trecu 
pe lângă un restaurant situat într-o casă mică, cu un patio amenajat 
pentru mese. Oamenii cinau afară, sub plopii tremurători, decoraţi 
cu luminiţe albe. 

Mirosul mâncării îi făcu stomacul să protesteze zgomotos. 

La intersecţia dintre străzile principală şi cea cu numărul cinci, el 
traversă şi se duse din nou la cabina telefonică unde îşi pierduse 
cunoştinţa cu două zile în urmă. 

Păşi în interior şi răsfoi cartea de telefoane, până ce găsi adresa 
străzii pe care se afla biroul şerifului din Wayward Pines. 

* 

Se simțea mult mai bine acum, în timp ce mergea către partea 

estică a oraşului. Lumina zilei începea să dispară şi temperatura să 

scadă. 

Trecu pe lângă o curte în care se prepara ceva la grătar. 

Mirosul de cărbune purtat de vânt. 

Aroma îmbietoare de bere acidulată, turnată în pahare de plastic. 

Râsul cristalin al copiilor răsunând până în vale. Ţârâitul unui 
aspersor din apropiere, asemănător cu ţârâitul greierilor. 

În orice parte ar fi întors capul, totul părea un tablou. 

Precum idealul platonic al unui oraş. Nu puteau fi mai mult de 
patru sau cinci sute de localnici în oraşul acela. Se întrebă prin ce 
împrejurare ajunseseră aceştia să locuiască acolo. Câţi dintre ei 
descoperiseră accidental Wayward Pines, se îndrăgostiseră de acest 
loc şi rămăseseră aici? Câţi dintre ei se născuseră aici şi nu mai 
plecaseră niciodată? 

Cu toate că fusese mereu un fan al oraşelor mari, putea înţelege de 
ce nu ar fi putut părăsi cineva vreodată un astfel de loc. De ce ar fi 
abandonat cineva un loc ce părea a fi perfecțiunea întruchipată? 
Chintesența americană înconjurată de unele dintre cele mai 
încântătoare peisaje — frumuseți naturale impresionante, unice — pe 
care le văzuse în viaţa lui. Văzuse nişte fotografii cu Wayward Pines 
în noaptea de dinaintea plecării sale din Seattle, care nu reuşiseră să 
redea mai nimic din frumuseţea reală a acelei mici văi. 

Şi totuşi, el era acolo. 

Şi în virtutea acestui fapt — sau mai degrabă din cauza acestui fapt 
—, orăşelul nu era perfect. 

Ştia din experienţă că putea exista întuneric în orice loc în care 
fiinţele omeneşti trăiau laolaltă. 

Aceasta era legea lumii. 

Perfecţiunea era doar ceva de suprafaţă. Epiderma. Dacă tai ceva 
mai adânc, începi să vezi lucruri mai întunecate. 

Dacă tai până la os — întuneric deplin. 

În timp ce mergea, nu-şi putea lua ochii de la munţi. Masivul estic 
avea probabil în jur de 1 000 de metri înălţime. Către vârf — numai 
piatră şi gheaţă. 

Ultimele fâşii orizontale de lumină solară învăluiau stâncile din 
spatele lui. Se întoarse şi admiră preţ de câteva clipe priveliştea, 
până ce dispăru şi ultima geană de lumină. 

Fără pic de lumină, masivul căpătă instantaneu culoarea oțelului. 

Şi aspectul lui se schimbă. 

Era încă frumos. 

Dar părea mult mai îndepărtat. 

Impasibil. 

XXX 
Pe plăcuţa de deasupra uşilor duble din sticlă scria: 
BIROUL ŞERIFULUI DIN WAYWARD PINES 


Apropiindu-se de intrare pe aleea mărginită de puieţi de pin, se 
simţi străbătut de un nou val de frustrare. 

Văzu prin uşile de sticlă că holul era întunecat şi pustiu. 

Cu toate astea, apucă mânerul uneia dintre uşi şi trase de el cu 
toată puterea. 

Era încuiată. 

Desigur, orele de program se încheiaseră, dar... la naiba! 

Ethan se îndepărtă de uşa de la intrare şi măsură cu privirea 
clădirea cu un singur etaj. La una dintre ferestrele din capătul 
clădirii i se păru că vede o lumină printre jaluzele trase. 

Se apropie din nou de intrare şi bătu cu putere în uşa de sticlă. 

Nimic. 

Bătu apoi şi mai insistent, lovind sticla atât de tare, încât uşile 
zdrăngăniră în ramele lor. 


Trecură cinci minute, dar nimeni nu apăru. 
XXI 

Pe cer se iviseră două stele şi o planetă când ajunse la strada 
principală. Răcoarea ce fusese plăcută cu cincisprezece minute în 
urmă devenise acum deranjantă, pătrunzându-l până la oase prin 
cămaşa subţire, în timp ce picioarele goale începeau să-i amorţească 
de frig. 

Şi, mai rău, primul semn de foame începea să se manifeste sub 
forma unei dureri surde în străfundul stomacului, însoţite de 
ameţeală — ce părea să provină de undeva din spatele ochilor. 

Merse câteva străzi până la hotelul Wayward Pines şi urcă 
treptele din piatră de la intrare. 

Prin ochiurile de sticlă ale uşii zări lumina din interior şi o femeie 
tânără, care stătea în spatele pupitrului de recepţie. 

Ethan intră în lobby, unde fu întâmpinat de un val plăcut de 
căldură. 

Un pian enorm ocupa colţul din faţa şemineului masiv, care 
găzduia în acel moment un foc zgomotos. 

El se opri pentru o clipă şi întinse mâinile spre şemineu. Răşina 
încinsă de pin emana un miros dulce, ca o lumânare parfumată. Ar fi 
putut să se întindă pe canapea şi să doarmă câteva zile. 

După o clipă se îndepărtă de foc, apropiindu-se de recepţie. 

Femeia îi zâmbi. 

Părea să aibă între douăzeci şi treizeci de ani, îşi spuse el. Drăguţă, 
deşi cam plinuţă. Părul ei negru era strâns într-o coadă scurtă la 
spate. Purta o cămaşă albă pe sub vesta neagră, iar ecusonul din 
piept o identifica drept LISA. 

Ethan înaintă stânjenit spre pupitrul recepţiei şi îşi puse mâinile 
pe tejgheaua înaltă a acestuia, încercând să-şi recapete echilibrul. 

— Bună seara, îl salută Lisa. Bine aţi venit la hotelul Wayward 
Pines. Cu ce vă pot ajuta în seara asta? 

Salutul ei i se păru ciudat. Şi nu cuvintele în sine, cât felul în care 

le spusese. 

Ca şi cum s-ar fi străduit să rostească ceva ce spunea foarte rar. 

— Aveţi camere libere în seara asta? 

— Desigur că avem. 

Lisa folosi tastatura pe care o avea în faţă, apoi spuse: 

— Doar în noaptea asta? 

— Da. Aşa cred, pentru moment. 

Ethan aruncă o privire spre monitorul computerului — o adevărată 
monstruozitate antică, asemănătoare celor de la sfârşitul anilor 
optzeci. Nu-şi putea aminti când văzuse ultima dată un asemenea 
dinozaur. 

— Am o cameră pentru nefumători fără animale de companie la 
cel de-al doilea nivel, cu pat mare. 

— Ar fi perfectă. 

Ea termină de tastat şi adăugă: 

— Aţi vrea să achitaţi camera cu cardul? 

Ethan zâmbi. 

— E o întrebare interesantă. 

— Adevărat? Cum aşa? 

— Acum câteva zile am fost implicat într-un accident de maşină. 
Un camion a intrat în maşina mea, izbind-o în lateral. La numai o 
stradă distanţă de hotelul acesta, de fapt. Poate că aţi văzut 
rămăşiţele? 

— Nu, cu siguranţă. 

— Ei bine, abia am ieşit din spital şi adevărul este că... Nu am 
reuşit să-mi recuperez portofelul. Niciunul dintre lucrurile care îmi 
aparţin, de fapt. 

— Oh, îmi pare rău să aud asta... 

Lui i se păru că zâmbetul Lisei îşi pierduse o parte din 
entuziasmul iniţial. 

— Atunci, cum veţi plăti, mai exact, domnule...? zise ea apoi. 

— Burke. Ethan Burke. Vedeţi, asta e ceea ce tot încerc să vă spun. 
Nu voi putea plăti pentru cameră până ce nu-mi voi recăpăta 
portofelul, iar asta se va întâmpla mâine. Am fost informat că şeriful 
se află în posesia lucrurilor mele. Nu prea înţeleg de ce, dar... Ethan 
ridică din umeri. Asta este, nu am ce face. 

— Hmmm... Vedeţi, nu îmi este permis să fac o rezervare fără un 
avans în bani gheaţă sau cel puţin un număr de card. Aceasta este 
politica hotelului. În cazul în care — şi, desigur, nu vreau să spun că 
se va întâmpla acum aşa ceva — s-ar produce vreo pagubă şi camera 
ar fi deteriorată, iar cheltuielile aferente ar depăşi... 

— Înţeleg. Sunt perfect conştient de scopul garantiilor. Ceea ce 
vreau să vă spun este că voi putea să achit camera abia 
mâine-dimineaţă. 

— Nu aveţi nici măcar un carnet de conducere la dumneavoastră? 

— Toate actele mele sunt în portofel. 

Lisa îşi muşcă buza inferioară, iar el prevăzu urmarea - fata cea 
drăguță avea să se transforme într-un personaj negativ, refuzându-l 
cu fermitate. 

— Domnule... Burke, mă tem că fără card de credit, bani gheaţă 
sau un act de identitate nu voi putea să vă ofer o cameră în noaptea 
asta. Mi-ar plăcea să o fac. Vă rog să mă credeţi. Doar că asta e 
politica hotelului şi... 

Ea se opri când Ethan se apropie de ea, aplecându-se peste 
tejgheaua recepţiei. 

— Lisa, dumneata ştii de ce port acest costum negru? 

— Nu. 

— Pentru că sunt agent special şi fac parte din Serviciul Secret al 
Statelor Unite. 

— Adică acei agenţi care asigură paza preşedintelui? 

— Aceea e doar una dintre îndatoririle noastre. Principala noastră 
misiune este să protejăm infrastructura financiară a ţării noastre. 

— Şi vă aflaţi, aşadar, într-o misiune de investigare în Wayward 
Pines? 

— Aşa este. Abia sosisem în oraş când s-a produs accidentul. 

— Despre ce fel de investigaţie este vorba? 

— Nu pot discuta niciun fel de detaliu. 

— Sper că nu încercaţi să mă minţiţi. 

— Dacă aş face asta, aş comite o crimă federală. 

— Chiar sunteţi agent special? 

— Da. Unul foarte obosit, care te roagă să-i dai o şansă. Am 
nevoie de o cameră pentru noaptea asta. Îți promit — sunt un om de 
cuvânt. 

— Şi veţi plăti mâine? Sigur? 

— Sigur. 

XXI 

Cu cheia în mână şi târşâindu-şi picioarele, urcă scările până la cel 
de-al doilea nivel şi ajunse pe un coridor lung, cufundat în linişte. 
Nişte felinare decorative, montate pe pereţi din şase în şase metri, 
aruncau o lumină gălbuie şi slabă pe covorul persan ce acoperea 
pardoseala. 

Camera lui se afla tocmai în capătul coridorului, la numărul 226. 

Descuie uşa, intră şi aprinse lumina. 

Decorul se apropia mai mult de stilul tradiţional. 

Două tablouri clasice, prost realizate, specifice Vestului. 

Un cowboy călare pe un cal sălbatic. 

Un grup de lucrători de la o fermă înghesuindu-se în jurul unui 
foc de tabără. 

Camera era neaerisită şi nu avea televizor. 

Doar un telefon antic cu disc, de culoare neagră, pe una dintre 

noptierele de lângă pat. Patul părea pufos şi era enorm. Ethan se 
aşeză grijuliu pe saltea şi începu să-şi descheie şireturile de la 
pantofi. Mersul pe jos fără şosete îi provocase mai multe băşici 
deasupra călcâielor. Îşi scoase sacoul şi cravata şi îşi desfăcu primii 
trei nasturi de la cămaşa sa oxford. 

În sertarul noptierei găsi o carte de telefoane, pe care o scoase şi o 
puse pe pat, apoi ridică telefonul antic. 

Avea ton. 

Slavă Domnului! 

În mod ciudat, nu-şi aminti imediat numărul lui de acasă. Trebui 
să aştepte un minut ca să-l vizualizeze, încercând să-şi amintească 

cifrele afişate atunci când apăsa tasta de „Apelare inteligentă” de pe 
iPhone-ul lui. Şi-l amintise cu o zi în urmă, dar... „doi... zero... 
şase“. Ştia că începea cu aceste trei numere — prefixul din Seattle — şi 
le formă de cinci ori rotind discul telefonului, dar de fiecare dată se 
bloca după cifra şase. 

Formă 411. 

După două semnale sonore, răspunse o operatoare. 

— Ce oraş şi ce nume căutaţi? 

— Seattle. Washington. Ethan Burke. B-U-R-K-E. 

— O clipă, vă rog. La celălalt capăt al firului o auzi pe femeie 
tastând. Urmă o pauză destul de lungă, apoi zise B-U-R-K-E? 

— Exact. 

— Domnule, nu-mi apare niciun abonat cu acest nume. 

— Sunteţi sigură? 

— Da. 

Cu siguranţă, era ciudat, dar ţinând cont de natura profesiei lui, 
probabil că numărul său de telefon nu apărea pe lista abonaților. Se 
gândi câteva clipe. Era aproape sigur că nu avea cum să fie pe listă. 
Aproape sigur. 

— OK, mulţumesc. 

Aşeză telefonul pe noptieră şi deschise cartea de telefoane. Găsi 
numărul de telefon de la biroul şerifului. Telefonul sună de cinci ori, 
fără ca nimeni să răspundă, apoi trecu pe căsuţa vocală. 

După bip, Ethan vorbi în receptor: 

— Aici agentul special Ethan Burke. US Secret Service, filiala 
Seattle. După cum ştiţi, am fost implicat în accidentul de maşină de 
pe strada principală, care a avut loc cu câteva zile în urmă. Trebuie 
să vorbesc cu dumneata cât mai curând. Cei de la spital m-au 
informat că bunurile mele — mai exact portofelul meu, telefonul, 
servieta şi pistolul - sunt în posesia dumitale. Voi veni 
mâine-dimineaţă la prima oră ca să le ridic. Dacă cineva primeşte 
mesajul acesta mai devreme de mâine-dimineaţă, îl rog să mă sune la 
hotelul Wayward Pines. Sunt în camera 226. 

XXX 

Era noapte de-a binelea când Ethan cobori treptele din faţa 
hotelului. Picioarele îl dureau cumplit şi avea o foame de lup. 
Cafeneaua de lângă hotel era închisă, aşa că porni spre nord sub un 
cer plin de stele. Trecu pe lângă un anticariat, două magazine de 
suvenire şi un birou de avocatură. 

Nu era chiar atât de târziu, dar cum toate erau închise pe timpul 
nopţii, trotuarele străzii principale se goliseră de oameni. El 
începuse să se resemneze cu gândul care-l îngrozea mai presus de 
orice — că nu avea să aibă parte de cină în seara aceea —, când observă 
pe strada următoare o lumină revărsându-se pe asfalt. Mări 
involuntar pasul când simţi mirosul de mâncare fierbinte evacuat 
printr-un canal de ventilaţie al clădirii din faţa lui. 

Când ajunse la intrare, se uită pe geam şi văzu interiorul slab 

luminat al unei taverne care se numea Biergarten?. 

Inima lui se umplu de bucurie — era încă deschis. 

Păşi înăuntru. 

Trei mese erau ocupate, dar în rest localul era gol. 

Se aşeză pe un scaun de colţ la bar. 

Printre uşile batante răzbătea sfârâitul cărnii pe un grătar. 

Aşezat în acest local cu mâinile odihnindu-i-se pe tejgheaua 
barului, el se simţea liniştit, pentru prima dată după atâtea zile. 
Amintirile despre Stallings şi despre accident erau încă vii, 
amenințând să pună stăpânire pe mintea lui, dar el refuza să le lase 
să-l bântuie. Se mulţumi să respire adânc, încercând din răsputeri să 
rămână ancorat în prezent. 

După cinci minute, o femeie înaltă cu o claie de păr castaniu, 
„înarmată” cu beţişoare chinezeşti, trecu printre uşile batante şi intră 
în spatele tejghelei printr-o secţiune a barului prevăzută cu 
balamale. 

Se apropie de Ethan, toată numai zâmbet, şi îi puse în faţă un 
suport de pahar. 

— Vreţi ceva de băut? 

Femeia purta un tricou negru, cu numele barului imprimat în 
partea din faţă a acestuia. 

— O bere ar fi perfectă. 

Barmaniţa luă o halbă de sticlă şi se îndreptă cu ea spre dozatoare. 

— Cu alcool? Neagră? 

— Aveţi Guinness? 

— Am ceva asemănător. 

Ea deja umplea halba la dozator când el îşi aminti că nu avea 
niciun ban. Femeia puse halba în faţa lui, spuma berii revărsându-se 

peste marginile acesteia, şi îl întrebă: 

— Vreţi doar să beţi ceva sau aveţi nevoie şi de un meniu? 

— Vreau mâncare, desigur, zise el, dar ştiu că o să mă ucizi. 

Femeia zâmbi. 

— Nu încă. Nici nu vă cunosc. 

— Nu am niciun ban. 

Zâmbetul ei se stinse. 

— În regulă. Probabil că există un motiv pentru asta. 

— Pot să-ţi explic. Ai văzut accidentul de maşină care a avut loc 
pe strada principală acum câteva zile? 

— Nu. 

— Nu ai auzit nimic despre el? 

— Nu. 

— Ei bine, a fost un accident la doar câteva străzi spre sud de 
local, iar eu eram în maşina lovită. Abia am ieşit din spital, de fapt. 

— Deci aşa se explică vânătăile astea drăguţe. 

— Da. 

— Încerc să-mi dau seama ce legătură are accidentul cu faptul că 
nu aveţi cum să plătiţi consumaţia. 

— Sunt agent federal. 

— Tot nu înţeleg. 

— Se pare că atât portofelul, cât şi telefonul meu sunt la şerif. 
Toate lucrurile mele, de fapt. Am avut o durere de cap îngrozitoare. 

— Sunteţi agent FBI sau ce fel de agent? 

— Serviciul Secret. 

Femeia zâmbi şi se aplecă spre el peste tejgheaua barului. Fusese 
greu să-şi dea seama în lumina aceea obscură, dar de aproape femeia 
arăta al naibii de bine — cu câţiva ani mai tânără decât Ethan, cu 
pomeţi de fotomodel, suplă, cu picioare lungi. Fusese probabil teribil 
de atrăgătoare la douăzeci de ani, şi nici la treizeci şi patru sau 

treizeci şi cinci de ani — cât părea să aibă în prezent — nu era de 
lepădat. 

— Nu ştiu dacă pot avea încredere în dumneata. Poate că doar te 
prefaci venind aici în costumul ăsta negru şi cu această incredibilă... 

— Nu mint... 

Ea îl opri, punându-i degetul pe buze. 

— Din câte văd eu, ori eşti exact cine spui că eşti, ori eşti un 
mincinos de primă clasă. Vreau să zic că e o poveste interesantă, iar 
eu iubesc poveştile interesante. Oricare ar fi adevărul, desigur, o să 
te las să iei cina pe datorie. 

— Nu e o minciună, crede-mă... Cum te numeşti? 

— Beverly. 

— Eu sunt Ethan. 

Ea îi strânse mâna. 

— Încântată de cunoştinţă, Ethan. 

— Beverly, imediat ce îmi voi recupera mâine-dimineaţă 
portofelul şi lucrurile, o să vin aici şi... 

— Dă-mi voie să ghicesc... şi o să-mi dai un bacşiş generos. 

Ethan clătină din cap. 

— Acum mă ironizezi. 

— Îmi pare rău. 

— Dacă nu mă crezi, voi... 

— Abia te-am cunoscut, zise ea. Când o să termini cina, o să ştiu 
dacă te voi mai vedea sau nu vreodată. 

— Adică e prea devreme ca să realizezi că spun adevărul? 

El zâmbi, simțind că avea şanse să o convingă. 

Apoi îi aduse un meniu, iar el comandă cartofi copţi şi un 
cheeseburger în sânge — atât cât ar fi permis Direcţia de Sănătate 
Publică. 

După ce Beverly dispăru în bucătărie ca să se ocupe de comanda 

lui, el bău puţină bere. 

Hmmm... Ceva nu era în regulă. Berea era răsuflată şi, în afară de 
senzaţia de amar pe care i-o lăsase pe limbă, era aproape complet 
lipsită de gust. 

Când Beverly reveni, el puse halba cu bere pe tejghea. 

— Primesc o masă gratis, aşa că nu îndrăznesc să mă plâng, zise 
el, dar ce s-a întâmplat cu berea? 

— Serios? zise ea, făcând un semn spre halbă. Îmi dai voie să 
gust? 

— Desigur. 

Ea ridică halba şi luă o înghiţitură, apoi îşi şterse cu limba spuma 
rămasă pe buza de sus şi puse halba înapoi pe tejghea. 

— Mie mi se pare în regulă. 

— Vorbeşti serios? 

— Da. 

— Nu, e răsuflată şi... nu ştiu... e doar... nu are niciun gust. 

— Ciudat. Nu înţeleg ce vrei să spui. Vrei să încerci altă bere? 

— Nu. Oricum, probabil că nu ar trebui să beau. O să mă 
mulţumesc cu nişte apă. 

Ea îi aduse un pahar curat şi turnă apa peste cuburile de gheaţă. 

Din farfuria pe care o avea în faţă, el ridică cu ambele mâini un 
cheeseburger fierbinte, din care ieşeau aburi. Beverly ştergea 
tejgheaua în celălalt capăt al barului când el o strigă, ţinând 
burgherul în faţa gurii. 

— Ce s-a întâmplat? întrebă ea. 

— Nimic. Încă. Vino aici. 

Ea se apropie şi rămase în picioare în faţa lui. 

— Îţi pot spune din experienţă, zise el, că aproape în optzeci la 
sută dintre cazuri, când comand un hamburger în sânge, aşa cum am 
făcut acum, primesc unul bine făcut. Nu înţeleg de ce majoritatea 

bucătarilor sunt incapabili să pregătească un hamburger aşa cum 
trebuie, dar aşa se întâmplă. Şi ştii ce fac atunci când primesc unul 
prea bine făcut? 

— ÎL trimiti înapoi? 

Ea nu părea deloc amuzată. 

— Exact. 

— Eşti al naibii de greu de mulţumit, ştii? 

— Recunosc, zise el, apoi începu să înfulece. 

Mestecă preţ de zece secunde. 

— Ei bine? întrebă Beverly. 

Ethan puse hamburgerul în farfuria pe care o avea în faţă şi 
înghiţi, ştergându-şi mâinile cu şervetul de pânză. 

Apoi întinse arătătorul spre burger şi zise: 

— E o adevărată minunăţie, zise el. 

Beverly izbucni în râs şi îşi dădu ochii peste cap. 

XXX 

Ethan termină de mâncat tot ce avea în farfurie şi constată că era 
singurul client rămas în restaurant. 

Barmaniţa îi luă farfuria din faţă şi apoi se întoarse să-i umple din 
nou paharul cu apă. 

— Ce vei face în noaptea asta, Ethan? Ai unde să stai? 

— Mda... Am vorbit frumos cu recepţionera de la hotel ca să-mi 
dea o cameră peste noapte. 

— A crezut povestea ta, nu-i aşa? întrebă Beverly, zâmbind cu 
subînțeles. 

— În totalitate. 

— Ei bine, dacă tot fac eu cinste, pot să-ţi ofer un desert? Prăjitura 
noastră „Ciocolată până la moarte” e senzaţională. 

— Mulţumesc, dar cred că ar fi mai bine să plec. 

— Ce faci aici, mai exact? În calitate oficială, vreau să spun. 

Înţeleg dacă nu poţi vorbi despre asta... 

— Fac o investigaţie. E vorba de nişte persoane dispărute. 

— Cine a dispărut? 

— Doi agenţi ai Serviciului Secret. 

— Au dispărut aici? În Wayward Pines? 

— Acum o lună, agenţii Bill Evans şi Kate Hewson au venit aici 
pentru o investigaţie clasificată. Astăzi se fac zece zile de când nu se 
mai ştie nimic de ei. Am pierdut complet orice legătură cu ei. Niciun 
e-mail, niciun telefon. Până şi cipul de localizare GPS din maşina lor 
de serviciu e mort. 

— Şi te-au trimis pe tine ca să-i găseşti? 

— Eu am lucrat cu Kate. Eram parteneri când locuia în Seattle. 

— Atâta tot? 

— Scuză-mă? 

— Doar parteneri? 

El se simţi cuprins de un tremur. Nu ştia despre ce era vorba mai 
exact — tristeţe, neputinţă, furie —, dar avea o senzaţie ciudată. 

Însă reuşi să-şi ascundă perfect această slăbiciune. 

— Da, eram doar parteneri. Şi buni prieteni, totuşi. Oricum, mă 
aflu aici ca să le dau de urmă. Să aflu ce s-a întâmplat. Să-i duc 
înapoi acasă. 

— Crezi că li s-a întâmplat ceva rău? 

El nu răspunse. Se mulțumi doar să o privească, dar şi acesta era 
un răspuns. 

— Ei bine, sper să găseşti ceea ce cauţi, Ethan. 

Beverly scoase un bon din buzunarul frontal al şorţului ei şi i-l 
înmână peste tejghea. 

— Deci asta e paguba, nu? 

Ethan îşi aruncă privirea pe bucata de hârtie. Nu era o notă de 
plată detaliată. Beverly scrisese de mână o adresă peste liniile 

coloanelor. 
1st Ave, numărul 604 


— Ce-i asta? întrebă Ethan. 

— Aici locuiesc. Dacă ai nevoie de ceva, dacă intri în vreo 
încurcătură, orice altceva s-ar întâmpla... 

— Cum? Acum îţi faci griji pentru mine? 

— Nu, dar fără bani, telefon sau un act de identitate eşti extrem de 
vulnerabil. 

— Vrei să spui că mă crezi acum? 

Beverly se întinse peste tejghea şi îşi puse mâna peste mâna lui 
pentru o secundă. 

— Te-am crezut din prima clipă. 

XXX 

După ce ieşi din local, îşi scoase pantofii şi începu să meargă în 
picioarele goale pe asfaltul rece al trotuarului. Cel puţin aşa putea să 
păşească fără durere. 

În loc să se întoarcă la hotel, el porni pe una dintre străzile ce se 
intersectau cu strada principală, îndreptându-se spre un alt cartier. 

Se gândea la Kate. 

Casele victoriene se înălțau pe ambele părţi ale străzii, puse în 
valoare de superbele verande luminate. 

Liniştea era uluitoare. 

Nu aveai parte de astfel de nopţi în Seattle. 

Acolo auzeai mereu sirena unei ambulanţe care gonea în 
depărtare, alarma unei maşini sau răpăitul ploii pe asfaltul străzilor. 

Aici, în schimb, liniştea totală, mormântală, era întreruptă doar de 
lipăitul tălpilor sale pe caldarâm... 

Nu, nu se auzea numai atât. 

Mai era un zgomot — un greier solitar, ţârâind într-un tufiş undeva 

Asta îi aminti de copilăria lui din Tennessee şi de acele seri de la 
mijlocul lui octombrie în care şedea pe veranda prevăzută cu plase 
contra insectelor, în timp ce tatăl lui trăgea din pipă, cu privirea 
pierdută spre câmpurile cultivate cu soia — când corul de greieri se 
auzea din ce în ce mai stins, până ce rămânea doar unul singur. 

Nu scrisese poetul Carl Sandburg exact despre lucrul acesta? 
Ethan nu-şi mai amintea versurile mot ă mot, dar ştia că erau despre 
vocea ultimului greier la venirea îngheţului. 

O fărâmă de cântec. 

Chiar aceea era expresia care îi plăcea atât de mult... 

O fărâmă de cântec. 

Se opri lângă tufiş, parcă aşteptându-se ca ţârâitul să se oprească 
brusc — dar acesta continuă cu aceeaşi intensitate —, atât de ritmic 
încât părea mecanic. El citise undeva că, pentru a produce acest 
sunet, greierii îşi freacă aripile una de alta. 

Ethan se uită spre tufiş. 

O specie de ienupăr, probabil. 

Un parfum puternic de răşină. 

Un stâlp de iluminat din apropiere arunca de sus o cantitate 
decentă de lumină printre crengile tufei, iar el se aplecă printre 
acestea pentru a zări greierele. 

Ţârâitul continua cu aceeaşi intensitate. 

— Unde eşti, micuțule? 

Întinse gâtul. 

Îşi miji apoi ochii, încercând să distingă ceva ce abia se zărea 
printre ramuri. Dar nu era un greier, ci un soi de cutie de mărimea 
iPhone-ului său. 

Întinse mâna printre crengi şi atinse suprafaţa acesteia. 

Țârâitul se auzea parcă mai slab. 

Îşi retrase mâna. 

Se auzea mai tare. 

Care putea fi rostul acelui obiect? 

Țârâitul greierelui era emis de un difuzor. 

XXX 

Era aproape zece şi treizeci de minute când descuie uşa camerei 
sale de hotel şi păşi înăuntru. Îşi lăsă pantofii pe podea şi se dezbrăcă 
complet, apoi se urcă în pat fără să se mai deranjeze să închidă 
lumina. 

Lăsase întredeschisă una dintre ferestre înainte de a pleca la cină 
şi acum simţea o adiere rece, care-i înfiora pieptul şi răcorea camera 
de căldura îmbâcsită acumulată peste zi. 

În mai puţin de un minut, era deja rece. 

Se ridică în capul oaselor, întoarse cuverturile şi cearşaful şi se 
strecură dedesubt. 

XXX 

Luptând pentru viaţa lui, simţea că pierde în faţa creaturii turbate 
de furie care stătea deasupra sa încercând să-i sfâşie beregata. 
Singurul lucru care-l mai ţinea pe Ethan în viaţă era faptul că îşi 
ţinea mâinile încleştate în jurul gâtului creaturii — strângând cu toată 
puterea —, însă bestia avea o forţă incredibilă, îi putea simţi 
proeminenţele dure ale muşchilor încordaţi, în timp ce degetele i se 
adânceau în pielea străvezie şi lăptoasă. Dar nu putea să o oprească, 
căci tricepşii lui începuseră să cedeze şi braţele să-şi slăbească 
strânsoarea, îndoindu-se spre spate, în timp ce faţa cu dinţii aceia se 
apropia din ce în ce mai mult... 

XXX 

Ethan se ridică brusc. Era în pat, leoarcă de sudoare, gâfâind. 
Simţea că se sufocă şi inima îi bătea atât de repede, încât i se părea că 
avea în piept un ciocan pneumatic. 

Nu-şi mai amintea unde se află, dar reveni la realitate când zări 

tabloul cu cowboy şi cu focul de tabără. 

Ceasul deşteptător de pe noptieră arăta 3.17. 

Aprinse lumina şi rămase cu ochii la telefon. 

Doi... zero... şase... 

Doi... zero... şase... 

Cum putea să nu-şi amintească numărul telefonului său de acasă? 
Nici măcar numărul de mobil al Theresei? Cum era posibil aşa ceva? 

Îşi aruncă picioarele peste marginea patului şi se ridică, apoi se 
duse la fereastră. Depărtă jaluzelele şi se uită spre strada liniştită de 
dedesubt. 

Clădiri întunecate. 

Trotuare pustii. 

Îşi spuse: „Mâine va fi mai bine“. 

Avea să-şi recupereze telefonul, portofelul, pistolul şi servieta. 
Avea să-i sune pe soţia şi pe fiul său. Apoi avea să sune la Seattle şi 
să vorbească cu SAC? Hassler. Să reia investigația care-l adusese în 
acest loc de la bun început. 

Capitolul 3 


Se trezi cu o durere de cap teribilă şi cu lumina soarelui 
revărsându-se în camera de hotel printre lamelele jaluzelelor. 

Se întoarse în pat şi se uită la ceasul deşteptător. 

— La naiba! 

Era 12.21. 

Dormise până după ora prânzului. 

Ethan cobori încet din pat şi, în timp ce întindea mâna după 
pantalonii săi — aruncaţi pe podea —, auzi pe cineva bătând tare în 
ușă. Îşi spuse că, de fapt, persoana respectivă bătea de mult în uşă, 
dar el abia realiza - pentru prima dată - că bocănitul acela 
îndepărtat nu fusese doar în capul lui. 

— Domnule Burke! Domnule Burke! 

Lisa, recepţionera din holul de la intrare, era cea care striga la uşa 
camerei lui. 

— O clipă! strigă el. 

Îşi trase pantalonii pe el şi merse împleticindu-se până la uşă. 
Întoarse cheia în broască, trase lanţul şi deschise uşa. 

— Da? întrebă Ethan. 

— Eliberarea camerei se face la 11. 

— Îmi pare rău, dar eu... 

— Ce s-a întâmplat cu „la prima oră“? 

— Nu mi-am dat seama... 

— Aţi reuşit să vă recuperaţi portofelul? 

— Nu, abia m-am trezit. Chiar e trecut de 12? 

Ea nu-i răspunse — doar îl privi încruntată. 

— Mă duc chiar acum la biroul şerifului, zise el, şi imediat ce 
obţin... 

— Am nevoie de cheie. Trebuie să evacuaţi camera. 

— Să ce? 

— Să evacuaţi camera. Să plecaţi. Nu-mi place deloc să profite 
cineva de mine, domnule Burke. 

— Dar nu a profitat nimeni de dumneata. 

— Aştept. 

Ethan o privi în faţă, căutând parcă ceva — blândeţe, o urmă de 
îndoială —, dar nu găsi nicio fărâmă de compasiune. 

— Lasă-mă doar să mă îmbrac. 

El încercă să închidă uşa, dar ea îşi puse piciorul în prag. 

— Oh, vrei să te uiţi la mine? Chiar aşa? zise el, făcând câţiva paşi 
înapoi. Foarte bine. Bucură-te de spectacol, atunci. 

Şi exact asta făcu. Femeia rămase în hol, urmărindu-l cum îşi 
leagă şireturile la pantofii încălţaţi pe picioarele goale, cum îşi 
încheie nasturii cămăşii oxford — care pe vremuri fusese albă, dar 
acum era plină de pete — şi cum se străduie preţ de două minute 
agonizante să-şi facă nodul la cravată. 

După ce îşi îmbrăcă în cele din urmă sacoul negru, luă cheia 
camerei de pe noptieră şi o depuse în palma deschisă a femeii în 
drum spre ieşire. 

— Peste două ore o să-ţi pară teribil de rău că ai făcut asta, îi zise 
el femeii în timp ce străbătea coridorul, îndreptându-se spre scări. 

XXX 

De la farmacia aflată la intersecţia străzii principale cu strada cu 
numărul şase, Ethan luă de pe un raft un flacon cu aspirină şi se 
îndreptă spre casa de marcat. 

— Nu pot plăti pentru asta, îi zise el casierului, punând flaconul 
pe tejghea. Dar vă promit că voi reveni cu portofelul aici în treizeci 
de minute. E o poveste lungă, dar mă doare capul îngrozitor şi 
trebuie să iau ceva chiar acum. 

Farmacistul în halat alb tocmai completa o reţetă şi număra nişte 
pilule pe o tavă din plastic. Lăsă bărbia în piept şi se uită la Ethan pe 
deasupra ochelarilor săi cu lentile pătrate şi cu rame argintii. 

— Ce îmi cereţi, mai exact? 

Farmacistul era un bărbat cu început de chelie, care părea să aibă 
în jur de patruzeci de ani — o vârstă deprimantă pentru oricine. Palid. 
Slab. Cu ochi mari şi căprui, ce păreau şi mai mari din cauza 
lentilelor groase tip „fund de borcan”. 

— Să mă ajutaţi. Am o... durere infernală. 

— Atunci, mergeţi la spital. Eu deţin o farmacie, nu o firmă de 
creditare. 

Ethan văzu din nou dublu pentru o fracțiune de secundă. Simţea 
iar bubuitul acela teribil în ceafă, fiecare pulsaţie trimițându-i un val 
de durere în jos, pe şira spinării. 

Nu-şi mai amintea cum părăsise farmacia. Următorul lucru de 
care-şi mai aducea aminte era că mergea împleticindu-se pe strada 
principală. 

Simţindu-se din ce în ce mai rău cu fiecare minut, se întrebă dacă 
nu ar fi fost mai bine să se întoarcă la spital, dar acesta ar fi fost 
ultimul lucru pe care l-ar fi făcut. Avea nevoie de nişte Advil, atâta 
tot, de ceva care să-i calmeze durerea astfel încât să poată funcţiona. 

Ethan se opri la următoarea trecere de pietoni. Încercă să se 
reorienteze spre direcţia în care trebuia să pornească pentru a ajunge 
la biroul şerifului - apoi îşi aminti. Strecurându-şi mâna în 
buzunarul interior al sacoului său, el scoase bucata de hârtie pe care 
Beverly îşi notase adresa şi o desfăcu. 


1st Ave, numărul 604 


Nu ştia ce să facă. Să bată la uşa acelei necunoscute şi să-i ceară 
pur şi simplu un medicament? Pe de altă parte, nu voia să meargă la 


spital şi nu se putea prezenta la biroul şerifului cu mintea paralizată 

din cauza acelei dureri infernale. Plănuia să ia la rost pe cineva, iar o 
astfel de acțiune n-ar fi avut nicio şansă de reuşită câtă vreme cea 
mai mare dorinţă a lui era să se ghemuiască în poziţie fetală într-o 
cameră întunecoasă. 

Care era numele ei? 

Chiar aşa — Beverly. 

Probabil că ea închisese localul cu o noapte în urmă, ceea ce 
însemna că existau şanse să fie acasă în acel moment. La naiba, ea se 
oferise. Putea să treacă pe la ea, să ceară împrumut câteva pastile şi 
să-şi țină migrena sub control înainte de a se duce la biroul şerifului. 

Traversă, merse mai departe pe strada principală, până ce ajunse 
pe strada cu numărul nouă, apoi se întoarse în capătul străzii şi 
porni spre est. Străzile intersectau strada principală. Aleile erau 
paralele. Avea de parcurs vreo şapte străzi. După trei străzi, avea 
deja băşici la picioare, dar tot nu se opri. Simţea durerea, dar era o 
diversiune bine-venită de la bubuitul din capul său. 

Şcoala ocupa un întreg cvartal între străzile cu numărul patru şi 
cinci, iar el merse şchiopătând pe lângă un gard din sârmă ce 
îngrădea un teren de joacă. Nişte copii de opt sau nouă ani, probabil 
în pauză, participau la un elaborat joc Freeze Tag — o fetiță blondă 
cu codițe împletite alerga după toţi cei din preajmă, în timp ce un cor 
de țipete răsuna între clădirile de cărămidă. 

Ethan urmări jocul lor, încercând să nu se gândească la sângele 
care începuse să i se scurgă în pantofi şi pe care-l simțea rece între 
degetele de la picioare. 

Fetiţa blondă cu codițe împletite se opri brusc în mijlocul 
grupului, uitându-se curioasă la Ethan. Ceilalţi copii continuară să 
alerge şi să ţipe, dar se opriră şi ei pe rând, observând mai întâi că 

urmăritoarea lor nu mai aleargă după ei şi apoi că altcineva îi 
atrăsese atenţia. 

Unul câte unul, fiecare copil se întoarse şi se zgâi la Ethan. 
Privirile lor lipsite de expresie conţineau - ar fi putut jura el — o 
ostilitate greu de ascuns. 

Făcu un efort şi zâmbi, în pofida durerii chinuitoare, fluturând 
uşurel mâna. 

— Salut, copii. 

Nici măcar unul nu îi răspunse printr-un semn sau un salut 
asemănător. Rămaseră pe loc încremeniţi, ca o colecţie de figurine. 
Doar capetele li se întoarseră spre el, urmărindu-l cu privirea până 
când Ethan dispăru după colţul şcolii gimnaziale. 

— Mici ticăloşi ciudaţi, bombăni Ethan încet când râsetele şi 
tipetele copiilor începură din nou, după ce-şi reluară jocul. 

Pe Fourth Avenue traversă şi mări din nou pasul, simțind durerea 
din picioare intensificându-se. Însă încercă să o ignore, spunându-şi: 
„Trebuie să ajungi acolo. Strânge din dinţi şi suportă durerea, dar fă 
tot posibilul să ajungi acolo”. 

Era acum pe strada cu numărul trei şi aproape alerga. Coastele 
începeau din nou să-l doară. Trecu pe lângă o serie de case ce păreau 
cam dărăpănate. Aceea era oare partea mai sărăcăcioasă a oraşului 
Wayward Pines? se întrebă el. Putea să aibă acest oraş şi o parte mai 
puţin plăcută? 

Când ajunse pe strada cu numărul cinci, se opri. Drumul devenise 
desfundat — pietrişul aleii în pantă, ce era denivelată şi erodată de 
ploaie, se măcinase de mult. Nu se vedea niciun trotuar şi niciun alt 
drum în continuarea acelei alei. Ajunsese la limita estică a oraşului 
Wayward Pines şi în spatele caselor care mărgineau strada civilizaţia 
se sfârşea brusc. Versantul abrupt al unui deal acoperit de pini se 
înălța cu peste 100 de metri de la baza acelui cerc ce închidea oraşul. 

Ethan înaintă şchiopătând pe mijlocul drumului înfundat şi 
pustiu. 

Auzea ciripitul păsărilor din pădure şi nimic altceva. Era complet 
izolat de centrul oraşului Wayward Pines, unde mai circulau din 
când în când câţiva oameni pe străzi. 

Trecu pe lângă cutii poştale cu numere peste cinci sute. Se simţea 
uşurat la gândul că locuinţa lui Beverly era probabil pe strada 
imediat următoare. Ameţeala amenința să-l învăluie din nou. 
Senzaţia era uşor de suportat pentru moment, dar părea să se 
intensifice. 

Următoarea intersecţie era complet pustie. 

Niciun suflet nu se vedea prin preajmă. 

Un vânt călduţ ce cobora dinspre munte stârnea mici vârtejuri de 
praf, pe care le plimba apoi de-a curmezişul străzii. 

Aici era — 604, a doua casă de pe dreapta. Putea fi sigur de asta 
datorită micii plăcuţe de oţel ce fusese montată pe rămăşiţele unei 
cutii poştale acoperite complet de rugină — excepţie făcând doar 
găurile cu margini neregulate din metal. Din interiorul cutiei poştale 
răzbătea un ciripit slab şi crezu pentru moment că avea să mai 
găsească un speaker precum cel din tufiş, dar zări aripa unei păsări 
ce-şi făcuse cuib înăuntru. 

Ridică privirea spre casă. 

Pe vremuri fusese probabil o minunată casă în stil victorian, cu un 
acoperiş abrupt şi ascuţit, o verandă pe care se odihnea un balansoar 
şi o alee din piatră ce străbătea curtea din faţa casei până la intrare. 

Vopseaua de pe pereţii casei se scorojise de mult. Chiar dacă 
stătea în stradă, Ethan realiză că faţada nu mai avea nici urmă de 
vopsea. Scândurile care mai rămăseseră ataşate în cadrul de 
susținere al casei erau decolorate de soare, albite complet, 
majoritatea aflându-se în ultimul stadiu de dezintegrare, aproape 

putrede. În tocurile ferestrelor nu se mai zărea niciun ciob de sticlă. 

Îşi scoase din buzunar biletul pe care-l primise cu o seară în urmă 
la cină şi verifică din nou adresa. Scrisul era clar — 1st Ave, numărul 
604 —, dar poate că Beverly încurcase numerele sau scrisese „Ave“ în 
loc de „Str“. 

Ethan îşi făcu drum printre buruienile înalte până la brâu ce 
năpădiseră curtea din faţă. Printre ierburi se mai zăreau câteva dale 
din piatră ce alcătuiseră pe vremuri aleea. Cele două trepte ale 
verandei acoperite arătau de parcă trecuseră printr-un tocător de 
lemne. Păşi pe deasupra lor, direct pe podeaua verandei. Scândurile 
scârţâiră înfiorător sub greutatea lui. 

— Beverly? 

Casa părea să-i înghită strigătul. 

Păşi prudent pe verandă, apropiindu-se de intrarea care nu mai 
avea uşă, şi călcă peste prag, apoi strigă din nou numele femeii. 
Auzea vântul izbindu-se în pereţii casei. Cadrul din bârne gemea 
ameninţător. Făcu trei paşi în living şi se opri. Pe podea erau câteva 
arcuri metalice ruginite, în mijlocul a ceea ce mai rămăsese din rama 
unei canapele antice. O măsuţă de cafea era acoperită complet de 
pânze de păianjen, iar pe sub acestea se zăreau paginile unei reviste 
— ude şi putrede, imposibil de descifrat. 

Beverly nu ar fi avut de ce să-l cheme aici — nici măcar în glumă. 
Probabil că scrisese din greşeală altă adre... 

Mirosul îl făcu să ridice bărbia. Păşi înainte şovăielnic, ferindu-se 
de trei cuie ieşite dintr-o scândură a pardoselii. 

Adulmecă din nou aerul. 

O nouă rafală de vânt zgudui casa şi simţi din nou mirosul acela 
dezgustător. Îşi îngropă nasul instantaneu în încheietura cotului. 
Merse mai departe, trecu pe lângă ceea ce mai rămăsese din casa 
scării şi traversă un hol îngust, care făcea legătura dintre bucătărie şi 

sufragerie — unde o cascadă de lumină cădea peste resturile de 
scânduri din tavanul ce se prăbuşise peste masă. 

Merse mai departe, păşind cu grijă pe un teren minat format din 
scânduri putrede şi găuri imense ce se căscau în podeaua casei. 

Frigiderul, chiuveta, cuptorul - toate erau năpădite de rugină, 
care acoperea toate suprafeţele metalice precum o ciupercă. Acest loc 
îi amintea de casele părăsite din zonele rurale pe care el şi prietenii 
săi le găseau în expedițiile din timpul verii, de prin pădurile din 
zona fermelor. Hambare şi cabane abandonate, cu acoperişuri 
găurite prin care soarele trimitea şuvoaie de lumină. Odată găsise 
într-un birou putred un ziar vechi de cincizeci de ani, care anunţa 
alegerea unui nou preşedinte, şi intenţionase să-l ducă acasă şi să-l 
arate părinţilor săi, dar ziarul acela se dovedise atât de fragil, încât 
ajunsese să se descompună în mâinile lui. 

Ethan îndrăzni să mai tragă aer în piept abia după un minut. 
Duhoarea persista şi se simţea din ce în ce mai puternic. Putea să jure 
că îi simţea şi gustul în colțurile gurii, iar intensitatea ei înfiorătoare 
- mai cumplită decât mirosul înţepător de amoniac — îl făcea să 
lăcrimeze. 

Capătul holului părea din ce în ce mai întunecat pe măsură ce se 
apropia de ultima cameră - fiind încă protejat sub plafonul prin care 
picura apa de la ultima ploaie. 

Uşa din capătul holului era închisă. 

Ethan clipi de câteva ori, ştergându-şi lacrimile, apoi întinse mâna 
spre mânerul sferic al uşii, dar constată că nu exista aşa ceva. 

Împinse uşa cu vârful pantofului. 

Balamalele scrâşniră. 

Uşa se izbi de perete, iar Ethan păşi peste prag. La fel ca în 
amintirile sale despre acele case vechi şi abandonate, raze de lumină 
pătrundeau prin găurile din peretele cel mai îndepărtat al casei, 

sclipind în labirintul pânzelor de păianjen înainte de a se opri asupra 
singurei piese de mobilier din încăpere. 

Rama metalică a patului încă mai era în picioare şi prin resturile 
îngălbenite ale saltelei zări arcurile acesteia, ca nişte şerpi încolăciţi. 

Nu auzise muştele până în momentul acela, pentru că fuseseră 
adunate în gura bărbatului — erau sute, iar bâzâitul lor colectiv 
semăna cu un mic motor suspendat. 

Văzuse şi scene mai înfiorătoare decât aceasta — în luptă —, dar 
niciodată nu îndurase un astfel de miros. 

Albeaţa oaselor — articulațiile încheieturilor şi ale gleznelor, care 
fuseseră prinse în cătuşe de tăblia patului şi de bara din fier de la 
capătul acestuia — se zărea peste tot. Acolo unde era expus piciorul 
drept al bărbatului, carnea părea aproape sfâşiată. Întreaga 
arhitectură internă de pe partea stângă a feţei bărbatului era expusă, 
până la rădăcinile dinţilor. lar abdomenul cadavrului era peste 
măsură de umflat — Ethan îşi putea da seama de proeminenţa 
exagerată a acestuia pe sub costumul uzat, care era negru şi avea un 
singur rând de nasturi. 

La fel ca al său. 

Deşi fața omului era distrusă, atât lungimea părului, cât şi 
culoarea acestuia corespundeau. 

Şi înălţimea se potrivea. 

Ethan se trase câţiva paşi înapoi, clătinându-se pe picioare. 

Dumnezeule mare... 

Acesta era agentul Evans. 

* 

Afară, pe veranda din fața casei abandonate, Ethan se îndoi de la 
mijloc, cu mâinile sprijinite pe genunchi, şi inspiră adânc de câteva 
ori, pentru a-şi elibera plămânii de duhoarea aceea persistentă. Dar 
nu putea scăpa de miros. Miasma cumplită a morţii i se întipărise în 

cavitățile sinusurilor, iar gustul amar de putregai îl sufoca, 
provocându-i greață. 

Îşi scoase sacoul şi se descheie iute la cămaşă, într-un efort 
disperat de a scăpa cât mai repede de haine. Mirosul fetid era acum 
în fibrele hainelor sale. 

Fără cămaşă, începu să meargă prin hăţişul de buruieni ce fusese 
pe vremuri curtea din faţa casei şi ajunse în cele din urmă la drumul 
desfundat. 

Simţea răceala rănilor de mai sus de călcâie şi bubuitul ritmic din 
capul său, dar durerea îşi pierduse din intensitate, transformându-se 
în adrenalină pură. 

Înaintă hotărât pe mijlocul străzii, cu mintea frământată de 
gânduri. Fusese tentat să controleze buzunarele sacoului şi 
pantalonilor bărbatului mort, ca să vadă dacă putea găsi un portofel 
sau un act de identitate, dar ceva îl oprise să facă acest lucru. Nu 
trebuia să atingă nimic. Mai bine să-i lase pe cei cu mănuşi din latex, 
cu feţe acoperite şi ustensile criminalistice sofisticate să descindă în 
camera aceea. 

El nu putea înţelege nimic pentru moment. 

Un agent federal fusese ucis în acel colţ de paradis. 

El nu era medic legist, dar nu avea nicio îndoială că faţa lui Evans 
nu numai că intrase în putrefacție, dar craniul său fusese parţial 
scobit. Dinţii sfărâmaţi. Un ochi îi fusese scos. 

Fusese şi torturat. 

Parcurse cele şase străzi într-o clipită şi se trezi pe trotuarul din 
fața clădirii ce găzduia biroul şerifului. 

Îşi lăsă cămaşa şi sacoul afară, pe o bancă, şi deschise una dintre 
uşile duble. 

Zona recepţiei era o încăpere cu lambriuri din lemn, mochetă 
cafenie şi capete de animale împăiate, montate pe fiecare perete 

vertical disponibil al imobilului. 

La biroul recepţiei, o femeie trecută de şaizeci de ani, cu părul 
lung şi argintiu, juca o partidă de Solitaire folosind nişte cărţi de joc. 
Pe birou era o plăcuţă cu numele ei: „Belinda Moran”. 

Ethan se apropie de biroul ei şi o urmări în timp ce etala încă 
patru cărţi înainte de a se îndura să abandoneze jocul. 

— Vă pot aju... 

Ochii ei se făcură mari. ÎI măsură de sus până jos, strâmbând din 
nas. Ethan îşi spuse că mirosul îngrozitor de cadavru în 
descompunere i se îmbibase probabil în haine. 

— Nu purtaţi cămaşă, îi spuse ea. 

— Ethan Burke, agent special al Serviciului Secret american. 
Vreau să-l văd pe şerif. Cum se numeşte? 

— Cine? 

— Şeriful. 

— Oh, Pope. Şeriful Arnold Pope. 

— E în birou, Belinda? 

În loc să-i răspundă la întrebare, femeia ridică telefonul cu disc şi 
formă un interior din trei cifre. 

— Bună, Arnie. E aici un bărbat care vrea să te vadă. Spune că e 
agent secret sau ceva de genul ăsta. 

— Agent special cu... 

Ea îl opri ridicând un deget. 

— Nu ştiu, Arnie. Nu poartă cămaşă şi... Femeia se întoarse cu 
spatele la Ethan în scaunul ei rotativ, continuând în şoaptă: 
„..miroase urât. Foarte urât... OK. Bine, am să-i spun. 

Se întoarse din nou spre el şi puse receptorul în furcă. 

— Şeriful Pope vă va primi în scurt timp. 

— Trebuie să-l văd chiar acum. 

— Înţeleg. Puteţi să-l aşteptaţi acolo, îi spuse ea, arătându-i câteva 

scaune dintr-un colţ al încăperii. 

Ethan ezită câteva clipe, dar în cele din urmă se îndreptă spre 
zona de aşteptare. Era mai înţelept să se poarte civilizat la această 
primă întâlnire. Ştia din experienţă că poliţia locală devenea 
defensivă şi chiar ostilă atunci când agenţii federali începeau să facă 
presiuni pe teritoriul lor. În lumina celor descoperite în casa 
abandonată, avea să lucreze cu acest individ pentru o bună bucată 
de vreme în viitorul apropiat. Era mai bine să se poarte amabil 
pentru început, în loc să-i arate şerifului degetul mijlociu. 

Ethan se aşeză pe unul dintre cele patru scaune tapițate din zona 
de aşteptare. Transpirase în drum spre biroul şerifului, dar acum, 
când pulsul îi revenise la normal, pelicula de transpiraţie de la 
suprafaţa pielii devenise rece în apropierea aerului condiţionat ce 
venea prin canalul de ventilaţie de deasupra capului său. 

Nu era mare lucru de citit pe măsuţa din faţa scaunului său — doar 
câteva numere vechi ale revistelor National Geografic şi Popular 
Science. 

Se lăsă pe spătarul scaunului şi închise ochii. 

Durerea de cap revenea cu forţe noi, înţepăturile stârnite de 
fiecare pulsaţie intensificându-se până la un nivel molecular 
perceptibil în numai câteva minute. De fapt, chiar putea auzi 
bubuitul provocat de migrenă în tăcerea deplină din biroul şerifului, 
unde singurul sunet era foşnetul cărţilor de joc în răstimpuri. 

După un timp, o auzi pe Belinda spunând triumfătoare: 

— Da! 

Deschise ochii — la timp cât să o surprindă punând jos ultima 
carte, înainte de a câştiga partida. Ea adună apoi toate cărţile de pe 
birou, le amestecă şi începu un joc nou. 

Trecură astfel încă cinci minute. 

Apoi încă zece. 

Când Belinda termină jocul şi începu să amestece din nou cărţile, 
Ethan simţi un prim semn de iritaţie — un spasm în ochiul său stâng. 

Durerea se intensifica, iar el aştepta — după estimările sale — de 
mai bine de cincisprezece minute. În tot acest răstimp, telefonul nu 
sunase nici măcar o singură dată şi nicio altă persoană nu intrase în 
clădire. 

Închise ochii şi numără invers în gând până la şaizeci, în timp 
ce-şi masa tâmplele. Când deschise din nou ochii, stătea încă acolo, 
înfrigurat şi fără cămaşă, iar Belinda întorcea de zor cărţile. Şeriful 
încă nu sosise. 

Ethan se ridică şi, preţ de zece secunde, făcu eforturi uriaşe să 
învingă ameţeala care-l învăluise. Reuşi în cele din urmă să-şi 
restabilească echilibrul şi se duse înapoi la recepție, aşteptând ca 
Belinda să ridice privirea. 

Ea aşeză pe birou cinci cărţi înainte să-şi dea seama de prezența 


lui. 

— Da? 

— Îmi pare rău să vă tot deranjez, dar aştept de vreo douăzeci de 
minute. 


— Şeriful e teribil de ocupat astăzi. 

— Sunt sigur de asta, dar eu trebuie să vorbesc cu el chiar acum. 
Ori îl sunaţi din nou să-i spuneţi că nu mai pot să aştept, ori am să 
mă duc chiar eu la uşa lui şi... 

Telefonul de pe biroul ei începu să sune. 

Ea răspunse: 

— Da? OK, desigur. Puse telefonul pe un raft şi îi zâmbi lui Ethan. 
Puteţi intra la şerif. Mergeţi pe hol. Biroul lui e chiar după uşa din 
capătul holului. 


A 


Ethan bătu în uşă, sub placa pe care era scris numele şerifului. O 

voce profundă şi răsunătoare răspunse din interior: 

— Da! 

Ethan întoarse mânerul sferic, deschise uşa şi păşi înăuntru. 

Podeaua din interior era acoperită cu parchet din lemn negru, 
foarte scorojit. În stânga lui, capul enorm al unui elan era montat pe 
peretele opus unui birou rustic cât toate zilele. În spatele biroului se 
aflau trei dulapuri antice pentru arme, burduşite cu puşti, carabine 
automate, pistoale şi cutii cu muniţie — atât de multe, încât ar fi fost 
suficiente pentru execuţia fiecărui locuitor al micului oraş, cu trei 
focuri de armă, calculă el. 

Un bărbat cu vreo zece ani mai în vârstă decât el, încălţat cu cizme 
de cowboy, stătea tolănit pe spate într-un scaun din piele, cu 
picioarele pe birou. Avea un păr blond şi ondulat, care în mai puţin 
de zece ani probabil că avea să albească complet, iar maxilarul lui era 
acoperit cu o barbă scurtă de câteva zile. 

Purta pantaloni din pânză cafenie şi o cămaşă cu mâneci lungi, de 
un verde vânătoresc. 

Steaua şerifului sclipea în lumină. Părea confecţionată din bronz 
masiv şi era sofisticat gravată, având inserate în centru literele „WP“ 
de culoare neagră. 

În timp ce se apropia de birou, lui Ethan i se păru că vede pe 
buzele şerifului un surâs dispreţuitor. 

— Ethan Burke, Serviciul Secret. 

Întinse mâna peste birou, iar şeriful ezită — de parcă în mintea lui 
ar fi avut loc o dezbatere internă în urma căreia trebuia să se 
hotărască dacă era nevoie să se mişte sau nu. În cele din urmă îşi luă 
cizmele de pe birou şi se îndreptă în scaun. 

— Arnold Pope, zise el. Îşi strânseră mâinile, apoi adăugă: la un 
loc, Ethan. 

Ethan se aşeză pe unul dintre scaunele din lemn cu spătar. 

— Cum te simţi? îl întrebă Pope. 

— Am avut şi zile mai bune. 

— Sunt sigur de asta. Probabil că ai şi mirosit mai bine, zise Pope, 
afişând un rânjet scurt. Urât accident ai mai avut acum două zile! 
Tragic. 

— Da. Speram să aflu ceva mai multe detalii despre asta. Cine 
ne-a lovit? 

— Martorii oculari spun că a fost un camion de tractare. 

— Şoferul e arestat? A fost acuzat? 

— Ar fi fost dacă l-aş fi putut prinde. 

— Vrei să spui că a fugit de la locul accidentului? 

Pope încuviinţă din cap. 

— A şters-o din oraş după ce v-a izbit. Dispăruse de mult când am 
ajuns eu la locul accidentului. 

— Şi nu a văzut nimeni numărul de pe plăcuța de înmatriculare 
sau vreun alt detaliu? 

Pope clătină din cap şi ridică un obiect de pe birou - era un glob 
cu zăpadă, cu baza aurie. Un vârtej de zăpadă învălui clădirile 
miniaturale de sub domul din sticlă atunci când şeriful începu să se 
joace cu globul, trecându-l dintr-o mână în alta. 

— Ce măsuri au fost luate pentru a localiza acest camion? întrebă 
Ethan. 

— Ne-am ocupat de acest aspect. 

— V-aţi ocupat? 

— Poţi fi sigur. 

— Aş vrea să-l văd pe agentul Stallings. 

— Cadavrul lui e păstrat la morgă. 

— Şi unde e morga? 

— La subsolul spitalului. 

Şi atunci, Ethan îşi aminti. Din senin. Ca şi cum i-ar fi şoptit 

cineva la ureche. 

— Pot împrumuta o bucăţică de hârtie? întrebă el. 

Pope deschise un sertar şi dezlipi o notiţă adezivă dintr-un top de 
post-it-uri, pe care i-o întinse lui Ethan împreună cu un pix. Ethan îşi 
trase scaunul în faţă şi puse pe birou bucata de hârtie, pe care trecu 
numărul. 

— Înţeleg că lucrurile mele sunt la tine, zise Ethan, strecurându-şi 
post-it-ul în buzunar. 

— Ce lucruri? 

— Telefonul meu mobil, pistolul, portofelul, insigna, servieta... 

— Cine ţi-a spus că lucrurile tale sunt la mine? 

— O asistentă de la spital. 

— Nu am idee de unde a auzit aşa ceva. 

— Stai puţin. Deci nu ai lucrurile mele? 

— Nu. 

Ethan îl privi uimit pe Pope pe deasupra biroului. 

— Este posibil să fi rămas în maşină? 

— Care maşină? 

Se strădui să-şi păstreze calmul şi să nu ridice vocea. 

— Cea în care eram atunci când ne-a lovit camionul de tractare. 

— Presupun că este posibil, dar sunt aproape sigur că cei de la 
EMT” au luat lucrurile tale. 

— lisuse... 

— Cum? 

— Nimic. Te-ar deranja dacă aş da câteva telefoane înainte să 
plec? Nu am mai vorbit cu soţia mea de câteva zile. 

— Am vorbit eu cu ea. 

— Când? 

— În ziua accidentului. 

— Şi e pe drum? 

— Nu am idee. Eu doar am informat-o despre cele întâmplate. 

— Trebuie să-l sun şi pe superiorul meu... 

— Cine e? 

— Adam Hassler. 

— Fl te-a trimis aici? 

— Da. 

— Tot el te-a instruit să nu mă anunţi că agenții federali vor sosi 
în lumea mea? Sau a fost doar decizia ta? 

— Crezi că aveam obligaţia să... 

— Măcar din politeţe, Ethan. Din politețe. Dar, fiind agent federal, 
probabil că nu eşti prea familiarizat cu acest concept... 

— Oricum te-aş fi contactat în cele din urmă, domnule Pope. Nu 
am avut intenţia să te ignor definitiv. 

— Aha. Bine, atunci. 

Ethan ezită. Încerca să fie cât mai concis şi să comunice doar 
informaţiile pe care voia să le transmită, nimic mai mult. 

Dar durerea de cap devenise infernală şi vederea sa dublă 
ameninţa să-l spintece pe şerif, transformându-l în doi ticăloşi în loc 
de unul. 

— Am fost trimis aici pentru a găsi doi agenţi ai Serviciului Secret. 

Sprâncenele lui Pope se ridicară brusc. 

— Sunt dispăruți? 

— De unsprezece zile. 

— Dar ce făceau în Wayward Pines? 

— Nu am fost informat în detaliu despre investigația lor, deşi ştiu 
că era vorba de David Pilcher. 

— Numele îmi sună vag cunoscut. Cine e? 

— Apare mereu pe listele celor mai bogaţi oameni ai lumii. E unul 

dintre acei miliardari excentrici care trăiesc izolaţi. Nu vorbeşte 
niciodată cu presa. Deţine o mulţime de companii biofarmaceutice. 

— Şi are vreo legătură cu Wayward Pines? 

— Îţi repet, nu ştiu acest lucru. Dar, dacă Serviciul Secret a fost 
aici, a existat probabil o investigaţie referitoare la o infracţiune de 
natură financiară. Asta e tot ceea ce ştiu. 

Pope se ridică brusc de pe scaun. Ethan realizase că era un bărbat 
masiv încă de când îl văzuse aşezat în spatele biroului, dar stând în 
picioare şeriful avea aproape doi metri. 

— Eşti bine-venit să foloseşti telefonul din sala de conferinţe, 
agent Burke. 

Ethan nu se mişcă din scaunul său. 

— Nu am terminat, şerif Pope. 

— Sala de conferinţe e chiar aici, zise Pope, ocolind biroul şi 
apropiindu-se de uşă. Şi poate că ar fi mai bine să porţi o cămaşă 
data viitoare. E doar o sugestie. 

Bubuitul din capul lui Ethan se intensifică din cauza furiei. 

— Nu ai vrea să afli de ce nu port cămaşă, şerif Pope? 

— Nu ţin neapărat. 

— Unul dintre agenţii pe care îi caut se descompune într-o casă, la 
şase străzi distanţă de locul acesta. 

Pope se opri în faţa uşii, cu spatele la Ethan. 

— Tocmai l-am găsit. Înainte să vin aici, adăugă Ethan. 

Pope se întoarse şi îl privi încruntat. 

— Dezvoltă te rog ce vrei să spui prin „tocmai l-am găsit”. 

— Noaptea trecută, o barmaniţă de la Biergarten mi-a dat adresa 
ei în caz că aş avea nevoie de ceva. M-am trezit cu o migrenă 
îngrozitoare în această dimineaţă. Fără niciun ban. Am fost dat afară 
din camera mea de hotel. M-am dus la ea acasă gândindu-mă să fac 
rost de nişte medicamente pentru durerea de cap, doar că adresa pe 

care mi-a dat-o era probabil greşită. 

— Care este adresa? 

— 604 First Avenue. S-a dovedit a fi o casă veche, abandonată. În 
ruine. Agentul Evans fusese încătuşat de un pat în una dintre 
camere. 

— Eşti sigur că este bărbatul pe care ai venit să-l cauţi? 

— Sunt sigur optzeci la sută. Era într-un stadiu avansat de 
putrefacție, iar faţa lui suferise traume severe. 

Expresia furioasă pe care şeriful o afişase încă de la începutul 
întrevederii dispăruse. Trăsăturile sale păreau acum ceva mai 
blânde. Se apropie de Ethan şi se aşeză pe scaunul gol de lângă 
acesta. 

— Îmi cer scuze, agent Burke. Te-am lăsat să aştepţi la recepţie. 
M-am înfuriat că nu am fost anunţat de venirea ta în oraş, dar 
trebuie să recunosc că ai dreptate. Nu erai obligat să faci asta. Am o 
fire capricioasă — e unul dintre numeroasele mele defecte — şi 
comportamentul meu a fost inacceptabil. 

— Scuzele îți sunt acceptate. 

— Ai avut nişte zile teribile. 

— Aşa e. 

— Du-te să dai telefoanele acelea şi o să mai vorbim după ce 
termini. 

XXI 

O masă lungă ocupa aproape întreaga sală de conferinţe, iar între 
scaune şi perete abia dacă era loc să treacă cineva. Ethan îşi făcu 
drum prin spaţiul acela îngust pentru a ajunge la telefonul cu disc 
din capătul mesei. 

Îşi scoase din buzunar post-it-ul pe care-şi notase numărul şi 
ridică receptorul. 

Avea ton. Formă numărul. Suna. 

Soarele  după-amiezii pătrundea în felii printre lamelele 
jaluzelelor şi se revărsa pe furnirul lăcuit al mesei de lemn în dungi 
de lumină orbitoare. 

După trei apeluri sonore, murmură: 

— Haide, iubito, răspunde. 

După cel de-al cincilea apel, auzi robotul. Apoi vocea Theresei: 
„Bună, dacă ai vrut să suni la familia Burke. Ne pare rău că nu 
suntem aici să răspundem... doar dacă nu eşti vreun agent de 
vânzări, desigur... În acest caz suntem încântați că am ratat apelul 
tău şi, de fapt, ne eschivăm şi te încurajăm să uiţi acest număr. Dacă 
nu eşti agent, lasă mesajul după bip“. 

— Theresa, sunt eu. Doamne, mi se pare că nu ţi-am auzit vocea 
de ani întregi... Cred că ai aflat. Am fost implicat într-un accident de 
maşină în acest oraş. Se pare că nimeni nu ştie unde e telefonul meu, 
aşa că, dacă ai încercat să mă suni, îmi pare rău... Stau la hotelul 
Wayward Pines, la camera 226. Ai putea încerca să suni şi la biroul 
şerifului. Sper că tu şi Ben sunteţi bine. Eu sunt teafăr. Cam şifonat, 
ce-i drept, dar ceva mai bine acum. Te rog să mă suni în seara asta la 
hotel. Voi încerca să te sun din nou cât mai curând. Te iubesc, 
Theresa. Atât de mult... 

Închise telefonul şi se gândi o clipă, încercând să-şi amintească 
numărul telefonului mobil al soţiei sale. Reuşi să-şi aducă aminte 
primele şapte cifre, dar ultimele trei rămaseră învăluite în mister. 

Numărul biroului din Seattle îi răsări instantaneu în minte. 

Formă numărul şi, după trei apeluri sonore, auzi vocea unei femei 
pe care nu o recunoscu. 

— Serviciul Secret. 

— Bună ziua. Ethan Burke la telefon. Trebuie să vorbesc cu Adam 
Hassler, vă rog. 

— Nu e disponibil pentru moment. Vă pot ajuta cu ceva? 

— Nu. Trebuie să vorbesc de urgenţă cu el. Nu e astăzi la birou? 

— Nu e disponibil pentru moment. Vă pot ajuta cu ceva? 

— Dar dacă l-aş suna pe mobil? Mi-aţi putea da, vă rog, numărul 
lui? 

— Oh, mă tem că nu vă pot da această informaţie. 

— Înţelegeţi cine sunt eu? Agentul Ethan Burke. 

— Vă pot ajuta cu ceva? 

— Cum te numeşti? 

— Marcy. 

— Eşti nouă, nu-i aşa? 

— Azi e a treia mea zi de serviciu. 

— Uite ce e, sunt în Wayward Pines, Idaho, în mijlocul unui 
adevărat haos. Dă-mi-l pe Hassler la telefon imediat. Nu-mi pasă ce 
face acum, fie că e într-o şedinţă... fie că e pe closet... Dă-mi-l naibii 
odată la telefon! 

— Oh, îmi pare rău. 

— Cum? 

— Nu voi putea continua această conversaţie dacă vorbiţi aşa cu 
mine. 

— Marcy? 

— Da? 

— Îmi cer scuze. Îmi pare rău că am ridicat tonul, dar trebuie să 
vorbesc neapărat cu Hassler. E urgent. 

— Aş putea să-i transmit un mesaj dacă doriţi. 

Ethan închise ochii. Scrâşni din dinţi pentru a se abţine. Îi venea să 
urle în receptor. 

— Spune-i să-l sune pe agentul Ethan Burke la biroul şerifului din 
Wayward Pines sau la hotelul Wayward Pines, camera 226. Trebuie 
să facă asta imediat ce primeşte mesajul. Agentul Evans e mort. 
Înţelegi ce-ţi spun? 

— O să-i transmit mesajul! zise voioasă Marcy, după care închise 
telefonul. 

Ethan îndepărtă receptorul de ureche şi îl izbi cu sete de cinci ori 
de masă. În timp ce punea receptorul în furcă, îl observă pe şeriful 
Pope stând în pragul uşii sălii de conferinţe. 

— E totul în regulă, Ethan? 

— Da, doar că... sunt ceva probleme, pentru că nu am putut lua 
legătura cu superiorul meu. 

Pope intră în sala de conferinţe şi închise uşa. Se aşeză în celălalt 
capăt al mesei, în faţa lui Ethan. 

— Ai spus că erau doi agenţi dispăruţi, zise Pope. 

— Aşa e. 

— Cine e celălalt? 

— Se numeşte Kate Hewson. A lucrat la biroul din Boise, iar 
înainte de asta la filiala din Seattle. 

— Acolo ai cunoscut-o? 

— Am fost parteneri. 

— Deci s-a transferat? 

— Da. 

— lar Kate a venit aici împreună cu agentul... 

— Bill Evans. 

— ... pentru această investigaţie ultrasecretă. 

— Aşa e. 

— Aş vrea să te ajut. Ai avea nevoie de ajutorul meu? 

— Desigur, Arnold. 

— În regulă. Să începem cu lucrurile de bază. Cum arată Kate? 

Ethan se lăsă pe spătarul scaunului. 

Kate. 

Îşi impusese atât de vehement de-a lungul ultimului an să nu se 
mai gândească la ea, încât avu nevoie de câteva secunde ca să-şi 

amintească chipul ei. Avea impresia că redeschide o rană ce abia 
începuse să se cicatrizeze. 

— Are un metru cincizeci şi opt sau un metru şaizeci înălțime. 
Vreo patruzeci şi opt de kilograme. 

— O fată arătoasă, nu? 

— Cea mai bună polițistă pe care am cunoscut-o. Avea părul scurt 
şi castaniu ultima dată când am văzut-o, dar se poate să-i fi crescut. 
Ochi albaştri. Neobişnuit de frumoasă. 

Dumnezeule, încă îi simţea parfumul. 

— Vreun semn distinctiv? 

— Da, avea unul. Un semn din naştere pe obraz, destul de vag. O 
pată de culoarea cafelei cu lapte cam cât o monedă de cinci cenți. 

— O să-i anunţ pe subordonații mei şi poate că ar fi mai bine să-i 
lipim portretul-robot prin oraş. 

— Ar fi grozav. 

— De ce ai spus că a fost transferată de la biroul din Seattle? 

— Nu am spus asta. 

— Ei bine, ştii de ce? 

— Nişte probleme de reorganizare internă, cel puţin aşa umbla 
zvonul. Aş vrea să văd maşina. 

— Maşina? 

— Cea neagră, marca Lincoln Town, pe care o conduceam când 
s-a produs accidentul. 

— Oh, desigur. 

— Unde aş putea să o văd? 

— Există un cimitir de fiare vechi la periferia oraşului, zise şeriful 
ridicându-se. Mai spune-mi o dată: care era adresa aceea? 

— 604 First Avenue. O să te conduc până acolo. 

— Nu e nevoie. 

— Dar vreau să o fac. 

— Eu nu vreau. 

— De ce? 

— Mai ai nevoie de ceva? 

— Aş vrea să aflu rezultatele investigaţiei tale. 

— Întoarce-te mâine după ora prânzului. Vom vedea atunci cum 
stă treaba. 

— Şi mă vei duce la cimitirul de fiare vechi pentru a vedea 
maşina? 

— Cred că putem aranja treaba asta. Dar pentru moment, să 
mergem. O să te conduc până afară. 

XXX 

În timp ce-şi strecura braţele pe mâneci, Ethan îşi spuse că sacoul 
şi cămaşa lui miroseau acum ceva mai acceptabil. Se îndepărtă de 
clădirea în care se afla biroul şerifului din Wayward Pines. Încă 
duhnea, dar se gândi că mirosul de putrefacție avea să atragă mai 
puţin atenţia decât dacă ar fi mers prin oraş îmbrăcat doar în 
pantalonii de la costum. 

Mări pasul atât cât se simţea în stare, dar ameteala îl învăluia 
necruțătoare, iar capul îi plesnea de durere. Fiecare pas îi provoca o 
nouă agonie în zona cutiei craniene. 

Localul Biergarten era deschis şi gol, excepţie făcând doar 
barmanul cu înfăţişare plictisită care stătea pe un scaun înalt din 
spatele barului şi citea un roman cu copertă broşată - una dintre 
ultimele cărţi ale lui F. Paul Wilson. 

Când Ethan ajunse lângă bar, întrebă: 

— Beverly este cumva de serviciu în seara asta? 

Bărbatul ridică un deget. 

Trecură zece secunde până când acesta termină de citit pasajul. 

În cele din urmă închise cartea şi îşi concentră atenţia asupra lui 
Ethan. 

— Ce vă pot oferi de băut? 

— Nimic. O caut pe femeia care a servit la bar noaptea trecută. 
Numele ei este Beverly. O brunetă drăguță. De vreo treizeci şi cinci 
de ani. Destul de înaltă. 

Barmanul se dădu jos de pe scaun şi puse cartea pe tejgheaua 
barului. Părul său lung şi sur avea culoarea apei murdare rămase 
după spălatul vaselor, iar el îl purta strâns într-o coadă la spate. 

— Aţi fost aici? În acest restaurant? 

— Chiar aşa, zise Ethan. 

— Şi îmi spuneţi că o brunetă înaltă v-a servit la bar? 

— Exact. Se numea Beverly. 

Bărbatul clătină din cap şi zâmbi neîncrezător. Ethan sesiză 
expresia batjocoritoare de pe faţa acestuia. 

— Sunt doar doi oameni care lucrează aici, la bar, şi care 
semnează statul de plată. Un tip pe nume Steve şi cu mine. 

— Nu, nu. Femeia asta m-a aşteptat să termin consumaţia noaptea 
trecută. Am mâncat un burger. Am stat chiar în locul acela, adăugă 
Ethan, îndreptând arătătorul către scaunul de colţ. 

— Nu mi-o lua în nume de rău, amice, dar cât de mult ai băut 
aseară? 

— Nu am băut nimic. Şi nu sunt amicul tău. Sunt agent federal şi 
ştiu sigur că am fost aici noaptea trecută. Ştiu cine m-a servit. 

— Îmi pare rău, omule. Nu ştiu ce altceva pot să-ţi spun. Cred că 
ai fost la alt restaurant. 

— Nu, eu... 

Ethan îşi pierdu brusc concentrarea. Îşi înfipse vârfurile degetelor 
în pielea de la tâmple. Putea simţi pulsul în artera temporală. Fiecare 
bătaie a inimii lui purta violenţa şi răceala acelor migrene cumplite 
pe care le avea în copilărie — acea durere pasageră, dar înfiorătoare 
ce apărea fără milă de îndată ce muşca dintr-o îngheţată pe băț sau 

savura dulciuri congelate. 

— Domnule? Domnule, vă simţiţi bine? 

Ethan se îndepărtă de bar împleticindu-se. Reuşi să spună doar: 

— Ea a fost aici. Sunt sigur de asta. Nu înţeleg de ce faci... 

Apoi se trezi afară, cu mâinile pe genunchi, aplecat deasupra unei 
băltoace de vomă. Înţelese imediat că provenea de la el, căci gâtul îl 
ardea cumplit din cauza gustului amar produs de bilă. 

Ethan îşi îndreptă umerii şi se şterse la gură cu mâneca sacoului. 
Soarele dispăruse deja în spatele stâncilor, iar răceala serii pusese 
stăpânire pe oraş. 

Erau mai multe lucruri pe care trebuia să le facă. Să o găsească pe 
Beverly, apoi pe paramedicii de la locul accidentului, ca să-şi 
recupereze bunurile personale, însă tot ce-şi dorea în acel moment 
era să se ghemuiască într-un pat, într-o cameră întunecoasă. Să 
adoarmă şi să scape de durere. De confuzie. Şi de emoția aceea 
esenţială din subconştientul său, care devenea din ce în ce mai 
intensă şi mai greu de ignorat. 

Groaza. 

Sentimentul acut de primejdie. Ceva nu era în regulă. 

XXX 

Urcă împleticindu-se treptele din piatră şi împinse uşile de la 
hotel. 

Şemineul încălzea holul hotelului. Un cuplu de tineri ocupa 
canapeaua de două locuri de lângă foc, savurând vinul sclipitor din 
pahare. O vacanţă romantică, probabil, îşi spuse el, bucurându-se de 
noua faţă, complet diferită, a orăşelului Wayward Pines. 

Un bărbat în frac stătea în fața pianului masiv din hol, cântând 
„Priveşte întotdeauna partea luminoasă a vieții”. 

Ethan ajunse la pupitrul recepţiei făcând eforturi să zâmbească, în 
pofida durerii ce-l chinuia. 

Aceeaşi funcţionară care-l evacuase din camera de hotel în acea 
dimineaţă începu să-i vorbească dinainte de a ridica privirea. 

— Bine aţi venit la hotelul Wayward Pines. Cu ce vă pot aju... 

Se opri când îl văzu pe Ethan. 

— Bună, Lisa. 

— Sunt impresionată, zise ea. 

— Impresionată? 

— V-aţi întors să plătiţi. Mi-aţi spus că veţi face asta, dar, sinceră 
să fiu, nu am crezut că am să vă mai văd vreodată. Îmi cer scuze 
pentru... 

— Nu, ascultă-mă. Nu am reuşit nici astăzi să-mi găsesc 
portofelul. 

— Vreţi să spuneţi că nu v-aţi întors ca să plătiți camera pentru 
noaptea trecută? Aşa cum mi-aţi promis de nenumărate ori? 

Ethan închise ochii, abia respirând din cauza durerii agonizante. 

— Lisa, nici nu-ți poţi imagina ce zi am avut! Am mare nevoie să 
mă întind undeva pentru câteva ore. Nici măcar nu-mi trebuie o 
cameră pentru toată noaptea. Doar un loc în care să-mi pot limpezi 
mintea şi să dorm. Am nişte dureri îngrozitoare. 

— Opriţi-vă! zise ea. Se ridică de pe scaun şi se aplecă spre el 
peste pupitrul recepţiei. Nici acum nu puteţi plăti şi îmi cereți o 
cameră pentru încă o noapte? 

— Nu am unde să mă duc. 

— M-ati mințit! 

— Îmi cer scuze. Sincer, am crezut că voi putea să le recuperez 
până... 

— Întelegeti că m-ați pus într-o situație riscantă? Că aş putea 
să-mi pierd slujba din cauza dumneavoastră? 

— Îmi pare rău. Nu am vrut să... 

— Plecaţi! 

— Poftim? 

— Nu m-ati auzit? 

— Nu am unde să mă duc, Lisa. Nu am nici măcar un telefon. Nu 
am bani. Nu am mai mâncat nimic de aseară şi... 

— Explicaţi-mi şi mie din nou de ce ar fi toate astea problema 
mea. 

— Trebuie să mă întind undeva. Doar câteva ore. Te implor. 

— Parcă v-am explicat. Cât de clar am putut. E timpul să plecaţi. 

Ethan nu se mişcă din loc. Se mulțumi să o privească, sperând ca 
femeia să vadă agonia din ochii lui şi să i se facă milă de el. 

— Acum, adăugă ea. 

El ridică mâna ca şi cum s-ar fi predat, îndepărtându-se apoi de 
pupitru. Când ajunse la uşă, Lisa strigă după el. 

— Să nu vă mai întoarceţi niciodată aici. 

Ethan aproape că se prăbuşi după ce cobori treptele din faţa 
hotelului. Capul i se învârtea vertiginos când ajunse pe trotuar. 
Luminile stâlpilor de iluminat stradal şi farurile maşinilor care 
treceau pe lângă el începură să se rotească în jurul lui. Avea impresia 
că puterea i se scurge din picioare, de parcă cineva ar fi scos dopul 
de scurgere. 

Porni într-o direcţie la întâmplare pe trotuar, confuz, apoi văzu 
clădirea din cărămidă roşie ce se iţea la vreo opt străzi distanţă. Încă 
îi era frică de ea, dar acum avea nevoie de spital, îşi dorea cu 
disperare patul, somnul, medicamentele. Ar fi făcut orice ca să-i 
dispară durerea aceea. 

Avea de ales. Ori se ducea la spital, ori avea să doarmă afară — pe 
o alee sau într-un parc, expus în faţa elementelor naturii. 

Dar spitalul se afla la opt străzi distanţă de locul acela, atât de 
departe, şi fiecare pas pe care-l făcea însemna un consum istovitor de 
energie. Luminile se dezintegrau peste tot în jurul lui, rotindu-se ca 

nişte cozi de cometă din ce în ce mai strălucitoare, tot mai intense, 
distorsionându-i viziunea, de parcă ar fi văzut lumea ca pe o 
fotografie cu expunere îndelungată a oraşului pe timp de noapte. 
Luminile aruncate pe asfalt de farurile maşinilor se prelungeau ca 
nişte raze strălucitoare, în timp ce stâlpii de iluminat stradal păreau 
uriaşe torţe aprinse. 

Se izbi de cineva, iar un bărbat îl împinse, spunând: 

— Mergi în direcţia aceea? 

La următoarea intersecţie, Ethan se opri. Nu era sigur că avea să 
ajungă teafăr pe cealaltă parte a străzii. Făcu doi paşi înapoi, 
clătinându-se, apoi se lăsă pe trotuar, cu spatele rezemat de zidul 
unei clădiri. 

Strada devenise aglomerată — el nu putea vedea clar nimic, însă 
auzea pe asfalt paşii celor care treceau pe lângă el, precum şi frânturi 
de conversatii. 

Pierdu orice noţiune a timpului. 

Poate că visase. 

Apoi realiză că zăcea întins pe o parte pe asfaltul rece; simţi pe 
obraz răsuflarea cuiva şi auzi nişte voci. 

Distinse câteva cuvinte, deşi mintea lui nu le putea asambla într-o 
ordine firească. 

Deschise ochii. 

Era noapte. 

Tremura de frig. 

O femeie se lăsă în genunchi lângă el, iar el îi simţi mâinile 
apucându-l de umeri. Ea îl scutură uşurel, în timp ce i se adresa: 

— Domnule, vă simţiţi bine? Mă puteţi auzi? Domnule? Uitaţi-vă 
la mine şi spuneţi-mi ce s-a întâmplat... 

— E beat, spuse o voce de bărbat. 

— Nu, Harold, se simte rău. 

Ethan încercă să distingă chipul femeii, dar era întuneric şi nu 
vedea prea bine. Tot ce putea vedea erau stâlpii de iluminat 
strălucind peste drum ca nişte mici sori şi ocazional câteva dâre de 
lumină de la maşinile care treceau pe stradă. 

— Mă doare capul, rosti el cu o voce care suna mult prea slabă, 
îndurerată şi chinuită ca să fie a lui. Am nevoie de ajutor, murmură 
el. 

Femeia îl luă de mână şi îi spuse să nu-şi facă griji şi să nu-i fie 
frică. Cei pe care-i chemase în ajutor erau deja pe drum. 

Şi, cu toate că era sigur că mâna care o ţinea pe a lui nu îi 
aparţinea unei femei tinere, pentru că pielea era mult prea moale şi 
subţire, precum hârtia uzată, vocea aceea i se părea atât de 
cunoscută, încât i se rupea inima. 


82 


Capitolul 4 


După ce ieşiră din Seattle luară feribotul până la Bainbridge 
Island şi se îndreptară spre nordul peninsulei, către Port Angeles — 
un convoi format din patru maşini care-i transportau pe 
cincisprezece dintre prietenii apropiaţi ai familiei Burke. Theresa 
sperase să fie o zi frumoasă, dar era frig şi ploua mărunt, iar cerul 
era cenuşiu şi plin de nori şi nimic nu se mai vedea dincolo de 
culoarul îngust al autostrăzii pe care se deplasau. 

Dar nimic din toate astea nu avea importanţă. Mergeau indiferent 
de vreme şi, chiar dacă nimeni nu ar fi vrut să o însoțească, ea şi Ben 
ar fi fost în stare să plece singuri la drum. 

La volan era prietena ei, Daria. Theresa stătea pe bancheta din 
spate, ţinându-l de mână pe fiul ei de şapte ani şi privind 
îngândurată pe fereastra presărată cu picături de ploaie, în timp ce 
pădurea deasă pe lângă care treceau în viteză părea o masă difuză de 
un verde-închis. 

După câţiva kilometri la vest de oraş, pe autostrada 112, ajunseră 
la capătul potecii marcate spre Striped Peak. Era încă înnorat, însă 
ploaia se oprise. 

Porniră în tăcere de-a lungul apei. Nu se auzea nimic în afară de 
zgomotul paşilor plescăind prin noroi şi de freamătul surd al 
valurilor. 

Theresa îşi aruncă privirea spre micul golf care se vedea mai jos 
de potecă. Apa nu mai era la fel de albastră cum îşi amintea şi îşi 
spuse că de vină era probabil plafonul de nori care denatura 
culoarea golfului, şi nu memoria ei. 

Grupul trecu pe lângă buncărele din vremea celui de-al Doilea 
Război Mondial, apoi începu să urce prin crângul de ferigi şi intră în 

pădure. 

Mugşchi de pământ peste tot. 

Copaci din care încă mai picura apa după ploaie. 

Vegetație abundentă chiar dacă era început de iarnă. 

Se apropiau de culme. 

În tot acest timp, nimeni nu scosese vreun cuvânt. 

Theresa simțea fierbințeala din picioare şi lacrimile care o 
năpădeau. Când ajunseră pe culme începu să plouă, dar ploaia nu 
era torențială, ci doar câţiva stropi rătăciţi, purtaţi de vânt în toate 
direcţiile. 

Theresa păşi pe pajiştea de pe culme. Plângea de-a binelea acum. 
Într-o zi senină, panorama ar fi fost completă şi ar fi putut admira 
marea, care se afla la vreo trei sute de metri dedesubt. 

În ziua aceea vârful muntelui era învăluit în ceaţă. 

Se prăbuşi în iarba udă, îşi lăsă capul între genunchi şi scoase un 
strigăt. 

Simţea doar stropii grei de ploaie răpăind pe gluga ponchoului ei 
şi nimic mai mult. Ben se aşeză lângă ea. Theresa îl cuprinse cu 
braţul, spunându-i: 

— Ai urcat voiniceşte, puiule. Cum te simţi? 

— Bine, cred. Aici e? 

— Da, aici. Ai putea vedea până departe dacă nu ar fi ceaţă. 

— Şi ce facem acum? 

Ea îşi şterse ochii şi trase aer în piept, suspinând. 

— Acum voi spune câteva cuvinte despre tatăl tău. Poate vor vrea 
şi ceilalţi să spună câte ceva. 

— Şi eu trebuie să vorbesc? 

— Doar dacă vrei. 

— Nu vreau. 

— În regulă. 

— Asta nu înseamnă că nu-l mai iubesc. 

— Ştiu asta. 

— Crezi că el ar fi vrut să vorbesc despre el? 

— Nu şi dacă asta te face să te simţi stânjenit. 

Theresa închise ochii şi încercă să se adune preţ de câteva 
secunde. Apoi se ridică cu greu în picioare. Prietenii ei păşeau de 
colo colo printre ferigi, suflându-şi în palme ca să se încălzească. Pe 
culme era frig. Un vânt puternic culca ferigile la pământ în valuri 
verzi, iar aerul era destul de rece încât să le transforme respiraţia în 
aburi. 

Îşi chemă prietenii lângă ea şi imediat se adunară cu toții, în 
pofida ploii şi a vântului. Theresa le povesti cum ea şi Ethan făcuseră 
o excursie în peninsulă la câteva luni după ce începuseră să se vadă. 
Se cazaseră la B&B în Port Angeles şi, într-o după-amiază târzie, 
urcaseră pe potecă până la Striped Peak. Ajunseseră pe culme la 
apusul soarelui, într-o seară senină şi liniştită, şi în timp ce ea admira 
peninsula până în depărtare, spre sudul Canadei, Ethan pusese un 
genunchi jos şi o ceruse în căsătorie. 

El cumpărase în dimineaţa aceea un inel de jucărie de la un 
automat de dulciuri dintr-un magazin de cartier. Spusese că nu 
plănuise aşa ceva, dar că realizase în excursia aceea că voia să-şi 
petreacă restul vieţii alături de ea. Îi spusese că nu fusese niciodată 
mai fericit decât în momentul acela, când avea toată lumea întinsă la 
picioarele lor. 

— Nici eu nu plănuisem aşa ceva, zise Theresa, dar am spus da, 
apoi am stat pe culme acolo sus şi am urmărit soarele intrând în 
mare. Eu şi Ethan am stabilit de nenumărate ori să ne întoarcem aici 
într-un weekend, dar ştiţi ce se spune despre viaţă şi cum îţi faci 
mereu alte planuri. Oricum, am avut momentele noastre perfecte... 
Ea îşi sărută fiul în creştet şi continuă:...şi momentele noastre mai 

puţin perfecte, dar cred că Ethan nu a fost niciodată mai fericit, mai 
lipsit de griji şi mai optimist în privinţa viitorului decât atunci, 
privind apusul de pe culmea muntelui, acum treisprezece ani. Aşa 
cum Ştiţi, circumstanţele dispariţiei sale... 

Ea se opri, încercând să-şi stăpânească valul de emoție ce 
ameninţa să se reverse şi care era în aşteptare, mereu în aşteptare. 

— Ei bine, nu avem un corp, cenuşă sau altceva, dar... Zâmbi 
printre lacrimi. Am adus totuşi asta. 

Ea scoase din buzunar un inel vechi din plastic. 

Stratul auriu de sidef de pe suprafaţa acestuia se scorojise de 
mult, iar prisma din sticlă din mijloc de culoarea smaraldului încă 
mai stătea prinsă în montura fragilă. 

Câţiva dintre cei prezenţi plângeau, la rândul lor. 

— El mi-a luat în cele din urmă un diamant, adăugă ea, dar mi s-a 
părut mai potrivit şi, bineînţeles, mai puţin costisitor să aduc acest 
inel. Scoase un hârleţ mic din rucsacul ud. Vreau să las aici ceva drag 
lui Ethan, iar acest obiect mi se pare cel mai potrivit. Ben, mă ajuţi? 

Theresa îngenunche şi îndepărtă ferigile până ajunse la sol. 

Terenul era mocirlos după ploaie, iar hârleţul pătrundea uşor în 
pământ. Ea începu să sape şi scoase câteva bucăţi de pământ, apoi îl 
lăsă pe Ben să facă la fel. 

— Te iubesc, Ethan, şopti ea, şi îmi lipseşti foarte mult. 

Aruncă inelul în mica groapă şi o acoperi cu pământul săpat, apoi 
nivelă moviliţa cu dosul hârleţului. 

XXX 

În noaptea aceea, după ce se întoarseră la casa lor aflată pe culmea 
unui deal, în cartierul Queen Anne, Theresa dădu o petrecere. 
Umplu casa cu prieteni, cunoştinţe, colegi de serviciu şi o grămadă 
de sticle cu băutură. 

Micul lor cerc de prieteni intimi — acum nişte oameni responsabili 

şi adevăraţi profesionişti — fuseseră pe vremuri rebeli şi nebunatici, 
dedaţi exceselor, iar pe drumul de întoarcere cu maşina juraseră cu 
toţii să mai tragă o beţie în memoria lui Ethan. 

Şi se ţinură de cuvânt. Băură peste măsură. 

Vorbiră despre Ethan. 

Râseră şi plânseră. 

XXX 

La 10.30, Theresa stătea pe terasa lor cu vedere spre curtea mică 
din spatele casei şi — în rarele ocazii când cerul era senin — privea 
către zgârie-norii din Seattle şi Mount Rainier, masivul alb şi 
impresionant din partea sudică. 

În noaptea aceea clădirile din centrul oraşului erau învăluite în 
ceaţă, împodobind plafonul jos de nori cu o strălucire de neon. 

Se aplecă peste balustradă în timp ce fuma o ţigară cu Daria — un 
lucru pe care nu-l mai făcuse din timpul colegiului, de la întrunirile 
frăţiei din care făcea parte — şi savura cel de-al cincilea pahar de 
G&T‘ din seara aceea. 

Nu mai băuse atât de mult de ani întregi. Ştia că avea să plătească 
scump acest exces în dimineaţa următoare, dar pentru moment se 
bucura de minunata euforie care o proteja de colţurile ascuţite ale 
realităţii: întrebările rămase fără răspuns, teama care nu o părăsea 
niciodată şi care îi bântuia visele. 

Îi spuse Dariei: 

— Dar dacă nu voi putea beneficia de asigurarea lui de viaţă? 

— De ce nu, draga mea? 

— Nu există nicio dovadă că e mort. 

— Asta e ridicol. 

— Va trebui să vând casa asta. Nu pot plăti ratele creditului 

ipotecar din salariul meu de asistent juridic. 

Simţi braţul Dariei strecurându-se pe sub al ei. 

— Nu te gândi la asta acum. Nu uita că ai prieteni care te iubesc. 
Care nu ar permite să ţi se întâmple ceva - ţie sau lui Ben. 

Theresa îşi puse paharul gol pe balustrada pontonului. 

— El nu a fost perfect, zise ea. 

— Ştiu. 

— Asta nu înseamnă că a greşit foarte mult. Dar greşelile pe care 
le-a făcut şi consecințele... l-au costat scump. L-am iubit, 
întotdeauna. Chiar şi atunci când am aflat totul, am ştiut că aveam 
să-l iert. Chiar dacă ar mai făcut-o o dată, eu tot nu l-aş fi părăsit. 
Eram a lui, înţelegi? 

— Deci voi doi v-aţi împăcat definitiv înainte ca el să plece? 

— Da. Vreau să spun... încă mai existau resentimente... Ce a 
făcut el... 

— Ştiu. 

— Dar reuşisem să trecem peste ceea ce a fost mai greu. Mergeam 
la consiliere. Am fi reuşit să trecem peste asta. lar acum... sunt o 
mamă singură, D. 

— Să mergem să te bagi în pat, Theresa. A fost o zi lungă. Nu te 
atinge de nimic acum. O să vin mâine-dimineaţă să te ajut la 
curăţenie. 

— Au trecut aproape cincisprezece luni de când e plecat şi în 
fiecare zi mă trezesc cu speranţa că asta nu se întâmplă în realitate. 
Aştept în continuare să mă sune pe telefonul mobil. Să primesc 
măcar un mesaj de la el. Ben mă întreabă mereu când vine tăticul lui 
înapoi acasă. El ştie deja răspunsul, dar i se întâmplă acelaşi lucru 
care mi se întâmplă şi mie... din acelaşi motiv îmi verific permanent 
telefonul. 

— De ce, scumpo? 

— Pentru că, de fiecare dată, sper să văd afişat pe ecran un apel 
pierdut de la Ethan. Şi poate că, atunci când Ben mă va întreba de 
tatăl său, voi avea un răspuns diferit pentru el. Poate o să-i spun că 
tăticul lui se întoarce din deplasare săptămâna viitoare. 

Cineva strigă numele Theresei. 

Ea se întoarse grijulie, nesigură pe picioare din cauza ginului. 

Parker, unul dintre tinerii asociaţi de la firma de avocatură la care 
lucra ea, stătea în pragul uşii glisante din sticlă. 

— Este cineva aici care vrea să te vadă, Theresa. 

— Cine? 

— Numele lui este Hassler. 

Theresa simţi un nod în stomac. 

— Cine e? întrebă Daria. 

— Şeful lui Ethan. La naiba, sunt beată. 

— Vrei să-i spun că nu poți... 

— Nu. Vreau să vorbesc cu el. 

Theresa îl urmă pe Parker înăuntru. 

Cu toţii erau chercheliţi, iar petrecerea se spărsese. 

Jen, colega ei de cameră din primul an de colegiu, adormise pe 
canapea. 

Câteva dintre celelalte prietene ale ei se adunaseră în bucătărie în 
jurul unui iPhone, bete criţă, încercând să găsească un taxi pe 
speaker. 

Sora ei, Margie, o abstinentă convinsă şi probabil singura 
persoană adultă din casă care rămăsese trează, o prinse de braţ în 
trecere şi îi şopti că Ben dormea liniştit la etaj, în camera lui. 

Hassler aştepta în hol. Era îmbrăcat într-un costum negru, cu o 
cravată lărgită la gât, şi avea ochii umflaţi. Ea se întrebă dacă venise 
direct de la birou. 

— Bună, Adam, îl întâmpină Theresa. 

După o îmbrăţişare scurtă şi un sărut pe obraz, Hassler îi spuse: 

— Îmi pare rău că nu am putut să vin mai devreme. A fost... ei 
bine, am avut o zi grea. Dar am ţinut să trec pe aici, măcar pentru un 
minut. 

— Înseamnă foarte mult pentru mine. Pot să-ţi ofer ceva de băut? 

— O bere ar fi minunată. 

Theresa se duse împleticindu-se către butoiaşul pe jumătate gol 
de Fat Tire şi umplu cu bere un pahar din plastic. 

Apoi se aşeză alături de Adam pe cea de-a treia treaptă a scărilor. 

— Îmi cer scuze, zise ea. Am băut cam mult. Am vrut să ne 
despărţim de Ethan ca în vremurile noastre bune. 

Hassler sorbi din paharul cu bere. Era cu un an sau doi mai mare 
decât Ethan. Mirosea vag a Old Spice şi purta aceeaşi tunsoare 
cazonă pe care o avea şi atunci când îl cunoscuse prima dată — la 
petrecerea de Crăciun a companiei, care avusese loc cu o mulţime de 
ani în urmă. O barbă roşcovană abia mijită îi acoperea maxilarul. 
Theresa simţea duritatea pistolului pe care bărbatul îl ţinea la şold. 

— Ai încă probleme cu asigurarea de viaţă a lui Ethan? o întrebă 
Hassler. 

— Da. Nu se grăbesc să plătească. Cred că mă vor face să-i dau în 
judecată. 

— Dacă nu ai nimic împotrivă, aş vrea să-i sun pe cei de la 
asigurări la începutul săptămânii viitoare. Să încerc să-i conving 
cumva, să forțăm cumva lucrurile. 

— Ţi-aş rămâne recunoscătoare, Adam. 

Ea îşi dădu seama că vorbea foarte rar şi extrem de prudent, 
străduindu-se să pronunţe cuvintele corect. 

— Îmi vei trimite datele de contact ale agentului firmei de 
asigurări? o întrebă el. 

— Da. 

— Vreau să ştii, Theresa, că e singurul lucru la care mă gândesc în 
fiecare zi — să aflu ce s-a întâmplat cu Ethan. Şi voi afla, îţi promit. 

— Crezi că e mort? 

O întrebare pe care nu ar fi pus-o în ruptul capului dacă ar fi fost 
trează. 

Hassler rămase tăcut, uitându-se ţintă la berea de culoarea 
chihlimbarului din paharul său. În cele din urmă, spuse: 

— Ethan... a fost un agent foarte bun. Probabil cel mai bun dintre 
oamenii mei. Acesta e adevărul. 

— lar tu crezi că ar fi trebuit să auzim până acum ceva despre el 
sau... 

— Exact. Îmi pare rău. 

— Nu, este... 

EI îi întinse batista lui, iar Theresa plânse în ea câteva clipe înainte 
să-şi şteargă ochii. Să nu ştii nimic... e atât de greu. Obişnuiam să mă 
rog să mai fie în viaţă. Acum mă rog măcar să-i găsesc corpul. Un 
lucru fizic care să-mi ofere răspunsuri şi care să mă lase să merg mai 
departe. Pot să te întreb ceva, Adam? 

— Desigur. 

— Tu ce crezi că s-a întâmplat? 

— Poate că nu este momentul acum să... 

— Te rog. 

Hassler termină paharul cu bere. 

Merse până la butoiaş, umplu din nou paharul şi se întoarse. 

— Să luăm ceea ce ştim drept punct de plecare, bine? Ethan a 
ajuns în Boise cu avionul, o cursă directă din Seattle, la 8.30 a.m., pe 
24 septembrie, anul trecut. A mers la biroul nostru din centrul 
oraşului, în clădirea US Bank, şi s-a întâlnit cu agentul Stallings şi cu 
echipa acestuia. Au avut o şedinţă de două ore şi jumătate, apoi 
Ethan şi Stallings au plecat din Boise pe la 11.15 a.m. 

— Îndreptându-se spre Wayward Pines pentru a cerceta... 

— Printre altele, dispariţia agenţilor Bill Evans şi Kate Hewson. 

Doar simpla rezonanţă a numelui acelei femei era ca un cuţit ce 
aluneca printre coastele Theresei. Simţi brusc nevoia să mai bea 
ceva. 

Hassler continuă: 

— Tu ai vorbit ultima dată cu Ethan pe mobil, la ora 8.00 p.m., 
când el era în Lowman, Idaho, unde cei doi agenţi s-au oprit pentru 
a face plinul. 

— Legătura era foarte proastă pentru că ei erau deja în munţi. 

— În acel moment, erau la distanţă de o oră de Wayward Pines. 

— Ultimul lucru pe care mi l-a spus a fost: „Am să te sun la 
noapte de la hotel, iubito”. lar eu am încercat să-mi iau rămas-bun şi 
să-i spun că-l iubesc, dar legătura s-a întrerupt. 

— Şi telefonul tău a fost de fapt ultimul contact pe care l-a avut 
soțul tău cu cineva. Cel puţin, cineva care este încă în viaţă. 
Desigur... restul îl ştii. 

Ea ştia restul şi nu voia să-l mai audă din nou. 

La 3.07 p.m., la o intersecţie din Wayward Pines, agentul Stallings 
virase cu maşina în fața unui camion Mack. El fusese ucis pe loc şi, 
din cauza violenţei coliziunii şi a gradului de distrugere a locului de 
lângă şofer, maşina fusese transportată într-o altă locaţie pentru ca 
trupul lui Ethan să poată fi descarcerat. Doar că atunci când tăiaseră 
portiera şi smulseseră o parte din capota maşinii pentru a ajunge în 
interior, descoperiseră că locul de lângă şofer era gol. 

— Celălalt motiv pentru care am venit, Theresa, este faptul că 
trebuie să-ţi dau nişte veşti. După cum ştii, nu am fost mulţumiţi de 
expertiza internă pe care am efectuat-o în cazul maşinii lui Stallings, 
un Lincoln Town. 

— Înţeleg. 

— Aşa că am cerut o favoare de la echipa de analiză ştiinţifică a 
FBl-ului, CODIS”. Ei fac cercetări cu adevărat uimitoare — cele mai 
grozave, de fapt — şi tocmai au ajuns la nişte rezultate după o 
săptămână de examinare a maşinii. 

— Şi... 

— Mâine pot să-ţi trimit prin e-mail raportul lor — dar, pe scurt, 
pot să te asigur că nu au găsit nimic. 

— Ce vrei să spui? 

— Vreau să spun că nu au găsit nimic. Nici celule de piele, nici 
sânge, păr sau urme de transpiraţie. Nici măcar ceea ce ei numesc 
ADN degradat. Dacă Ethan ar fi călătorit trei ore cu maşina de la 
Boise spre Wayward Pines, această echipă ar fi trebuit să găsească 
cel puţin nişte urme moleculare care să dovedească faptul că a fost în 
maşină. 

— Cum e posibil aşa ceva? 

— Încă nu ştiu. 

Theresa se prinse de balustradă, făcu un efort şi se ridică în 
picioare. 

Îşi făcu drum către barul improvizat de pe postamentul chiuvetei. 
Nici nu se mai deranjă să-şi toarne un alt G&T. Îşi puse câteva cuburi 
de gheaţă într-un pahar scurt cu fundul gros, pe care îl umplu cu 
nişte vodcă premium. 

Luă o înghiţitură zdravănă şi, abia ţinându-se pe picioare, se 
întoarse lângă Hassler. 

— Nu ştiu cum să interpretez aceste informaţii, Adam, zise ea, iar 
când mai luă o înghiţitură din pahar, înţelese că aceea era băutura 
care avea să o împingă ferm peste limită. 

— Nici eu nu ştiu. Tu m-ai întrebat ce cred că s-a întâmplat. 

— Chiar aşa? 

— Nu am niciun răspuns pentru tine. Nu încă. Între noi fie vorba, 
pot să-ţi spun că l-am mai cercetat o dată pe agentul Stallings. Şi pe 
toți cei care au avut acces la locul accidentului înaintea sosirii mele. 
Dar până acum nu am ajuns nicăieri. Şi, aşa cum ştii, toate astea s-au 
petrecut cu mai bine de un an în urmă. 

— Ceva nu este în regulă, zise ea. 

Hassler o privi îndelung, vădit tulburat. 

— La naiba, nu ştiu ce să spun, zise el. 

XXX 

Theresa îl conduse până la maşină şi rămase apoi pe strada udă, 
în ploaie, urmărind cu privirea luminile stopurilor din spate ale 
maşinii care se îndepărta. Acestea se văzură din ce în ce mai slab, 
până ce dispărură complet după culmea dealului. 

În ambele direcţii ale străzii putea vedea luminile pomilor de 
Crăciun din casele vecinilor ei. Ea şi Ben încă nu făcuseră bradul şi se 
îndoia că avea să mai împodobească vreunul în acest an. Gestul i s-ar 
fi părut deplasat — un soi de acceptare a acestui coşmar, o confirmare 
finală, resemnată, a faptului că Ethan nu avea să se mai întoarcă 
niciodată acasă. 

Mai târziu, după ce fiecare plecă cu taxiul acasă, ea se întinse pe 
canapeaua de la parter, unde totul era vraişte după petrecere, 
luptându-se cu ameţeala. 

Nu putea să adoarmă. Nu putea să se gândească la altceva. 

De fiecare dată când deschidea ochii, se concentra asupra ceasului 
agăţat pe perete şi urmărea minutarul învârtindu-se între orele două 
şi trei a.m. 

La ora două şi patruzeci de minute, incapabilă să mai suporte 
greața şi amețeala, se ridică de pe canapea şi se duse clătinându-se în 
bucătărie. 

Luă din dulap unul dintre puţinele pahare rămase curate şi îl 
umplu cu apă de la robinet. Bău apa şi mai umplu paharul încă de 
două ori până când reuşi să îşi potolească setea. 

Bucătăria era un dezastru. Micşoră intensitatea luminii şi începu 
să umple maşina de spălat vase. Simţea o anumită satisfacţie 
văzând-o cum se umple. Iniţie ciclul de spălare, apoi merse în jurul 
casei cu un sac de gunoi din plastic şi adună paharele de bere, 
farfuriile de unică folosinţă şi şerveţelele aruncate pe jos. 

Pe la patru a.m. casa arăta ceva mai bine, iar ea nu se mai simţea 
beată deloc, deşi în spatele ochilor simţea o durere ce ameninţa să se 
amplifice — primul semn care indica apropierea migrenei. 

Desprinse trei pilule de Advil din folia de plastic şi rămase în 
bucătărie, lângă chiuvetă, aşteptând răsăritul. Nu se auzea decât 
răpăiala ploii pe platforma terasei din spate. 

Umplu chiuveta cu apă fierbinte şi turnă înăuntru nişte detergent 
de vase, urmărind bulele care începeau să se aglomereze la suprafaţa 
apei. 

Îşi scufundă mâinile în apă, lăsându-le acolo până ce fierbinţeala 
deveni insuportabilă. 

Stătuse exact acolo în acea ultimă noapte, când Ethan venise 
târziu de la serviciu. 

Nu auzise uşa din faţă închizându-se. 

Nu-i auzise paşii. 

Tocmai freca o cratiţă când îi simţise mâinile încolăcindu-se în 
jurul taliei ei şi răsuflarea lui în spate, pe gât. 

— Îmi pare rău, T. 

Ea continuă să frece cratita, apoi spuse: 

— Ora şapte, ora opt... Asta înseamnă târziu. E zece treizeci, Ethan. 
Nici nu ştiu cum să numesc asta. 

— Ce face micuțul nostru? 

— A adormit în living, aşteptând să-ți arate trofeul lui. 

Ea urăşte faptul că simpla atingere a mâinilor lui o poate dezarma într-o 
milisecundă, spulberându-i furia. Simţise o atracție oarbă pentru el încă din 
prima clipă în care îl zărise peste tejgheaua barului, în Tini Bigs. Un avantaj 
inechitabil. 

— Trebuie să iau avionul spre Boise mâine-dimineață, la prima oră, îi 
şopteşte el în ureche. 

— Ziua lui de naştere e sâmbătă, Ethan. Împlineşte şase ani doar o dată 
în viață. 

— Ştiu. Şi urăsc acest lucru. Dar trebuie să plec. 

— Ştii cât de rău o să se simtă dacă tu nu vei fi aici? Ştii de câte ori mă va 
întreba de ce nu eşti? 

— Am înțeles, Theresa, bine? Crezi că pe mine mă doare mai puțin decât 
pe tine? 

Ea îi împinge mâinile de pe şoldurile ei şi se întoarce ca să-l înfrunte. 

— Această nouă misiune are vreo legătură cu ea? Încerci să o găseşti? 

— Nu am de gând să încep cu asta acum, Theresa. Trebuie să fiu gata în 
cinci ore ca să nu pierd avionul. Nici nu mi-am împachetat lucrurile. 

Când aproape ieşise din bucătărie, se opreşte şi se întoarce spre ea. 

Se uită unul la altul pret de câteva secunde peste masa din bucătărie, 
unde stă farfuria cu mâncare sleită ce avea să fie ultima pe care Ethan o 
mănâncă sub acoperişul casei sale. 

— Ştii, zice el, s-a terminat. Am trecut mai departe. Dar tu nu te 
comporti ca şi cum totul s-ar fi... 

— M-am săturat, atâta tot, Ethan. 

— De ce anume? 

— Serviciul, serviciul şi iar serviciul, dar ce a mai rămas pentru noi? 
Resturi, atâta tot. 

El nu răspunse, dar ea văzu muşchii maxilarului său încordându-se. 

Până şi la ora aceea târzie din noapte, după o zi de cincisprezece ore la 

birou, el arăta nemaipomenit aşa cum stătea sub spoturile luminoase, 


îmbrăcat în costumul acela negru în care ea nu se sătura niciodată să-l 
privească. 


Furia ei se mai potoli. 

O parte, din ea simțea nevoia să se ducă spre el, să fie cu el. 
Avea o asemenea putere asupra ei... 

Un soi de magie pe care nu şi-o putea explica. 

Capitolul 5 


Ea traversează bucătăria şi se apropie de el, iar el o cuprinde cu braţele şi 
îşi îngroapă nasul în părul ei. Ethan face des acest gest, încercând să simtă 
din nou mirosul primei lor întâlniri — un amestec subtil de parfum, balsam 
şi o esență suavă, care pe vremuri îi făcuse inima să-i sară din piept. Dar 
acum parfumul acela ori s-a schimbat, ori s-a pierdut, ori a devenit o parte 
din el — una cu care este atât de obişnuit, încât nu mai poate detecta acel 
miros care îl purta mereu înapoi în timp, la acele prime zile ale relației lor. 
Parfumul acela era chiar mai important pentru el decât părul ei blond tăiat 
scurt şi ochii verzi. Un sentiment de noutate. O turnură proaspătă. Ca o 
după-amiază friguroasă de octombrie cu cerul de un albastru luminos, când 
Munţii Cascadelor şi Parcul Naţional Olimpic au culmile acoperite de 
zăpadă proaspătă, iar copacii din oraş abia încep să se schimbe. 

El o îmbrățişează. 

Ruşinea şi frustrarea pe care le simţise din cauza lui sunt încă vii. El nu 
poate spune cu siguranță, dar dacă ea i-ar fi făcut aşa ceva, probabil că ar fi 
părăsit-o deja. E uimit de dragostea ei pentru el. De loialitatea ei. Până 
acum, dincolo de ceea ce merită el, dragostea ei îl face să simtă o ruşine şi mai 
mare. 

— Mă duc să mă uit ce face, spune Ethan în şoaptă. 

= OK. 

— Când mă întorc jos, vei sta cu mine în timp ce mănânc? 

— Desigur. 

EI îşi dă jos sacoul şi-l pune pe balustradă, apoi se descalță de pantofii 
negri şi urcă scările fără zgomot, sărind peste cea de-a cincea treaptă, care 
scârțâie mereu. 

Nu mai sunt alte scânduri stricate în duşumea, iar Ethan ajunge în 
pragul dormitorului şi deschide uşa încet, până când o dungă de lumină se 

iveşte în spațiul dintre marginea uşii şi rama acesteia. 

Pentru cea de-a cincea aniversare a lui Ben, pictaseră pereții astfel încât 
să redea atmosfera spațiului cosmic: întuneric total. Stele. Spiralele unor 
galaxii îndepărtate. Planete. Ocazionalul satelit sau o rachetă spațială care 
străbate spațiul. Un astronaut plutind în neant. 

Fiul lui doarme într-o încâlceală de pături, cu un mic trofeu în mână — un 
băiat auriu, din plastic, care trage un şut într-o minge de fotbal. 

Ethan păşeşte încet pe covor — împrăştiind câteva piese LEGO şi Hot 
Wheels de pe covor. Se ghemuieşte lângă pat. Ochii lui s-au obişnuit cu 
întunericul — destul cât să distingă trăsăturile lui Ben. 

Naivitate. 

Seninătate. 

Acum sunt închişi, dar ochii lui Ben sunt migdalați ca ai mamei lui. 

Are gura lui Ethan. 

Simte acum o durere tactilă când îngenunchează în întuneric lângă patul 
fiului său, care va împlini în curând şase ani. Încă o zi de naştere pe care 
avea să o rateze complet. 

Băiatul lui este cea mai perfectă şi mai frumoasă fiinţă pe care a văzut-o 
vreodată şi simte acut trecerea inexorabilă a miilor de momente petrecute în 
compania acestei mici persoane, care va deveni bărbat mai curând decât şi-ar 
putea imagina. 

Atinge obrazul lui Ben cu dosul mâinii. 

Se apleacă şi sărută fruntea băiatului. 

Îi dă după ureche o şuviță de păr. 

— Sunt atât de mândru de tine, îi şopteşte el. Nici nu-ți poți imagina. 

Cu un an în urmă, în dimineata zilei în care murise într-un sanatoriu, 
răpus de vârsta înaintată şi de pneumonie, tatăl lui Ethan îl întrebase pe 
acesta cu voce aspră: 

— Petreci ceva timp alături de fiul tău? 

— Cât de mult pot, răspunsese el, însă tatăl lui îşi dăduse seama că minte 

după privire. 

— Va fi pierderea ta, Ethan. Va deveni adult şi te vei trezi că va fi prea 
târziu. Vei fi în stare să dăruieşti un regat doar ca să te poți întoarce în timp 
şi să petreci o singură oră cu fiul tău pe când era copil. Să-l strângi la piept. 
Să-i citeşti o carte. Să arunci o minge celui în ochii căruia nu ai cum să 
greşeşti. El nu vede încă eşecurile tale. El te priveşte cu o dragoste sinceră şi 
dragostea asta nu va dura, să ştii, aşa că bucură-te de ea atât cât mai poți. 

Ethan se gândeşte adesea la această conversație, în special atunci când stă 
întins noaptea în pat şi toți ceilalți dorm, iar viața lui trece urlând cu viteza 
luminii — povara facturilor şi planurile de viitor, eşecurile lui anterioare şi 
toate acele momente la care este absent, bucuria pe care o pierde —, toate 
adunându-se pe pieptul lui ca un bolovan. 


— Mă auzi? Ethan? 


Uneori simte că se sufocă. 

Uneori gândurile îl năpădesc atât de rapid, încât e nevoit să găsească o 
amintire perfectă. 

Să se agate de ea. 

O plută a vieții. 


— Ethan, vreau să te agăţi de vocea mea şi să o laşi să te poarte 
spre suprafaţa conştienţei. 


Lăsând-o să plutească până ce anxietatea dispare şi este copleşit de 
oboseală, iar el poate, în sfârşit, să alunece dedesubt. 


— Ştiu că este greu, dar trebuie să încerci. 


In singurele momente din viața lui care îi pot oferi linişte... 

— Ethan. 
Vise. 


Ochii lui se deschiseră. 

O lumină era îndreptată spre faţa lui — o rază subţire, dar intensă, 
de un albastru orbitor. 

O lanternă tip stilou. 

EI clipi de câteva ori şi raza dispăru, iar când deschise din nou 
ochii, văzu la vreo treizeci de centimetri de faţa lui un bărbat care îl 
privea de sus prin lentilele ochelarilor cu rame aurii. 

Avea ochi mici şi negri şi era ras în cap. 

O barbă sură foarte scurtă era singurul indiciu al vârstei 
bărbatului, pielea lui fiind în rest netedă şi luminoasă. 

Acesta zâmbi. Avea nişte dinţi mici şi perfecţi. 

— Mă poţi auzi acum, nu-i aşa? 

Tonul bărbatului era formal. Sugera înțelegere şi amabilitate. 

Ethan încuviinţă din cap. 

— Ştii unde te afli? 

Ethan fu nevoit să se gândească o clipă — visase despre Seattle, 
Theresa şi Ben. 

— Să începem altfel. Ştii cum te numeşti? îl întrebă bărbatul. 

— Ethan Burke. 

— Foarte bine. Acum te întreb din nou: ştii unde te afli, Ethan? 

Putea simţi răspunsul plutind undeva la limita memoriei sale, dar 
era şi multă confuzie acolo — ca şi cum mai multe realităţi ar fi fost 
într-o competiţie strânsă. 

Într-una dintre aceste realităţi el se afla în Seattle. 

În alta, la un spital. 

Şi în cea de-a treia, se afla într-un oraş idilic de munte numit... Era 
un gol acolo unde ar fi trebuit să fie numele oraşului. 

— Ethan. 

— Da? 

— Dacă ţi-aş spune că eşti într-un spital din Wayward Pines, asta 
ti-ar mai limpezi memoria? 

Această informaţie nu numai că-i limpezi memoria, dar îl făcu 
să-şi amintească totul pe loc, ca şi cum ar fi fost izbit dintr-odată de 
un jucător de fotbal american, amintirile ultimelor sale patru zile 
ciocnindu-se în capul lui şi înşiruindu-se ordonat într-o succesiune 
de evenimente pe care era sigur că se putea baza. 

— OK, zise Ethan. OK. Îmi amintesc. 

— Totul? 

— Aşa cred. 

— Care-i ultima ta amintire? 

Îi trebui un moment ca să se adune, ca să înlăture pânzele de 
păianjen ale sinapselor sale neuronale, dar îşi aminti. 

— Am avut o durere de cap teribilă. Stăteam pe trotuarul străzii 
principale şi mi-am... 

— Pierdut cunoştinţa. 

— Exact. 

— Mai ai încă durerea aceea de cap? 

— Nu, a dispărut. 

— Eu sunt doctorul Jenkins. 

Bărbatul strânse mâna lui Ethan, apoi se aşeză pe un scaun de 
lângă patul acestuia. 

— Ce fel de doctor sunteţi? întrebă Ethan. 

— Psihiatru. Ethan, vreau să-mi răspunzi la câteva întrebări, dacă 
nu te deranjează. Le-ai spus câteva lucruri interesante doctorului 
Miter şi asistentei sale prima dată când ai fost adus aici. Ştii la ce mă 

refer? 

— Nu. 

— Spuneai ceva despre un cadavru descoperit într-o casă din 
acest oraş. Şi că nu ai reuşit să iei legătura cu familia ta. 

— Nu-mi amintesc să fi vorbit cu asistenta sau cu doctorul. 

— Delirai în acel moment. Ai avut vreodată tulburări psihice, 
Ethan? Vreo boală mentală? 

Până atunci, Ethan stătuse întins în pat. 

Făcu un efort, încercând să se ridice în capul oaselor. 

Printre jaluzelele trase răzbătea lumina. 

Era miezul zilei. 

Acest fapt îl bucura - era ceva instinctual, probabil. 

— Ce fel de întrebare e asta? întrebă Ethan. 

— Una pe care o adresez de obicei şi pentru care sunt plătit. Ai 
apărut astă-noapte aici fără portofel şi fără vreun act de identitate... 

— Am fost scos acum câteva zile dintr-o maşină implicată într-un 
accident, şi nici şeriful, nici paramedicii nu şi-au făcut nenorocita de 
datorie, aşa că am rămas blocat aici fără telefon, bani sau vreun act 
de identitate. Nu mi-am pierdut portofelul. 

— Linişteşte-te, Ethan. Nimeni nu te acuză de nimic. Insist din 
nou că trebuie să-mi răspunzi la întrebări. Ai suferit de vreo boală 
mentală? 

— Nu. 

— Ştii să fi existat vreo boală mentală în familia ta? 

— Nu. 

— Ai suferit vreodată de sindromul stresului posttraumatic? 

— Nu. 

— Dar ai luptat în cel de-al doilea război din Golf. 

— De unde ştiţi acest lucru? 

Jenkins făcu un semn spre gâtul lui Ethan. 

Ethan îşi cobori privirea spre piept şi zări plăcuţa de identificare 
agățată de lanţul care-i atârna la gât. Ciudat. El păstra acest 
medalion militar în sertarul noptierei sale. Nu-şi putea aminti când îl 
purtase ultima dată. Nu se gândise să şi-l pună la gât când plecase la 
drum în această misiune şi era sigur că nu-l pusese în bagaj şi nici nu 
intenţionase să-l poarte. 

Citi numele său, gradul, codul personal de asigurări sociale, 
grupa sanguină şi preferințele religioase („FĂRĂ PREFERINŢE 
RELIGIOASE”) gravate pe plăcuţa din oţel inoxidabil. 

Plutonier-major Ethan Burke. 

— Ethan? 

— Da? 

— Ai luptat în cel de-al doilea război din Golf? 

— Da. Am pilotat un UH-60. 

— Ce-i ăsta? 

— Un elicopter Black Hawk. 

— Ai fost în vâltoarea luptei, presupun. 

— Am fost. 

— De multe ori? 

— Aţi putea spune şi aşa. 

— Ai fost rănit? 

— Nu înţeleg ce legătură au toate astea cu... 

— Răspunde, te rog, la întrebarea mea. 

— Am fost rănit în cea de-a doua confruntare de la Fallujah, în 
iarna lui 2004. A fost o misiune de evacuare medicală şi nu a trebuit 
decât să luăm la bord câţiva puşcaşi marini răniți. 

— A fost cineva ucis atunci? 

Ethan inspiră adânc. 

Apoi expiră. 

Sincer, întrebarea îl luase prin surprindere. Se trezi acum 

încercând să-şi adune toate puterile pentru a rezista acelei succesiuni 
de imagini pe care se chinuise atât să le uite şi din cauza cărora 
făcuse nenumărate şedinţe de terapie, în efortul de a le accepta şi de 
a trece mai departe. 

Unda de şoc în timp ce RPGS-urile explodează peste tot în jurul lui. 

Bucata desprinsă din coada elicopterului şi rotorul acestuia căzând de la 
patruzeci şi cinci de metri, pe strada de dedesubt. 

Efectul imediat al accelerației gravitaționale în timp ce elicopterul se 
învârte haotic. 

Sirenele care urlă fără oprire. 

Impactul nu e nici pe departe atât de devastator precum se aşteptase. 

Îşi pierduse cunoştinţa doar jumătate de minut. 

Centura de siguranță e blocată şi nu poate ajunge la cuțitul său 
KA-BAR. 


— Ethan? A fost cineva ucis? 


Gloantele rebelilor ciuruiesc deja cealaltă latură a elicopterului prăbuşit. 
Cineva trage în epavă cu un pistol mitralieră AK. 

Prin parbrizul crăpat, vede doi medici care se îndepărtează de elicopter 
şchiopătând. 

Şocul traumatic. 


— Ethan... 


Direct în rotorul cu patru pale care se rotesc încă destul de rapid... 
Acolo. 

Nu mai e. 

Sângele se prelinge pe parbriz. 
Mai multe focuri de armă. 
Rebelii se apropie. 


— Toţi au fost ucişi atunci. Numai eu am scăpat, zise Ethan. 

— Ai fost singurul supravieţuitor? 

— Corect. Am fost capturat. 

Jenkins îşi notă ceva într-un carneţel cu coperte din piele, apoi 
spuse: 

— Trebuie să-ţi mai pun câteva întrebări, Ethan. Cu cât eşti mai 
sincer cu mine, cu atât există mai multe şanse să te pot ajuta, iar eu 
asta urmăresc de fapt. Ai auzit vreodată voci? 

Ethan încercă să-şi ascundă indignarea. 

— Glumiti? 

— Dacă ai putea să răspunzi doar... 

— Nu. 

Jenkins scrise ceva în carnetel. 

— Ai avut vreo problemă de vorbire? Poți să-mi spui dacă 
exprimarea ta a avut cumva de suferit sau nu a mai fost coerentă? 

— Nu. Şi nu sunt confuz când susțin acest lucru. Nu am 
halucinatii sau... 

— Ei bine, nici nu ţi-ai da seama dacă ai avea halucinaţii, nu-i aşa? 
Ai crede că lucrurile pe care le vezi sau le auzi sunt adevărate. Dacă, 
de exemplu, discuția cu mine sau faptul că te afli într-o cameră de 
spital ar fi o halucinație, tu nu ţi-ai da seama — asta vreau să spun. 
Nu crezi? 

Ethan îşi lăsă picioarele în jos peste marginea patului şi puse 
tălpile pe pardoseală. 

— Ce faci? îl întrebă Jenkins. 

Ethan se îndreptă către dulap. 

Era slăbit şi abia se ţinea pe picioare. 

— Nu eşti în stare să părăseşti spitalul, Ethan. Ei încă evaluează 
rezultatele rezonanţei magnetice nucleare. Ai putea avea o leziune 
cerebrală traumatică şi încă nu ştim cât este de gravă. Va trebui să 
continuăm evaluarea... 

— O să fac o altă evaluare. Dar nu aici. Nu în acest oraş. 

Ethan deschise uşa dulapului şi îşi luă sacoul şi pantalonii de pe 
umeraş. 

— Ai intrat în biroul şerifului fără cămaşă pe tine. Crezi că este 
corect? 

Ethan îşi strecură braţele în mânecile cămăşii sale albe — ce părea 
să fi fost spălată de la ultima purtare. Duhoarea de cadavru în 
putrefacție fusese înlocuită de parfumul detergentului de rufe. 

— Duhnea îngrozitor, zise Ethan. Mirosea la fel ca mortul pe care 
tocmai îl... 

— Te referi la cel din casa abandonată pe care spui că l-ai 
descoperit. 

— Nu am spus că l-am descoperit. Chiar l-am descoperit. 

— Şi te-ai dus la locuinţa lui Mack şi a lui Jane Skozie, pe care nu 
i-ai întâlnit în viaţa ta, unde l-ai hărțuit verbal pe domnul Skozie pe 
veranda din faţa casei acestuia. Este adevărat? 

Ethan începu să-şi încheie nasturii cu degetele tremurânde. Făcea 
eforturi să-i strecoare prin butoniere. Îi încheie greşit în cele din 
urmă, dar chiar nu-i păsa. Trebuie să se îmbrace. Să iasă de acolo. Să 
plece definitiv din oraşul acela. 

— Să pleci din spital cu o potenţială leziune cerebrală nu e tocmai 
o alegere inspirată, zise Jenkins. 

Bărbatul se ridicase de pe scaunul său. 

— Ceva nu e în regulă aici, zise Ethan. 

— Ştiu. Tocmai asta încercam să... 

— Nu. E vorba de oraşul acesta. De locuitorii săi. De dumneata. 
Ceva e teribil de ciudat şi dacă dumneata crezi că voi rămâne aici şi 
te voi lăsa să îţi baţi joc de mine în continuare... 

— Nu îmi bat joc de tine, Ethan. Nimeni din acest spital nu îşi bate 
joc de tine. Ai idee cât de paranoică pare declaraţia ta? Încerc să-mi 
dau seama dacă nu eşti cumva în pragul unui episod psihotic. 

— Ei bine, nu sunt. 

Ethan îşi trase pantalonii pe el, îşi încheie nasturii şi întinse mâna 
după pantofi. 

— Scuză-mă, dar nu te pot crede pe cuvânt. E vorba de „o condiţie 
anormală a stării mentale, caracterizată în general de pierderea 
contactului cu realitatea”. Aceasta este definiţia ştiinţifică a psihozei, 
Ethan. Ar putea fi cauzată de accidentul de maşină. Sau de faptul că 
ţi-ai văzut partenerul ucis. Ori de o traumă în urma războiului, care 
a fost depăşită la un moment dat, iar acum s-a reactivat. 

— Afară din camera mea, zise Ethan. 

— Ethan, viaţa ta ar putea fi... 

Ethan îl privi pe Jenkins din celălalt capăt al camerei şi ceva din 
privirea lui amenințătoare şi din limbajul corpului său îi sugeră 
probabil doctorului o violenţă ieşită din comun, pentru că psihiatrul 
făcu ochii mari şi pentru prima dată tăcu. 

* 

Sora Pam ridică ochii din hârtiile de pe pupitrul ei de la recepţia 
asistentelor. 

— Domnule Burke, v-aţi dat jos din pat? Ce Dumnezeu faceţi 
îmbrăcat? 

— Plec. 

— Plecaţi? zise ea părând să nu priceapă semnificaţia acestui 
cuvânt. Din spital? 

— Din Wayward Pines. 

— Nu sunteţi în stare nici măcar să ieşiţi din... 

— Am nevoie chiar acum de lucrurile mele personale. Şeriful mi-a 
spus că s-ar putea ca paramedicii să le fi luat din maşină. 

— Am crezut că şeriful este în posesia lor. 

— Nu. 

— Sunteţi sigur de asta? 

— Da. 

— Ei bine, aş putea să-mi pun pălăria de Nancy Drew şi... 

— Termină, nu-mi mai irosi timpul! Ştii unde sunt lucrurile mele? 

— Nu. 

Ethan îi întoarse spatele şi se îndepărtă. 

Sora Pam strigă după el. 

EI se opri în faţa liftului şi apăsă butonul cu săgeata în jos. 

Ea se apropia acum - îi auzea paşii grăbiţi pe linoleumul cu model 
„tablă de şah“. Se întoarse şi o văzu venind spre el în uniforma ei 
vintage de asistentă medicală. 

Se opri la câţiva metri de el. 

El era cu vreo doisprezece centimetri mai înalt decât ea. Şi cu 
câţiva ani mai în vârstă. 

— Nu te pot lăsa să pleci, Ethan, zise ea. Cel puţin până nu vom 
descoperi ce este în neregulă cu tine. 

Uşile ascensorului se deschiseră cu un scârţâit. 

Ethan se retrase în cabina liftului cu faţa spre sora Pam. 

— Îți mulţumesc pentru grija ta şi pentru ajutor, zise el, apăsând 
butonul „G“ de trei ori înainte ca ledul acestuia să se aprindă, dar 
cred că am înţeles despre ce este vorba. 

— Cum? 

— Oraşul acesta e adevărata problemă. 

Pam întinse piciorul peste pragul liftului pentru a împiedica 

închiderea uşilor. 

— Ethan, te rog. Nu gândeşti destul de limpede. 

— la piciorul din uşă! 

— Îmi fac griji pentru tine. Toţi cei de aici ne facem griji. 

El stătea cu spatele lipit de peretele cabinei. Înaintă câţiva paşi 
spre sora Pam şi se opri la mică distanţă de ea, privind-o fix prin 
spaţiul de zece centimetri dintre uşi. 

Apoi privi în jos şi împinse vârful pantofului ei alb cu vârful 
pantofului său negru. 

Ea se împotrivi câteva secunde bune, iar Ethan începu să se 
întrebe dacă nu ar fi fost mai eficient să o împingă efectiv din cabina 
ascensorului. 

În cele din urmă, femeia îşi retrase piciorul. 

* 

Stând pe trotuar, Ethan îşi spuse că oraşul era prea tăcut pentru 
începutul amiezii. Nu se auzea nici măcar un motor de maşină. Nu 
se auzea nimic, de fapt, în afară de ciripitul păsărilor şi de freamătul 
vântului printre frunzele celor trei pini înalţi care străjuiau peluza 
din faţa spitalului. 

Străbătu aleea şi ieşi în mijlocul străzii. 

Se opri. Privi. Ascultă. 

Simţea căldura soarelui pe obraz. 

Adierea vântului era plăcută, răcoroasă. 

Ridică privirea spre cer. Avea luciul unui cristal albastru-închis. 

Nu se vedea nici urmă de nor. 

Era perfect. 

Acest loc era superb, fără îndoială, dar — pentru prima dată — acei 
munţi care închideau valea de la poalele lor precum pereţii unei 
cazemate îi trezeau şi alt sentiment în afară de admiraţie. Nu 
înţelegea de ce, dar îl umpleau de frică. De o groază pe care nu putea 

să o justifice. 

Se simţea... ciudat. 

Poate că suferise leziuni cerebrale. Sau poate că nu. 

Poate că izolarea -— lipsa oricărui contact cu lumea exterioară de 
aproape cinci zile — începuse să-şi spună cuvântul. 

Fără iPhone, fără internet, fără Facebook. 

Părea imposibil când se gândea la toată această situaţie — faptul că 
nu avusese contact cu familia lui, cu Hassler sau cu oricine altcineva 
din afara oraşului Wayward Pines. 

Porni către biroul şerifului. 

Ar fi fost mai bine să plece, pur şi simplu. Să-şi revină. Să 
reanalizeze situaţia de cealaltă parte a zidurilor acelora stâncoase. 
Din confortul unui oraş normal. 

Pentru că era ceva aici — în acest oraş — complet ieşit din comun. 

A 

— Şeriful Pope este înăuntru? 

Belinda Moran juca Solitaire şi ridică ochii la auzul vocii lui. 

— Bună ziua, îl întâmpină ea. Cu ce vă pot ajuta? 

Ethan întrebă ceva mai tare de această dată: 

— Şeriful este în birou? 

— Nu, a ieşit pentru moment. 

— Deci se va întoarce în curând? 

— Nu ştiu când trebuie să se întoarcă. 

— Dar aţi spus „pentru moment”, aşa că m-am gândit... 

— E doar un fel de a spune, tinere. 

— Vă amintiţi de mine? Agentul Burke de la Serviciul Secret. 

— Da. De data asta ai cămaşa pe dumneata. Arăţi mult mai bine 
aşa. 

— A sunat cineva să întrebe de mine? 

Ea miji ochii şi îşi întinse gâtul. 

— De ce ar fi sunat aici? 

— Pentru că am lăsat vorbă unor persoane să-mi telefoneze aici. 

Belinda clătină din cap. 

— Nu a sunat nimeni să întrebe de dumneata. 

— Nici soţia mea, Theresa, şi nici agentul Adam Hassler? 

— Nimeni nu te-a căutat la telefon, domnule Burke, şi nu ar fi 
trebuit să le laşi vorbă să te sune aici. 

— Trebuie să folosesc din nou telefonul din sala de conferințe. 

Belinda se încruntă. 

— Nu cred că e o idee bună. 

— De ce? 

Ea nu avea un răspuns la această întrebare, aşa că se mulțumi să-l 
privească furioasă. 

XXX 

— Theresa, sunt eu. Am încercat să dau de tine. Am ajuns din nou 
la spital. Nu ştiu dacă ai sunat la biroul şerifului sau la hotel, dar nu 
am primit niciun mesaj de la tine. Sunt încă în Wayward Pines. Nu 
am reuşit să-mi găsesc telefonul sau portofelul, dar am terminat-o cu 
locul ăsta. Am de gând să cer împrumut o maşină de patrulare de la 
biroul şerifului. O să te mai sun în seara asta din Boise. Îmi lipseşti. 
Te iubesc. 

Se aplecă în faţă, aşa cum stătea pe scaun, aşteptă până când auzi 
din nou tonul şi apoi închise ochii încercând să şi-l amintească. 

Numărul era acolo. 

ÎI formă folosind discul telefonului, ascultă cele patru apeluri 
sonore, apoi auzi aceeaşi voce care-i răspunsese ultima dată. 

— Serviciul Secret. 

— Aici Ethan Burke. Vă sun din nou pentru a vorbi cu Adam 
Hassler. 

— Nu e disponibil pentru moment. V-aş putea ajuta cu ceva? 

— Sunteţi cumva Marcy? 

— Da. 

— Vă mai amintiţi convorbirea noastră telefonică de ieri? 

— Ştiţi, domnule, primim o mulţime de telefoane în fiecare zi, iar 
eu nu pot reţine toate... 

— Mi-aţi spus că îi veţi transmite agentului Hassler un mesaj. 

— Despre ce era vorba? 

Ethan închise ochii şi inspiră adânc, încercând să se stăpânească. 
Dacă ar fi insultat-o acum, femeia i-ar fi închis telefonul. Dar atunci 
când avea să se întoarcă în Seattle, avea de gând să o pună la zid, să 
o acuze de neglijenţă în faţa tuturor. 

— Marcy, era vorba despre un agent al Serviciului Secret care a 
murit în Wayward Pines, Idaho. 

— Hmmm... Dacă am spus că o să-i transmit mesajul, sunt sigură 
că asta am făcut. 

— Dar nu am primit niciun telefon de la el. Nu ţi se pare ciudat? 
Ca un agent de la biroul lui Hassler din teritoriu — adică eu — să 
localizeze un alt agent care a fost ucis, un agent pentru care am fost 
trimis de fapt aici, şi în douăzeci şi patru de ore agentul Hassler nici 
măcar să nu-mi telefoneze? 

Femeia nu răspunse pe loc, iar după câteva secunde întrebă: 

— V-aş putea ajuta cu ceva? 

— Da. Aş vrea să vorbesc cu agentul Hassler chiar acum. 

— Oh, îmi pare rău. Nu e disponibil pentru moment. V-aş putea 
ajuta... 

— Unde e? 

— Nu e disponibil. 

— Unde este? 

— Nu e disponibil pentru moment, dar sunt sigur că vă va 
telefona cât va putea de repede. A fost foarte ocupat în ultima 

vreme. 

— Cine eşti de fapt, Marcy? 

Ethan simţi pe cineva smulgându-i telefonul din mână. 

Pope trânti receptorul înapoi în furcă. Ochii şerifului îl sfredeleau 
pe Ethan ca doi cărbuni încinşi. 

— Cine ţi-a spus că poţi veni aici să-mi foloseşti telefonul? 

— Nimeni. Eu doar... 

— Chiar aşa. Nimeni. Ridică-te. 

— Poftim? 

— Ridică-te, am spus. Poţi să ieşi de aici de bunăvoie sau voi fi 
nevoit să te trag după mine pe hol. 

Ethan se ridică încet şi îl privi pe şerif, care se afla de cealaltă parte 
a mesei. 

— Vorbeşti cu un agent federal, domnule. 

— Nu sunt prea convins. 

— Ce naiba înseamnă asta? 

— Ai apărut aici din senin fără vreun de identitate, fără telefon, 
fără nimic... 

— V-am explicat situaţia mea. Ai făcut un drum până la locuinţa 
din 604 First Avenue ca să vezi cadavrul agentului Evans? 

— Da. 

— Şi? 

— Am început investigația. 

— Ai chemat la scena crimei specialişti criminologi pentru a 
procesa... 

— M-am ocupat de toate. 

— Ce înseamnă asta? 

Pope îl privea fix. Ethan se gândea: „El nu e în toate minţile, iar tu 
nu ai nicio susţinere în acest oraş. Trebuie doar să faci rost de o 
maşină şi să pleci de aici. Să-l pui la zid când te vei întoarce aici cu 

«cavaleria». Îşi va pierde insigna şi va fi acuzat pentru obstrucţia 
unei investigaţii federale”. 

— Vreau să-ţi cer o favoare, zise Ethan împăciuitor. 

— Ce favoare? 

— Aş vrea să împrumut una dintre maşinile tale de patrulare. 

Şeriful izbucni în râs. 

— De ce? 

— Ei bine, cred că este evident, nu? După accident am rămas fără 
maşină. 

— Aici nu suntem la firma de închirieri Hertz Rent-a-Car. 

— Am nevoie de un mijloc de transport, Arnold. 

— Nu este posibil, pur şi simplu. 

— Acesta nu e departamentul tău? Nu eşti tu şeriful? Doar poţi 
face tot ceea ce vrei, nu-i aşa? 

Şeriful clipi de câteva ori. 

— Nu am o maşină pe care să ţi-o împrumut. 

Pope începu să păşească de-a lungul mesei din sala de conferinţe. 

— Să mergem, domnule Burke, zise el apoi. 

Şeriful se opri în faţa uşii deschise şi-l aşteptă pe Ethan. 

Când Ethan ajunse aproape de el, Pope îl apucă de braţ şi îl trase 
spre el. Mâna lui mare şi puternică aproape că-i strivi bicepsul. 

— S-ar putea să am nişte întrebări pentru tine în curând, îi zise 
şeriful. 

— Despre ce? 

Pope se mulţumi să zâmbească. 

— Nici să nu te gândeşti să părăseşti oraşul. 

XXI 

În timp ce se îndepărta de clădirea în care se afla biroul şerifului, 
Ethan aruncă o privire peste umăr şi-l văzu pe Pope urmărindu-l 
printre lamelele jaluzelelor din sala de conferinţe. 

Soarele dispăruse în spatele munţilor. 

Oraşul era tăcut. 

Ajunse cam la o stradă distanţă de biroul lui Pope şi se aşeză pe 
bordura unui trotuar pustiu. 

— Asta nu e normal, spuse în şoaptă de câteva ori. 

Se simţea slăbit şi flămând. 

Încercă să-şi amintească totul în cele mai mici detalii — tot ce se 
întâmplase de când venise în Wayward Pines. Încercă să pună cap la 
cap toate piesele acestui puzzle încurcat, gândindu-se că, dacă ar fi 
avut o vedere de ansamblu asupra întregului tablou, ar fi putut 
înţelege acele bizare conflicte şi le-ar fi putut transforma într-o 
problemă ce putea fi rezolvată. Sau, cel puţin, într-o problemă care 
să aibă sens. Dar, cu cât încerca mai mult, cu atât simţea mai tare că 
bâjbâie în ceaţă. 

Apoi avu o revelaţie: faptul că stătea acolo, pe trotuar, nu avea să 
rezolve nimic. 

Se ridică şi porni către strada principală. 

„Trebuie să merg la hotel. Poate că am vreun mesaj de la Theresa 
sau Hassler.” 

Speranțe deşarte. Era sigur de asta. Nu avea să găsească niciun 
mesaj. 

Nimic decât ostilitate. 

„Nu îmi pierd minţile. Nu îmi pierd minţile.” 

Îşi spuse numele. Codul personal de asigurări sociale. Adresa lui 
din Seattle. Numele de domnişoară al Theresei. Data naşterii fiului 
său. Totul părea real. Ca nişte frânturi de informaţii care alcătuiau 
identitatea sa. 

Simţea alinare gândindu-se la nume şi la numere. 

Un zăngănit pe strada următoare îi atrase atenţia. 

Peste drum de el, era un loc viran cu câteva mese de picnic, mai 

multe grătare şi o platformă cu nisip pentru concursul de aruncat 
potcoave. Mai multe familii se adunaseră pentru o petrecere. Un 
grup de femei stăteau de vorbă în picioare lângă două răcitoare roşii 
de băuturi. Doi bărbaţi întorceau burgeri şi hotdogi pe un grătar, 
fumul ridicându-se în fuioare albăstrii în aerul liniştit al serii. 
Mirosul de carne prăjită îi provocă fiori lui Ethan, făcându-i 
stomacul să se strângă, şi realiză că era mult mai flămând decât îşi 
imaginase. 

Avea un nou obiectiv: să mănânce. 

Traversă strada îndreptându-se spre ţârâitul greierilor şi clichetul 
stropitorilor de peluză care se auzeau la distanţă. 

Se întrebă: oare erau reali? 

Copiii se fugăreau pe iarbă — strigând, râzând, chiuind. 

Ajunse lângă ei. 

Zdrăngănitul venea dinspre un joc de aruncat potcoave. 

Două grupuri de bărbaţi stăteau față în faţă, pe două platforme de 
nisip opuse, în timp ce norişorii de fum de ţigară le înconjurau 
capetele ca nişte halouri enorme. 

Ethan ajunse în apropiere de locul viran, gândindu-se că cea mai 
bună tactică ar fi fost să se apropie de femei. Să-şi folosească 
farmecul. Totul părea un tablou idilic. Nişte oameni decenţi trăind 
un moment perfect al visului american. 

Îşi îndreptă haina în timp ce păşea de pe pavaj pe iarbă, 
îndreptându-şi cutele şi aranjându-şi gulerul. 

Cinci femei — una de douăzeci de ani, trei între treizeci şi patruzeci 
de ani şi una cu părul argintiu, trecută de cincizeci şi cinci de ani — 
care beau limonadă din pahare transparente de plastic şi îşi 
împărtăşeau bârfe de cartier. 

Nimeni nu-l observase încă. 

La trei metri de el, în timp ce încerca să inventeze un mod 

politicos de a le întrerupe conversaţia şi de a intra în vorbă de ele, o 
femeie de vârsta lui ridică privirea şi îi zâmbi. 

— Bună, zise ea. 

Purta o fustă care-i ajungea până sub genunchi, balerini roşii şi o 
bluză în carouri. Părul ei era scurt, tuns în stil vintage, ca o actriță de 
comedie din anii '50. 

— Bună, o salută Ethan. 

— Ai venit să distrugi mica noastră petrecere de cartier? 

— Trebuie să recunosc, mirosul bunătăţilor pe care le pregătiţi pe 
grătarul acela m-a atras ca un magnet. 

— Eu sunt Nancy. 

Femeia se desprinse de grup şi îi întinse mâna. Ethan i-o strânse. 

— Ethan. 

— Eşti nou pe aici? îl întrebă ea. 

— Am venit în oraş cu câteva zile în urmă. 

— Şi ce impresie ai despre micul nostru cătun? 

— Aveţi un oraş superb. Foarte primitor, cu oameni calzi. 

— Vai! S-ar putea să-ţi dăm ceva de mâncare, la urma urmei, zise 
ea izbucnind în râs. 

— Locuieşti în apropiere? o întrebă Ethan. 

— Cei de aici locuim la câteva străzi distanţă de locul acesta. Cei 
din cartier încearcă să se adune cel puţin o dată pe săptămână pentru 
un picnic în aer liber. 

— Cât de frumos! Un adevărat Mayberry”. 

Femeia roşi. 

— Şi ce faci în Wayward Pines, Ethan? îl întrebă ea. 

— Mă aflu aici ca turist. 

— Trebuie să fie frumos. Eu nici nu-mi mai aduc aminte ultima 

mea vacanţă. 

— Când trăieşti într-un loc ca acesta, zise Ethan făcând semn către 
munţii ce împrejmuiau valea, de ce ai vrea să pleci vreodată de aici? 

— Vrei un pahar cu limonadă? îl întrebă Nancy. E făcută în casă şi 
e absolut delicioasă. 

— Desigur. 

Ea îi atinse braţul. 

— Mă întorc imediat şi am să te prezint apoi celorlalți. 

Nancy se îndreptă spre răcitoarele pentru băuturi, iar Ethan 
aruncă o privire spre celelalte femei, căutând o portiţă de a intra şi el 
în conversaţie. 

Cea mai vârstnică din grupul femeilor — o femeie cu părul alb — 
râdea auzind ceva şi, exact când el îşi spunea că mai auzise undeva 
râsul acela, ea îşi dădu după ureche părul lung până la umeri. 

Semnul din naştere de mărimea unei monede de cinci cenți îi opri 
inima în loc. 

Nu putea fi ea, dar... 

Aceeaşi înălţime. 

Aceeaşi construcţie. 

Ea era cea care vorbea acum. Vocea ei îi era cunoscută, fără 
îndoială. Apoi femeia se retrase din grupul de prietene, cu degetul 
îndreptat spre cea mai tânără dintre ele şi cu un zâmbet ironic în 
colțul gurii. 

— Am să te fac să te ţii de cuvânt, Christine, zise ea. 

Ethan o urmări cu privirea în timp ce femeia se îndrepta spre cea 
mai îndepărtată platformă cu nisip pentru aruncat potcoave, unde 
îşi împleti degetele cu cele ale unui bărbat înalt şi lat în umeri, cu o 
coamă de păr argintiu şi ondulat. 

— Haide, Harold. O să pierdem spectacolul. 

Femeia încercă să-l tragă după ea. 


119 


— O ultimă aruncare, protestă el. 

Ea îi dădu drumul, iar Ethan privi uimit cum bărbatul ridică din 
nisip o potcoavă, ţintind cu grijă şi apoi lansând-o. 

Potcoava descrise un arc de cerc pe deasupra ierbii şi intră în 
ţăruşul metalic. 

Echipa lui Harold izbucni în urale. El făcu în faţa lor câteva 
plecăciuni teatrale şi apoi o lăsă pe femeia cu părul alb ca zăpada să-l 
tragă după ea, departe de petrecăreți. 

Prietenii lor strigară după ei „noapte bună“. 

— Ethan, poftim limonada, zise Nancy oferindu-i paharul. 

— Îmi pare rău, dar trebuie să plec. 

Se întoarse şi se îndreptă din nou spre stradă. 

Nancy strigă după el. 

— Nu rămâi să mănânci ceva? 

Când Ethan ajunse la colţul străzii, cei doi vârstnici se aflau pe 
următoarea stradă din faţa lui. 

Mări pasul. 

Îi urmări o vreme, în timp ce ei mergeau încet în faţa lui, ca doi 
oameni care nu aveau nicio grijă pe lume. Se ţineau de mână şi ecoul 
râsetelor lor se pierdea printre pini. 

La colţul unei străzi îi pierdu din vedere. 

Ethan mări pasul până la următoarea intersecţie. 

Câteva case vechi în stil victorian mărgineau ambele părţi ale 
străzii. 

Nu-i mai vedea nicăieri pe cei doi. 

Apoi zgomotul unei uşi care se închidea răsună până în josul 
străzii. El observă casa din direcţia căreia venea zgomotul. Era 
verde, cu tâmplărie albă. Pe veranda din faţă se afla un balansoar. A 
treia casă pe stânga. 

Traversă strada şi merse pe trotuar până ce ajunse în faţa casei. 


120 


O peluză mică cu iarbă verde, perfectă. Veranda din faţă era 
umbrită de un pin bătrân. Pe cutia poştală era scris un nume de 
familie pe care nu-l recunoştea. Îşi puse mâinile pe gardul din ţăruşi. 
Se însera. Luminile abia începeau să pâlpâie în casele din jur. 
Frânturi de conversaţie răzbăteau printr-o fereastră deschisă. 

Valea era cufundată în tăcere, iar temperatura începea să scadă. 
Piscurile cele mai înalte ale munţilor din jur păstrau ultimele 
rămăşiţe de lumină. 

Trase zăvorul şi deschise poarta. 

Păşi pe aleea veche de piatră, apropiindu-se de verandă. 

Treptele verandei scârţâiră sub greutatea sa. 

Se trezi în faţa uşii de la intrare. 

Auzea vocile din interior. 

Zgomot de paşi. 

O parte din el nu voia să bată la uşă. 

Bătu în geamul uşii exterioare şi făcu un pas înapoi. 

Aşteptă un minut, dar nimeni nu veni să-i deschidă. 

Bătu încă o dată în uşă, ceva mai tare de această dată. 

Auzi paşi apropiindu-se. Zgomotul cheii învârtite în broască. Uşa 
din lemn masiv se deschise larg. Bărbatul lat în umeri se zgâi la el 
prin geamul uşii exterioare. 

— Vă pot ajuta cu ceva? 

Ethan voia doar să o vadă de aproape pe femeie, la lumina de pe 
verandă. Să se asigure că nu era ea, că nu începea să-şi piardă 
minţile. Să meargă mai departe şi să rezolve interminabilele 
probleme pe care i le făcea oraşul acela. 

— O caut pe Kate. 

Preţ de o clipă, bărbatul se holbă la el fără să spună nimic. 

În cele din urmă, deschise uşa exterioară din sticlă. 

— Cine eşti dumneata? 

— Ethan. 

— Cine? 

— Un vechi prieten. 

Bărbatul făcu un pas înapoi în casă, întoarse capul şi strigă: 

— Iubito, vrei să vii o clipă? 

Ethan nu reuşi să audă răspunsul ei şi bărbatul zise: 

— Nu am idee. 

În cele din urmă apăru şi ea — o umbră în capătul holului care 
ducea spre bucătărie. Trecu repede prin lumina unui bec şi străbătu 
livingul cu picioarele goale, îndreptându-se spre uşă. 

Bărbatul se trase într-o parte, iar ea îi luă locul în uşă. 

Ethan o privi îndelung prin uşa de sticlă. 

Închise ochii şi îi deschise din nou. Stătea tăcut pe veranda aceea, 
iar ea aştepta nemişcată în faţa lui, în spatele geamului. Părea 
imposibil. 

— Da? zise ea. 

Ochii aceia. 

Erau inconfundabili. 

— Kate? 

— Da. 

— Hewson? 

— Acesta era numele meu de domnişoară. 

— Oh, Dumnezeule. 

— Îmi cer scuze... ne cunoaştem cumva? 

Ethan nu-şi putea lua ochii de la ea. 

— Sunt eu, zise el. Ethan. Am venit aici să te caut, Kate. 

— Cred că mă confundați cu altcineva. 

— Te-aş recunoaşte oriunde. La orice vârstă. 

Ea se uită peste umăr şi zise: 

— E în regulă, Harold. O să intru imediat. 

Kate deschise uşa şi păşi pe covoraşul din faţa acesteia. Purta nişte 
pantaloni crem şi o bluză de un albastru pal. 

Avea verighetă. 

Parfumul lui Kate. 

Dar era bătrână. 

— Ce s-a întâmplat? o întrebă Ethan. 

Ea îl luă de mână şi îl conduse spre balansoarul din capătul 
verandei. 

Se aşezară. 

Casa ei se afla pe o colină de pe care se vedea toată valea şi oraşul. 
Luminile erau aprinse peste tot acum, iar pe cer apăruseră trei stele. 

Un greier — sau o înregistrare cu ţârâitul acestuia — se auzi într-un 
tufiş. 

— Kate... 

Ea puse mâna pe piciorul lui şi îl strânse, aplecându-se spre el. 

— Ei ne urmăresc. 

— Cine? 

— Şşşş... Ea făcu semn către tavan — un gest fugitiv cu degetul în 
sus —, apoi şopti: Şi ne ascultă. 

— Ce s-a întâmplat cu tine? o întrebă Ethan. 

— Nu crezi că sunt încă drăguță? 

Acest ton sarcastic şi incisiv era al lui Kate, fără îndoială. Ea se 
uită în jos câteva secunde, iar când ridică din nou privirea, ochii îi 
scânteiau. 

— Când stau în faţa oglinzii şi îmi perii părul înainte de culcare, 
îmi amintesc de mâinile tale pe corpul meu. Nu mai e aşa cum era 
odată. 

— Câţi ani ai, Kate? 

— Nici nu mai ştiu. E greu să le ţin socoteala. 

— Am venit aici ca să te caut acum patru zile. Ei au pierdut 

contactul cu tine şi cu Evans, aşa că m-au trimis aici după voi. Evans 
e mort. 

Declaraţia lui nu păru să o impresioneze. 

— Ce făceaţi aici tu şi Evans? 

Ea clătină din cap fără să răspundă. 

— Ce se petrece aici, Kate? 

— Nu ştiu. 

— Dar tu locuieşti aici. 

— Da. 

— De când? 

— De ani de zile. 

— Asta e imposibil, zise Ethan ridicându-se. Gândurile i se 
învălmăşeau haotic în minte. 

— Nu am răspunsuri pentru tine, Ethan. 

— Am nevoie de un telefon, o maşină, un pistol dacă ai... 

— Nu pot, Ethan. Ar trebui să pleci, îi zise ea. 

— Kate... 

— Chiar acum. 

El îi luă mâinile în mâinile lui. 

— Tu erai noaptea trecută pe stradă când mi-am pierdut 
cunoştinţa. 

Ethan o privi pătrunzător. Avea riduri de râs şi „laba gâştei“ la 
ochi, dar era încă atât de frumoasă... 

— Ştii ce se întâmplă cu mine? 

— Opreşte-te... 

Ea încercă să-şi tragă mâinile din strânsoarea lui. 

— Am probleme, zise el. 

— Ştiu. 

— Spune-mi ce... 

— Ethan, acum îmi pui mie viaţa îmi primejdie. Şi pe-a lui Harold. 

— Dar cine vă ameninţă? 

Ea se smulse de lângă el, îndreptându-se spre uşă. Când puse 
mâna pe clanţă se întoarse spre el şi, pentru o clipă, aşa cum stătea 
departe de lumină, părea să aibă din nou treizeci şi şase de ani. 

— Ai putea fi fericit, Ethan. 

— Ce vrei să spui? 

— Ai putea avea o viață minunată aici. 

— Kate... 

Ea deschise uşa şi păşi înăuntru. 

— Kate, o strigă el. Sunt nebun? 

— Nu, zise ea. În niciun caz. 

Uşa se închise în urma ei, apoi auzi cheia întorcându-se în 
broască. Merse până la uşă şi îşi privi reflexia în geam, parcă 
aşteptându-se să vadă un bărbat de şaizeci de ani, un bătrân — dar 
era neschimbat. 

Nu-i mai era foame. 

Nu era obosit. 

În timp ce cobora treptele verandei şi păşea pe aleea de piatră, 
apoi pe trotuar, simţea doar încordarea aceea ciudată din centrul 
pieptului, o senzaţie foarte familiară care obişnuia să apară mereu 
înaintea unei misiuni — pe când se pregătea de plecare cu elicopterul, 
în timp ce echipa de la sol încărca mitraliera Gatling de calibrul 
cincizeci şi rachetele aer-sol Hellfire. 

Frică. 

XXX 

Ethan nu mai văzu nicio maşină până pe strada următoare, cu 
excepţia unui Buick LaSabre de pe la mijlocul anilor '80, cu parbrizul 
plin de ace uscate de pin, stând pe patru anvelope care păreau să 
aibă mare nevoie de aer. 

Portierele maşinii erau încuiate. 

Ethan se furişă pe veranda celei mai apropiate case şi ridică un 
heruvim din piatră de pe o poliţă de sub fereastră. Prin perdeaua 
subţire văzu înăuntru un băiat care stătea în faţa unei pianine, 
interpretând o piesă superbă. Acordurile melodiei păreau să alunece 
uşor pe veranda casei, prin deschiderea de zece centimetri dintre 
fereastră şi pervaz. 

O femeie stătea lângă băiat şi întorcea foile partiturii. 

Deşi avea doar vreo treizeci de centimetri înălţime, heruvimul era 
solid, din beton, cântărind peste treisprezece kilograme. 

Ethan îl cără până în stradă. 

Nu avea cum să facă asta în linişte. 

Izbi cu heruvimul geamul din dreptul banchetei din spate, care se 
făcu ţăndări. Deschise portiera, intră în maşină ferindu-se de 
cioburile împrăştiate pe bancheta din spate, sări peste spătarul din 
faţă şi ajunse în spatele volanului. Impactul decapitase îngerul, iar 
Ethan recuperă capul acestuia de pe bancheta din spate. 

Fu suficient să lovească de două ori consola din plastic de sub 
volan, care se crăpă, lăsând la vedere butucul contactului. 

Lumina din interiorul maşinii era foarte slabă. 

Bâjbâi cu degetele, fără să vadă, şi scoase afară firele, printre care 
trebuia să fie cele de alimentare şi cablul demarorului. 

Acordurile de pian se opriseră. Aruncă o privire spre verandă şi 
văzu două siluete în spatele perdelei. 

Ethan îşi scoase din haină cuţitaşul multifuncțional, desfăcu lama 
cea mai lungă şi tăie cele două fire albe, de care era sigur că trebuiau 
cuplate pentru alimentare. Apoi tăie învelişul din plastic care 
acoperea capetele acestora şi uni cele două fire. 

Luminile de bord se aprinseră. 

Uşa din faţa casei se deschise exact când găsi firul demarorului, ce 
avea o culoare închisă. 

Auzi apoi vocea unui băiat. 

— Ce-i cu geamul maşinii? 

Ethan tăie plasticul din capătul firului demarorului şi dezveli 
firele de cupru. 

O voce de femeie spuse: 

— Aşteaptă aici, Elliot. 

Haide, te rog, te rog... 

Ethan atinse firul demarorului de cel de alimentare şi o scânteie 
albastră pârâi în întuneric. 

Motorul începu să tuşească. 

Femeia se apropia de maşină străbătând curtea. 

— Haide, zise Ethan. 

Atinse din nou firele, iar motorul mai tuşi încă o dată. 

De două ori. 

De trei ori. 

La cea de-a patra încercare, motorul bolborosi înfundat şi se trezi 
la viaţă. 

Ethan tură motorul, acţionă schimbătorul de viteze în poziţia de 
mers şi aprinse farurile, exact în momentul în care femeia ajungea în 
dreptul portierei pasagerului din faţă, strigând la el prin geam. 

Ethan demară în trombă pe şosea. 

La prima intersecţie viră spre dreapta şi luă piciorul de pe pedala 
de acceleraţie, reducând viteza până la o limită rezonabilă — una care 
să nu atragă atenţia şi care să se potrivească unei plimbări liniştite pe 
înserat. 

Indicatorul de combustibil arăta că mai avea un sfert de rezervor. 
Becul de avertizare nu se aprinsese încă. Nu era o problemă. Avea 
destul combustibil ca să poată pleca din Wayward Pines. Odată ce 
ieşea din defileu, mai avea de trecut printr-un orăşel aflat la vreo 
şaizeci şi cinci de kilometri spre sud. Lowman, Idaho. Exact lângă 

autostradă. Opriseră acolo pentru a alimenta. Parcă îl vedea pe 
Stallings lângă pompă în costumul său negru, alimentând rezervorul 
maşinii. Ethan se dusese pe marginea autostrăzii pustii şi privise 
clădirile abandonate de peste drum — un motel cu obloanele trase, un 
magazin universal şi un restaurant încă funcţional, dar cu un aspect 
deplorabil. Mirosul de grăsime era purtat de fumul ce ieşea 
printr-un horn de pe acoperiş. 

El o sunase pe Theresa din locul acela, pentru că era singurul în 
care avea semnal. Abia îşi amintea conversaţia aceea. Mintea lui 
fusese în altă parte. 

Fusese ultima dată când vorbise cu soţia lui. 

Spera să-i fi spus că o iubeşte. 

Frânele scrâşniră când opri brusc Buickul. Se auzi sunetul ritmic 
al semnalului de viraj la stânga. Cu excepţia câtorva oameni de pe 
trotuare, centrul oraşului era pustiu, iar strada principală goală — din 
câte putea să constate. 

Ethan porni încet pe şosea făcând un viraj lent la stânga, apoi 
acceleră uşor, îndreptându-se spre sud. Trecu de tavernă, de hotel şi 
de cafenea. 

După şapte intersecţii, trecu şi pe lângă spital. 

Oraşul nu avea periferie. 

Clădirile se terminau, pur şi simplu. 

Acceleră. 

Dumnezeule, se simțea minunat când ştia că putea pleca, în 
sfârşit, din acel oraş. O greutate considerabilă i se ridica de pe umeri 
cu fiecare rotaţie a arborelui cotit. Ar fi trebuit să facă asta cu două 
zile în urmă. 

Aici nu erau semne că ar fi locuit cineva. Drumul era perfect drept 
şi trecea printr-o pădure de pini — atât de uriaşi, încât aveau probabil 
secole. 

Maşina spinteca aerul rece şi înmiresmat. 

Fuioare de ceaţă pluteau printre copaci şi pe alocuri, pe deasupra 
drumului. 

Razele farurilor nu reuşeau să pătrundă prin ceața deasă. 
Vizibilitatea era din ce în ce mai scăzută. 

Becul de avertizare pentru combustibil se aprinse. 

La naiba! 

Drumul spre sud din afara oraşului urca în pantă, iar trecătoarea 
avea serpentine care se întindeau pe un kilometru distanţă. În orice 
moment ar fi trebuit să înceapă urcuşul. Puţinul combustibil rămas 
în rezervor nu i-ar fi ajuns. Ar fi trebuit să vireze şi să se întoarcă în 
oraş ca să-şi facă plinul — altfel nu putea să ajungă până în Lowman. 

Ethan atinse frâna şi făcu brusc un viraj lung. 

Pâcla scălda inima oraşului, ceața fiind de un alb orbitor în lumina 
puternică a farurilor. Ethan încetini la maximum, neavând după ce 
să se ghideze în afara dungilor galbene paralele de pe şosea. 

Drumul devenea drept, ieşind brusc din ceaţă şi dintre copaci. 

În depărtare se zărea un panou de reclamă. 

Chiar dacă mai erau circa două sute de metri până la panou, reuşi 
să distingă patru siluete pictate care stăteau mână în mână. 

Nişte dinţi albi, zâmbete largi. 

Un băiat în pantaloni scurţi şi o bluză în dungi. 

Mama şi fiica îmbrăcate în rochii. 

Tatăl în costum, cu o pălărie din fetru pe cap, făcând semn cu 
mâna. 

Cu litere mari de tipar, sub imaginea zâmbitoarei familii perfecte, 
scria: 


BINE AŢI VENIT ÎN WAYWARD PINES, 
UNDE PARADISUL ESTE ACASĂ! 


Ethan acceleră după ce trecu de panou, drumul devenind paralel 

cu un gard din buşteni aşezaţi orizontal. Lumina farurilor trecu 
peste o păşune şi o cireadă de vite. 

La distanţă se vedeau lumini. 

Păşunea rămase în spatele lui. 

După câteva minute, trecu din nou pe lângă case. 

Drumul se lăţise. Pierdu din vedere liniile galbene duble de 
diviziune. 

Se întorsese pe strada cu numărul unu. 

Era din nou în oraş. 

Ethan opri lângă trotuar şi se uită cu atenţie prin parbriz, 
încercând să-şi ţină panica sub control. Exista o explicaţie simplă: 
ratase indicatorul spre trecătoare. Atunci când fusese învăluit de 
ceața aceea densă, probabil că trecuse exact pe lângă indicator. 

Întoarse rapid maşina şi se încadră din nou pe şosea, atingând 100 
de kilometri pe oră când ajunse din nou în dreptul păşunii. Odată ce 
intră din nou în ceaţă, între pinii uriaşi, începu să caute un indicator, 
un indiciu cât de mic care să-l lămurească unde se afla curba care 
ducea spre trecătoare — dar nu era nimic acolo. 

Reduse viteza în locul în care curba era mai strânsă şi opri maşina 
pe marginea drumului. 

Lăsă motorul pornit şi cobori din maşină în întuneric. 

Traversă şi începu să meargă de-a lungul refugiului. După vreo 
treizeci de metri, ceața deveni suficient de groasă cât să-i acopere 
complet maşina. Putea să audă zgomotul înfundat produs de motor, 
dar acesta devenea tot mai slab cu fiecare pas pe care-l făcea. 

Merse vreo două sute de metri, apoi se opri. 

Ajunsese în celălalt capăt al curbei — acolo unde drumul devenea 
din nou drept şi intra înapoi în oraş. Huruitul motorului nu se mai 
auzea deloc. 

Nu se simţea nicio boare de vânt, iar copacii se înălţau mătăhăloşi 

şi tăcuțţi. 

Fuioare de ceaţă pluteau peste tot în jurul lui, purtând parcă o 
încărcătură electrică, dar el ştia că bâzâitul acela era un zgomot de 
proporţii miscroscopice din interiorul său, din capul său, care se 
auzea numai în absenţa totală a oricărui alt sunet. 

Imposibil. 

Drumul nu ar fi trebuit să vireze în locul acela. 

Ar fi trebuit să treacă mai departe printre pini încă vreo opt sute 
de metri, apoi să continue cu acea lungă serie de serpentine la 
urcarea pe versantul muntos către sud. 

Cobori mai jos de marginea şoselei, păşind cu grijă printre copaci. 

Călca pe covorul de ace de pin din pădure ca pe nişte perne 
pufoase. 

Aerul era umed şi răcoros. 

Acei copaci... el nu mai văzuse niciodată pini atât de înalţi... Cum 
nu existau buruieni şi arbuşti de care să se împiedice, i se părea uşor 
să se mişte printre trunchiurile masive ale copacilor — pădurea părea 
foarte vastă. 

Te puteai rătăci în ea fără să-ţi dai seama. 

leşi din ceaţă, iar când se uită în sus, zări sclipirile de cristal ale 
stelelor printre vârfurile copacilor. 

Mai merse vreo cincizeci de metri şi se opri. Ar fi trebuit să se 
întoarcă acum. Erau cu siguranţă şi alte drumuri care ieşeau din oraş 
şi se simţea deja dezorientat şi confuz. Aruncă o privire peste umăr, 
având impresia că zăreşte drumul principal pe care îl urmase ca să 
ajungă în locul acela — dar nu putea fi sigur de nimic. 

Toate păreau la fel. 

Auzi un zgomot ce venea din pădure, de undeva din faţa lui: un 
strigăt. 

Rămase nemişcat. 

Auzea doar bătăile rapide ale inimii sale şi nimic altceva. 

Strigătul acela nu putea fi decât al cuiva aflat în suferinţă sau 
îngrozit de moarte. O hienă sau un spirit al pădurii. Coioţi în pragul 
turbării. Legendarul strigăt de luptă „Rebell Yell”. Înfiorător, acut şi 
pătrunzător. Fragil. Teribil. Şi, într-o anumită măsură, bâzâind 
continuu undeva în subconştientul său — precum cablurile electrice 
îngropate în pământ —, exista o presimţire vagă cum că nu era prima 
dată când îl auzea. 

Strigătul se auzi din nou. 

Mai aproape. 

O alarmă se declanşă. În spatele ochilor săi, în stomac: Părăseşte 
imediat acest loc. Nu mai sta pe gânduri. Pleacă doar. 

Începu să alerge printre copaci, gâfâind după numai douăzeci de 
paşi, intrând apoi din nou în ceaţă şi frig. 

În faţa lui, ceva mai sus, era un povârniş, iar el începu să se caţere 
folosindu-şi mâinile şi genunchii până ce ajunse din nou pe şosea. 
Deşi era foarte frig, el transpira abundent, iar ochii îl usturau din 
cauza aerului sărat. Începu să alerge de-a lungul liniei duble de pe 
şosea şi ajunse înapoi la curbă, apoi văzu la o oarecare distanţă doi 
cilindri luminoşi penetrând ceața. 

Încetini la pas şi peste zgomotul respirației sale auzi motorul 
maşinii pe care o furase. Ajunse la vehicul şi deschise portiera din 
faţă. Se urcă în spatele volanului, puse piciorul pe frână şi întinse 
mâna spre schimbătorul de viteze — disperat să părăsească cât mai 
repede locul acela. 

Prinse o mişcare cu coada ochiului stâng — o umbră în oglinda 
retrovizoare laterală. Ochii lui se aţintiră asupra oglinzii retrovizoare 
de deasupra bordului şi în lumina roşie a stopurilor de frână văzu 
ceea ce ratase — maşina de patrulare parcată la zece metri de 
spoilerul din spate al maşinii sale, aproape invizibilă în ceața densă. 

Când se întoarse spre geamul lateral din dreptul şoferului, se trezi 
față în faţă cu gura ţevii unei puşti aflate la doar câţiva centimetri 
distanţă. Raza unei lanterne umplu dintr-odată interiorul maşinii cu 
o lumină orbitoare, care făcu să strălucească tot ce era din crom şi 
din sticlă. 

— Trebuie să fii nebun de legat. 

Şeriful Pope. 

Vocea stridentă şi iritată a acestuia nu răzbătea clar prin geamul 
maşinii. 

Ethan nu luase încă mâna de pe schimbătorul de viteze, 
întrebându-se dacă nu ar fi fost mai bine să pornească şi să apese pe 
acceleraţie. Ar fi tras Pope în el? De la distanţa aceea, cu calibrul 
douăzeci, putea fi decapitat. 

— Uşurel, zise Pope. Pune ambele mâini pe volan şi foloseşte 
mâna dreaptă pentru a opri motorul. 

Ethan îi spuse prin geam: 

— Ştii cine sunt. Tocmai de aceea ar trebui să fii mult mai 
înţelegător şi să nu te amesteci. Plec din oraşul ăsta. 

— Pe naiba! Nu pleci nicăieri. 

— Sunt agent guvernamental al Statelor Unite, cu deplină... 

— Nu-i adevărat, eşti doar un individ fără un act de identitate şi 
fără insignă, care tocmai a furat o maşină şi care a ucis probabil un 
agent federal. 

— Despre ce vorbeşti? 

— Nu o să-ţi repet toate astea, colega. 

Ceva îl îmboldea pe Ethan să se supună, parcă şoptindu-i că putea 
fi periculos să-l enerveze pe bărbatul acela. Fatal chiar. 

— În regulă, zise Ethan. Dă-mi o secundă. Maşina a fost pornită 
din fire. Trebuie să separ firele ca să opresc motorul. 

Ethan aprinse becul din plafonul maşinii, îşi băgă mâinile sub 

consola volanului şi trase firele albe. 

Luminile se stinseră. 

Motorul se opri. 

Nimic aprins în afara strălucirii insuportabile a lanternei lui Pope. 

— Afară din maşină! 

Ethan găsi mânerul şi fu nevoit să împingă cu umărul în portieră 
ca să o poată deschide. 

Coborî din maşină. Raza de lumină a lanternei sfâşia aburii de 
ceaţă, iar Pope părea o umbră furioasă în spatele lanternei şi puștii 
sale, cu ochii ascunşi sub borul pălăriei sale Stetson. 

Ethan simţi mirosul de ulei al puştii şi îşi spuse că Pope era un om 
dedicat întreţinerii minuţioase a armelor sale. 

— Îţi aminteşti că ţi-am spus să nu părăseşti oraşul sau ai uitat 
partea aceea? îl întrebă ameninţător Pope. 

Ethan ar fi răspuns, dar raza lanternei atinse pământul şi el realiză 
cu o secundă înainte să fie lovit că umbra care se îndrepta spre capul 
lui era patul puștii şerifului. 

XXX 

Ochiul stâng al lui Ethan era închis din cauza loviturii. ÎL simţea 
fierbinte şi umflat, pulsându-i dureros în cap. Cu ochiul drept văzu 
că se afla în camera de interogatorii. Claustrofobică şi goală. Pereţi 
albi din boltari şi o podea de beton. O masă goală din lemn, la care 
era aşezat Pope, în faţa lui, fără pălăria Stetson şi fără jachetă. 
Mânecile cămăşii lui verzi erau suflecate, lăsându-i la vedere 
antebraţele — musculoase, groase şi pistruiate. 

Ethan îşi şterse firul de sânge proaspăt care i se prelingea pe o 
parte a feţei şi care se scurgea dintr-o rană de deasupra sprâncenei 
stângi. 

Se uită în jos, spre podea. 

— Poţi să-mi dai un prosop, te rog? 

— Nu. Poţi să stai acolo, să sângerezi şi să răspunzi la întrebări. 

— Mai târziu, când toate acestea se vor sfârşi, iar tu vei ieşi din 
închisoare, am să te invit la mine acasă ca să-ţi poţi admira insigna. 
Va fi în spatele unui geam, într-o ramă, atârnând deasupra 
şemineului meu. 

Aceste cuvinte îi smulseră şerifului un zâmbet larg. 

— Aşa crezi, nu? 

— Ai atacat un agent federal. Asta înseamnă sfârşitul carierei tale. 

— Mai spune-mi o dată, Ethan, cum ai ajuns să afli, mai exact, 
despre cadavrul de la numărul 604? Şi să nu mai aud prostiile acelea 
despre barmaniţa care pare că s-a evaporat. 

— Despre ce vorbeşti? 

— Vreau să-mi spui adevărul. 

— Tot ce ţi-am spus este adevărat. 

— Adevărat? O ţii în continuare una şi bună? Pentru că am fost la 
localul acela, să ştii! Pope începu să bată darabana în tăblia mesei, 
apoi adăugă: Nici măcar nu au o barmaniţă între membrii 
personalului şi nimeni nu te-a văzut acolo acum patru seri. 

— Cineva minte. 

— Deci ceea ce mă întreb este... de ce ai venit de fapt în Wayward 
Pines... 

— Ţi-am spus. 

— Adică „pentru investigaţie”? întrebă şeriful, făcând semnul 
ghilimelelor în aer. 

Ethan inspiră adânc, simțind furia răpăindu-i în piept precum 
firele de nisip pe un craniu albit de vreme. Durerea de cap era din 
nou insuportabilă şi ştia că în parte se datora şi traumei suferite în 
urma amabilităţilor lui Pope. În plus, simţea din nou bubuitul acela 
atât de cunoscut de la baza cefei, care îl chinuise încă de când se 
trezise lângă râu şi nu ştia cine sau unde era. Şi se mai confrunta cu 

ceva — acea tulburătoare senzaţie de dâjă-vu din timpul 
interogatoriului. 

— E ceva dubios în legătură cu acest loc, zise Ethan, în timp ce 
emoțiile se adunau ca nişte nori negri în pieptul său. 

Toată durerea, confuzia şi izolarea pe care le suferise în ultimele 
patru zile se acumulau acum ca un torent. 

— Am văzut-o pe fosta mea parteneră în seara asta, zise apoi. 

— Pe cine? 

— Pe Kate Hewson. Ti-am povestit despre ea. Doar că acum era 
mai în vârstă. Avea cu cel puţin douăzeci de ani mai mult decât ar fi 
trebuit să aibă. Cum este posibil aşa ceva? Spune-mi. 

— Nu e posibil. 

— Şi de ce nu pot lua legătura cu nimeni din afara oraşului? Cum 
de nu există niciun drum care să iasă din oraş? Este un soi de 
experiment sau ce? 

— Bineînţeles că există un drum care iese din oraş. Ai idee ce 
aberaţii spui şi cât de nebuneşte sună toate astea? 

— Este ceva în neregulă cu locul acesta. 

— Nu, cu tine este ceva în neregulă. Am o idee. 

— Care? 

— Ce-ai spune dacă ţi-aş da o coală albă? Am să te las un timp să 
pui pe hârtie tot ce mi-ai spus mie. Şi-ţi acord o oră ca să faci asta. 

Oferta şerifului îl enervă pe Ethan la culme. 

Pope continuă: 

— Sau poate ai răspunde la întrebările mele mai repede dacă aş 
purta o cagulă neagră? Sau dacă te-aş agăța de încheieturile mâinilor 
şi te-aş tăia? Îţi place să fii tăiat, Ethan? 

Pope îşi băgă mâna în buzunar şi îi aruncă lui Ethan peste masă 
un obiect. 

— Era la tine? zise Ethan. 

Ridică portofelul şi îl deschise — văzu legitimaţiile de la Serviciul 
Secret într-un suport transparent din plastic, dar nu erau ale lui. 

Insigna purta numele lui William V. Evans. 

— Unde e al meu? întrebă el apoi. 

— Chiar aşa. Unde? William Evans. Agent special. La biroul 
federal din Boise. Cum de ţi-ai dat seama că el era în casa aceea 
abandonată? Mai spune-mi o dată. 

— Doar ţi-am spus. Am fost trimis aici ca să-i găsesc pe el şi pe 
Kate Hewson. 

— Oh, aşa e... Uit mereu. Apropo, l-am sunat pe agentul tău 
Hassler din Seattle. Nu a auzit niciodată de tine. 

Ethan îşi şterse şi mai aprig sângele de pe faţă şi se aplecă în față 
pe scaunul său. 

— Nu ştiu ce încerci să faci, ce joc... 

— Teoria mea este că agentul Evans te-a urmărit şi că te-a găsit în 
cele din urmă aici, în Wayward Pines. Aşa că l-ai ucis şi i-ai răpit 
partenerul, pe agentul Stallings, intenţionând să părăseşti oraşul cu 
maşina lor. Doar că pe drum ai avut ghinionul de a fi implicat 
într-un accident de maşină. Stallings a fost ucis, iar tu te-ai ales cu o 
lovitură zdravănă în cap. Probabil că lovitura ţi-a lăsat anumite 
sechele, pentru că atunci când te-ai trezit, ai început să crezi că tu eşti 
acest agent de la Serviciul Secret. 

— Ştiu cine sunt. 

— Serios? Nu ţi se pare ciudat că nimeni nu poate găsi actele tale 
de identitate? 

— Da, pentru că sunt deliberat... 

— Sigur, suntem implicaţi cu toţii într-o conspirație de proporţii, 
zise Pope râzând. Nu ai luat în calcul şi varianta că nimeni nu poate 
localiza insigna lui Ethan Burke pentru că acesta nu există? Pentru că 
tu nu exişti? 

— Eşti nebun. 

— Cred că fabulezi, colega, şi pretinzi că eşti altcineva. Tu l-ai ucis 
pe agentul Evans, nu... 

— Nu-i adevărat. 

— Bolnav, psihopat şi nebun ce eşti! Cu ce l-ai bătut de l-ai 
omorât? 

— Du-te naibii! 

— Unde e arma crimei, Ethan? 

— Du-te naibii! 

Peste măsură de iritat, Ethan simţea că nu-şi mai poate controla 
furia. Era pur şi simplu scos din minţi. 

— Vezi tu, continuă Pope, nu ştiu dacă eşti doar un mincinos al 
naibii de bun sau chiar crezi această minciună elaborată pe care ai 
construit-o singur. 

Ethan se ridică. 

Nu se putea ţine drept pe picioare. 

O senzaţie de greață îl învălui brusc, întorcându-i stomacul pe 
dos. 

Sângele i se prelingea de pe obraz pe bărbie, picăturile 
adunându-se într-o mică băltoacă pe pardoseala de beton. 

— Eu plec, zise Ethan, făcând un semn spre uşa din spatele 
şerifului. Deschide uşa. 

Pope nu se mişcă. 

— Mai bine aşază-te din nou pe scaun înainte să te răneşti mai 
grav, îi spuse el. 

Şeriful rosti aceste cuvinte cu siguranţa unui om care îşi dusese de 
multe ori la capăt amenințările şi pe care le-ar fi îndeplinit bucuros 
din nou. 

Ethan ocoli masa şi trecu pe lângă şerif, îndreptându-se spre uşă. 

Puse mâna pe clanţă. 

Uşa era încuiată. 

— Mişcă-ţi fundul înapoi şi stai jos. Nici măcar nu am început 
interogatoriul. 

— Deschide uşa! 

Pope se ridică încet în picioare, se întoarse şi se apropie de faţa lui 
Ethan. Agentul putea simţi mirosul de cafea din respiraţia şerifului. 
Vedea petele de pe dinţii lui. Era cu zece centimetri mai înalt decât 
Ethan şi cântărea probabil cu douăzeci de kilograme mai mult. 

— Crezi că nu te pot face să stai jos, Ethan? Că printre abilităţile 
mele nu se numără şi un astfel de lucru? 

— Aceasta e o reţinere ilegală. 

Pope zâmbi. 

— Gândeşti complet eronat, băiete. Nu există lege sau guvern în 
această încăpere. Suntem doar noi doi aici. Eu sunt singura 
autoritate din mica ta lume, ale cărei graniţe sunt pereţii ăştia. Aş 
putea să te ucid chiar acum dacă asta aş intenţiona. 

Ethan încercă să se relaxeze, detensionându-şi umerii. Ridică 
ambele mâini, cu palmele deschise, sperând ca Pope să ia asta drept 
un gest de apărare sau de respect. 

Apoi îşi trase capul înapoi şi plecă bărbia, spunând: 

— OK, ai dreptate. Ar trebui să vorbim... 

Şi îşi luă avânt din călcâie, ţâşnind ca de pe arcuri şi repezindu-se 
cu osul frunţii direct în nasul lui Pope. 

Cartilajul trosni, iar Ethan simţi sângele curgându-i în jos prin 
păr. ÎI strângea pe Pope de coapsele robuste ca nişte butuci de cedru 
încercând să-l imobilizeze, în timp ce şeriful se străduia să prindă 
gâtul lui Ethan între biceps şi antebraţ, dar prea târziu. 

Tocurile cizmelor lui Pope alunecară de sub el din cauza petelor 
de sânge care se prelinseseră pe podea, iar Ethan simţi cum 
greutatea substanţială a bărbatului ia calea aerului. 

ÎI izbi pe şerif cu umărul în stomac şi îl trânti violent pe 
pardoseala de beton. 

Plămânii lui Pope se goliră zgomotos de aer la impactul cu solul, 
iar Ethan se ridică, încălecând deasupra şerifului, şi îşi trase braţul 
drept în spate pentru o lovitură cu podul palmei. 

Pope îşi răsuci şoldurile şi îl izbi pe Ethan cu o viteză incredibilă, 
lovindu-l cu faţa de piciorul de lemn al mesei — destul cât să-i crape 
obrazul. 

Ethan făcu eforturi să se ridice în picioare — deşi vedea în fața 
ochilor numai puncte insuportabil de luminoase care păreau să-i 
înţepe ochii —, dar când îşi trase picioarele sub el şi încercă să se 
ridice, înţelese că întârziase o secundă. 

Ar fi putut să pareze cumplita lovitură dacă ar fi avut capul 
limpede şi dacă reflexele sale ar fi fost normale, dar în starea în care 
era, reacţionă cu întârziere. 

Forţa loviturii îi făcu lui Ethan capul să se rotească atât de violent, 
încât îşi simţi coloana trosnind în zona toracică. 

Se trezi ameţit, întins cu faţa în jos pe suprafaţa mesei din lemn, 
privind în sus cu singurul ochi rămas teafăr spre şeriful nebun de 
legat. Acesta se repezea la el pentru încă o lovitură. Ethan îşi simţea 
nasul rupt ca o ciupercă strivită pe faţă, de parcă ar fi explodat. 

Îşi ridică braţele încercând să-şi protejeze fața, dar pumnul 
şerifului trecu uşor printre mâinile lui şi îi izbi din plin nasul. 

Lacrimile îi ţâşniră din ochi, iar în gură simţi gust de sânge. 

— Cine eşti? urlă şeriful. 

Ethan nu putea să răspundă nici dacă ar fi vrut. Îşi pierdea treptat 
cunoştinţa şi ceea ce vedea în camera de interogatorii începea să se 
învârtă, imaginile combinându-se cu instantanee din altă... 

El este din nou în camera aceea cu pereți cafenii şi podea murdară din 
mahalaua Golan, urmărind cu privirea un bec gol care se clatină deasupra 

capului său. Aashif se holbează la el din spatele unei cagule negre ce lasă la 
vedere doar nişte ochi căprui încruntați şi plini de ură şi o gură zâmbitoare 
cu dinți prea albi şi perfecţi pentru a fi produsul unei țări din lumea a patra, 
în acel Orient Mijlociu nenorocit şi uitat de lume. 

Legat în jurul încheieturilor, Ethan atârnă de un lant montat în tavan. 
Picioarele lui sunt destul de aproape de podea încât să poată reduce 
presiunea ce distruge circulația, sprijinindu-se pe degetele mari de la 
picioare. Dar poate face acest lucru doar câteva secunde, de fiecare dată, 
înainte ca falangele lui să cedeze sub greutatea sa. Când se vor rupe, în cele 
din urmă, el nu va mai putea să oprească sub nicio formă scurgerea sângelui 
din mâinile sale. 

Aashif stă la câțiva centimetri de fața lui Ethan. Nasurile lor aproape că 
se ating. 

— Să încercăm cu o întrebare la care ar trebui să răspunzi fără 
probleme... Din ce parte a Americii eşti, plutonier major Ethan Burke? 

Bărbatul vorbeşte o engleză excelentă, cu accent britanic. 

— Din Washington. 

— Chiar din capitala voastră? 

— Nu, din statul Washington. 

— Aha. Ai copii? 

— Nu. 

— Dar eşti căsătorit. 

— Da. 

— Care e numele soției tale? 

Ethan nu răspunde. Se încordează pentru următoarea lovitură. Aashif 
zâmbeşte. 

— Relaxează-te. Nu te mai pocnesc deocamdată. Îți este cunoscută 
expresia „o moarte de o mie de tăieturi“? întreabă Aashif, ridicând o lamă de 
ras care sclipeşte în lumina becului. Provine dintr-o metodă de execuție 
chinezească abolită în 1905 şi numită „lingchi“ — tradusă prin „o spintecare 

lentă“ sau „moartea care zăboveşte”. 

Aashif face semn spre valiza care stă deschisă pe o masă din apropiere, 
căptuşită cu spumă neagră şi dură, pe care este expusă o înfricoşătoare 
colecție de cuțite. Ethan încercase în zadar să le ignore în ultimele două 
ore... 


Pope îl lovi din nou pe Ethan şi, odată cu mirosul propriului 
sânge, violenţa loviturii îi aminti mirosul sângelui vechi, intrat în 
putrefacție, de pe podeaua acelei case de tortură din Fallujah... 


— Acum vei fi dus într-o cameră, ţi se vor da un pix, o bucată de hârtie şi 
o oră. Ştii ce vreau de la tine, îi spune Aashif. 

— Nu. 

Aashif îl loveşte pe Ethan cu pumnul în stomac. 


Pope îl pocni pe Ethan în faţă. 


— M-am săturat să te tot bat. Ştii doar ce vreau. Cum ai putea să nu ştii? 
Te-am întrebat de douăzeci de ori până acum. Spune-mi că ştii. Spune-mi 
măcar asta. 


— Cine eşti tu? urlă Pope la el. 


— Ştiu, zice Ethan, respirând cu dificultate. 

— Ai o oră şi, dacă ceea ce scrii nu mă mulțumeşte cu nimic, ai să mori 
după metoda lingchi”. 

Aashif scoate nişte poze Polaroid de sub dishdasha! sa neagră. 

Ethan închide ochii, dar îi deschide din nou atunci când Aashif spune: 

— Priveşte aici sau o să-ți ciopârțesc pleoapele. 

Este fotografia unui bărbat aflat în aceeaşi cameră, suspendat de tavan în 
acelaşi fel, legat de încheieturi. 

American. Probabil un soldat, deşi e imposibil să-şi dea seama. 

În trei luni de război, Ethan nu văzuse niciodată o astfel de mutilare. 

— Compatriotul tău e viu în fotografia asta, spune călăul său, şi pare 
mândru de isprava sa. 


Ethan încercă să deschidă ochii pentru a-l vedea pe Pope. Se 
simţea pe punctul de a-şi pierde cunoştinţa şi voia să deschidă ochii 
atât pentru a-şi alina durerea, cât şi pentru a bloca imaginea lui 
Aashif — reprodusă atât de clar de mintea lui — şi a acelei camere de 
tortură. 


— Următoarea persoană care va atârna de acest tavan va vedea 0 poză 
Polaroid asemănătoare cu tine, spune Aashif. Întelegi? Am numele tău. De 
asemenea, am şi o pagină web. Am să postez fotografii cu ceea ce am să-ți fac, 
pentru a le vedea o lume întreagă. Poate că le va vedea şi soția ta. Vei scrie 
tot ce vreau să aflu — informațiile pe care le-ai păstrat până acum pentru 
tine. 


— Cine eşti tu? întrebă Pope. 

Ethan îşi lăsă braţele să cadă peste marginile mesei. 

— Cine eşti? 

Fără a mai încerca să se apere, îşi spuse: „Este o parte din mine 
care nu a părăsit niciodată camera aceea din Fallujah ce mirosea 
oribil a sânge putred”. 

Aştepta cu nerăbdare lovitura de graţie a lui Pope — cea care, din 
fericire, avea să-l lase inconştient, punând capăt vechilor amintiri şi 
agoniei actuale. 

Două secunde mai târziu, aceasta veni — o lovitură care îl izbi în 
bărbie şi provocă o explozie de lumină albă, fierbinte, ca un bec care 
se aprinde brusc. 

Capitolul 6 


Maşina de spălat vase era plină şi huruia încet în timpul ciclului 
de spălare, iar Theresa, epuizată peste măsură, stătea la chiuvetă 
ştergând ultimul platou. Puse piesa în dulap, agăţă prosopul de uşa 
frigiderului şi aprinse lumina. 

Păşind către scări prin livingul întunecat, simţi că în sufletul ei 
apăruse ceva mult mai rău decât căderea emoţională din ziua aceea 
interminabilă. 

Un gol care ameninţa să înghită totul. 

În câteva ore soarele avea să răsară şi ştia că aceea avea să fie 
prima dimineaţă fără el din restul zilelor ei. Ziua care trecuse fusese 
dedicată despărțirii de el şi întrebărilor legate de viitor — un viitor în 
care trebuia să se mulţumească cu putina linişte pe care o putea găsi 
într-o lume fără Ethan. Prietenii lor îl jeliseră şi aveau să-i simtă 
lipsa, cu siguranţă, dar era firesc să treacă peste această pierdere, să 
meargă mai departe — şi deja făceau acest lucru — şi până la urmă să-l 
uite. Era inevitabil. 

Ea însă nu putea scăpa de senzaţia aceea cumplită — că de mâine 
avea să fie singură. 

Cu suferinţa ei. 

Cu dragostea ei. 

Cu pierderea ei. 

Gândul că rămăsese singură era atât de devastator, încât trebui să 
se oprească la prima treaptă a scărilor şi să pună mâna pe 
balustradă. Trase adânc aer în piept. 

Ciocănitul din uşă o făcu să tresară. Inima îi bătea să-i sară din 
piept. 

Se întoarse şi rămase cu privirea la uşă, gândindu-se că zgomotul 

fusese doar în imaginaţia ei. 

Era 4.50 a.m. 

Ce ar fi putut căuta cineva... 

Alte bătăi în uşă. Mai puternice de această dată. 

Ea traversă holul de la intrare în picioarele goale şi se ridică pe 
vârfuri ca să se uite pe vizor. 

La lumina becului de pe verandă, zări un bărbat care stătea în faţa 
uşii sub o umbrelă. 

Era scund şi complet chel. Chipul lui lipsit de expresie era parţial 
acoperit de umbrela udă. Purta un costum negru, care-i dădu 
Theresei fiori. Un agent federal cu noutăţi despre Ethan? Ce alt 
motiv ar fi putut avea cineva ca să bată la uşa ei la o asemenea oră? 

Dar cravata bărbatului era cu totul deplasată. 

Cu dungi albastre şi galbene. Prea mult stil şi eleganţă pentru un 
agent federal. 

Văzu pe vizor că bărbatul întindea din nou mâna spre uşă. Apoi 
bătu din nou. 

— Doamnă Burke, zise el. Ştiu că nu vă trezesc din somn. V-am 
văzut lângă chiuveta din bucătărie acum câteva minute. 

— Ce doriţi? întrebă ea prin uşă. 

— Trebuie să vorbesc cu dumneavoastră. 

— Despre ce? 

— Despre soţul dumneavoastră. 

Ea închise ochii, apoi îi deschise din nou. 

Bărbatul era tot acolo, iar ea era cât se poate de trează acum. 

— Ce-i cu el? întrebă ea. 

— Ar fi mai simplu dacă am sta jos şi am vorbi faţă în faţă. 

— E miezul nopţii şi nu am idee cine sunteţi. Nici nu mă gândesc 
să vă las să intraţi în casa mea. 

— Cu siguranţă veți dori să auziţi ce am de spus. 

— Spuneţi-mi prin uşă. 

— Nu pot să fac asta. 

— Atunci, veniţi înapoi dimineaţă. O să vorbesc atunci cu 
dumneavoastră. 

— Dacă plec, doamnă Burke, nu o să mă mai vedeţi niciodată şi, 
vă rog să mă credeţi, va fi o adevărată tragedie pentru 
dumneavoastră şi pentru Ben. Vă jur... nu am de gând să vă fac 
niciun rău. 

— Plecaţi imediat de pe proprietatea mea sau am să chem poliţia! 

Bărbatul începu să caute ceva în buzunarul interior al hainei şi 
scoase o fotografie Polaroid. Când apropie fotografia de vizor, 
Theresa îşi simţi inima sărindu-i din piept. 

Era o poză cu Ethan întins pe o masă metalică de operaţie. Era gol 
în lumina albastră specifică spitalelor. Partea stângă a feţei îi era 
vânătă, cu numeroase contuzii, şi nu putea să-şi dea seama dacă era 
viu sau mort. Înainte să-şi dea seama ce face, mâna ei se întinse spre 
lanţul de la uşă şi deblocă yala. 

Theresa deschise uşa, iar bărbatul îşi strânse umbrela şi o lăsă 
sprijinită de perete. În spatele lui, o ploaie rece şi monotonă aducea 
frânturi de zgomot alb dinspre oraşul adormit. Un Mercedes 
Sprinter închis la culoare era parcat la câteva case distanţă. Nu se 
zărea ţipenie de om pe strada ei. Se întrebă dacă duba era a lui. 

— David Pilcher, zise bărbatul, întinzând mâna spre ea. 

— Ce i-aţi făcut lui Ethan? întrebă Theresa fără să-i întindă mâna. 
E mort? 

— Pot să intru? 

Ea îi făcu loc, iar Pilcher păşi peste prag. Pantofii lui sclipeau, uzi 
de ploaie. 

— Pot să-mi scot pantofii, zise el, făcând semn spre aceştia. 

— Nu vă faceţi griji. 

Ea îl conduse în living, unde se aşezară faţă în faţă — Theresa pe 
canapea, iar Pilcher pe un scaun din lemn cu spătar pe care ea îl 
trăsese de sub masă. 

— Aţi dat o petrecere aici aseară? o întrebă el. 

— O petrecere în amintirea soţului meu. 

— Sună minunat. 

Ea se simţi brusc foarte obosită. Lumina becului de deasupra 
capului ei părea insuportabilă, mult prea puternică pentru retinele 
ei. 

— Cum se face că aveţi o poză cu soţul meu, domnule Pilcher? 

— Asta nu contează. 

— Pentru mine contează. 

— Ce-ar fi dacă v-aş spune că soţul dumneavoastră trăieşte? 

Preţ de zece secunde, Theresa nu putu să respire. 

Se auzea doar zgomotul maşinii de spălat, al ploii răpăind pe 
acoperiş şi al bătăilor inimii ei — nimic mai mult. 

— Cine sunteţi? întrebă ea. 

— Nu are importanţă. 

— Atunci, cum pot avea încredere...? 

El ridică o mână. Ochii lui negri se îngustară. 

— Mai bine ascultați ce am de spus. 

— Lucraţi pentru guvern? 

— Nu, dar vă repet: nu are importanţă cine sunt eu. E importantă 
oferta pe care vreau să v-o fac. 

— Ethan trăieşte? 

— Da. 

Ea simţi un nod în gât, dar reuşi să-şi stăpânească emoţiile. 

— Unde e? întrebă ea în şoaptă. 

Pilcher clătină din cap. 

— Aş putea sta aici să vă povestesc totul, dar nu m-aţi crede. 

— De unde ştiţi asta? 

— Din experienţă. 

— Nu o să-mi spuneţi deci unde este soţul meu? 

— Nu. lar dacă o să mă mai întrebaţi asta, mă voi ridica, voi ieşi 
pe uşă şi nu mă veţi mai vedea niciodată, asta însemnând că nu-l veţi 
mai vedea nici pe Ethan. 

— E rănit? 

Ea simţea o masă compactă de emoţii începând să se reverse din 
spatele sternului. 

— E teafăr. 

— Vreţi bani? Pot să... 

— Nu cere nimeni recompensă pentru Ethan. Nu e vorba de bani, 
Theresa. Pilcher se aplecă în faţă, stând acum pe marginea scaunului 
şi fixând-o cu ochii lui negri şi pătrunzători, a căror intensitate 
sugera o inteligență impresionantă. Vreau să vă fac ţie şi fiului 
vostru o ofertă unică. 

Pilcher întinse mâna spre buzunarul interior al hainei sale şi 
scoase cu grijă două sticluţe de un centimetru şi jumătate, pline cu 
un lichid transparent, pe care le aşeză pe măsuţa de cafea. Ambele 
erau acoperite cu dopuri minuscule din plută. 

— Ce sunt astea? întrebă Theresa. 

— O reuniune. 

— O reuniune? 

— Cu soţul tău. 

— Asta e o glumă... 

— Nu, te asigur că nu e o glumă. 

— Cine sunteţi? 

— Numele meu e tot ce pot să divulg. 

— Ei bine, nu înseamnă nimic pentru mine. Şi vă aşteptaţi să... 
ce? Să beau lichidul din sticluţele acelea şi să văd ce se întâmplă? 

— Ai tot dreptul să refuzi, Theresa. 

— Ce conţin sticluţele? 

— Un sedativ puternic, cu durată scurtă de acţiune. 

— Şi, în mod magic, o să fiu din nou cu Ethan atunci când mă voi 
trezi? 

— E puţin mai complicat, dar, în mare, despre asta este vorba. 
Pilcher întoarse capul şi privi spre ferestrele frontale, apoi îşi 
concentră din nou atenţia asupra Theresei. 

— Curând se va face lumină, zise el. Trebuie să-mi răspunzi. 

Ea îşi scoase ochelarii şi se frecă la ochi. 

— Nu sunt în stare să iau o astfel de decizie. 

— Dar trebuie. 

Theresa îşi adună puterile şi se ridică încet în picioare. 

— Aceea ar putea fi otravă, zise ea, făcând semn spre masă. 

— De ce crezi că aş avea motive să-ţi fac rău? 

— Nu ştiu. Poate că Ethan era implicat în ceva periculos. 

— Dacă aveam intenţia să te ucid, Theresa... Bărbatul tăcu. Mi-ai 
făcut impresia unei persoane care se pricepe la oameni. Ce-ţi spune 
instinctul? Că mint? 

Ea se apropie de şemineu şi rămase în fața acestuia, studiind 
fotografia de familie pe care o făcuseră cu un an în urmă — Ethan şi 
Ben în tricouri Polo albe, iar Theresa într-o rochie albă de vară. Pielea 
lor era perfectă în urma prelucrării pozei în Photoshop, iar 
trăsăturile fuseseră pronunţate în lumina studioului. La momentul 
acela se amuzaseră văzând cât de artificială şi de studiată ieşise 
poza, însă acum, privind-o în liniştea aceea din livingul ei, cândva 
înainte de răsăritul soarelui, conştientă că îi fusese oferită şansa de 
a-l vedea din nou, fotografia de familie o făcea să simtă un nod în 
gât. 

— Dacă ceea ce faceţi este o farsă, zise ea fără să-şi ia ochii de la 

soţul ei, este de o cruzime rară. Să-i oferiţi unei văduve îndurerate 
şansa de a-şi vedea din nou soţul. Ea se uită apoi la Pilcher şi 
adăugă: E adevărat? 

— Da. 

— Vreau să vă cred, zise Theresa. 

— Ştiu. 

— Vreau atât de mult să vă cred! 

— Înţeleg că pare incredibil, zise el. E un act de credinţă. 

— Aţi venit tocmai în noaptea asta, dintre toate nopţile, zise ea. 
Când sunt epuizată şi băută, cu capul plin de gânduri despre el. Aş 
putea băga mâna în foc că nu este o pură întâmplare. 

Pilcher întinse mâna şi luă una dintre sticluțele de pe masă. 

O ridică în faţa ei. 

Ea îi urmărea fiecare mişcare. 

Inspiră adânc şi expiră. Apoi începu să străbată încet livingul, 
îndreptându-se către scările ce duceau la etaj. 

— Unde te duci? o întrebă Pilcher. 

— Să-l aduc pe fiul meu. 

— Aşadar, o vei face? Vei veni cu mine? 

Ea se opri la prima treaptă a scării şi întoarse capul spre Pilcher, 
care rămăsese în living. 

— Dacă voi face asta, întrebă ea, vom avea din nou vechea noastră 
viaţă? 

— Ce înţelegi prin „vechea viaţă“? Această casă? Acest oraş? 
Prietenii voştri? 

Theresa încuviinţă cu o mişcare a capului. 

— Dacă tu şi Ben alegeţi să veniţi cu mine, nimic nu va mai fi la 
fel. Niciodată. Nu veţi mai vedea această casă. Aşa că răspunsul e 
nu. 

— Dar voi fi din nou cu Ethan. Familia noastră va fi din nou 


151 


reunită. 

— Da. 

Ea începu să urce scările ca să-şi aducă fiul. Poate că era prea 
obosită sau prea emoţionată, dar totul i se părea ireal. Aerul era 
încărcat de electricitate. O parte din subconştientul ei striga cu 
vehemenţă, acuzând-o că este nebună. Nicio persoană întreagă la 
minte nu ar fi acceptat vreodată o astfel de propunere. Când ajunse 
la cel de-al doilea etaj şi străbătu holul până la camera lui Ben, îşi 
spuse că nu era în toate minţile şi că nu acţiona pe baza logicii sau a 
raţiunii. Dar era distrusă şi singură şi, mai presus de toate, îi era atât 
de dor de soţul ei, încât ar fi renunţat la orice, numai să ştie că exista 
posibilitatea de a trăi din nou alături de el — şi alături de fiul lor. 

Theresa se aşeză pe patul lui Ben şi îl scutură uşurel de umăr. 

Băiatul începu să se mişte. 

— Ben, îl strigă ea, trezeşte-te! 

El căscă şi se frecă la ochi. Ea îl ajută să se ridice. 

— E încă noapte, zise el. 

— Ştiu, dar am o surpriză pentru tine. 

— Adevărat? 

— Jos e un bărbat. Se numeşte Pilcher. El ne va duce la tăticul tău. 

Văzu chipul lui Ben luminându-se dintr-odată în sclipirea 
plăpândă a lămpii de veghe de lângă patul lui. 

Cuvintele ei reuşiseră să-l însenineze precum razele calde de 
soare, iar negura somnului dispăru fără urmă de pe faţa lui. Ochii îi 
străluceau de emoție şi de nerăbdare. 

— Tăticul meu trăieşte? întrebă el. 

Ea nici nu-şi mai dădea seama dacă într-adevăr credea ceea ce-i 
spunea copilului. 

Cum numise Pilcher alegerea ei? 

Un act de credinţă. 

— Da, tăticul tău trăieşte. Haide, trebuie să te îmbraci. 
XXX 

Theresa şi Ben stăteau pe canapea în faţa lui Pilcher. 

Bărbatul îi zâmbi copilului şi îi întinse mâna spunând: 

— Numele meu este David. Tu cine eşti? 

— Ben. 

Îşi strânseră mâinile. 

— Câţi ani ai, Ben? 

— Şapte ani. 

— Oh, foarte frumos. Mama ta ţi-a explicat de ce mă aflu aici? 

— Mi-a spus că ne vei duce la tăticul meu. 

— Aşa este. Pilcher ridică sticluţele de pe masă şi i le întinse 
Theresei spunând: E timpul. Beţi tot conţinutul fără frică. Nu aveţi 
de ce să vă temeţi. Niciunul dintre voi. Odată ce este înghiţit, lichidul 
îşi face efectul în patruzeci şi cinci de secunde. Efectul va fi imediat, 
fără a fi deloc neplăcut. Dă-i lui Ben sticluţa cu doza mai mică şi apoi 
bea-o pe a ta. 

Ea trase dopul de plută cu vârful unghiilor şi destupă sticluțele. 

Un miros puternic şi necunoscut de substanţe chimice se răspândi 
în aer. 

Mirosul înţepător o aduse într-un fel la realitate, trezind-o parcă 
din transa în care intrase cu câteva ore în urmă. 

— Aşteaptă, zise ea. 

— Ce s-a întâmplat? întrebă Pilcher. 

La ce naiba se gândise? Ethan ar fi fost în stare să o ucidă. Dacă ar 
fi fost vorba doar de ea, poate că ar fi făcut-o, dar cum putea risca 
viaţa fiului ei? 

— Ce s-a întâmplat, mamă? 

— Nu vom face asta, zise ea, astupând din nou sticluțele şi 
punându-le pe măsuţa de cafea. 

Pilcher o privi uimit peste tăblia mesei. 

— Eşti absolut sigură? 

— Da. Eu... nu pot, pur şi simplu. 

— Înţeleg, zise Pilcher, luând sticluţele de pe masă. 

În timp ce bărbatul se ridica, Theresa se uită la Ben. Ochii 
băiatului erau plini de lacrimi. 

— Du-te înapoi în pat, îi zise ea. 

— Dar vreau să-l văd pe tata. 

— O să vorbim mai târziu despre asta. Du-te acum. Theresa se 
întoarse către Pilcher: Îmi pare rău... 

Cuvântul îi rămase în aer. 

Pilcher avea pe faţă o mască transparentă de oxigen, cu un tub fin 
de alimentare ce cobora până în buzunarul interior al sacoului său. 
În cealaltă mână, bărbatul ţinea un spray cu aerosoli. 

Ea reuşi să mai spună: 

— Nu, te rog... 

Un jet puternic de vapori ieşi dintr-odată pe duza spray-ului. 
Theresa se feri să inspire, dar simţea deja gustul gazului pe vârful 
limbii — un soi de metal lichid cu tentă dulce. Vaporii îi intrară în 
piele. Îşi simţea porii absorbind substanţa. Ajungându-i în gură, 
observă că era mult mai rece decât temperatura camerei, ca o doză 
de nitrogen lichid alunecându-i pe gât. 

Ea îl acoperi cu braţele pe Ben şi încercă să-şi păstreze echilibrul, 
deşi cu greu mai putea sta în picioare. 

Maşina de spălat vase se oprise, iar casa se cufundase într-o linişte 
deplină. Nu se auzea decât răpăiala ploii pe acoperiş. 

Pilcher îi spuse: 

— Veţi contribui la realizarea unui obiectiv extrem de important, 
mai important decât orice ţi-ai putea imagina. 

Theresa încercă să-l întrebe ce voia să spună, dar gura ei părea 

paralizată. 

Toate culorile se scurseră din cameră. Totul se dezintegra în 
variate nuanţe de gri şi ea simţea o greutate din ce în ce mai mare 
care-i forța pleoapele să se închidă. 

Trupul mic al lui Ben devenise deja inert, stând căzut pe jumătate 
în poala ei. Ridică uimită ochii spre Pilcher, care îi zâmbi prin masca 
de oxigen şi apoi dispăru în întuneric, la fel ca toate obiectele din 
jurul ei. 

Pilcher scoase din haină un walkie-talkie şi spuse în receptor: 

— Arnold, Pam, totul e pregătit pentru voi. 

Capitolul 7 


— Ethan, trebuie să te relaxezi. Mă auzi? Nu te mai împotrivi. 

Prin ceața densă, Ethan recunoscu vocea. Era psihiatrul. 

Încercă fără succes să deschidă ochii, dar nu vedea decât dâre de 
lumină. 

Jenkins se uită în jos la el prin ochelarii săi cu rame metalice, iar 
Ethan încercă din nou să-şi mişte brațele. Ori erau rupte, ori îi 
fuseseră legate. 

— Încheieturile tale au fost prinse în cătuşe de rama patului, îi 
spuse Jenkins. Ordinele şerifului. Nu te alarma, dar ai avut un 
episod disociativ sever. 

Ethan deschise gura şi realiză că limba şi buzele sale erau 
îngrozitor de uscate, de parcă s-ar fi deshidratat sub soarele 
deşertului. 

— Ce înseamnă asta? întrebă Ethan. 

— Înseamnă că ai amnezie. Nu îţi mai cunoşti nici măcar 
identitatea. Cea mai mare problemă în acest caz este că accidentul de 
maşină a provocat această amnezie, iar simptomele pe care le ai 
indică faptul că ai leziuni cerebrale. Se pregătesc să te bage în sala de 
operaţii. Întelegi ce-ţi spun? 

— Nu îmi dau consimţământul, zise Ethan. 

— Poftim? 

— Nu îmi dau consimţământul pentru operaţie. Vreau să fiu 
transportat la un spital din Boise. 

— E prea riscant. Ai putea muri până să ajungi acolo. 

— Vreau să plec din oraşul ăsta chiar acum. 

Jenkins dispăru. 

O lumină orbitoare fu îndreptată de sus spre faţa lui Ethan, apoi 

auzi vocea lui Jenkins: 

— Soră, calmează-l, te rog. 

— Pe el? 

— Nu, pe celălalt. 

— Nu sunt nebun, spuse Ethan. 

ÎI simţi pe Jenkins bătându-l uşurel pe mână. 

— Nimeni nu spune că eşti nebun, doar că mintea ta a suferit 
anumite traume şi trebuie să o reparăm. 

Sora Pam se aplecă spre Ethan, intrând în câmpul lui vizual. Era 
zâmbitoare şi frumoasă, iar glasul ei avea ceva reconfortant. Poate că 
era doar o obişnuinţă, un automatism, dar cu toate acestea Ethan 
simţea că singurul lucru de care putea să se agaţe era prezenţa ei. 

— Dumnezeule mare, domnule Burke, arătaţi groaznic. Să vedem 
dacă nu vă putem face să vă simţiţi ceva mai bine. 

Acul era enorm - cel mai mare pe care-l văzuse vreodată, în 
capătul lui se vedeau câţiva stropi argintii din serul conţinut de 
seringă. 

— Ce vreţi să-mi administrati? întrebă Ethan. 

— Un ser inofensiv care să vă calmeze puţin nervii. 

— Nu-l vreau. 

— Staţi liniştit acum. 

Ea îl bătu uşurel pe braţul drept, deasupra venei antecubitale. 
Ethan încercă să-şi scoată mâinile din cătuşele din oțel care-i 
strângeau încheieturile, până când îi simţi degetele amorțindu-i. 

— Nu vreau. 

Sora Pam ridică privirea, apoi se apropie atât de mult de faţa lui 
Ethan, încât acesta îi simţi genele pe obraz în timp ce clipea. De la 
distanţa aceea, îi putea simţi mirosul rujului şi sesiză limpezimea de 
smarald a ochilor ei. 

— Staţi nemişcat, domnule Burke, îi spuse ea zâmbind, sau am să 

vă înfig seringa asta nenorocită până la os. 

Cuvintele ei îl iritară la culme. Se smuci mai tare, iar lanţurile 
cătuşelor zdrăngăniră pe cadrul metalic al patului. 

— Să nu îndrăzneşti să mă atingi! strigă el furios. 

— Oh, deci vreţi să schimbăm foaia? întrebă asistenta. Bine. 

Cu zâmbetul pe buze, ea apucă mai bine seringa, ţinând-o de 
această dată ca pe un cuţit, şi — înainte ca Ethan să-şi dea seama ce 
intenţii are — înfipse seringa în peretele lateral al muşchiului său 
fesier. Acul intră până la capăt. 

Durerea provocată de ac era încă vie. Sora Pam se duse în celălalt 
capăt al salonului, alăturându-se doctorului psihiatru. 

— Nu ai nimerit vena? o întrebă Jenkins. 

— Se mişca prea mult. 

— Deci în cât timp îşi va face efectul? 

— Cincisprezece minute cel mult. Sunt pregătiţi să-l primească în 
sala de operaţii? 

— Da, scoate-l afară cu patul mobil. Apoi, în timp ce se retrăgea 
cu spatele spre uşă, Jenkins îi adresă lui Ethan ultimul său 
comentariu: O să trec să te văd după ce vor termina de tăiat şi lipit. 
Mult noroc, Ethan. Te vom face ca nou. 

— Nu îmi dau consimțământul, strigă Ethan cu toată forţa de care 
era în stare, dar Jenkins ieşise deja din cameră. 

Printre pleoapele umflate ale ochilor Ethan urmări mişcările sorei 
Pam în jurul patului său cu rotile. Ea apucă balustrada patului şi 
acesta începu să se mişte. Una dintre roţile cadrului scârţâia jalnic în 
timp ce se mişca pe linoleum. 

— De ce nu-mi respectaţi dorinţa? întrebă Ethan, făcând eforturi 
să-şi controleze tonul vocii şi încercând o abordare mai blândă. 

Ea nu-i răspunse. Continuă să împingă patul mobil afară din 
salon şi apoi pe coridor, care era la fel de liniştit şi pustiu ca de 

fiecare dată. 

Ethan ridică puţin capul şi văzu că se apropiau de recepţia 
asistentelor. 

Fiecare uşă pe lângă care treceau era închisă. Nicio dungă de 
lumină nu se întrezărea pe sub uşi. 

— Nu mai este nimeni la acest etaj al spitalului, nu-i aşa? întrebă 
Ethan. 

Sora Pam începu să fluiere în ritmul scârțâitului produs de roată. 

— De ce îmi faci asta? întrebă el. În tonul lui se simţea o disperare 
deloc trucată, ce provenea din teroarea care îi strângea stomacul cu 
încăpățânare, din ce în ce mai tare, clipă de clipă. 

Ridică ochii spre ea. Din poziţia lui ciudată, stând întins pe patul 
mobil, putea vedea partea de sub bărbia femeii, buzele şi nasul 
acesteia, panourile de pe tavan şi becurile lungi, fluorescente, pe care 
le lăsau în urmă. 

— Pam, începu el. Te rog, vorbeşte-mi. Spune-mi ce se întâmplă. 

Ea nu-i aruncă nici măcar o privire. 

După ce trecură de pupitrul de recepţie al asistentelor, ea lăsă 
liber patul mobil, care mai rulă puţin şi se opri, apoi se îndreptă spre 
o pereche de uşi duble din capătul coridorului. 

Ethan aruncă o privire spre panoul de deasupra acestora. 


CHIRURGIE 


Una dintre uşi se deschise şi din sală ieşi un bărbat în uniformă 
albastră, având mâinile deja acoperite cu mănuşi din latex. 

O mască chirurgicală îi acoperea aproape toată faţa, excepţie 
făcând ochii calmi şi pătrunzători care se asortau aproape perfect cu 
nuanta uniformei sale. 

Bărbatul i se adresă asistentei cu o voce abia şoptită: 

— De ce e încă treaz? 

— Se zbătea prea tare. Nu am reuşit să-i nimeresc vena. 

Chirurgul aruncă o privire spre Ethan. 

— Bine. Mai ţine-l aici până ce adoarme. Cât crezi că va mai dura? 

— Zece minute. 

Bărbatul făcu un semn scurt din cap, apoi se întoarse în sala de 
operaţii împingând cu putere uşile batante. Limbajul trupului său 
sugera agresivitate, furie. 

— Hei! strigă Ethan după el. Vreau să-ţi vorbesc! 

În cele câteva secunde cât uşa fusese deschisă, Ethan reuşise să 
arunce o privire în sala de chirurgie... 

În centrul încăperii se afla o masă de operaţii, flancată de câteva 
becuri mari cu o lumină orbitoare. Lângă aceasta văzu o masă 
metalică cu rotile pentru instrumentar, pe care stăteau o mulţime de 
ustensile chirurgicale. 

Toate erau curate şi sclipitoare, aşezate pe feşe sterile. 

Bisturie de toate mărimile. 

Fierăstraie pentru oase. 

Forceps. 

Instrumente pe care Ethan nu le putea numi, dar care semănau cu 
nişte maşini de găurit electrice. 

Cu o secundă înainte ca uşile să se închidă din nou, Ethan îl zări 
pe chirurg oprindu-se lângă masa cu rotile şi scoțând din suport un 
instrument pentru trepanaţii asemănător cu un burghiu. El îl privi 
pe Ethan apăsând de câteva ori butonul de pornire al aparatului. 
Zgomotul ascuţit al burghiului răsuna înfiorător în sala de operaţii. 

Pieptul lui Ethan începu să se ridice într-un ritm alert pe sub 
cămaşa de spital. Îşi simţea pulsul accelerând alarmant. Se uită 
înapoi, spre recepţia asistentelor, şi o observă pe sora Pam dispărând 
după colţ. 

Pentru moment, era singur pe coridor. 

Nu se auzea nimic, cu excepţia clinchetului bisturielor şi al 

echipamentelor chirurgicale de pe cealaltă parte a uşilor duble. Paşii 
asistentei îndepărtându-se pe coridor. Bâzâitul unui bec fluorescent 
de deasupra capului său. 

Apoi îi veni un gând nebunesc — dacă îşi pierduse într-adevăr 
minţile? Dacă acel chirurg din sala de operaţii avea să-l deschidă şi 
să-l vindece, de fapt? Dacă toate acestea aveau să dispară după 
aceea? Avea să-şi piardă această identitate? Să devină o altă 
persoană într-o lume în care soţia şi fiul lui nu existau? 

Reuşi să se ridice în capul oaselor. Îşi simţea capul greu şi era 
ametit, dar toate acestea puteau fi consecinţele bătăii administrate de 
şeriful Pope. 

Ethan se uită în jos, spre încheieturile mâinilor sale, observând că 
erau prinse în cătuşe de rama metalică a patului mobil. Se încordă şi 
trase de cătuşe, dar lanţurile nu se rupeau şi mâinile sale deveniră 
vineţii. 

Era îngrozitor. 

Îşi relaxă muşchii şi se trase brusc înapoi — cu suficientă forţă încât 
marginile de oţel ale cătuşelor să-i intre în carne. La mâna dreaptă 
pielea i se crăpă şi sângele se prelinse pe cearşaf. 

Picioarele îi erau libere. 

Îşi aruncă piciorul drept peste marginea balustradei metalice a 
patului, încordându-se şi întinzându-se ca să ajungă la perete, dar îi 
mai lipseau circa opt centimetri ca să-l atingă. 

Apoi se întinse pe spate în patul mobil, gândind pentru prima 
dată la rece şi analizând situaţia deplorabilă în care se afla — era 
drogat, încătuşat şi pe punctul de a fi împins cu forţa într-o sală de 
operaţii, unde aveau de gând să-i facă cine ştie ce grozăvii. 

Trebuia să admită că, ultima dată când se trezise la spital şi 
vorbise cu doctorul Jenkins, avusese multe îndoieli, îşi făcuse griji şi 
se întrebase dacă nu cumva suferise leziuni care să-l fi afectat din 

punct de vedere neurologic. 

Dacă nu cumva aceste leziuni îi denaturaseră percepţia despre 
lume, despre spaţiu şi timp. Pentru că nimic nu părea să aibă sens în 
Wayward Pines. 

Dar momentele pe care tocmai le trăise — comportamentul 
sociopat al sorei Pam, refuzul lor de a lua în seamă obiecțiile sale în 
privinţa operaţiei — confirmaseră acest lucru: nu era nimic în 
neregulă cu el, dincolo de faptul că oamenii din oraşul acela voiau 
să-i facă rău. 

Deja trecuse prin toate chinurile iadului şi experimentase o 
mulţime de stări — groază, dor de casă şi deznădejde — de când 
venise în Wayward Pines, însă acum ajunsese la capătul puterilor. 
Era disperat. 

Şi era sigur că de cealaltă parte a uşilor batante îl aştepta moartea. 

Nu avea să o mai vadă pe Theresa şi nici pe fiul său. 

Doar gândul că una ca asta s-ar fi putut întâmpla îl făcu să 
lăcrimeze. Simţea că îi dezamăgise. Îi dezamăgise pe amândoi în 
nenumărate rânduri. 

Absenta lui fizică. Absența lui din punct de vedere emoţional. 

Doar o singură dată în viaţă mai simţise atâta groază şi regret — 
atunci când fusese prizonierul lui Aashif în mahalaua Golan. 

Lingchi. 

Frica începea acum să-l macine, afectându-i abilitatea de a procesa 
informaţiile şi de a reacționa prompt. 

Sau poate că anestezicul trecuse în cele din urmă de bariera 
sânge-creier şi preluase controlul. Îşi spuse: „Dumnezeule, nu mă 
lăsa să-mi pierd cunoştinţa. Trebuie să-mi păstrez controlul”. 

Auzi scârţâitul uşilor ascensorului, care se deschideau undeva la 
trei metri în spatele lui, urmat de apropierea unor paşi iuți şi uşori. 

Ethan încercă să-şi întindă gâtul pentru a vedea cine venea spre el, 


162 


dar până să reuşească să vadă, patul lui mobil deja se mişca. Cineva 
îl trăgea înapoi către lift. 

Ridică privirea şi văzu un chip frumos şi familiar. Mai văzuse acei 
pomeţi proeminenţi. În starea în care era, îi trebuiră cinci secunde ca 
să o identifice. Era barmaniţa de la Biergarten, cea care dispăruse 
fără urmă. 

Ea împinse patul mobil în cabina ascensorului, încercând să-i facă 
loc în interior, apoi apăsă un buton. 

Chipul ei era tras şi palid. Era îmbrăcată cu un poncho bleumarin, 
de pe care apa se scurgea pe podea. 

— Haide, haide odată, zise ea, ţinând apăsat butonul B, care era 
aprins. 

— Te cunosc, zise Ethan, deşi încă nu-şi putea aminti numele ei. 

— Beverly, zise ea zâmbind. 

Părea încordată, cu nervii întinşi la maximum. 

— Nu am primit acel bacşiş uriaş pe care mi l-ai promis, adăugă. 
Iisuse, arăţi groaznic. 

Uşile începură să se închidă - un nou scârţâit prelung şi 
insuportabil, mai rău decât al unghiilor plimbate deasupra unei 
table. 

— Ce se întâmplă cu mine? o întrebă el în timp ce scripeţii se 
roteau pentru a transporta cabina liftului mai jos. 

— Ei încearcă să-ţi supună mintea. 

— De ce? 

Beverly îşi ridică puţin ponchoul şi scoase dintr-un buzunar de la 
spatele blugilor o cheie pentru cătuşe. 

Degetele îi tremurau. 

Abia la cea de-a treia încercare reuşi să introducă mica cheie în 
orificiul încuietorii cătuşelor. 

— De ce? întrebă din nou Ethan. 

— O să vorbim când vom fi în siguranţă. 

Una dintre cătuşe se desfăcu. 

Ethan se ridică, smulse cheia din mâna ei şi începu să lucreze la 
încuietoarea celeilalte. Ascensorul părea să coboare cu viteza 
melcului între etajul al patrulea şi al treilea. 

— Dacă liftul se opreşte şi cineva se urcă în cabină, vom lupta. 
Înţelegi? îl întrebă ea. 

Ethan încuviinţă din cap. 

— Indiferent ce se întâmplă, nu-i poţi lăsa să te ducă înapoi în sala 
aceea de operaţii. 

Se deschise apoi şi cea de-a doua cătuşă, iar Ethan se dădu jos de 
pe patul cu rotile. 

Se simţea destul de stabil pe picioare, iar anestezicul nu-şi făcuse 
încă efectul. 

— Vei fi în stare să alergi? 

— Tocmai m-au anesteziat. Nu voi fi în stare să ajung prea 
departe. 

— La naiba! 

Un clopoțel de deasupra liftului sună scurt. 

Etajul al treilea. 

Liftul continua să coboare. 

— Când? întrebă Beverly. 

— Acum cinci minute. Dar a fost o injecție intramusculară, nu în 
venă. 

— Ce substanţă ţi-au administrat? 

— Nu ştiu, dar i-am auzit spunând că voi fi inconştient în zece 
minute. Ei bine... au mai rămas opt sau nouă acum. 

Cabina ascensorului ajunse în lobby şi continua să coboare. 

Beverly îi spuse: 

— Când se deschid uşile, trebuie să o luăm la stânga şi să 

străbatem coridorul. La capătul acestuia se află o uşă pe care vom 
putea ajunge în stradă. 

Liftul se zgâlţâi, apoi se opri. 

Preţ de câteva secunde, uşile nu se mişcară. Ethan îşi mută 
greutatea de pe un călcâi pe altul, gata să ţâşnească pe coridor în caz 
că i-ar fi aşteptat cineva acolo. Adrenalina îi inunda corpul cu acea 
rapiditate electrizantă pe care o simţea mereu înainte de a pleca 
într-o misiune, atunci când rotorul elicopterului începea să se 
învârtă. 

Uşa se întredeschise, rămase blocată vreo zece secunde, apoi 
începu să scârţâie, deschizându-se complet. 

— Stai puţin, şopti Beverly, păşind apoi peste pragul liftului şi 
aruncând o privire în jur. Liber, adăugă ea. 

Ethan ieşi în urma ei pe coridorul lung şi pustiu. 

Plăcile de linoleum cu model de tablă de şah continuau pe o 
lungime de cel puţin patruzeci şi cinci de metri, până la câteva uşi 
din capătul coridorului. Totul era imaculat şi sclipitor în lumina 
aspră, fluorescentă. 

O uşă trântită undeva la distanţă îi opri din drum. 

Paşii se auzeau din ce în ce mai clar, deşi era imposibil să-şi dea 
seama câţi oameni veneau. 

— Se îndreaptă către casa scării, îi şopti Beverly. Vino. 

Ea se întoarse şi o rupse la fugă în direcţia opusă, iar Ethan o 
urmă imediat, străduindu-se să alerge cât mai uşor, pentru ca tălpile 
lui goale să nu răsune pe linoleum, şi gemând din cauza durerii 
agonizante pe care o simţea în zona coastelor, despre care nu putea 
decât să presupună că erau rupte. 

Ajunseră la un pupitru de recepţie gol şi auziră o uşă care se 
deschidea în capătul coridorului pe care veniseră. 

Beverly mări pasul. Îşi schimbă direcţia şi ţâşni pe un alt coridor, 

care se intersecta cu primul. Ethan făcea eforturi să ţină pasul cu ea, 
aruncând câte o privire scurtă peste umăr în timp ce fugea, însă 
ajunse după colţ înainte să observe ceva. 

Această aripă a spitalului era goală şi avea tavanul mult mai jos. 

Pe la jumătatea coridorului, Beverly se opri şi deschise o uşă de pe 
partea stângă. Încercă să-l tragă pe Ethan peste prag, însă el se aplecă 
şi îi şopti ceva la ureche. 

Ea încuviinţă din cap şi intră grăbită, trăgând uşa după ea. 

Ethan se duse la uşa din partea opusă a holului. Întoarse mânerul 
şi se strecură înăuntru. 

Încăperea era pustie şi întunecată şi, în lumina slabă provenită de 
pe coridor, el observă că era identică cu rezerva în care îl ţinuseră — 
cea de la etajul patru. 

Închise uşa cât putu de uşor şi se îndreptă spre baie. Bâjbâi prin 
întuneric până când degetele lui găsiră întrerupătorul. 

Aprinse lumina. 

Lângă duş era un prosop agăţat într-un cuier. 

ÎI luă, îşi înfăşură mâna cu el şi se întoarse spre oglindă. 

Îşi încordă braţul. 

„Mai ai treizeci de secunde, poate chiar mai puţin.” 

Dar ceea ce văzu în oglindă îl năuci. 

Dumnezeule! Se aştepta să arate groaznic, dar Pope îl bătuse 
cumplit — buza lui superioară era de două ori mai mare, nasul i se 
umflase enorm şi era tot numai o rană, ca o căpşună putredă... O 
tăietură ce-i brăzda obrazul drept fusese prinsă, probabil, cu 
douăzeci de copci, iar ochii lui... 

Era un miracol că mai putea vedea. Erau negri, învineţiţi de 
lovituri şi înfundaţi în faldurile de piele umflată, de parcă ar fi 
suferit o reacţie alergică aproape fatală. 

Nu avea timp de pierdut. 

Lovi cu pumnul înfăşurat în prosop colţul inferior din dreapta al 
oglinzii şi susţinu cu aceeaşi mână cioburile de oglindă, ca să nu 
cadă imediat şi să facă zgomot. 

Reuşise o lovitură perfectă - pagube minime, cioburi mari. 
Desprinse repede bucăţile de oglindă cu mâna sa liberă, le puse pe 
blatul chiuvetei şi o alese pe cea mai mare. 

Apoi îşi dezveli mâna dreaptă, închise lumina şi se întoarse în 
rezerva cu pat, bâjbâind prin întuneric. 

Nu se vedea nimic, în afara unei dungi subţiri de lumină pe sub 
uşă. Înaintând cu grijă, ajunse la uşă şi îşi lipi urechea de ea. 

Sunetul era vag, dar putea auzi uşile care se deschideau şi se 
închideau undeva la distanţă. 

Verificau probabil fiecare cameră în parte şi uşile trântite erau 
destul de departe de locul acela — undeva pe coridorul principal, se 
gândi el. 

Spera să nu se înşele în legătură cu asta. 

Se întrebă dacă uşile ascensorului erau încă deschise. Dacă cei 
care-i urmăreau ar fi văzut cabina deschisă acolo jos, nu ar fi fost 
greu să-şi dea seama că el fugise la demisol. El şi Beverly ar fi trebuit 
să trimită cabina înapoi la etajul patru, dar nu se gândiseră la asta şi 
nu mai aveau cum să repare acum această neglijenţă. 

Întinse mâna în jos, găsi mânerul sferic al uşii şi îl apucă. 

În timp ce-l întorcea uşor, încerca să-şi calmeze respiraţia 
precipitată şi să se concentreze pentru a-şi reduce pulsul, simțind că 
este pe punctul de a leşina. 

După ce roti mânerul până la capăt, Ethan trase încet de uşă. 

Uşa se întredeschise vreo cinci centimetri şi, spre norocul lui, 
balamalele nu scoaseră niciun zgomot. 

Un triunghi lung de lumină se formă pe linoleumul de sub tălpile 
lui. 


167 


Zgomotele uşilor trântite se auzeau acum mai tare. 

El ridică ciobul de oglindă şi-l strecură între uşa deschisă şi tocul 
acesteia, mişcându-l în afară puţin câte puţin, milimetru cu 
milimetru, până când acesta îi oferi o imagine completă a 
coridorului din spatele lui. 

Era gol. 

O altă uşă se auzi închizându-se. 

Între acele zgomote nu se auzeau decât pantofii cu tălpi de 
cauciuc care păşeau iute pe pardoseală. Unul dintre becurile 
fluorescente din apropiere era defect şi pâlpâia intermitent, lăsând 
coridorul în întuneric sau aprinzându-se brusc după câteva secunde. 

Umbra apăru înaintea persoanei - o pată întunecată pe 
pardoseală în zona recepţiei asistentelor. Sora Pam se ivi pe coridor. 

Ea se opri la intersecţia celor patru coridoare şi rămase nemişcată 
câteva secunde, ţinând în mâna dreaptă un obiect pe care Ethan nu 
reuşi să-l identifice de la distanţa aceea, deşi un capăt al obiectului 
strălucea, reflectând lumina. 

Treizeci de secunde se scurseră astfel. Apoi femeia se întoarse şi 
începu să înainteze cu grijă pe coridorul unde se afla Ethan, cu paşi 
fermi şi controlaţi, având un zâmbet ce părea prea mare pentru faţa 
ei. 

După câţiva paşi se opri şi se lăsă în genunchi pentru a inspecta 
nişte urme de pe linoleum. Puse jos mâna liberă şi şterse cu degetul 
ceva de pe pardoseală, apoi îl ridică în dreptul ochilor şi în 
momentul acela Ethan realiză cu nelinişte despre ce era vorba. De 
aceea ştiuse sora Pam ce coridor să aleagă. 

Apa scursă de pe haina de ploaie a lui Beverly... 

lar asta avea să o conducă pe asistentă direct la uşa din partea 
opusă a holului. La Beverly. 

Sora Pam se ridică şi începu să păşească încet, studiind cu atenţie 

linoleumul în timp ce mergea. 

Ethan văzu că obiectul din mâna ei era o seringă cu ac. 

— Domnule Burke? 

El nu se aştepta să o audă vorbind, iar sunetul vocii ei ascuţite şi 
perfide ce răsuna de-a lungul coridoarelor pustii îi provocă fiori de 
gheaţă pe şira spinării. 

— Ştiu că eşti aproape. Ştiu că mă auzi. 

Se apropiase prea mult şi asta îl agita la culme. Ethan se temea că 
în orice moment ea putea să zărească ciobul de oglindă din mâna lui. 

Retrase în încăpere mâna în care ţinea ciobul şi închise uşa încet, 
cu o precizie şi mai mare decât până atunci. 

— Din moment ce eşti noul meu pacient favorit, continuă 
asistenta, am să-ţi fac o ofertă specială. 

Ethan simţi ceva la baza cefei: o fierbinţeală care începea să 
coboare pe toată lungimea coloanei vertebrale, prin oasele braţelor şi 
ale picioarelor, însoţită de nenumărate furnicături, ca nişte puncte 
fierbinţi radiind până în vârfurile degetelor. 

Avea aceeaşi senzaţie şi în spatele ochilor. 

Drogul începea să-şi facă efectul. 

— Fii băiat cuminte şi nu te mai ascunde, iar eu îţi voi oferi un 
dar. 

El nu-i mai auzea paşii, dar vocea ei era din ce în ce mai clară pe 
măsură ce înainta pe coridor. 

— Cadoul, domnule Burke, este anestezia pentru operaţia 
dumitale. Sper că-ţi dai seama că drogul pe care ţi l-am administrat 
acum zece minute te poate lăsa inconştient în orice moment de acum 
încolo — asta dacă nu i-ai simţit deja efectul. Şi, dacă va trebui să 
pierd o oră ca să te găsesc, căutându-te prin fiecare cameră, asta o să 
mă înfurie foarte, foarte rău. Şi nu cred că vrei să mă vezi când sunt 
foarte, foarte furioasă, pentru că ştii ce se va întâmpla? Când te vom 

găsi, nu te vom duce imediat în sala de operaţii. O să lăsăm drogul 
pe care-l ai acum în sistem să dispară treptat de la sine. Te vei trezi 
pe masa de operaţii. Nu vei mai fi legat în curele sau cu cătuşe, dar 
nu vei putea să te mişti. Asta pentru că îți voi injecta o doză 
monstruoasă de Suxamethonium, un drog ce induce paralizia. Te-ai 
întrebat vreodată cum te simţi în timpul unei operaţii? Ei bine, 
domnule Burke, vei avea parte de un spectacol privat în care 
dumneata vei fi protagonistul. 

După cum suna vocea ei, Ethan înţelese că femeia se afla acum în 
mijlocul coridorului — la un metru de el, de cealaltă parte a uşii. 

— Singurul lucru pe care îl vei putea face va fi să clipeşti. Nici 
măcar nu vei putea să strigi când vei simţi pe viu bisturiul, 
fierăstrăul şi burghiul. Degetele noastre umblând prin tine. Operația 
va dura ore întregi, timp în care vei fi treaz, conştient şi înspăimântat 
la culme. Fiecare secundă va fi o agonie. Nu mai vezi aşa ceva decât 
în filmele de groază. 

Ethan puse mâna pe mânerul sferic, simțind cum căldura indusă 
de drog se ridică, învăluindu-i creierul, inundându-l până în vârful 
urechilor. Se întrebă cât mai putea să reziste în picioare înainte ca 
genunchii să nu-l mai susţină. 

„Întoarce încet mânerul, Ethan. Foarte, foarte încet.” 

Strânse mai tare mânerul, aşteptând ca sora Pam să vorbească din 
nou. Atunci când, în cele din urmă, aceasta începu să vorbească, el 
începu să-l întoarcă. 

— Ştiu că mă auzi, domnule Burke. Stau exact în fața camerei în 
care te ascunzi. Eşti sub duş? Sub pat? Poate chiar în spatele uşii, 
sperând să trec orbeşte mai departe? 

Ea începu să râdă. 

Mânerul era întors la maximum. 

Era convins că femeia stătea cu spatele la el, uitându-se spre 

încăperea în care se ascundea Beverly, dar dacă nu era aşa? 

— Ai zece secunde ca să ieşi afară, apoi generoasa mea ofertă în 
legătură cu anestezia va expira. Zece... 

El deschise încet uşa. 

— Nouă... 

Opt centimetri. 

— Opt... 

Cincisprezece centimetri. 

Putea vedea din nou coridorul şi primul lucru pe care-l observă fu 
părul roşcat ce se revărsa pe spatele sorei Pam. 

Ea stătea exact în faţa lui. 

— Şapte... 

Cu faţa spre camera în care se afla Beverly. 

— Şase... 

Tinea acul seringii ca pe un cuţit în mâna dreaptă. 

— Cinci... 

El continuă să deschidă uşa încet, lăsând-o să se rotească fără 
zgomot în jurul axei balamalelor. 

— Patru... 

Se opri înainte ca uşa să se trântească de perete şi rămase în prag. 

— Trei... 

Aruncă o privire spre pardoseală, ca să se asigure că nu făcea vreo 
umbră, dar — chiar dacă ar fi făcut — becul fluorescent ce pâlpâia 
intermitent ar fi camuflat-o. 

— Doi, unu şi gata. Acum sunt furioasă. Foarte, foarte furioasă. 
Femeia scoase ceva din buzunar şi spuse: Sunt la demisol, în aripa 
vestică. Sunt sigură că e aici. Vă aştept. Terminat. 

Un walkie-talkie, apoi un zgomot static din care răzbătea vocea 
unui bărbat: 

— Recepţionat. Pornim acum. 

Drogul începea să-l moleşească. Genunchii i se înmuiară, iar 
vederea i se tulbură. Avea în faţa ochilor doar pete întunecate şi 
începea să vadă dublu. 

Mai mulţi aveau să ajungă acolo într-o clipită. 

Trebuia să acţioneze imediat. 

Îşi spunea „acum, acum, acum“, dar nu era sigur că avea destulă 
forţă sau prezenţă de spirit ca să acţioneze. 

Făcu câţiva paşi înapoi ca să-şi ia avânt, inspiră adânc, apoi se 
lansă. 

Şapte paşi în două secunde. 

Se izbi de spatele asistentei cu toată puterea, propulsând-o în 
celălalt capăt al coridorului. Femeia se lovi cu capul de peretele din 
beton. 

Fusese o lovitură puternică şi năucitoare pentru ea, la care nu se 
aşteptase — tocmai de aceea, viteza şi precizia reacției femeii îl 
surprinseră: braţul drept al sorei Pam se îndreptă fulgerător spre el 
şi îi înfipse acul în şold. 

O durere acută, insuportabilă. 

Ethan făcu câţiva paşi înapoi, clătinându-se. 

Femeia se întoarse spre el. Tâmpla ei dreaptă şiroia de sânge după 
impactul cu peretele din beton. Ridică braţul în care ţinea acul şi îl 
atacă. 

El ar fi putut să se apere dacă ar fi fost în stare să mai vadă, dar 
percepea totul cu întârziere. Imaginile se învălmăşeau în faţa ochilor 
săi, ieşind repede din câmpul lui vizual, de parcă ar fi fost drogat cu 
ecstasy. 

Când ea se lansă, Ethan încercă să pareze lovitura, dar nu aprecie 
bine distanţa şi acul i se înfipse în umărul stâng. 

Durerea pe care o simţi atunci când femeia trase acul afară îl făcu 
să cadă în genunchi. 

Asistenta îl surprinse cu un şut frontal plasat perfect în plexul lui 
solar, iar forța loviturii îl trimise direct în perete, făcându-l să-şi 
piardă suflul. Nu lovise o femeie în toată viaţa lui, dar când văzu că 
Pam se apropie de el, nu putu să-şi alunge gândul că s-ar fi simţit pe 
deplin satisfăcut să-şi lanseze cotul drept în maxilarul acelei 
nemernice. 

Ochii lui se opriră asupra acului din mâna ei. 

„Nu, Dumnezeule, te rog, nu mai vreau“, îşi spuse. 

Încercă să-şi ridice braţele ca să-şi protejeze faţa, dar le simțea 
grele, ca nişte bolovani. 

Lente, imposibil de urnit. 

Asistenta îi zise: 

— Cred că-ţi pare rău acum că nu ai ieşit atunci când te-am rugat 
frumos, nu-i aşa? 

El încercă să o lovească — abia mişcându-se, cu braţul descriind o 
boltă prin aer —, dar ea se feri cu uşurinţă, ripostând cu o lovitură 
fulgerătoare care-i rupse din nou nasul. 

— Vrei să te împung din nou? îl întrebă femeia, iar el se gândi 
pentru o clipă să o atace din nou, să încerce să o doboare la podea, 
țintuind-o sub greutatea lui, dar — ţinând cont de acul ameninţător şi 
de reflexele lui încetinite — proximitatea părea o idee proastă. 

Pam începu să râdă. 

— Îmi dau seama că ai amortit. Ştii, începe să fie distractiv. 

Ethan încercă să se îndepărteze, lipindu-şi spatele de perete şi 
mişcându-şi cât putea de repede picioarele, dar ea îi zădărnici 
tentativa, postându-se în faţa lui şi pregătindu-se să-l mai lovească o 
dată. 

— Hai să jucăm un joc, zise ea. Eu te împung cu acul şi tu încerci 
să mă opreşti. 

Ea se lansă, dar el nu mai simţi nimic. 

Fusese doar o simulare — ea se juca cu el acum. 

— Acum, domnule Burke, următoarea lovitură te va... 

Un obiect o pocni violent în tâmplă cu un zgomot înfundat. 

Pam se prăbuşi pe pardoseală şi nu se mai mişcă. Beverly stătea în 
picioare, deasupra ei, sub becul care pâlpâia intermitent, 
luminându-i chipul. Ţinea încă mâinile încleştate pe picioarele 
scaunului metalic cu care o lovise pe sora Pam şi părea şocată de 
ceea ce făcuse. 

— Mai mulți vor veni aici în curând, zise Ethan. 

— Poţi să mergi? 

— Vom vedea. 

Beverly aruncă într-o parte scaunul — care zdrăngăni la impactul 
cu pardoseala — şi se apropie de Ethan. 

— Ţine-te de mine în caz că-ţi pierzi echilibrul. 

— Deja mi l-am pierdut. 

El se agăţă de braţul lui Beverly, iar ea îl trase înapoi pe coridor. 
Când ajunseră la recepţia asistentelor, Ethan abia mai reușea să pună 
un picior înaintea celuilalt. 

Se uită în spate când ajunseră în capătul coridorului şi făcură 
colţul şi o zări pe sora Pam încercând să se ridice. 

— Mai repede, zise Beverly. 

Coridorul principal era încă pustiu, iar ei alergau acum de-a 
binelea. 

Ethan se împiedică de două ori, dar Beverly îl prinse şi-l ajută să 
rămână în picioare. 

Pleoapele lui erau din ce în ce mai grele. Sedativul îl învăluia ca o 
pătură udă şi caldă şi tot ce îşi dorea în acel moment era să găsească 
un loc liniştit în care să se poată ghemui şi să doarmă. 

— Mai eşti cu mine? îl întrebă Beverly. 

— Nu ştiu pentru cât timp. 

Uşa din capătul coridorului se afla la cincisprezece metri în faţa 
lor. 

Beverly iuți pasul. 

— Mai repede, îl încurajă ea. Îi aud cum coboară scările. 

Ethan îi auzea şi el — o mulţime de voci şi zgomot de paşi în 
spatele uşii pe lângă care trecuseră şi care făcea legătura cu scările. 

Când ajunseră în capătul coridorului, Beverly deschise uşa cu 
piciorul şi încercă să-l tragă pe Ethan peste prag, într-un hol îngust 
cu şase trepte care urcau spre o altă uşă. Deasupra acesteia sclipea 
un indicator roşu: „IEŞIRE“. 

Beverly se opri imediat ce reuşiră să treacă pragul, lăsând uşa să 
se închidă încet în spatele lor. 

Ethan auzi vocile care umpleau coridorul de cealaltă parte a uşii şi 
i se păru că zgomotul paşilor se îndepărtează de ei, dar nu putea fi 
sigur. 

— Crezi că ne-au văzut? întrebă el. 

— Nu ştiu. 

Ethan avu nevoie de toată concentrarea ca să urce acele ultime 
trepte spre ieşire. Se năpustiră apoi asupra uşii şi ajunseră afară, în 
întuneric, împleticindu-se. Simţi asfaltul ud sub tălpile goale. Ploaia 
rece îi răpăia pe umeri, iar cămaşa de spital, subţire ca hârtia, i se 
îmbibă imediat cu apă. 

Abia mai putea să se ţină pe picioare. Beverly îl trăgea după ea 
spre trotuar. 

— Unde mergem? o întrebă Ethan. 

— Spre singurul loc în care ştiu că nu te vor putea găsi. 

El o urmă pe strada întunecată. 

Pe şosea nu se vedea nicio maşină — doar câteva lămpi de iluminat 
stradal şi luminile caselor. Totul în jur era întunecat şi obscur din 
cauza ploii. 

Porniră pe trotuarul unei străzi cufundate în linişte şi, după ce 
trecură de strada următoare, Ethan se opri şi încercă să se aşeze pe 
iarbă. Dar Beverly nu-l putea lăsa să renunțe. 

— Nu încă, zise ea. 

— Nu pot să merg mai departe. Abia îmi simt picioarele. 

— Încă o stradă, bine? Poţi să o faci. Trebuie să o faci dacă vrei să 
trăieşti. Îţi promit că în cinci minute te vei putea întinde şi vei scăpa 
de coşmarul acesta. 

Ethan îşi îndreptă umerii şi continuă să meargă în urma lui 
Beverly, clătinându-se. O urmă până la strada următoare, dincolo de 
care casele se terminau şi nu se mai vedea nicio lumină. 

Intrară într-un cimitir plin de pietre funerare sparte sau 
degradate, printre care crescuseră pini şi stejari pitici. Cimitirul 
părea abandonat de secole, iar iarba şi buruienile îi ajungeau lui 
Ethan până la mijloc. 

— Unde mă duci? întrebă el. 

Rostea cuvintele împleticit, iar limba i se mişca greu, 
împiedicându-l să articuleze corect sunetele. 

— Tot înainte. 

Se  strecurară printre pietrele funerare şi monumentele 
abandonate - majoritatea atât de erodate, încât cuvintele gravate pe 
suprafaţa lor nu se puteau distinge. 

Ethan era rece şi ud până la piele, cu cămaşa de spital îmbibată cu 
apă, iar tălpile îi erau pline de noroi. 

— Aici este. 

Beverly îi indică un mic mausoleu din piatră ce se înălța în 
mijlocul unui crâng de plopi tremurători. Ethan îşi adună puterile şi 
parcurse ultimii şase metri, prăbuşindu-se apoi la intrarea 
mausoleului, între două jardiniere din piatră care se dezintegraseră 
aproape complet. 

Beverly se izbi de trei ori cu umărul în uşa din fier, iar aceasta se 
deschise în cele din urmă cu un scrâşnet înfiorător — suficient de 
strident încât să trezească şi morţii din morminte. 

— Trebuie să intri, îi spuse ea. Haide, aproape am ajuns. Încă un 
metru. 

Ethan deschise ochii şi urcă aproape târându-se treptele 
portalului îngust, la adăpost de ploaie. Beverly trase uşa şi o închise 
în urma lor, iar pentru o clipă cripta se cufundă complet în întuneric. 

O lanternă se aprinse şi raza acesteia se plimbă prin interiorul 
criptei, intensificând culoarea unei ferestre cu vitralii încastrate în 
peretele din spate. 

Imaginea reprezenta razele soarelui pătrunzând printre nori şi 
luminând un singur copac înflorit. 

Ethan se prăbuşi pe piatra rece ca gheaţa, în timp ce Beverly 
scotea un sac marinăresc care fusese ascuns într-un colţ. Apoi scoase 
o pătură, pe care o întinse şi cu care îl înveli pe Ethan. 

— Am şi nişte haine pentru tine, zise ea, dar te poţi îmbrăca când 
ai să te trezeşti. 

El începu să tremure violent, împotrivindu-se curentului năvalnic 
al inconştienţei — pentru că erau multe lucruri pe care trebuia să le 
afle, multe întrebări la care voia un răspuns. N-ar fi vrut să rişte ca 
Beverly să nu mai fie acolo când avea să se trezească din nou. 

— Ce este Wayward Pines? o întrebă el. 

Beverly se aşeză lângă el, spunând: 

— Când te vei trezi, am să-ți... 

— Nu. Spune-mi chiar acum. În ultimele două zile, am văzut 
lucruri care păreau imposibile. Lucruri care m-au făcut să pun la 
îndoială sănătatea mea mintală. 

— Nu eşti nebun. Dar ei vor să te facă să crezi asta. 

— De ce? 

— Asta nu ştiu. 

EI se întrebă dacă putea avea încredere în ea. Se gândi că ar fi fost 
mai înţelept din partea lui — ţinând cont de toate aspectele — să 
rămână sceptic în privinţa ei. 

— Mi-ai salvat viaţa, zise el, şi îţi mulţumesc pentru asta, dar 
trebuie să te întreb... De ce, Beverly? De ce eşti singura mea prietenă 
din Wayward Pines? 

Ea zâmbi. 

— Pentru că amândoi vrem acelaşi lucru. 

— Care este acela? 

— Să plecăm de aici. 

— Nu există un drum care să iasă din acest oraş, nu-i aşa? 

— Nu, nu există. 

— Şi totuşi, am ajuns aici cu maşina acum câteva zile. Cum este 
posibil aşa ceva? 

— Ethan, lasă drogul să te adoarmă, iar când te vei trezi, am să-ţi 
spun tot ce ştiu şi cum cred eu că putem ieşi din acest oraş. Închide 
ochii. 

El nu voia să facă asta, dar nu se putea împotrivi. 

— Nu sunt nebun, zise el. 

— Ştiu asta. 

Tremurul său începu să se potolească, pe măsură ce căldura 
emanată de propriul corp creştea temperatura de sub pătură. 

— Spune-mi un lucru, zise el. Cum ai ajuns în Wayward Pines? 

— Am fost reprezentant IBM. Am venit aici pentru o întâlnire de 
afaceri, cu intenţia de a utila laboratorul de informatică al şcolii 
locale cu noul nostru computer Tandy 1000s. Dar când am ajuns cu 
maşina în oraş, am avut un accident. Un camion apărut de nicăieri 
mi-a izbit maşina. 

Vocea ei devenea mai îndepărtată, mai şoptită, din ce în ce mai 

greu de urmărit. 

— Ei mi-au spus că am suferit o traumă la cap şi că am avut 
pierderi de memorie. De aceea, prima mea amintire în legătură cu 
acest oraş este că m-am trezit într-o după-amiază lângă râu. 

Ethan ar fi vrut să-i spună că acelaşi lucru i se întâmplase şi lui, 
dar îi era imposibil să mai deschidă gura pentru a vorbi, căci drogul 
făcea deja ravagii în sistemul lui, ca un val distructiv, înghiţindu-l. 

Avea să îşi piardă cunoştinţa în mai puţin de un minut. 

— Când? întrebă el răguşit. 

Ea nu-l mai auzea. Fu nevoită să se aplece deasupra lui şi să-şi 
lipească urechea de gura lui. Ethan îşi adună toate puterile şi încercă 
să rostească întrebarea. 

— Când... ai... venit... aici? şopti el, agăţându-se acum de 
cuvintele ei ca de un colac de salvare ce putea să-l ţină la suprafaţă. 

Simţea că ea l-ar putea ţine treaz şi totuşi realiza cum aluneca 
dedesubt. Îi mai rămăseseră câteva secunde de conştienţă. 

Ea spuse: 

— Nu voi uita niciodată ziua în care am sosit aici, pentru că, 
într-un fel, e ca şi cum aş fi murit în ziua aceea. De atunci nimic nu a 
mai fost la fel. Era o dimineaţă minunată de toamnă. Cerul era de un 
albastru profund. Plopii tremurători îşi schimbaseră culoarea. Era 3 
octombrie 1985. De fapt, săptămâna viitoare e ziua mea de naştere. 
Atunci se împlineşte un an de când mă aflu în Wayward Pines. 

Capitolul 8 


Ea nu îndrăzni să deschidă uşa, în schimb aruncă o privire prin 
ochiul de geam lipsă din fereastra cu vitralii. Nu găsi nimic de văzut 
prin ploaia aceea din miez de noapte şi nimic de auzit în afară de 
răpăiala stropilor pe buruieni, copaci şi acoperişul mausoleului. 

Ethan adormise sub puterea drogului. Ea îl invidia, într-un fel. 

Atunci când dormea, avea acel vis. 

Despre Viaţa Ei din Trecut. 

Despre un bărbat cu care probabil s-ar fi măritat. 

Despre casa ei din Boise — casa în care stătea cu el. 

Toate planurile pe care şi le făcuseră. 

Despre copiii pe care sperau să-i aibă într-o bună zi — uneori visa 
chipurile lor. 

Când se trezea, era în Wayward Pines. 

Acest frumos iad... 

Când venise prima dată acolo, crestele munţilor care înconjurau 
oraşul o lăsaseră mută de admiraţie şi de uimire. Acum îi ura pentru 
ceea ce erau, pentru ceea ce deveniseră — nişte gratii de închisoare ce 
împrejmuiau un oraş superb din care nimeni nu putea pleca, iar 
puţinii oameni care încercaseră... 

Încă avea coşmaruri despre nopţile acelea. 

Cinci sute de telefoane sunând în acelaşi timp. 

„Nu şi în noaptea asta... Aşa ceva nu se va întâmpla în noaptea 
asta.“ 

Beverly îşi dădu jos ponchoul şi se duse la Ethan, care stătea 
ghemuit sub pătură, cu spatele lipit de perete. Când respiraţia lui 
deveni regulată în cele din urmă, ea căută sacul marinăresc şi scoase 
dintr-un buzunar exterior un cuţit. 

Era pliabil, ruginit şi bont, dar era tot ce reuşise să găsească. 

ÎI dezveli pe Ethan, îi ridică puţin cămaşa de spital şi îşi plimbă 
mâna deasupra piciorului lui stâng, până când simţi umflătura din 
spatele coapsei. 

Îşi lăsă mâna să zăbovească în locul acela ceva mai mult decât ar fi 
trebuit, urându-se pentru asta — dar, Dumnezeule, trecuse atât de 
mult timp de când atinsese sau fusese atinsă de un bărbat... 

Se gândise să-i spună lui Ethan mai înainte, dar starea lui o 
împiedicase — şi poate că aşa era mai bine. Era norocos, de fapt, că se 
afla în starea aceea. Ea nu beneficiase de anestezie când îşi făcuse 
singură acest lucru. 

Aşeză lanterna pe pardoseala din piatră, astfel încât lumina să 
cadă pe partea din spate a coapsei lui stângi. 

Era acoperită de cicatrice. 

Nu puteai vedea umflătura. O puteai simţi doar — vag, ce-i drept — 
„ dacă ştiai exact unde să pipăi. 

Ea întinse lama cuțitului, pe care o sterilizase cu două ore în urmă 
folosind bucățele de vată şi alcool. Stomacul i se strânse gândindu-se 
la ce trebuia să facă şi se rugă ca durerea să nu-l trezească din 
somnul indus de sedative. 

Ethan visa că fusese legat şi că era ceva care îi mânca piciorul, 
muşcând puţin câte puţin din el şi înfigându-şi dinţii în carnea lui 
din când în când - suficient de adânc cât să ţipe prin somn. 

XXI 

Apoi se trezi brusc. 

Gemând. 

Era întuneric peste tot şi un loc din spatele coapsei stângi îl ardea 
cu o intensitate pe care o cunoştea foarte bine — cineva îl tăia. 

Senzatia era înfiorătoare. În acel moment, era din nou în camera 
de tortură cu Aashif, care avea pe cap cagula aceea neagră. Atârna în 
cătuşe de tavan, iar picioarele lui erau ţintuite în lanţuri de podea, 
trupul fiindu-i imobilizat astfel încât să nu se poată împotrivi, să nu 
se poată mişca, indiferent cât de îngrozitoare ar fi fost durerea. 

Nişte mâini îl scuturau de umeri. 

O voce de femeie îl strigă pe nume. 

— Ethan, eşti teafăr. S-a terminat. 

— Te rog, opreşte-te! Oh, Doamne, te rog, opreşte-te! 

— Eşti în siguranţă acum. L-am scos afară. 

El observă o pată de lumină. Clipi de câteva ori până când 
vederea i se limpezi. 

Raza unei lanterne lumina pardoseala. 

La lumina lanternei, reuşi să distingă pereţii din piatră, cele două 
cripte, fereastra cu vitralii apoi îşi aminti totul, cu un vuiet al minţii. 

— Ştii unde te afli? îl întrebă Beverly. 

Piciorul îl durea atât de tare, încât se gândi că avea să vomite. 

— Piciorul meu... s-a întâmplat ceva... 

— Ştiu. A trebuit să te tai ca să scot ceva din el. 


182 


Capul începea să i se limpezească. Spitalul, şeriful, tentativa lui de 
a părăsi oraşul — toate amintirile îl năpădiră, încercând să se 
rearanjeze în mintea lui într-o ordine logică, care să aibă sens. Avea 
impresia că o văzuse şi pe Kate, dar nu era sigur. Partea aceea nu 
putea fi decât un vis — sau un coşmar. 

Acum era din nou conştient, însă durerea din picior îl împiedica 
să se concentreze asupra oricărui alt lucru. 

— Despre ce vorbeşti? întrebă el. 

Beverly ridică lanterna şi o îndreptă spre mâna ei dreaptă, între 
degetul mare şi cel arătător, ţinea un obiect ce semăna cu un 
microcip. Câteva picături de sânge uscat încă se vedeau în 
semiconductorul microcipului. 

— Ce-i ăsta? întrebă el. 

— Cu ăsta te monitorizează ei şi te pot localiza. 

— Chestia asta era în piciorul meu? 

— Toți cei de aici au plantate în picior asemenea microcipuri. 

— Dă-mi-l. 

— De ce? 

— Ca să-l pot distruge. 

— Nu, nu, nu. Nu cred că vrei să faci asta. Atunci îşi vor da seama 
că l-ai scos. Ea i-l întinse şi adăugă: Lasă-l undeva în cimitir când 
vom pleca de aici. 

— Dar nu ne vor găsi aici? 

— M-am mai ascuns aici cu cipul şi înainte. Aceste ziduri groase 
din piatră perturbă semnalul. Dar nu putem sta prea mult aici. Ei pot 
detecta cipul pe o distanţă de o sută de metri de locul în care dispare 
semnalul. 

Ethan încercă să se ridice. Trase pătura şi descoperi o mică 
băltoacă de sânge strălucind pe pardoseala din piatră sub raza 
lanternei. Mai multe firişoare roşii se prelingeau dintr-o incizie aflată 

în spatele piciorului său. Se întrebă cât de adânc fusese necesar să 
scormonească în carne. Se simţea slăbit, iar pielea îi era sensibilă şi 
cleioasă de transpiraţie din cauza febrei. 

— Ai ceva în sac cu care să închizi rana asta? o întrebă el. 

Ea clătină din cap. 

— Doar bandă adezivă. 

— Dă-mi-o. E mai mult decât nimic. 

Beverly trase mai aproape sacul marinăresc şi începu să caute în 
interior. 

Ethan zise: 

— Am visat cumva că mi-ai spus când ai venit aici sau asta s-a 
întâmplat în realitate? Ai spus cumva 1985? 

— Aşa s-a întâmplat. Ea scoase din sac o rolă de bandă adezivă şi 
îl întrebă: Ce să fac? Nu am pregătire medicală. 

— Înfăşoară strâns banda în jurul piciorului meu de câteva ori. 

Ea desfăcu o bucată de bandă, se apropie de el şi o înfăşură cu 
grijă de mai multe ori în jurul coapsei lui. 

— E prea strâns? 

— Nu, e în regulă. Trebuie să opreşti sângerarea. 

Ea îi înfăşură coapsa de cinci ori şi, când termină, rupse banda şi îi 
netezi capătul, lipindu-l de piele. 

— O să-ţi spun ceva, zise Ethan. Ceva ce nu o să crezi. 

— Pune-mă la încercare. 

— Am venit aici acum cinci zile... 

— Mi-ai mai spus asta. 

— Data era 24 septembrie 2012. 

Beverly îl privi cu uimire pentru o clipă, fără să spună nimic. 

— Ai auzit vreodată de iPhone? o întrebă Ethan. 

Ea clătină din cap... 

— De internet? Facebook? Twitter? 

„„.şi continuă să clatine capul. 

Ethan zise: 

— Preşedintele tău e... 

— Ronald Reagan. 

— În 2008, America a ales primul ei preşedinte de culoare, Barack 
Obama. Nu ai auzit niciodată de dezastrul navetei Challenger? 

El observă că lanterna începe să tremure în mâna ei. 

— Nu. 

— De căderea Zidului Berlinului? 

— Nu, nimic din toate astea. 

— De cele două războaie din Golf? De 11 septembrie? 

— Joci cu mine vreun joc al minţii sau ce? Ochii ei se îngustară — 
mai puţin de furie şi mai mult de frică. Oh, Doamne, exclamă ea. Eşti 
de partea lor, nu-i aşa? 

— Sigur că nu sunt. Câţi ani ai? 

— Treizeci şi patru. 

— Iar ziua ta de naştere este... 

— 1 noiembrie. 

— Ce an? 

— 1950. 

— Ar trebui să ai şaizeci şi unu de ani acum, Beverly. 

— Nu mai înţeleg nimic din toate astea, zise ea. 

— Eu nici atât. 

— Oamenii de aici... ei nu vorbesc despre nimic altceva în afară 
de Wayward Pines, spuse ea. E una dintre reguli. 

— Ce vrei să spui? 

— Ei numesc acest lucru „trăieşte clipa”. Nicio discuţie despre 
politică nu e admisă. Nimic despre viaţa ta anterioară. Nicio vorbă 
despre cultura pop — filme, cărţi, muzică. Despre nimic care nu se 
găseşte în acest oraş, cel puţin. Nu ştiu dacă ai observat, dar nu 

găseşti nicăieri nume de branduri. Până şi banii sunt ciudaţi. Nu 
mi-am dat seama de asta decât de curând, dar toţi banii sunt din anii 
cincizeci şi şaizeci. Nimic mai recent. Şi nu există calendare sau ziare 
în locul acesta. Eu ştiu de când mă aflu aici pentru că ţin un jurnal. 

— De ce se întâmplă toate astea? 

— Nu ştiu, dar pedeapsa pentru orice abatere e cumplită. 

Piciorul lui Ethan pulsa puternic din cauza strânsorii, dar cel 
puţin sângerarea se oprise. El încercă să ignore pentru moment 
neplăcuta senzaţie, dar avea de gând să lărgească bandajul cât de 
curând. 

Beverly spuse: 

— Dacă aflu cumva că eşti cu ei... 

— Nu sunt cu ei, oricine ar fi ei de fapt. 

În ochii ei apăruseră lacrimi. Beverly clipi de câteva ori şi îşi şterse 
dârele sclipitoare de pe obraji. 

Ethan se rezemă cu spatele de perete. 

Frigul şi durerea se intensificaseră. 

El auzea încă ploaia răpăind cu furie deasupra lor şi dincolo de 
fereastra cu vitralii era încă noapte. 

Beverly ridică pătura de pe pardoseală şi o puse pe umerii lui 
Ethan. 

— Arzi ca focul, zise ea. 

— Te-am întrebat ce este de fapt locul acesta, dar nu mi-ai 
răspuns. 

— Pentru că nu ştiu. 

— Ştii mai multe decât mine. 

— Cu cât ştii mai multe, cu atât devine mai ciudat. E mai bine să 
ştii mai puţin. 

— Ai stat aici un an întreg. Cum ai supravieţuit? 

Ea râse — tristă şi resemnată. 

— Făcând ceea ce făceau şi ceilalţi... trăind în minciună. 

— Minciună? 

— Pretinzând că totul ar fi în regulă. Că trăim cu toţii într-un 
orăşel perfect. 

— Unde paradisul este acasă. 

— Cum? 

— Unde paradisul este acasă. E o expresie pe care am văzut-o pe 
un panou publicitar de la periferie când am vrut să plec cu maşina 
din oraş noaptea trecută. 

— Când m-am trezit prima dată aici, eram atât de dezorientată şi 
aveam dureri atât de mari în urma accidentului de maşină, încât 
i-am crezut când mi-au spus că locuiam aici. După ce am rătăcit o zi 
întreagă prin ceaţă, şeriful Pope m-a găsit. El m-a escortat până la 
Biergarten, acel local în care ne-am întâlnit prima dată. Mi-a spus că 
eram barmaniţă acolo, deşi eu nu am servit la bar în viaţa mea. Apoi 
m-a dus la o casă mică în stil victorian pe care nu o mai văzusem 
înainte şi mi-a spus că e casa mea. 

— lar tu l-ai crezut, pur şi simplu? 

— Nu aveam alte amintiri, Ethan. Îmi ştiam doar numele în 
momentul acela. 

— Dar amintirile revin. 

— E adevărat. Şi am înţeles că se întâmpla ceva foarte grav. Nu 
puteam lua legătura cu nimeni din afară. Ştiam că asta nu era viața 
mea. Dar era ceva... ceva, nu ştiu — sinistru — în legătură cu Pope. 
Instinctul îmi spunea că ar fi fost mai bine să nu-i pun întrebări. Nu 
aveam maşină, aşa că am început să fac plimbări lungi către periferia 
oraşului. Dar s-a întâmplat un lucru ciudat. De fiecare dată când mă 
apropiam de locul în care drumul coteşte înapoi spre oraş, ghici cine 
apărea? M-am gândit că poate Pope nici nu era şerif. Era de fapt un 
temnicer. Pentru toţi cei care locuiau aici. Mi-am dat seama că mă 

urmărea cumva, aşa că timp de două luni am ţinut capul jos, am 
mers la serviciu, am mers acasă, mi-am făcut câţiva prieteni... 

— Şi ei se prefăceau la fel ca tine? 

— Nu ştiu. În aparenţă se purtau normal. Nici nu clipeau. Nu 
lăsau niciodată să se înţeleagă că ceva nu era în ordine. După un 
timp, mi-am dat seama că frica era de fapt cea care îi făcea pe toţi să 
se poarte aşa, dar nu ştiam care putea fi motivul. Şi, desigur, nici nu 
am întrebat. 

Ethan îşi aminti de petrecerea la care nimerise — Doamne, asta se 
întâmplase cu numai o noapte în urmă? — şi se gândi cât de normal 
se purtau cu toţii. Absolut firesc. Se gândi la toate casele acelea 
demodate în stil victorian şi la toate familiile care trăiau acolo... Câţi 
rezidenţi — deţinuţi, mai bine spus — se purtau normal, fiind toleranţi 
şi lipsiţi de griji pe timpul zilei, dar având nopţi albe în care se 
temeau să adoarmă, căutând cu înfrigurare soluţii, înspăimântați şi 
disperaţi să înţeleagă de ce fuseseră închişi în acea închisoare cu 
aspect idilic. Îşi imagina că erau mai mulţi care se încadrau în acest 
tipar. Dar fiinţele omeneşti erau -— printre altele — adaptabile. Se 
întrebă cât de mulţi dintre ei încercaseră să se convingă — atât pe ei, 
cât şi pe copiii lor — că lucrurile erau exact aşa cum trebuiau să fie. 
Aşa cum fuseseră întotdeauna. Cât de mulţi trăiau la maximum 
fiecare zi, savurând momentul, alungând orice gând sau amintire 
despre viaţa sa de înainte. Era mai uşor să accepte ceva ce nu putea fi 
schimbat decât să rişte totul şi să caute necunoscutul. Ce era dincolo. 
Deţinuţii închişi pe termen lung ajung adesea să se sinucidă sau să 
comită alte infracţiuni atunci când se confruntă cu perspectiva unei 
vieţi în afara zidurilor închisorii. Să fi fost diferit aici? 

Beverly continuă: 

— Într-o noapte, la bar, la câteva luni după sosirea mea aici, un 
individ mi-a strecurat un bilet. Pe bilet scria: „În spatele coapsei tale 

stângi”. În noaptea aceea, la duş, l-am simţit pentru prima dată — o 
umflătură mică, un obiect străin sub piele —, cu toate că nu ştiam ce 
ar fi trebuit să fac în această privinţă. În noaptea următoare, bărbatul 
a venit din nou la barul meu. A scris un nou mesaj, de această dată 
pe tichet: „Scoate-l afară şi păstrează-l cu grijă. Aşa te urmăresc ei“. 
La primele trei încercări mi s-a făcut frică. A patra oară mi-am făcut 
curaj şi l-am scos. Pe timpul zilei ţineam mereu cipul asupra mea. 
Îmi vedeam mai departe de treabă, la fel ca toţi ceilalţi. Iar cel mai 
ciudat lucru este că erau momente când totul mi se părea normal. 
Dacă eram la cină în casa cuiva sau participam la o petrecere de 
cartier, aveam sentimentul că poate fusese mereu aşa şi că viaţa mea 
anterioară era de fapt visul. Începeam să înţeleg cum puteau oamenii 
să accepte o viaţă în Wayward Pines. Noaptea, după ce îmi 
terminam tura la bar, plecam acasă şi lăsam cipul în pat, acolo unde 
ar fi trebuit să mă aflu, apoi ieşeam afară. În fiecare noapte porneam 
într-o direcţie diferită. 

Am încercat să fug de multe ori, dar de fiecare dată dădeam peste 
o fundătură. Spre nord, spre est şi spre vest erau acei pereţi de stâncă 
uriaşi, pe care puteam să mă caţăr până la vreo treizeci de metri, dar 
- inevitabil — pereţii deveneau din ce în ce mai abrupți şi mai netezi 
şi nu aveam de ce să mă mai ţin. Sau ajungeam la câte o creastă pe 
care nu mai aveam curajul să mă caţăr. Am văzut o mulţime de 
schelete la baza acelor stânci — nişte oase vechi, dezmembrate. 
Umane. Oameni care au încercat să escaladeze stâncile şi care au 
căzut în cele din urmă. A patra oară când m-am aventurat în afara 
oraşului, am mers pe drumul principal, în partea de sud — cel pe care 
am venit cu maşina în Wayward Pines. Am descoperit ce ai 
descoperit şi tu — drumul cotea înapoi în oraş. Ajungeai înapoi pe 
acelaşi drum într-un cerc nesfârşit. Dar eu am continuat să merg spre 
sud prin pădure. Cred că am mers aproape un kilometru până să 

ajung la gard, în cele din urmă. 

— Un gard? 

Pulsaţiile din piciorul lui Ethan deveniseră insuportabile, mai 
dureroase decât incizia făcută de Beverly, aşa că îşi lărgi puţin banda 
adezivă. 

— Avea şase metri înălțime şi mărginea pădurea în ambele părţi, 
cât de departe vedeai cu ochii. La capăt era prevăzut cu sârmă 
ghimpată şi bâzâia de parcă ar fi fost electrificat. Acelaşi avertisment 
era montat pe gard din cincisprezece în cincisprezece metri. Acesta 
suna aşa: „ÎNTOARCEŢI-VĂ ÎN WAYWARD PINES - DINCOLO 
DE ACEASTĂ LIMITĂ VEŢI MURI”. 

Ethan îşi înfăşură din nou piciorul cu banda adezivă. 

Pulsaţiile se mai potoliseră şi încă avea dureri, dar mult mai 
suportabile acum. 

— Şi ai găsit o cale de trecere? 

— Nu. Era aproape de apus şi m-am gândit că ar fi fost mai bine 
să mă întorc în oraş. Dar când m-am întors să plec, în faţa mea a 
apărut un bărbat. M-a speriat de moarte până când am realizat cine 
era... 

— Tipul care îţi spusese despre cip? 

— Exact. El mi-a spus că mă urmărise. În fiecare noapte în care 
ieşisem din casă. 

— Cine era? o întrebă Ethan şi, deşi nu putea fi sigur din cauza 
luminii slabe, i se păru că pe faţa lui Beverly trecuse o umbră. 

— Bill. 

Un fior brusc, ca un curent de joasă intensitate, străbătu trupul lui 
Ethan. 

— Care era numele de familie al lui Bill? 

— Evans. 

— Iisuse... 

— Ce e? 

— Evans era mortul din casă. Cel de la adresa pe care mi-ai dat-o. 

— Exact. Am vrut să înţelegi cât de periculos este locul acesta. 

— Mesajul a fost recepționat. Evans era unul dintre agenţii 
Serviciului Secret pe care am fost trimis să-i caut în Wayward Pines. 

— Nu ştiam că Bill făcea parte din Serviciul Secret. El nu mi-ar fi 
spus nimic din ceea ce numea el „vieţile noastre de dinainte”. 

— Cum a murit? 

Beverly ridică lanterna de pe podea. Becul acesteia lumina tot mai 
slab. 

O stinse. 

Era întuneric total. 

Şoaptele ploii şi nimic altceva. 

— S-a întâmplat în noaptea în care am încercat să fugim, încă nu 
înţeleg exact cum au aflat, pentru că ne-am lăsat microcipurile în 
paturile noastre, aşa cum făcusem de multe ori înainte. Eu şi Bill 
ne-am întâlnit la locul dinainte stabilit, cu mâncare şi alte provizii... 
dar nu am avut nicio şansă. 

Ethan simţi tristeţea din vocea ei. 

— Trebuia să mergem în direcţii opuse, zise ea. Eu am reuşit să 
ajung la mine acasă, dar pe el l-au prins. L-au rupt în bucăți. 

— Cine l-a rupt în bucăţi? 

— Toţi. 

— Care toţi? 

— Tot oraşul, Ethan. Îl puteam auzi urlând din casa mea, dar nu 
puteam face nimic. În cele din urmă, am înţeles. Am realizat ce 
anume îi ţinea pe toţi aici. 

Pentru o bună bucată de vreme, niciunul dintre ei nu scoase vreun 
cuvânt. 

În cele din urmă, Ethan zise: 

— Eu nu am ajuns niciodată până la gard, dar am mers prin 
pădure dincolo de curba pe care o face drumul în capătul sudic al 
oraşului. Asta s-a întâmplat noaptea trecută. Aş putea jura că am 
auzit ceva. 

— Ce anume? 

— Era un țipăt. Sau un plânset. Poate ceva între cele două. Dar cel 
mai ciudat lucru era sentimentul că-l mai auzisem şi înainte, într-un 
vis. Sau într-o altă viaţă. M-a umplut de groază la un nivel primar, ca 
urletul unui lup. Ceva înrădăcinat în subconştient. Singurul meu 
răspuns a fost fuga. Şi acum te aud vorbindu-mi despre acest gard 
electrificat şi mă întreb: de ce este acolo? Are rolul de a ne ţine 
înăuntru? Sau de a ţine ceva în afara lui? 

La început, Ethan crezu că sunetul venea din interiorul capului 
său — o consecinţă a drogului pe care i-l administrase sora Pam sau o 
traumă în urma bătăii încasate de la Pope şi a tot ceea ce îndurase de 
atunci. 

Dar zgomotul crescu rapid în intensitate. 

Se auzea ceva sunând. 

Nu. 

Erau mai multe sonerii. 

Sute şi sute de sonerii. 

— Ce-i asta? întrebă Ethan, făcând eforturi să se ridice în picioare. 

Beverly era deja la uşă, chinuindu-se să o deschidă. Balamalele 
scârţâiră şi un val de aer rece intră dintr-odată în criptă, în timp ce 
zgomotul deveni brusc mai puternic. 

Ethan realiză despre ce era vorba. 

Cinci sute de telefoane cu disc care sunau în acelaşi timp, 
umplând valea cu ţârâitul lor strident şi sinistru. 

— Oh, Dumnezeule, zise Beverly. 

— Ce se petrece? 

— Aşa au început să sune în noaptea în care a murit Bill. 

— Nu înţeleg. 

— Fiecare telefon, din fiecare casă din Wayward Pines, sună în 
acest moment. Oamenilor li se spune să te găsească şi să te omoare. 

Ethan îşi adună puterile pentru impactul acestei noi informaţii, 
fiind doar vag conştient de faptul că ar fi trebuit să fie speriat de 
moarte — ceva ce ştia, dar nu simţea, mintea lui începând deja să se 
izoleze, alunecând în acea stare amorţită şi tensionată — caracteristică 
instinctului primar de supravieţuire, pe care o gustase în acele rare 
ocazii din viaţa sa când avusese nenorocul de a privi moartea în 
ochi. Nu era momentul să ia vreo decizie greşită sau să facă risipă de 
emoții. Toată energia lui trebuia direcţionată şi canalizată în aşa fel 
încât să poată intensifica singurul lucru care-l putea ţine în viaţă: 
percepţia extrasenzorială. 

— Am să scap de cip şi îl voi ascunde aici, zise el. Aşteaptă-i afară. 

— Sunt peste cinci sute de oameni care trăiesc în Wayward Pines 
şi fiecare dintre ei probabil că te caută acum. Mă gândesc că, în cele 
din urmă, cineva va intra pe uşa aceea şi nu cred că vrei să fii aici 
când se va întâmpla asta. 

Ethan smulse lanterna din mâna ei şi o aprinse, apoi se apropie 
şchiopătând de sacul ei marinăresc. 

— Ce ai aici? întrebă el, lăsându-se în genunchi lângă sac. 

— Haine pentru tine. Pantofi. A trebuit să ghicesc ce număr porți. 

— Arme? 

— Îmi pare rău. Nu am putut să fac rost de aşa ceva. 

Ethan începu să scoată lucrurile afară — un tricou negru cu mâneci 
lungi, blugi negri, pantofi negri, două duzini de sticle cu apă... 

— Închide lumina! îi spuse Beverly printre dinți. 

Ethan închise lanterna. 

— Trebuie să pleci imediat, zise ea. Vin. 

— Lasă-mă doar să mă îmbrac şi... 

— Ei sunt deja în cimitir. Le văd lanternele. 

Ethan lăsă toate obiectele împrăştiate pe podea şi se îndreptă 
şchiopătând către uşa de fier. Afară, în întuneric, observă patru 
puncte luminoase care se mişcau printre pietrele funerare. 

Ei păreau să se afle la vreo treizeci de metri distanţă, deşi 
estimarea distanţei era o loterie pe o astfel de vreme. 

Telefoanele nu mai sunau. 

Beverly şopti la urechea lui Ethan: 

— Trebuie să ajungi la râul din partea de sud-vest a oraşului. 
Aceea e ruta pe care eu şi Bill plănuisem să o urmăm. E singura 
direcţie pe care nu am explorat-o în amănunţime. Bill a mers pe 
acolo de câteva ori şi credea că merită să încercăm. 

— Şi unde ne întâlnim? 

— Du-te la râu acum şi urcă în susul apei. O să te găsesc. 

Beverly îşi acoperi capul cu gluga ponchoului ei, ieşi afară din 
mausoleu, cobori treptele şi o luă la fugă în noapte, în timp ce Ethan 
asculta zgomotul paşilor ei, care se auzeau tot mai vag, pierzându-se 
definitiv în răpăiala ploii insistente. 

El zăbovi în prag, concentrându-şi atenţia când asupra luminilor 
care se apropiau, când asupra întunericului deplin al criptei, 
întrebându-se dacă avea la dispoziţie două minute ca să se îmbrace 
şi să ia cu el nişte provizii sau dacă trebuia să plece fără întârziere. 

Razele de lumină ajunseră mai aproape, toate patru mişcându-se 
în direcţia mausoleului şi fiind însoțite de voci: 

„Hotărăşte-te, la naiba!” 

Pierdea secunde preţioase. 

„Dacă vor ajunge aici cât timp eşti în criptă, eşti un om mort. Nu 
există scăpare, iar ei ar putea ajunge aici în mai puţin timp decât ţi-ar 
trebui ţie ca să te îmbraci.” 

O rupse la fugă, neavând pe el decât cămaşa de spital, fără 
pantofi, cu picioarele goale lipăind în iarba udă şi prin noroiul rece. 

Stropii de ploaie îl şfichiuiau fără îndurare. 

Dureros. 

Îi îngheţau sângele în vene. 

Tendonul genunchiului său stâng îl făcea să urle de durere cu 
fiecare flexare a mușchiului. 

Încercă să-şi izoleze toate aceste senzaţii - frica, durerea 
agonizantă, răceala — şi alergă cât îl ţineau picioarele printre pini, 
ocolind pietrele funerare. 

Cele patru puncte luminoase din spatele lui nu păreau să fi 
observat ieşirea lui din mausoleu, pentru că rămăseseră pe loc, iar 
traiectoria lor intersecta aleea din faţa mausoleului. 

În întunericul aproape deplin, se simţea complet dezorientat. Nu 
avea idee dacă se îndrepta spre nord sau spre sud, către oraş sau 
departe de acesta, dar fugi fără să se oprească până când ajunse la un 
zid din piatră aproape năruit ce mărginea cimitirul. 

După ce-l escaladă, încălecă pe coama zidului şi îşi trase 
răsuflarea preţ de o secundă, apoi întoarse capul spre direcţia din 
care venise. 

Erau acum mai multe lumini. 

Cel puţin şase nou-veniţi apăruseră pe lângă primii patru şi în 
fiecare secundă se iveau tot mai mulţi în spatele acestora, o veritabilă 
armată de licurici aprinzându-se în întuneric şi mişcându-se toţi 
către el, sărind haotic dintr-o parte în alta — un soi de ţopăială care îl 
făcu să realizeze că oamenii care purtau lanternele alergau. 

Ethan abandonă microcipul pe zidul de piatră, apoi sări de 
cealaltă parte a acestuia, tresărind din cauza durerii supărătoare din 
coapsa stângă. Dar o ignoră şi continuă să alerge pe o pajişte cu iarba 
tunsă. 

Într-un capăt al pajiştii se zăreau câteva leagăne şi tobogane, care 
sclipeau în întuneric. La lumina unui stâlp de iluminat, Ethan 
observă că ploaia se înteţise. 

Dincolo de parcul de joacă, într-un pâlc de pini întunecaţi, 
observă mai multe lanterne, auzi mai multe voci. 

Cineva striga în cimitir şi, deşi nu-şi putea da seama dacă strigătul 
era pentru el, acesta îl făcu să mărească pasul. 

Când se apropie de setul de leagăne şi de tobogan realiză, în 
sfârşit, unde se afla, iar bolborositul apei curgătoare, care acoperea 
răpăiala ploii şi bubuitul inimii lui, confirma bănuiala lui. 

Deşi nu putea vedea în întuneric, intui că în stânga lui se întindea 
malul cu iarbă verde din Wayward Pines pe care îşi revenise în 
simţiri cu cinci zile în urmă. 

Şi râul. 

Se reorientă şi îşi schimbă puţin ruta pentru a înainta spre râu, dar 
acolo unde ar fi trebuit să fie malul se ivi o lumină. 

Ethan trecu alergând pe lângă tobogan, îşi croi drum printr-un 
hăţiş de arbuşti uzi de ploaie care aproape că-i sfâşiară cămaşa 
subţire de spital şi ajunse împleticindu-se în stradă. 

Cămaşa de spital îi atârna în zdrenţe în jurul gâtului, ca o mantie 
sfâşiată. O smulse de pe el, simțind o nevoie disperată de oxigen. 
Nici dacă ar fi tras aer în piept vreme de un minut întreg nu ar fi fost 
de ajuns — dar nu avea timp să se oprească pentru a-şi umple din nou 
plămânii. 

Luminile din direcţia cimitirului, dinspre râu şi dintre pinii din 
nord-estul parcului se adunaseră în acel câmp deschis, formând un 
adevărat roi de licurici ce se mişca acum în direcţia lui ca o entitate, 
acompaniat de un noian de voci îmbătate de exuberanta specifică 
unei vânători. 

Un val proaspăt de adrenalină îi aprinse sângele. 

Tălpile lui pline de noroi răsunară pe asfaltul ud atunci când ţâşni 
gol în mijlocul străzii, ploaia curgându-i şiroaie pe faţă. 

Realiză că obiectivul său se schimbase. 

Abandonă ideea de a ajunge la râu. Avea nevoie de un loc în care 
să se poată ascundă şi să pună capăt acelei nebunii. Nu ştia câți 
oameni îl urmăreau sau câţi îl văzuseră deja, dar alergând gol pe 
străzile oraşului risca să fie ucis în cel mai scurt timp. 

O voce puternică strigă: 

— Acolo! 

Ethan aruncă o privire peste umăr şi zări trei siluete care ieşeau 
alergând dintr-o casă victoriană mare. Bărbatul care ieşise primul 
sări peste treptele verandei, străbătu curtea din faţă şi făcu un salt 
peste gardul din ţăruşi cu o graţie de atlet, în timp ce însoțitorii lui 
rămăseseră la poartă, chinuindu-se să tragă zăvorul acesteia. 

Atletul ateriză pe trotuarul străzii şi mări pasul. Era îmbrăcat 
complet în negru, iar bocancii lui răsunau pe asfaltul străzii. Avea în 
mână o macetă, a cărei lamă udă sclipea în lumina plăpândă a lămpii 
de miner de pe frunte, şi alerga iute, gâfâind. O voce din capul lui 
Ethan rosti fără expresie, cu calmul impenetrabil al unui senator din 
opoziţie citind o carte de telefoane la ora trei dimineaţa: „Acest 
bărbat e la cincizeci de metri de tine, e înarmat şi o să te prindă. Ce ai 
de gând să faci în această privinţă?” 

Capitolul 10 


Fereastra mansardei e dispusă la cea mai mare înălțime din toată 
casa. Are formă de inimă, aflându-se sub o streaşină înclinată care 
protejează geamul de ploaie. 

Este târziu şi întuneric, iar murmurul ploii pe acoperişul subţire 
de deasupra capului ei ar fi un zgomot liniştitor în oricare altă 
noapte. 

Un zgomot care să te adoarmă. 

Care să te facă să visezi. 

Telefonul ei nu a sunat la fel ca celelalte şi se simte recunoscătoare 
pentru asta. 

S-a temut ca nu cumva ei să-i impună să participe la aşa ceva — s-a 
rugat să nu fie nevoită să o facă, iar această confirmare este o vagă 
mângâiere în toiul acestui coşmar. 

Din acest punct de observaţie de la cel de-al treilea nivel, ea poate 
vedea luminile lanternelor împânzind valea — aşa cum se aprind 
luminile unui oraş mare la căderea nopţii. Sunt sute. În depărtare se 
zăresc doar nişte puncte strălucitoare în ploaia torențială. Altele sunt 
suficient de aproape pentru a putea distinge conurile de lumină 
individuale care străpung aburii de ceaţă ce încep să se formeze pe 
alei şi printre vâlcele. 

Când el se iveşte alergând, inima ei se opreşte. 

E gol. 

Palid. 

Alergând ca o fantomă pe mijlocul străzii, urmărit de trei bărbaţi 
înveşmântaţi în negru şi înarmaţi cu macete. 

Ea ştiuse că asta trebuia să urmeze şi credea că este pregătită 
pentru un asemenea lucru, dar văzându-l în carne şi oase, văzându-i 

frica, panica şi disperarea, e nevoită să-şi muşte buza pentru a se 
abţine să-l strige. 

„Asist la execuţia lui.“ 

Ethan iese din câmpul ei vizual, alergând către clădirile de pe 
strada principală, şi un gând o loveşte ca o încărcătură dublă de alice 
în piept — ultima dată când îl vede în viaţă, pentru că nu are de gând 
să se ducă în casa de pe strada cu numărul unu ca să-i vadă 
rămăşiţele, să asiste la dezastrul care se abătuse asupra soţului ei, 
tatăl fiului ei. 

Şi mai mulți oameni umpluseră străzile, toţi alergând spre strada 
principală. 

În ciuda vremii mohorâte, este o atmosferă de carnaval şi vede tot 
mai multe costume — unele dintre acestea pregătite, fără îndoială, în 
avans. 

Cu toate că nimeni nu vorbeşte vreodată în timpul sărbătorii, ea 
ştie că sunt oameni care aşteaptă să sune telefoanele. 

Pentru şansa de a alerga cuprinşi de frenezie în toiul nopții. 

Atraşi de sânge. 

Ea şi Ben se alăturaseră ultima dată mulțimii — de parcă ar fi avut 
de ales — şi, fiindcă nu-şi găsiseră loc printre oamenii furioşi care-l 
bătuseră pe Bill Evans până ce-l omorâseră, fuseseră prinşi stând pe 
margine. 

Auzise ţipetele şi rugăminţile acestuia printre râsetele şi batjocura 
mulţimii cuprinse de nebunie. 

După aceea, întregul oraş chefuise pe strada principală până la 
răsăritul soarelui: băutura cursese din plin, artificiile explodaseră, 
petrecăreţii dansaseră, cântând şi sărbătorind - şi, în timp ce ea se 
simţea îngrozită de acest spectacol, o unitate incontestabilă străbătea 
„băzâind“ mulţimea, de parcă până şi aerul fusese electrificat. 

Toţi se îmbrăţişau. 

Erau euforici. 

O noapte dedicată celei mai înspăimântătoare feţe a umanităţii — 
malefice, entuziaste şi cuprinse de nebunie. 

O sărbătoare a iadului. 

În cei cinci ani pe care-i petrecuse în Wayward Pines, fuseseră 
doar patru astfel de sărbători. 

Cea din seara aceasta este a cincea. 

Theresa îşi trece mâna peste faţă şi se retrage de la fereastră. 

Se mişcă încet prin mansarda goală, atentă să păşească uşor pe 
scândurile vechi din duşumea, pentru ca acestea să nu scârţâie. 
Dacă-l trezeşte pe Ben şi acesta vede o astfel de sărbătoare, e sigură că 
va dori să iasă afară, să participe şi el. 

Ea coboară de la mansardă pe scara modulară pliabilă, o strânge 
şi închide trapa de acces, ridicând-o la loc în tavan. 

I se pare atât de ciudat să stea acolo, la al doilea etaj al acestei case 
tăcute, gândindu-se la tot ce se petrece afară... 

Traversează holul şi se opreşte în pragul uşii deschise de la 
camera lui Ben. 

El doarme. 

Are doisprezece ani şi pe zi ce trece seamănă tot mai mult cu tatăl 
lui. 

Privind chipul lui Ben, se întreabă dacă Ethan va striga atunci 
când ei îl vor prinde, în cele din urmă. 

Oare ea o să-l audă? 

Şi dacă va fi aşa, va fi în stare să suporte? 

Uneori lucrurile par cât se poate de normale, aşa cum au fost 
întotdeauna, însă vin momente când tensiunea îngropată a 
întrebărilor pe care îşi interzice să şi le pună ameninţă să o spargă în 
bucăţi ca pe un cristal antic. 

În curând se va auzi muzică pe strada principală şi, cel mai 

probabil, fiul ei se va trezi. 

Ben va dori să afle ce se întâmplă şi nu va putea să-l mintă. 

Nici să-l ducă de nas. 

El e prea deştept pentru asta. 

Iar ea îl respectă mult prea mult. 

Ce îi va spune? 

lar cea mai grea întrebare... 

E deja o săptămână de când se trezeşte în toiul nopţii, singură în 
dormitorul ei întunecat, fără vreo posibilitate de a-şi mai vedea soţul 
vreodată... 

Ce îşi va spune sieşi? 

Capitolul 11 


Ethan traversă în grabă următoarea intersecţie. Tot mai multe 
lumini apăreau de fiecare dată când privea în urmă, dar bărbatul 
care era cel mai aproape de el — atletul săritor de garduri — îl 
preocupa cel mai mult. Bărbatul o luase înaintea concetăţenilor săi 
mai lenți, iar lui Ethan i se părea cunoscut — era chel şi avea ochelari 
cu lentile enorme şi rame argintii. Când bărbatul ajunse la circa zece 
metri de el, Ethan realiză cine era acesta: farmacistul acru de la care 
încercase să cumpere aspirină cu două zile în urmă. 

Strada principală se ivi în faţa lui, dincolo de următoarea 
intersecţie. Un zgomot asurzitor se ridică deasupra caselor cu două 
şi trei etaje: clocotul unei mulţimi în delir. 

Sub nicio formă n-ar fi putut să alerge gol pe strada principală. 
Dar ţinând cont de direcţia în care fugea în acel moment, dacă nu 
devia de la traiectorie, în următoarele douăzeci de secunde avea să 
facă exact asta. 

Nu mai era decât o stradă între Ethan şi strada principală, iar 
aceasta era de fapt o alee cu o singură bandă, care dispărea în spatele 
primului rând de clădiri. Îi fu necesar un ultim val de adrenalină 
indusă de furie ca să recunoască faptul că, dacă pornea pe aleea 
aceea după ce trecea de colţul străzii şi avea să întâlnească pe cineva 
- o singură persoană ar fi fost de ajuns —, era un om terminat. 

Hăcuit de moarte de un farmacist mânuitor de macetă. 

Frumos mod de a muri. 

Un garaj cu un singur etaj era ultima clădire de pe stradă, iar el îşi 
spuse că atunci când avea să cotească pe după colţul clădirii, 
farmacistul avea să-l piardă din vedere pentru vreo două secunde. 

S-ar fi considerat norocos dacă n-ar fi fost aşteptat pe alee de o 

mulțime de oameni. 

Spre capătul străzii mărise pasul, dar acum era timpul să facă 
mişcarea pe care o plănuise. 

Coti brusc la stânga pe pavajul ud şi alunecos. 

„Nu trebuie să cazi”, îşi spuse. 

Trecu peste un petic de iarbă, apoi sări pe trotuar şi din nou pe 
iarbă, iar când ajunse pe alee, îşi spuse că nici măcar nu ştia ce avea 
să facă. 

„Nu este timp de planuri. E de ajuns să reacţionezi.” 

După zgomotul paşilor bărbatului care alerga după el, estimă că 
farmacistul trebuia să fie cam cu şase paşi în urma sa. 

Ethan ţâşni pe alee. 

Beton şi noroi. 

Şi mai întuneric. 

Aburi de ceaţă în care se simțea duhoarea gunoiului ud. 

Nu văzu pe nimeni în imediata vecinătate, în afară de luminile a 
două lanterne aflate la peste o sută de metri distanţă, care coteau în 
direcţia lui. 

Ethan îşi azvârli picioarele în părţi, pe traiectorii paralele — ca şi 
cum ar fi vrut să se oprească pe schiuri, întrerupându-şi avântul. 
Alunecă şi se opri atât de brusc, încât simţi gravitația forțându-l să se 
rostogolească. 

Îşi recăpătă echilibrul şi ţâşni cu toată forţa pe acelaşi drum pe 
care venise, accelerând exact în momentul în care ajunse la colțul 
clădirii. 

„Să fii acolo. Să fii acolo. Să fii acolo.” 

Coliziunea fu violentă când fruntea lui Ethan izbi în plin 
jumătatea inferioară a maxilarului farmacistului. Lovitura — soldată 
după toate aparențele cu fractura de maxilar a farmacistului — fu atât 
de devastatoare, încât impactul îl făcu pe Ethan să se clatine pe 

picioare. 

Făcu un salt înapoi, cu sângele şiroindu-i pe faţă. 

Farmacistul căzuse buimac în şezut, scuipându-şi dinţii pe 
asfaltul străzii. 

După lovitura care-l lăsase confuz, Ethan avu nevoie de două 
secunde ca să-şi dea seama că obiectul lung din metal care zăcea pe 
asfalt era maceta bărbatului. 

Întinse mâna şi o ridică. Bărbatul îşi îndreptă ochii spre el. Bănuia 
îngrozit ceea ce era pe cale să se întâmple, iar acest lucru îl făcu să-şi 
vină în simţiri mai rapid decât ar fi făcut-o o găleată plină cu săruri 
mirositoare. 

Ethan apucă strâns cu degetele mânerul macetei, care fusese 
înfăşurat cu bandă adezivă pentru o mai mare aderenţă pe timpul 
ploii. 

Bărbatul ridică mâinile într-o încercare inutilă de a ţine la distanţă 
de ceea ce avea să urmeze. 

Ethan simulă o lovitură cu maceta şi îl izbi pe bărbat în faţă cu un 
şut frontal, călcâiul său înfigându-se în nasul spart al acestuia. Ceafa 
bărbatului se izbi violent de asfalt, iar oasele craniului se auziră 
trosnind. 

Farmacistul scoase un geamăt şi rămase prăbuşit, însă cei doi 
prieteni ai săi se apropiau alergând. Aveau să ajungă acolo în numai 
zece secunde, iar în spatele lor, la o stradă distanţă, armata aceea de 
lanterne se mişca precum o cireadă de vite înaintând pe stradă. 
Zgomotul sutelor de paşi pe asfaltul ud devenea din ce în ce mai 
intens. 

Ethan fugi înapoi pe alee şi constată uşurat că cele două lumini pe 
care le văzuse ultima dată acolo dispăruseră. 

O luă din nou la fugă, ştiind că trebuia să profite din plin de acest 
răgaz în care nu mai era văzut. 

După douăzeci de paşi pe alee, ajunse la un tomberon de gunoi şi 
nu mai ezită nicio secundă. 

Se ascunse lângă tomberon, lipindu-se de pământ, şi se târî în 
spatele acestuia, strecurându-se între peretele metalic şi zidul din 
cărămidă al clădirii lângă care se afla. 

Nu putea auzi nimic din cauza bătăilor nebuneşti ale inimii şi a 
gâfâitului exagerat. Sudoarea şi sângele, reci precum gheaţa, îi 
curgeau pe frunte şi îi intrau în ochi, iar muşchii îi zvâcneau 
înfierbântaţi din cauza acumulării de acid lactic, de parcă ar fi 
participat la un maraton. 

Zgomotul de paşi care treceau pe lângă tomberon şi care se 
îndepărtau, auzindu-se din ce în ce mai slab, era o adevărată muzică 
pentru urechile sale. 

Obrazul lui Ethan rămase pe pământ, în timp ce praful, 
pietricelele şi bucăţile de sticlă spartă i se lipeau de faţă. 

Ploaia răpăia pe spatele lui şi se aduna în jurul lui în băltoace care 
tremurau tulburate de fiecare nou strop. 

Ar fi putut sta întins acolo o noapte întreagă şi toată ziua 
următoare. 

„Ridică-ţi fundul. Nu-ţi poţi permite să înţepeneşti acolo.” 

Ethan îşi puse palmele pe pietrişul ud şi se ridică în patru labe. 
leşi din spaţiul dintre tomberon şi clădire şi rămase ghemuit pentru 
o clipă lângă peretele tomberonului, ascultând. 

Voci undeva la distanţă. 

Paşi îndepărtați. 

Zarvă pe strada principală. 

Dar nimic nu părea periculos de aproape. 

Se ridică în picioare, aruncă o privire în spate, către intrarea pe 
alee, şi zări mulțimea urcând strada şi îndreptându-se în grabă către 
strada principală. Ceva se întâmpla acolo. 

Stând cu spatele la zidul de cărămidă, Ethan porni în direcţia 
opusă, în întunericul ceţos al aleii. 

Zece metri mai jos, descoperi o adâncitură în zidul de cărămidă — 
o uşă din lemn. 

Se uită în spate, spre tomberon, şi la strada de dincolo de acesta. 

Cineva venea acum spre el — raza unei lanterne scruta întunericul 
de pe alee în stânga şi-n dreapta, fiind însoţită de zgomot de paşi pe 
pietriş. 

Ethan trase de uşă şi o deschise, iar becul din interior aruncă o 
pată de lumină pe alee, ce dispăru imediat în ceaţă. 

Intră şi urcă rapid scara luminată, apoi închise uşa după el şi 
încercă să întoarcă cheia în broască. 

Cilindrul fusese găurit ca o cavitate şi era umplut cu metal. Nu 
avea cum să încuie uşa. 

Când ţâşni pe scara îngustă, efortul ascensiunii îi provocă noi 
dureri înţepătoare în spatele piciorului stâng. 

Când ajunse pe palierul celui de-al doilea etaj, uşa de la intrare 
dinspre alee se deschise, trântindu-se de perete. 

De sus, Ethan aruncă o privire spre uşă şi văzu în prag un bărbat 
masiv, într-un poncho ud de ploaie. Acesta avea într-o mână 
lanterna, iar în cealaltă ţinea un satâr, pe care Ethan bănui că-l luase 
la repezeală dintr-un suport de cuțite din bucătărie. 

Ochii bărbatului erau ascunşi în umbra glugii sale, dar maxilarul 
lui părea hotărât, iar mâinile lui — mai ales cea în care ţinea satârul — 
erau ferme precum piatra, fără să trădeze vreun semn de 
nervozitate. 

Ethan traversă iute palierul şi urcă următorul şir de trepte, în timp 
ce casa scării răsuna de tropăitul bocancilor. 

Când ajunse pe palierul celui de-al treilea nivel, Ethan se izbi 
într-o uşă. 

Coridorul cufundat în linişte era pustiu şi slab luminat. Câteva 
aplice având formă de felinare fuseseră montate pe perete din şase în 
şase metri. 

Pe fiecare uşă erau cifre din alamă. 

O clădire de apartamente? 

Ethan auzi tropăitul paşilor pe trepte. 

Începu să străbată holul palierului, încercând mânerul sferic al 
fiecărei uşi pe lângă care trecea. 

Încuiată. 

Încuiată. 

Încuiată. 

Încuiată. 

Ştiind că, dintr-un moment în altul, uşa care făcea legătura cu casa 
scării putea să se deschidă. 

Încuiată. 

Încuiată. 

A şaptea uşă pe care o încercă — cea cu numărul nouăsprezece — se 
deschise. 

Strânse mai tare mânerul macetei, în eventualitatea că l-ar fi 
aşteptat cineva de cealaltă parte a uşii, apoi o deschise, împingând-o 
cu degetele de la picioare. 

Un apartament mic şi întunecat. 

Care părea gol. 

Se strecură înăuntru şi închise uşa în aceeaşi clipă în care cea de la 
casa scării se deschise brusc, izbită probabil cu piciorul. 

Ethan întinse mâna şi puse lanţul de siguranţă. 

Zăbovind lângă uşă, ascultă cu atenţie ce se întâmpla de cealaltă 
parte a acesteia. Uşa de la holul palierului se închise. 

Paşii încetiniră considerabil. 

Răsunau acum pe pardoseala din lemn. 

Nimeni nu se mai grăbea. 

Nimeni nu mai izbea nervos cu piciorul în uşi. 

Ethan aproape că îl vedea pe bărbatul cu poncho galben cercetând 
metodic coridorul. Probabil că îşi dăduse seama că Ethan se 
strecurase într-unul dintre apartamente, dar nu avea de unde să ştie 
în care. 

Paşii se apropiară... 

lar acum, că această uşă era închisă... 

„„.şi se opriră de cealaltă parte, destul de aproape. Când Ethan se 
uită în jos, văzu că dunga de lumină care se zărea pe sub uşă era 
întreruptă în două locuri. 

De unde naiba ştiuse omul acela în ce loc să se oprească? 

Pe toţi dracii! 

Urmele de noroi... 

Una dintre umbrele picioarelor de pe podea dispăru şi parchetul 
din hol scârţâi sub greutatea bărbatului. 

Ethan se retrase în încăpere, strecurându-se într-o chicinetă de pe 
partea dreaptă. 

Zgomot de lemn crăpat. 

Apoi lanţul de la uşă se rupse. 

Lumina din coridor se revărsă în apartamentul întunecat. 

Ponchoul cel galben spărsese uşa cu piciorul. 

Stând cu spatele lipit de un frigider care bâzâia surd, Ethan văzu 
umbra bărbatului pe covorul din apartament. Umbra se lungi când 
bărbatul păşi peste prag, mişcându-se încet prin micul antreu ce 
făcea legătura cu livingul. 

La aproximativ un metru de bucătărie, acesta se opri. 

Ethan auzea cum se scurgeau pe covor stropii de pe pelerina de 
ploaie a bărbatului, dar şi respiraţia precipitată a acestuia, în timp ce 
încerca să-şi calmeze propriul suflu. 

Auzi un clic, apoi o rază de lumină străpunse întunericul 
livingului şi cercetă încet peretele de-a lungul căruia erau aranjate 
câteva rafturi cu cărţi, ce încadrau două ferestre mari, acoperite cu 
perdele. 

Dinspre ferestre, Ethan auzea zgomotul de pe strada principală 
crescând necontenit. 

Raza lanternei lumină apoi o sofa tapiţată cu piele şi o măsuţă de 
cafea. Dintr-o cană aşezată pe un suport, pe masă, se ridicau aburi 
ademenitori, care umpleau apartamentul cu aroma dulce şi 
liniştitoare a ceaiului de muşeţel. 

Lumina se mută apoi în cealaltă parte a camerei, asupra unei 
fotografii înrămate - un crâng de plopi tremurători, superbi în 
culorile toamnei, munţi ninşi în fundal şi cerul de octombrie de un 
albastru viu deasupra acestui peisaj de poveste — şi alunecă apoi în 
bucătărie, trecând peste aragaz, dulapuri, cafetieră şi chiuveta 
sclipitoare din inox, în drumul ei către Ethan. 

Ethan se aplecă, străbătu ghemuit linoleumul şi rămase în 
întuneric între insulă şi chiuvetă. 

Bărbatul înaintă spre el. Văzu raza de lumină oprindu-se asupra 
frigiderului, acolo unde fusese el cu cinci minute în urmă. 

Paşii se apropiau. 

În uşa cuptorului cu microunde de deasupra aragazului, Ethan 
prinse reflexia bărbatului în poncho galben, care stătea acum în 
living, holbându-se la un portal din peretele nordic ce se deschidea 
într-un dormitor. 

Ethan începu să se ridice încet, vuietul mulţimii camuflând 
trosnetul genunchilor săi. Se ridică în picioare, cu faţa spre spatele 
bărbatului în poncho galben, care înainta acum prudent spre 
dormitor. Ethan se furişă pe lângă insulă, apoi ieşi din bucătărie. 

Când ajunse la măsuţa de cafea, se opri. Ponchoul galben stătea în 

pragul uşii de la dormitor, la şase metri distanță, plimbând raza 
lanternei prin încăpere. Ethan strânse mai tare mânerul înfăşurat în 
bandă adezivă al macetei şi îşi plimbă degetul mare deasupra 
tăişului lung al lamei. 

Ar fi putut fi mai ascuţită. Mult mai ascuţită. Trebuia să lovească 
fulgerător. 

„Haide.  Atacă-l. Chiar acum, când ai avantajul 
elementului-surpriză.” 

Ezită. 

Ethan rănise şi omorâse destul de mult în viaţa lui, dar violenţa 
confruntărilor corp la corp era evitată în carlinga unui elicopter 
Black Hawk. Să lanseze rachete Hellfire cu ghidare prin laser într-o 
ţintă aflată la trei kilometri nu era acelaşi lucru cu a ucide un civil cu 
o macetă de la o distanță atât de mică. 

Lansarea rachetelor era ceva mai mult decât un joc video. 
Uciderea unui civil, însă... 

Bărbatul se întoarse brusc în prag şi se trezi în faţa lui Ethan. 

Amândoi începură să respire mai repede. 

— De ce faci asta? îl întrebă Ethan. 

Niciun răspuns. 

Acum, el nu putea să vadă deloc faţa bărbatului. 

Vedea doar profilul acestuia, umbra satârului din mâna sa 
dreaptă şi o pată de lumină ce cădea pe bocanci, în timp ce lanterna 
era îndreptată spre podea. 

Când Ethan deschise gura pentru a repeta întrebarea, raza 
lanternei se ridică brusc spre faţa lui, orbindu-l. 

Ceva zdrăngăni pe podea. 

Şi se făcu din nou întuneric. 

Ethan nu mai vedea nimic din cauza suprasolicitării retinei, fiind 
orb într-un întuneric cenuşiu, fără formă sau culoare. 

Bărbatul se apropia de el — parchetul de sub covor scârţâia cu 
fiecare pas al său, iar blugii îi foşniră când se repezi să atace. 

Ethan se retrase câţiva paşi. Vederea îi reveni. 

Prinse o imagine a bărbatului în poncho galben aflat la numai un 
metru distanţă. Bratul în care ţinea satârul era ridicat, fiind orientat 
pentru o lovitură descendentă. 

Ethan pivotă. Maceta lui spintecă fulgerător, cu sete. 

Lama nu întâmpină nicio rezistenţă, iar forţa loviturii îl făcu să-şi 
piardă echilibrul. 

„L-am ratat, îşi spuse Ethan. Sunt mort.” 

Bărbatul trecu pe lângă el, clătinându-se ciudat de-a lungul 
camerei până ce ajunse la barul inclus în insula din bucătărie. 

Ethan îşi recăpătă echilibrul şi, în timp ce strângea mai tare 
mânerul macetei, asigurându-se că o ţine bine, observă că de pe 
vârful lamei se scurg picături de sânge. 

Se întoarse către bucătărie. 

Bărbatul scăpase satârul din mână şi era acum cu faţa spre Ethan, 
sprijinindu-se cu spatele de insulă şi ţinându-se cu ambele mâini de 
partea stângă a gâtului, de unde se auzea un soi de şuierat — ca aerul 
comprimat ieşind dintr-o anvelopă. 

Ethan se retrase cu spatele spre uşa dormitorului, se lăsă pe vine 
şi ridică lanterna de pe covor. 

Îndreptă raza lanternei spre bărbatul cu poncho galben. 

Cantitatea de sânge era impresionantă. 

Semăna cu o pânză de păianjen roşie pe plasticul galben al hainei, 
răspândindu-se precum replica unui virus, în toate direcţiile, 
printr-o duzină de firişoare de sânge ce se scurgeau pe podea într-o 
mică baltă. 

Sângele ţâşnea dintr-o rană de cincisprezece centimetri — apărută 
de-a curmezişul intersecţiei dintre umăr şi gât — în câţiva stropi fini 

într-unul dintre capete, şi în jeturi pulsatorii de un roşu aprins în 
celălalt, arcul fiecărui jet micşorându-se pe măsură ce bătăile inimii 
bărbatului încetineau. 

Faţa lui era albă ca varul. Se holba la Ethan fără nicio expresie, 
clipind încet, ca şi cum ar fi fost într-un soi de transă hipnotică. 

În cele din urmă se desprinse de insulă şi se prăbuşi peste un 
scaun de bar şi apoi pe podea. 

XXX 

Din dulapul din dormitor, Ethan luă rapid o pereche de blugi, un 
tricou cu mâneci lungi şi un hanorac negru cu glugă. 

Tricoul şi blugii erau mai mici cu câteva numere, dar Ethan se 
descurcă şi aşa. Tenişii pe care-i găsi erau o altă problemă. Ar fi 
putut la o adică să-şi strângă piciorul în aşa fel încât să-i încalţe şi să 
lege şireturile, dar ar fi fost o adevărată agonie să meargă cu ei şi în 
mod sigur aveau să-i facă băşici în cel mai scurt timp. 

Bocancii mortului, mult mai mari, arătau promițător. Ethan îi 
scoase din picioarele bărbatului şi, după ce îşi puse mai multe 
perechi de şosete, picioarele lui încăpură perfect. 

Se simţea bine să fie din nou îmbrăcat şi ferit de ploaie în acel 
apartament călduros. Era extrem de tentat să petreacă acolo încă o 
jumătate de oră, bandajându-şi rănile, dar trebuia să plece 
neîntârziat mai departe. Dacă s-ar fi întâmplat ca un grup mai mare 
să verifice etajul acela, nu ar fi avut unde să fugă. 

Ethan luă lanterna şi maceta, apoi se duse la chiuvetă. Era peste 
măsură de însetat. Petrecu un minut ţinând gura sub robinet, dar 
încercă totuşi să nu se îmbuibe cu apă. 

Deschise apoi frigiderul. 

Ciudat. 

Văzu mai multe sticle cu lapte. Legume proaspete. Un cofraj cu 
ouă. Carne ambalată în hârtie specială. 

Dar nimic preambalat. Întinse mâna şi luă o pungă cu morcovi şi 
o bucată de pâine, pe care le îndesă în buzunarele laterale ale 
blugilor. 

Un zgomot îl opri pe Ethan în timp ce se îndrepta spre uşă — voci 
şi strigăte care răsunau până sus, la etaj, de pe strada principală. 

Traversă din nou apartamentul, apropiindu-se iute de una dintre 
ferestrele mari ale acestuia, şi trase foarte puţin perdeaua — destul cât 
să poată arunca o privire afară. 

La şase metri mai jos, era un adevărat haos. 

Clădirile şi fațadele magazinelor se luminau şi se întunecau 
alternativ în urma unor explozii repetate de lumină urmate de 
întuneric, a căror sursă era un foc uriaş ce vuia în mijlocul străzii în 
ciuda ploii, alimentat cu puieţi de pini şi cu scânduri lungi smulse 
din anexele caselor. 

Doi bărbaţi cărau o bancă din lemn către vâlvătaie. Ethan îi văzu 
apoi punând banca pe foc, spre marea încântare a meselor murate de 
ploaie care înţesau strada. Numărul trupurilor care se înghesuiau 
era mai mare în apropierea flăcărilor. 

Oamenii din stradă arătau diferit faţă de locuitorii pe care-i 
cunoscuse în ocaziile anterioare. 

Majoritatea se înveşmântaseră în costume extravagante. 

Bijuterii false şi vulgare atârnau ostentativ la gâturile şi pe 
încheieturile femeilor. Coliere cu perle, mărgele şi tiare. Chipurile lor 
erau strălucitoare din cauza sclipiciului şi machiajului ţipător, iar 
ochii le erau înnegriţi strident cu creionul dermatograf. Toate erau 
îmbrăcate sumar, în ciuda ploii şi a frigului. Păreau o adunătură de 
prostituate petrecărețe. 

Bărbaţii arătau la fel de absurd. Unul purta un sacou sport şi nu 
avea pantaloni. Altul, fără cămaşă, purta doar o pereche de 
pantaloni largi, cu bretele roşii, şi un fes roşu de Moş Crăciun pe 

vârful capului. Ridică spre cer o bâtă de baseball albă, acoperită cu 
desene groteşti cu monştri, pe care Ethan nu le putea vedea bine din 
punctul său de observaţie. 

Cocoţată pe un postament din cărămidă pentru flori, cu capul şi 
umerii deasupra mulţimii, o siluetă imensă îi atrase atenţia. 
Monstruosul bărbat purta o blană de urs brun, de care era prinsă 
steaua de bronz, iar pe cap avea un soi de cadru metalic prevăzut cu 
nişte coarne de cerb, în timp ce faţa lui sinistră era vopsită în culorile 
războiului. De un umăr îşi sprijinea o puşcă, iar pe celălalt îi atârna o 
sabie în teacă. 

Pope. 

Bărbatul supraveghea mulțimea ca şi cum i-ar fi aparţinut. Ochii 
lui păreau lichizi, reflectând focul imens de parcă ar fi fost două 
stele. 

Era de ajuns să privească peste drum şi să ridice privirea. La 
lumina puternică a focului, cu siguranţă nu i-ar fi scăpat figura lui 
Ethan, care se uita în stradă de după perdeaua apartamentului de la 
etajul al treilea. 

Ethan ştia că ar fi trebuit să plece, dar ceva îl ţinea pe loc. 

O parte a mulţimii — care nu intra în câmpul său vizual — izbucni 
în urale, atrăgând atenţia lui Pope. Un zâmbet larg se ivi pe faţa 
omului legii. 

Dintr-un buzunar interior al blănii sale de urs, Pope scoase o sticlă 
transparentă, fără etichetă, conţinând un lichid maroniu. O ridică 
spre cer şi rosti câteva cuvinte ce aprinseră mulţimea, care începu să 
urle în delir. 

În timp ce Pope lua o înghiţitură zdravănă din sticla lui, mulțimea 
începea să se retragă în lături, formând un culoar larg pe strada 
principală. Cu toţii îşi întindeau gâtul ca să vadă mai bine. 

Apoi se iviră trei siluete, înaintând prin mulţime către foc. 

Doi bărbaţi îmbrăcaţi în negru, cu nişte macete atârnate în hamuri 
de umeri, duceau între ei o persoană pe care o ţineau imobilizată de 
braţe. 

Beverly. 

Ethan simţi cum i se strânge stomacul. Ghemul de furie din 
interior începu să i se răspândească în trup, ca o metastază. 

Văzu că Beverly nu avea puterea să se ţină pe picioare, tălpile ei 
alunecând pe asfalt în timp ce bărbaţii care o capturaseră o târau 
după ei. Avea un ochi închis din cauza unui edem uriaş — cu care se 
alesese probabil în urma unei lovituri sălbatice —, iar restul feţei îi era 
acoperit de sânge. 

Dar era conştientă. 

Conştientă şi îngrozită, cu o privire fixă ce era îndreptată spre 
asfaltul ud de sub picioare, de parcă ar fi vrut să nu mai vadă nimic 
altceva. 

Bărbaţii o târâră până la zece metri de foc, apoi îi dădură un 
brânci, eliberând-o. 

Pope strigă ceva, în timp ce Beverly se prăbuşi la pământ. 

Oamenii din imediata ei vecinătate se retraseră, formând în jurul 
ei un cerc larg, de vreo şase metri diametru. 

Prin fereastră, Ethan o auzea pe Beverly plângând. 

Părea un animal rănit. Hohotele ei stridente de plâns erau 
disperate. 

De pretutindeni, oamenii îşi făceau drum cu coatele prin 
mulţimea de curioşi, încercând să ajungă cât mai aproape de 
marginea cercului. Grămada de trupuri care formau perimetrul se 
strângea tot mai mult. 

Pope vâri sticla înapoi în haină şi apucă pușca. 

O armă şi o îndreptă apoi spre cer. 

Focurile de armă răsunară printre clădiri, făcând geamurile să 

vibreze. 

Mulțimea amuţi. 

Nimeni nu mai mişca. 

Ethan auzea din nou răpăitul ploii. 

Beverly se ridică cu greu în picioare şi îşi şterse un fir de sânge 
care i se prelingea pe mijlocul feţei. Chiar dacă urmărea scena din 
spatele ferestrei de la cel de al treilea nivel, Ethan observă că Beverly 
tremura ca varga, stăpânită de frica oribilă ce mistuie un om care ştie 
cu exactitate ce lucruri înspăimântătoare îl aşteaptă. 

Stătea în ploaie şi încerca să-şi menţină echilibrul, sprijinindu-se 
pe piciorul stâng. Apoi se întoarse încet, şchiopătând, privind 
chipurile adunate în jurul ei. Chiar dacă Ethan nu auzea cuvintele ei, 
tonul ei nu lăsa loc de vreo îndoială. 

Implora. 

Era disperată. 

Ploaia, lacrimile şi sângele i se prelingeau încet pe faţă. 

Trecu un minut. 

Cineva îşi croi drum printre oameni şi intră în cercul format de 
mulţime. 

Izbucniră urale. 

Aplauze sălbatice. 

Era bărbatul fără cămaşă, cu bretele roşii şi fes de Moş Crăciun. 

La început, el zăbovi pe margine, ca şi cum ar fi vrut să-şi facă 
puţin curaj — ca un boxer în colţul său de ring, cu câteva momente 
înainte de a bate gongul. 

Cineva îi întinse o sticlă. 

El o duse la gură şi înclină capul pe spate, luând o înghiţitură 
zdravănă. 

Apoi apucă mai bine bâta sa pictată şi înaintă clătinându-se în 
mijlocul cercului. 

Către Beverly. 

Bărbatul făcu un ocol în jurul ei. 

Ea se retrase câţiva paşi, apropiindu-se de mulţime. 

Cineva îi dădu un brânci zdravăn, împingând-o în centrul 
cercului, iar inerția o propulsă direct în bărbatul cu bâta. 

Ethan nu prevăzuse mişcarea fulgerătoare. 

Nici Beverly. 

Totul se întâmplă rapid, de parcă bărbatul s-ar fi hotărât în 
ultimul moment. 

O singură mişcare fluidă. 

Ridică bâta şi lovi. 

Zgomotul lemnului de arțar spărgând ţeasta îl făcu pe Ethan să 
închidă instinctiv ochii şi să se întoarcă cu spatele. 

Mulțimea urla. 

Când deschise din nou ochii, Beverly era la pământ, chinuindu-se 
să se târască. 

Ethan îşi simţi fierea ridicându-se în gât. 

Bărbatul cu fes de Moş Crăciun îşi abandonase bâta pe asfalt şi se 
întoarse ţanţoş în mulţime. 

Bâta se rostogoli în direcţia lui Beverly. 

Ea întinse mâna, încercând să ajungă la ea. Degetele ei mai aveau 
doar câţiva centimetri până la bâtă. Apoi, o femeie într-un costum de 
baie negru, cu pantofi negri cu toc, cu o coroană neagră pe cap şi cu 
aripi negre de înger intră în cerc. 

Ea îşi aranjă penele şi mulţimea izbucni în urale. 

Femeia înaintă spre locul în care zăcea Beverly, căutând să apuce 
bâta. 

Se lăsă pe vine, îi aruncă lui Beverly un zâmbet larg şi strălucitor, 
apoi apucă bâta cu ambele mâini, ridicând-o deasupra capului de 
parcă ar fi fost toporul de luptă al unei regine-demon. 

Nu, nu, nu, nu, nu... 

Femeia o lovi pe Beverly peste gale. 

Chiote de veselie umplură strada când Beverly se chirci de durere. 

Ethan ar fi dat orice să fi putut pilota în acel moment un Black 
Hawk la vreo şaizeci de metri deasupra străzii principale, având la 
îndemână o mitralieră Gatling GAU-19 cu care să tragă două mii de 
focuri pe minut în mulțime. Să-i spintece în bucăți pe toți acei 
ticăloşi. 

Se retrase de la fereastră, ridică măsuţa de cafea cu ambele mâini 
şi o izbi de perete. Lemnul se crăpă, iar sticla se făcu ţăndări. 

Efortul nu făcu decât să-i sporească furia. 

Simţea nevoia să facă ceva, să acţioneze - o voce din 
subconştientul lui îi sugera să se ducă acolo jos, în mulţime, cu 
maceta, exact în momentul acela, şi să înceapă să spintece în dreapta 
şi-n stânga. 

Da, probabil că ar fi fost oprit în cele din urmă, căci ei erau atât de 
mulţi... Dar, pe Dumnezeu, nu îşi dorea nimic mai mult decât să se 
ducă şi să hăcuiască masele — să înfăptuiască un masacru de unul 
singur. 

Dar atunci vei muri. 

Nu îți vei mai vedea familia niciodată. 

Nu vei înțelege niciodată ce se întâmplă aici. 

Ethan se întoarse la fereastră. 

Beverly zăcea nemişcată pe stradă, cu o baltă de sânge lăţindu-se 
în jurul capului ei. 

Cercul se rupea şi se închidea la loc. 

Apoi, dintr-odată, mulţimea se repezi asupra ei. 

Ştia că ar fi fost o trădare din partea lui să plece, dar nu putea 
suporta să stea acolo şi să privească şi — la naiba - nu putea face 
nimic pentru a-i opri. Erau cinci sute împotriva unui singur om. 

Nu poți face nimic pentru ea. E moartă. Acum fugi cât încă mai poți. 

În timp ce Ethan se repezea spre uşă, o auzi pe Beverly țipând. 
Suferinţa şi disperarea ei îi umplură ochii de lacrimi. 

Calmează-te. 

La uşă ar putea fi cineva care te aşteaptă. 

Trebuie să fii vigilent. 

Ethan ieşi din încăpere în hol. 

Era gol. 

Închise uşa apartamentului. 

Freamătul de pe strada principală devenise un murmur vag. Îşi 
şterse ochii şi o luă pe acelaşi drum pe care venise — mai întâi 
străbătu holul, apoi deschise uşa de la casa scării. 

Pe palierul de la nivelul al treilea ezită să mai înainteze, ascultând 
atent şi uitându-se în jos printre gratiile balustradei. 

Niciun zgomot. 

Nicio mişcare. 

O linişte stranie. 

Începu să coboare. 

Când ajunse jos, întredeschise uşa — doar cât să se strecoare afară. 

O dungă de lumină fu proiectată pe alee. 

Ethan păşi într-o băltoacă şi închise uşa. 

Ploua mai tare ca înainte. 

Preţ de treizeci de secunde nu se mişcă deloc, aşteptând ca ochii 
lui să se obişnuiască din nou cu întunericul. 

Apoi, trăgându-şi gluga peste cap, porni spre sud pe mijlocul 
aleii. 

La distanţă, ploaia turna prin becul sferic al unui stâlp de iluminat 
stradal, dar în rest, întunericul dintre clădiri era atât de desăvârşit, 
încât Ethan nu putea să-şi vadă nici măcar picioarele de sub el. 

Mulțimea explodă apoi în cele mai asurzitoare urale de până 

atunci. 

El se gândi la Beverly şi încercă să-şi impună să nu-şi mai 
imagineze ce se întâmpla cu ea în acele momente. Scrâşni din dinţi şi 
mâna lui se încleşta pe mânerul macetei. 

Nişte paşi de undeva din faţa lui îl făcură apoi să se oprească. 

Rămase pe loc la circa zece metri de locul în care aleea intersecta 
strada următoare, sigur că nu putea fi văzut în întunericul deplin. 

Un bărbat într-o haină impermeabilă de culoare neagră apăru în 
fața lui, îndreptându-se spre partea de vest a străzii principale. 

Bărbatul se opri sub stâlpul de iluminat şi se uită îndelung spre 
alee. 

Tinea în mâini o secure şi o lanternă. 

Ethan auzea răpăiala ploii pe haina lui. 

Bărbatul traversă strada şi intră pe alee. 

Deschise lanterna şi îndreptă raza de lumină spre Ethan. 

— Cine-i acolo? 

Ethan îşi vedea aburii propriei respiraţii în frig. 

— Sunt eu, zise Ethan, pornind către bărbat. L-ai văzut? 

— Care eu? 

Lumina era în continuare pe faţa lui Ethan, iar el spera ca bărbatul 
să-l vadă zâmbind. Se străduia din răsputeri să-şi înfrângă turbarea 
care punea stăpânire pe el. 

Ochii bărbatului se făcură mari când Ethan se apropie destul de 
mult încât să-i poată vedea vânătăile, şiroaiele de sânge, copcile 
rănilor şi chipul devastat, însă reacţia lui — de a ridica securea pentru 
o lovitură — veni o secundă prea târziu. 

Ethan învârti maceta paralel cu pământul, ţinând-o cu o singură 
mână — o mişcare care generă suficientă forţă încât să-l spintece pe 
bărbat în zona mijlocului, pe orizontală. 

Picioarele bărbatului deveniră moi. Genunchii îi atinseră 

pământul, iar Ethan îl termină cu trei lovituri devastatoare. 

Apoi o rupse la fugă sub efectul adrenalinei provocate de 
uciderea bărbatului, de parcă ar fi fost la o cursă sportivă. 

leşi de pe alee şi traversă strada cu numărul şapte. 

În dreapta — vreo şase puncte de lumină, la două străzi mai jos, 
mişcându-se către centrul oraşului. 

În stânga — cincizeci sau chiar mai mulţi oameni năvălind de după 
colţ dinspre strada principală, cu lanternele aprinse la vederea acelei 
străzi lăturalnice întunecoase. 

Ethan acceleră pasul şi ţâşni pe aleea următoare. Nu se vedeau 
lumini în faţa lui, dar — în afară de propriul gâfâit — putea auzi o 
mulţime de paşi care alergau în urma lui. 

Aruncă o privire în spate — o mulţime de lumini infernale pe alee. 

Oameni urlând. 

Se apropie repede de strada cu numărul opt, care era în faţa lui. 

Avea nevoie de o schimbare a direcţiei şi îşi calculă repede 
opțiunile, dar nu putea să ia o decizie până când nu vedea ce-l 
aştepta în faţă. 

Apoi ţâşni pe strada cu numărul opt. 

În stânga — nimeni. 

În dreapta — o singură lumină la două străzi distanţă. 

Ethan coti spre dreapta, alergând cât îl ţineau picioarele de-a 
curmezişul străzii. 

Sări peste bordură şi ajunse pe celălalt trotuar, aproape 
împiedicându-se de o bordură de beton. Apoi se redresă şi reuşi 
cumva să rămână în picioare. 

După vreo optsprezece metri, ajunse la prima stradă aflată la vest 
de strada principală şi aruncă o privire în spate — cu două secunde 
înainte de a ajunge la colţ. Văzu primul grup de lumini ieşind de pe 
alee. 

Cu puţin noroc, poate că nu-l văzuseră. 

Alergă după colţul străzii. 

Binecuvântat întuneric. 

Merse mai departe pe trotuar, alergând cât îl ţineau picioarele în 
întunericul profund de sub pini. 

Strada următoare era la fel de goală şi o privire aruncată iute peste 
umăr îl asigură că în urma lui mai erau acum doar câteva lumini. 
Probabil că acestea se aflau la vreo douăzeci de secunde distanţă de 
el. 

Ethan porni pe o altă stradă spre vest, apoi coti spre sud. 

Strada se termina. 

Ajunsese la marginea oraşului. 

Se opri în mijlocul drumului şi se aplecă de mijloc, cu mâinile pe 
genunchi, încercând să tragă aer în piept. 

Mai mulţi oameni se apropiau -— atât din spatele lui, cât şi dinspre 
vest. 

Se gândi că ar fi putut urca încă două străzi înapoi spre strada 
principală, dar asta nu părea o soluţie înțeleaptă. 

Ia-o din loc. Iroseşti timpul şi pierzi avantajul distanței pe care o ai față 
de urmăritori. 

Undeva în faţă, o vilă în stil victorian se înălța pe fundalul pădurii 
din împrejurimi. 

Da. 

Simţea că muşchii picioarelor sunt pe cale să-i ia foc când o luă 
din nou la fugă. Traversă strada şi dintr-un salt ajunse lângă casă, pe 
lângă care trecu alergând. 

Când mai avea doar trei paşi până la liziera de pini, auzi vocea 
unui copil care striga: 

— Priviţi! Intră în pădure! 

Ethan aruncă o privire în urmă. 

Douăzeci sau treizeci de oameni apărură de după colţul vilei cu 
lanternele aprinse, alergând după el ca o forţă unică. Pentru o clipă, 
Ethan se întrebă de ce proporţiile lor păreau atât de denaturate — 
picioarele erau prea scurte, capetele prea mari şi lanternele prea 
aproape de pământ. 

Copii. 

Pentru că toți sunt copii. 

Fugi în pădure, inhalând cu nesaţ aerul parfumat, cu aromă 
dulce-amăruie de pin ud. 

Fusese extrem de greu să poată zări ceva în oraş, dar în pădure îi 
era absolut imposibil. 

Fu nevoit să aprindă lanterna şi să lase raza ei şovăielnică să-l 
conducă printre copaci, peste buturugi putrede, puieţi de pin şi 
crengi joase care-i şfichiuiau faţa. 

Copiii intrară în pădure pe urmele lui. Frunzele umede foşneau, 
iar crenguţele trosneau sub tălpile lor. Avea o vagă idee încotro era 
râul, gândindu-se că, dacă ar fi continuat să meargă spre dreapta, nu 
ar fi avut cum să-l rateze, dar se simţea deja dezorientat, iar puţinul 
simţ al orientării care-i mai rămăsese se deşira ca un nod lăsat prea 
larg. 

O fetiţă strigă: 

— ÎL văd! 

Ethan se uită în spate întorcând repede capul, dar momentul se 
dovedi cel mai prost. Trecu peste o capcană camuflată cu frunze, iar 
picioarele i se încurcară într-o masă de crengi încolăcite şi de 
rădăcini care-l făcură să se împiedice şi să se prăbuşească. Lanterna 
şi maceta îi săriră din mâini. 

În jurul lui se auzeau paşi. 

Apropiindu-se din toate direcţiile. 

Încercă să se ridice, dar glezna dreaptă i se încurcase într-un lujer 

rezistent şi avu nevoie de cinci secunde ca să se elibereze. 

Lanterna se stinsese atunci când se împiedicase, iar acum nu mai 
putea să vadă nimic. Nici lanterna şi nici maceta. Începu să bâjbâie în 
jur pe pământ, disperat să le găsească, dar dădea numai peste 
rădăcini şi peste lujeri de plante căţărătoare. 

Se ridică clătinându-se, căutându-şi orbeşte drum printre crengi, 
în timp ce luminile şi vocile se apropiau. 

Fără o lanternă, era complet neajutorat. 

Nu putea decât să alerge cu mâinile întinse în lături — aceasta era 
singura metodă prin care putea evita copacii. 

Mai multe raze de lanternă se încrucişau în faţa lui, oferindu-i 
posibilitatea să observe în răstimpuri terenul din faţa lui — o pădure 
de pini năpădită de arbuşti şi lăstăriş, care nu cunoscuse niciodată 
puterea focului. 

Râsete de copii — lipsite de griji, şăgalnice, sinistre — umplură 
pădurea. 

O versiune de coşmar a unui joc din copilăria lui. 

Reuşi apoi să ajungă pe ceea ce bănuia a fi un câmp sau o pajişte. 
Deşi nu putea să vadă nimic, realiză acest lucru pentru că ploaia îl 
biciuia acum şi mai intens, iar umbrela pădurii nu-i mai asigura 
protecţie. 

I se păru că undeva în faţa lui se auzea vuietul râului, dar 
zgomotul fu acoperit de un gâfâit pe care-l auzi dintr-odată în urma 
lui. 

Ceva îl izbi în spate. Lovitura nu fu una fatală, dar se dovedi 
suficient de puternică încât să-l dezechilibreze pentru următoarea. 

Şi pentru următoarea... 

Şi pentru următoarea... 

Şi pentru următoarea... 

Şi pentru următoarea... iar Ethan ateriză pe pământ, cu faţa în 

noroi, fără să mai audă nimic altceva decât râsetele copiilor, care-l 
asaltau din toate direcţiile, din fiecare unghi — atacuri superficiale 
care nu aveau nicio şansă de a-l răni, înţepături şi tăieturi uşoare, 
lovituri cu obiecte grele în cap. Toate se intensificau cu fiecare 
secundă, de parcă ar fi fost atacat de un grup de peşti piranha. 

Ceva îl înjunghie în şold. 

EI strigă. 

Copiii începură să râdă de el. 

Încă o înţepătură — şi o durere difuză. 

Faţa lui se înroşi de furie. Îşi smuci braţul stâng din strânsoarea 
cuiva, apoi şi pe cel drept. 

Puse palmele pe pământ. Se încordă şi reuşi să se ridice. 

Ceva dur — un bolovan sau un buştean -— îl izbi apoi în ceafă, 
suficient de tare încât să-i paralizeze simţurile pentru o clipă. 

Braţele lui deveniră moi. 

Căzu din nou cu faţa în noroi. 

Şi mai multe râsete. 

Cineva spuse: 

— Loveşte-l în moalele capului! 

Dar el se încordă din nou, strigând de această dată, şi probabil că-i 
luă prin surprindere pe copii, pentru că loviturile încetară pentru 
câteva secunde. 

Era destul cât să acţioneze. 

Îşi puse tălpile sub el şi îşi luă avânt, apoi se lansă asupra primei 
feţe pe care o zări — un băiat înalt de vreo doisprezece sau 
treisprezece ani — şi îl pocni cu toată puterea. 

— Înapoi, se răsti furios. 

Acum era destulă lumină ca să poată vedea -— în sfârşit — cu cine 
avea de-a face: vreo douăzeci de copii între şapte şi cincisprezece ani 
stăteau în jurul lui, majoritatea având lanterne şi o întreagă varietate 


225 


de arme improvizate: bețe, pietre, cuțite de tăiat carne... Unul dintre 
ei ţinea în mână un mâner de mătură, care avea la un capăt o aşchie 
lungă şi ascuţită de lemn. 

Arătau de parcă se costumaseră pentru Halloween: un ansamblu 
de costume ponosite confecţionate manual, probabil haine din 
garderoba părinţilor. 

Ethan se simţea aproape recunoscător fiindcă îşi pierduse maceta, 
gândindu-se că i-ar fi hăcuit în bucăţi pe acei mici ticăloşi. 

În stânga lui Ethan era un spaţiu rămas gol — o verigă slabă în 
cercul prin care ar fi putut trece cu uşurinţă, pe deasupra a doi copii 
care nu-i ajungeau mai sus de mijloc. 

Şi apoi? 

Ei l-ar fi urmărit, cu siguranţă, alergându-l până la epuizare prin 
pădurile acelea, ca pe o căprioară rănită. 

Întorcându-se încet, el îşi încrucişă privirea cu cel mai agresiv 
personaj din ceată — un adolescent blond înarmat cu un ciorap întins 
la maximum, în care era introdusă, după toate aparențele, o sferă de 
o greutate considerabilă: probabil o minge de baseball sau un glob 
de cristal. Adolescentul purta un costum care îi aparținuse probabil 
tatălui său — cu câteva numere mai mare, mânecile atârnându-i la 
umeri şi acoperindu-i degetele. 

Ethan urlă, apropiindu-se de băiat cu braţul drept ridicat, pregătit 
să lovească; şi chiar l-ar fi lovit dacă puştiul nu s-ar fi retras imediat. 
Băiatul se împiedică şi căzu, apoi alergă în pădure imediat ce se 
ridică în picioare, urlând cât îl ţinea gura că îl găsiseră pe Ethan. 

Văzându-l pe liderul lor că-şi ia tălpăşiţa, jumătate dintre copii o 
rupseră şi ei la fugă. 

Ethan începu să îi fugărească pe cei care nu se clintiră din loc, 
simțindu-se ca un elan care încearcă să scape de o haită de coioți 
prădători. Copiii ţipau ca din gură de şarpe în timp ce dispăreau 

printre pini, de parcă însuşi diavolul ar fi fost pe urmele lor. În cele 
din urmă, rămase doar unul. 

ÎN privi pe Ethan prin pânza ploii. Era probabil cel mai mic din 
grup, având şapte, poate cel mult opt ani. Era îmbrăcat ca un 
cowboy: o pălărie în două culori — roşu şi alb —, bocanci, o cravată 
subţire şi o cămaşă western. 

Copilul ţinea în mână o lanternă şi o piatră şi stătea în faţa lui fără 
nicio expresie pe chip. 

— Nu îţi este frică de mine? îl întrebă Ethan. 

Băiatul clătină din cap, în timp ce apa i se scurgea de pe borul 
pălăriei. Apoi ridică privirea spre Ethan şi raza lanternei lumină 
pistruii de pe chipul copilului. Ethan realiză că acesta mintea, fiind 
de fapt încremenit de frică, căci buza de jos îi tremura necontrolat. 
Era probabil cea mai curajoasă expresie pe care copilul o putea afişa 
şi Ethan nu se putu abţine să nu îl admire, întrebându-se ce anume îl 
îmboldise să i se împotrivească. 

— Nu ar trebui să mai încerci să fugi, domnule Burke. 

— De unde ştii numele meu? 

— Ai putea avea o viaţă frumoasă aici, dar nici măcar nu-ţi dai 
seama de asta. 

— Ce e locul acesta? 

— Doar un oraş, răspunse băiatul. 

Mai multe voci de adulţi răsunau undeva la distanţă, o nouă 
divizie de lanterne sclipind printre pini precum stelele pe cerul 
nopții. 

— Unde e casa ta? îl întrebă Ethan. 

Băiatul înclină capul într-o parte, nedumerit de întrebare. 

— Ce vrei să spui? 

— Unde ai locuit înainte de Wayward Pines? 

— Am locuit mereu aici. 

— Nu ai părăsit niciodată acest oraş? îl întrebă Ethan. 

— Nu poţi pleca de aici, zise băiatul. 

— De ce nu? 

— Nu poţi, pur şi simplu. 

— Nu pot accepta asta. 

— De aceea ai să mori, zise băiatul, apoi începu să strige: E chiar 
aici! Grăbiţi-vă! 

Luminile ieşiră dintre pini şi se revărsară pe pajişte. 

Ethan o luă la fugă, ţâşnind în pădurea din partea opusă fără să se 
mai obosească măcar să-şi ascundă faţa sau să privească în spate, 
spre urmăritorii săi. Străpunse întunericul pierzând orice sens al 
timpului sau al direcţiei, străduindu-se să-şi păstreze capul limpede 
şi să nu cedeze în faţa valului de panică absolută ce ameninţa să-l 
îngenuncheze, făcându-l să-şi dorească să se ghemuiască în poziţie 
fetală, şi în cele din urmă să-i subjuge mintea. 

Din cauza fricii. 

Din cauza durerii. 

Pentru că nimic din toate aceste întâmplări nenorocite nu avea 
nici cel mai mic sens. 

Nu susurul râului fu cel care îl opri, ci mirosul. 

Un parfum dulce pe care-l simţi dintr-odată în aer. 

Terenul se povârnea, coborând abrupt, iar el alunecă pe un mal 
noroios până în râul învolburat şi rece ca gheaţa, apa intrându-i în 
bocanci precum oţelul topit. 

În ciuda șocului la contactul cu apa — care-i îngheţa sângele în 
vine —, el refuză să se dea bătut şi merse mai departe clătinându-se, 
îndepărtându-se de mal şi înaintând tot mai adânc în vâltoare, în 
sensul curentului. 

Apa îi ajunse la mijloc, iar el se înfioră din cauza răcelii 
paralizante. Curentul era feroce, încercând cu disperare să-l tragă în 

aval. 

Făcu prudent câţiva paşi. Pietrele de pe fundul apei îşi schimbau 
poziţia sub greutatea lui şi se rostogoleau încet în sensul curentului. 

După fiecare pas pe care-l făcea îşi aduna puterile, 
împotrivindu-se forţei apei. 

În mijlocul râului, apa i se ridica până la piept. 

Curentul îl răsturnă, trăgându-l în josul apei. 

În întunericul din jur, el nu avea idee dacă existau bolovani pe 
cursul apei, dar ştia că orice impact cu un astfel de bolovan l-ar fi 
putut ucide. Începu să înoate de-a curmezişul curentului, croindu-şi 
drum cu mişcări ample ale braţelor în timp ce stătea pe o parte. 

Braţele sale se mişcau suficient de bine, însă bocancii plini cu apă 
îl împiedicau să execute mişcări eficiente şi energice cu picioarele. 

Greutatea lor mai degrabă îl trăgea la fund în loc să îl propulseze. 

După un minut întreg de zbucium, când îşi simţea muşchii la 
limită, tălpile bocancilor săi atinseră fundul apei. 

Stând în picioare, păşi în direcția curentului până când nivelul 
apei scăzu, ajungându-i la mijloc. 

După încă vreo zece paşi, apa îi ajunse la genunchi. Începu să 
alerge şi ieşi din apă, apoi se prăbuşi pe mal, epuizat. 

Se rostogoli pe o parte, tremurând fără suflare. 

Se uită în urmă, pe celălalt mal al râului. 

Peste tot apăreau noi raze de lumină. 

Auzea oameni strigând şi i se păru că rosteau numele lui, dar de 
la o asemenea distanță, vuietul valurilor care se izbeau de maluri 
distrugea orice şansă de a înțelege clar ce spuneau. 

Ethan voia să se mişte, ştia că trebuie să o facă, dar nu mai putea 
cu niciun chip să se ridice în picioare. Avea nevoie de încă un minut 
în care să zacă întins acolo şi să respire. 

Pe ţărmul opus se vedeau mai multe lumini decât ar fi putut 

număra — cele mai multe se zăreau la circa treizeci de metri de el, în 
susul râului, însă majoritatea urmăritorilor păreau să se aventureze 
spre nord şi sud faţă de locul în care se ascundea el, razele 
lanternelor plimbându-se pe deasupra apei în zeci de direcții. 

Se rostogoli pe pământ, apoi se ridică în genunchi. 

Mâinile îi tremurau de frig, de parcă ar fi fost afectat de un soi de 
paralizie. Începu să se târască, cu degetele înfigându-se în nisipul 
rece. 

Minutul acela de odihnă, în care zăcuse pur şi simplu nemişcat, îi 
înţepenise complet articulațiile. 

Când ajunse la următorul bolovan ceva mai mare de pe mal, 
întinse mâna, se prinse de acesta şi se ridică în picioare. 

Bocancii lui erau plini cu apă. 

Pe celălalt mal al râului erau probabil o sută de oameni şi în 
fiecare secundă apăreau tot mai multe lumini. Majoritatea razelor 
lanternelor nu ajungeau până la el, dar câteva aveau puterea de a 
răzbate până pe malul pe care se afla Ethan, tuburile lor compacte de 
lumină fiind foarte clare pe fundalul stropilor de ploaie. 

Ethan se îndepărtă de apă, sperând să lase o distanţă şi mai mare 
între el şi lumini, dar după vreo trei metri ajunse la un perete de 
stâncă abrupt. Începu să se mişte de-a lungul acestuia, până ce vocile 
celor câtorva sute de oameni depăşiră zgomotul valurilor. 

O lumină atinse peretele de stâncă la trei metri în faţa lui. 

Ethan se ascunse în spatele unui bolovan şi urmări raza lanternei 
traversând stânca din spatele lui. O cascadă de lumină începu să 
curgă de pe mal până în apă. Din locul în care se ascundea, zări 
câţiva oameni înaintând prin apa până la genunchi în căutarea lui, 
dar niciunul nu încercă să traverseze râul înot. 

Tocmai se pregătea să iasă de după bolovan, când o voce, 
amplificată de un megafon, răsună deasupra râului: 

— Ethan, întoarce-te la noi şi totul va fi uitat. 

Ar fi recunoscut vocea aceea dintr-o mie — bubuitul vocii guturale 
a şerifului Pope, ricoşând de pereţii stâncilor şi ajungând înapoi în 
pădurea de pini din spatele mulţimii. 

— Nu ştii ce faci. 

Ba ştiu al naibii de bine ce fac! 

Nemaivăzând nicio lumină care să cerceteze stânca în imediata lui 
vecinătate, Ethan se ridică din nou în picioare şi se îndreptă spre sud 
pe lângă stâncă. 

— Dacă te întorci, nu o să-ţi facem niciun rău. 

Da, da. Vin imediat. 

— Ai cuvântul meu. 

Ethan şi-ar fi dorit şi el o portavoce. 

Alte voci se auzeau strigându-l pe nume de pe celălalt mal al 
râului. 

— Ethan, te rugăm! 

— Nu înţelegi ce faci! 

— Întoarce-te! 

În timp ce Pope continua să-l strige, Ethan se îndepărta hotărât 
prin ploaie, în întuneric. 

Cu cât se îndepărta mai mult de mulţime, cu atât mai imposibil 
devenea să distingă ceva în jur. 

Şchiopătând acum, înainta încet, cu paşi şovăielnici, singurul său 
reper fiind zgomotul râului din stânga lui. 

În spate — voci slabe, puncte din ce în ce mai mici de lumină. 

Trupul lui epuizase până şi ultimul strop de adrenalină şi simţea 
apropierea unui colaps de proporţii mondiale. 

Oprirea totală a sistemului. 

Dar nu se putea opri. Nu încă. 

Impulsul de a se ghemui în nisip, lângă râu, ca să doarmă era 

copleşitor, dar oamenii aceia se puteau decide să traverseze râul. 

Ei aveau lanterne, arme şi numere. 

El nu avea nimic. 

Riscul era prea mare. 

Şi astfel, cu foarte puţin „combustibil” rămas în rezervor, el porni 
mai departe la drum. 

Capitolul 12 


Ethan nu avea de unde să ştie cât timp înaintase singur în 
întuneric. 

O oră. 

Poate două. 

Sau poate mai puţin. 

Mergea încet, aşa că parcursese cel mult un kilometru şi jumătate. 
De asta era sigur. La fiecare câteva minute se oprea şi arunca o 
privire în urmă, în josul râului, căutând din ochi vreo lumină sau 
ascultând cu atenţie pentru a detecta paşi pe pietriş. 

Dar de fiecare dată când se uita înapoi era la fel — întuneric total —, 
iar dacă cineva îl urmărea, vuietul râului camufla perfect toate 
celelalte sunete. 

XXX 

Ploaia încetini şi se transformă într-o burniţă fină, apoi într-o 
ploaie intermitentă, şi în cele din urmă se opri. 

Ethan continua să meargă ghidându-se doar după instinct, cu 
mâinile agăţându-se de bolovanii invizibili în întuneric şi făcând cei 
mai mici paşi cu putinţă, astfel încât — atunci când s-ar fi izbit, 
inevitabil, de vreun obstacol — inerția de moment să nu-l arunce la 
pământ. 

XXX 

Şi, în sfârşit, putu să vadă. 

Într-un anumit moment — doar întuneric. 

În următorul, o lună supradimensionată, a cărei lumină 
strălucitoare se strecura printr-o deschidere dintre nori. Suprafaţa 
fiecărei roci ude sclipea de parcă ar fi fost poleită. Ethan se aşeză pe 
un bolovan plat, simţindu-şi picioarele tremurând. Era la capătul 

puterilor. Lăţimea râului se redusese la aproape jumătate, dar 
curentul era acum mai năvalnic, trecând printr-o grădină cu pietre în 
valuri furioase. 

Pini maiestuoşi — de douăzeci sau douăzeci şi cinci de metri — se 
înălțau deasupra malurilor râului. 

Apoi realiză dintr-odată cât de sete îi era. 

Căzu în genunchi şi se târî până la marginea râului, unde îşi 
scufundă faţa într-o baltă mică. 

Apa avea un gust pur şi dulceag, dar era extrem de rece. 

Între înghiţituri aruncă o privire în josul râului. 

În afară de apa care curgea năvalnic, nimic nu se mişca pe maluri. 

Ethan îşi dorea nespus să doarmă. Dacă s-ar fi întins acolo, pe 
pietre, ar fi adormit pe loc, dar ştia că ar fi fost o imprudenţă din 
partea lui. 

Trebuie să găsesc adăpost înainte ca lumina lunii să dispară. 

Cât mai pot merge. 

Norii începuseră deja să se îngrămădească în faţa lunii. 

Făcu un efort şi se ridică în picioare. 

Traversarea râului — mai ales acum, când era atât de slăbit — ar fi 
fost fatală pentru el. Ar fi trebuit să caute un adăpost pe malul acela, 
dar asta avea să fie o adevărată provocare. 

Pe celălalt mal, o pădure seculară de pini acoperea un versant al 
muntelui până la trei sute de metri înălţime, pierzându-se în 
plafonul de nori. 

Era convins că într-o astfel de pădure ar fi reuşit să găsească un 
loc în care să se ascundă pe timpul nopţii, chiar dacă nu avea altă 
soluţie decât să-şi facă singur un acoperiş din crengi găsite pe jos. 
Adunând o mulţime de crengi deasupra ta, nu numai că te vor 
adăposti de ploaie, dar îţi vor conserva şi căldura corporală, creând o 
oază confortabilă în jur. 

Dar asta nu avea să se întâmple. 

Pe acel mal al râului pe care se afla Ethan, pământul forma o 
pantă ascendentă de vreo doisprezece metri până la baza aceleiaşi 
stânci din rocă roşie ce împrejmuia Wayward Pines. 

lar mai sus de bază, straturi alternante de rocă până pe culmi, 
pierzându-se în întuneric. 

Nu era în stare să se caţere pe munte. 

Merse mai departe, abia ţinându-se pe picioare. 

Avea stomacul plin cu apă. 

Îşi simţea picioarele umflate, iar tălpile îi zvâcneau în bocanci. Ştia 
că ar fi trebuit să se oprească şi să le golească de apă cu o oră în 
urmă, dar îşi făcea griji că, dacă s-ar fi aşezat undeva, nu ar mai fi 
avut puterea să-şi lege din nou şireturile şi să-şi continue drumul. 

Era din ce în ce mai greu să înainteze pe partea aceea, terenul 
stâncos devenind din ce în ce mai alunecos şi abrupt. 

Apoi ajunse într-un crâng de pini uriași. 

În această zonă, pământul pietros lăsa loc solului moale şi umed, 
acoperit de un strat gros de ace de pin uscate. Ethan îşi spuse: „Fie 
ce-o fi, o să mă întind aici”. Nu era locul ideal — era mult prea 
aproape de râu şi nu găsea ramuri rupte cu care să se acopere. 
Oricine ar fi fost pe urmele lui l-ar fi descoperit în cele din urmă. Dar 
cel puţin putea să se adăpostească sub coroanele acelor pini seculari. 

Aruncă o ultimă privire în jur. Luase deja o decizie: dacă nu vedea 
nimic suspect, avea de gând să se adăpostească acolo pe timpul 
nopții. 

Ethan cercetă cu privirea povârnişul care ducea la baza stâncii. 

I se păru că zăreşte o pată neagră acolo sus. 

Fără să mai stea pe gânduri, începu să se caţere. 

Folosindu-şi palmele şi genunchii, se căţără printre pini, apoi 
reuşi să iasă dintre copaci într-un adevărat câmp deschis pavat cu 

rocă sfărâmată. 

Panta era din ce în ce mai abruptă. 

Gâfâia din nou, sudoarea curgându-i şiroaie pe faţă. Ochii îl 
usturau. 

În apropiere de peretele stâncos, roca devenea mai moale şi mai 
măruntă. Tălpile îi alunecau la fiecare pas, de parcă ar fi escaladat o 
dună de nisip. 

Ajunse la stâncă. 

Întunericul se instaurase din nou. Numai o margine de lună se 
mai zărea printre nori, iar aerul devenea din ce în ce mai încărcat, 
mirosind din nou a ploaie. 

Acolo era. Pata cea neagră pe care o zărise de pe malul râului era 
de fapt o adâncitură în peretele stâncii, un soi de alcov. Avea cam un 
metru adâncime, iar pereţii interiori erau netezi şi uscați, protejaţi de 
elementele naturii. 

Ethan se căţără pe bordura formaţiunii stâncoase şi se târî în 
micuța cavernă. 

Peretele din spate avea o pantă naturală, de care Ethan se rezemă 
epuizat. Lumea întunecată din afara micului alcov era încadrată 
acum de pereţii acestuia. Nu putea vedea râul de la înălţimea aceea. 
Zgomotul apei îşi pierduse din intensitate acum, părând mai mult o 
şoaptă. 

Luna se ascunse complet în spatele norilor, iar pădurea de pini de 
pe celălalt mal al râului nu se mai vedea. Ethan rămase din nou în 
întuneric. 

Începu să plouă. 

Se ridică în şezut şi cu degete tremurânde încercă să-şi desfacă 
şireturile bocancilor pe care-i luase de la bărbatul omorât în 
apartament. Îi luă minute bune până reuşi să desfacă nodurile şi 
să-şi poată scoate bocancii. Îi scurse de apă — câte un sfert de litru din 

fiecare —, apoi îşi trase din picioare ciorapii uzi leoarcă. Îi stoarse şi îi 
înşiră pe pietre la uscat. 

Hainele lui erau îmbibate de apă. 

Îşi dădu jos hanoracul, tricoul, blugii, apoi şi lenjeria. Petrecu zece 
minute complet gol în cavernă — timp în care îşi stoarse bine hainele, 
până când rămaseră jilave. 

Îşi acoperi pieptul cu hanoracul şi picioarele cu tricoul cu mâneci 
lungi, apoi împături blugii şi îi folosi în loc de pernă. Rezemat de 
peretele din fundul peşterii, se întoarse pe o parte şi închise ochii. 

Nu-i fusese în viaţa lui atât de frig. 

La început crezu că frigul avea să-i alunge somnul, pentru că 
trupul lui tremura atât de violent încercând să se încălzească, încât 
fu nevoit să-şi înfigă degetele în mânecile hanoracului ca să nu-i 
alunece de pe el. 

Dar oricât de frig i-ar fi fost, epuizarea sa era şi mai mare. În mai 
puţin de cinci minute, somnul câştigă bătălia. 

Capitolul 13 


Glezna dreaptă a lui Ethan e încătuşată şi legată de un lant prins în 
podea. 

EI stă în fata unui pupitru şubred pe care se află trei obiecte... 

O coală albă de hârtie format A4. 

Un pix negru. 

Şi o clepsidră ale cărei granule negre de nisip se scurg în cascadă 
dintr-un bulb în altul. 

Aashif l-a avertizat pe Ethan că se va întoarce după scurgerea completă a 
nisipului şi i-a atras atenția că, dacă declarația sa scrisă nu îl va multumi, îl 
va ucide aplicându-i metoda lingchi. 

Dar Ethan ştie că, şi dacă ar avea informaţii complete despre viitoarele 
ofensive majore şi ar trece pe hârtie date, ținte, locații sau detalii importante 
despre atacuri anticipate la sol cu suport aerian, tot nu ar fi destul. 

Nimic nu va fi vreodată suficient, pentru că, indiferent ce ar scrie, el ştie 
că va muri — şi că va avea parte de o moarte cât se poate de îngrozitoare. 

Tot ce ştie despre Aashif sunt vocea şi acei ochi căprui malefici, în care el 
citeşte mai degrabă dorința de a provoca durere decât interesul pentru 
anumite informații. 

Interogatoriul acesta e un soi de preludiu. 

Ceva care să-l ducă pe Aashif pe culmile extazului. 

E un sadic. Probabil Al-Qaida. 

Într-un fel, Ethan nu vrea să se mai gândească la aceste lucruri în timp ce 
atârnă de tavanul camerei de tortură imobilizat în cătuşe, dar stând acum 
singur la pupitru în linişte, această realizare pare să-l copleşească. 

Indiferent ce va scrie, în mai puțin de o oră va fi mult mai aproape de 
moarte. 

Există o singură fereastră în încăperea aceea, dar a fost acoperită cu 

scânduri late. 


Prin micile spaţii rămase între scânduri pătrund în interior razele 
sclipitoare ale soarelui irakian. 
Căldura e toridă, iar sudoarea i se scurge din abundență prin fiecare por. 


Realitatea cruntă a momentului devine insuportabilă. Ethan e copleşit de 
inputul senzorial. 


Lătratul unui câine. 

Râsete de copii undeva la distanță. 

La câțiva kilometri distanță, țăcănitul focurilor de armă — precum 
târâitul unui greier. 

Bâzâitul unei muşte la urechea sa stângă. 

Mirosul de peşte Masgouf pregătit la grătar undeva în apropiere. 

Undeva în catacombele acestui complex, urletul unui bărbat torturat. 


Nimeni nu ştie că sunt aici. Nimeni care să mă ajute. 


Gândurile lui zboară în altă parte, către Theresa — care e însărcinată —, 
dar asaltul emoțiilor şi dorul de casă sunt mai mult decât poate suporta în 
lumina grozăviilor care-l aşteaptă. Tentația de a relua în minte ultima lor 


conversație — o conversaţie VoIP: prin telefon MWP" — e puternică, dar 
ştie că-l va distruge. 


Nu se poate gândi la asta. Nu încă. „Poate în ultimele mele clipe 
de viaţă...” 


Ethan ridică pixul de pe masă. 


11 Voce peste Protocol de Internet (n.tr.) 
12 Telefon tip receptor fără fir (n.tr.) 

„Trebuie să mă gândesc la altceva. Nu pot să stau acum să mă 
gândesc la ce mă aşteaptă.” 

Pentru că asta vrea el. 

La asta se reduce totul. 

XXX 

Gata cu visele despre război. 

Preţ de o clipă, se întrebă unde este. Tremura ca varga şi avea 
febră. 

Ethan se ridică în capul oaselor şi întinse mâna. Peste tot în jurul 
lui era întuneric beznă. Degetele lui atinseră peretele stâncos al 
grotei, iar GPS-ul său interior se actualiză. Îşi aminti pe loc oroarea 
prezentului şi turnura pe care o luase viaţa lui. 

În somn îşi aruncase hainele de pe el, iar acestea zăceau 
împrăştiate alături, pe piatră, reci şi ude. Le întinse astfel încât să se 
usuce mai repede, apoi se mişcă prin întuneric până la marginea 
micii grote. 

Ploaia se oprise. 

Cerul nopţii părea să etaleze o puzderie de stele. 

El nu fusese niciodată interesat de astronomie, dar cerceta acum 
bolta cerească în căutarea unor constelații cunoscute, întrebându-se 
dacă stelele pe care le vedea strălucind ar fi trebuit să se afle acolo. 

Acesta este cerul pe care l-am văzut mereu? 

La cincisprezece metri mai jos de locul în care se afla, râul susura. 

Se uită în jos, către apă, iar când o zări, îşi simţi sângele 
îngheţându-i în vine. 

Primul său impuls fu să intre înapoi în grotă, dar se împotrivi 
acestei tentaţii, temându-se că orice mişcare bruscă ar fi putut să 
atragă atenţia. 

Ticăloşii, m-au urmărit până aici. 

Au trecut râul până la urmă. 

Urmăritorii săi erau chiar acolo, jos, printre pinii uriaşi de pe 
malul râului, fiind atât de bine ascunşi de întuneric, încât nu putea 
să-şi dea seama cât de mulţi erau. 

Ethan se retrase în micul alcov din stâncă cât se poate de încet, 
lăsându-se în jos până când pieptul său se lipi de piatra cumplit de 
rece. Aruncă o privire prudentă peste marginea grotei. 

Următorii dispăruseră în întuneric şi, pentru o clipă, cu excepţia 
râului năvalnic, totul în jur părea că încremenise. Ethan se întrebă 
dacă nu fusese doar o iluzie. Gândindu-se la tot ceea ce îndurase în 
ultimele cinci zile, halucinaţiile ar fi însemnat o revenire bine-venită 
a sănătăţii lui mintale. 

Treizeci de secunde mai târziu, urmăritorii ieşiră dintre pini şi 
ajunseră la stratul de rocă sfărâmată de la baza povârnişului. 

Ce naiba? 

Era numai unul şi, deşi avea înălțimea unui bărbat, nu se mişca la 
fel — traversa stratul de rocă în patru labe, era complet lipsit de păr şi 
era palid în lumina stelelor. 

Un gust metalic — un efect secundar al fricii — îi umplu gura când 
realiză că proporţiile urmăritorului său erau cu totul ciudate, braţele 
având de două ori mai mult în lungime decât ar fi fost normal. 

Creatura ridică încet capul şi, chiar dacă distanţa era destul de 
mare, Ethan observă că avea un nas enorm, îndreptat către cer. 

Adulmeca. 

Ethan se retrase târâş de pe margine până în fundul grotei, unde 
se ghemui, cuprinzându-şi genunchii cu braţele. Tremura ca varga, 
aşteptând cu urechile ciulite să audă vreun zgomot de paşi 
apropiindu-se sau de pietre desprinse din peretele stâncos. 

Dar tot ce auzea era freamătul râului, iar când îndrăzni să se mai 
uite afară, creatura pe care o văzuse — sau pe care avea impresia că o 
văzuse — nu mai era acolo. 


241 


XXI 


În cele câteva ore de întuneric până la răsărit, somnul îl ocoli. 

Era prea înfrigurat. 

Şi mult prea îngrozit. 

Prea terorizat de ceea ce i se întâmplase ca să se mai aventureze 
înapoi şi să se lase în voia viselor. 

Zăcea pe piatră, copleşit de o unică dorinţă. O singură necesitate. 

Theresa. 

După întoarcerea acasă, se trezea adeseori în toiul nopţii şi de 
fiecare dată îi simțea braţele încolăcite în jurul lui, în timp ce trupul 
ei era lipit de al său. Chiar şi în cele mai grele nopţi. Nopti în care el 
se întorsese acasă târziu. Nopti în care se certaseră. Nopți în care o 
trădase. 

Theresa îi dăruise atât de mult... Mai mult decât avusese el 
vreodată. Ea iubea cu intensitate maximă, deplină. Fără ezitări. Fără 
regrete. Fără condiţii. Fără limite. 

În timp ce încerca să se adune şi să recapete o parte din ceea ce 
avusese odată, ea se implica pe deplin în relaţia lor. Se dăruia 
complet şi necondiţionat. De fiecare dată. 

Există momente în care îl vezi pe cel pe care-l iubeşti exact aşa 
cum este, fără a lua în considerare planurile de viață sau 
evenimentele trăite împreună. Atunci când îl priveşti obiectiv, aşa 
cum l-ar putea privi un străin, ai din nou acelaşi sentiment pe care 
l-ai avut atunci când te-ai îndrăgostit prima dată de el. Înainte ca 
lacrimile să curgă şi armura să crape. Când sentimentul încă mai 
poate fi perfect. 

Nu avusese niciodată o imagine mai clară a soţiei sale şi nu o 
iubise niciodată mai mult - nici chiar la început — decât acum, în 


acest loc rece şi întunecat, imaginându-şi că ea îl ţine în braţe. 
XXI 

El urmări stelele întunecându-se treptat, în timp ce soarele 
începea să arunce flăcări colorate pe cer. Când, în sfârşit, acesta se ivi 
din spatele munţilor de deasupra râului, se bucură din plin de 
minunatele raze fierbinţi care luminau grota în care stătea şi 
încingeau piatra rece. 

În lumina proaspătă a dimineţii, putea să vadă, în sfârşit, rănile cu 
care se alesese în timp ce încercase să fugă din Wayward Pines. 

Vânătăi umflate şi hematoame negre-gălbui îi acopereau brațele şi 
picioarele. 

Mai multe găuri roşii de la acul cu care-l înțepase sora Pam îi 
acopereau umărul stâng şi şoldul drept. 

Îşi desfăcu banda adezivă din jurul piciorului stâng, descoperind 
rana adâncă din spatele coapsei - de unde Beverly îi scosese 
microcipul. Presiunea strânsorii oprise eficient sângerarea, dar 
pielea din jurul inciziei era inflamată. l-ar fi trebuit antibiotice şi 
nişte copci ca să împiedice infecția. 

Îşi plimbă mâinile pe deasupra feţei, întrebându-se de ce avea 
senzaţia aceea — că nu era a lui. Pielea îi era umflată cumplit şi 
crăpată din loc în loc, iar nasul, rupt de două ori în ultimele douăzeci 
şi patru de ore, era extrem de sensibil. Obrajii îi erau brăzdaţi de 
zgârieturi din cauza crengilor care-i biciuiseră faţa în timp ce alerga 
prin pădure, iar în ceafa avea un cucui cât toate zilele — o curtoazie 
din partea unuia dintre copiii aruncători de pietre. 

Oricum, nimic nu putea rivaliza cu durerea cruntă a muşchilor de 
la picioare, pe care îi suprasolicitase. 

Se întreba dacă mai avea puterea să meargă. 

XXX 

După primele ore ale dimineţii, hainele lui Ethan erau suficient de 
uscate, aşa că se îmbrăcă, îşi legă şireturile bocancilor încă uzi şi 
coborî peste marginea stâncoasă a alcovului până la baza stâncii. 

Coborârea până la râu îl lăsă cu un gust amar, făcându-l să se 
întrebe ce alte lucruri îngrozitoare aveau să se mai întâmple în ziua 
aceea. Până să ajungă pe mal, muşchii lui începură să urle. 

Nu avea altă soluţie decât să se odihnească, închizând ochii şi 
lăsând lumina soarelui să i se reverse pe faţă ca o apă fierbinte. La 
altitudinea aceea era minunat de intensă. 

Aroma acelor de pin prăjindu-se la soare. 

Apa dulce şi rece. 

Susurul vesel al râului, curgând năvalnic printre pereţii 
canionului. 

Clinchetul pietrelor dislocate de puterea apei. 

Albastrul pătrunzător al cerului. 

Era ceva mai optimist acum, când simţea din nou căldura 
soarelui. În ciuda tuturor lucrurilor, faptul că se afla în sălbăticie, în 
mijlocul pădurii, îi trezi un instinct îngropat adânc în subconştient. 

Noaptea trecută fusese mult prea obosit ca să se mai gândească la 
altceva şi zăcuse inert pe piatră. 

Acum îi era din nou foame. 

Îşi scoase de prin buzunare morcovii şi feliile de pâine strivită. 

XXX 

Din nou în picioare, plecă să caute ceva în care să se sprijine şi găsi 
o ramură de pin în crângul din apropiere. Rupse ramura la unul 
dintre capete, astfel încât să-i servească drept baston. Petrecu un 
timp făcând elongaţii şi încercând să scape de durerea istovitoare a 
muşchilor, dar era o bătălie pierdută. 

În cele din urmă începu să străbată temerar canionul, 
propunându-şi să parcurgă o distanţă considerabilă, dar după zece 
minute epuizarea — ca urmare a traumelor suferite cu o zi în urmă — 
îşi spuse cuvântul şi îl forţă să încetinească. 

Un kilometru i se păreau cinci. 

Cu fiecare pas se baza tot mai mult pe bastonul său, având nevoie 
de susţinere. Se agăța de baston de parcă ar fi fost singurul său picior 
zdravăn, singurul lucru care ar fi putut să-i salveze viaţa. 

XXX 

Pe la primele ore ale după-amiezii, aspectul canionului începu să 
se schimbe. Râul se îngustase, ajungând la dimensiunea unui pârâu 
mic, iar pe maluri, pinii erau din ce în ce mai mici şi mai rari, iar cei 
pe care-i întâlnea în drum erau sfrijiţi şi noduroşi — victime 
pipernicite ale iernilor nemiloase. 

Era nevoit acum să se oprească frecvent, ajungând să se 
odihnească mai mult decât să meargă şi rămânând constant fără aer; 
plămânii lui sufereau cumplit din cauza lipsei oxigenului, pe măsură 
ce ajungea tot mai sus. 

XXX 

Înainte de apus, se întinse cu picioarele şi cu mâinile în lături pe o 
piatră mare acoperită de licheni, lângă ceea ce mai rămăsese din râu 
— un pârâu repede de doi metri lăţime, care susura într-o albie plină 
de pietre colorate. 

Trecuseră patru sau cinci ore de când părăsise mica grotă din 
stâncă şi soarele deja aluneca dincolo de peretele canionului de pe 
celălalt mal al râului. 

Când dispăru complet, temperatura începu brusc să scadă. 

El rămase în acelaşi loc, privind cum se ştergea de pe cer orice 
urmă de culoare şi aşteptând ghemuit frigul iminent. Realiză cu 
groază că nu avea să se mai ridice din locul acela. 

Se întoarse pe o parte şi îşi trase gluga peste faţă. 

Închise ochii. 

Corpul îi era rece, dar hainele lui erau uscate. Încercă să-şi pună în 
ordine un noian de gânduri şi de emoţii contradictorii, dar epuizarea 
îl împingea în pragul delirului. Apoi, brusc, simţi razele soarelui 

încălzindu-i gluga. 

Deschise ochii şi se ridică. 

Era pe aceeaşi piatră de lângă pârâu, doar că acum era dimineaţă, 
soarele abia iţindu-se de după peretele canionului, în spatele lui. 

Am dormit toată noaptea. 

Îşi urni cu greu picioarele până la pârâu şi bău cu nesaţ. Apa era 
atât de rece, încât îi provocă o durere de cap. 

Mâncă un morcov şi câteva bucățele de pâine, apoi făcu un efort şi 
se ridică în picioare pentru a se uşura. Se simţea surprinzător de 
bine, iar durerea din picior devenise ceva mai suportabilă. Aproape 
normală. 

Apucă bastonul improvizat. 

XXX 

Pereţii canionului aproape că se uneau acum, iar pârâul se îngustă 
tot mai mult, până ce ajunse doar un fir de apă înainte să dispară în 
izvorul din care provenea. 

În lipsa susurului apei curgătoare, liniştea din jur i se părea de-a 
dreptul stridentă. 

Nu auzea nimic altceva în afară de clinchetul pietrelor sub tălpile 
bocancilor săi. 

Croncănitul solitar al unei păsări trecând pe deasupra capul său. 

Propriul gâfâit. 

Pe ambele părţi, pereţii canionului deveneau din ce în ce mai 
abrupți. Acolo nu mai creşteau deloc copaci — nici măcar arbuşti. 

Nu erau decât pietre sparte, licheni şi un petic de cer. 

XXX 

În jurul prânzului, Ethan abandonă bastonul de care se sprijinea, 
fiind nevoit să înainteze în patru labe pe cea mai abruptă pantă de 
până atunci. În timp ce ocolea un cot al canionului, auzi un nou 
sunet, pe lângă cel produs constant de pietrele care se rostogoleau. 

Se rezemă de un bolovan mare, de mărimea unei maşini, încercând 
să identifice zgomotul ce acoperea respiraţia lui precipitată. 

ÎI auzi. 

Era produs de o fiinţă umană. 

Constant. 

Un soi de bâzâit slab. 

Curiozitatea îl împinse şi mai departe. Se cățără repede, trecând 
de cotul canionului şi observă că bâzâitul devenea tot mai puternic 
cu fiecare pas. Un sentiment de anticipare îi provocă fiori pe şira 
spinării. 

Când văzu, în cele din urmă, sursa zgomotului, se simţi cuprins 
de exaltare. 

Canionul era în continuare abrupt, ceea ce era o adevărată 
cruzime pentru peisajul superb ce părea aproape ireal. Pe o porţiune 
de încă doi sau trei kilometri de urcuş, pereţii stâncoşi aveau culmi 
zimţate şi margini crestate. 

După cincisprezece metri de urcuş în pantă, Ethan se trezi faţă în 
față cu sursa zgomotului: un gard înalt de şase metri prevăzut cu 
colaci de sârmă ghimpată, ce acoperea douăzeci de metri din 
lărgimea canionului în cel mai ascuţit punct al acestuia. Pe gard erau 
două avertismente: 


VOLTAJ RIDICAT 
PERICOL DE MOARTE 


ŞI: 
ÎNTOARCEŢI-VĂ ÎN WAYWARD PINES! 
DINCOLO DE ACEASTĂ LIMITĂ VEŢI MURI. 


Ethan se opri la mai puţin de doi metri de baricadă şi făcu o 
inspecţie amănunţită a acesteia. Gardul era construit din plasă de 
sârmă cu ochiuri pătrate — latura fiecărui ochi având aproximativ 

zece centimetri lungime. De aproape, bâzâitul era şi mai straniu, 
oferind gardului o aură autentică de genul 
„cu-asta-nu-e-de-glumit“. 

Ethan simţi un miros de putregai venind de undeva din apropiere 
şi îi luă doar o clipă ca să identifice originea acestuia: un rozător 
mare — probabil o marmotă - făcuse greşeala de a încerca să treacă 
târâş prin unul dintre ochiurile pătrate de pe sol. Părea că animalul 
fusese electrocutat între fire mai mult de opt ore. Era carbonizat 
complet. O biată pasăre, crezând că dăduse peste o masă gratuită şi 
fără bătăi de cap, luase decizia greşită şi încercase să se înfrupte din 
rămăşiţele creaturii, împărtăşind aceeaşi soartă. 

Ethan măsură cu privirea pereţii canionului. 

Erau verticali, însă proeminenţele de care ar fi putut să se prindă — 
în special pe partea dreaptă — păreau rezistente pentru cineva destul 
de motivat care ar fi avut curajul de a risca. 

Ethan se apropie de perete şi începu să se caţere. 

Stânca nu avea cea mai rezistentă rocă pentru escaladare, iar 
pietrele erau destul de aproape unele de altele, astfel încât nu trebuia 
să-şi lase greutatea mai mult de câteva secunde pe una singură. 

Însă în scurt timp ajunse la opt metri deasupra solului. Avea o 
senzaţie de imponderabilitate şi îşi simţea stomacul strâns, căci 
sârma ghimpată electrificată bâzâia la numai un metru sub tălpile 
bocancilor săi. 

Traversă o margine de rocă solidă, păşind grijuliu în timp ce 
trecea pe partea interzisă a gardului. Înălţimea îl făcu să se 
cutremure, dar se înfioră şi mai mult realizând ceea ce tocmai făcuse 
- trecuse ilicit o frontieră. 

O premoniţie sâcâitoare îngropată undeva în subconștient îi şopti 


că se pusese de bunăvoie în pericol de moarte. 
* 

Ajunse în siguranţă la podeaua canionului şi îşi continuă drumul. 
Bâzâitul gardului electrificat se auzea tot mai slab, dar sistemul lui 
intra treptat într-o stare de alertă — intensă şi deconcertantă. Acelaşi 
lucru i se întâmplase şi în Irak — un nivel superior de percepţie 
senzorială părea să-l pună în gardă întotdeauna în cazul unor 
misiuni care eşuau în cele din urmă. Palmele lui începeau să 
transpire şi pulsul i se accelera, iar auzul, mirosul, gustul — toate 
erau împinse la extrem. El nu spusese nimănui acest lucru, însă 
atunci când pierduse elicopterul Black Hawk în Fallujah, ştiuse că 
grenada propulsată de rachetă avea să cadă. Cu cinci minute înainte 
de a exploda. 

Dincolo de gard era o pustietate deplină. Pietrele erau sparte şi 
crăpate de fulger. 

Cerul era gol. 

Absenta norilor nu făcea decât să accentueze atmosfera de 
singurătate absolută. 

După timpul petrecut în Wayward Pines, i se părea ireal să fie din 
nou atât de singur, atât de departe de ceilalţi oameni. Dar în 
subconştientul lui apăru o nouă îngrijorare, care nu-i mai dădea 
pace. 

Canionul părea să se înalțe încă trei sute de metri, până la o 
creastă semeaţă, bătută de vânturi aspre. Dacă ar fi avut destulă 
putere, ar fi ajuns acolo până la apusul soarelui. Ar fi petrecut încă o 
noapte rece şi lungă pe o bucată de piatră. Şi apoi? Avea să rămână 
în cel mai scurt timp fără hrană şi, deşi încă avea apă în stomac după 
ultima înghiţitură din pârâu, dinainte ca acesta să dispară, efortul 
prelungit avea să-l deshidrateze mult mai repede decât normal. 

Dar, mai mult decât de foame şi de sete — pe care avea să le 
îndure, cu siguranţă —, se temea de ceea ce-l aştepta dincolo de 
culmea ce se întrezărea în capătul pantei. 

Kilometri întregi de pustietate, dacă era să ghicească... Cu toate 
că îşi amintea câteva tehnici de supravieţuire din timpul 
instructajului său militar, când se gândi să le aplice realiză că avea 
dureri şi că era la capătul puterilor. Perspectiva de a se întoarce din 
munţii aceia înapoi la civilizaţie îl înfioră, descurajându-l cumplit. 

Şi totuşi, ce opţiune ar mai fi avut? 

Să se întoarcă în Wayward Pines? 

Ar fi preferat să îngheţe bocnă şi să moară singur acolo decât să 
mai pună vreodată piciorul în locul acela. 

Îşi croi drum printr-o zonă a canionului înfundată cu bolovani 
enormi, sărind cu grijă de pe unul pe celălalt. Auzea din nou apa 
curgând năvalnic undeva dedesubt, dar râul era invizibil, de neatins, 
ascuns în spaţiul întunecat de sub mormanul de bolovani. 

La înălţime, pe peretele stâng al canionului, se oglindea o rază 
sclipitoare de soare. 

Ethan se opri şi îşi puse mâna pavăză la ochi, ca să poată privi 
reflexia orbitoare. Din locul în care stătea el — în centrul canionului —, 
tot ce putea vedea era o suprafaţă metalică, pătrată montată la 
înălţime pe peretele stâncii. Proporţiile acesteia erau perfecte şi mult 
prea exacte ca să nu fie realizate de mâna omului. 

Sări pe bolovanul următor, deplasându-se acum cu şi mai mare 
viteză şi concentrare şi uitându-se frecvent în sus, spre peretele 
canionului, în timp ce mergea de-a lungul acestuia. Însă natura 
acelei suprafeţe ce reflecta lumina rămase un mister. 

În faţă, canionul arăta mult mai accesibil, bolovanii 
micşorându-se şi terenul devenind uşor de traversat. 

Pe când se întreba dacă ar fi fost în stare să se caţere până la acea 
bucată de metal, zgomotul unei pietre dislocate îi întrerupse 
gândurile. 

Preţ de o clipă terifiantă, Ethan îşi imagină o alunecare de teren şi 

o mulţime de pietre rostogolindu-se în direcţia lui — o mie de tone de 
rocă revărsându-se de pe versant, făcându-l una cu pământul. 

Dar sunetul provenea din spatele lui şi nu de deasupra. 

Ethan se întoarse şi aruncă o privire spre locul din care venise, 
gândindu-se că era doar un bolovan pe care-l mişcase în trecere, 
dislocându-se probabil cu câteva minute în urmă şi rostogolindu-se 
mai jos abia acum. 

Şi totuşi, îşi spuse, i se părea ceva straniu să înregistreze un alt 
zgomot în afară de cel al propriei respiraţii precipitate sau de 
clinchetul pietrelor din imediata lui vecinătate. Se obişnuise atât de 
mult cu liniştea acelei viroage izolate... 

În josul canionului putea vedea până în depărtare, iar ochii lui se 
fixară iniţial asupra gardului electrificat aflat cu vreo patru sute de 
metri în urmă. Apoi sesiză o mişcare undeva mult mai aproape, la 
vreo sută de metri de el. La început, se gândi că ar putea fi una dintre 
acele marmote, dar creatura se căţăra cu uşurinţă, având agilitatea 
unei feline — chiar mult prea repede, sărind de pe o piatră pe alta — şi, 
în timp ce mijea ochii ca să poată vedea mai bine, Ethan observă că 
nu avea blană deloc. Arăta ciudat, de parcă ar fi fost complet lipsită 
de pigment, fiind acoperită cu o piele palidă, lăptoasă. 

Ethan se retrase instinctiv câţiva paşi când realiză că subapreciase 
cu mult mărimea creaturii. Aceasta nu se deplasa pe stratul de pietre 
mărunte, ci traversa platoul cu bolovani uriaşi pe care tocmai îl 
străbătuse Ethan. Apropiată ca dimensiuni de o fiinţă umană, 
creatura avea o viteză intimidantă, abia oprindu-se între salturi. 

Ethan se împiedică de o piatră şi sări din nou în picioare, cu 
respiraţia înteţindu-i-se. 

Creatura era acum suficient de aproape încât să-i audă respiraţia 
şi gâfâitul, iar ghearele ei lungi râcâiau pe piatră de fiecare dată când 
ateriza pe câte un bolovan. Fiecare salt o aducea tot mai aproape de 

Ethan. Era la doar cincizeci de metri acum şi o căldură bolnăvicioasă 
începu să fermenteze în stomacul lui Ethan. 

Asta văzuse el cu o noapte în urmă din mica grotă de deasupra 
râului. 

Asta visase. 

Dar ce naiba era? 

Cum putea exista o asemenea fiinţă? 

Începu să înainteze cât putea de repede — aşa cum îndrăznise să 
facă întreaga zi uitându-se în urmă la fiecare pas. 

Creatura sări apoi de pe ultimul bolovan mai mare şi ateriză cu 
grația unei balerine, înaintând acum pe toate cele patru picioare, 
foarte aproape de pământ, precum un porc mistreţ. Zgomotul aspru 
al respirației sale devenea din ce în ce mai strident, în timp ce 
distanţa dintre ei scădea atât de alarmant, încât Ethan ajunse la 
concluzia că nu avea niciun rost să încerce să fugă. 

Se opri şi se întoarse cu faţa către ceea ce venea spre el, neștiind ce 
ar fi fost mai bine să facă: să încerce să proceseze ceea ce se întâmpla 
sau să se pregătească, pur şi simplu, pentru o luptă pentru 
supravieţuire? 

Ființa ajunse la douăzeci de metri de el şi, cu cât se apropia mai 
mult, cu atât mai puţin îi plăcea lui Ethan ceea ce vedea. 

Avea trunchiul scurt. 

Picioare lungi şi braţe şi mai lungi, fiecare cu câte un rând de 
gheare negre. 

Cincizeci, poate cincizeci şi cinci de kilograme. 

Trup viguros. 

Subţire şi flexibil. 

Şi, ceea ce era mai ciudat, părea umanoid -— pielea lui fiind în 
lumina soarelui la fel de translucidă ca aceea a unui pui de şoarece, 
străvezie şi marcată cu o reţea de vene albastre şi artere vineţii. Până 

şi inima ciudatului animal era vag vizibilă — o pulsaţie rozalie acolo 
unde ar fi trebuit să fie centrul său de greutate. 

La zece metri distanţă, Ethan încercă să îşi facă ceva curaj, în timp 
ce capul mic al creaturii se lăsă în jos pentru atac. Aceasta mârâia, cu 
ochii lăptoşi concentrându-se fioros asupra țintei sale, iar în colțurile 
gurii lipsite de buze îi atârnau fire de salivă sângerie. 

Ethan simţi duhoarea ființei din faţa lui cu două secunde înainte 
de impact — un miros îngrozitor şi fetid, de sânge şi carne putredă. 

Când se năpusti asupra lui, creatura ţipă - un țipăt straniu, 
asemănător cu acela al unei fiinţe umane. Ethan încercă să se 
ferească dându-se în lături în ultimul moment, dar creatura îi 
anticipase mişcarea şi îşi aruncă unul dintre cele patru braţe în jurul 
mijlocului său, iar ghearele sale lungi penetrară cu uşurinţă țesătura 
groasă a hanoracului, perforându-i şoldul. 

O durere ascuţită şi usturătoare îl copleşi pe Ethan, apoi avântul 
creaturii îl răsturnă, izbindu-l de pietre cu suficientă forţă încât să-i 
golească plămânii de aer. 

Ethan deschise gura, simțind nevoia de oxigen — apoi, creatura 
atacă din nou. 

Cu ferocitatea unui pitbull. 

Iute ca fulgerul. 

Cu o forță brutală. 

Zgâriind cu sălbăticie în timp ce Ethan încerca să-şi acopere faţa 
cu mâinile, ferindu-se de cele cinci gheare — la fel de ascuţite precum 
cele ale unei păsări de pradă - care-i sfâşiau cu uşurinţă hainele şi 
carnea. 

Creatura reuşise în numai câteva secunde să ajungă deasupra lui 
Ethan şi să-l încalece, iar ghearele de la picioare i se înfipseră în 
pulpele lui ca nişte cuie, ţintuindu-l la pământ. 

Furios la culme, Ethan îi văzu faţa. 

Nări mari, ca nişte cratere. 

Ochi mici şi opaci. 

Capul îi era lipsit de păr, iar pielea care-i acoperea craniul era atât 
de întinsă şi de subțire, încât Ethan putea vedea până şi locurile în 
care i se îmbinau oasele cutiei craniene, ca nişte piese de puzzle. 

Gingiile erau prevăzute cu rânduri duble de dinţi mici şi tăioşi. 
Ethan avea impresia că se lupta de ore bune cu fiinţa aceea ciudată — 
timpul parcă încremenise, reducându-se la câteva momente 
îngrozitor de inerte —, deşi în realitate trecuseră doar câteva secunde. 
Se străduia să se concentreze şi să pună în practică instructajul său 
militar, luptându-se să depăşească frica şi tulburarea cu puterea 
minţii şi reprimându-şi panica nebună care-l copleşise. Cu cât era 
mai periculoasă şi mai nebunească o împrejurare, cu atât mai clar 
trebuia să gândeşti pentru a evalua cum puteai supraviețui, iar el 
eşuase deocamdată. Făcuse greşeala de a permite ca această 
confruntare să-l vlăguiască de puteri, iar dacă nu îşi ţinea sub control 
frica, conservându-şi totodată energia, în următoarele şaizeci de 
secunde avea să fie lipsit de abilitatea — mentală sau fizică — de a 
încerca măcar să riposteze. 

Următorul atac al fiarei se dovedi cel mai periculos de până 
atunci. Aceasta sfâşie cu ghearele țesătura hainelor, apoi pielea şi 
stratul superficial de grăsime de pe abdomenul bine definit al lui 
Ethan, pătrunzând până la suprafaţa muşchilor abdominali. 

Monstrul îşi îngropă apoi capul în trupul lui Ethan, iar el îi simți 
dinţii pătrunzând cu uşurinţă prin materialul hanoracului. Ethan 
realiză îngrozit ce încerca să facă: voia să-l eviscereze cu dinţii lui 
ascuţiţi şi să se bucure de festin chiar acolo, în canion, în timp ce 
Ethan ar fi privit conştient teribilul spectacol, sângerând de moarte. 

Îşi lansă rapid pumnul în tâmpla creaturii — o lovitură ciudată, dar 
zdravănă şi foarte eficientă. 

Monstrul ridică ochii spre Ethan şi scoase un țipăt strident şi 
furios. 

Apoi ridică laba dreaptă şi încercă să-i zgârie gâtul. Ethan pară 
lovitura cu braţul stâng, timp în care întinse mâna dreaptă spre 
pământ, căutând disperat cu degetele o armă. 

Licărul de furie oarbă din ochii creaturii era inconfundabil. 

Abandonând abdomenul lui Ethan, îşi îndreptă fulgerător faţa 
hidoasă către gât, cu dinţii rânjiţi. 

O să-mi sfâşie beregata. 

Degetele lui Ethan se opriră pe o piatră, străduindu-se să o apuce 
cât mai bine. 

Apoi lovi cu putere — aşa cum nu mai lovise pe nimeni în toată 
viaţa lui. Piatra era destul de grea, având mărimea unui prespapier, 
iar când capătul ei bont izbi tâmpla monstrului, acesta începu să se 
clatine. Pupilele negre precum cărbunii i se dilatară în ochii lăptoşi, 
iar maxilarul i se destinse, dându-i o expresie perplexă. 

Ethan nu ezită. 

Lovi cu piatra în dinţii zimţaţi şi cafenii ai monstrului, care se 
sparseră. Creatura făcu un salt înapoi. Însă Ethan îi mai administră o 
lovitură, care se dovedi catastrofală — de această dată în nasul cu nări 
enorme. 

Fiinţa se prăbuşi la pământ. Sângele îi ţâşnea pe nas şi pe gură, în 
timp ce scotea ţipete disperate şi confuze, încercând să-l lovească cu 
ghearele. Lipsite de forţă şi de viteză, încercările sale nu-i puteau 
produce lui Ethan nici măcar o zgârietură superficială. 

Ethan încălecă monstrul, înfigându-i o mână în beregată şi ţinând 
piatra cu cealaltă. 

Îi administră şapte lovituri în cap, care-i sparseră ţeasta şi, în cele 
din urmă, monstrul rămase nemişcat. 

Ethan aruncă piatra murdară de sânge şi se prăbuşi epuizat, 

întorcându-se pe o parte, inspiră aer adânc de mai multe ori. Faţa lui 
era stropită cu sânge şi împroşcată cu fragmente de os. 

Îşi adună puterile şi se ridică în şezut, trăgându-şi cămaşa în sus. 

Iisuse... 

Avea pe trup o mulţime de răni care sângerau, de parcă scăpase 
dintr-o luptă cu cuțite. Tăieturile produse de ghearele fiarei erau 
lungi şi urâte. Rana care-i brăzda abdomenul era cea mai adâncă — 
un adevărat canion de cincisprezece centimetri care-i cresta carnea. 

Dacă ar fi fost cu numai trei centimetri mai adâncă, i-ar fi deschis 
cavitatea abdominală. 

Se uită în jos, spre ceea ce mai rămăsese din creatura aceea 
ciudată. 

Nici nu ştia cum să proceseze totul. Nu putea să-şi potolească 
tremurul mâinilor, iar valurile de adrenalină îi inundau încă tot 
corpul. 

Se ridică. 

Canionul era din nou cufundat în linişte. 

Ridică privirea spre cel mai apropiat perete stâncos. Obiectul 
metalic misterios strălucea încă în soare. 

Nu putea fi sigur, dar din perspectiva aceea părea un urcuş de 
vreo douăzeci şi cinci, treizeci de metri şi, deşi nu putea înţelege 
motivul, era mânat de impulsul de a părăsi cât mai repede posibil 
platoul canionului. 

După ce îşi şterse urmele de sânge de pe față cu mânecile 
tricoului, se apropie de peretele canionului ca să-l analizeze mai 
bine. Îi luă doar câteva secunde ca să studieze toate rutele posibile de 
pe suprafaţa stâncii, hotărându-se în cele din urmă asupra traseului 
optim: unul care avea să-l ducă pe nişte borduri din piatră — ce se 
îngustau spre culme — până la baza unei crăpături largi din perete, 
care se întindea până sus, la obiectul curiozităţii sale. 

Merse până la baza peretelui. După lupta aceea crâncenă, îşi 
simţea trupul ca străbătut de un curent electric. Ar fi fost minunat să 
poată valorifica energia aceea la escaladare. 

Întinzând mâna către primul pervaz lat de piatră, Ethan descoperi 
o porţiune de rocă mai rezistentă şi se cățără pe aceasta. 

Încordarea muşchilor abdominali, pe care îi solicita la fiecare 
mişcare, era o adevărată agonie. 

Dar încercă să uite de durere. 

La şase metri pe peretele stâncos, Ethan descoperi un loc în care 
putea să stea cu uşurinţă în picioare pe una dintre bordurile de 
piatră şi se lipi cu spatele de stâncă. 

Trecuseră ani buni de când nu se mai căţărase pe un versant, iar 
ineficienta lui era evidentă, căci se simțea complet vlăguit după doar 
şase metri. 

Îşi folosea braţele în loc de picioare şi deja era scăldat de o 
sudoare sărată, ce se prelingea pe fiecare zgârietură sau rană şi în 
fiecare tăietură de pe abdomen. 

Sări cu grijă dintr-un loc în altul şi îşi puse palmele pe stâncă. 
Pervazul următor era ferit de soare, iar piatra era rece ca gheața. 

De jos, de pe pământ, secţiunea următoare i se păruse destul de 
simplu de parcurs, prezentând o abundență de proeminențe pe care 
putea să se sprijine cu piciorul. Părea genul de rocă neregulată la 
suprafaţă pe care s-ar fi putut căţăra cu uşurinţă. Dar acum, stând la 
şase metri faţă de fundul canionului şi privind în sus spre un perete 
aproape vertical, proeminenţele de care s-ar fi putut prinde cu 
mâinile nu mai păreau la fel de ademenitoare, iar distanţa până la 
următorul pervaz din piatră — unde ar fi putut beneficia de un mult 
aşteptat minut de odihnă - era la circa zece metri de el. 

Ethan închise ochii şi inspiră adânc de două ori, într-un efort de 
a-şi reduce pulsul la normal. 

Poţi face asta. Trebuie să o faci. 

La treizeci de centimetri deasupra capului său, văzu o gaură 
foarte mică de care reuşi să se prindă, apoi urcă mai mult, pe o 
suprafaţă uşor înclinată ce conţinea suficient pietriş sfărâmat încât să 
ofere tălpilor bocancilor săi câteva secunde de aderenţă. 

Teama îi crescu alarmant când ajunse şi mai sus, pe următorul 
pervaz de piatră. Încercă să ignore acea voce a subconştientului său 
care-l avertiza, şoptindu-i că traversează un teritoriu periculos, pe 
care şi-ar fi putut rupe lesne picioarele şi spatele, la o înălţime la care 
până şi cea mai mică eroare ar fi însemnat moartea. 

Mişcările lui erau acum din ce în ce mai riscante, pe măsură ce 
proeminenţele de care se prindea sau se sprijinea deveneau tot mai 
mici. 

Porni mai sus ezitând, testând de mai multe ori fiecare 
proeminenţă, dar simțea că e la capătul puterilor. Picioarele lui erau 
deja la limită. Muşchii săi erau încordaţi la maximum - un semn 
prevestitor al crampelor musculare. Dacă ar fi rămas înţepenit acolo 
sus, pe perete, acela putea fi sfârşitul. 

Aşa că începu să se caţere cât putea de repede, prinzându-se de 
fiecare adâncitură sigură în piatră şi încercând să găsească alinare în 
distanţa din ce în ce mai mare dintre el şi fundul canionului, 
asigurându-se că, dacă avea să cadă, ar fi fost mult mai bine să 
moară pe loc, pentru că un picior sau spatele rupt ar fi însemnat doar 
o moarte lentă şi o agonie prelungită. 

Şi totuşi, cu cât se căţăra mai sus, teroarea îl cuprindea tot mai tare 
în ghearele ei. Ethan se împotrivea din răsputeri impulsului de a 
privi în jos, însă nu putea rezista acestei fascinaţii morbide, 
gândindu-se tot timpul cât de sus ajunsese deasupra solului. 

Mâna lui dreaptă atinse, în sfârşit, cel de-al treilea pervaz stâncos. 
Îşi luă avânt şi se săltă pe acesta, îngropându-şi genunchiul în 


258 


bordură. Până să realizeze că nu exista nimic solid de care să se 
poată prinde cu mâna stângă, răul fusese deja produs. 

Urmă o secundă interminabilă în care Ethan rămase în aer fără să 
se ţină de nimic, cu unul dintre genunchi pe pervazul de piatră, timp 
în care centrul său de greutate îl trăgea încet în spate, către hăul 
teribil de dedesubt. 

Disperat, îşi luă avânt şi se prinse cu ambele mâini de stâncă, 
braţul său stâng abia reuşind să găsească o denivelare la nivelul 
pieptului. 

Preţ de o clipă, nu se mai gândi dacă se ţinea destul de bine 
pentru a schimba efectul forţei gravitaționale astfel încât să se poată 
retrage înapoi pe pervaz. Încercă să se prindă cu buricele degetelor 
cât mai bine de piatră, în timp ce articulațiile i se albeau din cauza 
efortului. 

Îşi recăpătă echilibrul şi se prinse mai bine de piatră cu vârfurile 
degetelor, săltându-se în faţă până când fruntea îi atinse peretele. 

Apoi îşi folosi toată puterea pentru a-şi arunca în sus piciorul 
drept şi pentru a se ridica pe bordura de piatră. 

Aceasta avea doar jumătate din lăţimea celei anterioare, iar tălpile 
sale depăşeau marginea. 

l-ar fi fost imposibil să se aşeze sau să rămână acolo prea mult 
timp. 

Crăpătura din peretele stâncos care se întindea până la obiectul 
metalic se căsca exact deasupra lui. Părea destul de lată pentru ca 
Ethan să se poată strecura în ea — dacă ar fi putut ajunge până acolo 
dar nu avea nici măcar puterea de a încerca să se avânte mai sus. 

Fusese la un pas de moarte, iar trupul său încă tremura din cap 
până-n picioare. 

Ţipătul îl smulse din ghearele propriei frici. 

Consternat, îşi aruncă privirea spre fundul canionului, 

cincisprezece metri mai Jos. 

Zdrobise ţeasta fiinţei, era sigur de asta. 

Cum naiba...? 

Nu era posibil... 

Creatura nu se mişca şi nici măcar nu mai avea o gură care să 
producă un astfel de sunet. 

Un al doilea țipăt — ceva mai puţin acut — răsună între pereţii 
canionului, provocându-i fiori pe şira spinării. Ethan întoarse capul 
spre gardul electrificat. 

Oh, Doamne! 

Văzu cinci exemplare care se deplasau pe fundul canionului într-o 
formaţie ce amintea de marşul unui escadron, escaladând platoul 
plin cu bolovani uriaşi în salturi ample, de felină. 

Ethan îşi lipi spatele de peretele stâncii, încercând să-şi găsească o 
poziţie cât mai stabilă. 

Liderul haitei ieşi de pe platou cu o viteză impresionantă, la fel de 
rapid ca un câine, iar când ajunse la creatura ucisă de Ethan, se opri 
brusc şi îşi apropie capul de pământ, adulmecând ţeasta zdrobită a 
tovarăşului său. 

În timp ce se apropiau şi ceilalţi, creatura ridică faţa spre cer şi 
scoase un vaiet prelung şi plin de jale, ce semăna cu urletul unui lup. 

Alţi patru membri ai haitei ajunseră lângă primul şi, preţ de zece 
secunde, urlară la unison ca un cor de bocitoare. Ethan se simţea din 
ce în ce mai înfrigurat stând nemişcat şi cu urechile ciulite pe 
pervazul îngust al stâncii. Sudoarea i se răcise pe piele, iar urmele de 
sânge provenite de la victima sa i se uscau pe faţă, ca nişte bube roşii. 

Încerca din răsputeri să înţeleagă ce vedea şi ce auzea, dar nu 
găsea nicio explicaţie logică. 

Era ceva ce-i depăşea experienţa — probabil şi imaginaţia. 

Când urletele încetară, membrii grupului se strânseră şi începură 

să converseze în cel mai ciudat limbaj pe care Ethan îl auzise 
vreodată. 

Ca nişte oribile păsări de pradă - un ciripit straniu, năvalnic, 
presărat cu ţipete stridente. 

Ethan se prinse şi mai bine de stâncă, cuprins dintr-odată de 
ameţeală. Lumea începuse să se învârtă sub el. 

Cele cinci creaturi adulmecau acum solul din vecinătatea 
cadavrului, stând pe vine, cu feţele îngropate între pietre. 

Ethan făcea eforturi uriaşe să-şi ţină panica sub control, dar stând 
acolo, deasupra monştrilor, realiză un lucru: după plecarea acestora, 
în niciun caz nu mai putea să coboare acolo. Nici măcar pe pervazul 
pe care stătea. Singura cale de a scăpa de pe acel perete de stâncă — 
pe care trecuse prin chinurile iadului, riscând totul pe o singură carte 
— era pe sus. 

Unul dintre monştri scoase un țipăt puternic, strident. 

Ceilalţi se adunară în jurul acestuia, ciripind frenetic, apoi cel mai 
mare dintre ei — de două ori mai mare în dimensiuni decât cel care-l 
atacase pe Ethan — porni în faţa celorlalţi, cu nările aproape de sol, 
adulmecând. 

Abia atunci când monstrul ajunse la baza stâncii înţelese Ethan 
despre ce era vorba. 

Mi-au luat urma. 

Creatura îşi lipi nasul de stâncă şi apoi se ridică din nou în 
picioare. 

Se trase încet înapoi... 

„..Şi privi în sus, direct spre Ethan. 

Vin pe urmele mele. 

Canionul se cufundă în tăcere. 

Cinci perechi de ochi lăptoşi îl studiau acum pe Ethan, care stătea 
nemişcat pe pervazul de piatră. 

Îşi auzea inima bătându-i să-i spargă pieptul, ca o fiinţă care 
încerca cu disperare să găsească o cale de scăpare ciocănind în 
pereţii unei camere capitonate. 

Un singur gând îi sfredelea mintea fără încetare, ca un tirbuşon... 

Se pot cățăra? 

Ca şi cum i-ar fi răspuns la această întrebare, cel mai mare dintre 
ei, cel care-i luase urma prima dată, se ridică pe picioarele din spate 
şi sări, făcând un salt de aproape doi metri. 

Imediat se lipi de perete de parcă ar fi fost acoperit cu un strat de 
scai, în timp ce vârfurile ghearelor sale intrau în toate acele orificii 
din rocă pe care Ethan nu le-ar fi putut folosi niciodată. 

Creatura se uită apoi în sus, spre Ethan, în vreme ce suratele ei 
începeau la rândul lor să sară pe suprafaţa peretelui. 

Ethan se uită la crevasa de deasupra capului său, căutând cu 
privirea o proeminenţă la care ar fi putut să ajungă. O descoperi şi 
făcu un salt, prinzând în palmă un fascicul de cristale negre şi 
tăioase. Auzea clinchetul ghearelor pe stâncă, din ce în ce mai 
aproape de el. 

Se căţără pe perete, îşi aduse cealaltă mână la nivelul suprafeței 
din interiorul crevasei şi se urcă în deschiderea cu formă de jgheab. 
Aceasta era strâmtă — având mai puţin de un metru lăţime —, dar 
Ethan îşi strecură bocancii între pereţi, creând astfel o presiune 
suficientă care să-l susţină suspendat. 

Se uită în jos. 

Monstrul cel mai mare ajunsese deja la al doilea pervaz, 
cățărându-se rapid şi fără să dea vreun semn de oboseală. 

Ceilalţi îl urmau îndeaproape. 

Ethan îşi concentră atenţia asupra a ceea ce se afla deasupra lui: 
un jgheab cu trei pereţi. Nu avea prea multe proeminențe de care să 
se agaţe, dar îşi spuse că se putea căţăra cumva prin spaţiul acela 

îngust. 

Începu să escaladeze, apoi protecţia oferită de jgheab îi oferi un 
bine-venit — deşi fals — sentiment de siguranţă. 

La fiecare metru de stâncă escaladat, el se uita în jos printre 
picioare, dintr-o perspectivă mult diminuată acum de pereţii 
stâncoşi care-l înconjurau, văzând creatura care venea după el, în 
fruntea celorlalţi. Aceasta se mişca fără efort undeva între al doilea şi 
al treilea pervaz de piatră, trecând de acea secțiune a peretelui care-i 
provocase dificultăţi lui Ethan. 

După şase metri în interiorul crevasei — şi douăzeci deasupra 
albiei canionului —, îşi simţea coapsele în flăcări. 

Nu putea să-şi dea seama cât mai avea de urcat până la piesa de 
metal care-l făcuse să intre de la bun început în jocul acesta 
nenorocit. Pe de altă parte, dacă s-ar fi aflat pe fundul canionului la 
apariţia acelor creaturi, acum le-ar fi servit drept masă. Aşa că, 
ținând cont de acest aspect, metalul sclipitor care fusese motivul 
riscantei escaladări îi prelungise sau chiar îi salvase viaţa. 

Monstrul ajunse la cel de-al treilea pervaz şi, fără vreo clipă de 
ezitare, fără a sta să se odihnească sau să-şi plănuiască următoarea 
mişcare, sări de pe pragul îngust de rocă. 

O singură gheară lungă din capătul braţului stâng al fiarei se 
prinse de un milimetru pătrat din suprafaţa interioară a deschiderii 
crevasei şi, luându-şi avânt cu o forţă înfiorătoare, se ridică 
folosindu-şi un singur braţ, strecurându-se în jgheabul de piatră. 

Privirea lui Ethan se încrucişă cu aceea a monstrului când 
creatura începu să avanseze, utilizându-şi atât picioarele, cât şi 
braţele. Se agăța de ridicături de care Ethan nu se putuse folosi, 
deplasându-se de două ori mai repede decât el. 

Ethan nu prea avea de ales. Trebuia să continue să se caţere. 

Făcu un efort şi mai înaintă doi metri. 

Trei. 

Monstrul se afla acum la aproximativ opt metri de el — suficient de 
aproape încât Ethan să-i vadă pulsaţia rozalie a inimii masive, abia 
întrezărindu-se prin pielea sa, de parcă ar fi fost ascunsă sub mai 
multe straturi de sticlă mată. 

Încă trei metri, apoi crevasa se închidea, comunicând cu un perete 
neted şi vertical care-l îngrozea la culme. 

Proeminenţele din apropierea capătului crevasei păreau sigure. 
Ethan realiză că, dacă ar fi continuat ascensiunea în interiorul 
jgheabului, fiinţa aceea avea să-l ajungă înainte să apuce să iasă de 
acolo. 


Începu să se caţere rapid, ținându-se doar în mâini, şi parcurse 
ultimii trei metri. 

Dar înainte de a ajunge în capătul jgheabului, una dintre 
proeminențe cedă, iar el aproape îşi pierdu echilibrul. 

Se prinse de perete exact înainte să cadă. 

Simţea vântul adiind deasupra deschiderii jgheabului. 

Zări deasupra lui ceva care reflecta lumina soarelui. 

Îngheță. 

Se uită dedesubt. 

Aproape că pierduse orice şansă de a se salva. 

Cu monstrul la numai cinci metri distanță şi cu alţi doi care 
veneau din urmă în interiorul jgheabului, Ethan întinse mâna către 
proeminenţa şubredă care aproape îl omorâse. 

Desprinse bucata de rocă din lăcaşul ei şi o ridică deasupra 
capului. 

Era mare cât un pumn, mult mai mare decât crezuse, din granit şi 
cuarţ, şi cântărea aproape un kilogram. 

Ethan se propti între pereţii jgheabului, ţinti şi aruncă. 

Piatra lovi creatura în faţă, exact în momentul în care aceasta îşi 
lua avânt, încercând să se prindă de ceva. 

Dar nu mai reuşi să se prindă. 

Plonjă prin deschiderea jgheabului. 

Ghearele ei zgâriau piatra... 

Viteza cu care se prăbuşea era mult prea mare ca să se poată agăța 
de ceva în cădere. 

Apoi căzu peste cea care venea în urma ei — cu suficientă forţă 
încât să o răstoarne de pe pervazul de piatră pe care se afla. Perechea 
căzu peste cea de-a treia creatură, toate trei urlând la unison preţ de 
două secunde, în timp ce se prăbuşeau prin deschiderea jgheabului. 
După ce se izbiră în cădere de cel de-al treilea pervaz al stâncii, 
monştrii se izbiră de pietrele de dedesubt. Impactul fu devastator, 
soldându-se cu oase rupte şi cu capete sparte. 

Ethan ieşi din jgheabul de piatră, mijind ochii din cauza luminii 
orbitoare ce se afla acum la doar un metru deasupra capului său. 

Era la cel puţin treizeci de metri deasupra albiei canionului. 
Stomacul i se strânse. Din noul său punct de observaţie, putea vedea 
acum peretele opus, ce se înălța cu încă 150 sau 180 de metri mai 
mult, crestele sale fiind extrem de ascuţite şi imposibil de escaladat. 

Dacă peretele pe care se afla în acel moment era la fel, putea deja 
să renunţe la urcuş, pentru că nu ar fi fost în stare să escaladeze nici 
treizeci de metri — cu atât mai puţin 150. 

Iar ultimele două creaturi rămase pe peretele stâncos îl aduceau în 
culmea disperării. În loc să le urmeze pe celelalte, acestea se 
căţăraseră cu totul altfel, respectiv de o parte şi de alta a jgheabului. 
Înaintaseră mai greu, ce-i drept, dar erau încă în viaţă şi se aflau 
acum cu zece metri mai jos de Ethan. 

Întinse mâna şi se prinse de o bordură din piatră de sub metalul 
strălucitor, apoi îşi sprijini ambele coate de cel mai lat pervaz din 

piatră pe care-l văzu şi se ridică deasupra, faţă în faţă cu o grilă de 
ventilaţie din oţel care ieşea cu câțiva centimetri în afara stâncii. Era 
pătrată, cu latura de circa şaizeci de centimetri, iar palele unui 
ventilator se învârteau în sens opus acelor de ceasornic exact sub 
cadrul metalic. 

Nişte gheare zgâriau roca la câţiva metri mai jos. 

Ethan apucă zdravăn lateralele grilei de ventilaţie şi trase. 

Aceasta nu se mişcă. Fusese sudată de conducta de ventilaţie. 

Se ridică pe pervazul de piatră şi îşi plimbă mâinile deasupra 
suprafeţei peretelui până când găsi ceea ce căuta — o pană de granit 
de vreo zece kilograme, ce părea gata să se desprindă din lăcaş. 

După ce o ridică, o izbi cu toată puterea de grila de ventilaţie — în 
locul în care aceasta era sudată de conductă. 

Aliajul se dezintegră, iar latura stângă a grilei se desprinse de 
conductă. 

Creaturile erau acum la trei metri sub el — atât de aproape, încât 
putea simţi mirosul de putregai ce provenea probabil de la ultima 
lor victimă, ca o colonie ciudată şi sălbatică care îi îngheţa sângele în 
oase. 

Ethan ridică din nou piatra şi lovi cu putere în colţul din dreapta 
al ramei metalice. 

Grila se desprinse şi se rostogoli cu un zgomot asurzitor pe 
stâncă, ricoşând de pietre şi ratând-o la milimetru pe una dintre 
creaturi în timpul căderii. 

Tot ce mai stătea între Ethan şi întunericul conductei de ventilaţie 
erau palele rotitoare ale ventilatorului. 

EI priponi piatra între ele şi rotația se opri. 

Trei lovituri puternice desprinseră complet ventilatorul de soclu. 
Ethan întinse mâna şi-l apucă de pale, apoi îl trase afară şi-l aruncă 
în jos de pe stâncă. 

Apoi ridică piatra, ţinti şi o aruncă în cea mai apropiată creatură, 
în momentul în care ghearele acesteia se prinseră de pervazul din 
piatră. 

Monstrul căzu ţipând strident. 

Partenerul creaturii urmări căderea acesteia până la impactul cu 
solul, apoi îşi întoarse capul spre Ethan. 

— Tu urmezi, spuse Ethan zâmbind. 

Monstrul îl studie cu atenţie, cu capul înclinându-i-se într-o parte 
de parcă ar fi înțeles vorbele sale — sau, cel puţin, ca şi cum ar fi vrut 
să le înțeleagă. Stătea agăţat exact sub pervazul de piatră, foarte 
aproape de el. Ethan aştepta ca acesta să facă o mişcare, dar 
monstrul rămase în aceeaşi poziţie. 

Se uită în jur, căutând în peretele stâncos încă o piatră desprinsă, 
dar nu găsi niciuna. 

Când se întoarse, monstrul era încă agăţat de perete. 

Se acomoda. 

Ethan se întrebă dacă nu ar fi fost mai bine să continue să se caţere 
până când avea să găsească o piatră mai mare. 

E o idee proastă. Va trebui să cobori înapoi la pervazul acesta. 

Ethan se ghemui şi îşi desfăcu şireturile de la bocancul stâng. ÎI 
trase din picior, apoi făcu acelaşi lucru şi cu dreptul. 

ÎI ridică — nu era nici pe departe la fel de greu ca o piatră, dar 
poate că avea să se dovedească eficient. Prinzându-l de toc, îşi ridică 
ostentativ braţul, în timp ce privea direct în ochii lăptoşi ai 
monstrului. 

— Ştii ce urmează, nu-i aşa? 

Ethan mimă o aruncare. 

Monstrul nu se clinti şi nici nu căzu de pe stâncă, aşa cum sperase 
Ethan, ci doar se retrase mai aproape de perete. 

Următoarea tentativă nu mai fu o simulare. Ethan aruncă cu atâta 

putere bocancul, încât acesta ateriză în capul creaturii, apoi se 
rostogoli până pe fundul canionului. 

Ridică apoi şi celălalt bocanc, tinti şi aruncă. 

O lovitură direct în faţă. 

Bocancul ricoşă şi se rostogoli la distanţă, în timp ce creatura, încă 
agățată de perete, îl privea pe Ethan sâsâind printre dinţi. 

Avea o expresie fioroasă, de prădător. 

— Cât de mult crezi că o să rezişti? întrebă Ethan. Probabil că ai 
obosit. Întinse braţul în jos, spre monstru, prefăcându-se că-i oferă 
mâna. O să te ajut să cobori. Trebuie doar să ai încredere în mine. 

Felul în care îl privea creatura îi provoca fiori. Ethan putea intui 
un grad superior de inteligenţă — ceea ce era cu atât mai înfiorător, 
pentru că nu ştia care erau limitele acesteia. 

Se aşeză pe piatră şi spuse: 

— O să stau aici. Până când o să cazi. 

Îi urmări bătăile inimii. 

Îi urmări pleoapele în timp ce clipea. 

— Eşti o pocitanie tare urâtă, chicoti Ethan. Îmi pare rău, adăugă 
el, nu m-am putut abţine. E o replică dintr-un film. Serios acum, ce 
naiba eşti? 

Se scurseră cincisprezece minute. 

Era spre sfârşitul după-amiezii acum. 

Soarele începea să coboare spre apus, iar albia canionului era deja 
întunecată. 

Se făcea frig acolo sus, pe piatră. 

Cei câţiva nori adunaţi pe cer erau lipsiţi de consistenţă şi pe cale 
să fie înghiţiţi de acel albastru de cristal nesfârşit, precum gândurile 
întârziate. 

Apoi cele cinci gheare de la braţul stâng al creaturii începură să 
tremure, răpăind pe suprafaţa pietrei minuscule de care stătea 

agăţată. Ceva în ochii săi se schimbase. Se citea încă furie în privirea 
ei, dar mai era ceva — poate frică? 

Capul i se roti, studiind suprafaţa rocii din imediata sa vecinătate. 

Ethan făcuse deja această analiză şi ajunsese la o concluzie. 

— Da, asta e, amice. E doar pervazul ăsta de piatră. Pervazul meu. 
Singura ta opţiune. 

Un tremur străbătu piciorul drept al monstrului. Când Ethan 
deschise gura pentru a-i sugera să-şi dea drumul, acesta sări, 
luându-şi avânt şi înălțându-se în aer mai sus cu un metru, descriind 
simultan cu laba dreaptă un arc larg de cerc. 

Ghearele creaturii i-ar fi sfâşiat obrazul, dar Ethan se feri, 
aplecându-se. Ghearele îi trecură razant peste creştetul capului — 
apoi se ridică pe ambele picioare, gata să-i tragă un şut zdravăn 
creaturii şi să o arunce de pe stâncă. 

Dar nu mai fu nevoie să o facă. 

Creatura nu mai avu şansa de a ajunge pe pervazul de piatră în 
starea aceea de epuizare. Încercase totuşi o ultimă lovitură, care să-l 
facă pe Ethan să se prăbuşească de pe stâncă odată cu ea. 

Aparent, căderea nu fu o surpriză, întrucât monstrul nu scoase 
niciun țipăt şi nici nu îşi flutură în aer braţele sau picioarele. 

Rămase doar cu privirea îndreptată în sus, spre Ethan, în vreme ce 
cădea vertiginos spre albia întunecată a canionului, cu trupul 
încremenit ca într-un plonjon de la mare înălțime. 

Pe deplin resemnat, poate chiar împăcat cu soarta sa. 

Capitolul 14 


Ieri, nu ieşise deloc din camera ei. 

Nici măcar nu se ridicase din pat. 

Se pregătise pentru moartea lui. 

Ştiuse că trebuia să urmeze acest moment. 

Dar să privească răsăritul soarelui într-o lume fără Ethan era ceva 
ce nu putea suporta, o moarte lentă. Lumina făcea totuşi ca lumea 
aceea să pară reală. Oamenii ieşind la plimbarea de dimineaţă. Până 
şi coţofenele gureşe din curtea laterală, care ciuguleau din 
containerul cu mâncare pentru păsări. Totul părea continuarea 
firească a lucrurilor care zdrobiseră complet inima ei deja frântă. 
Angrenajele lumii se roteau mai departe în timp ce ea trăia cu 
absenţa lui, de parcă ar fi avut în piept o tumoare neagră, iar 
suferinţa ei era atât de devastatoare, încât abia mai putea să respire. 

Astăzi se aventurase până afară, iar acum stătea apatică pe iarba 
moale din curtea din spate, pe un petic de peluză luminat de soare. 
Se uitase ore întregi spre pereţii muntoşi ce înconjurau oraşul, 
urmărind traseul luminii solare peste coamele lor şi încercând să nu 
se mai gândească la nimic. 

Zgomotul unor paşi care se apropiau o smulse din reverie. 

Întoarse capul. 

Pilcher venea spre ea. 

În timpul şederii ei în Wayward Pines, îl văzuse de multe ori pe 
bărbatul acesta pe străzile oraşului, dar nu vorbiseră niciodată — 
fusese avertizată în legătură cu acest lucru de la bun început. 

Nu schimbaseră niciun cuvânt de cinci ani întregi, din noaptea 
aceea ploioasă, când el apăruse în pragul casei ei din Seattle cu cea 
mai neobişnuită propunere. 

Pilcher se aşeză lângă ea, pe iarbă. 

Apoi îşi scoase ochelarii şi îi puse pe picior, spunând: 

— Mi s-a spus că ai ratat ziua recoltei la ultima adunare. 

— Nu am mai ieşit din casă de două zile. 

— Şi unde se presupune că vrei să ajungi? o întrebă el. 

— Nu ştiu. Dar nu suport să văd cum se uită oamenii la mine. Nu 
putem vorbi despre el, desigur, dar aş vedea mila din ochii lor şi nu 
aş putea suporta. Sau, mai rău, poate că mă vor ignora. Se vor purta 
ca şi cum nu s-a întâmplat nimic. Ca şi cum el nici nu ar fi existat. 
Nici măcar nu i-am spus fiului meu că tatăl lui e mort. Nu ştiu nici 
măcar cum să încep. 

Curând avea să se facă întuneric. 

Cerul era senin, fără pic de nori. 

Rândul de plopi tremurători pitici care separa curtea din spatele 
casei ei de cea a vecinului devenise auriu peste noapte. Frunzele 
având forma unor monede fremătau în bătaia vântului. Ea auzea 
clopoţeii de vânt din lemn zdrăngănind pe veranda din spate, lângă 
uşă. Erau astfel de momente — perfecțiunea peisajului, intensificată 
de o realitate pe care nu avea să o cunoască niciodată — de care se 
temea cumplit, ştiind că într-o bună zi aveau să o scoată din minţi. 

— Te-ai acomodat bine aici, zise Pilcher. Dificultăţile cu Ethan 
erau ultimul lucru pe care l-aş fi dorit. Sper să mă crezi când spun 
asta. 

Ea se uită fără şovăială în ochii lui negri şi pătrunzători. 

— Nu ştiu ce să cred, zise ea. 

— Fiul tău e înăuntru? 

— Da. De ce? 

— Vreau să intri şi să-l aduci aici. Am maşina parcată în faţă. 

— Unde ne duci? 

EI clătină din cap. 

— Ai de gând să-i faci vreun rău lui Benjamin? 

Pilcher se ridică încet în picioare şi o privi de sus. 

— Dacă voiam să-ţi fac vreun rău, Theresa, te-aş fi luat pe tine şi 
pe fiul tău în mijlocul nopţii şi nimeni nu ar mai fi auzit vreodată 
ceva de voi doi. Dar tu ştii deja acest lucru. Acum du-te să-l aduci. 
Ne vedem în faţa casei în două minute. 

Capitolul 15 


Ethan cercetă conducta de ventilaţie. Avea să-i fie destul de greu 
să intre prin gaura aceea, poate chiar imposibil, din cauza 
hanoracului. 

Îşi trase mânecile şi îl scoase de pe el, apoi îl aruncă peste 
marginea stâncii. Pielea de pe braţele goale i se înfioră din cauza 
frigului. Se gândi că picioarele aveau să fie responsabile pentru 
propulsie şi decise să-şi scoată şi şosetele, astfel încât să nu alunece 
pe conductă. 

Apoi îşi vârî capul prin deschidere. 

La început, umerii nu îi intrară prin deschiderea conductei, dar 
după ce se mişcă preţ de un minut încercând să-şi facă loc, reuşi în 
final să intre pe jumătate — cu mâinile întinse în faţă, în timp ce cu 
picioarele încerca să-şi împingă trupul înainte. Metalul subţire era 
rece precum gheața, amorţindu-i degetele de la picioare. 

Când reuşi să intre complet pe conducta de ventilaţie, se simți 
străbătut de un val de panică. Cu umerii presaţi între cei doi pereţi 
metalici simţea că nu mai are aer, însă apoi realiză brusc că era 
imposibil să mai iasă. Cel puţin, nu fără a-şi disloca articulațiile 
ambilor umeri. 

Singura metodă prin care putea să se mişte era cu ajutorul 
degetelor de la picioare, care îl împingeau înainte, dar acestea nu îl 
puteau ajuta la mersul cu spatele. 

Se mişcă în faţă câţiva centimetri, alunecând pe suprafaţa 
pereţilor conductei. 

Încă mai sângera. 

Muşchii îi erau extrem de solicitaţi în urma escaladării şi nervii 
zdrenţțuiţi. 

La distanţă, nu se vedea nimic altceva în afară de un întuneric 
absolut. Tunelul metalic răsuna din cauza mişcărilor picioarelor sale. 

Când se opri, nu se mai auzi nimic. 

Se instaură o linişte mormântală, întreruptă doar de câte un 
„bang” întâmplător care-i făcea inima să bată cu putere — dilatarea 
sau contracția metalului ca urmare a fluctuaţiilor de temperatură. 

După cinci minute de la intrarea în conductă, Ethan încercă să se 
uite în urmă, spre deschidere. Ceva din sufletul lui tânjea după o 
ultimă rază de lumină — cea mai neînsemnată consolare, de altfel, dar 
nu putea să-şi întoarcă gâtul destul de mult ca să poată vedea ceva. 

XXX 

Continuă să se târască... 

Închis între patru pereţi, în întuneric deplin. 

La un moment dat, poate după treizeci de minute sau după cinci 
ore, poate după o zi... trebuia să se oprească undeva. 

Degetele sale de la picioare aveau crampe din cauza efortului. 

Aluneca între suprafeţele de metal. 

Tremurând ca varga. 

Mistuit de o sete nebună. 

Înnebunit de foame şi incapabil să ajungă la mâncarea din 
buzunarul său. 

Îşi auzea inima zbătându-i-se în pieptul lipit de metal şi nimic 


altceva. 
XXX 


Adormi. 

Sau îşi pierdu cunoştinţa. 

Sau muri pentru o clipă. 

Când se trezi din nou, începu să se zvârcolească violent între 
pereţii metalici, fără să realizeze unde se afla sau când, cu ochii 
deschişi în întunericul absolut. 

Preţ de o clipă îngrozitoare, crezu că fusese îngropat de viu, 

sunetul propriei respiraţii fiind ca un țipăt străin în urechea lui. 
XXI 

Avea impresia că trecuseră zile întregi de când se târa prin 
conducta de ventilaţie. În faţa ochilor îi apăreau în mod repetat 
ciudate imagini luminoase, caleidoscopice, cu o frecvenţă sporită de 
întuneric. 

Explozii de culoare. 

Aurore imaginare. 

Străluciri fantomatice pe fundalul de un negru desăvârşit. 

Şi, cu cât se târa mai mult în spaţiul acela închis şi întunecat, cu 
atât mai mult era chinuit de un gând — „Nimic din toate acestea nu 
este real“. 

Nici Wayward Pines, nici canionul, nici creaturile acelea, nici 
măcar tu. 

Atunci, ce-i asta? Unde sunt? 

Într-un tunel lung şi întunecat. Dar unde crezi că mergi? 

Nu ştiu. 

Cine eşti tu? 

Ethan Burke. 

Nu, cine eşti tu? 

Tatăl lui Ben. Sotul Theresei. Locuiesc în Seattle, într-un cartier numit 
Queen Anne. Am fost pilot pe un elicopter Black Hawk în al doilea război 
din Golf. După aceea, am fost agent al Serviciului Secret. Acum şapte zile 
am venit în Wayward Pines... 

Acestea sunt doar fapte. Ele nu spun nimic despre identitatea ta, 
despre felul tău de a fi. 

Îmi iubesc nevasta, dar i-am fost infidel. 

Asta e bine. 

Îmi iubesc fiul, dar am fost rar în preajma lui. Doar o stea aflată la 


275 


distanţă pe cerul lui. 

Şi mai bine. 

Am intenții bune, dar... 

Dar ce? 

Dar de fiecare dată dau greş. Îi rănesc pe toți cei pe care-i iubesc. 

De ce? 

Nu ştiu. 

Îti pierzi cumva minţile? 

Uneori am impresia că încă mă aflu în camera aceea de tortură. Că nu am 
plecat niciodată de acolo. 

Îti pierzi cumva minţile? 

Tu să-mi spui asta. 

Nu pot. 

De ce? 

Pentru că eu sunt tu. 

A 

La început, se gândi că era doar un alt spectacol de lumini 
fantomatice, dar nu mai vedea culorile acelea explozive. Nu mai 
asista la artificii optice. 

Doar o pată permanentă de albastru undeva foarte departe, la fel 
de palidă ca o stea pe cale să se stingă. Când închise ochii, aceasta 
dispăru. 

Când îi deschise, apăru din nou, ca o ultimă rămăşiţă de sănătate 
mintală rămasă în lumea lui claustrofobică. Era doar un punct 
luminos, dar el îl putea face să dispară şi să apară din nou. Chiar 
dacă era doar o scânteie de control, era ceva de care se putea agăța. 

O ancoră. Un refugiu. 

„Te rog. Fii real“, se gândi Ethan. 


XXI 


Steaua albastră din depărtare devenea tot mai mare, expansiunea 

ei fiind însoţită de un bâzâit înfundat. 

Ethan se opri să se odihnească — simţea acum o vibraţie uşoară 
circulând prin sistemul de condute, circulând prin el. 

După atâtea ore petrecute în întuneric, această nouă senzaţie era 
la fel de liniştitoare precum inima vibrândă a unei mame. 

XXI 

După un timp, micuța stea se transformă într-un pătrat. Acesta 
crescu până când ajunse să ocupe întregul câmp vizual al lui Ethan. 
Începu să aibă o bănuială care îi provoca fiori pe şira spinării. 

Era acum cam la trei metri în faţa lui. 

Apoi la un metru. 

Iar când reuşi să îşi întindă braţele prin gura conductei şi umerii îi 
trosniră, noua libertate de mişcare fu nemaipomenit de dulce — aşa 
cum îşi imagina că ar fi trebuit să fie apa. 

Atârnat de capătul conductei, el se uită în jos, pe gura alteia — de 
două ori mai mare în lăţime, intersectându-se cu alte canale de 
ventilaţie. 

O lumină plăpândă, albastră umplea canalul principal — părea 
răspândită de un bec aflat undeva dedesubt. 

La capătul de jos Ethan zări un ventilator. 

Erau circa treizeci de metri până la paletele acestuia. 

Parcă s-ar fi uitat într-o fântână. 

La intervale de trei metri, mai multe canale de ventilaţie intrau în 
canalul principal — unele dintre acestea fiind considerabil mai mari. 

Ethan se uită în sus. Tavanul se afla la şaizeci de centimetri 
deasupra capului său. 

La naiba. 

Ştia care era următoarea lui mişcare — şi cum trebuia să fie — şi nu-i 


plăcea deloc. 
XXX 

Ethan ieşi din conductă şi intră în canalul de ventilaţie cu aceeaşi 
tehnică pe care o folosise pentru înaintarea ascendentă de până 
atunci — o poziţie în care putea exercita presiune asupra pereţilor, cu 
fiecare picior împingând în peretele opus. 

Picioarele lui goale aveau o aderenţă bună pe metal şi, deşi exista 
pericolul căderii în gol până la paletele în mişcare ale ventilatorului — 
care păreau să aştepte până şi cea mai mică mişcare greşită —, el se 
simțea aproape entuziasmat fiindcă reuşise să iasă din conducta 
aceea strâmtă. 

XXX 

Coborârea fu chinuitor de lentă - pas după pas, exercitând 
presiune asupra pereţilor conductei cu braţele, în timp ce-şi lăsa 
picioarele în jos, schimbând apoi presiunea în degetele de la 
picioare. 

Doisprezece metri mai jos, reuşi să se odihnească în deschiderea 
primului canal orizontal pe care-l întâlnise până atunci, stând pe 
marginea acestuia şi privind în jos spre paletele rotitoare ale 
ventilatorului, în timp ce mânca resturile de morcovi şi pâine. 

Până atunci nu se gândise decât la cum să supravieţuiască şi abia 
acum se întreba care era scopul acestei infrastructuri. 

În loc să continue să coboare, aruncă o privire în canalul de 
ventilaţie, observând că întunericul era întrerupt de panouri 
luminoase montate la intervale regulate. Acestea se întindeau 
probabil pe toată lungimea canalului. 

Ethan se întoarse şi se aşeză în patru labe, apoi se târî pe suprafața 
metalică încă vreo şase metri, până ce ajunse la primul panou 
luminos. 

Se opri lângă acesta, străbătut de o emoție amestecată cu teamă. 

Nu era un panou luminos. 

Era o conductă de aerisire. 

Se uită prin ea şi văzu o pardoseală cu model de tablă de şah. 

Aerul care circula prin conducta de ventilaţie răspândise o 
căldură minunată, precum briza unui ocean în mijlocul lunii iulie. 

Aşteptă un timp. 

Privind. 

Nimic nu se întâmplă. 

Se auzeau doar aerul circulând, respiraţia lui şi metalul 
dilatându-se şi contractându-se — nimic altceva. 

Ethan apucă grătarul gurii de aerisire şi împinse. 

Acesta se desprinse destul de uşor, nefiind sudat sau prins în 
şuruburi sau în cuie. 

După ce lăsă grătarul într-o parte, el se prinse de marginea gurii 
de aerisire şi încercă să-şi facă suficient curaj pentru a sări afară. 

Capitolul 16 


Ethan se lăsă în jos prin gura conductei, până când tălpile sale 
atinseră pardoseala cu pătrate albe şi negre. Se afla în mijlocul unui 
coridor lung şi pustiu. Se auzea bâzâitul lămpilor fluorescente şi se 
simţea acel freamăt plăpând al aerului circulând prin conducta de 
ventilaţie de deasupra lui. Nimic altceva. 

Când începu să păşească, tălpile lui lipăiau uşor pe dalele din 
pardoseală. 

La fiecare şase metri erau uşi, cu numere pe ele, iar cea din faţă, de 
pe partea dreaptă, era uşor întredeschisă, lumina revărsându-se prin 
deschiderea îngustă pe pardoseală. 

Ajunse la uşă — care avea numărul 37 — şi puse mâna pe mânerul 
sferic. 

Ascultă. 

Nicio voce. Nicio mişcare. Nimic care să-l întoarcă din drum. 

Împinse uşa încă puţin şi aruncă o privire înăuntru. 

În încăpere se afla un singur pat cu ramă metalică, lipit de peretele 
din fundul camerei — perfect aranjat. Un birou decorat cu fotografii 
înrămate şi câteva lalele într-o vază. 

Ochii lui trecură apoi în revistă un raft cu cărţi care ajungea până 
în tavan, o copie după Matisse şi un şevalet. Lângă uşă, un halat de 
baie atârna într-un cârlig prins în perete, iar sub acesta se vedeau 
nişte papuci de casă de culoare roz. 

Continuă să străbată coridorul pustiu. 

Nicio uşă nu era încuiată şi fiecare pe care risca să o deschidă 
dezvăluia un spaţiu minimalist similar, îmbogăţit cu ornamente 
vesele sau decorat în diverse stiluri individuale. 

Având o lungime impresionantă, coridorul se termina cu o scară. 

Ethan rămase în capătul acesteia şi privi în jos, numărând patru 
niveluri. 

O plăcuţă de pe perete anunţa: Etajul 4. 

Cobori încet până la următorul palier, care-l purtă către un alt 
coridor, identic cu cel de deasupra. Un râs puternic răsună brusc în 
hol. 

În stare de alertă, Ethan se retrase pe casa scării, gata să o rupă la 
fugă. Se gândea deja să se întoarcă la etajul patru, unde ar fi putut 
folosi un scaun din acele apartamente pentru a se căţăra din nou pe 
gura canalului de ventilaţie. Dar râsul se stinse şi, după ce aşteptă un 
minut întreg, coridorul rămase pustiu. 

Înaintă vreo zece metri pe coridor în vârful picioarelor, 
oprindu-se în cele din urmă în faţa a două uşi batante, fiecare 
prevăzută cu câte un gemuleţ. 

Un grup format din trei bărbaţi şi două femei ocupa una dintre 
cele douăsprezece mese ale unei cantine modeste. Mirosul de 
mâncare caldă îi făcu stomacul să protesteze zgomotos. 

— Ştii că asta nu e adevărat, Clay, zise una dintre femei, 
îndreptând spre el furculița cu care înţepase o moviliţă consistentă 
din ceea ce părea să fie piure de cartofi. 

Ethan trecu mai departe pe coridor. 

Trecu pe lângă o spălătorie. 

O cameră de recreere. 

O sală de sport goală. 

Vestiare pentru bărbaţi şi femei. 

O sală de exerciţii fizice în care două femei se mişcau una lângă 
cealaltă pe benzi de alergat, iar un bărbat ridica greutăţi libere. 

Ethan ajunse la şirul de scări din capătul coridorului şi cobori un 
rând de trepte ce păreau să comunice cu holul de la etajul al doilea. 

Se opri la prima uşă şi aruncă o privire înăuntru prin fereastra 

circulară a acesteia. 

În mijlocul încăperii se afla un pat mobil de spital, înconjurat de 
câteva corpuri de iluminat, cărucioare încărcate cu instrumente 
chirurgicale, monitoare cardiace, stative pentru perfuzii, unităţi 
pentru cauterizare şi aspirație, o masă fluoroscopică, toate de un alb 
imaculat, sclipind de curăţenie în lumina difuză. 

Următoarele trei uşi nu aveau ferestre, fiind identificate numai 
prin plăcuţe: Laboratorul A, Laboratorul B, Laboratorul C. 

Către capătul coridorului văzu o fereastră luminată. Ethan se 
apropie de aceasta, lipindu-se de peretele alăturat, şi ascultă. 

De cealaltă parte a geamului se auzeau un ţăcănit şi murmur de 
voci. 

Trase cu ochiul pe fereastră. 

Încăperea era întunecoasă, lumina provenind de la numeroasele 
monitoare — douăzeci şi cinci la număr, în cinci grupuri de câte cinci 
- montate pe perete deasupra unei console enorme, care părea 
pregătită pentru lansarea unei rachete. 

La trei metri distanţă de locul în care pândea Ethan, un bărbat 
stătea aşezat urmărind monitoarele, degetele sale mişcându-se cu 
viteza luminii deasupra unei tastaturi, în timp ce imaginile de pe 
ecrane se schimbau constant. Acesta purta o pereche de căşti mari, 
iar Ethan îi putea auzi vocea răzbătând dincolo de uşă, deşi nu putea 
înţelege clar cuvintele. 

Pe unul dintre ecrane, Ethan studie succesiunea imaginilor... 

Fațada unei case victoriene. 

Veranda unei case diferite. 

O alee principală. 

Un dormitor. 

O cadă goală. 

O cameră de baie şi o femeie care stătea în fața unei oglinzi, 

pieptănându-şi părul. 

Un bărbat care stătea aşezat la o masă dintr-o bucătărie, mâncând 
cereale dintr-un bol. 

Un copil stând pe closet şi citind o carte. 

O vedere a străzii principale din Wayward Pines. 

Terenul de joacă din parc. 

Cimitirul. 

Râul. 

Interiorul cafenelei. 

Holul spitalului. 

Şeriful Pope stând aşezat la biroul lui, cu picioarele pe acesta, 
vorbind la telefon. 

Câmpul vizual al lui Ethan era limitat de fereastră, dar reuşi să 
distingă marginea stângă a unui alt bloc de monitoare şi zgomotul 
făcut de mai multe persoane care foloseau tastatura. 

Un val de furie oarbă îl năpădi imediat. 

Puse mâna pe mânerul sferic al uşii şi începu să-l învârtă. Nimic 
nu l-ar fi bucurat mai mult decât să se poată strecura în spatele acelui 
bărbat — în timp ce acesta urmărea cele mai intime aspecte din viaţa 
oamenilor — şi să-i rupă gâtul. 

Dar reuşi să se oprească. 

Nu încă. 

Ethan se retrase de lângă centrul de supraveghere şi se îndreptă 
spre casa scării. Cobori treptele, ieşind pe coridorul de jos — cel de la 
etajul unu. 

Deşi era dificil să-şi dea seama de la distanţa aceea, coridorul 
părea să se extindă dincolo de casa scării, comunicând cu o altă aripă 
a complexului. 

Porni iute într-acolo. 

La fiecare trei metri, trecea pe lângă o uşă fără mâner şi fără o altă 

cale de acces în afară de o fantă îngustă pentru carduri. 

Când ajunse la a treia uşă din stânga, se opri. 

Se uită prin mica fereastră în întuneric — era doar o cameră goală. 

Făcu acelaşi lucru când ajunse la cea de-a zecea uşă, punând 
mâinile deasupra ochilor astfel încât să distingă cât mai multe detalii 
în întuneric. 

Faţa unei creaturi din canion se izbi brusc de geam pe cealaltă 
parte a uşii, cu dinţii rânjiţi, sâsâind. 

Speriat, Ethan se retrase împleticindu-se până la peretele opus, în 
timp ce creatura scotea un țipăt strident în spatele geamului — care 
era destul de gros încât să amortizeze sunetul. 

Zgomote de paşi răsunară apoi pe casa scării, exact pe unde 
venise el. 

Ethan mări pasul pe coridor, mişcându-se cât de repede putea pe 
sub corpurile de iluminat fluorescente ce răspândeau şuvoaie de 
lumină artificială. 

Aruncă o singură privire peste umăr când ajunse la casa scării şi 
zări două siluete înveşmântate în negru, mişcându-se în celălalt 
capăt al coridorului, la o sută de metri în spate. Unul dintre cei doi 
întinse mâna spre el şi strigă ceva, apoi o luară la fugă amândoi în 
direcţia lui. 

Ethan se năpusti spre trepte. 

Două uşi automate din sticlă se deschiseră exact în faţa lui. 

Se întoarse pe o parte, abia reuşind să se strecoare printre ele, iar 
acestea se închiseră imediat după el. 

Proporţiile uriaşe ale încăperii următoare îl lăsară înmărmurit, 
făcându-l să se oprească. 

Nu mai stătea acum cu picioarele pe pardoseală, ci pe o rocă dură, 
la marginea unei caverne mari cât zece spaţii de depozitare — cu o 
suprafaţă de minimum 100 000 de metri pătraţi dacă ar fi fost să 

ghicească, distanţa dintre podea şi plafon fiind pe alocuri de circa 
douăzeci de metri. Văzuse un singur spaţiu mai impresionant decât 
acesta în toată viaţa lui: uzina companiei Boeing din Everett, 
Washington. 

Globuri uriaşe de lumină atârnau din tavanul stâncos, fiecare 
luminând câte o secţiune de pardoseală de circa 100 de metri pătraţi. 

Erau sute de astfel de globuri. 

Apoi uşile de sticlă începură să se deschidă în spatele lui şi auzi 
zgomotele paşilor celor doi bărbaţi înveşmântaţi în negru. Aceştia 
ajunseseră deja pe la jumătatea coridorului. 

Ethan alergă în interiorul cavernei şi ţâşni pe un culoar, printre 
rasteluri încărcate cu buşteni de diferite dimensiuni. Acestea erau 
înalte de doisprezece metri şi aveau cam un metru lăţime, 
extinzându-se pe o lungime impresionantă, egală cu aceea a unui 
teren de fotbal. Ethan îşi spuse că rastelurile conţineau suficiente 
scânduri pentru a reconstrui Wayward Pines de cel puţin cinci ori. 

Numeroase voci răsunau acum în cavernă. 

Ethan aruncă o privire peste umăr şi văzu pe cineva aflat la vreo 
şaizeci de metri în spate ţâşnind în direcţia lui. 

leşi din spaţiul îngust dintre rasteluri. 

În faţa lui, pe toată suprafaţa pardoselii se aflau sute de 
rezervoare cilindrice având zece metri în înălțime şi tot atât în 
lăţime, fiecare fiind capabil să stocheze zeci de mii de metri cubi. 
Toate erau etichetate cu litere uriaşe de tipar, la fel de înalte ca 
Ethan. 

Orez. 

Făină. 

Zahăr. 

Cereale. 

Sare iodată. 

Porumb. 

Vitamina C. 

Boabe de soia. 

Lapte praf. 

Malt. 

Orz. 

Drojdie. 

Ethan intră alergând în labirintul containerelor. Auzea paşi — 
foarte aproape —, dar cu toate acele interferenţe spaţiale îi era 
imposibil să le identifice locaţia. 

Se opri şi se rezemă cu spatele de un rezervor, ţinând gura în 
curbura cotului şi respirând în țesătura bluzei, pentru a-şi camufla 
gâfâitul. 

Un bărbat în uniformă neagră trecu alergând pe lângă rezervorul 
după care se ascundea Ethan, ţinând într-o mână un walkie-talkie, 
iar în cealaltă un obiect ce semăna cu un dispozitiv paralizant pentru 
vite. 

Ethan aşteptă zece secunde şi apoi îşi schimbă direcţia, făcându-şi 
drum printre containere şi parcurgând astfel încă treizeci de metri, 
până când ajunse într-o parcare de maşini. 

Vehiculele erau extrem de variate: datând fie din anii optzeci, fie 
din prezent, dar incluzând şi modele pe care nu le mai văzuse 
niciodată — curbate, rotunjite sau cu un design compact, arătând mai 
degrabă ca nişte concepte radicale decât ca exemplarele pe care le 
puteai vedea pe stradă. 

Sub corpurile sferice de iluminat, fiecare vehicul, fără excepţie, 
etala margini cromate sclipitoare, toate fiind vopsite fără cusur. 
Toate păreau atât de noi şi de sclipitoare, încât păreau abia ieşite de 
pe linia de asamblare. 

Un grup de bărbaţi se apropia alergând din celălalt capăt al 

parcării. 

Ethan se ascunse între două maşini roşii marca Jeep Cherokees, 
fără să ştie dacă fusese văzut, dar fiind sigur că observase nişte arme 
automate. 

Se furişă prin spatele maşinilor, apoi se ridică încet lângă una 
dintre acestea în dreptul portierei din faţă, cercetând prin parbriz 
modelul Impala de la începutul anilor optzeci. 

Urmăritorii lui erau mai aproape decât realizase — la numai zece 
metri de el şi având toţi mitraliere. Doi dintre ei cercetau cu 
lanternele interiorul fiecărei maşini pe lângă care treceau, în timp ce 
un al treilea se târa în patru labe prin spatele vehiculelor, plimbând 
raza lanternei pe sub fiecare. 

Ethan se îndreptă în direcţia opusă, fără să se mai obosească să se 
furişeze; fugea aplecat pe piatra neregulată, încercând să nu se lase 
văzut prin vreunul dintre geamuri. 

În apropiere de marginea parcării, se împiedică în timp ce trecea 
pe lângă un Crown Vic cu ferestre fumurii la portierele din spate. Se 
opri brusc, apăsă mânerul şi trase, deschizând portiera fără niciun 
zgomot. 

Lumina din plafonul maşinii se aprinse, iar Ethan se strecură 
înăuntru, trăgând portiera după el cu mai multă forţă decât 
intenţionase. 

Auzi zgomotul uşii trântite răsunând între pereţii cavernei chiar şi 
din interiorul maşinii. Ghemuindu-se în întuneric în spatele 
scaunului şoferului, privi pe deasupra suportului pentru cap, prin 
parbriz. 

Cei trei bărbaţi stăteau acum în picioare, fiecare întorcându-se 
încet şi încercând să descopere care era sursa zgomotului. 

În cele din urmă se despărţiră, doi îndepărtându-se de Ethan şi 
unul venind exact către maşina în care se afla. 

În timp ce bărbatul se apropia, Ethan încercă să se ascundă cât 
mai jos în spatele scaunului, ghemuindu-se şi transformându-se 
într-o minge mică şi compactă. 

Paşii se apropiau. 

EI îşi ţinea capul între genunchi, aşa că nu putea vedea nimic. 

Apoi paşii se opriră exact lângă capul său, la numai câţiva 
centimetri distanţă, de cealaltă parte a portierei. 

Nu se îndepărtau. 

Se opriseră. 

Simţea o dorinţă nebună să ridice capul pentru a vedea ce se 
întâmplă. Impulsul era atât de puternic, încât îl copleşi. 

Se întrebă dacă bărbatul verifica interiorul maşinii cu lanterna. 

Se întrebă cât de mult avea să pătrundă lumina prin geamurile 
fumurii din spate. 

Dacă nu reuşea să vadă bine partea din spate a maşinii, oare avea 
să deschidă uşa? 

Paşii trecură mai departe, dar Ethan nu făcu nicio mişcare, 
aşteptând acolo încă cinci minute, până când nu se mai auziră deloc. 

În cele din urmă se ridică şi aruncă o privire prin parbriz. 

Bărbaţii plecaseră. 

Nu mai vedea pe nimeni. 

Ethan deschise încet portiera şi se lăsă în jos, pe pardoseala de 
piatră. Dacă ar fi ascultat cu atenţie, ar fi reuşit să audă voci, dar 
acestea erau mult prea departe, într-o zonă îndepărtată a cavernei. 

După încă treizeci de metri, Ethan ajunse la marginea parcării. 

În faţa lui se înălța peretele cavernei şi văzu intrarea într-un tunel, 
suficient de larg pentru două maşini. 

Ethan se ridică şi începu să alerge spre tunel. 

Acesta era pustiu şi bine iluminat, coborând brusc din locul în 
care stătea el — la o înclinaţie de zece sau douăzeci de grade — până la 

un platou cu o suprafaţă perfectă. 

Deasupra deschiderii boltite fusese montat un indicator - el 
remarcă literele albe pe fond verde, la fel ca în indicatoarele 
sistemului american de autostrăzi interstatale. 

Dar pe acesta era trecută o singură destinaţie... 


WAYWARD PINES 3.5 


Ethan întoarse capul spre maşini, analizându-le pe toate. Se gândi 
că ar fi putut împrumuta unul dintre modelele mai vechi, care erau 
mult mai uşor de pornit din fire. 

Apoi ceva îi atrase atenţia — o lumină rece şi albastră ce venea 
dinspre o uşă de sticlă încastrată în piatră, aflată la cincizeci de metri 
de el. 

Zgomotul de paşi şi de voci — deşi la o distanţă destul de mare, 
dincolo de maşinile parcate — se apropia din nou. Lui Ethan i se păru 
că una dintre razele de lumină ale lanternelor atinsese unul dintre 
rezervoare, dar nu putea fi sigur. 

Rămase aproape de peretele cavernei. 

Apoi alergă de-a lungul peretelui curbat către uşa de sticlă. 

La doi metri de aceasta, se opri. 

În timp ce uşa se deschidea, el citi singurul cuvânt ştanţat pe 
sticlă: 

SUSPENDARE 


Ethan păşi înăuntru. 

Uşa se închise ermetic în urma lui. 

Era mult mai frig acolo — doar câteva grade deasupra limitei de 
îngheţ —, iar respiraţia lui se transformă în aburi. Lumina era albastră 
şi aspră, ca razele soarelui reflectându-se într-o mare de gheaţă, iar 
aerul era greu şi dens. Un gaz alb — destul de gros încât să acopere 
complet plafonul ca un nor - plutea la trei metri de sol. Şi, cu toate 

acestea, încăperea păstra parfumul proaspăt şi curat al unei nopți 
după o ninsoare abundentă — aproape inodor şi extrem de pur. 

Zgomotul gazului pulverizat şi câteva semnale sonore slabe 
rupseră tăcerea. 

Având dimensiunea unui magazin de cartier, încăperea găzduia 
rânduri întregi de containere de culoarea cărbunelui — sute de astfel 
de unităţi —, fiecare de dimensiunea unui automat de răcoritoare şi 
pulverizând câte un jet de gaz alb prin partea de deasupra, ca un coş 
de fum. 

Ethan îşi făcu drum pe primul culoar dintre containere şi se opri 
în faţa unui dispozitiv. Un panou din sticlă — gros de cinci centimetri 
- ocupa partea din mijloc a dispozitivului, iar în spatele acestuia nu 
se vedea nimic. 

În stânga panoului de sticlă se afla o tastatură, încadrată de câteva 
indicatoare de nivel şi de afişaje electronice, toate etalând cifra 0. 

În dreapta panoului, Ethan văzu o plăcuţă pentru nume cu afişaj 
digital: 


JANET CATHERINE PALMER 
TOPEKA, KS 
DATA SUSPENDĂRII: 2.3.82 
REZIDENT: 11 ANI, 5 LUNI, 9 ZILE 


Ethan auzi uşa deschizându-se şi se întoarse să vadă cine intrase, 
dar valurile de gaz îi blocau perspectiva. Merse mai departe pe 
culoarul dintre containere, intrând mai adânc în ceaţă, şi începu să 
citească plăcuţele digitale de pe fiecare dispozitiv pe lângă care 
trecea. Datele suspendărilor avansau sistematic, din anii optzeci 
până în prezent. 

Una îl făcu să se oprească, în ciuda vocilor care se amestecau cu 
zgomotul produs de gazul emis şi cu semnalele sonore. 

În spatele panoului de sticlă central, văzu că interiorul 

dispozitivului fusese umplut cu un nisip negru. Se uită cu mare 
atenţie şi reuşi să distingă un deget alb, inert, al cărui vârf atingea 
sticla sub pata unei amprente. 
Indicatoarele afişau ceea ce părea a fi o linie dreaptă continuă pe 
ecranul unui monitor cardiac, iar temperatura era 21.1111*C. 
Numele de pe plăcuţă era: 


BRIAN LANEY ROGERS 
MISSOULA, MT 
DATA SUSPENDĂRII: 5.5.84 
ÎNCERCĂRI DE INTEGRARE: 2 


Următorul dispozitiv era gol, dar Ethan recunoscu primul nume 
şi se întrebă dacă era vorba într-adevăr despre ea: 


BEVERLY LYNN SHORT 
BOISE, ID 
DATA SUSPENDĂRII: 10.3.85 
ÎNCERCĂRI DE INTEGRARE: 3 
ELIMINATĂ 


Auzi pe cineva apropiindu-se rapid de el. Se îndepărtă de 
containerul lui Beverly, frământat de gânduri. Ajunse la capătul 
culoarului şi porni pe următorul. 

Ce naiba poate însemna asta? 

Probabil că erau vreo şase oameni pe urmele lui în încăpere, dar 
lui nu-i mai păsa. 

Voia doar să vadă încă un container. 

Trebuia să-l vadă. 

Iar pe cel de-al patrulea rând, pe la jumătatea culoarului, se opri, 
în timp ce vocile din încăpere se apropiau. 

Se uită consternat la containerul gol. 

Containerul lui gol. 


291 


JOHN ETHAN BURKE 
SEATILE, WA 
DATA SUSPENDĂRII: 9.24.12 
ÎNCERCĂRI DE INTEGRARE: 3 
ELIMINARE ÎN CURS 


Deşi îşi citise numele, totul i se părea ireal. 

Rămase acolo, fără să ştie ce să facă cu informaţia din faţa lui. 

Încercând să pună cap la cap ceea ce însemna. 

Pentru prima dată după atâta timp, nu mai era atât de disperat să 
fugă. 

— Ethan! 

Cunoştea vocea aceea, deşi îi trebuiră câteva clipe ca să-şi 
amintească de unde. 

Şi să o asocieze cu persoana căreia îi aparținea. 

— Trebuie să vorbim, Ethan! 

Da, trebuie. 

Era Jenkins. Doctorul psihiatru. 

Ethan începu să se îndepărteze. 

Se simţea de parcă ar fi urmărit un fir vreme de zile întregi, iar 
acum, când ajunsese la capătul lui, se întreba ce urma, mai exact, să 
se întâmple în final. 

— Ethan, te rog! 

El nici măcar nu se mai uita la plăcuţele cu nume şi nici nu-l mai 
interesa să vadă care container era ocupat şi care era gol. 

Un singur lucru conta pentru el — o suspiciune teribilă care-i 
îngheţa sângele în oase. 

— Nu vrem să te rănim! Să nu-l atingă nimeni! 

Era tot ce putea să facă — să-şi îndemne picioarele să meargă în 
continuare — în timp ce se apropia de ultimul container din ultimul 
rând, aflat în cel mai îndepărtat colţ al camerei. 

Bărbaţii mergeau acum în urma sa. 

Îi putea simţi apropiindu-se de el prin ceața din jur. 

Nu mai avea nicio şansă de scăpare acum, dar nu mai conta. 

Ajunse la ultimul container şi puse palma pe panoul din sticlă 
pentru a-şi face curaj. 

Înconjurată de nisipul negru, faţa unui bărbat era lipită de 
fereastra îngustă din partea de jos. Avea ochii deschişi. Nu clipea. 
Nu dădea semne că ar fi respirat de cealaltă parte a geamului. 

Ethan citi plăcuţa şi anul suspendării: 2032. Se întoarse exact când 
doctorul Jenkins apărea din ceaţă. Micul şi firavul bărbat era flancat 
de cinci dintre bărbaţii îmbrăcaţi în negru, care aveau acum pe ei 
ceva ce semăna cu un echipament complet de luptă. 

Jenkins îi spuse: 

— Te rog, nu ne obliga să-ţi facem rău. 

Ethan aruncă o privire de-a lungul ultimului culoar. Alte două 
siluete se iviră din ceaţă. Era încolţit. 

— Ce înseamnă asta? întrebă el. 

— Înţeleg că vrei să afli. 

— Chiar aşa? 

Psihiatrul îl studie câteva secunde. 

— Arăţi groaznic, Ethan. 

— Deci am fost... congelat? 

— Ai fost suspendat pe cale chimică. 

— Ce naiba înseamnă asta? 

— Ca să simplific totul, noi folosim hidrogen sulfurat pentru a 
induce hipotermia. Odată ce temperatura corpului ajunge la nivelul 
ambientului, te împachetăm în nisip vulcanic şi ridicăm concentraţia 
gazului sulfuros la un nivel care omoară toate bacteriile aerobe. Apoi 
le atacăm pe cele anaerobe. Practic, tot ce întreţine şi favorizează 
îmbătrânirea celulelor. Asta te pune într-o stare extrem de eficientă 

de reanimare suspendată. 

— Deci dumneata vrei să spui că, cel puţin o dată, am fost mort? 

— Nu. Moartea... prin definiţie... este ceva ireversibil. Preferăm 
să ne gândim altfel la acest proces: este vorba de faptul că te putem 
transforma în aşa fel încât să te putem transforma apoi din nou. Să te 
„readucem la viaţă“. Nu uita, eu îţi ofer acum cel mai sumar ghid al 
unui proces foarte delicat şi complex. Unul care are nevoie de 
decenii întregi ca să se perfecționeze. 

Jenkins înaintă spre el cu multă prudenţă, ca şi cum s-ar fi 
apropiat de un animal turbat. Bătăuşii lui se ţineau aproape, 
înaintând odată cu el, dar Jenkins le făcu semn să rămână în spate, 
oprindu-se la jumătate de metru de Ethan şi întinzând mâna încet 
până când atinse umărul acestuia. 

— Înţeleg că e ceva greu de acceptat şi că ai nevoie de mai mult 
timp ca să asimilezi informaţia. Să nu crezi că nu înţeleg. Nu eşti 
nebun, Ethan. 

— Ştiu asta. Am ştiut asta mereu. Atunci, despre ce este vorba? Ce 
înseamnă asta? 

— Ai vrea să-ţi arăt? 

— Dumneata ce crezi? 

— În regulă, Ethan. În regulă. Dar trebuie să te avertizez... am 
să-ţi cer ceva în schimb, să ştii. 

— Ce anume? 

Jenkins nu răspunse. În schimb zâmbi, apoi atinse un obiect de 
şoldul lui Ethan. 

Ethan auzi un clic şi realiză ce avea să urmeze cu numai o 
fracțiune de secundă înainte ca obiectul să-l atingă. Era ca şi cum ar 
fi plonjat într-un lac rece ca gheaţa — toţi muşchii săi se încordară la 
unison şi genunchii se blocară. Simţi o usturime înfiorătoare în 
punctul de contact, de parcă ar fi fost înțepat cu un fier înroşit în foc. 

În secunda următoare era întins la pământ, cu trupul 
tremurându-i cuprins de spasme şi cu genunchiul lui Jenkins proptit 
în spatele lui. 

Simţi acul înfipt în gâtul său dincolo de efectul descărcării 
electrice care-i încleştase muşchii; probabil că Jenkins îi atinsese o 
venă, pentru că aproape imediat durerea provocată de Taser 
dispăru. 

De fapt, orice durere dispăru complet. 

Euforia îl cuprindea rapid şi total, deşi încerca din răsputeri să se 
împotrivească. Nu voia să-şi piardă luciditatea — îşi dorea să fie pe 
deplin conştient de frica pe care o simţea. 

Dar drogul era mult prea plăcut. 

Mult prea puternic. 

ÎI cuprinse în mreje, făcându-l să se scufunde într-o mare de extaz, 
lipsită de suferinţă. 

Capitolul 17 


Trecuseră abia două secunde de când ultimul fir de nisip negru se 
scursese din bulbul superior al clepsidrei, când uşa este descuiată şi se 
lărgeşte brusc. 

Aashif stă în prag zâmbind. 

Este prima dată când Ethan îl vede fără cagulă şi îl surprinde faptul că nu 
arată deloc ca un om capabil să facă grozăviile pe care i le-a promis lui 
Ethan. 

Faţa lui e proaspăt rasă, cu o urmă întunecată de barbă pe obraji. 

Are părul negru, de lungime medie, unsuros şi pieptănat peste cap. 

— Care dintre părinții tăi a fost alb? îl întreabă Ethan. 

— Mama a fost englezoaică, zice Aashif păşind în cameră. 

Când ajunge la pupitru, se uită în jos, spre coala de hârtie. 

Întinde degetul spre ea. 

— Sunt încrezător că nu e albă şi pe cealaltă parte. 

O întoarce şi o studiază o clipă, apoi clatină din cap ridicând ochii spre 
Ethan. 

— Era vorba să scrii ceva care să mă facă fericit. Nu ai înteles 
instrucțiunile mele? 

— Engleza ta e bună. Am înțeles. 

— Atunci, poate că nu crezi că voi face ceea ce am spus. 

— Nu, te cred. 

— Atunci? De ce nu ai scris nimic? 

— Dar am scris. 

— Cu cerneală invizibilă? 

Acum Ethan zâmbeşte. Face tot ce-i stă în putere ca să-şi potolească 
tremurul ce amenință să-i cuprindă mâinile. 
Ridică mâna stângă. 

— Am scris asta, zice el, arătându-i lui Aashif tatuajul pe care şi l-a 
scrijelit în palmă cu vârful pixului. 

Mânjită de albastru-închis şi murdară, mâna lui încă sângerează pe 
alocuri. Însă date fiind restricțiile de timp şi circumstantele, este tot ce putea 
face. El adaugă: 

— Ştiu că în curând voi striga de durere. În chinuri. De fiecare dată când 
te întrebi ce gândesc, chiar dacă nu sunt în stare să vorbesc, te poți uita la 
mâna mea şi aceste două cuvinte îţi vor merge la inimă. E un vechi proverb 
american. Sunt încrezător că o să-i întelegi sensul. 

— Nici nu ai idee, şopteşte Aashif şi, pentru prima dată, Ethan sesizează 
emoții nestăpânite în ochii bărbatului. 

Dincolo de frică, se simte satisfăcut că a reuşit să înfrângă răceala acestui 
monstru, ştiind că ar putea fi singurul său moment de victorie în această 
brutală tranzacție. 

— De fapt, am idee, spune Ethan. Mă vei tortura, mă vei umili şi în cele 
din urmă mă vei ucide. Ştiu exact ce urmează. Îți cer doar un singur lucru. 

Solicitarea lui îi smulge teroristului un zâmbet subtil. 

— Ce anume? 

— Nu te mai da mare în fața mea, rahat cu ochi ce eşti! Dă-i drumul 
odată şi demonstrează-mi! 


XXI 


Şi toată ziua Aashif îi demonstrează. 
XXX 

Câteva ore mai târziu, Ethan îşi recapătă cunoștința. Aashif pune 
sticluța cu săruri pe masă, lângă cuțite. 

— Bine ai revenit. Te-ai văzut cum arăţi? îl întreabă bărbatul. 

Ethan a pierdut noțiunea timpului. Nu ştie de când stă acolo, în camera 
aceea cu pereți cafenii fără ferestre, care miroase a moarte şi a sânge putred. 

— Uită-te la piciorul tău, îi spune Aashif. Pe fața lui sunt broboane de 
sudoare. Am spus să te uiţi la piciorul tău, repetă el. 

Când Ethan refuză să se uite, Aashif îşi vâră degetele însângerate într-un 
vas de lut şi scoate un pumn de sare. 
Aruncă sarea pe piciorul lui Ethan. 
El scoate un urlet sălbatic, deşi are un căluş în gură. 
Agonie. 
Îşi pierde din nou cunoştinţa. 
* 
— Întelegi acum cât de complet îmi apartii, Ethan? Că vei fi mereu sub 
puterea mea? Mă auzi? 
Nimic mai adevărat. 
XXI 
Ethan s-a stabilit acum într-o altă lume, încercând să urmărească un fir 
care să-i poarte gândurile la soția lui, care avea să dea naştere primului lor 
fiu, la el alături de ea în spital... însă durerea îl trage înapoi către prezent. 
XXI 
— Pot să-i pun capăt, îi şopteşte Aashif cu viclenie la ureche. Sau te pot 
tine viu zile întregi. Pot face ce vreau. Ştiu că doare. Ştiu că ai dureri mai 
mari decât ai auzit că ar putea suporta cineva vreodată, dar ține cont că am 
lucrat doar la unul dintre picioarele tale. Şi mă pricep al dracului de bine la 
asta. Nu am să permit să sângerezi până la moarte. Vei muri doar atunci 
când îmi va conveni mie. 
XXI 
Fără îndoială, au o relație aparte. 
Aashif taie. 
Ethan urlă. 
La început, Ethan a încercat să nu se uite, dar acum cu greu îşi mai poate 
feri ochii. 
Aashif îl obligă să bea apă şi îl îndoapă cu fasole caldă, pe care i-o îndeasă 
în gură, vorbindu-i tot timpul pe cel mai firesc ton, de parcă el ar fi un frizer, 
iar Ethan tocmai s-a oprit la el pentru o tunsoare. 

XXX 


Mai târziu Aashif stă într-un colt, bând apă şi privindu-l pe Ethan, 
studiindu-şi opera cu un amestec de amuzament şi mândrie. 

După un timp îşi şterge fruntea şi se ridică în picioare. Poartă o 
dishdasha de pe tivul căreia se prelinge sângele lui Ethan. 

— Mâine-dimineaţă, primul lucru pe care îl voi face va fi să te castrez. 
Voi cauteriza rana cu o flacără de sudură, apoi voi trece la partea de sus a 
trupului tău. Gândeşte-te ce vrei să mănânci la micul dejun. 

Bărbatul închide lumina când iese din cameră. 

XXX 

Întreaga noapte, Ethan atârnă în întuneric. 

Aşteptând. 

Din când în când, aude zgomote de paşi în fata uşii, dar aceasta nu se 
deschide niciodată. 

Durerea e titanică, dar el reuşeşte să se gândească clar la soția lui şi la 
copilul pe care nu-l va cunoaşte niciodată. 

EI îi şopteşte Theresei din această temniță îngrozitoare şi se întreabă dacă 
ea poate să-l audă. 

Geme şi strigă. 

Încercând să se obişnuiască cu ideea că va trebui să-şi înfrunte sfârşitul. 

Îşi va aminti acest moment chiar şi după ani întregi — atârnând singur în 
întuneric, cu nimic altceva în afară de durere, de gândurile sale şi de frica de 
ziua următoare. Asta îl va bântui. 

Aşteptând mereu întoarcerea lui Aashif. 

Întrebându-se mereu cum va arăta fiul sau fiica sa. 

Care va fi numele copilului său. 

Întrebându-se mereu cum se va descurca Theresa fără el. 

Ea chiar îi va spune, patru luni mai târziu, stând la masă pentru micul 
dejun în bucătăria lor din Seattle, în timp ce afară plouă: „E ca şi cum tu nu 
te-ai întors niciodată pentru mine, Ethan”. 

I A 


Iar el va spune: „Ştiu“, în timp ce tipetele fiului său se vor auzi prin 
interfonul din camera copilului, şi se va gândi: „Aashif nu a scos din mine 
doar bucăți de carne”. 

XXI 

Şi atunci când uşa se deschide, în sfârşit, o dungă de lumină pătrunde 
înăuntru, aducându-l pe Ethan din nou în simțiri, înapoi în brațele durerii. 

Când ochii lui se obişnuiesc cu asaltul luminii solare, nu silueta lui 
Aashif e cea pe care o vede în uşă, ci profilul mătăhălos al unui soldat SEAL 
în echipament complet de luptă, tinând un M4 cu sistem optic de ochire 
ACOG, pe a cărei țeavă iese fum. 

Acesta îndreaptă raza lanternei spre Ethan şi spune cu un accent 
tărăgănat de texan din vest: 

— Iisuse... 

XXI 

Theresa crede că rănile de la picioare sunt cauzate de prăbuşire. 

Membrul trupelor SEAL e un sergent pe nume Brooks şi îl cară pe Ethan 
în spate pe un şir de trepte înguste, ieşind din temnita de la subsolul clădirii 
într-o bucătărie, unde nişte bucăți de carne se frig într-o tigaie. 

Micul dejun fusese „interruptus”. 

Trei bărbaţi arabi zac morți în hol şi cinci membri ai echipei SEAL ocupă 
bucătăria strâmtă. Unul dintre aceştia îngenunchează lângă Aashif şi îi 
leagă o fâşie de pânză în jurul piciorului stâng deasupra genunchiului, care 
sângerează de la o rană de glonţ. 

Brooks îl aşază cu grijă pe Ethan într-un scaun şi se răsteşte la medicul 
său: 

— Pleacă de lângă el! Se uită apoi la Aashif şi-l întreabă: Cine l-a tăiat pe 
acest soldat? 

Aashif răspunde la întrebare cu nişte cuvinte în arabă. 

— Eu nu vorbesc limba asta nenorocită pe care tocmai ai bolborosit-o. 

— Ele, spune Ethan. El mi-a făcut asta. 

Pentru o clipă, nu mai e nimic altceva în bucătărie în afară de mirosul de 
carne prăjită şi de praf de puşcă, în urma schimbului de focuri. 

— Vom fi în aer în două minute, îi spune Brooks lui Ethan. Nu a mai 
rămas decât tâmpitul ăsta în viaţă şi nimeni nu va spune ce vei face cu el. 

Un soldat care stă lângă aragaz şi ține în mână o puşcă cu lunetă spune: 

— Fii sigur de asta. 

— Poţi să mă ajuţi să stau în picioare? întrebă Ethan. 

Brooks îl ridică pe Ethan de pe scaun. Ethan geme în timp ce se apropie de 
Aashif, mergând cu greu prin bucătărie. 

Când ajung în picioare deasupra lui, soldatul SEAL scoate din toc un 
SIG. 

Ethan îl ia din mâna soldatului şi îi verifică încărcătura. 

Îi va apărea în minte luni la rând imaginea asta — dacă totul ar fi fost un 
film, nu ar fi putut să o facă. Nu s-ar fi coborât la nivelul acelui monstru. 

Dar cel mai urât adevăr este că nici nu-i trecuse prin minte să nu o facă. 
Şi, deşi ştie că va visa continuu despre prăbuşire, despre toate ororile pe care 
i le făcuse Aashif, acel moment nu avea să-l bântuie niciodată. lar el îşi va 
dori doar ca acel moment să fi durat mai mult. 

Ethan e gol, ținându-se pe picioare doar cu ajutorul lui Brooks. 

Picioarele lui arată ca nişte exponate dintr-o măcelărie. 

Îi spune lui Aashif să se uite la el. 

La distanță se aude bâzâitul clar al unui elicopter Black Hawk care se 
apropie. 

În afară de acest zgomot, e la fel de linişte şi când se adună cu toții în 
stradă. 

Torționarul şi torturatul se uită unul la altul o secundă îndelungată. 

Aashif îi spune: 

— Eşti încă al meu, ştii? 


În timp ce Aashif zâmbeşte, Ethan îl împușcă, spulberându-i fata. 
XXX 

Următoarea dată când devine conştient este rezemat de fereastra 
elicopterului Black Hawk, privind în jos de la o sută de metri spre străzile 
din Fallujah, în timp ce morfina îi pătrunde încet în sistem, iar vocea lui 
Brooks îi strigă la ureche că e în siguranță, că se întoarce acasă şi că în urmă 
cu două zile soția lui născuse un băiețel sănătos. 

Capitolul 18 


Ethan deschise ochii. 

Capul lui se rezema de o fereastră. Privi în jos, spre terenul 
muntos care îi trecea prin faţa ochilor cu două sute patruzeci de 
kilometri pe oră. Zburând la 800 de metri deasupra nivelului solului, 
din câte îşi putea da seama. Pilotase o ambulanţă aeriană timp de 
şase luni după întoarcerea din Irak, înainte de a candida pentru 
postul de agent al Serviciului Secret, aşa că recunoscu nu numai 
zgomotul motoarelor Lycoming care vuiau deasupra capului său, ci 
şi fuzelajul unui Bl 17. El pilotase acest model pentru serviciul de 
transport aerian medical Flight for Life. 

Ridicându-şi capul de pe fereastră, se mişcă pentru a-şi scărpina 
nasul, dar constată că mâinile îi erau prinse în cătuşe la spate. 

Cabina pasagerului fusese aranjată după configuraţia standard: 
patru scaune despărțite — pe două rânduri, faţă în faţă — şi un spaţiu 
cargo în partea din spate a fuzelajului, ascuns după o draperie. 

Jenkins şi şeriful Pope stăteau exact în faţa lui şi Ethan observă 
satisfăcut că nasul omului legii era încă bandajat. 

Sora Pam - care renunțase la uniforma ei caracteristică de 
asistentă în favoarea unor pantaloni negri cargo şi a unui tricou 
negru cu mânecă lungă, BDU”, având şi o puşcă automată H&K — 
stătea lângă el. O parte a capului ei era rasă din cauza unei răni 
semicirculare prinse în copci care-i brăzda tâmpla, coborând până la 
jumătatea obrazului. Beverly îi provocase această rană. Se simţi 
cuprins de furie când îşi aminti ce-i făcuseră bietei femei. 

Vocea lui Jenkins pârâi în căşti. 

— Cum te simţi, Ethan? 

Deşi se simţea ameţit de la medicamente, capul lui începuse deja 
să se limpezească. 

Dar nu răspunse. 

Continuă să privească. 

— Ne cerem scuze pentru şocul electric de ieri, dar nu am avut 
încotro. Ai dovedit că eşti mai mult decât capabil să te descurci de 
unul singur în orice împrejurare şi nu am vrut să risc mai multe 
pierderi de vieţi. A ta sau a oamenilor mei. 

— Pierderi de vieţi ai spus? Asta e ceea ce te îngrijorează acum? 

— De asemenea, ne-am luat libertatea de a te rehidrata. Te-am 
hrănit artificial şi te-am îmbrăcat cu haine noi. Ne-am ocupat de 
rănile tale. Trebuie să spun că... arăţi mult mai bine acum. 

Ethan aruncă o privire pe fereastră — păduri nesfârşite de pini 
năpădind văile şi acoperind dealurile cu povârnişuri abrupte şi 
stâncoase, ale căror culmi urcau pe alocuri mai sus de vârfurile 
copacilor. 

— Unde mă duceţi? întrebă Ethan. 

— Îmi păstrez cuvântul dat. 

— Faţă de cine? 

— Faţă de tine. Îţi arăt despre ce este vorba. 

— Nu înțe... 

— Vei înţelege. Cât mai avem, Roger? 

Pilotul interveni, vocea lui auzindu-se în căşti: 

— Vă las la sol în cincisprezece minute. 

* 

Survolau un ținut sălbatic care te lăsa cu gura căscată. 

Nu erau nici drumuri şi nici case, din câte putea vedea Ethan. 

Doar dealuri împădurite şi firul întortocheat al unei ape 
întrezărindu-se din loc în loc printre copaci — sclipirile albastre ale 

unor pâraie sau râuri. 

În scurt timp pădurea de pini se sfârşi şi rămase undeva în spatele 
lor, iar Ethan realiză după zgomotul intensificat şi acut al motoarelor 
gemene că pilotul iniţiase coborârea. 

XXX 

Zburau acum pe deasupra unor coline maronii şi aride care, după 
şaisprezece kilometri, se transformară într-o pădure vastă de 
conifere. 

La şaizeci de metri distanţă faţă de sol, elicopterul se înclină, 
rotindu-se apoi mai multe minute în şir pe deasupra aceleiaşi bucăţi 
de teren de circa doi kilometri pătraţi, în timp ce Pope studia terenul 
folosind un binoclu. În cele din urmă, şeriful spuse în microfon: 

— Stăm bine. 

XXX 

Aterizară într-un luminiş larg înconjurat de stejari înalţi, 
înveşmântaţi în culorile toamnei. Rotoarele împrăştiară iarba în 
valuri circulare şi concentrice în jurul elicopterului. 

În timp ce motoarele se opreau, Ethan scrută cu privirea câmpul 
întins. 

— Mă însoţeşti într-o mică plimbare, Ethan? îl întrebă Jenkins. 

Pam întinse mâna şi îi desfăcu centurile de siguranţă — atât pe cea 
din poală, cât şi centura de umăr. 

— Şi cătuşele? întrebă ea. 

Jenkins se uită la Ethan. 

— Promiţi să fii cuminte? 

— Desigur. 

Ethan se înclină în faţă, astfel încât Pam să-i poată desface 
cătuşele. 

După ce acestea se deschiseră, Ethan întinse braţele şi îşi frecă 
încheieturile. 

Jenkins se uită la Pope, deschise palma şi întrebă: 

— Ai adus ceva pentru mine, aşa cum te-am rugat? 

Şeriful îi puse în palmă un revolver din oţel inoxidabil, care arăta 
destul de solid pentru cartuşele de calibrul .357 Magnum. 

Jenkins părea nesigur. 

— Te-am văzut cum tragi, zise Pope. O să te descurci. Cât mai 
aproape de inimă — sau mai bine în cap - şi va fi perfect. 

Pope întinse mâna în spatele scaunului său şi scoase un 
pistol-mitralieră AK-47, care putea să tragă o sută de gloanţe pe 
minut. Ethan îl urmări pe şerif acţionând siguranţa armei şi 
schimbând pe modul automat — trei gloanţe pe secundă. 

Jenkins îşi scoase căştile, apoi trase draperia dintre carlingă şi 
locul pasagerului, spunându-i pilotului: 

— Vom fi pe canalul patru şi te vom contacta dacă vom fi nevoiţi 
să plecăm de urgenţă. 

— O să ţin degetul pe butonul de pornire a motorului. 

— Să ne contactezi prin radio la primul semn de primejdie. 

— Da, domnule. 

— Arnie ţi-a lăsat vreo puşcă? 

— Două, de fapt. 

— Nu o să zăbovim prea mult. 

Jenkins deschise uşa cabinei şi sări afară. 

După Pope şi Pam urmă Ethan, păşind mai întâi pe scară, apoi 
sărind în iarba moale care-i ajungea până la mijloc. După ce îl ajunse 
din urmă pe Jenkins, începură toţi patru să traverseze în fugă 
pajiştea —- Pope în faţă, cu mitraliera de asalt, şi Pam în spatele 
coloanei. 

Era o după-amiază rece şi aurie. 

Toţi păreau încordaţi şi nervoşi, ca şi cum s-ar fi aflat într-o 
misiune de patrulare. 

Ethan le spuse: 

— De când am venit în Wayward Pines, nu aţi făcut altceva decât 
să mă hăituiţi. Ce naiba căutăm aici, în sălbăticia asta nenorocită? 
Vreau să aflu chiar acum. 

Intrară în pădure, înaintând cu dificultate prin hăţişuri. 

Ciripitul păsărilor se înteţi. 

— Dar, Ethan, nu asta e sălbăticia. 

Ethan zări ceva printre copaci şi realiză că nu observase de la bun 
început din cauza vegetației abundente. Mări pasul, croindu-şi drum 
printre tufişurile şi puieţii care formau etajul inferior al pădurii. 
Jenkins îl urma îndeaproape. 

Când Ethan ajunse la liziera pădurii, se opri şi ridică privirea. 

La început, nu înţelese exact la ce se uita. 

În partea de jos, barele erau învăluite în lujeri lungi şi plante 
agățătoare — atât uscate, cât şi verzi —, iar ocrul şi verdele acestora 
camuflau forma structurii, integrându-se atât de bine în culoarea 
pădurii, încât, dacă priveai dintr-o parte, era de neobservat. 

Mai sus, culoarea barelor din oțel era sesizabilă — erau atât de 
ruginite, încât băteau în roşu. Secole întregi de oxidare. Trei stejari 
crescuseră exact în mijlocul acestora, trunchiurile lor fiind 
contorsionate în înălțime. Unele ramuri furnizau chiar suport pentru 
grinzi. Doar structura primelor şase niveluri mai era în picioare, 
formând scheletul corodat al unei clădirii. Câteva traverse de 
deasupra atârnau îndoite şi contorsionate, ca nişte bucle de păr 
roşcat, dar cele mai multe dintre barele de oţel se prăbuşiseră de 
mult în centrul structurii, fiind îngropate acum sub vegetaţia 
abundentă din pădure. 

Zarva păsărilor, care se ridica dintre ruine, era asurzitoare. 

Ca o revoltă de proporţii. Ethan sesiză că peste tot erau cuiburi. 

— Îţi aminteşti când mi-ai spus că vrei să fii transferat într-un 

spital din Boise? îl întrebă Jenkins. 

— Da. 

— Ei bine, te-am adus în Boise. Chiar în centrul oraşului. 

— Ce vrei să spui? 

— Ai în faţă clădirea US Bank. Cel mai înalt zgârie-nori din Idaho. 
Aici este sediul biroului Serviciului Secret, nu-i aşa? La etajul 
şaptesprezece, nu? 

— Eşti nebun. 

— Ştiu că pare primul etaj al unei păduri, dar noi stăm acum, de 
fapt, în mijlocul bulevardului Capitol, iar Capitoliul statului se află 
la jumătate de kilometru de acest loc, printre copacii aceia, deşi — ca 
să mai găseşti ceva din el — ar trebui să sapi. 

— Ce-i asta? Un soi de scamatorie? 

— Ţi-am spus. 

Ethan îl apucă pe Jenkins de guler şi îl trase mai aproape de el. 

— Încearcă să fii mai explicit. 

— Ai fost pus în stare de reanimare suspendată. Ai văzut 
containerele acelea... 

— Pentru cât timp? 

— Ethan... 

— Cât timp? 

Jenkins tăcu, părând să ezite. Ethan realiză că o parte din el nu 
voia să audă răspunsul. 

— O mie opt sute paisprezece ani... 

Ethan îşi desprinse degetele de pe gulerul lui Jenkins. 

— ... cinci luni... 

Se retrase câţiva paşi înapoi, împleticindu-se. 

— ... şi unsprezece zile. 

Se uită spre ruine. 

Ridică privirea spre cer. 

— Ar trebui să stai jos, îi spuse Jenkins. Să ne aşezăm. În timp ce 
Ethan se aşeza pe o tufă de ferigi, Jenkins ridică privirea spre Pope şi 
Pam şi le spuse: Lăsaţi-ne un minut, bine? Dar nu vă duceţi prea 
departe. 

Cei doi se îndepărtară. 

Jenkins se aşeză în faţa lui Ethan. 

— Mintea ta aleargă nebuneşte, îi spuse el. Nu vrei să încerci să 
nu te mai gândeşti la nimic şi doar să mă asculţi? 

În locul acela plouase recent. Ethan simţea umezeala din sol prin 
țesătura salopetei cafenii cu care-l îmbrăcaseră. 

— Vreau să te întreb ceva, îi zise Jenkins. Când te gândeşti la cea 
mai importantă descoperire din istoria lumii, ce îţi vine prima dată 
în minte? 

Ethan ridică din umeri. 

— Haide, uimeşte-mă, îl încurajă Jenkins. 

— Călătoriile în spaţiu, teoria relativităţii, nu ştiu... 

— Nu. Cea mai mare descoperire din istoria umanităţii a fost 
soluţia care poate evita extincţia omului. 

— Ca specie? 

— Exact. În 1971, un tânăr genetician pe nume David Pilcher a 
făcut o descoperire uimitoare. Ţine cont că asta a fost înainte de 
îmbinarea ARN-ului, înainte de polimorfismul ADN-ului. El a 
realizat că genomul uman - care în esenţă este ansamblul informaţiei 
noastre ereditare, cel care programează înmulţirea celulelor — era în 
continuă schimbare, se deteriora. 

— De ce? 

— De ce? întrebă râzând Jenkins. Dintr-o mie de motive. Uite 
numai ce i-am făcut deja planetei şi gândeşte-te la tot ce îi vom face 
în secolele care vor urma. Extincţia mamiferelor. Despăduririle. 
Topirea calotelor polare. Stratul de ozon. Creşterea concentraţiei de 

dioxid de carbon din atmosferă. Ploile acide. Zonele oceanice 
moarte. Pescuitul excesiv.  Extracţiile petroliere maritime. 
Războaiele. Crearea unui miliard de automobile care ard 
combustibil. Dezastrele nucleare - Fukushima, insula Three Mile, 
Cernobâl. Cele peste două mii de bombe nucleare detonate 
intenționat sub pretextul testelor de armament. Deversările de 
reziduuri toxice. Exxon Valdez. British Petroleum, responsabilă 
pentru deversările de petrol din Golful Mexic. Toate otrăvurile pe 
care le băgăm în mâncarea noastră sau în apa pe care o consumăm zi 
de zi. Încă de la Revoluția Industrială, am tratat această lume ca pe o 
cameră de hotel în care noi suntem nişte vedete rock. Dar nu suntem 
vedete rock. În schema legilor evoluţiei, suntem o specie fragilă şi 
slabă. Genomul nostru e deteriorabil şi abuzăm atât de mult planeta, 
încât vom degrada în cele din urmă până şi acea prețioasă amprentă 
ADN care ne defineşte ca oameni. Însă acest om, Pilcher, a văzut ce 
avea să urmeze. Poate că nu întocmai, dar în linii mari. El şi-a dat 
seama că, după mai multe generaţii, datorită substanţialelor 
schimbări ale mediului înconjurător pe care urma să le suportăm, 
exista potenţialul necesar pentru anageneza tahitelică. În termeni 
mai pe înţelesul tău — schimbarea rapidă, macroevoluţia. Ce vreau să 
spun? Din fiinţe umane, putem deveni altceva în decursul a treizeci 
de generaţii. În termeni biblici, Pilcher credea că avea să urmeze un 
potop, aşa că a decis să construiască o arcă. Înţelegi ce vreau să 
spun? 

— Deloc. 

— Pilcher s-a gândit că, dacă ar putea să conserve un număr de 
oameni puri înainte ca degradarea să atingă punctul critic, aceştia ar 
putea fi capabili să suporte schimbările evolutive ce ar fi condus la 
distrugerea civilizaţiei umane şi a speciei noastre. Dar pentru a 
obţine acest rezultat, era necesară o tehnologie solidă pentru 

reanimarea suspendată. El a pus bazele unui laborator şi şi-a investit 
miliardele în R&D. Construcţia acestuia a fost finalizată în 1979, apoi 
Pilcher a iniţiat construcţia a o mie de containere de suspendare. 
Între timp, el a început să caute un oraş mic care să-i găzduiască 
proiectul, iar când a descoperit Wayward Pines, a ştiut că acest 
orăşel este perfect. Izolat. Uşor de apărat. Închis ermetic între acei 
pereţi stâncoşi atât de înalți... în care era greu să intri şi din care era 
greu să ieşi. A cumpărat toate proprietăţile rezidenţiale şi comerciale 
din oraş şi a început construcţia într-un complex de buncăre 
îngropat adânc în munţii din jur. A fost un proiect titanic. I-a luat 
douăzeci şi doi de ani ca să-l termine. 

— Cum au fost păstrate proviziile atâta timp? întrebă Ethan. 
Lemnul şi hrana nu ar fi putut rezista aproape două mii de ani. 

— Până la reanimarea echipei, caverna de depozitare, 
dormitoarele şi centrul de supraveghere -— literalmente, fiecare 
centimetru din complexul acela — au fost păstrate în vid. Nu a fost 
perfect şi am pierdut ceva material, dar multe au rezistat — suficient 
pentru a reconstrui infrastructura oraşului Wayward Pines, pe care 
timpul şi factorii de mediu o distruseseră complet. Dar sistemul de 
caverne pe care l-am folosit conţinea un grad minim de umiditate a 
aerului şi, din moment ce am fost în stare să omoram un procent de 
99,9 la sută din bacteriile existente, s-a dovedit a fi aproape la fel de 
eficient ca suspendarea. 

— Deci oraşul e absolut independent? 

— Da. Funcţionează la fel ca un sat al populaţiei Amish sau ca o 
societate preindustrială. Şi, aşa cum ai văzut, avem depozite vaste de 
mărfuri pe care le împachetăm şi le transportăm cu camioanele în 
oraş. 

— Am văzut şi vaci. Creați cumva şi camere de suspendare 
pentru animale? 

— Nu. Punem doar embrioni în stare de stază. Apoi folosim utere 
artificiale. 

— Nu existau astfel de lucruri în 2012. 

— Dar existau în 2030. 

— Unde este Pilcher acum? 

Jenkins rânji. 

— Dumneata? 

— Colegii tăi, Kate Hewson şi Bill Evans... Atunci când cei doi au 
dispărut în Wayward Pines, încercau să mă găsească pe mine. Unele 
dintre afacerile mele intraseră în vizorul Serviciului Secret. De aceea 
te afli acum aici. 

— Ai răpit doi agenţi federali? I-ai ţinut prizonieri? 

— Da. 

— Şi pe mulţi alţii... 

— În afară de cei din echipa mea - selectaţi cu grijă şi plătiţi 
regeşte —, nu mi-am făcut speranțe că aveam să găsesc voluntari 
pentru o asemenea inițiativă. 

— Aşa că ai început să răpeşti persoane care veneau în Wayward 
Pines. 

— Unii veneau singuri în oraş şi îi găseam acolo. Pe alţii i-am 
căutat. 

— Câţi au fost? 

— Şase sute cincizeci au fost recrutaţi în decursul a cincizeci de 
ani. 

— Eşti un psihopat. 

Pilcher căzu pe gânduri când auzi această acuzaţie. Ochii lui reci 
şi întunecați păreau extrem de pătrunzători. Era prima dată când 
Ethan îl privea în faţă şi realiză cu această ocazie că pielea îngrijită şi 
capul lui ras ascundeau de fapt vârsta pe care o avea. Bărbatul părea 
să aibă în jur de şaizeci de ani. Poate chiar mai mult. Până în acel 

moment, Ethan nu acordase atenţie felului în care se exprima 
bărbatul, preciziei şi controlului său de psihiatru experimentat, dar 
acum îl vedea exact aşa cum era — o dovadă vie a unui intelect 
deosebit, uriaş. Îşi spuse că stătea acolo, sub coroana unor stejari, 
împreună cu cea mai strălucită minte pe care o cunoscuse vreodată. 
Era ceva emoţionant şi în acelaşi timp înfricoşător în această 
realizare. 

În cele din urmă, Pilcher zise: 

— Eu nu văd lucrurile la fel. 

— Nu? Cum le vezi tu, atunci? 

— Mai degrabă mă consider... salvatorul speciei noastre. 

— Ai răpit oameni de lângă familiile lor. 

— Tot nu înţelegi, nu-i aşa? 

— Ce să înţeleg? 

— Ce este de fapt Wayward Pines. Ethan... este ultimul oraş de 
pe Pământ. O capsulă vie a timpului pentru modul nostru de viaţă. 
Pentru Visul American. Localnicii, echipa, eu, tu... noi suntem 
ultimii reprezentanţi ai speciei Homo Sapiens. 

— Şi de unde ştii acest lucru? 

— Am trimis mai multe echipe în recunoaştere de-a lungul anilor. 
Cei care au reuşit să se întoarcă au raportat cele mai ostile condiţii 
imaginabile. Fără protecţia şi infrastructura unui loc precum 
Wayward Pines, nimeni nu ar fi putut supravieţui. Din moment ce 
echipa mea a ieşit din starea de reanimare suspendată acum 
paisprezece ani, am avut grijă să emitem permanent un semnal radio 
de primejdie pe toate frecvențele de urgenţă cunoscute. Am luat 
chiar decizia de a transmite prin radio coordonatele oraşului Pines, 
în speranţa că mai existau oameni pe undeva. Nimeni nu a apărut la 
uşa noastră. Nimeni nu a luat legătura cu noi. Am spus că aici 
suntem în Boise, dar nu poate fi adevărat. Nu există Boise, Idaho sau 

America. Denumirile acestea nu mai înseamnă nimic. 

— Şi cum s-a sfârşit totul? 

— Nu vom şti niciodată, nu-i aşa? M-am „dus la culcare” la scurt 
timp după tine, astfel încât să mai am totuşi douăzeci şi cinci de ani 
post-suspendare în Wayward Pines. lar după 2032, toţi dormeam 
acolo, în munte. Dar dacă ar trebui să ghicesc... Până în 2300, am 
estimat că aveam să asistăm la anomalii majore. Şi, cum diversitatea 
este materia primă a evoluţiei, până în 2500 vom putea fi consideraţi 
o specie complet diferită — fiecare generaţie fiind din ce în ce mai 
apropiată în caracteristici de o specie care s-ar putea dezvolta în 
această lume toxică. Ceva din ce în ce mai puţin uman. Îti poţi 
imagina implicaţiile sociale şi economice. O întreagă civilizaţie 
construită pentru distrugerea umanităţii. Bănuiesc că au avut loc 
genociduri. Poate că sfârşitul a venit în cele din urmă după patruzeci 
de ani groaznici. Poate după o mie. Sau poate a existat un război 
nuclear care a şters de pe faţa pământului miliarde de oameni în 
numai o lună. Sunt sigur că mulţi oameni au crezut că era sfârşitul. 
Dar asta, nu vom şti niciodată. Tot ce ştim e ceea ce avem în 
momentul de faţă. 

— Şi ce anume avem? 

— Aberaţii. Noi le numim „abby“. Acele creaturi cu pielea 
translucidă care aproape că le-au omorât în canion. De când am ieşit 
din reanimarea suspendată, am călătorit doar de trei ori cu 
elicopterul — incluzând şi ziua de azi. E foarte riscant. Cel mai 
departe am ajuns în Seattle. Sau, mă rog, acolo unde înainte era 
Seattle. Trebuia să alimentăm cu combustibil. Abia am ajuns înapoi. 
Extrapolând ceea ce am văzut, trebuie să fie sute de milioane de 
astfel de creaturi — doar pe acest continent. Sunt prădători, desigur, 
şi dacă populaţia lor e la fel de viguroasă ca în proiectele mele, asta 
va duce la dezvoltarea unei specii de căprioare sau a altei populaţii 

de rumegătoare. Este posibil chiar ca un descendent al bizonului să 
cutreiere din nou câmpiile — într-un număr mare. Întrucât nu putem 
părăsi valea pentru a supraveghea activitatea de cercetare, avem 
doar un mic eşantion pe baza căruia putem verifica ce specii au 
supravieţuit nevătămate în ultimii două mii de ani. Se pare că 
păsările au scăpat neafectate. Unele insecte. Dar vei realiza că ceva 
anume lipseşte. De exemplu, nu mai există greieri. Nici licurici. Şi, în 
paisprezece ani, nu am văzut nici măcar o albină. 

— Ce sunt de fapt aceşti „abby“? 

— E mai uşor să-i consideri mutanţi sau pur şi simplu aberaţii, 
dar felul cum i-am numit noi e impropriu, de fapt. Natura nu vede 
lucrurile prin prisma a ceea ce este bine sau rău. Natura răsplăteşte 
eficienţa. În asta constă minunata simplitate a evoluţiei. Ea 
adaptează orice design la mediul înconjurător. În procesul de 
distrugere a lumii noastre, chiar noi am forţat propria transformare 
într-o specie descendentă din Homo Sapiens care s-a adaptat — în 
urma selecţiei naturale — şi a reuşit să supravieţuiască distrugerii 
civilizaţiei umane. Dacă pui alături secvențele noastre ADN, doar 
şapte milioane de litere sunt diferite — asta însemnând 0,5%. 

— lisuse... 

— Din punct de vedere logic, aceşti „abby“ reprezintă o mare 
problemă. Sunt mult mai inteligenţi decât maimuţele mari şi mult 
mai agresive. Am capturat câteva exemplare de-a lungul anilor. l-am 
studiat. Am încercat să stabilim o formă de comunicare, dar toate 
tentativele au dat greş. Viteza şi puterea lor sunt mai apropiate de 
acelea ale omului din Neanderthal. La treizeci de kilograme sunt 
letali şi unii dintre ei pot ajunge până la nouăzeci de kilograme. Ai 
fost foarte norocos că ai scăpat cu viaţă. 

— De aceea aţi construit garduri în jurul oraşului. 

— E trist să realizezi că nu mai suntem noi în vârful lanţului 

trofic. Din când în când, un astfel de „abby“ va trece de gard, dar 
supraveghem periferia oraşului cu ajutorul unor senzori de mişcare 
şi întreaga vale e păzită de lunetişti, zi şi noapte. 

— Atunci de ce nu m-ati... 

— De ce nu te-am scos afară din oraş? zâmbi Jenkins. La început, 
am vrut să-i pun pe oameni să o facă. Odată ce ai ajuns în canion, noi 
am fost siguri că o haită de „abby” te va aştepta în zonă. Tu nu erai 
înarmat. De ce să mai irosim muniţie? 

— Dar localnicii... ei nu ştiu nimic din toate astea? 

— Nu. 

— Dar ce cred? 

— Ei s-au trezit aici după un accident, aşa cum ai păţit şi tu — 
răniţi din nou, desigur, şi în locurile potrivite. Prin programul nostru 
de integrare, ei au ajuns să înțeleagă că nu mai au cum să plece. lar 
noi avem anumite reguli şi consecințe pentru a minimiza 
complicațiile care se ivesc atunci când o persoană din 1984 locuieşte 
alături de cineva din 2015. Pentru ca rezidenții să poată prospera, să 
se poată reproduce, ei nu trebuie să ştie că sunt tot ce a mai rămas 
din specia umană. Ei trebuie să trăiască mai departe ca şi cum lumea 
înconjurătoare încă ar exista. 

— Dar nu mai există. Ce rost are să-i minţi? Atunci când îi scoţi 
din starea de reanimare suspendată, ai putea să le spui, pur şi 
simplu: „Felicitări! Sunteţi singurii supraviețuitori!” 

— Am făcut asta cu primul grup. Tocmai terminasem de 
reconstruit oraşul, l-am dus pe toţi la biserică, după care le-am spus: 
„lată, aşa stau lucrurile”. Le-am explicat totul. 

— Şi? 

— În mai puţin de doi ani, treizeci şi cinci la sută dintre aceştia 
s-au sinucis. Alţi douăzeci la sută au părăsit oraşul şi au fost 
măcelăriți. Nimeni nu s-a căsătorit. Nicio femeie nu a rămas 

însărcinată. Am pierdut nouăzeci şi trei de oameni, Ethan. Eu nu 
pot... nu, mai bine spus, omenirea nu poate să-şi permită pierderi atât 
de mari. Nu acum, când specia noastră este într-un asemenea 
pericol, ţinând cont că am mai rămas opt sute unsprezece suflete. Nu 
spun că metoda noastră este perfectă, dar în toţi aceşti ani, după ce 
am încercat aproape totul, s-a dovedit a fi singura eficientă pentru 
creşterea populaţiei noastre. 

— Dar ei se întreabă mereu, nu-i aşa? Despre ce poate fi dincolo? 
Unde se află cu adevărat. 

— Unii fac asta, dar suntem o specie adaptabilă. Fiind 
condiţionaţi, ca demni reprezentanţi ai speciei umane, majoritatea 
ajung să accepte mediul în care trăiesc, atâta vreme cât acesta nu e 
complet lipsit de speranţă. 

— Nu cred că acceptă faptul că lumea este încă acolo dacă 
dumneata nu îi laşi să o vadă. 

— Crezi în Dumnezeu, Ethan? 

— Nu. 

— Mulţi cred. Au adoptat diferite coduri morale. Au creat religii. 
Au omorât în numele unor zei pe care nu i-au văzut şi nu i-au auzit 
vreodată. Crezi în univers? 

— Sigur. 

— Oh, înseamnă că ai fost în spaţiu. Ai văzut acele galaxii 
îndepărtate? 

— Punct ochit. 

— Wayward Pines e doar o lume în miniatură. Un oraş mic din 
care nimeni nu pleacă. Teama şi credinţa în necunoscut se aplică şi 
aici, doar că la scară mai mică. Granițele lumii din care ai venit erau 
spaţiul cosmic şi Dumnezeu. În Wayward Pines, graniţele sunt 
pereţii stâncilor care protejează oraşul şi prezenţa misterioasă din 
munţi, adică eu. 

— Nu eşti cu adevărat psihiatru. 

— Nu am pregătire de specialitate, dar joc acest rol în oraş. Mi s-a 
părut util pentru a câştiga încrederea localnicilor. Pentru a păstra 
contactul cu oamenii, pentru a le influenţa dispoziţia sau pentru a-i 
încuraja, ajutându-i să lupte, să-şi depăşească îndoielile şi frustrările. 

— l-ai pus pe oameni s-o omoare pe Beverly. 

— Da. 

— Şi pe agentul Evans. 

— El mi-a forța mâna. 

— l-ai fi pus să mă omoare şi pe mine. 

— Dar tu ai scăpat. Te-ai dovedit a fi mult mai abil decât am 
crezut la început. 

— Ai creat o cultură a violenţei. 

— Nu e nicio noutate. Uite ce e, când violenţa devine normă, 
oamenii încep să se conformeze unei norme. Nu diferă cu nimic de 
întrecerile gladiatorilor, de aruncarea creştinilor în groapa cu lei sau 
de execuțiile publice prin spânzurare din Vestul Sălbatic. O astfel de 
atmosferă — de pedeapsă publică exemplară — nu e un lucru rău. 

— Dar aceşti oameni nu sunt cu adevărat liberi. 

— Libertatea e un concept specific secolului douăzeci şi unu. Ai 
de gând să-mi spui în faţă că libertatea individuală este mai 
importantă şi mai vitală decât supraviețuirea speciei noastre? 

— Ar putea decide singuri asta. Ar exista un dram de demnitate 
măcar. Nu asta e ceea ce ne defineşte ca oameni? 

— Nu trebuie să fie decizia lor. 

— Atunci a cui? A ta? 

— Demnitatea e un concept minunat — dar dacă ei fac alegerea 
greşită? Aşa cum au făcut cei din primul grup. Dacă nu există o 
specie care să perpetueze un astfel de ideal, atunci care este rostul 
acestuia? 

— De ce nu m-ai ucis? 

Pilcher zâmbi, de parcă s-ar fi bucurat că Ethan pusese, în sfârşit, 
această întrebare. 

Întinse gâtul. 

— Auzi asta? 

— Ce anume? 

— Liniştea. 

Păsările tăcuseră brusc. 

Pilcher se ridică în picioare. 

Ethan îi urmă exemplul. 

Pădurea devenise dintr-odată mută. 

Pilcher îşi scoase pistolul din centură. Deschise aparatul de 
emisie-recepţie şi îl duse la gură. 

— Pope, întoarce-te. Terminat. 

— Am înţeles. Terminat. 

— Unde eşti? Terminat. 

— La două sute de metri spre nord. E totul în regulă? Terminat. 

— Am senzaţia că a venit timpul să fugim spre dealuri. Terminat. 

— Am înţeles. Venim acum. Terminat. 

Pilcher se îndreptă spre luminiş. 

La o oarecare depărtare în spatele lor, Ethan auzi pârâitul 
crengilor de copac şi foşnetul frunzelor moarte călcate de Pope şi de 
Pam, care veneau în direcţia lor. 

— A fost un efort enorm pentru mine, Ethan, să te aduc cu 
elicopterul 200 de kilometri până aici, la ruinele din Boise. Sper că 
apreciezi gestul. Au existat nenumărate probleme cu localnicii de-a 
lungul anilor, dar nu am întâlnit niciunul ca tine. Ce crezi că apreciez 
cel mai mult? 

— Nu am idee. 

Ethan aruncă o privire spre pajiştea dintre stejari. 

Nişte frunze roşii se desprinseră din crengile de deasupra lor, 
plutind leneşe spre pământ. 

— Controlul. Există un contingent secret în Pines, care manifestă 
o supunere de faţadă. Dar, de fapt, ei vor să preia controlul. Am 
numit-o... insurgență. O rebeliune. Ei vor să fie liberi, să tragă 
cortina, să schimbe ordinea lucrurilor. Cred că înţelegi că asta ar 
însemna sfârşitul proiectului Pines. Sfârşitul nostru. 

leşiră de sub copaci. Elicopterul se afla la o sută de metri distanţă. 
Vopseaua arămie a acestuia strălucea în soarele după-amiezii târzii. 

Ethan îşi spuse: „Ce zi perfectă de toamnă”. 

— Ce vrei de la mine? întrebă Ethan. 

— Vreau să mă ajuţi. Ai nişte abilităţi rare. 

— De ce am sentimentul că vrei să-mi sugerezi faptul că nu am de 
ales? 

— Sigur că ai. 

Ethan simţi o rafală de vânt. larba de pe pajişte se aplecă 
unduindu-se spre pământ. 

Ajunseră la elicopter şi Pilcher deschise uşa acestuia, lăsându-l pe 
Ethan să urce primul. 

După ce se aşezară faţă în faţă, Pilcher îi spuse: 

— Tot ce ai vrut să faci — încă de când te-ai trezit în Wayward 
Pines - a fost să pleci. Îţi ofer această oportunitate, plus un bonus. 
Chiar acum. Priveşte în spatele tău. 

Ethan aruncă o privire peste scaunul său, în spaţiul cargo din 
spate, şi trase draperia care acoperea acea secţiune. 

Ochii lui se umeziră. 

Fusese acolo în tot acest timp - o informaţie şocantă, brutală, la 
care nu-şi îngăduise nici măcar să se gândească. Dacă ceea ce 
spusese Pilcher era adevărat, atunci nu avea să-şi mai vadă familia. 
Ei aveau să devină doar nişte oase uitate de vreme. 

Dar acum erau aici — Theresa şi Ben, inconştienţi şi legaţi de nişte 
brancarde, între ei fiind un sac negru marinăresc. 

Băiatul lui nu mai arăta deloc a băiat. 

— După ce te-am pus în suspensie, Ethan, am trecut pe la tine. 
Mereu am considerat că ai potenţial, aşa că m-am dus după familia 
ta. 

Ethan îşi şterse ochii. 

— De când sunt în Pines? 

— De cinci ani. 

— Fiul meu... are... 

— Doisprezece ani. Amândoi s-au integrat foarte bine. Am 
considerat că ar fi mai bine să fie stabili şi obişnuiţi cu locul înainte 
de a încerca să te aducem pe tine. 

Ethan nu se mai deranjă să-şi ascundă furia din voce când spuse: 

— De ce ai aşteptat atât de mult? 

— Nu am aşteptat. Ethan, aceasta e a treia încercare pe care o 
facem cu tine. 

— Cum este posibil? 

— Unul dintre efectele secundare ale reanimării suspendate este 
amnezia retrogradă. De fiecare dată când eşti reanimat, mintea ta se 
resetează la momentul de dinaintea primei reanimări. În cazul tău — 
accidentul de maşină. Cu toate astea, bănuiesc că unele amintiri sunt 
păstrate. Poate că apar în vis. 

— Am mai încercat să evadez şi înainte? 

— Prima dată ai reuşit să treci pe celălalt mal al râului şi aproape 
că ai fost omorât de creaturile acelea. Noi am intervenit şi te-am 
salvat. A doua oară ne-am asigurat că ţi-ai descoperit familia, 
gândindu-ne că asta te-ar putea ajuta. Dar tu ai încercat să evadezi 
împreună cu ei. Era să muriţi toţi trei. 

— Deci de data asta ai încercat să lucrezi cu mintea mea? 

— Ne-am gândit că, dacă am putea induce psihoza, am putea 
avea o şansă. Te-am injectat cu o mulţime de antipsihotice. 

— Durerile mele de cap. 

— Am încercat chiar să folosim împotriva ta amintirile 
chinuitoare despre tortură. 

— Despre ce vorbeşti? 

— Am dosarul tău militar. Raportul tău despre ce ţi s-a întâmplat 
în Fallujah. Am încercat să explorăm acest lucru în timpul 
interogatoriului pe care ţi l-a luat Pope. 

— Eşti... bolnav. 

— Nu m-am gândit nicio clipă că vei reuşi să intri în buncăr. 
Aveam de gând să lăsăm creaturile să te omoare. Dar când te-am 
văzut stând în stare de suspensie, m-a fulgerat un gând. Eşti un om 
încăpățânat. Un om care luptă până la capăt. Tu nu aveai să accepţi 
niciodată realitatea din Wayward Pines. Şi am înţeles că trebuia să 
renunţ să mă mai lupt cu tine. Că, în loc să fii o povară, ai putea să fii 
o achiziţie valoroasă. 

— De ce nu mi-ai spus pur şi simplu toate astea de la bun început? 

— Pentru că nu ştiam ce aveai de gând să faci cu această 
informaţie, Ethan. Să te sinucizi? Să evadezi? Să încerci să reuşeşti pe 
cont propriu? Dar acum îmi dau seama că eşti o raritate. 

— Ce vrei să spui? 

— Oamenii din oraş — cei mai mulţi dintre ei, de fapt — nu pot 
suporta adevărul despre ceea ce se află dincolo de munţi. Dar tu... tu 
nu poţi suporta minciuna. Lipsa informaţiei. Tu eşti primul rezident 
căruia i-am împărtăşit aceste informaţii. Desigur, i-ai face să sufere 
pe cei din familia ta dacă le-ai povesti toate dificultăţile întâmpinate. 

Ethan se întoarse şi-l privi încruntat pe Pilcher. 

— De ce i-ai adus aici? 

— Îţi ofer o alternativă, Ethan. Ei nu ştiu nimic despre lumea din 

afara oraşului Pines. Dar tu ştii. E de ajuns să spui un cuvânt şi te voi 
lăsa aici, în acest câmp, cu familia ta. Aveţi un sac plin cu mâncare şi 
alte provizii, chiar şi câteva arme. Eşti un bărbat de cuvânt, care vrea 
să facă totul aşa cum crede de cuviinţă, iar eu respect asta. Dacă 
acesta este lucrul cel mai important pentru tine, dă-i drumul. Vei 
putea fi rege aici, în acest iad, sau vei putea fi slujitor în paradis, din 
nou în Pines. E alegerea ta. Dar dacă vei veni înapoi în Pines, dacă 
vrei siguranţă şi suport pentru familia ta şi pentru tine, atunci eu voi 
pune condiţiile. Iar condiţiile mele, Ethan, vor fi însoţite de pedepse 
severe. Dacă mă vei dezamăgi sau mă vei trăda, am să te fac să te uiţi 
când îţi voi lua fiul şi... 

Un zgomot brusc îl întrerupse pe Pilcher. La început, Ethan se 
gândi că cineva pornise un ciocan pneumatic chiar acolo, în pădure, 
însă apoi frica îi strânse stomacul. 

Era zgomotul mitralierei automate AK: tat-tat-tat. 

Vocea lui Pam se auzi brusc în staţia radio: 

— Porniţi elicopterul! Vin! 

Pilcher aruncă o privire în carlingă. 

— Scoate-ne de aici, strigă el. 

— Mă ocup de asta, şefule. 

Ethan auzi motoarele elicopterului BK117 pornind, apoi bubuitul 
carabinei lui Pam. Se duse la geam, uitându-se înapoi spre pădure, 
în timp ce focurile de armă se auzeau tot mai aproape. 

Era deja prea mult zgomot în interiorul elicopterului ca să mai 
poată vorbi, aşa că îşi trase pe cap setul de căşti şi îi făcu semn lui 
Pilcher să facă la fel. 

— Ce vrei să fac? întrebă Ethan. 

— Să mă ajuţi să conduc Pines. Din interior. Va fi o slujbă extrem 
de grea, dar tu eşti făcut pentru asta. 

— Asta nu e treaba lui Pope? 

Ethan văzu mişcare între copaci în timp ce motoarele începeau să 
vuiască. Cabina vibra din ce în ce mai tare, pe măsură ce frecvenţa 
rotaţiilor creştea. 

Pope şi Pam se iviră din pădure, retrăgându-se în luminiş. 

Trei „abby“ se iviră în salturi dintre copaci şi Pope dobori doi 
dintre ei cu o rafală prelungă a mitralierei, în timp ce Pam găuri cu 
două gloanţe pieptul celui de-al treilea. 

Ethan se năpusti spre cealaltă parte a cabinei şi privi pe geam. 

— Pilcher. 

— Ce e? 

— Dă-mi pistolul tău. 

— De ce? 

Ethan bătu uşurel în geam, arătându-i o haită de „abby“ care se 
ivise în celălalt capăt al pajiştii — erau cel puţin patru exemplare, toţi 
alergând în direcţia lui Pope şi Pam cu o viteză infernală, 
folosindu-şi toate cele patru membre. 

— Eşti de partea mea, Ethan? 

— Vor fi ucişi. 

— Eşti de partea mea? 

Ethan încuviinţă cu un semn scurt din cap, iar Pilcher îi puse în 
palmă pistolul de calibrul .357. 

Apoi Ethan îşi smulse căştile de pe cap şi strigă spre carlingă: 

— Cât mai e? 

— Treizeci de secunde! 

Deschise uşa şi se aruncă în iarbă. 

Zgomotul şi curentul stârnit de rotoare îl asurzeau. 

Pope şi Pam se aflau la cincizeci de metri distanţă şi se apropiau 
de elicopter trăgând o cascadă de gloanţe în urmăritorii lor. 

Omorâseră deja o duzină de creaturi — cadavre palide, împrăştiate 
pe iarbă —, dar tot mai multe apăreau în urma lor. 

Atât de multe, încât Ethan nu mai avea timp să le numere... 

O luă la fugă în direcţia opusă. 

Când ajunse la douăzeci de metri de elicopter, se opri şi îşi înfipse 
bine picioarele în pământ, depărtate cât lăţimea umerilor. 

Se uită la revolverul din mâna lui — un Ruger cu dublă acţiune, cu 
cilindru de şase gloanţe. 

ÎI ridică. 

Ţinti. 

Cinci dintre creaturi se apropiau cu o viteză infernală. 

Trase cocoşul armei în timp ce mitraliera de calibrul 12 duduia 
peste vuietul motoarelor. 

Creaturile erau acum la zece metri distanţă. Ethan îşi spuse: „De 
fiecare dată când vrei să începi să tragi, s-ar putea dovedi o idee 
proastă. Şi fără două focuri simultan. Este nevoie de câte un singur 
foc, precis, mortal”. 

Puse ochii pe creatura din mijloc şi, în timp ce aceasta făcea un 
salt prelung, Ethan trase un foc, spulberându-i creştetul capului, din 
care ţâşni un şuvoi de sânge. 

Cel puţin trăgea cu gloanţe expandabile. 

Ceilalţi patru veneau direct spre el. 

Erau acum la şase metri. 

Îi dobori pe cei doi din stânga - fiecare primind câte un glonţ în 
faţă. 

ÎI nimeri pe cel de-al patrulea în gât. 

Ultimul „abby“ era la trei metri acum. 

Suficient de aproape încât să-i simtă mirosul. 

Ethan trase în timp ce acesta sărea. Glonţul abia îi zgârie piciorul, 
iar Ethan tinti din nou, în momentul în care creatura se năpustea 
asupra lui. 

Trase cocoşul şi apăsă pe trăgaci exact în clipa în care monstrul îl 

ataca, cu dinţii rânjiţi. Ţipătul monstrului fu atât de acut, încât 
acoperi vuietul motoarelor. 

Glonţul trecu prin dinţii creaturii şi ieşi prin spatele craniului, 
împroşcând în jur particule de os şi de creier. Apoi monstrul căzu 
peste Ethan. 

Nu se mai mişca. 

Ethan era şocat. 

Capul îi vuia atât de tare, încât avea impresia că vede flash-uri 
luminoase oriunde s-ar fi uitat; şi auzul său fusese afectat — auzea 
totul înfundat, cu încetinitorul, de parcă ar fi perceput fiecare 
zgomot individual ce construia simfonia haotică din jurul lui. 

Focuri de armă. 

Mitraliera AK. 

Rotoarele care se învârteau. 

Urletele creaturilor. 

Îşi spunea continuu: „Ridică-te, ridică-te, ridică-te“. 

După un timp dădu la o parte cadavrul greu al monstrului de pe 
pieptul său şi se ridică. Încercă să privească spre câmp, dar vederea 
sa era neclară şi întunecată. Clipi de mai multe ori şi clătină din cap — 
lumea se cristaliza încet în faţa lui, de parcă cineva ar fi reglat 
focalizarea unui binoclu. Doamne... 

Probabil că erau vreo cincizeci de exemplare în luminiş. 

Alte câteva zeci ieşeau dintre copaci cu fiecare secundă. 

Toţi înaintau către elicopterul din centrul pajiştii. 

Ethan se ridică cu greu, luând-o spre stânga din cauza violenţei 
impactului. Echilibrul său fusese grav afectat. 

Se îndreptă spre elicopter. 

Pam era deja la bord. 

Pope stătea la un metru de talpa elicopterului, încercând să ţină 
creaturile la distanţă. 

Dusese arma la umăr şi trăgea acum focuri precise. Ethan îşi 
spuse că Pope rămăsese probabil cu ultima şarjă de muniţie. 

Ethan îl bătu pe umăr când puse piciorul pe talpa elicopterului şi 
îi strigă la ureche: 

— Să mergem! 

Pilcher deschise uşa, iar Ethan se urcă în cabină. 

Îşi puse centura şi privi pe geam. 

O armată de creaturi umplea câmpul. 

Erau sute. 

La zece secunde de elicopter, apropiindu-se ca o hoardă de câini 
sălbatici. Pilcher îşi puse căştile, trase uşa cabinei şi o încuie, apoi îi 
spuse pilotului: 

— Să mergem, Roger. 

— Cum rămâne cu şeriful? 

— Pope rămâne aici. 

Prin fereastra sa, Ethan îl văzu pe Arnold aruncându-şi AK-ul şi 
încercând să deschidă uşa cabinei. Trase de mâner, dar uşa nu avea 
cum să se deschidă. 

Pope se uită prin geam la Pilcher. Un licăr de nedumerire se 
aprinse în ochii şerifului, urmat imediat de înțelegerea lucrurilor. 

Apoi de frică. 

Pope strigă nişte cuvinte pe care nimeni nu le mai putea auzi. 

— De ce? întrebă Ethan. 

Pilcher nu îşi îndepărtă privirea de pe chipul lui Pope. 

— Ele cel care vrea să conducă. 

Pope începu să bată cu pumnii în geam, sângele împrăştiindu-se 
pe sticlă. 

— Nu vreau să te grăbesc, Roger, dar o să murim cu toţii dacă nu 
ne scoţi de aici. 

Ethan simţi imediat pivotarea tălpilor şi ridicarea în aer. 

— Nu poţi să-l abandonezi aici, pur şi simplu, zise el. 

Dar elicopterul începu să se ridice de la sol. Şeriful se prinse cu 
braţul stâng de talpa elicopterului, făcând eforturi să se agaţe de 
aparat. 

— S-a terminat, zise Pilcher, iar tu eşti noul meu şerif acum. Bine 
ai venit la bord. 

O ceată de creaturi roiau sub trupul lui Pope, sărind sau 
încercând să-l prindă cu labele, însă acesta reuşise să se agaţe bine de 
talpa elicopterului, iar picioarele sale atârnau în aer la o înălțime 
considerabilă. 

Pilcher zise: 

— Roger, coboară vreo jumătate de metru, dacă nu te deranjează. 

Elicopterul coborî într-un mod ciudat — Ethan îşi dădea seama că 
pilotul nu mai zburase de ani buni —, lăsându-l din nou pe Pope 
pradă nebuniei de la sol. 

Când prima creatură apucă piciorul lui Pope, coada elicopterului 
se lăsă periculos de mult în jos din cauza greutății. 

O altă creatură se agăță apoi de celălalt picior al şerifului şi, 
pentru o clipă îngrozitoare, Ethan avu impresia că monștrii aveau să 
tragă elicopterul înapoi la sol. 

Roger redresă elicopterul, urcând rapid până la şase metri 
deasupra câmpului. 

Ethan cobori privirea spre ochii sălbatici ai lui Pope. 

Acesta nu se mai ţinea decât cu o mână de talpa elicopterului. 
Articulațiile degetelor sale se albiseră din cauza efortului şi trei 
creaturi erau agăţate de picioarele lui. 

El întâlni ochii lui Ethan. 

Strigă ceva ce nu se putea auzi din cauza motoarelor. 

Şi îşi dădu drumul. Căzu preț de o jumătate de secundă, apoi 
dispăru într-o mare de creaturi frenetice care se bucurau de ospăț. 

Ethan privi în altă parte. 

Pilcher se uită lung la el. 

Uitându-se prin el. 

Apoi elicopterul viră brusc şi se îndreptă spre nord, către munți. 

Fu un zbor tăcut. Atenţia lui Ethan era împărțită între a privi 
afară, pe geam, şi a trage cu ochiul în spatele draperiei, la familia lui 
adormită. 

A treia oară când se uită spre ei, Pilcher îi zise: 

— Vor fi bine, Ethan. Se vor trezi la noapte, în patul lor cald, teferi 
şi în siguranţă. Asta e tot ce contează, nu-i aşa? Aici, în sălbăticie, aţi 
fi murit cu toţii. 

Era aproape de apus. 

Ethan era mort de oboseală, dar — de fiecare dată când închidea 
ochii — gândurile lui alergau în sute de direcţii diferite, la viteze 
ameţitoare. 

Aşa că se mulțumi doar să privească lumea de la înălţime. 

De pe locul lui, vedea spre vest. 

Soarele dispăruse, iar în urma trecerii lui spre apus, lanţurile 
muntoase se profilau pe cerul serii precum lama deformată a unui 
fierăstrău. 

Nu se vedea nimic din pădurea de pini aflată la treizeci de metri 
dedesubt. 

Nici măcar o fărâmă de lumină care să fi fost aprinsă de om. 

XXX 

Zburau acum printr-un tunel de întuneric. 

Luminile cabinei erau slabe, iar sclipirea panoului de bord din 
carlingă era ascunsă de draperie, aşa că Ethan ar fi putut la fel de 
bine să plutească într-o mare neagră ca smoala. Sau în spaţiu. 

Familia lui se afla exact în spatele său şi acest lucru îi aducea 
multă alinare, dar în timp ce stătea rezemat de geamul rece ca 

gheaţa, frica începea să-i dea ghes. 

Şi disperarea. 

Ei erau singuri. 

Atât de singuri... 

Asta îi dădea fiori. 

În ultimele zile, se luptase din răsputeri să se întoarcă la viaţa lui 
de dinainte, de dincolo de Wayward Pines, dar aceasta nu mai 
exista. 

Şi nu mai exista de aproape două mii de ani. 

Prietenii lui. 

Casa lui. 

Slujba lui. 

Tot ceea ce îl definea ca om. 

Cum ar fi putut cineva să se obişnuiască cu o asemenea realitate? 

Cum ar fi putut cineva să reacționeze după o asemenea 
informaţie? 

Ce impuls putea să te mai ridice din pat ca să respiri adânc 
dimineața? 

Familia ta. Cei doi oameni care dorm în spatele tău. 

Ethan deschise ochii. 

La început, nu-i veni să creadă ceea ce vedea. 

La distanţă, undeva dedesubt, un torent de lumini strălucitoare 
apăruse în mijlocul acelui ocean de întuneric. 

Era Pines. 

Luminile caselor şi ale verandelor. 

Luminile stâlpilor de pe străzi şi farurile maşinilor. 

Toate contopindu-se în blânda aureolă nocturnă a unui oraş. 

A unei civilizaţii. 

Coborau acum, iar el ştia că în valea aceea, undeva jos, exista o 
casă în stil victorian în care locuiau soţia şi fiul lui. 

Unde putea locui şi el. 

Unde exista un pat cald în care să se strecoare. 

Şi o bucătărie în care să se răspândească aroma mâncărurilor 
gătite împreună. 

O verandă pe care să se aşeze în timpul serilor lungi de vară. 

O curte în care putea să se joace de-a prinselea cu fiul său. 

Poate casa avea chiar şi un acoperiş de tablă, pentru că nu era 
nimic care să-i placă mai tare decât sunetul ploii răpăind pe metal. 

Mai ales noaptea, în pat, când îţi ţii soţia în braţe, iar fiul tău 
doarme la câţiva metri de tine, de cealaltă parte a holului. 

Luminile din Wayward Pines străluceau pe fundalul stâncilor 
care protejau oraşul şi, pentru prima dată, acei munţi cu pereți 
abrupți i se părură ospitalieri. 

Fortificaţii sigure împotriva tuturor ororilor care pândeau în jur. 

Un adăpost pentru ultimul oraş de pe Pământ. 

Avea să se simtă vreodată acasă în locul acela? Era în regulă dacă 
ar fi simţit asta? 

Crezi că omul poate distruge planeta? Câtă vanitate! 
Pământul a supravieţuit tuturor lucrurilor vreme de 
atâtea milenii... Cu siguranţă va supraviețui mai mult 
chiar şi decât specia umană. Pentru Pământ... un milion 
de ani nu înseamnă nimic. Această planetă trăieşte şi 
respiră la o scară mult mai vastă. Nu ne putem imagina 
ritmul său lent şi forţa lui incredibilă şi suntem prea 
mici ca să încercăm aşa ceva. Am locuit aici doar o 
fărâmă de timp. Dacă mâine nu vom mai fi, Pământul 
nu ne va simţi lipsa. 


MICHAEL CRICHTON 
Jurassic Park 

Epilog 


El stă în liniştea biroului său, cu cizmele pe masă, studiind steaua 
de bronz din mâna lui şi plimbându-şi degetele pe deasupra literelor 
WP gravate în centru. 

Literele sunt confecţionate din piatră neagră — obsidian, probabil. 
Poartă pantaloni negri din pânză şi o cămaşă cu mâneci lungi de un 
verde vânătoresc, la fel ca predecesorul său. Ţesătura pare nouă şi 
extrem de scrobită. 

Are o şedinţă prelungită programată pentru ziua următoare, cu 
Pilcher şi cu echipa acestuia, dar ziua de astăzi a fost cu totul lipsită 
de evenimente. 

Şi ciudată. 

Timp de opt ore, a stat în liniştea biroului său, cufundat în 
gânduri, iar telefonul l-a întrerupt doar o singură dată — Belinda, 
recepţionera, îl întrebase la ora prânzului dacă nu voia să-i aducă 
ceva de mâncare. 

Urmăreşte cum secundarul şi minutarul ceasului ajung la cifra 
doisprezece. 

Este ora cinci. 

Îşi dă jos cizmele de pe birou, apoi se ridică şi îşi pune pălăria 
Stetson pe cap, strecurându-şi steaua de bronz în buzunar. Poate că 
mâine va reuşi totuşi să preia această responsabilitate. 

Sau poate că nu. 

Prima zi în noua sa funcţie i se păruse lungă, aşa că se bucură să 
vadă că s-a sfârşit. Aruncă o privire curioasă spre cele trei dulapuri 
vechi pentru arme şi apoi iese din birou, îndreptându-se spre 
recepție. 

Biroul Belindei e plin cu cărţi de joc. 

— Eu plec acum, îi spune Ethan. 

Femeia cu părul alb pune pe birou un as de pică şi ridică privirea 
cu un zâmbet cald, care nu dezvăluie absolut niciun indiciu despre 
cine este ea în realitate. 

— Cum a fost prima zi? 

— A fost în regulă. 

— Noapte bună, şerifule. Ne vedem mâine-dimineaţă. 

XXX 

Este o seară senină şi răcoroasă. 

Soarele a alunecat deja în spatele pereţilor stâncoşi şi frigul aspru 
ce pune stăpânire pe oraş ar putea anunţa primul îngheț din acest 
anotimp. 

Ethan păşeşte pe trotuarul unui cartier liniştit. 

Un bătrân care stă într-un balansoar pe o verandă acoperită îl 
salută: 

— Bună seara, şerif Burke! 

Ethan îşi atinge borul pălăriei. 

Bătrânul ridică o ceaşcă din care ies aburi. 

O ridică de parcă ar propune un toast. 

Undeva, în apropiere, se aude vocea unei femei: 

— Matthew! E ora cinei! 

— Haide, mamă! Mai lasă-mă cinci minute! 

— Nu, vino imediat! 

Vocile lor răsună, apoi dispar deasupra văii. 

Pe strada următoare, el trece pe lângă o grădină comunitară ce se 
întinde de-a lungul unui întreg bulevard. Câteva zeci de oameni 
lucrează cu spor, adunând în coşuri mari fructe şi legume. 

Parfumul merelor pârguite se răspândeşte purtat de vânt. 

Oriunde priveşte Ethan, luminile încep să se aprindă în case, iar 
mirosul de mâncare pregătită pentru cină pluteşte în aer. 

Prin ferestrele întredeschise, el aude zdrăngănit de vase, 
conversații neclare şi zgomot de cuptoare care se deschid şi se 
închid. 

Toţi cei pe lângă care trece îi zâmbesc şi îl salută. 

Pare un tablou însufleţit al lui Norman Rockwell. 

XXI 

Traversează strada principală şi porneşte pe strada cu numărul 
şase. Trece de câteva alei şi găseşte adresa pe care i-o dăduse Pilcher. 

E o casă în stil victorian de culoare galben canar, cu tâmplărie albă 
şi cu trei etaje. Cea mai distinctivă trăsătură a casei este fereastra în 
formă de inimă de sub panta acoperişului din tablă. 

Prin fereastra mare de la primul etaj, el vede o femeie care stă în 
fața chiuvetei din bucătărie, răsturnând o cratiţă cu paste fierte într-o 
strecurătoare, în timp ce aburii i se ridică în faţă. O priveşte şi inima 
începe să-i bată de nerăbdare. 

Este soţia lui. 

Păşeşte pe poteca de piatră, traversează curtea din faţa casei, urcă 
cele trei trepte de cărămidă şi se opreşte pe verandă. 

Bate în uşa exterioară. 

După o clipă, lumina se aprinde. 

Ea deschide uşa plângând, privindu-l uimită prin plasa uşii 
exterioare, în timp ce pe scări se aud coborând nişte paşi. 

Fiul lui Ethan se iveşte în spatele ei şi pune mâinile pe umerii 
mamei sale. 

— Bună, tată. 

Nu este vocea unui băieţel. 

— Iisuse, eşti mai înalt decât mama ta! 

Uşa exterioară este încă între ei şi, prin plasa acesteia, Theresa 
arată la fel cum o ştia — doar că părul ei blond este mai lung decât 
înainte. 

— Am auzit că te-au făcut șerif, îi spune Ben. 

— E adevărat. O secundă plină de emoție se scurge lent. Theresa, 
începe el. 

Ea îşi şterge lacrimile cu ambele mâini. 

— Miroase minunat, spune Ethan. 

— Pregătesc spaghetti. 

— Îmi plac la nebunie aşa cum le pregăteşti tu. 

— Ştiu. 

Vocea ei se întrerupe. 

— Ţi-au spus că am să vin? 

Ea încuviinţează din cap. 

— Chiar eşti aici, Ethan? 

— Da. 

— Ca să rămâi, de data asta? 

— Nu o să te mai părăsesc niciodată. 

— Am aşteptat atât de mult... E nevoită să-şi şteargă în 
continuare obrajii. Ben, du-te să amesteci sosul, te rog. 

Băiatul dă fuga în bucătărie. 

— Ar fi în regulă dacă intru în casă? o întreabă Ethan. 

— Amândoi te-am pierdut în Seattle. Apoi te-am pierdut aici. Nu 
pot suporta. El nu poate suporta. 

— Theresa, uită-te la mine! 

Ea ridică privirea spre el. 

— Nu te voi părăsi. Niciodată. 

EI îşi face griji că ea o să-l întrebe ce s-a întâmplat. De ce nu este 
mort. Este o întrebare care îl îngrozeşte şi pentru care s-a pregătit o 
zi întreagă. 

Dar întrebarea nu vine. 

În schimb, Theresa îi deschide uşa larg. 

El s-a temut să nu vadă asprime pe chipul ei — de asta s-a temut 

mai mult decât de orice altceva —, dar în lumina verandei nu 
sesizează aşa ceva. Doar tristeţe. Observă ridurile fine din jurul gurii 
ei, pe care nu le avea înainte, şi cele de sub ochii verzi şi limpezi care 
îl puneau pe jar cu ani în urmă. O mulţime de lacrimi. Dar şi 
dragoste. 

În special dragoste. 

Ea îl trage de mână peste prag în noua lor casă. 

Uşa exterioară se închide cu zgomot. 

În casă plânge un băiat. 

Iar un bărbat nu mai reuşeşte să-şi reţină lacrimile. 

Trei oameni uniţi într-o îmbrăţişare sălbatică, dornici să nu se mai 
desprindă niciodată. 

lar afară, exact în momentul în care stâlpii de iluminat se sting, 
undeva în tufişuri se aude un zgomot — acesta răsună de-a lungul 
verandei, repetându-se la intervale exacte, la fel de constant ca un 
metronom. 

Este ţârâitul unui greier. 

Postfaţă 


de Blake Crouch 


Pe 8 aprilie 1990, episodul-pilot al emblematicului serial de 
televiziune Twin Peaks, creat de Mark Frost şi David Lynch, a fost 
difuzat pe canalul american ABC şi, din acel moment, dilema Cine a 
ucis-o pe Laura Palmer? a încremenit toată America, ţinând-o cu 
sufletul la gură. Eu aveam doisprezece ani pe vremea aceea şi nu voi 
uita niciodată sentimentul pe care-l trăiam urmărind acest serial 
ciudat, despre un oraş sinistru unde nimic nu era ceea ce părea a fi şi 
în care se puteau consuma o cafea al naibii de bună şi o plăcintă 
grozavă de cireşe. 

Twin Peaks a fost anulat în cele din urmă, iar genialul regizor şi 
actorii serialului au continuat cu alte proiecte, însă incontestabila şi 
magica autenticitate a acelor prime episoade mă mai bântuie şi acum 
- două decenii mai târziu. 

Seriale precum Doctor în Alaska, Secrete de familie, Dosarele X şi 
Naufragiații au reuşit să redea ocazional minunatul mister şi 
suspansul specific producţiei Twin Peaks, dar în mare parte — pentru 
un fan înrăit ca mine, cel puţin — niciunul nu s-a ridicat la înălţimea 
acestuia. 

Se spune că arta — fie că este vorba de cărţi, muzică sau arte 
vizuale — este o reacţie la o altă formă de artă şi cred că este adevărat. 
Oricât de bun a fost serialul Twin Peaks, natura producţiei — şi în 
special sfârşitul abrupt şi prematur al acestuia — m-a lăsat profund 
nemulțumit. După ce serialul a fost anulat am fost atât de dezamăgit, 
încât chiar am încercat la scurt timp să scriu un al treilea sezon al 
acestuia — imaginar, desigur — doar pentru mine, ca să pot avea în 


338 


continuare acel sentiment unic. 

Efortul meu nu a reuşit — la fel ca multe alte tentative care au eşuat 
de-a lungul maturizării mele, atât ca persoană, cât şi ca scriitor — să 
mă facă să simt din nou senzaţia experimentată la vârsta de 
doisprezece ani, în 1990. 

Pines reprezintă încununarea eforturilor mele — după mai bine de 
douăzeci de ani — de a crea ceva care să mă facă să simt acelaşi lucru 
pe care-l trăiam atunci când urmăream Twin Peaks. În niciun caz nu 
vreau să sugerez că Pines s-ar ridica la înălţimea capodoperei lui 
Lynch sau că v-ar putea face să simţiţi acel suspans specific 
serialului. Producţia a fost atât de specială şi unică, încât — inevitabil 
— orice încercare de a-i recrea aura ar fi sortită eşecului. Dar simt 
nevoia să spun cât de mult m-a inspirat producţia lui Lynch în 
crearea seriei Pines — micul oraş de nicăieri, minunat la suprafaţă, dar 
întunecat şi sinistru în străfunduri. 

Pines nu ar fi fost creat niciodată şi poate că eu nici nu aş fi devenit 
scriitor dacă părinţii mei nu m-ar fi lăsat să stau până târziu la 
televizor în fiecare vineri seara, în acea primăvară a anului 1990, 
pentru a urmări un serial cum nu vom mai vedea probabil vreodată. 

Aşa că vă mulțumesc, mamă şi tată. Le mulțumesc domnilor 
Lynch şi Frost. Şi, desigur, incomparabilului agent Dale Cooper. 

Pines nu este nici pe departe Twin Peaks, dar nu ar fi existat fără 
acest serial. 

Sper că v-a plăcut creaţia mea. 


Blake Crouch 


Durango, Colorado 
August, 2012 

Pentru Chad Hodge 


DESPRE WAYWARD 


Un gard electrificat prevăzut în partea de sus cu sârmă ghimpată 
încercuieşte oraşul Wayward Pines, care, în plus, se află non-stop 
sub stricta supraveghere a unor lunetişti. 

Fiecare dintre cei 461 de locuitori ai oraşului s-a trezit aici în urma 
unui accident catastrofal. În fiecare clădire şi în fiecare locuinţă 
există camere de supraveghere ascunse. Rezidenţilor li se spune 
unde trebuie să lucreze. Unde să locuiască. Cu cine să se 
căsătorească. Unii cred că sunt morţi şi că aceasta este viaţa de apoi. 
Alţii au impresia că sunt prizonieri într-o închisoare experimentală. 
Fiecare visează în secret să plece, dar cei câţiva care îndrăznesc să 
încerce au parte de o surpriză terifiantă. Ethan Burke a văzut lumea 
de dincolo. El este şeriful şi unul dintre puţinii oameni care ştiu 
adevărul - Wayward Pines nu este doar un oraş. lar ceea ce se află 
de cealaltă parte a gardului înconjurător este o lume de coşmar ce 
depăşeşte imaginaţia oricui. 

Mintea, în felul său propriu şi prin ea 
însăşi, poate face din Paradis un Infern şi 
din Infern un Paradis. 


JOHN MILTON, Paradisul pierdut 


Dacă priveşti cu atenţie natura, vei descoperi 
că animația suspendată seamănă 
foarte mult cu nemurirea. 


MARK ROTH, doctor în biologie celulară 

ZIUA DE IERI ESTE ISTORIE. 
ZIUA DE MÂINE ESTE UN MISTER. 
ZIUA DE ASTĂZI ESTE UN DAR. 
DE ACEEA SE NUMEŞTE PREZENT. 
MUNCEŞIE DIN GREU, FII FERICIT ŞI 
BUCURĂ-TE DE VIAŢA ÎN WAYWARD PINES! 


Notificare pentru toți locuitorii oraşului Wayward Pines (ce trebuie postată 
la vedere în fiecare locuință şi sediu de firmă) 

Mustin urmărise creatura prin luneta Schmidt & Bender timp de 
aproape o oră. Aceasta venise de peste munți odată cu ivirea zorilor. 
Se oprise în loc atunci când primele raze de soare îi atinseseră pielea 
translucidă. Înaintase încet, cu prudenţă, printre bolovanii uriaşi de 
la poalele muntelui, oprindu-se din când în când pentru a adulmeca 
rămăşiţele altor semeni de-ai săi. Alte creaturi omorâte de Mustin. 
Bărbatul se uită prin luneta cu reglaj parallax, ajustă focalizarea şi se 
ascunse, ca să nu fie observat. Condiţiile erau ideale -— vizibilitate 
perfectă, temperatură plăcută, niciun pic de vânt. 

Cu reticulul reglat la 25x zoom, silueta fantomatică a creaturii făcu 
un salt pe fundalul cenuşiu al pietrei sparte. De la doi kilometri şi 
jumătate distanţă, capul ființei nu era mai mare decât un bob de 
nisip. 

Dacă nu trăgea în momentul acela, trebuia să regleze din nou 
focalizarea pe ţintă. Şi exista posibilitatea ca, până să apese pe 
trăgaci, creatura să iasă din raza sa vizuală. Nu ar fi fost sfârşitul 
lumii. Oricum, mai era şi un gard electrificat de securitate la un 
kilometru distanţă, în canion. Dar dacă fiinţa reuşea să escaladeze 
stâncile şi să treacă peste sârma ghimpată a gardului, atunci totul 
s-ar fi complicat. Ar fi fost nevoit să cheme ajutoare prin radio. O 
echipă de intervenţii. Muncă suplimentară. Ore suplimentare. Orice 
efort ar fi fost necesar pentru a opri creatura să ajungă în oraş. Cu 
siguranţă s-ar fi ales cu un perdaf straşnic din partea lui Pilcher. 
Mustin inspiră adânc. 

Plămânii i se dilatară. 

Expiră. 

Plămânii i se goliră de aer. 

Apoi îşi ţinu respiraţia. 

Diafragma i se relaxă. 

Numără până la trei şi apăsă pe trăgaci. 

Puşca AWM de fabricaţie britanică îi zgudui umărul, detunătura 
fiind atenuată de amortizor. Revenindu-şi după recul, privi prin 
lunetă şi îşi descoperi ţinta stând încă ghemuită pe un bolovan cu 
suprafaţa plană din albia canionului. 

La naiba! 

Ratase. 

Era o împuşcătură cu bătaie mai lungă decât cele pe care le executa 
de obicei şi intrau o mulţime de alte variabile în joc, chiar şi în 
condiţii atmosferice perfecte. Presiunea barometrică. Umiditatea. 
Densitatea aerului. Temperatura ţevii. Până şi efectul Coriolis — 
cauzat de rotația Pământului. El considera că luase în calcul tot ce 
trebuia pentru a-şi lua ţinta în vizor, dar... 

Capul creaturii dispăru într-o pâclă roz. 

Zâmbi. 

Glonţului de calibrul .338 Lapua Magnum îi luase cam patru 
secunde să ajungă la ţintă. 

O împuşcătură pe cinste. 

Mustin se ridică în picioare. 

Îşi întinse braţele deasupra capului. 

Era o dimineaţă târzie. Pe cerul albastru-cenuşiu nu se vedea nici 
urmă de nor. Se afla în vârful unui turn de pază de zece metri 
înălţime, ce fusese construit pe culmea stâncoasă a unui munte, cu 
mult deasupra vârfurilor copacilor. De pe platforma deschisă, avea o 
vedere panoramică asupra vârfurilor muntoase înconjurătoare, 
asupra canionului, pădurii şi oraşului Wayward Pines, care, de la o 
mie de metri deasupra, era doar o reţea de străzi întrepătrunse, 

ascunse într-o vale protejată. 

Radioul său începu să cârâie. 

Răspunse: 

— Mustin, terminat. 

— S-a semnalat o tentativă de trecere a gardului în zona patru. 

— Rămâneţi pe recepție. 

Zona patru cuprindea pădurea vastă de pini care mărginea partea de 
sud a oraşului. Duse puşca la ochi şi privi prin lunetă gardul ce se 
întrezărea pe sub coroanele copacilor pe o distanță de vreo patru 
sute de metri. Mai întâi văzu fumul ridicându-se fuioare din pielea 
pârjolită a animalului. 

— Am identificat problema, zise el. E doar o căprioară, terminat. 

— Recepţionat. 

Mustin îndreptă puşca spre nord, în direcția oraşului. 

Casele se iviră în obiectivul lunetei — clădiri în stil victorian, viu 
colorate, care aveau în față peluze perfecte de un verde aprins. 
Garduri albe. Coborî luneta spre parc, unde o femeie dădea doi copii 
în câte un leagăn. Pe toboganul ce sclipea orbitor aluneca o fetiţă. 
Luă în obiectiv curtea şcolii. 

Spitalul. 

Grădinile comunitare. 

Strada principală. 

Îşi înfrânse valul familiar de invidie care-l năpădea din nou. 

Orăşeni stupizi. 

Erau nişte uituci. Cu toţii. Atât de convenabil pentru ei. 

El nu îi ura. Nu voia vieţile lor. Acceptase cu mult timp în urmă rolul 
de protector al acestor oameni. Era gardianul lor. Casa lui era o 
cameră searbădă fără geamuri din interiorul unui munte, iar el se 
împăcase cu acest fapt cum putuse mai bine. Dar asta nu însemna că 
într-o dimineaţă superbă — în timp ce studia prin lunetă ceea ce 

reprezenta literalmente ultima rămăşiţă de paradis de pe faţa 
pământului — nu avea totuşi un dram de nostalgie. Un dor mistuitor 
pentru ceea ce fusese odată casa lui. 

Pentru ceea ce nu avea să mai existe vreodată. 

Cercetând mai departe strada, privirea lui Mustin se opri asupra 
unui bărbat care păşea grăbit pe trotuar. Acesta purta o cămaşă de 
un verde vânătoresc, pantaloni cafenii şi o pălărie Stetson de 
cowboy. 

Steaua de bronz prinsă la reverul acestuia sclipea în lumina soarelui. 
Bărbatul dădu colţul străzii, liniile încrucişate ale reticulului oscilând 
pe spatele lui. 

— "Neaţa, șerif Burke, murmură Mustin. Nu simți o mâncărime între 
umeri? 

Erau astfel de momente — precum acesta — când Wayward Pines 

părea un loc real. 

Lumina soarelui se revărsa în vale. 

Dimineaţa păstra o răcoare plăcută. 

O jardinieră cu panseluţe împodobea pervazul unei ferestre 

deschise, pe care se strecurau afară aburii îmbietori ai micului dejun. 

Oamenii ieşiseră la plimbarea de dimineaţă. 

Udau peluzele. 

Colectau ziarul local. 

Picături de apă se prelingeau de pe capacul unei cutii poştale. 

Lui Ethan Burke i se părea tentant să zăbovească o clipă şi să se 

bucure de această privelişte. Să pretindă că totul era exact aşa cum 

părea. Că trăia alături de soţia şi de fiul său într-un orăşel perfect, în 

care el era un șerif respectat şi prețuit de localnici. În care aveau 

prieteni. O casă confortabilă. Tot ceea ce aveau nevoie. 

Prefăcându-se, ajunsese să înțeleagă cât de bine funcţiona iluzia. 

Cum cedau oamenii în cele din urmă şi cum şi ajungeau să renunţe 
la identitatea lor, acceptând acea frumoasă minciună colectivă. 

XXX 
Uşa se deschise cu clinchetul specific de clopoței atunci când Ethan 
Burke intră la Steaming Bean. Se apropie de tejgheaua barului şi îi 
zâmbi barmaniţei, o tânără hippie, cu dreaduri blonde şi cu ochi 
expresivi. 
— "Neaţa, Miranda. 
— Bună, Ethan. Ca de obicei? 
— Te rog. 
În timp ce ea pornea espressorul de cafea pentru a-i prepara un 
cappuccino, Ethan aruncă o privire prin cafenea. Toţi clienţii 
obişnuiţi ai localului erau acolo, inclusiv cei doi veterani — Philip şi 
Clay —, aplecaţi deasupra unei table de şah. 
Ethan se apropie de ei şi urmări puţin jocul. După cum arăta tabla de 
şah, cei doi erau acolo de ceva timp. Fiecare dintre ei mutase deja un 
rege, o regină şi câţiva pioni. 
— Se pare că va fi pat, zise Ethan. 
— Nu te pripi cu concluziile, zise Philip. Mai am ceva în mânecă. 
Oponentul acestuia, un bărbat mătăhălos ca un grizzly, rânji în 
barba sa stufoasă, de cealaltă parte a tablei de şah, apoi spuse: 
— Acel ceva la care se referă Phil înseamnă de fapt că are de gând să 
mă facă să aştept atât de mult următoarea lui mutare, încât o să mor 
de plictiseală, iar el va câştiga prin abandon. 
— Oh, mai taci, Clay! 
Ethan trecu pe lângă o canapea roasă, îndreptându-se spre un raft cu 
cărţi. Îşi trecu degetele peste cotoarele cărţilor. Scriitori clasici. 
Faulkner. Dickens. Tolkien. Hugo. Joyce. Bradbury. Melville. 
Hawthorne. Poe. Austen. Fitzgerald. Shakespeare. La prima vedere, 
părea doar o adunătură de cărţi broşate, ieftine şi uzate. Trase un 

volum subţire dintre celelalte aflate pe raft. Soarele răsare, soarele 

apune. Coperta era ilustrată în manieră impresionistă, cu o scenă de 

coridă. 

Ethan simţi un nod în gât. 

Volumul cu pagini fragile, o ediţie mass-market a primului roman al 

lui Hemingway, era probabil singurul exemplar rămas intact. Acest 

detaliu îi provoca fiori pe şira spinării — era nemaipomenit, dar şi 

tragic în acelaşi timp, să-l poată ţine în mână. 

— Ethan, cafeaua ta e gata! 

Mai luă încă o carte de pe raft pentru fiul său şi se întoarse la 

tejgheaua barului pentru a-şi bea cappuccinoul. 

— Mulţumesc, Miranda. Am să împrumut cărţile acestea, dacă se 

poate. 

— Desigur, îi zise ea zâmbind. Ai grijă de ele, şerif Burke. 

— Am să-mi dau silința. 

Ethan îşi atinse cu degetele borul pălăriei şi se îndreptă către uşă. * * 
x 

Zece minute mai târziu, deschidea o uşă dublă din sticlă deasupra 

căreia scria: 


BIROUL ŞERIFULUI DIN WAYWARD PINES 


La recepţie nu era nimeni. Nimic nou acolo. 
Secretara lui stătea la biroul ei, cu aceeaşi expresie plictisită 
dintotdeauna. Juca Solitaire, etalând cărţile pe birou într-un ritm 
susţinut, cu mişcări mecanice. 
— "Neaţa, Belinda. 
— "Neaţa, șerif Burke. 
Femeia nu ridică ochii. 
— M-a căutat cineva la telefon? 
— Nu, domnule. 
— A fost cineva pe aici? 

— Nu, domnule. 
— Cum a fost seara trecută? 
Ea ridică privirea spre el surprinsă, ţinând strâns în mâna dreaptă un 
as de pică. 
— Poftim? 
Era prima dată de la numirea sa ca şerif când Ethan lărgea limitele 
interacțiunii sale cu Belinda, cu care nu schimbase până atunci decât 
saluturi formale şi impresii legate de sarcinile administrative. În 
viaţa ei anterioară, aceasta fusese asistentă medicală specializată în 
pediatrie. Ethan se întreba dacă ea îşi mai amintea acest lucru. 
— Întrebam doar cum ţi-ai petrecut seara. Noaptea trecută. 
— Oh... 
Femeia îşi trecu degetele prin coada ei de cal, lungă şi argintie. 
— Ai făcut ceva amuzant? 
— Nu. Nu chiar. 
Ethan se gândi că femeia avea să-l întrebe, la rândul ei, despre felul 
în care îşi petrecuse el seara, dar după cinci minute de tăcere jenantă 
şi priviri stânjenite, ea încă nu vorbea. 
În cele din urmă Ethan îi spuse, bătând darabana cu degetele pe 
biroul ei: 
— Voi fi în biroul meu. 

XXX 
Îşi puse picioarele încălţate în cizme pe biroul masiv şi se lăsă pe 
spătarul scaunului său din piele, ţinând în mână cafeaua aburindă. 
Capul unui elan uriaş se holba la el de sus, din cealaltă parte a 
încăperii. Între acesta şi cele trei dulapuri antice cu arme din spatele 
biroului său, Ethan simţea că avea toate atributele unui şerif de 
provincie. 
Soţia lui ar fi trebuit să ajungă la serviciu chiar la ora aceea. În viaţa 
ei anterioară, Theresa fusese asistent juridic. În Wayward Pines, ea 

era singurul agent imobiliar din oraş, ceea ce însemna că îşi petrecea 
zilele în spatele unui birou dintr-un cabinet aflat pe strada 
principală, în care oamenii intrau foarte rar. Slujba ei, la fel ca 
majoritatea slujbelor primite de rezidenţi, era în special cosmetică. 
Decoraţiuni pentru ferestrele unui oraş închipuit. Doar de patru sau 
cinci ori pe an avea să asiste pe cineva la achiziţionarea unei locuinţe 
noi. Rezidenţii-model erau recompensaţi cu opţiunea de a-şi 
amenaja casa o dată la câţiva ani. Rezidenţii care erau de cel mai 
mult timp în oraş şi care nu încălcaseră niciodată regulile impuse 
locuiau în cele mai mari şi mai frumoase case victoriene. lar acelor 
cupluri care aduceau pe lume copii le erau promise case noi, mult 
mai spaţioase. 
Ethan nu avea nimic de făcut şi nu trebuia să meargă nicăieri în 
următoarele patru ore. 
Deschise cartea pe care o împrumutase de la cafenea. 
Proza era concisă, genială. 
Se delectă cu descrierea Parisului noaptea. 
Restaurantele, barurile, muzica, fumul... 
Luminile unui oraş viu, real. 
Sentimentul unei lumi mari şi pline de oameni diverşi, fascinanţi. 
Libertatea de a explora această lume. 
După patruzeci de pagini, închise cartea. Nu mai putea suporta. 
Hemingway nu reuşea să-l distragă. Nu putea să-i şteargă din minte 
realitatea cruntă din Wayward Pines. Hemingway nu îl lăsa să uite 
ce se întâmpla de fapt. Punea sare pe o rană care nu avea să se 
vindece niciodată. 

XXX 
La ora două fără un sfert, Ethan părăsi biroul pe jos. 
Străbătu cartierele cufundate în linişte. Toţi cei pe lângă care trecea îi 
zâmbeau şi îi făceau cu mâna, salutându-l cu ceea ce părea un 

entuziasm autentic, de parcă ar fi locuit acolo de ani întregi. Dacă ei 
se temeau în secret de el şi îl urau, atunci se pricepeau al naibii de 
bine să ascundă acest lucru. Şi de ce nu l-ar fi urât? Din câte ştia, el 
era singurul rezident din Wayward Pines care cunoştea adevărul şi 
era treaba lui să se asigure că lucrurile aveau să rămână la fel. Să 
păstreze pacea şi ordinea. Minciuna. Chiar şi în faţa soţiei şi a fiului 
său. În primele sale două săptămâni ca şerif, îşi petrecuse majoritatea 
timpului studiind dosarele fiecărui rezident în parte şi punându-se 
la curent cu particularităţile vieților anterioare ale acestora. Cu 
detaliile integrării lor. Citise rapoarte de supraveghere despre noua 
lor viaţă acolo. Ştia acum trecutul a jumătate din oraş. Secretele şi 
fricile acestor oameni. Ale celor pe care s-ar fi putut baza cu 
încredere pentru a menţine acea iluzie fragilă. 
Îi cunoştea pe cei ale căror faţade prezentau crăpături fine la 
suprafaţă. 
Devenise un adevărat Gestapo — din care făcea parte doar el. 
Era necesar — şi înţelegea perfect. 
Dar dispreţuia cu toată fiinţa lui acest lucru. 

XXX 
Ethan ajunse pe strada principală şi merse spre sud, până în locul în 
care se terminau casele şi trotuarul. Şoseaua continua, adâncindu-se 
într-o pădure cu pini enormi, iar el merse mai departe pe marginea 
drumului. Murmurul oraşului rămase în urmă. 
La cinci metri distanţă de indicatorul care anunţa curba strânsă din 
apropiere, Ethan se opri. Privi în urmă, spre Wayward Pines. Pe 
drum nu venea nicio maşină. Nicio mişcare. Nu se auzea decât 
ciripitul unei păsări undeva deasupra, într-un copac. 
Părăsi marginea drumului şi se afundă în pădure. 
Aerul era plin de mireasma acelor de pin încinse de soare. 
Ethan păşi pe covorul moale al pădurii, străbătând porţiuni scăldate 

de soare sau umbrite de coroanele copacilor. 

Mergea repede, astfel că în scurt timp cămaşa transpirată i se lipi de 
spate. Îşi simţea pielea rece la contactul cu țesătura udă. 

Era o plimbare plăcută. Fără asistenţă, fără priviri indiscrete. Doar 
un om aflat în pădure, singur — pentru scurt timp — cu gândurile sale. 
La două sute de metri distanță de şosea, ajunse la bolovani - mai 
multe blocuri de granit împrăştiate printre pini. La limita pădurii, 
acolo unde începea să se înalțe versantul muntos, o piatră masivă se 
itea dintre ceilalți bolovani, pe jumătate îngropată în pământ. 

Ethan se apropie. 

De la trei metri distanţă, piatra verticală cu suprafaţă netedă părea 
reală. Mai ales datorită striaţiilor de cuarţ şi muşchilor şi lichenilor 
viu colorați care o acopereau din loc în loc. 

De aproape, iluzia era mai puţin convingătoare, suprafaţa pietrei 
fiind mult prea pătrată. 

Ethan se opri la vreo doi metri de piatră şi aşteptă. 

Imediat auzi bâzâitul mecanic înăbuşit al angrenajelor puse în 
funcţiune. Faţa stâncii se ridică în întregime, precum o uşă uriaşă de 
garaj. Deschiderea acesteia era suficient de mare pentru a permite 
accesul unui trailer. 

Ethan se aplecă şi trecu pe sub uşa care continua să se ridice, fiind 
întâmpinat de răcoarea din subteran. 

— Salut, Ethan. 

— Marcus. 

Acelaşi paznic dintotdeauna - un puşti de vreo douăzeci de ani, cu 
părul tuns scurt şi cu un maxilar ascuţit de gardian sau poliţist. 
Acesta purta un hanorac galben şi, la vederea acestuia, Ethan realiză 
că uitase din nou să-şi aducă geaca. Avea să tremure de frig şi de 
data asta. 

Marcus lăsase Wranglerul fără portiere şi fără capotă cu motorul 

pornit, cu botul îndreptat spre direcţia din care venise. 

Ethan se urcă pe locul de lângă şofer. 

Uşa de la intrare se închise huruind la câţiva metri în spatele lor. 
Marcus trase frâna de urgenţă şi băgă în viteză, apoi spuse în cască: 
— L-am luat pe domnul Burke. Ne îndreptăm într-acolo. 

Jeepul ţâşni înainte, accelerând pe drumul nemarcat şi pavat cu 
piatră, cu o singură bandă de mers, apoi începu să urce în viteză un 
plan înclinat de cincisprezece grade. 

Pereţii tunelului săpat în stâncă erau nefinisaţi, iar din loc în loc 
şiroaie de apă se prelingeau pe aceştia, de o parte şi de alta a şoselei 
subterane, intersectându-se pe pavaj. Câţiva stropi de apă ajunseră 
pe parbriz. 

Din corpurile de iluminat fluorescente pe sub care treceau în viteză 
se revărsa un şuvoi de lumină cărămizie, morbidă. 

Mirosea a piatră, apă şi gaze de eşapament. 

Zgomotul motorului şi vuietul vântului împiedicau conversaţia, iar 
acest lucru îi convenea de minune lui Ethan. Se lăsă pe spătarul 
scaunului gri din vinilin, împotrivindu-se cu greu impulsului de a-şi 
freca brațele în timp ce treceau prin aerul umed şi rece. 

Simţea o presiune din ce în ce mai mare, iar urechile începură să-i 
vuiască atât de tare, încât nu mai auzea zgomotul motorului. 

Înghiţi în sec. 

Zgomotul reveni. 

Continuau să urce. 

La şaizeci de kilometri pe oră, călătoria ar fi trebuit să dureze doar 
patru minute, dar lui i se părea că ţinuse mult mai mult. Era ceva 
derutant în felul cum percepea timpul în frigul acela, cu tot 
zgomotul şi vântul din subteran. 

Avea senzaţia că sfredelea — literalmente — interiorul unui munte. 

O vagă bănuială că mergea să-l vadă pe el. 

XXX 


Tunelul se sfârşea într-o imensă cavernă, ce ocupa suprafaţa a zece 
hangare. Circa 90 000 de metri pătraţi sau mai mult. O încăpere 
suficient de spațioasă pentru a adăposti câteva avioane sau navete 
spaţiale. În schimb, adăpostea provizii. Uriaşe rezervoare cilindrice 
pline cu alimente. Rânduri nesfârşite de rafturi înalte de zece metri, 
burduşite cu cherestea şi provizii. Tot ceea ce era nevoie pentru ca 
ultimul oraş de pe pământ să poată supraviețui şi funcţiona în anii 
următori. 

Marcus trecu pe lângă o uşă pe geamul căreia scria Suspensie. În 
spatele uşii se zărea o lumină ceţoasă, albăstrie, iar Ethan simţi un 
fior pe şira spinării când se gândi la ceea ce servea încăperea aceea. 
Containerele de suspensie ale lui Pilcher. 

Sute de containere. 

Fiecare rezident al oraşului Wayward Pines, incluzându-l şi pe el, 
fusese păstrat în stare de suspensie chimică în camera aceea, timp de 
o mie opt sute de ani. 

Jeepul se opri brusc în dreptul unor uşi din sticlă. Marcus opri 
motorul, iar Ethan cobori din maşină. 

Paznicul tastă un cod pe micul panou de comandă şi uşile se 
deschiseră în părți. 

Trecură pe lângă o placardă pe care scria „Nivelul 1“ şi ajunseră pe 
un coridor lung şi pustiu. Care nu avea ferestre. 

Corpurile de iluminat fluorescente bâzâiau. 

Pardoseala era acoperită cu dale albe şi negre, model „tablă de şah“. 
La fiecare trei metri, era câte o uşă prevăzută cu o mică fereastră 
circulară. Fără clanţă sau mâner sferic — uşile se deschideau doar cu 
o cartelă magnetică specială. 

Majoritatea ferestrelor erau întunecate. 

La una dintre acestea, totuşi, o „aberaţie” îl urmărea pe Ethan 

trecând pe coridor. Pupilele ochilor ei mari şi lăptoşi erau dilatate, 
iar dinţii rânjiţi păreau extrem de ascuţiţi. O gheară neagră zgâria 
suprafaţa geamului. 

Creaturile acestea îl vizitau frecvent în coşmarurile sale. Se trezea 
scăldat de sudoare, retrăind momentul atacului, în timp ce Theresa îl 
bătea uşurel pe spate, şoptindu-i că este în siguranţă acasă, în patul 
lui, şi că totul avea să fie bine. 

Pe la jumătatea coridorului, cei doi se opriră în fața unor uşi 
nemarcate. 

Marcus introduse cartela în fanta dispozitivului şi uşa se deschise. 
Ethan păşi într-o cabină minusculă. 

Cel care-l escorta inseră o cartelă într-un panou de comandă cromat 
şi, în momentul în care singurul buton de pe acesta începu să 
pâlpâie, îl apăsă. 

Mişcarea liftului era foarte lină. 

Urechile lui pocneau mereu în timpul acestei călătorii, dar nu-şi 
dădea niciodată seama dacă urcau sau coborau. 

ÎI enerva nespus faptul că, deşi trecuseră două săptămâni de când 
era în funcţie, era încă escortat peste tot în acest loc, de parcă ar fi 
fost un copil sau o ameninţare. 

Două săptămâni. 

lisuse... 

Parcă mai ieri stătuse în fața lui Adam Hassler, agentul special 
responsabil pentru filiala din Seattle, primind misiunea de a veni în 
acest oraş ca să o găsească pe fosta sa parteneră, Kate Hewson, care 
dispăruse în mod inexplicabil. Dar acum nu mai era agent al 
Serviciului Secret. Încă nu se obişnuise pe deplin cu această realitate. 
Realiză că se opriseră atunci când uşile se deschiseră. 

Primul lucru pe care-l zări în momentul în care ieşi din cabină fu un 
Picasso. Ethan bănuia că era chiar originalul. 

Trecură printr-un foaier luxos. Aici nu erau lumini fluorescente şi 
nici linoleum model „tablă de şah”. Erau dale din marmură şi 
sfeşnice de perete sofisticate. Ornamente arhitecturale. Până şi aerul 
era mai înmiresmat — diferit de aerul închis, cu iz de rânced, din 
restul complexului. 

Trecură de un living scufundat sub nivelul podelei. 

Apoi printr-o bucătărie de mărimea unei catedrale. 

Urmă o bibliotecă cu pereţii acoperiţi cu cărţi — volume legate în 
piele, cu miros antic. 

leşiră din această încăpere şi se îndreptară, în sfârşit, către uşile 
duble de stejar din capătul holului. Marcus bătu tare în uşă de două 
ori şi din încăpere se auzi o voce: 

— Intră! 

— Îndrăzneşte, domnule Burke, îi zise el lui Ethan. 

Ethan deschise uşile şi păşi peste pragul unui birou spectaculos. 
Podeaua era acoperită cu parchet negru, foarte lucios, din lemn 
exotic. 

Piesa centrală era o masă mare, pe care era expusă o machetă 
arhitecturală a oraşului Wayward Pines, acoperită cu sticlă, ce 
reproducea toate clădirile din oraş până la cel mai mic detaliu, 
inclusiv culoarea casei lui Ethan. 

Peretele vestic era decorat cu picturi de Vincent van Gogh. 

Peretele opus — având trei metri înălţime şi şapte lăţime - era 
acoperit complet, din podea şi până în tavan, de un grup de 
monitoare cu ecran plat. Câteva canapele din piele erau aranjate în 
fața monitoarelor, pe care apăreau simultan două sute şaisprezece 
imagini din Wayward Pines -— străzi, dormitoare, toalete, bucătării, 
curţi din spatele caselor. 

De fiecare dată când Ethan vedea aceste ecrane, era nevoit să-şi 
reprime impulsul nebunesc de a rupe gâtul cuiva. 

El înțelegea — pe deplin — scopul acestora, dar cu toate astea... 

— Furia asta, spuse bărbatul din spatele biroului de mahon cu 
incrustaţii sofisticate. O citesc pe faţa ta de fiecare dată când vii să 
mă vezi. 

Ethan ridică din umeri. 

— Spionaţi vieţile private ale oamenilor. E doar o reacţie firească. 

— Crezi că ar trebui să existe intimitate în oraşul nostru? 

— Sigur că nu. 

Ethan se apropie de biroul enorm, în timp ce uşile din spatele lui se 
închideau automat. Îşi puse pălăria Stetson sub braţul drept şi se 
aşeză pe un scaun. 

ÎL privi pătrunzător pe David Pilcher. 

Acesta era inventatorul miliardar (pe vremea când banii însemnau 
ceva) din spatele proiectului Wayward Pines, creatorul acestui 
complex din interiorul muntelui. În anul 1971, Pilcher descoperise că 
genomul uman se degrada şi făcuse în secret predicția conform 
căreia umanitatea avea să dispară complet după treizeci sau 
patruzeci de generaţii. Aşa că realizase acea superstructură, pentru a 
conserva un număr de oameni puri înainte ca deteriorarea 
genomului uman să atingă masa critică. 

Pe lângă cercul său restrâns de o sută şaizeci de adepţi convinşi, 
Pilcher era responsabil pentru răpirea a şase sute cincizeci de 
oameni, pe care — la fel ca şi pe el însuşi, de altfel — îi pusese în stare 
de animaţie suspendată. 

lar predicția lui Picher se adeverise. Chiar în acel moment, dincolo 
de gardul electrificat ce înconjura Wayward Pines trăiau sute de 
milioane de creaturi rezultate în urma involuției umane — aberaţii ale 
naturii. 

Dar, în ciuda faimei pe care o dobândise, Pilcher nu avea deloc un 
aspect ameninţător. Avea un metru şaizeci şi cinci cu tot cu cizme. 

Era complet chel, cu o urmă vagă de barbă argintie — de o nuanţă 
mai apropiată de crom decât de tenta norilor de ninsoare. Îl măsura 
pe Ethan cu ochii săi minusculi, pe cât de negri, pe atât de greu de 
descifrat. 

Apoi împinse spre Ethan un dosar Manila, pe suprafaţa biroului 
tapițat cu piele. 

— Ce-i asta? întrebă Ethan. 

— Un raport de supraveghere. 

Ethan deschise dosarul. 

Acesta conţinea fotografia alb-negru a unui bărbat pe care-l 
recunoscu. Peter McCall. Bărbatul era redactorul-şef al ziarului local 
- Lumina Waywardului. În fotografie, McCall stătea întins pe o parte, 
în patul lui, uitându-se fără nicio expresie într-o anumită direcţie. 

— Ce a făcut? întrebă Ethan. 

— Ei bine, nimic. Şi tocmai asta e problema. Peter a lipsit de la 
serviciu în ultimele două zile. 

— Poate că a fost bolnav. 

— El nu a raportat că ar fi bolnav, iar Ted, şeful echipei mele de 
supraveghere, are un sentiment ciudat. 

— Adică se gândeşte că ar fi putut fugi? 

— Poate. Numai să nu fi făcut vreun lucru necugetat. 

— Îmi amintesc dosarul lui, zise Ethan. Nu a avut probleme majore 
de integrare, din câte ştiu. Şi nici comportamentul lui ulterior nu a 
fost rebel. A spus ceva care să dea de bănuit în această privinţă? 

— McCall nu a scos niciun cuvânt în ultimele patruzeci şi opt de ore. 
Nu a vorbit nici măcar cu copiii lui. 

— Ce vrei să fac, mai exact? 

— Nu-l scăpa din ochi. Treci pe la el şi spune-i că ai vrut să-l saluţi. 
Nu subestima efectul pe care-l poate avea prezenţa ta. 

— Doar nu te gândeşti la o „serbare“, nu-i aşa? 

— Nu. Serbările sunt destinate celor care comit acte grave de trădare 
şi încearcă să-i incite şi pe alţii. Văd că nu porţi pistolul. 

— Cred că transmite un mesaj eronat. 

Pilcher zâmbi, dezvăluind nişte dinţi mărunți şi foarte albi. 

— Apreciez că te preocupă atât de mult acest aspect — mesajul pe 
care eu vreau să-l transmit prin singurul reprezentant din oraş al 
autorităţii mele. Vorbesc serios. Şi care ar fi mesajul pe care vrei să-l 
transmiţi tu, Ethan? 

— Că mă aflu aici pentru a-i sprijini pe ceilalţi. Pentru a ajuta. Pentru 
a proteja. 

— Dar tu nu te afli aici pentru asta. Nu ţi-am explicat clar — este 
greşeala mea. Prezenţa ta trebuie să le amintească oamenilor de 
mine. 

— Am înţeles. 

— Aşadar, data viitoare când te voi mai vedea mergând pe stradă pe 
unul dintre aceste ecrane, pot îndrăzni să sper că vei avea la şold cel 
mai mare şi mai fioros pistol al tău? 

— Cu siguranţă. 

— Excelent. 

Ethan îşi simţea inima zbătându-i-se în piept cu tot mai multă furie. 
— Te rog să nu interpretezi greşit acest reproş minor, Ethan. Să nu 
crezi că nu te apreciez sau că asta e impresia mea despre activitatea 
ta. Consider că te integrezi exemplar şi că eşti foarte potrivit pentru 
această nouă funcţie. Eşti de acord cu mine? 

Ethan aruncă o privire peste umărul lui Pilcher. Peretele din spatele 
biroului său era din rocă brută. La mijlocul acestuia, o fereastră mare 
fusese decupată în piatră. Pe fereastră se puteau vedea munții, 
canionul şi Wayward Pines — la şase sute de metri în vale. 

— Cred că încep să mă acomodez cu slujba, zise Ethan. 

— Ai studiat cu rigurozitate dosarele rezidenţilor? întrebă Pilcher. 

— Le-am răsfoit pe toate. 

— Predecesorul tău, domnul Pope, le învățase pe de rost. 

— Am să fac şi eu acelaşi lucru. 

— Mă bucur să aud asta. Dar în dimineaţa asta nu le-ai studiat, 
corect? 

— M-ai urmărit? 

— Nu te-am urmărit intenţionat, să ştii. Dar biroul tău mi-a apărut pe 
monitoare de câteva ori. Ce anume citeai? Nu am reuşit să disting 
titlul cărții. 

— Soarele răsare, soarele apune. 

— Aha, Hemingway. E una dintre cărţile mele favorite. Ştii, încă mai 
am speranţa că adevărata artă va fi creată şi aici. L-am adus pe 
pianistul nostru, Hecter Gaither, tocmai din acest motiv. Mai am şi 
câţiva scriitori şi pictori renumiţi în stare de suspensie. Poeți. Şi 
căutăm întotdeauna ca noi talente să fie cultivate în şcoli. Ben face 
progrese la cursul lui de pictură. 

Ethan se simţi iritat când Pilcher rosti numele fiului său, dar spuse 
doar: 

— Locuitorii din Pines nu au starea mentală necesară pentru a crea 
opere de artă. 

— Ce vrei să spui cu asta, Ethan? 

Pilcher folosise tonul unui terapeut — întrebarea exprima mai mult 
curiozitate intelectuală decât agresivitate. 

— Ei trăiesc sub supraveghere. Şi ştiu foarte bine că nu vor pleca 
niciodată de aici. Ce fel de artă ar putea crea o societate aflată 
permanent sub control? Ce anume i-ar motiva pe oameni să creeze? 
Pilcher zâmbi. 

— Ethan, când te aud cum vorbeşti, mă întreb dacă eşti cu adevărat 
de partea mea. Dacă într-adevăr crezi în ceea ce facem aici. 

— Cred, bineînţeles. 

— Bineînţeles. Un raport a ajuns astăzi pe biroul meu. E de la unul 
dintre nomazi, care tocmai s-a întors dintr-o misiune de două 
săptămâni. El a văzut un cârd de aberaţii — vreo două mii la număr — 
la doar treizeci de kilometri de centrul oraşului Wayward Pines. Se 
deplasau pe câmpiile din estul munţilor, pe urmele unei cirezi de 
bizoni. În fiecare zi se întâmplă ceva care îmi aduce aminte cât de 
vulnerabili suntem în această vale. Cât de fragilă şi limitată este 
existenţa noastră... lar tu stai pe scaun şi mă priveşti de parcă aş 
conduce serviciul secret al RDG sau organizaţia Khmerii Roşii. Nu-ţi 
place asta. Respect opinia ta. La naiba, mi-aş dori să poată fi altfel. 
Dar există motive pentru lucrurile pe care le fac, iar acestea se 
bazează în primul rând pe conservarea şi continuitatea vieţii. Sau a 
speciei noastre. 

— Motive există mereu, nu-i aşa? 

— Eşti un om corect şi sincer, iar eu apreciez acest lucru, zise Pilcher. 
Nu aş fi dat atâta putere unui bărbat care să nu fi avut aceste calități. 
Fiecare resursă pe care o am, fiecare persoană din subordinea mea, 
toate au un singur scop. Să le asigur celor patru sute şaizeci şi unu de 
oameni din această vale — inclusiv soţiei şi fiului tău — siguranța. 

— Dar cum rămâne cu adevărul? întrebă Ethan. 

— În unele comunităţi, siguranța şi adevărul sunt duşmani de 
moarte. Aş crede că un fost angajat al guvernului federal ar putea 
prinde sensul acestui concept. 

Ethan aruncă o privire spre peretele acoperit de monitoare. Pe un 
ecran din colţul stâng al peretelui, în partea de jos, apăru soţia lui. 
Stând singură la biroul ei de pe strada principală. 

Nemişcată. 

Plictisită. 

Pe ecranul alăturat celui din stânga, o imagine cum nu mai văzuse 
niciodată îi atrase atenţia lui Ethan - era o filmare de sus a unui 

lucru care zbura la treizeci de metri deasupra unei păduri dense, cu 
o viteză considerabilă. 

— Ce-i în imaginea aceea? întrebă Ethan îndreptându-şi degetul 
către monitor. 

— În care dintre ele? 

Imaginea se schimbă, fiind înlocuită de o fotografie din interiorul 
clădirii Operei. 

— A dispărut acum, dar mi s-a părut că văd ceva zburând pe 
deasupra copacilor. 

— Oh, aceea e una dintre UAV-urile mele. 

— UAV? 

— Aeronavă fără pilot (Unmanned Aerial Vehicle). E o dronă 
MQ-Reaper. Le trimitem destul de frecvent în misiuni de 
recunoaştere. Are o arie vizuală de o mie şase sute de kilometri. Cred 
că astăzi zboară spre sud, pentru a face un ocol în jurul Marelui Lac 
Sărat. 

— A descoperit ceva până acum? 

— Încă nu. Uite ce e, Ethan, eu nu îţi cer să-ţi placă această situaţie. 
Nici mie nu-mi place. 

— Şi încotro ne îndreptăm? întrebă Ethan, în timp ce imaginea cu 
soţia sa era înlocuită cu alta — doi băieţi construind castele de nisip 
într-un spaţiu de joacă plin cu nisip. Ca specie, vreau să spun. Îşi fixă 
din nou privirea asupra lui Pilcher şi adăugă: Înţeleg perfect ce ai 
făcut tu aici. Că ai asigurat existența noastră dincolo de ceea ce era 
plănuit în materie de evoluţie. Dar ai făcut totul doar pentru asta? 
Pentru ca o frântură din întreaga umanitate să poată trăi într-o vale 
sub supraveghere permanentă? Fără să ştie adevărul? Forţaţi 
ocazional să ucidă pe unul dintre semenii lor? Asta nu e viaţă, 
David. E o pedeapsă la închisoare. lar pe mine m-ai făcut temnicerul 
lor. Eu vreau tot ce e mai bun pentru oamenii ăştia. Pentru familia 

mea. 
Pilcher îşi împinse scaunul cu rotile mai departe de birou şi, 
învârtindu-se pe el, privi pe fereastră oraşul pe care-l crease. 
— Am trăit aici paisprezece ani, Ethan. Suntem mai puţin de o mie, 
în timp ce ei sunt mulţi. Sute de milioane. Uneori, tot ce poţi face e să 
supravieţuieşti, pur şi simplu. 

XXX 
Uşa camuflată a tunelului se închise în spatele lui. 
Ethan rămase singur în pădure. 
Se îndepărtă de piatra perfect netedă, îndreptându-se din nou către 
drum. 
Soarele dispăruse deja în spatele peretelui de stâncă vestic. 
Cerul era senin şi avea o nuanţă aurie. 
Aerul era răcoros, anunțând apropierea nopții. 
Şoseaua care intra în Pines era pustie, iar Ethan înaintă până în 
mijlocul acesteia şi porni pe linia dublă de demarcaţie, de culoare 
galbenă. 

XXX 
Casa lui se afla la numărul 1040, pe strada a şasea — era o clădire în 
stil victorian, la numai câteva străzi de cea principală. Galbenă, cu 
tâmplărie albă. Plăcută, dar destul de şubredă, scârţâind la fiecare 
pas. Ethan străbătu aleea pavată cu dale din piatră şi urcă treptele 
verandei. 
Deschise uşa exterioară, apoi pe cea din lemn masiv. 
Păşi înăuntru şi spuse tare: 
— lubito, am ajuns! 
Nu-i răspunse nimeni. 
Doar liniştea apăsătoare a unei case goale. 
Îşi agăţă pălăria de cowboy în cuier şi se aşeză pe un scaun cu spătar 
tip scară, ca să-şi poată scoate cizmele. 

Numai în şosete, traversă holul spre bucătărie. Laptele sosise. Patru 
sticle de lapte zdrăngăniră ciocnindu-se una de alta când deschise 
uşa frigiderului. Luă una şi străbătu holul cu ea în mână, intrând 
apoi în bibliotecă. Aceea era camera lui preferată din toată casa. 
Dacă s-ar fi aşezat în fotoliul mare şi capitonat de lângă fereastră, era 
sigur că acolo nu putea fi urmărit. Majoritatea clădirilor din Pines 
aveau unul sau două puncte moarte. În cea de-a treia călătorie a sa la 
superstructura din munte, reuşise să pună mâna pe schema 
sistemului de supraveghere al propriei case. Memorase locaţia 
fiecărei camere video, îi ceruse lui Pilcher să renunţe la ele, dar 
fusese refuzat. Pilcher voia ca Ethan să simtă pe propria piele ce 
însemna să trăiască sub supraveghere, astfel încât să poată empatiza cu 
oamenii de sub autoritatea sa. 

Simţea un dram de uşurare gândindu-se că în momentul acela 
nimeni nu putea să-l vadă. 

Desigur, îi ştiau mereu locaţia, datorită microcipului implantat sub 
tendonul de la genunchi. Ethan ştia prea bine că nu avea rost să 
ceară să fie scutit de această măsură de securitate. 

Scoase dopul sticlei de lapte şi luă o înghiţitură. 

Nu era genul de lucru pe care să i-l spună Theresei (în timp ce alţii îi 
ascultau), dar adesea se gândea că, din cauza tuturor greutăților 
îngrozitoare pe care le întâmpinaseră în Pines - trăind fără 
intimitate, fără libertate, sub permanenta ameninţare a morţii —, acel 
lapte zilnic de la o fermă din colţul sud-estic al văii părea să fie 
singurul lucru bun. 

Era rece, cremos şi proaspăt, iar gustul lui dulceag păstra aroma 
ierbii. 

Pe fereastră putea vedea curtea din spate a vecinilor. Jennifer 
Rochester stătea în genunchi deasupra unui strat cu flori, cărând cu 
o lopăţică bucăţi de pământ dintr-o roabă roşie. Înainte să-şi poată 

înfrâna gândurile, îşi aminti dosarul acesteia. În vechea ei viaţă, 
fusese profesor de ştiinţele educaţiei la Universitatea din 
Washington. Aici, în Pines, era chelneriţă la Biergarten, patru nopți 
pe săptămână. Cu excepţia unei integrări brutale pe care aproape că 
nu o suportase, ea fusese un rezident model. 

Gata! 

Nu mai voia să se gândească la serviciu sau la detaliile intime din 
viața vecinilor. 

Ce gândeau despre el în realitate? 

Se cutremură realizând cum era viaţa lui. 

Aceste momente de disperare îl exasperau uneori. Nu avea cale de 
scăpare şi nu se putea comporta altfel — dacă voia ca familia lui să fie 
în siguranţă. 

Asta îi era extrem de clar. 

Era conştient că ar fi trebuit să citească raportul referitor la McCall, 
dar trase în schimb sertarul măsuţței de cafea de lângă el şi scoase de 
acolo volumul de poezii. 

Robert Frost. 

O scurtă colecţie de poezii dedicate naturii. 

Chiar dacă Hemingway îl copleşise în dimineaţa aceea, Ethan găsea 
întotdeauna consolare în poemele lui Frost. 

Citi o oră întreagă. 

Despre ziduri fortificate, păduri încărcate de zăpadă şi drumuri care 
nu fuseseră urmate. 

Cerul se întunecă. 

Apoi auzi paşii soţiei sale pe verandă. 

Ethan o întâmpină. În prag. 

— Cum a fost ziua ta de lucru? o întrebă el. 

Ochii Theresei păreau să-i spună în şoaptă: „Am stat opt ore în 
spatele unui birou, făcând o slujbă fără sens şi fără să vorbesc cu 

nimeni”; dar ea făcu un efort şi zâmbi, apoi îi spuse: 

— A fost grozavă. A ta? 

„M-am întâlnit cu omul responsabil pentru existenţa acestei 
închisori pe care o numim acasă şi am ridicat un dosar secret al unuia 
dintre vecinii noştri.” 

— Şi a mea a fost grozavă. 

Ea îşi trecu palma peste pieptul lui. 

— Mă bucur că nu te-ai schimbat încă. Îmi place foarte mult cum îţi 
stă în uniformă. 

Ethan îşi îmbrăţişă soţia, inhalând cu nesat parfumul ei. 

Îşi trecu degetele prin părul ei lung şi blond. 

— Mă gândeam... zise ea. 

— Da? 

— Ben nu se va întoarce de la Matthew decât peste o oră. 

— Chiar aşa? 

Ea îl luă de mână, trăgându-l către scări. 

— Eşti sigură? o întrebă el. 

Făcuseră dragoste doar de două ori în cele două săptămâni care 
trecuseră de la reîntregirea familiei şi de fiecare dată în scaunul 
favorit al lui Ethan din bibliotecă — Theresa stându-i în poală, iar el 
ținându-şi mâinile pe şoldurile ei. O poziţie destul de incomodă şi de 
complicată. 

— Te vreau acum, îi spuse ea. 

— Să mergem în bibliotecă. 

— Nu, se împotrivi ea. Hai în patul nostru. 

El o urmă în sus pe scări şi străbătură holul de la etajul al doilea. 
Parchetul scârţâi sub tălpile lor. Intrară împleticindu-se în dormitor, 
sărutându-se şi mângâindu-se. Ethan încerca să se lase purtat de 
moment, dar nu-şi putea scoate din minte faptul că erau spionaţi de 
camere. 

Una se afla în spatele termostatului montat pe perete, lângă uşa de la 
baie. 

Alta era pe tavan, camuflată de lustră — cu vedere direct spre patul 
lor. 

Era agitat, iar Theresa simţea ezitarea lui. 

— Ce s-a întâmplat, iubitule? îl întrebă ea. 

— Nimic, zise el. 

Se aflau acum lângă pat. 

Pe fereastră se vedeau aprinzându-se luminile din Pines - becurile 
stâlpilor de iluminat, cele de pe verande şi cele de la case. 

Un greier îşi începu concertul nocturn, ţârâitul lui răzbătând prin 
fereastra deschisă. 

Un sunet esenţial pentru o noapte liniştită. 

Doar că nu era real. Nu mai existau de mult greieri. Sunetul 
provenea de la un mic difuzor ascuns într-un tufiş. Oare soţia lui ştia 
acest detaliu? Ce bănuia ea, de fapt? 

— Mă doreşti? îl întrebă Theresa, pe tonul acela grav care-l 
fermecase încă de la prima lor întâlnire. 

— Sigur că te doresc. 

— Atunci, de ce nu faci ceva în privința asta? 

Îi luă ceva timp ca să desfacă nasturii de la spate ai rochiei ei albe de 
vară. Îşi pierduse îndemânarea, dar acest lucru avea şi o parte bună. 
Era ceva minunat de terifiant în această dezobişnuinţă. Nu se simţea 
ca la liceu, dar era ceva asemănător. O lipsă de control care îl excita, 
făcându-l să ajungă la erecţie chiar dinainte de a urca cu Theresa în 
dormitor. 

Încercă să tragă păturile deasupra lor, dar ea nu acceptă, îi spuse că 
voia să simtă pe piele răcoarea ce se strecura pe fereastră. 

Patul era mare, demodat şi, la fel ca restul casei, scârţâia înfiorător. 
Arcurile patului începură să se audă groaznic şi, în timp ce Theresa 

gemea, Ethan încerca să-şi scoată din minte camerele de 
supraveghere. Pilcher îl asigurase că urmărirea cuplurilor în 
momentele lor de intimitate era strict interzisă. Că transmisiile erau 
oprite atunci când se ajungea la nuditate. 

Dar Ethan se întreba dacă acest lucru era adevărat. 

Dacă nu cumva era urmărit de un supraveghetor în timp ce făcea sex 
cu soţia lui. Un supraveghetor care-i studia fundul gol. Şi pulpele 
pline ale Theresei, aşa cum stăteau încolăcite în jurul trupului său. 
Înainte de asta, de fiecare dată când făcuseră dragoste în scaunul din 
bibliotecă, Ethan terminase înaintea Theresei. Acum, gândul că era 
urmărit de camere îi diminua considerabil plăcerea. Se folosi de furia 
pe care o simţea pentru a termina ultimul. 

Theresa ajunse pe culmile extazului, iar satisfacția ei îi aminti lui 
Ethan cât de grozavi puteau fi împreună. 

Când totul se termină, rămaseră amândoi nemişcaţi. Lipiţi şi fără 
suflare. Ethan simţea inima Theresei zbătându-se lângă coastele lui. 
Aerul rece al serii îi înfiora pielea transpirată. Putea fi un moment 
perfect, dar realitatea îl împiedica să se bucure de el. Avea să ajungă 
să se bucure într-o bună zi de un astfel de moment? După ce s-ar fi 
debarasat de toate camerele de supraveghere, bineînţeles. Avea să se 
lase încântat de câte un răgaz atât de minunat la suprafaţă, uitând 
complet ororile care se ascundeau dedesubt? Aşa reuşiseră oamenii 
să trăiască acolo atâţia ani fără să-şi piardă minţile? 

— Deci încă mai putem face asta, zise el şi amândoi izbucniră în râs. 
— Data viitoare o să ne descurcăm ca nişte profesionişti, zise ea. 

— Îmi place cum sună asta. 

Ethan se rostogoli pe o parte, iar Theresa se ghemui la pieptul lui. 
După ce se asigură că ea ţinea ochii închişi, el zâmbi către tavan şi 


ridică ostentativ degetul din mijloc. 
XXX 


374 


Ethan şi Theresa preparară cina împreună, tăind cot la cot 
ingredientele pe tocătorul de lemn din bucătărie. 

Era vremea recoltei în grădinile comunitare la sfârşit de anotimp, iar 
frigiderul familiei Burke era plin cu raţia lor de legume proaspete şi 
fructe. Acestea erau primele luni din an în care se puteau consuma 
alimente proaspete în Wayward Pines. Odată ce frunzele se ofileau 
şi erau arse de primul îngheţ, iar zăpada acoperea rapid fundul văii, 
alimentele se puteau consuma doar uscate sau congelate - o 
schimbare inevitabilă. Din octombrie până în martie, ei puteau 
aştepta anotimpul cald consumând diverse produse deshidratate şi 
preambalate. Theresa îl avertizase deja pe Ethan că a merge prin 
băcăniile din oraş în decembrie era ceva asemănător cu a face 
cumpărături pentru o misiune spaţială — nimic altceva decât rafturi 
pline cu pachete de culoarea cromului, etichetate cu cele mai 
revoltătoare şi mai îndrăznețe denumiri: creme brûlée; sandvici cu 
brânză la grill; filet mignon; coadă de homar. ÎI ameninţase deja că 
avea să-l servească cu friptură din carne uscată prin congelare şi cu 
homar la cina lor de Crăciun. 

Abia terminaseră de preparat o salată bogată — ceapă, ridichi şi 
zmeură, pe un pat de spanac şi salată roşie — când Ben deschise 
grăbit uşa din faţă, roşu în obraji şi mirosind a transpiraţie, dar 
aducând în casă un val de aer proaspăt. 

Ben încă se afla în acel stadiu al vieţii în care un băiat începe să se 
transforme în bărbat. Theresa se apropie de fiul ei şi îl sărută, apoi îl 
întrebă cum îşi petrecuse ziua. 

Ethan deschise aparatul de radio cu lămpi — un Philips vintage din 
1950, în condiţie perfectă. În mod inexplicabil, Pilcher pusese câte 
unul în fiecare casă. 

Era uşor să alegi un post de radio atunci când exista doar unul 
singur. De cele mai multe ori, se auzea doar un bâzâit constant, dar 

mai erau unul sau două talk-show-uri şi întotdeauna, între orele 
şapte şi opt seara, programul „Cina cu Hecter“. 
Hecter Gaither fusese un pianist destul de cunoscut în fosta lui viaţă. 
În Pines, acesta oferea lecţii de pian tuturor celor dornici să înveţe şi 
în fiecare noapte a săptămânii interpreta piese muzicale pentru 
întregul oraş. 
Ethan mări volumul şi începu să asculte vocea lui Hecter, în timp ce 
se alătura familiei sale. 
— Bună seara, Wayward Pines. Vă vorbeşte Hecter Gaither. 
În capul mesei, Ethan începu să servească salata. 
— Stau la pianul meu Steinway, un minunat Boston Baby Grand. 
O servi mai întâi pe soţia lui. 
— În această seară, voi interpreta „Variațiunile Goldberg“, o lucrare 
compusă pentru clavecin de către Johann Sebastian Bach. 
Apoi, pe fiul lui. 
— Această piesă este o arie urmată de treizeci de variațiuni. Vă doresc 
audiție plăcută. 
În timp ce Ethan se servea cu salată şi se aşeza pe scaun, auzi prin 
difuzor pârâitul scaunului de la pian. 

XXI 
După cină, familia Burke ieşi pe verandă, fiecare ţinând în mâini câte 
un bol cu îngheţată de casă. Se aşezară în balansoare, mâncând şi 
ascultând. 
Prin ferestrele deschise ale caselor vecine, Ethan auzea răzbătând 
muzica lui Hecter. Acordurile de pian umpleau întreaga vale. Note 
precise şi rezonante, ridicându-se suav între versanţii muntoşi ce 
deveniseră arămii în roşeaţa apusului. 
Rămaseră afară până târziu. 
Un mileniu întreg fără poluarea aerului sau a luminii, care ar fi lăsat 
bolta cerească neagră precum smoala. 

Stelele nu mai scânteiau doar, ca înainte, ci explodaseră. 
Diamante pe o catifea neagră. 
Nu puteai să-ţi iei ochii de la ele. 
Ethan o apucă pe Theresa de mână. 
Bach şi galaxiile. 
Noaptea devenea din ce în ce mai rece. 
Când Hecter îşi termină recitalul, oamenii intrară în casele lor. 
Peste drum, un bărbat începu să strige: 
— Bravo! Bravo! 
Ethan o privi pe Theresa. 
Ochii ei erau umezi. 
— Te simţi bine? o întrebă el. 
Ea încuviinţă din cap, ştergându-şi obrajii. 
— Sunt atât de bucuroasă că eşti cu noi, acasă. 
XXX 
Ethan termină de spălat vasele şi urcă la etaj. Camera lui Ben se afla 
în capătul holului, iar uşa lui era închisă — doar o dungă de lumină 
răzbătea pe dedesubt. 
Ethan bătu la uşă. 
— Intră. 
Ben stătea pe pat şi desena cu un cărbune pe o coală de hârtie groasă. 
Ethan se aşeză alături, pe cuvertură şi îl întrebă: 
— Pot să arunc o privire? 
Ben ridică braţele. 
Schița reprezenta o imagine a camerei, văzută din locul în care stătea 
băiatul — peretele, biroul, rama ferestrei, luminile străzii vizibile prin 
geam. 
— E absolut uimitor, zise Ethan. 
— Nu e tocmai ceea ce voiam. Noaptea văzută pe fereastră nu arată 
a noapte. 

— Sunt sigur că va arăta aşa cum vrei tu. Hei, am împrumutat o 
carte de la cafenea astăzi. 
Ben ridică privirea. 
— Ce carte? 
— Se numeşte Hobbitul. 
— Nu am auzit de ea. 
— Era una dintre cărţile mele favorite pe vremuri, când aveam 
vârsta ta. M-am gândit să ţi-o citesc. 
— Ştiu şi eu să citesc, tată. 
— Ştiu asta, dar nu am mai citit-o de atâţia ani... Ar fi distractiv să o 
citim împreună. 
— E ceva de groază? 
— Are câteva pasaje de genul ăsta. Mergi să te speli pe dinţi şi 
întoarce-te repede. 

XXX 
Ethan stătea rezemat de tăblia patului, citind la lumina veiozei de pe 
noptieră. 
Ben adormise înainte de finalul ultimului capitol, visând - spera 
Ethan - la temnite subterane şi caverne uitate de lume. La altceva 
decât Wayward Pines. 
Ethan puse cartea pe noptieră şi închise veioza. Trase pătura şi 
acoperi umerii fiului său. 
Îşi lăsă palma pe spatele băiatului. 
Nu era nimic mai frumos pe lume decât senzaţia aceea. Să simtă 
respiraţia copilului său adormit. Ethan nu se obişnuise încă cu ideea 
că fiul lui crescuse în Wayward Pines. Se îndoia că avea să accepte 
vreodată acest lucru. Erau totuşi nişte lucruri mai bune decât înainte. 
Încerca să se convingă de asta. Noaptea aceea, de exemplu. Dacă Ben 
ar fi crescut în vechea lor lume, Ethan l-ar fi găsit probabil lipit de un 
iPhone când ar fi intrat în dormitorul lui. 

Trimiţând mesaje prietenilor. 

Uitându-se la televizor. 

Pierzându-şi vremea cu jocuri video. 

Cu Twitter şi Facebook. 

Ethan nu simţea lipsa acestora. Nu îşi dorea ca fiul lui să fi crescut 
într-o lume în care oamenii se holbau întreaga zi la nişte ecrane. În 
care comunicarea involuase, lăsând locul tastării unor litere mici, 
majoritatea oamenilor fiind dependenți de un simplu semnal sonor 
ce anunţa primirea unui mesaj sau a unui e-mail. 

În schimb, îşi găsise fiul adolescent desenând înainte de culcare. 

Era greu să simţi vreun regret când vedeai aşa ceva. 

Dar anii care aveau să urmeze erau cei care îl nelinişteau pe Ethan. 
Presiunea îi provoca gânduri negre, disperare. 

La ce viitor putea spera Ben? 

Nu existau studii superioare acolo. Nicio carieră reală pe care să o 
urmeze. 

Erau trecute vremurile în care... 

Poţi fi orice îți doreşti. 

Poţi avea orice profesie pentru care te simţi pregătit. 

E de ajuns să-ți urmezi glasul inimii şi visurile. 

Platitudinea vremurilor de aur ale unei specii dispărute. 

Atunci când oamenii nu reuşeau să-şi găsească singuri o pereche, 
căsătoriile erau adesea sugerate în Pines. Şi chiar dacă nu ar fi fost 
sugerate, numărul potenţialilor parteneri nu era prea mare. 

Ben nu avea să vadă niciodată Parisul. 

Sau Yellowstone. 

Poată că nici nu avea să se îndrăgostească vreodată. 

Nu avea să trăiască experienţa unică de a pleca departe de casă 
pentru a studia la un colegiu. Sau în luna de miere. 

Nu avea să străbată ţara în lung şi-n lat cu maşina şi nici să simtă 

imboldul aventurii doar pentru că avea douăzeci şi doi de ani şi 
putea să o facă. 
Ethan ura din tot sufletul spionarea oamenilor, aberaţiile şi cultura 
iluziilor din Wayward Pines. 
Dar ceea ce îl ţinea treaz şi neliniştit la ora aceea din noapte erau 
grijile pe care şi le făcea pentru fiul lui. Ben trăise în Pines vreme de 
cinci ani, aproape la fel de mult cât trăise în lumea de dinainte. Cu 
toate că Ethan bănuia că rezidenții adulţi din Pines se luptau în 
fiecare zi cu amintirea fostelor vieţi, Ben era mai mult un produs al 
acelui oraş şi al acelui timp nou şi ciudat. Nici măcar Ethan nu era 
informat despre lucrurile pe care fiul său le învăţa la cursuri. Pilcher 
păstra mereu la şcoală doi oameni îmbrăcaţi în civil, iar accesul 
părinţilor în clădirea acesteia era interzis. 

XXX 
Era 3.30 a.m. 
Ethan stătea treaz în pat, ţinându-şi soţia în braţe. Somnul era la mii 
de kilometri distanţă de el. 
Simţea genele Theresei mişcându-se pe pieptul lui în timp ce clipea. 
La ce te gândeşti? 
Această întrebare le bântuise căsnicia înainte, dar în Pines căpătase o 
cu totul altă greutate. În cele paisprezece zile de când erau 
împreună, Theresa nu spulberase iluzia aparenţei. 
Desigur, ea îl primise acasă cu braţele deschise. 
Fusese o întâlnire emoţionantă, dar cei cinci ani petrecuţi în 
Wayward Pines făcuseră din ea o profesionistă dură, sigură pe ea. 
Nu-l întreba niciodată pe Ethan unde fusese în tot acel timp. Nu 
discutaseră despre tumultuoasa lui integrare în Pines. Nu făcuse 
nicio menţiune şi nicio aluzie la evenimentele ciudate care 
precedaseră numirea lui în funcţia de şerif. Sau la ceea ce ştia el. 
Uneori, avea impresia că descoperea o sclipire ciudată în ochii 

Theresei — o conştientizare a situaţiei în care se aflau, o dorință 
suprimată de a comunica la un nivel interzis. Dar, la fel ca o actriţă 
bună, ea nu ieşea niciodată din rol. 
Din ce în ce mai mult, el ajunsese să realizeze că traiul în Pines era 
precum o piesă elaborată. Era obligat să joace pe o scenă a cărei 
cortină nu cădea niciodată. 
Fiecare rezident avea rolul lui. 
Shakespeare ar fi putut scrie despre Pines: Toată lumea e o scenă, iar 
bărbații şi femeile sunt actorii. Ei au ieșirile şi intrările lor; şi un singur om 
interpretează mai multe roluri când îi vine rândul. 
Ethan interpretase deja câteva. 
Jos, la parter, telefonul începu să sune. 
Theresa sări ca arsă, fără vreo urmă de somnolenţă. Părea încordată, 
iar faţa ei era crispată de groază. 
— Sună toate telefoanele? întrebă ea cu voce stinsă. 
Ethan se dădu jos din pat. 
— Nu, iubito. Încearcă să dormi. E doar telefonul nostru. E pentru 
mine. 

XXI 
Ethan răspunse la al şaselea apel sonor. Stătea în boxeri în livingul 
său, ţinând receptorul telefonului cu disc între umăr şi ureche. 
— Pentru o clipă, m-am îndoit că vei răspunde. 
Era vocea lui Pilcher. Acesta nu-l mai sunase niciodată acasă. 
— Ştii cât e ceasul? îl întrebă Ethan. 
— Îmi pare nespus de rău că te-am trezit din somn. Ai citit cumva 
raportul despre Peter McCall? 
— Da, minţi Ethan. 
— Dar nu ai fost să vorbeşti cu el aşa cum ţi-am sugerat, nu-i aşa? 
— Plănuiam să fac asta mâine-dimineaţă la prima oră. 
— Nu te mai obosi. El a decis să ne părăsească în noaptea asta. 

— A ieşit din oraş? 
— Da. 
— Dar poate că a plecat să se plimbe. 
— Acum treizeci de secunde, semnalul lui a ajuns la curba pe care o 
face drumul la limita oraşului, îndreptându-se direct spre sud. 
— Ce vrei să fac? 
Preţ de câteva secunde, nu se auzi nimic la celălalt capăt al firului. 
Ethan simţea frustrarea interlocutorului său ca pe o flacără 
mistuitoare. 
Pilcher rosti calm: 
— Opreşte-l. Vorbeşte cu el şi încearcă să-i bagi minţile în cap. 
— Dar nu ştiu ce vrei să-i spun, mai exact. 
— Îmi dau seama că e primul tău fugar. Nu-ţi face griji. Vei şti ce să-i 
spui. Încrede-te în instinct. Eu o să ascult. 
Să asculte? 
Ethan sesiză tonul. 

XXX 
Urcă încet scările până la etaj şi se îmbrăcă în întuneric. Theresa era 
încă trează. Stătea în capul oaselor şi îl urmărea cum îşi trece cureaua 
prin găicile de la pantaloni. 
— E totul în regulă, iubitule? întrebă ea. 
— Da, zise Ethan. E o chestiune de serviciu. 
Mada, trebuie doar să-l împiedic pe unul dintre vecinii noştri să părăsească 
micul nostru colt de paradis în toiul noptii. Nu-i mare lucru. Nimic ciudat. 
Ethan se apropie de soţia lui şi o sărută pe frunte. 
— Mă întorc cât pot de repede. Înainte de ivirea zorilor, sper. 
Ea nu spuse nimic, în schimb îi luă mâna şi i-o strânse cât putea de 
tare. 


XXI 


Noapte în Wayward Pines. 

O lume minunată a tăcerii. 

Greierii fuseseră opriţi. 

Era atâta linişte, încât Ethan auzea bâzâitul becurilor de la stâlpii de 
pe stradă. 

Şi bătăile propriului motor biologic. 

Merse până la marginea trotuarului şi se urcă în Fordul Bronco de 
culoare neagră, care avea pe plafon o rampă luminoasă şi pe portiere 
aceeaşi emblemă ce era gravată pe steaua de șerif: „WP“. 

Motorul începu să gâlgâie. 

Ethan băgă în viteză. 

Încercă să iasă încet în stradă, dar motorul de 4,9 litri Straight-Six al 
Fordului era uzat şi făcea un zgomot infernal. 

Cu siguranţă zgomotul avea să-i trezească pe oameni. 

Maşinile erau conduse rar în Pines, pentru că oraşul putea fi 
traversat pe jos în numai cincisprezece minute. În Pines nu vedeai 
niciodată maşini pe stradă noaptea. Rolul lor era pur decorativ. Toţi 
cei treziți din somn din cauza zgomotului făcut de Fordul lui Ethan 
aveau să afle că se întâmplase ceva grav. 

Întoarse pe strada principală şi porni spre sud. După ce trecu de 
spital, porni girofarul şi călcă pedala de acceleraţie până la podea. 
Maşina ţâşni pe un coridor îngust format din pini înalţi. 

Prin fereastra coborâtă, aerul rece al pădurii se strecura în interiorul 
maşinii. Conducea pe mijlocul drumului, cu linia dublă galbenă 
între roţile maşinii sale. 

Îşi imagina că nu urma nicio curbă şi că, în cel mai scurt timp, 
drumul avea să urce în pantă. 

Că avea să iasă din vale, departe de acel oraş. 

Întinse mâna şi deschise radioul, căutând până când găsi un post pe 
care erau difuzate melodii vechi. 

Ar fi fost o călătorie de trei ore până în Boise. 

Nimic nu se putea compara cu condusul maşinii pe timp de noapte 
pe o şosea liberă, având geamurile deschise şi ascultând muzică 
bună cu volumul la maximum. 

Pentru o secundă, avu senzaţia că trăia într-o lume plină de oameni 
la fel ca el. Un peisaj nocturn dominat de luminile marilor oraşe. 
Zgomotul îndepărtat al traficului interstatal şi avioanele ce 
străbăteau stratosfera cu vuietul lor infernal. 

Senzaţia că nu erau atât de singuri... 

Ultimele rămăşiţe ale omenirii, ale speciei lor. 

Acul vitezometrului se îndrepta către 110 kilometri pe oră. 

Motorul gemea. 

Deja trecuse ca vântul pe lângă indicatorul care avertiza „curbă 
periculoasă” în faţă. Ethan apăsă frâna şi maşina derapă, încetinind 
exact în vârful curbei. Trase pe marginea drumului, opri motorul şi 
cobori din maşină. Tălpile cizmelor sale scrâşneau pe asfalt. Pentru o 
clipă ezită, cu portiera deschisă, zgâindu-se la puşca Winchester '97 
agățată în suportul pentru arme de deasupra scaunelor. Nu ar fi vrut 
să ia arma cu el. l-ar fi transmis un mesaj eronat lui McCall. Dar nu 
voia nici să o lase acolo, pentru că era întuneric şi pădurea i se părea 
înspăimântătoare, iar lumea pe care o străjuiau era teribil de ostilă. 
Din câte ştia, nimeni nu reuşise vreodată să treacă de gard, dar exista 
un început pentru orice. Să meargă neînarmat în toiul nopţii printre 
acei copaci era ca şi cum ar fi sfidat legile lui Murphy. 

Intră din nou în maşină, deschise consola centrală şi îşi umplu 
buzunarele cu cartuşe. Apoi ridică mâna şi luă din suport puşca de 
calibru .12. 

Era „pump-action“, cu patul din lemn de nuc şi cu ţeavă tăiată, 
lungă de patruzeci de centimetri. 

Ethan încărcă puşca cu cinci cartuşe, puse unul în cameră şi fixă 
cocoşul în poziţia „la jumătate” — era tot ce putea face pentru a 

înlocui siguranţa în cazul acelui minunat dinozaur al armelor. 

Cu puşca de-a curmezişul umerilor şi cu braţele trecute peste patul şi 
țeava acesteia, Ethan cobori de pe marginea şoselei şi intră în 
pădure. 

Acolo era mai frig decât în oraş. 

Un strat dens de ceaţă care se întindea pe o distanţă de un kilometru 
plutea deasupra solului, printre copaci. Luna nu-şi trimisese încă 
lumina pe versanţii stâncoşi. 

Sub coroanele copacilor era destul de întuneric, aşa că aprinse 
lanterna şi se afundă mai tare în pădure. 

Încercă să păstreze o traiectorie cât mai dreaptă, pentru a putea găsi 
cu uşurinţă drumul de întoarcere spre şosea. Apoi auzi bâzâitul 
gardului electric dinainte să-l zărească -— sfredelind ceața ca o notă 
prelungă de bas. 

Conturul gardului se ivi în depărtare - bastionul care traversa 
pădurea. 

Pe măsură ce se apropia, detaliile începeau să se desluşească în 
întuneric. Piloni de oţel înalţi de şapte metri erau dispuşi la douăzeci 
de metri unul de altul. Mănunchiuri de fire conductoare erau întinse 
între piloni, fiind separate la fiecare trei metri cu garnituri de 
distanţare. Cablurile erau groase de trei centimetri, având suprafaţa 
prevăzută cu piroane ascuţite şi colaci de sârmă ghimpată pe 
marginea de sus. 

În cercul intim al lui Pilcher, existau discuţii interminabile cu privire 
la acest gard — dacă acesta ar mai fi fost sau nu viabil în cazul unei 
pene de curent, pentru că nu se ştia dacă înălţimea acestuia şi sârma 
ghimpată ar fi fost de ajuns ca să ţină creaturile la distanţă. Ethan 
considera că nimic nu ar fi putut opri câteva mii de creaturi 
flămânde să distrugă gardul şi să treacă de cealaltă parte a acestuia 
dacă ar fi vrut — cu sau fără electricitate. 

Se opri la un metru de gard. 

Rupse două crengi de copac şi marcă locul cu un „X“. 

Apoi se îndreptă spre est, mergând în paralel cu gardul. După vreo 
patru sute de metri, se opri să asculte. 

Auzea bâzâitul constant al gardului. 

Propria respiraţie. 

Ceva se deplasa prin pădure, de cealaltă parte a gardului. 

Zgomot de paşi pe ace de pin. 

Pârâitul unei crengi. 

O căprioară? 

O creatură? 

— Şerif Burke? 

Vocea îi provocă lui Ethan un fior pe şira spinării, de parcă ar fi fost 
străbătut de curent. 

Îşi luă puşca de pe umeri şi îndreptă țeava spre Peter McCall. 
Bărbatul stătea la trei metri de el, în spatele unui trunchi de pin 
uriaş. Purta haine negre şi avea pe cap o şapcă neagră de baseball. 
Un mic rucsac îi atârna pe umăr. De rucsac erau agățate două 
bidoane mici din plastic pline cu apă, care plescăiră atunci când 
bărbatul făcu un pas în faţă. 

McCall nu avea nicio armă, ci numai un toiag — ceva mai încovoiat 
decât coloana vertebrală a unui bătrân. 

— Iisuse, Peter! Ce naiba cauţi aici? 

Bărbatul zâmbi, dar Ethan sesiză frica din ochii acestuia. 

— Dacă ţi-aş spune că am ieşit la o plimbare nocturnă, m-ai crede? 
Ethan cobori ţeava puștii. 

— Nu ar trebui să fii aici. 

— Am auzit zvonuri cum că ar fi un gard în pădurea asta. 
Întotdeauna mi-am dorit să-l văd. 

— Ei bine, acesta e gardul. L-ai văzut. Să ne întoarcem în oraş. 

Peter zise: 

— Înainte de a ridica un zid, aş întreba ce rost are acest zid — să ţină 
ceva înăuntru sau să te păzească de ceea ce se află afară? Robert 
Frost a scris asta. 

Ethan ar fi vrut să-i spună că ştia prea bine acest lucru. Că şi el citise 
Frost — fiecare poem în parte, de fapt —, cu numai câteva ore în urmă. 
— Deci, şerifule, continuă McCall făcându-i semn spre gard, încerci 
să ne ţii înăuntru sau vrei să ţii ceva la distanţă? 

— E timpul să te întorci acasă, Peter. 

— E timpul, ştiu. 

— Mda... 

— Te referi la casa mea din Wayward Pines? Sau la adevărata mea 
casă din Missoula? 

Ethan făcu un pas spre bărbat. 

— Te afli aici de opt ani, Peter. Eşti un membru important al 
comunităţii noastre. Serviciile tale sunt nepreţuite. 

— Lumina Waywardului? Să fim serioşi! Ziarul acela e o glumă. 

— Familia ta e aici. 

— Ce înseamnă „aici“? Unde e „aici“? Ştiu că sunt oameni care şi-au 
găsit fericirea şi liniştea în această vale. Am încercat să mă conving 
că şi eu le-am găsit, dar a fost o minciună. Ar fi trebuit să fac asta cu 
mulţi ani în urmă. M-am vândut, asta am făcut. 

— Înţeleg că e foarte greu. 

— Aşa să fie? Pentru că, din perspectiva mea, nu ai stat în Pines 
decât cinci minute şi, înainte de a fi numit şerif, nu ştiai cum să pleci 
mai repede din oraş. Deci, ce s-a schimbat? Ai reuşit cu adevărat să 
te integrezi? 

Ethan strânse din dinţi. 

— Ai reuşit să treci de gard, nu-i aşa? continuă bărbatul. Ce ai văzut? 
Ce anume te-a făcut să crezi minciuna asta? Se spune că sunt demoni 

de cealaltă parte a gardului, dar asta e doar o poveste, nu-i aşa? 
Ethan puse patul puştii Winchester în pământ, sprijinindu-i ţeava de 
un copac. 

— Spune-mi ce e dincolo de gard, insistă McCall. 

— Îţi iubeşti familia? îl întrebă Ethan. 

— Trebuie să ştiu. Mai ales tu, dintre toţi, ar trebui să... 

— Îţi iubeşti familia? 

Bărbatul părea să înţeleagă, în sfârşit, întrebarea. 

— Asta era înainte. Când eram oameni adevăraţi. Când puteam 
vorbi despre sentimentele reale din sufletul nostru. Ştii că asta e 
prima conversaţie sinceră pe care am avut-o în toţi anii aceştia? 

— Peter, asta e ultima ta şansă. Vii înapoi cu mine? întrebă Ethan. 

— Ultima mea şansă, aşa ai spus? 

— Da. 

— Sau ce? Vor începe să sune toate telefoanele? Mă vei face să 
dispar? 

— Nu vei găsi nimic acolo, zise Ethan. 

— Măcar voi avea nişte răspunsuri. 

— Ce contează mai mult pentru tine? Viaţa ta? Libertatea? 

McCall râse amar. 

— Tu numeşti asta — făcu un semn în spate, în direcţia oraşului — 
libertate? 

— E singura ta opţiune, Peter. 

Bărbatul privi în jos câteva clipe, apoi clătină din cap. 

— Te înşeli. 

— Cum aşa? 

— Spune-le soţiei şi fiicei mele că le iubesc din toată inima. 

— Crezi că mă înşel, Peter? 

— Nu există niciodată o singură opţiune. 

Faţa lui se crispă, de parcă ar fi găsit brusc o soluţie. 

Ţâşni pe lângă Ethan ca şi cum s-ar fi lansat într-o cursă de alergări, 
accelerând exact înainte de a se izbi de gard. 

O mare de scântei. 

Arcurile electrice ce ieşeau din gard străpunseră trupul lui McCall 
precum pumnalele. 

Forţa voltajului înalt îl proiectă pe bărbat la trei metri distanţă, 
izbindu-l de un copac. 

— Peter! 

Ethan îngenunche lângă el, dar Peter murise. 

Trupul lui era plin de arsuri electrice. Era rigid şi contorsionat. 
Sfârâind. 

Fumegând. 

Aerul era îmbâcsit de miros de păr şi carne arsă. Hainele bărbatului 
erau găurite în mai multe locuri din cauza arsurilor. 

— E cel mai bine aşa, crede-mă, se auzi undeva în spate. 

Ethan se întoarse în direcţia vocii. 

Pam stătea rezemată de un copac din spatele lui, zâmbind în 
întuneric. 

Hainele ei erau la fel de negre ca umbrele de sub pini. Doar dinţii şi 
ochii îi sclipeau în întuneric. La fel şi faţa ei atrăgătoare ca luna plină. 
Frumoasa căţeluşă de pază a lui Pilcher. Ea se desprinse de copac şi 
se apropie de Ethan cu mişcări de luptătoare înnăscută. Flexibilă. 
Graţioasă. Ca o pisică. Controlându-şi perfect trupul şi 
deplasându-se rapid dintr-un loc în altul. 

Detesta să recunoască acest lucru, dar femeia aceasta îl speria de 
moarte. 

Pe vremuri, când lucrase pentru Serviciul Secret, cunoscuse doar trei 
psihopaţi periculoşi. Şi era sigur că sora Pam se număra printre 
aceştia. 

Femeia se aşeză lângă el. 

— Ar trebui să-mi fie greață, dar mai curând îmi face poftă de grătar. 
Ti se pare ciudat? Nu-ţi face griji! Nu trebuie să strângi tu mizeria. 
Vor trimite o echipă să se ocupe de asta. 

— Nu pentru asta îmi făceam griji. 

— Nu? 

— Mă gândeam la familia bietului om. 

— Ei bine, cel puţin vor fi scutiţi să-l vadă ucis în bătaie pe străzi. Să 
fim sinceri — asta urma să se întâmple. 

— Credeam că voi putea să-l conving. 

— Dacă ar fi fost un nou-venit, poate. Dar Peter a cedat. A fost un 
cetăţean perfect timp de opt ani. Nu a existat niciun raport negativ în 
privinţa lui până acum o săptămână. Apoi, brusc, pleacă în toiul 
nopţii cu provizii? Probabil că s-a gândit un timp la asta fără să 
spună nimănui. Pam se uită la Ethan, apoi adăugă: Am auzit ce i-ai 
spus. Nu puteai face nimic. El luase deja decizia asta. 

— L-aş fi putut lăsa să plece. Sau i-aş fi putut da răspunsurile pe care 
le aştepta. 

Pam arboră un zâmbet amar. 

— Dar tu eşti prea deştept ca să faci asta, Ethan. Aşa cum tocmai ai 
dovedit. 

— Crezi că avem dreptul de a ţine oamenii în oraş împotriva voinţei 
lor? 

— Nu mai există drepturi. Nici legi. Doar forţă şi frică. 

— Nu crezi că drepturile există în mod natural? 

Ea zâmbi. 

— Nu asta am spus şi eu? 

Pam se ridică şi se adânci în pădure. 

Ethan strigă în urma ei: 

— Cine va discuta cu familia lui? 

— Nu e problema ta. Pilcher se va ocupa de asta. 

— Şi ce le va spune? 
Pam se opri şi se întoarse. 
Era la şase metri de el şi abia se mai vedea printre copaci. 
— Probabil ce va considera el de cuviinţă, de unde naiba să ştiu? Mai 
e şi altceva? 
Ethan aruncă o privire spre puşca sa rezemată de copac. Un gând 
nebunesc îi trecu prin minte. 
Când se uită din nou în direcţia lui Pam, aceasta dispăruse. 

XXX 
Ethan rămase mult timp lângă Peter, până când îi trecu prin minte că 
nu voia de fapt să fie acolo atunci când oamenii lui Pilcher aveau să 
vină după cadavru. Se ridică. Îi făcea bine să plece de lângă gard. 
Bâzâitul se stinse treptat, pe măsură ce înainta printre copacii 
învăluiţi de ceaţă, într-o linişte deplină. Gândindu-se. 
Asta a fost îngrozitor. lar tu nu poți povesti nimănui ce s-a întâmplat. Nici 
măcar soţiei. Nu ai niciun prieten adevărat cu care să vorbeşti. Singurii 
oameni cu care poți discuta despre asta sunt un megaloman şi o psihopată. 
Iar asta nu se va schimba niciodată. 
După vreo opt sute de metri, urcă pe un dâmb şi reuşi să ajungă la 
drum. Nu se întorsese pe unde voia, dar era sigur că mai erau doar o 
sută de metri până la maşina lui. Oboseala îl copleşi. Nu avea idee 
cât era ceasul, dar fusese o zi foarte, foarte lungă, urmată de o noapte 
foarte, foarte lungă, iar zorii unei zile noi începeau să se întrevadă. 
Ajunse la Fordul Bronco. Scoase cartuşele din armă şi o puse înapoi 
în suport. Era atât de obosit, încât ar fi fost în stare să se întindă în 
maşină şi să doarmă. 
Duhoarea electrocutării era încă foarte persistentă - probabil că 
trebuiau să treacă două zile ca să dispară cu totul. 
La un moment dat, în ziua următoare, Theresa avea să-l întrebe dacă 
totul era în regulă, iar el urma să zâmbească şi să spună: „Da, iubito. 

Totul e bine. Dar tu cum te simţi?” 

lar ea avea să-i răspundă cu ochii aceia atât de expresivi, ce păreau 
să transmită cu totul altceva: „Grozav”. 

Porni motorul, simțind un val de furie. Apăsă pedala de acceleraţie 
până în podea, iar roţile scrâşniră pe asfalt când maşina demară în 
trombă. Intră cu toată viteza în curbă, îndreptându-se către periferia 
oraşului. Panoul publicitar îl dezgusta din ce în ce mai mult — o 
familie cu zâmbete largi, fluturând din mâini ca în sitcomurile din 
anii '50. 


BINE AŢI VENIT ÎN WAYWARD PINES, 
UNDE PARADISUL ESTE ACASĂ! 


Continuă să gonească cu maşina pe lângă un gard cu traverse 
orizontale. Pe fereastra din dreapta, vedea vitele adunate pe pajişte. 
Rândul de hambare albe de la marginea pădurii se distingea clar în 
întuneric, la lumina stelelor. 
Îşi aruncă apoi privirea în faţă. 
Brusc, Fordul Bronco trecu în viteză peste ceva destul de mare încât 
volanul maşinii să-i sară din mâini. Vehiculul se îndreptă spre 
marginea drumului, țâşnind spre gardul din traverse cu o sută de 
kilometri pe oră. Ethan apucă volanul şi trase de el cu toată puterea. 
Simţi maşina ridicându-se pe două roţi. Preţ de o secundă 
îngrozitoare, roţile scrâşniră pe asfalt, iar centura pentru umăr i se 
afundă în carne, pe partea dreaptă. 
Simţi forța gravitaţională în piept şi în obraji. Prin parbriz observă 
iureşul constelaţiilor. 
Piciorul lui alunecase de pe pedala de acceleraţie şi nu mai auzea 
motorul. Urmară trei secunde lungi de linişte — în afară de urletul 
vântului care izbea parbrizul în timp ce maşina se rostogolea. 
Când plafonul Fordului se întâlni în sfârşit cu asfaltul, zgomotul 
coliziunii fu asurzitor. 

Metalul se contorsionă. 

Geamurile se făcură ţăndări. 

Pneurile explodară. 

Frecarea metalului de asfalt produse scântei. 

Şi apoi, Fordul Bronco rămase nemişcat pe cele patru roţi ale sale, 
două dintre ele fiind încă umflate. 

Prin crăpăturile ce brăzdau capota maşinii ieşea fum. Ethan simţi 
mirosul de benzină. Cauciuc ars. Fluid de răcire. Sânge. 

Mâinile lui erau atât de încleştate pe volan, încât avu nevoie de 
câteva secunde ca să-şi întindă degetele. Era încă legat de scaun. 
Cămaşa lui era plină de cioburi de sticlă. Întinse mâna şi îşi desfăcu 
centura de siguranță, uşurat să constate că braţele lui se mişcau fără 
să simtă vreo durere. Mişcă picioarele. Păreau în regulă. Portiera lui 
nu se deschidea, dar cum geamul nu mai exista, reuşi să se ridice în 
genunchi pe scaun şi să se strecoare prin deschidere. Căzu pe şosea. 
Durerea începea să se facă simțită. Nu era insuportabilă — doar o 
durere surdă ce părea să se intensifice în zona capului, scurgându-se 
încet în restul corpului. Izbuti să se ridice în picioare. Clătinându-se. 
Nesigur. Se aplecă. Avea o senzaţie de greață, dar aceasta trecu 
repede. 

Îşi îndepărtă resturile de sticlă de pe faţă. Obrazul stâng îl ustura 
cumplit. Avea o rană destul de adâncă, iar sângele i se prelingea pe 
maxilar, apoi pe gât şi pe sub cămaşă. Întoarse capul spre maşină. 
Fordul rămăsese perpendicular pe linia galbenă dublă de pe mijlocul 
drumului. Cauciucurile de pe partea dreaptă erau dezumflate. 
SUV-ul oferea o privelişte ciudată. Geamurile erau sparte, iar 
caroseria avea zgârieturi adânci — de parcă ghearele unui prădător ar 
fi sfâşiat partea laterală a maşinii. 

Se îndepărtă împleticindu-se de vehicul, urmărind dârele de 
benzină, uleiul şi alte fluide scurse pe asfalt, de parcă ar fi fost nişte 

urme de sânge. Păşi peste rampa luminoasă desprinsă de pe 
plafonul maşinii. O oglindă laterală căzută pe cant rămăsese pe 
marginea drumului ca un ochi smuls, cu firele atârnând din carcasa 
metalică. 

Vacile mugeau undeva la distanţă, cu capetele ridicate şi îndreptate 
către locul accidentului. Ethan se opri şovăielnic în dreptul panoului 
publicitar şi rămase cu privirea la forma din mijlocul drumului — 
obiectul care aproape îl omorâse. 

Părea o fantomă. Palidă. Nemişcată. Înaintă şchiopătând până ajunse 
lângă ea. Nu-şi aminti pe loc numele ei, dar o văzuse pe această 
femeie prin oraş. Ea dirijase lucrările din grădinile comunitare. Părea 
să aibă vreo douăzeci şi cinci de ani. Păr negru, lung până la umeri. 
Bucle. Acum era goală, iar pielea ei avea o nuanţă albastră, pală, la 
fel ca marea îngheţată. 

Părea fosforescentă în întuneric. Cu excepţia găurilor. Erau atât de 
multe... Era ceva clinic în dispunerea acestora. Începu să le numere, 
apoi se lăsă păgubaş. Nu voia să-şi încarce memoria cu numărul 
acela funebru. Doar faţa îi fusese lăsată intactă. Buzele ei îşi 
pierduseră culoarea, iar tăietura cea mai mare şi mai întunecată din 
centrul pieptului ei semăna cu o gură mică şi neagră, deschisă de 
uimire. Poate că aceea fusese rana care o omorâse. Celelalte ar fi 
putut, de asemenea, să o omoare cu uşurinţă. Însă nu era murdară 
de sânge. De fapt, singura pată de pe pielea ei era de la una dintre 
anvelopele maşinii lui — care trecuse peste abdomenul femeii. Urma 
era foarte clară pe trupul ei. 

Trebuia să anunţe poliţia — asta îi veni prima dată în minte. 

Însă apoi îşi spuse: „Tu eşti poliţia”. 

Fuseseră nişte discuţii cum că ar fi avut nevoie de un ajutor sau 
două, dar asta încă nu se materializase. 

Ethan se aşeză pe asfalt, în mijlocul drumului. 


394 


Şocul accidentului se mai atenuase şi începea acum să gândească 
mai limpede. 
După un timp, se ridică. Nu putea să o lase în drum - nici măcar 
pentru câteva ore. Săltă femeia în braţe şi o cără până în pădure. Nu 
era atât de rece pe cât s-ar fi aşteptat. Încă era caldă. Fără pic de 
sânge, dar caldă — o combinaţie extrem de ciudată. La circa şase 
metri de liziera pădurii, găsi un crâng de stejari pitici. Se aplecă pe 
sub ramuri şi o aşeză uşor pe un pat de frunze moarte. Nu avea cum 
să o ducă în oraş, dar i se părea nedrept să o lase în drum. Îi încrucişă 
mâinile pe abdomen. Când întinse mâna spre primul nasture al 
cămăşii lui, constată că degetele încă îi mai tremurau. 
Descheie nasturele, îşi scoase cămaşa şi o acoperi pe femeie cu ea. 
Zise apoi: 
— O să mă întorc după tine, promit. 
Ethan se duse înapoi pe şosea. Se gândi să împingă maşina până în 
zona neutră, undeva pe marginea drumului, dar ştia că nimeni nu 
avea să treacă pe acolo în următoarele ore. Ferma de vaci trebuia să 
înceapă livrarea laptelui abia în după-amiaza zilei următoare. Avea 
timp să înlăture toate urmele până atunci. 
Porni înapoi spre oraş. Luminile caselor din Pines sclipeau în valea 
ce se întindea în faţa lui. 
Era atâta pace în jur... 
O pace atât de perfectă şi de înşelătoare. 

XXX 
Exact înainte de ivirea zorilor, Ethan intră în casă. Făcu cea mai 
fierbinte baie pe care o putea suporta, în cada cu picioare metalice de 
la parter. Se spălă pe faţă. Se curăţă bine de sânge. Căldura îi 
diminuă durerea din trup şi zvâcnetul constant din spatele ochilor. 

Afară era lumină când se urcă în pat. Cearşafurile erau reci, iar soția 

lui era caldă. Ar fi trebuit să-l sune deja pe Pilcher. Ar fi trebuit să-i 
telefoneze imediat ce intrase în casă, dar era prea obosit ca să mai 
gândească. Avea nevoie de somn. Măcar de câteva ore. 

— Te-ai întors, spuse Theresa în şoaptă. 

O cuprinse cu braţul şi o trase mai aproape de el. 

Coastele de pe partea stângă îl dureau atunci când inspira mai 
adânc. 

— E totul în regulă? îl întrebă ea. 

El îşi aminti de Peter fumegând şi sfârâind după şocul electric. De 
femeia moartă care zăcea goală în mijlocul drumului. De faptul că 
era să moară şi că nu înțelegea nimic din toate astea. 

— Da, iubito, zise el lipindu-se de ea. Totul e bine. 

Ethan deschise ochii şi aproape că sări din pat. 

Pilcher stătea într-un scaun aflat la capătul patului, privindu-l pe 

deasupra unei cărţi legate în piele. 

— Unde-i Theresa? întrebă alertat Ethan. Unde e fiul meu? 

— Ai idee cât este ceasul? 

— Unde e familia mea? 

— Soţia ta e la serviciu, unde ar trebui să fie, iar Ben e la şcoală. 

— Ce naiba cauţi în dormitorul meu? întrebă Ethan. 

— E după-amiază. Nu ai apărut la serviciu. 

Ethan închise ochii. Simţea o presiune insuportabilă la baza cefei. 

— Ai avut o noapte grea, nu-i aşa? zise Pilcher. 

Ethan întinse mâna după paharul de apă de pe noptieră. Trupul lui 

era înțepenit şi încordat, de parcă ar fi fost spart în mii de bucăţi şi 

lipit haotic la loc. Goli paharul. 

— Ai găsit maşina mea? îl întrebă Ethan. 

Pilcher încuviinţă din cap. 

— Cred că înţelegi că ne-am făcut griji. În preajma panoului 

publicitar nu există camere. Nu am văzut ce s-a întâmplat. Doar 
urmările. 

Lumina ce se revărsa pe fereastră era orbitoare. Ethan miji ochii. 

Se uită la Pilcher. Nu îşi dădea seama ce carte ţinea acesta în mână. 
David Pilcher era îmbrăcat în blugi, cu o cămaşă albă şi o vestă gri. 
Acelaşi stil modest şi onorabil pe care îl afişa mereu atunci când se 
aventura prin oraşul în care oamenii îl credeau psiholog rezident. El 
şi Pam consultaseră în ziua aceea câţiva pacienţi. Ethan zise: 

— Mă întorceam cu maşina în Pines după moartea lui Peter McCall. 
Presupun că ai auzit ce s-a întâmplat acolo. 

— Pam m-a informat. O adevărată tragedie. 

— Am întors capul spre păşune preţ de o secundă şi când m-am 
uitat din nou pe şosea am văzut ceva în mijlocul drumului. Am lovit 
obstacolul, am virat, m-am redresat, apoi m-am răsturnat cu 
Broncoul. 

— Maşina e avariată rău. Eşti norocos că ai scăpat cu viaţă. 

— Mda... 

— Ce era în drum, Ethan? Oamenii mei nu au găsit nimic pe asfalt în 
afară de resturile maşinii. 

Ethan se întrebă dacă într-adevăr Pilcher nu ştia ce se petrecuse. Era 
posibil ca femeia de pe şosea să fi fost o Rătăcitoare? Erau zvonuri 
cum că ar fi existat un grup de rezidenţi care îşi descoperiseră 
microcipurile şi reuşiseră să le scoată. Care ştiau unde erau montate 
camerele şi unde erau punctele moarte. Oameni care ţineau cipurile 
asupra lor pe timpul zilei, dar care, din când în când, le scoteau şi le 
lăsau în pat, pentru a hoinări nedetectaţi pe timp de noapte. Se 
spunea că aceştia purtau întotdeauna hanorace sau geci cu glugă, 
pentru a-şi ascunde faţa de camere. 

— Mă irită la culme, zise Pilcher ridicându-se în picioare, când văd 
că te chinui cu o întrebare simplă la care ar trebui să răspunzi fără să 

te gândeşti atât. Sau poate că mintea ta e încă tulbure după accident. 
Asta explică şovăiala ta? De ce, atunci când te privesc în ochi, văd că 
rotițele tale se învârt totuşi? 

„El ştie. Mă testează acum. Sau poate ştie doar că ea era acolo, în 
drum, dar nu şi unde am ascuns-o eu.“ 

— Ethan? 

— Era o femeie lungită pe şosea. 

Pilcher băgă mâna în buzunar şi scoase o fotografie de mărimea unui 
portofel. O ridică în faţa lui Ethan. Ea era. O poză candidă. Zâmbind 
sau râzând la cineva din spatele camerei. Plină de energie. Fundalul 
era neclar, dar — după culoare — Ethan bănuia că fotografia fusese 
făcută în grădinile comunitare. 

— Ea este, zise el. 

Faţa lui Pilcher se întunecă. Puse fotografia înapoi în buzunar. 

— E moartă? 

Bărbatul pusese întrebarea cu glasul stins, de parcă nu ar mai fi avut 
aer. 

— A fost înjunghiată. 

— Unde? 

— Peste tot. 

— A fost torturată? 

— Aşa se pare. 

— Unde e? 

— Am luat-o din drum, zise Ethan. 

— De ce? 

— Pentru că nu mi se părea normal să o las goală în drum, în văzul 
tuturor. 

— Unde e trupul ei acum? 

— Peste drum de panoul publicitar, într-un crâng de stejari pitici. 
Pilcher se aşeză pe pat. 

— Deci ai mutat-o din drum şi ai ascuns-o, ai venit acasă şi te-ai 
culcat. 

— Am făcut întâi o baie fierbinte. 

— Interesantă alegere. 

— Şi ce ar fi trebuit să fac? 

— Să mă suni imediat. 

— Am stat treaz 24 de ore. Eram în agonie. Voiam doar să dorm mai 
întâi câteva ore bune. Aveam de gând să te sun imediat ce mă 
trezeam. 

— Desigur, desigur. Îmi cer scuze că m-am îndoit de tine. Adevărul 
este, Ethan, că e un lucru foarte grav. Nu am avut niciodată o crimă 
în Wayward Pines. 

— Vrei să spui — o crimă nepedepsită. 

— O cunoşteai pe femeia asta? îl întrebă Pilcher. 

— Am văzut-o în oraş. Cu toate astea, nu cred că i-am vorbit 
vreodată. 

— Ai citit dosarul ei? 

— Nu l-am citit, recunosc. 

— Asta pentru că ea nu are un dosar. Sau, mai bine spus, nu are unul 
la care să ai tu acces. A lucrat pentru mine. Noaptea trecută trebuia 
să se întoarcă dintr-o misiune direct la locaţia din interiorul 
muntelui. Nu a mai apărut. 

— A lucrat pentru tine? Şi ce era? Spioană? 

— Unii dintre oamenii mei locuiesc în oraş, printre localnici. E 
singurul mod în care pot fi la curent cu pulsul evenimentelor din 
Wayward Pines. 

— Câţi dintre oamenii tăi? 

— Asta nu e important, zise Pilcher, bătându-l uşurel pe picior. Nu 
te uita la mine atât de ofensat, băiete. Tu eşti unul dintre ei. 
Îmbracă-te şi coboară la parter. O să continuăm discuţia la cafea. 

XXX 


Ethan cobori îmbrăcat într-o uniformă curată de şerif, proaspăt 
apretată. Mirosul de cafea era îmbietor. Se aşeză pe un scaun în fața 
insulei din bucătărie. Pilcher trase vasul din aparat şi turnă cafeaua 
în două căni de ceramică. 

— O bei neagră, nu-i aşa? 

— Da. 

Pilcher luă cănile şi le aşeză pe tocătorul din lemn. 

Apoi spuse: 

— Un raport de supraveghere a ajuns pe biroul meu în această 
dimineaţă. 

— Cine este subiectul? 

— Tu. 

— Eu? 

— Gestul tău necugetat de ieri, când te aflai în dormitor, a atras 
atenţia unuia dintre analiştii mei. 

Pilcher ridică degetul mijlociu. 

— Ai primit un raport despre asta? 

— Primesc un raport de fiecare dată când cineva face ceva deplasat. 
— Consideri deplasat faptul că îmi ies din fire atunci când unul 
dintre spionii tăi trage cu ochiul în timp ce sunt cu soţia mea? 

— E strict interzis să urmărească momentele de intimitate. Ştii asta. 
— Singurul mod în care un analist ar fi ştiut că momentul de 
intimitate se terminase era doar privindu-ne în timpul momentului 
de intimitate. Nu-i aşa? 

— Ai făcut semn spre cameră. 

— Theresa nu m-a văzut. 

— Dar dacă te vedea? 

— Crezi că există cineva în oraş care să fi stat aici mai mult de 15 
minute şi care să nu ştie că se află sub supraveghere permanentă? 

— Chiar dacă ştiu sau bănuiesc asta, nu-mi pasă. Atâta vreme cât 
păstrează asta pentru ei. Atâta vreme cât respectă regulile. Asta 
include şi faptul că nu trebuie divulgată existenţa camerelor. 

— Ştii cât de greu este să faci sex cu soţia ta cu o cameră de 
supraveghere deasupra patului? 

— Nu-mi pasă. 

— David... 

— E împotriva regulilor, iar tu ştii asta. 

Pentru prima dată, cuvintele lui erau pline de furie. 

— În regulă. 

— Promite-mi că nu se va mai întâmpla, Ethan. 

— Nu se va mai întâmpla. Dar să nu aflu vreodată că analiştii tăi se 
uită la noi. O să le dau o lecţie. 

Ethan luă o înghiţitură zdravănă de cafea fierbinte, care îl arse pe 
gât. 

— Cum te simţi, Ethan? Pari dărâmat. 

— Mă simt groaznic. 

— Ar fi mai bine să te ducem la spital. 

— Ultima dată când am fost la spitalul tău, toată lumea încerca să 
mă omoare. Cred că voi sări peste asta şi o să încerc să suport 
durerea. 

— Cum vrei, zise Pilcher, sorbind din cafea şi strâmbându-se. Nu e 
oribilă, dar uneori aş ucide numai ca să stau pe terasa unei cafenele 
dintr-un oraş european şi să beau o cană de espresso adevărat. 

— Oh, nu te cred, îţi place asta. 

— Ce anume, Ethan? 

— Ceea ce ai creat aici. 

— Desigur, e munca mea de o viaţă. Asta nu înseamnă că nu există şi 
anumite lucruri din vechea lume care îmi lipsesc cu adevărat. 

Băură cafeaua şi atmosfera se mai destinse puţin. 

În cele din urmă, Pilcher zise: 

— A fost o femeie bună. Grozavă. 

— Cum se numea? 

— Alyssa. 

— Nu ştiai unde se află până când nu ţi-am spus eu. Asta înseamnă 
că nu avea un microcip implantat? 

— Noi i-am permis să şi-l scoată. 

— Înseamnă că aţi avut încredere în ea. 

— Implicit. Îţi aminteşti grupul de care ţi-am povestit? 

— „Rătăcitorii”? 

— Am trimis-o la ei, pentru a se infiltra în grupare. Aceşti oameni au 
reuşit cu toţii să-şi scoată microcipurile. Se întâlnesc la noapte. Nu 
ştim unde. Nu ştim câţi sunt în total şi nici cum comunică între ei. 
Nu puteam să o trimit la ei cu un microcip implantat. Ar fi ucis-o 
imediat. 

— Deci, a reuşit să se infiltreze? 

— Noaptea trecută trebuia să aibă loc prima ei întâlnire cu membrii 
grupării. Ar fi trebuit să-i vadă pe toţi. 

— Ei au întâlniri? Cum e posibil? 

— Nu ştim cum, dar ei înţeleg punctele slabe ale sistemului nostru 
de supraveghere. Au păcălit sistemul. 

— Şi spui că oamenii ăştia sunt responsabili pentru moartea ei? 

— Asta vreau să afli. 

— Vrei să investighez acest grup? 

— Vreau să continui misiunea din punctul în care a abandonat-o 
Alyssa. 

— Eu sunt şerif. Ei nu m-ar lăsa în veci să mă apropii. 

— După tumultuoasa ta integrare, mă gândesc că sentinţa încă se 
mai judecă în privinţa ta. Nimeni nu e sigur de loialitatea ta. Încearcă 
să te vinzi cât mai scump şi poate te vor considera o achiziţie 

valoroasă. 

— Chiar crezi că vor avea încredere în mine? 

— Cred că fosta ta parteneră va avea încredere în tine. 

În bucătărie se făcu linişte. Nu se auzea decât bâzâitul frigiderului. 
Un zgomot îndepărtat şi efervescent răzbătu printr-o fereastră 
deschisă — copii jucându-se undeva la distanţă. Strigăte. „Tu eşti!“ 
Ethan întrebă surprins: 

— Kate e o „rătăcitoare”? 

— Kate era persoana de contact a Alyssei. Ea i-a arătat cum să-şi 
scoată microcipul. 

— Ce vrei să fac eu? 

— Încearcă să ajungi la vechea ta iubită. Discret. Spune-i că nu eşti 
de partea mea în realitate. 

— Dar ce ştiu oamenii aceştia şi ce vor, de fapt? 

— Cred că ştiu totul. Bănuiesc că au ajuns dincolo de gard şi au 
văzut ce e acolo. Cred că vor să preia puterea. Recrutează permanent 
noi adepţi. Au încercat de trei ori cu ultimul şerif. Probabil că 
plănuiesc deja să te coopteze şi pe tine. Asta e ceea ce vreau să 
investighezi. Prioritatea numărul unu. Îţi voi da orice ai nevoie. Ai 
acces nelimitat la sistemul de supraveghere. 

— De ce nu încercaţi — tu şi oamenii tăi — să vă ocupați de această 
problemă din interior? 

— Moartea Alyssei a fost o lovitură neaşteptată pentru noi toți. 
Există mulţi oameni la sediul din munte care nu gândesc foarte clar 
acum. Aşa că sunt nevoit să las acest caz în seama ta. Eşti pe cont 
propriu. Sper că înţelegi care este miza. Indiferent ce gândeşti despre 
modul în care conduc eu oraşul — şi chiar ştiu ce gândeşti pentru că 
mi-ai spus, acesta funcţionează. Aici nu va putea fi niciodată o 
democraţie. Se pot pierde foarte multe lucruri dacă totul s-ar duce de 
râpă. Eşti de partea mea, nu-i aşa? 

— Fireşte. Conduci ca un dictator binevoitor, care din când în când 
comandă câte un măcel. 

Ethan se aştepta ca Pilcher să izbucnească în râs, dar acesta privea fix 
pe deasupra insulei din bucătărie. Aburii cafelei se ridicau, 
învăluind-i chipul. 

— A fost o glumă, zise Ethan. 

— Eşti cu mine sau nu? 

— Da. Dar am lucrat cu Kate ani de zile. Ea nu e o ucigaşă. 

— Nu vreau să te jignesc, dar ai lucrat cu ea pe alte vremuri. E o altă 
persoană acum, Ethan. E un produs al oraşului Pines şi nici nu ai 
idee de ce este capabilă. 

Theresa urmări secundarul trecând de 12. Era 3.20 acum. Aranjă 
obiectele de pe biroul ei curat şi lucios, apoi îşi luă geanta. Pereţii din 
cărămidă ai cabinetului ei erau plini de broşuri cu afaceri imobiliare, 
pe care nu le studiase aproape nimeni. Folosise rar maşina de scris şi 
primea rareori telefoane, în cea mai mare parte a zilei citea cărţi, se 
gândea la familia ei şi, din când în când, la viaţa ei din trecut. De la 
venirea ei în Pines, se întreba mereu dacă aceea era viaţa de apoi, 
adică viaţa de după moarte. La urma urmei, era „viaţa de după“. 
După Seattle. 
După slujba ei de asistent juridic. 
După toate cunoştinţele şi prietenii ei. 
După traiul într-o lume liberă, în care toate problemele şi tragediile 
aveau totuşi un sens. 
Dar în cei cinci ani ai ei acolo îmbătrânise. La fel îmbătrâniseră şi 
ceilalţi. Oamenii muriseră, dispăruseră, fuseseră ucişi. Se născuseră 
copii. Asta nu corespundea cu ceea ce însemna viaţa de apoi la care 
se gândea ea. Dar cum puteai şti la ce să te aştepţi dincolo de 
realitatea vieţii, respirând din plin experienţe umane? După anii în 

care locuise acolo, îi devenise foarte clar că Pines semăna mai mult 
cu o închisoare decât cu viaţa de apoi, deşi probabil că nu existau 
diferențe prea mari între ele. O pedeapsă pe viaţă — misterioasă şi 
minunată. Nu era doar o încarcerare fizică, ci şi una mentală în 
acelaşi timp, şi tocmai aspectul mental făcea să fie simțită ca o limită 
a solitudinii. Incapacitatea de a relaţiona cu adevărat cu o singură 
fiinţă umană. Erau momente, desigur. Puţine şi rare. Contactul 
vizual susținut, chiar şi cu un străin, atunci când intensitatea părea 
să sugereze frământările interioare. 
Frica. 
Disperarea. 
Confuzia. 
În acele momente, Theresa simţea cel puțin căldura umanităţii, 
simţea că nu mai era singură şi neajutorată. Falsitatea şi prefăcătoria 
erau cele care o enervau la culme. Conversaţiile forţate despre 
vreme. Despre ultimele recolte din grădini. De ce întârzia laptele. 
Despre aparenţe. Despre nimic real. În Pines aveau loc doar 
conversații formale. Să se obişnuiască cu acel nivel de interacţiune 
fusese una dintre cele mai mari probleme în integrarea ei. Dar o dată 
la patru săptămâni, în fiecare joi, ea trebuia să plece mai devreme de 
la serviciu şi, pentru o scurtă perioadă de timp, regulile nu mai 
existau. 

XXI 
Theresa încuie uşa după ea şi rămase pe trotuar. Era o după-amiază 
liniştită, dar asta nu era nimic nou. Nu era niciodată gălăgie. Apoi 
merse spre sud de-a lungul străzii principale. Cerul era albastru, fără 
nori. Nu se simţea nicio adiere de vânt. Nicio maşină pe drum. Nu 
ştia ce lună era — doar orele şi zilele săptămânii erau numărate —, dar 
părea sfârşitul lui august sau începutul lui septembrie. Lumina 
căpăta o nuanţă de tranziţie la sfârşitul unui anotimp. Aerul era 

blând, de vară, în timp ce lumina era aurie, de toamnă. lar plopii 
tremurători păreau gata să-şi schimbe culoarea. 
Holul spitalului era pustiu. Theresa luă liftul până la etajul al treilea, 
păşi pe coridor şi se uită la ceas. 
3.29. 
Coridorul părea interminabil. Luminile fluorescente bâzâiau 
deasupra pardoselei cu model „tablă de şah“. Theresa merse până la 
jumătatea coridorului, până ce ajunse la scaunul din faţa unei uşi 
închise pe care nu scria nimic. 
Se aşeză. 
Zgomotul becurilor părea să se intensifice în timp ce aştepta. Uşa de 
lângă ea se deschise şi apăru o femeie, care îi zâmbi. Aceasta avea 
dinţi albi, perfecţi şi un chip pe care Theresa îl considera frumos şi 
indescifrabil. De nepătruns. Ochii ei erau mai verzi decât ai Theresei 
şi în ziua aceea îşi strânsese părul într-o coadă la spate. 
Theresa o salută: 
— Bună, Pam. 
— Bună, Theresa. Nu vrei să intri? 

XXX 
Încăperea era goală şi sterilă. Pe pereţii albi nu erau tablouri sau 
fotografii. Singurele piese de mobilier erau un scaun, un birou şi un 
divan de piele. 
— Te rog, zise Pam cu o voce suavă, ce suna destul de artificial, ca de 
robot, făcându-i Theresei semn să se întindă. 
Theresa se întinse pe divan. Pam se aşeză pe scaun, picior peste 
picior. Purta un halat alb peste o fustă gri şi avea ochelari cu rame 
negre. 
— Mă bucur să te revăd, Theresa, zise ea. 
— Şi eu la fel. 
— Ce mai faci? 

— Bine, presupun. 

— Cred că e prima dată când vii de la întoarcerea soţului tău. 

— E adevărat. 

— Probabil că te bucuri să fiţi din nou împreună. 

— E uimitor. 

Pam îşi scoase pixul din buzunarul de la piept şi îl deschise cu un 
clic. Se întoarse cu tot cu scaunul ei rotativ către birou şi puse pixul 
pe un blocnotes pe pagina căruia era trecut numele Theresei. 

— Urmează totuşi un „dar“? întrebă ea apoi. 

— Nu. Au trecut totuşi cinci ani. S-au întâmplat atât de multe. 

— lar acum ţi se pare că eşti măritată cu un străin? 

— Suntem ruginiți. Stângaci. Şi, desigur, nu putem vorbi deschis 
despre Pines. Despre această situaţie incredibilă în care ne aflăm. El 
a revenit brusc în viața mea şi acum ne aşteptăm ca totul să 
funcţioneze perfect, să fim o familie desăvârşită. 

Pam scrise ceva pe foaie. 

— Ce crezi despre adaptarea lui Ethan? Cum se comportă? 

— Cu mine? 

— Cu tine. Cu Ben. Cum i se pare noua lui slujbă? În general... 

— Nu ştiu. Cum ţi-am spus, nu putem comunica, asta simt. Tu eşti 
singura persoană cu care îmi este permis să vorbesc. 

— Corect. Pam se întoarse din nou spre Theresa şi adăugă: Te întrebi 
vreodată ce ştie? 

— Ce vrei să spui? 

— Ştii exact ce vreau să spun. Ethan a fost subiectul unei „sărbători” 
şi singura persoană din istoria oraşului Pines care a scăpat cu viaţă 
din aşa ceva. Te întrebi dacă a reuşit să iasă din oraş? Nu eşti 
curioasă dacă a văzut ceva? Şi de ce s-a întors? 

— Dar eu nu l-aş întreba aşa ceva. 

— Însă te întrebi. 

— Sigur că mă întreb. E ca şi cum ar fi murit şi ar fi înviat apoi. El are 
răspunsurile la întrebările care mă bântuie. Dar nu l-aş întreba 
niciodată. 

— Aţi făcut dragoste? 

Theresa se făcu roşie ca racul în timp ce privea în tavan. 

— Da. 

— De câte ori? 

— De trei ori. 

— Şi cum a fost? 

„Nu e treaba ta.” 

Dar răspunse: 

— Am fost cam stângaci la primele două contacte. Ieri însă a fost 
mult mai bine. 

— Ai avut orgasm? 

— Poftim? 

— Nu ai de ce să te ruşinezi, Theresa. Lipsa unui orgasm sau 
abilitatea de a avea unul reflectă de fapt starea ta mentală. Pam 
zâmbi, adăugând: Şi probabil abilităţile lui Ethan. Cum sunt 
psihiatrul tău, trebuie să ştiu exact acest lucru. 

— Da. 

— Da, adică ai avut? 

— Am avut orgasm ieri. 

Theresa o urmări pe Pam în timp ce desena un „0“ mare cu o faţă 
zâmbitoare alături. 

— Sunt îngrijorată în privinţa lui, zise Theresa. 

— În privința soţului tău? 

— A plecat în toiul nopții şi nu s-a mai întors până în zori. Nu ştiu 
unde s-a dus. Am înţeles, nu pot să-l întreb. Bănuiesc că urmărea pe 
cineva care încerca să plece. 

— Tu te gândeşti vreodată la plecare? 


408 


— Nu m-am mai gândit de ani buni. 

— Cum aşa? 

— La început, aş fi vrut să plec. Mi se părea că trăiam încă în lumea 
din trecut. Ca şi cum asta ar fi fost o închisoare sau un experiment. 
Dar e ciudat — cu cât am stat mai mult aici, cu atât a devenit mai 
normal pentru mine. 

— Ce anume? 

— Faptul că nu ştiam de ce sunt aici şi ce este acest oraş în realitate. 
Ce este dincolo. 

— Şi de ce crezi că a devenit mai normal pentru tine? 

— Poate că aşa mă adaptez eu sau poate că am cedat, dar am înţeles 
că, aşa ciudat cum este acest oraş, nu este foarte diferit de viaţa mea 
anterioară. Atunci când făceam comparaţie, nu mi se mai părea atât 
de ciudat. Interacțiunea din vechea lume era superficială, labilă. În 
Seattle eram asistent juridic la o firmă de asigurări a dreptului de 
apărare. Ajutam companiile de asigurări să demaşte acoperirea 
oamenilor. Aici, stau la un birou toată ziua şi abia dacă vorbesc cu 
cineva. Slujbe inutile în egală măsură, dar asta, cel puţin, nu face rău 
nimănui. Vechea noastră lume era plină de mistere pe care nu le 
puteam înţelege — universul, Dumnezeu, ce se întâmplă cu noi când 
murim. Şi aici sunt mistere. O mulţime. Aceeaşi dinamică. Aceleaşi 
slăbiciuni omeneşti. Se întâmplă să existe toate în această mică vale. 
— Deci spui că totul e relativ? 

— Poate. 

— Crezi că asta e viaţa de apoi, Theresa? 

— Nici măcar nu ştiu ce înseamnă asta. Tu ştii? 

Pam zâmbi. Era o faţadă care nu avea nimic liniştitor. O mască. Nu 
era prima dată când Theresa se întreba: „Cine e, de fapt, această 
femeie căreia îi împărtăşesc toate secretele mele?“ Când se gândea 
cât de vulnerabilă era în faţa ei, se simţea îngrozită. Dar dorinţa de a 

comunica cu o altă persoană era copleşitoare. 

Theresa continuă: 

— Cred că, pentru mine, Pines e o nouă etapă a vieţii mele, atâta tot. 
— Ce ţi se pare cel mai greu în legătură cu asta? 

— În legătură cu ce? Cu faptul că trăiesc aici? 

— Da. 

— Speranţa. 

— Ce vrei să spui? 

— E ca şi cum m-ai întreba de ce continui să respir. Aş crede că e cea 
mai grea întrebare pentru oricare locuitor al acestui oraş. 

— Şi cum ai răspunde tu, Theresa? 

— Am pentru ce trăi. Fiul meu. Ethan. O carte bună. Ninsoarea. Dar 
nu e ca în fosta mea viaţă. Nu ai cum să achiziţionezi o casă pe care 
ţi-ai dorit-o. Nu există loterie. Obişnuiam să visez că voi studia 
Dreptul şi că voi putea să-mi deschid propria afacere. Că voi deveni 
bogată şi împlinită. Că mă voi retrage la pensie împreună cu Ethan 
într-o zonă călduroasă, cu o mare albastră şi nisip alb. Unde nu 
plouă niciodată. 

— Şi fiul tău? 

Theresa nu se aşteptase la această întrebare. Aceste trei cuvinte 
scurte o loviră cu puterea perversă a factorului-surpriză. Tavanul 
spre care privea dispăru în spatele unei pânze de lacrimi. 

— Viitorul lui Ben era speranţa ta cea mai mare, nu-i aşa? întrebă 
Pam. 

Theresa încuviinţă din cap, iar când clipi, două şiroaie de apă sărată 
începură să i se prelingă din colţurile ochilor pe obraji, 

— Te-ai gândit la nunta lui? o întrebă Pam. 

— Da. 

— La o carieră ilustră care să-l facă fericit şi mândru de sine? 

— Mai mult de atât. 

— La ce anume? 

— La ceea ce tocmai îți spuneam. E vorba de speranţă. O vreau 
nespus de mult pentru el, deşi el nu va şti niciodată. La ce pot visa 
copiii din Pines? Ce speră să devină? Ce meleaguri străine visează să 
viziteze? 

— Te-ai gândit că este posibil ca această idee de speranţă, cel puţin 
aşa cum o concepi tu, să fie o reminiscență a trecutului, din fosta ta 
viaţă, care nu serveşte la nimic? 

— Vrei să spui ceva de genul „abandonaţi orice speranţă cei care 
intraţi aici“? 

— Nu. Vreau să spun „trăieşte clipa“. Poate că în Pines există 
bucurie. Ar trebui să te bucuri măcar pentru faptul că 
supravieţuieşti. Că respiri în continuare pentru că „poţi“ să respiri, 
învaţă să iubeşti lucrurile simple pe care le experimentezi zilnic. Să 
te bucuri de această frumuseţe naturală. De vocea fiului tău. Ben va 
creşte aici şi va avea o viaţă fericită. 

— Cum? 

— Ţi-a trecut vreodată prin minte că fiul tău s-ar putea să nu 
împărtăşească vechile tale concepţii despre fericire? Că el va creşte 
într-un oraş care cultivă exact modul de viaţă pe care ţi l-am descris, 
gen „trăieşte clipa”? 

— E o lume atât de izolată... 

— Atunci, ia-l şi pleacă. 

— Vorbeşti serios? 

— Da. 

— Vom fi ucişi. 

— Sau aţi putea scăpa. Unii au plecat, dar nu s-au mai întors 
niciodată. Te temi în adâncul sufletului că — deşi tu consideri că în 
Pines este rău —, în altă parte ar putea fi mai rău? 

Theresa îşi şterse ochii. 

— Da. 

— O ultimă întrebare, zise Pam. I-ai mărturisit lui Ethan ce s-a 
întâmplat înainte de sosirea lui? Ăă... situaţia ta aici, vreau să spun. 
— Sigur că nu. Au trecut abia două săptămâni. 

— De ce nu i-ai spus? 

— Ce rost ar avea? 

— Nu crezi că soţul tău ar trebui să ştie? 

— L-aş face doar să sufere. 

— Fiul tău i-ar putea spune. 

— Ben nu o să-i spună nimic. Am vorbit deja cu el. 

— Ultima dată când ai fost aici, ai notat depresia ta cu nota 7 pe o 
scară de la 1 la 10. Dar azi? Te simţi mai bine, mai rău sau la fel? 

— La fel. 

Pam deschise un sertar şi scoase o sticluţă albă cu pastile. 

— Ţi-ai luat medicamentele? 

— Da, minţi Theresa. 

Pam puse sticluța pe birou şi spuse: 

— Una pe zi, înainte de culcare, la fel ca înainte. O să-ţi ajungă până 
la următoarea noastră întâlnire. 

Theresa se ridică. Se simţea ca de fiecare dată la finalul acestor 
şedinţe: tensionată şi confuză. 

— Pot să te întreb ceva? zise Theresa. 

— Desigur. 

— Presupun că stai de vorbă cu mulţi oameni. Afli temerile 
fiecăruia. Voi simţi vreodată că locul acesta înseamnă „acasă“? 

— Nu ştiu, zise Pam ridicându-se. Depinde numai de tine. 


5 

Morga era la subsolul spitalului, în spatele unor uşi fără ferestre. În 

capătul aripii estice. Oamenii lui Pilcher ajunseseră cu cadavrul 

înaintea lui Ethan. Îmbrăcaţi în blugi şi cu cămăși groase de flanel, 

aceştia aşteptau în faţa intrării. Cel mai înalt dintre cei doi, un bărbat 
cu trăsături de nordic, şeful echipei de securitate a lui Pilcher, părea 
foarte supărat. 

— Vă mulţumesc că aţi adus-o aici, zise Ethan în timp ce trecea pe 
lângă ei, deschizând una dintre uşile morgii. Nu trebuie să aşteptaţi 
aici. 

— Ni s-a spus să aşteptăm, zise blondul. 

Ethan închise uşa după el. Morga mirosea a... morgă. Izul de 
antiseptic nu reuşea să mascheze duhoarea persistentă a morţii. 
Pardoseala era acoperită cu gresie albă, foarte pătată şi cu suprafaţa 
uşor concavă, având o scurgere mare în centru. Alyssa zăcea goală 
pe masa de autopsie din oţel inoxidabil. Chiuveta din spatele mesei 
curgea, iar zgomotul apei răsuna enervant între pereţi. Ethan mai 
fusese o singură dată la morgă. Nu-i plăcuse deloc atunci şi i se 
părea infinit mai neplăcut acum, cu un cadavru pe masă. Încăperea 
nu avea ferestre şi singura sursă de lumină era lampa de examinare. 
Stând lângă masa de autopsie, tot ce era în jur rămânea cufundat în 
întuneric. Peste acel „pic-pic-pic“ iritant, se suprapunea bâzâitul 
sertarelor congelatorului de la morgă — în număr de şase —, lipite de 
peretele de lângă chiuvetă. 

Adevărul era că nu prea ştia ce ar trebui să facă. El nu era medic 
legist. Nici vorbă. Dar Pilcher insistase ca el să examineze cadavrul şi 
să întocmească un raport. Îşi puse pălăria Stetson pe cântarul de 
deasupra chiuvetei. Întinse mâna şi mişcă puţin lampa. În lumina 
aspră, rănile păreau curate. Clare. Imaculate. Pielea nu era sfâşiată. 
Doar zeci de ferestre negre spre abis. Pielea femeii avea culoarea 
amorsei în lumina aceea. Începu să studieze găurile. Îi era din ce în 
ce mai greu, aşa cum stătea întinsă pe o masă, sub lumina clinică atât 
de dură, să se gândească la ea drept Alyssa. Îi ridică în lumină braţul 
stâng şi îi studie mâna. Avea pământ sub unghii. Sau sânge. Şi-o 

imagină încercând să-şi acopere disperată rănile proaspete, 
luptându-se să oprească sângele care începuse să ţâşnească din 
trupul ei. Atunci de ce — în afară de frunzele de stejar din părul ei — 
era atât de curată? Fără urmă de sânge şi fără pete roşii pe piele? Nu 
văzuse niciun pic de sânge acolo unde o găsise pe şosea. Evident, 
fusese ucisă în altă parte şi mutată în locul acela. De ce o scurseseră 
de sânge? Ca să o transporte fără să lase urme? Sau era vorba de ceva 
şi mai sinistru? 

Ethan îi analiză apoi celălalt braţ. Apoi picioarele. Nu voia să facă 
asta, dar îndreptă lumina spre zona dintre coapsele ei. Nu se vedeau 
vânătăi sau răni. Ochiul său neinstruit nu distingea nimic care să 
indice o agresiune sexuală. Pentru că nu se putea abţine să nu o 
trateze cu delicateţe, abia la cea de-a treia încercare reuşi să o 
întoarcă. Braţele ei se izbiră zgomotos de masa metalică. El şterse 
urmele de pământ şi pietriş de pe spatele ei. Exista o rană recentă pe 
partea din spate a piciorului ei stâng. O incizie clară. Tăietura 
necesară — bănuia el — pentru a-şi scoate microcipul. Împinse lampa 
într-o parte şi se aşeză pe scaunul ajustabil de oţel. Felul în care 
zăcea ea pe masa aceea rece — expusă, maltratată — aprinse ceva în 
sufletul lui. Ethan rămase în întuneric, întrebându-se dacă 
într-adevăr Kate ar fi fost în stare de aşa ceva. După o vreme se 
ridică, îndreptându-se spre uşă. Oamenii lui Pilcher se opriră din 
conversaţie la vederea lui. El se uită la tânărul blond şi spuse: 

— Pot să-ţi vorbesc? 

— Înăuntru? 

— Da. 

Ethan îi ţinu uşa deschisă, iar bărbatul intră în sala de autopsii. 

— Cum te numeşti? îl întrebă Ethan. 

— Alan. 

Ethan îi arătă scaunul metalic. 

— Ia loc. 

— Ce-i asta? 

— Vreau să te întreb ceva. 

Alan părea suspicios. 

— Mi s-a spus să o aduc aici şi să o pun la rece după ce vei termina, 
zise el. 

— Ei bine, încă nu am terminat. 

— Nimeni nu mi-a spus să răspund la întrebări. 

— Nu te mai codi atât şi stai jos! 

Bărbatul nu se mişcă din loc. Era mai înalt cu vreo zece centimetri 
decât Ethan şi mult mai lat în umeri. Ethan îşi simţea trupul gata de 
ripostă. Inima îi bătea mai repede. Transa unei potenţiale lupte era 
aproape. Nu voia să lovească primul, dar dacă nu-l lua pe celălalt 
prin surprindere, dacă nu-l dobora pe Alan de la început, 
probabilitatea de a-l învinge pe bărbatul cu trup de zeu scandinav 
părea foarte îndepărtată. 

Ethan îşi lăsă bărbia în piept. Se gândi că mai avea puţin până să se 
năpustească spre bărbat şi să îl lovească în faţă cu fruntea, când Alan 
se întoarse şi se aşeză, aşa cum i se ceruse. 

— Nu am fost instruit să fac asta, zise Alan. 

— David Pilcher, şeful tău, mi-a dat acces nelimitat şi mi-a pus la 
dispoziţie toate resursele pentru a afla cine a făcut acest lucru. Şi tu 
vrei să aflu cine e responsabil, nu-i aşa? 

— Desigur. 

— Ai cunoscut-o pe Alyssa? 

— Da. Suntem doar o sută şaizeci de oameni în munte. 

— Deci sunteţi un grup foarte sudat. 

— Într-adevăr. 

— Frai la curent cu sarcinile Alyssei în Pines? 

— Da. 

— Deci voi doi eraţi destul de apropiaţi, nu? 

Alan rămase cu privirea aţintită asupra trupului întins pe masă. 
Mugşchii maxilarului său se zbăteau — de furie şi tristeţe, probabil. 

— Aţi fost cumva intimi, Alan? 

— Ai idee ce se întâmplă când o sută şaizeci de oameni locuiesc în 
camere alăturate, ştiind că ei sunt ultimii oameni de pe pământ? 

— Toţi fac sex între ei? 

— Te-ai prins. Suntem o familie acolo, în munte. Pe unii dintre noi 
i-am pierdut. Nomazi care nu s-au mai întors. Care au fost mâncaţi. 
Dar nu am mai avut un astfel de caz. 

— Crima i-a îngrozit pe toţi? 

— Teribil. Cred că îţi dai seama că acesta e singurul motiv pentru 
care Pilcher te lasă să te ocupi de investigaţii, nu-i aşa? Nu a lăsat pe 
nimeni altcineva să ancheteze moartea ei. 

— Din cauza represaliilor. 

Un zâmbet subtil şi amar apăru în colţul gurii lui Alan. 

— Îți poţi imagina ce măcel aş putea porni dacă aş răscoli oraşul cu 
zece oameni înarmaţi? 

— Trebuie să înţelegi că nu toţi localnicii din Wayward Pines sunt 
responsabili pentru moartea ei. 

— Cum am mai spus, există un motiv pentru care Pilcher te lasă pe 
tine să conduci această reprezentaţie. 

— Ce ştii despre misiunea Alyssei? 

— Ştiam că trăia împreună cu orăşenii. Nimic în plus. 

— Când ai văzut-o ultima dată? 

— Acum două nopţi. Uneori, Alyssa se întorcea în munte pentru a 
rămâne pe timpul nopţii. A fost ciudat. Ai văzut vreodată barăcile 
noastre? 

— Aşa cred. 

— Nu au ferestre. Sunt spaţii mici, înghesuite şi fără personalitate. În 

Pines ea locuia de una singură într-o casă, dar îi lipsea camera ei din 
munte, în care dormea. Gândeşte-te puţin. Ţinând cont de cine era, 
ea ar fi putut locui oriunde. Ar fi putut face orice şi-ar fi dorit. Dar 
şi-a asumat răspunderea. A fost una dintre noi. 

— Ce vrei să spui cu „ţinând cont de cine era“? 

— Nu ştii? 

— Ce să ştiu? 

— La naiba! Uite ce e, nu am dreptul să vorbesc despre asta. 

— Nu ar trebui să ştiu la ce te referi? 

— La-o baltă, bine? 

„Bine. Pentru moment.” 

— Aşadar, unde ai văzut-o ultima dată? întrebă Ethan. 

— În sala de mese. Tocmai terminam de mâncat când a intrat ea. Şi-a 
luat tava şi a venit la masa mea. 

— Despre ce aţi vorbit? 

Alan privi în întunericul din spatele lămpii. Preţ de o secundă, 
chipul lui păru liniştit, ca şi cum amintirea discuţiei lor l-ar fi 
încântat în mod special. 

— Nimic important. Nimic memorabil. Doar impresii despre 
activitatea cotidiană. Amândoi terminaserăm de citit aceeaşi carte şi 
am făcut schimb de impresii, atâta tot. Au mai fost şi alte chestii, dar 
asta e ceea ce îmi amintesc cel mai bine. A fost prietena mea 
dintotdeauna şi iubita mea ocazională. Ne simțeam foarte bine 
împreună şi nici nu mi-a trecut prin minte atunci că era ultima dată 
când o vedeam în viaţă. 

— Nu aţi vorbit despre slujba ei din oraş? 

— Cred că am întrebat-o cum decurgea misiunea. lar ea a răspuns 
ceva de genul: „Se va termina în curând”. 

— Ce crezi că a vrut să spună? 

— Nu am idee. 

— Şi asta a fost tot? 

— Tot. 

— De ce ţi-a cerut Pilcher să-i transporți trupul? Mi se pare destul de 
insensibil ținând cont... 

— Eu am cerut asta. 

— Aha... 

Ethan descoperi iritat că începea să-l simpatizeze pe Alan. În război 
avusese camarazi ca el. Recunoştea acea decenţă, acea seriozitate... 
Curaj şi loialitate susținute de o forţă fizică nemaipomenită. 

— Mai e ceva, Ethan? 

— Nu. 

— Află cine a făcut asta. 

— Aşa am să fac. 

— Şi pedepseşte-l. 

— Vrei să te ajut să o aşezi în sertar? 

— Nu, mă ocup eu de asta. Dar, înainte, aş vrea să rămân puţin 
singur cu ea. 

— Desigur. 

Ethan întinse mâna şi îşi luă pălăria de pe cântar. Când ajunse la uşă, 
se opri şi întoarse capul. 

Alan trăsese scaunul metalic lângă masa de autopsie şi întindea 
mâna spre mâna Alyssei. 


6 

Theresa stătea pe veranda din faţa casei aşteptându-şi soţul. 

Frunzele plopului tremurător din curte foşneau zgomotos, iar 

lumina care se strecura printre crengile acestuia arunca umbre 

tremurătoare peste iarba mai verde decât iarba artificială. 

Ea îl zări pe Ethan venind pe strada cu numărul şase. Mergea mai 

încet decât de obicei. Păşea grijuliu, menajându-şi piciorul drept. 

Părăsi trotuarul şi intră pe aleea pavată cu piatră. Era evident că 

mersul îi provoca suferinţă, dar încordarea de pe faţa lui dispăru 
imediat în spatele unui zâmbet larg la vederea ei. 

— Ai dureri, zise ea. 

— Nu e mare lucru. 

Theresa se ridică şi cobori treptele verandei, păşind prin iarba pe 
care o simţea deja rece pe picioarele ei încălțate în sandale. 

Ea atinse o vânătaie de culoarea lavandei de pe obrazul lui stâng. 

El tresări. 

— Te-a lovit cineva? 

— Nu, e în regulă. 

— Ce s-a întâmplat? 

— Am avut un accident cu maşina de patrulă. 

— Când? 

— Noaptea trecută. Nu e mare lucru. 

— Ai fost la spital? 

— Sunt bine. 

— Nu te-a examinat nimeni? 

— Theresa... 

— Ce s-a întâmplat? 

— Un iepure sau altceva a ţâşnit prin faţa maşinii. Am virat ca să-l 
evit şi m-am răsturnat cu maşina. 

— Te-ai răsturnat? 

— Sunt teafăr. 

— Mergem la spital chiar acum. 

El se aplecă spre ea şi o sărută pe frunte. 

— Nu merg nicăieri. Las-o baltă. Arăţi minunat. Care-i motivul? 

— Trebuie să existe neapărat un motiv ca să arăt minunat? 

— Ştii ce vreau să spun. 

— Ai uitat. 

— Posibil. Au fost nişte zile nebune. Ce anume am uitat? 

— Suntem invitaţi la cină la familia Fisher. 

— În seara asta? 

— În cincisprezece minute. 

Pentru o clipă, Theresa se gândi că el avea să refuze. Că avea să 

anuleze cina. Putea să facă asta? Avea această putere? 

— Bine. Doar să scap de hainele astea murdare. Vin în cinci minute. 
XXX 

Theresa vorbise cu doamna Fisher cu două săptămâni în urmă, la 

piaţa fermierilor de sâmbăta dimineaţa - un schimb de amabilităţi 

după ce amândouă întinseseră mâna spre acelaşi castravete. 

Apoi, într-o seară, cu o săptămână în urmă, telefonul lor sunase, iar 

vocea de la celălalt capăt al firului se prezentase drept Megan Fisher. 

Ar fi vrut să-i invite pe Ethan şi pe Theresa la cină, în joia următoare. 

Puteau veni? 

Desigur, Theresa ştia foarte bine că Megan nu se trezise în dimineaţa 

aceea cu dorinţa fierbinte de a-şi face noi prieteni. De fapt, Megan 

primise o scrisoare prin e-mail care îi sugera să se apropie de familia 

Burke. Şi Theresa primise scrisori similare şi îşi închipuia că, într-o 

anumită măsură, era normal. Ţinând cont de interdicțiile privind 

comunicarea deschisă între oameni, ea nu ar fi preluat niciodată 

inițiativa de a organiza întâlniri cu vecinii lor. Totul era forțat şi 

nefiresc. 

Era mult mai uşor să dispari, pur şi simplu, în spaţiul tău privat. 
XXX 

Theresa şi Ethan mergeau pe mijlocul străzii ţinându-se de mână — 

ea ducea în mâna dreaptă o pâine încă fierbinte, abia scoasă din 

cuptor. 

Cum Ben rămăsese acasă, avea impresia că ieşise cu Ethan la o 

întâlnire romantică nocturnă. 

Răcoarea serii cuprinsese toată valea. Întârziaseră deja. Era puţin 

peste ora şapte. Cina cu Hecter începuse de ceva timp, iar acordurile 
catifelate de pian se strecurau pe fiecare fereastră deschisă. 

— Îţi aminteşti cu ce se ocupă domnul Fisher? îl întrebă Theresa. 

— E avocat. lar soţia lui e profesoară. E profesoara lui Ben. 

Desigur, Theresa ştia deja că doamna Fisher era profesoara lui Ben, 
dar ar fi vrut ca Ethan să nu fi menţionat acest lucru. Şcoala era un 
loc ciudat. În Pines, educaţia era obligatorie de la vârsta de patru ani 
şi dura până la cincisprezece, iar curriculumul era un mister. Nu 
avea idee ce învăţa fiul ei acolo. Copiii nu aveau niciodată de făcut 
teme şi nu aveau voie să discute despre ceea ce învățau — nici măcar 
cu părinţii lor. Ben nu le spunea niciodată nimic de la şcoală, iar ea 
nu era curioasă să afle. 

Singura fereastră spre această lume era piesa de la sfârşitul anului 
şcolar, când părinţilor le era permis accesul în şcoală. Asta se 
întâmpla în iunie, iar în Wayward Pines această festivitate rivaliza 
cu Crăciunul sau cu Ziua Recunoștinței. Cu trei ani în urmă, fusese 
convocată o „festivitate” pentru unul dintre părinţii care intraseră cu 
forţa în şcoală. Theresa se întreba ce ştia Ethan despre asta. 

— Ce fel de avocat este domnul Fisher? 

Theresa ştia că era o întrebare stupidă. După toate probabilitățile, 
domnul Fisher stătea ziua întreagă într-un birou tăcut, foarte rar 
vizitat şi unde telefonul nu suna niciodată, la fel ca ea. 

— Nu sunt prea sigur, zise Ethan. Trebuie să punem asta pe o listă 
cu lucruri despre care ar trebui să vorbim. 

O strânse de mână. Ea sesiză sarcasmul din tonul soţului ei. Nimeni 
altcineva nu l-ar fi observat, dar pentru ea era cât se poate de 
evident. Ridică ochii spre el şi zâmbi. Era un soi de înţelegere în 
privirea lui. Apropierea favorizată de o glumă cu subînţeles. 

Acum se simţea cel mai aproape de el de la întoarcerea lui acasă. 

Îşi imagina cum putea să fie o viaţă petrecută în încercarea de a crea 

mereu asemenea momente de apropiere. 

XXX 
Familia Fisher locuia într-o casă confortabilă de la marginea nordică 
a oraşului. 
Megan Fisher deschise uşa înainte ca Ethan să apuce să bată. Avea 
vreo douăzeci şi cinci de ani şi era foarte frumoasă. Purta o rochie 
albă cu bordură din dantelă. Diadema maronie care-i ţinea părul pe 
spate avea aceeaşi nuanţă ca umerii ei bronzaţi şi plini de pistrui. 
Zâmbetul femeii — larg, cu dinţi perfecţi — îi amintea Theresei de cel 
al unei vedete de cinema, dar, dacă îl analizai mai bine, constatai că 
nu era deloc adevărat. 
— Bine aţi venit la noi, Theresa şi Ethan! Suntem atât de încântați că 
aţi putut ajunge! 
— Mulţumim pentru invitaţie, zise Ethan. 
Theresa îi întinse pâinea înfăşurată într-un şervet. 
Megan înălţă capul cu reproş: 
— Ţi-am spus să nu aduci nimic. Nu trebuia să te deranjezi! Acceptă 
totuşi pâinea, exclamând: Oh, e caldă încă! 
— Abia scoasă din cuptor. 
— Intraţi, vă rog. 
Theresa întinse mâna şi înhăţă pălăria de cowboy a lui Ethan. 
— O să iau eu pălăria, zise cu amabilitate Megan. 
Casa mirosea a mâncare pregătită pentru cină, iar aroma era 
îmbietoare. Căldura care venea din bucătărie purta cu ea mirosul 
fripturii de pui cu usturoi şi cartofi. 
Brad Fisher era în sufragerie, aranjând ultimele detalii la masa 
pregătită elaborat pentru patru persoane, decorată cu lumânări 
aprinse. 
El veni în holul de la intrare cu un zâmbet larg pe faţă şi cu mâna 
întinsă. Părea doar cu doi sau trei ani mai în vârstă decât soţia lui şi 

purta încă — constată Theresa — hainele cu care fusese la serviciu. 
Pantofi negri clasici, pantaloni de stofă gri şi o cămaşă albă fără 
cravată, cu mânecile suflecate până la cot. Arăta exact aşa cum ar 
trebui să arate un tânăr avocat, debordând de inteligenţă. 
Ethan îi strânse mâna. 
— Şerif Burke, ne bucurăm să te primim în casa noastră. 
— Şi eu mă bucur să fiu aici. 
— Bună ziua, doamnă Burke. 
— Te rog, spune-mi Theresa. 
Megan se scuză: 
— Mai am câteva lucruri de făcut înainte să ne aşezăm la masă. 
Theresa, vrei să mă ajuţi puţin la bucătărie? Poate că băieţilor le-ar 
plăcea să bea ceva pe veranda din spate. 

XXX 
Theresa spălă salata verde dintr-o pungă. Pe fereastra de deasupra 
chiuvetei, îi vedea pe Ethan şi pe Brad stând afară, în iarbă, fiecare 
ținând în mână câte un pahar cu whisky. Nu putea să-şi dea seama 
dacă vorbeau sau nu. Curtea era îngrădită. Imediat după gard se 
înălța o stâncă de vreo trei sute de metri, ale cărei proeminențe erau 
acoperite cu pâlcuri de pini deşi. 
— Megan, ai o casă frumoasă, zise Theresa. 
— Mulţumesc. Eşti foarte drăguță. 
— Cred că eşti profesoara fiului meu anul acesta. 
Theresa nu plănuise să spună asta — cuvintele îi scăpaseră 
involuntar. Momentul putea deveni stânjenitor, dar Megan repară 
situația cu graţie. 
— Desigur. Ben e un elev silitor. Unul dintre cei mai buni pe care-i 
am. 
Niciun cuvânt în plus. 
Conversaţia lor continuă astfel, poticnindu-se la răstimpuri. 

Theresa secţionă o sfeclă caldă în medalioane violet. 

— Unde vrei să pun astea? întrebă ea. 

— Aici ar fi cel mai bine. 

Megan îi întinse un bol din lemn şi Theresa adăugă feliile de sfeclă. I 
se părea că sfecla mirosea a noroi într-un fel ciudat de îmbietor. 

— Lucrezi în domeniul afacerilor imobiliare, nu-i aşa? întrebă 
Megan. 

— Da. 

— Te-am văzut pe geamul din faţă al clădirii. Stăteai la birou. Se 
aplecă spre Theresa, şoptindu-i pe un ton confidenţial: Eu şi Brad 
încercăm, dacă înţelegi ce vrei să spun. 

— Adevărat? 

— Dacă avem succes şi Domnul Barză ne aduce o livrare specială, 
vom fi pe listă pentru o locuinţă mai mare. Poate vom veni la tine. Ai 
putea fi agentul nostru. Ne vei arăta cele mai bune proprietăţi din 
Pines. 

— Mi-ar plăcea să vă ajut, zise Theresa. 

Tot nu se putea simţi în largul ei. Stătea în bucătăria lui Megan de 
parcă totul ar fi fost normal. Megan sosise în oraş cu numai doi ani în 
urmă, iar integrarea ei fusese un dezastru. Avusese două tentative 
de evadare. Încercase să-i scoată ochii fostului şerif. Theresa încă îşi 
mai amintea. Stătea la biroul ei într-o după-amiază şi se uita pe 
geam, când Megan apăruse pe neaşteptate în mijlocul străzii 
principale, ziua în amiaza mare, strigând cât o ţinea gura: „Ce naiba 
e în neregulă cu locul ăsta? Ce naiba e în neregulă cu locul ăsta? 
Niciunul dintre voi nu sunteţi reali!“ 

Theresa se aşteptase la o „festivitate” în noaptea aceea, dar 
telefoanele nu sunaseră. Megan dispăruse. Trei luni mai târziu, 
Theresa o văzuse din nou în oraş. Megan mergea pe trotuar cu o 
expresie calmă. În scurt timp, ajunsese să predea la şcoală. Apoi se 

măritase cu Brad. Megan jucase roluri importante la „festivităţile” 
care urmaseră. Se aventurase chiar în cercul format de localnici cu 
un levier şi lovise cu sete un fugar care era pe moarte. 
Acum găteau împreună, în timp ce soţii lor beau whisky afară. 
O întrebare frământa mintea Theresei în timp ce se spăla pe mâini de 
petele violet. 
Cum au reuşit să te supună în cele din urmă? 

XXX 
Ethan ridică privirea spre stâncă şi sorbi din paharul cu whisky. 
Era excelent — un Highland distilat o singură dată. În afară de berea 
groaznică de dozator de la Biergarten, de regulă nu puteai cumpăra 
băutură din oraş. Ethan înţelegea într-o oarecare măsură felul în care 
gândea Pilcher - viaţa în Wayward Pines era o luptă în sine. 
Existenţa unui magazin de băuturi alcoolice ar fi putut transforma 
rapid Pines într-un oraş de beţivi. Dar, din când în când, Pilcher mai 
făcea câte o excepţie şi scotea în circulaţie câteva sticle cu marfă de 
calitate. 
Le puteau găsi în magazinele de coloniale, aşa cum pe cele scumpe le 
găseau în restaurante. lar în perioadele de secetă, oamenii îşi 
fabricau singuri. 
— E bun scotch-ul, Ethan? 
— E grozav. Mulţumesc. 
Brad Fisher. 
Ethan îi citise dosarul pentru a doua oară exact cu o săptămână în 
urmă. 
Se născuse în Sacramento. 
Absolvise Dreptul la Harvard. 
Fusese consilier juridic pentru o asociaţie din Palo Alto. 
Brad călătorise prin Idaho într-o vară, într-o excursie de două 
săptămâni, împreună cu proaspăta lui soţie, când se opriseră în 

Wayward Pines pentru o noapte. Raportul nu specifica însă dacă 
Pilcher orchestrase acelaşi tip de accident pe care îl folosise în cazul 
lui Ethan şi al altora. 

La fel ca toţi ceilalți oameni din Pines, soţii Fisher se treziseră după o 
mie opt sute de ani în acel minunat oraş-închisoare. 

La două luni după sosirea lor, prima doamnă Fisher se căţărase pe 
una dintre stâncile ce mărgineau nordul oraşului şi sărise în gol de la 
o sută cincizeci de metri ca să-şi afle moartea. 

Asta îl şocase pe Brad, dar - în pofida acestui lucru -— integrarea lui 
fusese normală. Nicio tentativă de evadare. Niciun indiciu de 
comportament deviant. Exista un singur raport de supraveghere în 
dosarul bărbatului. Două camere exterioare îl surprinseseră într-o 
noapte la o plimbare peste ora admisă, în urma unei discuţii aprinse 
cu Megan. Raportul primise în cele din urmă calificativul NSA (No 
Suspicious Activity!4), iar Brad nu mai ridicase suspiciuni de atunci. 
— Cum te descurci cu noua slujbă? îl întrebă Brad. 

— Nu mă plâng. Încep să mă obişnuiesc, în sfârşit. Mai bine 
vorbeşte-mi despre firma ta de avocatură. 

— Oh, nu e nimic ieşit din comun. Suntem doar doi angajaţi: eu şi 
secretara mea. O numesc „consiliere fără programare“. Preiau orice 
caz se iveşte imediat ce îmi bate cineva la uşă, fără să mai fie nevoie 
de programare. 

De parcă ar veni cineva la uşa ta. 

Stăteau în semiîntuneric, la umbra stâncii, şi îşi savurau băuturile. 
După un timp, Brad zise: 

— Uneori, văd oi pe marginile acelea de stâncă. 

— Da? Eu nu am văzut niciodată una. 

Se scurseră două minute de linişte, apoi Ethan făcu un comentariu 

despre grădina lor. 
Pauzele în conversaţie nu erau cu totul stânjenitoare. Ethan începuse 
să înţeleagă că, în Wayward Pines, acele momente de tăcere 
împărtăşită erau normale, previzibile şi inevitabile. 
Unii oameni erau - din fire —- mai pricepuţi la conversații 
convenţionale decât alţii. Mai pricepuţi la respectarea limitelor, 
evitând vehement subiectele interzise. Mai mult trebuiau să se 
gândească decât să vorbească. De parcă ar fi trăit într-o lume 
ficțională dintr-un roman de moravuri. Ethan cunoscuse câţiva 
rezidenţi care puteau iniţia rapid o conversaţie, fără prea mare efort 
- în aparenţă —, pe marginea unui subiect profund acceptat. Dar, în 
general, conversațiile din Pines se desfăşurau într-un ritm constant, 
aproape lent, complet străin de cel din lumea de dinainte. 
Trecuse mult timp de când Ethan nu mai consumase alcool, iar acum 
se simțea deja amețit. I se părea că era departe de acel moment 
stânjenitor. Aşeză paharul de scotch pe gard, sperând că nu avea să 
mai treacă mult până când soțiile lor aveau să-i cheme înăuntru, la 
masă. 

XXX 
Cina se dovedi aproape plăcută. 
Continuară să vorbească despre nimicuri, iar conversaţia nu se 
poticni de multe ori. 
Chiar şi atunci, între clinchetul argintăriei şi acordurile lui Hecter 
Gaither difuzate de radioul cu lămpi, tăcerea nu era stânjenitoare. 
Ethan era foarte sigur că mai văzuse acea încăpere pe unul dintre 
monitoarele lui Pilcher. Dacă nu se înşela, exista o cameră camuflată 
în tapet, chiar în colţul tavanului, deasupra bufetului cu porţelanuri. 
Ştia din sursă sigură că orice adunare de trei sau patru persoane era 
monitorizată în mod special de supraveghetorii lui Pilcher. 
Erau urmăriţi chiar în acel moment. 

XXX 


După desert jucară Monopoly. Aceste jocuri erau foarte populare la 
dineuri. Având reguli clare şi definite, acestea permiteau oamenilor 
să râdă, să glumească şi să interacţioneze cu mai multă 
spontaneitate, dând dovadă de hotărâre şi competitivitate. 
Bărbaţi versus femei. 
Theresa şi Megan puseră mâna pe Park Place şi Boardwalk mai 
devreme. 
Ethan şi Brad se concentrară pe infrastructură — căi ferate, transport 
utilitar, reţele de apă. 
Puțin înainte de nouă treizeci, Ethan puse micul lor pantof metalic 
pe Boardwalk. 
Urmă falimentul. 

XXX 
Ethan şi Theresa Burke îi salutară pe soţii Fisher fluturând din mână, 
în timp ce se îndepărtau pe alee — tânărul cuplu stătea braţ la braţ în 
luminile verandei. Familiile se despărţiră strigând că se simţiseră 
foarte bine şi că petrecuseră grozav. Promiseră că aveau să se mai 
întâlnească din nou foarte curând. 
Theresa şi Ethan plecară spre casă. 
Nu mai era nimeni pe drum în afară de ei. 
Un greier ţârâia dintr-un difuzor ascuns în tufişul pe lângă care 
treceau, iar Ethan se surprinse pretinzând că acesta era real. Că tot 
ce-i înconjura era real. 
Theresa îşi frecă înfrigurată braţele. 
— Vrei haina mea? o întrebă Ethan. 
— Mi-e bine. 
— Frumos cuplu, zise Ethan. 
— Te rog, cu mine nu trebuie să faci asta, iubitule. Niciodată. 
— Ce anume? 

Ea ridică privirea spre el în întuneric. 
— Ştii tu. 
— Nu, nu ştiu. 
— Conversaţie de suprafaţă. Convenţională. Să umpli golurile din 
conversaţie cu prostii. Fac asta în fiecare zi a vieţii mele şi am să 
continui să o fac, aşa cum mi se cere. Dar nu suport să o fac cu tine. 
Ethan simţi un nod în gât. 
Se întreba dacă exista vreun microfon prin apropiere care să le 
înregistreze discuţia. Din cele câteva lucruri pe care le văzuse în 
interiorul muntelui şi din rapoartele de supraveghere pe care le 
studiase, nu înţelesese dacă discuţiile în aer liber erau sau nu 
inteligibile. 
Dar chiar dacă ar fi fost înregistraţi, Theresa nu încălca voit nicio 
regulă. Dar se apropiase periculos de mult de zona interzisă. Ea îşi 
dădea seama de ciudăţenia situaţiei şi dădea glas nemulțumirilor pe 
care le adunase în suflet. În cel mai rău caz, ultima lor discuţie avea 
să genereze un raport. 
— Ai grijă, şopti Ethan. 
Ea îşi desprinse mâna din mâna lui şi se opri în mijlocul străzii, 
privindu-l cu ochii plini de lacrimi. 
— Cu cine? întrebă ea. Cu tine? 

XXX 
În toiul nopţii, telefonul lui Ethan începu să sune. 
Merse la parter şi răspunse. 
— Îmi pare rău că te sun atât de târziu, îi zise Pilcher. 
— Nu-i nimic. E totul în regulă? 
— Am vorbit cu Alan în seara asta. Mi-a spus că aţi stat de vorbă 
astăzi la morgă. 
— Da. Mi-a fost de ajutor. 
— Îmi este foarte greu, spuse Pilcher răguşit. Vocea îi tremura de 

parcă i-ar fi venit să plângă. Ethan, trebuie să ştii ceva. 

Auditoriul Cahn 
Universitatea Northwestern 
Chicago, 2006 
Auditoriul cu o mie de locuri era plin, iar luminile proiectate spre el 
din loja orchestrei îi ardeau ochii. Cu douăzeci de ani în urmă, să 
țină o conferinţă în faţa unei săli pline ar fi însemnat foarte mult 
pentru el, l-ar fi umplut de entuziasm, dar nu mai simţea de mult 
astfel de emoţii. 
Acest tur de conferinţe, în afară de faptul că generau fonduri atât de 
necesare, nu îl ajutau să progreseze în cercetările sale. În ultima 
vreme, tot ce îşi dorea era să lucreze în laboratorul său. Cum mai 
avea de trăit doar şapte ani pe această lume, fiecare secundă era 
nepreţuită. 
Când aplauzele se stinseră, încercă să zâmbească. Ridică ochii de pe 
foile pe care le avea în faţă şi puse mâinile pe pupitru. 
Putea să facă introducerea din memorie. La naiba, putea să spună tot 
textul din memorie, aceea fiind cea de-a zecea şi ultima conferință 
din circuit. 
Începu: 
— Suspensia animată nu e un concept al ştiinţei secolului douăzeci. 
Nu noi l-am inventat. El aparţine, la fel ca toate misterele 
universului, naturii. Gândiţi-vă la sămânţa unui lotus. Aceasta poate 
încă să germineze şi după o mie trei sute de ani. Sporii bacterieni au 
fost descoperiţi în albinele perfect conservate în chihlimbar, viabili 
chiar şi după zeci de milioane de ani. 
Şi, recent, savanții de la Universitatea West Chester au reactivat cu 
succes bacterii prinse timp de 250 de milioane de ani în cristale de 
sare, la mare adâncime sub pământ. Fizica cuantică sugerează 

posibilitatea de a călători în timp şi, deşi par greu de crezut, aceste 
teorii se pot aplica numai particulelor subatomice. Adevăratele 
călătorii în timp nu au nevoie de găuri de vierme sau de 
condensatori de flux. 

Cei din auditoriu chicotiră. Cuvintele acestea stârneau întotdeauna 
râsul. 

Le zâmbi larg tuturor acelor feţe pe care nu le putea vedea. 

Ca şi cum spectatorii nici nu ar fi fost acolo. 

Nimic altceva decât energia mulţimii, reflectoarele scenice şi căldura 
emanată de acestea. 

El spuse: 

— Adevărata călătorie în timp este deja aici şi a fost de milenii, 
existând dintotdeauna în natură, şi tocmai în direcţia aceasta ar 
trebui să privim noi, oamenii de ştiinţă. 

Era o prezentare de patruzeci de minute şi, pe tot parcursul acesteia, 
mintea lui rătăcea în altă parte — în micul oraş Wayward Pines, 
Idaho, pe care îl simţea din ce în ce mai aproape de inima lui, unde 
se simţea cu adevărat acasă. 

La omul lui, Javier, cel care se ocupa de „colectare” şi care îi 
promisese zece noi „recruţi” până la sfârşitul anului. 

La ultima etapă a proiectului său de cercetare şi la vânzarea acestuia 
către armată, care avea să-l finanţeze cu tot ce era necesar. 

După încheierea prelegerii, interlocutorii săi se aliniară în spatele 
unui microfon montat în faţa culoarului central al sălii şi el răspunse 
la întrebări. 

Cea de-a patra întrebare veni din partea unei studente la biologie, cu 
părul lung şi negru. Era acea întrebare inevitabilă care se ivea la un 
moment dat la fiecare dintre prelegerile sale. 

Ea spuse: 

— Mulţumim foarte mult pentru prezenţă, dr. Pilcher. A fost un 

adevărat privilegiu să vă avem în campusul nostru universitar în 
ultimele zile. 
— Plăcerea e de partea mea. 
— Aţi vorbit în detaliu despre aplicabilitatea animării suspendate în 
medicină — mai exact, despre folosirea acestui proces pentru 
păstrarea pacienţilor cu traume în stare de stază până când acestora 
li s-ar putea administra un tratament adecvat. Dar cum puteţi 
explica aluzia pe care aţi făcut-o la începutul prelegerii 
dumneavoastră? 
— Vă referiţi la călătoria în timp? întrebă David. Partea amuzantă? 
— Exact. 
— Ei bine, încercam doar să vă captez atenţia. 
Toţi izbucniră în râs. 
— A funcţionat, zise studenta. 
— Mă întrebaţi dacă sunt de părere că aceasta ar fi posibilă? 
— Da. 
El îşi scoase ochelarii şi îi puse pe carnetul său cu coperte din piele. 
— Ei bine, cu siguranţă e distractiv să visăm la aşa ceva, nu-i aşa? 
zise el. Au existat nişte teste efectuate pe şoareci care s-au finalizat cu 
succes — deanimându-i prin iniţierea hipotermiei —, dar, după cum 
vă puteţi da seama, să găsim subiecţi umani care să se ofere voluntar 
pentru un asemenea experiment e cu totul altceva. Mai ales pentru o 
suspensie pe termen foarte lung. Dacă este posibilă? Da. Aşa cred. 
Dar suntem încă la decenii distanţă de această descoperire. În 
prezent însă, mă tem că suspensia animată folosită pentru călătoria 
în timp este doar o poveste science-fiction pentru omenire. 

XXX 
Spectatorii încă mai aplaudau când el cobori de pe scenă. Tânăra 
excesiv de îndatoritoare care-l însoţise peste tot în timpul şederii sale 
în campus îl aştepta în culise, cu un zâmbet orbitor. 

— A fost nemaipomenit, dr. Pilcher. Oh, Dumnezeule, sunt atât de 
entuziasmată! 

— Mulţumesc, Amber. Mă bucur că ţi-a plăcut. Ai vrea să-mi arăţi 
unde e cea mai apropiată ieşire? 

— Dar sesiunea de autografe? Trebuie să vă semnaţi cartea. 

— Vreau să iau mai întâi o gură de aer curat. 

Ea îl conduse pe coridoarele din culise, pe lângă garderobă, către 
două uşi din spatele clădirii, în zona rampei de încărcare. 

— E totul în regulă, dr. Pilcher? îl întrebă ea. 

— Desigur. 

— Şi o să vă întoarceţi repede? Toată lumea s-a aşezat deja la coadă 
lângă masa la care trebuie să semnaţi. Şi eu am o carte pe care aş dori 
un autograf. 

— Nu aş putea lipsi. 

David împinse uşile duble şi păşi afară, pe alee. 

Întunericul, liniştea şi răcoarea care-l întâmpinară erau extrem de 
plăcute. 

Containerele de gunoi din apropiere duhneau. Auzea bâzâitul surd 
al centralelor termice de deasupra auditoriului. 

Era perioada dintre Ziua Recunoştinţei şi Crăciun. Toamna se 
apropia de sfârşit, iar în aer plutea un miros de frunze moarte, în 
campus era linişte, aşa cum era întotdeauna înainte de săptămâna 
examenelor. 

Maşina lui — un Suburban negru — era parcată pe alee. 

Arnold Pope, înfofolit într-o geacă North Face, stătea sprijinit de 
capota maşinii, citind o carte la lumina unui stâlp de iluminat. 
David trecu pe lângă el. 

— Cum a mers? îl întrebă Arnold. 

— S-a terminat. Turul s-a terminat şi acesta e un lucru bun. 

— Ai terminat deja cu semnăturile? 

— Sar peste asta. E un mic dar pe care mi-l ofer singur. 

— Felicitări. Hai să te duc înapoi în centru. 

Arnold închise cartea. 

— Nu încă. Vreau să fac o mică plimbare prin campus mai întâi. 
Dacă vor veni şi vor întreba de mine... 

— Nu te-am văzut. 

— Bravo. 

David îl bătu uşurel pe braţ şi se îndreptă spre capătul aleii. Pope îl 
însoţise peste tot în ultimii patru ani, mai întâi pe post de şofer, însă 
apoi — întrucât avea pregătire de poliţist — David începuse să-l 
folosească drept detectiv particular. 

Bărbatul era talentat, capabil şi fioros. 

David ajunsese să aprecieze nu numai perspicacitatea de detectiv a 
bărbatului, ci şi sfaturile acestuia. Pope devenise într-un timp foarte 
scurt mâna lui dreaptă. 

Traversând strada Sheridan, se trezi mergând în câmp deschis. 

În ciuda orei înaintate, ferestrele cu vitralii ale bibliotecii erau 
luminate. Cerul era senin, iar luna părea cocoţată deasupra 
turnurilor ascuţite ale unei impresionante clădiri gotice ce se zărea la 
distanţă. 

Îşi lăsase pardesiul în Suburban, iar vântul aspru îi pătrundea prin 
sacoul de lână, venind în rafale dinspre lacul aflat la mai puţin de 
patru sute de metri distanţă. 

Dar îi era bine. 

Se simţea bine. 

Viu. 

În timp ce străbătea Deering Meadow, simţi mirosul de țigară purtat 
de vânt. Mai făcu doi paşi şi aproape că se împiedică de ea. Se opri 
brusc şi făcu un pas înapoi. Văzu mai întâi capătul aprins al ţigării, 
apoi — în timp ce ochii lui se adaptau de la lumina lunii la întuneric — 

pe fata care fuma. 

— Îmi cer scuze, zise el. Nu te-am văzut. 

Ea ridică privirea spre el, aşa cum stătea ghemuită, cu genunchii la 
piept. Trăgea cu nesaţ din ţigară, capătul aprins al acesteia strălucind 
şi stingându-se repetat în întuneric. 

Chiar dacă lumina era slabă, îşi dădu seama că fata nu era studentă 
acolo. 

David îngenunche. 

Ea ridică din nou ochii spre el. Tremura ca varga. 

Rucsacul căzut în iarbă, lângă ea, părea burduşit. 

— Te simţi bine? întrebă el. 

— Mda... 

— Ce faci aici? 

— De ce naiba ar fi asta treaba ta? îl întrebă ea, fumând în 
continuare. Eşti profesor aici? 

— Nu. 

— Şi atunci, ce faci aici afară, în frig şi întuneric? 

— Nu ştiu nici eu. Simţțeam nevoia să fug departe de toţi pentru 
câteva clipe. Să-mi limpezesc mintea. 

— Cunosc această senzaţie, zise ea. 

Când luna învălui în razele sale turnurile ascuţite ale clădirii din 
spatele lor, lumina acesteia dezvălui chipul fetei. Ochiul ei drept era 
umflat şi negru, pe jumătate închis. 

— Cineva te-a lovit, zise el cu privirea îndreptându-i-se din nou spre 
rucsacul fetei. Ai fugit de undeva? Eşti pe cont propriu? 

— Bineînţeles că nu. 

— Nu o să spun nimănui. 

Ea fumase ţigara până la capătul rămas între degete. O aruncă în 
iarbă, apoi îşi scoase alta din buzunar şi o aprinse. 

— Nu e bine deloc pentru tine, să ştii, îi zise David. 

Ea ridică din umeri. 

— Ce se poate întâmpla mai rău de-atât? 

— Ai putea muri. 

— Da, asta ar fi într-adevăr tragic. 

— Câţi ani ai? 

— Mai bine spune-mi tu câţi ani ai. 

— Cincizeci şi şapte. 

David băgă mâna în buzunar şi îşi găsi portofelul. Scoase din el toţi 
banii pe care-i avea. 

— Ai aici puţin peste două sute de dolari... 

— Nu am de gând să-ţi fac o felaţie. 

— Nu, eu nu... vreau doar să-ţi dau banii ăştia. 

— Vorbeşti serios? 

— Da. 

Mâinile ei tremurau de frig când luă teancul de bancnote. 

— O să fii în stare să găseşti un pat cald pentru la noapte? o întrebă 
David. 

— Da. Hotelurile închiriază mai tot timpul camere fetelor de 
paisprezece ani. 

— E îngrozitor de frig aici. 

Ea schiţă un zâmbet amar. O sclipire jucăuşă îi însufleţi privirea 
pentru o clipă. 

— Am eu metodele mele. Nu o să mor în noaptea asta, nu-ţi face 
griji. Dar am să fac rost de o masă caldă. Mulţumesc. 

David se ridică. 

— De când eşti pe cont propriu? întrebă el. 

— De patru luni. 

— În curând vine iarna. 

— Aş prefera să mor de frig decât să mă întorc la un alt centru de 
plasament. Nu ai putea înţelege... 

— Am crescut într-un minunat cartier din Greenwich, Connecticut. 
Un orăşel drăguţ la numai patruzeci de minute cu trenul de Grand 
Central Station. Garduri din ţăruşi. Copii jucându-se pe stradă. Erau 
anii '50. Probabil că nu ştii cine este Norman Rockwell, dar este 
genul de oraş pe care l-ar fi pictat el. Când aveam şapte ani, părinţii 
mei m-au lăsat în grija unei bone într-o vineri seară. Au ieşit în oraş 
pentru cină şi apoi s-au dus la un spectacol. Nu s-au mai întors. 

— Te-au părăsit? 

— Au murit într-un accident de maşină. 

— Oh... 

— Nu cred că ai putea înţelege motivațiile unei alte persoane. 

El se îndepărtă. 

Marginile pantalonilor săi foşneau prin iarbă. 

Ea strigă după el: 

— Până să le spui poliţiştilor că m-ai văzut, eu voi fi deja plecată. 

— Nu le voi spune nimic poliţiştilor, zise David. 

După alţi zece paşi, se opri. 

Întoarse capul spre fată, apoi se întoarse la ea. 

Îngenunche din nou în faţa ei. 

— Ştiam eu că nu eşti decât un pervers nenorocit, zise ea. 

— Nu, sunt om de ştiinţă. Ascultă, aş putea să-ţi ofer o slujbă 
adevărată. Un loc călduros în care să stai. Un loc sigur. Departe de 
stres, poliţişti, părinţi, servicii sociale — oricare lucru de care ai fugi. 
— Du-te naibii! 

— Stau în centru, la hotelul Drake. Numele meu este Pilcher. Voi 
cere deja o cameră pentru tine, în caz că te răzgândeşti. 

— Eu nu aş aştepta în locul tău. 

El se ridică. 

— Ai grijă de tine, zise el. Apropo, eu sunt David. 

— Drum bun şi cale bătută, David. 

— Cum te numeşti? întrebă el. 
— Ce-ţi pasă? 
— Sincer, chiar nu ştiu. 
Ea îşi dădu ochii peste cap, suflând încet fumul de ţigară. 
— Pamela, zise ea în cele din urmă. Pam. 

XXX 
David intră încet în apartamentul său de la hotel şi îşi agăţă 
pardesiul în cuierul de lângă uşă. Elisabeth stătea în salon, citind la 
lumina blândă a unui lampadar aşezat lângă fotoliul din piele de 
lângă fereastră. 
Ea avea patruzeci şi doi de ani. Părul ei scurt şi blond începuse să-şi 
piardă strălucirea — devenind galben spre argintiu. 
O uluitoare frumuseţe hibernală. 
— Cum a fost? îl întrebă ea. 
David se aplecă spre ea şi o sărută. 
— Grozav! 
— Deci asta înseamnă că ai terminat? 
— Noi am terminat. Ne întoarcem acasă. 
— Vrei să spui, la munte. 
— Acolo e acum casa noastră, iubita mea. 
David se duse la fereastră şi trase în lături draperiile grele. Nicio 
panoramă. Oraşul nu se vedea. Doar luminile maşinilor întârziate de 
pe Lake Shore Drive şi abisul negru al lacului căscându-se în 
întuneric. 
Străbătu apartamentul şi deschise încet uşa dormitorului. 
Se strecură înăuntru. 
Paşii lui erau înăbuşiţi de covorul gros. 
Ochii lui se adaptară încet la întunericul din încăpere. Apoi o văzu. 
Stătea ghemuită ca o minge într-un pat imens. Împinsese păturile 
într-o parte şi se rostogolise spre marginea patului. O mută înapoi pe 

mijlocul saltelei şi o înveli din nou, punându-i grijuliu capul pe o 
pernă. 

Fetiţa lui inspiră adânc, dar nu se trezi. 

Se aplecă şi o sărută pe obraz, şoptind: 

— Vise plăcute, scumpa mea Alyssa. 

Când deschise uşa dormitorului, soția lui tocmai voia să intre. 

— Ce s-a întâmplat, Elisabeth? 

— A bătut cineva la uşă adineauri. 

— Cine era? 

— O adolescentă. A spus că se numeşte Pam. Că tu i-ai zis să vină 
aici. Te aşteaptă afară, în hol. 

II 


8 

Tobias termină de legat sacul de dormit şi cobori din pin. În lumina 
slabă, se aplecă deasupra cercului de pietre şi de vreascuri ţinând în 
mâini cremenea şi amnarul său. Îşi luă inima în dinţi. Era un risc. 
Întotdeauna era un risc. 

Dar trecuseră săptămâni întregi de când nu mai simţise căldura unui 
foc. De când pusese acele de pin într-o cratiţă cu apă fiartă şi lăsase 
ceva fierbinte să-i alunece pe gât. Verificase cu mare atenţie zona. 
Nu găsise urme de paşi. Nici excremente. Nimic care să indice că 
fusese frecventată de alte animale în afară de o căprioară şi doi cerbi. 
Văzuse un smoc de păr alb şi aspru prins între spinii unui tufiş de 
zmeură. 

Lovi cremenea de amnar şi scânteia aprinse cărbunii. O flăcăruie 
galbenă apăru imediat, însufleţindu-se şi aprinzând grămăjoara de 
„Barba Moşului” ce fusese adăugată deasupra unei crengi de brad 
uscat. Acele roşii şi uscate de pin se aprinseră. Fumul începu să se 
ridice fuioare din iască. 

Inima lui se umplu de o bucurie primitivă. 

Tobias construi un con de vreascuri deasupra flăcărilor din ce în ce 
mai mari, ţinându-şi mâinile deasupra focului. Nu mai făcuse o baie 
de când traversase ultima dată râul. Asta se întâmplase cu mai bine 
de o lună în urmă. Încă îşi mai amintea propria imagine pe care o 
zărise în apa limpede ca oglinda -— barba lungă până la piept, pielea 
plină de noroi. Arăta ca un om al grotelor. 

Tobias mai puse un buştean pe foc şi se rezemă de trunchiul 
copacului. Se simţea în siguranţă în acel mic crâng de pini, dar nu 
avea niciun sens să-şi forțeze norocul, pe care îl forţase deja de mult 

prea multe ori până la limită. 
Trase de pe fundul rucsacului său Kelty ibricul din titaniu de un litru 
şi îl umplu pe jumătate cu apă din ultima sticlă care-i mai rămăsese. 
Aruncă în ibric o mână de ace de pin cu miros înţepător, proaspăt 
culese de pe creangă. 
Întins pe spate în timp ce aştepta să-i fiarbă ceaiul, se simţea cum nu 
se mai simţise de mult: într-o foarte mare măsură om. 

XXX 
Bău ceaiul şi lăsă focul să se stingă. Înainte să-şi piardă complet 
sursa de lumină, făcu inventarul obiectelor din rucsacul său. Şase 
sticle de un litru — numai una dintre acestea fiind pe jumătate plină 
cu apă. 
Cremenea şi amnarul. 
O trusă de prim ajutor în care mai rămăsese o singură pilulă de 
Advil. 
Un sac impermeabil plin cu pastramă uscată de bizon. 
Pipă, cutii cu chibrituri şi ultimele resturi de tutun, pe care le păstra 
pentru ultima sa noapte — dacă aceasta avea să vină vreodată — în 
sălbăticie. 
Ultima sa cutie cu cartuşe de calibru .30-30 Winchester. 
Un revolver Smith& Wesson .357, pentru care nu mai avea cartuşe de 
peste un an. 
Un pachet cu momeală. 
Un jurnal cu coperte din piele, sigilat într-o pungă de plastic. 
Scoase o bucată de pastramă uscată şi îndepărtă stratul de mucegai. 
Îşi îngădui cinci înghiţituri mici înainte de a pune bucata la loc în 
sac. Termină ceaiul de pin şi împachetă totul la loc. Îşi puse rucsacul 
pe umăr, apoi se căţără în copac până la adăpostul său improvizat de 
la şase metri înălţime şi îl legă de o creangă. 
Îşi dezlegă şireturile bocancilor de munte — ale căror tălpi erau uzate 


441 


şi cu pielea aproape dezintegrată de atâta mers -— şi îi agăță de 
şireturi în copac. 
Îşi scoase braţele din trenciul său Barbour. Haina ar fi avut nevoie de 
ceruire după atâtea luni, dar rezistase cu brio până atunci, încă 
ferindu-l de umezeală. 
Desfăcu sacul de dormit şi se băgă în el, după care trase fermoarul. 
Uau, duhnea. Era ca şi cum ar fi dezvoltat propriul mosc. 
O mulţime de gânduri îl frământau. 
Şansele ca o turmă întreagă de creaturi să descopere acel crâng de 
pini erau relativ reduse. Un grup mai mic sau o singură creatură — 
asta era posibil. 
Dormitul în copac avea atât avantaje, cât şi dezavantaje. 
Avantajele erau mai multe: sus, în copac, era departe de fiare. De 
nenumărate ori auzise pârâitul unei crenguţe în miez de noapte şi se 
târâse până la marginea adăpostului său ca să se zgâiască de la 
înălţime la o creatură care trecea pe dedesubt. 
Dezavantajul era unul singur: dacă cineva ar fi ridicat privirea spre 
copac, l-ar fi văzut cu uşurinţă. 
Atinse mânerul neted de piele al cuţitului său de vânătoare Bowie. 
Era singura armă adevărată din arsenalul său. Puşca Winchester nu 
i-ar fi fost de folos într-o luptă corp la corp şi ar fi fost ucis cu 
uşurinţă. O folosea doar ca să-şi vâneze „hrana”. 
Dormea întotdeauna cu mâna pe cuţit — uneori se trezea în întuneric 
după miezul nopţii, ţinându-l strâns în mână ca pe un talisman. 
Îşi spuse că era ciudat ca un obiect ce sugera atâta violenţă să ocupe 
în mintea lui un loc la fel de important ca vocea mamei sale. 

XXX 
Se trezi din nou. Putea vedea cerul printre ramurile de deasupra. 
În aerul rece, respiraţia lui se transforma în aburi. 
Era o linişte deplină, excepţie făcând bubuiturile regulate ale inimii 

sale înainte de ivirea zorilor. 
Întinse gâtul, zgâindu-se în jos la rămăşiţele focului său. 
Fuioare de fum alb se ridicau dintre tăciuni. 

++ 
Tobias şterse picăturile de rouă de pe țeava lungă a puştii sale de 
mare putere şi îşi puse pe umăr rucsacul. Merse până la marginea 
crângului şi se ghemui între doi copăcei. 
Era al naibii de frig. 
Primul îngheţ al sezonului era la doar o zi sau două distanţă. 
Scoase din buzunar o busolă. Era cu faţa spre est. Mai multe pajişti şi 
păduri urcau treptat până la un lanţ muntos ce se zărea la circa 
optzeci, o sută de kilometri distanţă. Nu era sigur, dar nutrea 
speranţa să fie ceea ce pe vremuri se numea Sawtooth. 
Dacă era adevărat, atunci aproape că ajunsese acasă. Ridicându-şi 
puşca la umăr, se uită prin lunetă şi cercetă terenul din faţă. 
Nu era nicio adiere de vânt. 
Ierburile înalte de pe pajişte erau nemişcate. La trei kilometri de el, 
observă doi bizoni care păşteau — o femelă şi puiul ei. Următoarea 
întindere de pădure părea la cinci sau şase kilometri distanţă. Ar fi 
rămas în câmp deschis prea mult timp. Îşi agăţă puşca de umăr şi se 
încumetă să iasă de sub umbra protectoare a copacilor. 
După două sute de metri, aruncă o privire spre crângul de pini ce 
rămânea din ce în ce mai mic în urma lui. 
Se bucurase de o noapte liniştită acolo. 
Foc, ceai şi cel mai odihnitor somn la care putea spera în sălbăticie. 
Păşi în soare. Se simţea mult mai puternic acum — aşa cum nu mai 
fusese de zile bune. 
Cu barba lui neagră, pălăria neagră de cowboy şi trenciul negru 
care-i atârna până la glezne, arăta ca un profet vagabond trimis să 
străbată lumea. 

Şi probabil că era, într-un fel. Nu-şi notase încă în jurnal, dar aceea 
era ziua cu numărul 1 287 a drumului său. Reuşise să ajungă în vest 
până la Pacific, iar în nord până acolo unde fusese pe vremuri 
marele oraş-port Seattle. 

Fusese la un pas de moarte. De zeci de ori. 

Omorâse patruzeci şi patru de aberaţii ale naturii. Treizeci şi nouă cu 
un revolver. 

Trei folosindu-şi cuțitul de vânătoare. Doi în luptă corp la corp — o 
luptă pe care fusese la un pas să o piardă. 

lar acum nu voia decât să ajungă acasă. 

Nu doar pentru patul cald care-l aştepta şi promisiunea unui somn 
fără amenințarea permanentă a morţii. Nu doar pentru mâncare şi 
partida de sex mult visată cu femeia iubită. 

Ci pentru că avea veşti de raportat. 

Dumnezeule, chiar avea veşti. 

Ethan mergea în urma lui Marcus pe coridorul de la Nivelul 2, 

trecând pe lângă uşile pe care scria Lab A, Lab B, Lab C. 

În capătul coridorului, imediat lângă casa scării, escorta lui Ethan se 

opri în dreptul unei uşi cu geam circular încastrat. Marcus îşi scoase 

din buzunar cartela magnetică. 

— Nu ştiu cât timp am să stau aici, zise Ethan, dar am să-i rog să te 

anunţe când voi fi gata să mă întorc în oraş. 

— Nicio problemă. Voi sta tot timpul cu dumneata. 

— Nu, nu vei sta. 

— Şerifule, ordinele mele... 

— Du-te şi smiorcăie-te la şeful tău. Poate că eşti şoferul meu, dar nu 

eşti umbra mea. Nu şi acum. Şi, dacă tot stai aici, încearcă să faci rost 

de rapoartele Alyssei despre misiunea în care era implicată. 

Ethan smulse cartela magnetică din mâna tânărului, o trecu prin 
444 


cititor, după care o vâri înapoi în buzunarul de la piept al acestuia. 
Păşi peste prag, se întoarse şi îl privi în faţă pe Marcus, în timp ce îi 
închidea uşa în nas. Încăperea nu era întunecată, ci doar slab 
luminată — ca o sală de cinema cu cinci minute înainte de începerea 
filmului. 

Douăzeci şi cinci de monitoare pâlpâiau pe peretele din faţa lui. În 
dreapta ecranelor era o alta, care se deschidea cu cartelă magnetică. 
Lui Ethan nu i se permisese niciodată accesul în camera de control. 
Un bărbat care purta o pereche de căşti se întoarse în scaunul său 
rotativ. 

— Mi s-a spus că m-ai putea ajuta, îi spuse Ethan. 

Bărbatul se ridică. Avea o cămaşă cu mâneci scurte, decorată cu o 
cravată prinsă cu clip. Un început de chelie. Mustaţă. Ceea ce părea a 
fi o pată de cafea pe pantaloni. Arăta de parcă ar fi lucrat la centrul 
de control al misiunilor spaţiale, iar încăperea emana într-adevăr 
energia unui centru de comandă. 

Ethan se opri în faţa bărbatului, dar nu-i întinse mâna. 

— Sunt sigur că ştii foarte multe despre mine, spuse el, dar mă tem 
că eu nici măcar nu-ți cunosc numele. 

— Sunt Ted. Şeful grupului de control. 

Ethan încercase să se pregătească pentru acest moment. Pentru 
întâlnirea cu cel de-al treilea om de încredere al lui Pilcher — omul 
însărcinat cu spionarea oamenilor în cele mai intime momente. 
Impulsul de a-i sparge nasul era chiar mai puternic decât anticipase 
Ethan. 

Ne-ai urmărit pe mine şi pe Theresa când eram împreună? 

— Dumneata investighezi asasinarea Alyssei? îl întrebă Ted. 

— Eu. 

— A fost o femeie deosebită. Vreau să fac tot ce-mi stă în putinţă ca 
să ajut ancheta. 

— Mă bucur să aud asta. 

— Te rog, ia loc. 

Ethan îl urmă pe Ted până în fața monitoarelor. Se aşezară în 
scaunele rotative. Tabloul de comandă părea pregătit să dirijeze 
zborul unei nave extraterestre — numeroase tastaturi şi o tehnologie 
touchscreen ce părea mult mai avansată decât orice îşi amintea 
Ethan din lumea sa. 

— Înainte de a începe, zise Ethan, vreau să te întreb ceva. 

— Îţi stau la dispoziţie. 

— Tot ce faci este să stai aici şi să spionezi vieţile intime ale 
oamenilor. Corect? 

Privirea lui Ted se întunecă -— era un lucru atât de ruşinos? 

— Asta e viaţa mea. 

— Erai la curent cu misiunea Alyssei în oraş? 

— Da. 

— În regulă. Iată ce vreau să te întreb. Te afli la comanda celui mai 
sofisticat sistem de supraveghere pe care l-am văzut vreodată. Cum 
de ţi-a scăpat tocmai asasinarea ei? 

— Nu putem prinde totul de aici, domnule Burke. Există mii de 
camere de supraveghere în oraş, dar majoritatea sunt în interiorul 
clădirilor. Am avut o reţea exterioară mult mai extinsă acum 
paisprezece ani, când Pines era la început, dar intemperiile au făcut 
stricăciuni majore. Au distrus camerele. Au limitat drastic aria 
noastră de supraveghere. 

— Deci ceea ce i s-a întâmplat Alyssei... 

— S-a întâmplat într-un punct mort, da. 

— Aceste puncte moarte — ştii exact locaţia lor? 

Ted îşi concentră atenţia asupra panoului de comandă. Degetele lui 
se mişcau cu viteza luminii pe o serie de touchscreenuri. 

Imaginile de pe monitoare dispărură. 

Douăzeci şi cinci de monitoare afişau acum o singură imagine — o 
fotografie aeriană a oraşului Wayward Pines. 

Ted zise: 

— Aici se pot vedea oraşul şi întreaga vale. Fiecare metru pătrat de 
teren mărginit de gardul electrificat. Ne putem uita oriunde vrem. 
Imaginea şcolii apăru mărită în prim-plan - echipamentele din 
parcul de joacă se vedeau cât se poate de clar. 

— E o filmare în timp real? întrebă Ethan. 

— Nu. Fotografia asta a fost făcută cu ani în urmă. Dar e unghiul din 
care sunt filmate toate înregistrările noastre. 

Ted tastă pe ecran cu vârfurile degetelor. 

Imediat apăru o imagine Dayglo cu pete fluorescente. 

Cea mai mare parte a oraşului era acoperită cu astfel de pete. 

Ted îndreptă arătătorul spre ecrane şi zise: 

— Acolo unde vezi petele acestea, avem imagini de la camere — 
declanşate de microcipuri — în timp real. Dar poţi observa şi punctele 
negre, exact în interiorul acestei arii. 

Tastă pe ecranele unor dispozitive de comandă şi o singură casă 
apăru pe ecran. Perspectiva de sus se schimbă într-o imagine 
tridimensională a străzii. Cu o singură mişcare a degetului, Ted 
schimbă imaginea ferestrelor casei victoriene şi a pereţilor laterali 
din lemn cu un plan interactiv al casei. 

— Vei putea observa că în această reşedinţă există trei puncte 
moarte. Oricum... 

Imaginea cu pete fosforescente fu înlocuită cu una de un roşu aprins. 
— Aici nu avem ceea ce am putea numi puncte „surde”. Această 
casă, de exemplu, la fel ca toate reşedinţele din oraş, are suficiente 
microfoane pentru a capta tot ce depăşeşte treizeci de decibeli. 

— Cât de tare înseamnă treizeci de decibeli? 

Ted îi şopti: 

— Ca o conversaţie de bibliotecă. După ce făcu să apară din nou pe 
ecrane imaginea Dayglo cu pete fosforescente, continuă: Deci, în 
afară de câteva puncte moarte care există în fiecare casă, cea mai 
mare parte a oraşului Pines este supravegheată. Dar, odată ce ieşi 
din casă, chiar dacă eşti în oraş, sistemul începe să „scârţâie”. 
Priveşte la toate zonele negre. Aici e o curte din spatele unei case 
rămase fără niciun fel de supraveghere vizuală. Cimitirul e un 
adevărat dezastru — doar câteva camere pe ici, pe colo. lar cum mergi 
din centrul oraşului Pines către stânci, sunt din ce în ce mai puţine. 
Priveşte aceste puncte moarte din partea de sud. Douăzeci de acri de 
teren lipsit complet de monitorizare. Acum, teoretic, avem o metodă 
să remediem această situaţie. 

Ted tastă ceva. 

O nouă imagine reprezentând o reţea de puncte colorate, pe care 
apărură sute de puncte roşii luminoase. 

Marea majoritate adunate lângă centrul oraşului, pe raza a şase 
străzi. 

Unele erau în mişcare. 

— Recunoşti chestiile acestea? întrebă Ted. 

— Microcipurile. 

— Recepţionăm patru sute şaizeci de semnale. Unul scurt. 

— Asta pentru că eu stau aici, cu tine? 

— Corect. 

Ted mută cursorul pe un semnal luminos care staţiona, într-o clădire 
de pe strada principală. Atinse touchscreenul şi apărură nişte litere. 
Ethan citi: 

„Brad Fisher”. 

— Am impresia că ai luat cina cu Brad şi cu soţia lui noaptea trecută. 
Este 10.11 a.m., iar domnul Fisher se află acum în biroul lui de la 
firma de avocatură. Exact acolo unde ar trebui să fie. Desigur, toate 

aceste date pot fi folosite în nenumărate moduri. 

Toate semnalele luminoase dispărură, cu excepţia celui al lui Fisher. 
Contorul de timp din partea de jos a ecranului afişă o numărătoare 
inversă. Semnalul luminos se mişcă afară din clădire, o luă spre nord 
pe strada principală, apoi intră în casă. 

— Cât de mult poţi să dai înapoi? întrebă Ethan. 

— Până la începutul integrării domnului Fisher. 

Punctul roşu apăru peste tot prin oraş. 

Erau derulate luni întregi. 

Ani. 

— Şi pot să-i văd şi traiectoria, zise Ted. 

O linie neregulată apăru dintr-odată, de parcă cineva ar fi împins un 
ac de înregistrare deasupra ecranului. 

— Impresionant, zise Ethan. 

— Desigur, înţelegi problema noastră. 

— Sistemul funcţionează până când oamenii îşi scot microcipurile 
implantate în carne. 

— Nu e o procedură simplă şi nici lipsită de dureri. Desigur, ştii asta. 
— Şi ce faceţi, mai exact, toată ziua? întrebă Ethan. 

— Vrei să spui, cum poate cineva să monitorizeze întregul oraş? 

— Mda... 

— Pune-ţi căştile astea. 

Ethan luă căştile de pe consolă. 

— Mă auzi? 

Vocea lui Ted răsuna tare şi clar în difuzoare. 

— Da. 

Degetele lui Ted se mişcară cu îndemânare pe touchscreenuri, iar 
planul oraşului şi traiectoria vieţii lui Brad Fisher dispărură. Noua 
reprezentare se împărțea din nou în douăzeci şi cinci de imagini 
separate. 


449 


— Sunt unul dintre cei trei specialişti în sisteme de supraveghere, 
zise Ted. Dincolo de uşa aceea, avem încă patru operatori care 
analizează permanent înregistrările semnalelor transmise de 
microcipuri şi pe cele audio. Urmăresc persoanele care ne 
interesează. Întocmesc rapoarte. Comunică permanent cu echipa 
noastră din oraş. Cu dumneata. Acum înţelegi cum adună şi 
sortează datele acest sistem? 

— Nu. 

— Nu spun că o înregistrare video nu este esenţială, dar noi ne 
bazăm mai mult pe cele audio. Sistemul nostru utilizează un 
software de ultimă generaţie pentru recunoaşterea vocilor, care 
identifică exact anumite cuvinte sau tonul vocii cuiva. Nu analizăm 
cuvintele propriu-zise, ci mai ales emoţiile care se ascund în spatele 
acestora. Avem şi un sistem care poate recunoaşte limbajul trupului, 
dar este mai puţin eficient. 

— Ai putea să-mi faci o demonstraţie? 

— Desigur. Ascultă cu răbdare. Va fi derutant la început. 

Imaginile de pe ecrane începură să se schimbe. 

Ethan văzu... 

...O femeie spălând vase... 

„„.0 sală de clasă, cu Megan Fisher în prim-plan, arătând ceva pe 
tablă... 

„..parcul de pe malul râului, acum gol... 

„„„un bărbat şi o femeie făcând dragoste în cabina de duş... 

Şi aşa mai departe. 

Imaginile se succedau din ce în ce mai repede. 

Frânturi de înregistrări audio. 

Fragmente de conversații fără înţeles şi fără legătură una cu alta, de 
parcă un copil ar fi căutat un post de radio trecând iute de pe o 
frecvenţă pe alta. 

— Auzi asta? întrebă Ted. 

— Nu. Ce anume? 

Imaginile îngheţară. Una dintre ele umplu ecranele. 

Era o filmare de sus, din tavan. O femeie se rezema de un frigider, 
braţele ei încrucişate fiind evidenţiate în Dayglo. 

— Acolo, zise Ted. Aceasta este o poziţie defensivă. Vezi 
evidenţierea programului de recunoaştere? 

Un bărbat stătea în faţa femeii. Faţa acestuia nu era vizibilă. 

— Să vedem dacă nu putem prinde o imagine dintr-un unghi mai 
bun. 

Trei vederi diferite ale camerei de supraveghere din bucătărie se 
succedară rapid — prea rapid pentru ca Ethan să poată procesa 
vreuna dintre ele. 

— Nu, asta e cea mai bună. 

Ethan urmări mâna dreaptă a lui Ted mărind volumul pe scala 
digitală. 

O conversaţie înregistrată răsună brusc în căştile sale. 

Femeia spuse: 

— Dar te-am văzut cu ea. 

Bărbatul întrebă: 

— Când? 

— Ieri. Stăteaţi amândoi la aceeaşi masă din bibliotecă. 

— Suntem prieteni, Donna. Atâta tot. 

— Cum pot fi sigură că nu e mai mult de-atât? 

— Trebuie să ai încredere în mine. Te iubesc şi nu te-aş răni 
niciodată. 

Ted închise volumul. 

— În regulă. Îmi amintesc acest cuplu. El chiar o înşală. A îngelat-o 
cu cel puțin patru femei până acum, dacă mă gândesc bine. Un 
ticălos nenorocit. 

— Deci nu veţi continua să monitorizați asta? 

— Ba da. Voi semnala chiar acum această înregistrare. Tot astăzi, 
ceva mai târziu, unul dintre specialiştii mei va scana înregistrările 
Domnului Infidel de săptămâna trecută. Ca să confirme că niciuna 
dintre aceste escapade nu a scăpat de sub control. Domnul Pilcher şi 
Pam vor avea rapoartele de supraveghere pe birourile lor 
mâine-dimineaţă la prima oră. 

— Şi apoi? 

— Ei vor lua orice măsură vor considera de cuviinţă. 

— Vrei să spui că îi vor interzice să mai facă asta? 

— Da, dacă acţiunile lui se dovedesc a fi o ameninţare a liniştii 
generale. Absolut. 

— Ce-i vor face? 

Ted ridică ochii de pe butoanele panoului de comandă şi zâmbi. 

— Vrei să spui, ce vei face dumneata? Fiindcă sunt toate şansele ca 
dumneata să te ocupi de această problemă, şerif Burke. 

Ted resetă ecranele pe o singură imagine — Wayward Pines văzut de 
sus. 

— Acum, că ai înțeles cât de cât cum funcționează şi de ce este în 
stare sistemul nostru, sunt la dispoziţia dumitale. Ce vrei să vezi? 
Ethan se lăsă pe spătarul scaunului. 

— Ai putea localiza cipul Alyssei? 

O luminiţă roşie se ivi într-o casă de la marginea estică a oraşului. 
Ted zise: 

— Evident, acesta nu este al ei. În noaptea în care a fost ucisă, Alyssa 
şi-a scos microcipul şi l-a lăsat în sertarul noptierei din dormitorul ei. 
— Nici măcar nu am ştiut că Pilcher avea o fiică. Cum suportă 
această pierdere? 

— Ca să fiu sincer, nu ştiu. David e un om complicat. Valorile — mai 
presus de orice — sunt cele care controlează emoţiile lui. Jeleşte în 

intimitate, sunt sigur de asta. 

— Unde e mama Alyssei? 

— Nu e aici. 

Ted rosti aceste cuvinte pe un ton care descuraja oricare altă 
întrebare. 

— În regulă. Lasă-mă să văd în ce locuri s-a deplasat prin oraş în 
urmă cu o săptămână. 

Ted lucră puţin la comenzi. 

Semnalul roşu se mişcă, ieşind din casă şi îndreptându-se către 
grădinile comunitare şi înapoi. 

Apoi ieşi din casă şi trecu de marginea hărții. 

— Aceea a fost ultima dată când a intrat în munte? întrebă Ethan. 

— Da. 

Microcipul Alyssei se mişcă înapoi în oraş. 

În sus şi în jos pe strada principală. 

Grădinile comunitare. 

Apoi, din nou acasă. 

Ethan se ridică din scaunul său şi îşi întinse mâinile după cap. 

— Ai putea să dai de urma altui microcip? întrebă Ethan. 

— Desigur. Al cui? 

— Kate Hewson. 

— Kate Ballinger, vrei să spui. 

Ted tastă numele ei şi apoi îşi mişcă degetele de la mâna dreaptă pe 
butoanele unui dispozitiv. 

Apăru un al doilea semnal roşu, într-o altă zonă a oraşului. 

Ethan întrebă: 

— Este posibil să izolezi toate momentele în care cele două puncte 
roşii au fost în acelaşi loc, în acelaşi timp? 

— O idee grozavă. Cu câte zile să mă întorc în urmă? 

— Aceeaşi perioadă. Începe cu săptămâna trecută. 

Ethan îl urmări pe Ted tastând parametrii într-un tabel. 

Când se uită din nou la ecrane, patru perechi de puncte roşii 
apăruseră pe harta văzută de sus. 

— Ai putea... 

— ... să caut înregistrările audio şi video de la fiecare întâlnire dintre 
cele două? Am crezut că nu mai întrebi. 

Ted izola primele două perechi de puncte roşii la grădinile 
comunitare. 

— Aceasta a fost prima lor întâlnire, zise el. A avut loc acum şase 
zile. Lasă-mă o clipă. Trebuie să găsesc cel mai bun unghi. 

Verifică mai multe puncte de observaţie, de la o distanţă mult prea 
mare pentru ca Ethan să înţeleagă ceva. 

— În regulă, zise el apoi, avem un câştigător. 

Kate apăru pe toate ecranele. Purta o rochie de vară, ochelari de 
soare şi o pălărie de paie. Se plimba tacticos printre straturile cu flori, 
în direcţia camerei. Un coş de răchită îi atârna de braţ, plin cu 
legume şi fructe. 

Ceafa cuiva acoperi partea de jos a ecranelor. 

— Aceea e Alyssa? întrebă Ethan. 

— Da. 

Ted mări volumul. 

Kate: „Nu mai sunt mere?“ 

Alyssa: „Nu, s-au terminat repede“. 

Kate luă ceva din coşul ei şi îi întinse obiectul Alyssei. 

— Îngheaţă imaginea, zise Ethan. 

Imaginea rămase pe ecran, surprinzând braţul întins al lui Kate. 

— Ce-i asta? întrebă Ethan. 

— Un măr verde? 

Ted reluă înregistrarea video. 

Kate: „Tu ne oferi mereu cele mai frumoase fructe şi legume. M-am 

gândit să-ți aduc şi eu ceva din grădina mea”. 
Alyssa: „Ce ardei superb”. 

Kate: „Mulţumesc”. 

Alyssa: „O să-l mănânc diseară”. 

Kate se mişcă în afara cadrului. 

— Vrei să o mai vezi o dată? întrebă Ted. 

— Nu, pune-o pe următoarea. 

Urmăriră astfel încă trei întâlniri dintre Kate şi Alyssa. 

În ziua următoare, pe strada principală, femeile trecură una pe lângă 
alta şi Alyssa clătină din cap. 

După încă o zi, se întâlniră în parcul de pe malul râului, drumurile 
lor intersectându-se din nou. 

De această dată, Alyssa făcu din cap un semn de încuviinţare. 

— Mă întreb despre ce era vorba, zise Ted gânditor. Se uită la Ethan 
şi spuse: Ai cumva vreo idee? 

— Nu încă. 

Ted puse şi ultima înregistrare cu Alyssa şi Kate. 

Aceasta avusese loc exact în ziua morţii Alyssei, la grădinile 
comunitare, iar interacţiunea lor se dovedi identică cu prima. 

Kate se oprise la standul cu legume al Alyssei. 

Schimbară câteva cuvinte. 

Apoi, Kate îi întinsese încă un ardei gras. 

Ted puse pauză. 

— Probabil că în ardei era un bilet, zise Ethan. 

— Pe care scrie ce? 

— Nu am idee. Ora şi locul întâlnirii, poate. Instrucţiuni pentru 
Alyssa de a-şi scoate microcipul? Vreau să-mi explici ceva. Înţeleg 
că, atunci când aceşti Rătăcitori îşi scot microcipul, tu nu mai poţi 
să-i localizezi. Dar camerele nu mai pot monitoriza totuşi mişcările 
lor? 

— Nu. 

— Nu? 

— Camerele noastre controlează doar proximitatea şi mişcarea 
microcipurilor. 

— Ce înseamnă asta, mai exact? 

— Ascultă, nu avem cum să monitorizăm acest oraş folosind mii de 
camere în acelaşi timp. De cele mai multe ori, derulăm spaţii goale. 
Deci camerele noastre controlează microcipurile. Cu alte cuvinte, 
până când un cip nu se mişcă pe raza unui senzor, camera este în 
modul de hibernare. Aceasta transmite o imagine abia atunci când 
un microcip este interceptat. Şi chiar şi atunci când un cip stă 
nemişcat cincisprezece secunde, camera intră din nou în modul de 
hibernare... 

— Deci spui că... 

— Camerele nu funcţionează în permanenţă. Atunci când un 
rezident îşi scoate microcipul, indiferent care ar fi intenţiile sau 
scopul acestuia, el devine o fantomă. Aceşti Rătăcitori au găsit o 
metodă de a păcăli sistemul cumva. 

— Arată-mi. 

Ted îi arătă o imagine nouă şi spuse: 

— lată, aici sunt ultimele treizeci de secunde pe care le avem cu Kate 
din noaptea în care Alyssa a fost ucisă. 

Pe ecrane apăru un dormitor. 

Kate intră în cameră îmbrăcată într-o cămaşă de noapte care-i 
acoperea genunchii. 

Soţul ei intră după ea. 

Urcară amândoi în pat şi închiseră lumina. 

Camera de deasupra patului se resetă pentru vedere nocturnă. 

Soții Ballinger rămaseră întinşi în pat, absolut nemişcați. 

După cincisprezece secunde, înregistrarea se înnegri. 

Camera prinsese din nou semnalul microcipurilor în dimineaţa zilei 
următoare. Lumina se revărsa cu generozitate în încăpere, iar Kate şi 
soțul ei stăteau în pat, rezemaţi de tăblia acestuia. 
— Aici aveau din nou cipurile, zise Ethan. 
— Da. Dar toată noaptea, de la zece şi un sfert până a doua zi de 
dimineaţă la ora şapte şi jumătate, ei fuseseră fantome. Şi, exact în 
acea perioadă, Alyssa Pilcher şi-a pierdut viaţa. 
— De aceea comandă Pilcher aceste „festivităţi”, nu-i aşa? zise Ethan 
privindu-l pe Ted. Am dreptate sau nu? Nu numai pentru că vrea ca 
oraşul să se păzească singur şi să respecte regulile, ci şi pentru că, 
atunci când cineva îşi înlătură cipul, el are nevoie de ajutorul nostru 
ca să-l găsească. 

XXX 
Ethan sună după Marcus. 
Când escorta lui ajunse, Ethan zise: 
— Vreau să văd camerele Alyssei. 
Urcară pe scări două etaje până la Nivelul 4. 
După numai cinci paşi pe coridor, Ethan înţelese care era camera 
Alyssei, după buchetele de flori proaspete împrăştiate pe podea în 
dreptul acesteia. Se întrebă dacă Pilcher trimisese pe cineva în oraş 
după flori. De jur împrejurul tocului uşii, peretele fusese umplut cu 
mesaje scrise, cărți poştale, fotografii şi bannere. 
Oricine şi oricum fusese Alyssa, cel puţin în interiorul acelui munte 
fusese o femeie foarte iubită. 
— Domnule, îi spuse Marcus, am rapoartele pe care mi le-aţi cerut. 
Marcus îi întinse lui Ethan un dosar din carton Manila. 
— Aş vrea să intru, zise Ethan. 
— Desigur. 
Marcus scoase cartela magnetică şi o trecu prin scaner. 
Ethan întoarse mânerul sferic şi intră. 

Era un spaţiu de locuit destul de strâmt. 

Fără ferestre. 

De numai zece metri pătraţi. 

Un pat de o singură persoană fusese lipit de peretele din capătul 
încăperii. Un birou şi un scrin cu sertare. Un perete acoperit cu 
rafturi. Jumătate dintre acestea cu cărţi, jumătate cu fotografii 
înrămate. 

Ethan le studie. În toate fotografiile apărea aceeaşi femeie la diferite 
vârste — de la adolescenţă şi până la vreo cincizeci de ani. 

Mama Alyssei? 

Ethan se aşeză pe patul fetei. 

Pe peretele opus rafturilor, era o pictură murală — executată 
magistral — înfăţişând o plajă: palmieri, o apă verde din care se ițeau 
stânci întunecate, nisip alb şi un cer nesfârşit. Ethan se întinse pe 
perne, săltându-şi cizmele pe pat. 

Zâmbi. 

Din unghiul acela, când te uitai cu atenţie la pictura murală, aveai 
impresia că eşti acolo, odihnindu-te pe nisip şi privind departe, spre 
orizontul acela fictiv, unde marea se contopea cu cerul. 

Pe dosar scria „Misiunea # 1055 înregistrări Contact”. 

ÎI deschise. 

Cinci pagini. 

Cinci rapoarte. 


Ziua # 5293 

De la: Alyssa Pilcher 

Pentru: David Pilcher 

Misiuneat 1055 

Raport Contact + 1 

Subiect: Rezident 308, Kate Ballinger 

Primul contact avusese loc la aproximativ 1125, la intersecţia dintre 
strada principală şi cea cu numărul nouă. Pe biletul primit de la Kate 
Ballinger scria: „Sătulă să fiu urmărită”. Scurt contact vizual. Niciun 
schimb de cuvinte. Niciun alt contact înregistrat la această dată. 


Ziua +5311 

De la: Alyssa Pilcher 

Pentru: David Pilcher 

Misiuneat 1055 

Raport Contact + 2 

Subiect: Rezident 308, Kate Ballinger 


La optsprezece zile de la contactul iniţial, Ballinger s-a apropiat de 
mine la grădinile comunitare şi mi-a dat un ardei gras. Acesta fusese 
găurit, iar în interior era un bilet pe care scria: 

„Cipul de supraveghere este în tendonul popliteu de la piciorul 
stâng. Taie-te şi scoate-l într-o încăpere sigură, dar păstrează-l 
asupra ta până la noi instrucţiuni”. Două potenţiale întâlniri au fost 
stabilite pentru ca eu să confirm că mi-am scos cipul. Prima la 1400, 
în ziua 5312. Următoarea la 1500, în ziua 5313. Dacă nu reuşeam 
să-mi scot cipul până în ziua 5313, nu mai urma să interacţionăm. 
Nu a mai avut loc un alt contact la această dată. 


Ziua #5312 

De la: Alyssa Pilcher 

Pentru: David Pilcher 

Misiunea + 1055 

Raport Contact + 3 

Subiect: Rezident 308, cunoscută drept Kate Ballinger 

La 1400 am trecut pe lângă Ballinger, mergând spre sud pe strada 
principală, lângă intersecţia cu strada a şasea. Am clătinat din cap. 
Nu a mai avut loc un alt contact la această dată. 


Ziua +5313 

De la: Alyssa Pilcher 

Pentru: David Pilcher 

Misiunea + 1055 

Raport Contact + 4 

Subiect: Rezident 308, cunoscută drept Kate Ballinger 


La 1500 am trecut pe lângă Ballinger, mergând spre sud pe poteca de 
pe malul râului. 

I-am făcut semn din cap că „da“. Ea a zâmbit. Nu a mai avut loc un 
alt contact la această dată. 


Ziua +5314 

De la: Alyssa Pilcher 

Pentru: David Pilcher 

Misiuneat 1055 

Raport Contact + 5 

Subiect: Rezident 308, cunoscută drept Kate Ballinger 


Ballinger s-a întors la standul meu de la grădinile comunitare cu încă 
un ardei gras. Pe biletul din interior scria: „În noaptea asta, la 1.00 
a.m. Mausoleul de la cimitir. Lasă-ţi cipul în sertarul de la noptieră. 
Pune-ţi o jachetă cu glugă“. Voi reveni cu un nou raport mâine. 


XXI 


Ethan mergea pe coridorul de la Nivelul 3 cu escorta după el. Pe la 

jumătatea coridorului, se opri în dreptul unor uşi duble. Prin geamul 
de la uşă văzu un meci de baschet full-courti* în plină desfăşurare. 
Două echipe de bărbaţi. Impactul mingii de baschet pe parchet. 
Scârţâitul pantofilor sport. Pentru o fracțiune de secundă, simţi un 
impuls nebunesc de a intra şi el în joc. 

Trecură mai departe. 

— Te superi dacă te întreb ceva, Marcus? 

— Dă-i drumul. 

— Câţi ani ai? 

— Douăzeci şi şapte. 

— Şi de când trăieşti aici, în superstructură? 

— Domnul Pilcher m-a scos din suspensie acum doi ani, pentru a 
înlocui un paznic care a fost ucis într-o misiune de recunoaştere 
dincolo de gard. 

— Toți cei din interiorul muntelui ştiau la ce să se aştepte când i s-au 
alăturat lui Pilcher, corect? 

— Aşa este. 

— Deci, de ce ai făcut-o? 

— Ce anume? 

Ethan se opri în faţa uşilor unei săli de mese şi se întoarse spre 
Marcus. 

— De ce ai preferat să renunţi la vechea ta viaţă pentru asta? 

— Nu am renunţat la nimic, domnule Burke. În vechea mea viaţă ştii 
ce eram eu? 

— Ce? 

— Un drogat şi un betiv. 

— Şi ce s-a întâmplat? Pilcher te-a găsit? Ţi-a oferit şansa de a fi orice 
îti doreai? 


15 Apărare om la om (n.tr.) 

— L-am cunoscut când am ieşit din închisoare. După o pedeapsă de 
trei ani pentru ucidere din culpă în urma unui accident. Eram drogat 
— şi beat pe deasupra — şi am ucis o familie în ajunul Anului Nou. El 
a văzut ceva în mine - un lucru de existența căruia eu nu ştiam 
nimic. 

— Nu ai familie? Prieteni? O viaţă care, cel putin, să fie a ta? Ce te-a 
făcut să ai încredere în el de la bun început? 

— Nu ştiu, dar a avut dreptate, nu-i aşa? Facem parte cu toţii 
dintr-un tot aici, domnule Burke. Din ceva ce contează. Noi toţi. 

— Uite cum stă treaba, Marcus, şi nu vreau să uiţi niciodată ce-ţi 
spun acum. La naiba, nimeni nu ne-a întrebat — pe mine sau pe 
altcineva din vale — dacă vrem să facem parte din acest tot. 

Apoi merse mai departe. La baza scărilor care duceau la Nivelul 1, 
un zgomot îl făcu să se oprească. 

Marcus îşi trecea deja cardul magnetic prin cititor, lângă uşa de sticlă 
de la intrarea în cavernă. 

Ethan porni pe coridor în direcţia zgomotului. 

— Domnule Burke, unde vă duceţi? 

Zgomotul era un strigăt. Cineva urla. 

Ca o fiinţă de pe altă lume. 

Torturat. 

Inuman. 

Mai auzise strigătul acela care-i îngheţa sângele în vine. 

— Domnule Burke! 

Ethan alerga acum pe coridor, iar strigătele se auzeau din ce în ce 
mai tare. 

— Domnule Burke! 

Se opri în faţa unei ferestre late. 

Privi prin geamul plat în interiorul unui laborator. 

Acolo erau doi bărbaţi în halate albe şi David Pilcher. 

Stăteau în jurul unei aberaţii. 

Creatura fusese legată de un pat mobil din oţel. 

Curele groase din piele îi imobilizau picioarele, fiind trecute pe sub 
genunchi şi pe deasupra. 

Una peste cutia toracică. 

Alta de-a curmezişul umerilor. 

O a cincea îi imobiliza capul. 

Încheieturile şi gleznele groase ale creaturii fuseseră prinse de părțile 
laterale ale patului metalic în cătuşe groase de oţel, iar monstrul se 
zbătea în curelele strânse ca în spasmele electrocutării. 

— Nu ar trebui să fii aici, îi spuse Marcus îngrijorat când ajunse 
lângă el. 

— Ce îi fac creaturii? 

— Haide, să mergem! Domnul Pilcher nu va fi prea încântat dacă 
vede... 

Ethan ciocăni în geam. 

— Oh, Doamne, exclamă Marcus. 

Bărbaţii se întoarseră. 

Cei doi savanţi îl priviră încruntați. 

Pilcher le spuse ceva, apoi se îndreptă spre uşa laboratorului. Când 
uşa se deschise, urletele creaturii se amplificară, răsunând pe coridor 
ca nişte strigăte venite din iad. 

Uşile se închiseră imediat. 

— Ethan, cu ce te pot ajuta? 

— Tocmai ieşeam. Am auzit strigătele. 

Pilcher se întoarse spre geamul plat. Aberaţia se calmase şi zăcea 
epuizată pe patul metalic. Doar capul i se învârtea sub curele, 
strigătele ei reducându-se acum la nişte croncăneli stranii. Prin 
pielea translucidă, Ethan îi vedea inima masivă zbătându-se frenetic. 
Totuşi nu se distingea în detaliu — doar culoarea, forma şi mişcarea 

ei, de parcă ar fi fost în spatele unui geam mat. 

— Un specimen remarcabil, nu crezi? zise Pilcher. Cântăreşte o sută 
patruzeci de kilograme. E unul dintre cei mai mari masculi pe care 
i-am văzut vreodată. Ai crede că e masculul alfa al unui grup de 
proporţii, dar lunetistul meu l-a observat în această dimineaţă 
apropiindu-se dinspre canion de unul singur. A fost nevoie de 400 
de miligrame de Telazol ca să-l putem imobiliza. E doza necesară 
pentru un jaguar adult. Şi abia dacă i s-au încetinit mişcările de când 
l-am sedat. 

— Şi cât timp va avea efect sedativul? 

— Aceste tranchilizante au un efect de aproximativ trei ore. După 
această limită, ar fi mai indicat să-l ţinem încuiat, pentru că sunt 
extrem de furioşi când îşi revin. 

— E un băiat mare. 

— Mai mare decât cel cu care te-ai luptat tu, cu siguranţă. Sincer să 
fiu, dacă te-ai fi întâlnit cu acest mascul în canion, nu am mai fi stat 
de vorbă acum. Aşa cred. 

— Ce faceţi cu el? 

— ÎI pregătim pentru o operaţie. Vrem să-i îndepărtăm o glandă de 
la baza gâtului. 

— De ce? 

— Aberaţiile comunică prin feromoni. Acestea sunt semnale aeriene 
care oferă informaţii şi declanşează răspunsuri. 

— Şi la oameni nu e la fel? 

— Da, dar la noi totul e instinctual, la un nivel mult mai ridicat. 
Atracţie sexuală. Felul în care nou-născutul îşi recunoaşte mama. 
Aberaţiile folosesc feromonii aşa cum noi folosim cuvintele. 

— Atunci, de ce vreţi să-i tăiaţi limba acestei fiinţe? 

— Pentru că ultimul lucru de care avem nevoie este ca el să le 
comunice tuturor prietenilor săi că este în primejdie. Nu vreau să mă 

înţelegi greşit. Îmi place gardul care ne protejează. Am încredere în 
el. Dar câteva sute de aberaţii adunate de cealaltă parte a gardului, 
încercând să găsească o cale de a-şi salva fratele, e o imagine care îmi 
provoacă fiori. Pilcher aruncă o privire spre centura lui Ethan şi 
adăugă: Văd că tot nu porţi revolverul. 

— Acum sunt aici. În interiorul muntelui. Ce mai contează? 

— Contează, Ethan, pentru că eu te-am rugat să faci acest lucru. E un 
lucru simplu, nu crezi? Să porţi mereu un pistol la brâu. Ia priveşte 
la blestemăţia aceea! 

Ethan se uită din nou pe geam. 

Unul dintre savanţi stătea aplecat peste faţa creaturii, care şuiera, 
examinându-i ochiul stâng cu o lanternă-stilou. 

Fiinţa părea să aibă între un metru optzeci şi doi metri lungime. 
Braţele şi picioarele sale erau ca nişte cabluri din fire de oţel. 

Ethan nu putea să-şi ia ochii de la ea. 

Ghearele sale negre erau lungi cât degetele lui. 

— Sunt inteligente? întrebă Ethan. 

— Oh, da... 

— La fel de deştepte ca cimpanzeii? 

— Creierul lor e mai mare decât al nostru. Din cauza barierelor 
evidente de comunicare, să le testăm inteligenţa — credem noi — 
devine problematic. Am încercat o serie de teste — de socializare şi 
fizice — şi problema nu este că nu le-ar putea trece. Ei pur şi simplu 
refuză. E ca şi cum eu ţi-aş cere să te testez, iar tu mi-ai spune să mă 
duc naibii. Genul acesta de răspuns. Am capturat totuşi un specimen 
ceva mai maleabil cu câteva luni în urmă. Acum se află în cuşca cu 
numărul nouă. Noi îi spunem Margaret. Gradul de ostilitate este 
mult mai redus în cazul ei. 

— Cât de redus? 

— l-am făcut nişte teste de memorie chiar în cuşca ei, stând de 

cealaltă parte a mesei, faţă în față cu ea. Recunosc, am avut doi 
gardieni în spatele meu. Aceştia țineau puştile încărcate cu gloanţe 
de calibrul doisprezece îndreptate în permanenţă spre pieptul ei. 
Dar, oricum, ea nu a arătat niciun semn de agresiune. 

— Şi cum ai testat-o? 

— Cu un simplu joc de memorie pentru copii. Vino cu mine. 

Pilcher ciocăni în geam şi ridică un deget atunci când cei doi savanţi 
priviră spre el. 

Merseră pe coridor până la uşile de sticlă din capătul opus al 
acestuia. Marcus mergea în urma lor, la trei metri distanţă. 

— Folosesc nişte cartoane mici. O parte este albă, iar pe cealaltă parte 
este o fotografie — o broască, o bicicletă, un pahar cu lapte. Eu le 
aranjez pe masă cu imaginile în sus şi o las pe Margaret să le vadă. 
Începem uşor. Încercăm cu cinci cartoane. Apoi cu zece. Are două 
minute ca să le studieze. Apoi le întorc cu faţa în jos, ca să nu poată 
vedea imaginile. După aceea scot dintr-o pungă nişte duplicate ale 
cartoanelor. Îi arăt, de exemplu, cartonul cu paharul de lapte. Ea 
atinge cu gheara cartonul de pe masă corespunzător imaginii, iar eu 
îl întorc pentru a vedea dacă a avut dreptate. 

— Şi cum s-a descurcat? 

— Ethan, am întors o sută douăzeci de cartoane, iar Margaret a avut 
nevoie de numai treizeci de secunde ca să memoreze poziţiile lor. 

— Şi le-a nimerit? 

Pilcher încuviinţă cu mândrie în glas. 

— Pe toate, zise el. Apoi se opri şi îi făcu semn spre mica fereastră 
dintr-o uşă pe care nu se putea intra decât cu un card magnetic. Aici 
o ţin închisă. Ai vrea să o cunoşti pe Margaret? 

— Nu am nici cea mai mică dorinţă. 

Geamul reflecta lumina becurilor fluorescente de deasupra. Ethan îşi 
puse mâinile deasupra ochilor şi privi în cuşcă. 

— Ştiu la ce te gândeşti, îi spuse Pilcher. Dar eu nu cred că este o 
anomalie. La inteligenţa ei mă refer. E diferită doar ca temperament. 
Şi nu pot să bag mâna în foc că nu mi-ar sfâşia beregata dacă ar crede 
că poate scăpa în felul acesta. 

Cuşca nu conţinea decât o podea, pereţi, tavan şi un monstru. 
Creatura pe nume Margaret stătea într-un colţ, cu picioarele îndoite 
la piept. Privea fereastra din uşă cu nişte ochi mici şi opaci ce nu 
clipeau niciodată. 

— Am învăţat-o deja cincizeci şi două de semne. Învață cu uşurinţă. 
Vrea să comunice, dar — din păcate — laringele ei e structurat altfel 
decât al nostru şi asta face vorbirea — cel puţin în sensul în care 
înţelegem noi — imposibilă. 

Aberaţia avea un aer gânditor. 

Lui Ethan i se părea mult mai tulburător să vadă o asemenea 
creatură stând liniştită şi docilă. 

Pilcher îi zise: 

— Nu ştiu dacă ai văzut raportul meu din această dimineaţă. 

— Nu. Am venit direct aici. 

— Vrem să scoatem din suspensie un potenţial rezident. Wayne 
Johnson. E prima lui zi aici. Probabil că se trezeşte la spital chiar 
acum, în timp ce vorbim. Pam îl va îndruma. Vom vedea cum 
reacţionează, dar s-ar putea să fii solicitat zilele astea. 

— În regulă. 

— Sper că Ted de la echipa de control ţi-a fost de folos. 

— Mi-a fost. 

— Deci, în curând vei lua legătura cu fosta ta parteneră? 

— În seara asta sau mâine. 

— Excelent. Ai un plan de acţiune? 

— Lucrez la el. 

— Îmi vei raporta zilnic tot ce afli. 


467 


Apoi, Ethan zise: 

— David, în legătură cu telefonul pe care mi l-ai dat aseară... 

— Las-o baltă. M-am gândit doar că ar trebui să ştii. 

— Vreau să-ţi spun încă o dată cât de rău îmi pare pentru pierderea 
ta. Dacă ai nevoie de ceva... 

Pilcher îl privi pe Ethan cu ochii plini de furie, dar vocea lui răsună 
ciudat de calm: 

— Află cine i-a făcut asta fetiţei mele. Asta e tot ce vreau de la tine. 
Nimic mai mult. 

Pam stătea la capătul patului — îmbrăcată în uniforma ei clasică de 

asistentă medicală — când Wayne Johnson se trezi. 

Pentru o vreme, acesta rămase întins sub pătură, clipind şi privind 

fix în tavan. 

În cele din urmă se ridică în capul oaselor şi se uită la ea. 

Era fără cămaşă. Cu început de chelie. 

Patruzeci şi doi de ani. 

Nu fusese căsătorit. 

Nu avea copii. 

Wayne venise în Wayward Pines, Idaho, în data de 8 august 1992, ca 

vânzător ambulant de enciclopedii. Sosise târziu în oraş şi bătuse la 

cinci uşi. Seara, după o tranzacţie, îşi rezervase o cameră la hotelul 

Wayward Pines şi apoi mersese la un restaurant de familie. Pe drum 

fusese lovit de o motocicletă pe trecerea de pietoni — un accident 

perfect cu fugă de la locul faptei. Se lovise la cap destul cât să-şi 

piardă cunoştinţa, dar nu îndeajuns de grav încât să moară sau să 

rămână cu leziuni cerebrale. 

Cum Peter McCall murise în urmă cu două nopți electrocutat pe 

gard, oraşul era pregătit să primească un nou rezident. Pielea lui 

Wayne Johnson era încă cenuşie. Trecuseră doar trei ore de la 

transfuzia de sânge administrată în urma ieşirii din suspensie. 
Culoarea avea să-i revină până la sfârşitul zilei. 

Pam îi zâmbi şi spuse: 

— Bună. 

El îşi miji ochii încercând să-i distingă chipul, cu vederea încă 
înceţoşată până la refacerea completă a sistemului său. 

Ochii săi începură să studieze încăperea. 

Se aflau la nivelul al patrulea al spitalului. Fereastra era crăpată, iar 
draperiile din pânză albă fluturau înainte şi înapoi pe măsură ce 
vântul le umfla, într-un ritm atât de regulat, încât părea că încăperea 
este vie şi respiră. 

Wayne Johnson întrebă: 

— Unde mă aflu? 

— În Wayward Pines. 

Bărbatul îşi trase pătura până la gât, dar nu din sfială. 

— Înghet... de frig. 

— E absolut normal. Te vei simți mai bine până la sfârşitul zilei, îţi 
promit. 

— Ceva s-a întâmplat, zise bărbatul. 

— Da, s-a întâmplat. Îţi aminteşti ce anume? 

Ochii lui se îngustară. 

— Ştii cum te numeşti? îl întrebă Pam. 

Amnezia totală, mai ales în primele patruzeci şi opt de ore, era 
semnalată în treizeci şi nouă la sută dintre cazuri. 

— Wayne Johnson. 

— Foarte bine. Îţi aminteşti ce te-a adus aici? 

— Am venit să vând enciclopedii... 

— Da, corect. Ai reuşit să vinzi vreuna? 

— Nu-mi amin... una. Cred. Da. Una singură. 

— Şi apoi, ce s-a întâmplat? 

— Mergeam să iau cina şi... 

Pam observă că amintirea traumei îl copleşise, umbra şi frica acesteia 
întunecându-i faţa. 

— M-a lovit ceva. Nu ştiu ce anume. Nu-mi amintesc nimic din ce 
s-a întâmplat după aceea. Acesta este un spital? 

— Da. Şi acesta e oraşul tău începând de acum. 

— Oraşul meu? 

— Chiar aşa. 

— Eu nu locuiesc aici, ci în Scottsbluff, Nebraska. 

— Ai locuit în Scottsbluff, dar acum locuieşti aici. 

Wayne se ridică în capul oaselor, rigid. 

Aceasta era — de departe — partea favorită a lui Pam din procesul de 
integrare. Să urmărească un nou rezident care începea să înţeleagă 
că viaţa lui — sau ce era de fapt această nouă existenţă — se schimbase 
irevocabil. Nimic nu rivaliza cu „festivităţile” dar aceste momente 
de revelaţie tăcută şi devastatoare erau — cel puţin pentru ea -— la fel 
de satisfăcătoare. 

— Ce înseamnă asta, mai exact? întrebă Wayne Johnson. 

— Înseamnă că acum trăieşti aici. 

Uneori, pacienţii făceau singuri deducţiile. 

Uneori, ea trebuia să-i împingă peste limită. 

Pam aşteptă un minut, urmărind învălmăşeala de gânduri care se 
citea în privirea domnului Johnson. 

În cele din urmă, bărbatul întrebă: 

— În accident... am fost rănit? 

Pam întinse mâna peste pat şi bătu uşurel umflătura care era de fapt 
piciorul lui pe sub pătură. 

— Mă tem că ai fost. 

— Rănit grav? 

Ea încuviinţă din cap. 

— Am fost...? 

E] se uită în jur, prin rezerva de spital. 

Se uită cu atenţie la mâinile lui. 

Ea putea simţi întrebarea următoare. 

Aştepta cu nerăbdare să o audă. 

El şovăia, ocolind-o. 

— Am fost cumva...? 

Pam îşi spuse: „Întreabă. Hai, întreabă odată”. Datele erau decisive — 
cam de fiecare dată când un rezident ajungea singur la această 
întrebare şi găsea curajul să-i dea glas, integrarea lui progresa fără 
niciun incident. Era îngrijorător atunci când nu puneau această 
întrebare — acest lucru era un indiciu că oamenii care intrau în 
această categorie aveau toate şansele să ajungă fugari, rebeli sau 
sceptici care nu credeau ceea ce li se spunea. 

Wayne închise gura. 

Îşi înghiţi întrebarea ca pe o pilulă amară. 

Pam nu insistă. Nu avea niciun rost. 

Era încă devreme. 

Avea încă suficient timp pentru a-l face de domnul Johnson să 
creadă că era mort. 

Ethan stătea la o masă de la fereastră, la Steaming Bean, sorbind 
dintr-un cappuccino şi urmărind magazinul de jucării de peste 
drum. Magazinul se numea Wooden Treasures!* şi se învecina cu un 
atelier în care Harold Ballinger îşi petrecea săptămâna construind 
jucării. Soţia lui, Kate Ballinger, fostă Kate Hewson, fosta parteneră a 
lui Ethan la Serviciul Secret, lucra la magazinul de jucării. 

Ethan vorbise cu ea doar o singură dată de când venise în Wayward 
Pines, în toiul unui îngrozitor proces de integrare. Dar de când 
devenise şerif nu mai schimbaseră nici măcar o vorbă, iar el reuşise 
să o evite complet. 

Acum Ethan o studia prin geam. 

Ea stătea la casa de marcat, în magazinul gol, absorbită de lectura 
unei cărţi. Era spre sfârşitul după-amiezii, iar lumina care pătrundea 
prin vitrina magazinului făcea ca părul ei albit prematur să 
strălucească şocant, aproape orbitor. 

Ca un nor cumulus luminat din spate de soare. 

EI citise dosarul ei de rezident. ÎI citise de mai multe ori. 

Kate locuia în Wayward Pines de aproape nouă ani. Când Ethan 
venise în oraş să o caute, ea avea treizeci şi şase. Avea să împlinească 
patruzeci şi cinci în trei săptămâni. În viaţa lor anterioară, el fusese 
cu un an mai mare decât ea. Acum ea avea cu opt ani mai mult decât 
el. 

Dosarul ei vorbea despre o integrare brutală. 

Ea se împotrivise şi încercase să evadeze, împingând răbdarea lui 
Pilcher dincolo de limite, iar acesta fusese pe punctul de a comanda 
o „festivitate”. 

Apoi ea se domolise, pur şi simplu. 

Se acomodase în casa care-i fusese desemnată. 

Se acomodase la slujba desemnată. Şi, doi ani mai târziu, când 
primise ordin de la cel care era şeriful lui Pilcher pe vremea aceea, ea 
se măritase cu Harold Ballinger şi se mutase cu el fără nici cea mai 
mică obiecţie. 

Timp de cinci ani, cei doi fuseseră rezidenţi-model. 

Primul raport de supraveghere se baza pe o înregistrare audio — 
provenind de la microfonul montat sub patul lor. 

Câteva cuvinte şoptite care abia fuseseră detectate. Vocea lui Kate: 

Familiile Engler şi Golden sunt înăuntru. 

Apoi, nimic preţ de o lună, până când microcipul lui Kate fusese 
detectat într-o noapte, pe la ora două, la cimitir. Şeriful Pope îi 
dăduse de urmă. O găsise rătăcind de una singură. O interogase, dar 
ea se făcuse că nu înțelege nimic. Se scuzase, spunând că se certase 
cu Harold şi că simţise nevoia să ia o gură de aer curat. 

Şi mai fusese un ultim incident: două zile mai târziu, Harold şi Kate 
dispăruseră timp de o oră în debaraua din dormitorul lor, care, 
printr-o ciudată coincidenţă, se întâmpla să fie şi unul dintre 
puţinele puncte moarte din casă. 

După semnalarea înregistrării, fusese întocmit un raport, dar nu se 
mai întâmplase nimic de atunci. 

Timp de un an şi jumătate nu mai fusese întocmit un alt raport, până 
când Ted de la echipa de control le trimisese lui Pilcher şi lui Pam un 
memoriu. 

Ethan îl citi în timp ce savura un cappuccino. 


Ziua #5129 

De la: Ted 

Pentru: David Pilcher 

Subiect: Rezidenţii 308 şi 294, cunoscuţi sub numele de Kate şi 
Harold Ballinger 


Am avut suspiciuni din ce în ce mai mari în ultimele luni şi mă văd 
obligat să vi le împărtăşesc. După miezul nopţii, o dată la două 
săptămâni, în unsprezece case pe care le ştim (Ballinger, Engler, 
Kirby, Turiel, Smith, Golden, O'Brien, Nighswander, Greene, 
Brandenburg şi Shaw), camerele din interior nu înregistrează 
imagini pe intervale extinse de timp - aproximativ între patru şi 
şapte ore. O înregistrare nocturnă tipică durează două ore în caz de 

insomnie, iar dacă senzorii nu detectează nicio mişcare, nu se 
înregistrează nimic. Singurul lucru care ar fi putut provoca o 
înregistrare video atât de extinsă ar fi completa absenţă a mişcărilor 
microcipului. Cu alte cuvinte, nicio mişcare care să fie percepută de 
camere. Dar asta e imposibil. 


Pentru ca o cameră să se închidă pe timpul nopţii ore întregi în 
acelaşi timp, subiecţii ar trebui să doarmă perfect nemişcaţi. Sau să 
fie morţi. Camerele sunt foarte sensibile, fiind programate să se 
deschidă până şi la cea mai uşoară mişcare, asta însemnând chiar şi 
ridicarea sau coborârea pieptului cuiva în timpul unei respiraţii 
profunde. 


Camerele nu au fost dezactivate. Dacă asta s-ar fi întâmplat într-o 
singură casă, aş fi pus-o pe seama unei anomalii. Dar numărul 
îngrijorător de întreruperi ale emisiei, repetiţia lor şi faptul că s-au 
întâmplat simultan în mai multe case m-au condus la concluzia că o 
acţiune secretă, coordonată şi periculoasă are loc pe la spatele 
nostru. 


Cred că rezidenții mai sus menţionaţi — şi poate chiar mai mulţi — nu 
doar că şi-au descoperit microcipurile, dar au găsit şi o cale de a le 
îndepărta în orice moment, în pofida camerelor de luat vederi. 
Evident, fără microcipurile personale implantate, rezidenții se pot 
deplasa nedetectaţi şi nevăzuţi, în casele lor, prin oraş, chiar şi 
dincolo de gard. 


Posibilitatea existenţei unui contingent crescut de rezidenţi care să se 
întâlnească în secret este o problemă extrem de îngrijorătoare, care, 
cred eu, necesită măsuri imediate. 

Ethan îşi termină cappuccinoul şi părăsi cafeneaua, ieşind în stradă. 
Clopoţeii semnalară prezenţa lui când deschise uşa magazinului de 
jucării şi păşi peste prag. 

Inspirase adânc în timp ce traversase strada principală, dar inima lui 
încă bătea nebuneşte. 

Kate ridică privirea din carte — un volum uzat, de Lee Child, ultimul 
roman al scriitorului cu Jack Reacher. 

Părul ei şocant de alb era cel care o făcea să pară mai în vârstă de la 
distanţă. De aproape părea mult mai tânără. Câteva riduri de 
expresie în jurul gurii, dar încă al naibii de frumoasă. Nu demult — 
cel puţin din perspectiva lui — fusese îndrăgostit de această femeie. 
Legătura lor amoroasă ţinuse trei luni — cele mai vii, mai intense, mai 
nesăbuite, mai terifiante şi fericite luni din viaţa lui. Aşa cum îşi 
imagina că ar trebui să fie efectul heroinei — un extaz nesfârşit, dacă 
fiecare seringă nu ar conţine şi posibilitatea morţii. 

Fuseseră parteneri pe vremea aceea şi, la un moment dat, fuseseră 
plecaţi împreună pentru o săptămână în nordul Californiei. 

În fiecare noapte, închiriau două camere. În fiecare noapte, timp de 
cinci zile, el rămăsese cu ea. Abia dacă dormiseră în săptămâna 
aceea. Nu puteau să-şi ţină mâinile departe unul de altul. Nu se 
puteau opri din conversaţie atunci când nu făceau dragoste, iar orele 
din timpul zilei, când trebuiau să pretindă că sunt doar colegi, 
făceau ca totul să devină mai palpitant şi mai incitant. El nu simţise 
niciodată o asemenea lipsă de reţinere în preajma cuiva. Nici măcar 
în preajma Theresei. Acceptare necondiționată. Nu doar a minţii şi a 
trupului său. Era mai mult de-atât. Ceva greu de definit, mai presus 
de înțelegerea lui. O compatibilitate incredibilă. Ethan nu se mai 
simţise niciodată atât de legat de cineva. Nu la un asemenea nivel. 
Un dar generos al vieţii şi, în acelaşi timp, un blestem distrugător, 

îngemănate ambele într-o singură femeie. Şi, în ciuda suferinței 
cauzate de sentimentul acut de vinovăţie şi de conştientizarea 
faptului că această legătură avea să o distrugă pe soţia lui, pe care 
încă o iubea, ideea de a renunţa la Kate i se părea o trădare a 
propriului suflet. 

În cele din urmă, ea fusese cea care făcuse acest lucru pentru el. 
Într-o noapte rece şi ploioasă, pe Dealul Capitoliului. 

La o masă, deasupra paharelor de bere belgiană, într-un bar gălăgios 
şi întunecat numit The Stumbling Monk”. 

El era gata să o părăsească pe Theresa. Să arunce totul pe geam. O 
invitase pe Kate acolo pentru a-i mărturisi acest lucru, dar — în 
schimb — ea întinsese mâna spre el peste acea masă uzată de lemn, 
lustruită de zecile de mii de halbe pe care le susţinuse, şi îi rupsese 
inima. 

Kate nu era măritată şi nu avea copii. 

Ea nu era gata să sară odată cu el de pe stâncă, când el avea atâtea de 
tras după el peste margine. 

Două săptămâni după aceea, ea era în Boise — în urma cererii de 
transfer pe care o făcuse. Un an mai târziu, era dată dispărută 
într-un oraş din Idaho, Wayward Pines, în mijlocul pustietății, cu 
Ethan pe urmele ei. O mie opt sute de ani mai târziu, după ce toată 
lumea pe care o ştiuseră dispăruse complet sau se transformase în 
praf şi pulbere, iată că se întâlneau din nou, faţă în faţă, într-un 
magazin de jucării din ultimul oraş de pe pământ. Privind-o în faţă 
de la o distanţă atât de mică, Ethan rămase mut pentru câteva clipe. 
Kate vorbi prima: 

— Mă întrebam dacă ai să intri vreodată. 

— Şi eu mă întrebam acelaşi lucru. 


17 Călugărul împiedicat (n.tr.) 
476 


— Felicitări. 

— Pentru? 

Ea întinse mâna peste tejghea şi bătu uşurel în steaua strălucitoare 
din pieptul lui. 

— Pentru promovare. E plăcut să văd un chip familiar conducând 
acest spectacol. Cum te-ai obişnuit cu noua ta slujbă? 

Se pricepea. În acest schimb scurt de cuvinte, era evident că ea 
conducea. O conversaţie superficială care se putea purta degajat în 
Wayward Pines. 

— Mă descurc, zise el. 

— E bine să ai o ocupaţie atât de incitantă, care să te ţină mereu activ, 
sunt sigură de asta. 

Kate zâmbi, iar Ethan nu se putu abţine să nu audă subtextul şi să se 
întrebe dacă toţi cei care-i ascultau înţelesese ce voia să spună de 
fapt. De parcă nu i-ar fi ascultat mereu. 

„... în loc să alergi pe jumătate dezbrăcat prin oraş, cu noi toţi pe 
urmele tale, încercând să te ucidem.” 

— Slujba asta mi se potriveşte perfect, zise el. 

— E grozav. Mă bucur sincer pentru tine. Aşadar, cărui fapt îi 
datorez această plăcere? 

— Am trecut doar să te salut. 

— Ei bine, e foarte drăguţ din partea ta. Ce mai face fiul tău? 

— Ben e foarte bine, zise Ethan. 

— Creşte foarte repede. 

— E adevărat. 

Dumnezeule, cuvintele lor sunau atât de artificial... Părea un dialog 
prost dintr-un roman. Sau replicile ieftine ale unor actori. Din 
încăperea alăturată se auzeau zgomote de ciocan — probabil Harold 
construia ceva. 

— Ce face soţul tău? întrebă Ethan. 

Lui nu-i plăcea deloc acest cuvânt — mai ales când se referea la 
bărbatul cu care Kate se culca de vreo şapte ani. Sau căsătoria lor era 
doar de faţadă? Să fi fost oare posibil? Ca ea să-l urască în secret, dar 
să păstreze totuşi aparențele? Să nu-l fi lăsat să o atingă vreodată? 

— E minunat, zise ea, iar autenticitatea zâmbetului ei contrazicea tot 
ce fusese rostit înainte, singurul lucru adevărat în toată minciuna 
aceea. 

Ea îl iubea cu adevărat pe Harold. Se lumina la faţă când vorbea 
despre el. În acel moment, doar pentru o fracțiune de secundă, Ethan 
o văzuse pe adevărata Kate. 

— E în camera de alături? întrebă Ethan. 

— Da. Fl bate cu ciocanul. Ne place să spunem că el este forța, iar eu 
creierul acestei afaceri. 

Ethan încercă să râdă. 

— Nu l-am cunoscut, zise el. Ei bine, nu l-am cunoscut „cu 
adevărat”. 

El se gândi că ea îi ghicise intenţia. Că avea să le facă cunoştinţă. Dar 
ea spuse doar: 

— ÎI vei cunoaşte. E cam ocupat în după-amiaza asta. Trebuie să 
termine o comandă pentru şcoală. De ce nu alegi ceva pentru Ben? 
Orice vrei din magazin. E din partea casei. 

— Nu aş putea. 

— Insist. 

— Eşti amabilă. 

Ethan se îndepărtă de casa de marcat. Nu era un magazin mare, dar 
rafturile — care se înălţau din podea până în tavan - erau pline cu 
jucării făcute de mână. El ridică o maşină de lemn, având roţi care se 
învârteau. Uşi, capotă şi un portbagaj care se deschidea şi se 
închidea. 

— Asta e grozavă, zise el. 

— Harold face nişte lucruri uimitoare. 

Ethan puse maşina din nou pe raft. Kate ieşi de după tejghea. Purta o 
rochie galbenă de nuanţa frunzelor de plop tremurător la venirea 
toamnei. Chipul ei era aproape neschimbat. 

— Câţi ani are Ben acum? întrebă ea. 

— Doisprezece ani. 

— Hmm... E o vârstă dificilă, la care jucăriile tradiţionale încep să-şi 
piardă atracţia. 

Ea merse până în spatele magazinului. Tălpile ei goale pe parchet 
aproape străluceau în lumina după-amiezii târzii ce intra pieziş prin 
vitrina magazinului. 

— Dar s-ar putea să am exact ce i-ar plăcea lui. 

Kate se ridică pe vârfuri şi întinse mâna spre o praştie de pe cel mai 
înalt raft. Lucrătura acesteia era simplă, dar exactă. Lemn crud, 
încrustat şi lustruit. O bandă groasă de cauciuc era ataşată braţelor 
în Y ale furcii, împreună cu o punguţă din piele maronie. 

— Asta e perfectă, zise Ethan. 

— E plăcerea mea. 

În timp ce apuca praştia, întinse cealaltă mână spre mâna lui Kate şi 
o atinse. Ciocănitul se oprise în camera alăturată, dar Ethan avea 
impresia că bătăile frenetice ale inimii sale răsunau asurzitor în 
liniştea magazinului. Se uită în ochii ei, care păreau mai albaştri 
decât şi-i amintea el, şi răsfiră degetele mâinii ei stângi. Încercând 
din răsputeri să ignore scânteile electrice ce păreau să se aprindă 
atunci când se atingeau. Ea nu-şi retrase mâna. Ochii ei coborâră 
spre mâinile lor unite. Luă bucata de hârtie din mâna lui şi o ascunse 
în palmă. 

Ethan spuse: 

— Mă bucur foarte mult că te-am revăzut. 

Şi ieşi din magazin. 

XXX 


Clopoţeii sunară când uşa de la Wayward Pines Realty Associates se 
deschise. Theresa ridică privirea din hârtiile de pe biroul ei şi se uită 
la bărbatul pe care nu-l mai văzuse niciodată. Îşi dădu seama 
imediat că era nou în oraş, orice ar fi însemnat acest lucru. Era alb ca 
varul şi părea destul de confuz. Oprindu-se lângă biroul ei, o întrebă: 
— Dumneata eşti Theresa Burke? 

— Da. Eu sunt. 

— Ei spun că ar trebui să vorbesc cu dumneata în legătură cu o casă, 
dar nu ştiu exact ce... 

— Da, desigur, te pot ajuta cu casa. Cum te numeşti? 

— Hmm... Wayne. Wayne Johnson. 

Ea întinse braţul spre el şi îi strânse mâna. 

— Încântată să te cunosc, Wayne. Te rog, ia loc. 

Scoase broşura cu ofertele disponibile şi o împinse spre el pe tăblia 
biroului. El ezită. Pentru o clipă, ea se gândi că părea pe punctul de a 
izbucni. Dar el deschise broşura şi începu să o răsfoiască. Ea ura 
acest lucru. Era altceva când ajuta pe cineva care se afla în Wayward 
Pines de mai mulţi ani să achiziţioneze o casă nouă. Ei ştiau 
înţelegerea, ştiau despre ce era vorba. Dar acest biet om abia sosise 
în oraş. Nu avea idee ce i se întâmpla. De ce era acolo. De ce nu putea 
pleca. Ea se întreba dacă nu cumva îl ameninţaseră deja. După un 
minut, el se aplecă spre birou. 

— Ai văzut ceva care-ţi place? îl întrebă Theresa. 

El şopti răguşit: 

— Ce se petrece aici? 

Theresa răspunse: 

— Ce vrei să spui? Ne uităm la nişte proprietăţi imobiliare, atâta tot. 
Uite, ştiu că te simţi copleşit când cumperi o casă nouă, dar sunt aici 
ca să te ajut. 

Ea rosti aceste cuvinte de parcă ar fi crezut într-adevăr ce spune. Prin 
vitrina firmei, observă ceva care-i atrase atenţia — peste drum, Ethan 
tocmai ieşea de la Wooden Treasures, ţinând în mână o praştie. 

XXX 
Pe fereastra din spatele chiuvetei de la bucătărie, Ethan urmărea 
cerul întunecându-se înainte de apus. Luminile caselor începură să 
se aprindă. Valea se umplu cu acorduri de pian, graţie lui Hecter 
Gaither. O răcoare ce anunţa venirea iernii aspri rafalele de vânt ce 
pătrundeau prin uşa exterioară. Ethan observase acest fenomen de 
mult şi încă nu-i găsea explicaţia: atunci când soarele cobora dincolo 
de munţi, răcoarea se instala aproape instantaneu în oraş. O 
agresivitate a naturii care îl neliniştea profund. Îi auzise pe oameni 
vorbind despre iernile din acest loc ca fiind lungi şi legendare. Ethan 
îşi lăsă mâinile un timp în apa caldă cu care spăla vasele. Pe 
neaşteptate, Theresa apăru lângă el şi aşeză zgomotos o farfurie pe 
tocătorul de lemn. 
— E totul în regulă? o întrebă Ethan. 
Se comportase ciudat în timpul cinei. Ciudat chiar şi pentru 
Wayward Pines. Nu scosese o vorbă. Nu-şi ridicase ochii din 
farfurie. Ridică ochii la el. 
— Nu ai uitat nimic? întrebă ea. 
— Nu. 
Era furioasă. Ochii ei verzi aruncau scântei. 
— Nu ai nimic pentru Ben? 
„Drace...” 
Îl văzuse. Probabil că îl zărise cumva în magazinul de jucării. Dar el 
nu adusese praştia acasă. În schimb se întorsese la sediu, o întrebase 
pe Belinda dacă îl căutase cineva şi îndesase darul primit de la Kate 
în ultimul sertar al biroului său, sperând să evite exact genul acesta 
de conversaţie. 

— Ce vrei să faci cu praştia? întrebă ea. Cred că fiul nostru s-ar 
bucura foarte mult să aibă una. 

— Theresa... 

— Oh, Doamne, doar nu ai de gând să încerci să negi. 

El îşi scoase mâinile din apă şi se şterse cu prosopul agăţat de 
mânerul uşii cuptorului. Simţea un gust oribil de arsură metalică în 
gât, care-i amintea de noaptea în care îi spusese Theresei despre 
Kate. Fosta lui parteneră era deja în Boise când o rugase pe Theresa 
să se aşeze şi îi spusese totul. Nu putea trăi în minciună. O respecta 
prea mult. O iubea prea mult. Niciodată nu se îndoise de acest lucru. 
Theresa nu înţelegea. Asta nu fusese o surpriză pentru ea. Dar nici 
nu-l dăduse afară din casă. Şi asta fusese totul. Ea făcuse o criză de 
plâns şi fusese devastată, dar în cele din urmă îi dovedise că-l iubea 
la fel ca înainte, încă. În ciuda celor întâmplate. Şi se întâmplase cel 
mai ciudat lucru — răspunsul ei îl făcuse să o iubească şi mai mult. Îşi 
văzuse soţia într-o lumină nouă, pe care nu o mai observase până 
atunci. Sau, mai degrabă, care-i scăpase. 

Theresa făcu un pas spre el. 

— Te-am văzut acolo, îi spuse ea. În magazinul ei. Te-am văzut. 

— Am fost acolo, zise Ethan. Ea mi-a dat praştia pentru Ben, iar eu 
nu am adus-o acasă... 

— Pentru că voiai să o ascunzi de mine. 

— De ce mi-ar dărui ceva personal dacă am fi făcut ceva pe la spatele 
tău? 

— Dar ai ascuns-o de mine. 

— Da. 

Theresa închise ochii şi, pentru o clipă, Ethan avu impresia că este în 
pragul unei crize. 

Deschise din nou ochii şi spuse: 

— Atunci, de ce te-ai dus să o vezi? 

Ethan îşi puse palmele pe capacul aragazului şi se rezemă de acesta. 
— E o chestiune de serviciu, Theresa, şi asta e tot ce pot să spun. 

— De serviciu... 

— Nu m-aş fi dus la ea dacă nu era vorba de asta. 

— Şi ar trebui să te cred pe cuvânt? 

— Te iubesc şi mi-aş fi dorit să nu o întâlnesc niciodată. Nu ai idee 
cât de mult. 

— Şi ce ar trebui să fac în acest caz? 

Theresa deschise robinetul şi umplu un pahar cu apă, pe care îl bău 
pe nerăsuflate. Apoi îl puse jos. Privind pe geamul uşii exterioare, ea 
zise: 

— Uite ce e, tu ai simţit pentru ea ceva aparte, ceva ce nu ai putut 
simţi pentru mine. Un soi de experienţă diferită de ceea ce am trăit 
împreună. Nu te urăsc pentru asta. Niciodată nu te-am urât. 

Se întoarse de la chiuvetă cu faţa spre el. Aburii se ridicau încet de pe 
suprafaţa apei pline de spumă. Gaither interpreta un concert pentru 
pian al lui Mozart. 

— Dar asta nu înseamnă că nu m-ai rănit, adăugă ea. 

— Ştiu asta. 

— Mă întreb dacă ea te face să te simţi aşa cum mă faci tu să mă simt. 
Nu eşti obligat să-mi răspunzi. Deci, o chestiune de serviciu, nu? 

— Da. 

— Cred că asta înseamnă... 

— Nu pot vorbi despre acest lucru. 

Ea încuviinţă din cap. 

— Mă duc să fac o baie, zise ea. 

— Am trecut peste asta, Theresa. Complet. 

El îşi privi soţia ieşind din bucătărie. Parchetul scârţâia sub paşii ei 
în timp ce străbătea holul către baie. O uşă se închise. După un 
minut, el auzi zgomotul înăbuşit al apei clipocind în cada cu picioare 

metalice. 

XXX 
Ethan se urcă încet în pat, strecurându-se sub pături. Se întinse pe 
partea lui cu braţul îndoit sub cap, privind-o pe soţia lui adormită. 
Trupul ei încălzea spaţiul dintre cearşaf şi pătură. Ea lăsase fereastra 
întredeschisă, iar aerul care se furişa în interior prin spaţiul îngust 
dintre geam şi rama acestuia era foarte rece. Îşi dorea să-şi fi scos 
încă o pătură din cufărul de stejar de la piciorul patului. Îşi spuse că 
ar fi fost bine dacă ar fi aţipit într-o jumătate de oră şi încercă să 
închidă ochii, dar asta nu se întâmplă. Gândurile lui nu se puteau 
linişti. Kate citise biletul lui, cu siguranță. Dar ce hotărâre luase în 
această privinţă? 
Stând în cafenea, şapte ore mai târziu, el decise în cele din urmă să 
dea curs unui plan. Rupse o bucată albă de hârtie din ultima ediţie a 
ziarului Lumina Waywardului şi scrise: 
„Ei ştiu totul. Te urmăresc. Ei m-au trimis să te investighez. 
La Mausoleu. 2.00 a.m. La noapte". 


12 

1.55 a.m. 

Nu se vedea luna. Cerul era negru, negru de tot, cu milioane de stele. 

Înghetat. 

Micul iaz fără rațe din parcul oraşului avea gheaţă pe margini. 

În după-amiaza aceea, unul dintre oamenii lui Pilcher adusese un 

nou Ford Bronco în faţa casei lui Ethan. SUV-ul era identic cu 

primul, doar o idee mai lucios. 

Dar Ethan preferase să meargă pe jos. 

Îşi înfundă mâinile în buzunarele gecii sale parka. Vârfurile 

degetelor îi înghețaseră de frig. 

Ajunse repede pe malul râului şi porni de-a lungul acestuia. Apa 

vuia, trecând năvalnic peste bolovani şi împrospătând aerul nopţii 
484 


cu parfumul ei dulceag. 

Să fi trecut doar două săptămâni de când traversase acest râu în toiul 
nopţii, cu un oraş întreg pe urmele sale? Două săptămâni de când 
reuşise să evadeze prin canion? 

Nu se mai simţea ca atunci. Nu mai era aceeaşi persoană. 

Ethan se căţără pe un zid de piatră pe cale să se dezintegreze, care 
părea scos dintr-un poem al lui Frost. Pietrele erau reci ca gheaţa la 
atingere. 

Pietrele funerare străluceau ca nişte feţe străvechi în lumina stelelor. 
Zgomotul râului rămase în urmă. 

Ethan trecu prin ierburile înalte până la brâu şi printre pâlcurile de 
stejari pitici. 

Aici, printre morţi, în capătul sudic al oraşului, luminile din 
Wayward Pines erau aproape invizibile. 

Mausoleul se ivi la distanţă. 

Oare ea venise? 

Vechea Kate ar fi venit. Fără îndoială. 

Dar noua Kate? Cea care locuia în Wayward Pines de nouă ani? Cea 
pe care nu o mai cunoştea? 

Era însă ceva care îl frământa. Care pândea la nivelul 
subconştientului său. Ceva oribil şi necontrolat. 

Frica. 

Dacă ea, Kate, şi grupul din care făcea parte o torturaseră şi o 
omorâseră pe Alyssa Pilcher? 

Nu ai de unde să ştii ce ar fi în stare să facă. 

Nu putea să-şi scoată din minte cuvintele lui Pilcher din dimineaţa 
anterioară şi, în timp ce se apropia de criptă, îşi spuse: „Ar fi trebuit 
să-mi aduc pistolul”. 

Mausoleul se înălța într-un pâlc de plopi tremurători maturi, care îşi 
scuturaseră deja frunzele — monede aurii împrăştiate pe covorul de 

ierburi îngălbenite. Ghivecele mari din piatră care încadrau uşa grea 
de fier erau sfărâmate de mult, dar coloanele îşi păstraseră forma. 
Nu era nicio boare de vânt. 

Râul nu părea decât o şoaptă. 

— Kate? strigă Ethan. 

Niciun răspuns. 

Scoase o lanternă din buzunar şi îi plimbă raza printre plopii 
tremurători, strigând-o din nou. 

Ethan forţă uşa grea, încercând să o deschidă. Marginea de jos a 
acesteia se frecă de piatră cu un geamăt prelung. 

Lumină interiorul cu lanterna. 

Raza de lumină aprinse pereţii de piatră. 

Apoi fereastra cu vitralii din spatele criptei. 

Kate nu era acolo. 

Ethan merse încet de-a lungul perimetrului exterior al criptei, 
îndreptându-şi lanterna spre ierburile înalte din jur, care se aplecau 
deja sub greutatea unui strat fragil de gheață. 

Cristalele de gheaţă străluceau în lumină. 

Ajunse din nou la intrare şi se aşeză pe treptele dintre coloane, 
încercând să se obişnuiască treptat cu gândul că ea nu venise. Făcuse 
o alegere riscantă. Îi atinsese mâna şi o speriase. 

Ce avea să facă ea acum? Să fugă? 

Închise lumina. 

Faptul că plecase de acasă şi speranţa că avea să o întâlnească îl 
înfierbântaseră, făcându-l să nu mai simtă frigul, însă acum se 
simţea îngheţat. 

Se ridică în picioare. 

Inspiră adânc. 

Kate era la doi metri de el, ca o fantomă în întuneric, îmbrăcată 
complet în negru, cu o glugă trasă pe ochi. 

În timp ce înainta spre el, lama cuţitului de măcelar din mâna ei 
străluci o clipă în lumina stelelor. 

— Un cuţit? zise Ethan. Nu zău? 

— M-am gândit să-l iau cu mine, în caz c-ar apărea vreo confruntare. 
— La asta te aşteptai? 

— Nu ştii niciodată în vremurile astea. 

— Vrei să-l laşi naibii jos? Eu nu mi-am luat nici măcar pistolul. 

Ea se uita la el. Ethan nu putea să-i vadă ochii în lumina aceea slabă, 
dar buzele ei erau strânse şi crispate. „Ce e? Nu mă crezi? Vrei să mă 
percheziționezi, agent Hewson?” 

— Descheie-te la geacă, îi zise ea. 

Kate îşi strecură cuțitul într-o teacă improvizată confecţionată din 
bandă adezivă. 

Apoi mâinile ei alunecară în jurul taliei lui. 

Şi de-a lungul coapselor, de sus în jos. 

Rapid, ferm. 

— Încă o mai ai, zise Ethan. 

— Ce anume? 

— Îndemânarea. Te mişti ca o profesionistă. 

Kate se îndepărtă. Îl privi cu o duritate pe care el nu o mai văzuse 
niciodată în ochii ei. Cel puţin nu atunci când îl privea pe el. 

— Te joci cu mine? întrebă ea. 

— Nu. Ai venit singură? 

— Da. 

— Unde e Harold? 

— Crezi că suntem atât de naivi încât să te lăsăm să ne arestezi pe 
amândoi? 

— Nimeni nu te arestează, Kate. Cel puţin, nu în noaptea asta. 

— Nici măcar nu ştiu dacă pot să am încredere în tine. 

— Dar ai venit. 

— Aveam de ales? 

— Ce-ai spune să vorbim înăuntru? 

— Bine. 

Ethan o urmă pe treptele din piatră. Intrară în criptă. Odată ajunşi 
înăuntru, Kate împinse uşa cu umărul şi o forţă să se închidă. 

Apoi se întoarse cu faţa la Ethan, în întuneric. 

— Ai microcipul implantat? întrebă ea. 

— Da. 

— Deci ei ştiu că eşti aici. 

— Probabil. 

Kate se întoarse şi apucă mânerul uşii, dar Ethan o trase înapoi. 

— Dă-mi drumul! 

— Relaxează-te, Kate. Nu are importanță. 

— Pe naiba. Ei ştiu că eşti aici. 

— Ştiu doar locaţia mea. Mausoleul nu are microfoane. Eu nu am 
microfoane asupra mea. 

— Dar ştiu că stai de vorbă cu mine în noaptea asta? 

— Ei m-au trimis. 

Ea îl împinse spre fereastra cu vitralii cu o forță surprinzătoare şi îşi 
netezi hainele. 

Ethan îşi scoase lanterna din buzunar şi o aprinse, apoi o puse pe 
pardoseală, între ei. La lumina acesteia, feţele lor păreau groteşti. 
Respiraţiile lor se transformau în aburi din cauza frigului. 

— Trebuie să ai încredere în mine, Kate. 

Ea se rezemă cu spatele de perete şi spuse: 

— Vreau să-mi dovedeşti că pot avea încredere. 

— Şi cum să fac asta? 

— Ce ştiu ei despre mine? 

— Ştiu că tu şi mai mulți rezidenţi v-aţi scos microcipurile. Că ieşiţi 
uneori în timpul nopții. 

— Şi te-au trimis să mă investighezi? întrebă ea. 

— Aşa e. 

— Pentru ce? 

— Chiar vrei să continuăm în stilul ăsta? 

— Nu ştiu despre ce vorbeşti. Acum două săptămâni, întorceai 
oraşul pe dos, disperat să pleci. Acum eşti șerif. E clar că lucrezi 
pentru ei. 

— Deci ştii de existenta lor. 

— Care idiot nu ştie? 

— Şi ce altceva mai ştii, Kate? 

Ea se aşeză pe pardoseală. 

Ethan se aşeză şi el. 

— Ştiu că există un gard la periferia oraşului. Ştiu că suntem toţi 
supravegheați în permanenţă. Şi mai ştiu că acum două săptămâni 
tu voiai să afli adevărul. 

— Ai trecut vreodată de gard? 

Kate ezită câteva secunde, apoi clătină din cap. 

— Dar tu? Probabil că-i citi răspunsul pe faţă, pentru că exclamă 
înainte ca el să aibă şansa s-o mintă: Oh, Dumnezeule, ai trecut! 

— Spune-mi despre Alyssa. 

Kate nu tresări, dar el sesiză uimirea din ochii ei. 

— Ce-i cu ea? 

— Ştii că a fost ucisă acum două nopţi? 

— Vorbeşti serios? 

— A fost găsită în mijlocul drumului, goală. Înjunghiată pe tot 
corpul. Torturată. 

— Oh, Lisuse, oftă ea, vizibil afectată. Cine a găsit-o? 

— Eu. 

— De ce mă întrebi pe mine despre toate astea? 

— Kate... 

— Ce e? 

— Crezi că ei nu ştiu că vorbeai cu Alyssa? 

Ochii ei aruncau săgeți. O scânteie de panică se aprinse în privirea ei. 
— Ea a venit la mine, spuse Kate în şoaptă. 

— Ştiu. Am văzut înregistrarea. Trebuia să te întâlneşti cu ea în 
noaptea în care a murit. 

— De unde ştii toate astea? 

El nu răspunse, lăsând-o să facă singură deducţiile. Faţa ei căpătă o 
expresie gravă. 

— Oh, înţeleg, zise. Ea era cu ei. 

— Da. 

— O spioană. 

— Ce s-a întâmplat în noaptea aceea, Kate? Trebuia să te întâlneşti 
cu ea chiar aici, la ora unu, după miezul nopţii. Ea a lăsat totul 
consemnat. Ce s-a întâmplat? 

Kate privea ţintă în podea. 

— Poate mă crezi, poate nu, zise el, dar eu mă aflu aici în calitate de 
prieten. 

— Nu te cred. 

— De ce? 

— Pentru că nu-mi pot asuma riscul de a greşi. 

— Spune-mi ce s-a întâmplat. Pot să te ajut. 

— Crezi că am nevoie de ajutorul tău? 

— În ultimul hal. 

— Ce este dincolo de gard? 

— Nu mă întreba. 

— Trebuie să aflu. 

— Ce s-a întâmplat cu Alyssa? 

— Nu ştiu. 

— Tu ai omorât-o? 

— Tu să-mi spui asta. Sunt o criminală? 

— Eu nu te mai cunosc. 

Kate se ridică. 

— Asta doare mai mult decât poţi să-ţi dai seama. 

— Tu ai omorât-o? 

— Nu. 

Ethan apucă lanterna şi se ridică în picioare. 

— Spune-mi în ce eşti băgată. 

— Adio, Ethan. 

— Trebuie să ştiu. 

— Tu sau cei care te ţin în lesă? 

— Vă vor ucide, Kate. Pe tine şi pe Harold. O să vă facă dispăruţi. 

— Cunosc riscurile. 

— Şi? 

— Şi vreau să-mi trăiesc viaţa aşa cum cred de cuviinţă. Dacă inima 
îmi spune că trebuie să merg pe acest drum, atunci aşa să fie. 

— Vreau doar să te ajut. 

— De partea cui eşti tu, Ethan? Sincer vorbind. 

— Încă nu ştiu. 

Ea zâmbi. 

— E primul lucru sincer pe care mi-l spui. Îţi mulţumesc pentru asta. 
Întinse braţul şi îl luă de mână. Degetele ei păreau de gheaţă, dar 
forma mâinii îi era atât de cunoscută... Ultima dată o ţinuse de mână 
cu două mii de ani în urmă, pe o plajă din nordul Californiei. 

— Eşti speriat, zise Kate. 

Faţa ei se afla la doar câţiva centimetri de a lui. Grija ei îl înduioşa, 
încălzindu-l ca o lampă aprinsă. 

— Nu aşa suntem cu toţii? 

— Mă aflu aici de nouă ani. Nu ştiu de fapt unde mă aflu. Sau de ce. 
Uneori am impresia că suntem morţi cu toţii, dar în liniştea nopţii, în 

întuneric, ştiu că nu este adevărat. 
— Ce faci când pleci noaptea din casă? 
— Ce este dincolo de gard? 
— Te pot proteja, Kate, dar trebuie... 
— Nu vreau protecţia ta. 
Ea trase de uşă şi o deschise, apoi păşi afară, în noapte. După cinci 
paşi, se opri şi se întoarse spre Ethan. 
— Ultima dată când am văzut-o pe Alyssa în viaţă a fost acum două 
nopti. 
— Unde ai văzut-o? 
— Ne-am despărțit pe strada principală. Nu am ucis-o noi, Ethan. 
— Dar a fost cu tine în noaptea în care a murit. 
— Da. 
— Unde? 
Kate clătină din cap. 
— Unde mergeţi voi noaptea, Kate? Şi de ce? 
— Ce este dincolo de gard? Văzând că Ethan nu spune nimic, ea 
zâmbi şi adăugă: Mă gândeam eu. 
— ÎI iubeşti, Kate? 
— Poftim? 
— Pe soţul tău. ÎI iubeşti? Cu adevărat? 
Zâmbetul îi dispăru de pe buze. 
— Cu bine, şerif Burke. 
XXI 
El merse acasă fără să ştie. 
Fără să ştie dacă ea îl minţise. 
Fără să ştie dacă ea ajunsese vreodată de cealaltă parte a gardului. 
Fără să ştie dacă ea o ucisese pe Alyssa. 
Fără să ştie absolut nimic. 
Ea se comportase la fel şi în timpul relaţiei lor. Avusese acelaşi efect. 

Îşi amintea cum petrecuse o zi întreagă în compania ei, simțindu-se 
pe culmile extazului, pentru ca mai târziu să revină brusc cu 
picioarele pe pământ, plin de nesiguranţă în privinţa ei. Kate 
obişnuia să anticipeze totul. El nu înţelesese niciodată dacă era ceva 
conştient din partea ei sau dacă era vorba doar de propriul eşec, 
permițându-i acestei femei să i se infiltreze atât de adânc şi de 
complex pe sub piele. 

După ce intră, Ethan îşi scoase cizmele în faţa uşii de la intrare şi 
merse până la scări în vârful picioarelor. Era frig la ei în casă, iar 
podeaua scârţâia şi trosnea sub greutatea paşilor săi. 

Străbătu holul de la etaj până la camera fiului său. 

Uşa era deschisă. 

Se apropie de pat. 

Nu puteau fi mai mult de opt grade Celsius în camera lui Ben. 
Acesta dormea acoperit cu cinci pături, iar Ethan le trase mai sus, 
până în jurul gâtului băiatului, şi îi mângâie obrazul cu dosul 
palmei. 

Era moale şi cald. 

Camioanele cu lemne pentru foc trebuiau să ajungă în zilele 
următoare. Se spunea că oraşul ardea cantităţi uriaşe de lemn de pin 
pentru încălzire pe timpul iernii. Fiecare locuinţă urma să primească 
douăzeci de metri cubi. Pilcher avea o mică armată de oameni care 
făceau zilnic incursiuni dincolo de gard, sub protecţia armelor. 
Doborau copaci şi tăiau lemne pentru întregul oraş. 

Ethan se îndreptă spre dormitor. 

Se dezbrăcă de pantaloni şi de cămaşă, lăsându-le în prag. 

Podeaua era rece ca gheaţa. 

Se urcă repede în pat. 

Ghemuindu-se sub pături, se întoarse spre Theresa şi o trase spre el. 
Ea era caldă. 

Îi sărută ceafa. 

Somnul părea foarte departe. În ultima vreme, îi era aproape 
imposibil să potolească zgomotul din subconştientul lui. 

Închise ochii. 

Poate că nu avea să doarmă deloc. 

— Ethan... 

— Bună, iubito, şopti el. 

Ea se întoarse cu fața spre el. Respirația ei răspândea o căldură 
blândă şi familiară pe faţa lui. 

— Ridică-ţi picioarele de pe ale mele. Sunt reci ca gheaţa. 

— Îmi pare rău. Te-am trezit? întrebă el. 

— Când ai plecat? Unde ai fost? 

— În interes de serviciu. 

— Să te întâlneşti cu ea? 

— Nu pot să... 

— Ethan... 

— Ce e? 

— Unde ai fost? 

— Nu are importanţă, Theresa. Crede-mă, nu... 

— Nu pot să mai fac asta. 

— Ce anume? Te referi la noi? 

— Oraşul ăsta. Şi noi aici. Tu. Ea. Slujba ta. Ea se apropie mai tare de 
el şi îşi lipi buzele de urechea lui, şoptindu-i: Pot vorbi atât de încet 
sau ne vor auzi oricum? 

El ezită. 

— Am să o fac oricum, Ethan. 

— Atunci, stai nemişcată. 

— Cum? 

— Stai complet nemişcată. 

— De ce? 

— Doar ascultă-mă. Mai exact, nu mişca deloc piciorul stâng. 
Rămaseră nemişcaţi. 

Simţea inima soţiei sale bătând lipită de pieptul lui. 

Ethan numără în gând până la cincisprezece, apoi şopti: 

— Nu vorbi mai tare de atât. 

— Înainte mă gândeam la un singur lucru. Dacă aveam să fim din 
nou împreună, dacă era posibil să te întorci aici, la noi, eram sigură 
că împreună am fi putut face asta. Să acceptăm minciuna. 

— Şi? 

— Nu pot. 

— Nu ai de ales, Theresa. Ştii în ce pericol pui întreaga familie doar 
purtând această conversaţie? 

Gura ei se lipi mai tare de urechea lui. 

Ethan simţi un fior pe şira spinării. 

— Vreau să plec din locul ăsta. Nu mai rezist, Ethan. Nu-mi pasă ce 
ni s-ar putea întâmpla. Vreau doar să plec. 

— Nu te gândeşti ce se va întâmpla cu fiul nostru? Nu îţi pasă? 
întrebă în şoaptă Ethan. 

— Asta nu e viaţă. Nu-mi pasă dacă vom muri cu toţii. 

— Bine. Pentru că asta se va întâmpla. 

— Eşti atât de sigur de asta? 

— Sută la sută. 

— Pentru că tu ştii... 

— Da. 

— Ce este dincolo, Ethan? 

— Nu putem avea această conversaţie. 

— Sunt soţia ta. 

Trupurile lor erau strâns lipite unul de altul, îi simţea picioarele reci 
şi catifelate la atingere, iar căldura trupului ei îl înnebunea. Voia să o 
scuture. Voia să facă dragoste cu ea. 

— De ce naiba ai erecţie? 

— Nu ştiu. 

— Ce e dincolo, Ethan? 

— Vrei prea mult să ştii... 

Mâna ei ajunse lângă penisul lui. 

— Te gândeşti la ea? 

— Nu. 

— Jură-mi. 

— Jur. 

Ea se strecură în jos, pe sub pături, şi începu să-l stimuleze cu gura. ÎI 
aduse în pragul extazului. Apoi se urcă deasupra lui şi îşi scoase 
cămaşa de noapte. Stând peste el, respiraţia ei se transforma în aburi. 
Se aplecă şi îl sărută. Sfârcurile ei erau tari pe pieptul lui în aerul 
rece. 

Theresa se rostogoli apoi pe spate şi îl trase pe Ethan deasupra ei, 
înăuntrul ei. 

Era gălăgioasă şi sunetele pe care le scotea sunau atât de frumos... 
În momentul orgasmului, trase capul lui Ethan în jos şi îşi lipi buzele 
de urechea lui, în timp ce buzele lui stăteau lipite de urechea ei. 
Scoase un geamăt şi îi şopti: 

— Spune-mi. 

— Ce? 

Ethan abia putea să vorbească. 

— Spune-mi... 0000hhhhDoamneEthan... unde suntem? 

Ethan îşi îngropa faţa în spaţiul de lângă urechea ei. 

— Noi suntem tot ce-a mai rămas, iubito. 

Se mişcau amândoi în extaz, zgomotoşi şi pasionali, mai sincronizați 
decât fuseseră vreodată. 

— Acesta e ultimul oraş de pe pământ. 

Theresa tocmai striga dadadaohDoamnenuteopri. Destul de tare cât să-i 

acopere cuvintele. 
— Şi suntem înconjurați de monştri, adăugă el. 

XXX 
Stăteau îmbrăţişaţi, transpiraţi şi perfect nemişcaţi. 
Ethan îi şoptea la ureche. 
Îi spuse totul. 
În ce an erau. Unde erau. Despre Pilcher. Despre aberaţii. 
Apoi se întinse cu capul sprijinit pe cot, mângâindu-i faţa. 
Theresa rămase cu privirea aţintită în tavan. 
Ea era acolo de cinci ani. Pierduse acolo al naibii de mult timp faţă 
de el, dar în toţi anii aceia fusese într-o stare latentă. Fără să ştie 
nimic. Acum ştia. Poate că bănuise şi înainte, dar toată nesiguranța 
ei se spulberase: în afară de Ethan şi de Ben, ea nu avea să-i mai 
revadă pe cei pe care-i iubise în viaţa de dinainte. Erau morţi de 
două mii de ani. Şi, dacă înainte visa să părăsească Wayward Pines, 
Ethan tocmai îi distrusese această ultimă speranţă. 
Nu exista sfârşit pentru pedeapsa ei în acel loc. 
Era închisă pe viaţă. 
Ethan îşi imagina amalgamul de sentimente din sufletul ei, 
întrebându-se ce emoție era dominantă: furia, disperarea, suferința, 
frica. 
La lumina slabă care pătrundea pe fereastră dinspre stâlpul de 
iluminat, el văzu lacrimile apărând în ochii ei. 
Simţi mâna ei începând să tremure în mâna lui. 


13 
Turnul de apă 
Parcul Voluntarilor 
Seattle, 2013 


În timp ce Hassler se apropia de intrarea de la turnul de apă, o 

femeie se ivi din întuneric în dreptul uşii. 

— Ai întârziat, îi zise ea. 

— Cinci minute. Relaxează-te. El e acolo sus? 

— Da. 

Ea nu părea să aibă mai mult de douăzeci de ani. Suplă, bine făcută, 
absolut superbă, dar cu ochii lipsiţi de expresie. O alegere 
interesantă pentru gusturile lui Pilcher. Ea afişa siguranţa unei femei 
care se putea descurca de una singură. 

Femeia rămase între Hassler şi uşă, blocându-i calea. 

— Îmi dai voie? zise el. 

Pentru o clipă ea păru să se împotrivească, însă în cele din urmă îi 
făcu loc. Pe când se îndepărta, Hassler îi strigă femeii: 

— Nu lăsa pe nimeni să vină sus. 

— Îţi mulțumesc că mă înveţi cum să-mi fac treaba, poliţaiule. 
Metalul zdrăngănea sub tălpile pantofilor clasici ai lui Hassler. 

Urcă încet scările. 

Nivelul de observaţie era slab luminat - un perete circular de 
cărămidă, întrerupt de ferestre arcuite ce fuseseră acoperite cu 
grătare metalice groase, care să împiedice accesul. Mai multe 
îngrădituri înalte din podea şi până în tavan asigurau turnul înalt de 
douăzeci şi trei de metri, protejând scara în spirală. 

Purtând un palton lung şi negru şi având pe cap o pălărie Bowler, 
David Pilcher stătea pe o bancă, de cealaltă parte a pupitrului de 
observaţie. 

Hassler ocoli pupitrul şi se aşeză lângă el. 

Pentru o clipă, nu se auzi nimic altceva în afară de sunetul ploii ce 
răpăia pe acoperişul de deasupra lor. Pilcher îl privi cu o urmă de 
zâmbet. 

— Agent Hassler. 

— David. 

Pe fereastră, linia zgârie-norilor din Seattle părea învăluită în ceaţă, 
întrezărindu-se ca o lumină de neon prin plafonul jos de nori. 
Pilcher băgă mâna în buzunar şi scoase un plic burduşit, pe care îl 
puse în poala lui Hassler. 

Agentul îl deschise cu grijă, aruncă o privire înăuntru şi îşi trecu 
degetul peste bancnotele de o sută de dolari. 

— Par să fie treizeci de mii, zise el, lipind plicul la loc. 

— Ai veşti? întrebă Pilcher. 

— Au trecut cincisprezece luni de la dispariţia agentului Burke şi 
moartea agentului Stalling. Nu au existat indicii. Nicio dovadă nouă. 
Acum nu vreau să mă înţelegi greşit. Nu spun că Departamentul de 
Trezorerie va uita vreodată că am avut un agent ucis şi trei dispăruţi 
în Wayward Pines, Idaho. Dar, fără alte noi informaţii, se învârtesc 
în jurul cozii şi ei ştiu asta. Acum două zile, investigația internă în 
legătură cu dispariţia agenţilor mei a fost oficial deprioritizată. 

— Ce cred oamenii tăi că s-a întâmplat? 

— Ce teorii au? 

— Da. 

— Sunt numeroase, dar foarte departe de adevăr. Astăzi are loc o 
„ceremonie a speranţei” în memoria lui Ethan Burke. 

— Ce este o „ceremonie a speranţei”? 

— Să fiu al dracului dacă ştiu. 

— Şi tu te duci? 

— Mă duc după terminarea petrecerii la Theresa acasă. 

— Am să-i fac o vizită după ce vom termina noi doi. 

. — Adevărat? 

— E timpul. 

— Theresa şi Ben? 

— Am o teorie conform căreia, dacă pot păstra familiile unite atunci 
când este posibil, tranziţia va fi mult mai uşoară pe cealaltă parte. 

Hassler se ridică şi merse lângă fereastră. 

Se uită pe geam, dincolo de sera de sticlă împodobită cu luminiţe 
festive. Auzea zgomotul traficului şi o muzică live dinspre Dealul 
Capitoliului, dar aici, sus, deasupra turnului de apă, se simţea 
departe de toate. 

— Te-ai gândit puţin la ce am discutat ultima dată? întrebă Hassler. 
— Da. Dar tu? 

— Numai la asta mă gândesc. Hassler se întoarse şi se uită la Pilcher. 
Cum va fi? 

— Ce anume? 

— Wayward Pines. Când vei ieşi din starea aceea, cum îi spui tu... 
— Animare suspendată. Chipul lui Pilcher se întunecă când zise: 
Deja cunoşti prea multe despre proiectul meu, iar asta mă 
nelinişteşte. 

— Dacă voiam să te opresc, David, aş fi făcut asta cu luni de zile în 
urmă. 

— Dacă te-aş fi vrut mort, agent Hassler — pe tine şi pe toţi cei dragi — 
„nimic pe lume nu m-ar fi oprit să fac asta. Nici închisoarea. Şi nici 
moartea. 

— Deci avem încredere unul în celălalt, zise Hassler. 

— Poate. Sau, cel puţin, am căzut de acord că ne vom distruge 
reciproc. 

— Nu e nicio diferenţă, din punctul meu de vedere. 

Picături îngheţate de ploaie începură să bată în geam. 

Hassler le simţea topindu-i-se pe ceafă şi provocându-i fiori reci pe 
şira spinării. 

— Deci să ne întoarcem la întrebarea mea, David. Cum va fi atunci 
când vă veţi trezi cu toţii? 

— La început va fi multă muncă. Foarte multă muncă. Oraşul va 
trebui reconstruit. Asta va dura ceva vreme. Dar după aceea... Nu 

am de unde să ştiu. Vorbim de două mii de ani de acum încolo. 
Turnul acesta în care ne aflăm acum va fi o ruină. Linia 
zgârie-norilor? Pierdută. Toţi oamenii din acest oraş — copiii, nepoţii 
şi strănepoții — vor fi dezintegraţi. Praf şi pulbere. Nu vor mai exista 
nici măcar oasele lor. 

Hassler prinse cu mâinile grilajul de deasupra ferestrei. 

— Vreau să fac parte din proiect. 

— Nu îţi pot oferi nicio garanţie, Adam. 

— Înţeleg asta. 

— E o aventură. Columb în căutarea Indiilor de Est. Zborul omului 
pe Lună. Un milion de lucruri ar putea merge rău, iar noi nu ne vom 
mai trezi niciodată. Un asteroid ar putea lovi Pământul. Sau ar putea 
avea loc un cutremur catastrofal. Ne-am putea trezi într-o atmosferă 
toxică sau într-o lume ostilă pe care nu ne-am imaginat-o niciodată. 
— Chiar crezi că se vor întâmpla toate astea? 

— Nu am idee cum va fi când ne vom trezi. Am în cap o singură 
imagine. Cea a unui orăşel perfect, în care omenirea să aibă şansa de 
a lua totul de la capăt. Acesta e singurul lucru care mă face să încerc. 
— Deci mă vei lăsa să mă alătur misiunii? 

— Am deja o echipă completă. Ce abilităţi ai avea de oferit? 

— Inteligență. Abilitatea de a conduce. De a supravieţui în orice 
condiţii. Am făcut parte din Delta Force înainte să mă angajez la 
Serviciul Secret, dar sunt sigur că tu ştii deja toate astea. 

Pilcher zâmbi şi îi spuse: 

— Atunci, cred că faci parte din echipa mea. 

— Vreau să-ţi cer o singură favoare, iar dacă vei fi de acord, îţi voi 
înapoia acest plic. 

— Care? 

— Nu vreau ca Ethan Burke să mai fie trezit vreodată. 

— De ce? 

— Vreau să fiu acolo cu Theresa. 

— Theresa Burke? 

— Da. 

— Soţia lui Ethan? 

— Chiar ea. 

— Eşti îndrăgostit de ea? întrebă Pilcher. 

— Da, recunosc. 

— Dar ea e îndrăgostită de tine? 

— Nu încă. Fa nu a încetat niciodată să-l iubească. 

Hassler simţi că e pe cale să facă o criză de ulcer. Acea flacără verde a 
invidiei... 

— El o înşală cu fosta lui parteneră, Kate Hewson, şi totuşi ea trece 
cu vederea acest lucru şi îl acceptă. Încă îl iubeşte. Ai cunoscut-o 
vreodată pe Theresa Burke? 

— Nu, dar o voi cunoaşte foarte curând. 

— Elnu o merită. 

— Dar tu o meriti. 

— Aş iubi-o pe femeia asta aşa cum ar merita să fie iubită. Va fi mai 
fericită cu mine în Wayward Pines decât a fost vreodată în viaţa ei. 
Se simţea emoţionat să rostească aceste cuvinte, să le dea glas. Nu 
împărtăşise nimănui acest secret. 

Pilcher izbucni în râs când se ridică în picioare. 

— Deci, în concluzie, acesta e motivul? Tu vrei să rămâi cu fata? 

— Nu, este... 

— Glumesc doar. O să te ajut să-ţi îndeplineşti visul. 

Bărbaţii îşi strânseră mâinile. 

— Şi când mergem dedesubt? întrebă Hassler. 

— Se numeşte deanimare. Superstructura mea e gata. Tot ce mai 
avem de făcut este să aprovizionăm depozitul şi să-i adunăm pe 
ultimii câţiva recruți. Am şaizeci şi patru de ani şi nu întineresc 

deloc... şi vor fi foarte multe de făcut de cealaltă parte. 

— Aşadar... 

— Avem o petrecere în Wayward Pines, în ajunul Anului Nou. Eu, 
familia mea şi o sută douăzeci de membri ai echipei mele vom bea 
cea mai bună şampanie care se poate cumpăra şi vom merge la 
culcare pentru două mii de ani. Eşti bine-venit să ni te alături. 

— Peste două săptămâni? 

— Două săptămâni. 

— Şi unde vor crede ceilalţi că aţi plecat? 

— Am făcut deja toate aranjamentele. Au trecut şapte ani de la 
ultima mea conferinţă. Am devenit un pustnic. Cred că sunt şanse 
cam de cincizeci la sută ca presa nici să nu se ocupe de necrologul 
meu. Dar tu? Te-ai gândit cum îţi vei face ieşirea din decor? 

— Am să-mi încasez lichidităţile din contul 401, îmi voi goli 
conturile bancare şi am să las un indiciu încurcat despre un furnizor 
dubios de paşapoarte false. Asta nu e partea cea mai grea. 

— Dar care? 

Hassler îşi aruncă din nou privirea pe geam, către dealurile Queen 
Anne învăluite în ceaţă — cartierul Theresei Burke. 

— Să ştiu că mai am de aşteptat două mii de ani ca să fiu cu femeia 
visurilor mele. 

III 


14 

Tobias stătea întins pe burtă în ierburile înalte legănate de vânt. 
Abia respira. 

La cinci sute de metri în faţa lui, aberaţia ieşi din pădurea de pini 
seculari. 

Intră pe pajişte, înaintând în salturi lejere în direcţia lui Tobias. 

La naiba. 

Tobias abia ieşise dintr-o pădure de pe cealaltă parte a pajiştii, cu 
numai cinci minute în urmă. Cu treizeci de minute mai devreme, el 
traversase un râu şi zăbovise o fracțiune de secundă pe malul 
acestuia, întrebându-se dacă ar fi putut sau nu să se oprească pentru 
o înghiţitură de apă. Luase decizia să meargă mai departe fără 
întârziere. Dacă nu ar fi procedat aşa, ar fi pierdut cinci sau zece 
minute umplându-şi din nou sticlele de un litru, după ce ar fi băut 
apă pe săturate. Ar fi fost bine dacă ajungea la marginea acelei pajişti 
când aberaţia ar fi fost deja în câmp deschis. l-ar fi observat 
traiectoria după ieşirea de sub protecţia copacilor din pădure. Ar fi 
putut evita situaţia oribilă în care se trezise acum: era nevoit să o 
împuşte. O confruntare era inevitabilă. Era miezul zilei. Aberaţia era 
în direcţia vântului. Nu avea o altă opţiune. Era blocat în locul acela, 
iar cel mai apropiat pâlc de copaci se afla la câteva terenuri de fotbal 
distanță. Mirosul, vederea şi auzul creaturii erau atât de ascuţite, 
încât avea să-l simtă imediat ce s-ar fi ridicat din iarbă. 

Ţinând cont de direcţia vântului, avea să-i adulmece mirosul în orice 
moment. 

Tobias îşi lăsase puşca şi rucsacul în iarbă, imediat ce sesizase 
mişcare la distanță. Acum întinse mâna şi îşi luă puşca Winchester 

Model 70. 

Apucă patul puştii şi îl propti în încheietura cotului său drept. 

Apoi rămase nemişcat în spatele lunetei. 

Nu ratase de secole. Când aberaţia intră în vizorul cu focalizare 
rapidă, Tobias îşi aminti de câte ori se izbise luneta atunci când 
rezemase puşca de vreun copac sau când o aruncase la pământ. Cu 
ocazia tuturor ploilor şi ninsorilor pe care le suportase biata lui armă 
în aceste peste o mie de zile petrecute în sălbăticie. 

Creatura se afla la circa două sute de metri acum. Distanţa era mare, 
iar centrul ei de masă se contura ameninţător în reticul. Făcu un uşor 
reglaj pentru vânt. Inima lui bătea aproape de pământul încă rece 
după îngheţul din noaptea anterioară. Trecuseră săptămâni, poate 
chiar luni de la ultima lui confruntare. Atunci încă mai avea muniţie 
pentru revolverul său de calibru .357. Doamne, îi lipsea arma aceea. 
Dacă ar fi avut încă revolverul, s-ar fi ridicat şi ar fi strigat, lăsând 
bestia să alerge spre el. 

l-ar fi zburat creierii de la distanţă mică. 

Îi putea vedea inima pulsând prin reticul. 

Trase siguranţa. 

Atinse trăgaciul cu degetul. 

Nu voia încă să tragă. 

Un foc de armă în locul acela i-ar fi anunţat prezenţa pe o rază de 
cinci kilometri. 

Se gândi: „Doar las-o să treacă. Poate că nu te vede“. 

Apoi se răzgândi: „Nu. Trebuie să o omori”. 

Împuşcătura răsună peste pajişte, părând să ricoşeze în liziera de 
copaci din depărtare, apoi începu să se stingă. 

Ratase. 

Aberaţia rămase nemişcată, ca şi cum ar fi încremenit în mers, pe 
două picioare la fel de groase cât crengile de stejar, cu nasul ridicat 

în bătaia vântului. Pe faţă avea sânge uscat — care i se scursese pe 
maxilar şi pe gât probabil de la o victimă recentă. Era greu să 
aprecieze mărimea creaturii prin obiectivul lunetei şi, de fapt, asta 
nici nu mai conta. Până şi cele mai mici exemplare — care cântăreau 
în jur de 55 de kilograme — erau absolut letale. 

Tobias ridică mânerul închizătorului şi îl trase înapoi. 

Tubul cartuşului folosit fu expulzat cu un puf de fum. 

Împinse mânerul închizătorului înainte, îl blocă şi se uită din nou 
prin lunetă. 

Aberaţia ţâşni pe pajişte cu o viteză incredibilă, reducând distanţa în 
salturi rapide, asemănătoare cu acelea ale unui pitbull. 

În viaţa de dinainte, Tobias fusese angajat în numeroase lupte pe tot 
cuprinsul lumii: Mogadishu, Bagdad, Kandahar, plantațiile de coca 
din Columbia. Luări de ostatici, achiziţii de ţinte valoroase, asasinate 
off-grid. Niciuna dintre acestea nu îi provocase o asemenea frică 
precum cea pe care o simţea la vederea aberaţiei ce venea alergând 
spre el. 

O sută patruzeci de metri şi se apropia vertiginos, iar el nu ştia cât de 
deteriorată era luneta lui. Liniile încrucişate ale reticulului prinseră 
centrul de masă. 

Apăsă pe trăgaci. 

Reculul îi smuci umărul cu putere. O urmă de sânge se ivi pe partea 
stângă a trupului creaturii. Abia dacă-i zgâriase coastele. Aberaţia se 
apropia cu aceeaşi viteză cumplită, fără să bage în seamă rana 
superficială. 

Dar acum ştia deviația lunetei — câteva grade spre dreapta, jos. 
Tobias ejectă tubul cartuşului consumat. 

Puse un cartuş nou în cameră, blocă închizătorul şi reglă rapid 
luneta. 

Putea auzi acum creatura — respira precipitat, iar ghearele ei sfâşiau 

iarba. 

Observă o ciudată expresie de siguranţă. 

Privi prin lunetă, îi prinse capul în obiectiv şi trase. 

Când vântul înlătură fumul, Tobias văzu aberaţia întinsă la pământ 
cu faţa în jos, stând nemişcată în iarbă. Ceafa acesteia era spulberată. 
Omorâse aberaţia cu numărul patruzeci şi cinci. 

Se ridică. 

Mâinile îi erau transpirate pe sub mănuşile fără degete. 

Din pădure se auzi un urlet. 

EI ridică puşca şi văzu prin lunetă liziera copacilor, la jumătate de 
kilometru distanţă. 

Se auzi apoi un al doilea urlet. 

Şi al treilea. 

Nu putea vedea nimic clar printre copaci. 

Doar mişcare în întuneric. 

Realiză brusc adevărul, cuprins dintr-odată de o frică nebună. Erau 
mai multe. 

El omorâse doar un cercetaş al unui grup mai mare. 

Punându-şi rucsacul pe umăr, îşi luă puşca şi o rupse la fugă pe 
pajişte. Pădurea spre care alerga se afla la vreo patru sute de metri. 
Îşi agăţă puşca de umăr şi acceleră. Fugea cât îl ţineau picioarele, 
balansând braţele pe lângă corp şi uitându-se tot timpul în stânga 
lui, în direcţia din care veneau sunetele — care deveniseră din ce în ce 
mai frecvente şi mai puternice peste propriul gâfâit. 

„Trebuie să ajungi la copaci înainte ca aberaţiile să te vadă. Pentru 
numele lui Dumnezeu... Dacă ajungi în pădure, s-ar putea să scapi 
cu viaţă. Dacă turma te vede, vei muri în următoarele zece minute.” 
El privi în urmă şi văzu aberaţia moartă în iarbă şi liziera de copaci 
din fundal, dar nicio altă mişcare pe pajişte. 

În faţa lui, copacii care puteau să-l salveze erau la patruzeci şi cinci 

de metri distanţă. Nu mai fugise ca să-şi salveze viața de mai bine de 
un an. Să supravieţuiască în spatele unui gard era o adevărată artă, 
bazată pe principiul evitării. Nu trebuie să te avânţi niciodată pe un 
teritoriu necunoscut. Trebuie să-ţi iei toate măsurile de precauţie. Să 
păşeşti încet. Să stai printre copaci ori de câte ori este posibil. Să te 
aventurezi în câmp deschis numai dacă este necesar. Nu trebuie să te 
grăbeşti. Să nu laşi nimic în urmă. Şi, dacă stai în alertă în fiecare 
secundă a fiecărei zile, ai o şansă de a rămâne în viaţă. 

Când ajunse în sfârşit la copaci, prima aberaţie apăru pe pajişte. El 
nu ştia dacă fusese observat, iar acum nu mai putea să le vadă. Nici 
să le audă. Nu auzea decât zgomotul aspru care ieşea din pieptul lui 
- propriul gâfâit. 

Fugi în continuare printre copaci. Crengile copacilor i se agăţau de 
braţe. 

O ramură îi zgârie adânc obrazul drept. 

Sângele i se prelinse pe buze. 

Sări peste un trunchi de copac căzut şi aruncă o privire în urmă când 
ateriză pe pământ. Nu vedea nimic în afară de o masă verde şi 
mişcătoare. 

Mugşchii picioarelor îi ardeau. 

Plămânii îi ardeau. 

Nu mai putea să o ţină aşa prea mult. 

Ajunse într-un luminiş plin de bolovani, mărginit de o stâncă de 
vreo douăzeci de metri. Tentaţia de a se căţăra pe aceasta pentru a fi 
în siguranţă era primară, dar asta nu ar fi servit la nimic. Aberaţiile 
se puteau căţăra la fel de repede precum fugeau. 

Un pârâu îşi croia un drum şerpuit prin luminiş. 

Bocancii lui plescăiră prin apă. 

Urletele sfâşiau liniştea pădurii din spatele lui. 

Era la capătul puterilor. Simţea, pur şi simplu, că nu mai putea 

continua în ritmul acela. 

Ajunse într-un crâng de stejari pitici cu frunze stacojii. 

Gata. 

Se opri lângă peretele stâncos din dreptul unui tufiş des, se lăsă în 
genunchi şi se ascunse printre frunze. Epuizat şi ameţit, Tobias îşi 
lăsă puşca jos şi îşi deschise rucsacul. 

„Să fie acesta, după toate câte s-au întâmplat, locul în care voi 
muri?“ 

Cutia cu cartuşe de calibrul .30-30 era deasupra. 

Întotdeauna. 

O deschise grăbit şi începu să introducă nişte cartuşe în receptorul 
aflat în faţa închizătorului. Puse două cartuşe în încărcător şi ultimul 
în cameră, apoi reglă închizătorul. 

Se rostogoli pe burtă. 

Frunzişul care-l înconjura avea o nuanţă portocalie. 

În aer plutea mirosul frunzelor moarte. 

Inima lui încă bubuia, de parcă ar fi încercat să-i sară din piept. Se 
uită printre copaci în luminiş. 

Veneau. 

Nu avea idee cât de mare era grupul care îl urmărea. 

Dacă îl observau, iar numărul lor era mai mare de cinci, atunci, la 
naiba, „buenas noches”. 

Dacă era observat, iar numărul lor era cinci sau mai puţin de cinci, 
atunci avea o mică şansă. 

Dar dacă rata ţinta şi nu le omora dintr-un singur foc — dacă era 
forţat să reîncarce —, avea să moară. 

Nicio problemă. 

Observă prin lunetă luminişul presărat cu bolovani. Nu era prima 
dată când se confrunta cu perspectiva de a nu mai ajunge în 
Wayward Pines. 

Întârziase deja cu patru luni. Era posibil să fi fost declarat deja „ucis 
în acţiune”. 
Pilcher avea să aştepte ceva mai mult. Să-i acorde un răgaz de şase 
luni peste termen pentru a se întoarce, înainte să trimită pe alţii 
dincolo de gard pe teritoriul acela ostil. 
Dar care erau şansele ca un alt nomad să găsească ceea ce găsise el? 
Care erau şansele ca acei oameni să supravieţuiască la fel de mult ca 
el? 
O aberaţie ţâşni în luminiş. 
Apoi încă una. 
Şi încă una. 
O a patra. 
Apoi a cincea. 
„Nu mai multe. Te rog. Nu...“ 
Un grup de cinci aberaţii se alătură primelor cinci. 
Apoi apărură încă zece. 
În scurt timp se adunară douăzeci şi cinci de creaturi, mişunând de 
zor pe lângă bolovani, în umbra stâncii. 
Inima i se strânse. 
Se ascunse mai bine în frunziş, trăgându-şi rucsacul şi puşca după el. 
Nu mai avea nicio şansă acum. 

XXX 
Lumina începu să pălească. 
Încercă să recapituleze în minte tot ce se întâmplase, pentru a repera 
eventualele lapsusuri sau greşelile pe care le făcuse, dar nu găsi 
nimic. Aşteptase la marginea acelei pajişti cinci minute înainte de a 
se hotărî să o străbată. Cercetase prin lunetă terenul din jur. 
Ascultase. Nu se pripise deloc. 
Sigur că ar fi putut să înconjoare bucata aceea de câmp deschis. Să se 
menţină în perimetrul pădurii. Asta i-ar fi luat însă o zi întreagă. 

Nu. Nu puteai să anticipezi aşa ceva. Nu făcuse nimic nesăbuit. 
După calculele lui, Wayward Pines era cuibărit între munţi la 
cincizeci sau şaizeci de kilometri spre est din poziţia lui. 
Patru zile la pas normal. 
Zece zile pe vreme proastă sau cu răni minore. 
Era aproape acolo, pentru numele lui Dumnezeu... 
În ultimele trei zile, călătorise doar la altitudine mare. Brazii şi plopii 
tremurători începeau să se amestece cu pinii. Dimineţile erau mai 
reci. Îşi dădea seama că aerul era mai rarefiat de fiecare dată când 
inspira adânc, având senzaţia că plămânii lui nu se umpleau 
niciodată cu suficient oxigen. 
Pe toţi dracii! 
Şi acum, asta? 
Calmează-te, soldat. 
Încearcă să rezolvi tâmpenia asta. 
Închise ochii, dorindu-şi ca panica să dispară. Văzu o piatră mică 
printre frunzele de lângă mâna sa dreaptă. O ridică şi începu să 
scobească în linişte adâncitura de un centimetru din patul puştii sale 
Winchester. 

XXX 
Începu să se însereze. 
Creaturile nu-l detectaseră, dar nici nu plecaseră din locul acela. 
Era ciudat, pentru că văzuse de multe ori aberaţii care dădeau de 
urma cuiva după miros. Îşi aminti de noaptea petrecută la 
paisprezece metri înălţime, în coroana unui pin. Zărise la lumina 
lunii o aberaţie trecând la vreo cincizeci de metri de copac şi 
adulmecând pământul — evident, pe urmele cuiva. 
Poate din cauza pârâului. 
Deşi traversase pârâul grăbit, apa care-i ajungea până la genunchi îi 
îndepărtase probabil mirosul sau cel puţin i-l atenuase — destul cât 

să-i inducă în eroare pe cei care l-ar fi putut detecta. Adevărul era că 
nu avea idee cât de ascuţit era mirosul aberaţiilor. Sau ce anume 
puteau detecta. Celule de piele moartă? Mirosul ierbii recent 
zdrobite de paşi? Doamne fereşte să fi avut miros de copoi! 
Soarele apunea. 
Aberaţiile se aşezară în luminiş. 
Unele se încolăciră în poziţie fetală între bolovani şi adormiră. 
Altele se tolăniră pe malul pârâului, afundându-şi labele în apă. 
După o vreme, un grup de patru dispăru printre copaci. 
Nu fusese niciodată atât de aproape de o turmă. 
Ascuns în tufiş, observă câteva aberaţii care nu erau mai înalte de un 
metru. La patru metri de locul în care stătea ascuns, trei aberaţii se 
bălăceau în pârâu în locul în care firul apei cotea înapoi în pădure. 
Interacțiunea creaturilor era un amalgam ciudat — pui de leu şi pui 
de om jucând leapşa. 
Îi era din ce în ce mai frig şi avea o sete cumplită. 
Avea în rucsac o sticlă pe jumătate plină cu apă, dar se temea ca nu 
cumva setea să-l facă să se mişte şi să fie descoperit, dar nu era atât 
de disperat. 
Încă. 

XXX 
La apusul soarelui, cele patru aberaţii se întoarseră din pădure 
aducând ceva. 
Două creaturi cărau un animal care se zbătea şi behăia de mama 
focului atunci când grupul ajunse în luminiş. 
Turma se adună în jurul lor. 
Luminişul se umplu de cârâieli şi croncăneli. 
Auzise de multe ori acele sunete — era un soi de comunicare. 
În timp ce aberaţiile se adunau în cerc, Tobias decise că era suficient 
zgomot în jur încât să rişte să-şi ridice puşca şi să privească prin 


512 


lunetă. 

Vânătorii reuşiseră să prindă un elan — un exemplar tânăr şi greoi, cu 
coarnele abia ieşite în spatele urechilor. 

Elanul se ridică bălăngănindu-se în cercul format de aberaţii. Avea 
piciorul drept din spate rupt şi îşi ţinea copita ridicată, iar o bucată 
albă de os îi ieşea prin piele. 

Unul dintre masculii mai mari ai turmei împinse o creatură tânără în 
mijlocul cercului. 

Aberaţiile cârâiră la unison, ridicându-şi ghearele către cer. 

Tânăra creatură rămăsese încremenită în cerc. 

Primi apoi încă un ghiont zdravăn de la semenii săi. 

După o clipă îşi încolţi prada, elanul retrăgându-se cu ultimele 
puteri din faţa ei, pe trei picioare. Asta ţinu ceva timp, ca un soi de 
balet grotesc. 

Dintr-odată, tânăra aberaţie ţâşni în faţă, năpustindu-se la animalul 
rănit cu ghearele scoase. Elanul îşi roti capul şi izbi creatura, 
trimiţând-o la pământ. 

Se stârni imediat larmă, sunetele creaturilor semănând tulburător cu 
hohotele de râs. 

O altă creatură tânără fu împinsă în cerc. 

Aceasta avea cam un metru şi jumătate înălțime şi vreo treizeci şi 
cinci de kilograme după estimările lui Tobias. 

Aberaţia încolţi elanul şi îi sări în spate, înfigându-şi ghearele în 
carnea acestuia. Sub greutatea creaturii, elanul căzu în genunchi, 
apoi ridică din nou capul şi scoase un behăit disperat. 

Tânăra aberaţie îşi îngropă faţa în pielea animalului şi începu să o 
sfâşie cu sălbăticie. 

Jocul continuă astfel o vreme, aberaţiile tinere încolţindu-l pe rând 
pe elan în interiorul cercului. Muşcând. Zgâriind. Făcând sângele să 
ţâşnească pe ici, pe colo, dar nereuşind niciuna să-i provoace 

elanului răni letale. 
În cele din urmă, un mascul de aproape doi metri înălţime sări în 
cerc, prinse tânăra aberaţie de gât şi o desprinse de spatele elanului. 
Ţinând-o la doar câţiva centimetri de faţa lui, începu să scoată nişte 
sunete care sunau a dojană. 
Apoi lăsă din mână puiul şi se întoarse spre elan. 
Simţind pericolul major, elanul încercă să se ridice în picioare, dar 
piciorul său din spate era distrus. 
Masculul se apropie. 
Se făcea întuneric. 
Creatura se aplecă spre elan. 
Ridică braţul drept. 
Elanul scoase un sunet gutural. 
Masculul croncăni strident şi cei trei pui săriră din nou în cerc, 
tăbărând asupra elanului şi înfulecându-i intestinele aburinde care 
stăteau împrăştiate în iarbă. 
În timp ce grupul de aberaţii se strângea în cerc ca să-şi privească 
puii hrănindu-se, Tobias lăsă puşca jos. Era suficient zgomot ca să-şi 
poată deschide rucsacul şi să-şi strecoare mâna în interior. Căută 
până când degetele lui atinseră sticla. O scoase, deşurubă dopul şi 
bău apa pe nerăsuflate. 

XXX 
Dormi tremurând de frig şi visând tot ceea ce văzuse. 
Ruinele oraşului Seattle —- o pădure tropicală densă pe malul 
Pacificului, întreruptă din loc în loc de zgârie-nori prăbuşiţi. Ceea ce 
mai rămăsese din Space Needle — circa treizeci de metri din partea 
de jos a structurii, acoperită acum de buruieni şi plante agăţătoare. 
Nu mai recunoştea nimic, cu excepţia muntelui Rainier. 
De la o sută de kilometri distanţă şi după două mii de ani, muntele 
Rainier era neschimbat. Se urcase într-un copac acolo unde pe 


514 


vremuri fusese Queen Anne Hill şi lăcrimase la vederea acelui 
munte, în timp ce în pădure forfoteau animale care nu văzuseră şi nu 
simţiseră vreodată mirosul unei fiinţe umane. 

Visa că stătea tolănit pe o plajă din Oregon. 

Stâncile se iveau treptat din ceaţă, ca nişte corăbii-fantomă. 

Luase un băț şi scrisese pe nisip Oregon, Statele Unite ale Americii. 
Stătea şi privea soarele intrând în mare, în timp ce valurile udau 
nisipul şi ştergeau definitiv cuvintele acelea. 

Visa că mergea pe un drum al cărui capăt nu se vedea. 

Visa că dormea în copaci şi traversa râuri. 

Visa la casa lui din Wayward Pines. Unde avea câte pături şi-ar fi 
dorit. Şi mâncare caldă din plin. O uşă care se încuia. 

Siguranţă dincolo de gard. 

Un somn lipsit de frică. 

Şi pe femeia lui. 

Când te vei întoarce — şi te vei întoarce, sunt sigură — o să facem dragoste, 
soldat, ca şi cum abia te-ai fi întors din război. 

Ea îi scrisese aceste cuvinte pe prima pagină a jurnalului său, în 
noaptea de dinaintea plecării. 

Ea nu ştia unde avea să plece el, desigur. Ştia doar că existau puţine 
şanse să se mai întoarcă. 

Avea sentimente atât de profunde faţă de ea. 

Acum mai mult ca niciodată. 

Dacă ar fi ştiut ea în câte nopţi reci şi ploioase citise ultimele cuvinte 
pe care i le scrisese şi cât de mult îl încurajaseră acestea... 

Visă că murea. 

Şi că se întorcea acasă. 

Şi, în cele din urmă, visă cel mai îngrozitor lucru dintre toate 
lucrurile îngrozitoare pe care le văzuse în viaţa lui. 

ÎI auzise şi îi simţise mirosul de la cincisprezece kilometri distanţă. 

Zgomotul venea dintr-o pădure seculară de arbori de sequoia înalţi 
de peste o sută douăzeci de metri — undeva de-a lungul graniţei 
fostelor state California şi Oregon. 

Pe măsură ce se apropia, zgomotul devenea infernal. 

Sute de mii de cârâieli stridente. 

Era cel mai mare risc asumat în cei patru ani petrecuţi dincolo de 
gard, dar curiozitatea nu l-ar fi lăsat să se retragă. 

Chiar şi după câteva zile de la această întâmplare, auzul lui nu-şi 
revenise complet. Zgomotul era cam de zece ori mai puternic decât 
cel mai gălăgios concert rock. De parcă o mie de avioane ar fi decolat 
la unison. Se târâse prudent spre sursa zgomotului, acoperit cu 
frunze pentru a se camufla. 

După opt sute de metri, frica înfrânse curiozitatea, împiedicându-l să 
se mai urnească din loc. 

Reuşi să zărească câte ceva printre copacii uriaşi. Ceva cât zece 
stadioane de fotbal, vârfurile cele mai înalte ale formaţiunii 
ridicându-se la peste o sută de metri deasupra arborilor sequoia. Se 
uită prin luneta puștii sale, încercând să proceseze ceea ce vedea — o 
structură confecţionată din mii de tone de pământ, buşteni şi piatră, 
toate cimentate cu un fel de răşină. Din locul în care stătea el întins, 
structura îi amintea de un fagure negru uriaş — zeci de mii de celule 
individuale colcăind de aberaţii şi depozite cu victime în putrefacție. 
Duhoarea îl făcea să lăcrimeze. 

Zgomotul era infernal — de parcă o sută de mii de oameni ar fi fost 
jupuiţi de vii. 

Construcţia părea aproape extraterestră şi, în timp ce se târa departe 
de ea, realiză brusc adevărul. 

Monstruozitatea aceea era un oraş. 

Aberaţiile îşi construiau o civilizaţie. 

Planeta era a lor. 

XXX 


Se trezi. 
Era din nou dimineaţă —- o lumină albastră, suavă, zăbovea în 
luminiş. 
Totul era acoperit cu cristale de gheaţă, iar pantalonii săi erau tari, 
îngheţaţi bocnă mai jos de genunchi. 
Aberaţiile plecaseră. 
Tremura incontrolabil. 
Trebuia să se ridice, să se mişte, să urineze şi să aprindă un foc, dar 
nu îndrăznea. 
Nu putea şti de cât timp plecase turma. 

A 
Soarele se ridică deasupra stâncii şi razele lui ajunseră în luminiş. 
Gheaţa care acoperea iarba începu să se topească. 
Era treaz de trei sau patru ore şi în pădurea din jur nu fremăta nici 
măcar o frunză. 
Tobias se ridică. 
După cursa din ziua anterioară, simţea durere la fiecare mişcare. Toţi 
muşchii îl înțepau - de parcă ar fi fost nişte corzi de chitară 
supratensionate. Se uită în jur, în timp ce extremitățile sale începeau 
să-l usture pe măsură ce sângele ajungea la ele. 
Se ridică în picioare şi realiză brusc. 
Încă respira. 
Încă stătea în picioare. 
Era... viu. 
Deasupra lui, frunzele stacojii din crângul de stejari pitici străluceau, 
luminate din spate de soare. 
El privi dincolo de frunze, către albastrul pur ce nu putea rivaliza cu 
niciun alt cer din viaţa lui anterioară. 

Când Ethan se trezi, Theresa şi Ben erau de mult plecaţi la serviciu şi 
la şcoală. 

Abia dacă dormise. 

Merse gol pe parchetul rece ca gheaţa până la fereastră şi îndepărtă 
cu unghia stratul de gheaţă de pe partea din interior a geamului. 
Lumina care pătrundea în încăpere era încă destul de slabă pentru a 
sugera că soarele nu apucase să lumineze versantul estic al munţilor 
care vegheau de sus oraşul. 

Theresa îl avertizase că în toiul iernii exista mereu un interval de o 
lună — cele patru săptămâni în care avea loc solstițiul — în care 
lumina soarelui nu ajungea niciodată deasupra stâncilor care 
înconjurau Wayward Pines. 

Ethan sări peste micul dejun. 

Luă o cafea la pachet de la Steaming Bean. 

Merse spre sud şi ieşi din oraş. 

Se trezise de dimineaţă copleşit de regrete, de parcă ar fi fost 
mahmur - totul era încă în ceaţă după noaptea trecută şi avea 
senzaţia teribilă că făcuse o mare greşeală. 

Pentru că greşise. 

Îi spusese Theresei. 

Era de neconceput. 

Dacă era să fie sincer, într-un moment în care era deja tulburat după 
întrevederea cu Kate, soţia lui îşi folosise formidabila ei putere de 
convingere, amăgindu-l pentru a obţine ceea ce voia. Adevărul era 
că încă nu realiza cât de gravă era această greşeală. În cel mai rău 
caz, Theresa avea să se scape şi să le spună şi celorlalţi, iar oraşul s-ar 
fi împărţit în două. Pilcher avea să convoace o „festivitate”. 

El avea să piardă o soţie. Ben avea să-şi piardă mama. Se simţea 
îngrozit numai când îşi imagina acest scenariu. 

Pe de altă parte, nu putea nega că se simţise al naibii de bine să 
spună în cele din urmă cuiva acest secret, chiar dacă era vorba de 
soţia lui. Femeia faţă de care nu trebuia să aibă secrete. Dacă ar fi 
putut să o convingă să nu spună nimic, dacă ea ar fi putut păstra 
acele informaţii - fără scăpări sau momente de slăbiciune, fără 
omisiuni sau panică —, atunci măcar exista încă o fiinţă umană cu 
care putea împărţi greutatea îngrozitorului adevăr. Cel puţin 
Theresa avea să înţeleagă ce povară avea el de dus pe umeri în 
fiecare zi a vieţii sale. 

Mergând pe mijlocul drumului, aruncă o privire spre panoul de 
„rămas-bun“ instalat la ieşirea din Wayward Pines - o familie de 
patru persoane care zâmbeau şi făceau din mână. 


SPERĂM CĂ ŢI-A PLĂCUT VIZITA ÎN WAYWARD PINES! 
NU TE ÎNSTRĂINA! ÎNTOARCE-TE CÂT MAI CURÂND! 


Desigur, acesta era doar cadrul măreţei glume a lui Pilcher. 

Drumul cotea pur şi simplu înapoi pe o distanță de 800 de metri, 
înainte de a oferi şi ultima replică isterică a glumei. 

Aceeaşi familie perfectă şi zâmbitoare pe un panou publicitar, 
întâmpinându-i pe toţi: 


BINE AŢI VENIT ÎN WAYWARD PINES, 
UNDE PARADISUL ESTE ACASĂ! 


Nu că Ethan nu ar fi apreciat ironia sau chiar umorul situaţiei. Dar, 
gândindu-se la ultima sa noapte şi la ce porcărie avea să devină viaţa 
lui, îşi dorea mai mult ca oricând să-şi fi adus cu el pistolul de 
calibrul doisprezece pentru a ciurui cu gloanţe acele fețe fericite şi 
insuportabile. 

Data viitoare. 

Această idee ar fi avut drept consecinţă, cu siguranţă, nişte şedinţe 
de terapie. 

Îşi termină cafeaua când ajunse în pădure şi aruncă zaţul. 

Când începu să strivească paharul din celuloză, văzu ceva pe 
interior. 

Era scrisul de mână al lui Kate. 

Literele erau subţiri, scrise cu un marker Sharpie: 


Ora 3 a.m. Intersecţia dintre strada principală şi cea cu numărul opt. Stai la 
uşa din față a sălii operei. Dacă ai microcipul asupra ta, nu te mai deranja să 
intri. 

A 
Uşa tunelului era deja ridicată, iar Pam îl aştepta, stând pe locul din 
față al jeepului. Purta pantaloni scurți din spandex negru şi o bluză 
lycra. Părul ei negru era strâns peste cap într-o coadă de cal, fiind 
întunecat din cauza transpirației — probabil în urma unui exercițiu 
istovitor. 
Ethan îi spuse: 
— Arăţi precum coperta unei reviste proaste cu maşini sport. 
— Mi-au îngheţat sfârcurile aici afară. 
— Abia dacă eşti îmbrăcată... 
— Tocmai am terminat un exerciţiu de nouăzeci de minute la 
bicicletă. Nu m-am gândit că ai să întârzii atât de mult. 
— Am avut o noapte lungă. 
— Urmărind-o pe vechea ta iubită? 
Ethan ignoră întrebarea şi se urcă pe locul pasagerului. 
Pam porni motorul şi apăsă pedala de acceleraţie. Jeepul ţâşni înapoi 
în pădure, apoi făcu un viraj la o sută optzeci de grade, care l-ar fi 
azvârlit pe Ethan din maşină dacă nu s-ar prins de cadru în ultima 
secundă. 
Pam apăsă pedala până la podea, iar maşina țâşni înapoi în tunel. În 
timp ce uşa falsă de camuflaj se închidea în urma lor, ei începură să 

urce în inima muntelui. 
XXX 
După ce apăsă butonul liftului care trebuia să-i ducă la etajul lui 
Pilcher, Pam îi spuse: 
— Vreau să-mi faci o favoare în această după-amiază. 
— Care? 
— Verifică-l pe Wayne Johnson. 
— Noul rezident? 
— Da. 
— Ce face? 
— E prea devreme ca să îmi pot da seama. Abia s-a trezit ieri. Am 
să-ţi trimit o copie a dosarului său, dar am văzut un raport de 
supraveghere care indica faptul că a mers până la marginea oraşului 
în dimineaţa asta. 
— A reuşit să ajungă la gard? 
— Nu, nu a părăsit şoseaua, dar se pare că a rămas acolo mult timp 
zgâindu-se la copaci. 
— Ce vrei să fac, mai exact? 
— Stai de vorbă cu el. Asigură-te că înţelege regulile. Ce aşteptări 
avem de la el. Care ar fi consecințele acţiunilor lui. 
— Vrei să-l ameninţ. 
— Doar dacă tu crezi că asta ar fi necesar. Ar fi drăguţ să-l ajuţi să 
creadă că e mort. 
— Dar cum? 
Pam rânji şi trase un pumn în braţul lui Ethan - destul de tare încât 
să-i provoace durere. 
— Au! 
— Ai să găseşti tu o soluţie, tontule. Poate fi distractiv, ştii? 
— Ce anume? Să-i spun unui om că este mort? 
Ascensorul se opri şi uşile se deschiseră. Când Ethan încercă să iasă 

din cabină, braţul lui Pam îi bară calea. Ea nu era o femeie 
musculoasă precum cele din benzile desenate, dar tonusul ei 
muscular era de-a dreptul impresionant. Braţele sale erau subţiri şi 
tari. 

— Dacă vrei să-i spui din prima domnului Johnson că e mort, 
înseamnă că nu ai înțeles nimic, zise ea. El trebuie să ajungă la 
această concluzie de unul singur. 

— Asta e o cruzime. 

— Nu. Asta o să-i salveze viața. Pentru că, dacă el va începe să 
creadă că există totuşi o lume dincolo, ştii ce va încerca să facă? 

— Va încerca să evadeze. 

— Şi ghici cine va trebui să-l urmărească şi să-l prindă! Îţi dau un 
indiciu. Rimează cu Beethan. 

Ea afişă un zâmbet de cățea psihopată şi îşi retrase mâna din faţa lui. 
— După tine, şerif Burke. 

Ethan traversă reşedinţa lui Pilcher, apoi merse pe coridor spre 
biroul acestuia. Deschise uşile duble din lemn de stejar şi intră. 
Pilcher stătea lângă fereastră, în balansoarul din spatele biroului său, 
uitându-se în jos pe fereastră. 

— Apropie-te, Ethan. Vreau să-ţi arăt ceva. Grăbeşte-te sau ai să-l 
pierzi. 

Ethan trecu repede pe lângă peretele acoperit de monitoare cu ecran 
plat şi ocoli biroul lui Pilcher. 

Bărbatul îndreptă arătătorul spre geam când Pam ajunse lângă el, de 
cealaltă parte a scaunului şi spuse: 

— Acum, priveşte. 

Din acel punct de observaţie, valea din Wayward Pines era 
cufundată în umbră. 

— lată-l că vine. 

Soarele se ivi deasupra peretelui estic. 

Razele sale luminară pieziş centrul oraşului, scăldându-l în 
strălucirea crudă a dimineții. 

— Oraşul meu, şopti Pilcher. Încerc să prind prima rază de lumină 
care ajunge în oraş în fiecare zi. 

Apoi le făcu semn lui Pam şi lui Ethan să se aşeze. 

— Ce ai pentru mine, Ethan? 

— Noaptea trecută am văzut-o pe Kate. 

— Bine. Ce i-ai spus? 

— Adevărul gol-goluţ. 

— Poftim? 

— l-am spus totul. 

— Nu înţeleg. 

— Kate nu e idioată. 

— L-ai spus că o investighezi? 

După ton, Pilcher părea furios. 

— Crezi că nu şi-ar fi dat seama imediat de acest lucru? 

— Nu vom şti niciodată, nu-i aşa? 

— David... 

— Nu-i aşa? 

— Eu o cunosc. Tu nu. 

Pam interveni: 

— Aşadar, tu i-ai spus că suntem pe urmele ei, iar ea a răspuns: 
„Grozav, iată ce s-a întâmplat”. 

— l-am spus că e suspectată şi că aş putea să o protejez. 

— Vechile sentimente au fost mai puternice, nu? 

— Ceva de genul ăsta. 

— În regulă. S-ar putea să nu fie cea mai proastă abordare. Şi ce ai 
aflat? 

— Ea spune că ultima dată a văzut-o pe Alyssa pe strada principală, 
exact în noaptea în care a murit. S-au intersectat pe stradă. Alyssa 

era încă în viaţă. 

— Ce altceva? 

— Nu ştie ce se află dincolo de gard. M-a întrebat asta de mai multe 
ori. 

— Atunci, de ce iese mereu din casă în timpul nopţii? 

— Nu ştiu. Nu mi-ar spune. Dar am o şansă să aflu. 

— Când? 

— În noaptea asta. Dar trebuie să-mi scot cipul. 

Pilcher se uită la Pam, apoi din nou la Ethan. 

— Nu e posibil. 

— Biletul ei spune foarte clar: „Dacă ai microcipul asupra ta, nu te 
mai deranja să vii“. 

— Atunci, spune-i că l-ai scos. 

— Crezi că nu mă vor verifica? 

— Putem să-ţi facem o incizie în spatele piciorului. Ei nu îşi vor da 
seama de diferenţă. 

— Şi dacă au altă metodă de a afla? 

— Cum ar fi? 

— Să mă ia naiba dacă ştiu, dar dacă în noaptea asta voi avea un 
microcip în picior, atunci rămân acasă. 

— Am făcut această greşeală cu Alyssa. Am lăsat-o să plece fără 
microcip. Dacă ar fi avut cipul asupra ei, am fi ştiut deja unde s-a 
dus. Unde a fost ucisă. Nu voi face din nou această greşeală. 

— Îmi pot purta de grijă, zise Ethan. Aţi văzut amândoi. Cu ochii 
voştri. 

— Poate că nu suntem atât de îngrijoraţi de siguranţa ta, zise Pam, 
cât de fidelitatea ta. 

Ethan se întoarse în scaun. El se luptase odată cu această femeie, la 
demisolul spitalului. Venise după el cu o seringă, iar el se izbise în ea 
cu toată puterea, lovind-o cu faţa de un perete din beton. El retrăia 

acum acest moment cu satisfacţie, ca pe o masă bună, dorindu-şi să 
poată face din nou acelaşi lucru. 

— E un punct de vedere, Ethan, zise Pilcher. 

— Şi ce înseamnă asta? Că nu aveţi încredere în mine? 

— Te descurci grozav, dar e încă devreme. Sunt multe de dovedit. 

— Vreau să-mi scoateţi cipul. Altfel nu mă duc. E simplu. 

Vocea lui Pilcher se aspri. 

— La venirea zorilor, zise el, vei fi în biroul meu cu un raport 
complet. E clar? 

— Da. 

— Iar acum trebuie să te ameninţ. 

— Cu ce se va întâmpla cu familia mea dacă aş decide să fug sau să 
nu mă supun? Nu crezi că îmi pot imagina şi singur tot ce e mai rău 
şi să presupun că vei pune în aplicare ce ţi-ai propus? Vreau 
neapărat să vorbesc cu tine în particular. 

Ethan se uită la Pam, apoi îi spuse: 

— Cred că nu te deranjează, nu-i aşa? 

— Sigur că nu mă deranjează. 

Când uşa se închise în urma ei, Ethan zise: 

— Aş vrea să aflu mai multe despre fiica ta. 

— De ce? 

— Cu cât o voi cunoaşte mai bine, cu atât voi avea mai multe şanse 
să aflu ce s-a întâmplat cu ea. 

— Cred că ştim ce s-a întâmplat cu ea, Ethan. 

— leri am fost în camerele ei. Erau flori şi cărți poştale peste tot în 
jurul uşii. O adevărată revărsare. Dar m-am întrebat dacă avea 
cumva duşmani în munte. Era fiica şefului, nu? 

Ethan se gândi că Pilcher avea să protesteze furios, reproşându-i 
amestecul în viaţa lui privată în acele momente de suferinţă. În 
schimb, Pilcher se rezemă de spătarul scaunului şi zise aproape 

melancolic: 

— Alyssa era ultima persoană din lume care ar fi profitat de pe urma 
statutului ei. Ar fi putut locui în acest apartament, în lux, alături de 
mine, sau să facă orice şi-ar fi dorit. Dar ea a insistat să ducă o viaţă 
spartană locuind în apartamentul acela şi a vrut să primească 
misiuni ca toţi ceilalți. Niciodată nu a cerut tratament preferenţial 
pentru că era cine era. Şi toţi ştiau acest lucru. lar asta i-a făcut pe toţi 
să o iubească şi mai mult. 

— Vă înţelegeaţi bine? 

— Da. 

— Ce credea Alyssa despre toate astea? 

— Despre ce, mai exact? 

— Despre oraş. Despre supraveghere. Despre tot. 

— Mai demult, după ce am ieşit cu toţii din suspensie, a avut, ce-i 
drept, momentele ei de idealism. 

— Vrei să spui că nu era de acord cu felul în care conduceai oraşul? 
— Exact. Dar când a împlinit douăzeci de ani, a început să se 
maturizeze cu adevărat. A înţeles motivele din spatele camerelor şi 
„festivităţile”. Gardul şi secretele. 

— Cum a devenit spioană? 

— A fost dorinţa ei. Apoi a apărut misiunea. Au fost mulţi voluntari. 
Am avut o ceartă urâtă pe tema asta. Nu am vrut ca ea să accepte 
misiunea. Avea doar douăzeci şi patru de ani. Era atât de 
inteligentă... Ar fi putut contribui cu atâtea alte lucruri la 
dezvoltarea oraşului, lucruri care nu ar fi pus-o în pericol. Dar ea a 
venit aici cu câteva luni în urmă şi mi-a spus: „Sunt cea mai bună 
candidată pentru această misiune, tăticule. Ştii asta. Şi eu ştiu asta. 
Toţi ştiu”. 

— Şi ai lăsat-o să plece. 

— Aşa cum vei afla şi tu destul de curând cu fiul tău, să-i lăsăm să 

plece este cel mai greu, dar şi cel mai măreț lucru pe care-l putem 
face pentru ei. 
— Mulţumesc, zise Ethan. Simt că o cunosc acum ceva mai bine, zise 
Ethan. 
— Era bine să fi avut ocazia. Era într-adevăr deosebită. 
În drum spre uşile duble, Ethan se opri şi se întoarse din nou spre 
Pilcher. 
— Pot să îţi pun o întrebare mai indiscretă? 
Pilcher afişă un zâmbet trist. 
— Sigur. De ce să te opreşti acum? 
— Mama Alyssei. Unde e? 
Bărbatul se schimbă brusc la faţă. Părea distrus. Arăta bătrân, de 
parcă nimic nu mai conta pentru el. Ethan regretă imediat că-l 
întrebase acest lucru. Încăperea părea dintr-odată lipsită de aer. 
Pilcher zise: 
— Dintre toţi cei care au intrat în suspensie, nouă oameni nu s-au 
mai trezit deloc pe cealaltă parte. Elisabeth a fost una dintre cei 
nouă. Acum mi-am pierdut şi fiica. Îmbrăţişează-ţi familia în seara 
asta, Ethan. Strânge-i tare la piept. 

XXX 
Serviciul de urgenţă era la Nivelul 2, iar chirurgul îi aştepta. Era un 
bărbat durduliu cu spatele încovoiat şi cu mişcări ciudate, de parcă 
oasele i se atrofiaseră după atâţia ani petrecuţi în muntele acela şi 
prea puţină expunere la soare. Halatul său alb îi ajungea până la 
pantofi şi purta deja o mască de chirurg. Când Ethan şi Pam intrară, 
doctorul ridică privirea, stând deasupra unei chiuvete de la 
robinetul căruia curgea apă fierbinte, aburindă. Bărbatul îşi spăla 
mâinile furios. Nu se prezentă. 
Spuse doar: 
— Scoate-ţi pantalonii şi întinde-te pe masă cu faţa în jos. 

Ethan se uită la Pam. 

— Stai să asişti? 

— Crezi că aş rata ocazia să văd cum eşti tăiat? 

Ethan se aşeză pe un scăunel şi începu să-şi scoată cizmele. Totul 
fusese pregătit. Pe o bucată de pânză albastră — aşezată peste tava de 
lângă masa de operaţii — erau mai multe instrumente: un bisturiu, 
pensetă, forceps, aţă de sutură, ace, foarfeci, suport pentru ac, tifon, 
iod şi o sticluţă fără etichetă. Ethan îşi trase cizmele din picioare, îşi 
desfăcu centura şi îşi scoase pantalonii kaki. Simţea răceala 
pardoselii prin şosete. Chirurgul închise robinetul cu cotul. Ethan se 
urcă pe masa acoperită cu pânză şi se întinse pe burtă. În spatele 
monitoarelor cardiace şi stativelor pentru perfuzii, pe peretele din 
capătul opus al camerei, era o oglindă. Ethan îl urmări pe doctor 
punându-şi mănuşile chirurgicale şi apropiindu-se de el. 

— Cât de adânc este implantat microcipul? întrebă Ethan. 

— Nu foarte adânc, răspunse doctorul. 

Bărbatul deschise sticla de iod şi turnă puţin pe o bucată de pânză. 
Apoi şterse cu aceasta coapsa stângă a lui Ethan. 

— Le fixăm pe biceps femoris. Doctorul înfipse acul seringii în sticla 
cea mai mică şi adăugă: O să simţi câteva mici înțepături. 

— Ce este în sticluţă? 

— Doar un anestezic local. 

După ce partea din spate a piciorului îi amorţi, totul merse rapid. 
Ethan nu putea să simtă nimic, dar îl văzu în oglindă pe doctor 
ridicând bisturiul. Simţi apoi o presiune. În scurt timp, mănuşile din 
latex ale doctorului se murdăriră de sânge. Un minut mai târziu, el 
lăsă bisturiul şi apucă penseta. După douăzeci de secunde, 
microcipul ateriză zgomotos în tava de metal de lângă capul lui 
Ethan. Arăta ca un fulg. 

— Vreau să-mi faci o favoare, zise Ethan, în timp ce doctorul îndesa 

în rană o bucată de tifon. 
— Care ar fi aceea? 
— Încearcă să suturezi rama cât mai stângaci. 
— Inteligent, remarcă Pam. Asta o s-o facă pe Kate să aibă încredere 
în tine, fiind convinsă că te-ai tăiat singur. Poate o să creadă că devii 
rebel. 
— Asta mă gândesc şi eu. 
Doctorul ridică suportul pentru ac, de care atârna un fir de aţă 
neagră. 

XXX 
Durerea de la incizie începea să-l ardă în spatele coapsei în timp ce 
mergea cu Pam pe coridorul Nivelului 1, către cavernă. Ethan se opri 
la uşa celulei lui Margaret, se apropie de geam şi îşi puse mâinile în 
jurul ochilor. 
— Ce faci? îl întrebă Pam. 
— Vreau să o mai văd o dată. 
— Nu poți. 
El încercă să distingă ceva în întuneric. 
— Tu ai lucrat cu ea? o întrebă Ethan. 
— Da. 
— Şi ce crezi despre ea? 
— Ar trebui pusă în incinerator, împreună cu toate celelalte 
specimene pe care le avem. Să mergem. 
Ethan o privi pe Pam. 
— Nu vezi niciun beneficiu în a învăţa de la aberaţii? Ei ne depăşesc 
cu câteva sute de milioane. 
— Oh, ca să putem coexista? La asta te referi? Ce fel de legătură 
sugerezi? Una de genul „să ne ţinem cu toţii de mână”? Un soi de 
mişcare hippie? 
— Supravieţuirea, zise Ethan. Dacă nu sunt toţi la fel de violenţi şi 

de sălbatici? Dacă posedă inteligenţă, atunci comunicarea este 
posibilă. 

— Avem tot ce ne trebuie în Wayward Pines. 

— Nu putem trăi în valea asta pentru totdeauna. 

— De unde ştii? 

— Pentru că nu consider condiţiile din oraş suficiente pentru „a 
trăi”. Asta nu e viaţă. 

— Dar ce e, după tine? 

— Întemniţare. 

El se întoarse din nou spre cuşcă. Capul lui Margaret acoperea 
fereastra circulară, la numai câţiva centimetri distanţă de el. Se uită 
în ochii lui Ethan. Lucidă. Surprinzător de calmă. 

— Un bănuţ pentru gândurile tale, zise el. 

Ghearele ei negre începură să bată în geam. 

Era o casă în stil victorian cu două dormitoare, situată în partea de 
nord-vest a oraşului, proaspăt zugrăvită, cu doi pini în curtea din 
faţă şi cu numele de familie al lui Wayne Johnson deja inscripționat 
pe cutia poştală de culoare neagră. 
Ethan urcă treptele verandei din faţa casei şi bătu în uşă cu 
ciocănelul din bronz. 
După o clipă, uşa se deschise. 
Un bărbat rotofei, cu început de chelie şi cu pielea pământie ridică 
ochii spre Ethan, mijind ochii din cauza luminii. 
Purta un halat de baie, iar părul care-i mai rămăsese pe cap era 
zburlit, ca după somn. 
— Domnul Johnson? întrebă Ethan. 
— Da. 
— Bună ziua. Am vrut doar să trec să mă prezint. Sunt Ethan Burke, 
şeriful oraşului Wayward Pines. 

Se simţea ciudat de josnic să se prezinte cu acest apelativ. 

Bărbatul se zgâia la el confuz. 

— Aş putea intra un minut? 

— Hmm... desigur. 

Casa mirosea încă steril, ca un spaţiu nelocuit. 

Se aşezară la o masă mică de bucătărie. 

Ethan îşi scoase pălăria şi îşi descheie parka. 

Mai multe caserole şi farfurii înfăşurate în folie de aluminiu stăteau 
aliniate pe bufet. 

Fără îndoială, vecinii fuseseră sunaţi şi se grăbiseră să-i aducă 
domnului Johnson prânzul şi cina pe toată durata acelei săptămâni 
dificile. 

Cele trei farfurii care probabil fuseseră aduse recent păreau neatinse. 
— Ai mâncat? întrebă Ethan. 

— Nu prea am avut apetit. Vecinii mi-au tot adus de mâncare. 

— Bine. Deci te cunoşti cu vecinii. 

Wayne Johnson ignoră remarca lui Ethan. 

Ghidul de „Bun venit în Wayward Pines“ primit de fiecare rezident 
la sosirea în oraş stătea deschis pe furnirul fals al mesei. 

Şaptezeci şi cinci de pagini cu ameninţări cumplite - numite 
pretenţios „sugestii” — pentru o viaţă fericită în Pines. Imediat după 
numirea sa în funcţia de şerif, Ethan pierduse o săptămână întreagă 
încercând să memoreze acel ghid din scoarță în scoarță. Cartea era 
deschisă la pagina unde se explica modul în care era distribuită 
hrana în lunile de iarnă, când grădinile erau înghețate complet. 

— Ei îmi spun, zise Wayne, că voi lucra în curând. 

— Aşa este. 

Bărbatul îşi puse mâinile în poală şi începu să se zgâiască la ele. 

— Cu ce mă voi ocupa? 

— Încă nu ştiu. 

— Eşti unul dintre oamenii cu care pot vorbi deschis? întrebă 
bărbatul. 

— Da, zise Ethan. Acum mă poţi întreba orice, domnule Johnson. 

— De ce mi se întâmplă asta? 

— Nu ştiu. 

— Nu ştii sau nu vrei să-mi spui? 

La începutul ghidului, era o secţiune intitulată „Cum să faceţi faţă 
fricii şi îndoielilor în legătură cu locul în care vă aflaţi şi ce întrebări 
vă sunt permise”. 

Ethan trase ghidul spre el şi începu să caute acea secţiune. 

— Acest capitol îţi poate fi de ajutor, te poate îndruma, zise Ethan. 

I se părea că citeşte un scenariu foarte prost, care nu i se părea nici 
lui verosimil. 

— Să mă îndrume? Nici măcar nu ştiu unde mă aflu. Nu ştiu ce mi 
s-a întâmplat. Şi nimeni nu îmi va spune nimic. Nu am nevoie de 
îndrumare. La naiba, vreau doar nişte răspunsuri! 

— Îşi înțeleg frustrarea, spuse Ethan. 

— De ce nu funcţionează telefonul? Am încercat să o sun pe mama 
de cinci ori. Sună la nesfârşit. Asta nu e normal. Ea stă întotdeauna 
acasă, întotdeauna lângă telefon. 

Nu cu mult timp în urmă, Ethan fusese în aceeaşi situaţie ca şi 
Wayne Johnson. 

Disperat. 

Îngrozit. 

Cuprins de nebunie în timp ce fugea prin oraş, încercând să 
stabilească un contact cu lumea exterioară. 

Pilcher şi Pam aranjaseră să-l facă pe Ethan să creadă că îşi pierdea 
minţile. Acesta fusese de la început planul de integrare pentru el. Cu 
Wayne Johnson era altceva. Bărbatul avea parte de ceea ce primeau 
cei mai mulţi: câteva săptămâni pentru a explora oraşul şi limitele 

acestuia şi câteva sperieturi înainte de a trece la ameninţări şi 
restricții. 

— Dimineaţă am mers pe drumul care iese din oraş, zise Wayne. Şi 
ştii ceva? Drumul face o curbă şi intră înapoi în oraş. Asta nu e 
normal. Ceva se întâmplă aici. Acum două zile am ajuns cu maşina 
în oraş pe acelaşi drum. Cum e posibil ca drumul pe care am venit să 
nu mai fie acolo? 

— Ascultă, înțeleg că ai nişte nelămuriri şi... 

— Unde sunt? 

Vocea lui răsună strident între pereţii casei. 

— Ce naiba este locul acesta? 

Faţa lui era roşie. Tremura ca varga. 

Ethan se auzi spunând: 

— E doar un oraş, domnule Johnson. 

lar cel mai îngrozitor lucru era că nici măcar nu se gândise la acest 
răspuns. Îi ieşise firesc de pe buze, de parcă ar fi fost programat. Se 
ura pentru asta. Lui i se spusese exact acelaşi lucru, la nesfârşit, pe 
durata integrării sale. 

— Doar un oraş? Mda... Doar un oraş pe care nu ai voie să-l 
părăseşti. Un oraş în care nu poţi lua legătura cu nimeni din afară, 
zise bărbatul. 

— Trebuie să înţelegi un lucru, zise Ethan. Toţi locuitorii din 
Wayward Pines au trecut prin asta, inclusiv eu. Va fi mai bine. 
Felicitări. Acum continui să-l minți pe omul acesta. 

— Îţi spun că vreau să plec, domnule șerif. Că nu vreau să mai stau 
aici, că vreau să plec acasă. Să mă întorc la viaţa mea, aşa cum era 
înainte. Ce spui de asta? 

— Nu este posibil. 

— Nu este posibil să plec? 

— Chiar aşa. 

— Şi ce autoritate crezi că ai dumneata ca să mă ţii aici împotriva 
voinţei mele? 

Ethan se ridică. 

Începea să se simtă rău. 

— Ce autoritate? insistă bărbatul. 

— Cu cât vei accepta mai repede noua dumitale viaţă, cu atât va fi 
mai bine pentru dumneata. 

Ethan îşi puse pălăria pe cap. 

Partea din spate a piciorului începea să-l doară. 

— Aş vrea să spui clar la ce te referi, zise Johnson. 

— Poftim? 

— Dacă voi încerca să plec, mă vei ucide. Asta vrei să-mi sugerezi, 
nu-i aşa? Adevărul dur pe care eviţi să-l rosteşti? 

Ethan bătu uşurel coperta ghidului de „Bun venit”. 

— Totul e aici, zise el. Tot ce trebuie să ştii. În oraş există viaţă. 
Dincolo e doar moarte. E foarte simplu. 

În timp ce Ethan ieşea din bucătărie îndreptându-se spre uga din 
faţă, Wayne Johnson strigă după el: 

— Sunt mort? 

Mâna lui Ethan era deja pe mânerul sferic al uşii. 

— Te rog, şerifule, spune-mi. Pot suporta. Am murit în accidentul 
acela? 

Nu mai era nevoie să privească înapoi ca să-şi dea seama că bărbatul 
plângea. 

— Aici e iadul? 

— E doar un oraş, domnule Johnson. 

În timp ce Ethan ieşea din casă, un singur gând îi trecea prin minte. 
Pam ar fi fost mândră. 


Şi se simţi — pentru prima dată în viaţă — cu adevărat malefic. 
XXX 

În drum spre casă, Ethan se gândi să se oprească la magazinul de 
bijuterii şi să treacă apoi pe la biroul Theresei, care tocmai îşi 
terminase programul. Trecu de colţul străzii principale. Partea din 
spate a piciorului îi zvâcnea în locul inciziei. 

Cerul se înnorase, iar becurile de pe stradă erau aprinse. Era un frig 
cumplit. 

Ea era acolo, la jumătatea străzii, încuind uşa înainte să plece acasă. 
Purta un trenci gri din lână şi o căciulă care se lega sub bărbie, de sub 
care ieşeau câteva şuviţe de păr blond. Ea nu-l văzuse încă şi, în timp 
ce făcea eforturi ca să tragă cheia din broască, expresia goală de pe 
chipul ei îl zdruncină. 

Părea distrusă. 

Epuizată. 

El o strigă. 

Se întoarse spre el. 

Era într-o stare deplorabilă. El înţelese asta dintr-o privire. Era sigur 
că se abţinuse o zi întreagă să nu izbucnească în lacrimi. Întinse 
mâna spre ea şi o cuprinse pe după umeri. 

Păşiră împreună pe trotuar. 

Pe stradă mai erau doar câteva persoane — încuind magazine sau 
întorcându-se acasă după serviciu. 

O întrebă cum fusese ziua aceea, iar ea îi răspunse doar „bună“, pe 
un ton care schimba total semnificaţia cuvântului. 

Traversară intersecţia cu strada a şasea. 

— Nu pot să fac asta, spuse Theresa. 

Erau lacrimi în glasul ei acum. Părea sufocată de emoții. 

— Trebuie să vorbim, zise el. 

— Ştiu. 

— Dar nu aici. Nu aşa. 

— Ne pot auzi acum? 

— Dacă nu suntem atenţi. Încearcă să vorbeşti în şoaptă şi să priveşti 
numai în pământ. Este ceva ce nu ţi-am spus noaptea trecută. 

— Ce? 

Ethan îi încolăci talia cu braţul şi o trase mai aproape, spunând: 

— Aşteaptă o clipă. 

Trecură pe lângă un stâlp de iluminat din colţul străzii. Ethan ştia că 
stâlpul ascundea o cameră de supraveghere şi un microfon. Când 
ajunseră la cincisprezece metri de stâlp, el spuse: 

— Ştiai că există un microcip implantat în spatele piciorului tău? 

— Nu. 

— Aşa te urmăresc ei. 

— Şi tu ai unul? 

— Al meu tocmai a fost scos. Temporar. 

— De ce? 

— Am să-ţi explic mai târziu. Vreau să-l scot şi pe al tău. E singurul 
mod în care vom putea vorbi fără restricţii. 

Casa lor era ceva mai jos, la poalele unui deal. 

— O să doară? întrebă ea. 

— Da. Trebuie să te tai. Vom face asta în scaunul din bibliotecă. 

— De ce acolo? 

— E un punct mort. Singurul din casă. Camerele nu ne pot vedea 
acolo. 

Theresa schiță un zâmbet. 

— Deci de aceea vrei să faci dragoste cu mine numai acolo. 

— Exact. 

— Sigur vei putea face asta? 

— Aşa cred. Eşti pregătită? 

Theresa inspiră adânc, apoi expiră. 

— Voi fi. 


XXX 

Ethan stătea în holul boltit dintre bucătărie şi sufragerie privindu-l 
pe Ben, care şedea la masă şi desena, înfofolit într-un palton mare, cu 
o pătură drapată pe umeri. Singurul zgomot care se auzea în casă era 
scârţâitul creionului pe coala de hârtie. 

— Bună, amice, zise Ethan. Cum merge? 

— Bine. 

Băiatul nu ridică ochii din desenul său. 

— Ce desenezi acolo? 

Ben făcu semn spre mijlocul mesei, unde era o vază din cristal cu un 
buchet de flori. Acestea se ofiliseră de mult din cauza frigului din 
interior. Pe masă, în jurul vazei, erau răspândite petale ofilite şi 
decolorate. 

— Cum a fost la şcoală azi? 

— Bine. 

— Ce aţi învăţat? 

Această întrebare îl smulse pe Ben din concentrare. 

Era o scăpare sinceră — o reminiscență din viaţa anterioară a lui 
Ethan. 

Băiatul ridică privirea confuz. 

Ethan îl linişti: 

— Las-o baltă. 

Chiar dacă erau în casă, Ethan observă că era suficient de frig pentru 
ca respiraţia fiului său să se transforme în aburi. 

Se simţi cuprins de furie. 

Se întoarse brusc şi merse în hol, de unde ţâşni pe uşa din spate. 
Traversă veranda şi ieşi în curtea din spatele casei. 

Iarba era îngălbenită şi ofilită. 

Plopii tremurători care separau proprietatea lor de cea a vecinului îşi 
scuturaseră frunzele practic peste noapte. 

Podeaua magaziei pentru lemne era încă presărată cu scoarță de 

copac şi cu aşchii de pin de la încărcătura din anul anterior. În timp 
ce scotea toporul din butucul de tăiat lemne, Ethan şi-o imagină pe 
Theresa în locul acela, spărgând lemne singură în frig, în timp ce el 
era încă în suspensie. 

Se întoarse grăbit în casă, clocotind de furie. 

Theresa era în sufragerie împreună cu Ben, privindu-l pe băiat în 
timp ce desena. 

— Ethan? E totul în regulă? 

— Da, zise el. 

Prima lovitură spintecă măsuța de cafea chiar pe mijloc, cele două 
părţi ale ei prăbuşindu-se în interior. 

— Ethan! Ce naiba? 

Theresa era acum în bucătărie. 

— Pot vedea, zise Ethan ridicând toporul, respiraţia fiului meu... la 
naiba... în nenorocita asta de casă. 

Lovitura care urmă distruse jumătatea stângă a mesei, spărgând 
bucata de stejar în trei. 

— Ethan, asta e mobila noastră... 

El îşi privi soţia. 

— A fost mobila noastră. Acum e lemn pentru foc. Ai vreo bucată de 
hârtie care nu-ţi trebuie? 

— În dormitorul nostru. 

— Vrei să o aduci? 

Până se întoarse Theresa cu un exemplar din ziarul Lumina 
Waywardului, Ethan reuşise să spargă măsuţa de cafea în suficiente 
bucăţi pentru a putea aprinde focul în sobă. 

Mototoliră câteva coli de ziar şi le îndesară sub aprinzător. 

Ethan deschise uşița sobei şi aprinse hârtia. 

Când focul se însufleţi, îl strigă pe Ben. 

Băiatul apăru ţinând sub braţ caietul de schiţe. 

— Da? 

— Vino să desenezi lângă foc. 

Ben se uită nedumerit la măsuţa tăiată în bucăţi. 

— Vino, fiule. 

Băiatul se aşeză într-un balansoar lângă sobă. 

Ethan îi spuse: 

— Am să las uşa deschisă pentru tine. Când vezi că focul se aprinde 
mai tare, mai adaugă încă un lemn. 

— În regulă. 

Ethan se uită la Theresa, apoi aruncă o privire spre hol. 

Luă o farfurie din bucătărie şi o urmă în bibliotecă. 

După ce intrară, încuie uşa. 

Lumina care pătrundea pe fereastră era gri, slabă, pe cale să se 
stingă. 

Theresa îl întrebă doar din buze: „Eşti sigur că nu ne pot vedea aici?” 
El se aplecă spre ea, şoptind: 

— Da, dar vor putea să ne audă. 

El se aşeză pe scaun, ducându-şi un deget la buze. 

Scoase din buzunar o bucată de hârtie pe care o împăturise cu 
treizeci de minute în urmă, la secţie. 

Theresa o deschise. 


Trebuie să am acces la partea din spate a piciorului tău stâng. 

Scoate-ți pantalonii şi întoarce-te cu fata în jos. Îmi pare rău, dar o să doară 
îngrozitor. 

Nu trebuie să scoţi niciun sunet. Te rog, ai încredere în mine. Te iubesc atât 
de mult... 


Ea ridică privirea. 
Speriată. 

Începu să-şi desfacă nasturii de la blugi. 

El o ajută să şi-i tragă în jos, peste coapse. Inevitabil, era ceva erotic 
în felul în care el îi dădea jos blugii — un impuls de a continua să o 
dezbrace. La urma urmei, era scaunul în care făceau dragoste. 
Theresa se întoarse de-a curmezişul şi îşi întinse picioarele în aer, de 
parcă ar fi făcut exerciţii de întindere. 

Ethan se mişcă de cealaltă parte a scaunului. 

Era sigur nouăzeci la sută că nu era văzut de cameră, care, din câte 
constatase în biroul lui Pilcher, era îndreptată spre raftul de cărţi din 
celălalt capăt al încăperii. 

Puse farfuria pe podea şi îşi scoase haina. 

Îngenunche, îşi deschise unul dintre buzunarele mari de la haină şi 
scoase de acolo tot ce luase de la birou în după-amiaza aceea. 

O sticlă cu alcool. 

O mână de bile de vată. 

Tifon. 

Un tub de superglue. 

O lanternă-stilou. 

Un forceps pe care-l furişase în buzunar în camera de urgenţe din 
superstructură. 

Un cuţitaş de buzunar Spyderco Harpy. 

Se uită la partea din spate a piciorului Theresei în timp ce mirosul de 
lemn ars se strecura pe sub uşa dinspre living. Îi trebuiră câteva 
secunde ca să detecteze vechea cicatrice albă a inciziei, care semăna 
cu o urmă de omidă minusculă. Deschise sticla de alcool şi puse o 
bilă de vată la gura acesteia, întorcând-o apoi cu fundul în sus. 
Mirosul înțepător de izopropil umplu încăperea. 

Şterse cicatricea Theresei cu bila umedă de bumbac, apoi curăţă 
farfuria. Deschise punguţa în care era cuțitul Spyderco, curbat 
precum gheara unei păsări de pradă. Lama acestuia, cu margini 

crestate, avea un aspect fioros. Umezi încă o bilă de bumbac şi 
steriliză lama acestuia şi forcepsul. 

Theresa îi urmărea mişcările şi în ochii ei mari se citea groaza. 

El îi spuse din buze: „Nu te uita“. 

Ea încuviinţă, cu buzele strânse şi cu maxilarul încordat. 

Când atinse cicatricea cu vârful cuţitului, trupul ei se crispă. 

El simțea că nu avea suficient curaj ca să înceapă să o taie, dar îi 
înfipse lama în carne. 

Theresa îşi înăbuşi un strigăt în timp ce lama cuţitului o străpungea. 
Privirea lui Ethan fu atrasă de mâinile ei, strânse brusc în pumni. 
Ethan încercă să se detaşeze. 

Lama era foarte tăioasă, dar acesta era un avantaj neînsemnat. Fără 
să întâmpine rezistenţă — de parcă ar fi tăiat unt moale —, el trase uşor 
lama cuţitului de-a lungul cicatricei. Nu părea să o rănească, dar faţa 
ei spunea altceva — era crispată şi roşie, iar încheieturile ei se albiseră 
din cauza încordării. Un fir gros de sânge se prelinse pe partea din 
spate a piciorului ei. 

Ethan îşi amintea expresia întipărită pe faţa ei. 

Acea hotărâre sălbatică şi minunată. 

Noaptea aniversării fiului lor. 

Vârful cuţitului intrase în carne destul de adânc — şase milimetri sau 
chiar un centimetru —, iar el se întrebă dacă era suficient pentru a 
ajunge la muşchi. 

Retrase cu grijă lama şi o lăsă pe farfurie. Sângele acoperea vârful 
cuțitului Harpy, având consistenţa uleiului de motor. Picăturile de 
sânge stropiră stratul alb de porțelan. Lenjeria Theresei avea acum 
pete roşii, iar sângele se scurgea pe scaun, infiltrându-se în 
crăpăturile acestuia. 

Ethan luă forcepsul. 

Aprinse lanterna-stilou şi şi-o puse între dinți. 

Se aplecă deasupra piciorului, analizând cu atenţie noua incizie. 

Cu mâna stângă, deschise rana. 

Cu dreapta, introduse forcepsul în incizie. 

Lacrimile curgeau şiroaie pe faţa Theresei, care îşi ţinea mâinile 
încleştate în păr. Ethan se îndoia că ea ar fi putut suporta o tăietură 
mai adâncă, în eventualitatea în care ar fi trebuit să pătrundă mai 
mult în carne. 

Încet, el deschise forcepsul. 

Theresa scoase un icnet gutural — cel mai puternic de până atunci. 
Degetele ei se încleştară pe braţele tapiţate ale scaunului. 

Cea mai grea parte a acelui calvar era să nu-i poată spune niciun 
cuvânt de alinare sau de încurajare. 

Îndreptă raza lanternei-stilou către rană. 

Văzu muşchiul. 

Microcipul reflecta o sclipire sidefată la suprafaţa tendonului 
popliteu al Theresei. 

Ethan ridică cuțitul Harpy de pe farfurie. 

Calm. Nu trebuie să-mi tremure mâinile. 

Sudoarea îi ardea ochii. 

Aproape am terminat, iubito. 

El împinse lama din nou în rană, în timp ce sângele se prelingea în 
jos pe piciorul ei. Theresa tresări când vârful cuţitului îi atinse 
muşchiul, dar el nu ezită. 

Îndreptă vârful între muşchi şi cip. Desprinse microcipul. 

Scoase lama cu microcipul agăţat de vârf. 

Nici nu respirase în acele câteva secunde. 

Puse cuțitul pe farfurie şi inspiră adânc. 

Theresa îl privea pătrunzător, disperată să afle. 

El încuviinţă şi zâmbi, apoi îi întinse o bucată de tifon. 

Ea apucă tifonul şi îl puse pe rană, ţinându-l apăsat. Sângele îmbibă 

imediat bucata de tifon, aşa că el îi mai întinse o bucată. 

Durerea părea să se mai calmeze. Culoarea din obraji îi dispăru, de 
parcă ar fi fost cuprinsă de febră. 

După cinci minute, hemoragia se diminuă, iar după douăzeci, se 
opri de tot. 

Ethan udă cu alcool ultima bilă de bumbac şi curăţă incizia, în timp 
ce Theresa strângea din dinţi. Apoi uni marginile rănii căscate, 
smulse cu dinţii dopul recipientului cu superglue şi turnă deasupra 
inciziei o cantitate generoasă, pe care o extinse pe toată lungimea 
acesteia. 

Acum era aproape întuneric Afară şi în încăpere se făcea din ce în ce 
mai frig. 

Fl ţinu incizia închisă timp de cinci minute, apoi îi dădu drumul. 
Adezivul ţinea. 

Ethan se duse în faţa scaunului şi îşi lipi buzele de urechea Theresei. 
— L-am scos. Te-ai descurcat uimitor. 

— A fost atât de greu să nu tip... 

— Adezivul funcţionează, ţine rana închisă, dar trebuie să stai 
nemişcată un timp. Să aibă timp să se lipească bine. 

— Înghet aici. 

— Îţi aduc nişte pături. 

Ea încuviinţă. 

El îi zâmbi. 

Theresa avea încă lacrimi în colţurile ochilor. Îi spuse din buze: 
„Vreau să-l văd”. 

El ridică cuțitul Harpy de pe farfurie şi apropie vârful acestuia de 
faţa Theresei. 

Microcipul era acoperit de sângele rece care devenea din ce în ce mai 
vâscos. 

Maxilarul ei se încleştă de furie. Era un abuz. 

Se uită la Ethan. 
Nu era nevoie de cuvinte. Ethan putea să le citească foarte clar pe 
chipul ei: „Ticăloşii”. 
EI luă microcipul din vârful cuţitului, îl curăţă de sânge şi de ţesut cu 
o bucată de tifon, apoi i-l arătă. Scoase din buzunarul de la piept un 
lanţ de aur, pe care îl cumpărase în acea după-amiază. Acesta era 
subţire, cu o împletitură delicată, având un medalion în formă de 
inimă. 
— Nu trebuia, zise Theresa. 
Ethan deschise medalionul, spunându-i în şoaptă: 
— Păstrează microcipul în interiorul inimii. Trebuie să porţi mereu 
acest lanţ şi să-l dai jos doar când îţi spun eu. 

XXI 
În living era cald. Obrajii lui Ben străluceau la lumina focului. 
Băiatul desena gura deschisă a sobei. Flăcările. Lemnul negru din jar. 
Resturile măsuţei de cafea împrăştiate în jurul postamentului. 
— Unde e mama? 
— Citeşte în bibliotecă. Ai nevoie de ceva? 
— Nu. 
— Să nu o deranjăm un timp, bine? A avut o zi grea. 
Ethan luă câteva pături de sub sofa şi se duse înapoi în bibliotecă. 
Theresa tremura. 
O înveli până la gât, apoi zise: 
— O să-ţi pregătesc ceva cald pentru cină. 
Ea surâse, în ciuda durerii. 
— Ar fi grozav. 
Ethan se aplecă spre urechea ei şi îi şopti: 
— Poţi să ieşi peste o oră, dar oricât de mult te-ar durea, încearcă să 
mergi drept. Dacă te vor vedea pe camere că şchiopătezi, îşi vor da 
seama. 

XXX 


Ethan stătea în faţa chiuvetei din bucătărie, uitându-se pe geam. 
Afară era întuneric. Cu trei zile în urmă, vara se sfârşise. Frunzele 
abia începuseră să se coloreze. Iisuse, toamna zburase într-o clipită. 
Trecuseră de la august la decembrie în numai şaptezeci şi două de 
ore. 

Fructele şi legumele din frigider erau aproape sigur ultimele 
alimente proaspete pe care aveau să le consume şi mai aveau atâtea 
luni de iarnă. 

Umplu o cratiţă cu apă şi o puse la fiert. 

Pe ochiul alăturat aşeză o altă cratiţă mai mare, reglă focul la mediu 
şi turnă pe fundul vasului nişte ulei de măsline. 

Mai aveau cinci roşii coapte. Era destul. 

Făcu rapid un plan pentru cină. 

Strivi un căţel de usturoi, tocă o ceapă şi puse totul în uleiul încins. 
În timp ce amestecul sfârâia pe foc, el tăie roşiile. 

Ar fi putut sta în bucătăria lor din Seattle. În după-amiezile târzii de 
sâmbătă, el obişnuia să pună un disc cu melodii interpretate de 
Thelonius Monk, să deschidă o sticlă de vin roşu şi să se dedice cu 
totul gătitului, pregătind o cină fabuloasă pentru familia lui. Nu 
exista un mod mai plăcut să se destindă după o săptămână lungă. 
Acest moment aducea foarte mult cu serile liniştite de dinainte, cu 
toate acele accesorii ale normalităţii. Singura excepţie era că în urmă 
cu jumătate de oră scosese un microcip din piciorul soţiei sale, în 
singurul loc din casă care nu era sub supraveghere permanentă. 
Aceasta era excepția. 

Adăugă roşiile şi le strivi în amestecul cu ceapă, mai turnă puţin ulei 
şi se aplecă deasupra cratiţei, în mirosul dulceag răspândit de aburi. 


Incercă, măcar pentru o clipă, să se lase în voia fanteziei. 
XXX 

Theresa ieşi din bibliotecă atunci când Ethan clătea pastele. Deşi 
zâmbea, el sesiză că încerca să-şi ascundă durerea. Era doar un 
rictus, în schimb mersul ei nu trăda nimic. Luară cina toţi trei pe o 
pătură, în living, adunaţi în jurul sobei şi ascultând muzica de la 
radio. 
Hecter Gaither interpreta Chopin. 
Mâncarea era bună. 
Căldura — relaxantă şi plăcută. 
Şi totul trecea prea repede. 
XXX 
Era trecut de miezul nopții. 
Ben dormea. 
Măsuţa de cafea arsese în două ore, iar acum, casa în stil victorian 
căzuse din nou pradă înghețului. 
Ethan şi Theresa stăteau întinşi în pat, faţă în faţă. 
El o întrebă în şoaptă: 
— Eşti gata? 
Ea încuviinţă. 
— Unde-i lanţul? 
— Îl port la gât. 
— Scoate-l şi pune-l pe noptieră. 
După ce făcu acest lucru, ea întrebă: 
— Şi acum? 
— Vom aştepta un minut. 
XXX 
Se îmbrăcară în întuneric. 
Ethan îl verifică pe Ben şi constată că era din nou rece. Cobori la 
parter împreună cu Theresa. 
Niciunul dintre ei nu scoase vreo vorbă. În timp ce deschidea uşa din 
față, Ethan îşi ridică gluga hanoracului negru şi îi făcu semn 

Theresei să facă la fel. 

leşiră din casă. 

Stâlpii de iluminat şi luminile verandelor punctau întunericul. 

Era frig şi nici urmă de stele. 

Merseră până în mijlocul străzii. 

Ethan îi zise: 

— Putem vorbi acum. Ce-ţi face piciorul? 

— Sunt în agonie. 

— Eşti un star rock, iubito. 

— Am crezut că o să legin. De fapt, mai bine leşinam. 

Porniră spre vest, către parc. 

Nu după mult timp, auziră vuietul râului. 

— Chiar suntem în siguranţă aici? întrebă Theresa. 

— Nu suntem în siguranţă nicăieri. Dar, cel puţin, fără microcipuri 
asupra noastră, camerele nu ne vor detecta. 

— Parcă am din nou cincisprezece ani şi am ieşit pe furiş din casă 
fără să mă vadă părinţii. E atât de linişte... 

— Îmi place foarte mult să ies noaptea. Tu nu ai ieşit niciodată în 
timpul nopţii? Nici măcar o dată? 

— Sigur că nu. 

Părăsiră strada şi se aventurară pe terenul de joacă. 

La cincizeci de metri distanţă, becul singurului stâlp de iluminat din 
zonă răspândea lumina peste setul de leagăne. Merseră până în 
capătul parcului, pe malul râului. 

Se aşezară pe iarba ofilită. 

Ethan putea simţi mirosul apei, dar nu o vedea. Nu îşi putea vedea 
nici mâinile ridicate în faţa ochilor. Invizibilitatea nu i se păruse 
niciodată atât de plăcută. 

— Nu ar fi trebuit să-ţi spun, îi zise el. A fost un moment de 
slăbiciune. Nu mai puteam suporta să las această minciună între noi. 

Să nu fim pe aceeaşi lungime de undă. 

— Fireşte că trebuia să-mi spui. 

— De ce? 

— Pentru că acest oraş e o ticăloşie. 

— Dar problema este că nu există nimic mai bun de cealaltă parte. 
Dacă ai visat vreodată să pleci din Wayward Pines, eu ţi-am distrus 
până şi această fărâmă de speranţă. 

— Aş prefera adevărul în orice condiţii. Şi încă mai vreau să plec. 

— Nu este posibil. 

— Orice este posibil. 

— Familia noastră ar fi măcelărită din start. 

— Nu pot trăi aşa, Ethan. Mă gândesc la asta în fiecare zi. Nu mă pot 
abţine. Nu vreau să trăiesc într-o casă în care sunt spionată. Unde 
trebuie să vorbesc în şoaptă ca să pot avea o conversaţie sinceră cu 
soţul meu. M-am săturat să trăiesc într-un oraş în care fiul meu 
merge la şcoală, iar eu nu pot să aflu ce a fost învăţat. Tu ştii ce îl 
învaţă ei? 

— Nu. 

— Şi ţi se pare normal? 

— Bineînţeles că nu. 

— Atunci, încearcă să faci ceva în privinţa asta. 

— Pilcher are o sută şaizeci de oameni care trăiesc în munte. 

— Noi suntem patru sau cinci sute. 

— Ei sunt înarmaţi. Noi nu avem arme. Ascultă, nu ţi-am povestit tot 
ce se întâmplă aici pentru ca tu să-mi ceri acum să arunc totul în aer. 
— Nu voi trăi în felul acesta. 

— Ce vrei de la mine, Theresa? 

— Îndreaptă lucrurile. 

— Nu ştii ce-mi ceri. 

— Vrei ca fiul tău să crească... 

— Dacă incendierea acestui oraş nenorocit ar fi însemnat o viaţă mai 
bună pentru tine şi pentru Ben, i-aş fi dat foc încă din prima zi în 
care am fost numit şerif. 
— ÎI pierdem. 
— Ce vrei să spui? 
— Am început să-l pierd încă de anul trecut. Dar acum e mai rău. 
— Cum? 
— Se îndepărtează de noi, Ethan. Nu ştiu ce naiba îl învaţă, dar 
încearcă să ni-l fure, să-l îndepărteze de noi. Este ridicat un zid între 
noi. 
— Voi afla. 
— Promiţi? 
— Da, dar trebuie să-mi promiţi şi tu ceva. 
— Ce anume? 
— Că nu vei sufla un cuvânt despre nimic din ce ţi-am spus. Niciun 
detaliu, nimănui. 
— O să fac tot posibilul. 
— Un ultim amănunt. 
— Care? 
— Asta e prima dată când am ieşit împreună în Wayward Pines fără 
camere care să ne spioneze. 
— Şi? 
El se aplecă şi o sărută în întuneric. 
XXX 
Mergând prin oraş, Ethan simţea mici particule de gheaţă 
aterizându-i pe faţă. 
— Este ceea ce cred eu? întrebă el. 
Undeva la distanţă, conul de lumină al unui stâlp singuratic deveni 
o adevărată scenă pentru spectacolul fulgilor de nea. 
Nu adia nici măcar o boare de vânt. Fulgii cădeau perfect pe 

verticală. 

— A venit iarna, zise Theresa. 

— Dar acum câteva zile era vară. 

— Vara e lungă. larna e lungă. Primăvara şi toamna trec într-o clipă. 
Ultima iarnă a durat nouă luni. Zăpada era groasă de trei metri la 
Crăciun. 

El întinse braţul şi o apucă de mâna înmănuşată. 

Nu se auzea niciun sunet în întreaga vale. 

Tăcerea era desăvârşită. 

Ethan îi zise: 

— Am putea fi oriunde. Într-un sat din Alpii Elveţieni. Ca doi 
îndrăgostiţi ieşiţi la o plimbare în toiul nopții. 

— Nu face asta, îl avertiză Theresa. 

— Ce anume? 

— Să pretinzi că suntem într-un alt timp şi într-un alt loc. Oamenii 
care se prefac în oraşul ăsta ajung să înnebunească. 

Evitară strada principală, preferând străzile lăturalnice. Casele erau 
cufundate în întuneric. Fără fum care să iasă pe coşurile caselor din 
vale, văzduhul străbătut de fulgi albi era curat şi proaspăt. 

Theresa spuse: 

— Uneori aud urlete şi cârâieli. Sunt departe, dar le aud. Ben nu 
pomeneşte niciodată de ele, dar ştiu că le aude şi el. 

— Acelea sunt aberaţiile, zise Ethan. 

— E ciudat că nu m-a întrebat niciodată ce-i cu sunetele acelea. Ca şi 
cum el ar şti asta deja. 

Porniră spre sud, dincolo de spital, pe drumul care ar fi trebuit să 
iasă din oraş. 

Stâlpii de iluminat rămaseră în urmă. 

Întunericul era deplin. 

Un strat subţire de zăpadă se aşternuse pe asfalt. 

— l-am făcut o vizită lui Wayne Johnson în această după-amiază, 
zise Ethan. 

— Ar trebui să-i duc cina mâine-seară. 

— L-am minţit pe omul ăsta, Theresa. l-am spus că totul va fi bine. 
L-am spus că e doar un oraş. 

— Şi eu l-am minţit. Dar ei te obligă să spui asta, nu-i aşa? 

— Nimeni nu mă poate obliga să fac ceva. Există întotdeauna o 
alternativă. 

— Cum se descurcă? 

— Cum crezi? E speriat. Confuz. Crede că a murit şi că acesta e 
iadul. 

— Va fugi? 

— Probabil. 

La marginea pădurii, Ethan se opri. 

— Gardul e cam la trei kilometri distanţă, drept înainte, zise el. 

— Cum sunt? întrebă ea. Creaturile. 

— Ca toate lucrurile oribile din coşmarurile pe care le ai în copilărie. 
Sunt acei monştri din dulap sau de sub pat. Sunt milioane. 

— Şi spui că există doar un gard între noi şi ei. 

— E un gard mare, străbătut de curent electric. 

— E bine, atunci. 

— lar pe culmi veghează câţiva lunetişti. 

— În timp ce Pilcher şi oamenii lui trăiesc în siguranță în interiorul 
muntelui. 

Theresa merse câţiva paşi înainte. Zăpada i se adunase pe umeri şi 
pe gluga care-i acoperea capul. 

— Spune-mi ceva. Care este rostul acestor case drăguţe cu garduri 
albe din pari? 

— Cred că el încearcă să păstreze modul nostru de viaţă. 

— Pentru cine? Pentru noi sau pentru el? Poate că ar trebui să-i 

spună cineva că modul nostru de viaţă nu mai există. 

— Eu am încercat. 

— Ar trebui să fim cu toţii în interiorul muntelui şi să găsim o 
soluţie. Nu o să-mi trăiesc restul zilelor într-un orăşel-model al unui 
psihopat. 

— Ei bine, conducătorul oraşului nu îţi împărtăşeşte punctul de 
vedere. Ascultă, nu o să rezolvăm lucrurile în noaptea asta. 

— Ştiu. 

— Dar le vom rezolva. 

— Juri? 

— Jur. 

— Chiar dacă asta înseamnă să pierzi totul? 

— Chiar dacă asta înseamnă să ne pierdem viața. Ethan făcu un pas 
spre ea şi îşi deschise braţele, apoi o strânse la piept. Îţi cer doar să ai 
încredere în mine. Trebuie să te porţi în continuare ca şi cum nu s-a 
schimbat nimic. 

— Asta va face ca şedinţele mele de terapie să fie foarte interesante. 
— Ce şedinţe? 

— O dată pe lună merg la terapie şi stau de vorbă cu un psihiatru. 
Cred că toţi fac acest lucru. Numai atunci ne este permis să vorbim 
deschis despre orice cu o altă persoană. Trebuie să-i împărtăşim 
temerile noastre, gândurile, secretele. 

— Poţi vorbi despre orice? 

— Da. Credeam că ştii despre şedinţele astea. 

Ethan se simţea iritat. 

Încercă să-şi ţină furia în frâu — nu l-ar fi ajutat cu nimic acum. 

— Cu cine vorbeşti? o întrebă el. E bărbat sau femeie? 

— Cu o femeie. E foarte frumoasă. 

— Cum o cheamă? 

— Pam. 


552 


El închise ochii şi trase adânc în piept o doză de aer rece cu aromă de 
pin. 

— O cunoşti? întrebă Theresa. 

— Da. 

— Lucrează pentru Pilcher? 

— E a doua la comandă pe treapta ierarhică. Să nu-i spui nimic 
despre noaptea asta. Sau despre cip. Înţelegi? Nimic. Familia noastră 
va fi ucisă. 

— În regulă. 

— S-a uitat vreodată la partea din spate a piciorului tău? 

— Nu. 

— Nici altcineva? 

— Nu. 

Fl se uită la ceas — 2.45 a.m. Era timpul. 

— Ascultă, zise, trebuie să ajung undeva. O să te duc acasă. 

— Te duci să o vezi din nou pe Kate? îl întrebă ea. 

— Pe ea şi grupul ei. Pilcher moare de curiozitate să afle ce pun ei la 
cale. 

— Lasă-mă să vin cu tine. 

— Nu pot. Ea mă aşteaptă numai pe mine. Dacă dintr-odată apari şi 
tu, lucrurile pot deveni... 

— Jenante? 

— Asta ar face-o să intre la bănuieli. În afară de asta, ea şi oamenii ei 
sunt bănuiţi că ar fi omorât pe cineva. 

— Pe cine? 

— Pe fiica lui Pilcher. Era spioană. Adevărul este că nu ştiu cât de 
periculoşi sunt. 

— Te rog să ai grijă. 

Ethan îşi luă soția de mână şi se întoarseră către casă. 

Luminile din Wayward Pines erau ceţoase prin perdeaua de 

ninsoare. 
— Intotdeauna, iubita mea, răspunse Ethan. 


17 
Stând în pădure printre pini, ea se gândea că nimic nu era mai 
frumos decât fulgii de zăpadă care pluteau noaptea în văzduh. 
În urmă cu zece ani, în pădure fusese un incendiu, la cinci kilometri 
distanţă de centrul oraşului. Ea ajunsese printre copacii care ardeau, 
privind cum cădeau din cer tăciunii aprinşi. Acest moment îi 
amintea de ziua aceea, doar că acum zăpada avea o nuanţă verde. 
Un verde aprins. Fiecare fulg de nea lăsa în aer o urmă luminoasă. 
lar podeaua de verdeață a pădurii, drumul şi acoperişurile caselor 
din oraş acoperite cu zăpadă — toate străluceau ca nişte ecrane cu 
LED-uri. 
Zăpada adunată pe umerii lui Ethan şi ai Theresei scânteia feeric. 
Ca şi cum ar fi fost stropiţi cu un praf de stele magic. 
Pam nici măcar nu trebuia să se ascundă după copaci. 
Din câte îşi putea da seama, Ethan nu avea cu el o lanternă, iar în 
pădure era extrem de întuneric. Erau departe de luminile verandelor 
şi ale stâlpilor de iluminat, aşa că nu se temea că avea să fie 
descoperită. Trebuia doar să nu facă zgomot -— fiind la doar cinci 
metri de ei — şi să asculte. 
Nu trebuia, de fapt, să se afle acolo. 
Practic, fusese trimisă pentru a observa comportamentul 
nou-venitului, Wayne Johnson. Era a doua lui noapte în Wayward 
Pines şi, în cea de-a doua noapte, majoritatea celor abia sosiți 
decideau să fugă. Era ceva demonstrat. Dar începuse să creadă că 
Wayne avea să cedeze mai repede decât pronosticaseră ei. Că nu 
avea să ridice probleme speciale. Fusese vânzător de enciclopedii, la 
urma urmei. Natura profesiei lui sugera obedienţă — cel puţin aşa 
considera ea. 

În schimb, ea se strecurase în casa goală de peste drum de casa 
victoriană a lui Ethan şi se ascunsese după draperiile din living, de 
unde putea să vadă clar uşa acestuia. 

Pilcher ar fi fost furios să ştie că-şi abandonase misiunea. Urma să 
stârnească o adevărată tevatură şi să plătească scump această 
decizie, dar în cele din urmă — după ce şeful ei avea să se calmeze şi 
să o asculte —, era sigură că rezultatul alegerii ei avea să-l 
entuziasmeze. 

Mai făcuse asta o dată. Cu Kate Ballinger. Pândise casa femeii în 
fiecare noapte timp de două săptămâni, iar în cele din urmă o văzuse 
plecând. Dar urmărirea ei şi a soţului ei fusese altă poveste. Pam îşi 
pierduse fiul după dispariţia lui Kate. Aceasta plecase pe ascuns. Ea 
încercase să-l convingă pe Pilcher să-i pună la dispoziţie mai multe 
resurse, dar el îi închisese gura — din moment ce Alyssa preluase deja 
cazul. 

Cum naiba de ti-au ieşit toate? 

În opinia ei, bătrânul îi acorda prea mult credit nenorocitului de 
şerif. 

Ea nu pricepea acest lucru. Nu înțelegea ce vedea Pilcher la Burke. 
Da, era adevărat, Ethan se putea descurca în orice condiții. Da, avea 
într-adevăr abilităţile necesare pentru a conduce oraşul, dar, lisuse, 
nimeni nu merita atâta credit câtă vreme îi punea într-un pericol atât 
de mare. 

Dacă ar fi fost după ea -— şi într-o bună zi avea să fie —, ea l-ar fi 
aranjat pe Ethan şi pe ai săi cu două săptămâni în urmă. l-ar fi legat 
pe Ethan şi pe Theresa în lanţuri de stâlpi, dincolo de gard. 

Ar fi lăsat aberaţiile să vină după ei. 

Uneori adormea imaginându-şi ţipetele lui Ben, faţa lui Ethan 
privindu-şi fiul şi apoi pe soţia lui, eviscerată şi devorată — exact sub 
ochii lui. Ea nu l-ar fi dat pe Ethan aberaţiilor, totuşi. L-ar fi închis o 

lună, poate două. Pe toţi dracii, poate chiar pentru un an. Oricât de 
mult ar fi avut chef. L-ar fi obligat să privească fără întrerupere 
aberaţiile devorându-i familia. Şi ar fi lăsat înregistrarea să ruleze la 
nesfârşit în celula lui. Cu volumul dat la maximum, ca să le audă 
strigătele. Şi abia când bărbatul ar fi fost distrus în toate modurile 
imaginabile, când trupul lui s-ar fi irosit complet şi din el nu ar mai fi 
rămas decât o cochilie goală pentru o minte distrusă, atunci, numai 
atunci, l-ar fi eliberat şi l-ar fi trimis înapoi în oraş. l-ar fi dat o slujbă 
uşoară şi drăguță — poate chelner, poate secretar, ceva inferior, 
plictisitor, care să-i distrugă complet sufletul. Desigur, ea l-ar fi 
verificat săptămânal. Dacă ar fi avut noroc şi ar fi reuşit să-şi ducă 
planul la îndeplinire, probabil că lui Ethan i-ar fi rămas suficientă 
minte pentru a-şi aminti cine era ea şi tot ce luase de la el. Şi apoi 
avea să-şi trăiască restul zilelor ca un patetic ratat, ca un rest de fiinţă 
umană. Aşa trebuia procedat cu oamenii ca Ethan Burke. Cu oamenii 
care încercau să fugă. Ei trebuiau anihilaţi. Făceai din ei un exemplu 
terifiant, pentru ca toţi ceilalţi să vadă. Dar în niciun caz nu îi numeai 
în postul de şerif. 

Zâmbi satisfăcută. 

ÎL prinsese. 

În sfârşit. 

Această fantezie la care visase de atâtea ori în timp ce stătea întinsă 
în camera ei din munte părea, pentru prima dată, posibilă. Nu era 
foarte sigură cum să procedeze mai departe sau cum să folosească 
această informaţie pentru a-şi îndeplini minunata şi sumbra fantezie, 
dar avea să se gândească la ceva. Asta o făcea extrem de fericită. 
Stând în întuneric între pini, cu fulgii de un verde aprins căzând 
peste tot în jurul ei, Pam nu se putea abţine să nu zâmbească. 

Ethan stătea la intersecţia dintre strada principală şi cea cu numărul 

opt, în faţa unor uşi duble. Acestea dădeau în sala operei, care avea 
patru sute de locuri. Clădirea fusese încuiată pe timpul nopţii, iar 
prin geam se putea vedea foaierul întunecat; niciunul dintre 
posterele cu filme sau cu spectacole de pe Broadway nu erau 
vizibile. Spectacolele urmau cam acelaşi tipar - recitaluri muzicale, 
teatru comunitar, întâlniri publice. 

În serile de vineri, în această clădire rulau filme clasice şi, o dată la 
doi ani, aici aveau loc alegerile pentru primărie şi pentru consiliul 
orăşenesc. 

Ethan îşi verifică ceasul: era 3.08 a.m. 

Lui Kate nu îi stătea în fire să întârzie atât. Îşi îngropă adânc mâinile 
în buzunare. 

Ninsoarea se oprise, iar frigul era necruţător, îşi schimbă greutatea 
de pe un picior pe altul în mod repetat, dar mişcarea nu reuşi să-l 
încălzească. O umbră apăru de după colţul clădirii, îndreptându-se 
direct spre el. Zăpada scârţâia sub tălpile încălţărilor. 

Ethan îşi îndreptă umerii — nu era Kate. 

Ea nu mergea aşa şi nu era nici pe departe atât de mătăhăloasă. 
Ethan strânse cuțitul Harpy pe care-l avea în buzunar, gândindu-se: 
„Ar fi trebuit să plec când am văzut că a întârziat cinci minute. 
Trebuia să-mi dau seama că, probabil, ceva nu este în regulă”. 

Un bărbat într-un hanorac negru cu glugă păşi în faţa lui. Era mai 
înalt decât Ethan şi foarte lat în umeri. Părea nebărbierit şi mirosea a 
lăptărie. 

Ethan scoase încet cuțitul multifuncțional din buzunar, 
strecurându-şi degetul mare în gaura din lama acestuia. 

Dintr-o singură mişcare rapidă, ar fi putut deschide cuțitul. 

Dintr-o singură lovitură, ar fi deschis omul. 

— E o idee foarte proastă, zise bărbatul. 

— Unde este Kate? 

— lată ce se va întâmpla: în primul rând, pune-ţi cuțitul înapoi în 
buzunar. 

Ethan îşi strecură mâna în buzunar, dar nu dădu drumul cuţitului. 
El îl recunoscu pe bărbat după poza din dosarul acestuia, dar nu-şi 
amintea să-l fi văzut vreodată prin oraş. lar în acel moment, îngheţat 
de frig şi cu nervii încordaţi la maximum, chiar nu-şi putea aminti 
numele lui. 

— În al doilea rând: vezi tufişul acela? 

Bărbatul îi făcu semn spre intersecţia dintre strada principală şi cea 
cu numărul opt, unde se ridica un tufiş înalt de ienupăr. 

Tufişul se desluşea în spatele unei bănci de lemn - o staţie de 
autobuz pe unde nu trecuse niciodată un asemenea vehicul. Era încă 
un detaliu artificial al acelui oraş. O dată pe săptămână, o femeie 
bătrână — pe cale să-şi piardă minţile — stătea ziua întreagă pe banca 
aceea, aşteptând un autobuz care nu venea niciodată. 

— Mă duc peste drum acum, zise bărbatul. Ne întâlnim în spatele 
tufişului. În trei minute. 

Înainte ca Ethan să poată răspunde, bărbatul îi întoarse spatele şi se 
îndepărtă. 

Ethan îl urmări cum îşi târa picioarele traversând intersecţia pustie, 
în timp ce lumina semaforului se schimba din galben în roşu. 

Ethan aşteptă. 

O parte din el striga cu disperare că se întâmplase ceva rău — Kate ar 
fi trebuit să vină acolo — şi că ar fi trebuit să plece acasă chiar în acel 
moment. 

Bărbatul ajunse pe cealaltă parte a străzii şi dispăru în spatele 
tufişului. Ethan aşteptă până când lumina semaforului se schimbă 
de trei ori. Apoi ieşi de sub marchiză şi porni spre cealaltă parte a 
străzii. Traversând, îşi aminti în cele din urmă numele bărbatului — 
Bradley Imming. 

Pe strada principală, pe ambele direcţii de mers, era linişte. 
Pustietatea desăvârşită de pe stradă îl demoraliza. Clădirile 
întunecate. Singurul semafor care clipea deasupra lui, aruncând 
alternativ lumini verzi, galbene şi roşii pe zăpadă. 

Ajunse la bancă şi o ocoli, apoi intră după tufiş. 

Ceva rău avea să se întâmple. 

Simţea asta. 

Avea o pulsaţie premonitorie în spatele ochilor, ca un semnal de 
avertizare. 

Nu auzi paşii. Simţi doar o răsuflare caldă în ceafa înainte cu o 
fracțiune de secundă ca lumea să se întunece definitiv. 

Primul său instinct fu să riposteze, mâna lui încercând cu disperare 
să găsească cuțitul în buzunar. 

Pământul îl lovi zdravăn, iar un obraz îi fu îndesat în zăpadă. O 
greutate enormă - probabil câţiva bărbaţi laolaltă — îi zdrobea 
coloana vertebrală. 

Simţi din nou mirosul dulce şi înspăimântător de lăptărie. 

Vocea lui Bradley îi şopti la urechea stângă: 

— Stai liniştit la pământ. 

— Ce dracu’ faci? 

— Nu m-ai lovit ca un bărbat care ar purta de bunăvoie o glugă. Am 
ghicit bine? 

— Da. 

Ethan se încordă, făcând un ultim efort de a-şi scoate braţul de sub 
piept, dar nu avea niciun rost. Era complet imobilizat. 

— Vom face o mică plimbare în jurul oraşului, îi zise Imming. Ca să 
te linişteşti şi să pierzi simțul orientării. 

— Kate nu a pomenit nimic despre asta. 

— Vrei să o vezi în noaptea asta sau nu? 

— Vreau. 

— Atunci, aşa trebuie să stea lucrurile. Acestea sunt ceea ce tu 
numeşti condiţii non-negociabile. Sau am putea anula pe loc 
întâlnirea asta. 
— Nu, trebuie să o văd. 
— O să ne ridicăm acum. Apoi, te vom ajuta. Cred că nu ai de gând 
să mă fentezi, nu? 
— Am să încerc să mă abtin. 
Greutatea se ridică. 
Ethan încercă să inspire, disperat după aer. 
Mâinile îl prinseră de braţe şi îl ridicară în picioare, dar nu-l lăsară 
liber. 
Apoi îl scoaseră din intersecţia străzii principale cu strada opt. Ethan 
se agăţă de iluzia că se afla cu faţa spre nord. 
Imming îi zise: 
— Îţi aminteşti jocul „Tinteşte coada măgăruşului”? O să-ţi plimbăm 
fundul prin zonă, amice, dar nu-ţi face griji. Nu te vom lăsa să cazi. 
ÎI învârtiră vreo douăzeci de secunde — suficient de repede pentru ca 
lumea să se mai învârtă cu el un timp, chiar şi după ce ei se opriseră. 
Apoi Imming le spuse bărbaţilor: 
— Hai să-l ducem în direcţia aceea. 
Ethan era ametit şi se clătina ca un om beat care se întorcea acasă 
după închiderea barului, dar ei îl ţineau în picioare. 
Merseră mult timp. Ethan nu avea nici cea mai mică idee unde ar fi 
putut fi. Niciunul nu vorbea. 
Se auzeau doar paşii în zăpadă şi respiraţia lor. 

XXI 
În cele din urmă se opriră. Ethan auzi un scârţâit de balama ruginită, 
iar Imming, zise: 
— Aveţi grijă. Partea asta e destul de înşelătoare. Puteţi să-l 
întoarceţi, băieţi. Eu voi cobori primul. Şi mai verificaţi-i o dată 

nodul de la spatele glugii. 

Când îl întoarseră la o sută optzeci de grade, Imming zise: 

— O să te coborâm pe genunchi. 

Locul din care venea vocea bărbatului se schimbă, ca şi cum s-ar fi 
aflat acum undeva sub picioarele lui Ethan. 

Genunchii lui Ethan ajunseră pe zăpadă. 

Simţi răceala trecându-i prin pantalonii din denim. Imming zise: 

— Îți prind acum cizma şi o pun pe o treaptă. Simti? 

Talpa cizmei lui drepte atinse partea îngustă a unei trepte sub formă 
de bară. 

— Acum, pune şi celălalt picior alături. Bine. Băieți, ţineți-l de braţe. 
Şerifule, mai coboară o treaptă. 

Chiar dacă nu putea vedea, lui Ethan i se părea că se află cocoţat 
deasupra unui hău. 

Păşi pe bara următoare. 

— Băieți, puneţi-i braţele pe bara de sus. 

— Cât de sus suntem? întrebă Ethan. Sau nici asta nu ar trebui să 
ştiu? 

— Mai ai de coborât vreo douăzeci de trepte. 

Vocea lui Imming se auzea de departe, undeva la mulţi metri sub el, 
ŞI avea ecou. 

Ethan îşi plimbă mâinile dintr-un capăt în altul al barei ca să-i 
aproximeze lungimea. 

Scara era şubredă. 

Se legăna, gemea şi vibra la fiecare pas. 

Când cizmele lui atinseră în sfârşit suprafaţa dură şi sfărâmată a 
solului, Imming îl apucă de braţ şi îl trase după el câţiva paşi. 

Ethan auzi scara zdrăngănind, apoi pe celălalt bărbat care începea să 
coboare şi din nou scârțâitul balamalei ruginite. 

Undeva deasupra se izbi o uşă. 

Imming se mişcă în jurul lui şi îi dezlegă nodul. 

Gluga care-i acoperea ochii fu scoasă. 

Ethan stătea pe cel mai sfărâmat beton pe care-l văzuse vreodată. Se 
uită la Imming. Bărbatul ţinea în mână o lampă cu kerosen, care-i 
păta faţa cu o alternanță de lumini şi umbre. 

— Ce loc e acesta, Bradley? zise Ethan. 

— Îmi ştii numele, nu-i aşa? Ce drăguţ! Înainte de a trece la „ce loc 
este acesta”, hai să discutăm puţin despre şansele tale de a rămâne în 
viaţă suficient TIMP cât să afli răspunsul. Să vedem dacă ai să ajungi 
să mergi cu noi sau dacă nu cumva te vom ucide chiar aici. 
Zgomotul de paşi îl făcu pe Ethan să se întoarcă. 

Văzu doi bărbaţi cu cagule negre, fiecare înarmat cu câte o macetă, 
care se zgâiau la el cu o intensitate ce sugera că aveau într-adevăr de 
gând să le folosească. 

— Ai fost avertizat să faci un anumit lucru, zise Bradley. 

— Să vin fără cip sau să nu mai vin deloc. 

— Exact. lar acum o să vedem cât de bine ai respectat instrucţiunile. 
Dezbracă-te. 

— Poftim? 

— La piele. 

— Nu prea cred. 

— Aşa e regula. Ei vor verifica fiecare centimetru pătrat din 
îmbrăcămintea ta, iar eu fiecare centimetru pătrat al trupului tău. 
Înţeleg că aveai cipul asupra ta când te-ai întâlnit cu Kate noaptea 
trecută. Asta înseamnă că ar fi bine să găsim o tăietură proaspătă, 
urâtă ca naiba şi cusută pe partea din spate a piciorului tău. Dacă nu, 
dacă ajung la concluzia că încerci să ne duci de nas, ghiceşte ce se va 
întâmpla. 

— Brad, am făcut exact ceea ce... 

— Ghiceşte. Ce? 

— Ce? 

— O să te spintecăm cu macetele chiar aici. Şi ştiu ce gândeşti: „Asta 
va stârni un război, Brad”. Asta e ceea ce crezi, nu? Ei bine, încearcă 
să mai ghiceşti o dată. Nu ne pasă. Suntem pregătiţi. 

Ethan îşi desfăcu centura, îşi scoase blugii şi chiloţii, apoi le zise: 

— Faceţi ce naiba vreţi! 

Îşi scoase apoi hanoracul şi i-l înmână unuia dintre bărbaţii înarmaţi 
cu macetă. În timp ce îşi dădea jos maioul, Brad îngenunche în 
spatele lui şi îşi plimbă un deget înmănuşat peste incizie. 

— E proaspătă. Ţi-ai făcut-o singur? 

— Da. 

— Când? 

— În dimineata asta. 

— Ar fi bine să păstrezi rana curată până se vindecă. Scoate-ţi 
cizmele. 

— Nu mă inviti la cină mai întâi? 

Bărbatul era un dur - nu schiţă nici măcar un zâmbet. 

În câteva minute, Ethan rămase gol-goluţ. 

Lampa cu kerosen nu răspândea prea multă lumină. Cei trei bărbaţi 
se aşezară pe vine în jurul ei, verificând hainele lui Ethan şi 
întorcându-le pe dos — fiecare mânecă şi fiecare buzunar în parte. 
Zidurile străvechiului tunel de scurgere aveau aproape doi metri 
înălţime, iar deschiderea dintre ele avea cam tot atât. Oriunde 
privea, betonul era atât de sfărâmat, încât abia dacă mai semăna a 
beton. Acestea ar fi putut fi catacombele de sub un oraş european, 
dar — cel mai probabil — era doar una dintre ultimele rămăşiţe de 
infrastructură din originalul Wayward Pines — cel din secolul 
douăzeci şi unu. 

Tunelul continua până la o uşoară pantă către — îşi spuse Ethan — 
partea de est a oraşului. Era de înţeles. 

De pe acei munţi înalţi care îngrădeau oraşul probabil că se scurgeau 
cantităţi enorme de apă în timpul furtunilor. Cantități masive de 
zăpadă se topeau la venirea inopinată a verii. Chiar şi acum, un 
firicel de apă îşi croia drum prin betonul care se dezintegra sub 
picioarele lui Ethan. 
Brad ridică privirea spre el şi îi aruncă maioul. 
— Poţi să te îmbraci. 

XXI 
În timp ce străbăteau tunelul şi paşii lor plescăiau prin scurgerea 
plină cu apă, o dezamăgire palpabilă atârna în aerul rece şi umed — 
aceşti băieţi de la fermă intenţionaseră să-l omoare, îşi doriseră cu 
înverşunare să-l dezmembreze, doar că el nu le oferise un motiv. 
Tavanul era destul de jos pentru a-l obliga pe Ethan să meargă 
aplecat. 
Tunelul era o ruină. 
Pereţii acestuia erau acoperiţi de iederă. Din crăpăturile pardoselii, 
se ițeau armături contorsionate. 
Rădăcini. 
Şiroaiele de apă formate în urma topirii zăpezii se scurgeau pe 
ziduri, ramificându-se în direcţii multiple, sau picurau din tavan. 
La lumina lămpii, se vedea doar ceea ce era la şase metri în faţă, iar 
zgomotul unor paşi mărunți şi grăbiţi părea să se audă permanent 
dincolo de conul de lumină. 
Trecură prin intersecțiile cu alte tuneluri. 
Pe lângă mai multe rânduri de scări care urcau în întuneric. Cizmele 
lui Ethan striveau tot felul de lucruri. 
Pietre. 
Noroi. 
Aluviuni transportate de ape tocmai de pe culmile munţilor, în urma 
ploilor torențiale de durată. Un craniu de şobolan. 

XXX 


Ethan nu avea idee cât timp îşi târâse picioarele prin întunericul 
acela la lumina focului din lămpi. 

Parcă mergea de secole şi, în acelaşi timp, de foarte puţin timp. 
Aerul începea să se schimbe. 

Fusese inert şi mult mai cald decât cel din oraş. Acum păşeau într-o 
zonă cu aer proaspăt, care aducea răcoarea plăcută a lumii de 
deasupra. 

Firicelul de apă care se scurgea pe fundul tunelului se transformase 
într-un torent. Acum, în afară de zgomotul paşilor plescăind prin 
apă, se distingea unul mult mai puternic. 

leşiră din tunel şi ajunseră la o albie bolovănoasă. Ethan îi urmă pe 
bărbaţi, care începură să escaladeze malul. Când ajunseră la nivelul 
solului şi se opriră să-şi mai tragă sufletul, identifică în cele din urmă 
sursa zgomotului — care devenise atât de insuportabil, încât trebuia 
să strige ca să poată fi auzit. 

Nu reuşi să o vadă în întunericul acela frustrant fără stele, dar 
undeva în apropiere, o cascadă se prăvălea spre pământ. 

Auzea cascada principală lovind pietrele cu un sunet ritmic şi 
puternic, iar faţa lui era umedă din cauza ceții. 

Bărbaţii i-o luaseră înainte şi începuseră să se caţere pe malul 
acoperit de o pădure densă de pini. El urmă lumina lămpii ca pe o 
linie a vieţii. 

Nu se vedea nicio potecă printre copaci. Zgomotul alb al cascadei 
începu să se piardă treptat, până ce nu-şi mai auzi decât propria 
respiraţie în aerul din ce în ce mai rarefiat. 

În tunel fusese rece ca gheaţa, iar acum transpira. 

Păreau să nu mai termine de urcat. 

Copacii erau atât de apropiaţi între ei, încât numai cel mai fin praf de 
nea şi-ar fi putut croi drum spre sol. 

Ethan se tot uita în urmă, spre poalele dealului, încercând să vadă 
luminile din Wayward Pines, dar în orice direcţie ar fi privit, 
întunericul era deplin. 

Dintr-odată, pădurea se sfârşi. Copacii se terminau pur şi simplu în 
faţa unei stânci. 

Bărbaţii nu se opriră nici măcar pentru o scurtă pauză, ci merseră 
înainte până la poalele stâncii. 

Imming strigă din faţă: 

— E abrupt, dar există o cărare. Păşeşte exact pe urmele noastre şi 
bucură-te că e întuneric. 

— De ce? întrebă Ethan. 

Bărbaţii izbucniră în râs. 

Pădurea fusese abruptă. 

Dar panta asta era de-a dreptul imposibilă. 

Imming îşi agăţă felinarul de o chingă, pe care o aruncă pe umăr 
astfel încât să-şi poată folosi toate cele patru membre. 

Pentru că avea nevoie de toate. 

Panta părea să fie extrem de periculoasă, având o înclinaţie chiar mai 
mare de cincizeci de grade. 

Un cablu de oţel fusese încastrat în stâncă şi exista ceva ce semăna cu 
o cărare de-a lungul acestuia — mici adâncituri şi puncte de sprijin 
scobite în piatră, care păreau să sugereze un traseu montan. 
Majoritatea erau naturale. Unele păreau făcute de om. Era sinucidere 
curată. 

Ethan se agăţă de cablul ruginit — acesta părea vital. 

Începură să urce. 

Nu era nimic de văzut în afară de peticele de piatră din imediata lor 
vecinătate, luminate de lampă. 

La primul cot de stâncă, panta deveni şi mai abruptă. 

Ethan habar nu avea cât de sus se căţăraseră, dar avea sentimentul 

groaznic că se aflau deja deasupra pădurii. 

Vântul se aspri. 

Fără protecţia copacilor de dedesubt, pe stâncă se depusese un strat 
subţire de zăpadă. 

Acum nu era doar abruptă, ci şi alunecoasă. 

Până şi Imming şi oamenii lui renunţaseră la ritmul acela nebunesc, 
fiecare dintre ei păşind cu prudenţă, asigurându-se că fiecare punct 
de sprijin este sigur. 

Mâinile lui Ethan erau ţepene de frig. 

La înălţimea aceea, cablul fusese acoperit de un strat de zăpadă şi, la 
fiecare nou pas, Ethan trebuia să-l îndepărteze înainte să poată urca. 
După încă şase coturi, stânca deveni verticală. Părea incredibil. 
Ethan era copleşit de frig acum. 

Picioarele îi tremurau ca un jeleu. 

Nu putea fi sigur, dar simţea că, din cauza efortului uriaş de la 
escaladare, copcile care-i ţinuseră incizia închisă se desprinseseră şi 
un firicel de sânge i se scurgea acum în jos pe partea din spate a 
piciorului, intrându-i în cizmă. 

Se opri să-şi mai tragă sufletul şi să mai prindă puţin curaj. 

Când ridică din nou ochii, lampa nu se mai vedea. 

Nu era nimic deasupra lui şi nimic dedesubt. 

Doar întuneric — nesfârşit şi dens. 

— Şerifule! 

Vocea lui Imming. 

Ethan privi în sus, apoi din nou în jos — nimic. 

— Burke! Aici! 

Se uită spre cealaltă parte a stâncii. 

Văzu lumină undeva la şase metri distanţă, dar ei nu mai urcau. Se 
deplasaseră cumva de-a lungul feţei curbe a stâncii. 

— Vii sau nu? 

Ethan aruncă o privire în jos şi o văzu: la distanţă de un pas lung de 
el, o scândură de cincisprezece centimetri lăţime fusese încastrată în 
stâncă, împreună cu un cablu subţire care mergea paralel deasupra 
ei. 

— Să mergem! strigă Imming. 

Ethan păşi peste cei şaizeci de centimetri de vid şi ajunse pe 
scândură. Aceasta era acoperită de zăpadă topită şi tălpile cizmelor 
sale de cowboy rămaseră pe jumătate în aer. 

Apucă strâns cablul şi încercă să-şi mişte cizma dreaptă, dar talpa sa 
netedă alunecă pe scândura îngheţată. 

Picioarele îi fugiră de sub el. 

Strigătul pe care-l auzi era chiar al său. 

Pieptul lui se izbi de piatră, în timp ce mâna lui abia mai ţinea cablul. 
Propria greutate îl trăgea în jos, iar metalul împletit îi rănea degetele. 
Imming striga la el, dar Ethan nu îi înţelegea cuvintele. 

Se ținea cu disperare de metalul rece şi tăios, simțind cum 
strânsoarea îi slăbeşte treptat şi cizmele îi alunecă din picioare. 

Se văzu alunecând, imaginându-şi cum avea să i se ridice stomacul 
în gât şi cum aveau să-i fluture prin aer mâinile şi picioarele. Putea 
exista ceva mai rău decât căderea într-un întuneric total? 

La lumina zilei, cel puţin, ai vedea pământul apropiindu-se 
vertiginos de tine, ai avea totuşi o şansă să te pregăteşti. 

Îşi luă avânt, ţinându-se de cablu până când cizmele sale atinseră din 
nou scândura. 

Se lipi de stâncă. 

Gâfâind. 

Cu mâinile însângerate. 

Cu picioarele tremurând. 

— Hei, idiotule! Încearcă să nu mori, bine? 

Bărbaţii izbucniră în râs şi paşii lor se pierdură undeva în apropiere. 

Nu era timp de regrupare. 

Făcând paşi laterali meticuloşi, el traversă faţa stâncii. 

După cinci minute de teroare, lampa dispăru după un colţ. 

Ethan merse pe urmele lor şi, spre infinita sa uşurare, cărarea pe care 
o urmau începu să se lăţească. 

Aici nu mai erau cabluri sau scânduri de lemn. 

Acum urcau un soi de prag cu pantă lină. 

Poate din cauza epuizării şi a încărcăturii mari de adrenalină — care 
începuse deja să scadă —, Ethan nu observase schimbarea totală a 
decorului. 

Trecuseră din exterior în interior. 

Lumina lămpii strălucea acum pe pereţii stâncii peste tot în jurul lui, 
chiar şi deasupra capului său, iar temperatura crescuse cu câteva 
grade. 

Paşii lor aveau ecou. 

Se mişcau în interiorul unei caverne. Undeva în faţă, se auzeau o 
mulțime de voci. 

Muzică. 

Ethan îi urmări pe bărbaţi până în capătul culoarului. Asaltul 
surprinzător al luminii aproape că îl orbi. Cei care-l însoţiseră 
merseră mai departe, dar Ethan se opri lângă uşa larg deschisă. 

Nu putea asimila ceea ce vedea. 

Nu putea raporta imaginea la un punct de referinţă anterior. 
Încăperea aceea avea o sută de metri pătraţi — cât suprafaţa unei case 
confortabile. 

Plafonul era descendent în colţuri, boltindu-se în centru la peste şase 
metri înălţime de pardoseală. Pereţii de piatră străluceau într-o 
nuanţă de ocru în lumina orbitoare a focului. Erau lumânări peste 
tot. Torţe aprinse. Lămpi cu kerosen atârnate de cabluri prinse în 
tavan. 

Era cald. Fierbinţeala radia dinspre un şemineu uriaş aflat într-un 
colţ îndepărtat — o deficiență a camerei, care evacua probabil fumul 
undeva în exterior. 

Erau oameni peste tot. Adunați în mici grupuri. Dansând. Stând pe 
scaune în jurul focului. În apropiere, pe o scenă improvizată, un trio 
de muzicieni interpreta o piesă. Văzu o trompetă, un contrabas şi o 
pianină, care — îşi spuse Ethan -— fusese probabil dezasamblată şi 
cărată în bucăţi până în locul acela. Hecter Gaither în persoană se 
afla la pupitru, dirijând orchestra care interpreta o piesă veselă de 
jazz, ce ar fi sunat la fel acasă, într-un club din New York. Toată 
lumea era îmbrăcată la patru ace, în haine care nu ar fi putut îndura 
călătoria pe care Ethan fusese obligat să o facă. 

Oamenii fumau. 

Vorbeau despre muzică. 

Zâmbeau. 

Râdeau. 

Mirosul băuturii plutea în aer ca un parfum fin. 

Şi apoi se trezi cu Kate în faţa lui. 

Ea îşi vopsise părul din nou în castaniu şi purta o bluză neagră, fără 
mâneci. 

Zâmbind şi cu acea privirea sticloasă conferită de alcool — care făcea 
ca ochii să-i pară plini de lacrimi —, ea spuse: 

— Din toate cluburile din toate oraşele, din toată lumea...!% Ea îşi 
trecu mâna peste mâneca stângă a hanoracului cu care era îmbrăcat 
Ethan, adăugând: Se pare că ai avut un urcuş dificil. Hai să-ţi căutăm 
nişte haine uscate. 

ÎI conduse prin mulţime către capătul încăperii. Ajunseră într-un 


18 „Din toate cluburile din toate oraşele, din toată lumea, ea vine într-al meu?!“ - 

alcov, unde hainele ude pe care le purtaseră cei prezenţi erau agăţate 
în cuiere din lemn. 
— Mărimea patruzeci şi doi, nu-i aşa? 
— Mda... 
Ea îi arătă un costum negru, agăţat la capătul unui stativ pentru 
haine plin cu îmbrăcăminte de ocazie uscată şi impecabilă. 
— Arată ca vechile tale haine, nu-i aşa? Pantofi şi şosete ai acolo. 
Îmbracă-te şi vino afară. 
— Kate... 
— Vom vorbi acolo. 
Apoi îl părăsi. 
Ethan se dezbrăcă de hanorac, de maiou şi de blugii săi uzi. Văzu o 
bancă lipită de perete şi se aşeză acolo, trăgându-şi cizmele pentru 
a-şi inspecta incizia. Câteva copci erau desprinse, dar avea la el 
pansament şi bandă adezivă. Îşi înfăşură piciorul destul de strâns ca 
să oprească sângerarea şi folosi maioul umed pentru a curăța firul de 
sânge uscat ce se întindea până la călcâi. 

XXX 
Întorcându-se la petrecere, Ethan nu putea nega faptul că se simţea 
un cu totul alt om. În garderobă era şi o oglindă, aşa că reuşise să-şi 
pieptene părul ud pe o parte, aşa cum îl purtase în zilele lui bune de 
la Serviciul Secret. 
Cineva construise un bar de-a lungul unui perete al cavernei. 
Ethan îşi făcu drum prin mulţime către bar şi se instală pe un scaun 
înalt. 
Barmanul veni la el. 
Purta o cămaşă albă, cu cravată neagră şi o vestă la fel. 
Hainele de modă veche şi aspectul lor reconfortant... 
El aruncă un şerveţel pentru cocktail pe tejgheaua neagră din lemn 
scorojit a barului. 

Ethan îl recunoscu. Era un om din oraş. Nu vorbiseră niciodată, dar 
ştia că bărbatul lucra pe post de casier la băcănie, câteva zile pe 
săptămână. 

— Ce să fie? întrebă barmanul, cu aerul că nu-i păsa prea mult de ce 
i-ar fi plăcut lui Ethan. 

— Ce aveţi? întrebă Ethan, aruncând o privire către sticlele aliniate 
la perete în faţa unei oglinzi. 

Văzu bourbon, scotch şi votcă. Denumiri ale brandurilor pe care le 
cunoştea, însă sticlele erau aproape goale. Sticlele neetichetate de 
alcool incolor păreau să fie însă în cantităţi mult mai mari. 

În rama oglinzii, erau o mulţime de fotografii Polaroid. Una din 
centru îi atrase în mod special atenţia. Era o poză de aproape cu Kate 
şi Alyssa, în care ambele femei erau îmbrăcate ca nişte adolescente: 
şepci „newsboy”, tunsori bob, machiaj strident şi perle. Femeile 
stăteau cu feţele lipite. Păreau nespus de fericite şi arătau de parcă ar 
fi băut. 

Barmanul i se adresă: 

— Domnule? 

— Johnnie Walker Blue. Simplu. 

— De fapt, sticlele acelea sunt mai mult pentru atmosferă şi pentru 
ocazii extrem de speciale. 

— Prea bine. Atunci, ce-mi recomanzi? 

— O să vă prepar un martini bun. 

— Te rog. 

ÎI urmări pe barman în timp ce acesta turna din diferite sticle 
neetichetate într-un pahar mare de martini, pe care-l aşeză pe 
şerveţelul din faţa lui, după ce-l decoră cu o felie de măr verde. 
Bărbatul îi spuse: 

— Noroc. Primul e din partea mea. 

În timp ce Ethan ridica paharul la buze, auzi vocea lui Kate: 

— Acum încearcă să rămâi receptiv. 

Ea se aşeză pe scaunul de lângă Ethan în timp ce el sorbea din 
băutură. 

Apoi zise: 

— Uau... Ei bine, măcar au paharele potrivite. Până-acum, nu mi-am 
mai dorit niciodată să mă lipsesc de a degusta ceva. 

Băutura nu avea miros, dar pe limbă nota dominantă era de lemn 
afumat, urmată de o tentă persistentă şi greţoasă de citrice; finalul 
era scurt — din fericire —, de parcă aroma s-ar fi prăbuşit pe 
neaşteptate de pe o stâncă. 

Extrem de grijuliu, Ethan aşeză paharul de martini din nou pe 
şerveţel. 

— Doar nu ai să-mi spui că îţi place la nebunie acest gin făcut în 
casă! zise Kate, izbucnind în râs. Arăţi bine, agent Burke. Trebuie să 
spun că eleganța costumului tău negru şi a cravatei te prinde de o 
mie de ori mai bine decât uniforma de şerif provincial. 

În oglindă, Ethan îi vedea pe oameni dansând după nişte acorduri 
lente de jazz. Îi observă pe Imming şi pe cretinii care-l însoțeau 
îmbrăcaţi în smochinguri, pasând de la unul la altul o sticlă şi 
urmărind orchestra. 

Ethan întinse mâna şi apucă piciorul paharului de martini, 
gândindu-se că nu era o idee bună să-i urmărească. 

— Frumos bârlog, zise el. Cum aţi reuşit să aduceţi toate astea aici? 
— Am tot cărat lucruri... Ani la rând. Mă bucur că ai reuşit să ajungi 
până aici. 

— Ei bine, abia am ajuns aici şi tot nu înțeleg la ce anume am reuşit 
să ajung. Ce-i asta, de fapt? Petrecere costumată? 

— Cam aşa ceva. 

— Şi cine pretind a fi cei prezenți? 

— Vezi tu, tocmai asta e. Nimeni nu pretinde a fi cineva. Nimeni nu 

se preface, Ethan. Acesta e un loc în care poţi să vii şi să fii cine eşti 
cu adevărat. Ea se întoarse în scaunul ei şi aruncă o privire în 
mulţime, adăugând: Aici vorbim despre trecutul nostru. Despre 
vieţile noastre anterioare. Cine am fost cu adevărat. Unde am locuit. 
Ne amintim de oamenii pe care i-am iubit, de cine am fost despărțiți. 
Vorbim despre Wayward Pines şi despre ceea ce vrem. Nu ne este 
frică de nimic în interiorul acestei încăperi. Nu ne este permis. 

— Vorbiţi şi despre plecare? 

— Nu. 

— Deci nu aţi ajuns niciodată la gard? 

Ea sorbi amestecul cu gust groaznic care se numea pretenţios 
„martini”. 

— O dată. 

— Dar nu aţi trecut de cealaltă parte. 

— Nu, am vrut doar să-l văd. De când am început să venim la 
peştera asta, trei oameni de-ai noştri au reuşit să treacă de cealaltă 
parte. 

— Dar cum? 

Ea ezită. 

— Există un tunel secret. 

— Şi... lasă-mă să ghicesc. 

— Ce anume? 

— Niciunul dintre ei nu s-a mai întors vreodată. 

— Aşa este. Kate se ridică de pe scaun şi spuse: Dansează cu mine. 
Ethan o luă de mână. 

Traversară pardoseala neregulată de piatră până la grupul de 
dansatori din mijlocul încăperii, care se mişcau lent în acordurile 
muzicii. El o cuprinse de mijloc, dar păstră o distanţă respectuoasă. 
— Harold nu se va supăra, zise Kate. El nu e gelos. 

Ethan o trase mai aproape de el, trupurile lor atingându-se. 

— Aşa e bine? 

— Când am afirmat că nu e gelos, nu am vrut să spun că poţi face 
orice. 

Dar Kate nu se retrase. 

În timp ce dansau, Ethan se simţea nemaipomenit să o atingă din 
nou şi se ura din tot sufletul pentru asta. 

— Ce cred toţi oamenii ăştia când mă văd aici? Ei se poartă de parcă 
nici nu şi-ar da seama că şeriful se află printre ei în această încăpere. 
— Oh, îşi dau seama. Am avut câteva discuţii pe tema asta. l-am 
convins că eşti de încredere. Că avem nevoie de tine. Am riscat 
pentru tine. 

— Aveţi nevoie de mine. Asta e cât se poate de adevărat. 

— Întrebarea este dacă te „avem“ cu adevărat de partea noastră. 

— Dacă spun că nu, o să sfârşesc gol şi înjunghiat de mai multe ori în 
mijlocul drumului? 

Simţi unghiile lui Kate înfigându-se adânc în umerii săi. 

În ochii ei erau flăcări. 

— Nici eu şi nici vreunul dintre oamenii mei nu am ridicat un deget 
împotriva Alyssei. Noi nu suntem revoluționari, Ethan. Noi nu 
venim în peştera asta ca să depozităm arme sau pentru a pune la cale 
un complot. Ne întâlnim aici pentru a nu fi urmăriţi. Pentru a ne 
simţi ca nişte fiinţe umane, şi nu ca nişte prizonieri. 

Ethan o conduse mai departe de orchestră. 

— Aveam o curiozitate, zise el. 

— Despre ce este vorba? 

— Sunt două lucruri, de fapt. Mai întâi, vreau să te întreb cum ţi-ai 
dat seama că aveai un microcip în picior. În al doilea rând, de unde 
ai ştiut că, dacă scapi de microcip, camerele nu te vor vedea? Nu ştiu 
cum puteai ghici asta. 

Ea îşi feri privirea. 

Ethan o trase după el afară din peştera principală, pe un coridor mai 
friguros. 

Fusese mereu în ochii ei — iar el văzuse acest lucru. O suspiciune 
adânc înrădăcinată. Dar până acum, până să dea glas întrebării, 
simplitatea adevărului îi scăpase. 

— Kate, priveşte-mă, zise el. Spune-mi adevărul despre Alyssa. 

— Dar ţi l-am spus. 

Dumnezeule, uitase cât de bine o cunoştea pe femeia asta, cât de 
uşor putea vedea prin ea... Pe când se gândea la fotografia cu Kate şi 
cu Alyssa din spatele barului, descoperi şi altceva în ochii ei — ceva 
ce ea nu putea să mai ascundă: suferinţă, regret. 

— Nu era doar spioana lor, nu-i aşa? 

Ochii lui Kate se umplură de lacrimi. 

— Era şi spioana ta. 

Lacrimile i se prelinseră pe obraji, iar ea le lăsă să curgă în voia lor. 
— Alyssa a apelat la mine, zise ea în cele din urmă. 

— Când? 

— Cu ani în urmă. 

— Ani? Deci ştii totul. Ai ştiut în tot acest timp. 

— Nu. Ea nu ne-a spus niciodată ce era dincolo de gard. Zicea că era 
mai bine pentru noi să nu ştim. Mai bine pentru siguranţa noastră. 
De fapt, a lăsat să se înţeleagă că plecarea ar fi însemnat moarte şi că 
noi toţi, inclusiv ea, eram practic blocaţi aici. Eu am crezut-o. Cei mai 
mulţi dintre noi au crezut-o. Nu am ştiut niciodată de unde venea 
Alyssa. Unde locuia atunci când nu era în oraş. De unde ştia toate 
acele lucruri pe care noi nu le ştiam. Dar ştiu că ura felul în care eram 
trataţi. Aceste condiţii. Spunea că mai erau şi alţii ca ea care simțeau 
la fel şi că şi-ar fi dat viaţa ca să ajute. 

— Era prietena ta? 

— Una dintre cele mai bune prietene pe care le-am avut. 

— Deci ardeiul gras, biletele secrete, investigația Alyssei... 

— Totul era de faţadă. Ei au trimis-o să ne investigheze pe noi. Poate 
că au început să o urmărească. Să o bănuiască. 

— Dar tu ştii cine sunt ei? Ea ţi-a spus vreodată? 

— Nu. 

În peşteră, orchestra interpreta o nouă melodie — una ceva mai 
ritmată. 

Petrecăreţii dansau, cuprinşi de frenezie. 

— Alyssa a fost cumva aici acum trei nopţi? întrebă Ethan. 

— Nu, nu a fost la nicio întrunire. Era prea riscant. Dar a fost aici de 
multe ori înainte de asta. În noaptea în care a murit, am întâlnit-o în 
criptă. Am vorbit despre ceea ce avea de gând să facă. Ei aşteptau un 
raport complet din partea Alyssei. Voiau ca ea să le dea nume, să ne 
dea de gol pe toţi. Astfel puteau da un exemplu. 

— Şi ce aţi decis tu şi Alyssa? Ce ar fi trebuit să facă? 

— Să inventeze o scuză. Să pretindă că nu reuşise să se întâlnească 
cu grupul nostru. Era singura opţiune. 

— La ce oră te-ai despărţit de Alyssa? E foarte important. 

— În timp ce mergeam spre casă, îmi amintesc că am auzit ceasul 
bătând ora două. 

— Şi unde te aflai, mai exact? 

— La intersecţia dintre strada a opta şi cea principală. 

— Unde s-a dus după ce te-ai despărţit de ea? 

— Nu am idee. 

— Vreau să spun, în ce direcţie s-a îndreptat? 

— Oh, ţin minte că mergea pe trotuar şi că o luase spre sud. 

— Către spital? 

— Exact. 

— Şi nu există posibilitatea ca unul dintre oamenii tăi să o fi ucis? 
Poate cineva care aflase că ea ştia adevărul. Care era în stare să facă 

orice pentru a obţine aceste informații. 
— Imposibil. 
— Eşti absolut sigură? Băieţii care m-au adus aici în noaptea asta au 
fost mai mult decât brutali. Şi, în plus, aveau macete. 
— Ei bine, ei nu au încredere în tine. Dar o iubeau pe Alyssa. Toată 
lumea o iubea. În afară de asta, nu este niciun secret pentru oamenii 
mei faptul că există un tunel pe sub gard. Alyssa nu a oprit pe 
nimeni să plece. 
— Şi atunci, ce anume îi opreşte să plece? 
— Faptul că oamenii care au plecat nu s-au mai întors. 

XXX 
În cele din urmă, el primi acel Johnnie Walker Blue. 
Kate intră în spatele barului, luase sticla şi două pahare cu fundul 
gros, apoi le duse la o masă mică, ferită de zgomotul şi de mişcarea 
din încăperea principală. 
Băură împreună urmărind mulţimea şi ascultând muzica. Ethan 
studia chipurile oamenilor, devenind din ce în ce mai surprins, 
pentru că cei prezenţi în încăperea aceea nu erau cei pe care s-ar fi 
aşteptat să-i vadă acolo. 
În Wayward Pines, această mulţime trecea drept un grup de orăşeni 
perfecţi. 
Respectau regulile, nu provocau niciun scandal. El i-ar fi declarat pe 
toţi cei prezenţi acolo adepţi convinşi ai traiului din Wayward Pines 
şi totuşi ei erau acolo, eliberaţi de microcipurile lor — cel puţin pentru 
câteva ore chercheliţi şi fericiţi, dansând într-o peşteră. 
După următoarea melodie, orchestra se opri. 
În încăpere, dinamica se schimbă aproape instantaneu. 
Oamenii găsiră locuri la mese sau se aşezară direct pe podea, cu 
spatele lipit de perete. 
Ethan se aplecă spre Kate şi o întrebă: 

— Ce se întâmplă? 

— Vei vedea. 

Soţul lui Kate se apropie de masa lor. 

Ethan se ridică. 

— Harold Ballinger, se prezentă bărbatul. Nu cred că ne-am 
cunoscut. 

— Ethan Burke. 

Îşi strânseră mâinile. 

— Ai lucrat cu soția mea cu mai mulţi ani în urmă. 

— E adevărat. 

— Mi-ar plăcea să aud mai multe despre asta. 

În timp ce se aşezau, Ethan se întrebă dacă ea îi spusese lui Harold 
despre legătura lor. Lui nu i se părea că acesta ar fi ştiut ceva. 

Un bărbat aranja torţele în semicerc în faţa scenei. 

Apoi bărbatul cobori şi o femeie într-o rochie fără bretele îi luă locul 
în lumina focului. 

Doar dreadurile ei blonde o dădeau de gol — era barmaniţa de la 
cafenea. 

Ea zâmbea, ţinând într-o mână un pahar de martini şi o ţigară rulată 
manual în cealaltă. 

Nu se vedea niciun microfon. 

Ea zise: 

— Se face târziu. Cred că avem timp doar pentru o singură 
prezentare în seara asta. 

Un bărbat se ridică, întrebând: 

— E în regulă dacă vin în faţă? 

— Sigur. Vino sus. 

Bărbatul îşi croi drum spre scenă. Era îmbrăcat într-un costum negru 
care nu prea i se potrivea — cam scurt la mâneci şi destul de strâmt la 
piept iar când ajunse pe scenă şi lumânările îi luminară faţa, Ethan 

realiză că era Brad Fisher. El şi Theresa luaseră cina acasă la acest 
bărbat cu numai două seri în urmă. 

Ethan se uită prin mulţime, dar nu o observă pe doamna Fisher. 
Brad îşi drese glasul. 

Zâmbetul îi trăda nervozitatea. 

— E a treia oară când vin aici, zise el. Unii dintre voi mă cunoaşteţi. 
Cei mai mulţi însă nu mă cunosc. Încă. Sunt Brad Fisher. 

Mulțimea îi răspunse ca la o întâlnire a Alcoolicilor Anonimi: 

— Bună, Brad. 

El zise: 

— Înainte de toate, unde este Harold? 

— Aici, în spate! strigă Harold. 

Brad se întoarse încet, ajungând cu faţa spre masa lui Ethan. 

— Harold a intrat în biroul meu acum două luni şi, fără să mai intre 
în detalii, a făcut posibil ca eu să pot veni aici. Nu ştiu cum să-ţi 
mulţumesc, Harold. Nu sunt sigur că voi putea vreodată să mă 
revanşez. 

Harold îi făcu semn că nu era nevoie şi strigă: 

— Dă mai departe! 

Râsetele umplură încăperea. 

Brad continuă: 

— M-am născut în Sacramento, California, în anul 1966. E ciudat — 
cu o săptămână înainte să mă trezesc în Wayward Pines, mi-am spus 
că ajunsesem în sfârşit la partea cea mai frumoasă a vieţii mele. Îmi 
amintesc exact aceste cuvinte. Asta gândeam atunci. Obţinusem o 
nouă slujbă minunată în Silicon Valley şi tocmai mă căsătorisem cu 
cea mai bună prietenă. Numele ei era Nancy. Ne întâlniserăm la 
Golden Gate Park. Nu ştiu dacă este cineva aici care cunoaşte oraşul 
San Francisco. Acolo există o grădină japoneză a ceaiului. Ne-am 
întâlnit pe podul arcuit. A fost... Chipul bărbatului se înduioşă la 

această amintire. Atât de pompos, adăugă el. Unul dintre acele 
poduri înalte şi arcuite. Parcă era desprins dintr-un film, asta vreau 
să spun. Râdeam întotdeauna când ne aminteam de el. Pentru luna 
noastră de miere, am optat pentru o excursie cu maşina în loc de o 
escapadă undeva la tropice. Ne cunoşteam de numai şase luni şi ni 
se părea tentant să mergem împreună cu maşina undeva, doar noi 
doi. Spre vest. Ne-am lăsat duşi de val. N-am făcut planuri. A fost 
cea mai frumoasă perioadă din viaţa mea. 

Chiar şi din spatele încăperii, Ethan realiză că Brad îşi făcea curaj să 
continue. 

— La o săptămână după plecarea în excursie, eu şi Nancy am ajuns 
în Idaho. Am stat în Boise prima noapte şi încă îmi amintesc acea 
dimineaţă în care Nance a găsit pe hartă Wayward Pines, în timpul 
micului dejun. Un oraş în munţi. Ei îi plăcea cum suna acest lucru. 
Ne-am cazat la hotelul Wayward Pines. Am luat cina la Aspen 
House. Am mâncat în patio — cu toate luminile acelea albe care 
atârnau din plopii tremurători deasupra noastră, sclipind feeric. Era 
una dintre acele nopţi. Întelegeti ce vreau să spun, nu-i aşa? Vorbeşti 
despre viitor la o sticlă de vin şi totul pare posibil şi uşor de realizat. 
Ne-am întors în camera noastră şi am făcut dragoste, apoi am 
adormit şi când ne-am trezit, eram aici şi nimic nu a mai fost la fel de 
atunci. Nance a rezistat două luni, apoi şi-a luat viaţa. Acum trăiesc 
alături de o străină cu care nu am împărţit niciodată un singur 
moment autentic. În aceşti doi ani de când m-am trezit în Pines am 
fost foarte singur şi, de aceea, să-l întâlnesc pe Harold şi acum pe voi 
toţi — oameni cu care pot fi sincer şi cu care pot vorbi deschis — a fost 
cel mai bun lucru care mi s-a întâmplat de ani întregi. El sorbi din 
martiniul său şi tresări. Ajunge să-ţi placă, nu-i aşa? 

Cineva din mulţime strigă: 

— Niciodată! 


581 


Mai multe râsete. 

— Ştiu că trebuie să plecăm cu toţii acasă în curând şi să îndurăm 
frigul acela, dar sper să mai pot veni aici ca să vorbesc mai mult 
despre soţia mea. Despre adevărata mea soţie. Bărbatul ridică 
paharul, adăugând: Numele ei era Nancy şi o iubesc. Îmi este foarte 
dor de ea... Glasul lui Brad începu să tremure când zise: Şi mă 
gândesc la ea în fiecare zi. 

Toţi cei din încăpere se ridicară în picioare. 

Paharele se înălţară, conţinutul sclipind la lumina flăcărilor. 
Mulțimea rosti într-un glas: 

— Pentru Nancy. 

Băură şi apoi Brad cobori de pe scenă. 

Ethan îl urmări cu privirea până afară din încăpere, pe culoar, unde 
bărbatul se aşeză pe podea şi începu să plângă. 

Ethan o privi pe Kate, întrebându-se ce gândeau cei din grupul ei 
despre surprinzătoarea incongruenţă a timpului. 

Brad Fisher spusese că era născut în 1966, dar bărbatul nu avea mai 
mult de douăzeci şi nouă sau treizeci de ani, ceea ce însemna că 
venise în Wayward Pines, Idaho, pe la mijlocul anilor 1990, când Bill 
Clinton era încă preşedinte, iar atentatele din 11 septembrie încă nu 
se petrecuseră, fiind la cinci sau şase ani distanţă. Fără îndoială, mai 
mulţi oameni din încăperea aceea veniseră în oraş înainte şi după el. 
Ce înțelegeau ei din toate astea? Comparau şi analizau propriile 
impresii despre lumea de dinainte, căutând înţelesuri în existenţa lor 
curentă? 

Cei care ajunseseră acolo în jurul aceleiaşi date se căutau unii pe alţii 
pentru că se simțeau bine să împărtăşească informaţii din aceeaşi 
perioadă? 

— Imaginează-ţi, zise Kate. Pentru prima dată în doi ani, el a reuşit 
să vorbească deschis despre adevărata lui soţie. 

Oamenii formaseră un rând până la garderobă. 
— Dar soţia lui din Wayward Pines, Megan? întrebă Ethan. Nu a 
putut să o aducă şi pe ea? 
— Ea e profesoară. 
— Şi? 
— Cei ca ea sunt adepţi convinşi ai sistemului. Cineva i-a făcut rost 
lui Brad de o doză de somnifer, pe care el l-a strecurat probabil în 
apa soţiei sale la cină. A lăsat-o inertă o noapte întreagă, astfel ca el 
să se poată furişa din casă. 
— Deci ea nu ştie că el vine la întrunirile astea. 
— Bineînţeles că nu ştie. Şi nu poate afla vreodată. 

XXX 
Toată lumea plecase. Ethan se schimbă de costumul său negru, 
îmbrăcând din nou blugii săi uzi şi hanoracul. În peştera principală, 
Kate stingea lumânările, iar Harold aduna paharele goale de martini 
şi le alinia pe tejgheaua barului. După ce stinse şi ultima lumânare, 
Kate aprinse o lampă cu kerosen pentru călătoria spre casă. 
Îl urmară pe Harold pe coridor. 
Afară cerul se limpezise. 
Stelele străluceau în întuneric şi luna îşi răspândea cu generozitate 
lumina. 
Harold luă lampa din mâna lui Kate şi o agăţă de umăr, apoi 
merseră pe pragul stâncii spre locul în care poteca pornea 
transversal pe faţa acesteia. Cei care plecaseră spre casă înaintea lor 
lustruiseră scândurile de susţinere şi cablurile erau acum curățate de 
zăpadă. 
Ethan putea vedea Wayward Pines din acel punct. 
Acoperit cu o manta de zăpadă şi foarte tăcut în vale, la poalele 
munților. 
O mulţime de acoperişuri albe. 

Lumini care pâlpâiau la distanţă. 

Se gândi la toţi oamenii din valea aceea. 

La cei care visau la vieţile lor anterioare. 

La cei care încă erau treji la orele acelea târzii din noapte, în 
temniţele lor private, întrebându-se ce deveniseră vieţile lor, fără să 
ştie dacă erau vii sau morţi. 

La bărbaţii şi femeile care se întorceau din peşteră în hainele lor ude 
înapoi la o lume falsă. 

La soţia lui. 

La fiul lor. 

— Ethan, trebuie să ştiu, zise Kate. 

— Ce anume? 

— Cât de rău a fost. Ce i-au făcut Alyssei. A suferit? 

Ethan întinse mâna spre cablu şi făcu primul pas pe scândură — cel 
care-i făcea stomacul să se strângă. Îşi spuse că nu trebuia să 
privească în jos, dar nu se putea împotrivi acestui impuls. Pădurea 
era la o sută de metri sub tălpile cizmelor sale, pinii maiestuoşi fiind 
încoronați cu zăpadă. 

— A murit repede, minţi el. 

— Te rog, nu trebuie să faci asta, zise Kate. Vreau adevărul. Cât de 
rău au rănit-o? 

În peşteră se simţise plin de curaj, dar acum întrebările veneau 
rapid, una după alta, ameţitoare... 

Să fi fost Alyssa torturată de către oamenii lui Pilcher pentru a o determina 
să îi numească pe membrii grupării lui Kate? 

Sau fusese ucisă de oamenii lui Kate pentru a o împiedica să-i numească? 
— Ethan? 

Unde se petrecuse totul? 

— Ethan! 

Cine o înjunghiase în halul acela? 

Pilcher nu-şi omorâse propria fiică. 

Oare Kate se juca cu el? 

— Ce i-au făcut prietenei mele? întrebă ea. Trebuie să ştiu. 

El întoarse capul spre femeia pe care o iubise pe vremuri. 

Ea şi soţul ei stăteau pe marginea stâncii. El sperase ca în noaptea 
aceea să afle mai multe despre ceea ce se întâmplase cu Alyssa, dar 
acum se simţea şi mai nesigur. 

Frământat de mai multe întrebări. 

Cuvintele lui Pilcher răsunau în capul lui. 

Nu ai idee... 

De ce este în stare... 

— Au înjunghiat-o de mai multe ori, Kate, zise Ethan. Au spintecat-o 
rău de tot. 


19 
Era epuizat când ajunse la intersecţia dintre strada principală şi 
strada a opta. Era singur acum. Se despărţise de Kate şi de Harold cu 
câteva străzi în urmă. Cerul nu mai era negru-albastrui. 
Stelele păliseră. 
Se apropia răsăritul. 
I se părea că este treaz de o veşnicie. Nici nu-şi mai amintea ultima 
noapte în care dormise pe săturate. 
Picioarele îl dureau cumplit. Copcile i se desprinseseră din nou. Era 
înfrigurat şi însetat şi casa lui era la numai patru străzi distanţă. 
Avea să se dezbrace de hainele lui ude şi îngheţate, să se urce repede 
în pat şi să se acopere cu oricâte pături ar fi găsit. Trebuia să-şi 
reîncarce bateriile. Să-şi limpezească mintea pentru... 
Zgomotul unei maşini ce se apropia îl făcu să se uite peste umăr. 
Întoarse capul spre sud, în direcţia spitalului. Farurile se apropiau în 
viteză de el. 
La vederea lor se opri în intersecţie, sub luminile semaforului. 

Era un spectacol foarte rar în Wayward Pines — o maşină care 
mergea pe străzile oraşului. De-a lungul străzilor, lângă borduri, 
erau parcate o mulţime de autoturisme, majoritatea funcţionale. 
Exista chiar şi o staţie de alimentare la periferia oraşului şi un service 
auto în imediata vecinătate a acesteia. Dar oamenii mergeau rar cu 
maşina, vehiculele fiind mai mult de decor. 

Pentru o clipă, îşi imagină imposibilul: că un minivan se îndrepta 
către el. Cu un tată la volan. Cu mama moţăind alături de el, pe 
scaunul din faţă, în timp ce copiii dormeau pe bancheta din spate. 
Poate că veneau dinspre Spokane sau Missoula după un drum lung 
- de o noapte — cu maşina. Poate că veneau aici în vacanţă sau erau 
doar în trecere prin oraş. 

Nimic din toate astea nu era adevărat. 

El ştia acest lucru. Dar, pentru o fracțiune de secundă, stând singur 
în mijlocul oraşului cufundat în liniştea zorilor, i se păru totuşi 
posibil. 

Maşina care se apropia se deplasa în viteză pe strada principală, 
roţile acesteia încadrând simetric linia albă de pe mijlocul acesteia, 
cu motorul turat la maximum. Probabil că avea între o sută şi o sută 
zece kilometri pe oră, huruitul motorului reverberând între clădirile 
întunecate ale oraşului. 

Luminile farurilor îl orbiră. 

Lui Ethan îi trecu prin minte că ar fi fost mai bine să se ferească din 
drum, apoi constată că maşina încetinea. Jeepul Wrangler care-l 
transportase de atâtea ori în inima muntelui se opri în intersecţie, 
exact în faţa lui. Nu avea portiere şi nici plafon textil. 

Ethan auzi frâna de urgenţă. 

Marcus se zgâia la el din spatele volanului. Ochii umflați ai acestuia 
indicau faptul că abia se trezise din somn. 

Fără să oprească motorul, el zise: 

— Trebuie să vii cu mine, domnule Burke. 

Ethan se sprijini cu mâna de bara stabilizatoare a jeepului. 

— Pilcher te-a trimis după mine la ora cinci dimineaţa? 

— A sunat la tine acasă. Nu a răspuns nimeni. 

— Pentru că am fost plecat toată noaptea să fac ce mi-a cerut el. 

— Ei bine, vrea să te vadă chiar acum. 

— Marcus, sunt obosit, înfrigurat şi ud. Spune-i că trebuie să ajung 
acasă, să fac un duş şi să dorm puţin. Apoi... 

— Îmi pare rău, dar nu merge aşa, domnule Burke. 

— Poftim? 

— Domnul Pilcher a spus „acum“. 

— Domnul Pilcher poate să se ducă dracului. 

Semaforul de deasupra lor arunca alternativ lumini colorate pe 
caroseria jeepului, pe faţa lui Marcus şi pe pistolul pe care acesta îl 
ţinea îndreptat spre pieptul lui Ethan. Arăta ca un Glock, dar Ethan 
nu putea fi sigur în lumina tulbure a zorilor. 

ÎI studie pe Marcus. Părea furios şi agitat, de parcă i-ar fi fost frică de 
ceva. 

Tremurul pistolului era abia perceptibil. 

— Urcă în jeep, domnule Burke. Îmi pare rău că sunt nevoit să fac 
asta, dar am primit nişte ordine, aşadar trebuie să te duc urgent la 
biroul lui Pilcher. Ai fost soldat, nu-i aşa? Înţelegi, deci, că uneori 
trebuie să faci ceea ce ţi s-a spus şi nu contează dacă îţi place sau nu 
să execuţi acel ordin. 

— Am fost soldat, zise Ethan. Am pilotat un elicopter Black Hawk. 
Am transportat cu el oameni în bătălii din care ştiam că nu aveau să 
se mai întoarcă. Am dezlănţuit iadul asupra insurgenților. Şi da, am 
îndeplinit ordine. 

Ethan se urcă pe locul pasagerului şi privi în jos, spre ţeava 
pistolului, apoi în ochii tulburi ai lui Marcus. 

— Dar am primit aceste ordine de la nişte bărbaţi care se bucurau de 
toată încrederea şi respectul meu. 

— Dar domnul Pilcher are încrederea şi respectul meu. 

— Bravo lui. 

— Centura dumitale, domnule Burke. 

Ethan îşi prinse centura de siguranţă. Probabil că nu avea să-şi 
reîncarce bateriile, aşa cum sperase. 

Marcus îşi puse arma în toc, eliberă frâna de urgenţă şi schimbă 
viteza într-a-ntâia. Cuplă ambreiajul şi întoarse jeepul pe asfaltul 
nins, apoi demară pe strada principală, cu roţile din spate derapând 
uşor înainte de a-şi recăpăta aderenţa. 

Ţâşniră pe lângă spital cu nouăzeci de kilometri pe oră, accelerând în 
timp ce se apropiau de zona întunecată de după periferia oraşului. 
Când şoseaua intră în pădure, Marcus schimbă în viteza a treia. 
Ethan se simţise destul de rău pe drumul către casă, dar cel puţin 
mişcarea îi menţinuse circulaţia sanguină. Însă acum, se simţea 
cumplit. Vântul care urla în interiorul jeepului îi îngheţa sângele în 
oase. 

Marcus schimbă din nou viteza şi părăsi drumul, virând printre 
copaci. 

Poate că nu mai gândea destul de clar, dar ultimul lucru la care s-ar 
fi aşteptat era o întâlnire cu Pilcher. În timp ce se apropiau de 
bolovani, Marcus băgă mâna în buzunarul interior al gecii sale 
groase şi scoase ceva ce semăna cu o telecomandă de garaj. 

La distanţă, un triunghi luminos începu să se lăţească pe zăpadă. 
Marcus opri jeepul la piciorul peretelui stâncos. 

Uşa lată din stâncă încă nu se deschisese complet, intrând treptat în 
peretele de piatră. Degetele lui Ethan erau atât de amorţite din cauza 
frigului, încât abia le mai simţea pe mânerul cuţitului său. 

Deschise cuțitul, lama se extinse, iar el se repezi fulgerător la 

Marcus. Vârful curbat al cuţitului se lipi de beregata lui Marcus 
înainte ca el să aibă timp să reacționeze. 

Mâna dreaptă a lui Marcus se furişă în spatele volanului, căutând 
pistolul. 

Ethan îl avertiză: 

— O să te spintec. 

Marcus îşi puse mâna înapoi pe volan. 

— Strânge volanul acela de parcă toată viaţa ta ar depinde de el, 
pentru că aşa este, crede-mă. 

Muntele era larg deschis acum, iar lumina din interior se revărsa din 
tunel pe zăpadă şi pe copacii din jur. 

Ethan îi spuse lui Marcus la ureche: 

— Foarte încet, ridică mâna dreaptă de pe volan şi schimbă în viteza 
întâi. Tine mâna pe schimbătorul de viteze şi intră cu maşina în 
tunel. Odată ce vom intra, opreşte motorul. Înţelegi ce-ţi spun? 
Marcus încuviinţă. 

— Nu vreau să te rănesc, Marcus, dar o voi face. Am mai ucis 
înainte. În război. Chiar şi în acest oraş. Şi o voi face din nou. Nu te 
gândi că nu o voi face doar pentru că te cunosc. Asta nu mă va opri. 
Mâna lui Marcus tremura când apucă schimbătorul de viteze şi 
schimbă într-a-ntâia. 

Porni maşina şi intrară încet în tunel. 

Marcus opri motorul imediat ce intră în tunel, exact aşa cum i se 
spusese. 

În timp ce uşa din stâncă cobora în urma lor, Ethan scoase pistolul 
din tocul lui Marcus — un Heckler&Koch USP, cu gloanțe de calibrul 
.40. 

Se întrebă dacă nu cumva erau urmăriţi de camere. 

Marcus îi zise: 

— Eşti terminat. Ştii asta, nu-i aşa? 

Ethan întoarse pistolul, apucându-l de ţeavă. Marcus îşi dădu seama 
ce urma să se întâmple şi încercă să evite lovitura, dar Ethan îl lovi 
rapid în tâmplă cu patul greu al armei din material compozit. 
Marcus căzu pe spate şi s-ar fi rostogolit din jeep dacă nu ar fi avut 
centura de siguranţă, care îl ținea lipit de scaun. Ethan îi smulse 
cardul de identificare din haină, îi desfăcu centura de siguranţă şi 
lăsă gravitația să-şi facă treaba. Marcus ajunse pe asfalt. 
Apoi Ethan îşi desfăcu centura sa de siguranţă şi trecu la volan. 
Apăsă pe acceleraţie. 
Ambală motorul. 
În scurt timp, gonea pe şoseaua din interiorul muntelui. 

* 
Luminile globului gigantic care atârna din tavanul cavernei masive 
bâzâiau deasupra lui, dar în rest superstructura era cufundată în 
tăcere. 
Ethan verifică încărcătura pistolului HK. 
ÎL pufni râsul. 
Desigur, nu era niciun cartuş în cameră. 
Scoase încărcătorul. 
Era gol. 
Aruncă pistolul pe bancheta din spate şi cobori din jeep. 
Când ajunse la uşile automate, scoase din buzunar cardul de 
identificare al lui Marcus şi îl trecu prin cititor. 
Coridorul de la Nivelul 1 era pustiu la acea oră a dimineţii. 
Ethan porni pe scări până la nivelul următor. 
Pardoseala interminabilă cu model de „tablă de şah“ sclipea în 
lumina fluorescentă, iar pe coridor răsunau paşi. I se părea ciudat să 
străbată holurile acelea de unul singur, de parcă ar fi săvârşit o 
ilegalitate extrem de gravă. 
Nesupravegheat. Neînsoţit. 

Aproape de capătul coridorului, se opri la uşa camerei de 
supraveghere şi aruncă o privire prin gemuleţ. Cineva stătea la 
consolă verificând înregistrările camerelor de supraveghere - 
majoritatea fiind cu oameni care se trezeau, se foiau în paturile lor 
sau făceau dragoste, trupurile fiind abia vizibile în lumina 
imaginilor nocturne. 

Ethan folosi cardul de acces al lui Marcus. 

Uşa se deschise. 

Păşi înăuntru. 

Bărbatul de la consolă se învârti cu tot cu scaun, întorcându-se spre 
uşă. 

Ted. 

Şeful echipei de supraveghere. 

Ultimul om pe care Ethan spera să-l găsească la panoul de comandă. 
— Şerif Burke, zise Ted, pe un ton destul de surprins. Nu ştiam că 
vei trece pe aici. 

— Da. E drept că nu aveam asta în agendă. 

Ethan se apropie de peretele acoperit cu monitoare în timp ce uşa se 
închidea în spatele lui. 

— Arată-mi mâinile, zise el apoi. 

— Nu înţeleg. 

— Nu înţelegi ce înseamnă „arată-mi mâinile”, Ted? 

Ethan îşi scoase cuțitul. 

Ted ridică încet mâinile. 

Camera mirosea a cafea stătută. 

Ethan întrebă: 

— Este cineva în camera de alături? 

— Doi bărbaţi, răspunse Ted. 

— Există vreun motiv pentru ca oamenii tăi să-ţi facă o 
vizită-surpriză? 

— Nu cred. De obicei îşi văd de treaba lor, fără să facă pauze. 

— Să sperăm că aşa va fi, pentru binele şi siguranţa tuturor. 

Ethan se aşeză pe un scaun lângă Ted. Mâinile bărbatului tremurau, 
iar asta îl făcu pe Ethan să se simtă uşurat. Dacă lui Ted îi era frică de 
el, putea fi controlat. Lentilele ochelarilor bărbatului erau enorme, 
cât nişte ferestre, iar pupilele mari, dilatate, din spatele acestora 
păreau congestionate, tulburi. 

— Ai stat treaz toată noaptea, Ted? 

— Da. 

— Şi cât mai ai până termini schimbul? Te rog să înţelegi. Să mă 
minţi e ultimul lucru pe care ai vrea să-l faci. 

Ted îşi roti încheietura pentru a-şi consulta ceasul. 

— Treizeci şi patru de minute. 

— Ţi-e frică, Ted? 

Bărbatul încuviinţă încet din cap. 

— E bine. Aşa şi trebuie. 

— De ce faci asta, şerifule? 

— Pentru a obţine nişte răspunsuri. Poţi să-ţi pui mâinile în poală, 
Ted. 

Bărbatul îşi şterse fruntea cu mânecile cămăşii, apoi îşi lipi palmele 
de pantalonii săi din bumbac. 

— Vreau doar să-ţi clarific ceva, zise Ethan. 

— Da? 

— Nu ştiu dacă nu cumva ai aici vreun sistem de alarmă, vreo 
şmecherie prin care să-i poţi anunţa pe ceilalţi că eşti în primejdie. 
Dar dacă se întâmplă aşa ceva, dacă faci această greşeală, te voi 
ucide. 

— Înţeleg. 

— Nu-mi pasă nici dacă apar treizeci de gardieni înarmaţi la uşa 
asta. Dacă uşa se deschide, am să presupun că ai chemat pe cineva în 

ajutor şi ultimul lucru pe care am să-l fac înainte de a fi doborât va fi 
să-ţi tai gâtul. 

— În regulă. 

— Nu vreau să se întâmple asta, Ted. 

— Nici eu. 

— Depinde de tine. Acum, să trecem la treabă. Şterge de pe ecrane 
imaginile curente. 

Ted se întoarse încet în scaunul său, cu faţa spre consolă. 

Tastă ceva la un pupitru de comandă şi cele douăzeci şi cinci de 
monitoare se întunecară. 

— Înainte de toate, zise Ethan, presupun că există o cameră de luat 
vederi care înregistrează şi redă imagini live de pe coridorul de la 
Nivelul 2, chiar de la uşă, nu-i aşa? 

— Ar putea fi. 

— Selecteaz-o şi pune-o pe monitorul de sus, în colțul din dreapta. 
O imagine a coridorului de la Nivelul 2 apăru pe ecran. Era gol. 

— Acum, vreau să văd unde este Pilcher. 

— El nu are microcip. 

— Bineînţeles că nu are. Există camere de luat vederi în reşedinţa lui 
sau la el în birou? 

— Nu. 

— Şi asta ţi se pare normal? 

— Nu ştiu ce să spun. 

— Dar subalterna lui? Unde e Pam? Sau şi ea este pierdută în spaţiu? 
— Nu. Ar trebui să o putem localiza. 

Un ecran din colţul din stânga sus începu să pâlpâie. 

— Iat-o, zise Ted. 

Era imaginea sălii de gimnastică, redată de o cameră din colţul 
încăperii. Era o sală plină cu biciclete fixe, benzi de alergat şi greutăți 
libere. 

În sală nu se afla decât o femeie în mijlocul unui cadru, făcând 
tracţiuni la bară fixă — în aparenţă fără pic de efort. 

— L-ai localizat microcipul? 

— Exact. Despre ce este vorba, Ethan? 

Ethan aruncă o privire spre imaginea coridorului de la Nivelul 2. 
Încă era gol. 

— Ai o cameră la intrarea în tunelul de jos? zise el. 

Degetele lui Ted trecură la treabă. 

Tunelul apăru pe un ecran. 

Marcus stătea în şezut pe beton, cu capul atârnându-i între picioare. 
— Cine-i acolo? 

— Cel care m-a escortat. 

— Ce i s-a întâmplat? 

— M-a ameninţat cu un pistol. 

Marcus încerca să se ridice. Reuşi să stea pe picioare, dar genunchii 
lui cedară brusc, iar el se aşeză din nou pe asfalt. 

— Vreau să te întreb ceva, Ted. 

— Ce anume? 

— Cu ce te ocupai înainte ca Pilcher să te ia în echipă? 

— Când l-am întâlnit, nevasta mea era moartă de un an. Eram un 
vagabond fără casă şi un alcoolic incurabil. Venea să lucreze ca 
voluntar la adăpostul unde stăteam uneori. 

— Deci l-ai cunoscut drept persoana care îţi servea supa? 

— Exact. M-a ajutat să mă reabilitez. Aş fi mort acum dacă el nu ar fi 
apărut în viaţa mea. Nu am nicio îndoială în această privinţă. 

— Deci tu crezi că nu ar putea fi bănuit de nimic? Că nu ar putea face 
nimic rău? 

— M-ai auzit spunând aşa ceva, şerifule? 

Sus, pe ecrane, Marcus stătea acum în picioare, încercând să facă un 
pas nesigur în interiorul tunelului. — 

— Ted, ultima dată când am venit aici mi-ai arătat cum poţi localiza 
un microcip. Cum poţi vedea unde a fost cineva. 

— Da. 

— Presupun că asta nu e posibil în cazul lui Pilcher. 

— Corect. 

— Dar în cazul lui Pam? 

Ted se întoarse în scaun. 

— De ce întrebi? 

Marcus înainta acum împleticindu-se în tunel. 

— Fă-o doar. 

— Ce dată să caut? 

— Vreau să văd unde a fost Pam acum trei nopți. 

Toate ecranele deveniră negre. 

Apoi afişară o singură imagine de sus a oraşului Wayward Pines şi 
un semnal roşu apăru deasupra muntelui din sudul oraşului. 

— Care-i locaţia indicată? întrebă Ethan. 

— Superstructura. 

— Poţi mări imaginea? 

— Da, dar se vor vedea mai clar doar copacii de pe versantul 
muntos. Avem o reţea aeriană foarte sofisticată deasupra oraşului, 
dar nu şi deasupra acestui complex. 

În colţul din dreapta jos al ecranelor, erau afişate nişte numere, care 
arătau ca timpul militar. 

— Aceasta e locaţia ei la ora 21.00? întrebă Ethan. 

— Da. La 9.00 p.m. 

— În regulă. Mută încet înainte. 

Timpul se derulă — secunde, minute, ore —, dar semnalul roşu nu se 
mişcă de pe munte. 

Ted puse pauză şi zise: 

— Suntem acum la unu dimineața. 

— lar Pam încă nu a părăsit muntele. Derulează mai departe. 
Înainte de 1.30 a.m., semnalul se mută de pe munte, prin pădure şi 
apoi pe drumul din Wayward Pines. 

Ted apropie imaginea. 

Semnalul lui Pam deveni mai mare, mişcându-se acum rapid pe 
şosea, către oraş. 

Ethan zise: 

— Încearcă să faci chestia aia care dezvăluie toate zonele acoperite 
de supravegherea vizuală. 

Imaginea Dayglo apăru pe ecran. 

— Din moment ce Pam are microcipul, deplasarea ei va declanşa 
înregistrarea pe camere, corect? întrebă Ethan. 

— Da. 

Pam se deplasa pe o stradă lăturalnică paralelă cu strada principală. 
— Ce oră era în acel moment? 

— 1.49 a.m. 

— Şi nu o putem vedea pe cameră? 

— E ceva ciudat. 

— Ce anume? 

— Nu am opţiune „redare înregistrare camera”. 

Ted apropie imaginea. O clădire din oraş apăru mărită pe cele 
douăzeci şi cinci de ecrane. 

— Oh, acum înţeleg. Vezi? Pam stă într-un punct mort. 

Aproape de ea se vedeau o mulțime de zone întunecate în Dayglo şi, 
pe măsură ce secundele treceau, Pam rămânea mereu în zonele 
întunecate. 

— E bună, zise Ted. Ştie unde sunt plasate camerele şi unde trebuie 
să stea ca să evite înregistrarea. 

Ethan zise: 

— Încearcă să derulezi la 1.55 a.m. 

Ted sări peste câteva minute. 

La 1.55 fix, semnalul lui Pam apăru la sud de clădirea operei, la 
intersecţia dintre strada principală şi cea cu numărul opt. 

Ai fost acolo. În noaptea în care a murit Alyssa, tu le urmăreai pe ea şi pe 
Kate. Ai văzut când s-au despărțit. 

Ted îi zise: 

— Poate te-aş putea ajuta dacă mi-ai spune ce anume cauţi. 

La 1.59, Pam începu să se deplaseze spre sud. 

Şi atunci, ai început să o urmăreşti pe Alyssa. 

Pam trecu în zona Dayglo. 

— Am opţiunea „redare înregistrare cameră”, zise Ted. 

— Să o vedem. 

Pe ecrane apăru o imagine surprinsă de camerele de pe strada 
principală. 

Era o înregistrare pe timp de noapte destul de neclară, dar Ethan 
reuşi să distingă silueta lui Pam mergând repede pe trotuar. 

Femeia ieşi repede din câmpul vizual. 

Înregistrarea deveni întunecată. 

Pe ecrane apăru din nou harta aeriană a oraşului. 

— Dar ce căuta ea în oraş? întrebă Ted. 

— La 1.59, Alyssa şi Kate Ballinger se despart în intersecţia dintre 
strada principală şi cea cu numărul opt. Niciuna dintre cele două 
femei nu are microcip, deci nu s-a înregistrat nimic. Mi s-a spus că 
Alyssa a pornit spre sud, probabil către suprastructură. Pam o 
urmăreşte pe Alyssa. Nu uita că, după câteva ore, în zona pajiştii din 
sudul oraşului, eu o voi găsi pe Alyssa. Goală în mijlocul drumului. 
Torturată până la moarte. 

— „Rătăcitorii” au ucis-o pe Alyssa. 

— Poate. Sau poate că nu. Verifică toate cele trei camere de 
supraveghere, Ted. 

Ted schimbă din nou imaginile. 

Marcus dispăruse din raza camerei de la uşa tunelului. 

Pam părăsise sala de gimnastică. 

Coridorul de la Nivelul 2 era gol. 

— Întoarce-te înapoi unde eram, zise Ethan. Să vedem unde merge 
Pam. 

Ted schimbă pe vederea de sus a oraşului Wayward Pines. 

Pam continuă să meargă în sudul oraşului. Acolo unde drumul cotea 
din nou spre oraş, semnalul ei intră în pădure şi înaintă spre gardul 
electrificat. 

Ethan întrebă: 

— Poţi adăuga semnalele altor microcipuri pe aceste imagini? 

— Te referi la cele existente în zonă în acelaşi moment? 

— Exact. 

Semnalul lui Ethan apăru pe ecran. 

— Deci erai în acelaşi loc în care se afla Pam, zise Ted. Nu înţeleg. 

— Eram. Acum trei nopţi, lângă gard. Peter MacCall tocmai murise 
electrocutat. 

— Oh, îmi amintesc acum. 

— Acum verifică traiectoria lui Pam din nou -— de la 1.59 a.m. Până 
când ajunge la mine, lângă gard. 

Ted derulă înregistrarea, reluând mişcările lui Pam. 

— Nu le pot urmări, zise Ted. 

— Atunci, derulează-le din nou. 

Ted încercă să le deruleze de trei ori, iar la sfârşitul celei de-a treia 
încercări îşi pierdu răbdarea. 

— Ce naiba? 

Ted se aplecă deasupra panoului de comandă. 

Expresia lui era schimbată. 

Nu-i mai era frică, în schimb era foarte agitat. 

Concentrat. 

Ethan întrebă: 

— Mă înşel eu sau lipsesc două ore şi jumătate din înregistrarea cu 
Pam din noaptea în care Alyssa a fost ucisă? 

Ted derulă din nou înregistrarea. 

Insistă până când semnalul lui Pam apăru pe patru ecrane. Apoi 
urmări imaginile de câteva ori. 

— Lipseşte o bucată importantă din înregistrare, zise Ted. Nu poţi 
să-ți dai seama decât după ora indicată pe filmare. 

Tastă furios şi insistent, căutând o soluţie. 

Pe ecrane apăru un cod de eroare. 

Ted se holbă la el, cu gâtul întins, de parcă nu ar fi putut înţelege. 

— Ce înseamnă asta? întrebă Ethan. 

— Lipseşte un câmp de date. De la 2.04 a.m. Până la 4.33 a.m. 

— Cum este posibil? 

— Cineva a şters înregistrarea. Lasă-mă să mai încerc ceva. Pe ecrane 
era acum afişat ceea ce tasta Ted: un cod interminabil şi greu de 
descifrat. 

Rezultatul fu un nou mesaj de eroare. 

Ted zise: 

— Am dat comanda „restaurare sistem” cu şaizeci de minute înainte 
de lipsa secvenţei de timp. 

— Şi? 

— Înregistrarea pe care o căutăm a dispărut. 

— Ce înseamnă asta, mai exact? întrebă Ethan. 

— Că a fost ştearsă. 

— Putea Pilcher să facă asta? Sau Pam? 

— Cu siguranţă nu. Ce vreau să spun e că nu puteau face singuri 
acest lucru. Ştergerea ar fi practic imposibilă, dar să peticeşti 
istoricul înregistrărilor lui Pam, în care lipseşte un câmp de date 

pentru a arăta totul perfect? Nici vorbă. Asta cere un înalt nivel de 
experienţă. 

— Deci cine putea să-i ajute? Unul dintre specialiştii tăi din echipa 
de supraveghere? 

— Doar dacă li s-a ordonat să facă asta. 

— ie nu ţi-au cerut să o faci? 

— Nu. Îţi jur. 

— Câţi oameni din echipa ta ar putea face aşa ceva? 

— Doi. 

Ethan îndreptă cuțitul către uşa din capătul masivului pupitru de 
comandă. 

— Ei sunt înăuntru acum? 

Ted ezită. 

— Ted... 

— Unul dintre ei e înăuntru. 

Ethan se apropie de uşă. 

Ted îl opri. 

— Aşteaptă, zise el. 

Îi făcu semn lui Ethan către monitoarele pe care se vedeau imagini 
de la camerele de supraveghere live din interiorul superstructurii. 
Pam şi Pilcher veneau pe coridorul de la Nivelul 2, urmaţi de doi 
gardieni. 

Ethan îl privi suspicios pe Ted. 

— Tu i-ai alertat? 

— Bineînţeles că nu. Stai jos. 

— De ce? 

Ted atacă touchscreenurile. 

Imaginile de la camerele de supraveghere dispărură. 

— Afişează-le din nou, zise Ethan. 

— Dacă asta înseamnă ceea ce cred eu că înseamnă, nu trebuie să le 

avem pe ecran atunci când ei vor intra aici. 

Ted intră pe harta aeriană a oraşului, selectă casa lui Kate Ballinger 
şi analiză schiţa interactivă a casei. 

Acţionă camera de deasupra patului ei. 

Kate şi Harold umplură ecranul. Lumina zorilor se revărsa pe 
ferestrele celor doi soţi, în timp ce aceştia se îmbrăcau. Ethan se 
aşeză. 

— De fapt, intenţionezi să mă ajuţi? 

— Poate. 

De cealaltă parte a uşii se auzeau acum voci. 

Apoi zgomotul încuietorii. 

— Ai face bine să găseşti repede o scuză, şerif Burke. 

Ethan îi spuse: 

— O ultimă întrebare. Dacă ar trebui să vorbesc de urgenţă cu cineva 
în mijlocul zilei, chiar în centrul oraşului... 

— Banca din intersecţia străzii principale cu strada nouă. Acolo e un 
punct mort. Şi surd. 

Uşa se deschise. 

Pilcher intră primul, iar Pam îl urmă imediat. 

El spuse peste umăr, adresându-se probabil gardienilor: 

— Rămâneţi pe poziţie câteva clipe. O să vă chem eu. 

Apoi intră cu paşi mari în încăpere şi îl privi pe Ethan extrem de 
furios şi plin de suspiciune. 

— Marcus e la infirmerie cu o contuzie şi cu capul spart. 

Ethan ripostă: 

— Bietul idiot m-a ameninţat cu un pistol. Are noroc că nu a ajuns la 
morgă. Dumneata i-ai dat această autoritate? 

— l-am spus să meargă în oraş cu maşina, să te găsească şi să te 
aducă înapoi la mine în orice condiţii. 

— Deci ţie trebuie să-ţi mulţumească pentru capul spart. 

— Ce faci aici? 

— Cam ce ţi se pare că fac? 

Pilcher se uită la Ted. 

Acesta interveni: 

— A vrut să vadă nişte înregistrări live de la reşedinţa soţilor 
Ballinger. 

Pe ecrane, o văzură pe Kate mergând spre bucătărie. Apoi, spălând o 
presă franceză de zaţul de cafea rămas pe fundul vasului. 

Pilcher zâmbi. 

— Ce s-a întâmplat, Ethan? Nu te-ai săturat să o priveşti noaptea 
trecută? Aş vrea să vii la reşedinţa mea chiar acum. 

Ethan făcu un pas către Pilcher. 

Avea vreo cincisprezece centimetri mai mult decât bărbatul din faţa 
lui şi îl privea de sus, fixându-i vârful nasului. 

Zise: 

— Aş fi încântat să te însoțesc, David, dar mai întâi simt nevoia să-ţi 
spun că, dacă vei mai încerca aşa ceva cu mine — respectiv să-ţi 
trimiţi lacheul să mă aducă sub ameninţarea pistolului... 

— Ai grijă, îl opri Pilcher. Sfârşitul acestei propoziţii s-ar putea să te 
coste destul de scump. 

Se uită în jur, apoi întrebă: 

— Eşti sigur că e totul în regulă aici, led? 

— Da, domnule. 

Pilcher îl privi din nou pe Ethan, apoi îi spuse: 

— După tine. 

Ethan îşi îndesă mâinile în buzunare în timp ce trecea pe lângă Pam. 
Aceasta avea un zâmbet ciudat, de psihopată, cu pielea strălucind 
încă de sudoare după activitatea de la sala de gimnastică. 

Afară, pe coridor, doi bărbaţi masivi stăteau de o parte şi de alta a 
uşii. Erau îmbrăcaţi în civil, dar aveau agăţate de gât puşti-mitralieră 

şi îi aruncau lui Ethan priviri pline de ură. 
Pilcher îi conduse pe toţi pe coridor şi deschise cu cardul său de 
acces perechea de uşi nemarcate ale ascensorului care urca direct la 
reşedinţa sa. 
EI întoarse capul spre gardienii săi şi zise: 
— Cred că ne vom descurca de aici încolo, domnilor. 
După ce intrară cu toţii în cabină, Pilcher spuse: 
— Marcus îmi spune că i-ai furat cardul de acces. 
Ethan i-l întinse. 
— Se pare că ai avut o noapte grea, scumpule, îi spuse Pam. 
Ethan aruncă o privire spre hanoracul său, care era încă ud, pătat de 
noroi şi rupt în mai multe locuri. 
— Tocmai mă duceam acasă când m-a interceptat Marcus, se scuză 
el. 
— Mă bucur că a făcut-o, zise ea. Îmi placi aşa, murdar. 
Când ajunseră la reşedinţa lui Pilcher, Pam îl înşfacă pe Ethan de 
braţ şi îl împinse înapoi în cabina liftului. 
Lipindu-şi buzele de urechea lui, şopti: 
— V-am văzut întâmplător pe tine şi pe Theresa când aţi ieşit la 
plimbare în toiul nopţii. Oh, nu trebuie să faci faţa asta. Nu am spus 
nimănui. Încă. Dar voiam doar să ştii că acum îmi aparţii. 

XXX 
Pilcher îi conduse pe Ethan şi Pam la o masă rotundă din sticlă, 
aflată în capătul unei bucătării imaculate. Cheful personal îi 
pregătea deja micul dejun — mirosul de ouă, bacon şi şuncă se ridica 
deasupra vaselor de pe aragazul Viking. 
— Bună dimineaţa, Tim, zise Pilcher. 
— Bună dimineaţa, domnule. 
— Vrei să ne prepari o cafea? Ne poţi lua şi comenzile. Vom fi trei la 
masă. 

— Desigur. 

Lumina care se revărsa pe fereastra de lângă masă era gri şi 
mohorâtă. 

— Aud că a nins noaptea trecută, zise Pilcher. 

— S-a depus doar un strat fin, răspunse Ethan. 

— Prima ninsoare pare să vină mai devreme în fiecare an. E abia 
august. 

Un bărbat tânăr şi proaspăt bărbierit, în uniformă de bucătar-şef, 
apăru din bucătărie cu o tavă pe care erau trei ceşti de porțelan şi o 
presă franceză mare. 

Puse tava pe masa de sticlă şi coborî grijuliu pistonul. 

Umplu toate ceştile, apoi zise: 

— Ştiu că Pam şi domnul Pilcher o preferă neagră. Şerif Burke? Să vă 
aduc nişte frişcă şi zahăr? 

— Nu, mulţumesc, zise Ethan. 

Mirosea a cafea de calitate. 

Avea un gust infinit mai bun decât ceea ce se servea în oraş. 

Aşa cum îşi amintea Ethan din Seattle. 

— Ai fi fost atât de mândru de şeriful nostru, David, dacă l-ai fi 
văzut ieri, zise Pam. 

— A, da? Dar ce a făcut? 

— L-a vizitat pe Wayne Johnson. E prima ta integrare, nu-i aşa, 
Ethan? 

— Da. 

— Domnul Johnson a avut probleme, punând acele întrebări dificile 
pe care le pun toţi. Ethan s-a descurcat perfect. 

— Mă bucur să aud asta, zise Pilcher. 

— A fost ca şi cum l-am fi văzut pe băieţelul nostru făcând primii 
paşi. Pur şi simplu minunat. 

Tim le luă comenzile şi se duse din nou la bucătărie. 

Pilcher zise: 

— Murim de curiozitate să auzim cum a fost seara trecută, Ethan. 
Ethan privi în jos, spre aburul care se ridica din cafeaua lui. Era 
într-o situaţie delicată. Dacă acest bărbat fusese capabil să-şi omoare 
propria fiică, ce ar fi făcut cu el şi cu familia lui dacă ar fi refuzat să-i 
dea numele celor implicaţi? 

lar dacă ar fi spus tot ce ştia, ar fi semnat condamnarea la moarte a 
lui Kate. 

Erau nişte opţiuni imposibile. 

Şi, ca şi cum asta nu ar fi fost de ajuns, Pam ştia că el scosese 
microcipul Theresei. 

— Ethan, spune-ne tot ce ai văzut. 

Ameninţată cu moartea, probabil că Alyssa nu le dăduse nume, dar, 
fără îndoială, le spusese tatălui ei şi lui Pam adevărul. 

Probabil le spusese că, de fapt, grupul lui Kate nu era deloc periculos. 
Că nu plănuiau o revoluţie. 

Că se întâlneau doar ca să se simtă liberi. 

Şi totuşi, fusese ucisă. 

Adevărul nu-i ajutase pe cei din grupul lui Kate. Adevărul nu o 
salvase pe Alyssa. 

— Ethan? 

După un moment îngrozitor de cumpănă, vedea acum totul cu o 
claritate orbitoare. Înţelese ce avea de făcut. 

Era riscant. O adevărată nebunie. 

— Ethan, vorbeşte odată! 

Dar era singura lui şansă. 

— Am intrat, zise el. 

— Ce înseamnă asta? 

Ethan zâmbi. 


— Am văzut cercul membrilor. 


605 


— Ai fost dus la locul lor de întâlnire? 

— M-au legat la ochi şi m-au dus aşa prin pădure. Am urcat pe o 
stâncă până la o cavernă a cărei intrare se afla pe la jumătatea 
muntelui. 

— Ai putea găsi locul acela de unul singur? 

— Aşa cred. Când m-am întors, nu am mai fost legat la ochi. 

— O să vreau să-mi schiţezi o hartă a locului. 

— Desigur. 

— Şi ce ai văzut? 

— Erau cincizeci sau şaizeci de oameni acolo. 

— Inclusiv fosta ta parteneră şi soţul ei? 

— Oh, da. Evident, Kate şi Harold conduceau toată adunarea. 

— L-ai recunoscut pe ceilalți? 

— Da. 

— Vom avea nevoie de o listă completă cu numele lor. 

— Asta nu ar trebui să fie o problemă. Dar trebuie să ştii ceva. 

— Ce anume? 

— M-am infiltrat în grup noaptea trecută gândindu-mă că aveam să 
particip la o adunare inofensivă. De fiecare dată când trebuie 
respectate nişte reguli, stă în firea oamenilor să le evite şi să nu se 
conformeze. Un exemplu perfect ar fi barurile din 1920, care vindeau 
băuturi alcoolice în timpul Prohibiţiei. Dar aceste adunări, aceste 
întruniri... nu sunt deloc inofensive. 

Pilcher şi Pam schimbară o privire. Surpriza care se citea pe feţele lor 
era evidentă. 

Era clar, Alyssa le spusese cu totul altceva. 

Ethan adăugă: 

— Sincer, am crezut că eşti doar un ciudat obsedat de control, dar 
aveai perfectă dreptate. Ei recrutează activ membri noi. Şi au arme. 
— Arme? Ce fel de arme? 

— În special confecţionate manual. Topoare. Cuţite. Bâte. Am văzut 
şi vreo două pistoale. Colectează un adevărat arsenal. 

— Ce vor? 

— Uite ce, toţi au devenit agitaţi când m-au văzut acolo. 

— Îmi pot imagina. 

— Dar, din câte am înţeles, ei vor să preia controlul. Să întoarcă 
întregul oraş. Asta îmi este clar. Nu îşi riscă vieţile doar pentru a se 
aduna să vorbească în linişte despre vremurile bune de altădată, 
înainte de Wayward Pines. Ştiu că sunt supravegheați. Ştiu că există 
un gard. Unii dintre ei au reuşit chiar să treacă de partea cealaltă. 

— Cum? 

— Încă nu ştiu. Ethan cuprinse în palme ceaşca de cafea pentru a-şi 
încălzi mâinile pe porţelanul fierbinte, apoi adăugă: O să fiu cinstit. 
Am fost sceptic în privinţa intrării în grup. Dar voi... noi... avem o 
problemă foarte serioasă. 

— Şi Alyssa? întrebă Pam. 

— Întrebi dacă ei au omorât-o? 

— Da. 

— Ei bine, nimeni nu s-a ridicat în picioare ca să mărturisească în 
timp ce eu eram acolo, ce crezi? Oamenii ăştia sunt paranoici în 
ultimul hal şi nu au încredere în nimeni, temându-se să nu fie 
descoperiţi. Ei nu ştiu exact cine eşti dumneata, David, dar ştiu că 
există cineva ca tine. Ei ştiu că cineva controlează totul. Şi vor să te 
oprească prin orice mijloace. Vor un război. Libertatea sau moartea 
şi alte prostii de acest gen. 

Tim reveni cu o tavă din argint. 

Aşeză pe masă un platou cu fructe proaspete — cu siguranţă, ultimele 
- culese din grădinile comunitare. 

— Un ochi pe pâine prăjită pentru dumneavoastră, domnule Pilcher. 
Ouă Benedict pentru tine, Pam. Şi omletă pentru dumneata, şerif 

Burke. 

Bărbatul împrospătă cafelele celor trei şi se retrase. 

Pilcher luă o înghiţitură din oul său şi îl studie un moment pe Ethan. 
În cele din urmă, zise: 

— Cred că înţelegi, Ethan, că un război între cele câteva sute de 
oameni rămaşi pe faţa pământului este de neconceput. Aşa ceva nu 
trebuie să se întâmple. 

— Desigur. 

— Ce propui? 

— Poftim? 

— Dacă ai fi în locul meu, ce ai face? 

— Nu ştiu. Nu am avut ocazia să mă gândesc serios la asta. 

— De ce ţi se pare atât de greu? Pam? 

— Ei bine, înainte de toate, l-aş pune pe superşeriful nostru aici de 
faţă să scrie numele tuturor celor prezenţi la mica serată de ieri. Apoi 
m-aş gândi — şi, spunând aceste cuvinte, arătă spre ea — să adun o 
mică echipă. Am cerceta întregul oraş şi într-o singură noapte i-am 
face să dispară pe toţi ticăloşii de pe lista aceea. Dar sunt la 
menstruaţie acum şi probabil că gândesc destul de sângeros — şi să 
ştiţi că nu am intenţionat să fac un joc de cuvinte. 

— l-ai pune din nou pe toți în stare de suspensie? o întrebă Pilcher. 
— Sau i-aş ucide în cel mai oribil mod cu putinţă. În acest moment, 
pentru mine sunt nişte cauze pierdute, nu crezi? 

— Câţi ai spus că erau acolo, Ethan? 

— Cincizeci sau şaizeci. 

— Nu mi se pare normal să-mi sacrific atâţia oameni. Poţi să mă 
numeşti un optimist incurabil, dar sunt sigur că un anumit procent 
din grupul lui Kate ar putea fi convins prin mijloace mai puţin 
decisive, cum ar fi tortura şi moartea. 

Pilcher presără o cantitate modestă de sare peste oul său. 

Apoi luă o înghiţitură. 

Se uită pe fereastra săpată în stâncă. 

Dincolo de faţa stâncii, se deschidea o panoramă uimitoare. 

La trei sute de metri mai jos, o pădure acoperea poalele versantului 
muntos, întinzându-se până în oraş. 

Când Pilcher întoarse din nou capul spre masă, avea întipărită pe 
chip o nouă expresie, plină de optimism. 

— Ethan, te aşteaptă o noapte interesantă, spuse el. 

— Cum aşa? 

— Vei anunţa prima ta „festivitate”. 

— Pentru cine? 

— Kate şi Harold Ballinger vor fi invitaţii de onoare. 

Pam era toată numai un zâmbet. 

— Ce idee grozavă! zise ea. Dacă tai capul şarpelui, restul va muri de 
la sine. 

Pilcher zise: 

— Ştiu că singura „festivitate” la care ai asistat, Ethan, a fost a ta, dar 
bănuiesc că ai studiat manualul. Ştii ce vom aştepta de la tine. 

— Ai vreo remuşcare la gândul că vei asista la execuţia fostei tale 
iubite? întrebă Pam. 

— Sensibilitatea ta e copleşitoare, zise Ethan. Poate îmi aduci aminte 
într-o zi să-ţi explic ce înseamnă empatia. 

— Poate că nu a fost formulată aşa cum trebuie, dar întrebarea e 
totuşi oportună, zise Pilcher. Eşti în stare să faci asta, Ethan? Şi nu 
vreau să mă înţelegi greşit. Nu insinuez că ai avea de ales în această 
chestiune. 

— Mi-e groază, zise Ethan. Dacă mă întrebaţi, recunosc, am iubit-o 
pe vremuri. Dar după noaptea trecută, am înţeles necesitatea unor 
măsuri urgente. 

Maxilarul lui Pilcher se relaxă. 

— Când te aud spunând asta, Ethan... Nimic nu m-ar face mai fericit 
decât să te ştiu cu totul de partea noastră. Toţi trei lucrând împreună. 
Să mă bucur pe deplin de loialitatea şi de încrederea ta. E atât de 
important şi sunt atât de multe pe care nu ţi le-am spus... Atât de 
multe lucruri pe care aş vrea să ţi le împărtăşesc. Dar trebuie să ştiu 
că eşti cu adevărat de partea mea. 

— Soții Ballinger trebuie să fie luaţi în viaţă, zise Pam. Va trebui să le 
clarifici asta ofiţerilor de la bun început sau oaspeţii noştri vor fi 
ucişi pe vreo alee lăturalnică. În lumina mesajului pe care încercăm 
să-l transmitem, ei trebuie să moară în cerc, pe strada principală. 
Trebuie să aibă o moarte sângeroasă şi îngrozitoare, astfel încât toţi 
cei din grupul lor să înțeleagă prețul nesupunerii lor. 

— O să urmăresc îndeaproape cum vei conduce această festivitate, 
zise Pilcher. Performanţa ta din seara asta poate pune bazele unei 
colaborări bazate pe încredere deplină. Pilcher îşi termină cafeaua şi 
se ridică. Du-te acasă şi dormi puţin, Ethan, adăugă el. După-amiază 
o să-l trimit pe doctorul Miter în oraş ca să-ţi implanteze din nou 
cipul. 

Pam zâmbi. 

— Dumnezeule, ador festivitățile, zise ea. Sunt chiar mai frumoase 
decât Crăciunul. Şi bănuiesc că oamenii din oraş le adoră şi ei. Ştii că 
unii păstrează în dulapuri costume pentru noaptea cea mare? Îşi 
decorează cuţitele şi pietrele. Cu toţii simţim nevoia să facem mici 
nebunii din când în când. 

— Asta înseamnă pentru tine executarea a doi dintre semenii noştri? 
Mici nebunii? întrebă Ethan. 

— La urma urmei, la asta ne pricepem cel mai bine, nu-i aşa? 

— Sper că nu e adevărat. 

Pilcher interveni: 

— Personal, urăsc „festivităţile”. Dar este vorba despre oamenii mei 

de acolo din vale şi, oricât de greu mi-ar fi, ştiu de ce anume au 
nevoie. Perfecţiunea deplină i-ar face să-şi piardă minţile. In fiecare 
orăşel perfect zace ceva urât dedesubt. Nu există vise fără coşmaruri. 


20 


Ethan intră în casa lui întunecată. 

Dădu drumul la apă în cada din baia de la parter şi urcă în dormitor. 

Theresa dormea sub un munte de pături. 

El se aplecă şi îi şopti la ureche: 

— Vino cu mine în baie. 

Apa din cadă era singurul lucru cald din casă — era fierbinte şi 

îmbietoare. 

Baia era plină de aburi când Theresa ajunse la parter. 

Oglinda de deasupra chiuvetei era aburită. La fel şi fereastra de 

deasupra căzii. Tencuiala părea transpirată. 

Theresa se dezbrăcă. 

Intră în apă şi se lăsă între picioarele lui. 

Mai erau acum doar doi centimetri între suprafaţa apei şi buza căzii 

cu picioare. Aburii din încăpere erau atât de denşi, încât Ethan abia 

putea vedea chiuveta. 

Cu piciorul, Ethan întoarse robinetul doar cât să umple baia cu 

zgomotul apei curgând. O lipi pe Theresa de pieptul lui. Chiar şi în 

căldura aceea, pielea ei era mai rece decât a lui. Urechea ei era exact 

lângă buzele lui, iar el realiză că era o poziţie perfectă pentru a vorbi 

cu ea. Cum de nu realizase până atunci? 

Aburii îi învăluiră. 

El zise: 

— Oamenii lui Kate nu au ucis-o pe femeia a cărei moarte o 

investighez. 

— Atunci cine a ucis-o? 

— Ori Pam, ori un alt subordonat al lui Pilcher, ori chiar el însuşi. 

— Şi-a ucis propria fiică? 

— Nu ştiu cu siguranţă, dar oricum, în noaptea asta va fi o 
festivitate. 

— Pentru cine? 

— Kate şi Harold. 

— Iisuse... Şi tu trebuie să o conduci, ca șerif al oraşului. 

— Aşa este. 

— Nu o poţi împiedica? 

— Nu vreau să o împiedic. 

— Ethan... Ea întoarse capul şi ridică privirea spre el. Ce se petrece? 
— Mai bine să nu ştii. 

— În caz că nu o vei opri? Asta vrei să spui? 

— Da. 

— Cât de reală este această posibilitate? 

— Foarte reală. Dar am vorbit despre asta noaptea trecută. Ţi-am 
promis că voi rezolva totul, chiar dacă asta înseamnă să ne asumăm 
riscul de a pierde tot ce avem. 

— Ştiu. Doar că... 

— E ceva mai diferit când trebuie să treci la fapte. Apropo, Pam ştie 
despre noi. Că am ieşit împreună noaptea trecută. 

— A spus cuiva? 

— Nu. Şi pot să pariez că nu o va face — cel puţin, nu înainte de 
festivitate. 

— Dar ce se va întâmpla dacă va spune ceva după aceea? 

— După noaptea asta nimic nu va mai conta. Dar, uite ce e: eu nu 
trebuie să fac asta. Am putea să ne conformăm, pur şi simplu. Să ne 
trăim restul zilelor ca nişte orăşeni liniştiţi. Eu aş fi şerif. Ar exista şi 
unele avantaje. Nu avem nicio ipotecă aici. Nici facturi de plătit. 
Avem tot ce ne trebuie. Înainte lucram în fiecare noapte peste 
program. Acum sunt întotdeauna acasă la cină. Petrecem mai mult 

timp împreună, ca familie. 
Theresa şopti: 
— O parte din mine se întreabă dacă aş putea să mă obişnuiesc cu 
viaţa asta, ştii? Să mă conformez. Dar nu ar fi viaţă, Ethan. Nu în 
aceste condiţii. 
Theresa îl sărută. Buzele ei erau moi datorită căldurii şi aburilor din 
baie. 
— Vreau să ştii că, orice s-ar întâmpla, te iubesc, aşa că ar fi mai bine 
să faci ceea ce trebuie să faci. În ultimele douăzeci şi patru de ore, 
m-am simţit mai aproape de tine decât în ultimii cinci ani de căsnicie 
petrecuţi în Seattle. 

XXI 
După-amiază, stratul de zăpadă era deja topit. 
Sub un cer albastru, specific anotimpului hibernal, Ethan aştepta 
dincolo de gardul ce împrejmuia şcoala. Copiii ieşeau în grupuri 
mari din clădirea de cărămidă, coborând scările din faţa acesteia. 
Ethan îl zări pe Ben ieşind împreună cu alţi doi prieteni — cu 
ghiozdanele atârnate pe umeri, vorbind şi râzând. 
Cât de normal părea totul... 
Copii ieşind de la şcoală la sfârşitul orelor. 
Nimic mai mult. 
Ben ajunse pe trotuar. Încă nu-l observase pe tatăl lui. 
Ethan îl salută: 
— Bună, fiule. 
Ben se opri. La fel şi prietenii lui. 
— Tată! Ce faci aici? 
— M-am gândit să te iau de la şcoală astăzi. Nu vrei să te duc acasă? 
Băiatul nu părea prea încântat de această idee, dar îşi ascunse 
stânjeneala cu graţie. Se întoarse către prietenii lui şi spuse: 
— Vorbim mai târziu. 

Ethan puse mâna pe umărul lui Ben şi-i zise: 

— Ce-ai spune să mergem acolo unde-ţi place cel mai mult pe lume? 
Merseră la patru străzi distanţă de cea principală şi traversară 
pentru a intra într-un magazin de dulciuri numit The Sweet Tooth”. 
Câţiva copii de la şcoală le-o luaseră înainte: grupuri de băieţi şi fete 
erau deja acolo, înfulecând din sutele de boluri de sticlă pline cu bile 
de gumă, Spree, Sweet Tarts, Pixy Stix, gumă de mestecat pentru 
baloane Cry Baby, Jolly Ranchers, Jawbreakers, M&M'S, Starbust, 
Pez, Skittles, Sour Patch Kids, Nerds, Smarties, Atomic Fireballs — 
nicio marcă de dulciuri producătoare de carii nu lipsea din această 
colecţie. 

Ethan ştia că, la fel ca toate celelalte lucruri, şi acestea fuseseră 
depozitate în suspensie. 

Dar nu se putea abţine să nu se gândească la faptul că, dacă un lucru 
putea rămâne neschimbat timp de două mii de ani, acesta trebuia să 
fie un Jawbreaker”. 

EI şi Ben ajunseră la standul cu ciocolată. 

Ciocolata de casă — cu toate transformările suferite — le făcea cu 
ochiul de sub capacul de sticlă. 

Ethan zise: 

— Alege tot ce îţi doreşti. 

Înarmaţi cu câte o ciocolată caldă şi o pungă mare de hârtie plină cu 
câte un sortiment de ciocolată de casă, Ethan şi Ben porniră tacticoşi 
pe trotuar. 

Era cea mai aglomerată perioadă a zilei în Wayward Pines. Copiii 
abia ieşiseră de la şcoală, iar străzile răsunau încântător de râsetele 
lor. 


19 Slăbiciune pentru dulciuri (n.tr.) 
% Tip de bomboană, adesea foarte tare (n.tr.) 

Oraşul nu i se păruse niciodată mai real. 

— Să găsim un loc în care să ne aşezăm, zise Ethan. 

ÎI conduse pe fiul său peste drum, către banca aflată la intersecţia 
dintre strada principală şi cea cu numărul nouă. Se aşezară să-şi bea 
ciocolata caldă, ciugulind din pungă şi privind trecătorii. 

Ethan zise: 

— Îmi amintesc cum eram eu la vârsta ta. Tu eşti un puşti mult mai 
bun decât eram eu. Şi mai deştept. 

Băiatul ridică privirea spre el, având firimituri de ciocolată pe la 
gură. 

— Adevărat? 

Ben purta ochelari şi o şapcă de vânătoare cu urechi lungi şi Ethan îşi 
spuse că băiatul semăna izbitor cu Ralphie din filmul O poveste de 
Crăciun. 

— Oh, da. Eu am fost un mic ticălos. Guraliv şi rebel. Nu ascultam 
de nimeni. 

Asta păru să-l amuze pe Ben. 

Sorbi din ciocolata caldă. 

— Şcoala era doar şcoală pentru mine, adăugă Ethan. Aveam de 
făcut teme. Erau şedinţe cu părinţii. Rapoarte de evaluare de la 
şcoală. 

— Ce înseamnă raport de evaluare? 

— Un formular pe care erau trecute notele elevului dintr-un 
trimestru. Probabil că nu-ţi mai aminteşti de vremea când mergeai la 
şcoală în Seattle. Aici, şcoala e ceva mai diferită. 

Ben se holba acum la asfaltul de sub tălpile lor. 

— Ce s-a întâmplat, fiule? 

— Nu ar trebui să vorbeşti despre asta. 

Băiatul rosti aceste cuvinte cu o voce gravă, aproape şoptită. 

— Ben, uită-te la mine. 

Băiatul ridică privirea. 

— Eu sunt şeriful din Wayward Pines. Pot să vorbesc despre orice 
am chef. Cred că înţelegi, eu conduc acest oraş. 

Băiatul clătină din cap. 

— Nu, nu-l conduci tu. 

— Poftim? 

Ochii lui Ben se umplură de lacrimi. 

— Nu putem vorbi despre asta, zise el. 

— Eu sunt tatăl tău. Putem vorbi despre absolut orice dorim. 
— Tu nu eşti tatăl meu. 

Stomacul lui Ethan se strânse dureros. 

Simţea că se sufocă. 

Dintr-odată, văzu lumea printr-o peliculă de lacrimi. 

Abia reuşi să vorbească: 

— Ben? Despre ce vorbeşti? 

— Tu nu eşti adevăratul meu tată. 

— Nu eu sunt tatăl tău? 

— Nu înţelegi. Nu vei înţelege niciodată. Plec acasă. 

Ben dădu să se ridice, dar Ethan îl cuprinse cu brațele, ţinându-l pe 
bancă. 

— Dă-mi drumul! 

— Cine crezi că e tatăl tău adevărat? îl întrebă Ethan. 

— Nu am voie să vorbesc despre... 

— Spune-mi! 

— Cel care ne protejează! 

— Ne protejează de cine? 

Băiatul se uită urât la Ethan printre lacrimi şi spuse: 

— De acei demoni de dincolo de gard. 

— Tu ai fost dincolo de gard? întrebă Ethan. 

Băiatul încuviinţă din cap. 

— Cine te-a dus acolo? 

Niciun răspuns. 

— Nu cumva un bărbat scund şi în vârstă, ras în cap şi cu ochii 
negri? 

Ben nu răspunse, dar nici nu mai era nevoie. 

— Priveşte-mă, fiule. Priveşte-mă. Ce vrei să spui? Cum adică e tatăl 
tău? 

— Ţi-am spus. El ne protejează. El ne furnizează tot ceea ce avem. El 
a creat tot ce se află aici, tot ce avem în Wayward Pines. 

— Bărbatul acesta nu e Dumnezeu, dacă asta ai crezut... 

— Nu spune asta. 

Ethan se gândi: „E un motiv suficient pentru a pârjoli oraşul din 
temelii. Ei ne fură copiii, îi îndepărtează de noi”. 

— Ben, există anumite lucruri pe lume care sunt adevărate şi unele 
care sunt minciuni. Mă asculţi? Dragostea mea şi a mamei tale 
pentru tine — nimic nu este mai adevărat decât acest sentiment. Mă 
iubeşti? 

— Sigur că te iubesc. 

— Ai încredere în mine? 

— Da. 

— Acel bărbat care te-a dus dincolo de gard nu e Dumnezeu. Nici pe 
departe. Numele lui e David Pilcher. 

— Îl cunoşti? 

— Lucrez pentru el. ÎI văd aproape zilnic. 

Din senin, Megan Fisher apăru în faţa lor. 

Ethan nici nu-i auzise paşii. 

Apăruse de nicăieri. 

Aşezându-se cu grijă în genunchi, cu fusta ei de lână, femeia puse 
mâna pe genunchiul lui Ben. 

— E totul în regulă, Benjamin? 

Ethan se strădui să zâmbească. 

— Suntem bine, Megan, zise el. O zi grea la şcoală, atâta tot. Sunt 
sigur că ştii cum e. Dar nu e o problemă atât de gravă încât să nu 
poată fi rezolvată cu o mică excursie la The Sweet Tooth. 

— Ce s-a întâmplat, Benjamin? 

Băiatul se uita fix în poală, plângând deasupra ciocolatei sale calde. 
Ethan interveni: 

— E o problemă personală. 

Asta o făcu pe Megan să ridice brusc capul. 

Nu mai era gazda jovială şi plină de viaţă care-i primise pe el şi pe 
Theresa în casa ei cu câteva nopţi în urmă. 

— Personală? zise ea. 

De parcă nu ar fi înţeles sensul cuvântului. 

De parcă Ben ar fi fost fiul ei şi Ethan ar fi fost cel care ar fi încălcat 
limitele cuviinţei. 

— La şcoala din Pines, continuă ea, noi credem în abordarea 
comunitară a... 

— Da, personală. Gen „vezi-ţi-naibii-de-treaba-dumitale“, doamnă 
Fisher. 

Expresia de pe chipul ei — şocată şi plină de dezgust -— îl făcu pe 
Ethan să înţeleagă că nimeni nu-i mai vorbise aşa vreodată. Nu de 
când se trezise în Wayward Pines şi obținuse atâta putere prin 
postul pe care-l ocupa - cu siguranţă. 

Megan se ridică ţeapănă şi îl privi încruntată, cu o severitate de 
profesoară. 

— Ei sunt copiii noştri, domnule Burke, zise ea. 

El ripostă: 

— Pe naiba! 

În timp ce femeia se îndepărta furioasă, Ben se smulse din mâinile 
tatălui său şi ţâşni peste drum. 

XXX 


— Bună ziua, Belinda, zise Ethan în timp ce intra în clădirea care 
găzduia biroul său. 

— Bună ziua, şerif Burke. 

Femeia nu ridică privirea din cărțile ei. 

— M-a căutat cineva la telefon? 

— Nu, domnule. 

— A trecut cineva pe aici? 

— Nu, domnule. 

El bătu darabana cu degetele în tăblia biroului ei, apoi trecu mai 
departe, spunându-i: 

— Sper că ai dispoziţia potrivită pentru distracţia copioasă din seara 
asta. 

Simţea privirea femeii urmărindu-l în timp ce se deplasa pe hol, spre 
uşa biroului său, dar nu întoarse capul. 

Când ajunse în birou, îşi agăţă pălăria în cuier. 

Se apropie de dulap şi descuie uşa. 

O mai deschisese o singură dată înainte. Evitase să facă acest lucru 
din considerente pur psihologice. Lucrurile din dulap reprezentau 
ceea ce el ura cel mai mult în legătură cu slujba sa, cu oraşul acela. 
Ceea ce-l îngrozise încă din prima zi. 

Costumul predecesorului său atârna într-un cârlig din alamă montat 
în perete. 

În timpul propriei festivități, îl văzuse pe şeriful Pope doar de la 
distanţă. Uitase detaliile costumului purtat de acesta din cauza fricii 
şi panicii cumplite care-l copleşiseră atunci. 

Văzută de aproape, mantia sa semăna cu veşmântul unui rege al 
demonilor. 

Partea de sus a mantiei era confecţionată din blana unui urs brun, 
care ajungea până sub umeri, legându-se deasupra claviculei cu un 

lanţ gros. Blana era întărită pe alocuri — probabil acolo unde fusese 
stropită cu sânge, îşi spuse Ethan. Sângele era uscat şi se vedea clar 
că şeriful nu se obosise să-şi curețe costumul, care duhnea precum 
respiraţia unui animal necrofag — a sânge putred şi a descompunere. 
Nimic nu rivaliza însă cu ornamentele. Scalpurile tuturor 
„oaspeţilor” de onoare ai festivităților fuseseră prinse de blană. Erau 
treizeci şi şapte în total. 

Primul semăna cu pastrama uscată de vită. Cel mai recent era încă 
palid. 

Pe un raft, deasupra mantiei, era aranjamentul pentru cap. 

Craniul unei aberaţii era piesa centrală. Fălcile acesteia erau larg 
deschise, fiind pironite cu vergele metalice, iar două coarne de cerb 
fuseseră înşurubate în partea superioară a cutiei craniene. 

O sabie şi o puşcă automată erau expuse pe nişte console montate pe 
perete. Pietrele preţioase care le împodobeau sclipeau în lumina 
becului ce atârna din tavan. 

Ethan tresări când auzi soneria telefonului. Asta se întâmpla foarte 
rar. 

Se apropie de biroul său şi răspunse la cel de-al cincilea apel sonor. 
— Aici şerif Burke. 

— Ştii cine sunt? 

Cu toate că vocea de la celălalt capăt al firului nu era decât o şoaptă, 
Ethan o recunoscu imediat — era Ted. 

— Da. Cum ai ştiut că sunt aici? 

— Cum crezi? 

Desigur. Ted îl urmărea de la biroul său de supraveghere aflat în 
interiorul muntelui. 

— E sigur dacă vorbim la telefon? întrebă Ethan. 

— Nu pentru mult timp. 

— De ce? Vor afla? 

— În cele din urmă, da. Întrebarea este: va mai conta când o vor 
face? 

— Ce înseamnă asta, mai exact? 

— Am descoperit. 

— Ce anume? 

— Lucrul acela pe care l-am căutat împreună. Era ascuns, îngropat 
adânc, dar nimic înregistrat nu poate fi şters definitiv. 

— Şi? 

— Nu pot să-ţi spun la telefon. Poţi veni la morgă în douăzeci de 
minute? 

— Desigur. 

— Doctorul Miter tocmai a intrat la tine în clădire. Ai face bine să 
pleci cât mai repede. 

Ethan auzi voci în fundal şi un foşnet puternic atunci când Ted 
închise telefonul. 

Când Ethan lăsă telefonul jos, acesta sună din nou. 

— Da, Belinda, zise el. 

— Şefule, a venit un anume doctor Miter care vrea să te vadă. 
„Pentru a-mi implanta din nou microcipul.” 

— Mă ocup de ceva important acum. Nu ai vrea să-l serveşti cu o 
cafea şi să-l rogi să aştepte în hol? 

— Am înţeles, domnule. 

Ethan trase ultimul sertar din stânga al biroului, de unde scoase 
centura de piele şi tocul armei, pe care şi le puse la brâu. 

Se apropie de dulapurile cu arme. Descuie uşile celui din mijloc şi 
trase sertarul. 

Scoase de acolo un pistol Desert Eagle, îi verifică încărcătorul şi îl 
puse în tocul de la brâu. 

Apoi luă din dulap o puşcă model 389 — cu pat de camuflaj, 
ansamblu albastru metalic şi o lunetă de 4x32. 


621 


Telefonul lui sună din nou. 
Ridică receptorul. 
— Da, Belinda. 
— Hmm... doctorul Miter nu mai vrea să aştepte. 
— Un doctor care nu mai vrea să aştepte. Sesizezi ironia aici, 
Belinda? 
— Poftim, domnule? 
— Vin imediat. 
Ethan închise telefonul şi se duse rapid la fereastra de lângă 
dulapurile cu arme. Era glisantă. Deschise clemele, o forţă să se 
deschidă, apoi împinse geamul până sus. Escaladă destul de stângaci 
pervazul, apoi ateriză în spatele rândului de tufişuri aflate în partea 
din faţă a clădirii. 
Îşi făcu loc printre crengile spinoase ale tufişurilor şi ţâşni în stradă, 
alergând cât îl ţineau picioarele. 
În dimineaţa aceea, venise la birou cu Broncoul. Deschise portiera 
din dreptul şoferului şi puse puşca în suportul pentru arme. 
În timp ce pornea motorul, auzi telefonul din biroul său sunând din 
nou, prin fereastra rămasă deschisă. 

XXX 
Ethan opri Broncoul într-o parcare goală de pe strada principală şi 
merse până la vitrina din faţa magazinului Wooden Treasures. 
Kate stătea în spatele casei de marcat, fixând insistent — cu o expresie 
plictisită şi goală - un punct invizibil. Să te întorci de la libertatea 
sclipitoare din noaptea trecută din nou la rutina apăsătoare şi 
înrobitoare care definea viața în Wayward Pines trebuia să fie 
cumplit, îşi spuse Ethan. Probabil că zilele de după petrecerile lor 
secrete erau pline de proastă dispoziţie şi de regrete, când se trezeau 
obligaţi să înfrunte din nou cruda realitate. Şi să conştientizeze cum 
erau vieţile lor cu adevărat. 

Ethan bătu în geam. 
XXX 
Stăteau pe banca de la intersecţia străzii principale cu strada nouă. 
Centrul oraşului se golise deja. 
Nu mai părea deloc real. 
Părea decorul folosit pentru realizarea unui film, după oprirea 
filmărilor. 
Lumina începuse deja să pălească. Soarele alunecase deja în spatele 
zidului de munţi vestici. 
— Aici putem vorbi, zise Ethan. Nu suntem interceptați. 
— Arăţi groaznic, îi spuse Kate. Ai dormit? 
— Nu. 
— Ce s-a întâmplat? 
— Trebuie să ştiu cum pot găsi tunelul care trece pe sub gard. 
— De ce? 
— Nu am timp de explicaţii. L-ai străbătut? 
— O dată, zise ea. Cu mulţi ani în urmă. 
— Ai ajuns de cealaltă parte a gardului? 
Kate clătină din cap. 
— De ce? 
— Mi-a fost frică. 
— Şi cum dau de el, Kate? 
— Ai să vezi un trunchi mare de pin uscat. Înalt cât tine. Mai mare în 
circumferință decât oricare altul. Dacă mai stă în picioare, nu se 
poate să nu-l observi. Uşa tunelului este exact lângă acest trunchi, la 
nivelul solului. Va fi cu siguranţă acoperită de un strat de ace de pin. 
Nu cred să mai fi trecut cineva de partea cealaltă a gardului în atâţia 
ani. 
— E încuiată? 
— Nu ştiu. Ethan, ce se petrece? 

El o privi îndelung. 
Simţea nevoia să-i spună. 
Ar fi vrut să o avertizeze. 
Dar nu-i spuse decât: 
— Va trebui doar să ai încredere în mine. 

XXX 
Ethan îşi parcă Broncoul pe o alee lăturalnică din spatele spitalului. 
Se strecură înăuntru pe o uşă de serviciu. 
La parterul clădirii, era linişte deplină. 
Cobori scările până la subsol şi ajunse la intersecţia a patru coridoare 
pustii, îndreptându-se apoi spre uşile duble fără geamuri din 
capătul aripii estice a spitalului. 
Ultimele câteva corpuri de iluminat fluorescente de lângă morgă 
erau stinse. 
Ajunse la cele două uşi în semiîntuneric. 
Le împinse şi intră. 
Ted stătea la masa de autopsie în faţa unui laptop deschis. 
Ethan se apropie de el, în timp ce uşile se închideau în urma lui. 
Zise în şoaptă: 
— Putem vorbi aici? Suntem în siguranţă? 
— Am oprit camerele de supraveghere de la subsolul spitalului. Se 
uită la ceas, adăugând: Dar vor fi doar în modul de hibernare pentru 
încă zece minute. 
— Unde e Pam? 
— Sus. Are o şedinţă de terapie. 
Ethan înconjură masa luminoasă şi se aşeză lângă Ted. Se uită la 
camerele frigorifice, la chiuvetă, la cântarul pentru organe. Ted 
orientase lampa de examinare departe de masă, astfel că aceasta 
lumina doar o zonă a încăperii, lăsând restul în întuneric. 
Ecranul laptopului se lumină. 

Ted tastă username-ul şi parola. 

— De ce aici? întrebă Ethan, 

— Poftim? 

— De ce ai vrut să ne întâlnim în locul acesta? 

Ted îi făcu semn spre ecran. 

Înregistrarea începu să se deruleze. 

Era calitate HD. 

Dintr-un colţ al tavanului, o cameră era îndreptată direct spre 
Alyssa. 

Ethan zise: 

— La dracu’. 

Fata era legată cu nişte curele groase din piele de o masă pentru 
autopsii. 

Chiar de acea masă pentru autopsii. 

— Nu avem sonor? întrebă Ethan. 

— Nu am avut timp să găsesc înregistrarea. Crede-mă, vei fi bucuros 
că nu am găsit-o. 

Alyssa striga nişte cuvinte. 

Tinea capul ridicat. 

Muşchii ei erau încordaţi la maximum. 

Apoi se ivi Pam. 

O apucă pe Alyssa de păr şi îi ţintui capul de masa metalică. 

David Pilcher apăru apoi în cadru. 

Puse un cuţit mic pe masa metalică şi se urcă pe masă. Se aşeză 
călare peste picioarele fiicei sale. 

Apoi ridică în sus cuțitul. 

Buzele lui se mişcau. 

Alyssa striga ceva în timp ce Pam îi ţinea capul pironit de masă. 
Buzele lui Pilcher se crispară. 

Capul lui se aplecă într-o parte. 

Nu părea furios. 

Nu se citea nicio expresie pe faţa lui în timp ce o înjunghia pe fiica sa 
în stomac. 

Ethan făcu un pas înapoi. 

Pilcher trase lama cuţitului, în timp ce Alyssa se zbătea în curelele 
care o ţintuiau de masă. 

Un sânge negru începu să curgă pe masa de autopsie. 

Buzele lui Pilcher se mişcară din nou, în timp ce chipul Alyssei se 
schimonosea din cauza durerii agonizante. Atunci când Pilcher 
ridică din nou cuțitul pentru o nouă lovitură, Ethan întoarse capul. 
Îi era greață şi simţea un gust metalic în gură. 

— Cred că am prins ideea. 

Ted se aplecă şi tastă ceva la laptop. 

Din fericire, ecranul deveni negru. 

— Şi înregistrarea continuă aşa o bună bucată de timp, zise Ted. 
Lovituri după lovituri. 

Ethan se simţea zdruncinat după vizionarea acelor imagini. 

Se gândi la toate acele găuri negre din trupul Alyssei, pe care le 
văzuse în prima zi la morgă. 

— Aşadar, zise el, în noaptea aceea, după ce Alyssa şi Kate s-au 
despărţit, Pam a urmărit-o pe Alyssa şi a adus-o cumva aici, jos, la 
subsol. Poate că Pilcher le aştepta deja sau poate că a venit după 
aceea. Când i-am analizat trupul acum câteva zile la această morgă, 
m-am întrebat cum şi de ce fusese golită de sânge. Unde fusese 
ucisă... 

— Şi stăteai exact chiar la scena crimei. 

Ethan se uită la scurgerea de sub cizmele sale. 

— Ai cumva o copie a acestei înregistrări, Ted? 

— Am făcut mai multe. 

Ted băgă mâna în buzunar şi scoase o unitate de stocare cât unghia. 

— Aceasta e pentru tine, zise el. Nu va funcţiona pe niciun 
dispozitiv din oraş, dar în caz că se va întâmpla ceva cu mine şi cu 
celelalte copii ale înregistrării, păstreaz-o într-un loc sigur. 
Ethan îşi strecură cardul de memorie în buzunar. 
Ted se uită la ceas. 
— Mai avem doar câteva minute. Ar fi mai bine să plecăm. Ce facem 
acum? M-am gândit să difuzez această înregistrare pe toate ecranele 
din superstructură. 
— Nu, nu face asta. Întoarce-te la postul tău şi încearcă să te 
comporti ca şi cum nu s-ar fi schimbat nimic. 
— Aud că va fi o festivitate în seara asta pentru soţii Ballinger. În 
munte s-a răspândit deja zvonul că ei ar fi responsabili pentru 
moartea Alyssei. Ce ai de gând să faci? 
— Am ceva în minte, dar nu am spus încă nimănui. 
— Deci aştepţi momentul potrivit? 
— Da. 
— În regulă. Ted aruncă o ultimă privire la ceas, apoi adăugă: Am 
face bine să plecăm. Camerele vor fi funcţionale în şaizeci de 
secunde. 

XXX 
Era ora patru după-amiaza când Ethan ajunse la curba pe care o 
făcea drumul la periferia oraşului. 
Băgă în viteza a patra şi coborî rambleul cu Broncoul său, apoi intră 
în pădure. 
Pământul era moale şi petice de zăpadă se mai vedeau încă la 
umbră, între pini. 
Mergea încet. 
Părea să dureze o veşnicie până când parcurgea un kilometru. 
Observă primul pilon prin parbriz şi, în timp ce se apropia, cablurile 
începură să se materializeze — şi în cele din urmă văzu şi colacii de 

sârmă ghimpată montați de-a lungul gardului. 

Opri Broncoul la vreo treizeci de metri de gard. 

Era destul de întuneric, dar nu voia să rişte să atragă atenţia 
aprinzând farurile. 

Stând în spatele volanului în timp ce motorul torcea încet, nu putea 
scăpa de senzaţia de frică pe care i-o inspira lucrul acela. 

Chiar dacă era vorba doar de ceva oţel şi de curent electric. 

Dar ţinând cont de tot ceea ce trebuia să ţină la distanţă de Wayward 
Pines şi de ceea ce trebuia să protejeze, i se părea extrem de fragil. 
Era greu de crezut că acel gard era singurul lucru care stătea între 
umanitate şi extincţie. 


Kate avusese dreptate. 

Trunchiul pinului uscat era uşor de observat. De la distanţă părea un 
uriaş urs argintiu stând pe picioarele din spate. Crengile uscate şi 
noduroase din vârf erau ridicate ameninţător, ca nişte gheare lungi — 
o formă înfricoşătoare, care, după apusul soarelui, ar fi speriat pe 
oricine. 

Ethan parcă lângă trunchiul uscat. 

Luă puşca. 

Cobori din maşină pe covorul pădurii. 

Se făcea întuneric mult prea repede. 

Trânti portiera maşinii, iar ecoul zgomotului se răspândi printre 
copaci. 

Apoi liniştea se reinstaură rapid. 

Înconjură trunchiul de copac. 

Nu era deloc zăpadă în locul acela — doar un strat gros şi comprimat 
de ace de pin şi nimic care să indice o uşă. 

Deschise fereastra din spatele Broncoului. 

Apoi luă hârleţul şi rucsacul din portbagajul maşinii. 

XXX 


După vreo jumătate de oră de săpat, capul hârleţului lovi ceva dur. 
Aruncă hârlețul şi se aşeză în genunchi, apoi îşi folosi mâinile pentru 
a înlătura restul acelor de pin care formaseră un strat compact, vechi 
de vreo doi, trei ani. 

Uşa era din oțel. 

Lată de un metru şi lungă de un metru şi douăzeci. Era îngropată în 
pământ. 

Mânerul era prevăzut cu un belciug, prin care era trecut un lacăt — 
înţepenit şi ruginit după atâtea ploi şi zăpezi. 

O lovitură puternică de hârleţ sparse lacătul. 

Îşi aruncă rucsacul pe umăr. Încărcă puşca, apoi o agăţă de umărul 
drept. 

Scoase pistolul cel mare şi introduse un cartuş de calibrul .50 cu 
expandare controlată în camera cartuşului. 

Balamalele uşii scârţâiră jalnic, ca nişte gheare plimbate pe o tablă de 
scris. 

În interior era întuneric beznă. 

Miros de pământ mucegăit, specific galeriilor subterane. 

Ethan îşi trase din centură lanterna Maglite, o deschise şi o lipi de 
pistolul Desert Eagle. 

Nişte trepte fuseseră săpate în pământ. 

Ethan cobori cu grijă. 

După nouă trepte, ajunse pe fundul galeriei. 

Raza lanternei îi dezvălui un coridor susţinut şi încadrat de pari 
groși. 

Construcția părea improvizată, rudimentară şi deloc sigură. 

Ethan trecu pe sub rădăcini de copac şi bolovani încastraţi în 
pământ. 

Pereţii galeriei păreau să se îngusteze la mijloc, umerii lui abia 

reuşind să se strecoare prin spaţiul îngust. Trebuia să înainteze cu 
capul plecat, ca să nu se lovească de plafon. 
Când ajunse pe la jumătatea tunelului subteran, i se păru că aude 
prin stratul de pământ bâzâitul gardului străbătut de curent şi simţi 
cum i se ridică părul din cauza proximităţii acelui voltaj astronomic 
de deasupra capului său. 
Avea pieptul încordat, de parcă plămânii lui ar fi fost comprimați, 
dar ştia că era doar un răspuns pur psihosomatic la deplasarea prin 
acel spaţiu subteran. 
La un moment dat se trezi la picioarele unui alt şir de trepte săpate 
în pământ, iar raza lanternei sale dezvălui în partea de sus a galeriei 
o altă uşă de oţel. 
Putea să se întoarcă, să aducă hârleţul şi să forțeze uşa cu acesta. 
În schimb, scoase pistolul şi ochi lacătul ruginit. 
Inspiră adânc. 
Apoi trase. 

XXX 
O oră mai târziu, Ethan închise uşa şi trapa din spatele Broncoului. 
Puse puşca din nou în suportul pentru arme. 
Se întinse pe capota maşinii. Apa sărată îi ardea ochii. 
Lumina din adâncul întunecat al pădurii era aproape stinsă. 
Era atâta linişte, încât putea să-şi audă inima bătându-i pe tabla 
caroseriei. 
Când reuşi să respire normal, se ridică. 
Fusese fierbinte, dar transpirase, iar pielea lui era acum cleioasă şi 
rece. 
— Ce naiba pui la cale? 
Ethan se întoarse brusc. 
Pam stătea în faţa lui, trăgând cu ochiul prin sticla fumurie din 
spatele maşinii, de parcă s-ar fi materializat din neant. 


630 


Purta nişte blugi strâmţi, care-i puneau în valoare silueta, şi un 
maiou roşu, iar părul îi era strâns la spate într-o coadă de cal. 

Ethan studie talia ei de viespe. 

Nu era înarmată, din câte vedea el — doar dacă nu avea cumva vreo 
armă dosită la spate. 

— Mă verifici, şerifule? 

— Ai cumva o armă? 

— Oh, desigur, acesta ar fi singurul motiv pentru care m-ai privi atât 
de intens. 

Pam ridică brațele deasupra capului ca o balerină, se ridică pe 
vârfurile pantofilor ei sport şi făcu o mică piruetă. 

Nu avea nicio armă. 

— Vezi? întrebă ea. În blugii ăştia nu mai este nimic altceva în afară 
de mine. 

Ethan îşi scoase pistolul din tocul de la brâu şi-şi lăsă mâna pe lângă 
corp. 

Dar vai, pistolul era gol. 

— E un pistol mare, şerifule. Ştii ce se spune despre tipii cu pistoale 
mari... 

— E un Desert Eagle. 

— De calibrul cincizeci? 

— Exact. 

— Ai putea să omori un urs grizzly cu bestia aia. 

— Ştiu ce i-aţi făcut Alyssei, zise Ethan. Ştiu că aţi fost tu şi Pilcher. 
De ce? 

Pam făcu un pas în direcţia lui. 

Era la doi metri şi jumătate distanţă de el. 

— Interesant, zise ea. 

— Cum? 

— Am închis acum distanţa dintre noi. Doi paşi — doar doi paşi mari 

- şi aş putea fi în spaţiul tău privat. Dar — cu toate astea — nu ai reuşit 
nici măcar să mă ameninţi. 

— Poate că vreau să fii în spaţiul meu privat. 

— Eu ţi-am arătat că sunt disponibilă, dar tu ai preferat să te culci cu 
nevastă-ta. Ceea ce mă deranjează cel mai mult la tine e faptul că eşti 
un pragmatic. 

— Nu înţeleg unde baţi, zise el, deşi înţelegea perfect. 

— Un bărbat care vorbeşte puţin şi face multe. E una dintre rarele 
tale calităţi — o calitate care mă face să te doresc. Am să-mi asum 
riscul şi am să spun că, dacă ar fi fost vreun glonţ în pistolul acela, 
m-ai fi împuşcat fără să stai pe gânduri. Asta e singura ta mişcare 
până acum, nu-i aşa? Am dreptate sau nu? 

Pam mai făcu un pas în direcţia lui. 

— Mai este un lucru la care nu te-ai gândit, zise Ethan. 

— Anume? 

— Poate că te vreau în spaţiul meu privat din alt motiv. 

— Şi care ar fi acela? 

Încă un pas. 

Ethan putea să-i simtă mirosul. Şamponul pe care-l folosise în 
dimineaţa aceea. 

Respirația ei mentolată. 

— Trasul cu arma e un lucru atât de impersonal, zise Ethan. Poate 
că, în loc de asta, aş prefera să te pun la pământ şi să te bat cu mâinile 
goale până la moarte. 

Pam zâmbi. 

— Ai avut această ocazie înainte. 

— Îmi amintesc. 

— Tu ai sărit la mine. Nu a fost o bătaie cinstită. 

— Pentru cine? Eram drogat, pentru numele lui Dumnezeu. 

Ethan ridică pistolul şi-i îndreptă țeava spre faţa ei. 

— E o gaură mare în capătul ţevii pistolului, zise ea. 

Ethan armă cocoşul. 

Pentru o fracțiune de secundă, observă ezitarea din ochii ei. 

Pam clipi. 

— Gândeşte-te bine şi îndelung, îi spuse Ethan. Dintre toate 
momentele pe care le-ai trăit, ai vrea ca acesta să fie ultimul? Pentru 
că asta se va întâmpla în secunda următoare. 

Pam şovăia. 

În ochii ei nu se citea frica, ci mai degrabă îndoiala. Dispreţul pentru 
o situaţie pe care nu o putea controla. 

Dar expresia i se schimbă. 

Hotărârea de neclintit reveni. 

Un zâmbet îi curbă buzele în sus. 

Avea curaj, nu glumă. Nu exista niciun dubiu. Era pe cale să-l 
provoace. 

Când gura ei se deschise, el apăsă pe trăgaci. 

Cocoşul cobori şi lovi percutorul. 

Pam tresări — o secundă de îndoială, de parcă s-ar fi întrebat: „Am 
murit sau ce?“ 

Ethan întoarse pistolul şi-l apucă de țeavă, apoi izbi cu toată puterea 
- două kilograme de oţel de provenienţă israeliană, lansate pentru 
coliziunea cu capul femeii. Pistolul i-ar fi crăpat craniul, însă Pam se 
feri în ultima secundă. 

În timp ce avântul mişcării îl întoarse pe Ethan într-o parte, Pam îl 
lovi brusc în zona rinichilor — cu o forţă atât de uimitoare şi de 
directă, încât Ethan căzu în genunchi. Durerea incendiară îi paraliză 
partea inferioară a spatelui şi, înainte să realizeze ceea ce se 
întâmplase, Pam îi aplică o lovitură în gât. 

Ethan ajunse la pământ, cu faţa în covorul pădurii, văzând lumea 
pieziş şi întrebându-se dacă nu cumva ea îi zdrobise traheea, pentru 

că nu mai putea să respire deloc. 

Pam se aşeză pe vine în faţa lui. 

— Nu-mi spune că a fost uşor, zise ea. Aveam deja toate astea în 
minte, înţelegi? Din numai două lovituri eşti în pragul asfixiei, 
tăvălindu-te pe pământ ca un mic ticălos? 

Ethan simţea că-şi pierde cunoştinţa. Vedea tot felul de lumini — 
efecte pirotehnice provocate de lipsa oxigenului. 

Gata. 

În sfârşit. 

Ajuns la apogeul panicii incontrolabile, ceva începu să se schimbe. 
O doză binefăcătoare de aer i se strecură în jos pe gât. El încercă să 
ascundă faptul că-şi revenise. 


Deschise ochii mari, ca şi cum s-ar fi sufocat, apoi băgă încet mâna în 
buzunarul de la spate. 
Cuţitul Harpy. 
— Acum, când stai pe jos şi te sufoci, aş vrea să ştiu ceva. 

Ethan îşi introduse degetul mare în gaura din lama cuţitului. 
— Orice ai încercat tu să faci, ai dat greş, iar Theresa şi Ben... 
Ethan scoase un soi de horcăit, care o făcu pe Pam să zâmbească 
satisfăcută. 
— Ceea ce i-am făcut Alyssei e ca o zi la spa pe lângă ceea ce am să le 
fac lor. 
El deschise brusc lama cuţitului şi îl înfipse în piciorul lui Pam. 
Mişcarea fusese extrem de rapidă. Ethan realiză că ţintise bine abia 
atunci când o auzi pe Pam icnind. Îşi întoarse încheietura şi, odată cu 
ea, şi lama cuţitului în rană. 
Pam scoase un țipăt şi se îndepărtă de el printr-un salt. 
Sângele îi înroşise blugii, prelingându-se în pantof şi pe jos, printre 

acele de pin. 

Ethan se încordă, încercând să se ridice. 

Reuşi să îşi recapete echilibrul. 

Rinichiul lui pulsa din cauza loviturii, dar — cel puţin — putea să 
respire din nou. Pam încerca să se îndepărteze de el folosindu-şi 
piciorul teafăr, în timp ce bolborosea furioasă: 

— Eşti mort! La naiba, eşti mort! 

El ridică de jos pistolul Desert Eagle şi se duse după ea. 

În timp ce ea striga la el, se aplecă şi o lovi în ceafă cu pistolul său 
mare şi greu. 

Pădurea deveni din nou tăcută. 

Lumina serii învăluia copacii într-o nuanţă de albastru-închis. 

Nu avea nicio şansă. 

Absolut niciuna. 

Cât ar fi putut lipsi Pam înainte ca Pilcher să trimită după ea o 
echipă de căutare? Aiurea... Nici măcar nu era nevoie să fie căutată. 
Ar fi fost de ajuns ca Pilcher să urmărească semnalul microcipului ei 
şi să ajungă direct la gard. 

Doar dacă nu... 

Folosind cuțitul Harpy, Ethan tăie o bucată mare din blugii lui Pam, 
dezgolind partea din spate a piciorului ei stâng. 

Era o ruşine pe care ea nu o putea simţi, fiind inconştientă. 

Pilcher închise uşile biroului în urma lui. 
Era ametit. 
Vibra pur şi simplu de energie. 

Trecând pe lângă macheta arhitectului - care înfățişa viitorul 
Wayward Pines el deschise dulapul, unde un smoching luxos era 
agăţat pe un umeraş. 

— David? 

El se întoarse zâmbind. 

— Scumpa mea, nu te-am văzut stând acolo. 

Soţia lui stătea pe una dintre canapelele îndreptate spre peretele 
acoperit cu monitoare. 

El începu să-şi descheie nasturii de la cămaşă în timp ce se apropia 
de ea. Zise: 

— Am crezut că te-ai îmbrăcat până acum. 

— Vino să stai puţin lângă mine, Dave. 

Pilcher se aşeză alături de ea pe luxoasa tapiţerie de piele. Ea puse 
mâna pe genunchiul lui. 

— E noaptea cea mare, zise ea. 

— Nu poate fi una mai importantă pentru mine. 

— Mă bucur foarte mult pentru tine. Ai reuşit. 

— Noi am reuşit. Fără tine, eu... 

— Ascultă-mă doar. 

— Ce s-a întâmplat? 

Ochii ei se umplură de lacrimi. 

— Am decis să rămân. 

— Să rămâi? 

— Vreau să asist la sfârşitul vieţii mele în prezent. În această lume. 
— Despre ce vorbeşti? 

— Te rog, nu ridica vocea la mine. 

— Nu fac asta, doar că... tocmai în noaptea asta, dintre toate nopţile, 
tu decizi să-mi spui aşa ceva?! De când simţi asta? 

— De o vreme. Nu am vrut să te dezamăgesc. Am fost de multe ori 
pe punctul de a-ţi mărturisi. 

— Ţi-e frică? Asta e? Uite ce e, e perfect normal! 

— Nu, nu e vorba de asta. 

Pilcher se rezemă de pernele canapelei şi rămase cu privirea la 
ecranele negre ale monitoarelor. Apoi zise: 

— Întreaga noastră viaţă împreună a fost construită pentru această 
noapte. Totul a fost sacrificat pentru această noapte. lar acum, tu te 
îndepărtezi de toate. 

— Îmi pare rău. 

— Asta înseamnă că te îndepărtezi şi de fiica ta. 

— Nu, nu este adevărat. 

El o privi insistent. 

— Cum aşa? Explică-mi şi mie. 

— Alyssa are doar zece ani. Va merge în curând la gimnaziu. Nu 
vreau ca primul ei bal să aibă loc în acest oraş, care nici măcar nu e 
construit, peste două mii de ani de acum încolo. Primul ei sărut. 
Universitatea. Călătoriile prin lume. Ce se va întâmpla cu aceste 
momente? 

— Le poate avea oricum. Ei bine, doar unele dintre ele. 

— Ea a sacrificat deja atât de multe de când ne-am mutat aici, în 
superstructură... Viaţa ei şi viaţa mea înseamnă aici şi acum, iar tu 
nu ştii ce ne poate aduce viitorul. Nu ştii cum va fi lumea aceasta 
când vei ieşi din starea de suspensie. 

— Elisabeth, mă cunoşti de douăzeci şi cinci de ani. Am spus sau am 
făcut vreodată ceva care să te facă să crezi că voi permite să-mi iei 
fiica de lângă mine? 

— David... 

— Te rog să răspunzi. 

— Nu e corect faţă de ea. 

— Nu e corect? Ea primeşte o oportunitate de care nu poate 
beneficia nicio altă fiinţă umană. Şansa de a vedea viitorul. 

— Vreau ca ea să aibă o viaţă normală, David. 

— Unde e? 

— Cine? 

— Ea. Acum. Unde e fiica mea? 

— În camera ei. Împachetează. Vom sta pe durata petrecerii. 

— Te rog. Disperarea din vocea lui îl surprinse chiar şi pe el. Cum te 
gândeşti că voi accepta să mă despart de fiica mea... 

— Oh, termină odată, izbucni femeia furioasă. Abia dacă te 
cunoaşte. 

— Elisabeth... 

— Abia dacă te cunosc şi eu acum. Să nu ne mai prefacem. Acest 
proiect a fost obsesia ta de la bun început. Prima ta dragoste. Nu eu. 
Şi nici Alyssa. 

— Nu-i adevărat. 

— Acest proiect ţi-a consumat toată energia. În ultimii cinci ani, 
te-am urmărit transformându-te într-o ființă complet dezagreabilă. 
Ai depăşit nenumărate limite şi mă întreb dacă îţi dai seama ce ai 
devenit. 

— Am făcut tot ceea ce a trebuit să fac pentru a ajunge aici. Nu am ce 
să-mi reproşez. Am spus de la bun început că nimeni nu mă va opri. 
— Ei bine, sper să merite efortul, în cele din urmă. 

— Te rog să nu faci asta. Ar trebui să fie cea mai importantă noapte 
din viaţa mea. Din vieţile noastre. Vreau să fii acolo, în cealaltă lume, 
atunci când ne vom trezi cu toţii. 

— Nu pot să o fac. Îmi pare rău. 

Pilcher inspiră adânc, apoi expiră. 

— Trebuie să fi fost teribil de greu pentru tine, zise el. 

— Nici nu ai idee. 

— Măcar vei rămâne la petrecere? 

— Desigur. 

El se aplecă spre ea şi o sărută pe obraz. 
Nu-şi mai amintea când o sărutase ultima dată. 
— Ar trebui să vorbesc cu Alyssa, zise el. 
— După petrecere, ne vom lua rămas-bun. 
Ea se ridică. 
Purta o rochie Chanel de culoare gri. 
Avea părul argintiu şi buclat. 
O urmări în timp ce păşea cu graţie către uşile din stejar masiv. 
După ce soţia lui ieşi din încăpere, Pilcher merse la biroul său. 
Puse mâna pe telefon şi ridică receptorul. 
Formă numărul. 
Arnold Pope răspunse după primul apel sonor. 

XXX 
Ar fi fost cea mai bună şampanie pe care Hassler o degustase 
vreodată — asta dacă ar fi putut să o aprecieze la justa ei valoare —, 
dar nervii săi erau întinşi la maximum. 
Locul acela era pur şi simplu ireal. 
Se spunea că excavaţiile, detonările, toate lucrările pentru 
construcţia tunelurilor duraseră treizeci şi doi de ani. Nota de plată 
urcase probabil la peste cincizeci de miliarde. O întreagă flotilă de 
avioane Boeing 747 ar fi încăput în depozitul din caverna aceea, dar 
bănuia că cea mai mare sumă de bani fusese cheltuită pentru 
încăperea în care se afla în acel moment. 
Aceasta era de mărimea unui magazin de cartier. 
Sute de containere de mărimea unor automate de răcoritoare erau 
acolo — toate bipăind şi pâlpâind —, până în cele mai îndepărtate 
colţuri ale încăperii. Unele dintre ele evacuau un abur alb, vaporii 
ridicându-se până la trei metri deasupra podelei. Avea senzaţia că 
merge printr-o ceaţă albastră şi rece. Tavanul era invizibil. Aerul 
rece era pur şi ionizat. 

— Ai vrea să o vezi, Adam? 

Vocea îl făcu să tresară. 

Hassler se întoarse şi se trezi în faţa lui Pilcher. 

Bărbatul era extrem de spilcuit. Purta un smoching elegant şi ţinea în 
mână o cupă de şampanie. 

— Da, zise Hassler. 

— Pe aici. 

Pilcher îl conduse de-a lungul unui şir de containere către partea din 
spate a încăperii, apoi pe un alt culoar îngrădit de containere. 

— lată, aici e, zise el. 

Pe unitatea în cauză se afla o mică tastatură, nişte manometre, 
dispozitive cu afişa) electronic şi o plăcuţă digitală cu numele 
persoanei din container. 


THERESA LIDEN BURKE 
DATA INTRĂRII ÎN SUSPENSIE: 19/12/2013 
SEATTLE, WA 


În partea din față a containerului era un ochi gros de geam, lat de 

cinci centimetri. 

Pe geam, el zări nişte nisip negru şi o porțiune de piele — obrazul 

Theresei. 

Hassler atinse geamul cu un gest involuntar. 

— Suntem pe cale să începem, zise Pilcher. 

— Ea visează acum? întrebă Hassler. 

— Niciunul dintre testele pe care le-am făcut — şi au fost o mulţime — 

nu indică vreo sensibilitate în timpul suspensiei. Creierul nu are o 

astfel de activitate. Subiecţii testaţi au fost ţinuţi în starea asta 

maximum nouăsprezece luni. Niciunul nu a raportat vreo senzaţie 

în timp ce era în suspensie. 

— Deci e ceva asemănător cu un întrerupător care închide lumina? 

— Ceva de genul acesta. Ai citit memorandumul din camera ta? Toţi 

au primit unul. 

— Nu. Abia am terminat examenul medical şi am venit direct aici. 

— Ah, ei bine, vei avea parte de câteva surprize. 

— "Toţi cei din echipa noastră vor intra în suspensie în noaptea asta? 
— Un mic grup a fost ales să rămână în urmă pentru următorii 
douăzeci de ani. Ei vor continua să colecteze provizii. Se vor asigura 
că vom avea parte de ultimele descoperiri tehnologice. Vor avea 
grijă de toate detaliile. 

— Dar tu vei intra în suspensie? 

— Desigur, zise Pilcher râzând. Eu nu întineresc, să ştii. Mai degrabă 
îmi conserv timpul în lumea viitoare. Ar trebui să ne întoarcem. 
Hassler îl urmă înapoi în cavernă. 

Oamenii lui Pilcher aşteptau — toţi îmbrăcaţi la patru ace. 

Bărbaţii purtau smokinguri, femeile — mici rochii negre. 

Pilcher se urcă pe o ladă mare şi privi de sus mulțimea. 

Zâmbi. 

La lumina unui glob gigantic care atârna de un cablu din plafonul 
stâncos de deasupra, lui Hassler i se păru că ochii lui Pilcher 
deveniseră sticloşi din cauza emoţiei. 

El zise: 

— În această noapte, ajungem la finalul unei călătorii care a durat 
treizeci şi doi de ani. Dar, la fel ca toate finalurile, acesta reprezintă şi 
un început. În timp ce ne luăm rămas-bun de la lumea pe care o ştim, 
aşteptăm cu nerăbdare să trăim în lumea viitoare. Lumea care ne 
aşteaptă peste două mii de ani de acum încolo. Sunt entuziasmat. 
Ştiu că şi voi sunteţi la fel. Şi probabil că vă este şi frică, dar asta e 
ceva normal. Frica înseamnă că sunteţi vii. Că vreţi să vă depăşiţi 
limitele. Nu există aventură fără teamă şi, Dumnezeule, suntem cu 
toţii pe cale să pornim într-o aventură pe cinste. Pilcher ridică 
paharul, apoi continuă: Aş vrea să vă propun un toast. Pentru toţi cei 


641 


care au ajuns până aici alături de mine şi care vor da această ultimă 
dovadă de fidelitate. Vă promit, paraşutele se vor deschide. Râsete 
forţate se auziră prin mulţime, iar Pilcher adăugă: Mulţumesc. Vă 
mulțumesc pentru încrederea acordată. Pentru munca depusă. 
Pentru prietenia voastră. Beau în cinstea voastră. 

Pilcher sorbi din pahar. 

Toţi cei de faţă îi urmară exemplul. 

Palmele lui Hassler începuseră să transpire. 

Pilcher aruncă o privire la ceas. 

— Este 11.00 p.m. A venit timpul, prieteni. 

Pilcher îi întinse cupa sa de şampanie lui Pam. Îşi desfăcu papionul 
şi îl aruncă într-o parte. Îşi scoase sacoul şi îl aruncă pe piatră. 
Oamenii începură să aplaude. Îşi lăsă în jos bretelele şi începu să-şi 
descheie cămaşa plisată. 

Ceilalţi începură şi ei să se dezbrace. 

Arnold Pope. 

Pam. 

Toţi bărbaţii şi toate femeile din preajma lui Hassler. 

Caverna se cufundă în linişte. 

Nu se mai auzea nimic în afară de foşnetul hainelor care aterizau în 
final pe podea. 

Hassler îşi spuse: „Ce naiba?“ 

Dar realiză că, în scurt timp, dacă nu avea să se dezbrace şi el, urma 
să rămână singura persoană îmbrăcată din încăpere - şi, într-un fel, 
asta părea ceva mai rău decât să se dezbrace în prezenţa unor străini. 
Îşi scoase papionul şi apoi costumul. 

După douăzeci de minute, o sută douăzeci de oameni stăteau goi 
puşcă în cavernă. 

De pe piedestalul său, Pilcher zise: 

— Îmi cer scuze pentru temperatura scăzută. Nu avem ce face. Şi mă 

tem că acolo unde vom merge este şi mai frig. 

Cobori de pe ladă şi merse în picioarele goale către uşa de sticlă care 
se deschidea în camera de suspensie. 

Se scurseră treizeci de secunde până când Hassler intră în camera de 
suspensie, tremurând incontrolabil — de frică şi de frig, în acelaşi 
timp. 

Pe culoarele dintre containere se formau rânduri. Oameni în halate 
albe de laborator dirijau traficul. 

Hassler se apropie de unul dintre aceştia şi spuse: 

— Nu ştiu încotro să mă duc. 

— Nu ai citit memoriul? 

— Nu, îmi pare rău. Abia am ajuns... 

— E în regulă. Cum te numeşti? 

— Hassler. Adam Hassler. 

— Vino cu mine. 

Tehnicianul de la laborator îl conduse până la rândul al patrulea de 
containere şi îi făcu semn către culoarul dintre acestea, spunând: 

— Ar trebui să fii pe la jumătatea coridorului, pe stânga. Verifică 
plăcuţa cu numele dumitale. 

Hassler merse în spatele a patru femei goale, pe culoarul indicat. 
Stratul de vapori părea mai dens decât înainte şi respiraţia lui se 
transforma în aburi din cauza frigului, grila metalică de deasupra 
pietrei fiind rece ca gheaţa sub tălpile sale. 

Trecu pe lângă un bărbat care se urca singur într-unul dintre 
containere. 

Acum frica îl cuprinse de-a binelea, copleşindu-l. 

Realiză — în timp ce privirea lui scana fiecare plăcuţă cu nume - că 
nu îşi imaginase niciodată acest moment. Nu se pregătise pentru el. 
Desigur, ştiuse că urma să vină. Că se oferise de bunăvoie să se 
conformeze. Dar, undeva în subconştientul său, acest proces era 

ceva asemănător cu o anestezie generală, în timp ce o mască avea să 
coboare spre faţa lui într-o sală călduroasă de operaţii. Lumini 
pălind treptat în timp ce el ar fi fost liniştit, sub efectul sedativelor. 
Cu siguranţă, ceva complet diferit de ceea ce făcea acum, când îşi 
căuta gol containerul împreună cu alţi o sută de oameni dezbrăcaţi. 
Iat-o. 

Plăcuța cu numele lui. 

Containerul lui nenorocit. 


ADAM T. HASSLER 
DATA SUSPENSIEI: 31/12/2013 
SEATTLE, WA 


Studie tastatura. 

O mulțime de simboluri pe care nu le înțelegea. 

Se uită într-o parte şi în cealaltă a culoarului, dar ceilalți deja 

dispăruseră în containerele lor. 

Un alt tehnician în halat alb se apropie de el. 

Hassler îi spuse: 

— Hei, ai putea să mă ajuţi? 

— Nu ai citit memoriul? 

— Nu. 

— Acolo sunt toate explicațiile. 

— Te rog, poți să mă ajuţi? 

Tehnicianul tastă ceva şi îşi continuă drumul. 

Se auzi un fâsâit pneumatic, ca la evacuarea unui gaz sub presiune, 

apoi panoul frontal al containerului se deschise câţiva centimetri. 

Hassler deschise complet uşa. 

Era o capsulă metalică destul de strâmtă. 

Un mic scaun din compozit negru, cu mânere şi un marcaj pentru 

tălpi pe podea. 

O voce plăpândă din subconştientul lui Hassler şopti: „i-ai ieşit 

complet din minţi dacă te urci în chestia asta“. 

Se urcă totuşi. Păşi în interior şi îşi lipi fesele de scaunul rece ca 
gheaţa. 

Din pereţii containerului ieşiră automat nişte curele care-i 
imobilizară gleznele şi încheieturile mâinilor. 

Bătăile inimii lui se înteţiră alarmant în timp ce uşa se închise 
ermetic, cu zgomot, şi pentru prima dată observă un tub din plastic 
curbat în sus, pe perete, în vârful căruia se afla un ac de o lungime 
înfiorătoare. 

Îşi aminti faţa palidă a Theresei şi îşi spuse: „La naiba“. 

Deasupra capului său auzi un sunet de scurgere cu presiune. Nu 
putea vedea gazul, dar simţi dintr-odată un miros de trandafiri, liliac 
şi lavandă. 

O voce feminină computerizată zise: „Vă rog, începeţi să inspirați 
adânc. Mirosiţi florile cât mai puteţi”. 

Prin gemulețul lat de cinci centimetri îl zări pe Pilcher. 

Vocea computerizată adăugă: „Totul va fi bine“. 

Pilcher era fără cămaşă. Zâmbea cu mândrie şi îi făcu semn cu 
degetul mare în sus, cum că totul era în regulă. 

Lui Hassler nu-i mai era frig. Nu-i mai era frică. 

În timp ce melodia Dream Weaver?! de Gary Wright se revărsa din 
difuzoare, ochii lui se închiseră. Intenţionase să se roage, să-şi 
îndrepte gândurile către ceva frumos — precum viitorul, lumea cea 
nouă şi femeia cu care avea să împartă toate aceste lucruri. 

Dar, la fel ca toate momentele importante şi decisive din viaţa lui şi 
acesta trecu prea repede. 


XXX 


Pam îl aştepta în cavernă. 


21 “Ţesătorul de vise (n.tr.) 

Se îmbrăcase într-o robă şi avea una şi pentru Pilcher, drapată pe 
braţ. 

— Fiica mea? întrebă el în timp ce îmbrăca roba. 

— M-am ocupat de ea. 

El privi caverna de jur împrejur. 

— E atâta linişte acum, zise el. Uneori mă întreb ce se va întâmpla cu 
locul acesta atunci când toţi vom fi în stare de suspensie. 

— David! 

Elisabeth se apropia de ei, traversând cu paşi mari pardoseala de 
piatră. 

— Am căutat peste tot, zise ea. Unde e Alyssa? 

— Am trimis-o jos, în biroul meu, înainte să rămânem fără haine. 
Pam interveni: 

— Bună seara, doamnă Pilcher. Sunteţi încântătoare. 

— Mulţumesc. 

— Mi-a părut rău să aud că nu vreţi să veniţi cu noi. 

Elisabeth îl fixă cu privirea pe soţul ei. 

— Când vei intra în suspensie? 

— Curând. 

— Eu nu vreau să rămân aici în noaptea asta. Ai pe cineva care să ne 
ducă cu maşina pe mine şi pe Alyssa înapoi în Boise? 

— Desigur. Voi face orice vrei. Şi poţi lua avionul. 

— Ei bine, probabil că e timpul să... 

— Exact. De ce nu te duci înainte în biroul meu? Vin şi eu într-un 
minut. Vreau doar să mă ocup de un ultim aspect. 

Pilcher o urmări pe soţia lui străbătând pardoseala cavernei către 
intrarea de la Nivelul 1. 

Îşi şterse faţa, spunând: 

— Nu ar trebui să vărs lacrimi în noaptea asta. Cel puţin, nu astfel de 
lacrimi. 

XXI 


Elisabeth ieşi din cabina ascensorului. 

În apartamentul lor era linişte. Ei nu-i plăcuse niciodată. De fapt, 
nu-i plăcuse nimic legat de viaţa în interiorul acelui munte. Toată 
claustrofobia aceea. Senzaţia de izolare cu care nu se obişnuise 
niciodată. Sufletul ei era împovărat, zdrobit sub greutatea completă 
a traiului alături de acest bărbat, obsedat de un singur lucru, având 
un singur scop. Dar, începând din noaptea aceea, ea şi fiica ei aveau 
să fie, în sfârşit, libere. 

Uşile de la biroul lui David erau deschise. 

Ea intră. 

— Alyssa? Scumpo? 

Nu primi niciun răspuns. 

Traversă încăperea, îndreptându-se spre monitoare. Era târziu. Fiica 
ei se culcase probabil, făcându-se ghem, pe una dintre canapele. 
Ajunse acolo. 

Nu. 

Erau goale. 

Scană încet camera. 

Poate că Alyssa urcase din nou sus? Era posibil să nu se fi întâlnit pe 
drum, deşi părea puţin probabil. 

Ochii ei se opriră asupra biroului lui David. 

EI îl păstra mereu imaculat. Fără hârtii sau alte obiecte. Fără nimic pe 
el. 

Însă acum, o singură coală de hârtie stătea la vedere pe birou. 

Nimic altceva. 

Se apropie şi trase coala de hârtie către ea pe suprafaţa lucioasă din 
lemn de mahon, astfel încât să poată citi. 


Dragă Elisabeth, 
Alyssa vine cu mine. Poţi vedea sfârşitul poveştii tale de una singură. Ce a 

mai rămas din ea. 
David 


Dintr-odată, Elisabeth simţi o prezenţă. În spatele ei. 

Se întoarse. 

Arnold Pope stătea în faţa ei, aproape de ea. Se bărbierise proaspăt 
pentru evenimentul din seara aceea. Era înalt, lat în umeri. Cu un 
păr scurt şi blond. Aproape chipeş. Ochii lui îl trădară. Privirea lui 
era prea crudă şi glacială atunci când se uita la cineva. Ea putea simţi 
mirosul de şampanie din respiraţia lui. 

— Nu, zise ea. 

— Îmi pare rău, Elisabeth. 

— Te rog. 

— Îmi placi, ştii asta. Întotdeauna mi-ai plăcut. Am să lucrez cât mai 
repede posibil. Dar trebuie să colaborezi cu mine. 

Ea se uită în jos, la mâinile lui, aşteptându-se să vadă un cablu sau 
un cuţit. 

Dar mâinile lui erau goale. 

Se simţi cumplit de vulnerabilă şi de slăbită. 

— Poţi să mă laşi doar o clipă? Te rog. 

Îi întâlni privirea. 

Ochii lui erau reci, intenşi, trişti. 

Erau însufleţiţi de ceva. 

Şi ea înțelese — cu o jumătate de secundă înainte ca el să se apropie 
de ea — că nu avea să primească acel moment. 

IV 


22 

Tobias îşi încălzi mâinile pământii la căldura flăcărilor. Îşi făcuse 
tabăra în amontele râului, în inima munţilor care aparținuseră pe 
vremuri statului Idaho. 

Din locul în care stătea el, se putea uita în jos, spre canion, urmărind 
cum dispare soarele în „V“-ul format de pereţii acestuia. 

Era atât de aproape... 

Ceva mai devreme în ziua aceea, zărise cercul muntos cu creste 
zimţate care forma amfiteatrul ce proteja oraşul Wayward Pines în 
partea de est. 

Singurul lucru care îl oprea să ajungă mai repede la gardul 
împrejmuitor erau grupurile ce numărau mii de aberaţii din pădurea 
care mărginea limita sudică a oraşului. 

Chiar dacă erau vreo trei kilometri între el şi aberaţii, le putea simţi 
mirosul. Dacă aberaţiile ar fi plecat de acolo peste noapte, el ar fi fost 
liber să se ducă acasă. 

Tentaţia de a adormi pe pământ era foarte mare. 

Ideea de a dormi pe un strat moale de ace de pin i se părea nespus de 
atrăgătoare. 

Dar ar fi fost o prostie din partea lui. 

Îşi legase deja sacul de dormit la zece metri înălţime, în unul dintre 
cei mai înalţi pini din pădure. Dormise la înălţime în foarte multe 
nopți în timp ce era hăituit. Încă una în plus nu avea să-l omoare. 

Iar în seara următoare, dacă totul urma să meargă aşa cum plănuise 
şi nu ar fi sfârşit mâncat de aberaţii chiar în ultima sa zi în sălbăticie, 
avea să se bucure de un pat cald în care să doarmă. 

Tobias îşi deschise rucsacul şi vâri braţul până la fundul acestuia. 

Degetele lui atinseră săculețul de pânză în care îşi ţinea pipa, o cutie 
de chibrituri de la hotelul Andra din Seattle şi tutunul. 

Scoase totul pe o piatră. 

Era ciudat. Se gândise la acest moment de atâtea ori. 

ÎL plănuise în minte. 

Luase cinci sute de grame de tutun cu el — greutatea pentru care ar fi 
găsit oricând o scuză — şi le consumase încă din primele luni, 
păstrând totuşi o fărâmă de tutun pentru o ultimă ţigară, dacă ar fi 
reuşit să ajungă atât de aproape de casă. Trecuseră atâtea nopţi în 
care fusese la un pas să fumeze acele ultime resturi de tutun... 
Explicaţiile erau numeroase şi convingătoare. 

Ai putea muri oricând. 

Nu vei reuşi să ajungi înapoi acasă.. 

Nu te lăsa mâncat păstrând o rezervă de tutun cu care ai putea să te 
delectezi pret de o jumătate de oră. 

Şi totuşi, o păstrase. Nu avea niciun sens. Şansele lui de a ajunge 
înapoi acasă erau nule. Dar când deschise punguta de plastic şi 
inhală cu nesaţ aroma tutunului, îşi spuse că acela era, fără îndoială, 
unul dintre cele mai frumoase momente din viaţa lui. 

Umplu tacticos bolul pipei. 

Apoi îndesă tutunul cu degetul, asigurându-se că firele vor fi 
compactate perfect. 

Tutunul se aprinse minunat. 

Puse coada pipei în gură şi trase un fum. 

Dumnezeule, ce aromă! Ce miros! 

În jurul capului său se formă un norişor de fum. 

Se întinse cu spatele pe trunchiul de copac, sperând ca acela să fie 
ultimul copac în care era nevoit să doarmă. 

Cerul deveni roz. 

Puteai vedea culoarea sa în apa râului. 

Fuma privind apa năvalnică a râului şi, pentru prima dată după 
atâta vreme, se simţi om. 

La ora 8.00 p.m., Ethan era din nou în spatele biroului său, la sediu. 
Telefonul lui începu să sune. 
Când ridică receptorul, auzi vocea lui Pilcher. 
— Doctorul Miter e foarte supărat pe tine, Ethan, zise el. Imaginea 
lui Pilcher urcându-se pe masa de autopsie ca să-şi înjunghie fiica îi 
apăru clar în faţa ochilor. 
Eşti un monstru. 
— Auzi asta? întrebă Ethan. 
— Ce anume? 
Timp de cinci secunde, Ethan nu spuse nimic. 
— Aşa se aude când nu dau doi bani pe ceea ce-mi spui. 
— Ai rămas fără microcip şi asta nu-mi place deloc. 
— Uite ce e, nu am chef să fiu tăiat din nou atât de repede. Am să vin 
în superstructură mâine-dimineaţă la prima oră, ca să termin odată 
cu asta. 
— Ai văzut-o cumva pe Pam? 
— Nu, de ce? 
— Trebuia să fie aici, în munte, pentru o şedinţă, încă de acum 
treizeci de minute. Semnalul ei arată că se află încă jos, în vale. 
După întoarcerea în oraş, Ethan străbătuse strada principală şi 
strecurase microcipul însângerat al lui Pam în poşeta unei femei pe 
lângă care trecuse. 
Mai devreme sau mai târziu, Pilcher avea să studieze înregistrările. 
Atunci când semnalul microcipului ei urma să apară înregistrat pe 
vreo cameră, deşi Pam ar fi fost în continuare absentă - în mod 
misterios —, Pilcher avea să-şi dea seama că se întâmplase ceva cu ea. 
— Dacă o văd, zise Ethan, o să-i spun că o cauţi. 

— Nu îmi fac griji. Mai dispare din când în când pentru a hoinări 
aiurea. În acest moment stau în biroul meu cu o sticlă de scotch fin, 
privind la monitoarele de pe perete şi aşteptând să înceapă show-ul. 
Ai ceva întrebări? 

— Nu. 

— Te-ai uitat prin manual? Ai înţeles succesiunea apelurilor 
telefonice? Instrucţiunile pe care trebuie să le dai? 

— Da. 

— Dacă Harold şi Kate vor fi ucişi în pădure, dacă vor fi ucişi în 
oricare altă parte şi nu pe strada principală, în centrul oraşului, am 
să te consider direct responsabil pentru asta. Nu uita că ei au 
susținerea unor localnici, aşa că încearcă să le dai timp mai mult 
ofițerilor din prima echipă. 

— Înţeleg. 

— Pam a trimis codurile telefonice la biroul tău încă de dimineaţă. 
— Le am chiar aici, pe biroul meu, lângă manual, dar tu vezi asta, 
nu-i aşa? 

Pilcher râse. 

— Ştiu de povestea ta cu Kate Ballinger, zise el, şi îmi pare rău că 
noaptea asta va fi destul de neagră pentru tine din acest motiv... 

— Neagră? 

— ... dar festivitățile nu au loc prea des. Uneori trec ani întregi până 
la o nouă festivitate. Aşa că, în ciuda relaţiei voastre, sper că vei 
încerca să te distrezi. Deşi le urăsc, aceste nopţi au ceva cu adevărat 
magic. 

În viaţa sa anterioară, Ethan dobândise prostul obicei de a ridica 
degetul din mijloc atunci când vorbea la telefon cu o persoană care 
nu-i plăcea deloc sau când primea câte un mesaj enervant. Acum 
găsi însă puterea de a se abţine, iar aceasta se dovedi o decizie 
înţeleaptă. 

— Ei bine, te las să pleci acum, Ethan. Ai o groază de lucruri de 
făcut. Dacă nu vei fi prea mahmur mâine-dimineaţă, o să-l trimit pe 
Marcus în oraş să te aducă aici cu maşina. Vom lua micul dejun 
împreună şi vom vorbi despre viitor. 

— Abia aştept, zise Ethan. 


Belinda plecase acasă. 

Clădirea era pustie, cufundată în linişte. Se făcuse 8.05 p.m. 

Era timpul. 

Acordurile de pian ale lui Hecter Gaither se revărsau din radioul cu 
lămpi de lângă birou. Pianistul interpreta suita Rimsky-Korsakov 
din tabloul simfonic O noapte pe muntele pleşuv. Partea alertă şi 
înfricoşătoare a secţiunii se terminase, iar acum se auzeau acordurile 
lente, liniştitoare, care sugerau bucuria simțită la ivirea zorilor după 
o noapte în iad. 

Ethan se gândea la Kate şi la Harold. 

Oare în momentul acela cinau liniştiţi, ascultând acordurile lui 
Gaither? Complet neştiutori în legătură cu ceea ce era pe cale să 
înceapă? 

Ethan ridică receptorul şi deschise dosarul pe care Pam i-l lăsase 
prin Belinda. Se uită la primul cod şi-l formă. 

O voce de femeie răspunse: 

— Alo? 

Apoi se auzi un clic. Apelurile sonore continuară. De fiecare dată 
răspundea cineva şi imediat se auzea câte un clic. 

În cele din urmă, o voce computerizată zise: „Toate cele 11 echipe 
sunt acum în legătură directă”. 

Ethan se uită pe foaie. 

Cuvintele pe care trebuia să le spună erau tipărite sub codul 
numeric. 

Ar fi putut să închidă, pur şi simplu, telefonul. 

Să nu facă asta. 

Erau atâtea decizii pe care ar fi putut să le ia, dar care s-ar fi putut 
dovedi eronate. Totul se putea sfârşi prost. Niciunul dintre cei zece 
rezidenţi din Wayward Pines aflaţi la celălalt capăt al liniei nu suflă 
un cuvânt. 

Ethan începu să citească: „Acest mesaj este pentru cei zece ofiţeri ai 
festivităţii. O festivitate a fost programată să înceapă peste patruzeci 
de minute. Oaspeţii de onoare sunt Kate şi Harold Ballinger. Adresa 
lor este strada opt nr. 345. Pregătiţi de urgenţă tot ce trebuie. Este 
extrem de important să-i aduceţi pe Kate şi pe Harold până la cercul 
din intersecţia străzii opt cu strada principală vii şi nevătămați. 
Înţelegeţi ce v-am spus?” 

Mai mulţi de „da“ se auziră pe linie. 

Ethan închise telefonul şi porni timerul de la ceasul său. 

Ofițerii trăiau pentru această festivitate. 

Ei erau singurii rezidenţi care aveau permisiunea de a păstra arme în 
casele lor — macete furnizate de Pilcher. Toţi ceilalţi se mulțumeau cu 
instrumente ale morţii improvizate: cuțite de bucătărie, pietre, bâte 
de baseball, topoare, securi, vătraie din fier pentru scormonit jarul — 
orice avea vârf, tăiş sau greutate mare. 

Se întrebase o după-amiază întreagă cum avea să simtă acel interval 
cumplit de timp -— cele patruzeci de minute dintre lansarea primelor 
instrucțiuni organizatorice şi ultimul apel telefonic. 

lar acum, că se dăduse startul, acest interval de timp se scurgea cu o 
viteză incredibilă, cumplită. 

Probabil că aşa se simțea un condamnat la moarte în timpul ultimei 
sale mese. 

Timpul trecea cu viteza luminii. 

Pulsul i se accelera alarmant. 

Revedea cu ochii minţii, în mod ciudat, toate evenimentele care se 
petrecuseră până în acel moment. 

Şi se trezi numărând ultimele zece secunde pe ceasul său, 
întrebându-se unde dispăruse timpul. 

Închise alarma. 

Ridică telefonul. 

Formă următorul cod. 

Aceeaşi voce generată de computer spuse: „Vă rog să înregistraţi 
mesajul dumneavoastră după ce auziţi tonul”. 

El aşteptă. 

Auzi tonul. 

Citi următorul mesaj: „Aici şeriful Burke. O festivitate începe chiar 
acum. Invitaţii de onoare sunt Kate şi Harold Ballinger. Trebuie 
capturați şi aduşi teferi la intersecţia dintre strada principală şi 
strada opt...“ 

Rosti cu dificultate ultimele cuvinte ale mesajului: ,... şi executaţi în 
cerc.“ 

După o pauză îndelungă, vocea computerizată răspunse: „Dacă aţi 
încheiat mesajul, apăsaţi tasta 1. Pentru a verifica mesajul înainte de 
a-l trimite, apăsaţi 2. Pentru a înregistra mesajul, apăsați 3. Pentru 
oricare altă opţiune, apăsaţi 4“. 

Ethan apăsă tasta 1 şi puse telefonul pe raft. 

Apoi se ridică. 

Pe biroul său, pistolul Desert Eagle placat cu nichel sclipea în lumina 
veiozei. 

ÎI încărcă din nou şi îl puse în tocul de la brâu, apoi se duse la dulap, 
de unde luă aranjamentul pentru cap şi mantia cu blană de urs. 

leşi pe uşă, făcu trei paşi şi telefoanele începură să sune. Primul se 
auzi şi la radio. 

Acordurile de pian încetară. 

Ethan auzi scârţâitul unei bănci. Probabil că Gaither se ridicase de la 
pian. 

Paşii bărbatului se auzeau clar. Pianistul ridică telefonul şi spuse: 

— Alo? 

Apoi vocea lui Ethan, adică mesajul pe care tocmai îl înregistrase, se 
auzi în difuzoare. 

Gaither şopti: 

— Oh, Doamne... 

Apoi transmisia prin radio se opri. 

Ethan străbătu holul gândindu-se doar la Kate. 

Telefonul tău a sunat? 

Ai răspuns şi apoi ai auzit vocea mea ordonând moartea ta? 

Crezi că te-am trădat? 

Trecu pe lângă biroul Belindei şi străbătu holul întunecat. 

Afară nu se vedea luna, dar cerul era plin de stele. 

Mai auzise zgomotele acelea cu ocazia propriei festivități — mai 
exact, la începutul acesteia, dar în noaptea asta, i se părea totul şi mai 
sinistru, pentru că înțelegea pe deplin implicaţiile. Sute şi sute de 
telefoane sunând simultan — un oraş întreg primind instrucţiuni în 
legătură cu execuţia unor semeni de-ai săi. 

Pentru o clipă, el ascultă atent, îngrozit şi mirat în acelaşi timp. 
Ţârâitul telefoanelor umplu valea. Avea senzaţia că aude clopotele 
unei biserici bântuite. 

Cineva trecu alergând pe şosea. 

La câteva străzi distanţă, o femeie începuse să urle — de emoție sau 
de durere, el nu putea spune de ce. Merse mai departe pe trotuar şi 
se uită pe geamurile mari ale Broncoului său. Acestea erau fumurii 
şi, având în vedere că singura sursă de lumină era un stâlp de 
iluminat de peste drum, îi era imposibil să vadă ceva înăuntru. 
Deschise cu grijă portiera din dreptul şoferului. 

Niciun zgomot. 
Nicio mişcare. 
Aruncă mantia şi aranjamentul pentru cap pe locul pasagerului, apoi 
urcă la volan. 

* 
Avea impresia că mergea cu maşina prin vechiul său cartier din 
Seattle, într-o noapte de Halloween. 
Oameni peste tot. 
Pe trotuare. 
Pe străzi. 
Colindând agitati. 
Cu sticle şi cu torte. 
Cu bâte de baseball. 
Crose de golf. 
Costumele erau pregătite, în aşteptare. 
Maşina trecu pe lângă un bărbat îmbrăcat într-un smoching vechi şi 
pătat de sânge, care ţinea în mână o scândură lungă şi scobită, cu un 
mâner la un capăt, celălalt capăt fiind acoperit cu aşchii metalice la 
fel ca un buzdugan. 
Toate casele erau cufundate în întuneric, dar sute de puncte 
luminoase se aprindeau peste tot. 
Razele lanternelor cercetau tufişurile şi aleile lăturalnice. 
Conuri de lumină se aprindeau printre copaci. 
Chiar dacă era în spatele volanului, Ethan putea vedea diferenţele 
dintre cei care se adunau la festivitate. 
Unii priveau acest eveniment ca pe o şansă de a se costuma, de a se 
îmbăta şi de a face tot ce le trecea prin minte. 
Alţii aveau expresii pline de furie şi de îndârjire — o intenţie clară de 
a face rău sau, cel puţin, de a-şi satisface setea de violenţă asistând la 
astfel de acte. 

Existau şi unii care abia puteau să suporte spectacolul, lacrimile 
curgându-le şiroaie pe obraji pe măsură ce se apropiau de centrul 
acelei nebunii. 

Ethan continuă să meargă pe străzile lăturalnice. 

Între strada a treia şi a patra, farurile maşinii se opriră asupra unei 
cete de copii — vreo treizeci la număr —, care fugeau peste drum, 
hohotind grotesc ca nişte hiene, toţi costumaţi în fel şi chip. În 
mâinile lor mici luceau lamele cuţitelor cu care erau înarmaţi. 

Ethan încerca să-i descopere pe ofiţeri — aceştia erau îmbrăcaţi în 
negru şi aveau macete —, dar nu vedea niciunul. 

Întoarse maşina pe strada cu numărul unu şi porni către sudul 
oraşului. 

Apoi frână brusc pe drumul din dreptul păşunii. 

Opri motorul şi cobori din maşină. 

Telefoanele nu mai sunau, dar zgomotul mulţimii care se aduna era 
din ce în ce mai intens. 

Realiză că exact în locul acela, cu patru nopţi în urmă, o descoperise 
pe Alyssa Pilcher. 

Doamne, cât de rapid evoluaseră lucrurile. 

Nu venise timpul să-şi facă apariţia, dar nu mai era mult până 
atunci. Curând. Încă mai fugi, Kate? 

Te-au prins deja? 

Vă trag după ei pe tine şi pe soțul tău spre strada principală? Ţi-e frică? 
Sau erai pregătită de mult pentru asta? 

Erai pregătită ca acest coşmar să se termine, în sfârşit? 

La periferia oraşului Wayward Pines, era frig şi întuneric. El se 
simţea ciudat, izolat. 

De parcă ar fi stat în zona unui stadion plin şi ar fi ascultat zgomotul 
unui meci. 

În centrul oraşului răsună o explozie. 

Sticlă spartă. 
Urlete şi ovaţii. 
Aşteptă un sfert de oră aşezat pe capota Broncoului său. Simţea 
căldura motorului prin tablă. Îi lăsa să se adune. 
Să se lase pradă freneziei. 
Nimic nu avea să se întâmple fără el. 
Nicio picătură de sânge nu putea fi vărsată. 
XXX 
Când Pam deschise ochii, era întuneric. 
Tremura ca varga. 
Capul îi bubuia cumplit. 
Piciorul stâng îi ardea, de parcă cineva i-ar fi smuls o bucată de 
carne. 
Se ridică. 
Unde naiba era? 
Era foarte frig şi întuneric, iar ultimul lucru de care-şi amintea era 
faptul că părăsise spitalul după ultima şedinţă de terapie a zilei. 
Stai puţin... 
Nu. 
Observase Broncoul lui Ethan Burke îndreptându-se spre sudul 
oraşului. Îl urmărise pe jos... 
Îşi aminti totul. 
Se luptaseră. 
Probabil că ea pierduse. 
Ce naiba îi făcuse Ethan? 
Când se ridică, durerea din picior o făcu să urle. Întinse mâna în 
spate. O bucată mare din țesătura blugilor ei fusese tăiată şi o rană 
urâtă, deschisă şi sângerândă, se căsca în coapsa ei stângă. 
Îi scosese microcipul. 
Ticălosul acela nenorocit. 

Furia care o cuprinse avu efectul morfinei. Nu mai simțea nicio 
durere — nici măcar atunci când începu să fugă înapoi spre oraş, 
îndepărtându-se de gard, din ce în ce mai iute prin pădurea 
întunecată. Bâzâitul gardului electrificat se auzea din ce în ce mai 
slab. 

Urletele care veneau de undeva de la distanţă o făcură să se 
oprească. 

Urlete de aberaţii. 

Multe, foarte multe urlete de aberaţii. 

Ceva nu era în regulă. 

Cum de se auzeau din faţa ei? 

Wayward Pines se afla în direcţia aceea. În faţă. 

De fapt, ea ar fi trebuit să ajungă la şosea... 

Ei, drăcie. 

Ei, drăcie. 

Ei, drăcie. 

Nu ştia clar de când alerga, dar alergase mult, în ciuda durerii din 
coapsă. Ajunsese la cel puţin un kilometru şi jumătate de gard. 

Nu prea departe în faţă, pe lângă urletele pe care le auzise şi care 
păreau să provină de la un grup mare de aberaţii, ea auzi foşnete, 
mişcare. Ceva părea să se apropie de ea, strivind sub picioare crengi 
de copaci şi ramuri uscate. 

Ar fi putut jura că le simţea şi mirosul — o duhoare de putregai care-i 
făcea ochii să lăcrimeze şi care devenea mai persistentă cu fiecare 
secundă. 

În toată viaţa ei nu simţise o ură atât de mare pentru cineva. 

Ethan Burke nu se mulţumise doar să-i scoată microcipul. 

El reuşise cumva să o treacă de cealaltă parte a gardului, în lumea 


aceea sălbatică. 
XXX 

Ethan se urcă din nou în Bronco, întoarse cheia în contact şi apăsă 
pedala de acceleraţie. 

Roţile scrâşniră pe asfalt când ţâşni înainte. 

Intră cu viteză în pădure şi parcurse curba amplă care îl aduse din 
nou pe traiectoria cunoscută, către oraş. 

Vitezometrul indica 130 de kilometri pe oră atunci când trecu în 
trombă pe lângă panoul de bun venit. 

Ridică piciorul de pe acceleraţie şi reduse viteza. 

Era pe strada principală acum şi mai avea vreo patru sute de metri 
până la destinaţie, dar vedea deja flăcările undeva la distanţă, 
clădirile roşii din cauza focurilor aprinse şi umbrele celor din 
mulţime. 

Trecu pe lângă spital. 

La patru străzi distanță de intersecţia dintre strada opt şi cea 
principală, fu nevoit să încetinească, pentru a evita oamenii de pe 
drum. 

Cineva spărsese vitrina frontală a magazinului de dulciuri The 
Sweet Tooth şi copiii se năpustiseră asupra bomboanelor. 

Totul era perfect acceptabil şi previzibil. 

Multimea devenea din ce în ce mai densă. 

Cineva aruncă în maşină cu un ou, care se sparse de geamul 
portierei din dreptul pasagerului, gălbenuşul prelingându-se pe 
sticlă. 

Abia mai putea să înainteze acum, din cauza oamenilor care îi 
blocau calea. 

Toţi erau costumaţi. 

Îşi făcu drum printr-un grup de bărbaţi îmbrăcaţi de bal mascat şi 
mânjiţi strident cu ruj. Aceştia purtau sutienele soțiilor lor şi aveau 
chiloţi peste izmene, unul dintre ei fiind înarmat cu o tigaie din 
fontă. 

O familie întreagă -— inclusiv copiii — avea cercuri negre în jurul 
ochilor, realizate probabil cu fard de pleoape, şi toţi îşi pictaseră 
feţele în alb pentru a semăna cu nişte zombi. 

Văzu şi coarne de diavol. 

Dinţi de vampir. 

Peruci punk. 

Aripi de înger. 

Jobene. 

Bastoane ascuţite. 

Monocluri. 

Pelerine. 

Vikingi. 

Regi şi regine. 

Măşti de călăi. 

Prostituate. 

Strada era acum înţesată de lume. 

Apăsă pe claxon. 

Fără prea mare tragere de inimă, marea de oameni îi făcu loc să 
treacă, formând un culoar pentru el. 

Înaintând către intersecţia dintre strada nouă şi strada opt, Ethan 
observă încă o vitrină vandalizată, iar undeva înainte, văzu sursa 
flăcărilor. 

Oamenii împinseseră o maşină în mijlocul străzii principale şi o 
incendiaseră. 

Geamurile acesteia erau ţăndări, împrăştiate acum pe asfalt. Bucăţile 
de sticlă sclipeau în lumina flăcărilor care ţâşneau prin parbriz, iar 
scaunele şi bordul maşinii erau deja topite. 

Deasupra mulţimii, semaforul pâlpâia riguros, îndeplinindu-şi 
misiunea. 

Ethan intră în parcare şi opri motorul. 

Energia pe care o simțea de cealaltă parte a parbrizului era 
întunecată şi volatilă — o creatură vie, malefică. 

El studie toate acele feţe rumene la lumina flăcărilor. Majoritatea 
aveau ochii sticloşi din cauza ginului făcut în cadă, stocat şi 
distribuit, pe care probabil că-l consumaseră înainte. 

Cel mai ciudat lucru era că Pilcher avusese dreptate. Evident, 
festivitatea îi transforma total. Le satisfăcea nişte necesităţi ascunse, 
mistuitoare. 

Aruncă o privire în spatele maşinii şi se uită la ceas. 

Foarte curând. 

Aranjamentul pentru cap fusese căptuşit pe interior cu lână şi i se 
potrivea destul de bine. 

Întinse mâna şi blocă portiera pasagerului, cu toate că se îndoia că 
asta ar fi putut schimba ceva, la urma urmei. Luă mantia urât 
mirositoare şi portavocea, deschise portiera — având grijă să o încuie 
după ce coborî —, apoi intră în mulțime. 

Bucăţile de sticlă spartă se sfărâmau sub tălpile cizmelor sale. 
Mirosul de alcool condimenta aerul. 

Ethan îşi puse pelerina. 

Îşi făcu loc prin mulţime. 

Oamenii din jurul lui începură să aplaude şi să ovaţioneze. 

Cu cât de îndepărta mai mult de semafor, cu atât ovaţiile deveneau 
mai puternice. 

Aplauze, chiote, urlete. 

Şi toate erau pentru el. 

Oamenii îl strigau pe nume şi îl băteau pe spate. 

Unul îi îndesă o sticlă cu alcool în mâna dreaptă. 

El merse mai departe. 

Trupurile oamenilor erau atât de înghesuite, încât era aproape cald 
între ei. 

În cele din urmă, intră în inima furtunii: un cerc care nu avea mai 
mult de nouă metri în diametru. 

Reugşi să intre exact în mijlocul acestuia. 

La vederea lor, simţi un nod în gât. Tristeţea îl copleşi. 

Harold zăcea întins pe asfalt şi se chinuia să se ridice. Sângera din 
mai multe răni de la cap. 

Doi ofiţeri înveşmântaţi în negru o ţineau pe Kate — femeia pe care o 
iubise în trecut — de câte un braţ, pentru ca aceasta să rămână în 
picioare. 

În timp ce Harold părea buimac, Kate era perfect lucidă şi îl fixa cu 
privirea. 

Ea plângea, iar el îşi simţi propriile lacrimi curgându-i pe obraji chiar 
dinainte de a-şi da seama că era copleşit de emoție. Buzele ei se 
mişcau. Începu să strige la el — câteva întrebări şi reproşuri. Pleda, 
fără îndoială, pentru viaţa ei, dar vuietul mulţimii îi înăbuşea glasul. 
Kate purta o cămaşă de noapte sfâşiată şi nu avea nimic în picioare. 
Tremura, iar genunchii ei erau murdari de pământ şi de iarbă. Unul 
dintre ei era julit până la os, iar sângele i se scurgea pe fluierul 
piciorului. În plus, ochiul ei stâng era umflat şi închis. 

El îşi imagina cum se petrecuseră lucrurile. 

Ea şi Harold se duseseră devreme la culcare - probabil încă 
mahmuri după noaptea anterioară. Ofițerii dăduseră buzna în casă. 
Nici măcar nu avuseseră timp să se îmbrace. Kate fugise pe fereastră, 
alergând probabil spre canalele de scurgere de sub oraş. Asta ar fi 
făcut el. Dar cei zece ofiţeri îi înconjuraseră casa. Cel mai probabil, 
aceştia reuşiseră să o prindă pe strada următoare. 

Voia mai mult ca orice să se ducă la ea. 

Să o îmbrăţişeze şi să-i spună că totul avea să fie bine. 

Că avea să treacă peste asta. Să supravieţuiască. 

În schimb, îi întoarse spatele şi îşi făcu din nou loc prin mulţime. 

Când ajunse la Bronco, se urcă pe capota acestuia şi escaladă 
parbrizul. 

Rămase pe plafonul maşinii — tabla caroseriei se îndoi sub greutatea 
lui, însă fără să cedeze. 

Mulțimea se lăsă din nou pradă freneziei, urlând de parcă tocmai ar 
fi văzut un star rock urcând pe scenă. Ethan putea vedea totul din 
locul în care stătea — feţele luminate de flăcări care se îngrămădeau 
între clădiri, maşina incendiată, cercul în care Kate şi Harold 
aşteptau să moară. 

Nu-i vedea pe Theresa şi Ben, iar acest lucru îl făcea să se simtă 
oarecum mai confortabil. 

O avertizase pe soţia lui să nu vină acolo. O instruise să-l ia pe fiul 
lor — chiar împotriva voinţei lui, dacă era necesar — şi să se retragă 
departe de mulțimea adunată la festivitate, în siguranța relativă a 
criptei din cimitir. 

Ridică în aer sticla ce conţinea o băutură alcoolică dubioasă. 
Mulțimea îi răspunse la fel — sute de sticle ridicându-se în aer, 
sclipitoare în lumina flăcărilor ce mistuiau maşina din mijlocul 
străzii. 

Un toast în iad. 

Ethan bău. 

Băură cu toţii. 

Dumnezeule... licoarea era îngrozitoare. 

Aruncă sticla pe asfaltul străzii, scoase pistolul Desert Eagle şi trase 
trei focuri în aer. 

Acestea bubuiră ca un trăsnet şi mulţimea începu să urle. 

El puse pistolul în toc şi apucă apoi portavocea care îi atârna pe 
umăr, prinsă cu o curea. 

Toţi cei prezenţi tăcură. 

Toţi în afară de Kate. 

Ea îl striga pe nume, urlând: „De ce, pentru numele lui Dumnezeu? 
De ce îmi faci asta? Am avut încredere în tine. Te-am iubit. De ce?“ 
El o lăsă să vorbească — fără să o întrerupă — până când termină, să 
strige tot ce avea pe suflet. 

Apoi ridică portavocea. 

— Bine aţi venit la festivitate! 

Urlete şi ovaţii. 

Ethan se strădui să zâmbească şi zise: 

— Îmi place chiar mai mult acum, când sunt în spatele portavocii! 
Replica lui stârni un val de râsete. 

Manualul oferea instrucţiuni clare despre felul în care şeriful ar fi 
trebuit să exploateze acel moment, în care toată lumea era adunată şi 
execuţia urma să aibă loc. 

În timp ce anumiţi rezidenți s-ar putea să nu vadă nimic anormal în 
uciderea vecinilor lor, ba chiar să fie încântați de idee, atunci când vine 
momentul execuției, majoritatea oamenilor se vor simți tulburați la gândul 
că vor vărsa sânge. De aceea este atât de importantă pentru succesul 
festivității misiunea ta ca lider al acesteia. Tu dai tonul sărbătorii. Tu creezi 
atmosfera. Trebuie să le aminteşti de ce au fost aleşi invitaţii de onoare. 
Trebuie să le aminteşti că festivitatea are rolul esențial de a păstra şi a 
consolida siguranța oraşului Wayward Pines. Şi aminteşte-le că abaterea de 
la reguli este o chestiune riscantă, ce s-ar putea transforma cu uşurinţă 
într-o nouă festivitate la care ei înşişi ar putea fi în cerc, ca invitați de 
onoare. 

Ethan zise: 

— Îi cunoaşteţi cu toţii pe Kate şi Harold Ballinger. Mulţi dintre voi 
i-ar putea numi prieteni. Aţi mâncat o pâine împreună cu ei. Aţi râs 
şi ați plâns alături de ei. Şi poate vă gândiţi că noaptea asta va fi greu 
de suportat. 

Se uită la ceas. 

Trecuseră mai mult de trei ore. 

Pe naiba. În orice moment de acum. 

— Vreau să vă spun ceva despre Kate şi Harold. Adevărații Kate şi 
Harold. Ei urăsc acest oraş! 

Mulțimea izbucni în huiduieli agresive. 

— Noaptea ies din casă pe ascuns şi cel mai grav lucru pe care-l fac 
este că se întâlnesc cu alţii. Alţi oameni la fel ca ei, care dispreţuiesc 
micul nostru colţ de paradis. Strigă apoi cu furie: Cum ar putea cineva 
să urască acest oraş? 

Pentru o clipă, zgomotul deveni asurzitor. 

Ethan le făcu apoi semn să tacă. 

— Unii dintre aceşti oameni — prietenii secreţi ai soţilor Ballinger — 
sunt aici, printre noi, în seara asta. Se află chiar în această mulţime. 
Costumaţi şi prefăcându-se a fi la fel ca voi. 

Cineva din mulțime strigă: 

— Nu! 

— Dar, în adâncul inimii lor, ei urăsc Wayward Pines. Priviţi în jurul 
vostru. Ei sunt mai mulţi decât credeţi. Dar vă promit — îi vom 
elimina complet! 

În timp ce mulţimea urla din nou, Ethan îşi simţi Broncoul trepidând 
aproape imperceptibil. 

— Deci, întrebarea care se impune ar fi: de ce urăsc ei Wayward 
Pines? Avem aici tot ce ne trebuie. Mâncare. Apă. Un adăpost. 
Siguranţă. Nu ne lipseşte nimic şi, totuşi, unii oameni simt că asta nu 
este destul. 

Ceva izbi plafonul de tablă al maşinii exact sub cizmele lui Ethan. 

— Ei vor mai mult. Ei vor să aibă libertatea de a părăsi acest oraş. 
Libertatea de a spune ce gândesc. De a şti ce învaţă copiii lor la 
şcoală. 

Huiduielile continuară, dar cu mai puţină convingere. 

— Ei au îndrăzneala de a vrea să ştie unde se află. 

Huiduielile se opriră brusc. 

— De ce se află aici. 

Mulțimea amuţi. Oamenii stăteau cu capetele ridicate şi cu gâturile 
întinse, privindu-l încruntaţi pe şeriful al cărui discurs luase o 
întorsătură neaşteptată. 

— De ce nu le este permis să plece din acest loc. Apoi, Ethan strigă 
prin portavoce: Cum de îndrăznesc? 

Se gândi: „Urmăreşti asta, Pilcher?” 

Broncoul începu să se zgâlţâie sub picioarele lui, iar el se întrebă 
dacă mulțimea putea auzi zgomotul. 

Ethan continuă: 

— Acum trei săptămâni, într-o noapte rece şi ploioasă, am privit de 
la fereastra aceea — întinse arătătorul către clădirea de apartamente 
cu vedere spre strada principală — în timp ce voi toţi snopeaţi în 
bătaie o femeie pe nume Beverly. Voi aţi fi fost în stare să mă ucideţi. 
Dumnezeu ştie că aţi încercat... Dar eu am scăpat. lar acum stau aici, 
deghizat în lider al acestei ceremonii depravate... 

Cineva din mulțime strigă: 

— Ce vrei să faci? 

Ethan ignoră intervenţia. 

Apoi continuă: 

— Vreau să vă întreb ceva pe toţi. Vă place viaţa pe care o ducețţi în 
Wayward Pines? Vă place să aveţi camere de supraveghere în 
dormitoarele voastre? Vă place să nu ştiţi absolut nimic? 

Nimeni din mulţime nu îndrăzni să răspundă. 

Ethan observă doi ofiţeri croindu-şi drum prin mulţime. Veneau 
după el, fără îndoială. 

— Cu toţii v-aţi resemnat — continuă Ethan —, acceptând să trăiţi în 
Wayward Pines? Vreţi să trăiţi în întuneric în acest oraş? Sau unii 

dintre voi stau noaptea întinşi în pat lângă soțiile sau soţii lor, pe 
care abia îi cunosc, întrebându-se de ce se află aici? Visând la ceea ce 
se află dincolo de gard? 

Feţele oamenilor erau acum împietrite de uimire. 

— Vreţi să ştiţi ce este dincolo de gard? 

Un ofiţer ieşi din mulţime şi alergă către Bronco, cu o macetă în 
mână. 

Ethan scoase de la brâu pistolul său Desert Eagle şi îl îndreptă spre 
pieptul ofițerului, spunând prin portavoce: 

— Amuzant lucru. Şocul provocat de un glonţ de calibrul cincizeci 
îţi poate opri inima. 

Fereastra portierei stângi din spatele Broncoului se făcu țţăndări, 
bucăţile de sticlă împrăştiindu-se deasupra celor care se 
îngrămădiseră lângă vehicul. 

În sfârşit. 

Ethan se uită în jos şi zări un braţ cu gheare strecurându-se prin 
gaura din geam. 

Braţul dispăru, apoi ieşi din nou, cu mai multă forţă. 

Multimea se retrase. 

Un urlet pe care nimeni nu l-ar fi confundat cu unul omenesc 
răzbătu din interiorul maşinii. 

Mulțimea fremăta, stupefiată. 

Cei care erau mai aproape de Bronco dădeau acum înapoi, în timp ce 
oamenii din spate, care nu puteau vedea nimic, îşi făceau loc în 
mulţime, încercând cu disperare să ajungă în faţă. 

Aberaţia se zbătea în interiorul maşinii de parcă ar fi fost cuprinsă de 
nebunie, sfâşiind cu ghearele tapiţeria scaunelor şi forțând lanţul cu 
care Ethan o legase de gât. 

El încă ţinea pistolul Desert Eagle îndreptat spre pieptul ofițerului, 
dar bărbatul nici măcar nu mai privea pistolul, ci se holba cu gura 

căscată prin parbriz la creatura care încerca să iasă din vehicul. 
Ethan zise prin portavoce: 

— Vreau să vă spun tuturor o poveste. A fost odată un loc numit 
Wayward Pines. Era ultimul oraş de pe pământ, iar oamenii care 
trăiau acolo erau ultimii din specia lor. 

Ethan nu mai auzea lanţul zornăind. Aberaţia se eliberase de tot şi se 
urcase pe scaunul din faţă. 

— Ei au fost conservaţi timp de două mii de ani într-un soi de 
capsulă a timpului. Doar că ei nu au ştiut acest lucru. Au fost ţinuţi 
în întuneric. Manipulaţi cu ajutorul fricii. Uneori cu forţa. Au fost 
făcuţi să creadă că erau morți sau că visau. 

Aberaţia încerca să spargă parbrizul. 

— Unii rezidenţi, precum Kate şi Harold Ballinger, ştiau în adâncul 
inimilor că se întâmpla ceva rău. Că nimic din toate astea nu era real. 
Alţii au ales să creadă în această minciună. S-au adaptat, preferând 
să trăiască în linişte. Au încercat să-şi vadă de vieţile lor, văzând 
doar partea bună a lucrurilor. Doar că asta nu era viaţă. Nu era nimic 
altceva decât o frumoasă temniţă, condusă de un psihopat. 

O bucată mare de parbriz se sparse şi ajunse pe capotă. 

— Şi, într-o bună zi, în acest oraş s-a trezit un bărbat pe nume Ethan 
Burke. El nu a ştiut, oamenii din Wayward Pines nu au ştiut, iar 
psihopatul ticălos care a construit acest oraş nu a ştiut nici el, cu 
siguranţă — dar acest bărbat a venit aici pentru a face lumină. Pentru 
a le spune oamenilor adevărul. Pentru a le da şansa să trăiască din 
nou ca nişte ființe umane. Şi tocmai de aceea stau aici în acest 
moment. Aşa că, spuneţi-mi. Vreţi să aflaţi adevărul? 

Aberaţia era acum în culmea furiei, atacând înnebunită geamul 
maşinii. 

— Sau vreţi să trăiţi mai departe în întuneric? 

Capul creaturii ieşi prin geam. 

Mârâind. 

Lividă. 

Ethan zise: 

— Suntem la două mii de ani distanţă de anul în care aveţi impresia 
că trăiţi, iar specia noastră a involuat, transformându-se în monstrul 
pe care îl vedeţi în maşina mea. 

Ethan îşi îndreptă pistolul spre capul creaturii. 

Capul dispăru înăuntru. 

Urmară câteva minute de linişte. 

Oamenii se uitau perplecşi spre maşină. 

Cu gurile căscate. 

Fără să scoată un sunet. 

Creatura ţâşni prin parbriz, ghearele ei lungi zgâriind capota 
metalică. Ateriză deasupra ofițerului care stătea în dreptul barei de 
protecţie, înainte ca acestuia să-i treacă prin minte să ridice maceta. 
Ethan tinti ceafa creaturii şi trase. 

Aberaţia rămase inertă - bărbatul de sub ea urla zbătându-se 
îngrozit, în timp ce alţi doi bărbaţi, îmbrăcaţi în haine de damă, 
încercau să-l ajute, trăgând cadavrul creaturii de pe trupul lui. 
Ofiţerul se ridică, plin de sânge. Încercase să-şi protejeze faţa, iar 
braţele lui erau însângerate, cu fâşii de piele ce-i atârnau pe alocuri. 
Dar era în viaţă. 

— Este prea mult pentru voi? continuă Ethan. Vreţi în continuare să 
omorâm doi semeni de-ai noştri? Sau vreţi să mă însoţiţi la teatru 
chiar acum? Ştiu că aveţi întrebări. Ei bine, eu am răspunsuri. Ne 
întâlnim acolo în zece minute şi, vă jur pe Dumnezeu, dacă vreunul 
dintre voi ridică mâna asupra lui Kate sau Harold, o să vă împuşc pe 
loc. 

Ethan îşi smulse aranjamentul pentru cap şi aruncă mantia pe jos. 
Sări pe capota maşinii, apoi pe asfalt. Mulțimea se trase în lături cu 

respect, formând un culoar larg. 

Tinea încă în mână pistolul Desert Eagle, iar sângele îi clocotea în 
vene, fiind gata de luptă. 

ÎL împinse pe unul dintre ofiţeri din calea lui şi intră în cercul 
condamnaților. Harold stătea în şezut pe asfalt, în pijamalele lui, şi 
doi ofiţeri o ţineau imobilizată pe Kate. 

Ethan îndreptă pistolul către cel din dreapta. 

— Nu ai auzit ce-am spus? 

Bărbatul încuviinţă din cap. 

— Atunci, de ce naiba mai ţii mâinile pe ea? 

Cei doi o eliberară imediat. 

Kate se prăbuşi. 

Ethan alergă la ea şi îngenunche în stradă. Îşi scoase geaca groasă de 
pe el şi o puse pe umerii lui Kate. Ea ridică ochii spre el. 

— Am crezut că ai... 

— Ştiu. Îmi pare rău. Foarte rău. Nu aveam altă soluţie. 

Harold părea năuc. 

Ethan o ridică în braţe pe Kate. 

— Unde eşti rănită? o întrebă el. 

— Doar la genunchi şi la ochi. Sunt teafără. 

— Hai să te reparăm! 

— După, zise ea. 

— După ce? 

— După ce ne spui totul. 


24 
Ethan conduse întregul oraş la teatru. 
Cadavrul aberaţiei era expus pe scenă, ca să poată fi văzut de toată 
lumea. Locurile din sală erau ocupate în întregime, la fel şi culoarele 
dintre scaune. Până şi pe marginea scenei se aşezaseră o mulțime de 
oameni. 

Ethan aruncă o privire spre primul rând, unde stătea familia lui. Nu 
şi-l putea scoate din minte pe Pilcher. Oare ce făcea omul acesta? Îşi 
trimitea oamenii în oraş de urgenţă? Avea să vină după Ethan? 
După Theresa şi Ben? După tot oraşul? 

Nu. Cu toţii aflaseră noutăţile. Şi, în ciuda tuturor lucrurilor, Ethan îl 
auzise pe Pilcher referindu-se de nenumărate ori la oraş folosind 
termenul „oamenii mei”. Aceştia erau — dincolo de toate — cele mai 
importante bunuri ale sale. Poate că avea să se răzbune pe Ethan, 
însă rezidenții oraşului Wayward Pines ştiau acum adevărul şi acest 
lucru nu putea fi schimbat. 

Cineva aprinse un reflector. Ethan păşi în raza acestuia. 

Nu mai putea vedea fețele oamenilor acum. 

Doar lumina albastră şi rece ce era proiectată asupra scenei din 
spatele sălii. 

Le spuse totul. 

Cum fuseseră răpiți, ţinuţi în stare de suspensie şi întemnițați apoi în 
acel oraş. 

Cum apăruseră pe lume aberaţiile. 

Le spuse despre Pilcher şi despre cercul lui intim din interiorul 
muntelui. 

Câţiva plecară — fie nu puteau suporta să audă adevărul, fie nu 
credeau cele auzite. 

Dar cei mai mulţi rămaseră pe loc. 

Ethan putea simţi schimbările de dispoziţie ale oamenilor — de la 
lipsă de încredere la tristeţe şi chiar la furie, atunci când le descrise 
cum Pilcher filma şi cerceta fiecare moment de intimitate pe care-l 
trăiau. 

Când le spuse despre microcipuri, o femeie sări în sus şi ridică 
amenințătoare pumnul, strigând în direcţia în care i se părea că 
văzuse o cameră ascunsă în tavan: „Vino aici jos! Vezi asta? Vino să 

dai socoteală pentru tot ce ai făcut, ticălosule!” 

În loc de răspuns, luminile din sala teatrului slăbiră în intensitate. 
Un proiector din spatele sălii se deschise brusc şi o imagine apăru pe 
ecranul alb sidefat din spatele lui Ethan. 

El se întoarse spre ecran şi privi uimit vinilul alb şi gros pe care se ivi 
David Pilcher. 

Bărbatul stătea la biroul său, într-o postură care sugera poziţia sa 
prezidenţială - cu antebraţele pe tăblia biroului şi cu degetele 
împreunate. 

Toţi cei din sală tăcură. 

Pilcher zise: 

— Ethan, vrei să te dai la o parte şi să mă laşi să le spun oamenilor 
câteva cuvinte? 

Ethan se retrase din lumina reflectorului. 

Preţ de o clipă, Pilcher nu făcu altceva decât să se holbeze la camera 
care-l filma. 

În cele din urmă, spuse: 

— Unii dintre voi mă cunosc drept doctorul Jenkins. Adevăratul 
meu nume este David Pilcher şi am să trec direct la subiect. Toate 
lucrurile pe care bunul vostru şerif tocmai vi le-a împărtăşit sunt 
adevărate. Dacă voi credeţi că mă aflu aici pentru a mă explica în 
fața voastră sau pentru a vă cere scuze, permiteţi-mi să vă spun că vă 
înşelaţi. Tot ce vedeţi — absolut tot — este creat de mine. Acest oraş. 
Acest paradis. Tehnologia care a făcut posibil ca voi să ajungeţi aici. 
Casele voastre. Paturile voastre. Apa pe care o beţi. Hrana pe care o 
consumati. Slujbele care vă ocupă timpul şi care vă fac să vă simţiţi 
ca nişte fiinţe umane. Respiraţi doar pentru că eu vă permit asta. 
Vreau să vă arăt ceva. 

Imaginea lui Pilcher fu înlocuită cu vederea de sus a unei câmpii 
vaste de ierburi unduitoare, pe care o traversa o turmă de câteva 

sute de aberaţii. 
Vocea lui Pilcher răsună în sala teatrului, odată cu imaginile turmei 
de creaturi. 
— Văd că aveţi deja cadavrul unuia dintre aceşti monştri pe scenă. 
Ar trebui să vă uitaţi bine la el, pentru că sunt milioane şi milioane 
de astfel de exemplare dincolo de gardul care asigură securitatea 
oraşului Wayward Pines. Aşa arată o turmă mică. 
Apoi Pilcher reveni pe ecran, doar că de această dată ţinea chiar el 
camera de filmat. Faţa lui ocupa întregul ecran. 
— Să vă explic. În ultimii paisprezece ani, am fost singurul vostru 
Dumnezeu şi ar fi în interesul vostru să continuaţi să vă purtaţi ca şi 
cum încă aş fi. 
O piatră vâjâi prin întuneric şi lovi ecranul. 
Cineva din mulţime strigă cu furie: 
— Du-te naibii! 
Pilcher îşi întoarse privirea, urmărind imaginile de pe monitoarele 
sale. 
Din culise, Ethan asista la un spectacol neobişnuit. Trei bărbaţi se 
urcară pe scenă şi începură să sfâşie ecranul. 
Pilcher începu să vorbească, dar cineva din spate smulse proiectorul 
din perete şi îl distruse. 

XXX 
Pilcher stătea singur la biroul lui. 
Ridică sticla de scotch. 
O goli şi o aruncă în direcţia monitoarelor. 
Când se ridică în picioare fu nevoit să se ţină de birou. 
Se clătina. 
Era beat. 
Acum era anihilat. 
Se îndepărtă de birou clătinându-se, păşind încet pe parchetul negru 

din lemn masiv. 
Vincent van Gogh îl urmărea de pe perete. Pictorul avea faţa rasă şi 
urechea dreaptă bandajată. 
Reuşi să evite căderea peste masa mare din centrul încăperii. Privi în 
jos, prin capacul de sticlă, spre miniatura arhitecturală a oraşului 
Wayward Pines, trecându-şi degetul pe deasupra acesteia spre 
intersecţia dintre strada opt şi cea principală. 
Pumnul lui trecu prin geam de la prima încercare şi strivi macheta 
sofisticată ce reproducea clădirea operei. 
Mâna lui se agăţă de cioburile de sticlă când încercă să şi-o scoată 
dintre resturile machetei. Zdrobi cu pumnul său însângerat o altă 
porţiune acoperită cu sticlă. 
Şi apoi alta. 
Mâna lui era plină de sânge după ce reuşi să spargă toată sticla de 
deasupra machetei. Cioburile şi micile cristale rămase în urma 
dezastrului erau împrăştiate deasupra oraşului, de parcă asupra 
acestuia s-ar fi abătut o furtună de proporţii biblice. 
Înaintă împleticindu-se de-a lungul mesei, până când ajunse în 
dreptul casei galbene în stil victorian în care locuia Ethan. 
O zdrobi dintr-o lovitură. 
Zdrobi apoi sediul şerifului. 
Distruse casa lui Kate şi Harold Ballinger. 
Nu terminase încă. Nici pe departe. 
Apucă furios masa, îndoi genunchii, se opinti şi o ridică, apoi o 
răsturnă izbind-o de podea. 

XXX 
Chiar şi după ce Ethan le spusese totul şi după ce ecranul fusese dat 
jos, oamenii rămaseră pe locurile lor. 
Nimeni nu avea de gând să plece. 
Stăteau nemişcaţi, cataleptici. Perplecşi. 

Unii plângeau în hohote. 
De unii singuri. 
Sau în mici grupuri. 
Pe umerii soţilor sau ai soțiilor cu care fuseseră obligaţi să se 
căsătorească. 
Emoţia din încăpere era copleşitoare. Incredibilă. Ca o durere 
devastatoare provocată de o înmormântare. Şi, în multe privinţe, 
exact asta era. Oamenii jeleau pierderea vieților lor anterioare. Îi 
jeleau pe cei dragi, pe care nu aveau să-i mai vadă niciodată. 
Plângeau pentru tot ceea ce le fusese furat. 
Aveau atât de multe de asimilat. 
Atâta suferinţă de suportat. 
Şi atât de multe motive să se teamă. 

XXX 
Ethan stătea împreună cu familia sa pe scenă, în spatele cortinei, 
tinându-i strâns în braţe. 
Theresa îi şopti la ureche: 
— Sunt atât de mândră pentru ceea ce ai făcut în noaptea asta. Dacă 
te vei întreba vreodată care a fost momentul cel mai măreț din viața 
ta, să ştii că tocmai l-ai trăit. 
Ethan o sărută. 
Ben plângea. În cele din urmă, îi spuse tatălui său: 
— Ceea ce ţi-am zis astăzi, când stăteam pe bancă... 
— E în regulă, fiule. 
— Am spus că nu eşti tatăl meu. 
— Nu vorbeai serios. 
— Am crezut că domnul Pilcher era un om bun. Am crezut că era 
Dumnezeu. 
— Nu e vina ta. A profitat de tine. De fiecare copil din şcoala aceea. 
— Ce se va întâmpla acum, tată? 

— Fiule, nu ştiu, dar — indiferent ce se va întâmpla -— începând de 

acum vieţile noastre ne aparţin din nou. Asta e tot ceea ce contează. 
XXX 

Oamenii începură să urce pe scenă pentru a studia cadavrul 

aberaţiei. 

Nu era un exemplar foarte mare. Cântărea doar vreo cincizeci şi cinci 

de kilograme. 

Ethan îşi spusese că, datorită mărimii neglijabile a creaturii, efectul 

săgeţii tranchilizante pe care o folosise se prelungise mai mult decât 

plănuise el. 

Era trecut de miezul nopţii şi încă îi privea pe toţi oamenii aceia 

cărora el le schimbase complet viaţa. Apoi auzi sunând telefonul din 

foaierul teatrului. 

Coborî de pe scenă şi străbătu culoarul dintre scaune, împingând 

uşile care duceau spre ieşire. 

Țârâitul telefonului se auzea din casa de bilete. 

Ethan se aşeză în spatele ferestrei de la ghişeul de bilete şi ridică 

receptorul la ureche. 

— Ce mai faci, şerifule? 

Vocea lui Pilcher era îngroşată şi cleioasă din cauza whisky-ului, dar 

mai ciudat era faptul că bărbatul părea nespus de vesel. 

— Ar trebui să ne vedem mâine, zise Ethan. 

— Nuvreisăştiiceaifăcut? 

— Poftim? 

Pilcher vorbi mai rar, rostind ostentativ: 

— Nu vrei să ştii ce ai făcut? 

— Cred că am o idee despre asta. 

— Nu ştii? Ei bine, oricum am să-ţi spun. Tocmai te-ai ales cu un 

Oraş. 

— Mă tem că nu înțeleg ce înseamnă asta. 

Oamenii ieşeau acum din sala teatrului, adunându-se în faţa 
geamului de la casa de bilete. 

— Nu înţelegi? Înseamnă că ei sunt ai tăi acum. Fiecare în parte, 
până la ultimul. Felicitări. 

— Ştiu ce i-ai făcut fiicei tale. 

La celălalt capăt al firului se făcu linişte. 

Ethan adăugă: 

— Ce fel de monstru... 

— Ea m-a trădat. Pe mine şi pe toţi oamenii din acest munte. I-a pus 
în pericol pe rezidenții din Wayward Pines. Nu numai că le-a spus 
oamenilor despre punctele moarte din oraş... Ea le-a creat. A sabotat 
tot ce am... 

— Era fiica ta, David. 

— l-am oferit toate oportunităţile să... 

— Propria fiică. 

— Trebuia să fac asta. Poate că nu aşa cum am făcut-o, dar... Mi-am 
pierdut capul. 

— M-am tot întrebat. De ce m-ai pus pe mine să investighez 
asasinarea ei? De ce ai vrut să-i găsesc trupul în drum? Presupun că 
tu ai orchestrat totul. Ce ai sperat să câştigi cu asta? 

— Alyssa nu a renunţat la grupul soţilor Ballinger. Nu m-am gândit 
că o vei investiga cu seriozitate pe fosta ta parteneră, decât dacă ai fi 
fost convins că ea era cea responsabilă de crimă. Şi ar fi trebuit să 
ajungi singur la concluzia că era vorba de Kate. Dacă i-ai fi 
percheziționat casa, ai fi ajuns la această concluzie. Am pus arma 
crimei într-o cutie cu scule din atelierul soţilor Ballinger. Tu ar fi 
trebuit să o găseşti, dar nici măcar nu ai căutat, pentru că nu ai crezut 
nicio clipă că ea era criminala - aşa presupun. Ei bine, nu mai 
contează acum. 

— Cum poţi dormi noaptea, David? 

— Ştiu că tot ceea ce am făcut a fost pentru a crea Wayward Pines. 
Pentru a proteja acest oraş. Şi nu este nimic mai important pentru 
mine. Aşa că dorm foarte bine. Apropo, am o nouă poreclă pentru 
tine, să ştii. 

— Trebuie să ne vedem, zise Ethan. Trebuie să vorbim despre ceea 
ce vom face mai departe. 

— Aducătorul-Luminii. Aceasta e noua poreclă pe care ţi-am pus-o. 
Traducerea din latină ar fi Lucifer. Ştii povestea lui Lucifer? E foarte 
nimerită în cazul tău. Era un înger al Domnului. Cea mai frumoasă 
creatură dintre îngeri. Dar frumuseţea lui l-a dus în eroare. A 
început să creadă că era la fel de frumos precum creatorul său. Şi că, 
probabil, el ar fi meritat să fie Dumnezeu. 

— Pilcher... 

— Lucifer a condus o ceată de îngeri în revolta împotriva 
Atotputernicului. Şi acum vreau să te întreb ceva... cum crezi că s-a 
sfârşit totul pentru ei? 

— Eşti bolnav. Oamenii aceştia au dreptul să fie liberi. 

— Am să-ţi mărturisesc că nu au sfârşit bine deloc. Ştii ce le-a făcut 
Dumnezeu? l-a alungat pe toţi din rai. El a creat un loc numit iad 
pentru Lucifer şi pentru îngerii căzuţi din armata lui. 

Ethan întrebă: 

— Şi cine sunt eu în povestea asta? Lucifer? Şi presupun că tu ar 
trebui să fii Dumnezeu. 

— Foarte bine, şerifule. 

Ethan şi-l închipuia pe Pilcher zâmbind la telefon. 

— Şi, continuă el, dacă te întrebi unde ai să găseşti acest loc al 
chinurilor eterne pe care mă pregătesc să-l creez pentru tine, ţi-aş 
sugera să nu cauţi prea departe. 

— Despre ce vorbeşti? 

— ladul vine la tine. 

Conversaţia se întrerupse, iar Ethan rămase câteva secunde bune cu 
tonul de apel sunându-i în ureche. 
Apoi, toate luminile se stinseră. 

Strada a şasea 
Wayward Pines 
Cu trei ani şi şapte luni în urmă 


În ultima lor zi împreună, ea îi pregătise felul de mâncare preferat. 
Îşi petrecuse toată după-amiaza în bucătărie — tăind, amestecând, 
mixând. 

Faptul că avea mâinile în permanenţă ocupate o făcea să treacă mai 
uşor de la un moment la altul. 

Dar trebuia să se concentreze, pentru că în secunda în care ar fi lăsat 
garda jos, grijile ar fi copleşit-o. 

Cedase de trei ori. 

Se prăbuşise în genunchi. 

Suspinele ei umpluseră toată casa. 

Îi fusese atât de greu aici... 

Trăise speriată şi singură, dar mai ales lipsită de speranță. 

Dar apăruse el. Ca un vis frumos. 

Găsiseră alinare unul în altul şi, pentru o vreme, totul fusese mai 
frumos. Ajunsese chiar să fie fericită în acest ciudat orăşel. 

Uşa din faţă se deschise, apoi se închise. 

Ea puse cuțitul pe tocător. 

Îşi şterse ochii cu un prosop pentru vase. 

Se întoarse cu fața spre el. 

El stătea lângă insula din bucătărie, privind-o. 

— Ai plâns, îi zise. 

— Doar puţin. 

— Vino aici. 

Ea se duse la el, îl cuprinse cu braţele şi îşi îngropă faţa în pieptul lui, 
hohotind, în timp ce el îşi trecea degetele prin părul ei. 

— Ai vorbit cu ei? întrebă ea. 

— Mda... 

— Şi? 

— Nicio schimbare. 

— Nu e corect. 

— Ştiu. 

— Dar dacă ai spune că... 

— Nu am de ales în această privinţă. 

— Dar nu poţi să... 

— Nu-mi cere asta. Te rog. El cobori vocea şi îi şopti la ureche: Ştii că 
nu pot vorbi despre asta. Ştii că vor exista consecinţe. 

— Mă omoară faptul că nu înţeleg nimic. 

— Uită-te la mine. 

Îi cuprinse obrajii în palmele lui şi o privi în ochi. Nimeni nu o iubise 
vreodată mai mult decât acest bărbat. 

— O să trecem peste asta. 

Ea încuviinţă din cap. 

— Cât timp ai să lipseşti? întrebă ea. 

— Nu ştiu. 

— E periculos? 

— Da. 

— Te vei întoarce? 

— Sigur că mă voi întoarce. El e sus? 

— Nu s-a întors încă de la şcoală. 

— Am încercat să vorbesc cu el despre asta, dar... 

— O să-i vină foarte greu. 

El o cuprinse de mijloc, spunând: 

— Uite ce e, totul e hotărât şi nu mai putem schimba nimic, aşa că 
hai să ne bucurăm de momentele care ne-au mai rămas. Bine? 
= În regulă. 
— Nu vrei să mergem sus? Aş vrea să rămân cu o amintire plăcută, 
care să mă însoţească mereu. 
— Nu vreau să ard cina. 
— La naiba cu cina... 

XXX 
Ea stătea întinsă în pat, privind pe fereastră cum se întuneca cerul. 
— Nici nu-mi pot imagina măcar cum va fi, zise ea. 
— Eşti o femeie puternică. Mai puternică decât crezi. 
— Şi dacă nu te vei mai întoarce la mine? 
— Atunci, ţine minte asta: timpul pe care l-am petrecut alături de 
tine aici, în această vale, în această casă, a fost cel mai frumos din 
viaţa mea. Mai frumos decât tot ce am trăit în viața mea anterioară. 
Te iubesc, Theresa. Nebuneşte şi pentru totdeauna şi... 
Ea îi acoperi gura cu buzele şi îl trase deasupra ei. 
În ea. 
Începu să plângă din nou. 
— Te voi aştepta aici, zise ea. Te iubesc. Dumnezeule, te iubesc atât 
de mult, Adam. Nu mă părăsi, te rog, nu mă părăsi... 


26 

Înainte de a se întuneca, Tobias deschise jurnalul său legat în piele şi 
citi cuvintele de pe prima pagină a acestuia — probabil pentru a mia 
oară. 


Când te vei întoarce — şi te vei întoarce, sunt sigură — o să facem dragoste, 
soldat, ca şi cum abia te-ai fi întors din război. 


El întoarse foile jurnalului — trei sferturi din numărul lor — până la 

pagina la care rămăsese ultima dată. 

Din creion nu mai rămăsese decât un ciot. 

Pipa lui începea să se stingă. 

Îndesă cenușa şi trase îndelung din aceasta, adunându-şi gândurile 
în timp ce râul murmura în apropiere. 

Din locul în care stătea el, soarele nu se mai vedea, deşi razele lui 
încă mai luminau vârful muntelui de dincolo de râu, la vreo opt sute 
de metri mai sus de el. 

Turma de aberaţii părea că se pusese în mişcare. 

Le putea auzi cârâind şi urlând în timp ce înaintau în susul văii, 
lăsându-i drum liber spre casă. 

Tobias scrise: 


Ziua 1.308 

O să trec direct la subiect. E ultima mea zi în sălbăticie şi sunt copleşit de 
emoții. Din locul meu de campare, pot vedea munții care înconjoară 
Wayward Pines. Dacă am noroc, voi ajunge acasă mâine după-amiază. Sunt 
atâtea lucruri la care visez. Un pat cald. O masă caldă. Să vorbesc din nou 
cu o altă ființă umană. Să stau pe un scaun cu un pahar de whisky în mână 
şi să le povestesc oamenilor tot ce am văzut. 

Numai eu am soluția. Ştiu ce ne poate salva pe toți. Literalmente — sunt 
singurul om din lume care poate salva lumea. Port povara acestor informații 
pe umerii mei, dar nimic din toate astea nu mai contează. 

Pentru că, pe măsură ce mă apropii mai mult de Wayward Pines, nu mă mai 
pot gândi decât la tine. 

Nu a trecut nici măcar o zi fără să mă gândesc la tine. La timpul pe care l-am 
petrecut împreună. La acea ultimă noapte şi la tot ce am simțit atunci când 
te-am ținut în brate. 

Iar acum ştiu că mâine te voi vedea din nou. 

Iubita mea, înger dulce... 

Poţi simți cât sunt de aproape? Nu presimti cumva, în inima ta, că în câteva 
ore vom fi din nou împreună? 

Te iubesc, Theresa Burke. 

Te voi iubi mereu. 

Nu am crezut niciodată că voi ajunge să scriu aceste cuvinte, dar... 

Aici Adam Tobias Hassler... 

Încheiere. 

Maşina incendiată încă mai fumega. Semaforul era stins — la fel şi 

stâlpii de iluminat de pe stradă. Întreaga vale era cufundată în 

întuneric — singura lumină provenea de la stelele care sclipeau reci şi 

cu intensitate pe cer. 

Ethan păşi pe mijlocul străzii. Theresa îl ţinea de un braţ, iar Kate era 

agăţată de celălalt. Chiar dacă Theresa ar fi fost deranjată de faptul 

că mergeau toți trei atât de aproape, nu arăta deloc acest lucru. De 

fapt, nici Ethan nu ştia prea bine ce simţea în legătură cu faptul că 

mergea între cele două femei. 

Atât de multă dragoste, pasiune şi suferinţă. 

De parcă ar fi fost prins între două forţe antagonice. 

Între doi poli cu aceeaşi sarcină ai unor magneţi aflaţi într-o 

proximitate periculoasă. 

Oamenii începeau să se scurgă pe uşile teatrului. 

Ethan îi întinse portavocea lui Kate şi spuse: 

— Fă-mi o favoare. Ţine-i pe toţi aici. Trebuie să mă duc să verific 

ceva important. 

— Ce se întâmplă? îl întrebă Theresa. 

— Nu sunt foarte sigur. 

Se desprinse de ea, îndreptându-se către Bronco. 

Aberaţia distrusese maşina. În mijlocul parbrizului era o gaură mare, 

iar scaunele din faţă erau sfâşiate şi acoperite de cioburi de sticlă. 

Umplutura din spumă se revărsase printre bucăţile de tapițerie. Nici 
măcar nu putea vedea prin parbriz, aşa că se urcă pe capotă şi îl 
sparse complet, înlăturând apoi cioburile. 

Porni cu maşina spre sud, pe strada principală. Vântul îi biciuia faţa 
prin rama goală a parbrizului, iar ochii începură să-i lăcrimeze de 
frig. 

Când ajunse la curbă viră brusc, ieşind de pe drum, apoi merse pe 
urmele de roţi rămase de la ultima sa incursiune în pădure. Farurile 
puternice ale maşinii îi luminau drumul printre copaci. 

Găsi trunchiul uscat pe care-l căuta şi opri motorul. 

Cobori din maşină printre copacii cufundaţi în întuneric. 

Ceva nu era în regulă, iar când se apropie de gard, realiză că liniştea 
mormântală era ceea ce îl deranja. 

Nu trebuia să fie atâta linişte. 

Acei conductori şi acele cabluri cu piroane ar fi trebuit să bâzâie. 
Merse spre vest pe lângă gardul lipsit de curent. 

Din ce în ce mai grăbit. 

Apoi începu să fugă. 

După o sută de metri, ajunse la poartă — o secţiune de zece metri 
înălţime, rabatabilă, care asigura scurgerile dinspre vale. Era aşa 
cum o lăsaseră nomazii — dintre care doar unii reuşiseră să se 
întoarcă. Pe această poartă, Pilcher trimitea uneori în sălbăticie 
camioane — pentru aprovizionarea cu lemn de foc sau pentru scurte 
misiuni de recunoaştere. 

Ethan nu mai simţise niciodată atâta groază precum în momentul 
acela. Poarta era descuiată şi stătea larg deschisă. 

În timp ce se uita năuc prin poartă spre ţinutul extrem de ostil care 
începea dincolo de gard, simţi un fior rece pe şira spinării, realizând 
că interpretase complet greşit cuvintele lui Pilcher. 

Din pădure se auzi un urlet. 

La mai puţin de doi kilometri. Un alt urlet îi răspunse. 

Apoi un altul. 

Şi un altul. 

Zgomotul se extinse şi se amplifică. Pământul părea să se cutremure 
din cauza urletelor infernale, de parcă iadul întreg ar fi năpădit 
pădurea. Monştrii alergau printre copaci. 

Către gardul mort. 

Către poarta deschisă. 

Spre Wayward Pines. 

Preţ de două secunde, Ethan rămase împietrit, o singură întrebare 
frământându-i mintea în timp ce panica, frica şi teroarea căpătau 
proporţii gigantice în sufletul lui. 

Ce ai făcut? 

Şi o rupse la fugă. 

Marshall, Jon Fine, Sarah Tomashek, Rory Connell (cel plecat dintre 
noi dar pe care nu-l vom uita niciodată), Mia Lipman, Paul 
Diamond, Amy Bates, Reema Al-Zaben, Kristi Coulter, Philip 
Patrick, Sarah Gelman şi Jodi Warshaw. Ce pot să spun? Fiecare 
dintre voi îşi demonstrează zilnic profesionalismul şi priceperea. 
Este o onoare şi un privilegiu să vă cunosc. Energia voastră creatoare 
a fost cea care a propulsat cărţile mele. 

Joe Konrath, Barry Eisler, Marcus Sakey, Jordan Crouch, Jeroen ten 
Berge şi Ann Voss Peterson: vă mulțumesc pentru susţinerea, 
criticile şi prietenia voastră. 

Brian Azzarello: ar fi trebuit să-ţi mulţumesc încă de data trecută 
pentru titlul Pines. Aşadar, îţi mulțumesc! 

Will Dennis de la Vertigo: m-ai ajutat enorm în primele stadii ale 
acestei serii şi m-ai făcut să înțeleg cât de mare poate fi o lume. 
Echipa de acasă, Rebecca, Aidan, Annslee şi Untitled Crouch #3: vă 

iubesc, dragii mei! Sper să vă daţi seama cât de mult. 


689 


ULTIMUL 
ORAS 


AL TREILEA ROMAN AL SERIEI WAY WARD PINES 


şi SERIE TV 
DIFUZATĂ 


h 


w4 tis pe 4 X x - SN | 
/ cală VAN Nia N 


BLAKE CROUCH. 


/ 
DACĂ ACEASTĂ POVESTE NU VĂ STIMULEAZĂ 
ADRENALINA, ATUNCI NIMIC N-O POATE FACE... 


Blake Crouch 


ULTIMUL ORAȘ 
PARTEA A TREIA A TRILOGIEI WAYWARD PINES 


Traducere din limba engleză 
Monica Laura Cibotariu prin Lingua Connexion 

Pentru îngerii mei, Annslee și Adeline 

Despre Ultimul oraş 


Bun venit în Wayward Pines, ultimul oraș de pe pământ! 

Agentul secret Ethan Burke a ajuns în Wayward Pines, Idaho, cu trei 
săptămâni în urmă. În acest oraș, oamenilor li se spune cu cine să se 
căsătorească, unde să locuiască și unde să lucreze. Copiii sunt 
învățați că David Pilcher, creatorul orașului, este Dumnezeu. 
Nimeni nu are voie să plece; pentru o simplă întrebare, poți fi ucis. 
Dar Ethan a descoperit ce anume se află dincolo de gardul 
electrificat care împrejmuieşte Wayward Pines şi care protejează 
orașul de înfiorătoarea lume de dincolo. Este un secret incredibil 
care ține întreaga populaţie sub controlul unui om nebun și al 
armatei sale de adepţi, un secret care e pe cale să năvălească prin 
gardul împrejmuitor pentru a şterge de pe fața pământului până şi 
ultima rămăşiţă fragilă de umanitate. 

Finalul electrizant al seriei Wayward Pines, scrisă de Blake Crouch — 
în prezent un serial-eveniment al studiourilor Fox, care a debutat în 
vara anului 2014 —, vă va ţine cu sufletul la gură în paginile cărții, 
până la ultimul cuvânt. 

Domnul i-a vorbit lui lov din mijlocul furtunii. 

El a spus: 

„Cine este cel care-mi întunecă planurile prin cuvinte fără înțelepciune? 
Încinge-ți mijlocul ca un bărbat, ca eu să te întreb şi tu să mă înveți.“ 
„Unde erai tu când am întemeiat Pământul? Spune-mi, dacă ai pricepere! 
Cine i-a hotărât măsurile? Ştii? Cine a întins frânghia de măsurat peste el? 
Pe ce se sprijină temeliile lui şi cine i-a pus piatra din capul unghiului — 
atunci când stelele dimineții cântau împreună şi toții fiii lui Dumnezeu 
scoteau strigăte de bucurie?” 


IOV 38:1-7 
(Noua Versiune Internaţională a Bibliei) 

SUNTEM ULTIMII REPREZENTANȚI AI RASEI UMANE, O 
COLONIE DE FIINŢE OMENEȘTI DE LA ÎNCEPUTUL 
SECOLULUI DOUĂZECI ȘI UNU. TRĂIM ÎN MUNȚI, ACOLO 
UNDE PE VREMURI ERA IDAHO, ÎNTR-UN ORAŞ NUMIT 
WAYWARD PINES. COORDONATELE NOASTRE SUNT 44 DE 
GRADE ȘI 13 MINUTE NORD ȘI 114 GRADE, 56 DE MINUTE ȘI 16 
SECUNDE VEST. E CINEVA ACOLO? 


O frântură dintr-un mesaj vocal şi unul în codul Morse dintr-o transmisie 
radio în benzile de unde scurte, mesaj emis într-o buclă continuă din 
superstructura oraşului Wayward Pines în ultimii unsprezece ani. 

PROLOG 
David Pilcher 
Superstructura Wayward Pines cu paisprezece ani în urmă 


El deschide ochii. 

Ţeapăn. 

Tremurând de frig. 

Capul îi bubuie îngrozitor. 

Vede ca prin ceață chipul acoperit cu o mască chirurgicală aplecat deasupra 
lui. 

O mască transparentă este coborâtă spre gura lui. 

Vocea — o voce de femeie — îl îndeamnă: 

— Inspiră prelung şi adânc, fără să te opreşti. 

Gazul pe care-l inhalează e cald. Oxigen concentrat. ÎI simte alunecând în 
jos, pe trahee, invadându-i plămânii. Un val binefăcător de căldură. Deşi 
gura ei este acoperită, ochii femeii care stă aplecată deasupra lui îi zâmbesc. 
— E mai bine? îl întreabă ea. 

El încuviințează din cap. 

Faţa ei se vede mai clar, iar vocea i se pare cunoscută. Nu timbrul vocii în 
sine, ci senzația stârnită de vocea aceea. Protectoare. Aproape paternă. 

— Te doare capul? îl întreabă ea. 

EI încuviințează. 

— Durerea va dispărea în curând. Știu că eşti foarte confuz. 

EI încuviințează din nou. 

— E normal. Ştii unde te afli? 

EI clatină din cap. 

— Ştii cine eşti? 

Din nou clatină din cap. 

— Şi asta e normal. Sângele a început să-ți circule prin vene abia acum 
treizeci şi cinci de minute. De obicei, durează vreo două ore până îţi revii 
complet. 

El studiază nedumerit luminile de deasupra capului său: nişte neoane 
orbitoare. Deschide gura. 

— Nu încerca să vorbeşti încă. Vrei să-ți explic ce se întâmplă? 
Încuviințează din cap. 

— Numele tău este David Pilcher. 

EI îşi spune că această informație ar trebui să fie adevărată. Numele pare să 
fie al său, la un nivel pe care nu-l poate înțelege aproape deloc, precum o stea 
al cărei loc este pe cerul lui. 

— Nu ești într-un spital. Nu ai fost implicat într-un accident de circulație 
şi nici nu ai avut vreun atac de cord. Nimic de acest gen. 

El ar vrea să-i spună că nu poate să se miște. Că se simte rece ca un cadavru 
şi că îi este teamă. 

Ea continuă: 

— Abia ai ieşit din starea de animație suspendată. Semnele tale vitale sunt 
toate în regulă. Ai dormit vreme de o mie opt sute de ani, într-una dintre 
unitățile de suspensie create de tine. Suntem cu toții atât de emoționați... 
Experimentul tău a funcționat. Echipa a reușit să atingă o rată de 
supraviețuire de 97 la sută. Chiar mai mult cu câteva unități decât ai 
prevăzut inițial şi fără pierderi critice. Felicitări. 

Pilcher zace pe patul mobil, clipind din cauza luminii. 

Monitorul cardiac la care este conectat începe să emită bipuri din ce în ce 
mai rapide, dar nu din cauza fricii sau a stresului. 


De bucurie. 

În cinci secunde îşi aminteşte totul. 
Cine este. 

Unde este. 

De ce se află acolo. 
Ca un aparat foto care reuşeşte să focalizeze clar o imagine. 
Pilcher ridică o mână — grea ca o bucată de granit — şi îşi îndepărtează masca 
de pe gură. Se uită în sus, la asistenta de lângă el. 
Pentru prima dată în aproape două milenii, el vorbeşte — răgușit, dar clar: 
— A ieşit cineva de aici? 
Ea îşi scoate masca. E Pam. Are douăzeci de ani şi e palidă ca o stafie după ce 
s-a trezit din somnul acela atât de lung. 
Şi totuşi... atât de frumoasă încă. 
Ea zâmbeşte. 
— Ştii că nu aş fi lăsat să se întâmple aşa ceva, David. Te-am aşteptat pe 
tine. 

e 
Șase ore mai târziu, Pilcher este în picioare şi păşeşte nesigur pe coridorul de 
la Nivelul 1, flancat de Ted Upshaw, Pam, Arnold Pope şi un bărbat pe 
nume Francis Leven. Titlul oficial al lui Leven este de „administrator“ al 
superstructurii. Acesta vorbeşte foarte repede: 
— ... a existat o breşă în învelișul arcei cu şapte sute optzeci şi trei de ani în 
urmă, dar senzorii de vacuum au depistat-o. 
Pilcher intervine: 
— Deci proviziile noastre... 
— Conduc acum o serie de teste, dar toate par să se fi menținut perfect 
conservate. 
— Câţi dintre oamenii echipei au fost treziți? 
— Doar opt, cu tot cu noi. 
Ajung la uşile automate din sticlă, care se deschid în caverna de aproape 
cinci milioane de metri pătrați ce serveşte ca depozit pentru provizii şi 
materiale de construcții. Numită afectuos „arca“, aceasta este una dintre 
marile realizări ale minții umane — o dovadă de ingeniozitate inginerească şi 
de ambiție. 


698 


Un miros de umezeală şi de minerale se răspândește peste tot. 

Globuri masive de iluminat atârnă din tavan — peste tot, până în partea din 
spate a cavernei, cât vezi cu ochii. 

Ei merg până la un Humvee parcat la intrarea într-un tunel, iar Pilcher 
simte deja cum i se taie respirația, picioarele lui amenințând să cedeze din 
cauza crampelor. 

Pope se urcă la volan. 

Luminatoarele fluorescente ale tunelului nu sunt încă operaționale, iar 
Humoee-ul plonjează în jos pe panta abruptă de cincizeci de grade, într-un 
întuneric înfiorător, fără nimic care să-i lumineze calea în afara farurilor 
solitare ce fac să sclipească pereţii uzi ai tunelului. 

Pilcher stă pe locul din față, alături de omul său de încredere. 
Dezorientarea este încă prezentă, dar începe să dispară. 

Oamenii lui i-au spus că suspensia a durat o mie opt sute de ani, dar pe 
măsură ce îşi revine, acest lucru i se pare din ce în ce mai imposibil. De fapt, 
i se pare că au trecut doar câteva ore de la petrecerea de Anul Nou din 2013, 
atunci când el şi întreaga sa echipă au băut Dom Perignon, dezbrăcându-se 
şi închizându-se apoi în capsulele lor pentru a intra în suspensie. 
Presiunea din urechi este eliberată pe măsură ce coboară. 

Stomacul îi tremură de neliniște. 

Pilcher întoarce capul şi-l fixează pe Leven, care stă pe bancheta din spate — 
un tânăr sprinten cu o faţă de copil, dar cu ochii sclipind de inteligență. 

— Vom fi în siguranță dacă respirăm acest aer? îl întreabă Pilcher. 

— S-a alterat, ce-i drept, spune Leven, dar nu foarte mult. Azotul și 
oxigenul, slavă Domnului, sunt încă principalele componente. Doar că, 
acum, oxigenul este cu un procent în plus, iar azotul cu unul în minus. 
Gazele cu efect de seră au revenit la nivelul erei preindustriale. 

— Sper că ați început deja să depresurizați superstructura. 

— Asta a fost prioritatea noastră. Am alimentat deja structura cu aer din 
exterior. 

— Ce alte urgențe ar mai fi? 
— Vor mai trece câteva zile până când sistemele noastre vor fi complet 
alimentate cu energie și puse la punct. 
— Unde ne plasează ceasul nostru atomic conform calendarului gregorian? 
— Astăzi este 14 februarie 3813, anul Domnului. Leven zâmbi. Felicitări de 
Sfântul Valentin tuturor! 

(J 
Arnold Pope opreşte Humvee-ul, razele înalte ale farurilor acestuia 
luminând partea din spate a portalului din titan care a protejat tunelul, 
superstructura şi pe toți cei care au dormit în interiorul acesteia, feriți de 
lumea exterioară. 
Pope opreşte motorul și lasă farurile aprinse. 
După ce coboară toți din maşină, Pope merge în spatele acesteia şi deschide 
portierele. 
Apoi desprinde din suport o puşcă pump-action. 
— Pentru numele lui Dumnezeu, Arnie, spune Pilcher. Pesimist ca 
întotdeauna. 
— De aceea mă plăteşti cu atâția bani, nu-i aşa? Dacă ar fi fost după mine, 
întreaga mea echipă de securitate ne-ar fi însoțit acum. 
— Nu, ne vom descurca singuri deocamdată. 
— Pam, vrei să aduci aici lanterna? întreabă Leven. 
În timp ce ea îndreaptă raza lanternei spre ventilul de închidere al uşii, 
Pilcher spune: 
— Să aşteptăm puțin. 
Leven înalță capul. 
Pope se apropie de Pilcher. 
Ted și Pam se întorc să-l privească. 
Vocea lui Pilcher este încă gravă din cauza medicamentelor care l-au 
reanimat. 
— Să nu lăsăm acest moment să treacă pe lângă noi, spune el. Oamenii lui îl 

privesc cu atenţie. Voi înțelegeți ce am reuşit să realizăm? Tocmai am făcut 
cea mai periculoasă şi mai îndrăzneață călătorie din istoria umanității. Și nu 
pe o anumită distanță, ci în timp. Ştiţi ce ne aşteaptă de cealaltă parte a 
acestei uşi? 

EI lasă întrebarea în aer. 

Nimeni nu răspunde. 

— Pură descoperire. 

— Nu cred că înţeleg, spune Pam. 

— Am mai spus-o şi înainte şi am să o spun din nou: suntem la fel ca Neil 
Armstrong coborând treptele navetei Apollo 11 pentru a pune piciorul pe 
Lună pentru prima dată. Suntem frații Wright testându-și aparatul de zbor 
la Kitty Hawk. Columb trăgând la țărm în Lumea Nouă. Nu se poate şti ce 
se află de cealaltă parte a acestei porți. 

— Ai prezis că umanitatea va dispărea, spune Pam. 

— Da, dar prezicerea mea a fost doar atât. O prezicere. M-aş fi putut înşela. 
Ar putea exista zgârie-nori înalți de 3 000 de metri de cealaltă parte a 
portalului. Imaginați-vă un om din anul 213 AD păşind direct în 2013. 
„Lucrul cel mai minunat pe care-l putem întâlni este misterul.“ Albert 
Einstein a spus-o. Ar trebui să savurăm cu toții acest moment. 

Leven își concentrează atenția asupra ventilului de deschidere, pe care 
începe să-l rotească în sens opus acelor de ceasornic. 

Când reuşeşte să-l deschidă, în cele din urmă, spune: 

— Domnule, vreți să faceți onorurile? 

Pilcher se apropie de portal. 

— Acesta e zăvorul, chiar aici, îi explică Leven. 

Pilcher trage zăvorul. 

În secunda următoare nu se întâmplă nimic. 

Luminile Humwvee-ului se sting. 

Doar raza slabă a lanternei lui Pam mai străpunge întunericul. 

Sub picioarele lor, ceva începe să mugească, precum o corabie străveche ce 

pârăie din toate încheieturile. 
Portalul greu vibrează îngrozitor şi începe să se deschidă. 
Și apoi... 
Lumina se revarsă pe pardoseală, apropiindu-se de ei ca o pată strălucitoare. 
Inima lui Pilcher bate nebunește. 
Este cel mai palpitant moment din viața lui. 
Zăpada începe să acopere pardoseala şi un val de frig pătrunde în tunel, 
înghețându-le sângele în oase. Pilcher mijeşte ochii, înfruntând lumina. 
Când portalul de un metru se deschide complet, acesta încadrează lumea de 
dincolo ca rama unui tablou. 
Ei văd o pădure de pini presărată cu bolovani în toiul viscolului. 

[ 
Merg prin pădure, înaintând printr-un strat moale de zăpadă, gros de 
treizeci de centimetri. 
Este o linişte cumplită. 
Nu se aude decât foşnetul fulgilor de nea care cad pe pământ. Nimic mai 
mult decât o şoaptă. 
După vreo două sute de metri, Pilcher se opreşte. Ceilalţi se opresc şi ei. 
— Cred că pe aici era înainte drumul care intra în Wayward Pines, spune 
el. 
Încă se află într-o pădure deasă de pini, fără vreun indicator care să 
semnaleze existența unei şosele. 
Pilcher scoate o busolă din buzunar. 


Se îndreaptă spre nord, în vale. 

Pinii se înalță deasupra lor. 

— Mă întreb, spune Pilcher, de câte ori a ars pădurea asta şi de câte ori a 
crescut din nou. 

Îi este frig. Picioarele îl dor. Este sigur că şi ceilalți simt acelaşi disconfort, 
dar niciunul nu se plânge. 

Merg mai departe târându-şi picioarele, până la limita pădurii. Nu poate fi 
sigur cât de departe au ajuns. 

Ninsoarea s-a oprit şi, pentru prima dată, vede ceva familiar — pereții de 
stâncă masivi care înconjurau cu aproape două mii de ani în urmă micul 
cătun Wayward Pines. 

Îl surprinde bucuria uriaşă pe care o simte atunci când vede din nou acei 
munți. Două milenii înseamnă foarte mult când este vorba de păduri și de 
râuri, dar stâncile par neschimbate. Ca nişte vechi prieteni. 

În scurt timp, grupul lor se opreşte în mijlocul văii. 

Nici urmă de clădiri. 

Nici măcar ruine. 

— E ca şi cum orașul nici n-ar fi fost vreodată aici, spune Leven. 

— Ce înseamnă asta? întreabă Pam. 

— La ce anume te referi? intervine Pilcher. 

— La faptul că natura a distrus totul. Că orașul nu mai există. 

— E imposibil de spus. Poate că Idaho este acum o uriașă rezervaţie. Sau 
poate că Idaho nici nu mai există. Avem multe de aflat despre această lume 
nouă. 

Pilcher îl caută cu privirea pe Pope. Bărbatul s-a aventurat la douăzeci de 
metri distanță de ei, până într-un luminiş, unde îngenunchează în zăpadă. 
— Ce este, Arnie? 

Pope îi face semn lui Pilcher să se apropie. 

În timp ce grupul se adună în jurul lui Pope, el le arată mai multe urme. 

— Sunt urme de om? întreabă Pilcher. 

— Sunt de mărimea unor tălpi de om, dar distanța dintre ele este ciudată. 
— Cum aşa? 

— Fiinţa care a lăsat aceste urme este, cu siguranță, patruped. Vedeţi? Pope 
atinge Zăpada. Acestea sunt picioarele din spate. lar aici sunt urmele 
picioarelor din față. Priviţi distanța dintre urme. Fiinţa asta are un mers al 
naibii de rapid. 

[ 
În colțul sud-vestic al văii, ei găsesc o mulțime de pietre care se ițesc din 
pământ, împrăştiate într-o pădurice de stejari pitici şi de plopi tremurători. 
Pilcher se lasă pe vine pentru a analiza una dintre pietre, împrăştiind 
zăpada de la baza acesteia. Pe vremuri, fusese probabil o lespede de marmură 
lustruită, dar timpul o erodase, transformând-o într-o ruină. 
— Ce sunt astea? întreabă Pam, plimbându-şi mâna pe deasupra unei pietre 
asemănătoare. 
— Ruinele unui cimitir, răspunde Pilcher. Literele gravate pe lespede au 
dispărut. Asta e tot ce a mai rămas din orăşelul Wayward Pines din secolul 
al douăzeci şi unulea. 

[ 
Pornesc spre casă, din nou spre superstructură. 
Toţi sunt slăbiți şi înghețați de frig. 
Ninsoarea începe să cadă iar, ca un giulgiu alb care învăluie fundalul de 
stânci şi de conifere. 
— Nu pare să fie căminul cuiva, spune Leven. 
— Unul dintre primele lucruri pe care le vom face, spune Pilcher, este să 
trimitem dronele în recunoaştere. Le vom expedia în zona orașelor Boise, 
Missoula, chiar şi la Seattle. Vom şti dacă a mai rămas ceva. 
Se întorc apoi în pădure pe propriile urme. În timp ce grupul se deplasează 
în linişte, un urlet se ridică din vale în urma lor — îndepărtat şi înfiorător, 
răsunând între piscurile acoperite de zăpadă. 
Toţi se opresc. 
Un alt urlet îi răspunde celui dintâi — mai puțin strident, dar conținând 
aceeași combinaţie de jale şi sălbăticie. 
Pope deschide gura ca să spună ceva, când un adevărat cor de urlete se ridică 
dintre copaci, peste tot în jurul lor. 
Înaintează grăbiţi prin zăpadă — la început măresc pasul, dar — pe măsură ce 
urletele se apropie — accelerează, ajungând să alerge cât îi țin picioarele. 


704 


La o sută de metri de intrarea în tunel, picioarele lui Pilcher sunt epuizate, 
iar sudoarea i se prelinge pe față. Ceilalți au ajuns la portal. Se strecoară 
înăuntru, strigând la el să alerge mai iute, iar vocile lor se combină cu 
urletele înfiorătoare din spatele lui. 

Vederea i se încețoşează. 

Se uită în urmă. 

Printre pini se întrezăresc nişte forme ciudate, palide, care îl urmăresc 
alergând pe patru picioare prin pădure. 

El gâfâie, rămas fără aer, spunându-și: „Am să mor chiar în ziua când am 
ieşit din suspensie”. 

Lumea se întunecă şi fața îi îngheață dintr-odată. 

Dar nu şi-a pierdut cunoştinţa. 

Doar zace cu fața în zăpadă, incapabil să se mişte. 

În timp ce urletele din apropiere cresc în intensitate, el simte cum este 
ridicat brusc din zăpadă. Din noua sa poziție — săltat pe umărul lui Arnold 
Pope —, vede copacii țopăind în urma lui şi nişte creaturi umanoide 
apropiindu-se periculos. Una se află la numai cincisprezece metri de ei. 
Pope trece de portalul din titan şi îl împinge în tunel. Pilcher se prăbușește 
pe pavajul tunelului, iar Pope se aruncă şi el înăuntru. 

Faţa lui Pilcher e lipită de suprafața rece de beton. 

— Înapoi! Se va închide! strigă Pope. 

Portalul se trânteşte în urma lor. 

De cealaltă parte se aud câteva bufnituri surde — mai multe trupuri 
izbindu-se de suprafața metalică. 

Acum în siguranță, Pilcher e pe cale să leşine. 

Ultimul lucru pe care-l aude înainte să-şi piardă cunoştinţa este vocea lui 
Pam, care ţipă, cuprinsă de isterie: 

— Ce naiba sunt creaturile acelea? 

I 


Orele care au urmat dezvăluirilor lui Ethan Burke 

Jennifer Rochester 


Casa era atât de întunecată... 

Jennifer încercă întrerupătorul din bucătărie mai mult din instinct, 
dar nu se întâmplă nimic. 

Își căută orbecăind drumul, ocolind frigiderul pentru a ajunge la 
dulapul de deasupra aragazului. Deschise dulapul şi scoase 
sfeşnicul din cristal, o lumânare şi o cutie cu chibrituri. Aprinse un 
chibrit și deschise gazul, apoi așeză un ceainic pe flacăra albastră 
care pâlpâia sfârâind. După ce bucata de lumânare începu să 
lumineze, se așeză la masa din bucătărie. 

În viaţa ei anterioară fuma câte un pachet de ţigări pe zi și ar fi dat 
orice să aibă o ţigară în momentul acela — ceva care să-i liniștească 
nervii şi mâinile ce nu se mai opreau din tremurat. 

În timp ce ochii i se umpleau de lacrimi, lumânarea se stinse. 

Nu se putea gândi decât la soțul ei, la Teddy. Cât de departe se 
simţea de el... 

La două mii de ani distanță, mai exact. 

Ea sperase mereu ca lumea să mai existe încă, undeva acolo. Dincolo 
de gard. Dincolo de acest coşmar. Spera ca soțul ei să mai fie în viață. 
Casa ei. Slujba ei de la universitate. La un anumit nivel, speranța 
fusese cea care o ținuse vie în toți aceşti ani. Speranţa ca într-o bună 
zi să se trezească din nou în Spokane, cu Teddy lângă ea, încă 
dormind. Speranţa ca acest loc, Wayward Pines, să nu fie nimic mai 
mult decât un vis. Ea s-ar fi ridicat ușor din pat, ar fi mers în 
bucătărie şi i-ar fi făcut ouă. l-ar fi pregătit o cană cu cafea tare. L-ar 
fi aşteptat la masa din bucătărie în timp ce el abia s-ar fi dat jos din 
pat, în acel halat dezgustător al lui, ciufulit şi somnoros, aşa cum îl 
iubea ea. Apoi, ea i-ar fi spus: „Am avut cel mai ciudat vis 
azi-noapte“, dar atunci când ar fi încercat să i-l explice, tot ce trăise 

ea în Wayward Pines ar fi dispărut complet în ceața viselor uitate. 
Ea i-ar fi zâmbit pur şi simplu soțului ei, aflat de cealaltă parte a 
mesei, şi i-ar fi spus: „L-am uitat deja“. 

Acum, speranţa ei se spulberase. 

Singurătatea era cumplită. 

Dar, dincolo de ea, clocotea furia. 

Furia că cineva îi făcuse asta. 

Mânie pentru tot ce pierduse. 

Ceainicul începu să şuiere. 

Se ridică nesigură pe picioare, cu mintea năpădită de gânduri. 
Ridică ceainicul de pe foc și şuieratul se stinse. Turnă apa fiartă în 
ceașca ei favorită din ceramică, în care păstra mereu un infuzor de 
ceai umplut cu flori de mușşeţel. Cu ceaiul într-o mână și cu 
lumânarea în cealaltă, ieși din bucătăria cufundată în întuneric și 
intră în hol. 

Cei mai mulţi locuitori ai orașului erau încă la teatru, încercând să 
asimileze dezvăluirile șerifului, și probabil că ea ar fi trebuit să 
rămână cu toţi ceilalţi, dar adevărul era că simţea nevoia să fie 
singură. În noaptea aceea nu voia decât să plângă în pernă. Dacă 
somnul avea să vină, ar fi fost grozav, dar ea una nu-l aştepta. 

Când ajunse la balustradă, începu să urce scările care scârțâiau la 
fiecare pas, cu lumina lumânării pâlpâind de-a lungul pereţilor. 
Curentul se mai oprise și înainte, de mai multe ori, dar ea nu putea 
scăpa de senzaţia că în noaptea aceea, dintre toate, acest lucru 
însemna ceva. 

Faptul că închisese toate ușile şi ferestrele îi oferi o vagă - foarte 
vagă, ce-i drept — liniște sufletească. 

Şeriful Ethan Burke 


Ethan privea în sus, spre gardul de şapte metri cu piloni din oțel şi 
cabluri cu piroane, prevăzut pe marginea de sus cu colaci de sârmă 
ghimpată. De obicei, gardul bâzâia, fiind străbătut de un curent 
electric cu o intensitate de o mie de ori mai mare decât cea necesară 
pentru electrocutare. Bâzâitul era atât de puternic, încât se putea 
auzi de la o sută de metri distanţă şi făcea să-ți vibreze tot trupul 
când te apropiai de gard. 

Însă în noaptea aceea Ethan nu mai auzea nimic. 

Mai rău chiar, poarta de nouă metri era larg deschisă. 

Blocată în poziţia aceea. 

Fuioare de ceaţă treceau prin deschiderea porții, ca niște mesageri ai 
unei furtuni iminente, iar Ethan aruncă o privire spre pădurea 
întunecată de dincolo de gard. 

Peste bătăile nebuneşti ale propriei inimi, el auzi urletele care 
răsunau în pădure. 

Aberaţiile se apropiau. 

Ultimele cuvinte ale lui David Pilcher îi răsunau în minte la 
nesfârşit. 

Iadul vine la tine. 

Asta se întâmpla din vina lui Ethan. 

Făcuse greşeala de a-l da în vileag pe psihopatul acela nenorocit. El îl 
provocase. 

Iadul vine la tine. 

Ethan le spusese oamenilor adevărul. 

lar acum, toți locuitorii orașului, inclusiv soţia și fiul său, aveau să 
moară. 

Ethan porni grăbit înapoi prin pădure, panica lui crescând cu fiecare 
pas, cu fiecare suflare disperată. Își croia drum printre pini, alergând 
acum de-a lungul gardului mut. 

Bronco-ul său se afla chiar în față, iar urletele se auzeau deja mai 
tare, din ce în ce mai aproape. 

Sări în spatele volanului, porni motorul şi demară în trombă printre 
copaci, forțând sistemul de suspensie până la limită. 

Vibraţiile înlăturară şi ultimele bucăţi de sticlă din parbrizul spart. 
Văzu şoseaua care cotea înapoi spre oraş, urcă rapid rambleul şi 
ajunse pe pavaj. 

Apăsă pedala de acceleraţie până la capăt. 

Motorul gemu. 

leşi cu mașina dintre copaci şi goni mai departe, pe lângă pajiște. 
Farurile maşinii sale luminară panoul publicitar care înfățişa o 
familie de patru persoane, din anii '50. Cei patru fluturau din mâini, 
afişând un zâmbet lipsit de griji deasupra sloganului: 


BINE AŢI VENIT ÎN WAYWARD PINES, 
UNDE PARADISUL ESTE LA EL ACASĂ! 


Aiurea, îşi spuse Ethan. 

Dacă erau norocoși, aberaţiile aveau să ajungă mai întâi la ferma de 
lapte, dând iama în vite și croindu-și drum mai departe, până în 
oraş. 

Acolo era. 

Drept înainte. 

Periferia oraşului Wayward Pines. 

Într-o zi senină, oraşul era imaginea perfecțiunii. 

Străzi îngrijite, presărate cu case victoriene viu colorate. Garduri 
albe din ţărușşi. larbă verde şi deasă. Strada principală părea 

destinată unor turiști care, după ce s-ar fi plimbat de-a lungul ei, 
şi-ar fi dorit cu siguranţă să se retragă acolo la vârsta pensionării, 
pentru a avea parte de o viață minunată. Acea viață neobișnuită. 
Pereţii muntoși care înconjurau orașul promiteau adăpost şi 
siguranță. La o primă vedere, nimic nu părea să indice faptul că locul 
acela era unul din care nimeni nu putea să mai plece — un loc unde ai 
fi fost ucis la cea mai mică tentativă de a-l părăsi. 

Dar seara aceea era o excepție. În seara aceea, ca o prevestire nefastă, 
casele și clădirile din oraş rămăseseră întunecate. 

Ethan viră pe strada a zecea și parcurse în viteză cele şapte străzi 
înainte de a țâşni pe strada principală — atât de iute, încât anvelopele 
din partea dreaptă se ridicară de pe asfalt. 

Ceva mai în faţă, la intersecţia dintre strada principală şi strada a 
opta, toți localnicii erau adunaţi acolo unde îi lăsase — în fața 
teatrului. 

Patru sute și ceva de suflete aşteptând în întuneric, de parcă ar fi fost 
dați afară în masă de la un bal mascat, îmbrăcaţi încă în costumele 
lor ridicole de la festivitate. 

Ethan opri mașina şi cobori. 

Era sinistru să vadă strada principală cufundată în întuneric și 
vitrinele magazinelor luminate numai de torţe. 

Cafeneaua Steaming Bean”. 

Wooden Treasures”, magazinul de jucării al lui Kate și Harold 
Ballinger. 

Hotelul Wayward Pines. 

Brutăria lui Richardson. 

Berăria. 


” Cafeaua aburindă (n.tr.) 
3 Comorile din lemn (n.tr.) 

Magazinul de dulciuri The Sweet Tooth. 

Wayward Pines Realty Associates, firma la care lucra Theresa, soția 
lui. 

Vuietul mulțimii era copleşitor. 

Oamenii ieşeau din starea de suspiciune şi de şoc, consecință a 
deciziei lui Ethan de a le dezvălui tot adevărul în legătură cu 
Wayward Pines. Începuseră să vorbească unii cu alţii — într-un fel, 
pentru prima dată. 

Kate Ballinger veni lângă el. 

Kate şi soțul ei, Harold, fuseseră cei urcați pe eșafod pentru execuţie 
la festivitatea din noaptea aceea. Ethan le salvase viețile pentru 
moment. Cineva îi lipise în grabă lui Kate un plasture pe rana de 
deasupra ochiului stâng, dar faţa ei era încă mânjită de sânge. La fel 
şi părul albit prematur. Dispariţia lui Kate în Wayward Pines îl 
adusese pe Ethan în acest oraș cu două mii de ani în urmă. Într-o altă 
viață, ei lucraseră împreună la Serviciul Secret. Fuseseră parteneri. 
Pentru o perioadă scurtă, dar înfocată din viața lor, fuseseră chiar 
mai mult decât parteneri. 

Ethan o apucă pe Kate de braţ şi o conduse grăbit spre partea din 
spate a Bronco-ului, departe de vacarmul mulţimii. Ea fusese la un 
pas de moarte în noaptea aceea și, atunci când o privi, Ethan înțelese 
că femeia abia își mai păstra cumpătul. 

— Pilcher a tăiat curentul, îi spuse el. 

— Ştiu. 

— Nu, vreau să spun că a tăiat şi curentul care trece prin gardul 
împrejmuitor. Și a deschis poarta. 

Kate se uită lung la el, ca și cum ar fi încercat să proceseze cât de 
proaste erau veștile pe care tocmai le primise. 

— Deci creaturile acelea... zise ea. Aberaţiile... 

— Acum pot năvăli oricând în oraș. Și sunt pe drum - vin încoace. 

Le-am auzit când am ajuns la gard. 

— Cât de multe crezi că ar putea să fie? 

— Nu ştiu. Dar chiar şi un grup mic ar face ravagii. 

Kate întoarse capul spre mulțime. 

Conversaţiile se stingeau rând pe rând, iar oamenii se trăgeau tot 
mai aproape de ei, curioşi să afle noutăţile. 

— Unii dintre noi au arme, zise ea. Câţiva au macete. 

— Asta nu le va opri. 

— Nu poţi ajunge la o înţelegere cu Pilcher? Să-l suni din nou şi să-l 
faci să se răzgândească? 

— Nu cred că ar mai fi posibil. 

— Atunci, o să-i băgăm pe toţi în clădirea teatrului, zise ea. Acolo nu 
sunt ferestre. Doar cele două ieşiri, de o parte şi de cealaltă a scenei. 
Ușile duble de acces. Ne vom baricada cu toţii în sala teatrului. 

— Şi dacă asediul va dura zile întregi? Fără mâncare. Fără căldură. 
Fără apă. Şi niciun fel de baricadă nu va ţine aberaţiile la distanță la 
nesfârşit. 

— Şi atunci, Ethan? 

— Nu știu, dar nu putem trimite oamenii pur și simplu la casele lor. 
— Unii au plecat deja. 

— Ti-am spus să-i ţii pe toţi aici. 

— Am încercat. 

— Câţi au plecat acasă? 

— Cincizeci, șaizeci. 

— lisuse... 

Ethan îi zări pe Theresa și pe Ben - preţioasa lui familie — 
apropiindu-se de el prin mulțime. 

— Dacă aş putea intra în superstructură, zise el, dacă le-aș putea 
arăta oamenilor lui Pilcher cine este în realitate omul pentru care 
lucrează, atunci am putea avea o şansă. 

— Atunci, du-te. Du-te chiar acum. 

— Nu pot să-mi las familia. Nu în felul acesta. Nu fără un plan 
concret. 

Theresa ajunse lângă el. Îşi prinsese părul lung şi blond într-o coadă 
la spate şi era îmbrăcată în haine negre, la fel ca şi Ben. Ethan o 
sărută, apoi ciufuli părul lui Ben. Ethan putea deja să-şi dea seama ce 
fel de bărbat avea să devină fiul lui de doisprezece ani, văzând 
sclipirea din ochii acestuia. Amenințarea maturității. 

— Ce ai aflat? îl întrebă Theresa. 

— Nimic bun. 

— Știu acum, interveni Kate. Trebuie să găsim un loc în care să fim 
în siguranță în timp ce tu vei pătrunde în superstructură. 

— Aşa e. 

— Un loc protejat. În care să ne putem apăra. Și deja plin cu provizii. 
— Exact. 

Ea zâmbi. 

— De fapt, cred că știu un astfel de loc. 

— Caverna Rătăcitorilor, zise Ethan. 

— Mda... 

— Ar putea funcționa. Am arme la post, în biroul şerifului. 

— Du-te să le iei. Ia-l și pe Brad Fisher cu tine. Ea făcu un semn către 
trotuar. E chiar acolo. 

— Cum o să ducem atâția oameni până sus pe stâncă? 

— O să-i împart în grupuri de câte o sută, zise Kate, şi fiecare grup 
va fi condus de cineva care știe drumul. 

— Şi ce facem cu cei care au plecat acasă? întrebă Theresa. 

În loc de răspuns, se auzi un urlet îndepărtat. 

Până atunci, mulţimea murmurase; însă acum, toți tăcură brusc. 
Urletul se auzise dinspre partea de sud a orașului — un soi de vaiet 
ostil şi sinistru. 


714 


Nimic care să poată fi explicat sau descris, pentru că nu îl auzeai 
doar, ci îi și înțelegeai semnificaţia. 
Iar semnificaţia lui era aceasta: Iadul vine la tine. 
— Va fi destul de greu să-i protejăm pe oamenii care au rămas, zise 
Ethan. 
— Deci ei sunt de fapt pe cont propriu? 
— Cu toții suntem pe cont propriu acum. Se duse la locul din față al 
Bronco-ului, căută cu mâna pe banchetă și luă portavocea, pe care i-o 
întinse lui Kate. Ai înțeles? o întrebă el. 
Ea încuviință. Ethan se uită la Theresa. 
— Vreau ca tu și Ben să staţi în preajma lui Kate. 
— În regulă, zise ea. 
— Eu vin cu tine, tată, protestă Ben. 
— Tu trebuie să ai grijă de mama ta. 
— Dar te pot ajuta. 
— Așa mă ajuţi cel mai mult, crede-mă. Ethan se întoarse spre Kate și 
adăugă: Vă ajung din urmă după ce trec pe la biroul șerifului. 
— Vino în parcul de la limita nordică a orașului. 
— Cel cu micul chioșc? 
— Acela. 

[ 
Brad Fisher, singurul avocat din Wayward Pines, stătea într-o 
poziție destul de ciudată pe scaunul sfâşiat de lângă şofer, în 
Bronco-ul lui Ethan, ţinându-se crispat de mânerul portierei. La 
volan, Ethan acceleră până la o sută de kilometri pe oră pe strada 
principală. 
Ethan îi aruncă bărbatului o privire. 
— Unde e soţia ta? 
— Eram în sala teatrului, răspunse Brad. Tu vorbeai. Ne spuneai 
adevărul. Apoi am ridicat privirea şi mi-am dat seama că Megan 

plecase. 

— Dacă ţinem seama de ceea ce-i învăța pe copii fără ştirea 
părinţilor, zise Ethan, s-a gândit probabil că oamenii o vor considera 
o trădătoare. Se temea pentru viaţa ei. Ce simţi acum pentru ea? 
Întrebarea păru să-l prindă pe Brad cu garda jos. În mod normal, era 
spilcuit și proaspăt bărbierit, modelul ideal al unui tânăr avocat 
competent. Acum, își scărpină bărbia aspră şi spuse: 

— Nu ştiu. Nu am simţit niciodată că o cunosc cu adevărat sau că ea 
mă cunoaște pe mine. Am trăit împreună pentru că aşa ni s-a spus. 
Am dormit în același pat. Din când în când făceam sex. 

— Relaţia asta seamănă cu multe căsnicii adevărate. Ai iubit-o? 
Brad oftă. 

— E complicat, zise el. Apropo, tu ai făcut ceea ce trebuia. Ne-ai spus 
adevărul. 

— Dacă aş fi ştiut că Pilcher avea de gând să întrerupă curentul care 
trece prin gard... 

— Nu te duce acolo, Ethan. Nu poţi juca acest joc. Ai făcut ceea ce ai 
crezut de cuviință, l-ai salvat pe Kate și pe Harold. Ne-ai arătat 
tuturor cât valorează cu adevărat vieţile noastre. 

— Mă întreb, zise Ethan, cât va dura acest sentiment odată ce 
oamenii vor începe să moară. 

Farurile luminară clădirea întunecată care adăpostea biroul șerifului. 
Ethan urcă cu roţile pe bordură și Bronco-ul înaintă direct pe trotuar. 
Opri maşina la un metru de intrare, sări pe trotuar și aprinse 
lanterna, apropiindu-se împreună cu Brad de ușile duble. 

Ethan le descuie și împinse una dintre ele. 

— Ce luăm de aici? întrebă Brad în timp ce străbăteau alergând holul 
și coridorul din dreapta, către biroul lui Ethan. 

— Orice aruncă gloanţe. 

Brad preluă lanterna, iar Ethan scoase pușştile din dulap şi pregăti 

muniția. Puse pe birou un Mossberg 930 şi îl încărcă cu opt cartușe. 
Introduse treizeci de gloanţe în încărcătorul unui Bushmaster AR-15. 
Erau mai multe puşti automate. 

Arme de vânătoare. 

Pistoale Glock. 

Un Sig Sauer. 

Un Smit&Wesson de calibrul .357. 

Mai încărcă încă două pistoale, dar toate acestea consumau prea 
mult timp. 

Kate Hewson Ballinger 


Ea apucă braţul lui Harold. Soţul ei trebuia să-și conducă grupul 
spre o intrare secretă, aflată câteva străzi mai la sud, iar ea avea să-l 
conducă pe al său la limita de nord a orașului. 

Kate își aruncă brațele în jurul gâtului bărbatului, sărutându-l 
prelung. 

— Te iubesc, îi spuse ea. 

El zâmbi. Părul lui argintiu, ud de sudoare, era lipit de frunte în 
ciuda frigului de afară, iar vânătăile de pe față începuseră să i se 
înnegrească. 

— Katie, dacă mi se întâmplă ceva... 

— Nu face asta, îl opri ea. 

— Ce anume? 

— Mişcă-ţi mai repede fundul spre ascunzătoare! 

La câteva străzi distanţă, se auzi un urlet. În timp ce se îndrepta spre 
mulțimea gata să o urmeze într-un loc sigur, ea întoarse capul spre 
Harold și îi trimise un sărut pe calea aerului. lar el îl prinse. 

Jennifer 


În dormitorul ei, Jennifer puse lumânarea pe măsuţa de toaletă şi se 
dezbrăcă de costumul pe care-l purtase la festivitate — un trenci lung 
şi negru peste o salopetă roşie, plus o pereche de coarne de diavol 
confecționate manual. Cămașa de noapte o aştepta, agăţată de ușa 
dormitorului. 

Odată urcată în pat, îşi bău ceaiul de mușeţel urmărind umbrele 
aruncate de flacăra lumânării pe tavan. Ceaiul care-i alunecă pe gât o 
încălzi instantaneu. Aceasta fusese rutina ei vreme de trei ani la rând 
şi se gândea că nu ar fi fost înțelept să o întrerupă tocmai în noaptea 
aceea. Atunci când nu mai ai de cine, te agăţi de lucrurile familiare. 
Ea se gândi la toți ceilalți localnici din Wayward Pines. 

Probabil că analizau versiunea prezentată, punând întrebări despre 
ceea ce li se spusese. Împăcându-se cu faptul că se înșelaseră atât de 
mult. 

Ce avea să aducă ziua următoare? 

Fereastra de lângă patul ei era crăpată, iar răcoarea nopții se strecura 
în interior, înfrigurând-o. Ei îi plăcea ca încăperea să fie răcoroasă, să 
adoarmă în frig sub un munte de pături. 

Se uită pe geam. Întuneric deplin. Greierii amuţiseră. 

Își puse cana cu ceai pe noptieră şi îşi acoperi picioarele cu pături. 
Mai rămăsese un centimetru de lumânare pe măsuţa ei de toaletă și 
parcă nu se simţea încă pregătită să rămână de tot în întuneric. Nu 
avea decât să ardă. 

Închise ochii. O senzaţie de prăbuşire în gol. Atâtea gânduri, atâta 
frică. O greutate tangibilă. Doar somn. 

Gândurile i se îndreptară spre Teddy. În ultimul an, se trezise adesea 
amintindu-și mirosul şi vocea lui, felul în care-i simțea mâinile pe 

trup — mult mai clar decât își putea aminti chipul lui. Începea să uite 
cum arăta el. 

Undeva afară, în întuneric, un bărbat începu să ţipe. Jennifer înălță 
capul. Nu mai auzise un astfel de țipăt. Groază, disperare şi o agonie 
de nedescris — toate într-un singur strigăt, ce părea să nu se mai 
sfârşească. 

Un om era ucis chiar în momentul acela. 

Oare continuaseră execuția lui Kate şi Harold? 

Ţipătul se stinse ca un robinet închis. 

Jennifer privi în jos. Era în picioare, pe parchetul rece. Se duse la 
fereastră și o ridică un pic mai sus. Frigul invada încăperea. Cineva 
începu să tipe într-o casă din apropiere. O ușă fu trântită. O umbră 
ţâşni pe alee. 

Un alt urlet răsună dinspre vale, însă acesta era diferit. Era același 
sunet pe care-l scosese monstrul din mașina şerifului. Un urlet 
sinistru, neomenesc. 

Mai multe urlete îi răspunseră, în timp ce o duhoare insuportabilă — 
de mosc putrezit — pătrunse în dormitor, purtată de vânt. Un 
mormăit surd, gutural se auzi undeva mai jos, în grădina ei. Jennifer 
închise fereastra şi o blocă cu zăvorul. Se retrase împleticindu-se 
spre pat şi, în timp ce se așeza pe saltea, auzi ceva trecând prin 
fereastra livingului de la parter. 

Jennifer tresări. Întoarse capul spre ușă. Flacăra lumânării de pe 
măsuţa de toaletă se stinse. Scoase un icnet. În încăpere era întuneric 
beznă. Nu-și mai vedea mâna, care era la numai câţiva centimetri în 
fața ochilor săi. Sări în picioare şi înaintă bâjbâind spre ușa 
dormitorului. Se lovi cu genunchiul de un cufăr de la piciorul 
patului, dar reuși să rămână în picioare. Apoi ajunse la ușă. 

Auzi treptele scârțâind sub greutatea unui trup care urca scările. 
Jennifer încuie ușa şi bâjbâi după zăvor. Acesta intră în urechea 

fixată pe toc. 

Fiinţa care dăduse buzna în casa ei era acum în hol, iar scândurile 
din dușumea gemeau sub greutatea acesteia. Mai mult zgomot la 
parter. Casa se umplea de cârâieli şi pocnete. 

Se așeză în patru labe şi merse târâşș pe podea, în timp ce zgomotele 
de pași din hol se auzeau din ce în ce mai clar. Se lăsă pe burtă și se 
strecură sub pat, simțindu-și inima bătând nebuneşte așa cum stătea 
lipită de podea. Auzea tot mai multe fiinţe urcând scările. 

Apoi, ușa dormitorului sări din balamale. 

Paşii care intraseră în dormitorul ei troncăneau ciudat pe parchet. Ca 
niște unghii, sau gheare. 

Ea îl simţi, mai pronunţat ca niciodată — o combinaţie de mirosuri 
îngrozitoare: mortăciune, putregai, sânge şi o duhoare de pe altă 
lume, dincolo de înţelegerea ei. 

Nu scoase niciun sunet. Lângă pat, scândurile trosniră, ca şi cum un 
trup ar fi îngenuncheat acolo. Îşi tinu respiraţia. Ceva dur şi neted îi 
zgârie braţul. Ea ţipă şi încercă să se ferească. Umărul ei se răci 
brusc. Ea își puse mâna pe el. 

Palma ei era umedă -— fusese sfâșiată de ceva. 

— Te implor, Doamne... șopti. 

Erau mai mulți în cameră acum. 

Oh, Teddy. Nu voia decât să-i revadă chipul. Pentru ultima oară. 
Acesta chiar era sfârșitul. 

Patul se ridică, iar unul dintre picioarele acestuia se frecă de şoldul ei 
înainte de a se izbi de perete. 

În bezna deplină, ea nu se mai putea mișca, fiind paralizată de 
groază. Umărul îi sângera abundent, dar nu mai simţea nimic. 
Trupul îi amorţi brusc în lipsa oricărei reacții de genul „luptă sau 
fugi“. 

Ei erau acum aproape de ea. Stăteau deasupra ei. Fiinţe de pe altă 

lume, respirând scurt şi rapid, ca niște câini gâfâind dezgustător. Își 
puse capul între genunchi, în poziţie fetală. 

Cu două săptămâni înainte de excursia lor în Wayward Pines, ea şi 
Teddy petrecuseră o sâmbătă în Riverfront Park din Spokane. 
Făcuseră un picnic la iarbă verde şi rămăseseră acolo până la apusul 
soarelui, citind și admirând spuma albă a apei care cădea de la 
înălțime. 

Și, pentru o secundă, îi zări chipul. Nu din faţă, ci dintr-o parte. În 
lumina apusului, încadrându-i puţinul păr care-i mai rămăsese şi 
făcând să sclipească ramele metalice subțiri ale ochelarilor. El privea 
soarele apunând dincolo de cascade. Fericit. Pentru o clipă. Și ea 
fusese la fel de fericită atunci. 

Teddy... 

El se întoarse spre ea. 

Zâmbitor. 

Şi atunci, veni sfârşitul. 

Ethan 


Brad îndesă rucsacul cu muniţie prin fereastra stricată din spatele 
mașinii, în timp ce Ethan se urca la volan. Își verifică ceasul. 
Pierduseră unsprezece minute. 

— Să mergem! zise Ethan. 

Brad deschise portiera şi se urcă pe scaunul sfâșiat. Razele farurilor 
trecură prin ușile de sticlă, luminând holul clădirii. Ethan aruncă o 
privire în oglinda retrovizoare. În lumina roșie a stopurilor din 
spate, observă o siluetă palidă țâşnind. Băgă în marşarier. 

Mașina dădu înapoi pe trotuar, iar capul lui Ethan lovi plafonul 
atunci când roţile coborâră rapid de pe bordură. Frână cu dificultate, 
opri maşina în mijlocul drumului și scoase din viteză. Ceva lovi 
portiera pasagerului, iar Brad scoase un țipăt. Când Ethan apucă să 
privească spre el, picioarele lui dispăreau deja prin rama goală a 
geamului. 

Ethan nu putea vedea sângele din cauza întunericului, dar îi simţea 
mirosul în aer — un damf brusc şi persistent de putregai. 

Îşi scoase pistolul. Ţipetele amuţiseră. Tot ce putea auzi era 
zgomotul din ce în ce mai slab al pantofilor lui Brad, care era târât pe 
asfalt. Ethan luă lanterna pe care Brad o scăpase între scaune și o 
îndreptă spre stradă. 

Oh, Doamne... 

Raza acesteia se opri asupra unei aberaţii. 

Stătea chircită pe picioarele din spate, deasupra lui Brad, cu capul 
îngropat în beregata acestuia. 

Cu botul murdar de sânge închis la culoare, creatura înălță capul 
spre el și, deranjată de lumină, scoase un soi de șuierat ameninţător, 
ca un lup care-şi protejează prada. 

În spatele monstrului, raza lanternei îi dezvălui mai multe siluete 
palide care se apropiau de mașină pe mijlocul străzii. Ethan apăsă 
pedala de acceleraţie. În oglinda retrovizoare, văzu mai multe 
aberaţii luând-o la fugă după mașină pe toate cele patru membre. 
Cea care era în frunte ajunse în dreptul portierei lui. Sări spre 
geamul lui Ethan, dar rată, izbindu-se în schimb de caroseria 
maşinii. Apoi căzu pe asfalt. Ethan o văzu rostogolindu-se pe stradă 
şi apăsă pedala până la capăt. 
Când se uită din nou prin rama parbrizului, văzu o aberaţie mai 
mică, aflată la vreo şase metri de radiatorul mașinii — cu dinții rânjiți, 
împietrită în lumina farurilor. 
Ethan strânse din dinţi. La impact, bara de protecţie a vehiculului 
aruncă aberaţia la zece metri distanță. Ethan trecu cu mașina peste 
corpul acesteia şi o târî jumătate de stradă. Bronco-ul trepida atât de 
violent, încât abia mai putea controla volanul. 
În cele din urmă, cadavrul creaturii fu azvârlit pe şosea. 
Ethan se îndreptă cu toată viteza spre nord. 
Oglinda retrovizoare îi dezvăluia acum o stradă întunecată și pustie. 
Putea să respire din nou... 

e 
Când ajunse în apropierea limitei de nord a orașului, Ethan viră spre 
vest. Parcurse câteva străzi spre strada principală, până când lumina 
farurilor se opri asupra unor oameni adunaţi în stradă, în linie, cu 
fețele luminate de câteva torţe. 
Urcă pe bordură cu mașina și lăsă cheia în contact, astfel încât 
farurile să rămână aprinse. 
Se duse în spatele Bronco-ului, lăsând în jos uşa din spate, și luă una 
dintre cele trei arme automate încărcate. 
Kate stătea lângă o trapă deschisă aflată la nivelul solului, în spatele 
unei bănci. Partea de dedesubt a trapei avea niște balamale ruginite, 

fiind construită din scânduri lungi, iar partea exterioară era 
camuflată cu pământ şi iarbă. 

Împreună cu un bărbat, Kate îi ajuta pe oameni să coboare sub 
pământ, unul câte unul. 

Ochii lor se întâlniră atunci când Ethan se apropie. 

El îi puse o armă în mână şi întoarse capul spre mulțime. Mai 
rămăseseră vreo treizeci de persoane. 

— Ar fi trebuit să fie cu toții în tunel încă de acum cinci minute, zise 
Ethan. 

— Am mers cât de repede am putut. 

— Unde sunt Ben și Theresa? 

— Au coborât deja în tunel. 

— Aberaţiile sunt aici, Kate. 

El văzu întrebarea în ochii ei. 

— Unde e Brad? 

— L-au ucis. Ascultă ce-ţi spun: mai avem cel mult două minute, 
apoi totul se va sfârși. 

Mulțimea se mișca eficient, precum în cazul unei evacuări 
organizate — în ordine, fără ca nimeni să scoată vreun sunet. 
Tensiunea se simţea în aer. 

Urlete — umane sau animalice — se auzeau din toate direcţiile, cu o 
frecvență alarmantă. 

Ethan se întoarse spre mulțime și spuse: 

— Am o mașină plină de arme. Dacă aţi deţinut vreo armă de foc în 
viața voastră anterioară, dacă aţi folosit vreuna sau știți măcar cum 
se folosește, veniți cu mine. 

Zece oameni ieşiră din rând și-l urmară pe Ethan în spatele mașinii. 
Hecter Gaither, pianistul orașului, se număra printre aceştia. Era un 
bărbat înalt şi subţire, cu părul grizonant, albit pe la tâmple. 
Trăsăturile lui erau delicate, aproape regale. 

Pentru festivitate, bărbatul se costumase într-o zână malefică. 

— Ce ai împușcat în viaţa ta anterioară, Hecter? îl întrebă Ethan. 

— Obişnuiam să merg la vânătoare de rațe cu tatăl meu, în fiecare 
dimineaţă de Crăciun. 

Ethan îi întinse un Mossberg. 

— Am încărcat-o cu gloanţe de calibrul 12. Va avea un recul mai 
puternic decât cele cu care erai obișnuit. 

Hecter apucă patul armei. Era atât de ciudat să vezi acele mâini 
delicate și îndemânatice ţinând o armă tactică. 

— Noi doi vom cobori ultimii, îi spuse Ethan. Voi fi chiar lângă tine. 
Apoi îşi concentră din nou atenţia asupra arsenalului din maşină. 
Mai am câteva revolvere şi câteva pistoale semiautomate. Cine le 
vrea și pe care anume? 

II 
Pilcher 


Wayward Pines, cu doisprezece ani în urmă 


E dimineață. 

O zi de toamnă. 

În viața lui anterioară, nu reuşise să aibă parte de un cer atât de albastru. 
Când priveşti în sus, vezi cea mai pură nuanță de violet. Aerul e atât de 
curat şi de clar, încât totul pare ireal; culorile sunt orbitor de intense. 
Pilcher merge pe drumul care intră în oraş. Acesta a fost pavat cu două 
săptămâni în urmă şi încă mai duhneşte a smoală. 

Trece pe lângă noul panou publicitar, pe care un muncitor tocmai pictează 
„S“-ul din „Paradis“. Odată terminat, sloganul va suna cam aşa: 


„BINE AȚI VENIT ÎN WAYWARD PINES, 
UNDE PARADISUL ESTE LA EL ACASĂ!“ 


Pilcher îl salută. 

— Bună dimineața! Bine lucrat! 

— Multumesc, domnule! 

Orașul mai are mult până să se dezvolte, dar valea începe să arate aproape 

civilizat. 

Pădurea a fost tăiată în mare parte, cu excepția unor copaci care au fost 

lăsați să mărginească străzile şi să umbrească peluzele din fața caselor. 

Un camion care transportă beton trece hodorogind. 

În depărtare, mai multe case — în diferite stadii de construcție — se înalță 

maiestuos. Reședinţele au fost prefabricate înainte de suspensie. Cu toate 

fundațiile turnate, munca pare să accelereze. Oraşul se extinde tot mai 

repede cu fiecare zi, pe măsură ce casele încep să prindă formă. 

Școala e aproape terminată. 

Scheletul primelor trei etaje ale spitalului este finalizat. 

Pilcher soseşte în intersecția încă neasfaltată a străzilor care, într-o bună zi, 
vor fi strada a opta şi cea principală. 

Valea vuieşte de bâzâitul îndepărtat al drujbelor şi al pistoalelor pneumatice 
care bat cuie în stâlpi. 

Clădirile care vor mărgini în curând strada principală sunt deja ridicate, 
scândurile lor galbene de pin sclipind în soarele dimineții. 

Arnold Pope apare la volanul unui Jeep Wrangler decapotat. 

Bărbatul — care este mâna dreaptă a lui Pilcher — coboară din maşină şi se 
apropie țanțoş de acesta. 

— Ai venit să vezi cât de mult am înaintat? îl întreabă Pilcher. 

— Magnific, nu-i aşa? 

— Suntem de fapt înaintea planificării inițiale. Dacă totul merge bine, vom 
avea 0 sută şaptezeci de case terminate înainte de prima ninsoare. La fel şi 
exterioarele clădirilor. Ceea ce înseamnă că vom putea continua lucrul la 
interioarele caselor pe timpul iernii. 

— Deci când pot programa ceremonia de inaugurare oficială? 

— În primăvara următoare. 

Pilcher zâmbeşte, imaginându-şi ziua aceea: o zi caldă de mai, valea plină de 
flori, mugurii verzi şi galbeni ai noilor frunze. 

Un nou început. Tabla ştearsă a umanității. 

— Te-ai gândit cum le vei explica toate acestea primilor rezidenți? 

Merg unul lângă altul pe stradă, Pilcher urmărind cu privirea schelele din 
fața clădirii ce urmează să devină teatrul oraşului. 

— Îmi imaginez că va fi o reacție de şoc şi de neîncredere la început, dar 
odată ce vor înțelege ce șansă le-am dat... 

— ... îți vor face temenele până la pământ, multumindu-ți, spune Pope. 
Pilcher zâmbeşte. 

Un camion cu remorcă transportând o încărcătură de buşteni trece 
hodorogind pe lângă ei. 

— Poţi înțelege ce înseamnă să ţi se ofere o asemenea oportunitate? 
meditează Pilcher. În lumea din care venim, existența noastră a fost atât de 
simplă! Și atât de plină de nemulțumire... tocmai pentru că a fost atât de 
simplă. Cum poți găsi vreun înțeles când eşti doar unul la şapte miliarde de 
oameni? Când mâncarea, hainele şi tot ceea ce ai nevoie se află la un 
Walmart distanță? Când mintea noastră amorțeşte, adormită de atâtea 
tipuri de ecrane şi de divertisment HD, sensul vieţii, sensul existenţei 
noastre şi scopul acesteia se pierd în neant. 

— Şi care ar fi acesta? întreabă Pope. 

— Ce anume? 

— Scopul existenței noastre. 

— De a perpetua specia, desigur. De a guverna planeta. Și vom reuşi să 
facem din nou acest lucru. Nu pe vremea ta sau a mea, dar vom reuşi. 
Oamenii pe care îi reanimez din starea de suspensie pentru a-mi popula 
oraşul nu vor avea Facebook, iPhone, iPad sau Twitter. Nici livrare la 
domiciliu. Ei vor interacționa aşa cum obișnuiau să o facă cei din specia 
noastră. Faţă în față. Și vor trăi ştiind că sunt ultimii reprezentanți ai 
umanității şi că, dincolo de gardul împrejmuitor al oraşului, se află un 
miliard de monştri care abia aşteaptă să-i devoreze. După ce vor afla acest 
lucru, se vor împăca cu gândul că, în fața unui astfel de privilegiu enorm, 
viețile lor au devenit extrem de valoroase. Şi nu asta e ceea ce urmărim cu 
toții, la urma urmei? Să ne simțim utili? Să ne simțim valoroşi? 

Pilcher zâmbeşte, în timp ce oraşul lui — visul lui — prinde contur văzând cu 
Ochii. 

— Acest loc va fi Edenul nostru, încheie el. 

Familia Turner 


Jim Turner îşi sărută pe frunte fiica de opt ani şi îi şterse lacrimile 
care i se prelingeau pe obraz. 

— Dar vreau să rămâi cu noi, spuse ea. 

— Trebuie să mă duc să văd dacă totul e în regulă. 

— Mi-e frică. 

— Mami va fi cu tine. 

— De ce ţipă oamenii de afară? 

— Nu ştiu, minți el. 

— Din cauza acelor monştri? Am învăţat la şcoală despre ei. Domnul 
Pilcher ne protejează de ei. 

— Nu ştiu ce sunt creaturile acelea, Jessica, dar trebuie să mă asigur 
că tu şi mami veţi fi în regulă, bine? 

Fetiţa încuviinţă din cap. 

— Te iubesc, scumpo. 

— Şi eu te iubesc, tăticule. 

El se ridică și cuprinse cu palmele obrajii soției sale. Nu o putea 
vedea în întuneric, dar îi simțea tremurul buzelor și lacrimile care-i 
udau fața. 

— Aveţi apă, mâncare și o lanternă, îi spuse el. Până şi o oală de 
noapte în care să faceți pipi, încercă el să glumească. 

Ea îl apucă de ceafă și își lipi buzele de urechea lui. 

— Nu face asta. 

— Nu există altă cale, iar tu ştii asta. 

— Subsolul... 

— Nu va funcţiona. Scândurile sunt prea lungi și nu vor acoperi ușa. 
În timp ce spunea asta, îi auzea pe vecinii lor, familia Miller, urlând 
în agonie în casa lor de peste drum. Când va veni timpul să ieşiţi 

afară... 

— Tu ne vei scoate de aici. 

— Nu-mi doresc nimic mai mult. Dar, dacă nu voi fi aici ca să fac 
asta, folosește ranga. Va trebui să o propteşti în uşorul ușii. 

— Ar fi trebuit să rămânem cu ceilalți. 

— Știu, dar nu a fost așa, iar acum va trebui să facem ce putem mai 
bine. Indiferent ce veţi auzi în dormitor, rămâneți în acest dulap şi 
nu scoateţi vreun sunet. Acoperă-i urechile dacă... 

— Nu spune asta. 

— Dacă... tăticule? 

— Oh, Doamne, nu spune asta. 

— Vă iubesc, scumpele mele. Acum, va trebui să închid ușa asta. 

— Nu, tăticule! 

— Liniște, Jess, îi şopti el. 

Jim Turner își sărută soţia și fiica. 

Apoi le închise în dulapul din dormitorul aflat la cel de-al doilea 
nivel al casei lor victoriene, de culoarea lavandei. 

Cutia lui de scule era deja deschisă pe podea. Îşi aprinse lanterna și 
alese o scândură de zece centimetri lăţime şi cinci centimetri 
grosime, dintre bucăţile de cherestea pe care le cărase din şopron în 
casă — resturi de la căsuţa câinelui, pe care o construise vara trecută. 
Acele după-amiezi călduroase în care lucrase în curtea din spate... 
Urletele doamnei Miller îi spulberară această amintire. 

— Nu-nu-nu-nu-nu-nu-nu! Oh, Doaaaaamne! 

Jessica plângea în dulap în timp ce Gracie încerca din răsputeri să o 
liniștească. 

Jim luă un ciocan. Începu să bată cuie în ambele capete ale scândurii. 
Ar fi fost de preferat șuruburile, dar nu era vreme. Puse scândura de 
pin peste rama uşii dulapului şi o bătu în cuie. 

Mintea lui lucra febril. Repeta în gând tot ce le spusese şeriful, chiar 

dacă nu putea să înțeleagă pe deplin. 

Cum era posibil? Asta era tot ce rămăsese din omenire? 

Când termină de bătut și cea de-a patra scândură în tocul ușii, din 
casa familiei Miller de peste drum nu se mai auzea niciun țipăt. 

El lăsă ciocanul jos şi își şterse fruntea de sudoare. Transpira 
abundent. Se așeză în genunchi și își apropie buzele de ușa 
dulapului. 

— Jessica? Gracie? 

— Te aud, răspunse soția lui. 

— Am bătut uşa în cuie, zise Jim. Acum, trebuie să mă duc să găsesc 
o ascunzătoare. 

— Te rog, ai grijă. 

El puse mâna pe ușa dulapului. 

— Vă iubesc atât de mult pe amândouă... 

Gracie îi răspunse, dar el nu reuși să distingă cuvintele. Erau prea 
înăbușite. Prea vagi. Prea înecate de lacrimi. 

Ridicându-se în picioare, luă din cutia lui de scule lanterna și 
ciocanul — obiectul care putea fi folosit cel mai eficient drept armă. 
Descuie ușa dormitorului și o închise încet în urma lui. 

Holul era întunecat. Ultima jumătate de oră fusese atât de plină de 
ţipete şi de urlete îngrozite, încât tăcerea îl surprinse ca un semn rău, 
ca o minciună. 

Unde te vei ascunde? 

Cum vei supraviețui? 

Se opri în capul scărilor. Era tentat să folosească lanterna, dar se 
temea să nu atragă atenţia. 

Cu o mână pe balustradă, pentru ghidare, începu să coboare încet 
treptele care scârţâiau. În living era întuneric beznă. Jim înaintă către 
ușa din faţă. Încuiase uşa, dar avea senzaţia că asta nu avea nicio 
importanţă. Din câte văzuse, creaturile acelea intrau direct pe 

fereastră. Să rămână înăuntru? Să plece? 

De cealaltă parte a ușii auzi un hârșâit. Se aplecă spre vizor. 

Niciun stâlp de iluminat de pe stradă nu mai funcționa, dar el putea 
vedea afară — asfaltul, gardurile din țăruși și maşinile erau iluminate 
vag de pâlpâirea stelelor. 


Trei dintre creaturile acelea trecuseră de gardul din țăruși înaintând 
încet pe dalele de piatră care pavau aleea până la ușa din față. 

Le zărise de la fereastra dormitorului său de la cel de-al doilea nivel 
al casei, dar nu văzuse niciun exemplar atât de aproape. 

Niciuna dintre creaturi nu era mai mare decât el, dar masa lor 
musculară era extraordinară. 

Păreau... 

Nişte oameni deghizați în monștri. Echipaţi cu gheare lungi în loc de 
degete, cu dinţii adaptați pentru sfâșiere şi tăiere şi cu braţe ce 
păreau prea lungi pentru restul corpului. Mai lungi chiar decât 
picioarele lor. 

El murmură, ca un soi de rugăciune: 

— Ce naiba sunteţi? 

Ajunseră pe verandă. 

Frica îl învălui dintr-odată ca o mănușă. 

Se retrase din spatele ușii, mişcându-se din nou prin întuneric, mai 
întâi între sofa şi măsuţța de cafea, apoi în bucătărie, unde lumina 
stelelor era filtrată de fereastra de deasupra chiuvetei suficient cât să 
facă vizibil linoleumul de pe pardoseală şi să-i lumineze calea. 

Jim aşeză ciocanul pe bufet şi trase cheia de la ușa din spate din cuiul 
de lângă ușă. 

Ceva se izbi cu putere în ușa din față exact atunci când introduse 
cheia în broască. 

O coliziune. Încuietoarea zdrăngăni și uşa de lemn se crăpă. 

El întoarse cheia în broască, iar opritorul acesteia se retrase. 

Reuși să deschidă uşa din spate exact în momentul în care ușa din 
faţă sări din balamale. 

Cu siguranță primul lucru pe care aveau să-l vadă acești monștri 
erau scările ce duceau la cel de-al doilea etaj, la dormitor, la dulapul 
în care erau ascunse fetele lui. 

Jim se întoarse și făcu rapid câţiva paşi până în bucătărie, apoi strigă: 
— Hei, băieți? Aici! 

Un urlet asurzitor umplu casa. 

El nu putea vedea nimic, dar auzea creaturile trecând printre mese și 
scaune, venind după el. Ţâşni înapoi prin bucătărie, închise ușa din 
spate după el şi sări peste singura treaptă din fața acesteia, direct pe 
peluza sa perfect pătrată. Trecu pe lângă casa câinelui. Fugi către 
gard. Ferestrele se făcură țăndări în urma lui. 

Când ajunse la poarta care se deschidea în alee, întoarse capul şi 
văzu una dintre creaturi trecând prin fereastra spartă de la bucătărie, 
în timp ce alte două încercau să spargă uşa din spate. Trase zăvorul 
şi împinse poarta cu umărul. 

Ethan 


Urletele aberaţiilor se auzeau la mai puţin de o stradă distanţă atunci 
când Ethan coborî prin deschiderea orizontală. Apucă mânerul din 
partea interioară a chepengului și îl trase pe deasupra capului său. 
Tunelul răsuna de vocile sutelor de oameni care coborâseră 
dedesubt — destul cât să acopere urletele aberaţiilor. 

Ethan cercetă cu atenţie, dar nu găsi niciun zăvor pe partea 
interioară a chepengului, nicio metodă de a-l securiza împotriva 
lumii de deasupra. 

Cobori cele douăzeci și cinci de trepte ale scării, până pe fundul unui 
tunel luminat de o duzină de torţe. Era un canal de scurgere lat de 
aproape doi metri şi tot atât de înalt, cu pereţi din beton erodaţi și 
crăpaţi, năpădiţi de rădăcini şi de lujeri, vechi de două mii de ani. 
Canalul trecea pe sub oraş și, în afară de cimitir, reprezenta ultima 
construcţie originală rămasă din acel Wayward Pines al secolului 
douăzeci și unu. 

Era rece, umed și străvechi. 

Oamenii stăteau în linie, cu spatele lipit de pereţii tunelului — ca niște 
elevi adunaţi laolaltă pentru un exerciţiu terifiant. Încordați. 
Răbdători. Tremurând. Unii cu ochii mari de uimire, alţii palizi de 
groază — de parcă nu puteau concepe ceea ce se petrecea. 

Ethan alergă spre Kate. 

— A coborât toată lumea? îl întrebă Kate. 

— Da. Tu mergi în față. Eu și Hecter vom asigura capătul șirului. 
Ethan porni înapoi spre partea din spate a rândului. Cu degetul la 
buze, le făcu semn tuturor să păstreze tăcerea. Când trecu pe lângă 
soţia şi fiul lui, prinse privirea Theresei și îi făcu un semn din ochi, 
strângându-i mâna înainte de a porni mai departe. 

Şirul de oameni începuse deja să se miște atunci când el se apropie 
de ultimul. 

Trase deoparte ultima persoană care ţinea torța. Era o femeie — cea 
care se ocupa de bar la Biergarten în weekenduri. Maggie 
nu-știu-cum. 

— Ce vrei să fac? îl întrebă ea. 

Era tânără, speriată. 

— Să ţii torţa sus, îi răspunse Ethan. Te numești Maggie, nu-i așa? 

— Da. 

— Eu sunt Ethan. 

— Ştiu. 

— Să mergem. 

Grupul înainta destul de încet, aşa că Ethan, Hecter și Maggie 
puteau merge fără teama că aveau să cadă. Lumina torțelor se 
reflecta pe suprafeţele din beton erodate, dezvăluind un tunel pustiu 
la doisprezece metri în urma lor, pereţii acestuia şi spațiul central, 
tulburător de întunecat. 

Se auzeau paşi plescăind prin apă, voci şoptite şi nimic altceva. 

În timp ce înainta, mintea lui Ethan rătăcea la Theresa și Ben, care se 
aflau la numai cincisprezece metri mai în faţă. I se părea o distanță 
mult prea mare între ei în acele condiţii. 

Ajunseră la o răspântie. 

Torța lui Maggie lumină fugar tunelurile care se intersectau. 

Pentru o fracțiune de secundă, lui Ethan i se păru că aude urlete în 
subteran, tulburând întunericul deplin, dar zgomotul pașilor 
grupului său le acoperi ecoul. 

— Crezi că vom reuși? îl întrebă Maggie, cu vocea tremurând. 

— Da, îi răspunse Ethan. Vom fi în siguranţă peste puţin timp. 

— Mi-e frig, se plânse ea, purtând încă îmbrăcămintea pentru 
festivitate, care consta într-un costum de baie pe sub o haină de 

ploaie şi cizme cu manşete de blană. 

— Vom face un foc acolo unde mergem, adăugă Ethan. 

— Mi-e frică. 

— Te descurci grozav, Maggie. 

Două răspântii mai târziu o luară spre dreapta, intrând într-un nou 
tunel. 

În timp ce treceau pe lângă o scară veche din fier care urca în 
întuneric, Ethan se opri. 

— Ce zgomot se aude? întrebă Hecter. 

Ethan întoarse capul spre Maggie. 

— Dă-mi mie torţa ta. 

— De ce? 

El îi luă torța din mână şi îi întinse în schimb pușca. 

Începu să urce — prinzându-se cu o mână de trepte şi ținând torța cu 
cealaltă. 

După ce urcă zece trepte, vocea lui Hecter se auzi de jos. 

— Ethan, strigă el, nu vreau să mă plâng, dar nu mai pot vedea 
nimic aici, Jos. 

— Cobor într-un minut. 

— Ce vrei să faci? îl întrebă Maggie. 

Vocea ei era înecată în lacrimi, dar Ethan continuă să urce până când 
se lovi cu capul de chepeng. Se agăță de ultima treaptă a scării şi 
lumină trapa, flacăra torţei încălzindu-i obrazul. 

Maggie și Hecter încă îl strigau. 

Ridică încet trapa. 

În comparaţie cu tunelul întunecos, oraşul luminat doar de stele 
arăta ca ziua în amiaza mare. 

Zgomotul care-l făcuse pe Ethan să urce scara fusese un urlet. Un 
urlet de om. 

Nu ştia cum să proceseze ceea ce vedea. Și cum ar fi putut accepta că 

un astfel de tablou era realitate? Oameni care alergau pe mijlocul 
străzii — o imagine ce ar fi putut apărea pe coperta revistei Saturday 
Evening Post —, urmăriţi de o hoardă de monștri palizi, cu pielea 
translucidă în întunericul nopții, unii pe două picioare, alții alergând 
pe toate cele patru membre, în salturi, precum lupii. 

Putea procesa tabloul bucată cu bucată. O înșiruire de imagini de 
neuitat. 

Strigăte din casa cea mai apropiată atunci când o aberaţie plonjă prin 
fereastra din faţă. Trei aberaţii tăbărând asupra unuia dintre ofițerii 
festivităţii, care se opri să le înfrunte în ultimul moment, ridicând 
maceta prea devreme şi ratând botul creaturii aflate în frunte, în 
timp ce alte două îl culcau la pământ. 

La vreo treizeci de metri distanță, o aberaţie trăgând dintr-un trup 
câteva intestine și strivindu-le între fălci, în timp ce bărbatul țintuit 
la pământ sub ghearele sale scotea ultimul strigăt — sinistru şi 
disperat — din viaţa lui. 

În mijlocul străzii principale, o aberaţie enormă stând deasupra lui 
Megan Fisher, violând-o. 

Nenumărate trupuri erau împrăştiate deja de-a curmezişul străzii 
principale — cele mai multe zăceau absolut nemișcate în băltoacele 
propriilor intestine. Doi oameni abia se târau, iar trei erau mâncaţi 
de vii. 

Ca într-un joc al groazei absolute, nimeni nu alerga în vreo direcție 
anume. 

Ethan simţea un impuls nestăpânit de a urca la suprafaţă ca să dea o 
mână de ajutor. Să salveze pe careva. Măcar o persoană. Să ucidă 
măcar unul dintre toți monștrii aceia. 

Dar asta ar fi însemnat moarte. Nici măcar nu avea pușca la el. 
Acest grup -— un sfert din oraşul Wayward Pines — fusese atacat în 
drum spre cealaltă intrare secretă. Nu aveau arme cu ei, ci doar niște 

macete. Şi chiar dacă ar fi fost înarmaţi, ar fi folosit oare la ceva? 
Grupul lui Ethan ar mai fi fost salvat dacă aberaţiile descopereau 
tunelurile? 

Un gând îngrozitor. 

Gândește-te la familia ta. Ei sunt chiar dedesubt în acest moment. Ei au 
nevoie de tine. Au nevoie de tine în viață. 

— Ethan! strigă Maggie. Vino înapoi! 

La suprafață, un bărbat ţâşni înainte, alergând cât îl țineau 
picioarele; Ethan nu mai văzuse niciodată pe cineva care să alerge 
aşa. Energia şi viteza incredibilă a bărbatului erau rezultatul fricii 
acestuia în fața unei morți iminente şi de neconceput. 

Aberaţia care-l urmărea pe bărbat alerga pe toate cele patru picioare 
şi se apropia rapid de acesta, iar când bărbatul întoarse capul pentru 
a privi în spate, Ethan îl recunoscu. Era Jim Turner, dentistul 
oraşului. 

O a doua aberaţie veni în contact cu Jim într-o viteză uimitoare, iar 
gâtul bărbatului se frânse sub forța brută a impactului. 

Ethan nu se putea stăpâni să nu se întrebe ce-ar fi fost dacă nu le-ar fi 
făcut oamenilor acea dezvăluire? Ce-ar fi fost dacă el i-ar fi lăsat să-i 
omoare pe Kate și pe Harold, continuând să se comporte așa cum o 
făcuse de la bun început? 

Cu siguranţă oamenii aceia nu ar fi murit acum sub ochii lui. 

Lăsă cu grijă chepengul în jos şi coborî. 

Maggie tipa isteric undeva dedesubt, în timp ce Hecter încerca să o 
calmeze. 

Ajuns jos, Ethan înmână torța şi primi înapoi puşca, apoi spuse: 

— Să mergem. 

Începură să străbată tunelul grăbiţi. Restul grupului lor nu se mai 
vedea. 

— Ce se petrecea acolo sus? îl întrebă Maggie. 

— Unul dintre celelalte grupuri nu a reuşit să ajungă la timp în 
subteran, îi răspunse Ethan. 

— Trebuie să-i ajutăm, zise Hecter. 

— Nu îi putem ajuta. 

— Ce înseamnă asta? întrebă Maggie. 

Ethan zări licărul unei torţe undeva la distanţă și mări pasul. 

— Trebuie să ne concentrăm asupra siguranței grupului nostru. 
Nimic altceva nu mai contează acum, zise Ethan. 

— Ai văzut oameni murind? întrebă Maggie. 

— Da. 

— Cât de mulţi? 

— Îmi imaginez că toți, în cele din urmă. 

Familia Richardson 


Bob Richardson se strecură la volanul oldsmobile-ului său Cutlass 
Ciera din 1982 şi porni motorul, în timp ce soţia lui, Barbara, se 
îngrămădea pe scaunul de lângă el. 

— Asta e cea mai proastă idee, zise ea. 

El băgă în viteză şi scoase mașina în stradă. 

— Ai tu una mai bună? Să aștepți în casă până când creaturile acelea 
vor veni peste tine? 

— Nu ai farurile aprinse, îi zise Barbara. 

— Intenţionat, draga mea. 

— Nu crezi că vor auzi zgomotul motorului? 

— Vrei să taci odată? Lasă-mă să conduc, te rog. 

— Desigur. Asta va fi cea mai scurtă excursie din viața noastră, 
ținând cont că nu există niciun drum care să iasă din oraş. 

Bob se întoarse cu fața spre strada principală. 

Nu era pe cale să admită asta verbal sau faptic (ceea ce ar fi însemnat 
să folosească farurile), dar era cam întuneric. Fără îndoială, mult 
prea întuneric pentru a merge cu farurile stinse. Trecuseră luni 
întregi de când nu mai stătuse în fața volanului şi se simțea cam 
ruginit. 

Trecură pe lângă clădirea care adăpostea biroul şerifului. Geamurile 
erau închise, așa că urletele care răsunau pe străzile oraşului abia 
dacă tulburau liniştea tensionată din interiorul maşinii. 

În scurt timp ajunseră la periferia oraşului. Bob observă pe fereastră 
ceva mișcare pe pajiște. 

— Sunt acolo, îi spuse Barbara. 

— Ştiu asta. 

Ea întinse mâna peste genunchii lui și aprinse farurile. Razele 

gemene ţâşniră în aceeaşi secundă, luminând păşunea. Vaci 
eviscerate erau presărate cu zecile pe pajiște -— fiecare fiind 
înconjurată de câte o ceată de monștri surprinși în toiul festinului. 

— Pe toţi dracii, Barbara! 

Creaturile ridicară capetele. Boturile lor pline de sânge luceau 
dezgustător în lumina puternică a farurilor. 

Bob apăsă până la capăt pedala de acceleraţie. Trecură ca vântul 
peste panoul de rămas-bun, cu imaginea unei familii perfecte din 
anii '50, zâmbind și fluturându-și mâinile în semn de la revedere. 


SPERĂM CĂ ŢI-A PLĂCUT VIZITA ÎN WAYWARD PINES! 
NU TE ÎNSTRĂINA! 
ÎNTOARCE-TE CÂT MAI CURÂND! 


Şoseaua se afunda în pădure. Bob renunţă la lumina farurilor şi 
aprinse proiectoarele de ceaţă, acestea asigurând suficientă lumină 
cât să poată menţine mașina pe linia dublă galbenă de pe şosea. 
Ceaţa acoperea șoseaua și coridorul îngust format de pini. 

Bob continua să privească în oglinda retrovizoare, dar tot ce putea să 
vadă era o mică porţiune de asfalt scăldată în lumina roşie a 
stopurilor din spate. 

— Mai repede! îi spuse Barbara. 

— Nu pot. Urmează o curbă periculoasă. 

Ea se strecură printre scaunele din faţă şi se aşeză în genunchi pe 
bancheta din spate, cu ochii pe fereastră. 

— Vezi ceva? o întrebă Bob. 

— Nu. Ce vom face acum? 

— Nu ştiu, dar cel puţin nu suntem în oraș, în mijlocul masacrului. 
Poate că ne-am putea opri într-un loc liniștit printre copaci, ce zici? 
sugeră el. Poate vom reuşi să trecem cu bine peste noaptea asta. 

— Dar dacă nu se va termina? întrebă ea. 

Întrebarea zăbovea între ei ca un nor negru. 

Șoseaua din afara orașului făcea o curbă, iar Bob viră, păstrând 
viteza sub 30 de kilometri pe oră. Barbara plângea pe locul din spate. 
— Mai bine nu ne spunea nimic, zise ea. 

— Despre ce vorbeşti? 

— Despre şeriful Burke. Toate astea se întâmplă pentru că el ne-a 
spus adevărul. 

— Probabil că ai dreptate. 

— Nu spun că mi-a plăcut să trăiesc aici, se smiorcăi Barbara, dar știi 
ce? Aici nu-mi făceam griji pentru facturi. Nu-mi făceam griji pentru 
ipoteca noastră. Am reuşit împreună să administrăm o brutărie. 

— Tu te obișnuiseși cu modul acesta de viaţă. 

— Exact. 

— Dar nu puteam să vorbim niciodată despre trecutul nostru, zise 
Bob. Nu ne-am mai revăzut prietenii sau familia. Am fost obligaţi să 
ne căsătorim unul cu altul. 

— Asta nu s-a dovedit un lucru chiar atât de rău, zise ea. 

Bob se abținu să comenteze, executând virajul la jumătatea curbei. 
Şoseaua care ieşea din oraș deveni şoseaua care intra în oraș. Bob 
reduse viteza când trecură de panoul de întâmpinare. Wayward 
Pines se întindea în faţa lor, învăluit în întuneric. El lăsă maşina să 
ruleze până la un stop, apoi opri motorul. 

— Vrei să aşteptăm aici, pur şi simplu? îl întrebă Barbara. 

— Deocamdată. 

— Nu ar trebui să mergem mai departe? 

— Nu ne-a mai rămas prea multă benzină. 

Barbara se strecură înapoi pe locul din faţă. 

— Oamenii mor acolo, zise ea. Chiar în acest moment. 

— Ştiu asta. 

— Nenorocitul acela de șerif... 

— Eu mă bucur că a făcut asta. 

— Cum? 

— Am spus că mă bucur. 

— Am auzit ce-ai spus. Dar nu asta voiam să întreb, ci mai degrabă 
de ce se întâmplă asta. Vecinii noştri sunt măcelăriți, Bob. 
— Am fost sclavi. 

— Şi cum poți să te bucuri de noua ta libertate? 

— Dacă acesta e sfârşitul, mă bucur că acum știu adevărul. 
— Nu ești speriat? 

— Sunt îngrozit. 

Bob își deschise portiera. 

— Unde te duci? îl întrebă Barbara. 

Lumina din plafonul mașinii se aprinse, orbindu-i. 

— Vreau să fiu singur câteva clipe. 

— Eu nu mă dau jos din mașină. 

— Asta era şi ideea, draga mea. 

Ethan 


În timp ce se apropiau de grupul lor, Ethan înregistra treptat 
deosebirea uriaşă dintre ceea ce văzuse la suprafață și realitatea 
faptului că oamenii lui erau încă în viață, acolo jos, în tunel. Acest 
lucru îi aminti de modul întâmplător și adesea revoltător în care 
soarta şi şansa interveneau, uneori decisiv, în lupta pentru 
supraviețuire — dacă pășeai în stânga în loc să pășeşti în dreapta, 
glonţul ar fi intrat în ochiul tău şi nu în acela al prietenului tău. Dacă 
temerara Kate și-ar fi condus grupul la o altă intrare în tunel, atunci 
Ethan şi familia sa ar fi fost sfâşiați pe strada principală. Ştia că îi va 
trebui mult timp ca să și-o poată scoate din minte pe Megan Fisher. 
Văzuse în Irak suficientă moarte și distrugere pentru a fi sigur că 
biata Megan avea să-i bântuie visele multe nopţi la rând. Ştia că 
urma să se întrebe mereu ce s-ar fi întâmplat dacă ar fi riscat totul şi 
ar fi ieșit din tunel. Ce-ar fi fost dacă ar fi reușit să omoare creatura 
care o atacase? Dacă ar fi salvat-o? Dacă ar fi cărat-o înapoi în tunel? 
În mintea lui, scena aceea se derula la nesfârșit, până când ajunse la 
perfecțiunea unei fantezii. Îşi dorea să se gândească la orice i-ar fi 
putut înlătura din minte imaginea acelei femei aflate sub trupul 
aberaţiei, în mijlocul drumului. Încă existau momente din timpul 
războiului care îl bântuiau și care aveau să-l bântuie mereu - o 
agonie greu de imaginat şi o suferinţă fără margini... 

Imaginea aceasta le întrecea însă pe toate. 

Reușiră să ajungă şirul din urmă exact când grupul intra într-un nou 
tunel. 

Ethan își spuse: „Un sfert din omenire tocmai a fost şters de pe fața 
pământului“. 

Se uită la oamenii săi, care înaintau în șir indian, şi zări ceafa 

Theresei în lumina slabă răspândită de torţe. 

Dorinţa de a fi aproape de ea și de Ben era copleșitoare. 

Megan în mijlocul străzii. 

Se opri. 

Megan țipând. 

Se opri. 

Megan... 

Un urlet — unic și strident — străbătu tunelul precum un tunet. 
Maggie și Hecter se opriră în loc. Ethan ridică pușca. Torța începu să 
tremure violent în mâna lui Maggie. Ethan aruncă o privire în spate. 
Şirul de oameni se oprise. Auziseră cu toţii, înălțându-și capetele în 
încercarea de a vedea ceva în întunericul de nepătruns al tunelului. 
— Continuaţi să înaintați, le spuse Ethan tuturor. Nu vă opriţi, 
indiferent ce se va întâmpla. Mergeţi mai departe. 

Porniră din nou. 

— Cred că se aude ceva, spuse Maggie după cincisprezece metri 
parcurşi. 

— Ce anume? întrebă Hecter. 

— Un soi de... plescăit. Cineva pășește prin apă. 

— Sunt cei din grupul nostru. 

Ea clătină din cap şi îşi îndreptă arătătorul spre zona întunecată a 
tunelului. 

— Se aude din direcţia aceea. 

— Staţi puţin, zise Ethan. Lăsaţi-i pe toți să treacă în fața noastră. 
Când ultima persoană din rând se îndepărtă, Ethan privi atent în 
întuneric. Acum auzea şi el zgomotul și nu erau doar pași. Cineva 
alerga. 

Își simţi gura uscată, iar inima începu să i se zbată nebunește în 
piept. 

— E timpul să foloseşti pușca, Hecter, zise Ethan. 

— Vine cineva? 

— Vine. 

Maggie se dădu câţiva paşi înapoi. Ethan încercă să o liniştească. 

— Ştiu că ţi-e frică, dar tu ești lumina noastră, Maggie. Indiferent ce 
vei vedea ivindu-se în acest tunel, încearcă să-ți păstrezi cumpătul. 
Dacă tu vei fugi, vom muri cu toții. Înţelegi? 

Plescăitul se auzea din ce în ce mai clar, din ce în ce mai aproape. 

— Maggie, înţelegi ce-ţi spun? 

— Da, șopti ea. 

Ethan își armă pușca. 

— Ethan, ai tras siguranța? 

— Da. 

Aruncă o privire în urmă, încercând să-i zărească în mulțime pe 
Theresa şi pe Ben, dar ei erau mult prea departe, iar lumina era prea 
slabă. 

Ethan îşi propti în umăr patul negru al armei și privi în lungul ţevii. 

Văzu prin cătare trei puncte verzi și luminoase, care sclipeau plăcut 
în întuneric. 

— Trage cu gloanţe cilindrice, nu folosi cartuşe explozive, zise el. 

— Deci nu e admisă nicio abatere. 

— Exact. Încearcă să tragi cu precizie. 

— Și dacă rămân fără gloanţe? 

— Nu-ţi face griji înainte de... 

Apoi o creatură ţâșni din întuneric cu o viteză uimitoare, alergând 
pe toate cele patru picioare, pregătită să sară. 

Ca un câine de curse rapid. 

Ethan ochi. Hecter trase. 

Focul de armă electriză tunelul şi împăienjeni vederea lui Ethan 
pentru o fracțiune de secundă. Când reuşi să vadă din nou, aberaţia 
încă nu se oprise. Era la numai şase metri şi două secunde distanţă. 

Maggie bolborosea paralizată de frică: 

— OhDoamneohDoamneohDoamne... 

Ethan trase. Patul armei îi zgâlțâi umărul. Zgomotul focului de 
pușcă într-un spaţiu atât de restrâns părea un bubuit de tun. 
Aberaţia se rostogoli, oprindu-se la un metru de bocancii lui Ethan. 
O bucată mare din ceafă îi fusese spulberată. 

— Doamne! exclamă Hecter. 

Vocea lui Hecter i se părea acum înăbușită lui Ethan, din cauza 
vuietului teribil din urechi. 

O luară la fugă în tunel după ceilalți. Cei care încheiau șirul erau 
doar un punct de lumină aflat undeva la distanță. Când auzul lui 
Ethan reveni la normal, ecoul altor urlete din subteran ajunse la 
urechile sale. 

— Mai repede, zise Ethan. 

În urma lor auzea un plescăit de pași prin apă. Aberaţiile erau din ce 
în ce mai aproape. 

Ethan privea tot timpul în urmă, în întuneric, dar nu vedea nimic. lar 
acum alergau de-a binelea — Maggie în faţă, iar Ethan şi Hecter unul 
lângă altul, ciocnindu-şi coatele la fiecare câțiva pași. Ajunseră la o 
răspântie. Prin tunelul din dreapta lor, ajungeau până la ei urlete, 
țipete, vaiete... 

Harold Ballinger 


Oamenii din spate țipară primii. Strigăte în întuneric. Omeneșşti. Şi 
neomenești. 

— Fugiţi, fugiţi, fugiţi, fugiţi, fugiți, fugiți... 

— Oh, Doamne, au ajuns aici... 

— Ajutaţi-mă... 

— Nu, nu, nu, nuuuu... 

Oamenii erau împinşi unii peste alţii, căzând în apă. 

Mai multe strigăte de ajutor. Apoi, agonie. 

Totul desfăşurându-se al naibii de repede. 

Harold se întoarse pentru a se duce în spate, dar nu mai avea unde 
să meargă. 

Toate torțele fuseseră stinse. Numai întuneric și urlete — o explozie 
de zgomote ricoșând din pereţii canalului de deversare, ceea ce îl 
făcu să se gândească la cum trebuia să arate iadul. 

Auzi focuri de armă în tunelul adiacent. 

Kate? 

Tiffany Golden îl strigă pe nume. Striga la el şi la ceilalți să o urmeze. 
Să se grăbească. Să nu mai stea acolo. 

Ea era la zece metri distanţă în față, ținând ultima torţă a grupului 
lor. 

Oamenii se înghesuiră, trecând pe lângă Harold. Umărul cuiva îl lipi 
de peretele din beton erodat. Urletele muribunzilor se auzeau din ce 
în ce mai aproape. 

Harold o luă la fugă, prins la mijloc între două femei. Coatele lor îi 
loveau șoldurile în timp ce goneau înaintea lui, către flacăra din ce în 
ce mai mică a torţei. 

Nu credea că mai aveau prea mult de mers. Vreo patru sute de metri 

cel mult până la locul în care tunelul ieşea în pădure. 

Dacă ar fi reuşit să ajungă la suprafață, măcar jumătate dintre ei... 
Torța din depărtare se stinse cu un strigăt. Întuneric instantaneu. 
Urletele triplându-se în volum. Harold simţea panica din aer. Panica 
pe care o simţea și el. 

Fu doborât în pârâul de pe fundul canalului și călcat în picioare. Mai 
mulţi trecură peste picioarele lui. Apoi, peste trupul lui. Încercă să se 
ridice, dar fu doborât din nou, oamenii trecând peste el ca peste un 
obstacol. Cineva îl călcă pe cap. 

Rostogolindu-se într-o parte, reuși să se ridice din nou. Ceva ţâșni pe 
lângă el în întuneric. Duhnea îngrozitor a putregai. 

La câţiva metri de el, un bărbat striga după ajutor, acoperind 
zgomotul de oase și de cartilaje sfărâmate. 

Nervii lui Harold erau întinşi la maximum. Totul i se părea cumplit 
de ireal. Nu putea accepta ceea ce vedea în fața ochilor. 

Trebuia să plece de acolo. Doar să fugă. 

Bietul nenorocit de lângă el amuţi, singurul zgomot care se mai 
auzea fiind cel al monstrului care-și devora victima. 

Cum era posibil un asemenea lucru? 

O respiraţie fetidă îi atinse faţa. La câțiva centimetri de el, fiara mârâi 
amenințător. 

— Nu face asta, zise Harold. 

Brusc, simţi o fierbinţeală în zona gâtului. Pieptul îi fu acoperit de un 
şuvoi cald. Încă mai putea respira şi nu simţea nicio durere, dar din 
gât îi ţâşnea foarte mult sânge. 

Era deja ameţit. Se prăbuși în pârâul rece, iar bestia îi spintecă 
stomacul dintr-o singură mișcare. 

Nu simţea decât o durere vagă atunci când bestia începu să înfulece 
din el. 

Peste tot în jurul lui se auzeau vaietele muribunzilor şi țipetele celor 

îngroziți. 

Oamenii încă alergau pe lângă el în întuneric, încercând disperaţi să 
ajungă într-un loc sigur. 

El nu scoase niciun sunet. Nu se împotrivi. 

Paralizat din cauza șocului, a hemoragiei, a traumei și a fricii. 

Nu-i venea să creadă că toate acestea i se întâmplau lui. 

Fiinţa înfuleca din el cu lăcomia unei creaturi ce nu mâncase de zile 
bune. Ghearele de la picioarele acesteia ţintuiau picioarele lui 
Harold, iar celelalte două apăsau braţele bărbatului în beton. 

Şi totuşi, nu simţea nicio durere. 

Era printre cei norocoşi, îşi spuse el. 

Avea să moară înainte să simtă durerea cea mare. 

Ethan 


Pură suferință umană. Pură teroare. 

Haos. 

— Nu vă opriţi! strigă Ethan. Mergeţi mai departe! 

Se întrebă: „Oare a mai fost doborât vreun grup într-un tunel care 
comunică cu acesta?“ 

Era de neimaginat. Să fie ucişi acolo jos... 

Oameni cățărându-se unii peste alţii, călcându-se în picioare ca să 
scape, şi monștrii ajungându-i din urmă. Torţe căzute, stingându-se 
în apa din subteran. Devoraţi în întuneric. 

La o oarecare distanță în față, torța celor din grupul lui Ethan 
dispăruse. 

— Pe unde au luat-o? strigă Ethan gâfâind. 

— Nu știu, îi răspunse Hecter. Lumina a dispărut, pur și simplu. 
Apa de sub bocancii lui Ethan curgea mai repede acum şi se simțea 
curent de aer rece și proaspăt. 

leşiră din tunel într-o albie stâncoasă și, pentru o clipă, urletele 
aberaţiilor fu înlocuit de vuietul torentului de munte - aflat undeva 
în apropiere, dar invizibil din cauza întunericului. Ethan se uită în 
sus, spre versant, şi zări şirul de torţe înaintând prin pădure. Le făcu 
semn lui Hecter și lui Maggie spre acestea și le spuse: 

— Urmăriţi luminile. 

— Tu rămâi aici? îl întrebă Hecter. 

— Voi veni şi eu. 

Urletele aberaţiilor răsunau în apropiere, peste vuietul asurzitor al 
cascadei. 

— Plecaţi! le zise Ethan. 

Hecter și Maggie se îndepărtară, dispărând printre copaci. 

Ethan introduse un cartuș nou în camera armei și se cățără câţiva 
metri mai sus, pe un soi de pervaz stâncos. Ochii lui se obișnuiau 
treptat cu întunericul. Putea distinge siluetele copacilor şi chiar şi 
cascada din depărtare, apa cea neagră, luminată doar de stele pe 
fundalul întunecat al cerului, revărsându-se în șuvoaie de la o sută 
de metri înălțime, peste o bordură de piatră. 

Coapsele lui Ethan ardeau după ce străbătuse în fugă tunelul și, în 
ciuda frigului, maioul de sub cămaşă îi era ud leoarcă. 

O aberaţie ieşi brusc din tunel şi se opri în albia de piatră. 

Analiză împrejurimile. Se uită la Ethan. 

Să-i dăm drumul. 

Capul creaturii zvâcni într-o parte. Când glonţul lovi în plin trupul 
aberaţiei, aceasta căzu pe spate, în apa râului. 

Apoi, încă două aberaţii țâșniră afară din tunel. Una se apropie în 
grabă de camaradul ei căzut şi scoase un mârâit înăbuşit, ca o 
tânguială. 

Cealaltă se îndreptă direct spre Ethan, urcând malul stâncos în 
viteză pe toate cele patru picioare. Ethan mai puse un cartuș pe ţeavă 
şi ținti spre dinţii rânjiți ai creaturii. 

Când aberaţia căzu, o alta se afla exact în spatele ei și alte două 
ieşiseră deja din tunel. 

Ethan armă şi trase. Celelalte două veneau spre el şi tot mai multe 
urlete se auzeau în urma lor. 

Ethan dobori cu un foc aberaţia care se afla mai aproape de el, dar 
rată capul celeilalte. 

Puse pe ţeavă încă un glonţ. Trase de la mică distanţă și nimeri 
creatura la baza gâtului. Ethan simți stropii de sânge pe faţă și în 
ochi. 

Își şterse faţa, observând în acest timp o altă aberaţie care urmă 
exemplul suratelor ei și se apropie. 

Ethan armă, ochi și apăsă pe trăgaci. 

Clic! La naiba! 

Aberaţia auzi zgomotul și făcu un salt. 

Ethan aruncă lângă el pușca goală, apoi îşi scoase pistolul Desert 
Eagle şi trase un foc direct în inima creaturii. 

Fumul care ieși pe ţeava pistolului se ridică în aer, în timp ce inima 
lui Ethan bătea să-i spargă pieptul. Încă se mai auzeau urlete dinspre 
tunel. 

Fugi, fugi, fugi! 

Băgă pistolul în toc, apucă pușca și începu să se caţere, 
îndepărtându-se de cursul apei şi făcându-şi drum printre pietre și 
prin mâl, până când ajunse printre copaci. Sudoarea i se prelingea în 
ochi — sărată şi acidă. 

La distanță se vedeau lumini. În spatele lui, urlete. 

Îşi aruncă pușca pe umăr și o luă la fugă. După un minut, zgomotul 
produs de aberaţii se schimbă. 

Erau afară acum. Multe dintre ele. 

El nu privi în urmă. Continua să alerge. Continua să se caţere. 

III 
Adam Tobias Hassler 


Expediția lui Hassler 
Nord-vestul zonei Wyoming, cu 678 de zile în urmă 


Alge viu colorate căptuşesc malurile şi izvoare de apă minerală bolborosesc 

acolo unde ies la suprafață din lumea lor subterană. Mirosul de sulf şi alte 

minerale este foarte puternic. 

Hassler se dezbracă în plină ninsoare şi îşi ascunde hainele şi echipamentul 

sub mantaua urât mirositoare. Croindu-și drum prin iarbă, el intră uşor în 

ochiul de apă şi scoate un oftat de plăcere. 

În centru, apa e adâncă, limpede şi albastră precum cerul. 

El găseşte un loc lângă mal unde apa are doar jumătate de metru şi se 

întinde pe o piatră lungă şi netedă de la baza unui taluz natural. 

O plăcere pură, deplină. De parcă ochiul de apă ar fi fost făcut pentru asta. 

Stă întins în bazinul cu apă de patruzeci de grade şi afară ninge. Închide 

ochii şi se lasă purtat preț de câteva clipe de euforia care-i aminteşte cum este 

să fie om. Să trăiască într-o lume civilizată, în confort şi comoditate. Într-o 

lume în care probabilitatea morții nu umbreşte fiecare clipă. 

Dar euforia nu durează prea mult, pentru că îşi aminteşte mereu unde se 

află, cine este şi de ce se află acolo. 

O voce sumbră — cea care l-a ținut în viață în ultimele opt sute şi ceva de zile 

petrecute în sălbăticie — îi şopteşte că a fost un lucru prostesc să se oprească 

pentru a se bălăci în ochiul acesta de apă. A fost naiv şi nechibzuit. Aici nu e 

un spa. O ceată de aberaţii ar putea apărea în orice moment. 

În mod normal el este exagerat de precaut, dar bazinul natural este o 

adevărată binefacere, iar el ştie că amintirea acestei clipe îl va ajuta foarte 

mult în săptămânile următoare. În afară de asta, harta şi busola sunt inutile 

în toiul unui viscol. Preferă să stea în apa aceea caldă până când vremea rea 
va trece. 
Închide ochii din nou şi simte fulgii de zăpadă aterizându-i pe gene. 
Undeva, la distanță, aude un sunet — precum jetul de apă expulzat prin 
orificiul respirator al unei balene. E probabil erupția unui gheizer mai mic. 
Propriul zâmbet îl surprinde. 
El a văzut acest loc prima dată în fotografiile decolorate ale volumului 
„XYZ” din Enciclopedia Britanica, în pivnita părinților săi — o mulțime 
care asistă de pe o alee din scânduri la erupția din 1960 a gheizerului Old 
Faithful, aruncând în aer jeturi de apă minerală clocotită. 
A visat să viziteze acest loc încă din copilărie. Doar că nu-şi imaginase 
niciodată că prima lui vizită în Yellowstone avea să aibă loc în asemenea 
condiții. 
Două mii de ani în viitor şi lumea se transformase într-un iad. 

[] 
Hassler ia o mână de pietriș şi începe să răzuiască murdăria şi praful care 
s-au depus în timp pe pielea lui, ca o armură. În mijlocul bazinului, acolo 
unde apa adâncă îi acoperă capul, se scufundă complet. 
Curat pentru prima dată după luni bune, el iese din bazin şi se aşază pe 
iarba înghețată, pentru a-şi lăsa trupul să se obişnuiască din nou cu frigul. 
Din umerii lui se ridică aburi. Se simte amețit de la căldura apei. 
Dincolo de pajişte, brazii se înalță fantomatici, aproape invizibili din cauza 
aburului şi a ninsorii. 
Și atunci... 
Ceva ce el luase drept un arbust începe să se miște. 
Inima lui Hassler se opreşte. Îşi înalță capul și priveşte atent. 
Nu poate aprecia la ce distanță vede mişcarea, dar, cu siguranță, până acolo 
sunt mai puțin de o sută de metri. La prima vedere, pare un om care merge 
pe patru picioare, doar că nu mai sunt oameni pe lume. Cel puţin, nu dincolo 
de gardul electrificat şi prevăzut cu sârmă ghimpată care împrejmuieşte 

oraşul Wayward Pines. 

Ei bine, de fapt există unul. 

El. 

Silueta se apropie. 

Nu. Siluetele. 

Trei la număr. 

Idiot ce ești! 

El e gol, iar cel mai bun mijloc de apărare al său — un revolver de calibrul 
.357 — este îndesat în buzunarul mantalei lui, departe de malul bazinului. 
Dar nici măcar Smith&Wessonul lui nu i-ar oferi prea mare siguranță 
împotriva celor trei aberaţii, dacă ar trage de la mică distanță în condițiile 
acelea, când vizibilitatea e atât de proastă din cauza viscolului. Dacă el ar fi 
fost pregătit, dacă le-ar fi văzut din timp, când se aflau mai departe, ar fi 
putut dobori una sau două cu pușca sa Winchester. Ar fi tras un glont de 
aproape în capul celei de-a treia, cu revolverul. 

Dar nu mai are niciun rost să-şi facă reproşuri. 

Creaturile se apropie de bazin. 

Hassler întră din nou în apă până la gât, fără să facă vreun zgomot. Abia le 
mai poate vedea printre aburi şi se roagă ca lipsa de vizibilitate să fie în 
avantajul lui. 

În timp ce aberaţiile se apropie din ce în ce mai mult, Hassler se cufundă în 
apă până la ochi. 

Vede o femelă matură şi doi adolescenți deşirați, fiecare dintre aceştia la vreo 
cincizeci de kilograme — cu siguranță letali. El a văzut exemplare mai mici 
decât acestea culcând la pământ un bizon adult. 

Femela e cât cei doi masculi la un loc. 

De la douăzeci de metri distanță, Hassler se uită cum mama se opreşte lângă 
mica movilă alcătuită din hainele şi echipamentul lui. 

Ea îşi bagă nasul în mantaua lui. 

Exemplarele mai tinere vin lângă ea şi adulmecă la rândul lor mantaua. 

Hassler se înalță doar câțiva milimetri, până când nasul lui ajunge exact 
deasupra apei. 

Inspiră adânc, apoi se scufundă, eliberând destul aer din plămâni cât să se 
scufunde. 

Peste câteva clipe, stă pe fundul stâncos al bazinului. 

Jeturi de apă fierbinte ies prin fisurile minuscule de sub picioarele lui. 

El închide ochii și, în timp ce presiunea şi durerea se intensifică în plămânii 
lui, privarea de oxigen se manifestă ca o explozie de lumină. 

Îşi înfige unghiile în picioare. 

Setea de aer creşte exponențial. 

ÎI mistuie. 

Când nu mai poate suporta, se ridică la suprafață şi deschide gura să inspire. 
Aberațiile au plecat. 

EI se întoarce încet în apă — centimetru cu centimetru cu... 

Și încremeneşte. 

Impulsul de a se retrage şi de a o rupe la fugă este aproape irezistibil. 

La trei metri distanță, pe marginea bazinului, una dintre aberațiile tinere 
stă ghemuită lângă apă. 

Nemişcată. 

Capul ei este aplecat într-o parte. 

E împietrită. 

Oare își studiază reflexia? 

Hassler a văzut o mulțime de monştri ca acesta, dar mai mult prin luneta 
puştii sale. De la distanță. Nu a stat niciodată atât de aproape de vreuna fără 
a fi observat. 

Nu-și poate lua ochii de la inima creaturii: muşchiul care pulsează este 
vizibil prin pielea străvezie, sângele fiind pompat în artere — ramificații 
vineții îndreptate spre centrul de greutate al corpului. Totul e obscur, de 
parcă ar vedea inima aberației printr-o peliculă de cuart. 

Fiinţa are ochii mici, ca nişte diamante negre — sunt ostili, ca de pe altă 

lume. 
Dar, lucru destul de ciudat, nu caracteristicile înspăimântătoare ale 
monstrului sunt cele care-l tulbură atât de mult. 
Ceea ce iese la iveală — dincolo de labele dotate cu câte cinci gheare, de 
rândurile de dinți tăioşi şi de puterea fizică devastatoare — este cumplita 
asemănare cu omul. E foarte clar că aceste creaturi au evoluat din noi, iar 
acum lumea le aparține. David Pilcher, şeful lui Hassler şi creatorul 
oraşului Wayward Pines, estimase că existau jumătate de miliard de aberaţii 
numai pe acel continent. 
Aburul e dens, dar Hassler nu îndrăzneşte să se scufunde din nou sub apă. 
Nu se mişcă. 
lar aberația încă îşi mai priveşte reflexia în apa din bazin. 
Fie creatura îl va vedea şi el va muri, fie... 
Undeva la distanță, mama scoate un strigăt. 
Capul tinerei aberaţii se ridică. 
Mama strigă din nou, în vocea ei sesizându-se intensitatea unei ameninţări. 
Aberația o ia la fugă. 
Hassler ascultă. Cele trei creaturi se îndepărtează de bazin şi, până când 
riscă să facă cea mai mică mişcare — o rotire rapidă a capului —, ele au 
dispărut în ninsoare. 

[ 
Hassler așteaptă ca ninsoarea să se oprească, dar asta nu se întâmplă. Iese 
din bazin şi înlătură un strat de vreo opt centimetri de zăpadă de pe 
mantaua lui, apoi îşi usucă fiecare picior înainte să se încalțe cu bocancii. 
Pune mantaua udă pe el şi adună restul echipamentului său, apoi străbate în 
fugă luminişul către liziera de pini. Se apleacă pe sub o boltă din crengi de 
pin care atârnă aproape de pământ, protejându-l la fel de bine precum un 
acoperiş de stuf. Tremurând deja de frig, el se dezbracă şi îşi deschide 
rucsacul. Barba moșului se află deasupra, iar sub licheni e o bucată de iască 
pe care și-a pus-o în rucsac în acea dimineață. 


759 


Lichenii se aprind de la a treia scânteie. 
În timp ce vreascurile încep să trosnească, Hassler adună câteva crengi mai 
mari la care poate ajunge şi le rupe apoi pe genunchi. 

[] 
Focul trosneşte. 
Frigul dispare. 
EI stă gol în căldura focului. 
După puțin timp e îmbrăcat şi aşezat confortabil, cu spatele rezemat de 
trunchiul unui copac şi cu mâinile întinse spre foc. 
Dincolo de ascunzişul său ferit, ninsoarea curge în valuri peste păşune. 
Noaptea se strecoară înăuntru. 
Îi este cald. 
E uscat. 
Și, pentru moment... 
Nu e mort. 
Ținând cont de toate aspectele, în această oribilă lume nouă, e tot ce poate 
spera un om la sfârşitul unei zile lungi şi friguroase. 

[] 
Când deschide ochii din nou, cerul care se zăreşte printre crengi e de un 
albastru pur, iar pajiştea e acoperită de un strat alb şi scânteietor de treizeci 
de centimetri. 
Focul s-a stins cu câteva ore în urmă. 
Copăceii de pe pajiște stau aplecați sub greutatea zăpezii, ca nişte mici 
arcade. 
Datorită izvoarelor termale, e prima dată — după mai multe luni — când 
Hassler se ridică în picioare fără să se simtă înțepenit ca o balama ruginită. 
Îi este sete, dar apa lui a înghețat peste noapte. 
Mănâncă nişte carne uscată — destul cât să-și potolească foamea nebună şi 
insuportabilă cu care se trezeşte în fiecare dimineață. 
Ridicându-şi pușca, analizează împrejurimile prin lunetă, pentru a 

descoperi orice eventuală mişcare. E mai frig decât cu o zi în urmă — în jur de 
minus șaptesprezece grade — şi fuioare de aburi se ridică continuu, formând 
nişte norişori spumoşi deasupra izvoarelor fierbinți. 
În afară de gheizere, nu se vede nicio mișcare în vastul peisaj hibernal. 
El scoate busola şi mica sa hartă, apoi îşi aruncă pe umeri rucsacul. 
Apoi iese din ascunzătoarea de ramuri căzute şi porneşte la drum pe pajişte. 
E frig şi totul pare împietrit, iar soarele abia răsare. 
Când ajunge în mijlocul pajiştii, se opreşte şi inspectează terenul prin 
luneta puștii sale Winchester. 
Cel puțin pentru moment, lumea e numai a lui. 

[] 
În timp ce soarele se ridică pe cer, strălucirea zăpezii devine insuportabilă 
pentru ochii lui. S-ar opri să-şi scoată ochelarii de soare, dar întunericul 
binefăcător al pădurii e la mică distanţă. 
O pădure de pini înalți. 
Copaci uriaşi de câte șaizeci de metri înălțime, cu trunchiuri drepte şi 
subțiri, având coroanele înguste. 
Călătoria prin pădure este mult mai periculoasă, iar când ajunge la 
marginea pădurii, Hassler îşi scoate dintr-un buzunar interior al mantalei 
pistolul de calibrul .357 şi îi verifică încărcătura. 
Pădurea urcă în pantă. 
Soarele împroașcă lumină printre crengile pinilor. 

e 
Hassler ajunge pe o culme. 
Vede un lac strălucind în soare ca o nestemată. În apropiere de țărm apa a 
îngheţat, dar e încă lichidă în centru. Se aşază pe un ciot de copac decolorat 
şi ridică patul puștii la umăr. 
Lacul este imens. Studiază prin lunetă linia țărmului. În direcția în care 
intenționează s-o apuce, nu se vede nimic altceva în afară de un alb imaculat 
şi sclipitor. 

Pe partea opusă, la vreo trei kilometri distanță, zăreşte o aberaţie enormă — 
probabil un mascul — pe un petic de zăpadă însângerată, trăgând şiraguri 
lungi de intestine din trupul unui urs grizzly cu gâtul sfâşiat de dinții săi. 
Hassler începe să coboare panta lină. 

Când ajunge pe malul lacului, studiază harta din nou. 

Pădurea se întinde până în apropierea apei, aşa că merge mai departe între 
liziera pădurii şi malul lacului, înaintând spre partea de vest a acestuia. 
Călătoria prin zăpadă l-a epuizat. 

Hassler îşi dă pușca jos de pe umăr şi se prăbuşeşte lângă malul apei. 
Observă că gheața de la țărm nu e groasă. Doar o crustă fragilă după 
înghețul de peste noapte. Zăpada aceea a căzut cam devreme. Mult prea 
devreme. După calculele lui, e abia iulie. 

Analizează din nou prin lunetă linia țărmului. 

Pădurea din spatele lui. 

Nimic nu se mişcă în afară de aberația de pe celălalt mal al lacului, capul ei 
fiind acum îngropat complet în burta ursului grizzly, din care înfulecă 
nesătulă. 

Hassler se lasă pe spate, rezemându-se de rucsacul lui, şi scoate harta. 

Nu e pic de vânt, iar soarele se află exact deasupra lui. Se simte încălzit până 
în măduva oaselor. 

Îi plac foarte mult diminețile — pentru el, desigur, o dimineață e cel mai 
frumos moment al zilei. Este ceva ce te umple de speranță atunci când te 
trezeşti devreme şi nu ştii ce îți este rezervat pentru ziua aceea. Din punct de 
vedere emoțional, după-amiezile târzii sunt cel mai greu de îndurat — atunci 
când lumina începe să pălească, iar el trebuie să se resemneze cu faptul că va 
petrece încă o noapte sub cerul liber, singur în întuneric, cu amenințarea 
unei morți îngrozitoare pândindu-l mereu. 

Dar, cel puțin în acest moment, noaptea care urmează să vină i se pare foarte 
departe. 

Încă o dată, gândurile lui se întorc spre nord. 

La Wayward Pines. 

La ziua în care va ajunge la gardul împrejmuitor al oraşului şi va fi din nou 
în siguranță. 

La acea casă victoriană mică de pe strada a şasea. 

Și la femeia pe care o iubeşte cu o sălbăticie pe care nu a înțeles-o niciodată pe 
deplin. Doar pentru ea a renunțat de bunăvoie, în 2013, la viața sa tihnită, 
oferindu-se voluntar pentru a fi pus în animație suspendată vreme de două 
mii de ani, fără a şti în ce fel de lume avea să se trezească. 

Dar numai faptul că Theresa Burke avea să facă parte din lumea aceea şi că 
urma să fie în viață, în timp ce soțul ei, Ethan, avea să fie mort de mult, era 
mai mult decât suficient pentru ca el să rişte totul. 

Compară coordonatele de pe hartă cu ceea ce indică busola. 

Cea mai evidentă caracteristică a regiunii este o culme de trei mii de metri, 
care pe vremuri s-a numit muntele Sheridan. Ultimii trei sute de metri din 
vârf se ridică deasupra limitei pădurii, profilându-se alb pe cerul violet. 
Vântul este puternic pe culmea împodobită cu fâşii albe de nea. 

O oră de mers, în condiții bune. 

Două sau trei ore printr-un strat de circa treizeci de centimetri de zăpadă 
proaspătă. 

Pentru moment, acesta reprezintă pentru el doar nordul. 

Direcția către casă. 

Familia Richardson 


Bob cobori din maşină și închise încet portiera. 

Pădurea era tăcută, iar urletele din oraș — la distanţă. Se îndepărtă 
puţin de maşină şi încercă să gândească rațional. 

Să părăsească orașul fusese alegerea potrivită. Erau încă în viaţă. 
Lumina din plafonul mașinii se stinse. Întunericul era deplin. 

Se lăsă jos, pe asfalt, şi își lăsă faţa între genunchi. Plângea încetişor. 
După un minut, portiera maşinii se deschise în spatele lui şi lumina 
din interior aruncă pe şosea pete de culoare. 

Soţia lui din Wayward Pines veni lângă el. 

— Am spus că vreau să fiu singur câteva clipe, zise Bob. 

— Ce faci? Plângi? 

— Nu, zise Bob, ştergându-şi ochii. 

— Oh, Doamne, chiar plângi. 

— Lasă-mă în pace, te rog. 

— De ce plângi? 

El îi făcu semn către oraş. 

— Asta nu e destul? 

Ea se așeză lângă el. 

— Ai avut pe cineva, nu-i așa? îl întrebă ea. Adică... înainte de 
Wayward Pines. 

El nu răspunse. 

— Soţia ta? 

— Numele lui... 

— Allui? 

— ... era Paul. 

Stăteau acolo, în drum. Respirând. 

Într-un târziu, Barbara zise: 

— Trebuie să fi fost îngrozitor pentru tine. 

— Sunt sigur că nici pentru tine nu a fost ușor. 

— Nu m-am gândit niciodată că tu ai putea fi... 

— Îmi pare rău. 

— Şi mie. 

— Cum poţi să te învinuieşti pentru asta? Nu a fost alegerea noastră, 
Barbara. Nimic din toate astea. Tu nu ai mai fost măritată înainte, 
nu-i aşa? 

— Tu ai fost primul. În mai multe privinţe. 

— Doamne, îmi pare atât de rău... 

— Cum poţi să te învinuieşti pentru asta? Barbara râse. Virginul de 
cincizeci de ani... 

— Şi regina. 

— Sună ca titlul unui film prost. 

— Nu-i aşa? 

— Cât timp aţi fost... tu și Paul? 

— Şaisprezece ani. Nu pot să cred că e mort, înţelegi? Că e mort de 
două mii de ani. Am crezut întotdeauna că voi fi din nou cu el la un 
moment dat. 

— Poate că vei fi, totuși. 

— E drăguţ din partea ta să spui asta. 

Ea întinse braţul și-l luă de mână, apoi spuse: 

— În acești cinci ani, tu ai fost totul pentru mine, Bob. M-ai tratat 
întotdeauna cu delicateţe. Cu respect. 

— Cred că am făcut această relație să meargă pe cât de bine a fost 
posibil. 

— Şi am făcut împreună nişte brioșe al naibii de bune. 

Trase undeva la distanţă, mai multe focuri de armă răsunară 
deasupra văii. 

— Nu vreau să mor în noaptea asta, scumpule, zise ea. 

El îi strânse mâna. 
— Nu am să las să se întâmple așa ceva. 

Belinda Moran 


Bătrâna stătea în fotoliul ei din piele cu spătar rabatabil, având 
suportul pentru picioare extins, şi ţinea în poală o tavă cu mâncare. 
La lumina lumânării, ea întoarse cărţile cu faţa în jos, prinsă într-o 
partidă de Solitaire. 

În casa de alături, vecinii ei erau omorâți. 

Mormăi încet, ca pentru sine. 

Un valet de pică. Ea îl plasă sub o damă de cupă, în coloana din 
mijloc. Urmă un şase de caro. Acesta fu strecurat sub un șapte de 
pică. 

În ușa de la intrare se auzi o bufnitură. Ea continuă să întoarcă pe 
masă cărţile de joc. Să le pună la locurile potrivite. Încă două 
bufnituri. 

Ușa se deschise brusc. Ea ridică privirea. 

Monstrul se furișă în casă și scoase un mârâit la vederea femeii care 
stătea pe fotoliu. 

— Ştiam că ai să vii, zise ea. Nu credeam că o să-ţi ia atât de mult. 
Zece de treflă. Hmm... Încă nu avea unde să-l pună. Înapoi în teanc. 
Monstrul făcu o mișcare spre ea. Femeia se uită atent în ochii lui mici 
Și negri. 

— Nu ştii că nu este politicos să dai buzna în casa cuiva fără să fii 
invitat? întrebă ea. 

La auzul vocii ei, creatura se opri și înclină capul într-o parte. 
Sângele — aparţinând unuia dintre vecinii ei, fără îndoială — picura pe 
podea de pe pieptul creaturii. 

Belinda puse pe masă următoarea carte. 

— Mă tem că acesta e un joc pentru o singură persoană, zise ea, şi nu 
am deloc ceai ca să-ți ofer. 


767 


Monstrul deschise gura și scoase un zgomot gutural, ca un cârâit de 
pasăre preistorică. 

— Asta nu e vocea ta interioară, se răsti Belinda. 

Aberaţia se dădu câţiva paşi înapoi. Belinda așeză pe masă ultima 
carte. 

— Ha! se bucură ea, bătând din palme. Tocmai am câștigat partida. 
Adună cărţile într-un singur pachet, îl împărți apoi în două și începu 
să le amestece. 

— Aş putea juca Solitaire o zi întreagă, în fiecare zi, zise ea. Am 
descoperit în viața asta a mea că uneori cea mai bună companie este 
propria persoană. 

Din gâtul monstrului ieşi un nou mârâit amenințător. 

— Termină chiar acum! ţipă ea furioasă. N-am să accept să mi se 
vorbească așa în propria mea casă. 

Mârâitul se transformă într-un sunet asemănător cu torsul unei 
pisici. 

— Așa e mai bine, zise Belinda, împărțind cărțile pentru o nouă 
partidă. Îmi cer scuze că am ţipat la tine. Uneori, îmi pierd cumpătul. 

Ethan 


Lumina care se zărea la distanţă era acum din ce în ce mai aproape, 
dar el nu putea vedea nimic în jur. 

Pășind cu grijă, ridică braţele și încercă să se ferească de ramurile 
copacilor în întuneric. 

Se întrebă: „Aberaţiile ne-au putut urmări? După miros? Auz? Văz? 
Sau după toate la un loc?“ 

Luminile torțelor se vedeau în apropiere. 

Era suficientă lumină cât să-şi vadă grupul. 

Ethan ieşi dintre copaci la baza stâncii. Un șir de oameni se cățărau 
deja ca niște furnici pe peretele stâncos, câteva torţe licărind acum 
deasupra, la înălțime, ca niște beculețe de Crăciun agăţate de-a 
curmezișul stâncii. 

Ethan escaladase stânca pe această rută o singură dată în trecut, 
atunci când intenţionase să se infiltreze între Rătăcitori, grupul 
secret înfiinţat de Kate și de Harold. 

Cabluri de oţel fuseseră montate în piatră de-a lungul unui traseu 
chinuitor în zigzag, cu multe cotituri şi cu puncte de sprijin pentru 
picioare şi pentru mâini. 

O duzină de oameni înconjurau baza stâncii, așteptând să le vină 
rândul să urce. El îşi căută din priviri familia, dar cei doi nu erau 
acolo. 

Hecter se apropie de el. 

— E o idee proastă, zise el. Să-i punem pe copii să se ţină de cabluri 
pe întuneric. 

Ethan se gândi imediat la Ben, dar încercă să-şi alunge îngrijorarea 
cu privire la fiul său. 

— Cât de mulţi vin? întrebă Hecter. 

— Mai mulţi decât am putea ucide. 

Mai jos de ei, la baza versantului muntos, Ethan auzi trosnind câteva 
crengi. 

Avea un buzunar plin cu gloanţe de calibrul .12, cu care începu să 
alimenteze încărcătorul în timp ce supraveghea liziera pădurii. Cu 
ultimul cartuş pe ţeavă, îndreptă puşca spre pădure, gândindu-se: 
„Nu încă. Încă puţin doar“. 

Hecter îl bătu pe umăr şi îi spuse: 

— E timpul. 

Se deplasară lângă peretele stâncii, apucând cablul rece ca gheața. 
Atunci când Ethan făcu cea de-a treia întoarcere, pădurea de sub el 
se umplu de ţipete sălbatice şi de cârâieli guturale. 

Urlete ridicându-se printre copaci. 

Cea mai apropiată torță era la șase metri mai sus, dar stelele erau 
numeroase şi destul de strălucitoare pentru a lumina stânca. Ethan 
se uită în jos atunci când prima aberaţie se ivi din pădure. 

Apoi mai apăru una. 

Şi încă una. 

Apoi, încă cinci. 

Zece. 

În scurt timp, treizeci de creaturi se adunară la baza stâncii. 

El continua să urce, încercând să se concentreze asupra cablurilor şi 
asupra punctelor de sprijin pentru picioare, dar de fiecare dată când 
privea în jos, vedea tot mai multe aberaţii. 

Stânca deveni verticală. 

Se întreba cum reușiseră să urce pe acolo Theresa şi Ben. 

Erau acum în siguranţă în peştera Rătăcitorilor? 

Undeva deasupra, un urlet plonjă în direcţia lui. 

Mai aproape, tot mai aproape, apoi  aproapeaproape 
aproapeaproape... 

Crescând exponențial în intensitate, până când ajunse exact 
deasupra lui. 

Ethan privi în sus. Un bărbat căzu de la înălțime pe lângă el, cu 
braţele larg deschise și cu ochii mari de groază. 

Trecu la doar câţiva centimetri de Ethan, iar șase metri mai jos, capul 
lui se izbi de o proeminenţă din piatră — impactul îl făcu să se 
rostogolească până în pădure într-o linişte deplină. 

lisuse... 

Ethan avea senzaţia că genunchii i se lichefiau. Talpa piciorului 
stâng începu să-i tremure. Se lipi de stâncă şi se prinse cu mâna de o 
proeminenţă. Închise ochii, lăsând panica să-i treacă prin trup și să 
dispară. 

Groaza trecu. 

Ethan continuă urcușul ţinându-se de cablul ruginit, pas cu pas, în 
timp ce aberaţiile îl sfâşiau în bucăţi pe bărbatul care călcase greşit. 
Apoi ajunse la scândura încastrată în stâncă. Lată de cincisprezece 
centimetri, aceasta traversa faţa stâncii. 

Hecter era deja pe la mijlocul acesteia. Ethan îl urmă. Pădurea era 
acum la o sută de metri mai jos. 

Wayward Pines se afla undeva în vale, orașul fiind încă învăluit în 
întuneric şi plin de urlete îndepărtate. 

Pe o stâncă aflată ceva mai jos de el, Ethan sesiză mișcare -— niște 
forme albicioase căţărându-se în direcţia lui. 

— Au ajuns pe stâncă! îi strigă lui Hecter. 

Acesta privi în jos. Aberaţiile urcau rapid, fără frică, de parcă 
posibilitatea căderii nici nu ar fi existat. 

Ethan se opri, ţinând strâns cablul cu o singură mână, în timp ce 
încerca cu cealaltă să apuce pușca Mossberg. Fără folos. ÎI strigă pe 
Hecter. 

— Vino aici! 

Hecter se întoarse cu dificultate pe scândurile înguste și porni înapoi 
spre Ethan. 

— Trebuie să mă ţii de centură, îi spuse Ethan. 

— De ce? 

— În poziţia asta nu pot să ţintesc şi să trag. 

— Nu înţeleg. 

— Ţine cablul cu o singură mână și prinde-mi centura cu cealaltă. 
Am să mă aplec peste margine pentru a trage cu precizie. 

Hecter parcurse ultimii centimetri care-l mai despărțeau de Ethan şi 
îl prinse de centură. 

— Presupun că e fixată în cataramă, zise el. 

— Bună glumă. Mă ţii bine? 

— Te ţin. 

Cu toate acestea, Ethan avu nevoie de trei secunde să-şi potolească 
nervozitatea. 

Lăsă cablul din mână şi își dădu jos de pe umăr cureaua armei, apoi 
îndreptă cătarea luminoasă spre partea de jos a stâncii. 

Zece aberaţii escaladau stânca într-un grup strâns. El încercă să se 
concentreze, să-şi alunge frica, dar avea în minte doar imaginea 
bărbatului care se rostogolise pe lângă el și felul în care se izbise de 
pietre cu capul. 

Ţipătul disperat. 

Tăcerea. 

Ţipătul. 

Tăcerea. 

Stomacul i se întoarse pe dos. Lumea părea să vină spre el și în 
acelaşi timp să se prăbuşească. 

Vino-ţi în fire. 

Trase un glonţ în liderul grupului. 

Focul de armă îl lipi din nou de peretele stâncii, iar ecoul 

împușcăturii răsună de-a lungul văii, ricoşă de versantul vestic şi se 
întoarse. 

Glonţul nimeri aberaţia din fruntea cetei. Aceasta se prăbuşi cu un 
cârâit asurzitor și se rostogoli de pe stâncă, lovind în plin alte patru 
aberaţii şi doborându-le ca pe nişte popice. 

Celelalte aberaţii îşi continuară escaladarea. Mai aveau optsprezece 
metri până la scândură. 

Ethan se lăsă peste margine încă o dată. Îl auzi pe Hecter icnind, dar 
îşi imagină că de vină era probabil cablul care-i rănea degetele. 
Aberaţiile îi ghiciră intenţia şi se împrăştiară. 

El nu se grăbi, împușcându-le pe rând de la stânga la dreapta. Nu 
rată niciuna. 

Le urmări plonjând în întuneric și doborând în drum altele, care abia 
începuseră să urce. 

Rămase apoi fără gloanţe. 

— Perfect, zise Ethan. 

Hecter îl trase înapoi pe scândură și amândoi o luară la picior, 
trecând pe lângă peretele stâncos până când parcurseră și ultima 
parte a traseului. 

Ajunseră apoi pe un pervaz stâncos din ce în ce mai lat și se grăbiră 
să intre în munte. 

În tunel, Ethan nu reuşea să distingă mai nimic în jur, iar ceva mai 
sus în faţa lor, intrarea în peşteră era închisă. Bătu cu putere în uşa 
din lemn. 

— Mai suntem doi aici! Deschideţi! 

Zăvorul fu tras de cealaltă parte a uşii, iar balamalele scrâşniră la 
deschiderea acesteia. 

Prima dată când fusese acolo, Ethan nu observase această ușă, dar 
acum o analiză cu atenţie. Era făcută din bușteni de pin puși pe 
orizontală şi lipiți unul de altul cu un mortar din lut. 


773 


Îl urmă pe Hecter înăuntru. 

Kate închise ușa după el și o asigură cu o bară grea din oţel pusă 
de-a curmezişul. 

— Familia mea... începu Ethan. 

— Sunt aici. Teferi. 

El îi observă pe amândoi lângă podium, spunându-i prin semne „Le 
iubesc“. 

Ethan inspectă din priviri caverna — câteva sute de metri pătrați, 
luminaţi cu lămpi de kerosen agăţate cu cabluri de plafonul jos din 
piatră. 

Mai multe piese de mobilier împrăştiate pretutindeni. 

Un bar în partea stângă. 

Podiumul în partea dreaptă. 

Ambele arătau ca niște improvizații şubrede, de parcă ar fi fost 
asamblate din bucăţi de parchet. 

În şemineul uriaș din fundul cavernei, cineva aprindea deja focul. 
Ethan se gândi că erau vreo sută de oameni în peșteră, toți adunați în 
jurul torțelor, cu ochii sclipindu-le în lumina acestora. 

— Unde sunt celelalte grupuri? întrebă el. 

Kate clătină din cap. 

— Suntem doar noi? 

Ochii ei se umplură de lacrimi, iar el încercă să o încurajeze. 

— Îl vom găsi pe Harold, îi spuse. Îți promit. 

Urletele aberaţiilor răsunau deja pe culoarul din spatele ușii. 

— Unde e armata noastră? întrebă Ethan. 

— Aici. 

EI își îndreptă privirea spre cei şase oameni care abia știau cum să 
ţină armele în mâini. Păreau complet neajutorați. 

Ethan analiză din nou ușa de acces. 

Zăvorul era o bucată lungă din metal solid, groasă de aproximativ 

un centimetru. 

Acesta trecea peste toată lățimea de un metru şi jumătate a uşii, care 
fusese decupată cu precizie pentru a se potrivi exact în curbura 
naturală a plafonului. Urechea zăvorului părea rezistentă. 

— Am putea sta cu toții de partea cealaltă a uşii, spuse Kate. Să 
tragem în tot ce încearcă să intre în tunel. 

— Nu-mi place. Nu ştim câte creaturi vor veni și, fără supărare — 
Ethan aruncă o privire spre chipurile îngrozite care-l înconjurau —, 
câți dintre voi pot trage cu precizie într-o situaţie critică? Fiinţele 
astea nu pot fi doborâte uşor. Câţi dintre voi au pistoale de calibrul 
„357? Aţi face bine să trageţi spre cap de fiecare dată. Nu, eu cred că 
ar fi mai bine să stăm aici. Să ne rugăm doar ca ușa să reziste. Apoi se 
întoarse spre restul grupului și adăugă: Vreau să vă mutaţi cu toții 
lângă zidul din spatele cavernei. Nu am scăpat încă de pericol. 
Păstraţi liniștea. 

Începură cu toţii să se îndepărteze de podium și de bar, grupându-se 
în jurul canapelelor aliniate de-a lungul peretelui din fundul 
cavernei. 

Ethan îi spuse lui Kate: 

— Vom sta aici, în faţa acestei uși. Tot ce trece de ușă moare. Unde e 
rucsacul cu muniție? 

Un tânăr care lucra la ferma de lapte răspunse: 

— ÎL am aici. 

Ethan luă rucsacul din mâna acestuia şi-l aruncă pe podea. 
Îngenunche lângă acesta, spunând: 

— Am nevoie de lumină aici, vă rog. 

Maggie ridică torța deasupra lui. 

El începu să caute printre pachetele cu muniţie și luă pentru sine o 
cutie cu gloanţe Winchester de calibrul .39, apoi le împărţi celorlalți 
muniția potrivită pentru armele lor. 

Retrăgându-se la şase metri distanță de ușa din bușteni, Ethan îşi 
încărcă în liniște puşca Mossberg, în timp ce un freamăt străbătu 
mulțimea din cavernă. Trebuiau să păstreze liniștea. 

Maggie și încă un bărbat stăteau în spatele trăgătorilor, ţinând 
torțele ridicate. 

Kate se așezase lângă Ethan, ţinând şi ea o armă, iar din felul în care 
respira, el înțelese că făcea eforturi uriaşe să nu izbucnească în plâns. 
Apoi, dintr-odată, se auzi mişcare în tunel. 

Kate inspiră scurt, ștergându-şi ochii. 

Ethan simţea apropiindu-se momentul confruntării. Aruncă o 
privire în spate, încercând să-și zărească familia în mijlocul mulțimii, 
dar Theresa și Ben se retrăseseră în întuneric. Ethan se împăcase deja 
cu ideea propriei morţi, însă nu avea de gând să privească aberaţiile 
sfârtecându-i unicul fiu sau eviscerându-i soţia. Nu ar fi avut pentru 
ce să mai trăiască dacă s-ar fi întâmplat una ca asta. Chiar dacă avea 
să rămână în viaţă, nu ar mai fi putut supraviețui. 

Dacă mai mult de zece aberaţii aveau să treacă de uşa aceea, toţi cei 
din cavernă ar fi avut parte de o moarte oribilă. 

Se așteptase să audă un urlet, dar în loc de asta auzi doar zgomotul 
făcut de gheare pe pardoseala din piatră a tunelului. 

Ceva începu să zgârie buştenii de pe cealaltă parte a uşii, apoi să 
râcâie în jurul clanţei din metal. 

IV 
Pilcher 


Oraşul Wayward Pines era în ruine — clădiri întoarse pe dos, mașini 
abandonate pe străzi, drumuri crăpate în două. Până și spitalul 
fusese distrus, cele trei etaje fiind complet devastate. 
Casa lui Ethan avusese de suferit în mod special. Era aproape 
demolată. Plopii tremurători din spatele casei se rupseseră de la 
mijloc şi spărseseră ferestrele, multe din crengile lor fiind acum în 
interiorul casei. 
Acest model miniatural al orașului Wayward Pines fusese comandat 
de David Pilcher în 2010, iar el nu se uitase la bani, comandând şi 
modelul elaborat, al cărui preţ se ridicase la suma de 35 000 de 
dolari. Timp de două mii de ani, acesta rămăsese sub o cupolă de 
sticlă de pe biroul său, ca o piesă centrală — un tribut adus nu doar 
orașului, ci și ambițiilor sale nelimitate. 
Îi luase cincisprezece secunde să-l distrugă. 
El stătea acum pe o canapea din piele, urmărind peretele acoperit cu 
monitoare, în timp ce adevăratul oraş apărea în fața lui aproape 
complet distrus. 
Întrerupsese curentul în toată valea, însă camerele de supraveghere 
erau pe baterii, majoritatea acestora fiind programate pentru 
funcționare pe timp de noapte. Pe ecrane se vedea ceea ce 
transmiteau camerele, iar acestea erau instalate în toate încăperile 
din fiecare casă. În toate sediile firmelor. În tufișuri. Ascunse în 
stâlpii de iluminat de pe străzi. Erau activate de microcipurile 
implantate în trupurile tuturor rezidenților din Wayward Pines, iar 
în noaptea aceea aveau o activitate neobișnuit de intensă. 
Aproape toate monitoarele erau aprinse. 

Pe un ecran apărea o aberaţie fugărind o femeie pe nişte scări, spre 
etaj. 

Pe un altul — trei aberaţii sfâşiind în bucăţi un bărbat în mijlocul unei 
bucătării. 

O mulțime de oameni alergând disperaţi ca să scape cu viață pe 
mijlocul străzii principale, ajunși din urmă de aberaţii în faţa unui 
magazin de dulciuri. 

O aberaţie devorând-o pe Belinda Moran în fotoliul ei cu spătar 
rabatabil. 

Familii străbătând în fugă holurile caselor. 

Părinţi încercând să-și apere copiii în faţa ororilor pe care erau 
incapabili să le oprească. 

Atât de multe imagini ale suferinţei, ale terorii şi ale disperării... 
Pilcher trase o dușcă dintr-o sticlă de scotch — una din 1925 — și se 
întrebă cum ar fi trebuit să se simtă în această situație. Desigur, 
exista un precedent. Atunci când fiii Domnului se răzvrătiseră, 
Dumnezeu trimisese asupra lor urgia Sa, pe drept cuvânt. 

O voce suavă — cea pe care de mult învățase să o ignore — șopti peste 
vuietul furiei nebune din capul lui: „Tu chiar crezi că ești 
Dumnezeul lor?“ 

Dumnezeu este cel care dă? 

Bifat. 

Dumnezeu este cel care protejează? 

Bifat. 

Dumnezeu este cel care creează? 

Bifat. 

Era adevărat, la naiba! 

Căutarea unui sens era motivul principal al frământărilor omenești, 
iar Pilcher înlăturase acest impediment. 

EI le dăruise celor patru sute şaizeci şi unu de suflete din valea aceea 

o existenţă care întrecea până şi cele mai sălbatice fantezii. Le oferise 
o viaţă și un scop, adăpost şi confort. Doar pentru că fuseseră aleşi 
de el, oamenii aceia deveniseră cei mai importanți membri ai speciei 
lor, de când începuse homo sapiens să cutreiere savanele din estul 
Africii, cu două sute de mii de ani în urmă. 

Ei îl forțaseră să ajungă aici. Ei îşi doriseră să ştie totul, să afle 
informații pe care nu erau pregătiți să le primească. lar atunci când 
aflaseră adevărul de la Ethan Burke, se revoltaseră împotriva 
creatorului lor. 

Şi totuşi, simțea un regret profund când vedea pe ecranele 
monitoarelor cum erau omorâți. 

El le preţuise vieţile. Acest proiect nu ar fi fost nimic fără oameni. 

Şi totuşi, la naiba cu ei! Aberaţiile nu aveau decât să-i ucidă pe toți. 
Mai avea încă două sute de oameni în stare de suspensie. Nu era 
prima dată când ar fi trebuit s-o ia de la capăt, iar oamenii lui din 
interiorul muntelui aveau să-l susțină pentru a trece peste asta, fără 
îndoială, cu devotament şi fidelitate. Ei erau armata lui de îngeri. 
Pilcher se ridică, clătinându-se pe picioare. Păși cu dificultate până la 
biroul său. Nimeni din superstructură nu știa ce se întâmplă jos în 
vale. Îl instruise pe Ted Upshaw să închidă camerele de 
supraveghere pe timpul nopţii. Avea nevoie de o strategie aparte 
înainte să le dezvăluie tuturor ce făcuse. 

Pilcher se prăbuși în scaunul său, ridică telefonul și formă numărul 
bunului său prieten Ted. 

Pam 


Ea ajunse la gard în toiul nopţii. Gaura pe care Ethan Burke i-o 
făcuse în spatele coapsei îi provoca o durere insuportabilă care 
iradia în tot piciorul, până în abdomen și torace. Şeriful îi scosese 
microcipul din picior cu un cuţit şi o lăsase să rătăcească de cealaltă 
parte a gardului, în sălbăticie. Până în acel moment, ea se întrebase 
obsesiv de ce. Acum, această curiozitate dispăruse, pentru că, 
ridicând privirea spre gard, se întrebă: „Ce naiba...?“ Gardul era 
mut. 

Electricitatea nu mai trecea bâzâind prin acesta. 

Era o prostie, îşi spuse, dar nu putu rezista tentaţiei — întinse mâna și 
apucă precaută cablul gros din oțel. 

Sârma ghimpată îi răni palmele, dar atât. Niciun flux de curent. 
Simţea ceva ciudat de ilicit — erotic chiar — atunci când atingea cablul. 
Îi dădu drumul, brusc revigorată. 

Înaintă șchiopătând pe lângă gard, întrebându-se dacă Burke făcuse 
asta. O ceată masivă de aberaţii trecuse în viteză pe lângă ea cu două 
ore în urmă. Le văzuse alergând spre nord, către Wayward Pines, 
din vârful unui pin de doisprezece metri. 

Erau cu sutele. 

Mări pasul, încercând să-şi învingă durerea din spatele piciorului. 
Cinci minute mai târziu, ajunse la poartă. Aceasta era larg deschisă. 
Cineva o descuiase. 

Se uită în spate, în direcția pădurii întunecate din care veniseră ea și 
ceata de aberaţii. 

Privi nedumerită poarta deschisă. Era posibil? 

Aberaţiile forțaseră poarta și reușiseră să pătrundă în vale? 

Pam trecu alergând prin spaţiul deschis al porţii. Suferea îngrozitor, 


780 


dar nu încetini, strângând din dinţi de durere. 

După câteva sute de metri, auzi urletele. Nu putea să-şi dea seama 
de la distanţa aceea dacă erau urlete de oameni sau de aberaţii, dar 
erau numeroase. Se opri din alergat. Piciorul îi zvâcnea. 

Nu avea nicio armă. Era rănită. Și, după toate probabilitățile, o ceată 
de aberaţii năvălise cumva în vale. 

Nu ştia ce să facă. Instinctul de conservare — acea parte a minții ei 
care îi şoptea să fie prudentă - o îndemna să fugă până la 
superstructură. Să ajungă într-un loc sigur. Să facă un plan de 
regrupare. Să-l lase pe doctorul Miter să o bandajeze. Dar partea care 
îi coordona fiecare fibră a fiinţei era copleșită de frică. Dar nu din 
cauza aberațţiilor. Și nici din cauza ororilor pe care le-ar fi putut trăi 
într-un oraș aflat în puterea monștrilor. Ea se temea ca nu cumva 
Ethan Burke să fi murit deja. Ar fi fost cu totul inacceptabil. După tot 
ce-i făcuse acesta, nu voia decât să-l găsească pe bărbat și să-l sfâşie 
pe îndelete. 

Bucată cu bucată, lăsându-l pradă agoniei. 

Ted Upshaw 


Mirosul de alcool îl izbi încă de când deschise uşa de la biroul 
bătrânului. 

Pilcher stătea în scaunul său. Când îl văzu pe Ted, zâmbi ostentativ. 
Faţa lui era roşie și ochii îi sticleau. 

— Intră, intră! 

Se ridică în picioare, încercând să-și păstreze echilibrul, în timp ce 
Ted închidea ușa. 

Pilcher devastase încăperea. Două monitoare erau sparte, iar 
modelul miniatural al oraşului Wayward Pines fusese răsturnat. 
Cupola din sticlă care acoperise macheta era țăndări, iar cioburile 
stăteau împrăştiate pe pardoseală. Casele și clădirile în miniatură 
zăceau sfărâmate printre cioburi. 

— Te-am trezit, nu-i așa? îl întrebă Pilcher. 

De fapt, nu era aşa. Ted nu ar fi putut dormi în noaptea aceea nici 
dacă i-ar fi injectat cineva mai multe tranchilizante, însă răspunse: 

— E în regulă. 

— Hai să stăm puţin de vorbă ca niște vechi prieteni. 

Ted sesiză o anumită prudenţă în spatele vorbelor împleticite ale lui 
Picher. Se întrebă cât de beat era acesta. 

Pilcher se îndreptă împleticindu-se către canapelele din piele. Ted îl 
urmă, observând că şi monitoarele din fața acestora fuseseră închise. 
Se așezară pe pielea rece a canapelei, cu fața spre ecranele întunecate 
ale monitoarelor. Pilcher umplu două pahare cu scotch, turnând 
dintr-o sticlă ce părea foarte scumpă - „Macallan“, după cum scria 
pe etichetă — şi îi întinse unul lui Ted. 

Ciocniră paharele de cristal, apoi băură. 

Era prima înghiţitură de alcool pe care Ted o gusta după mai bine de 

două mii de ani. Atunci când devenise un om al străzii, după 
moartea soţiei sale, și se îmbăta criță în fiecare zi, un scotch vechi ca 
acesta ar fi fost o adevărată experienţă religioasă. Dar el își pierduse 
gustul pentru aşa ceva. 

— Îmi mai amintesc și acum ziua în care ne-am întâlnit, îi zise 
Pilcher. Tu stăteai la rând pentru a primi supă la adăpostul acela. 
Ochii tăi au fost cei care mi-au atras atenţia. Se citea atâta durere în 
ei... 

— Mi-ai salvat viața. 

Bătrânul se uită la el. 

— Mai ai încredere în mine, Ted? 

— Desigur, minți Ted. 

— Desigur. Ai închis camerele de supraveghere când ţi-am spus să 
faci asta. 

— Așa este. 

— Nici măcar nu ai întrebat de ce. 

— Nu. 

— Pentru că ai încredere în mine. 

Pilcher se uita fix în paharul lui, spre lichidul de culoarea 
chihlimbarului care se rotea ușor. 

— Am făcut ceva în noaptea asta, Ted. 

Bărbatul ridică privirea spre ecranele întunecate și simţi un fior rece 
în stomac. Se uită la Pilcher, care luă o tabletă de control și tastă ceva 
pe touchpad. 

Ecranele monitoarelor se aprinseră. 

Ca şef al echipei de supraveghere, Ted își petrecuse un sfert din viață 
urmărindu-i pe acești oameni în timp ce mâncau, dormeau, râdeau, 
plângeau, făceau sex și, uneori, atunci când era anunţată o festivitate 
-în momentul când mureau. 

— Nu am făcut asta cu inima ușoară, zise Pilcher. 

Ted se uită la ecrane, ochii lui zăbovind asupra unuia pe care se 
vedea o femeie chircită sub duș, cu umerii scuturați de suspine, în 
timp ce o labă cu gheare se ivea prin ușa de la baie. 

Simţi cum i se face rău. Pilcher îl urmărea. 

Ted întoarse capul spre şeful lui și, cu ochii plini de lacrimi, spuse: 
— Trebuie să pui capăt acestei grozăvii. 

— E prea târziu. 

— Cum așa? 

— Am folosit aberaţiile pe care le avem în captivitate pentru a atrage 
o ceată de creaturi până la gard. Apoi, am deschis poarta. Mai mult 
de cinci sute de aberaţii au intrat în oraș. 

Ted îşi șterse ochii. Cinci sute. Nici nu putea să-și închipuie un 
asemenea număr. Numai cincizeci de aberaţii ar fi fost de ajuns 
pentru un dezastru de proporții. 

Ted încercă să-și păstreze cumpătul, controlându-și tonul. 

— Gândește-te cât de greu ţi-a fost să aduni atâția oameni în valea 
asta. Ţi-au trebuit decenii. Amintește-ți entuziasmul tău de fiecare 
dată când puneai un nou recrut în suspensie. Wayward Pines nu 
înseamnă doar străzi, clădiri şi unitățile de suspensie. Nu înseamnă 
tot ce ai construit. E vorba de oamenii aceia, iar tu ești... 

— Ei mi-au întors spatele. 

— E vorba atunci de vanitatea ta nenorocită? 

— Mai am câteva sute în suspensie. O vom lua de la capăt. 

— Oamenii mor acolo, în vale, David. Copii. 

— Șeriful Burke le-a spus totul. 

— Ţi-ai pierdut cumpătul, zise Ted. Este de înţeles. Acum trimite 
acolo o echipă, pentru a salva ce se mai poate. 

— E prea târziu. 

— Atât timp cât mai există oameni în viață, nu e prea târziu. Îi 
putem pune pe toţi în suspensie din nou. Ei nu-şi vor aminti... 

— Ce-i făcut e bun făcut. Într-o zi sau două, revolta din vale va lua 
sfârşit, dar mă tem că mai există un rebel chiar aici, în munte. 

— Ce tot spui? 

Pilcher sorbi din pahar, apoi întrebă: 

— Crezi că şeriful a făcut toate astea de unul singur? 

Ted își strânse pumnii, pentru a-şi ascunde tremurul mâinilor. 

— Burke a fost ajutat din interior, de către unul dintre oamenii mei, 
zise Pilcher. 

— De unde știi? 

— Sunt sigur, pentru că Burke deţine informaţii pe care nu avea cum 
să le fi primit fără ajutorul cuiva de la echipa de supraveghere. 
Cineva din grupul tău, Ted. 

Pilcher îl lăsă pe Ted să asimileze acuzaţia. 

Gheaţa se ciocni de pereţii paharului său. 

— Despre ce informaţii vorbeşti? întrebă Ted. 

Pilcher ignoră întrebarea, susținând privirea bărbatului. 

— Grupul tău e format din tine şi patru tehnicieni de la 
supraveghere. Știu că loialitatea ta nu poate fi pusă la îndoială, dar 
de subordonații tăi ce poţi să spui? Burke a beneficiat de ajutorul 
unuia dintre ei. Ai vreo idee cine ar putea fi? 

— De unde ai mai scos-o şi pe asta? 

— Ted, acesta e răspunsul greșit. 

Ted își cobori privirea spre paharul pe care-l ţinea în poală, apoi își 
ridică ochii din nou şi zise: 

— Nu știu care dintre oamenii mei ar face așa ceva. De aceea ai 
închis camerele de supraveghere? 

— Tu conduci cel mai sensibil grup din superstructură, iar acesta a 
fost compromis. 

— Dar ce spui de Pam? 

— Pam? 

— Este posibil ca șeriful să fi aflat ceva de la ea. 

Pilcher începu să râdă ironic. 

— Pam s-ar arunca în foc pentru mine dacă i-aș cere acest lucru. 
Apropo, să ştii că lipsește. Microcipul ei indică faptul că este în oraș, 
dar au trecut ore bune de când nu mai am nicio veste de la ea. Te voi 
întreba pentru ultima dată: care dintre oamenii tăi m-a trădat? 

— Dă-mi noaptea asta. 

— Poftim? 

— Dă-mi noaptea asta și voi afla cine a făcut-o. 

Pilcher se rezemă de speteaza scaunului privindu-l cu o intensitate 
indescifrabilă; apoi zise: 

— Vrei să te ocupi de asta personal, nu-i așa? 

— Da. 

— E o chestiune de onoare? 

— Cam aşa ceva. 

— De acord. 

Ted se ridică. Pilcher făcu un semn spre monitoare. 

— Numai tu și cu mine ştim ce se petrece jos, în vale. Pentru 
moment, vreau să rămână așa. 

— Da, domnule. 

— E o noapte foarte grea pentru mine, Ted. Sunt recunoscător să am 
un prieten ca tine pe care să mă pot baza. 

Ted încercă să zâmbească, dar nu reușea să o facă. Zise doar: 

— Ne vedem mâine-dimineață. 

Așeză paharul de scotch pe masă și se îndreptă spre ușă. 

Ethan 


Nimeni nu scotea o vorbă. 

Era atât de liniște, încât Ethan auzea focul arzând în șemineul din 
spatele încăperii. 

Râcâitul se opri. Apoi auzi din nou sunetul acelor gheare. 
Retrăgându-se. 

Avea sens. De ce ar fi crezut aberaţiile că prada lor dispăruse în 
spatele acelei uşi? Ele nici măcar nu ştiau ce este o ușă. Că era ceva ce 
se deschidea într-un alt spaţiu. Majoritatea erau probabil afară, la... 
Ceva se izbi în ușă. 

În încăpere se auzi un freamăt colectiv. Zăvorul se zgudui asurzitor 
în urechea din tocul ușii. Ethan aştepta încordat. 

În ușă se auzi încă o bufnitură — de două ori mai puternică decât 
prima —, ca și cum două aberaţii s-ar fi izbit în ea în același timp. 

El scoase siguranța armei cu degetul mare şi se uită spre Hecter, Kate 
și ceilalți. 

— Oare câţi sunt acolo? întrebă Kate. 

— Habar nu am, zise Ethan. Ar putea fi treizeci. Ar putea fi o sută. 
În întunericul din spatele lor, câţiva copii începură să plângă. 
Părinţii încercau să-i liniștească. 

Iar izbiturile în ușă se înteţiră. 

Ethan se apropie de partea stângă a ușii, acolo unde balamalele fixau 
uşa în toc. Una dintre plăcuţele ruginite din alamă ieşi din șurub. 

— Crezi că o să reziste? îl întrebă Kate. 

— Nu ştiu. 

Urmă încă o bufnitură — cea mai puternică de până atunci. 

Plăcuța de sus se desprinse complet de tocul uşii. Mai erau încă 
patru amplasate mai jos de aceasta. 

Ethan o chemă pe Maggie lângă el şi, la lumina torţei, se uitară la 
urechea din tocul ușii în care intra zăvorul. La următoarea izbitură 
aceasta se zgâlțâi, dar rezistă. 

Ethan se apropie de Kate şi întrebă: 

— Mai există vreo ieșire din încăperea asta? 

— Nu. 

Asaltul continuă și, cu cât aberaţiile se izbeau mai des în bușteni, cu 
atât păreau mai furioase. Cârâiau și urlau asurzitor după fiecare 
încercare ratată. 

Încă o plăcuţă se desprinse. 

Apoi încă una. 

Sfârşitul era aproape. Lui Ethan îi trecu prin cap că ar fi fost 
momentul să-şi caute familia. Să le ofere o moarte rapidă și blândă, 
pentru că de îndată ce aberaţiile aveau să pătrundă în peşteră — 
ultimele lor momente de luciditate urmau să fie pline de groază. 

În tunelul de dincolo de ușă se făcu linişte. Nu se mai auzeau gheare 
zgâriind uşa. Nici zgomot de pași. 

Cei din cavernă aşteptau cu răsuflarea tăiată. 

După câteva clipe, Ethan se apropie de ușă și își lipi urechea de 
bârne. 

Nimic. Întinse mâna spre zăvor. 

— Nu! îi şopti Kate. 

Dar el îl trase cât de uşor reuşi, apucând mânerul ușii. 

— Maggie, vino aici cu torța. 

Când aceasta ajunse lângă el, Ethan deschise uşa. Cele două 
balamale rămase scârțâiră prelung, forțate să susțină întreaga 
greutate a uşii. 

Flacăra torței lumină tunelul. 

Încă se mai simţea mirosul aberaţiilor — acea duhoare insuportabilă 
de putregai —, însă tunelul era gol. 

[ 
Erau oameni care stăteau cu spatele lipit de peretele din piatră şi 
plângeau. 
Unii tremurau tăcuţi, după ororile la care asistaseră. 
Alţii stăteau împietriți şi lipsiți de expresie, cu privirea aţintită în 
cine ştie ce abis. 
Ceilalţi încercau să se facă utili. 
Să ajute la înteţirea focului. 
Să repare uşa. 
Să se organizeze şi să verifice armamentul. 
Să aducă apă şi alimente din magazie. 
Să-i consoleze pe cei îndurerați. 

e 
Ethan stătea alături de familia lui pe un fotoliu stricat de lângă foc. 
Încăperea se încălzea, iar Hecter interpreta la pian o melodie 
minunată care părea să mai destindă atmosfera, făcându-i pe toți să 
redevină puţin mai umani. 
În lumina slabă din interior, Ethan îi numără în repetate rânduri. 
Se oprea mereu la nouăzeci şi şase. 
În dimineaţa aceea fuseseră patru sute șaizeci și unu de suflete în 
Wayward Pines. 
Încercă să se convingă că era posibil să mai fi supraviețuit şi alte 
grupuri în afară de ei. Poate că reușiseră cumva să găsească un 
refugiu. Un loc în care aberaţiile să nu poată ajunge la ei. Poate că se 
baricadaseră în casele lor sau în clădirea teatrului. Sau poate că 
fugiseră în pădure. Dar în adâncul inimii sale, nu credea cu adevărat 
acest lucru. Poate că ar fi reușit să se convingă dacă nu i-ar fi văzut 
prin deschiderea trapei pe Megan Fisher şi pe toţi cei care fuseseră 
sfâșiați. 
Nu. 

În oraşul Wayward Pines, optzeci la sută din omenire fusese ştearsă 
de pe fața pământului. 

— Mă gândesc întruna că vom auzi la un moment dat pe cineva 
bătând în ușă, spuse Theresa. Crezi că există vreo șansă ca unii 
dintre cei rămași în viață să ajungă până aici? 

— Există întotdeauna o șansă, nu-i așa? 

Capul lui Ben se odihnea în poala lui Ethan. Băiatul dormea. 

— Te simţi bine? îl întrebă Theresa. 

— Așa cred, ținând cont de faptul că decizia mea a trimis cea mai 
mare parte a locuitorilor acestui oraş spre o moarte sigură și 
violentă. 

— Nu ai fost tu cel care a întrerupt curentul și a deschis poarta, 
Ethan. 

— Nu, eu doar am provocat aceste lucruri. 

— Kate și Harold ar fi fost morți acum. 

— Probabil că Harold e mort oricum. 

— Nu trebuie să priveşti astfel lucrurile... 

— Am stricat totul, iubito. 

— Le-ai oferit acestor oameni libertatea. 

— Și sunt sigur că au avut șansa să o savureze din plin în timp ce 
beregatele lor erau sfâșiate de aberaţii. 

— Te cunosc foarte bine, Ethan. Nu, priveşte-mă! Theresa îi întoarse 
bărbia spre ea. Ştiu cum gândeşti. Sunt sigură că ai făcut ceea ce ai 
crezut că este corect. 

— Mi-aș fi dorit să trăim într-o lume în care acţiunile să fie măsurate 
după intenţiile din spatele lor. Dar adevărul este că sunt măsurate în 
funcţie de consecințele lor. 

— Uite, nu ştiu ce se va întâmpla acum, dar trebuie să-ţi spun. 
Trebuie să ştii că mă simt mai aproape de tine acum, când moartea se 
poate ivi în orice moment, aşa cum nu m-am simţit de ani buni. Așa 

cum poate nu m-am simțit niciodată. Acum am încredere în tine, 
Ethan. Ştiu că mă iubeşti. Încep să văd acest lucru așa cum nu am 
mai făcut-o înainte. 
— Te iubesc, Theresa. Atât de mult... Tu ești... toată viaţa mea. 
Ethan o sărută, iar ea se lipi de el, lăsându-și capul pe umărul lui. 
El o cuprinse pe după umeri. În scurt timp, Theresa adormi. 
Ethan privi în jur. Jalea colectivă era evidentă, era cumplită. Părea să 
atârne greu în aer, densă precum apa sau fumul. 
Mâinile lui erau din ce în ce mai reci. Își vâri mâna dreaptă în 
buzunarul hanoracului. Degetele lui atinseră stickul care conținea 
filmarea compromițătoare - David Pilcher omorându-și propria 
fiică. 
Prinzându-l delicat între degetul mare şi cel arătător, se simţi 
năpădit de un val de furie. 
Și Ted avea copii ale acestei înregistrări, însă Ethan îi spusese să nu 
facă nimic. Să aştepte. Dar asta înainte de invazia aberaţiilor. Ted știa 
oare ce se întâmpla în Wayward Pines? 
Ethan începu să-i numere din nou pe cei din peșteră. 
Tot nouăzeci şi șase. 
Cât de puţini... 
Se gândi la Pilcher, care stătea probabil la căldură, în siguranța 
biroului său, urmărind pe cele două sute şaisprezece ecrane cum 
oamenii răpiți de el în altă viață sunt masacrați. 

° 
Vocile îl treziră. 
Ethan deschise ochii. Theresa se mişca lângă el. Lumina nu se 
schimbase, dar i se părea că trecuse mult timp. Parcă dormise zile 
întregi. 
După ce îndepărtă cu grijă capul lui Ben din poala lui, se ridică, 
frecându-se la ochi. 

Oamenii erau în picioare, mișcându-se de colo colo. 

Lângă ușă, câţiva ridicaseră vocea. 

Observă că existau două grupuri separate. Kate stătea între Hecter şi 
un alt individ. Cei doi bărbaţi ţipau unul la altul. 

Ethan se apropie de ei, iar Kate îi prinse privirea. 

— Sunt câţiva care vor să iasă afară, îi explică ea. 

Un bărbat pe nume lan, care deţinea un atelier de reparaţii de 
încălțăminte pe strada principală, numit The Cobblers Shoppe?, 
zise: 

— Soţia mea e acolo. Am fost separați atunci când s-au format cele 
patru grupuri. 

— Şi ce vrei să faci, mai exact? îl întrebă Ethan. 

— Vreau să o ajut! Ce altceva? 

— Atunci, du-te. 

— El ar vrea să-i dăm și o armă, interveni Kate. 

O femeie care lucra la grădinile comunitare își făcu loc printre 
oameni şi se uită urât la Ethan, spunând: 

— Fiul și soțul meu sunt acolo. 

— Ai uitat că și soțul meu e acolo? zise Kate. 

— Atunci, de ce ne ascundem aici în loc să-i salvăm? 

— Aţi fi morţi în mai puţin de zece minute de la ieșirea din peşteră, 
răspunse Hecter. 

— E alegerea mea, amice, îi spuse lan. 

— Nu o să-ţi dăm nicio armă. 

Ethan încercă să-i oprească. 

— Staţi puţin, le zise el. Asta e o conversaţie care-i priveşte pe toți. 
Înaintă până în mijlocul încăperii și rosti tare, pentru a fi auzit de 
toți: Adunaţi-vă cu toţii aici! Trebuie să vorbim! 

Mulțimea se apropie încet — unii abia treziți din somn, majoritatea 
mohorâți. 

— Ştiu că a fost o noapte grea, începu el. 

Tăcere. 

Ethan simţi furie şi reproș în ochii care-l priveau. Se întrebă dacă era 
adevărat sau dacă doar își imagina. 

— Ştiu că sunteți îngrijoraţi cu toții pentru cei care nu au reuşit să 
ajungă aici. Şi eu sunt la fel de îngrijorat. Și noi abia am reușit să ne 
salvăm. lar unii dintre voi se întreabă probabil de ce nu ne-am oprit 
să-i ajutăm. Vă pot asigura că, dacă am fi făcut asta, peştera în care 
suntem acum ar fi fost goală, iar noi am fi fost morţi cu toții în valea 
aceea. E greu de suportat. În timp ce omul responsabil pentru 
nenorocirea asta... 

Emoţia îl copleși. 

Lăsă lacrimile să-i curgă, lăsă tremurul să-i schimbe vocea. 

— Din locul în care mă aflam, la capăt de coloană, zise el, am văzut 
ce li s-a întâmplat oamenilor de pe stradă. Știu de ce sunt în stare 
aceste aberaţii. Și cred că trebuie să începem să ne obișnuim cu un 
adevăr greu, foarte greu de acceptat. Există posibilitatea ca noi să fim 
tot ce a mai rămas din Wayward Pines. 

Cineva din mulțime strigă: 

— Nu spune asta! 

Un bărbat păşi în mijloc. Era un fost ofițer al festivității, îmbrăcat în 
negru și ținând în mână o macetă. Ethan nu vorbise niciodată cu el, 
dar ştia unde locuia și unde lucra acesta. Era bibliotecar. Suplu, dar 
bine făcut, avea capul complet ras şi o barbă abia crescută îi acoperea 
linia maxilarului. Ethan observă că arbora acel aer de aroganță 
specifică celor care tânjeau după autoritate doar de dragul puterii. 
Ofiţerul li se adresă: 

— Îţi spun eu ce să faci. Ar trebui să cazi în genunchi şi să te târăști 

în faţa lui Pilcher, implorându-l să te ierte. Să-i spui că tu ai făcut 
asta. Să recunoști că tu ai adus nenorocirea asta pe capul nostru din 
proprie inițiativă și că vrem cu toţii ca lucrurile să fie ca înainte. Că 
niciunul dintre noi nu s-a implicat în această acțiune. 

— E prea târziu acum, zise Ethan. Acum știți cu toţii adevărul. Nu e 
ceva ce poate fi reparat. Nu putem ieşi cu uşurinţă din această 
situație. 

Un bărbat scund și voinic — măcelarul orașului — intră la rândul lui în 
mijlocul cercului şi spuse: 

— Tu îmi spui că soţia și fiicele mele sunt moarte. Că prietenii mei 
buni — cel puţin doisprezece la număr — sunt morți și ei. Și ce propui 
să facem în această privință? Să ne ascundem aici ca o adunătură de 
laşi netrebnici şi să ne resemnăm, să-i ștergem de pe listă? 

Ethan se apropie de bărbat, extrem de încordat. 

— Eu nu spun asta, Andrew. Nu trebuie să ştergem pe nimeni de pe 
listă. 

— Atunci? Ce ar trebui să facem? Ne-ai dezvăluit adevărul. Dar 
pentru ce? Ca să pierdem şi mai mulți oameni și să trăim așa? La 
drept vorbind, aș prefera să fiu sclav. Aș prefera să fiu în siguranţă, 
alături de familia mea. 

Ethan se opri la mai puţin de un metru în fața bărbatului. Cercetă 
toate chipurile din preajmă și o descoperi pe Theresa. Plângea. Îi 
făcu semn că-l iubeşte. 

— Poate că eu am provocat totul, zise el, dar nu eu am oprit curentul 
care străbătea gardul metalic și nici nu am deschis poarta. Omul 
responsabil de moartea familiilor noastre şi a prietenilor noştri — şi 
responsabil pentru faptul că v-a răpit şi v-a adus în Wayward Pines 
de la bun început — este viu şi se află la numai trei kilometri de locul 
acesta. lar întrebarea mea pentru voi este: aveți de gând să toleraţi 
asta? 

Andrew zise: 

— EI este susținut de o armată proprie. Acestea sunt exact cuvintele 
tale. 

— Da. 

— Şi ce vrei să facem? 

— Vreau doar să nu vă pierdeţi speranţa! David Pilcher e un 
monstru, dar nu toţi cei din munte sunt la fel ca el. Mă duc să 
traversez valea. 

— Când? 

— Chiar acum. lar Kate Ballinger și alți doi oameni care ştiu să tragă 
trebuie să vină cu mine. 

— Ar trebui să mergem într-un grup mare, zise ofițerul. 

— De ce? Ca să atragem și mai mult atenţia? Ca să fie uciși şi mai 
mulți oameni? Nu. Trebuie să ne deplasăm rapid şi cu uşurinţă. Să 
trecem neobservaţi, dacă asta e cu putință. Da, e posibil să nu ne mai 
întoarcem, dar alternativa ar fi să rămânem aici, în peştera asta, şi să 
aşteptăm să se producă inevitabilul. Eu zic să ieşim şi să nu ne dăm 
bătuți. 

Hecter interveni: 

— Chiar dacă reușești să ajungi la structura din munte, chiar crezi că 
vei putea să-l opreşti pe acest bărbat? 

— Da, așa cred. 

O femeie ieși din mulțime. Încă purta costumul din noaptea 
precedentă — o rochie de bal și o tiară pe care nu se gândise să şi-o 
scoată de pe cap. Rujul, rimelul și creionul dermatograf îi erau 
întinse pe obraji, dându-i un aspect vulgar. 

— Vreau să vă spun ceva, le zise ea. Știu că mulți dintre voi sunteți 
furioși pe bărbatul acesta. Pe şerif. Soţul meu... Femeia tăcu o clipă, 
făcându-și curaj, apoi continuă: ...Era în alt grup. Suntem căsătoriți 
de şase ani. A fost o căsnicie impusă, dar eu l-am iubit. Era cel mai 

bun prieten al meu, chiar dacă abia schimbam o vorbă. E uimitor cât 
de bine ajungi să cunoşti o persoană cu care ai doar un contact 
vizual. Schimbând priviri cu subînţeles. Murmure de încuviințare 
însuflețiră mulțimea. Ea se uită spre Ethan şi continuă: Vreau să ştii 
că aş prefera ca soțul meu Carl să fie mort, iar eu mai degrabă aș 
muri astăzi decât să trăiesc în acest oraș iluzoriu încă o oră. Aici am 
trăit ca niște prizonieri. Ca niște sclavi. Știu că ai făcut ceea ce ai 
crezut că ar fi mai bine pentru noi. Nu te învinuiesc de nimic. Poate 
că nu toți gândesc în felul acesta, dar eu ştiu că nu sunt singura. 
— Mulţumesc, îi zise Ethan. Îţi mulțumesc pentru vorbele tale. 
El se roti ușor, studiind cele nouăzeci și cinci de chipuri care-l 
priveau, simțind adevărata povară a vieților acestora atârnându-i pe 
umeri. În cele din urmă, le spuse: 
— Voi ieşi pe uşa aceea în zece minute. Kate, vii şi tu? 
— Desigur. 
— Mai avem nevoie de încă două persoane. Ştiu că mai mulți dintre 
voi ar vrea să vină, dar caverna ar putea fi atacată din nou. Vrem să 
vă lăsăm înarmaţi şi bine păziţi. Dacă voi credeţi că ştiţi să trageţi cu 
arma, dacă aveţi o condiţie fizică excepţională şi dacă vă puteți 
controla frica, atunci veniţi cu mine la ușă. 

[ 
Ethan stătea pe podium între Theresa și Ben. 
— Nu vreau să ieși din nou afară, tată, zise băiatul. 
— Știu, amice. Între noi fie vorba, nici eu nu mă dau în vânt după 
asta. 
— Atunci, nu pleca. 
— Uneori, suntem nevoiţi să facem lucruri pe care nu le dorim. 
— De ce? 
— Pentru că sunt cele corecte. 
El nu-și putea imagina ce se petrecea în mintea băiatului său. Toate 

minciunile pe care le învăţaseră la şcoală fuseseră brusc topite de 
flacăra mistuitoare a adevărului. Ethan și-l amintea pe tatăl lui 
trezindu-l din câte un coșmar pe când era de vârsta lui Ben și 
liniștindu-l, spunându-i că era doar un vis urât și că în realitate nu 
existau monștri. 

Însă, în lumea fiului său, monștrii chiar existau. 

Şi erau peste tot. 

Cum să-l determine pe băiat să accepte una ca asta, când el abia 
reușea să facă față realităţii? 

Băiatul îl cuprinse pe Ethan cu braţele și îl strânse cu putere. 

— Poţi să plângi dacă vrei, îi zise Ethan. Nu e nicio ruşine. 

— Dar tu nu plângi. 

— Uită-te mai bine. 

Băiatul ridică privirea. 

— De ce plângi, tată? Pentru că nu o să te mai întorci? 

— Nu. Pentru că te iubesc. Atât de mult... 

— Dar te vei întoarce? 

— Voi face tot posibilul. 

— Şi dacă nu vei reuşi? 

— Se va întoarce, Ben, interveni Theresa. 

— Nu, trebuie să fim sinceri cu el. Fiule, ceea ce am de făcut e foarte 
periculos. Este posibil să nu reușesc. Dacă mi se întâmplă ceva, te 
rog, să ai grijă de mama ta. 

— Nu vreau să ţi se întâmple ceva, protestă Ben, începând din nou 
să plângă. 

— Ben, priveşte-mă. 

— Ce e? 

— Dacă mi se întâmplă ceva, trebuie să ai grijă de mama ta. Tu vei fi 
bărbatul casei. 

— Bine. 

— Promite-mi. 
— Îți promit. 
Ethan îl sărută pe băiat în creştet şi întoarse capul spre Theresa. 


Ea era atât de puternică... 
— Te vei întoarce, îi zise ea, iar atunci când vei face asta, situaţia 


întregului oraş se va schimba în bine. 

Hassler 


Nomadul plănuise să-şi petreacă ultima noapte în sălbăticie, dar în 
momentul în care trase fermoarul sacului său de dormit între 
crengile din vârful unui pin, Hassler realiză un lucru: somnul nu 
avea să-l viziteze în noaptea aceea. 

Se afla în sălbăticie, de cealaltă parte a gardului, de 1 308 zile. Nu 
putea fi absolut sigur, dar din estimările sale Wayward Pines se afla 
la numai câţiva kilometri distanță către nord, iar acum, când ceata de 
aberaţii plecase de pe ruta lui, era liber să se întoarcă acasă. 

În fiecare zi chinuitoare a expediției sale, gândurile lui se 
îndreptaseră spre acest moment, întrebându-se: Avea să-l revadă 
vreodată? Cum avea să se simtă intrând din nou în oraş, acolo unde putea fi 
din nou în siguranță şi unde erau toate lucrurile pe care le iubea? 

În istoria orașului Wayward Pines, existaseră doar opt nomazi 
trimişi dincolo de gard, în sălbăticie. Printre cei din cercul intim al 
lui Pilcher, acesta era văzut ca un ultim gest de onoare și de 
sacrificiu. Din câte știa Hassler, niciun nomad nu se mai întorsese 
vreodată dintr-o misiune pe termen lung. Dacă niciunul nu revenise 
în oraş în absenţa lui, Hassler ar fi fost primul nomad care se 
întorcea după o astfel de misiune. 

Mergea încet, metodic, împachetându-şi pentru ultima dată, în 
partea exterioară a rucsacului său Kelty, sticlele de apă de un litru, 
cremenea şi amnarul, o trusă goală de prim ajutor şi ultimele bucăți 
mucegăite din pastrama de bizon. 

Contrar obiceiului, sigilă jurnalul său legat în piele în punguţa de 
plastic. Tot ce simţise şi ce i se întâmplase în acești trei ani şi 
jumătate petrecuţi în sălbăticie era consemnat în paginile acestuia. 
Zile întregi de tristeţe. Bucurie. Zile de care fusese sigur că aveau să 

fie ultimele din viaţa lui. Tot ce descoperise. Tot ce văzuse. 

Cum îi bătuse inima atunci când o mulțime de aberaţii — numărând 
vreo cincizeci de mii de capete — trecuseră în goană peste ceea ce se 
numise cândva Bonneville Salt Flats” din Great Salt Lake”. 

Cum îi curseseră lacrimile pe obraji în timp ce privea un apus de 
soare incredibil, transformând ruinele scheletice ale zgârie-norilor 
din Portland din fiare ruginite într-un bronz sclipitor. 

Crater Lake — pustiu și secat. 

Muntele Sashta — decapitat. 

Stând între ruinele orașului Fort Point şi privind de deasupra 
golfului spre rămăşiţele podului Golden Gate — cei treizeci de metri 
din partea de sus a turnului sudic ieșind din apă precum catargul 
unei corăbii scufundate. 

Toate acele nopţi pe care le petrecuse ud și înfrigurat. 

Flămând și singur. 

Dimineţile cenușii în care nu avusese chef să iasă din sacul său de 
dormit și să meargă mai departe. 

Nopțile în care stătea mulțumit în fața unui foc, fumându-și pipa. 
Ce viaţă ciudată și uimitoare... 

lar acum, după toate astea, mergea spre casă. Hassler își puse jos 
rucsacul şi îi strânse cataramele, apoi îşi trecu bretelele acestuia 
peste umeri. Mersese mai mult decât de obicei în ultimele zile, iar 
acum simţea o durere surdă în mușchii picioarelor şi ai şoldurilor — o 
durere care avea să se intensifice şi care ar fi necesitat vreo câteva 
zile de odihnă ca să treacă. Dar ce mai conta acum? 

În curând avea să fie din nou curat, într-un pat călduros şi moale, cu 
stomacul plin. Nu îi păsa de durere când mai avea atât de puţin până 


*5 Marea Câmpie de Sare (n.tr.) 
* Marele Lac Sărat (n.tr.) 

la linia de sosire. 

Urmă cursul unui pârâu până când acesta se bifurcă spre vest. 
Zgomotul alb al apei se stinse treptat. 

Pădurea deveni întunecoasă și mută. 

Fiecare pas pe care-l făcea spre casă avea o semnificație mai mare 
decât cel anterior. 

Cu câteva minute înainte de răsărit, se opri. 

În faţa lui era gardul. Ceva nu era în regulă. Ar fi trebuit să bâzâie 
datorită voltajului letal, dar nu se auzea niciun sunet. 

Un singur gând urlă în mintea lui — Theresa. 

Hassler o luă la fugă către poartă. 

V 
Ted 


Reședința lui Ted de la Nivelul 4 era dublă ca dimensiuni față de a 
celorlalți — un soi de recompensă pentru că fusese unul dintre primii 
oameni care se alăturaseră celor din cercul intim al lui Pilcher. Timp 
de paisprezece ani, trăise în acest spațiu restrâns, iar locuinţa etala 
confortul dezordonat specific unui cămin, toate cele necesare traiului 
fiindu-i la îndemână. 
Viaţa în superstructură se desfășura într-un ritm ciudat, combinând 
munca şi relaxarea, iar oamenilor le trebuiau ani întregi ca să 
găsească un echilibru între cele două. Indiferent de departament, 
lucrul în schimburi era destul de dificil. Zece ore pe zi, şase zile pe 
săptămână. 
Şi, cu toate acestea, avea mereu senzația că mai era ceva de făcut. Ca 
şef al echipei de supraveghere — din câte ţinea el minte, cel puţin — 
Ted nu lucrase nicio săptămână mai puţin de şaptezeci de ore. 
Fusese însă o adevărată provocare pentru el să găsească o ocupaţie — 
în afară de a dormi — pentru celelalte şaptezeci de ore libere din 
timpul săptămânii. Nu era un extrovertit și, chiar dacă oamenii 
existau pentru el doar pe ecranele monitoarelor de supraveghere, 
Ted simţea că-şi petrecuse fiecare secundă din programul de lucru în 
compania rezidenţilor din Wayward Pines. Aşa că, în timpul lui 
liber, nu-şi dorea altceva decât să fie singur. 
Încercase să picteze. 
Să facă fotografii. 
Să tricoteze. 
Să facă exerciţii fizice până la epuizare. 
Până când, într-o zi, cu opt ani în urmă, găsise în arcă o mașină 

veche de scris, un Underwood Touchmaster Five. O dusese la 
locuința sa, laolaltă cu mai multe pachete de coli de hârtie, și 
amenajase un mic birou pentru scris într-un colț al camerei sale. 
Toată viaţa lui simţise dorinţa de a scrie Marele Roman American. 
Dar acum, când nu mai exista nici America, nici altceva important, 
despre ce ar fi putut să scrie? 

Mai avea vreun rost creaţia literară şi arta în general, când omenirea 
se afla în pragul extincției? 

El nu știuse, dar în momentul în care începuse să apese tastele uzate 
ale acesteia, pe care literele abia se mai vedeau, constatase că-i plăcea 
să scrie şi să simtă maşina Underwood sub degetele sale. 

Aceasta nu avea niciun ecran. 

Când scria, nu auzea decât minunatul „clic-clic-clic“ tactil al tastelor, 
simțind mirosul vag de cerneală în timp ce coala de hârtie ieșea 
treptat la iveală. În faţa mașinii de scris, era doar el cu gândurile sale. 
La început se jucase, încercând să scrie un roman poliţist pe care îl 
abandonase după scurt timp. 

Apoi încercase să scrie însăși povestea propriei vieţi, pe care obosi în 
scurt timp să o relateze. 

Şi, după două săptămâni, îi venise o idee grozavă. Se uită o zi 
întreagă la monitoarele care înfățișau sute de vieți private, aflate în 
diverse stadii de disperare. Rezidenţii orașului Wayward Pines 
aveau să devină personajele cărților sale. Avea să scrie despre vieţile 
lor anterioare și despre felul în care se integraseră în comunitate, 
imaginându-și gândurile lor lăuntrice şi temerile lor. 

Începuse să scrie şi nu se mai putuse opri. 

Poveştile se revărsau din mintea lui, iar colile de hârtie se adunau 
lângă biroul său precum fulgii de zăpadă, până când ajunsese la mii 
şi mii de pagini care descriau în detaliu vieţile oamenilor din 
Wayward Pines așa cum și le închipuise el. 

Nu ştia ce avea să facă cu toate aceste povestiri. 
Nu putea să-și dea seama dacă cineva avea să-și dorească vreodată 
să le citească. 
Titlul cărţii sale era Vieţile secrete din Wayward Pines, iar coperta pe 
care și-o imaginase conţinea chipurile tuturor oamenilor care trăiau 
în acea vale. Trebuia să termine mai întâi cartea, după care să se 
ocupe de cealaltă problemă - cartea nu avea un final. Viaţa unora 
mergea mai departe. Unii oameni mureau. Noi rezidenți erau 
integrați în comunitate. Cum putea publica cineva o carte vie, ale 
cărei povești de viață continuau la nesfârșit? 
Răspunsul la această întrebare venise, în mod tragic, cu o noapte în 
urmă, în timp ce Ted stătea în biroul lui Pilcher, urmărind pe 
monitoarele acestuia cum o ceată de aberaţii năvălea în oraș, 
masacrând populaţia. 
Sfârşitul urma să aibă loc atunci când „Dumnezeul“ orașului avea să 
ajungă la o concluzie pripită şi neaşteptată. 

e 
Era devreme când cineva bătu în ușa lui Ted. Stătea întins în pat, 
unde zăcuse o noapte întreagă, paralizat de frică. Era indecis. 
— Intră, zise el. 
Vechiul lui prieten, David Pilcher, intră în încăpere. 
Ted rămăsese treaz toată noaptea și, judecând după chipul lui 
Pilcher, nici acesta nu reușise să doarmă. 
Bătrânul părea obosit. Ted sesiză mahmureala acestuia după felul în 
care mijea ochii și după mirosul puternic de scotch vechi, de calitate. 
O barbă de o zi umbrea faţa lui Pilcher, iar pe capul său ras se iviseră 
fire de păr cărunt. 
Pilcher trase în fața patului scaunul de la biroul lui Ted și se aşeză. 
Apoi îl privi. 
— Ai ceva pentru mine? începu el. 

— Dacă am ceva...? 

— Echipa ta. Mi-ai spus că te vei ocupa de această problemă. Că vei 
afla care dintre ei l-a ajutat pe şeriful Burke să orchestreze această 
revoltă. 

Ted oftă. Se ridică din pat, îşi luă de pe noptieră ochelarii cu lentile 
groase şi îi puse la ochi. Încă purta cămașa sa pătată, cu mâneci 
scurte, și cravata cu clips. Aceiaşi pantaloni. Nici măcar nu se 
deranjase să se descalțe de pantofi. 

Cu o noapte în urmă, în biroul lui Pilcher, lui Ted i se făcuse frică. 
Acum se simţea doar obosit și furios. Extrem de furios. 

— Atunci când mi-ai spus că şeriful avea nişte informații pe care nu 
le-ar fi putut obţine decât din interior, intenționai să-mi explici şi 
despre ce e vorba? zise el. 

Pilcher se lăsă pe speteaza scaunului și își încrucişă picioarele. 

— Nu, nu asta intenționam. Voiam doar ca tu, ca șef al echipei de 
supraveghere, să-ţi faci datoria. 

Ted încuviinţă. 

— Nici nu credeam că-mi vei răspunde, zise Ted, dar nu-i nimic. Știu 
la ce informaţie te refereai. Ar fi trebuit să-ți spun noaptea trecută, 
dar eram prea speriat. Pilcher își înclină capul. Am găsit 
înregistrarea. Știu ce i-aţi făcut tu şi Pam fiicei tale. 

Pentru o clipă, în apartamentul lui Ted se instaură o liniște 
chinuitoare. 

— Pentru că șeriful Burke ţi-a cerut să-l ajuţi? întrebă Pilcher. 

— Am stat treaz toată noaptea încercând să mă gândesc ce să fac. 
Ted începu să caute ceva în buzunar și scoase un dispozitiv de 
stocare foarte mic. 

— Ai făcut o copie a înregistrării? întrebă Pilcher. 

— Exact. 

Pilcher coborî privirea în podea, apoi se uită din nou la Ted. 

— Ştii câte sacrificii am făcut pentru proiectul nostru, zise el. Pentru 
ca noi să stăm acum aici, două mii de ani în viitor, ca ultimii 
reprezentanţi ai umanităţii. Eu am salvat... 

— Există totuşi o limită, David. 

— Aşa crezi? 

— Ţi-ai ucis propria fiică. 

— Ea ajuta o reţea... 

— Nu există niciun scenariu în care moartea Alyssei să poată fi ceva 
normal. De unde știi asta? 

— Am făcut o alegere, Ted, în viața mea anterioară, stabilind că 
nimic — dar nimic — nu poate fi mai important decât Wayward Pines. 
— Nici măcar propria ta fiică... 

— Nici măcar iubita mea Alyssa. Tu crezi — zise el cu lacrimi în ochi 
— că eu voiam să se întâmple aşa ceva? 

— Nu am de unde să ştiu ce voiai. Ai ucis un oraș întreg. Propria 
fiică. Cu ani în urmă, ţi-ai ucis soția. Când se vor termina toate astea? 
Care este limita? 

— Nu există nicio limită. 

Ted îşi plimbă degetele pe unitatea de stocare din palma lui, apoi 
adăugă: 

— Încă mai poţi repara ceva. 

— Despre ce vorbeşti? 

— Adună-i pe toți laolaltă. Clarifică totul. Spune-le ce i-ai făcut 
Alyssei. Spune-le ce le-ai făcut oamenilor din Wayward... 

— Niciunul dintre ei nu va înţelege, Ted. Nici tu nu înţelegi. 

— Nu contează dacă vor înțelege sau nu. Tu trebuie să faci ceea ce 
este corect. 

— De ce aș face așa ceva? 

— Pentru sufletul tău, David. 

— Lasă-mă să-ți spun ceva. De fapt, e povestea vieții mele: oamenii 

nu înţeleg niciodată că sunt în stare să fac orice pentru a reuşi. Soţia 
mea nu a înțeles. Alyssa nu a înţeles. lar acum, constat cu tristețe — 
deşi nu sunt şocat — că nici tu nu înţelegi. Uite ce am creat. Uite ce am 
reușit să fac. Dacă s-ar mai scrie cărți de istorie, eu aș fi menţionat ca 
fiind cel mai important reprezentant al umanităţii care a existat 
vreodată. Nu e o iluzie. Așa stau lucrurile. Am salvat rasa umană, 
Ted, pentru că nu m-am dat în lături de la nimic pentru a reuși. 
Nimeni nu a înțeles asta vreodată. Ei bine, au fost doi oameni care 
m-au înţeles. Dar Arnold Pope e mort, iar Pam a dispărut. Ştii ce 
înseamnă asta? 

— Nu. 

— Înseamnă că de acum înainte chiar eu va trebui să mă ocup de 
lucrurile murdare. 

Şi, în acelaşi moment, Pilcher se ridică din scaun și se năpusti spre 
pat, Ted neînţelegând nimic până când lama scurtă a cuţitului 
militar din mâna şefului său sclipi în lumină. 

Ethan 


Până la urmă, Maggie şi Hecter erau singurii voluntari în care Ethan 
ar fi putut avea încredere. 

Nimeni altcineva din grup - nici măcar Kate - nu înfruntase 
aberaţiile așa cum o făcuseră cei doi. Ethan era sigur că, indiferent 
cât curaj ar fi avut, oricine ar fi dat înapoi în fața unei aberaţii lansate 
în atac. Era mai bine să fie însoţit de cei pe care-i știa deja. 

Se înarmară. 

Maggie trăsese cu o puşcă de calibrul .22 o singură dată în viaţa ei, 
aşa că Ethan încărcă pentru ea o puşcă Mossberg 930 cu alice mari şi 
umplu buzunarele trenciului ei cu muniţie de rezervă. Îi arătă cum 
să ţină arma. Cum să o reîncarce. O pregăti pentru reculul violent. 
Pentru Hecter încărcă o puşcă Mossberg și un pistol Smith& Wesson 
de calibrul .357. 

Kate alese o puşcă Bushmaster AR-15, precum şi un pistol Glock de 
calibrul .40 de rezervă. 

Stând în tunel, Ethan se uită în spate, spre cei câțiva oameni pe care 
îi înarmase pentru a păzi ușa peşterii. 

— Şi dacă nu vă veți întoarce? întrebă ofițerul. 

— Aveţi aici provizii pentru două zile, zise Kate. 

— Şi apoi? 

— Cred că va trebui să găsiți singuri o soluţie. 

Theresa şi Ben stăteau lângă uşa peşterii. 

Deja își luaseră rămas-bun. 

Ethan privi îndelung în ochii soţiei sale, până când ușa grea din 
bârne se închise și zăvorul zăngăni, intrând la locul lui din ramă. 
Era foarte frig. La distanță, lumina zilei se revărsa prin gura 
tunelului. 

Ethan le spuse: 
— Nu trage nimeni decât dacă nu are altă soluţie. Cel mai bun 
scenariu ar fi să ne întoarcem în oraș fără să tragem niciun foc de 
armă. Odată ce ne vom dezvălui poziţia, probabil că totul se va 
sfârși. 
Kate deschidea drumul, înaintând spre lumina din capătul 
tunelului. 
În mintea lui Ethan apărură Theresa şi Ben, aşa cum erau înainte ca 
ușa să se închidă între ei. 
Se gândi: „O să vă mai văd vreodată? Știţi cât de mult vă iubesc?“ 

[] 
Stăteau la capătul pervazului stâncos, privind în jos, spre vale. 
Era dimineaţă. Niciun zgomot nu se auzea dinspre oraș, la trei sute 
de metri mai jos. 
Lumina soarelui era o binecuvântare pe faţa lui Ethan. 
Maggie îi spuse în şoaptă: 
— Pare o dimineaţă plăcută şi normală, nu-i așa? 
Erau prea departe pentru a vedea ceva clar pe străzile orașului din 
vale. Ethan își aminti de binoclul din primul sertar de jos al biroului 
său de la postul de poliţie. Ar fi fost bine să-l aibă acum. 
Păși pe marginea stâncii și privi în jos, de-a lungul stâncii verticale 
de o sută de metri înălțime care sclipea în soare. 
Trecură peste scândură şi rămaseră de cealaltă parte a acesteia, 
deasupra celei mai periculoase cotituri. Piatra era caldă în lumină. 
Apoi începură să coboare, ținându-se de cabluri şi urmând paşii care 
fuseseră ciopliți în stâncă. 
Nu erau păsări pe cer. 
Nici măcar o boare de vânt. 
Doar ei patru, respirând precipitat. 
Pe sub vârfurile copacilor, departe de atingerea soarelui, cablurile de 

oţel erau reci ca gheaţa. 
Ajunseră la poalele stâncii, pe covorul moale al pădurii. 
— Ştii drumul spre oraș, Kate? întrebă Ethan. 
— Așa cred. E ciudat. Nu am mai fost niciodată pe aici la lumina 
zilei. 
Ea îi conduse printre pini. Din loc în loc, mai erau petice de zăpadă și 
urme de paşi din noaptea anterioară. Merseră pe urmele rămase pe 
lângă versantul muntos. Ethan scană zona, încercând să depisteze 
orice posibilă mișcare printre copaci, dar nu văzu nimic. Pădurea 
părea încremenită. 
După un timp, auzi vuietul cascadei. Coborâră versantul abrupt al 
unui deal. 
Apoi ajunseră la râu şi la tunelul canalului colector. Aberaţiile pe 
care Ethan le împușcase cu o noapte în urmă zăceau în apă și pe mal. 
Simţea umezeală pe obraz. Se uită spre singura cascadă care se 
revărsa peste pragul stâncos de la șaizeci de metri înălțime. Lumina 
soarelui crea un curcubeu la trecerea prin apa ce cădea de sus. 
— Ne întoarcem în oraş prin tunel? întrebă Kate. 
— Nu, răspunse Ethan. Ar trebui să ne lăsăm la dispoziție o mulțime 
de căi de scăpare. 

e 
După vreo patru sute de metri, terenul deveni plat, iar ei ieşiră 
printre copaci în spatele unei case vechi și dărăpănate de la limita 
estică a orașului — aceeași casă, realiză Ethan, în care descoperise 
cadavrul mutilat al agentului Evans când sosise prima dată în 
Wayward Pines. 
Se opriră lângă iarba înaltă din partea laterală a casei. 
Până în acel moment, Ethan găsise o oarecare alinare în tăcerea 
mormântală din jur. Acum, liniștea i se părea alarmantă, de parcă 
lumea întreagă își ţinea respiraţia. 

— M-am gândit la ceva pe drum încoace, zise el. Dacă am găsi o 
maşină funcțională, am putea ajunge rapid până în partea de sud a 
orașului, fără să ne facem griji în fiecare moment din cauza unui 
eventual atac. Kate, rabla din faţa casei tale mai merge? 

— Nu am mai pornit-o de ani de zile. Nu m-aș baza pe asta. 

— Maşina din fața casei mele funcționează, zise Maggie. 

— Când ai mers ultima dată cu ea? o întrebă Ethan. 

— Acum două săptămâni. Într-o dimineaţă am primit un telefon și 
cineva mi-a spus să merg în jurul orașului vreme de câteva ore. 

— M-am întrebat mereu de ce făceau asta, zise Hecter. 

— Pentru că drumurile nu sunt niciodată complet pustii în orașele 
normale, răspunse Ethan. E doar un alt truc pentru ca Wayward 
Pines să pară real. Unde locuiești, Maggie? 

— Pe strada a opta, între a șasea şi a șaptea. 

— E la numai şase străzi distanță. Unde sunt cheile mașinii? 

— În sertarul noptierei. 

— Eşti sigură? 

— Sută la sută. 

Ethan aruncă o privire pe lângă colțul casei și văzu câteva cadavre 
împrăștiate pe stradă, la distanță, dar nicio aberaţie. 

— Să mai stăm un minut, zise el. Să ne mai tragem răsuflarea. 

Se așezară toți patru, sprijinindu-se de scândurile putrede ale casei. 
— Maggie, Hecter, nu aveţi experiență militară, nu-i aşa? zise Ethan. 
Ei clătinară din cap. 

— Am pilotat un Black Hawk. Am asistat la o luptă nebună în 
Fallujah. Trebuie să acoperim șase străzi care străbat un teritoriu 
foarte ostil, iar în astfel de situaţii trebuie să te mişti într-un anumit 
fel pentru a minimiza expunerea. Din poziția noastră actuală, nu 
putem vedea decât strada pe care suntem, dar dacă vom traversa pe 
cealaltă parte, perspectiva noastră se va schimba. Vom avea noi 

informaţii. Chiar dacă avem de trecut şase străzi, vom verifica mereu 
împrejurimile. Eu și Maggie vom trece primii strada și ne vom 
asigura poziţia. Voi evalua zona din noul nostru punct de 
observaţie, iar când voi face semn, Kate și Hecter ni se vor alătura. 
Înţelegeţi? 

Ei încuviinţară. 

— Vreau să mai spun un singur lucru despre felul în care ne vom 
mișca. Se numeşte coloană tactică. Vom alerga fără să ne îndepărtăm 
unul de altul, însă pasul trebuie să fie destul de controlat pentru a 
rămâne mereu în alertă. Dacă strada e liberă, vom fi tentaţi să privim 
la distanță pentru a verifica dacă vine ceva, dar asta e o greşeală. 
Dacă vom vedea aberaţii venind de la o sută sau două sute de metri 
distanţă, vom avea timp suficient ca să reacționăm. Cel mai rău lucru 
care ni s-ar putea întâmpla ar fi un atac-surpriză. Una dintre 
creaturile acestea țâșnind dintr-un tufiş sau de după un colț. Atunci 
nu am mai avea timp nici să ridicăm arma. Așa că supravegheați 
zonele periculoase, aceasta e prioritatea. Dacă treceţi pe lângă un 
tufiş şi nu puteţi vedea ce se află în spatele acestuia, verificați-l mai 
întâi. Aţi înţeles? 

Pușca lui Maggie începu să-i tremure în mâini. 

Ethan îi atinse mâna. 

— Ai să te descurci de minune, o încurajă el. 

Ea se întoarse brusc şi vomită în iarbă. Kate o bătu ușurel pe spate, 
șoptind: 

— E în regulă, draga mea. E în regulă dacă ţi-e frică. E normal să-ţi 
fie frică. Asta o să te facă să fii mai atentă. 

Ethan se gândi cât de nepregătită era femeia aceea pentru o astfel de 
acţiune. Maggie nu fusese expusă în toată viața ei la ceva 
asemănător. Era atât de multă groază și presiune pentru ea... și 
totuşi, Maggie încerca să depășească onorabil această situație. Se 

şterse la gură și inspiră adânc de câteva ori. 

— Te simţi mai bine? o întrebă Ethan. 

— Nu pot să fac asta. Am crezut că voi putea, dar... 

— Sunt sigur că poți. 

— Nu, ar trebui să mă întorc. 

— Avem nevoie de tine, Maggie. Oamenii din peșteră au nevoie de 
tine. 

Ea încuviinţă din cap. 

— Vei fi cu mine, o încurajă Ethan, şi vom înainta cu foarte mare 
prudenţă. 

— Bine. 

— Poţi face asta. 

— Am nevoie de un minut. 

El văzuse astfel de reacţii în război. Paralizie emoţională înainte de 
luptă. Când oroarea violențelor și constanta ameninţare a morții 
copleșeau un soldat. Pe vremea când fusese în Irak, cel mai oribil 
scenariu era glonţul unui lunetist sau un IED”. Dar nici în cele mai 
groaznice zile petrecute pe străzile din Fallujah nu se confruntase cu 
astfel de creaturi, care să te urmărească pentru a te mânca de viu. 

Îi întinse mâna lui Maggie și o ajută să se ridice. 

— Eşti gata? o întrebă el. 

— Așa cred. 

El îi făcu semn peste drum. 

— Vom traversa spre casa aceea din colțul străzii. Nu te mai gândi la 
nimic altceva. 

— În regulă. 

— Vei vedea niște cadavre pe mijlocul străzii. Vreau doar să te 
previn. Ignoră-le. Încearcă să nu le priveşti, pur şi simplu. 

— Zone periculoase, zise ea, încercând să zâmbească. 

— Te-ai prins. Acum, stai aproape de mine. 

Ethan îşi ridică puşca. Simţea fluturi în stomac. 

Frica aceea veche, familiară. 

La o distanță de cinci paşi de casa cea veche, cadavrele din stradă 
deveniră vizibile. Nu te puteai abține să nu le priveşti. El numără 
șapte oameni, dintre care doi copii — măcelăriți cu toții. 

Maggie rezista eroic. Ethan îi auzea paşii la mică distanţă în spatele 
lui. 

Ajunseră pe stradă. Nu se auzeau decât pașii lor pe asfalt. Şi gâfâitul 
lor. 

Pe cele două laturi ale străzii principale nu se vedea nimic. 

Era o linişte deplină. 

Traversară o curte şi iuţiră pasul spre o casă victoriană cu două etaje. 
Se ghemuiră sub pervazul unei ferestre. Ethan aruncă o privire după 
colțul casei. 

Mai scană o dată strada principală, în ambele direcţii. Aveau drum 
liber. 

Se uită în spate, spre Kate și Hecter, şi ridică brațul drept. 

Ei se ridicară în picioare și o luară la fugă — Kate în faţă, alergând 
încrezătoare, ca şi cum ştia ce are de făcut, Hecter mai stânjenit, 
câțiva paşi în urma ei. Ethan îşi dădu seama că văzuseră cadavrele. 
Hecter rămase cu gura căscată, iar Kate se crispă. Niciunul dintre ei 
nu putea să privească în altă parte. 

Ethan se întoarse spre Maggie şi îi spuse: 

— Te-ai descurcat grozav. 

În câteva secunde, cei patru erau din nou împreună. 

— Strada e pustie, le spuse Ethan. Nu știu de ce e atâta liniște în jur, 
dar haideţi să profităm de asta! Toţi patru în același timp, de data 
asta. Vom ieși în stradă şi vom merge exact pe mijlocul ei. 


814 


— De ce? întrebă Hecter mirat. Nu ar fi mai sigur să stăm pe lângă 
case şi nu în câmp deschis, la iveală? 

— Colţurile caselor nu prezintă încredere, zise Ethan. 

Îi lăsă pe Kate şi pe Hecter un minut ca să-și tragă răsuflarea, apoi se 
ridică. 

— Care e destinaţia următoare? întrebă Kate. 

— O casă victoriană verde, la două străzi mai jos, pe cealaltă parte a 
străzii. În faţa casei e un rând de ienuperi. O să ne ascundem în 
spatele acestora. Sunteţi gata? 

— Vrei să rămân în spate? întrebă Kate. 

— Da. Supraveghează zona din dreapta noastră și mai aruncă o 
privire în spate din când în când, ca să te asiguri că nu suntem 
flancați. 

Era o dimineaţă cumplit de liniștită pe strada a opta. 

O luară la fugă pe mijlocul străzii mărginite de case victoriene 
demodate și de toate acele garduri albe din ţăruşi — perfecte în 
lumina soarelui matinal. Stomacul lui Ethan era chinuit de foame. 
Nu-şi mai amintea când mâncase ultima dată. 

Studia pe rând casele din stânga lor, și drumul din faţă. 

Curțile laterale îl enervau mai mult decât orice, toate acele nișe 
înguste dintre case, ce dădeau în curțile din spate — pe care el nu le 
putea vedea. 

Ajunseră la prima intersecţie. 

Era atât de ciudat... Se așteptase ca orașul să fie plin de aberaţii. 
Oare plecaseră? Cutreieraseră prin oraş o noapte întreagă și apoi 
plecaseră înapoi în sălbăticie, pe acelaşi drum pe care veniseră? 

Pe poarta deschisă de Pilcher? Asta ar fi simplificat lucrurile — dacă 
el ar fi putut prelua controlul gardului și l-ar fi închis din nou. 

Casa victoriană era aproape acum la doar două case distanţă. 

Ethan iuți pasul şi viră către curtea din față. Dintr-odată se trezi cu 

Kate lângă el. 

— Ce s-a întâmplat? o întrebă el cu răsuflarea tăiată. 

— Mai repede, îi zise ea gâfâind. Fugi. 

Ethan sări peste bordură și țâşni prin iarbă. 

Se uită în spate — nu se vedea nimic. 

Ajunseră la rândul de ienuperi. 

Se strecurară printre crengi, ghemuindu-se în întuneric, în spațiul 
dintre tufișuri şi casă, și așteptând cu răsuflarea tăiată. 

— Kate, ce s-a întâmplat? întrebă Ethan. 

— Am văzut una. 

— Unde? 

— Într-o casă de pe stradă. 

— Înăuntru? 

— Stătea pur şi simplu la fereastră, privind afară. 

— Crezi că ne-a văzut? 

— Nu ştiu. 

Ethan se ridică ușor în genunchi, privind printre crengi. 

— Capul jos! îi șopti Kate. 

— Trebuie să verific. Care era casa? 

— Una cafenie, cu tâmplărie galbenă. Cu un leagăn pe veranda din 
față şi doi gnomi în curte. 

Ethan văzu casa. Uşa exterioară se închise şi auzi zgomotul vag al 
ramei din lemn la impactul cu tocul uşii. Dar nu văzu aberaţia. Se 
ghemui din nou în spatele tufișurilor. 

— E afară, zise el. Uşa exterioară tocmai s-a închis. Nu ştiu unde 
este. 

— Ar putea să vină prin spatele casei, zise Kate. Strecurându-se pe 
lângă pereţi. Cât de inteligente sunt creaturile astea? 

— Înfiorător de inteligente. 

— Ştii cum vânează? Cât de ascuţite sunt simțurile lor? 

— Nu am idee. 

— Aud ceva, zise Maggie. 

Ei îi făcură semn să tacă. 

Era un zgomot surd, un soi de trăncănit. Din nou, Ethan se înălță 
puţin — destul cât să poată arunca o privire printre crengi. 

Aberaţia înainta pe două picioare, pe trotuar, către casă. Zgomotul 
pe care-l auziseră era produs de ghearele ei, care zgâriau asfaltul. 
Un mascul de proporţii, având cel puţin o sută douăzeci de 
kilograme. 

Acesta mâncase recent. Ethan abia îi putea vedea inima enormă 
pulsând, prin pelicula de sânge uscat şi resturile de organe care îi 
acopereau pieptul. 

Când ajunse la treptele verandei, se opri. Întoarse capul. 

Ethan se ghemui. Își duse degetul la buze şi se aplecă spre Kate ca 
să-i şoptească: 

— E lângă verandă, la şase metri de noi. Poate că ar trebui să atacăm. 
Ea încuviinţă. Ethan se așeză în genunchi, ridică pușca şi înălță capul 
deasupra ienuperilor. 

Ai pus un cartuş în plus pe țeavă? 

Sigur că am pus. Am încărcat arma noaptea trecută cu un cartuș în plus. 
Aberaţia nu mai era acolo, dar duhoarea ei încă se mai simţea. 
Aproape. 

Apoi apăru urlând de cealaltă parte a tufișului — cu dinţii rânjiți şi cu 
ochii lucioşi, ca niște pietre negre. 

Împuşcătura fu asurzitoare şi, deşi creatura era uriașă, glonțul o 
trânti pe spate, în iarbă. Aberaţia se prăbuşise cu fața în sus, având o 
gaură mare în piept. Sângele negru ţâşnea ca un gheizer din rană, 
mânjindu-i pielea transparentă. 

Kate era deja în picioare. Hecter și Maggie așteptau încremeniți de 
spaimă în spatele tufişului. Ethan îi zori: 

— Trebuie să plecăm. 

Îşi făcu loc printre crengi și ieși din ascunzătoare. 

Aberaţia era încă în viață. Gemea încercând să acopere gaura de 
mărimea unei monede și privind nedumerită cum sângera. 

Când Ethan trecu pe lângă ea, își întinse o gheară spre el, 
agățându-se în tivul blugilor lui şi destrămându-l cu ușurință. 

Kate se afla exact în spatele lui, iar Hecter și Maggie veneau mai 
încet din urmă. 

— Mişcaţi-vă! le strigă el. 

Alergară în stradă. Broboane de sudoare sărată se scurgeau pe 
fruntea lui Ethan, intrându-i în ochi şi provocându-i usturime. 
Traversară încă o intersecţie. 

Nu-i urmărea nimeni. 

Ethan aruncă o privire peste umăr, spre strada a opta. 

Maggie şi Hecter alergau cu sufletul la gură, încordaţi peste măsură. 
În spatele lor nu se afla nimic, din câte putea Ethan să vadă. 

Şcoala ocupa o stradă întreagă în dreapta lor. Echipamente de joacă 
rămase nefolosite în spatele unui gard din sârmă. Balansoare. 
Leagăne. Tobogane. Carusele. Un tetherball?. Un coș de baschet. 
Cărămida roşie a şcolii dincolo de parc. 

— Oh, Dumnezeule! exclamă Maggie. 

Ethan privi în urmă. 

Maggie se oprise în mijlocul străzii uitându-se spre școală. El alergă 
înapoi după ea. 

— Trebuie să mergem mai departe. 

Ea îşi îndreptă arătătorul spre școală. O uşă din partea laterală a 
clădirii se deschise și în prag se ivi un bărbat care începu să-şi fluture 
braţul. 

— Ce vom face acum? întrebă Maggie. 

Ce vom face? 

Era una din acele decizii care puteau schimba totul. 

Ethan sări peste gardul de un metru și traversă în goană curtea 
școlii, trecând pe lângă un spaţiu cu nisip pentru joacă şi pe lângă 
barele de cățărat din umbra unui plop canadian, ale cărui frunze 
galbene erau răspândite pe pavaj. 

Bărbatul care ținea uşa deschisă era Spitz, poştașul din Wayward 
Pines — o slujbă interesantă pentru un oraș care nu avea deloc nevoie 
de poștă. Cu toate acestea, el bătea străzile mai multe zile pe 
săptămână, îndesând în cutiile poştale reclame false, înștiințări 
absurde pentru plata taxelor şi alte lucruri de acest gen. 

Era un bărbat musculos, cu o barbă excentrică, și mult mai masiv 
decât majoritatea celor de aceeaşi înălțime cu el. 

Purta un tricou negru sfâșşiat și un kilt — costumul său pentru 
festivitate —, iar braţul stâng îl avea înfăşurat într-o bucată de pânză 
însângerată. Obrazul îi era brăzdat de o cicatrice urâtă şi o fâşie de 
piele îi fusese smulsă de pe piciorul drept. 

— Bună, șerifule, îl salută el pe Ethan. Nu mă aşteptam să te văd. 

— Nici eu pe tine, Spitz. Arăţi ca naiba! 

— Nişte răni minore, rânji bărbatul. Am crezut că celelalte grupuri 
au fost măcelărite. 

— Al nostru a reușit să fugă prin canalele colectoare până sus, la 
peşteră. 

— Cât de mulți aţi rămas? 

— Nouăzeci și șase. 

— Eu am optzeci şi trei de oameni în subsolul școlii. 

Kate întrebă într-un suflet: 

— Harold? 

Spitz clătină din cap, adăugând: 

— Îmi pare rău. 

— Noi am crezut că toți ceilalți au fost uciși, zise Hecter. 

— Am fost atacați în drum spre tuneluri. Am pierdut vreo treizeci de 
suflete jos, lângă râu. Brutal. După cum vedeţi, m-am implicat într-o 
mică dispută cu una dintre creaturile acelea nenorocite. A fost 
nevoie de cinci bărbaţi pentru a o imobiliza şi, dacă unul dintre ei nu 
ar fi avut o macetă, pocitania ne-ar fi omorât pe toți. Am auzit 
împușcătura de acum un minut. De aceea am ieșit. 

— Una a venit după noi pe strada vecină, zise Ethan. Noi am crezut 
că poate s-au întors toate în pădure. 

— Oh, nu. Orașul colcăie de creaturi. Am făcut raiduri prin casele 
din apropiere. Mai sunt încă oameni care se ascund în casele lor. 
Le-am salvat pe Grade și pe Jessica Turner exact înainte de răsărit. 
Jim le închisese într-un dulap peste care bătuse scânduri. El nu este 
cu grupul vostru, nu-i aşa? 

— L-am văzut noaptea trecută, zise Ethan. Nu a reușit să scape. 

— Mare păcat. 

— În ce stare sunt oamenii tăi? întrebă Maggie. 

— Trei dintre ei au murit peste noapte din cauza rănilor. Alți doi 
sunt într-o stare foarte proastă. Probabil nu vor rezista o zi întreagă. 
O parte dintre noi suntem răniți foarte rău. Toată lumea e speriată. 
Nu avem mâncare, ci doar puţină apă de la fântâni. Am avut în grup 
un profesor și, dacă el nu ne-ar fi spus să venim aici, am fi fost cu 
toții morţi. Nu am nicio îndoială. Noaptea trecută a fost război. 

— Cât de sigur e subsolul? întrebă Ethan. 

— Putea fi şi mai rău. Suntem încuiați în spatele a două uși, într-o 
sală de muzică fără ferestre. Cu o singură intrare. Am construit 
baricade. Nu spun că e o ascunzătoare impenetrabilă, dar ne 
descurcăm. 

La câteva străzi distanţă se auzi un urlet. 

— Ar fi mai bine să intraţi, zise Spitz. Se pare că cel pe care l-aţi ucis 
avea şi un amic. 

Ethan se uită la Kate, apoi la Spitz. 

— Eu mă îndrept spre munte, zise el. Mă duc după Pilcher. 

— Dacă sunt oameni răniți, i-aş putea ajuta, zise Maggie. Am făcut 
școala de asistente în viaţa mea anterioară. 

— Ne bucurăm să te avem printre noi, zise Spitz. 

Un al doilea urlet îi răspunse primului. 

— Aveţi vreo armă? întrebă Ethan. 

— Doar o macetă. 

La naiba! Trebuia să-i încredinţeze cuiva care știa să tragă. Grupul 
acela de oameni avea nevoie de protecţie. 

— Kate, ar trebui să rămâi şi tu cu ei, zise el. 

— Dar tu ai nevoie de mine. 

— Da, dar dacă mergem împreună și vom fi ucişi amândoi, atunci ce 
se va întâmpla? Cel puţin, în felul acesta, tu vei fi planul de rezervă 
dacă eu nu voi reuși să mă întorc. Și, între timp, îi vei putea proteja 
pe aceşti oameni. 

Hecter nu părea prea încântat de această idee. 

— Ei bine, Ethan, presupun că o să merg eu cu tine, zise el. 

— O să ne mai vedem, şerifule? întrebă Spitz. 

— Să sperăm, zise Ethan, apoi o apucă pe Maggie de mână şi o 
întrebă: În sertarul noptierei ai spus? 

— Da. Urci la etaj, faci dreapta când ajungi în capătul scărilor şi intri 
pe ultima uşă. 

— Casa ta e încuiată? 

— Nu. 

— Cum arată? 

— E roz, cu tâmplărie albă. Are o coroniţă pe ușa din faţă. 

Maggie și Spitz intrară în clădirea școlii. 

Pe când Ethan se întorcea să plece, Kate îl cuprinse pe neașteptate cu 
braţele şi imediat îi simţi mâinile reci precum gheaţa pe gât. ÎI trase 
spre ea până când buzele lor se atinseră, apoi îl sărută, iar el se lăsă 
în voia ei. 

— Ai grijă, îi şopti, apoi intră în clădirea şcolii. 

Ethan se uită la Hecter. 

Aberaţiile urlau. 

— Două străzi, zise Ethan. Putem reuși. 

Alergară prin curtea şcolii, printre mesele de picnic, apoi străbătură 
terenul de fotbal, îndreptându-se direct spre gard. 

Ethan se uită în spate şi observă mișcare în stradă — siluete palide 
care mergeau pe patru picioare. 

Cu pușca pe umăr, puse ambele mâini pe gard şi sări peste el. 
Ateriză de cealaltă parte a gardului și o luă la fugă. Ţâșni într-o 
intersecţie. În dreapta era liber. În stânga patru aberaţii 
îndreptându-se spre ei, la câteva străzi distanţă. 

Pe la jumătatea străzii, o aberaţie sări prin fereastra frontală a unei 
case și ateriză în faţa lui Ethan, atacându-l. 

— Fugi! strigă el la Hecter, apoi se opri şi mai băgă un glonț pe ţeava 
puștii. 

Hecter țâşni pe lângă el, iar Ethan dobori monstrul împușcându-l în 
cap. 

Alergă după Hecter, iar când ajunseră la intersecția din apropierea 
casei lui Maggie, îi trecu prin cap că nu o întrebase cum arăta mașina 
ei. Pe strada aceea erau o mulțime de mașini, dintre care două 
parcate lângă bordură, în fața casei lui Maggie. 

Nişte aberaţii se iviră undeva înainte, venind către ei pe strada 
principală, la doar o aruncătură de băț. Apoi Ethan se uită în spate și 
văzu vreo şase creaturi care apăruseră la colțul străzii din apropierea 
școlii. 

El şi Hecter parcurseră şi ultimii zece metri, traversând curtea lui 
Maggie. Urcară treptele verandei acoperite. Deschiseră ușa 
exterioară. Aberaţiile urlau. Apropiindu-se. 

Hecter începu să-și piardă concentrarea. 

Ethan întoarse mânerul sferic, împinse ușa cu umărul şi se repezi în 
casă. 

— Încuie ușa, strigă Ethan atunci când Hecter intră după el 
împleticindu-se. Rămâi pe scări și trage în tot ce intră în casă. 

— Unde te duci? 

— După cheile maşinii. 

Ethan urcă scările într-un suflet. Prin pereţi se auzeau urlete. 

Când ajunse pe palierul primului etaj, se întoarse spre dreapta și 
alergă spre uşa închisă din capătul holului. Se izbi în ea fără să 
încetinească. 

Pereţi galbeni, muluri albe pe plafon. Draperii uşoare, trase. 

Un halat de baie drapat pe spătarul unui scaun. Un pat mare, plin de 
perne, făcut cu grijă. 

Un teanc de romane scrise de Jane Austen și un arzător pentru 
esențe pe noptieră. 

În aerul rece încă mai persista fumul parfumat. 

Refugiul lui Maggie. 

Ethan se repezi spre noptieră şi trase sertarul. 

La parter — zgomot de sticlă spartă. 

Lemn crăpat. Mârâieli. 

Hecter strigă ceva. Ethan întinse mâna până în fundul sertarului și 
simţi cheile. 

Se auzi o împușcătură. Urlete de aberaţii. 

Hecter ţipând: 

— Oh, Doamne! 


Țac-ţac — probabil Hecter încărca arma din nou. 

Bum. 

Ţac-ţac. 

Un tub de cartuș rostogolindu-se pe scări. 

Ethan îşi îndesă cheile lui Maggie în buzunarul din faţă al blugilor şi 
ţâșni în hol. Hecter urlă. Nu se mai auzi niciun foc de armă. 

Tălpile netede ale bocancilor lui Ethan alunecară pe parchet când 
ajunse în capătul scărilor. Încercă să-și păstreze echilibrul. 

Sânge. 

Peste tot. 

Trei aberaţii deasupra lui Hecter — una înfigându-și colții în piciorul 
lui drept, alta sfâșiindu-i bicepsul și o a treia îngropându-și capul în 
stomacul lui. 

Hecter scoase un țipăt, trăgând disperat un pumn în capul aberaţiei 
care-l eviscera. 

Ethan ridică puşca. 

Primul glonţ decapită aberaţia care sfâşia stomacul lui Hecter. O 
împușcă şi pe a doua, care ridicase capul arătându-și colții, dar a 
treia făcu un salt spre Ethan, fiind pe punctul de a-și înfige ghearele 
în el. Armă Mossbergul și trase. 

Aberaţia se prăbuşi, rostogolindu-se pe scări, şi ateriză peste alte 
două aberaţii care tocmai dăduseră buzna pe ușa din faţă. 

Ethan puse încă un glonţ pe ţeavă şi, stând în capul scărilor, încercă 
să-şi planifice următoarea mişcare, făcând eforturi uriașe să-şi 
păstreze controlul în fața panicii. 

Braţul lui stâng era atât de sensibil după reculul Mossbergului, încât 
până şi încercarea de a-şi propti din nou patul puștii în umăr se 
dovedi o agonie. 

Cele două aberaţii ieşiră de sub trupul celei moarte și țâşniră spre el, 
însă Ethan le împușcă pe amândouă în timp ce urcau scările. 

Casa era plină de fum după focurile de armă și, pentru o clipă, 

singurul zgomot fu ţârâitul pneumatic al arterei femurale din 
piciorul lui Hecter, din care sângele ţâşnea în jeturi prelungi și 
arcuite spre ușa din faţă. 

Scările aveau un aspect sinistru, fiind pline de sânge. 

Hecter gemea, tremurând violent în timp ce-și ținea intestinele în 
mâini, îngrozit şi stupefiat în același timp, de parcă nu putea să 
creadă că i se întâmplau asemenea grozăvii. 

Sângele se scurgea din el cu o viteză uimitoare. Era palid din cauza 
șocului şi o sudoare rece îi lipise părul de cap, iar fața lui avea acel 
luciu cadaveric care prevestea ceea ce avea să urmeze. 

El ridică privirea spre Ethan, cu o expresie pe care doar un soldat 
muribund ar putea să o afişeze în fața camaradului său, care scăpase 
de glont. 

Frică. 

Nedumerire. 

Te-rog-Doamne-spune-mi-că-nu-e-adevărat. 

Uşa din faţă fusese smulsă din balamale, iar prin deschidere, Ethan 
văzu mai multe aberaţii năvălind în curtea din față. 

Aveau să-l mănânce pe Hecter înainte ca acesta să-și dea ultima 
suflare. 

Ethan puse mâna pe pistol și scoase siguranța. 

Nu avea idee dacă era adevărat, dar îi spuse lui Hecter: 

— Vei merge într-un loc mai bun. 

Hecter îl privea nedumerit. 

Ar fi trebuit să te las pe tine să cauţi cheile. 

Ethan îl împușcă pe pianist între ochi și fugi spre scări. Când 
monștrii năvăliră în casă pe uşa din față, Ethan străbătea alergând 
holul de la etaj, îndepărtându-se de dormitorul lui Maggie. 

Alese a doua ușă din dreapta. 

O închise încet după el și trase un zăvor care nu avea nicio șansă de a 

opri pe cineva. 

Văzu o cadă cu picioare sub o fereastră cu geam opac. 

În timp ce se apropia de fereastră, auzi aberaţiile. 

Mâncau. 

Ethan puse pușca pe chiuveta cu picior şi intră în cadă. Scoase 
piedica ferestrei și o ridică la șaizeci de centimetri de pervaz. Era o 
deschidere prea mică. 

Se urcă pe marginea căzii şi se uită pe fereastră în curtea mică din 
spatele casei — îngrădită şi pustie. 

Scările trosniră: aberaţiile veneau. În holul de la etaj, se auzi o 
bufnitură asurzitoare de parcă un bolid ar fi spart în forță una dintre 
uşi. Ethan cobori de pe marginea căzii şi luă arma. 

O aberaţie scoase un urlet de cealaltă parte a ușii. 

Ceva se izbi cu violență în ușă. 

Placajul începu să se crape la mijloc. 

Ethan încărcă pușca și trase un glonţ exact în centrul ușii. Ceva se 
izbi de peretele din partea opusă. Acum, uşa băii avea o gaură de 
mărimea unui glonţ, iar dedesubt se formase o băltoacă de sânge 
care începea să se lățească pe gresia cu model „tablă de șah“. 

Ethan se urcă din nou pe marginea căzii. 

Aruncă pușca pe acoperiş şi se strecură prin deschiderea ferestrei, în 
timp ce o altă aberaţie se trântea în uşa din spatele lui. Îngenunchind 
sub rama ferestrei, Ethan puse opt gloanţe pe țeavă, apoi îşi trecu 
peste umăr cureaua armei. 

Aberaţia încerca încă să spargă ușa băii. 

Ethan închise fereastra şi păși cu grijă în jos, spre marginea 
acoperişului. 

Acesta cobora în pantă până la trei metri deasupra curții din spate. 
Se aşeză în patru labe şi, sprijinindu-se în mâini, se lăsă în jos peste 
marginea acoperișului, ţinându-se de jgheab, până când reuşi să 

reducă distanța până la pământ cu un metru și jumătate. 

Ateriză dur pe sol, îndoind genunchii pentru a amortiza șocul 
impactului. Se rostogoli, apoi se ridică rapid în picioare. 

Prin ochiurile de geam ale uşii din spate, văzu mişcare în interior. 
Ocoli alergând curtea interioară, pavată cu cărămidă. Muşchii şi 
oasele sale — precum și fiecare centimetru pătrat din suprafaţa 
corpului său — sufereau o continuă agonie. 

Gardul era construit din scânduri înguste, având un metru şi 
jumătate înălțime, iar poarta se deschidea în curtea laterală a casei. 
Aruncă o privire deasupra porții. Nu se vedea nicio aberaţie. Trase 
zăvorul şi deschise poarta doar atât cât să se poată strecura afară. 
Sus, la etajul al doilea al casei, auzi un geam spărgându-se brusc. 
Alergă pe lângă casă și încetini când ajunse în curtea din faţă. 
Pentru moment, era pustie. 

Analiză cele două maşini parcate lângă bordura din fața casei lui 
Maggie. 

Un Jeep CJ-5 rablagit, cu acoperiş textil. 

Un Buick alb station wagon, cu aspect preistoric. 

Îşi scoase cheile din buzunar. 

Erau trei pe inel. 

Toate brute, fără profil. 

Undeva deasupra lui, auzi un hârșâit ciudat. Puteau fi gheare 
zgâriind acoperișul de tablă. 

Traversă curtea alergând. 

Pe la jumătatea drumului până la bordură, se uită în spate — la timp 
pentru a vedea o aberaţie sărind de pe acoperiș deasupra verandei. 
Creatura ateriză pe pământ şi se năpusti spre Ethan. 

El se opri pe trotuar, se întoarse, ridică pușca și trase un glonț în 
sternul creaturii. 

În casă, urletele se întețiră. 

Buickul era cel mai aproape de el. 

Cincizeci la sută şanse să fie maşina lui Maggie. 

Ethan deschise portiera pasagerului din faţă, se aruncă în mașină și o 
închise imediat în urma lui. 

Mutându-se în spatele volanului, băgă în contact prima cheie. 
Nimic. 

— Haide... 

Cheia numărul doi. 

Aceasta intră uşor în contact, dar nu se întoarse. 

O aberaţie țâșni afară pe ușa casei lui Maggie. 

Cheia numărul trei. 

Patru aberaţii se iviră în faţa celei dintâi, şi în timp ce două dintre ele 
se grăbiră să ajungă pe iarbă lângă amicul lor muribund, Ethan 
constată că ultima cheie din cele trei nici măcar nu intra în contact. 
La naiba. La naiba. La naiba. 

Ethan se lăsă în jos pe scaunul șoferului și se ghemui pe podea. 

Nu mai vedea nimic, dar putea auzi aberaţiile în curtea casei. 

Ele se vor uita încoace şi te vor vedea. lar apoi? Pleacă. Chiar acum. 

Ridică mâna şi apucă mânerul portierei, trăgând încetişor. Portiera 
se deschise. Se strecură afară și rămase ghemuit pe asfalt, lipit de 
maşină. Nu putea fi zărit dinspre casă. Pe stradă nu erau aberaţii. 

Se ridică încet, până când reuși să se uite prin ferestrele mașinii. 
Numără șase aberaţii în curtea din față, iar prin uşa deschisă văzu 
încă două mâncând ceea ce rămăsese din Hecter. 

Jeepul era parcat la numai câțiva centimetri de bara de protecţie a 
Buickului. Apucă puşca de pe bancheta din față și începu să se 
târască pe asfalt. 

Riscând să fie văzut preț de câteva secunde, el trecu între Buick și 
Jeep, însă aberaţiile nu-l observară. 

Apoi se ridică şi privi pe ferestrele din plastic ale acoperişului textil 

al Jeepului. Câteva aberaţii intraseră din nou în casă. Una încă stătea 
aplecată deasupra cadavrului celei împușcate de Ethan, scâncind. 
Portiera șoferului era descuiată. Ethan intră în maşină şi puse arma 
între scaune. 

Introduse prima cheie în contact. O aberaţie scoase un urlet. 

Îl văzuseră. Se apropiau. 

Întoarse cheia. 

Nimic. 

Bâjbâind, încercă să apuce a doua cheie, dar realiză că nu avea timp. 
Apucă pușca și sări din Jeep, alergând până în mijlocul drumului. 
Cinci aberaţii deja alergau spre el. 

Nu trebuie să ratezi, altfel ai să mori. 

Împuşcă aberaţia care conducea grupul, apoi pe cele două din stânga 
acesteia, retrăgându-se cu paşi repezi atunci când ultima pereche de 
monștri îl încolți. 

Îi trebuiră trei gloanţe pentru a-l dobori pe al patrulea. 

Doar unul pentru a-l omori pe al cincilea, care ajunsese la trei metri 
de el. 

Încă trei aberaţii ieșiră în goană din casă. Cu coada ochiului, observă 
mișcare pe străzile din jurul lui — cete de aberaţii veneau spre el din 
toate direcţiile. 

Un mârâit în spate îl făcu să se întoarcă. 

Două aberaţii ţâşniră spre el în patru picioare, ca o pereche de 
rachete — o femelă masivă și un exemplar mai mic, care nu putea 
cântări mai mult de treizeci și cinci de kilograme. 

Îndreptă arma spre aberaţia mai mică. 

Ochi. Creatura se rostogoli pe asfalt. 

Mama cu ochi lăptoşi a creaturii se opri brusc, ghemuindu-se 
deasupra progeniturii împușcate. 

Scoase un urlet prelung şi tragic. 

Ethan eliberă tubul cartușului tras. 

Ţinti. 

Mama se uită la el, iar Ethan sesiză ura inteligentă şi mistuitoare 
care-i îngusta ochii. 

Ea se ridică pe picioarele din spate şi se repezi la el. Cârâind 
înfiorător. 

Clic. Pușca era goală. 

Aruncă pușca şi scoase pistolul, în timp ce se retrăgea spre Jeep. O 
doborî pe mamă cu două gloanţe de calibrul .50, care-i găuriră gâtul. 
Erau peste tot acum. El alergă spre Jeep. 

O aberaţie înaltă de doi metri sări pe capotă. 

Ethan trase două focuri în succesiune rapidă în toracele creaturii. 
Ajunse la portiera șoferului când din spatele mașinii se ivi o altă 
aberaţie. 

Ethan o culcă la pământ cu un foc tras în cap de la mică distanţă — cu 
o jumătate de secundă înainte ca aberaţia să-şi înfigă o gheară în 
beregata lui. 

Se urcă la volan. Nu-și amintea ce cheie încercase ultima dată, aşa că 
introduse în contact prima cheie pe care o simţi între degete. 

O aberaţie se ivi în spatele ferestrei din plastic din dreptul scaunului 
pasagerului. O gheară sfâşie fereastra și un braț lung şi musculos 
pătrunse înăuntru. 

Ethan ridică pistolul Desert Eagle din poală și împușcă aberaţia în 
față atunci când aceasta încercă să se urce în Jeep. Cheia nu se 
răsucea în contact. 

În timp ce bâjbâia după următoarea, un gând înfiorător îi trecu prin 
minte — dacă maşina lui Maggie era de fapt parcată pe cealaltă parte 
a străzii? Sau ceva mai departe, lângă bordură? Doar nu trebuia să o 
conducă tot timpul. 

Atunci voi fi mâncat de viu în acest Jeep. 

Un hârşâit în spatele lui Ethan. 

Întoarse capul. O gheară lungă și neagră sfâșia fereastra din plastic 
din spate a mașinii. 

Prin geamul vechi şi murdar nu se putea distinge mare lucru, dar 
Ethan putea vedea suficient din capul monstrului pentru a-l ţinti cu 
pistolul. 

Trase prin fereastră. 

Sângele stropi plasticul, iar glisiera pistolului se retrase. 

Goală. 

Cu un singur încărcător, avea să-i ia minimum treizeci de secunde ca 
să scoată cutia de gloanţe de calibrul .50 şi să încarce din nou 
pistolul... 

La naiba! 

Nu luase cu el muniţie de rezervă pentru Desert Eagle. 

Doar pentru Mossberg. 

Aberaţiile se apropiau. Vedea o mulțime prin parbriz și auzea altele 
îndreptându-se spre el dinspre casa lui Maggie. 

Luă cea de-a doua cheie, gândindu-se: Cât de ciudat — viața mea 
depinde de această cheie, dacă ea se va întoarce sau nu în contact. 

Cheia se potrivea. 

Apăsă tare pedala ambreiajului. 

Te rog... 

Motorul dădu să pornească de câteva ori... 

Şi se trezi la viaţă. 

Bolboroseala aceea a motorului însemna viaţă. 

Ethan decuplă frâna de mână şi căută schimbătorul de viteze al 
cutiei manuale în trei trepte. 

Băgă în marșarier, apoi acceleră. Jeepul ţâşni înapoi şi se ciocni de 
Buick, ţintuind o aberaţie urlătoare de bara de protecție a mașinii. 
Ethan băgă în viteza întâi, roti volanul şi apăsă pedala de acceleraţie 

până la podea. 

Maşina ţâşni înainte pe stradă. 

Aberaţiile erau peste tot. 

Dacă ar fi condus o maşină mai sigură, nu ar fi ezitat să le lovească în 
plin, însă Jeepul era compact, iar distanţa dintre roți mai mică, așa că 
existau toate șansele să se răstoarne dacă ar fi încercat așa ceva. Se 
îndoia că mașina ar fi putut suporta o ciocnire frontală cu un mascul 
- fie acesta și de mărime medie. 

Se simţea atât de bine când accelera... 

Făcu un viraj brusc spre stânga pentru a ocoli o aberaţie, cu Jeepul 
mergând înclinat, pe numai două roți. Mașina ajunse din nou cu 
toate cele patru roți pe asfalt. Patru aberaţii înaintau direct spre el, 
fără ezitare și fără vreun indiciu că ar fi renunţat la ruta lor 
sinucigașă. 

Trase tare de volan, urcă pe bordură cu maşina și trecu printr-un 
gard din țăruşi cu cincizeci de kilometri pe oră, apoi printr-o curte 
din colţul străzii. Spulberă din nou gardul în locul prin care ieşi. 
Jeepul trepidă zgomotos când ajunse la curbă, apoi începu să ruleze 
din nou pe asfalt, cu cauciucurile scrâşnind atunci când Ethan 
îndreptă din nou volanul. 

În față drumul era liber. 

Viteză maximă. Schimbă într-a doua. 

Orice motor avea mașina aceea sub capotă, era al naibii de zdravăn. 
Ethan aruncă o privire în oglinda laterală. 

O ceată de aberaţii — de vreo treizeci sau patruzeci de exemplare — îl 
urmărea pe mijlocul străzii, cârâielile lor auzindu-se în pofida 
zgomotului puternic al motorului cu opt cilindri. 

Atinse o sută de kilometri pe oră în timp ce rula pe strada 
următoare. 

Trecu pe lângă un parc pentru copii, unde o duzină de aberaţii mici — 

probabil pui — înfulecau dintr-un morman de cadavre pe iarbă. 
Probabil că erau patruzeci sau cincizeci de cadavre acolo. Unul 
dintre grupurile condamnate. 

Strada a șasea se termina brusc. Pădurea de pini înalți se ivi la 
distanţă. Ethan reduse viteza. 

Depășise aberațţiile, care rămăseseră la cel puţin patru sute de metri 
în urma lui. 

Pe strada a treisprezecea, făcu un viraj strâns spre dreapta și apăsă 
din nou pedala accelerației. 

Merse de-a lungul pădurii până la strada următoare, apoi trecu pe 
lângă spital. 

Reduse viteza cu o treaptă și făcu un viraj lent spre stânga, 
încadrându-se pe principala stradă care ieşea din oraş. 

Acceleră. 

Wayward Pines începu să se micșoreze în oglinda retrovizoare. 
Trecu de panoul de rămas-bun, întrebându-se dacă reușise cineva să 
ajungă până acolo, în pădure, când începuse măcelul. 

Ca un răspuns la întrebarea sa, depăși un Oldsmobile parcat pe 
marginea drumului. Ferestrele autoturismului erau  țăndări, 
exteriorul fiind acoperit complet de urme de dinţi și de zgârieturi. 
Nişte oameni încercaseră să fugă spre periferia oraşului, doar ca să 
cadă pradă unui grup de aberaţii. 

La indicatorul Curbă periculoasă în față, Ethan viră de pe drum în 
pădure. 

Păstră aceeași viteză, trecând printre copaci. Bolovanii se iviră la 
distanţă. 

Avea un buzunar plin cu gloanţe pentru puşcă, dar nu avea pușcă. 
Un pistol care putea face ravagii, dar care nu mai avea gloanţe. 

Nu era echipamentul ideal pentru ceea ce avea de gând să facă. 
Aflorimentul care masca intrarea în superstructură se ivi la o sută de 

metri în faţă. 

Ethan schimbă într-a doua, încleștându-și mâinile pe volan. 
Cincizeci de metri. 

Pedala de accelerație era apăsată până în podea, iar căldura 
motorului supraîncălzit se răspândea în interior prin gurile de 
ventilaţie. 

Când ajunse la douăzeci și cinci de metri, se încordă. 

Acul vitezometrului era în aceeași poziţie. 

Se pregătea să intre cu şaizeci și cinci de kilometri pe oră într-un 
perete de stâncă. 

Theresa Burke 


Ea era în Seattle, la vechea lor casă din Queen Anne. Familia ei era 
adunată în curtea din spate a casei, în una dintre acele seri de vară 
perfecte când puteai admira tot ce era în jur. Muntele Rainier. Puget 
Sound şi peninsula Olympic, de cealaltă parte a apei. Lacul Union și 
zgârie-norii. Totul verde şi perfect, apa strălucind la apusul soarelui. 
Toate neplăcerile provocate de zilele mohorâte și reci erau uitate 
după astfel de zile. Orașul era mult prea frumos, aproape ireal. 
Ethan stătea lângă grătar, pregătind file de somon pe scânduri de 
cedru înmuiate în vin. 

Ben zdrăngănea la o chitară acustică într-un hamac. Ea era acolo. 
Totul era atât de real... Visul era lucid. În timp ce se îndrepta spre 
soțul ei, punându-și mâinile pe umerii lui, se îndoia totuşi că se 
petrecea totul aievea, dar simțea mirosul îmbietor al peştelui fript şi 
lumina soarelui care o făcea să mijească ochii, iar burbonul de 
calitate pe care îl sorbea îi provoca o letargie plăcută în picioare. 

— Cred că astea sunt gata, zise ea, apoi lumea începu să trepideze şi, 
chiar dacă ochii ei erau deja deschişi, îi lărgi tot mai tare pentru a-l 
vedea pe Ben scuturând-o să se trezească. 

Se ridică în capul oaselor pe pietrele reci ale cavernei, nedumerită. 
Nu mai știa unde se află. Câţiva oameni alergau pe lângă ea către o 
uşă mare din buşteni care era acum larg deschisă. 

Visul se spulberă rapid, lumea reală revenind din nou la suprafața 
conștiinței — ca o mahmureală chinuitoare. Nu-şi putea aminti când 
visase ultima dată despre viaţa ei anterioară, iar momentul acesta i 
se părea cel mai nepotrivit. 

Se uită la Ben și-l întrebă: 

— De ce e ușa deschisă? 

— Trebuie să plecăm, mamă. 

— De ce? 

— Aberaţiile se vor întoarce. Unul dintre cei care supraveghează 
împrejurimile a văzut o ceată escaladând stâncile. 

Această veste o trezi complet la realitate. 

— Câte? întrebă ea. 

— Nu ştiu. 

— De ce părăsesc toți peştera? 

— Ei nu cred că uşa va mai rezista unui nou atac. Să mergem. 

Ben o apucă de mâini și o ajută să se ridice. 

Alergară spre ușa deschisă. În peşteră, panica lua proporţii. Oamenii 
începuseră să se îngrămădească spre ieşire — coate înfigându-se în 
coaste, piele frecându-se de piele... 

Theresa îl apucă pe Ben de mână, trăgându-l în faţa ei. Își croiră 
drum împreună până în pragul uşii masive. 

Tunelul răsuna de voci, fiecare luptându-se să ajungă mai repede la 
lumina din capătul tunelului. 

Theresa și Ben ieşiră în cele din urmă la lumina soarelui amiezii, sub 
un cer atât de albastru, încât părea ireal. Ea puse piciorul pe 
marginea stâncii și aruncă o privire riscantă în jos. 

— Oh, Iisuse! exclamă ea. 

Cel puţin douăzeci de aberaţii începuseră să escaladeze stânca. 

Alte cincizeci se adunau deja la baza versantului, o sută de metri mai 
Jos. 

Din pădure ieșeau tot mai multe. 

Ben făcu un pas spre margine, dar ea îl trase înapoi. 

— Nici să nu te gândești. 

Haosul care începuse în peșteră se transformă acolo, la lumina zilei, 
într-o adevărată isterie colectivă. Oamenii văzuseră cine se apropia. 
Unii fugiseră înapoi în tunel. Alţii încercau să se caţere mai sus pe 

versantul stâncos. Câţiva împietriseră de groază, așezându-se cu 
spatele lipit de stâncă şi încercând să ignore realitatea. 

Cei cărora Ethan le încredințase arme se așezau strategic de-a lungul 
pervazului stâncos cel mai înalt, încercând să ţintească aberațiile 
care escaladau deja stânca. Theresa văzu o femeie scăpându-și 
pușca. Un bărbat pierzându-și echilibrul și prăbuşindu-se urlând în 
pădure. 

Primul foc de armă răsună de pe marginea stâncii. 

— Mamă, ce facem? 

Theresa ura groaza care începea să se contureze în privirea lui Ben. 
Aruncă o privire în urmă, spre cărarea pietroasă care ducea înapoi în 
peşteră. 

— Ar fi trebuit să rămânem înăuntru? o întrebă Ben. 

— Şi să ne rugăm să reziste ușa? Nu. 

În dreapta deschiderii tunelului, un pervaz îngust de piatră se 
întindea în jurul muntelui. De la distanță, Theresa nu-și putea da 
seama dacă era accesibil, dar era mai mult decât nimic. 

— Vino, îi zise ea. 

Îl apucă pe Ben de braţ şi îl împinse înapoi pe cărarea spre tunel, în 
timp ce focurile de armă se întețeau în urma lor. 

— Parcă spuneai... 

— Nu ne întoarcem în peşteră, Ben. 

Când ajunseră la gura tunelului, Theresa se uită mai bine la pervazul 
din piatră. Nu putea fi mai lat de treizeci de centimetri. Pe partea 
aceea nu erau nici scânduri și nici cabluri de susţinere. Părea 
imposibil de trecut pe acolo. 

Se întoarse spre Ben în timp ce oamenii treceau pe lângă ei, 
îndreptându-se spre gura tunelului. 

Undeva printre copacii de mai jos, o aberaţie scoase un cârâit 
prelung. 

— Trebuie să mergem pe marginea aceasta de stâncă, zise ea. 

Ben privi cărarea naturală şi îngustă care trecea de-a curmezişul 
peretelui stâncos și spuse: 

— Pare foarte periculoasă. 

— Ai prefera să fii blocat în peştera aceea în timp ce peste cincizeci 
de aberaţii vor dobori ușa? 

— Dar ceilalți? 

— Datoria mea e să te protejez pe tine. Eşti gata? 

El încuviință repede din cap, cu un aer reticent. 

Theresa simți un nod în stomac. Păşi pe marginea îngustă și își lipi 
pieptul de faţa stâncii, palmele ei mişcându-se de-a lungul suprafeţei 
de piatră. Făcând pași mici și iuți, ea încerca să se țină de 
proeminențe sau de scobituri — acolo unde le găsea. După ce înaintă 
un metru și jumătate, privi înapoi spre Ben. 

— Ai văzut cum am înaintat eu? 

— Da. 

— E rândul tău. 

Renunţase cu greu la siguranța acelei cărări late din interiorul 
muntelui, dar acum îi era de o mie de ori mai greu să-şi privească 
fiul păşind pe marginea aceea imposibil de îngustă. Primul lucru pe 
care îl făcu Ben fu să privească în jos. 

— Nu, nu trebuie să faci asta, scumpule. Uită-te doar la mine. 

Ben ridică privirea. 

— E mult mai greu de escaladat la lumina zilei, spuse el. 

— Concentrează-te doar asupra felului în care păşeşti, îi zise ea, și 
ţine-ți palmele pe stâncă, așa cum fac eu. Ai să găsești din loc în loc 
scobituri sau proeminențe pe care să le apuci. 

Ben porni spre ea, pas cu pas. 

— Te descurci grozav, scumpule. 

Băiatul ajunse lângă ea. Merseră mai departe. 

După vreo şase metri, aflorimentul se deschidea larg dedesubtul lor 
- o pantă abruptă de o sută douăzeci de metri până la baza copacilor 
din pădure. Atât de verticală încât, dacă ai fi căzut de la înălțime, nu 
te-ai mai fi lovit de nimic până jos. 

— Cum te descurci, amice? întrebă Theresa. 

— Bine. 

— Te uiţi în jos? 

— Nu. 

Theresa aruncă o privire în spate. Ben privea în jos. 

— La naiba, Ben! 

— Nu pot să mă abțin, zise el. Am o senzaţie ciudată în stomac și 
simt furnicături. 

Ea ar fi vrut să întindă mâna spre el, să-l apuce de mână şi să-l ţină 
bine. 

— Trebuie să mergem mai departe, îl îndemnă ea. 

Theresa nu era sigură, însă cărarea pe care păşeau părea să se 
îngusteze. Piciorul ei drept — pe care-l ţinea perpendicular pe cărare 
şi cu vârful spre peretele stâncii, ieşea în afara bordurii cu vreo 
câţiva centimetri. 

Când ajunseră la o cotitură în stâncă, mai multe focuri de armă se 
auziră în urma lor, la gura tunelului spre peșteră. Theresa şi Ben 
priviră înapoi. 

Câteva zeci de oameni se retrăgeau în viteză pe cărarea care intra în 
tunel cu o disperare care trăda faptul că fugeau ca să-și salveze viața. 
Mai multe urlete izbucniră atunci când acei monștrii reuşiră să se 
caţere pe marginea stâncii. Când ajunseră la cărarea care ducea spre 
peșteră, aberaţiile începură să alerge pe toate cele patru picioare spre 
gura tunelului. 

— Dacă ne vor vedea? întrebă Ben. 

— Nu mişca, îi șopti Theresa. Nici măcar un muşchi. 

Când ultima dintre aberaţii - ea numărase patruzeci și patru — 
dispăru în tunel, Theresa zise: 

— Să mergem. 

În timp ce înaintau de-a lungul cotului făcut de peretele stâncos, mai 
multe bufnituri înfundate răsunau din tunel. 

— Ce-i asta? întrebă Ben. 

— Aberaţiile. Se izbesc în ușa cavernei. 

Theresa îmbrăţișă stânca şi păși cu sufletul la gură dincolo de colțul 
acesteia, pe un pervaz din piatră lat de numai cincisprezece 
centimetri. 

Brusc, un cor infernal de urlete se ridică în interiorul tunelului. 

VI 


Hassler 


Gas Work Park 
Seattle, Washington, cu 1 816 ani în urmă 


Hassler prăjeşte burgeri pe un grătar, la umbra ruinelor companiei Seattle 
Gas Light — o colecție de cilindri ruginiți şi de structuri din fier care se ițesc 
la orizont la fel ca ruinele unui oraş industrial futurist. larba abundentă şi 
verde ca smaraldul coboară până la malurile lacului Union, care scânteiază 
în lumina soarelui după-amiezii. E iunie. E cald. Întregul oraş pare să fi ieşit 
afară ca să profite de această zi perfectă, deosebită. 
Pânzele bărcilor adaugă lacului mici triunghiuri de culoare. 
Zmeie înălțate în văzduh împodobesc albastrul cerului. 
Frisbee-uri sfâşie aerul şi râsete stridente de copii răsună dinspre clădirea ce 
adăposteşte instalaţiile de exhaustare și de compresie ale fostei fabrici — cea 
care a fost transformată în prezent în „spațiu de joacă“. 
Este picnicul anual pentru filiala Serviciului Secret din Seattle, iar lui 
Hassler i se pare extrem de ciudat să vadă toate acele picioare goale, purtând 
sandale, ale celor din echipa sa, în locul costumelor negre şi scorțoase sau al 
pantalonilor office. 
Asistentul său, Mike, se apropie de el cu două farfurii goale şi două porții de 
bratwurst. 
Hassler înfige furculita în unul dintre cei doi bratwurşti şi o zăreşte pe 
Theresa Burke îndepărtându-se de grupul cu care a stat până atunci şi 
îndreptându-se spre marginea apei. După cât de repede păşeşte, nu pare că 
ar vrea să se plimbe. 
Hassler pune furculita jos şi se uită la asistentul său. 
— Ti-am spus că te promovez? îl întreabă Hassler. 

Ochii lui Mike se fac mari. Îl priveşte cu interes pe şeful lui. Tânărul 
lucrează cu Hassler de opt luni, dar a demonstrat — în diverse ocazii — 0 lipsă 
desăvârşită de ambiţie în privința carierei, de parcă unicul lui scop în viață 
ar fi să răspundă la telefon, să toarne cafea şi să tasteze ceea ce-i dictează 
agentul special. 

— Serios? spuse Mike. 

Hassler îşi dă jos şorțul cu pătrăţele albe şi roşii şi îi încredințează o sarcină 
ucenicului său. 

— Noua ta îndatorire este să întrebi oamenii dacă ar vrea un hamburger, un 
bratwurst sau ambele. Și, de asemenea, să nu arzi preparatele. 

Umerii lui Mike se îndoiră vizibil. 

— Voiam să-i duc o farfurie lui Lacy. 

— E noua ta iubită? 

— Da. 

— Spune-i să vină aici ca să-i dai vestea cea mare. 

Hassler îl bate pe Mike pe umăr şi abandonează grătarul, păşind prin iarba 
presărată cu flori de piciorul-cocoşului. 

Theresa stă pe malul apei. Hassler se apropie de țărm şi se opreşte la şase 
metri de ea, pretinzând că admiră peisajul superb. Turnurile radio de pe 
Capitol Hill. Versanții acoperiți de case din Queen Anne. 

După o clipă, el se uită spre ea. 

Theresa priveşte fix în direcția apei, cu maxilarul încleştat şi cu ochii mari. 
— E totul în regulă? o întreabă el. 

Ea tresare, se uită spre el, îşi şterge ochii şi se chinuie să zâmbească. 

— Oh, da. Mă bucuram doar de frumusețea acestei zile. Mi-aş dori să avem 
mai multe la fel. 

— Nu mai spune... Asta mă face să regret că nu ştiu să navighez. 

Theresa întoarce capul spre parc, unde restul petrecăreților socializează de 
zor. 

Hassler se uită în aceeaşi direcție. 

Briza poartă damful plăcut de bere turnată în cupe de plastic. 

El îi observă pe Ethan Burke şi pe Kate Hewson stând deoparte, singuri. 
Kate râde, iar Ethan face gesturi ample, probabil povestindu-i ceva sau 
spunându-i o glumă. 

Hassler se apropie de Theresa. 

— Nu te prea distrezi, nu-i aşa? 

Ea clatină din cap, iar Hassler adaugă: 

— Aceste petreceri cu colegii de serviciu trebuie să fie ciudate pentru familii. 
Agenţii mei se văd în fiecare zi. Probabil că-și petrec împreună mai mult 
timp decât cu soțiile lor. Și atunci când vii aici, te simţi ca un intrus. 
Theresa zâmbeşte. 

— Ai pus degetul pe rană, cum s-ar spune. 

Ea începe să mai spună ceva, apoi se opreşte brusc. 

— Ce voiai să spui? o îndeamnă el să continue, aventurându-se cu un pas 
mai aproape de ea. 

Îi simte parfumul balsamului de păr şi al gelului de duş folosit în dimineața 
aceea. 

Ochii Theresei sunt verzi, luminoşi. Hassler simte un fior electric care-i 
tulbură privirea şi coboară până în stomac. În aceeaşi clipă e năpădit de o 
avalanşă de senzaţii: entuziasm, amețeală, groază, dar — mai presus de toate 
— se simte viu. Radiază chiar. 

— Ar trebui să-mi fac griji? întreabă ea. 

— Griji? 

Theresa adaugă aproape în şoaptă: 

— În legătură cu ei. Ethan şi — ea ezită, ca şi cum nu ar vrea să rostească 
numele acela, de parcă i-ar lăsa un gust amar pe limbă — Kate. 

— În ce sens să-ți faci griji? 

El ştie. Doar că vrea să o audă pe ea spunând prima. 

— De când sunt parteneri? De câteva luni? întreabă ea. 

— Mda, cam aşa ceva. 

— E o relaţie strânsă, nu-i aşa? De la partener la partener? 

— Poate că este. Lucrezi împreună cu partenerul la rezolvarea cazurilor. 
Adesea până târziu. Între parteneri trebuie să existe o uriaşă încredere 
reciprocă, pentru că uneori în mâinile unuia stă viața celuilalt. 

— Deci ea este într-un fel soția de serviciu. 

— Nu aş putea numi vreo pereche de agenți din subordinea mea care să nu 
fie apropiați, zise Hassler. Natura acestui job apropie oamenii foarte mult. 
— Doar că e greu, zise Theresa. 

— Nu-mi pot imagina. 

— Deci nu crezi Că... 

— Personal, nu am văzut nimic care să-mi dea de bănuit că Ethan ar fi 
altceva în afară de soțul tău devotat. E un bărbat norocos. Sper că ştii asta. 
Theresa oftează prelung şi îşi îngroapă fața în palme. 

— Ce s-a întâmplat? o întreabă el. 

— Nu ar fi trebuit să... 

— Nu, e în regulă. Te rog. 

— Îmi faci o favoare? îl întreabă Theresa. 

— Spune. 

— Nu-i spune lui Ethan nimic despre această conversație. Nu mă cunoşti 
prea bine, Adam, dar nu sunt o femeie geloasă. Doar că... Nu ştiu ce se 
întâmplă cu mine. 

— Buzele mele sunt pecetluite, zâmbeşte Hassler. lar tu ar trebui să ştii că 
mă pricep al naibii de bine la păstrarea confidențialității. Cuvântul „secret“ 
e în titulatura postului meu, pentru Dumnezeu... 

Acum Theresa zâmbeşte, iar el abia se mai poate controla — ştie că nu se va 
mai gândi la nimic altceva în următoarele zile. 

— Mulţumesc, spune ea, punând uşor mâna pe brațul lui. 

El ar vrea ca această clipă să dureze un an întreg. 

— Aş putea sta aici, cu tine, îi propune el. Să-ţi țin companie... 

— Oh, nu, trebuie să te întorci la petrecere, iar eu trebuie să termin cu 

smiorcăiala. Dar e amabil din partea ta să spui asta. 

Theresa urcă panta cu iarbă deasă, iar Hassler o priveşte îndepărtându-se. 
Ce are femeia asta de-l înduioşează în asemenea măsură? Nu poate să-și dea 
seama. La drept vorbind, ei sunt doar cunoştinţe. Au vorbit doar de câteva 
ori până acum, când a trecut ocazional pe la sediu ca să-i aducă lui Ethan 
câte ceva. 

O întâlnire scurtă la Filarmonică. 

La un picnic în aer liber, când a fost invitat acasă la soții Burke. 

Hassler nu a fost căsătorit niciodată şi nu a fost îndrăgostit decât în timpul 
liceului, dar în acest moment, când stă pe malul lacului Union privind-o pe 
Theresa cum ajunge lângă Ethan şi îşi încolăceşte brațul în jurul taliei lui, el 
se simte cuprins de o gelozie oarbă, de parcă femeia care-i aparține s-a 
îndrăgostit de un alt bărbat. 

Ethan 


El intră cu Jeepul CJ5 prin ușa care imita piatra. O bucată de metal 
lovi parbrizul și o crăpătură lungă și ramificată se întinse pe mijlocul 
acestuia. 

Ethan se aşteptase ca o brigadă întreagă din echipa lui Pilcher să-l 
aştepte la intrare, dar tunelul era pustiu. 

Schimbă în viteza a treia. 

Să urce cu cincizeci de kilometri pe oră pe panta aceea abruptă era 
tot ce putea face. 

Trecea pe sub corpurile de iluminat, iar infiltraţiile care se 
prelingeau pe pereţii tunelului picurau pe parbrizul crăpat. 

După fiecare curbă, se aştepta să vadă drumul blocat, un baraj 
format din oamenii lui Pilcher înarmați cu puşti de asalt, având 
ordin să tragă de îndată ce-l vedeau. 

Era totuși posibil ca oamenii lui Pilcher să nu ştie ce făcuse acesta. 
Singurele înregistrări ale camerelor se aflau în centrul de 
supraveghere şi în biroul lui Pilcher. Tehnicienii echipei de 
supraveghere puteau fi încuiați undeva, reduși la tăcere, mituiți sau 
ucişi. 

Cercul intim al lui Pilcher avea, fără îndoială, un simț al loialității 
iluzoriu față de el, dar Ethan refuza să şi-i imagineze pe toți stând cu 
mâinile în sân în timp ce Pilcher rădea de pe fața pământului tot ce 
mai rămăsese din omenire. 

Urechile începură să-i pocnească. 

Se apropia și încă nu vedea vreun semn de rezistență. Putea să 
parieze că Pilcher plănuia să se asigure că până şi ultimii rezidenți 
din Wayward Pines aveau să fie eliminaţi, pentru ca apoi să le spună 
oamenilor săi că totul fusese un accident teribil din cauza unei pene 

de curent. Gardul cedase şi nu se mai putea face nimic. 

Când intrarea în superstructură deveni vizibilă, după o curbă lungă 
și lină, Ethan ridică piciorul de pe acceleraţie. 

Jeepul intră în caverna uriaşă şi încetini. Ethan băgă în viteza întâi, 
apoi opri motorul. 

Ridică pistolul Desert Eagle de pe podeaua mașinii, trase glisiera în 
spate și o lăsă să revină în poziţie, astfel încât pistolul să pară 
încărcat. Căutându-se din nou prin buzunare, găsi doar două cutii 
de cartușe de calibrul .12 și cuțitul său Harpy. 

Deschise portiera şi puse piciorul pe piatră. Arca era cufundată în 
tăcere; nu se auzea niciun sunet, cu excepţia unui șuierat uşor — 
circuitul aerului forțat venind din centrul de suspensie învăluit 
într-o lumină albastră. 

Ethan își desfăcu fermoarul hanoracului, îl dădu jos şi îl aruncă pe 
bancheta Jeepului, apoi îşi îndesă neputincios pistolul în partea din 
față a blugilor Wrangler, murdari de noroi şi de sânge. 
Apropiindu-se de uşa groasă din sticlă pe unde se făcea accesul spre 
Nivelul 1 al complexului, realiză că nu avea niciun card de acces. 
Deasupra ușilor, o cameră era îndreptată spre el. 

Mă vezi acum? 

Cu siguranță ştii că sunt aici. 

O voce în spatele lui zise: 

— Pune mâinile deasupra capului, cu degetele întrepătrunse. 

Ethan ridică mâinile și se întoarse încet. 

Un puşti de vreo douăzeci de ani cu capul bandajat stătea la 
cincisprezece metri distanță, lângă cel mai apropiat dintre uriașele 
rezervoare cilindrice ale structurii, ţinând îndreptat spre Ethan un 
AR-15. 

— Salut, Marcus, îi spuse Ethan. 

Marcus făcu spre el câţiva pași, iar în lumina galbenă a globurilor 

care atârnau din tavan, Ethan observă că părea furios la culme. La 
drept vorbind, avea şi de ce. În timpul ultimei lor întâlniri, Ethan îl 
lovise cu pistolul. 

— Domnul Pilcher ştia că ai să vii, zise Marcus. 

— Aşa ţi-a spus? 

— Mi-a spus tot ce ai făcut. 

— Ce am făcut eu? 

— Şi mi-a mai spus să te împușc, așa că... 

— Oamenii mor în Wayward Pines, Marcus. Femei. Copii. 

Marcus reduse la jumătate distanţa dintre ei. După furia care se citea 
în ochii tânărului, Ethan realiză că acesta era în stare să apese pe 
trăgaci. 

Ușile din sticlă se deschiseră. Ethan privi în spate şi zări intrând un 
bărbat blond și masiv, care se apropia ţinând un pistol aţintit spre 
inima lui. Ethan și-l amintea. Era cel pe care-l întâlnise la morgă. 
Prietenul Alyssei, Alan -— șeful echipei de securitate a lui Pilcher. 
Ethan se uită din nou la Marcus. Puștiul ridicase mitraliera la umăr, 
pregătindu-se să tragă. 

Ethan i se adresă lui Alan: 

— Şi tu ai ordin să mă împușşti pe loc? 

— Să fii sigur. 

— Unde e Ted? 

— Habar nu am. 

— Poate că vrei să auzi ce am de spus mai întâi, zise Ethan. 

Marcus se apropia. În timp ce Alan ţinea pistolul îndreptat spre faţa 
lui Ethan, Marcus întinse mâna și scoase pistolul Desert Eagle din 
centura lui Ethan, apoi îl aruncă pe pardoseală. 

— Nu aveţi idee ce se petrece acolo, zise Ethan. Niciunul dintre voi. 
Noaptea trecută, Pilcher a întrerupt curentul care trece prin gard şi a 
deschis poarta. A lăsat o ceată de aberaţii să năvălească în vale. 

Majoritatea localnicilor au fost masacrați. 

— Prostii, zise Alan. 

— Minte, interveni Marcus. De ce-l ascultăm... 

Ethan îl întrerupse: 

— Vreau să vă arăt ceva. Voi băga mâna încet în buzunar... 

Alan îl avertiză: 

— Îţi jur pe Dumnezeu că asta va fi ultima mișcare pe care o vei face. 
— Tocmai mi-aţi luat pistolul. 

— Alan, avem ordin, zise Marcus. Eu... 

— Taci naibii din gură, se răsti Ethan la el. Adulții vorbesc acum. 
Întoarse din nou capul spre Alan și adăugă: Îți amintești când ne-am 
întâlnit la morgă? Ce mi-ai cerut să fac atunci? 

— Să-l găsești pe criminalul Alyssei. 

— Aşa e. 

Alan îl privi curios pe Ethan. 

— Am descoperit cine a ucis-o, zise el. 

Maxilarul lui Alan se încordă. 

— E vorba de şeful tău. Şi de Pam. 

— Dacă vii aici cu o astfel de acuzaţie, ai face bine să poți... 

— ... dovedi? Ethan făcu semn spre buzunar. Îmi dai voie? 

— Foarte încet. 

Ethan întinse mâna şi începu să caute în buzunar, până când 
degetele sale simţiră unitatea de stocare. Ridică mica bucată pătrată 
de metal şi zise: 

— Pilcher și Pam au ucis-o pe Alyssa. Dar mai întâi au torturat-o. 
Şeful echipei de supraveghere mi-a dat asta. Aici e înregistrat totul. 
Alan ţinea pistolul îndreptat în continuare spre Ethan. Expresia lui 
era indescifrabilă. 

— Am o întrebare pentru tine, Alan, zise Ethan. Dacă ceea ce-ţi spun 
e adevărat, până unde va merge loialitatea ta? 

— Se joacă acum cu tine, spuse Marcus printre dinți. 

— Există o singură cale de a afla, continuă Ethan. Ce te costă să te 
uiţi la înregistrarea aceasta, Alan? Dacă te interesează să o răzbuni 
pe Alyssa. 

În spatele ușilor din sticlă, Ethan văzu încă un bărbat înarmat 
ţâşnind pe coridor. 

Era îmbrăcat în negru, înarmat cu un Taser, pistol şi testosteron. 
Apropiindu-se de ușile din sticlă, îl văzu pe Ethan și ridică arma. 
Brusc, Alan își încolăci braţul pe după gâtul lui Ethan și îi puse 
pistolul la tâmplă. Uşile se deschiseră pe loc. 

— L-am prins, zise Alan. Stai pe loc. 

— Ucide-l, ţipă Marcus. Ai primit ordin! 

Nou-venitul interveni: 

— Alan, ce naiba faci? 

— Nu cred că vrei să-l împuști pe omul acesta, Mustin. Nu încă. 

— Ce vreau eu sau ce nu vreau nu are nicio legătură cu asta. Tu știi 
mai bine decât oricare dintre noi. 

Alan îl strânse şi mai tare pe Ethan. 

— Şeriful spune că oraşul a fost năpădit de aberaţii și că şeful a 
deschis poarta. El mai zice şi că domnul Pilcher și Pam sunt 
responsabili pentru moartea Alyssei. 

— Una e să spui — comentă Mustin — și alta e să dovedeşti. 

Ethan ridică micul dispozitiv de stocare. 

— El pretinde că are o înregistrare cu moartea Alyssei. 

— Şi ce? zise Marcus. 

Alan îi aruncă tânărului o privire crâncenă. 

— Ce spui, fiule? Presupunând prin absurd că informaţiile acestea 
sunt adevărate, ai considera normal ca domnul Pilcher să omoare pe 
unul dintre noi, pe propria lui fiică, și să încerce să ascundă acest 
lucru? Ai închide ochii și ai merge mai departe? 

— EI este șeful, zise Marcus. Dacă a făcut aşa ceva, sunt sigur că a 
avut... 

— El nu e Dumnezeu, nu-i așa? 

Un urlet se auzi pe neașteptate în tunel, ecoul lui străbătând arca. 
Alan îl eliberă pe Ethan, spunând: 

— Ce-a fost asta? 

— Se pare că aberaţiile au descoperit intrarea în munte, zise Ethan. 
Am pătruns cu maşina prin uşa tunelului. 

Alan se uită la arma lui Mustin. 

— Ce avem mai eficient decât AR-15? 

— Un tun automat rotativ cu bandă M230. 

— Mustin, Marcus, aduceţi-l aici. Chemaţi-i pe toți. Toată echipa. 

— Ce ai de gând să faci cu el? întrebă Marcus, făcând semn cu bărbia 
spre Ethan. 

— EI şi cu mine vom merge sus, la centrul de supraveghere, ca să 
aruncăm o privire la ce a adus. 

— Ni s-a spus să-l împuşcăm, zise Marcus ridicând arma. 

Alan păși către Marcus. Ţeava mitralierei tânărului îi înțepă sternul. 
— Vrei să nu mai îndrepţi arma spre mine, fiule? 

Marcus lăsă în jos țeava mitralierei. 

— În timp ce tu şi Mustin vă veţi asigura că nu vom fi mâncaţi cu 
toţii, eu am să mă duc să văd ceea ce spune șeriful că ar dovedi 
moartea prietenei mele. lar dacă înregistrarea conţine altceva, am 
să-l execut pe loc. Sunteţi de acord? 

Theresa 


— Aproape ai ajuns! şopti Theresa. 

Ben își coborî piciorul spre următorul punct de sprijin. 

Strigătele și plânsetele din caverna Rătăcitorilor încă se mai auzeau. 
Pervazul îngust de stâncă dispăruse, iar acum coborau o pantă 
stâncoasă de cincizeci de grade. Abundenţa de proeminențe şi de 
scobituri în granitul dur le salvase vieţile până în acel moment, însă 
Theresa nu putea ignora cei șaizeci de metri de la care se puteau 
prăbuși, la cel mai mic pas greșit. Fiul ei aflându-se împreună cu ea 
pe acel zid de stâncă i se părea o realitate copleșitoare. 

Dacă Ben ar fi căzut, ea ar fi sărit imediat după el. 

Dar momentan el îi urma instrucţiunile și făcea o treabă al naibii de 
bună păstrându-şi controlul. 

Ben cobori pe bordura de piatră pe care Theresa stătuse cocoțată cu 
câteva minute în urmă. Aceasta nu ducea nicăieri, dar cel puţin 
aveau la dispoziţie suficient spaţiu cât să nu fie nevoiţi să se agaţe cu 
disperare căutând un punct de sprijin. 

Încă mai aveau mult de mers, dar făcuseră ceva progrese, iar 
vârfurile pinilor erau acum la numai șase metri mai jos. 

Dinspre tunel se auzi încă un urlet —- undeva mult deasupra lor. 

— Nu te gândi la asta, zise Theresa. Nu trebuie să-ţi imaginezi prin 
ce trec oamenii aceia. Concentrează-te doar la poziţia ta, Ben. 
Trebuie să faci mișcări prudente, precise. 

— Toți cei din peşteră vor muri, zise el. 

— Ben... 

— Dacă nu am fi găsit marginea aceea de piatră... 

— Dar am găsit-o. Şi în curând vom cobori de pe stânca asta şi-l vom 
căuta pe tatăl tău. 

— Ţi-e frică? o întrebă el. 
— Sigur că mi-e frică. 
— Şi mie. 
Theresa întinse mâna și atinse faţa fiului ei. Era cleioasă şi rece de 
transpiraţie, roșie de efort şi arsă de soare. 
— Crezi că tata e teafăr? întrebă Ben. 
— Cred că da, zise ea, iar ochii i se umplură de lacrimi gândindu-se 
la Ethan. Bătrânul tău e un bărbat dur, al naibii de rezistent. Sper 
să-ţi dai seama de asta. 
Ben încuviinţă din cap, aruncând o privire în josul peretelui stâncos, 
până în întunericul îmbietor al pădurii dese de pini. 
— Nu vreau să fiu mâncat, zise el. 
— Nu vom fi mâncaţi. Şi noi suntem niște bărbaţi duri. Suntem o 
familie de bărbaţi duri. 
— Tu nu eşti un bărbat dur, o contrazise Ben. 
— Poftim? 
— Eşti o „bărbată“ dură. 
Theresa îşi dădu ochii peste cap, spunând: 
— Vino, glumeţule. Ar fi mai bine să o luăm din loc. 

e 
Era după-amiaza târziu când pășiră de pe stâncă pe solul moale al 
pădurii. 
Stătuseră pe stâncă ore întregi, în bătaia directă a soarelui. Erau 
leoarcă de sudoare. Ochii lor se obișnuiau din nou cu umbra 
răcoroasă a copacilor. 
— Acum ce facem? întrebă Ben. 
Theresa nu era prea sigură. După calculele ei, se aflau la aproximativ 
un kilometru și jumătate față de periferia orașului, dar nu era 
convinsă că întoarcerea în Wayward Pines ar fi fost cea mai bună 
soluție. Aberaţiile voiau să mănânce. Aveau să rămână acolo unde 

erau oameni — sau, cel puţin, acolo unde fuseseră. Și totuși, dacă ea și 
Ben ar fi reușit să ajungă în oraş, s-ar fi putut ascunde într-o casă. 
S-ar fi putut baricada într-un subsol. Dacă aberaţiile îi găseau în 
pădure, nu aveau unde să se ascundă. Deja se făcuse târziu, iar ideea 
de a dormi în pădure, pe întuneric, nu o încânta deloc. 

— Cred că ar trebui să ne întoarcem în oraș, zise Theresa. 

— Dar acolo sunt aberaţiile. 

— Ştiu un loc în care ne putem ascunde. Unde putem aștepta până 
când tatăl tău va rezolva această situaţie. 

Theresa porni la drum printre copaci, cu Ben urmând-o 
îndeaproape. 

— De ce pășeşti atât de încet? întrebă el. 

— Pentru că nu vrem să călcăm pe vreo creangă uscată. Nu vrem să 
facem zgomot. Dacă vine cineva după noi, trebuie să-l putem auzi 
destul de devreme ca să ne putem ascunde. 

Merseră mai departe pe un drum şerpuit, printre copaci. 

Nu mai auziră niciun urlet — de om sau de aberaţie. 

Niciun zgomot în afară de foșnetele propriilor pași pe covorul din 
ace de pin, de respiraţiile lor precipitate şi de şuieratul vântului 
printre vârfurile copacilor. 

Ethan 


Îl urmă pe Alan dincolo de ușile din sticlă. Urcară scările până la 
etajul al doilea, iar când ajunseră pe palier porniră pe coridorul 
Nivelului 2. 

În timp ce se apropiau de centrul de supraveghere, Alan scoase din 
buzunar un card de acces. Când îl trecu prin cititor, un punct roşu se 
aprinse deasupra acestuia. 

Alan încercă din nou. Același rezultat. Începu să bată tare în ușă. 

— Sunt Alan Spear. Deschide. 

Niciun răspuns. 

Alan făcu un pas în spate, trase patru gloanţe în cititorul de carduri, 
apoi bocancul său mărimea 46 izbi uşa în centru. Aceasta se 
deschise. 

Ethan îl lăsă pe Alan să intre primul. 

Încăperea era întunecată, singura lumină fiind răspândită de 
monitoarele care acopereau un perete întreg. La pupitrul de 
comandă nu era nimeni. 

Ethan așteptă în hol în timp ce Alan se apropia de ușa interioară. 

Îşi încercă din nou cardul de acces: o lumină verde şi ușa se deschise. 
Alan își îndreptă arma AR-15 spre holul încăperii. 

— Liber, zise el. 

Ethan intră, întrebând: 

— Ştii să operezi acest sistem? Pot să-mi dau seama cum să-l punem 
în funcțiune. Trebuie să-l introduci aici. 

Se așezară la pupitrul de comandă. 

Alan introduse unitatea de stocare într-un port, iar Ethan ridică 
privirea spre ecranele monitoarelor. Toate erau întunecate, cu 
excepția unuia. 

Pe ecranul acestuia se vedea subsolul școlii — o mulțime de oameni 
îngrămădiți într-o clasă. În mijlocul încăperii, răniții zăceau pe paturi 
improvizate, în timp ce vecinii îi ajutau și le îngrijeau rănile. El o 
căută din ochi pe Kate, dar nu o descoperi prin mulţime. 

Apoi, o imagine apăru pe un alt ecran. 

Era o pajiște filmată de sus — parcul de pe malul râului. 

Un bărbat mergea şchiopătând pe mal. 

— Priveşte, Alan, zise Ethan. 

Alan ridică privirea. Bărbatul de pe ecran începu să fugă - 
mișcându-se ciudat, șchiopătând, ca un om care fusese rănit. 

Trei aberaţii apărură în imagine brusc, în partea stângă a ecranului, 
în timp ce bărbatul dispărea în partea dreaptă. 

Un nou monitor se trezi la viață — o înregistrare de pe strada a șasea, 
unde locuia Ethan. Un bărbat străbătu alergând pajiștea, apoi 
continuă să fugă pe şosea, cu aberaţiile urmărindu-l în două picioare 
- toate patru apropiindu-se din ce în ce mai mult de cameră. 

ÎI ajunseră din urmă în faţa casei lui Ethan și-l uciseră în stradă. 

Lui Ethan i se făcu greață. Era furios. 

— Mă gândeam chiar în această dimineaţă că se întâmplă ceva, zise 
Alan. 

— De ce? 

— Mustin, gardianul de mai devreme, este lunetist. El stă în fiecare 
zi în vârful unui munte, de unde poate vedea ca-n palmă oraşul şi 
canionul, şi împușcă aberaţiile care încearcă să intre. Dimineaţă l-am 
văzut în sala de mese la o oră la care ar fi trebuit să se afle la post. 
Mi-a spus că Pilcher i-a ordonat să coboare, dându-i liber toată ziua. 
Fără niciun motiv. Şi era o zi senină. 

— Pentru ca Mustin să nu vadă ce le-a făcut el acestor oameni 
nevinovați. 

— Când au pătruns dincolo de gard? întrebă Alan. 


856 


— Noaptea trecută. Nu ai fost înștiințat? 

— Niciun cuvânt. 

Un nou ecran se lumină. 

— E fişierul de pe dispozitivul de stocare? întrebă Ethan. 

— Da. Tu ai văzut înregistrarea? 

— Am văzut-o. 

— Și? 

— Nu poţi să mai uiţi o asemenea imagine. 

Alan porni înregistrarea. 

De sus, din colţul tavanului, o cameră de supraveghere surprindea 
interiorul sălii de la morgă. lată-l pe Pilcher. Pe Pam. Și pe Alyssa. 
Tânăra fusese legată de masa de autopsie cu nişte curele groase din 
piele. 

— Nu are sonor? întrebă Alan. 

— E mai bine aşa, crede-mă. 

Alyssa tipa. Capul i se ridica de pe masă. Mușchii îi erau încordați. 
Apoi se ivi Pam. Își înfipse mâna în părul Alyssei și îi ţintui din nou 
capul pe masa metalică. 

Când David Pilcher apăru în cadru, puse un mic cuțit pe masa 
metalică și se urcă peste trupul Alyssei. Ethan se uită în altă parte. 
El mai văzuse înregistrarea şi nu voia ca imaginile să i se fixeze în 
minte din nou. 

— Iisuse! exclamă Alan. 

Opri înregistrarea, îşi împinse scaunul în spate și se ridică. 

— Unde te duci? întrebă Ethan. 

— Unde crezi? zise el îndreptându-se spre ușă. 

— Aşteaptă! 

— Ce anume? 

Alan aruncă o privire în spate. Chipul lui era crâncen. Acea răceală 
nordică era la fel de sumbră precum un cer pe timp de iarnă. 

— Oamenii din oraş au nevoie de tine chiar în acest moment, zise 
Ethan. 

— Mă duc să-l omor mai întâi, dacă nu te superi. 

— Nu gândești logic. 

— Să-şi omoare propria fiică? 

— Oricum e terminat, zise Ethan. Nu mai are nicio șansă. Dar deţine 
informaţii de care vom avea nevoie. Du-te și mobilizează-ţi oamenii. 
Trimite o echipă să închidă poarta și să pornească din nou 
alimentarea cu energie electrică a gardului. Mă duc eu după Pilcher. 
— Așa să faci. 

Ethan se ridică. 

— Te asigur, zise el. 

Alan își scoase din buzunar cartela magnetică, o aruncă pe podea și 
zise: 

— O să ai nevoie de asta. 

O cheie ateriză lângă cartelă. 

— Şi de asta. E pentru lift. Şi dacă tot suntem la acest capitol... Alan 
scoase din tocul său de umăr un Glock subcompact, îl apucă de ţeavă 
şi i-l întinse lui Ethan. În timp ce acesta lua pistolul, adăugă: Și dacă 
data viitoare când ne vom vedea îmi vei mărturisi că, sub presiunea 
momentului, ai găurit cu un glonţ burta acelui ticălos nenorocit şi 
l-ai privit sângerând până când s-a scurs și ultima picătură de viață 
din el, te voi înțelege perfect. 

— Îmi pare rău pentru Alyssa. 

Alan părăsi încăperea. 

Ethan se aplecă și ridică de pe podea cartela din plastic şi cheia. 
Coridorul era pustiu. În timp ce cobora scările, îl auzi. Un zgomot pe 
care-l ştia foarte bine, de pe vremea când era în război. 

Oamenii trăgeau cu tunul automat rotativ, care suna a moarte în 
timpanele lui. Când ajunse la Nivelul 1, zgomotul era infernal. Cu 

toţii îşi părăseau de urgenţă posturile de observaţie și apartamentele. 
Când ajunse la cele două uși nemarcate, trecu prin cititor cartela de 
acces. Uşile se deschiseră. 

Intră în cabina mică a ascensorului, apăsă cheia în locaşul ei din 
panoul de comandă şi o întoarse. 

Singurul buton de pe panou începu să clipească. 

Apăsându-l, uşile se închiseră, iar răpăiala tunului automat începu 
să se audă din ce în ce mai slab. 

Inspiră adânc și se gândi la familia lui — frica pe care o simţea 
întrebându-se ce se alesese de soarta lor îi încolţi în stomac ca o 
floare de sticlă spartă. 

Ușile se deschiseră. 

Ethan păşi în apartamentul lui Pilcher. 

Trecând pe lângă bucătărie, auzi sfârâitul cărnii prăjite. Usturoi, 
ceapă, ulei de măsline, toate parfumând aerul. Chef-ul Tim muncind 
cu o loialitate oarbă în tip ce aberaţiile invadau orașul, pregătind cu 
atenţie platoul cu micul dejun pentru Pilcher şi sprițându-i elegant 
buline de sos de un roșu aprins pe o farfurie de porțelan. 

În timp ce străbătea holul spre biroul lui Pilcher, verifică încărcătura 
Glockului pe care i-l dăduse Alan și constată fericit că pistolul avea 
deja un glonţ pe ţeavă. 

Deschise ușile de la biroul lui Pilcher fără a se mai obosi să bată şi 
păşi înăuntru. 

Acesta stătea pe una dintre sofalele de piele din fața peretelui 
acoperit de monitoare, cu picioarele ridicate pe o măsuţă de cafea 
din lemn de acacia și cu o telecomandă în mână, având în cealaltă o 
sticlă cu un lichid maroniu și vechi. 

Pe partea stângă a peretelui se puteau vedea imagini din Wayward 
Pines. 

Pe partea dreaptă — imagini din interiorul superstructurii. 

Ethan se apropie de sofa și se aşeză lângă Pilcher. l-ar fi putut rupe 
gâtul pe loc. L-ar fi putut omori în bătaie. L-ar fi putut strangula. 
Singurul lucru care-l oprea era sentimentul că moartea acestui 
bărbat le aparţinea tuturor oamenilor din Wayward Pines. El nu le 
putea fura acest drept. Nu după toate ororile la care fuseseră supuşi 
de către acesta. 

Pilcher se uită la el. Faţa îi era brăzdată de zgârieturi adânci, 
mustind încă de sânge. 

— Cu cine te-ai luptat? îl întrebă Ethan. 

— A trebuit să-l las pe Ted să plece în dimineaţa asta. 

Ethan se cutremură. Pilcher mirosea a băutură. Purta un halat de 
satin negru şi părea teribil de zdruncinat când îi întinse sticla lui 
Ethan. 

— Nu, mulţumesc. 

Pe unul dintre ecrane, Ethan văzu gura luminoasă a tunului automat 
rotativ distrugând aberaţiile din tunel. 

Pe un alt ecran - nenumărate aberaţii pe strada principală, 
înfulecând în voie prada din noaptea trecută, cu burțile umflate. 

— Ce sfârşit apoteotic, comentă Pilcher. 

— Nimic nu s-a sfârşit în afară de tine. 

— Nu te acuz, zise Pilcher. 

— Să mă acuzi? Pentru ce? 

— Pentru invidia ta. 

— Pe cine crezi că aș invidia, mai exact? 

— Pe mine, bineînţeles. Pentru felul în care mă simt atunci când stau 
în spatele acelui birou. Pentru că am... creat toate acestea. 

— Crezi că totul se rezumă la asta? Crezi că vreau să fiu în locul tău? 
— Ştiu ce crezi tu, în adâncul inimii tale: că le oferi oamenilor 
adevărul şi libertatea, dar adevărul, Ethan, este că nu există nimic pe 
lumea asta mai presus decât puterea. Puterea de a ucide. Puterea de 

a cruța. Pilcher îi făcu semn spre ecranele monitoarelor, adăugând: 
Puterea de a controla vieţi. De a le face mai plăcute. Sau mai greu de 
suportat. Dacă a existat vreodată un Dumnezeu, cred că știu cum 
trebuie să se fi simţit. Oameni cerând răspunsuri cu care nu ar fi știut 
niciodată ce să facă. Oameni urându-L chiar și atunci când se 
bucurau de siguranţa oferită de El. Cred că am înţeles, în sfârșit, de 
ce Dumnezeu a plecat şi i-a lăsat pe oameni să se autodistrugă, zise 
Pilcher zâmbind. Și tu vei înțelege asta într-o zi, Ethan. După ce vei 
ajunge să stai o vreme în spatele acestui birou. Vei înţelege că 
oamenii din această vale nu sunt ca tine sau ca mine. Ei nu pot 
accepta lucrurile dezvăluite de tine noaptea trecută. Vei vedea. 

— Poate că da, poate că nu. Oricum, ei merită să ştie adevărul. 

— Nu spun că a fost perfect. Sau măcar cinstit. Dar, înainte să vii tu, 
Ethan, să ştii că a funcționat. l-am protejat pe oamenii aceștia, iar ei 
au trăit vieţi aproape normale — mai bune decât ar fi putut spera 
vreodată. Le-am oferit un oraş frumos și şansa de a crede că totul 
este așa cum trebuie să fie. Trase o dușcă direct din sticlă, apoi 
continuă: Faci o eroare fatală, Ethan. Trăieşti cu impresia greşită că 
toți oamenii sunt ca tine. Că ei au curajul tău, neînfricarea ta, voința 
ta. Tu şi cu mine reprezentăm niște excepţii, dar suntem făcuți din 
acelaşi aluat. Chiar și oamenii mei, cei din interiorul muntelui, se 
luptă cu frica. Dar noi doi nu. Noi ştim adevărul. Nu ne este frică să-l 
privim în ochi, singura diferenţă dintre noi fiind aceea că eu sunt 
conștient de acest lucru. Este ceva ce vei învăţa treptat, ceva extrem 
de dureros și de o importanţă capitală pentru viața oamenilor. Dar o 
să-ți aminteşti într-o bună zi această conversaţie, Ethan. Vei înțelege 
de ce am făcut aceste lucruri. 

— Nu o să înţeleg niciodată de ce ai oprit alimentarea cu energie 
electrică a gardului. De ce ţi-ai omorât fiica. 

— Dacă vei stăpâni destul de mult, vei înțelege. 

— Nu intenționez să stăpânesc. 

— Nu? râse Pilcher. Ce crezi că ai găsit aici? Plymouth Rock”? Ai de 
gând să scrii o constituție? Să înființezi o democrație? Lumea de 
dincolo de gard e prea crudă, prea ostilă. Orașul are nevoie de un om 
puternic care să-l conducă. 

— De ce ai întrerupt curentul, David? 

Bătrânul sorbi din whisky. 

— Dacă nu eram eu, această lume ar fi fost lipsită de specia noastră. 
Suntem aici doar datorită mie. Datorită banilor mei. Datorită 
geniului meu, viziunii mele... Lor le-am dat totul. 

— De ce ai făcut asta? 

— Ai putea spune foarte bine că eu i-am creat. Că te-am creat pe tine. 
Iar tu ai impertinenţa să mă întrebi... 

— De ce? 

Ochii lui Pilcher aruncau flăcări de furie. 

— Unde erau ei atunci când am descoperit că genomul uman începe 
să se deterioreze? Că umanitatea avea să piară după câteva 
generații? Când am construit o mie de unități pentru procesul de 
animaţie suspendată? Când am săpat un tunel în inima unui munte 
şi am construit o arcă având o asemenea suprafață, cu suficiente 
provizii pentru a reconstrui ultimul oraș de pe pământ? lar când noi 
făceam toate astea, Ethan, unde naiba erai tu? adăugă Pilcher cu 
trupul tremurând de furie. Erai cumva aici în ziua în care am ieșit 
din starea de animaţie suspendată și am plecat afară cu echipa mea, 
pentru a constata că aberaţiile puseseră stăpânire pe lume? Ai fost 
aici zi de zi pe când mergeam pe strada principală pentru a-i 
supraveghea pe muncitorii mei ridicând rând pe rând toate casele? 


? Piatră de granit din zona oraşului Plymouth, monument aflat în apropierea 
locului în care ar fi debarcat „părinţii pelerini“ europeni (n.tr.) 

Asfaltând fiecare drum? Dar în dimineaţa în care l-am chemat în 
biroul acesta pe şeful echipei de la centrul de suspensie și i-am spus 
să te readucă la viață pentru a fi din nou cu soţia și cu fiul tău? Eu 
ţi-am oferit viața asta, Ethan. Ţie şi fiecărui om din valea asta. 
Fiecărui om din muntele ăsta. 

— De ce? 

Bătrânul mormăi: 

— Pentru că puteam. Pentru că sunt nenorocitul care i-a creat, iar 
creaţiile nu ajung să-i pună întrebări celui care le-a dat viață. Celui 
care i-a făcut. Şi care poate, în orice secundă, să-i şteargă de pe fața 
pământului. 

Ethan ridică privirea spre monitoarele care arătau haosul din 
cavernă. Tunul automat nu mai avea muniţie, iar gardienii se 
retrăgeau cu mitralierele lor AR-15 pe măsură ce monștrii avansau. 
— Nici nu aveam de ce să te las să intri aici. Aș fi putut bloca 
ascensorul dacă voiam. Ce ai de gând să faci cu mine? întrebă Pilcher 
încet. 

— Oamenii pe care ai încercat să-i omori vor decide acest lucru. 
Privirea lui Pilcher se înceţoşă, de parcă, pentru un moment, se 
văzuse limpede pe sine. 

Privi în spate, spre biroul său. Spre peretele acoperit de monitoare. 
Vocea lui deveni răgușită de emoție. 

— Orașul a vrut să scape de mine, zise el clipind, apoi ochii lui mici 
şi negri deveniră dintr-odată feroce — ca apa care îngheaţă brusc. 

Pe neașteptate, Pilcher sări la Ethan cu un cuţit de luptă cu lama 
scurtă, încercând să-l înjunghie în abdomen. Ethan îl lovi peste 
încheietură, lama cuţitului reușind doar să-i zgârie șoldul. 
Ridicându-se fulgerător în picioare, îi aplică un croşeu de stânga în 
față, năucindu-l și fisurându-i un pomete. Forţa loviturii îl făcu pe 
Pilcher să cadă de pe sofa, capul lui izbindu-se de colțul măsuţei de 

cafea. Se prăbuşi pe spate, iar cuțitul îi alunecă din mână, căzând 
zgomotos pe parchet. 

VII 


Hassler 
Sediul Serviciului Secret Seattle, Washington, cu 1 814 ani în urmă 


Hassler intră în biroul său din coltul clădirii Columbia Center, bucuros să-l 

vadă pe Ethan Burke stând deja de cealaltă parte a mesei sale de lucru. După 

ceasul său, întârziase cinci minute. Probabil că Burke sosise cu cinci minute 

mai devreme, ceea ce înseamnă că îl așteptase cel puţin zece minute. 

Perfect. 

— Îmi pare rău că te-am făcut să aştepţi, spune Hassler trecând pe lângă 

subalternul său. 

— Nicio problemă. 

— Îmi imaginez că te întrebi de ce ti-am cerut să abandonezi ancheta în 

cazul Everett. 

— Suntem aproape de o arestare. 

— Mă bucur să aud asta, dar am ceva mult mai urgent pentru tine. 

Hassler se aşază şi-l studiază pe Ethan de pe cealaltă parte a biroului. Acesta 

nu poartă astăzi costumul său negru şi cămașa albă. Costumul lui de 

supraveghere este o salopetă gri, cu umerii încă uzi după ploaia de 

dimineață. Observă conturul tocului de umăr pe care Ethan îl poartă în 

partea stângă, pe sub salopetă. 

Lui Hassler îi trece prin minte că încă mai poate să anuleze totul. 

Nu se poate spune că a comis o crimă până când nu pronunță cuvintele. 

În anii petrecuți în poliție, interogând atâția criminali, a auzit mereu despre 

linia nebuloasă dintre bine şi rău. Ei doar furaseră de la familiile lor. Ei 

intenționaseră să facă asta doar o singură dată. lar scuza sa favorită era: ei 

nici nu realizaseră că depăşiseră limita legii până când nu ajunseseră pe 

teritoriul inamic de pe cealaltă parte, fără vreo speranță de a se mai întoarce. 

Dar în timp ce Hassler stă de această parte a biroului, de această parte a 
liniei, toate acele suspiciuni despre natura ambiguă a binelui şi a răului i se 
par o tâmpenie. 

El știe ce va alege — cu o limpezime de cristal. 

Dacă îl va trimite pe Ethan în această misiune, se poate spune că a trecut 
definitiv această linie. 

Nu mai există cale de întoarcere. 

Însă dacă va abandona acest plan şi îl va lăsa pe Ethan să se întoarcă la cazul 
Everett, el va rămâne tot un băiat bun care aproape că a făcut un lucru foarte 
rău. 

Nimic ambiguu până aici. Nicio zonă gri — din perspectiva lui. 

— Domnule? spune Ethan. 

Hassler şi-o imaginează pe Theresa, cu doi ani în urmă, la picnicul 
companiei. Îşi aminteşte de Ethan, care flirta cu Kate, în timp ce soția lui 
plângea singură pe malul lacului Union. 

Temerile Theresei în legătură cu Kate şi Ethan crescuseră cu un an în urmă, 
atunci când Kate ceruse pe neaşteptate transferul în Boise, Idaho. Ethan o 
înșelase pe Theresa cu partenera lui şi toată lumea ştia acest lucru. El îşi 
umilise soția, iar o femeie ca Theresa merita tot ce era mai bun. 

— Adam? spune Ethan. 

Hassler lasă să-i scape un oftat, în timp ce ploaia răpăie mărunt în geamul 
din spatele lui. 

— Kate Hewson a dispărut, zice el. 

Ethan se apleacă în scaun. 

— De când? 

— De patru zile. 

— A dispărut în misiune? 

— Partenerul ei a dispărut şi el. Tipul pe nume Evans. Tu şi Kate aveați o... 
relație specială, nu-i așa? 

Ethan nu muşcă momeala, ci doar îl priveşte lung şi intens. 

— Ei bine, mi-am închipuit că vei vrea să o cauţi pe vechea ta parteneră. 
Apoi se ridică. 

— Cei din Boise ne-au trimis cazul prin e-mail, spune Hassler. Ti-am 
rezervat un bilet de avion, aşa că mâine la prima oră trebuie să fii la 
aeroportul Sea-Tac. Mâine-dimineaţă te vei întâlni cu agentul Stallings la 
filiala Serviciului Secret din Boise şi amândoi vă veți îndrepta spre nord, în 
ultimul loc în care a fost văzută Kate. 

— Unde anume? 

— Într-un mic orăşel numit Wayward Pines. 

Hassler îl priveşte pe Ethan plecând. 

A făcut-o. 

A pus planul în mişcare. 

Și cel mai ciudat lucru este faptul că nu simte nimic diferit. Nici regret, nici 
frică, nici anxietate. 

Simte o emoție puternică totuși — o senzaţie de infinită uşurare. 
Învârtindu-se în scaun, rămâne cu ochii pe fereastră, privind centrul 
cenușiu, umed şi sumbru al oraşului Seattle, precum şi picăturile de ploaie 
care se preling rapid pe geam. 

Din biroul său de la etajul treizeci şi unu, poate vedea clădirea în care 
lucrează Theresa ca asistent juridic. Şi-o imaginează stând în cubul ei lipsit 
de viață, tastând după dictare. 

Încă nu ştie cum, dar o va avea într-o bună zi. Şi o va iubi aşa cum merită să 
fie iubită. Cumva — iar acesta este cel mai mare mister al întregii lui 
existente —, ea a devenit singurul lucru din lumea lui care contează. 
Deschide telefonul cu cartelă preplătită şi formează numărul. 

David Pilcher răspunde: 

— Alo? 

— Sunt eu, spune Hassler. 

— Începeam să mă întreb dacă voi mai primi vreo veste de la tine. 

— Elo să vină mâine la tine. 

— Vom fi pregătiți. 
Hassler închide telefonul mobil, scoate bateria şi rupe telefonul în două. 


Pune cele două bucăţi în caserola din polistiren de pe fundul coșului de 
gunoi, în care au rămas resturile prânzului din ziua anterioară. 

Theresa 


Theresa și Ben ajunseseră la marginea pădurii atunci când soarele 
dispăru în spatele piscurilor celor mai îndepărtate. Ea îi șopti fiului 
său: 

— Aşteaptă aici. 

Theresa înaintă în patru labe printre ramurile unui crâng de stejari 
pitici, frunzele moarte sfărâmându-se zgomotos sub genunchii ei. 
Ea aruncă o privire printre crengi acolo unde se sfârșeau stejarii. 
Ajunseseră la periferia orașului, dar traversaseră cumva întreaga 
pădure din partea de nord a acestuia. Străzile pe care le putea vedea 
Theresa erau pustii. Casele erau întunecate și nu se auzea nici măcar 
un murmur. 

Întoarse capul spre Ben și îi făcu semn să se apropie. El se târî 
zgomotos printre frunze și se ghemui alături de ea. Lipindu-şi 
buzele de urechea lui, ea îi șopti: 

— Trebuie să parcurgem zece străzi. 

— Unde mergem? 

— La biroul șerifului. 

— Mergem sau alergăm? 

— Alergăm, şopti Theresa. Dar mai întâi inspiră adânc de câteva ori, 
ca să-ți umpli plămânii cu aer. 

Ea și Ben inspirară adânc, luând câteva guri zdravene de oxigen. 

— Eşti gata? întrebă ea. 

— Gata. 

Theresa ieşi din desiş și se ridică în picioare, apoi se întoarse și-l 
ajută pe Ben să se ridice. Se aflau în curtea din spatele unei case 
victoriene pe care o recunoscu — vânduse ea însăși casa aceea cu trei 
luni în urmă unui cuplu tânăr care aștepta un copil, după ce buna 

purtare a celor doi în comunitate fusese răsplătită cu o casă mai mare 
și mai frumoasă. 

Oare care fusese soarta lor în acele ultime douăzeci şi patru de ore de 
coşmar? 

În Wayward Pines, majoritatea curților din faţa caselor erau 
împrejmuite cu garduri albe din țăruși, așa că ea și Ben o luară la 
fugă pe trotuar. 

Valea începea să se întunece. Noaptea părea să se instaleze puțin 
cam repede odată ce soarele dispărea în spatele munților — și, ţinând 
cont de faptul că nu exista electricitate în întreaga vale, aceea avea să 
fie o seară cumplit de întunecoasă. 

Ajunseră lângă primul cadavru de pe stradă. Theresa întoarse capul 
spre Ben, spunându-i: 

— Nu te uita, scumpule. 

Dar ea își ignoră propriul sfat. Trupul fusese eviscerat atât de 
complet, încât nu mai arăta deloc ca o ființă umană, ci mai degrabă 
ca un morman de intestine şi oase. 

Un uliu stătea cocoțat pe cutia toracică, hrănindu-se. 

Ajunseră la intersecţia dintre strada principală și strada a 
unsprezecea. 

Theresa vedea la distanţă pinii înalţi ce se ridicau pe peluza din fața 
postului de poliție unde se afla biroul șerifului. 

— Aproape am ajuns, zise ea. Mai avem o stradă și jumătate. 

— Sunt obosit. 

— Şi eu la fel, dar hai să dăm tot ce putem până acolo. 

La intersecţia străzii principale cu a treisprezecea, Ben îi șopti 
alarmat: 

— Mamă! 

— Ce e? 

— Priveşte! 

Theresa se uită în spate. La trei străzi în urmă, două siluete palide 
alergau pe patru picioare în direcţia lor. 

— Repede! strigă Theresa. 

O luară la fugă, adrenalina dându-le energie şi făcându-i să prindă 
viteză. Ea sări peste bordură și traversă peluza tunsă, 
îndreptându-se spre intrarea clădirii care adăpostea biroul șerifului. 
Odată ce intrară în clădire, Theresa se opri şi privi prin uşile de 
sticlă, cercetând strada. 

— Oare ne-au văzut intrând aici? întrebă Ben. 

Prima aberaţie ajunse în intersecție cu o viteză uimitoare și, fără să 
mai stea pe gânduri, își schimbă direcția, îndreptându-se ţintă spre 
postul de poliție. 

— Vino! 

Theresa se întoarse și începu să alerge, străbătând holul de la intrare. 
Cu cât se îndepărtau mai mult de intrare, cu atât se făcea mai 
întuneric. Traversă coridorul, dădu colţul şi intră în biroul lui Ethan. 
Văzu dulapul pentru arme larg deschis şi o mulțime de cartuşe 
împrăștiate pe jos. Câteva puști fuseseră lăsate pe birou. 

Dulapurile de sub rastelul cu arme erau și ele deschise. 

Începu să caute într-unul dintre acestea şi scoase un pistol mare. Îl 
îndreptă spre tavan şi trase. Nu se întâmplă nimic. Probabil că 
siguranţa era pusă sau poate că nu era încărcat. Ori ambele. 

— Repede, mamă! 

Ea scoase din dulap un revolver, dar şi acesta era gol, iar ea nu știa 
cum să desfacă cilindrul pentru a-l încărca, asta presupunând că ar fi 
nimerit cartuşele potrivite. Stând ghemuită lângă dulapul cu arme, 
observă că erau cel puţin șase feluri de cartușe de diferite mărimi 
împrăștiate pe podeaua de sub picioarele ei. 

— Mamă, ce faci? întrebă Ben. 

Asta nu avea cum să funcţioneze. Erau în criză de timp și, în ciuda 

faptului că era măritată cu un agent de la Serviciul Secret, realiză că 
nu știa un lucru esenţial despre armele de foc. 

— Schimbare de plan, zise Theresa. 

— Cum? 

Ea trase sertarul cel mare de la biroul lui Ethan. În prima lui 
săptămână la serviciu, soţul ei îi oferise un tur al acelui loc și, în plus, 
o încuiase în singura celulă cu gratii din clădire, învârtind apoi pe 
deget inelul metalic de care era prinsă cheia și zâmbind, în timp ce-i 
spunea cu un accent tărăgănat: 

— Dacă nu aveţi de gând să-l mituiți cumva pe șerif, se pare că veţi 
petrece o noapte după gratii, doamnă Burke. 

Ea îl văzuse punând la loc cheia în acel sertar din mijloc al biroului, 
iar acum începu să bâjbâie în partea din spate a acestuia, căutând-o 
cu disperare cu degetele. 

Acolo. 

Simţi inelul metalic și scoase cheia, apoi ocoli biroul şi ajunse lângă 
Ben. 

— Ce facem acum? o întrebă el. 

— Urmează-mă! 

Alergară înapoi pe coridor. Afară se auzi urletul unei aberaţii. 

— Sunt aici, mamă! 

În timp ce traversau holul de la intrare, Theresa aruncă o privire 
către intrare și văzu cele două aberaţii apropiindu-se în viteză pe 
aleea mărginită de puieţi de pin. Era o chestiune de secunde până 
când aveau să intre în clădire. 

— Mai repede, Ben! strigă ea. 

Porniră alergând pe un alt coridor cufundat în întuneric. 

În capătul acestuia, Theresa văzu gratiile negre ale singurei celule 
din Wayward Pines. Când văzuse prima dată încăperea cu gratii, își 
amintise de celulele din Show-ul lui Andy Griffin. 

Barele acelea verticale aveau un aspect aproape caraghios. La fel și 
patul, şi pupitrul din interiorul celulei. Era genul de loc pe care 
beţivii reținuți în serile de sâmbătă îl vizitau cu regularitate. 

Acum, celula li se părea o barcă de salvare. 

Capătul coridorului nu era complet întunecat, lumina slabă a serii 
intrând pieziș printr-o fereastră înaltă. Theresa trase cu putere de 
barele verticale ale celulei, în timp ce aberaţiile spărgeau ușile de 
sticlă de la intrare, dând buzna în clădire. 

Ea apucă bine cheia și o introduse în yală. 

Pe pardoseala coridorului întunecat din spatele lor se auzeau 
ghearele monștrilor. Una dintre aberaţii scoase un cârâit sinistru. 
Butucul yalei se roti. Theresa deschise ușa strigând: 

— Intră aici! 

Ben pătrunse rapid în celulă, în timp ce prima aberaţie se ivi de pe 
coridor. Theresa intră după gratii şi încuie uşa cu o fracțiune de 
secundă înainte ca aberaţia să se izbească de gratii cu putere. 

Ben scoase un țipăt. În timp ce prima aberaţie se ridica de pe podea, 
cea de-a doua se ivi de pe coridor. 

Era prima dată când Theresa vedea una de aproape. 

Cea care se izbise de gratii era uriașă și plină de sânge închegat, 
emanând moarte prin toți porii. 

Ben stătea cu spatele lipit de perete. Ochii îi erau plini de groază, iar 
sub picioarele lui se lăţea o băltoacă. 

— Pot ajunge până la noi? întrebă el. 

— Nu cred. 

— Eşti sigură? 

— Nu. 

Când cea de-a doua aberaţie se izbi de gratii, întreaga structură se 
cutremură. 

Când o aberaţie măsurând cam un metru șaizeci și cinci înălțime se 

ridică pe două picioare, Theresa îl cuprinse în braţe pe Ben. Creatura 
înclină capul și îi privi curioasă printre gratii. Ochii ei lăptoşi clipeau 
des, procesând totul, căutând o soluție. 

— Ce-i chestia aia care i se mișcă în piept? întrebă în șoaptă Theresa. 
— E inima, mamă. 

— De unde știi? 

Ah, aşa era. El învățase despre creaturi la şcoală. 

Inima monstrului bătea extrem de rapid, dar nu se vedea clar, fiind 
ascunsă sub straturile de piele. Theresa avea senzaţia că privea spre 
un obiect aflat sub câţiva centimetri de gheaţă. 

Picioarele creaturii erau scurte, iar atunci când stătea ridicată, braţele 
ei ajungeau la podea. Aberaţia își strecură braţul drept printre gratii 
- un braţ subţire, dar musculos, care avea mai mult de un metru. 
Theresa privi cu groază cum ghearele acelea negre se întindeau pe 
podeaua celulei. 

— Pleacă de aici! strigă ea. 

Cealaltă aberaţie înconjură celula și făcu același lucru. 

Braţul stâng al acesteia măsura un metru și jumătate, iar atunci când 
o gheară atinse pantoful lui Ben, Theresa călcă apăsat laba creaturii. 
Aceasta scoase un răget. 

Theresa îl trase pe Ben către colțul celulei — locul cel mai îndepărtat 
de gratii — şi se urcară amândoi în patul cu schelet metalic. 

— O să murim, mamă? 

— Nu. 

Alte trei aberaţii se iviră de pe coridor izbindu-se de gratiile celulei, 
șuierând printre dinţii rânjiți şi cârâind. În spatele lor erau mai multe 
exemplare. În încăpere zgomotul devenise asurzitor. 

În scurt timp, cincisprezece membre erau întinse spre ei şi tot mai 
multe aberaţii se izbeau în gratiile celulei. 

Theresa se afundă în salteaua goală, ținându-l pe Ben strâns la 

pieptul ei. Lumina care pătrundea prin fereastră se schimbase din 
albastră în violet, încăperea devenind din ce în ce mai întunecoasă. 
Ea își lipi buzele de urechea lui Ben şi spuse încercând să acopere 
sinistrul fundal sonor: 

— Gândește-te la un alt loc și un alt timp. 

Ben tremura ca varga în braţele ei, observând că tot mai multe 
aberaţii năvăleau în încăpere. 

Theresa privea în sus, pe fereastra de lângă tavan, în vreme ce 
monștrii trăgeau de gratiile celulei sau îşi întindeau braţele lungi și 
hidoase în interior. 

Ultimul lucru pe care-l văzu atunci când lumina dispăru complet fu 
încăperea de dincolo de gratii, înțesată dintr-un perete în celălalt de 
aberaţii, una dintre ele stând în genunchi în faţa încuietorii de la uşă 
şi încercând să-şi introducă gheara în gaura cheii. 

Brusc, ea nu mai văzu nimic. Noaptea căzuse peste Wayward Pines. 
Iar ei erau în întuneric cu monștrii. 

Ethan 


Ethan merse cu liftul din apartamentul lui Pilcher până pe coridorul 
Nivelului 1. Când ușile ascensorului se deschiseră, el încă mai auzea 
zgomotul tunului, deşi mult mai îndepărtat acum. 

Se îndreptă spre uşile de sticlă din capătul coridorului, scoțându-și 
pistolul pe care i-l dăduse Alan atunci când intră în arcă. 

Probabil că toți oamenii devotați lui Pilcher coborâseră acolo pentru 
a vedea sursa haosului; cel puţin o sută de oameni se învârteau prin 
încăpere, nedumeriți și speriaţi. Zgomotul tunului se auzea mai tare 
aici, focurile răsunând undeva în adâncul tunelului care cobora în 
interiorul muntelui şi care comunica cu Wayward Pines. 

Cadavrele de aberaţii erau peste tot. 

Mormane de aberaţii moarte în tunel. 

Patruzeci sau cincizeci în cavernă. 

Sângele scurgându-se şiroaie pe pardoseala de piatră. 

Cinci cadavre acoperite de cearșafuri stăteau înșirate lângă ușa 
încăperii în care se aflau unităţile de suspensie. 

Mirosul de muniţie consumată era copleșitor. 

Alan ieși alergând din tunel. 

Ethan încercă să se apropie de el prin mulţime. Văzu că faţa lui Alan 
era stropită de sânge, iar braţul lui drept avea o rană lungă, deschisă, 
provocată probabil de gheara unei aberaţii. 

Răpăiala unei mitraliere AR-15 răsună în tunel, fiind urmată de un 
țipăt. 

— Le forțăm să se retragă, zise Alan, dar trebuie să fi fost două sute 
de aberaţii. Am pierdut oameni. Tunul automat a rămas fără 
muniţie. Dacă nu am fi avut tunul, lucrurile ar fi stat mult mai rău. 
Unde e Pilcher? 

— E inconştient, legat cobză în biroul lui. 

— O să trimit pe cineva după el. Radioul lui Alan cârâi şi el 
răspunse: Aici Alan. Terminat. 

Vocea lui Mustin se auzi prin speaker, strigând ca să acopere 
răpăiala mitralierei: 

— Tocmai am scos ultimul grup de aberaţii din tunel, dar ușa e 
compromisă! Terminat. 

Alan răspunse: 

— Am trimis deja spre voi un camion cu armătură de oţel şi o echipă 
de trei tinichigii. Ei vor suda uşa de acces. Terminat. 

— Am înţeles! Rămân pe recepție. Terminat. 

— Nu poți sigila ușa aceea, îi zise Ethan. Va trebui să ajungem la 
oamenii din vale. Soţia şi fiul meu sunt acolo. 

— Vom ajunge şi acolo, dar mai întâi va trebui să ne regrupăm și să 
adunăm toate armele de care dispunem. Am pierdut opt oameni. 
Dacă va fi nevoie să intrăm în forță în Wayward Pines, va trebui să 
luăm toate armele din arsenalul nostru. Trebuie să găsim mai multă 
muniție pentru tunul automat. Ochii lui aveau o expresie gravă când 
adăugă: Şi nu ne putem duce acolo pe timp de noapte. 

— Ce tot spui? 

— E deja seară. Va fi întuneric înainte să fim pregătiți de plecare. Ne 
vom îndrepta spre oraş la ivirea zorilor. 

— Mâine? 

— Nu suntem echipați pentru luptă pe timp de noapte. 

— Şi crezi că oamenii neînarmați din valea aceea sunt? Crezi că soția 
și fiul meu... 

— Am fi măcelăriți pe întuneric, ştii bine. Am pierde singura şansă 
de a-i salva pe oamenii aceia. 

— Pe toți dracii! 

— Tu crezi că eu nu aş vrea să dau năvală în oraş chiar acum şi să fac 

prăpăd printre monștri? 

Ethan se îndreptă în direcția tunelului. 

— Unde crezi că pleci? strigă Alan în urma lui. 

— Să-mi găsesc familia. 

— Dacă ieşi noaptea, cu siguranţă vei fi mâncat. Sunt sute de creaturi 
acolo, afară. 

După doi pași în tunel, Ethan se opri. 

— Îmi dau seama ce simţi, îi zise Alan. Dacă ar fi fost vorba de 
familia mea, nu m-ai fi putut ţine pe loc. Dar tu ești mai inteligent 
decât mine, Ethan. Și cu siguranţă vei înțelege că moartea ta în 
această noapte, într-un soi de misiune sinucigașă, nu îţi va salva nici 
familia, nici viaţa altora. 

La naiba! Alan avea dreptate. 

Ethan se întoarse oftând prelung de frustrare. 

— Deci oamenii din Wayward Pines vor petrece încă o noapte în 
întuneric şi în frig, fără mâncare sau apă, împărțind valea aceea cu o 
ceată de monştri. 

Alan se apropie de el. 

Undeva departe, în tunel, Ethan auzi mai multe focuri de mitralieră. 
— Din fericire, zise Alan, cei care au supravieţuit invaziei iniţiale au 
găsit locuri sigure în care să se ascundă. Unde e familia ta? 

— l-am lăsat într-o peșteră, în spatele unei uși încuiate, undeva sus, 
pe munte. 

— Deci sunt în siguranţă. 

— Nu am de unde să știu asta. Mai este un grup şi în şcoală, adăugă 
Ethan. Jos, la subsol. Optzeci, nouăzeci de oameni. Ce-ar fi dacă 
am... 

— La fel. E prea riscant. Și tu ştii asta. 

Ethan încuviinţă din cap. 

— Dar poarta din gard? E tot larg deschisă? Încă o mie — sau poate 

treizeci de mii de aberaţii — ar putea pătrunde în valea noastră dacă 
vor avea chef? 

— L-am lăsat pe tehnicianul-şef să se ocupe de asta. El spune că nu 
putem porni curentul din interiorul superstructurii. 

— De ce? 

— Se pare că Pilcher a sabotat sistemul din interior. Singura cale de a 
porni din nou alimentarea şi de a închide poarta este acționarea 
manuală. 

— Şi, lasă-mă să ghicesc... 

— Se poate face doar la fața locului, lângă poartă. Nu ar fi fost la fel 
de amuzant dacă ar fi fost simplu, nu-i aşa? 

— Eu spun să trimitem pe cineva, zise Ethan. Chiar acum. 

— Există o ieșire secretă în partea de sud a muntelui. De acolo până 
la gard sunt numai vreo patru sute de metri. 

— Trimite-l acolo pe tehnicianul acela însoţit de câțiva gardieni. 

— În regulă. Dar în timp ce eu mă voi ocupa de asta, adăugă Alan, 
privind peste umăr spre mulțimea de oameni care se adunaseră în 
arcă, ocupă-te de ei. Ei nu știu nimic. Au auzit doar zgomotul 
armelor şi au venit aici ca să vadă ce se petrece. 

— Voi vorbi eu cu ei, zise Ethan. 

Se îndreptă spre mulțime, iar Alan strigă după el: 

— Fii blând cu ei! 

— De ce aș fi? 

— Pentru că aceasta e singura viață pe care ei o știu, iar tu te 
pregăteşti acum să le distrugi toate iluziile. 

Theresa 


Ea deschise ochii, tresărind. Era întuneric beznă. 

Ben se mișca, murmurând prin somn: 

— Nu, nu, nu... 

Ea îl scutură ușurel ca să-l trezească, șoptindu-i: 

— Eşti teafăr, amice. Mama e cu tine. 

Trecuseră ani buni de când nu-i mai vorbise astfel fiului ei. Mai 
rostise asemenea cuvinte doar atunci când Ben era un bebeluş, când 
ea îl legăna în camera lui, pe jumătate adormit, ascultând amândoi 
şoapta blândă a ploii din Seattle. 

— Ce se petrece? întrebă Ben. 

— Ne aflăm tot în celula închisorii, dar suntem teferi. 

— Unde sunt monștrii? 

Era o liniște ciudată, suspectă. Nu se auzea nimic dincolo de gratii. 
— Cred că au plecat pentru moment. 

— Mi-e foarte sete. 

— Ştiu, amice. Și mie mi-e sete. 

— Nu era un răcitor de apă în spatele biroului de la recepție? 

— Așa cred. 

— Poate că reuşim să ne strecurăm până acolo, să încercăm să... 

— Oh, nu cred că e o idee prea strălucită, Benjamin, se auzi o voce de 
femeie din întunericul de dincolo de gratii. 

Theresa tresări. 

— Cine e acolo? 

— Nu-mi recunoști vocea, scumpo? Cum e posibil? Mi-ai povestit 
toate secretele tale în ultima joi din lună a... 

— Pam? Oh, Doamne, ce faci în... 

— V-am auzit pe amândoi ţipând acum câteva ore şi am văzut 

aberaţiile intrând în clădire pe urmele voastre. Am așteptat până 
când au plecat. Sunt atât de uşurată să vă găsesc teferi pe amândoi... 
Nici nu aveţi idee. Ai avut o idee strălucită, Theresa, să te încui 
acolo. 

Theresa se aştepta să poată zări ceva în întuneric, dar nu-şi putea 
vedea nici măcar mâna pe care o ținea ridicată în fața ochilor. 

— Nu prea îmi este clar ce s-a întâmplat aici noaptea trecută, 
continuă Pam. Soțul tău le-a arătat oamenilor din oraș o aberaţie? 

— Le-a spus totul. Despre aberaţii. Despre supraveghere. Le-a spus 
că suntem la o distanţă de două mii de ani în viitor. Că noi suntem 
tot ce a mai rămas din omenire. 

— Deci, chiar a făcut-o. Ticălosul! Hei, nu te uita așa la mine! 
Theresa simţi un fior rece pe șira spinării. 

— E întuneric beznă aici, zise Theresa. 

— Da. Este. Dar eu te pot vedea ţinându-l pe Benjamin în braţe și 
privind încruntată în întuneric, spre locul în care mă aflu, și pot să 
spun că nu sunt deloc încântată... 

— Cum? 

— Se numesc ochelari pentru vedere nocturnă, Theresa, iar aceasta 
nu e singura dată când te privesc prin ei. 

— Ce tot vorbeşte, mamă? 

— Ben, nu... 

— Benjamin, vorbesc despre seara în care i-am surprins pe tatăl și pe 
mama ta ieşind pe furiş din casa lor de pe strada a șasea, după 
lăsarea întunericului. Asta e strict interzis, să știi. 

— Nu-i vorbi astfel fiului meu... 

— Nu-i vorbi aşa femeii care ţine îndreptată spre tine o pușcă de 
calibrul .12. 

Pentru o clipă, liniștea fu desăvârșită, în timp ce Theresa încerca să 
proceseze informaţiile. Pam stătea în faţa celulei în care se aflau cei 


881 


doi, purtând ochelarii pentru vedere nocturnă și ţinând îndreptată 
spre ei o pușcă în întuneric. 

— Îl ameninţi cu arma pe fiul meu? 

Theresa încerca să-şi păstreze controlul, dar vocea ei tremura, 
trădând furia şi groaza care o mistuiau. 

— Am să-l împușc și pe el. 

Puterile o părăsiră. Theresa se lăsă în genunchi, încercând să-l 
acopere pe Ben cu trupul ei. 

— Oh, te rog, exclamă Pam. Tot ce trebuie să fac... Ea părea să se 
miște. Vocea ei se auzea acum din alt loc... Este să mă ridic și să 
merg, spre această parte a celulei. Atunci voi vedea ţinta din nou. 

— De ce faci asta? Eşti medicul meu psihiatru. 

— Nu am fost niciodată așa ceva. 

— Ce tot spui? 

— E mare păcat, Theresa. Îmi plăceai. Îmi plăceau întâlnirile noastre. 
Vreau să ştii că ceea ce se va întâmpla cu tine și cu fiul său nu e nimic 
personal. Tu doar ai ghinionul să fii măritată cu bărbatul care a 
distrus acest oraș. 

— Ethan nu a distrus nimic. El doar le-a spus tuturor adevărul. 

— Nu trebuia să facă asta. Adevărul poate fi un lucru periculos 
pentru un om cu mintea slabă. 

— Tu ai știut, nu-i așa? întrebă Theresa. În tot acest timp, tu ai ştiut. 
— Ce anume? Adevărul despre Wayward Pines? Sigur că am știut. 
Eu am ajutat la construcţia acestui oraş, Theresa. Am fost aici de la 
început. Din prima zi. Acest loc e singura casă pe care am avut-o 
vreodată, iar soțul tău a stricat totul. El e responsabil de tot acest 
dezastru. 

— Nu Ethan a deschis poarta. Nu el a întrerupt curentul electric și 
nici nu a lăsat monștrii aceia să pătrundă dincolo de gard. Șeful tău a 
făcut asta. 


882 


— Şeful meu, David Pilcher, a creat acest oraş. Fiecare casă de aici. 
Fiecare drum. El a ales fiecare rezident al orașului. Fiecare membru 
al echipelor. Fără el aţi fi morți de secole. Cum îndrăznești să-l acuzi 
pe omul care v-a oferit această viață? 

— Pam, te rog. Fiul meu nu e responsabil pentru nimic din toate 
astea. Tu ştii foarte bine. 

— Nu înţelegi, scumpo. Nu e vorba că v-aş învinui pe tine sau pe 
Ben pentru faptele lui Ethan. E mai mult decât atât. 

— Atunci, ce vrei de fapt? 

Theresa îşi simţea lacrimile amenințând să izbucnească, în timp ce 
panica punea stăpânire pe mintea ei. Ben începuse deja să plângă, 
tremurând ca varga în braţele ei. 

— Nu-mi pasă decât de un singur lucru în acest moment. Să-l fac pe 
bărbatul tău să sufere, nimic mai mult, zise Pam. Dacă mai este în 
viaţă, el va veni aici la un moment dat, să vă caute. Și ştii ce va găsi? 
— Nu trebuie să faci asta, Pam. 

— Pe voi doi morți şi pe mine stând aici. Aşteptând. Vreau să afle că 
eu am făcut asta înainte să-l omor. 

— Ascultă doar... 

— Te ascult. Dar înainte de a începe să vorbeşti, întreabă-te: chiar 
crezi că o să mă faci să mă răzgândesc? 

Undeva pe holul de la intrare, Theresa auzi un foșnet vag, ca şi cum 
cineva ar fi călcat pe un ciob de sticlă. 

Își spuse: Te rog să fie o aberaţie, Doamne! Te rog. 

— Majoritatea oamenilor din oraş au fost uciși noaptea trecută, zise 
Theresa. Nici nu ştiu câţi dintre noi au mai rămas în viață. 

Un alt ciob de sticlă se sfărâmă în apropiere. Theresa ridică puțin 
tonul, în timp ce adăuga: 

— Dar, indiferent ce simţi față de soțul meu, cum poți crede că 
omorându-ne pe noi doi, care am supravieţuit ca prin minune, poate 

fi un lucru înțelept pentru specia noastră? Suntem în pragul 
extincției! 

— Excelent! E un punct de vedere just, Theresa. Nu m-am gândit la 
asta. 

— Într-adevăr? 

— Bineînţeles că nu. Glumeam doar. Nu-mi pasă nici cât negru sub 
unghie. Pam puse un cartuş pe ţeava puștii. Promit că nu o să vă fac 
să suferiți. Și, sincer vorbind, priviţi partea bună a lucrurilor: cel 
puţin nu aţi fost mâncaţi de o aberaţie. În felul acesta nu veţi simţi 
nimic. Ei bine, probabil că veți simţi ceva, dar totul se va sfârşi 
înainte să vă daţi seama. 

— Ele doar un copil! strigă Theresa. 

— Ah, te superi dacă îţi cer să-mi arunci cheile celulei înainte să... 
Focul de armă lumină încăperea. Bubuitura fu asurzitoare. 

Theresa îşi spuse: „Suntem morţi. Ea a făcut-o“. 

Dar realiză că încă putea gândi. Încă îşi mai simţea fiul lipit de ea. 
Strânse din dinţii, aşteptând să simtă durerea, dar aceasta nu apăru. 
Cineva îi rostea numele şi, peste ţiuitul din urechile ei, auzea 
strigătele de parcă ar fi venit de pe fundul unei gropi adânci. 

Văzu ceva scânteind și un punct de lumină licări în raza ei vizuală. 
Theresa se întrebă: „Asta o fi lumina de la capătul tunelului? Oare 
acum sunt moartă și înaintez din ce în ce mai repede spre ea? Fiul 
meu e cu mine?“ 

Scânteia se aprinse din nou, doar că de această dată nu mai dispăru, 
ci deveni din ce în ce mai luminoasă, până când o singură flacără 
aprinse o moviliţă de mușchi uscat. Acum scotea fum, iar ea îi putea 
simţea mirosul, în timp ce observă două mâini ridicând iasca aprinsă 
de pe podea. 

În lumina flăcărilor apăru cea mai murdară faţă pe care o văzuse în 
viaţa ei, acoperită de o barbă lungă și încâlcită. 

Dar ochii aceia... 

Chiar dacă lumina era slabă, în ciuda mizeriei și a expresiei lor 
sălbatice, ea îi recunoștea. Și nici măcar şocul morții nu putea 
rivaliza cu acela provocat de revederea lor. 

Bărbatul rosti cu o voce răguşită: 

— Theresa! Iubita mea! 

Theresa îi dădu drumul lui Ben și țâșni înainte. 

Lumina se stinse, dar ea ajunse la gratii şi întinse braţele printre ele. 
ÎI prinse pe bărbat şi îl trase spre ea. 

Adam Hassler duhnea îngrozitor — ca un om care trăise ani întregi în 
sălbăticie —, iar când mâinile ei se strecurară pe sub mantaua lui și-l 
cuprinseră de mijloc, ea realiză că bărbatul era numai piele și os. 

— Adam? 

— Eu sunt, Theresa. 

— Oh, Doamne! 

— Nu-mi vine să cred că te ating cu adevărat. 

El o sărută printre gratii. Ben se dădu jos din pat și se apropie de el, 
spunând: 

— Credeam că ai murit. 

— Aş fi putut muri, micuţule. Aș fi putut muri de o mie de ori. 

Ethan 


Stătea pe capota Jeepului lui Maggie, privind cele o sută cincizeci de 
feţe care se adunaseră în arcă în jurul lui. I se părea ciudat să se uite 
la grupul acela de oameni, care timp de paisprezece ani făcuseră tot 
posibilul pentru a-i ţine pe semenii lor — locuitorii din Wayward 
Pines — în ignoranță. 

În cele din urmă, Ethan zise: 

— Noaptea trecută am făcut o alegere extrem de dificilă. Le-am spus 
adevărul rezidenţilor din Wayward Pines. Le-am spus în ce an 
suntem. Le-am arătat o aberaţie. 

O voce din mijlocul mulțimii protestă: 

— Nu aveai niciun drept! 

Ethan ignoră intervenţia. 

— Bănuiesc că niciunul dintre voi nu este de acord cu această 
decizie, iar asta nu mă surprinde deloc. Dar hai să vedem dacă veți fi 
de acord cu decizia luată de David Pilcher drept răspuns. El a oprit 
curentul electric care trece prin gardul împrejmuitor şi a deschis 
poarta. Cel puţin cinci sute de aberaţii au pătruns în vale în toiul 
nopții. Mai mult de jumătate din locuitorii orașului au fost 
măcelăriți. Cei care au reuşit să scape sunt rătăciți acum pe unde au 
apucat, fără mâncare sau apă și fără căldură, căci Pilcher a întrerupt, 
de asemenea, și furnizarea curentului în oraş. 

Nedumerirea se citea pe majoritatea chipurilor din mulțime. 

— Mincinosule! strigă cineva. 

— Înţeleg că, la un moment dat în viața voastră anterioară, fiecare 
dintre voi a plătit serios pentru ceea ce vindea David Pilcher. Și, ca să 
fiu sincer, e un om sclipitor. Nimeni nu poate nega acest lucru. 
Nimeni nu poate spune că nu este un vizionar sau că nu este cel mai 

ambițios om care a trăit vreodată pe fața pământului. Înţeleg ce v-a 
atras spre el. Este emoţionant să te mentii în preajma cuiva care are 
atâta putere. Asta te face să ai o părere mai bună despre propria 
persoană. Din câte am auzit, mulți dintre cei de aici erau în situații 
disperate atunci când David Pilcher a apărut în viaţa lor. El v-a oferit 
un scop şi un rost, iar eu înțeleg asta pe deplin. Dar este un monstru 
la fel de periculos precum aberaţiile care trăiesc dincolo de gard. Sau 
poate chiar mai rău. Idealul lui, Wayward Pines, a fost mereu mai 
important pentru el decât oamenii care au numit acest oraş „acasă“ 
și, îmi pare rău să spun asta, a fost mereu mai important decât 
oricare dintre voi. Aţi cunoscut-o cu toţii pe Alyssa. Tot ce am auzit 
confirmă faptul că ea era iubită de toată lumea din interiorul acestui 
munte. Ea nu se vedea cu tatăl ei față în față. Ea considera că oamenii 
din Wayward Pines meritau mai mult decât supraveghere non-stop, 
mai mult decât să fie obligați să se omoare unii pe alții și să nu afle 
niciodată adevărul. Ceea ce vreau să vă arăt acum e trist și îmi cer 
scuze pentru asta, dar trebuie să știți ce fel de om serviţi, astfel încât 
să puteţi trece peste asta. 

Ethan făcu semn în spatele mulțimii, spre un monitor cu diagonala 
de doi metri și jumătate, montat pe piatra de lângă ușile de sticlă. 

În majoritatea zilelor, acesta afişa programul de lucru. Numele celor 
care erau de serviciu la supraveghere, la securitate şi la camera de 
suspensie. Sosirile şi plecările mijloacelor de transport care 
aprovizionau oraşul Wayward Pines. Un sistem de comunicare din 
interiorul muntelui pentru cercul intim al lui Pilcher. 

În noaptea aceea, acest monitor avea să-l arate pe David Pilcher, 
creatorul proiectului Wayward Pines, ucigându-și propria fiică. 
Ethan strigă la unul dintre tehnicienii lui Ted de la echipa de 
supraveghere, care aștepta sub monitor: 

— Dă-i drumul! 

Theresa 


Fumul se ridica uşor, ieşind afară pe fereastra cu gratii de lângă 
tavan. Flăcările mistuiau picioarele scaunului de birou Belinda, 
alimentate de un maldăr de hârtii pentru copiator. 

Ben stătea lungit pe singura saltea din încăpere, pe care Theresa o 
luase de pe scheletul metalic al patului și o aşezase lângă foc. Ea se 
aşezase în fața lui Hassler, ţinându-și palmele îndreptate spre flăcări. 
De cealaltă parte a gratiilor, cadavrul lui Pam zăcea pe pardoseala de 
beton, o băltoacă de sânge lăţindu-se încă în jurul capului ei. 

— Am văzut mai întâi gardul care nu mai era electrificat, zise 
Hassler. Am venit în oraş într-un suflet. Am fost la casa noastră, dar 
tu nu erai acolo. M-am uitat peste tot. Am crezut că tu și Ben sunteți 
morți. Când am intrat în clădire să caut muniţie, am auzit vocea ta 
implorând-o pe Pam să îţi cruţe viața. Nu e tocmai primirea pe care 
mi-o imaginam la întoarcerea acasă. 

— Eu nici măcar nu mi-am imaginat așa ceva, îi explică Theresa. Mi 
s-a spus că nu te vei mai întoarce. 

— Ce s-a întâmplat aici? 

— Oraşul ştie acum adevărul. 

— Totul? 

— Totul. Am pierdut o mulțime de oameni. Cred că omul care a 
construit toate acestea a decis să-și strângă jucăriile şi să plece acasă. 
— Dar cine a spus oamenilor adevărul? 

— A avut loc o festivitate care-i viza pe Kate și pe Harold Ballinger, 
dar în loc să-i execute, şeriful a folosit această ocazie pentru a 
dezvălui totul. 

— Pope? 

— Pope e mort, Adam, spuse Theresa ezitând. Multe s-au întâmplat 

de când ai plecat. Ethan este acum șerif. 

— Ethan este aici? 

— A fost introdus în comunitate acum o lună sau două. A întors pe 
dos acest loc. Nimic nu mai este la fel de atunci. 

Hassler rămase cu privirea aţintită asupra flăcărilor. 

— Nu ştiam că era și el aici, zise el. 

— Cum puteai să ştii? 

— Nu, eu doar... Ethan știe? 

— Despre noi? 

— Da. 

— Nu, nu i-am spus nimic. Aveam de gând să-i spun în cele din 
urmă, dar am vorbit cu Ben și am decis că nu era nicio grabă. Nu 
credeam că te vom mai revedea vreodată. 

Din colţurile ochilor lui Hassler se prelingeau lacrimi, care lăsau 
dâre albe în stratul de murdărie de pe faţa lui. Ben îl privea de pe 
saltea. 

— E un coşmar, zise Hassler. 

— Cum? 

— Să vin acasă şi să găsesc aşa ceva. În fiecare zi în care am călătorit 
dincolo de gard, înfruntând moartea, foamea și setea, tu ai fost 
mereu în mintea mea. Doar tu mi-ai dat putere să merg mai departe. 
Gândul la viaţa noastră împreună, atunci când aveam să mă întorc. 
— Adam. 

— Anul acela în care am trăit împreună... 

— Te rog! 

— ... a fost cel mai fericit din viața mea. Te iubesc. Nu am încetat 
niciodată să te iubesc. Hassler se târî pe lângă mormanul de tăciuni 
și o cuprinse cu un braț. Se uită la Ben. Am fost un tată pentru tine, 
nu-i așa? O privi apoi pe Theresa. Şi am fost bărbatul tău. Protectorul 
tău. 

— Nu aş fi supravieţuit în Wayward Pines fără tine, Adam, dar am 
crezut că nu te vei mai întoarce. Și apoi, dintr-odată, pe neașteptate, 
m-am trezit cu soţul meu aici. 

Undeva afară, o aberaţie urlă. 

Hassler îşi trase rucsacul, îl deschise şi, după ce scotoci prin el, 
scoase un jurnal legat în piele. Scoţându-l din punga de plastic, 
deschise carnetul decolorat la prima pagină. La lumina flăcărilor, el 
îi arătă cuvintele scrise acolo: 

Când te vei întoarce — şi te vei întoarce, sunt sigură — o să facem dragoste, 
soldat, ca şi cum abia te-ai fi întors din război. 

Ea se simţi îndurerată citind acele cuvinte. I se rupea sufletul. 

Ea le scrisese acolo înainte de plecarea lui Hassler. 

— Le-am citit în fiecare zi, zise el. Nici nu ai idee cât de greu mi-a 
fost. 

Ea nu mai vedea nimic acum, pentru că lacrimile îi curgeau șiroaie 
pe obraz. Emoţiile se dezlănțuiau cu putere în interiorul ei, devenind 
prea intense pentru a le mai putea opri. 

— Nu îţi cer să prezici viitorul, spuse el. Vorbesc despre acum. 
Despre momentul acesta. Mă mai iubeşti, Theresa? 

Ea ridică privirea spre barba încâlcită, spre faţa plină de zgârieturi și 
ochii înfundați în orbite. 

Dumnezeule, dar îl iubea... 

— Nu am încetat niciodată să te iubesc, şopti ea. 

Ușurarea din ochii lui era precum o amânare a propriei execuţii. 

— Trebuie să ştiu ceva, îi zise ea. Atunci când trăiam împreună, tu 
ştiai? 

— Ce să știu? 

— Despre orașul acesta. Despre ce reprezenta el. Despre toate 
secretele păstrate. 

El o privi în ochi şi zise: 

— Până în ziua în care David Pilcher a venit la mine şi mi-a spus că 
am fost ales pentru o misiune de nomad dincolo de gard, am ştiut tot 
ce ştiai și tu. 

— De ce te-a trimis acolo, în sălbăticie? 

— Pentru a explora. Pentru a căuta semne de viață umană în afară de 
cea existentă în valea noastră. 

— Şi ai găsit ceva? 

— Ultima mea însemnare acolo... Hassler răsfoi paginile până la 
sfârşitul jurnalului său. Am scris aceste cuvinte: Numai eu am soluția. 
Știu ce ne poate salva pe toți. Literalmente sunt singurul om din lume care 
poate salva lumea. 

— Şi care este? întrebă Theresa. Care este soluția? 

— Să ne împăcăm cu gândul. 

— Cu ce gând? 

— Că acesta este într-adevăr sfârșitul. Lumea le aparţine aberaţiilor 
acum. 

Chiar dacă era îndurerată și şocată, Theresa înţelese. 

Brusc, se simţi foarte singură. 

— Nu va exista nicio descoperire care să ne salveze, zise Hassler. 
Asta ne clasează din nou în vârful lanţului trofic. Valea aceasta e 
singurul loc în care putem supraviețui. Suntem în pragul extincției. 
Așa stau lucrurile, pur şi simplu. Am putea măcar să dispărem cu 
graţie. Să savurăm fiecare moment, fiecare zi. 

Mustin 


Mustin îndepărtă zăpada de pe pietre și se aşeză la locul lui de 
observaţie. Din cauza cantității de muniţie pe care o cărase cu el de 
această dată, îi luase o oră în plus să ajungă pe culme. Mai inspectase 
orașul prin lunetă, dar, desigur, nu avusese o ţintă în vale până în 
acest moment. 

Zări ceea ce mai rămăsese din Bronco-ul şerifului Burke. 

Trase trei focuri, urmate de trei ajustări minore ale paralaxei, înainte 
de a trimite un glonţ exact acolo unde voia — în cauciucul din față de 
pe partea şoferului. 

Oraşul fusese împărțit în străzi egale, fiecare măsurând câte o sută 
de metri, ceea ce însemna că modificările ulterioare aveau să fie 
simplu de făcut câtă vreme își alesese punctul de referinţă. 

Își trosni oasele gâtului. 

Apucând percutorul, deschise închizătorul armei şi scoase primul 
glonţ din încărcătorul cu capacitate de cinci cartuşe. Obișnuindu-se 
cu poziția din spatele lentilei ocularului, își deschise căştile în timp 
ce urmărea prin lunetă strada principală. 

— Mustin aici, pe poziţie. Terminat. 

Ethan Burke răspunse: 

— Suntem la ușa tunelului. Terminat. 

— Recepţionat. Încep prima repriză acum. Rămâneţi pe recepție. 
Încheiat. 

O mulțime de cadavre erau împrăștiate pe toată strada principală. 
Cinci aberaţii înfulecau lacome în mijlocul străzii, exact în fața 
cafenelei Steaming Bean. 

Pentru moment el ignoră pădurea și stâncile care înconjurau orașul 
şi, fără să se grăbească, studie pe îndelete bulevardele care traversau 

orașul de la est la vest şi străzile de la nord la sud. Își nota câte ceva 
în carnetul său după fiecare verificare prin lunetă. Unsprezece 
minute mai târziu, el apăsă din nou butonul microfonului. 

— Mustin din nou. Terminat. 

— Dă-i drumul, îi răspunse Ethan. 

— Am numărat prin obiectiv o sută cinci aberaţii. Cam jumătate 
dintre ele se deplasează în grupuri formate din cincisprezece până la 
douăzeci de exemplare. Celelalte hălăduiesc singure prin oraș. Nici 
urmă de supraviețuitori deocamdată. 

— Ai la dispoziţie douăzeci de minute, zise Ethan, apoi intrăm noi în 
scenă. Terminat. 

Mustin zâmbi. Un termen-limită. Îi plăcea acest lucru. 

— Putem paria? întrebă el. Terminat. 

— Despre ce vorbeşti? 

— Despre numărul de aberaţii pe care le voi împușca. Terminat. 

— Treci la treabă. 

Mustin începu din capătul sudic al străzii principale, îndreptând 
încet luneta spre nord. 

Cincisprezece focuri de armă. 

Cinci ţinte ratate. 

Douăsprezece aberaţii omorâte. 

Trei lăsate să-şi dorească să fi fost moarte, târându-se pe asfalt. 
Îndreptă luneta spre strada a șaptea, făcu ajustările necesare și trecu 
la treabă. 

Lângă şcoală, surprinse prin lunetă un grup de optsprezece aberaţii 
care dormeau în stradă. Împușcă patru dintre ele înainte ca restul să 
se trezească și să realizeze că erau atacate. Mai nimeri cinci aberaţii 
atunci când se împrăştiară. 

Lucrurile continuară la fel o vreme, iar el se văzu nevoit să admită că 
se distrase mai bine ca niciodată cu pușca sa cu lunetă AWM. 

În cele trei minute rămase, împușcă trei aberaţii aflate pe un drum 
din sudul orașului și ucise alte două în apropierea grădinilor. În 
timp ce vocea șerifului se auzea în cască, el trase un glonţ în capul 
unei aberaţii care alerga cu o viteză uimitoare pe lângă spital. 

— Timpul a expirat, zise Ethan. Terminat. 

— Patruzeci şi patru, răspunse Mustin. Terminat. 

— Poftim? 

— Sunt patruzeci și patru de aberaţii mai puţin acum. Terminat. 

— Impresionant. Gardul rezistă? 

Mustin întoarse pușca spre sud, privind prin lunetă pădurea din 
vecinătatea gardului. Apoi el raportă: 

— Poarta e încă închisă. Îți pot asigura o oarecare acoperire odată ce 
vei intra în oraş, dar nu ştiu cu câtă precizie aş putea să trag în 
pădure. Terminat. 

— Am înţeles. Tu vei fi ochii noştri. Omoară tot ce poţi. Spune-ne ce 
vezi. Terminat. 

Mustin alimentă din nou încărcătorul și puse în cameră glonțul 
următor. Se uită prin lunetă spre pădure şi se opri la bolovanii care 
înconjurau intrarea în superstructură. 

— Aveţi cale liberă să ieşiţi, le zise el. 

Ethan 


Stătea pe scaunul din dreapta într-un Humvee blindat, cu Alan la 
volan. 

În oglinda retrovizoare de pe partea lui, îi vedea pe tinichigiii care 
sudau ușa de acces în superstructură pentru a o închide definitiv. 
Deasupra Humwvee-ului, unul dintre gardieni mânuia o mitralieră de 
calibrul .50. 

În spatele lor veneau două camionete Dodge Ram, doi bărbaţi stând 
în spatele celei dintâi, înarmaţi cu puști pump-action. Cea de-a doua 
transporta tunul automat rotativ. 

Două tiruri cu remorcă mergeau în urma celor două Dodge Ram și o 
a treia camionetă încheia convoiul, transportând în remorcă şase 
gardieni — toţi înarmaţi până-n dinți. 

Ethan îl auzi în cască pe Mustin: 

— V-aş sfătui să nu intraţi pe strada principală. Care e ruta voastră? 
Terminat. 

Alan viră, ieşind din pădure şi încadrându-se pe şoseaua care ducea 
spre oraş. 

— De pe strada treisprezece spre cincisprezece, spuse Ethan, apoi 
următoarele trei străzi până la școală. Ai avut companie? 

— ÎI vezi pe amicul acela în depărtare? 

Ethan se uită atent prin parbriz. 

La o sută de metri în faţa lor, o aberaţie stătea întinsă pe linia dublă 
galbenă de pe şosea. Zgomotul motoarelor care se apropiau îi atrase 
atenţia și, în timp ce se ridica, un mic jet roșu îi țâșni dintr-o parte a 
capului. 

— Mai aveţi câteva animale rătăcite în drumul vostru, zise Mustin. 
Încep să vă eliberez calea. Terminat. 

Soarele se pregătea să se ridice deasupra stâncilor, valea din fața lor 
fiind încă învăluită în lumina crudă a zorilor. 


— Ai apucat să dormi în ultima vreme? îl întrebă Alan. 
— Tu ce crezi? 

Kate 


Ea auzi răpăitul mitralierei. Toţi cei din sala de clasă îl auziră. Ea şi 
Spitz se apucară de treabă — traseră mobila care acoperea ușa și 
scoaseră cuiele din ramă. După ce deschiseră ușa, le spuseră tuturor 
să aştepte. 

Apoi alergară în hol și urcară scările într-un suflet. 

Zgomotul focurilor de armă se intensifică, iar în intervalul dintre 
împușcături se auzea încă un sunet: huruitul motoarelor. 

Înainte de a ieși, Kate ridică pușca semiautomată AR-15 și îi spuse 
lui Spitz să descuie ușa. 

El o deschise, iar ea făcu doi pași peste prag. 

În curtea școlii, câteva aberaţii se îndreptau alergând spre un convoi 
de vehicule aflat la intersecţia străzilor zece și cincisprezece — un 
Humvee, trei camionete și două tiruri cu remorcă. 

O aberaţie se desprinse de ceată și se îndreptă brusc spre ea. 

— O poţi dobori? o întrebă Spitz. 

Ea lăsă creatura să se apropie până la şase metri. 

— Kate? 

Apoi apăsă trăgaciul şi trase trei gloanţe care făcură trei găuri 
simetrice în pieptul aberaţiei, doborând-o la un metru și jumătate de 
ușă. Imediat auziră un bubuit asurzitor, iar din cea de-a doua 
camionetă sclipi o flacără oranj la gura unui tun automat, atât de 
mare încât ar fi putut fi montat pe un elicopter de asalt. 

Tunul reuşi să spulbere o întreagă ceată de aberaţii, împărțind-o în 
două. 

Portiera din faţă a Humvee-ului se deschise. Când Ethan cobori din 
mașină, inima ei se umplu de bucurie. Kate îl privi ducându-se în 
fața vehiculului și alergând spre gard. 

În timp ce sărea gardul, patru aberaţii începură să alerge spre el de 
pe terenul de joacă. 

Kate ochi și își goli încărcătorul, doborându-le pe toate. Ethan se uită 
în direcţia ei, cu sprâncenele ridicate în semn de surpriză. Pentru o 
clipă, zgomotul împușcăturilor încetă. 

Cadavre de aberaţii erau împrăştiate peste tot și tot mai mulți bărbaţi 
săreau din remorcile camioanelor, îngrădind perimetrul. 

Kate alergă într-un suflet spre Ethan. Cu pușca în mână, cu blugii 
găuriți, cu cămașa ferfeniță şi cu fața plină de sânge, acesta se 
apropia de ea şchiopătând. 

Kate îşi șterse lacrimile care-i încețoșau vederea. Ajunseră față în 
faţă, iar ea îl cuprinse cu braţele. 

— Ce fac răniții? o întrebă el. 

— Unul a murit. Celălalt rezistă. Încă. 

— Am adus camioane. O să-i luăm pe toţi de aici şi o să-i ducem în 
munte. 

— L-ai găsit pe Harold? 

— Nu încă. 

— Dar pe Theresa şi Ben? 

EI clătină din cap. 

Pe fața ei, lacrimile începură să curgă şiroaie din ochii strâns închiși. 
Ethan o striga pe nume, spunându-i că totul avea să fie bine, dar ea 
nu se putea opri din plâns şi nu voia să se mai desprindă de el. 

Ethan 


În timp ce o ţinea la piept pe Kate, observă un bărbat care mergea pe 
strada a zecea. Acesta purta o manta neagră și lungă până la glezne, 
fața fiindu-i ascunsă de o pălărie neagră de cowboy şi de o barbă 
lungă şi încâlcită. 

— Cine naiba e bărbatul acela? întrebă Ethan. 

Kate întoarse capul. 

— Nu l-am mai văzut niciodată. 

Ethan străbătu curtea şcolii, escaladă gardul și ajunse în mijlocul 
străzii. 

Bărbatul în negru căra o puşcă Winchester pe care o ţinea pe umăr, 
abia târându-și pe asfalt picioarele încălțate în bocanci. Se opri la 
câțiva metri de Ethan. Era un individ ciudat — avea ochii duși în 
fundul capului și mirosea îngrozitor. Dacă nu ar fi avut privirea 
aceea, putea părea un homeless excentric. Dar nu era nicio urmă de 
nebunie acolo. Doar o vigoare lucidă, clară. 

Bărbatul spuse: 

— Să fiu al naibii, Ethan. 

— Îmi pare rău, ne cunoaștem de undeva? 

Ethan sesiză cu greu zâmbetul bărbatului printre câlţii din barbă. 

— Mă întrebi dacă ne cunoaștem? râse acesta. Vocea lui era răgușită, 
de parcă laringele său ar fi fost înfăşurat în glaspapir. O să-ţi dau un 
indiciu. Când am vorbit ultima dată, te-am trimis aici. 

În mintea lui Ethan se aprinse o scânteie. Îl cunoștea pe bărbatul 
acesta. Sinapsele sale făceau conexiuni. Înclină capul și zise precaut: 
— Adam? 

— Din câte am auzit, tu ai stârnit acest dezastru. 

— Ai fost în oraş în tot acest timp? 

— Nu, nu. Abia m-am întors. 

— De unde? 

— De afară. De dincolo. 

— Eşti un nomad? 

— Am fost plecat trei ani și jumătate. Am ajuns la gardul 
împrejmuitor abia ieri, în zori. 

— Adam... 

— Ştiu că ai multe întrebări, dar dacă îţi cauţi cumva familia, să știi 
că i-am găsit pe amândoi noaptea trecută. 

— Unde? 

— Theresa s-a încuiat împreună cu Ben în celula postului de poliţie. 
— Acum sunt acolo? 

— Da, şi... 

Ethan începu să alerge în susul străzii a zecea, străbătând într-un 
suflet alte șase și dând buzna în cele din urmă în clădirea care 
adăpostea biroul şerifului, cu respiraţia precipitată. 

— Theresa! strigă el. 

— Ethan? 

Ţâşni pe coridor, către celula din capătul nordic al clădirii, iar când îi 
văzu pe soția și pe fiul său vii și nevătămați în spatele gratiilor, ochii 
i se umplură de lacrimi. 

Cu mâinile tremurânde, Theresa introduse cheia în broască. 

Ethan deschise ușa și o luă în braţe. Îi sărută înfrigurat fața şi 
mâinile, de parcă ar fi fost prima dată când o putea atinge. 

— Am crezut că v-am pierdut, îi mărturisi el. 

— A fost cât pe ce. 

Ben aproape că-l dădu jos, repezindu-se în braţele lui. 

— Eşti teafăr, amice? 

— Da, tată, dar am fost la un pas de moarte. 

Împuşcăturile se auzeau din nou, la câteva străzi distanţă. 

— Ai adus cavaleria? întrebă Theresa. 

— Da. 

— Ai salvat mulţi oameni? 

— În subsolul școlii este un grup care va fi în regulă. O echipă de 
securitate străbate chiar acum orașul, omorând tot ce nu e uman şi 
salvându-i pe cei care mai sunt în viață. De ce nu ați rămas în 
peşteră? 

— Aberaţiile au venit înapoi, zise Ben. O mulțime de oameni au 
rămas acolo, dar eu și mama am găsit o altă cale de a cobori de pe 
stânci. 

— Nu cred că a scăpat cineva dintre cei care au rămas acolo, zise 
Theresa. 

Printre gratii, Ethan văzu cadavrul lui Pam întins pe podea. 

— Ea ne-a găsit aici noaptea trecută, îi explică Theresa. Eram încuiaţi 
în celulă şi nu aveam nicio armă. Avea de gând să ne omoare. 

— De ce? 

— Ca să te rănească pe tine. Theresa se cutremură amintindu-și acele 
momente. Adam Hassler ne-a salvat pe amândoi, zise ea. 

— Ştiai că este și el în oraș? întrebă Ethan. 

— Nu. 

Răpăiala tunului automat porni din nou. Ethan își deschise staţia 
radio și zise: 

— Aici Burke. Terminat. 

Alan răspunse: 

— Da, spune. Terminat. 

— Poţi trimite un camion la biroul şerifului? Mi-am găsit familia. 
Vreau să-i duc într-un loc sigur. 

VIII 


Theresa 
Wayward Pines, cu cinci ani în urmă 


Ea stă în ploaie, cu picioarele goale. Cămaşa de spital, udă leoarcă, i se lipește 
de piele. Priveşte uimită gardul de opt metri prevăzut cu sârmă ghimpată şi 
străbătut de curent electric, care pârâie din cauza voltajului înalt. 

Două indicatoare din apropierea gardului avertizează: 


VOLTAJ RIDICAT 
PERICOL DE MOARTE 


ȘI 


ÎNTOARCEȚI-VĂ ÎN WAYWARD PINES! 
DINCOLO DE ACEST PUNCT VEŢI MURI! 


Ea se prăbușește în noroi. 

Înfrigurată. Tremurând. 

Este seară şi în scurt timp va fi prea întuneric ca să mai vadă ceva în pădure. 

A ajuns la sfârşit. La sfârşitul ei. 

Nu are la cine să se mai întoarcă. 

Nu are unde să fugă. 

Cedează. De tot. 

Plânge în hohote, fără să se poată controla, în timp ce ploaia rece ca gheața 

cade deasupra ei. 

Nişte mâini o apucă de umeri. Ea reacționează ca un animal rănit, 

smulgându-se din mâinile acelea şi încercând să se îndepărteze în patru 

labe, în timp ce o voce strigă după ea: 

— Theresa! 

Dar ea nu se opreşte. Se ridică cu greu în picioare şi încearcă să alerge, dar 
tălpile ei alunecă pe acele de pin ude. 

Mâinile o ajung din urmă culcând-o la pământ. Faţa ei se cufundă în noroi. 
Cineva e deasupra ei şi încearcă să o rostogolească în sus. Ea se împotriveşte 
cum poate, ținându-şi brațele încordate pe lângă corp şi spunându-şi: „Dacă 
mâinile astea ajung lângă gura mea, ticălosul ăsta o să rămână fără degete”. 
Dar el reuşeşte să o întoarcă pe spate şi îi imobilizează mâinile, țintuindu-i 
picioarele sub genunchii lui. 

— Dă-mi drumul! strigă ea. 

— Nu te mai împotrivi. 

Vocea aceea... 

Îşi priveşte atacatorul. Acum e prea întuneric ca să mai vadă clar, dar 
recunoaşte chipul bărbatului. E din altă viață. Din alt timp, mai bun. 

Nu se mai împotriveşte. 

— Adam? 

— Eu sunt. 

EI îi dă drumul şi o ajută să se ridice. 

— Tu ce...? De ce...? În mintea ei urlă atâtea întrebări, încât nu se poate 
concentra asupra uneia dintre ele. În cele din urmă, se hotărăşte să întrebe: 
Ce se petrece cu mine? 

— Te afli în Wayward Pines, Idaho. 

— Ştiu asta. De ce nu există nicio şosea care să iasă din oraş? Ce rol are 
gardul acesta? De ce nu-mi spune nimeni ce se întâmplă? 

— Ştiu că ai întrebări... 

— Unde e fiul meu? 

— Te-aş putea ajuta să-l găseşti pe Ben. 

— Ştii unde se află? 

— Nu, dar eu... 

— Unde e? strigă ea. Trebuie să... 

— Theresa, îți faci rău singură. Eşti în primejdie şi pui în pericol şi viața 
fiului tău. Vreau să vii cu mine. 

— Unde? 

— La mine acasă. 

— La tine acasă? 

EI îşi scoate haina de ploaie şi o pune pe umerii ei, apoi o ridică în picioare. 

— De ce ai o casă aici, Adam? 

— Pentru că aici locuiesc. 

— De când? 

— De un an şi jumătate. 

— E imposibil. 

— Ştiu cum trebuie să te simți. Ştiu că totul ți se pare ciudat şi greşit în 
acest moment. Unde sunt pantofii tăi? 

— Nu ştiu. 

— Am să te duc în brațe. 

Hassler o ridică în braţe ca şi cum ar fi fost un fulg. Theresa îl priveşte de 
aproape şi, în ciuda groazei ultimelor cinci zile în acest loc, nu poate nega 
alinarea pe care o simte atunci când priveşte în ochii aceia familiari. 

— De ce eşti aici, Adam? 

— Ştiu că ai multe întrebări. Lasă-mă să te duc mai întâi acasă, bine? Suferi 
de hipotermie. 

— Mi-am pierdut mințile? Nu mai ştiu nimic. M-am trezit în spitalul de 
aici şi în ultimele zile am fost... 

— Uită-te la mine. Nu eşti nebună, Theresa. 

— Atunci? 

— Te afli acum într-un alt fel de loc, atâta tot. 

— Nu înțeleg ce vrei să spui. 

— Ştiu, dar dacă ai încredere în mine, jur că voi avea grijă de tine. O să mă 
asigur că nu ți se va întâmpla nimic. Și te voi ajuta să-ți găseşti fiul. 

În ciuda protecției oferite de jacheta lui, ea tremură violent în brațele 
bărbatului. 
El o duce prin pădurea întunecoasă, prin ploaia torențială. 
Înainte de a se trezi în acest oraş — îşi aminteşte ea —, stătea în casa ei din 
Queen Anne, în fața unui bărbat pe nume David Pilcher. Era noaptea în 
care ea organizase o petrecere pentru a sărbători viața soțului ei dispărut şi, 
după ce toți oaspeții plecaseră, Pilcher apăruse la uşa ei la o oră imposibilă, 
cu o ofertă misterioasă: să meargă cu el împreună cu Ben, pentru ca amândoi 
să-l întâlnească pe Ethan. 
În aparență, această promisiune nu fusese respectată. 

(J 
Theresa stă întinsă pe o sofa, aproape de uşa deschisă a unei sobe cu lemne, 
urmărind cum Adam Hassler pune pe foc mai mulți buşteni de pin. Răceala 
începe să se retragă din oasele ei. Nu a mai dormit de patruzeci şi opt de ore 
— de când s-a trezit pentru a doua oară într-un pat de spital, lângă o 
asistentă îngrozitoare, care-i zâmbea liniştitor dar acum simte cum somnul 
îi dă târcoale. Nu va putea să reziste prea mult trează. 
Hassler ațâță focul, iar flăcările se ridică într-o vâlvătaie spectaculoasă, în 
timp ce lemnul trosneşte zgomotos. 
Toate luminile din living sunt stinse. Strălucirea focului colorează pereții. 
Ea aude răpăiala neîntreruptă a ploii în acoperișul de tablă de deasupra 
capului şi e gata să adoarmă. 
Hassler se retrage de lângă foc şi se așază pe marginea sofalei. 
El coboară privirea spre ea şi în ochii lui e atâta blândețe, cum nu a mai 
văzut de zile bune. 
— Vrei să-ţi mai aduc ceva? Apă? Mai multe pături? 
— Sunt bine. De fapt, nu tocmai, dar... 
EI îi zâmbeşte. 
— Știu ce vrei să spui. 
Ea ridică privirea spre el. 

— Acestea au fost cele mai urâte şi mai ciudate zile din viața mea. 

— Știu. 

— Ce mi s-a întâmplat? 

— Nu îți pot explica. 

— Nu poți sau nu vrei? 

— Ai dispărut din Seattle în noaptea petrecerii în cinstea vieții lui Ethan. 
Tu și cu Ben. 

— Aşa e. 

— Mi-am imaginat că ai plecat spre Wayward Pines, în căutarea lui Ethan, 
așa că am plecat să te caut. 

— La naiba! Deci te afli aici din cauza mea. 

— Am venit cu maşina în oraş cu două zile înainte de Crăciun. Tot ce-mi 
amintesc este un camion Mack ivindu-se de nicăieri şi izbindu-se în 
lateralul maşinii mele. M-am trezit la spital, la fel ca tine. Fără telefon, fără 
portofel. Ai încercat să suni la Seattle? 

— Am sunat-o pe sora mea, Daria, de nu ştiu câte ori — de la telefonul acela 
public de lângă bancă, dar mereu mi se spune că am greşit numărul sau că 
nu este ton. 

— Acelaşi lucru mi s-a întâmplat şi mie. 

— Atunci, cum se face că ai o casă aici? 

— Am şi o slujbă. 

— Cum? 

— Stai în fața noului sous-chef? practicant de la Aspen House, cel mai 
drăguț restaurant din Wayward Pines. 

Theresa se uită la el, crezând că glumeşte, dar el pare absolut sincer. 

— Dar tu eşti agent special al Serviciului Secret, spune ea, angajat al filialei 
din Seattle. Tu... 

— Lucrurile s-au schimbat. 


* Ajutor de bucătar (n.tr.) 

— Adam... 

— Ascultă-mă doar. El îi pune mâna pe umăr şi ea îi simte greutatea prin 
pătură. Toate întrebările şi toate temerile pe care le ai acum le-am avut şi eu. 
Încă le mai am. Asta nu se schimbă. Dar nu există răspunsuri în această 
vale. Există doar un mod de viaţă corect, pentru că toate celelalte nu vor face 
decât să te ucidă. Ca prieten, Theresa, sper să mă asculti. Dacă nu vei înceta 
să fugi, acest oraş te va ucide. 

Ea îşi mută privirea dinspre chipul lui Hassler, îndreptând-o spre foc. 
Lumina flăcărilor e încețoşată din cauza lacrimilor. 

Dar cel mai înfricoşător lucru este că ea îl crede. Sută la sută. Este ceva 
ciudat, ceva malefic în legătură cu acest loc. 

— Mă simt atât de pierdută, spune ea. 

— Ştiu. El o strânge uşor de umăr. Am trecut şi eu prin asta şi te voi ajuta 
cum voi putea mai bine. 

Ethan 


În seara aceea, el o găsi pe Kate în livingul ei, uitându-se pierdută 
spre șemineul întunecat şi rece. 

Se așeză lângă ea, lăsându-și puşca pe parchet. 

Aberaţiile pătrunseseră în majoritatea camerelor. Ferestrele din față 
erau sparte, iar interiorul părea vandalizat. În plus, încă mai persista 
mirosul lor greu — o duhoare insuportabilă, nepământeană. 

— Ce faci aici? o întrebă Ethan. 

Kate ridică din umeri. 

— Probabil că încă mai sper să-l văd intrând pe ușă dacă stau și 
aştept aici suficient de mult. 

Ethan o cuprinse cu un braţ. 

— Dar el n-o să mai intre niciodată pe ușa aceea, nu-i aşa? continuă 
ea. 

Numai forța voinţei ei neclintite o făcea să își țină lacrimile în frâu. 
Ethan clătină din cap. 

— Pentru că l-ai găsit, adăugă ea. 

Lumina care se strecura prin ferestrele sparte pălea tot mai mult. În 
curând avea să fie întuneric în vale. 

— Grupul lui a fost masacrat în unul dintre tuneluri, zise Ethan. 
Lacrimile tot nu veneau. Ea doar respira regulat. 

— Vreau să-l văd, zise Kate. 

— Desigur. Noi am adunat cadavre toată ziua, făcând tot ce trebuie 
pentru a-i pregăti... 

— Nu mi-e frică să-l văd sfâşiat, Ethan. Vreau doar să-l văd. 

— În regulă. 

— Câţi oameni am pierdut? 

— Încă mai avem de adunat cadavre, așa că până acum am numărat 

doar supraviețuitorii. Din patru sute șaizeci și unu de rezidenți ai 
orașului, am rămas doar o sută opt. Şaptezeci şi cinci sunt încă 
dispăruți. 
— Mă bucur că ai venit chiar tu să-mi dai vestea, zise ea. 
— O să ducem toți supraviețuitorii în interiorul muntelui pentru 
următoarele câteva nopți, zise el. 
— Eu o să rămân aici. 
— Nu e sigur, Kate. Încă mai sunt aberaţii în vale. Nu le-am ucis pe 
toate. Nu este nici curent electric, nici căldură. La apusul soarelui se 
va face foarte întuneric şi foarte frig. Aberaţiile care au rămas de 
această parte a gardului se vor întoarce în oraș. 
Ea se uită la el şi zise: 
— Nu-mi pasă. 
— Vrei să mai stau cu tine o vreme? 
— Vreau să fiu singură. 
Ethan se ridică în picioare. Fiecare centimetru din trupul lui era 
învinețit, rănit, epuizat. 
— Îţi voi lăsa pușca asta, zise el, pentru orice eventualitate. 
Nu era sigur că ea îl auzise. Kate părea cu gândul în altă parte. 
— Familia ta e în siguranţă? întrebă ea. 
— Ei sunt bine. 
Ea dădu din cap. 
— Mă voi întoarce mâine-dimineaţă, zise el. Te voi duce să-l vezi pe 
Harold. 
Făcu un pas spre ușa de la intrare. 
— Hei, îl strigă Kate. 
EI se întoarse spre ea. 
— Nu e vina ta. 
(d 


In noaptea aceea, Ethan se întinse alături de Theresa într-o cameră 

călduroasă, pe întuneric, în interiorul superstructurii. 

Ben sforăia ușor într-un pat pliant, la capătul patului lor. 

Noaptea învăluia camera într-o lumină de un albastru palid, pe care 
Ethan o studia gânditor. Era prima noapte în care putea dormi la 
căldură, în siguranță, fără o cameră care să-l spioneze. Somnul îi 
stătea la dispoziție, dar nu putea să se lase încă în voia lui. 

Mâna Theresei se mișcă pe şoldul și pe abdomenul lui. 

— Eşti treaz? îl întrebă ea în şoaptă. 

Ethan se întoarse spre ea și, în lumina palidă a nopții, văzu sclipirea 
din ochii ei și obrajii uzi de lacrimi. 

— Trebuie să-ţi mărturisesc ceva, îi zise ea. 

— În regulă. 

— Tu ai revenit în vieţile noastre de aproape o lună. 

— Așa este. 

— Noi eram deja aici de cinci ani întregi. Nu am ştiut unde eram. Și 
nici dacă eram... 

— Ştiu deja toate astea. 

— Ceea ce încerc să-ți spun este... că a mai fost cineva în viața mea 
înainte să vii tu aici. 

— Cineva, repetă Ethan, simțind dintr-odată o greutate în piept, o 
presiune insuportabilă în plămâni care-i tăia respiraţia. 

— Am crezut că eşti mort. Sau că eu sunt moartă. 

— Cine e? 

— Când am venit prima dată în oraş, nu cunoşteam pe nimeni aici. 
M-am trezit dintr-odată aici, la fel ca tine... iar Ben nu era cu mine 
atunci, așa că... 

— Cine? 

— Ai văzut că Adam Hassler este aici. 

— Hassler? 

— El mi-a salvat viața, Ethan. M-a ajutat să-l găsesc pe Ben. 

— Vorbeşti serios? 

Ea plângea în hohote acum. 

— Am locuit cu el în casa aceea de pe strada a şasea mai bine de un 
an, până în ziua în care a fost trimis în misiune. 

— Ai fost cu Hassler? 

Un hohot i se stinse în gât. 

— Am crezut că ești mort. Tu ştii ce feste îți poate juca acest oraş. 

— Aţi împărțit acelaşi pat? 

— Ethan... 

— Da sau nu? 

Ea încuviinţă din cap. 

El se rostogoli mai departe de ea şi rămase cu fața în sus și cu ochii în 
tavan. Nu avea idee cum putea să înceapă să proceseze această 
grozăvie. Nu avea decât întrebări, imagini cu Hassler şi cu soția lui, 
plus un val mistuitor de confuzie, de furie şi de frică — toate 
contopindu-se undeva în adâncul sufletului său și transformându-se 
rapid într-o adevărată supernovă. 

— Spune ceva, îl îndemnă ea. Nu trebuie să taci. 

— L-ai iubit? 

— Da. 

— Încă îl mai iubeşti? 

— Nu ştiu. Sunt confuză. 

— Asta nu înseamnă „nu“. 

— Vrei să-ți menajez sentimentele, Ethan, sau preferi să fiu sinceră? 
— De ce nu mi-ai spus? 

— Pentru că nu eram pregătită să port această conversaţie. Tu ai 
apărut abia de o lună. Abia am început să reînnodăm legătura 
noastră. 

— Tu nu mi-ai fi spus niciodată. Iubitul tău a apărut din senin şi ţi-a 
forțat mâna. 

— Nu-i adevărat, Ethan. Jur că ţi-aş fi spus. Am fost asigurată că 
Adam nu se va mai întoarce. Şi nu uita că, atunci când am fost cu 
Hassler, credeam că eşti mort. Tu te culcai cu Kate Hewson când eu 
eram cât se poate de vie. În timp ce eram soția ta. Așa că mai bine să 
purtăm această discuţie într-un mod rezonabil, bine? 

— Ai vrea să fii cu el? 

— Dacă el nu m-ar fi găsit, eu aş fi continuat să fug și să fug, până 
când ei m-ar fi executat. Nu am nicio îndoială. El m-a sprijinit şi a 
avut grijă de mine atunci când nu era nimeni care să facă asta. 
Atunci când tu nu erai prin preajmă. 

Ethan se întoarse din nou cu fața spre soţia lui și o privi. Nasurile lor 
se atingeau, iar el îi simţea respiraţia pe față. Sufletul lui era tulburat 
de o mulțime de emoții sfâșietoare, pe care nu era sigur că le putea 
ţine în frâu. 

— Vrei să fii cu el? o întrebă din nou. 

— Nu ştiu. 

— Nu știi? Asta înseamnă „poate“? 

— Nu am mai fost iubită așa cum mă iubește acest bărbat. Ethan 
simți un nod în gât. Dacă ţi-e greu să auzi asta — continuă ea —, îmi 
pare rău, dar eu eram toată lumea lui, Ethan, şi... 

Vocea ei se stinse, lăsând cuvintele în aer. 

— Și? 

— Nu ar trebui să spun nici... 

— Nu, spune ce aveai în gând. 

— Nu am mai trăit niciodată o astfel de experiență. Când tu şi cu 
mine ne-am întâlnit prima dată, eu te-am iubit cu toată ființa mea. 
Pot fi directă cu tine? Eu te-am iubit mereu mai mult decât m-ai iubit 
tu pe mine. 

— Nu e adevărat. 

— Ştii bine că e. Loialitatea și devotamentul meu față de tine au fost 


912 


totale. Mariajul nostru a fost precum o frânghie — tu la un capăt și eu 
la celălalt —, de care eu am tras mereu puțin mai tare. Și am tras din 
greu. 

— Asta e o pedeapsă, nu-i aşa? Pentru Kate. 

— Nu toate au legătură cu tine. Aici e vorba de mine şi de acest 
bărbat de care m-am îndrăgostit în timp ce tu nu erai, un bărbat care 
acum s-a întors şi căruia nu ştiu ce să-i spun, pentru că nu ştiu cum 
naiba să rezolv această situație. Te-ai putea pune în locul meu pentru 
două secunde? 

Ethan se ridică în şezut și aruncă păturile de pe el. 

— Nu pleca, îi zise ea. 

— Am nevoie de aer. 

— Nu ar fi trebuit să-ți spun. 

— Te contrazic. Ar fi trebuit să-mi spui din prima zi. 

Ethan se dădu jos din pat și ieşi din camera lor numai în șosete, în 
pantaloni de pijama şi maiou. 

Era două sau trei dimineaţa, iar Nivelul 4 era pustiu. Neoanele 
bâzâiau încet deasupra capului său. 

Ethan înaintă pe coridor. În spatele fiecărei uși pe lângă care trecea, 
locuitorii oraşului Wayward Pines dormeau teferi şi nevătămați. Era 
o mare ușurare să ştie că o parte dintre ei fuseseră salvați. 

Bufetul era închis, cufundat în întuneric. 

Oprindu-se la ușile sălii de gimnastică, aruncă o privire pe geam. În 
lumina slabă, zări coșurile de baschet ridicate și terenul acoperit. 
Oamenii din interiorul superstructurii se oferiseră cu toţii să le 
cedeze refugiaților camerele lor de la Nivelul 4 — un gest pe care el îl 
considera un semn bun pentru dificila perioadă de tranziţie care 
avea să urmeze. 

Jos, la Nivelul 2, el îşi trecu cardul de acces prin cititor şi intră în sala 
de supraveghere. 

Alan stătea la pupitrul de comandă, urmărind ecranele. Întoarse 
capul spre Ethan și îi spuse: 

— Te-ai trezit târziu. 

Ethan se așeză lângă el. 

— Ceva nou? întrebă el. 

— Am dezactivat senzorii de mișcare care puneau camerele în 
funcțiune, astfel încât acestea să funcționeze mereu. Sunt sigur că 
bateriile nu vor ţine prea mult. Am reperat câteva grupuri de 
aberaţii care s-au întors în oraş. Mâine-dimineaţă la prima oră, o să 
merg cu o echipă în oraș pentru a le elimina. 

— Şi gardul? 

— E străbătut din nou de curent. Totul e funcțional. Ar trebui să 
încerci să dormi puţin. 

— Nu prevăd prea mult somn pentru mine în viitorul apropiat. 
Alan izbucni în râs. 

— Mie-mi spui? 

— Vreau să-ți mulțumesc, zise Ethan. Dacă nu m-ai fi susținut ieri... 
— "Ţi-ai respectat promisiunea făcută în memoria prietenei mele. 

— Oamenii din oraș... 

— Sper să nu le spui, dar noi îi numim „orăşeni“. 

Ethan continuă: 

— Mă vor căuta. Şi am senzaţia că oamenii din superstructură te vor 
căuta pe tine. 

— Aşa se pare. Vom face nişte alegeri dure în viitorul nostru și vor 
exista şi metode corecte, dar şi metode greșite de a rezolva lucrurile. 
— Ce vrei să spui? 

— Pilcher pune lucrurile în mișcare într-un anumit fel. 

— Mda. Aşa cum îi place lui. 

— Nu-l apăr pe bărbatul ăsta, dar uneori se ivesc situaţii extrem de 
importante, adevărate probleme de viaţă şi de moarte, care necesită 

decizii greu de luat, aşa că este nevoie de unul sau de doi oameni 
puternici care să preia frâiele. 

— Crezi că Pilcher are ceva adepţi aici, în munte? întrebă Ethan. 

— La ce te referi? Adică oameni care să-l urmeze orbește? 

— Exact. 

— Toți care suntem aici, în acest munte, suntem adepţi convinși. Nu 
înţelegi la câte a trebuit să renunțăm ca să fim aici? 

— Nu. 

— Am renunţat la tot. L-am crezut pe omul acesta atunci când ne-a 
spus că vechea lume e pe moarte şi că avem șansa de a face parte din 
lumea nouă, lumea care avea să urmeze. Mi-am vândut casa, 
maşinile, mi-am lichidat fondul de pensie privată şi mi-am părăsit 
familia. I-am dat acestui om tot ce am avut. 

— Pot să te întreb ceva? 

— Desigur. 

— Poate că ţi-a scăpat asta după toate emoţiile prin care am trecut 
mai devreme, dar astăzi s-a întors printre noi un nomad. 

— Mda, Adam Hassler. 

— Deci îl cunoști. 

— Nu prea bine. Sunt șocat că a reușit să se întoarcă. 

— Aş vrea să aflu mai multe despre el. Era și el un „orășean“ înainte 
de a pleca în misiune? 

— Nu aş putea să-ți spun. Ar trebui să discuţi cu Francis Leven. 

— Cine e? 

— Administratorul superstructurii. 

— Ceea ce înseamnă că... 

— El se ocupă de aprovizionare, de integritatea sistemului, de 
statutul oamenilor aflați în animaţie suspendată și al celor care ies 
din această stare. Este o adevărată enciclopedie în ceea ce priveşte 
memoria instituțională. Şeful fiecărui departament îi raportează 

direct lui, iar el raportează mai departe — mai bine spus raporta —, 
respectiv lui Pilcher. 

— Nu l-am cunoscut până acum. 

— E un om izolat. Stă mai mult singur. 

— Unde l-aş putea găsi? 

— Biroul lui este în partea din spate a arcei. 

Ethan se ridică. 

Efectul medicamentelor pentru durere începea să dispară. Epuizarea 
și efortul din ultimele patruzeci și opt de ore începeau să-şi spună 
cuvântul. 

În timp ce Ethan se îndrepta spre ușă, Alan îi spuse: 

— Încă un lucru. 

— Da? 

— L-am găsit în cele din urmă pe Ted. Era în camera lui, mort și 
îndesat în dulap. Înjunghiat. Pilcher i-a scos microcipul şi l-a distrus. 
Ethan credea că, după o zi ca aceea, încă o veste proastă avea să se 
izbească de el ca un val de un dig, dar nu se întâmplă aşa. Valul 
trecu dincolo de dig. Mult. 

ÎI părăsi pe Alan și se întoarse pe același coridor. Fu pe punctul să 
urce scările spre dormitoarele de la Nivelul 4, apoi se opri. Se 
întoarse şi cobori ultimul rând de scări până la primul nivel. 
Margaret, aberaţia a cărei inteligență fusese studiată de Pilcher în 
ultimele luni, era trează, pășind în cușca ei de colo până colo în 
lumina puternică a neoanelor. 

Ethan își lipi faţa de mica fereastră a celulei și se uită în interior, 
respiraţia lui aburind geamul. 

Ultima dată când o văzuse pe Margaret, ea stătea liniștită într-un 
colț. 

Docilă. Umană. Acum, părea agitată. Nu furioasă sau feroce. Doar 
nervoasă. 

E pentru că atâția frați şi surori de-ale tale au dat buzna în valea noastră? se 
întrebă Ethan. Pentru că atâția semeni de-ai tăi au fost ucişi, până şi în 
acest complex? 
Pilcher îi explicase că aberaţiile comunicau prin feromoni, pe care îi 
utilizau în loc de cuvinte. 
Margaret îl zări pe Ethan. Se apropie de ușă mergând pe toate cele 
patru picioare, apoi se ridică pe picioarele din spate. 
Ochii lui Ethan se aflau la doar câţiva centimetri de aceia ai aberaţiei, 
separați doar de geam. 
Văzuţi de aproape, ochii ei erau aproape frumoși. 
Ethan plecă mai departe pe coridor. Șase uși mai încolo, se uită pe 
geamul altei cuști. Înăuntru nu era nici pat, nici vreun scaun. 
Doar o podea, patru pereţi și David Pilcher șezând într-un colț. 
Capul îi atârna ca și cum ar fi adormit în şezut. Lumina de pe coridor 
pătrundea pe fereastra celulei, dezvăluind obrazul stâng al 
bărbatului. Nu îi fusese permis să păstreze vreun obiect personal, 
nici măcar o lamă de ras, iar barba albă începea să-i năpădească 
maxilarul. 
Tu ai făcut asta, se gândi Ethan. Ai ruinat atâtea vieți. Viaţa mea. Căsnicia 
mea. 
Dacă ar fi avut cardul de acces al acelei celule, Ethan ar fi intrat şi l-ar 
fi omorât în bătaie. 

(J 
Toată lumea - atât orășenii, cât şi oamenii din munte - coborâse 
pentru înmormântări. 
Cimitirul era prea mic pentru un număr atât de mare de cadavre, așa 
că o pajiște de la limita sudică a cimitirului fu destinată îngropării 
acestora. 
Ethan o ajută pe Kate să se despartă de Harold. 
Cerul era cenușiu. Nimeni nu vorbea. Mici fulgi de nea zburau 

deasupra mulțimii. 

Nu se auzea decât zgomotul constant al lopeţilor înfigându-se în 
pământul rece și dur. 

Odată terminate săpăturile, oamenii se prăbuşiră în genunchi în 
iarba îngheţată, lângă cei dragi — sau, mai bine spus, lângă ceea ce 
mai rămăsese din ei. Morţii erau strâns înfăşuraţi în cearșafuri odată 
albe. Săpatul îi ţinuse ocupați, însă acum, când stăteau nemișcați și 
înfriguraţi lângă taţi pierduţi, lângă mame, fraţi, surori, soţi, neveste, 
prieteni şi copii, suspine înfundate începeau să se audă în mulțime. 
Ethan păşi până în mijlocul pajiştii. Din locul în care stătea, imaginile 
şi sunetele alcătuiau o colecție copleşitor de tristă: toate acele movile 
de pământ, morţii așteptând să fie coborâţi în gropile lor pentru 
odihna veșnică, suferința celor care pierduseră totul, oamenii din 
munte stând în spatele orășenilor şi privind cu solemnitate acest 
tablou al suferinţei și coloana de fum care se ridica în capătul nordic 
al orașului, lansând spre cer spirale negre cu miros dulceag, în timp 
ce şase sute de aberaţii moarte se transformau în cenușă. 

Cu excepţia lui David Pilcher, bărbatul responsabil pentru acest 
masacru, toți oamenii care mai rămăseseră pe pământ se aflau pe 
această pajiște. 

Până şi Adam Hassler stătea pe margine, alături de Theresa și Ben. 
Ethan era măcinat de un gând terifiant: Îmi pierd soția. 

El se întoarse încet, studiind toate chipurile. Suferința era 
copleșitoare. Precum o fiinţă vie. 

— Nu ştiu ce să spun, începu el. Cuvintele nu v-ar putea face să vă 
simțiți mai bine. Am pierdut trei sferturi din oamenii noștri şi o 
lungă perioadă de timp ne va fi foarte greu. Să facem tot ce putem 
pentru a ne ajuta unii pe alţii, pentru că doar noi am mai rămas pe 
această lume. 

După ce oamenii începură să-și îngroape morţii, coborându-le 

trupurile încet în gropi, Ethan se întoarse, străbătu pajiștea prin 
ninsoare și se apropie de Kate. 

O ajută să coboare trupul lui Harold în groapa lui. 

Apoi ridicară lopeţile şi, alături de ceilalţi, începură să umple gropile 
cu pământ. 

Theresa 


Ea mergea alături de Hassler prin pădurea din partea de sud a 
orașului, în timp ce fulgii de zăpadă cădeau ușor printre pini. Adam 
se bărbierise şi se tunsese, dar pielea netedă nu făcea decât să scoată 
în evidenţă cât era de palid și de tras la față. Părea scofâlcit. Ca un 
refugiat al unei lumi în care se murea de foame. Ei i se părea ireal că 
se afla din nou - fizic vorbind — atât de aproape de el. Înainte de a 
renunța să-l mai aştepte, crezând că murise, ea îşi făcuse un obicei 
din a-și imagina reîntâlnirea lor. Niciuna dintre acele fantezii nu 
fusese precum realitatea. 

— Dormi bine? îl întrebă Theresa. 

— E amuzant. Nici nu ştii în câte nopți petrecute acolo, în sălbăticie, 
am visat să dorm din nou într-un pat. Toate pernele, păturile, 
căldura, siguranţa. Să pot întinde mâna pe întuneric spre o noptieră 
şi să găsesc un pahar plin cu apă rece. Dar de când m-am întors, abia 
dacă am putut dormi. Cred că m-am obișnuit să dorm într-un sac de 
dormit, legat în vârful unui copac, la zece metri distanță de pământ. 
Dar tu? 

— E dificil, zise ea. 

— Ai coşmaruri? 

— Încă mai visez că lucrurile s-au întâmplat altfel. Că aberaţiile 
acelea au reușit să pătrundă în celula cu gratii. 

— Ce face Ben? 

— E bine. Îmi dau seama că încearcă să înţeleagă ce s-a întâmplat. 
Mulţi colegi de-ai lui n-au reuşit să supraviețuiască. 

— A văzut lucruri pe care niciun copil nu ar trebui să le vadă 
vreodată. 

— Are doisprezece ani acum. Îţi vine să crezi? 


920 


— Seamănă atât de bine cu tine, Theresa... Aș fi vrut să stau mai 
mult cu el, să vorbesc cu el, pur și simplu... Dar nu cred că e 
momentul. Nu încă. 

— E cea mai bună decizie, zise ea. 

— Unde e Ethan? 

— A plecat să-i ţină companie lui Kate pentru un timp, după 
înmormântare. 

— Unele lucruri nu se schimbă niciodată, nu? 

— Ea şi-a pierdut soţul. Chiar nu mai are pe nimeni aici. Theresa 
oftă. l-am spus lui Ethan. 

— L-ai spus... 

— Despre noi. 

— Ah... 

— Nu am avut de ales. Nu puteam să-i ascund la nesfârşit acest 
lucru. 

— Cum a primit vestea? 

— ÎN ştii pe Ethan. Cum crezi că a primit-o? 

— Dar el înţelege care au fost circumstanţele, nu? Că tu şi cu mine 
am fost blocaţi aici? Că noi am crezut că este mort. 

— l-am explicat totul. 

— Deci, nu te crede? 

— Nu ştiu dacă asta e problema. Cred că mai degrabă încearcă să se 
obișnuiască cu ideea că... înţelegi tu. 

— Că am făcut sex cu nevastă-sa. 

Theresa se opri. Era atât de liniște în pădure. 

— Dar a fost bine, nu-i aşa? spuse Hassler. Atunci când eram doar 
noi doi şi Ben. Te-am făcut fericită, nu-i aşa? 

— Foarte fericită. 

— Nici nu ai idee ce aș fi în stare să fac pentru tine, Theresa. 

Ea ridică ochii spre el. O privea cu atâta dragoste... 

Theresa realiză că se simțea copleșită de încărcătura emoțională a 
momentului. Odată, inima ei se deschisese în faţa acestui bărbat şi, 
dacă îl mai lăsa să o privească în felul acela, ca şi cum ar fi fost 
singura ființă care exista pe lume... 

El se apropie. Apoi o sărută. 

La început, ea se retrase. Apoi îl lăsă să o sărute. 

Şi după primele momente, îi răspunse. 

El o împinse ușor lângă trunchiul unui pin, lipind-o cu spatele de 
copac, iar ea îi trecu degetele prin păr. 

În timp ce o săruta pe gât, ea îşi lăsă capul pe spate şi rămase cu 
privirea spre fulgii de zăpadă care cădeau și se topeau pe faţa ei. El îi 
trase în jos fermoarul jachetei, degetele lui grăbite desfăcându-i apoi 
nasturii cămășii de dedesubt, iar ea se trezi făcând același lucru cu 
nasturii lui. 

Apoi, Theresa se opri. 

— Ce e? întrebă el cu respiraţia întretăiată. Ce s-a întâmplat? 

— Sunt încă măritată. 

— Pe el nu l-a oprit acest lucru. 

O parte din ea ar fi vrut ca el să o convingă. Să insiste. Să nu se 
oprească. 

— Îţi aminteşti cum te făcea să te simţi? o întrebă el. Ce mi-ai spus 
mai demult, Theresa? Că dragostea ta pentru el te făcea să arzi 
mereu la o temperatură mai ridicată. 

— L-am văzut schimbându-se în ultima lună. Am sesizat la el sclipiri 
de... 

— Sclipiri? Asta e tot ce ai simţit din partea mea? Sclipiri? 

Ea clătină din cap. 

— Te iubesc cu toată ființa mea. Fără reţineri. Sunt sigură. Pe deplin. 
În fiecare secundă. În fiecare zi. 

În depărtare, un urlet răsună printre copaci. 

O aberaţie. Strident. Subţire. Înfiorător. 

Hassler se îndepărtă încet de ea, iar Theresa îl văzu încruntându-se, 
crispat. 

— Este cumva... 

— Nu cred că e de această parte a gardului, zise el. 

— Oricum, ar fi mai bine să plecăm, îi spuse ea. 

Îşi încheie nasturii şi îşi trase în sus fermoarul jachetei. 

Porniră înapoi spre oraş. Trupul ei vibra. Se simțea ameţită. 
Ajunseră pe șosea și îşi continuară drumul pe linia dublă de culoare 
galbenă. 

Clădirile se iviră la distanţă. În liniște, ei intrară în Wayward Pines. 
Theresa simţea un soi de vinovăţie, dar continuă să meargă alături 
de el. 

La intersecția dintre strada principală şi strada a șasea, Hassler zise: 
— Putem merge să o vedem împreună? 

— Desigur. 

Pășiră pe trotuarul din cartierul lor. Nimeni nu era afară. Casele erau 
goale și întunecate. 

Totul părea cenușiu, rece și lipsit de viaţă. 

— Nu mai miroase a noi aici, zise el când se opriră la baza scărilor, în 
ceea ce fusese pe vremuri casa lor victoriană de culoare galbenă. 

El merse în bucătărie traversând sufrageria, apoi reveni în hol. 

— Îmi dau seama cât de greu trebuie să-ţi fie, Theresa. 

— Nici nu ai idee. 

Hassler ieși din întunericul holului și, când ajunse în faţa ei, puse un 
genunchi în pământ. 

— Cred că așa se procedează, nu-i așa? întrebă el. 

— Ce faci, Adam? 

O luă de mână. 

Mâinile lui deveniseră aspre; nu mai erau aşa cum și le amintea ea. 

Deveniseră scheletice şi dure precum oţelul, iar sub unghiile lui era 
încă un strat negru — mizeria acumulată în timpul anilor petrecuţi 
dincolo de gard, care-i intrase atât de adânc sub unghii, încât ei i se 
părea imposibil să mai dispară vreodată. 

— Rămâi cu mine, Theresa, orice ar însemna asta în lumea nouă în 
care trăim. 

Lacrimile i se scurgeau de pe bărbie pe podea. Vocea ei tremura. 
Izbuti să spună: 

— Eu sunt deja... 

— Ştiu că eşti căsătorită şi ştiu că Ethan este aici, dar nu-mi pasă 
absolut deloc şi nici ție nu ar trebui să-ți pese. Viaţa e prea grea şi 
prea scurtă ca să nu fii cu cel pe care-l iubeşti. Așa că... alege-mă pe 
mine. 

IX 
Ethan 


Francis Leven locuia într-o structură de sine stătătoare din cel mai 

îndepărtat colț al arcei, construită într-o proeminenţă a peretelui 

stâncii. 

Cartela de acces a lui Ethan nu funcţionă la trecerea prin cititor, aşa 

că fu nevoit să bată cu pumnul în uşa de oțel. 

— Domnule Leven! 

După o clipă, zăvorul fu tras și ușa se deschise. 

Bărbatul care venise să deschidă abia dacă depășea un metru 

cincizeci, fiind îmbrăcat într-un halat de baie — pe care murdăria și 

timpul îl degradaseră în aşa hal, încât nu mai putea fi numit alb. 

Avea între patruzeci şi cinci şi cincizeci de ani, îşi spuse Ethan, cu 

toate că stadiul avansat de degradare al lui Leven făcea această 

aproximare discutabilă. Părul lui — de o culoare nedefinită — era lung 

până la umeri şi slinos, iar ochii săi mari şi albaștri îl cercetau pe 

Ethan cu o suspiciune nedisimulată, vecină cu ranchiuna. 

— Ce vrei? întrebă el. 

— Trebuie să vorbim. 

— Sunt ocupat acum. Cu altă ocazie. 

Leven încercă să închidă ușa, dar Ethan o împinse cu putere, 

deschizând-o larg și forțându-l pe bărbat să dea înapoi. 

Ambalaje de ciocolată erau împrăştiate peste tot pe podea, iar aerul 

păstra un iz de umezeală şi de mucegai, la fel ca spaţiul de locuit al 

unui băiat de șaisprezece ani. Mirosul înțepător de cafea râncedă era 

predominant. 

Lumina din încăpere provenea de la singura sursă de iluminat 

încastrată în tavan şi de la uriaşele ecrane LED care acopereau 

peretele aproape în întregime. Ethan se uită la cel aflat cel mai 
aproape de el, pe care se vedea o diagramă digitală circulară. La 
prima vedere, diagrama părea să reflecte epuizarea rezervelor de aer 
din superstructură. Nu știa cum să interpreteze ceea ce vedea pe 
celelalte ecrane. Acestea afişau o multitudine de date din care nu 
înţelegea nimic. 

Serii întregi de gradiente de temperatură pe scara Kelvin. 

O reprezentare digitală — presupunea Ethan - a celor o mie de 
camere pentru suspensie. 

Statistica vitală pentru două sute cincizeci de oameni aflați încă în 
viaţă pe această planetă. 

Filmări aeriene cu drone. 

Un raport complet de probabilitate biometrică asupra unei aberaţii 
de sex feminin aflate în captivitate. 

Semăna cu un centru de supraveghere a consumului de steroizi. 

— Te-aş ruga să pleci, îi spuse Leven. Nimeni nu mă deranjează aici. 
— Pilcher e terminat. În caz că nu ai primit înştiințarea, vreau să te 
anunţ că lucrezi pentru mine acum. 

— Asta e discutabil. 

— Ce este locul acesta? 

Leven îl privi încruntat din spatele unor ochelari cu lentile groase. 
Era încăpățânat. Se împotrivea. 

— Nu plec, îi spuse Ethan. 

— Eu  monitorizez sistemele care păstrează funcționale 
superstructura şi oraşul Wayward Pines. Noi îi spunem „centru de 
control al misiunii“. 

— Ce sisteme? 

— Toate. Electric. Extern. Filtrare. Supraveghere. Suspensie. 
Ventilație. Reactorul de sub noi, care alimentează cu energie absolut 
tot ce vezi. 

Cu riscul de a-l enerva şi mai mult pe bărbat, Ethan îl întrebă: 

— Şi numai tu eşti responsabil pentru tot ce se află aici? 

Leven schiță un rânjet. 

— Am nişte minioni care mă ajută. Ştii tu, în eventualitatea că aş fi 
lovit de proverbialul autobuz. 

Ethan zâmbi, detectând un simţ al umorului destul de acid. 

— Aud că faci totul de unul singur, zise Ethan. 

— Eu mă ocup de motorul care pune totul în mișcare, făcând 
posibilă existența noastră. Lucrez optsprezece ore pe zi, zilnic. 
Înainte de înmormântările din dimineaţa asta, nu am mai văzut 
cerul de trei ani. 

— Asta nu pare a fi viaţă. 

— Ei bine, e singura pe care o am. Și se întâmplă să îmi placă. 

Ethan se apropie de un set de monitoare dintr-un alcov întunecat, 
care afișau o mulțime de linii de cod cu viteza unui ecran de 
tranzacţionare a acțiunilor. 

— Ce-i asta? întrebă Ethan. 

— Frumos, nu-i așa? Calculez nişte probabilități. 

— Probabilități asupra...? 

Leven veni lângă el. Urmăriră împreună liniile de cod coborând 
brusc pe ecrane, precum apa unei cascade. În cele din urmă, Leven 
spuse: 

— E vorba de viabilitatea exemplarelor rămase din specia noastră. 
Vezi tu, situaţia era deja dezastruoasă cu mult înainte ca David să-şi 
piardă controlul şi să-și lase oamenii pradă lupilor. 

— Cât de dezastruoasă? 

— Priveşte. 

Leven îl conduse pe Ethan la pupitrul de comandă principal, unde se 
așezară în două fotolii mari din piele, cu faţa spre o serie de ecrane 
sofisticate. 

— Înainte de masacrul din vale, în munte trăiau o sută şaizeci de 
suflete, zise Leven. Patru sute şaizeci și unu de oameni trăiau în 
Wayward Pines. Datele acestea sunt de acum paisprezece ani, însă 
primul îngheţ ucigător vine de obicei la sfârșitul lui august. Nu ai 
prins încă o iarnă întreagă în Wayward Pines, dar iernile de aici sunt 
lungi şi aspre. Zăpada poate ajunge până la patru metri în vale. Nu 
există grădină din care să ne hrănim. Nu sunt fructe şi nici legume. 
Noi supraviețuim doar datorită rezervelor de mâncare congelată, a 
suplimentelor și a raţiilor de carne. Vrei să afli un mic secret 
murdar? Acum, când totul cade în responsabilitatea ta? David 
Pilcher nu intenţiona să locuim în valea asta la nesfârșit. 

— Ce vrei să spui? 

— El nu a prevăzut cât de ostilă și de nelocuit avea să devină această 
lume. 

Ethan simţi un fior de neliniște. 

— Eu îmi refac permanent calculele, zise Leven, dar se pare că rațiile 
noastre pe timp de iarnă se vor epuiza în patru ani şi ceva. Există 
unele lucruri pe care le putem face pentru a amâna inevitabilul, cum 
ar fi de exemplu să impunem micşorarea raţiilor. Dar asta nu ar 
rezolva mare lucru, pentru că am rezista așa încă un an sau doi. 

— Nu vreau să par crud, dar nu avem mai puţine guri de hrănit 
acum? 

— Da, însă aberaţiile ne-au ucis vacile şi au distrus ferma de lapte. 
Nu va mai fi nici lapte și nici carne. Vor trece ani întregi până vom 
reface cireada. 

— Atunci, trebuie să găsim o cale de a depozita ceea ce plantăm 
pentru iarnă. 

— Grădinile noastre din oraș nu produc suficient pentru a ne hrăni 
pe toţi. De unde am mai putea păstra şi pentru iarnă? 

— Vrei să spui că mâncăm ceea ce cultivăm? 

— Exact. Şi totul se consumă imediat. Suntem mult prea în nord. Cu 
două mii de ani în urmă, ar fi fost posibil să ne descurcăm în sezonul 
cald, dar acesta a devenit mai scurt şi mai aspru. lar ultimii ani au 
fost cei mai reci. lată ce voiam să-ţi arăt. 

Leven introduse un cod nou, tastându-l pe touchscreen. 

O listă începu să se deruleze pe ecran. 

Orez: 17% 

Făină: 6% 

Zahăr: 11% 

Cereale: 3% 

Sare iodată: 32% 

Porumb: 0% 

Vitamina C: 55% 

Boabe de soia: 0% 

Lapte praf: 0% 

Malt: 4% 

Orz: 3% 

Drojdie: 1% 

Şi lista continua. 

— Acestea sunt procentele rezervelor pe care le avem? întrebă 
Ethan. 

— Da. Şi, după cum poţi vedea, situaţia e critică. 

— Ce plănuia Pilcher să facă? 

— Având în vedere numărul de oameni din oraş, am fi putut avea 
suficientă forță de muncă pentru a extinde grădinile astfel încât 
acestea să poată asigura cantitatea de hrană necesară. De asemenea, 
aveam în vedere construcția unei rețele de sere, însă problema este 
zăpada care cade pe timp de iarnă. Dacă s-ar aduna prea multă pe 
acoperişurile din sticlă, acestea s-ar prăbuşi. Din nou îţi spun, 
suntem mult prea în nord. 

— Oamenii din interiorul muntelui înțeleg; ce-i aşteaptă? 

— Nu. David nu a vrut să spună nimănui nimic până când nu aveam 
să găsim o soluţie. 

— Şi nu aţi găsit. 

— Nu există nicio soluţie, zise Leven. Previziunile pe următorii cinci 
ani confirmă faptul că această vale va deveni de nelocuit. Şi dacă 
vom prinde o iarnă cumplită, probabil că asta se va întâmpla mult 
mai devreme. Suntem cu toții din epoca modernă. Dacă situaţia se va 
agrava, am putea adopta un stil de viaţă bazat pe agricultură într-un 
climat mai temperat. Dar cu o astfel de vreme? Singurul stil de viață 
care ne-ar putea ţine în viaţă ar fi practicarea vânătorii nomade. 

— Doar că noi suntem blocaţi în această vale. 

— Exact. 

— Dar aberaţiile? întrebă Ethan. 

— Ca sursă de hrană? 

— Da. 

— În primul rând, sunt dezgustătoare. În al doilea rând, am făcut 
experimente şi am ajuns la concluzia că există prea multe pericole 
pentru cei care s-ar aventura dincolo de gard pentru a le ucide. Dacă 
am face asta în mod regulat, am pierde prea mulți semeni de-ai 
noștri. Uite ce e, înțeleg că afli toate astea abia acum, dar te rog să mă 
crezi: mi-am bătut capul cu problema asta trei ani la rând. Nu am 
găsit o soluţie înainte. lar acum, cu atât mai puţin — nu există una. 

— Ştiai ce plănuia David? 

— Te referi la faptul că a întrerupt alimentarea electrică a gardului? 
— Da. 

— Nu știam. În noaptea când a întrerupt curentul eram exact în 
această încăpere. L-am sunat, dar nu a răspuns. A făcut totul din 
biroul său și mi-a blocat accesul la sistem. 

— Deci nu te-a consultat înainte? 

— Eu şi David nu mai eram în relaţii bune de câţiva ani. 

— Cum așa? 

Leven îşi împinse scaunul de la pupitrul de comandă, deplasându-se 
pe podea. 

— Acest David Pilcher pe care-l ştii nu mai era acelaşi om care m-a 
angajat după ce am plecat de la Lockheed Martin. Sfârşitul orașului 
Wayward Pines venise de mult, dar David refuza să recunoască 
acest lucru. Aroganţa sa îl împiedica, cred eu. Refuzul de a admite că 
scăpase din vedere o posibilă criză. Asta nu a prevăzut şi ne-a 
condus pe toți ca un dictator. În ultimul timp devenise din ce în ce 
mai retras. Capricios. Instabil emoţional. Și-a ucis propria fiică. Asta 
a fost prima fractură majoră. Apoi, după ce tu ai preluat controlul 
orașului şi le-ai spus oamenilor adevărul, cred că nu a mai putut să 
suporte. S-a gândit: „La naiba cu toate astea!“ Apoi a apăsat butonul 
de autodistrugere. 

— Deci îmi spui acum că s-a terminat. Că vom muri de foame cu 
toții. 

Leven zâmbi. 

— Dacă aberațiile nu ne vor veni de hac mai întâi. 

Ethan se ridică în picioare uitându-se la monitorul pe care se derula 
lista proviziilor epuizate, precum previziunile apocaliptice ale unui 
profet. 

— Ai acces la toate bazele de date din superstructură? întrebă el. 

— Exact. 

— Ai cunoscut cumva un nomad care tocmai s-a întors în oraş? 
Adam Hassler? 

— Am auzit câte ceva. 

— Ai cumva acces la dosarul lui de aici? 

Leven înclină capul într-o parte. 

— Nu mă simt prea dornic să aflu unde bate această conversație. 

— Vreau să-i scoţi dosarul. 
— De ce? 
— Înainte de Wayward Pines, eu și Hassler am lucrat împreună. A 
fost superiorul meu la Serviciul Secret. El m-a trimis aici. Nici nu 
aveam idee că el este aici până când nu l-am văzut acum două zile pe 
stradă. Am aflat că, înainte ca Pilcher să mă scoată din suspensie, 
Hassler a locuit aici, iar eu nu cred că este o simplă coincidenţă. Ceva 
nu se potrivește. 
Leven se duse din nou la pupitrul de comandă și începu să apese 
câteva taste. 
— Mai exact, ce anume ai vrea să afli? întrebă el. 
Chipul lui Hassler apăru pe monitor, palid și cu ochii închişi — 
probabil o fotografie de după ieșirea din suspensie. 
— Cum a ajuns aici. 
— Ah... Leven termină de tastat şi se întoarse în scaunul său rotativ. 
Nu cred că te voi putea ajuta cu acest tip de detalii. Va trebui să-l 
întrebi chiar pe Pilcher. 

(d 
Ethan păși în celulă și îl găsi pe David Pilcher mâncându-și cina: o 
ciudățenie respingătoare uscată prin congelare, ce provenea din 
rezerva pentru iarnă. Bărbatul părea și mai bătrân acum, când barba 
albă îi năpădise obrajii. Ethan se aşeză în faţa lui în celula mică, 
întrebându-se câtă furie mustea sub acea liniște aparentă. Ethan abia 
putea să şi-o controleze pe-a sa. Nu putea să-şi scoată din minte 
imaginea acelor familii îndurerate, zgomotul lopeţilor care se 
înfigeau în pământ... Toată durerea aceea era opera acestui bărbat. 
— Asta nu miroase la fel ca mâncarea preparată de Tim, zise Ethan. 
Pilcher ridică ochii, privind aspru. Indignat. Dispreţuitor. 
— Parcă ar fi rahatul Satanei pe o farfurie. Trebuie să-ţi facă mare 
plăcere. 

— Ce anume? 

— Să mă vezi aşa. Închis într-o cușcă special construită pentru a 
găzdui un monstru. 

— Eu aş spune că această cușcă deservește perfect scopul său. 

— Am crezut că ai uitat de mine, Ethan. 

— Nu, doar că am fost ocupat să curăț mizeria făcută de tine. 

— Mizeria făcută de mine? repetă Pilcher râzând. 

— Adam Hassler. 

— Ce-i cu el? 

— Aud că, înainte de a fi scos din suspensie, Adam a trăit împreună 
cu soția şi cu fiul meu. 

— Din câte îmi amintesc, erau şi foarte fericiți împreună. 

— Cum a ajuns Adam Hassler să locuiască în Wayward Pines? 

O scânteie de viață se aprinse în colțul ochilor lui Pilcher. 

— Ce mai contează acum? întrebă el. 

— Nu vrei să ai de-a face cu mine, crede-mă. 

Pilcher își puse farfuria deoparte, iar Ethan continuă: 

— Mi s-a spus că venise să mă caute pe mine, după ce am fost dat 
dispărut. Şi că tu l-ai răpit. Că el s-a trezit aici la fel cum m-am trezit 
și eu. La fel ca toţi ceilalți din oraș. 

— Hmm... Interesant. Cine ţi-a spus să vii la mine pentru această 
problemă? Francis Leven cumva? 

— Exact. 

— Este posibil ca Francis să-ţi fi împărtășit şi unele veşti şocante 
despre perspectivele noastre? Şi când spun „ale noastre“ mă refer, 
desigur, la rasa umană. 

— Spune-mi despre Hassler. 

— Vom muri de foame cu toţii în câţiva ani. Tu chiar crezi că ești în 
stare să rezolvi această problemă, Ethan? Că eşti pregătit pentru 
răspunderea asta? Ce ai de gând să faci? Să-i pui să voteze? Uite ce e, 

am greşit. Recunosc. Dar tu ai nevoie de mine. Voi toți aveţi nevoie 
de mine. 

Ethan se ridică în picioare, abia reuşind să se controleze, şi se 
îndreptă spre ușă. 

— Bine, bine. La început a fost doar o mită standard, zise Pilcher. 

— Ce înseamnă mită standard? 

— Am dat bani. Pentru a cumpăra tăcerea lui Adam pentru tine, 
Kate Hewson și Bill Evans. Pentru oprirea anchetei și închiderea 
cazului după dispariția voastră. Dar atunci, ceva s-a schimbat. El a 
decis să ni se alăture — mie și echipei mele. Să facă parte din proiectul 
nostru. 

Brațul drept al lui Ethan izbi cu putere ușa. Sângele de pe 
articulațiile sale rănite lăsă o pată pe ușa de oțel. Lovi uşa din nou. 
— Fie vorba între noi, zise Pilcher, Hassler mi s-a părut întotdeauna 
un şmecher arogant. L-am lăsat să se bucure de un an perfect în 
Wayward Pines, apoi l-am trimis într-o misiune sinucigaşă dincolo 
de gard. Nu s-a mai întors niciodată. 

Ethan strigă după gardian. 

— Ai nevoie de mine, îi spuse Pilcher. Ştii că ai nevoie de mine. Dacă 
nu vom face totul cum trebuie, vom muri cu toţii în... 

— Asta nu ar trebui să te mai preocupe. 

— Poftim? 

Gardianul deschise ușa. 

— Cum ţi s-a părut cina? Ţi-a plăcut? întrebă Ethan. 

— Cum? 

— Cina. Cum a fost? 

— Oribilă. 

— Îmi pare rău să aud asta, mai ales că a fost ultima. 

— Ce înseamnă asta? 

— Îţi amintești când m-ai întrebat ce se va întâmpla cu tine și eu 

ţi-am spus că oamenii vor decide? Ei bine, au decis deja. Am votat cu 
toții acum câteva ore, exact după ce am terminat să-i îngropăm pe cei 
uciși de tine. Şi se va întâmpla în seara asta. 
Ethan ieşi pe coridor, în timp ce Pilcher îl striga furios. 

[ 
După-amiaza târziu. 
Soarele dispăruse deja în spatele stâncilor. Cerul era căptuşit cu un 
strat uniform de nori, care păreau să amenințe cu ninsoarea. 
În oraș, alimentarea cu energie electrică nu fusese restabilită, dar o 
mână de oameni se întorseseră la casele lor pentru a începe procesul 
de purificare, încercând să reasambleze piesele unei vieți ce nu avea 
să mai fie niciodată la fel. 
La distanţă, mormanul de aberaţii încă ardea. 
Ethan nu ştia din ce cauză - poate acea oră târzie a zilei, norii 
întunecaţi, indiferența rece și cenuşie a stâncilor înalte —, dar 
Wayward Pines i se părea, poate pentru prima dată de când venise 
acolo, exact așa cum era: ultimul oraş de pe pământ. 
Parcă lângă bordură, în fața casei sale victoriene de pe strada a şasea. 
Galbenul țipător şi tâmplăria albă îl surprinseră ciudat în lumina 
ultimelor zile. 
Ei nu mai trăiau într-o lume în care viața să fie colorată și sărbătorită. 
Viaţa devenise ceva de care trebuia să te agăţi, un lucru pe care îl 
strângeai cu dinţii ca să nu strigi de durere, ca o bucată de cauciuc la 
o sesiune de terapie cu electroșocuri. 
Ethan deschise cu umărul portiera Jeepului său şi păşi pe stradă. 
Cartierul era cufundat în liniște. Lipsit de veselie. Încordat. 
Chiar dacă pe stradă nu mai erau cadavre, o pată mare de sânge 
mânjea asfaltul în apropiere. Era nevoie de o ploaie de durată pentru 
ca pata să dispară. 
Păşi peste bordură. De pe peluza din față, cel puţin, casa lui părea 

intactă. Nicio fereastră spartă. Nicio ușă sfărâmată. 

Merse pe aleea cu dale de piatră şi urcă treptele verandei. Scândurile 
scârțâiră. 

Deschise ușa exterioară, apoi împinse uşa masivă din lemn şi intră. 
Era întuneric şi frig înăuntru, dar îl zări pe Adam Hassler stând în 
balansoarul de lângă soba nefuncțională. Arăta ca o epavă a 
bărbatului de care-și amintea Ethan. 

— Ce naiba cauţi în casa mea? întrebă Ethan, iar vocea lui răgușită 
semăna cu un mârâit. 

Hassler întoarse capul spre el. Pomeţii pronunţațţi și ochii înfundaţi 
în orbite dovedeau clar că suferise de foame. 

— Crede-mă, răspunse el, am fost la fel de surprins să te văd. 
Dintr-odată, se treziră amândoi pe podea. Ethan încerca din 
răsputeri să-l apuce de gât pe ticălos, ca să-l poată strânge cu sete şi 
să-l omoare. După cât de costeliv arăta Hassler, crezuse că avea să-l 
învingă uşor, însă bărbatul sfrijit era extrem de rezistent. 

Hassler își răsuci şoldurile și reuși să-l răstoarne pe Ethan peste cap, 
izbindu-l cu spatele de podea. Ethan făcu o întoarcere, pumnul lui 
ricoşând în umărul lui Hassler. 

Acesta ripostă cu o lovitură puternică, năucitoare. Lumea lui Ethan 
deveni un spectacol pirotehnic. Simţi gustul sângelui care i se 
prelingea pe faţă, în timp ce nasul părea să-i fi luat foc. 

— Nu ai ştiut niciodată să prețuieşti ceea ce ai, îi spuse Hassler. 
Apoi încercă să-l lovească din nou, însă Ethan îi prinse braţul de cot 
şi i-l întoarse cu putere în direcția opusă. 

Hassler scoase un urlet când ligamentele i se întinseră, brusc 
suprasolicitate. Ethan îl împinse peste balansoarul răsturnat şi se 
ridică amețţit, căutând o armă sau un obiect dur cu care să-și lovească 
rivalul. 

Hassler își recăpătă echilibrul şi avansă spre Ethan ca un boxer pe 

ringul de box. 

În living era prea întuneric pentru ca Ethan să poată vedea de unde 
veneau pumnii. 

Hassler îi administră o lovitură neașteptată, apoi un croşeu de 
dreapta nimicitor — care l-ar fi trimis la pământ dacă Hassler nu ar fi 
fost atât de slăbit. 

Gâtul lui Ethan trosni, încovoindu-se la nouăzeci de grade atunci 
când Hassler îi administră o lovitură devastatoare în zona rinichilor. 
Ethan urlă, retrăgându-se amețit în holul de la intrare, în timp ce 
Hassler continua să se apropie de el, calm și controlat. 

— Nu vă potriviți, zise Hassler. Eu sunt mai bun decât tine. 
Întotdeauna am fost. 

Degetele lui Ethan se încleștară în jurul cuierului de fier. 

— Am iubit-o pe soția ta mai mult decât tine, zise Hassler. 

Ethan aruncă spre Hassler baza metalică și grea a cuierului. Acesta 
se feri, aplecându-se. Obiectul făcu o gaură în peretele de rigips. 
Hassler își luă avânt, însă Ethan îl opri cu un cot în falcă, iar 
genunchii bărbatului cedară. 

Ethan lansă prima sa lovitură directă în faţa lui Hassler, iar pometele 
acestuia trosni sub puterea pumnului. Senzaţia era atât de plăcută, 
încât Ethan îl lovi din nou. Şi din nou. Și din nou. Puterile lui Hassler 
slăbeau în timp ce ale lui Ethan creşteau şi, cu fiecare pumn, nevoia 
de a lovi mai tare se intensifica exponențial. Frica din sufletul lui 
răbufnea acum violent, ca o tornadă. 

Îi era frică, pentru că știa ce putea să facă acest bărbat. 

Frică pentru ce îi putea fura Hassler. 

Frică să nu o piardă pe Theresa. 

Ethan își dezlipi mâinile de pe gâtul lui Hassler, iar bărbatul gemu, 
prăbuşindu-se pe podea. 

Apoi smulse cuierul metalic din perete, apucându-l de tijă şi 

ridicând baza grea deasupra capului lui Hassler. 

O să-l omor. 

Hassler ridică privirea. Faţa lui era plină de sânge. Un ochi era deja 
umflat și închis, în timp ce al doilea era plin de groază, din cauza a 
ceea ce avea să urmeze. 

— Fă-o, spuse el. 

— M-ai trimis aici ca să mor, îi spuse Ethan. Ai făcut-o pentru bani? 
Sau ca să o poţi avea pe soţia mea? 

— Ea merită pe cineva mai bun decât tine. 

— Theresa ştie că tu ai orchestrat toate astea ca să poți fi cu ea? 

— l-am spus că am venit aici ca să te caut pe tine și că am fost 
implicat într-un accident de maşină. A fost fericită cu mine, Ethan. 
Cu adevărat fericită. 

Preţ de un moment interminabil, Ethan rămase deasupra lui Hassler, 
gata să-i aplice lovitura finală, zdrobindu-i capul. 

Chiar voia să o facă. Dar nu voia să fie capabil de așa ceva. 

Aruncă în living, cuierul și se prăbuși pe parchet, alături de Hassler. 
Spatele îl durea îngrozitor în zona rinichilor. 

— Noi suntem aici din cauza ta, zise Ethan. Soţia mea, fiul meu... 

— Nu, ne aflăm aici pentru că acum două mii de ani tu te-ai încurcat 
cu Kate Hewson şi ai distrus-o pe soţia ta. Dacă iubita ta Kate nu s-ar 
fi transferat la Boise, nu ar fi ajuns niciodată în Wayward Pines. 
Pilcher nu i-ar mai fi răpit pe ea şi pe Bill Evans. 

— lar tu nu m-ai fi vândut niciodată. 

— Doar ca să-ţi fie clar, tu ai fi mort acum dacă eu nu aș fi... 

— Nu, ne-am fi trăit vieţile atunci, în Seattle. 

— Tu numești viaţă relaţia ta cu Theresa? zise Adam. Ea era 
nefericită. Tu erai îndrăgostit de o altă femeie. Vrei să-mi spui că 
ceea ce am făcut a fost greșit? 

— Chiar ai tupeul să întrebi asta? 

— Nu mai există bine sau rău, Ethan. Supravieţuirea înseamnă totul. 
Am învăţat asta în cei trei ani și jumătate în care am rătăcit prin iadul 
acela de dincolo de gard. Așa că te uiţi la mine în zadar căutând o 
urmă de regret. 

— Să ucizi sau să fii ucis? La asta am ajuns? 

— Mereu a fost aşa. 

— Atunci, de ce nu m-ai ucis? 

Hassler zâmbi, dezvăluindu-și gingiile însângerate. 

— Noaptea trecută, când te-ai întors din nou în superstructură de la 
casa lui Kate eram acolo. În pădure. Era întuneric și eram doar noi 
doi. Aveam cu mine cuțitul de vânătoare, același cu care am omorât 
aberaţii în lupte corp la corp pe care nu ţi le-ai putea imagina. Nici 
nu știi cât de aproape am fost de tine. 

Ethan simţi un fior rece pe şira spinării. 

— Ce anume te-a oprit? întrebă el. 

Hassler îşi șterse sângele care-i intra în ochi. 

— M-am gândit foarte mult la asta. Probabil pentru că nu mai sunt 
atât de dur pe cât mi-ar plăcea să fiu. Vezi tu, în mintea mea ştiu că 
nu există bine sau rău, dar inima mea nu a înțeles încă această 
legătură. Convingerile mele, specifice secolului douăzeci şi unu, 
sunt prea ferme, prea greu de schimbat. Mult prea instituționale. 
Conștiinţa mea intervine mereu. 

Ethan îl privi uimit pe fostul său șef, în întunericul apăsător al 
livingului. 

— Şi ce vom face acum? întrebă el. 

— Cele mai bune momente din viața mea le-am trăit aici. Cu 
Theresa. Cu fiul tău. 

Hassler gemu când se ridică în șezut, sprijinindu-se cu spatele de 
perete. 

Chiar dacă lumina era slabă, Ethan văzu că falca bărbatului începea 


939 


să se umfle, iar cuvintele lui deveneau stâlcite, ciudate. 

— O să plec, zise Hassler. Pentru totdeauna. Cu o condiţie. 

— Crezi că ai dreptul să mai pui condiţii? 

— Nu vreau ca Theresa să afle ce s-a întâmplat în realitate. 

— Pentru ca ea să te iubească în continuare. 

— Ea te-a ales pe tine, Ethan. 

— Cum? 

— Te-a ales pe tine. 

Ethan simţi un val de ușurare. Era sufocat de emoție. 

— Acum, că s-a sfârșit, zise Hassler, nu vreau ca ea să afle. 
Respectă-mi dorinţa asta şi am să fac orice situație imposibilă să 
devină posibilă. 

— Ar mai fi o soluţie, zise Ethan. 

— Care? 

— Aş putea să te ucid. 

— Eşti în stare de aşa ceva, prietene? Dacă-i adevărat, dă-i drumul. 
Termină-ţi treaba mai repede. 

Ethan privi soba rece, apoi lumina slabă a serii ce pătrundea pe 
ferestre. Se întreba dacă ar fi putut să se mai simtă vreodată acasă în 
locul acela. 

— Nu sunt un criminal, zise Ethan. 

— Vezi? Suntem amândoi prea slabi pentru această lume nouă. 
Ethan se ridică. 

— Ai fost plecat trei ani şi jumătate? întrebă el. 

— Într-adevăr... 

— Deci tu știi mai multe decât oricare dintre noi despre această lume 
nouă. 

— Probabil. 

— Şi dacă ţi-aş spune că nu mai putem rămâne prea mult în 
Wayward Pines? Că trebuie să plecăm din valea asta într-un loc mai 

cald, unde am putea cultiva legume şi cereale? Crezi că am avea vreo 
șansă? 
— Să trăim în grup de cealaltă parte a gardului? 
— Da. 
— Ar fi sinucidere în masă. Dar dacă, într-adevăr, nu am avea nicio 
şansă... Dacă ar fi să alegem între a rămâne în valea asta, unde am 
muri de foame, sau să riscăm, îndreptându-ne spre sud... Aş zice că 
va trebui să găsim o altă soluţie. 

[ 
În drum spre sala de mese, Ethan se opri din nou la cuşca aberaţiei. 
Aceasta dormea ghemuită într-un colț, cu spatele lipit de perete — 
mai subţire şi mai fragilă decât atunci când o văzuse ultima dată. 
Unul dintre specialiștii care lucrau în laboratorul destinat studierii 
aberațiilor trecu pe lângă Ethan, îndreptându-se spre scări. 
— Hei! strigă Ethan după el. Savantul în halat alb se opri în mijlocul 
coridorului şi se întoarse spre el. E bolnavă? Ce are? întrebă Ethan. 
Tânărul savant arboră un zâmbet strâmb. 
— Moare de foame. 
— Voi o înfometați? 
— Nu, ea refuză să mănânce şi să bea apă. 
— De ce? 
Bărbatul ridică din umeri. 
— Nu am idee. Poate pentru că am făcut un foc de tabără din toți 
verii ei. 
Savantul chicoti încet, continuându-și drumul pe coridor. 

[] 
Ethan îi găsi pe Theresa și pe Ben la o masă din colțul sălii de mese, 
plină până la refuz. Ochii ei — roşii şi plini de lacrimi — se făcură mari 
când îi văzu vânătăile de pe față. 
— Ce s-a întâmplat? îl întrebă. 

— Ai plâns? 

— O să vorbim mai târziu. 

Cina consta în pachete cu diverse orori uscate prin congelare. 
Lasagna pentru Ethan. Vită Stroganoff pentru Ben. Vinete cu 
parmezan pentru Theresa. 

Ethan nu se putea gândi decât la un lucru: cât de multă mâncare se 
irosea la o singură masă. 

Erau cu o masă mai aproape de nimic. 

Şi nimeni nu avea idee cât de repede se epuizau rezervele. 

Ei luau drept sigur faptul că puteau merge oricând la sala de mese, 
în grădinile comunitare sau la băcănia din oraș pentru a găsi ceva de 
mâncare. 

Încotro urma să se îndrepte civilizaţia când toate aveau să se 
consume? 

— Vrei să vorbim despre ceea ce se va întâmpla mai târziu în 
noaptea asta, Ben? întrebă Ethan. 

— Nu prea. 

— Nu trebuie să mergi dacă nu vrei să vezi aşa ceva, scumpule, zise 
Theresa. 

— Vreau să văd. Este pedeapsa pentru ceea ce a făcut, nu-i așa? 

— Da, zise Ethan, iar noi suntem cei care trebuie să facă asta, înţelegi 
tu? Pentru că nu mai există tribunale, nici judecători sau jurați. 
Trebuie să avem singuri grijă de noi, iar omul acela a rănit foarte 
mulți oameni. Trebuie să se facă dreptate. 

După cină, Ethan îl trimise pe Ben înapoi în camera lor și îi ceru 
Theresei să facă o plimbare cu el. 

— Aşadar, eu și Hassler ne-am împărțit câțiva pumni, zise el în timp 
ce urcau scările. 

— Iisuse, Ethan, sunteţi elevi de liceu sau ce? 

Trei uşi mai jos, pe partea dreaptă a coridorului de la Nivelul 4, 

Ethan îşi trecu prin cititor cardul de acces și deschise o uşă grea din 
oțel. 

Înaintară pe o mică platformă. 

— Ține-te de balustradă, îi spuse Ethan. 

Apăsă butonul cu săgeata îndreptată în sus, iar platforma acceleră 
prin tubul de piatră, ajungând la viteza unui ascensor rapid. O sută 
douăzeci de metri mai sus. 

Când liftul se opri în cele din urmă, ieşiră pe o pasarelă de șase metri 
lungime, care făcea legătura cu o altă uşă de oțel. Ethan își folosi din 
nou cardul de acces. Ușa se deschise cu un bâzâit, iar ei păşiră afară, 
fiind întâmpinați de un val de frig cumplit. 

— Ce este locul acesta? întrebă Theresa. 

— L-am descoperit acum câteva nopți, când nu puteam să dorm. 
Norii de mai devreme se spulberaseră. Stelele erau uimitoare. 
Sclipitoare și clare. 

Stăteau pe o cărare săpată în piatră, având cam un metru adâncime. 
De o parte şi de alta a acesteia, muntele părea să se prăbușească 
abrupt în uitare. 

— Cred că oamenii vin aici, sus, ca să fumeze sau să ia aer curat. Este 
cea mai rapidă cale de a vedea lumina zilei fără a fi nevoie să străbaţi 
tunelul care duce în oraş. Ei numesc asta potecă tip trapă. 

— Până unde ajunge? 

— Merge peste toate aceste piscuri înalte. Mi s-a spus că poteca 
aceasta șerpuiește până în pădure, în partea de vest a văii. 

Porniră pe marginea îngustă de pe culme. Ethan continuă: 

— După ce ne-am bătut bine de tot, eu și Adam am stat de vorbă. 

— Nu mi se pare un comportament potrivit pentru nişte adulți. 

— El mi-a spus că m-ai ales pe mine. 

Theresa se opri și se întoarse spre el. Ethan simţea frigul muşcându-i 
obrajii. 

— A fost o alegere simplă pentru mine, Ethan. Aș prefera să iubesc 
sau să fiu iubită? 

— Ce vrei să spui? 

— Adam ar face orice pentru... 

— Şi eu la fel... 

— Vrei să mă asculți? Ţi-am spus că nu am mai fost iubită așa cum 
mă iubeşte Adam şi cred cu tărie acest lucru. Dar eu nu am iubit pe 
nimeni așa cum te iubesc pe tine. Uneori mă uram pentru asta. 
Pentru că mă simţeam slabă. Aș fi putut să plec, încercând să ignor 
tot ce simțeam pentru tine, dar nu am putut să fac asta niciodată. 
Nici măcar după povestea cu Kate. E ca și cum ai avea o putere 
asupra mea. E un sentiment prețios, Ethan, şi ai face bine să ai grijă 
de el. M-ai făcut să sufăr mult înainte. Rău de tot. 

— Ştiu că am stricat totul în trecut. Știu că nu te-am tratat așa cum 
meritai. 

— Ethan... 

— Nu, acum e rândul meu. Am dat cu piciorul la multe. La naiba, 
am stricat totul. Cu slujba mea. Cu Kate. Cu faptul că mi-am revenit 
atât de greu după ororile din război. Dar mă străduiesc, Theresa. 
Încerc. Încă din momentul în care m-am trezit în acest oraş, continui 
să încerc. Încerc să vă protejez pe tine şi pe Ben. Încerc să vă 
demonstrez cât de mult vă iubesc. Încerc să fac alegerile corecte. 

— Ştiu că încerci. Văd asta. Văd cum putem fi. Asta e tot ce-mi 
doresc. Tot ce mi-am dorit vreodată. Theresa îl sărută. Trebuie să-mi 
promiţi ceva, Ethan, adăugă ea. 

— Ce anume? 

— Că îl vei lua mai uşor pe Adam. Acum, va trebui să trăim cu toții 
în valea asta. 

Ethan privi în jos, spre chipul Theresei, abia rezistând impulsului de 
a-i spune tot ce făcuse bărbatul acela. În cele din urmă, zise: 

— Am să încerc. Pentru tine. 

— Mulţumesc. 

Merseră mai departe, apoi ea zise. 

— Ce nu este în regulă, iubitule? 

— Hm, cred că este totul în regulă. 

— Nu, este ceva. Ceva nou. Ai fost foarte ciudat în timpul cinei. 
Ethan privi spre canion, o mie de metri mai jos. Trecuse doar o lună 
de la prima sa întâlnire cu aberaţiile în acel canion și, oricât de 
îngrozitoare fusese acea experiență, măcar atunci avea o speranţă. 
Atunci încă mai credea că lumea se afla dincolo de gard. Că era de 
ajuns să scape de oraş și de munții aceia, că familia şi viața lui îl 
aşteptau în Seattle. 

— Ethan? 

— Avem probleme, zise el. 

— Sunt perfect conștientă. 

— Nu, vreau să spun că nu vom reuși să răzbatem ca specie. 

Un meteorit traversă bolta cerească. 

— Ethan, eu sunt aici de ceva mai mult timp decât tine. Uneori, simţi 
că îți pierzi speranţa — și probabil că acum mai mult decât oricând —, 
dar avem tot ce ne trebuie în Wayward Pines. 

— Rezervele de hrană se epuizează vertiginos, zise el. Ştii chestia aia 
pe care am mâncat-o în seara asta, alimentele acelea uscate prin 
congelare...? Nu există cantităţi nesfârșite de provizii și, odată ce se 
vor termina, noi nu vom putea cultiva suficient în această vale cât să 
rezistăm iernilor lungi și aspre. Dacă am fi fost mai la sud, poate că 
am fi putut face asta, dar suntem blocaţi aici. Îmi pare rău că-ţi spun 
toate acestea, dar nu vreau să-ţi mai ascund nimic. Gata cu secretele! 
Vreau să-ți împărtășesc aceste lucruri pentru că nu ştiu ce să fac. 

— Cât timp mai avem? întrebă Theresa. 

— Patru ani. 

— Şi apoi, ce se va întâmpla? 
— Vom muri. 

Hassler 


Traversă râul în partea de est a orașului, având picioarele amorţite 
atunci când ieși poticnindu-se din apă pe malul cel mai înalt. Începu 
să escaladeze în patru labe versantul abrupt al malului, printre pinii 
care acopereau panta. 

Sus. 

Sus. 

Sus. 

La treizeci de metri deasupra oraşului, terenul devenea vertical, dar 
el nu se opri, încăpățânându-se să urce tot mai sus pe stâncă. 
Continuă să se caţere fără frică. Fără să-i pese. 

Nici nu-i venea să creadă că escalada stânca sinucigașilor. În timpul 
anului în care trăise în oraș alături de Theresa, doi oameni 
escaladaseră acel perete vertical de stâncă, sărind apoi în gol. Erau o 
mulțime de alte opțiuni fatale. Ar fi putut alege oricare dintre 
stâncile care înconjurau orașul Wayward Pines, dar această 
prăpastie era de departe cea mai spectaculoasă, pentru că pereţii 
stâncoși erau perfect verticali. Nu erau şanse ca săritura în gol să fie 
deviată de ciocniri inutile cu margini sau colțuri de piatră. Dacă 
cineva reuşea să ajungă în vârf fără să cadă în gol, putea conta pe o 
prăbuşire neîntreruptă în abisul morții. 

Hassler reuși să urce la o sută cincizeci de metri deasupra văii, 
ajungând la un pervaz lung de piatră. Se prăbuși pe piatra rece de 
granit. Maxilarul îi zvâcnea dureros. Probabil era rupt. 

Era noapte, iar orașul se întindea obscur sub el, străzile pavate 
sclipind vag în lumina stelelor. 

Pantalonii îi îngheţaseră bocnă. 


A 


In timp ce răceala îi pătrundea în oase, începu să se gândească la 

viaţa lui. Se ridică din nou în picioare, clătinându-se, realizând că 
singurul gând care-i aducea o oarecare alinare era acesta: dintre toți 
cei treizeci şi opt de ani ai săi, unul fusese magic. Trăise într-o casă 
galbenă împreună cu dragostea vieţii lui și nu fusese o zi în care, 
trezindu-se alături de Theresa, să nu-și spună cât de fericit este. 
Tânjea după viaţa aceea. Ar fi vrut să mai fie cu ea un timp, dar totul 
se întâmplase atât de repede... 

Era destul. Avea de ce să se agate. 

Îi luă câteva clipe, dar reuși în cele din urmă să vadă casa lor acolo 
jos, în întuneric. Își fixă privirea asupra ei, străduindu-se să o vadă 
nu aşa cum era — pustie şi întunecoasă —, ci aşa cum fusese în lumina 
blândă a serilor perfecte de vară, când el păşea pe veranda din față 
spre ceea ce iubea mai mult decât orice pe lume. 

Făcu un pas pe marginea stâncii. Nu-i era frică de moarte. Nici de 
durere. Agonia era ceva cu care se obișnuise pe deplin în timpul 
misiunii sale nomade, iar pentru moarte era de mult pregătit. Pentru 
el, moartea însemna liniște sufletească. 

Își îndoi genunchii, pregătindu-se să sară. Un zgomot ca un soi de 
zbârnâit îi tulbură concentrarea. 

Se întoarse. Nu reuși să vadă nimic în întuneric, dar realiză că 
sunetul era de fapt un hohot de plâns. 

— E cineva? strigă el. 

Plânsul se opri. O voce de femeie răspunse: 

— Cine-i acolo? 

— Te simţi bine? 

— Dacă eram bine crezi că mai veneam aici, sus? 

— Mda, cred că e și ăsta un punct de vedere. Vrei să vin lângă tine? 
— Nu. 

Hassler se retrase de pe margine și se așeză din nou pe piatră. 

— Nu ar trebui să faci asta, zise el. 


948 


— Poftim? Dar tu ce cauţi aici? La naiba, aş putea să te întreb același 
lucru. 

— Poate, doar că eu chiar trebuie să fiu aici. 

— De ce? Pentru că şi viaţa ta e la fel de îngrozitoare? 

— Vrei să auzi povestea nefericirii mele? 

— Nu. Păcat că nu am sărit până acum. Tocmai îmi făcusem curaj, 
iar acum găsesc un idiot care mă întrerupe. Asta e a doua oară când 
urc până aici. 

— Ce s-a întâmplat prima dată? o întrebă Hassler. 

— Era lumină afară, iar eu urăsc înălțimile. Mi s-a făcut frică. 

— Dar de ce ești aici? continuă el. 

— Am să-ţi spun dacă promiţi că nu vei încerca să mă salvezi. 

— S-a făcut. 

Femeia oftă. 

— Mi-am pierdut soțul atunci când aberaţiile au năvălit în oraş. 

— Îmi pare rău să aud asta. Voi doi v-aţi căsătorit în Wayward 
Pines? 

— Da. Știu ce crezi, dar eu chiar l-am iubit. L-am iubit şi pe celălalt 
bărbat care e aici. Cel mai ciudat lucru este că ne cunoaștem de mult, 
din viața noastră anterioară. El e aici cu soţia și cu fiul lui, iar atunci 
când a venit ca să-mi spună că soțul meu a fost omorât, l-am întrebat 
dacă familia lui a supraviețuit. 

— Şi? Au supraviețuit? 

— Da, dar ştii ce? O parte din mine — una mai mare decât aș vrea să 
recunosc — nu-și dorea să audă această veste. O parte din mine s-a 
întristat. Nu vreau să mă înţelegi greşit. Mi-e foarte dor de soțul meu, 
dar mă tot gândesc... 

— Dacă soţia lui ar fi fost ucisă, atunci voi doi... 

— Exact. Deci, pe lângă faptul că mi-am pierdut soțul şi nici nu pot fi 
cu bărbatul pe care-l iubesc, reiese că sunt un om de nimic. 

Hassler izbucni în râs. 

— Râzi de mine? 

— Nu, doar că mi se pare un fleac ceea ce tu consideri groaznic. Vrei 
să-ți spun eu ce înseamnă groaznic? 

— Dă-i drumul. 

— În viaţa mea anterioară am iubit o femeie, dar ea era măritată cu 
un tip care lucra pentru mine. Eu am... pus la cale o serie de 
evenimente, astfel încât soțul ei să iasă din peisaj. Vezi tu, eu ştiam 
ce era cu oraşul ăsta încă de acum două mii de ani, când a fost creat. 
Am aranjat ca femeia asta să fie răpită de David Pilcher, apoi m-am 
oferit voluntar pentru a fi pus în animaţie suspendată, astfel încât să 
pot fi cu ea atunci când avea să se trezească. Am trăit împreună în 
Wayward Pines, iar ea nu a ştiut niciodată că a ajuns aici din cauza 
mea. După un an am fost trimis dincolo de gard, într-o misiune. 
Nimeni nu se aştepta să mă întorc. Doar gândul la ea m-a ajutat să 
supraviețuiesc fiecărei zile în sălbăticie. Datorită ei am continuat să 
respir şi am mers mai departe. Am învins imposibilul şi am reușit să 
mă întorc. Am crezut că mă întorc la ea şi că voi fi întâmpinat ca un 
erou. În schimb, am descoperit că soțul ei e aici şi că orașul a fost 
distrus. 

Jos, în întunericul văii, mici flăcărui începuseră să se adune pe strada 
principală. Privindu-le, Hassler continuă: 

— Aşa că am urcat aici ca să-mi pun capăt zilelor. Te-ai gândit că ai 
făcut rău. Eu am făcut un rău mult mai mare. Crezi că se mai poate 
schimba ceva? 

— De ce eşti aici, de fapt? 

— Tocmai ţi-am spus. 

— Nu mă refer la asta. Vrei să mori pentru că nu poţi trăi cu toate 
astea pe conştiinţă sau pentru că nu poți fi cu ea? 

— Pentru că nu pot fi cu ea. Uite ce e, nu mă pot opri să o iubesc 

doar pentru că soțul ei este în preajmă. Nu așa funcționează inima 
unui om. Nu-mi pot amputa acest sentiment. Asta nu e o lume 
imensă, în care să mă pot plimba după bunul plac. Nu mă pot muta 
într-un alt oraș sau în alt stat şi nici nu am o alternativă pentru a 
putea să iau totul de la capăt. Asta e. Câţi am mai rămas? Două sute 
cincizeci de oameni? Nu o voi putea evita, iar ceea ce simt pentru ea 
m-a marcat atât de profund, încât nu ştiu ce persoană aş putea 
deveni dacă aș încerca să merg mai departe. 

— Înţeleg. 

— lar cel mai ciudat lucru este că, aşa rău cum sunt, nu am puterea 
să-i omor soțul. Există ceva mai deprimant decât să fii rău doar pe 
jumătate? 

Pentru o clipă, nu se mai auzi decât şoapta jalnică a vântului 
izbindu-se de stâncă. 

În cele din urmă, femeia zise: 

— Eu te cunosc, Adam Hassler. 

— De unde? 

— Am lucrat pentru tine. 

— Kate? 

— Ce ciudată e viața, nu? 

— Te pot lăsa singură acum dacă... 

— Eu nu te judec, Adam. 

El o auzi ridicându-se şi apropiindu-se de el. 

Într-un minut, ea se ivi din întuneric — doar o umbră care se așeză 
lângă el. Picioarele lor atârnau peste margine. 

— Și pantalonii tăi sunt congelaţi? o întrebă el. 

— Da. Fundul mi-a îngheţat de tot. Crezi că înseamnă ceva faptul că 
tu și cu mine am urcat în aceeaşi noapte aici, pentru a ne arunca în 
gol? 

— Ce vrei să spui? Că e ca şi cum universul ar spune nu? Nu eşti de 

acord că universul nu mai dă doi bani pe noi şi că probabil nu a 
făcut-o niciodată? 

Kate se uită la el. 

— Nu-mi pasă dacă sărim împreună în gol sau coborâm împreună 
până în vale. Oricare ar fi decizia noastră, hai să nu facem asta 
singuri. 

Pilcher 


Cineva îl apucă de braț și îl trase jos din camion. Era prima dată de 
zile bune când ieşea afară, dar nu putea vedea nimic prin cagula 
neagră care-i acoperea capul. 

— Ce se întâmplă? întrebă Pilcher. 

Cagula îi fu smulsă de pe cap. 

Văzu lumini — șaizeci, șaptezeci, poate o sută. Lanterne și torţe 
purtate de locuitorii din Wayward Pines şi de oamenii lui din 
interiorul muntelui. Erau adunaţi cu toţii în jurul lui — un cerc 
compact de trupuri umane. Când ochii i se adaptară la întuneric, 
văzu clădirile de pe strada principală înălțându-se deasupra lui, 
fațadele şi vitrinele magazinelor conturându-se vag în lumina 
torțelor. 

Doi bărbaţi stăteau alături de el în mijlocul cercului — Ethan Burke şi 
Alan Spear, cel pe care el îl numise şeful securității. 

Ethan se apropie. 

— Ce-i asta? întrebă Pilcher. Ai organizat o festivitate pentru mine? 
Se uită în jur către toate chipurile ascunse în întuneric, distorsionate 
de luminile torțelor. Erau furioase, crâncene. 

— Noi am votat, zise Ethan. 

— Cine a votat? 

— Toți, în afară de tine. A fost propusă o festivitate, dar în cele din 
urmă nu ni s-a părut corect să te omorâm în aceeași manieră 
polițienească abuzivă pe care le-ai impus-o cetăţenilor din Wayward 
Pines. Ethan făcu un pas spre Pilcher, respiraţia lui 
transformându-se în aburi din cauza frigului. Priveşte-i bine pe 
aceşti oameni, David. Toţi cei de față și-au pierdut familiile, şi-au 
pierdut prietenii. 

Pilcher zâmbi, abia stăpânindu-şi furia. Acea furie criminală care îi 
mistuia sufletul. 

— Din cauza mea? întrebă el. E revoltător. 

Pilcher se îndepărtă de Ethan, păşind spre mijlocul cercului. 

— Ce altceva puteam să fac pentru voi, oameni buni? V-am hrănit. 
V-am dat un adăpost şi un scop. V-am protejat de un adevăr pe care 
nu l-aţi fi putut accepta. De adevărul crud al lumii care există 
dincolo de gard. Şi fiecare dintre voi trebuia să facă doar un singur 
lucru. Un singur lucru nenorocit! urlă el. Să mi se supună. 

El prinse privirea unei femei care stătea la un metru distanţă de el. 
Lacrimile ei sclipeau în întuneric, curgându-i şiroaie pe obraji. 

Erau atâtea lacrimi în mulțime... 

Atâta durere... 

Pe vremuri, poate că i-ar fi păsat, dar în noaptea aceea nu vedea 
decât nerecunoștinţă din partea lor. 

Obrăznicie. Nesupunere. 

— Ce naiba puteam să mai fac pentru voi? urlă el. 

— Ei nu îţi vor răspunde, îi spuse Ethan. 

— Atunci, ce înseamnă asta? 

— Ei sunt aici ca să te însoțească. 

— Să mă însoţească... unde? 

Ethan se întoarse spre cei care erau mai aproape de el şi spuse: 

— Vreţi să faceți loc, vă rog? După ce oamenii se traseră în părţi, 
lăsând un culoar liber, Ethan îi zise lui Pilcher: După tine, David. 
Pilcher privi uimit spre strada întunecoasă, apoi întoarse capul spre 
Ethan. 

— Nu înţeleg. 

— Să mergem. 

— Ethan... 

Cineva îl îmbrânci pe Pilcher din spate, iar când îşi recăpătă 

echilibrul, se întoarse și-l văzu pe Alan, care-l privea încruntat, cu o 
intensitate letală. 

— Şeriful a spus să-l urmezi, zise Alan. Acum îți spun și eu același 
lucru şi, dacă nu poţi să-ți mişti picioarele, vom fi încântați să te 
târâm de braţe. 

Pilcher porni pe strada principală spre sud, printre clădirile 
întunecoase — cu Ethan într-o parte şi cu Alan în cealaltă. 

Mulțimea îi urma pe cei trei bărbaţi la mică distanţă. Liniştea era 
sinistră. Nimeni nu scotea un cuvânt. Nu se auzea nimic în afară de 
zgomotul pașilor pe asfalt și, din când în când, câte un hohot 
înăbușit de plâns. 

Pilcher încerca să-şi păstreze cumpătul, dar mintea lui lucra febril. 
Unde mă duc? 

Înapoi la superstructură? 

La locul execuției? 

Trecură de Aspen House și apoi de spital. 

Când ajunseră pe șoseaua din pădure, în sudul orașului, Pilcher 
realiză ce urma să se întâmple. 

Se uită la Ethan. Frica începu să i se scurgă prin vene ca o injecție cu 
azot lichid. Cumva, continuă să meargă. 

La prima curbă, toţi cei din mulțime ieşiră de pe şosea şi intrară în 
pădure. Pilcher își spuse: 

Nici măcar nu m-am uitat în urmă. Aş fi orut să mai văd pentru ultima dată 
oraşul. 

O perdea subțire de ceață plutea printre copacii din pădure, iar 
luminile torțelor care deschideau drumul păreau desprinse din altă 
lume. Ca niște scântei răzlețe. 

Pilcher simţea răceala pătrunzându-i în oase. 

Apoi, auzi bâzâitul. 

Mergeau cu toții pe lângă gard. Ajunseră la poartă. Totul se 

întâmplase atât de rapid, încât părea că nu trecuseră nici câteva 
secunde din momentul în care îi smulseseră cagula de pe cap în 
mijlocul străzii principale. 

Ethan îi oferi lui Pilcher un mic rucsac. 

— Ai aici nişte mâncare și apă. Suficient pentru câteva zile, dacă vei 
reuşi să supraviețuieşti atât. 

Pilcher se uită nedumerit la rucsac. 

— Nu aţi avut curajul să mă omorâţi cu mâinile voastre? întrebă el. 
— Nu e vorba de asta, zise Ethan. De fapt, lucrurile stau cu totul 
altfel decât crezi. Noi am vrut mai mult de atât. Am vrut să te 
torturăm. Să lăsăm pe fiecare dintre cei care au mai rămas să smulgă 
o bucată din tine. Nu vrei rucsacul? 

Pilcher smulse rucsacul din mâinile șerifului şi îl puse pe umăr. 
Ethan merse la panoul de comandă şi închise manual alimentarea cu 
curent. 

Bâzâitul încetă. 

În pădure se făcu linişte. 

Pilcher îi privi pe toți oamenii lui. Pe cei din oraş. Pe cei din munte. 
Erau ultimele fețe omeneşti pe care le vedea. 

— Ticăloşi nerecunoscători ce sunteţi! Aţi fi murit cu toţii acum două 
mii de ani dacă nu aș fi fost eu. Am creat un paradis pentru voi. 
Raiul pe pământ. Eu sunt Dumnezeul vostru! lar voi aveţi tupeul 
să-l alungaţi pe Dumnezeu din paradis! 

— Cred că ai reținut greşit pasajele din Sfânta Scriptură, zise Ethan. 
Dumnezeu nu a fost exilat. Era vorba de celălalt. 

Ethan deschise poarta. Pilcher îi aruncă o privire lungă şi revoltată, 
apoi se mai uită o dată la mulţime, extrem de furios. 

Făcu un pas dincolo de cealaltă parte a gardului, în sălbăticie. 

Ethan închise poarta în urma lui. Bâzâitul protector al gardului se 
auzi din nou. 

Pilcher privi cum mulțimea se îndepărta, întorcându-i spatele, 
luminile lanternelor şi ale torțelor dispărând în scurt timp în ceață. 
Era singur în pădurea întunecoasă și rece. 

Merse spre sud, până când bâzâitul gardului nu se mai auzi deloc. 
Lumina stelelor, ce reușea să pătrundă printre vârfurile pinilor 
înalți, nu era suficientă pentru a-i lumina calea. Când obosi de atâta 
mers, se așeză lângă un pin, lipindu-şi spatele de trunchiul acestuia. 
În depărtare, la un kilometru sau doi de locul în care se afla, auzi 
urletul unei aberaţii. 

O altă aberaţie îi răspunse — mult mai aproape. 

Apoi încă una. 

Pilcher auzi zgomot de pași. 

Undeva acolo, în întuneric, ceva alerga. 

Alerga spre el. 

Ethan 


La prima oră a dimineţii, Ethan ieşi din superstructură la volanul 
uneia dintre camionetele echipei de securitate. Fiul lui stătea lângă 
el, pe locul pasagerului. 

Printre copaci. 

Printre bolovani. 

Apoi Ethan intră pe drumul principal, îndreptându-se spre sudul 
oraşului. 

La o curbă periculoasă, viră și coborî rambleul, strecurându-se cu 
atenţie printre copaci. Când ajunseră la gard, continuă să înainteze 
paralel cu acesta până la poartă. Opri motorul. 

Bâzâitul curentului care trecea prin sârma ghimpată se putea auzi 
chiar şi din interiorul camionetei. 

— Crezi că domnul Pilcher a murit deja? întrebă Ben. 

— Nu am idee. 

— Dar aberaţiile vor ajunge la el în cele din urmă, nu-i aşa? 

— Cu siguranță. 

Prin geamul din spate, Ben aruncă o privire în remorcă. 

— Nu înţeleg, zise el. De ce facem asta, tată? 

— Pentru că nu mă pot împiedica să mă gândesc la chestia asta din 
spate. 

Ethan întoarse capul spre remorcă. Aberaţia femelă din 
superstructură zăcea nemișcată într-o cușcă de plexiglas, privind 
îndelung spre pădure. 

— E ciudat, zise Ethan. Lumea le aparține acum, dar noi încă 
posedăm ceva ce ei nu au. 

— Ce anume? 

— Bunătate. Decenţă. Asta înseamnă de fapt să fii om. Pentru cei mai 

mulți dintre noi, cel puţin. 

Ben părea nedumerit. 

— Eu cred că aberaţia asta e diferită, zise Ethan. 

— Ce vrei să spui? 

— Ea are o inteligență aparte şi o blândeţe pe care nu am mai 
văzut-o la niciunul dintre semenii ei. Poate că şi ea are o familie pe 
care vrea să o revadă. 

— Ar trebui să o împuşcăm şi să o ardem împreună cu celelalte. 

— Şi ce am câştiga, de fapt? Ne-am potoli furia pentru câteva 
minute? Ce-ar fi să facem tocmai contrariul? Ce-ar fi să o trimitem 
înapoi în lumea ei, cu un mesaj despre specia care a trăit odată în 
această vale? Ştiu că pare o nebunie, dar mă agăţ de ideea că un mic 
act de bunătate poate avea o rezonanţă puternică. 

Ethan deschise portiera şi cobori. 

— Ce vrei să spui? întrebă Ben. Crezi că aberaţiile s-ar putea 
schimba? Ar putea deveni așa ca ea? 

Ethan se duse în spatele camionetei şi lăsă în jos capacul de 
descărcare. 

— Speciile evoluează, zise el. La început, omul a fost 
vânător-culegător. Comunica prin sunete guturale și prin gesturi. 
Apoi, am inventat agricultura și limbajul. Am devenit capabili de 
blândeţe. 

— Dar asta durează mii de ani. Vom fi cu toţii morţi înainte să se 
întâmple asta. 

Ethan zâmbi. 

— Ai dreptate, fiule. Ar dura mult, foarte mult timp. 

Se întoarse cu fața spre aberaţie. Aceasta stătea pașnică în cușca ei, 
cu pleoapele încă grele după sedativul pe care i-l administraseră 
specialiștii la ordinul lui Ethan. 

Şeriful îşi scoase pistolul Desert Eagle din toc şi se urcă în remorcă, 

apoi trase zăvorul cuștii și deschise ușa acesteia vreo zece centimetri. 
Din gâtul aberaţiei ieşi un sunet ciudat — ceva între torsul unei pisici 
și un mârâit. 
— Nu o să-ţi fac rău, zise Ethan. 
Apoi se retrase încet şi cobori din remorcă. 
Aberaţia nu-l scăpa din ochi. După o clipă, ea împinse ușa cu braţul 
ei stâng foarte lung şi se furișă afară. 
— Şi dacă face ceva? întrebă Ben. Dacă atacă... 
— Ea nu ne va face rău. Ştie ce vreau să fac. Mă înţelege. Ethan 
prinse privirea creaturii. Nu-i așa? întrebă el. 
Apoi se îndreptă spre gard, cu aberația mergând încet pe urmele lui, 
la câțiva pași distanţă. 
În faţa porţii, Ethan tastă codul pentru acţionare manuală și aşteptă 
până când zăvoarele se deschiseră automat. Bâzâitul gardului se 
opri. Deschise poarta cu vârful bocancului, îndemnând-o: 
— Du-te! Eşti liberă acum. 
Aberaţia îl privea neliniştită când trecu pe lângă el. Apoi se strecură 
prin deschiderea porții şi ieşi dincolo de gard, în lumea ei. 
— Tată, crezi că vom putea vreodată să trăim alături de ei? 
După vreo zece pași, femela aruncă o privire în urmă, spre Ethan. 
Capul i se aplecă într-o parte. Ea îl privi o clipă, cu ochii ei sclipind 
de inteligenţă și înțelegere. Iar el ar fi putut jura că ar fi vrut să-i 
spună ceva. 
Nu erau cuvinte. Dar Ethan intuia. 
Și, dintr-odată, înţelese. 
— Da, zise el. Așa cred. 
EI clipi... 
Apoi, ea dispăru. 

(J 


Ethan stătea alături de Theresa pe o bancă din parc urmărindu-l pe 

Ben, care stătea în mijlocul terenului și privea în sus, spre cer. Şaizeci 
de metri deasupra lui, un zmeu se ridica purtat de vânt. Băiatul 
făcuse mai multe încercări până când reuşise să ridice zmeul în 
văzduh, mai sus de aerul calm de la suprafaţa solului, dar bucata de 
material roșu părea acum fixată pe fundalul albastru al cerului, 
fluturând purtată de curenți. 

Era nespus de plăcut să stai şi să urmărești un copil jucându-se cu 
zmeul şi era prima dimineaţă, de zile bune sau poate chiar de 
săptămâni bune, când nu mai era iarnă. 

— Ethan, dar e o nebunie. 

— Dacă vom rămâne în valea asta, zise el, vom muri cu toţii în câțiva 
ani. Fără îndoială. Deci ce rost ar avea să votăm? 

— Trebuie să-i laşi pe oameni să decidă. 

— Ce-ar fi dacă... 

— Trebuie să-i laşi pe oameni să decidă. 

— Oamenii vor înţelege greşit. 

— E adevărat, dar trebuie să te gândeşti ce fel de lider vei fi. 

— Eu ştiu care e decizia cea mai bună, Theresa. 

— Atunci, vinde-le ideea ta. 

— Nu vreau să le-o impun cu forța. E riscant. Şi ce se va întâmpla 
dacă ei vor face alegerea greşită? Până şi tu ești indecisă. 

— Va fi alegerea noastră greşită, scumpule. Dacă tu vrei să le impui 
asta oamenilor, atunci ce rost a mai avut să le spui adevărul despre 
Wayward Pines? 

— Eu am provocat toate acestea, zise Ethan. Moartea tuturor acelor 
oameni. Toată suferința şi pierderile. Am întors pe dos vieţile 
noastre și ale acestor oameni. Acum, nu vreau decât să repar totul. 
— Te simţi bine? 

— Sunt îngrozit, zise el, iar ea îi luă mâna în palmele ei. Tu nu îmi 
ceri doar să am încredere în oameni, adăugă Ethan. Îmi ceri să le 

încredințez lor soarta voastră. Soarta lui Ben. Fiul lor alerga prin 
preajmă trăgând zmeul după el şi râzând fericit. În ziua în care am 
intrat în superstructură, continuă Ethan, Pilcher mi-a spus că voi 
ajunge să înțeleg; lucrurile pe care le-a făcut. Deciziile pe care le-a 
luat. 
— Și acum înţelegi? 
— Încep să înţeleg ce greutate atârna pe umerii lui. 
— El nu avea încredere că oamenii lui vor face alegerile corecte 
pentru că se temea, zise Theresa. Dar tu nu trebuie să te temi, Ethan. 
Dacă vei face ceea ce crezi că e corect în adâncul inimii tale, dacă le 
vei da oamenilor libertatea de a-și decide singuri soarta, propriul lor 
destin... 
— Am putea muri de foame în valea asta. 
— E adevărat. Dar nu îți vei compromite integritatea. Acesta e 
singurul lucru de care trebuie cu adevărat să te temi. 

e 
În noaptea aceea, Ethan stătea din nou acolo unde începuse totul, pe 
scena goală a teatrului, sub lumina reflectoarelor, având aţintite 
asupra lui privirile ultimilor două sute cincizeci de oameni de pe 
pământ. 
— lată-ne ajunși aici, spuse el către mulțime. Umanitatea e în pragul 
sfârşitului. Suntem în acest punct din cauza deciziei mele de a spune 
tuturor adevărul despre Wayward Pines. Să nu credeţi că voi uita 
vreodată acest lucru. Mulţi dintre voi au pierdut ființe dragi. Am 
suferit cu toții. Voi trăi cu această decizie pe conştiinţă tot restul 
vieții, dar acum e timpul să ne gândim la viitorul nostru. De fapt, 
numai la asta m-am gândit în ultima săptămână. 
Oamenii-cheie ai fostului cerc intim al lui Pilcher stăteau împreună 
în partea stângă a scenei — Francis Leven, Alan, Marcus şi Mustin —, 
urmărindu-l cu toții. 

Liniştea din sala teatrului era absolută. 

O tăcere încordată. 

— Știu că încercăm cu toţii să ne dăm seama unde vom pleca de aici, 
continuă el. Ce se va întâmpla în continuare. Cum ar putea arăta 
viețile noastre. Trebuie să înfruntăm niște adevăruri dure și trebuie 
să le facem față împreună. Chiar acum. lată-l pe primul: hrana 
noastră se epuizează. 

Mulțimea fu străbătută de un freamăt. Cineva strigă: 

— Cât timp ne va mai ajunge? 

— În jur de patru ani, zise Ethan. Ceea ce ne conduce inevitabil la cel 
de-al doilea adevăr dur. Nu putem rămâne în valea asta. De fapt, am 
putea, dar numai până la următoarea pană majoră de curent care ar 
pune în pericol securitatea noastră. Până când iarna ar deveni aşa 
cum nu ne-am imaginat niciodată. Până când rezervele de hrană s-ar 
epuiza. Francis Leven a venit aici din superstructură pentru a vă 
împărtăşi toate detaliile, pentru a vă explica exact de ce viețile 
noastre nu mai sunt în siguranţă în Wayward Pines. Dar eu nu v-am 
chemat aici doar pentru veştile proaste. Am, de asemenea, o 
propunere pentru o nouă direcţie de acțiune. Ceva radical, periculos 
şi îndrăzneţ. Un salt în întuneric. Ethan o zări pe Theresa în mulțime, 
apoi continuă: Ca să fiu sincer, am stat la îndoială dacă să vă propun 
sau nu acest lucru drept alegere. Un prieten mi-a spus recent că ne 
trezim uneori în situaţii care sunt atât de critice, încât unul sau doi 
lideri puternici trebuie să preia frâiele. Dar cred că am terminat cu 
asta. Nimeni nu trebuie să ne controleze vieţile. Nu ştiu cum, dar 
vom găsi o soluţie să răzbim. Ceea ce știu sigur este că aş prefera să 
luăm decizii proaste ca un grup decât să trăim privaţi de libertate. 
Așa era înainte. Așa era pe vremea lui Pilcher. Deci tot ce vă cer este 
să mă ascultați, apoi vom decide ce este de făcut. Împreună. Ca niște 
oameni liberi. 

X 


O lună mai târziu 

Ethan 


Încă mai erau momente ca acesta, momente în care totul părea 
normal. Alimentarea cu energie electrică fusese restabilită și din 
bucătărie venea mirosul îmbietor al mâncărurilor gătite de Theresa. 
Aşa ar fi putut fi orice seară de weekend din viața anterioară a lui 
Ethan. 
Ben era la etaj, în dormitorul său. 
Ethan stătea la birou, notând ceva pentru a doua zi. 
Pe fereastră, în lumina serii, putea vedea casa întunecată a lui 
Jennifer Rochester. Fusese ucisă în timpul invaziei, iar frigul din 
ultima vreme îi omorâse şi grădina. 
Dar luminile de pe stradă erau din nou aprinse. Ţârâitul greierilor 
răsuna prin difuzoare dintr-un tufiș îndepărtat. 
Îi lipseau acordurile de pian ale lui Hecter Gaither, care răsunau 
înainte în toate radiourile caselor din Wayward Pines. Ar fi fost 
încântat să se lase purtat de muzică pentru ultima dată. 
Preţ de o clipă, stând într-un fotoliu comod, Ethan închise ochii şi 
lăsă normalitatea să-l învăluie. 
Încercă să-și alunge din minte fragilitatea lor. Dar nu era posibil. 
Nu se putea împăca deloc cu ideea că era membru al unei specii pe 
cale de dispariţie. 
Asta îi umplea fiecare clipă. 
Îi umplea fiecare clipă de groază. 

[] 
Intră în bucătărie bucurându-se de mirosul pastelor care fierbeau şi 
al sosului de spaghetti care se îngroşa pe foc. 
— Miroase minunat, zise el. 
Apropiindu-se de Theresa, care stătea în fața aragazului, o cuprinse 
de mijloc și o sărută pe ceafă. 

— Ultima noastră masă în Wayward Pines, zise ea. O să ne umflăm 
în seara asta. Cu tot ce mai este prin frigider. 
— Poţi să mă pui la treabă. Pot spăla eu vasele. 
Amestecând sosul, ea spuse: 
— Cred că e în regulă dacă le lăsăm nespălate. 
Ethan izbucni în râs. 
Desigur. Normal că era în regulă. 
Theresa îşi şterse ochii. 
— Plângi, zise el. 
— Sunt bine. 
O luă de braţ şi o întoarse ușor spre el, apoi o întrebă: 
— Ce este? 
— Sunt speriată, atâta tot. 

(J 
Fra ultima dată când aveau să stea împreună la masa aceea pentru a 
lua cina. 
Ethan se uită la Theresa. 
La fiul lui. 
Se ridică. Îşi înălță paharul cu apă ca pentru un toast. 
— Aş vrea să le spun câteva cuvinte celor mai importanți oameni din 
viața mea. Vocea lui tremura deja. Nu sunt perfect. De fapt, sunt 
departe de a fi perfect. Dar nu m-aș da în lături de la nimic ca să vă 
protejez, Theresa, pe tine și pe Ben. De la nimic. Nu știu ce ne va 
aduce ziua de mâine. Sau cea de poimâine. Ori ziua următoare. Se 
încruntă din cauza lacrimilor care amenințau să izbucnească. Sunt 
atât de recunoscător că suntem împreună în acest moment... 
Ochii Theresei sclipeau. 
În timp ce el stătea pe scaun, emoționat, ea întinse brațul spre el și îl 
luă de mână. 

Era ultima noapte când avea să doarmă pe o saltea moale. Fl şi 
Theresa stăteau lipiți unul de altul, sub un morman de pături. Era 
târziu, dar amândoi erau încă treji. El îi simţea genele mișcându-se 
pe pieptul lui. 

— Îţi vine să crezi că asta e viaţa noastră? îl întrebă ea în şoaptă. 

— Nu m-am obișnuit încă. Și nu cred că mă voi obişnui vreodată. 

— Şi dacă nu va funcționa? Dacă vom muri cu toții? 

— Este posibil. 

— O parte din mine, spuse ea, ar vrea să facă doar ceea ce e sigur. 
Poate că ar fi mai bine să trăim cei patru ani care ne-au mai rămas. 
Ce-ar fi dacă i-am face grozavi? Dacă am savura fiecare moment? 
Fiecare bucăţică de mâncare, fiecare gură de aer. Fiecare sărut. 
Fiecare zi în care nu ne este foame sau sete şi în care nu fugim ca să 
scăpăm cu viaţă. 

— Dar am muri cu siguranță. Specia noastră e terminată. 

— Poate că ăsta nu e un lucru atât de rău. Am avut șansa noastră, 
dar am ratat-o. 

— Trebuie să încercăm în continuare. Să luptăm. 

— De ce? 

— Pentru că asta facem noi. 

— Nu ştiu dacă voi fi în stare să fac asta. 

Ușa dormitorului lor se deschise scârțâind. 

— Mamă? Iată? îi strigă Ben. 

— Ce s-a întâmplat, amice? îl întrebă Theresa. 

— Nu pot dormi. 

— Urcă în pat lângă noi. 

Ben se urcă peste cuverturi și se cuibări dedesubt, între ei. 

— E mai bine? întrebă Ethan. 

— Da, zise Ben. Mult mai bine. 

Stăteau cu toţii în întuneric, fără să spună nimic. 

Ben adormi primul. Apoi Theresa. 
Şi totuşi, Ethan nu putea adormi. 
Se ridică într-un cot și îşi privi familia. Îi veghe pe amândoi întreaga 
noapte, până când lumina zorilor se revărsă pe ferestre şi soarele 
răsări pentru ultima lor zi în Wayward Pines. 

° 
În toate casele din vale, telefoanele începură să sune. Ethan apăru 
din bucătărie, ținând în mână o cană de cafea, și răspunse la 
telefonul lor cu disc rotativ din living la cel de-al treilea apel. Chiar 
dacă ştia mesajul pe care avea să-l audă, stomacul său se strânse 
când lipi receptorul de ureche, ascultându-și propria voce 
înregistrată, care spunea: „Cetățeni ai oraşului Wayward Pines, a 
venit timpul“. 

° 
Ethan ţinea deschisă uşa din față pentru Theresa. Ea ieşi pe verandă 
ţinând o cutie de carton plină cu fotografii înrămate ale familiei lor — 
singura posesiune materială care valora ceva pentru ei și pe care 
voiau să o păstreze. 
Era o dimineaţă superbă pentru plecare. 
Din casele de pe strada lor ieșeau familii întregi — unii ţinând cutii 
mici care conțineau cele mai prețioase bunuri ale lor, alţii cu nimic 
altceva în afară de hainele de pe ei. 
Familia Burke cobori treptele verandei, traversă curtea din față şi ieși 
în stradă. 
Toţi localnicii porniră pe strada principală și înaintară în grup spre 
pădure, în partea de sud a orașului. Ethan o observă pe Kate ceva 
mai departe, mergând în față, cu un rucsac pe umăr, alături de 
Adam Hassler. Simţea o durere acută, pe care nu o putea înțelege — 
probabil că unele emoţii erau mult prea complexe. Însă oricare ar fi 
fost aceste emoții, erau cu siguranță provocate de nostalgie. 

Se desprinse de mâna Theresei și-i spuse: 

— Mă întorc imediat. 

Ethan o ajunse din urmă pe fosta sa parteneră, în timp ce grupul 
trecea pe lângă Aspen House. 

— "Neaţa, o salută el. 

Ea întoarse capul spre el şi zâmbi. 

— Eşti gata să faci asta? 

— E o nebunie, nu-i așa? 

— Într-un fel. 

— Hei, Ethan! îl salută Hassler. 

O lună în civilizaţie făcuse minuni în privința lui Hassler, care 
pusese pe el suficiente kilograme cât să arate cum era înainte. 

— Adam, cum vă descurcaţi? 

— Bine, cred eu. 

— Mă simt de parcă ar trebui să plec într-o călătorie terifiantă, ştii? îi 
zise Kate. Nu am idee unde am să ajung. 

Lăsând în urmă spitalul, Ethan își aminti cum se trezise acolo prima 
dată lângă zâmbitoarea soră Pam. În acele prime zile, el rătăcise 
ametit prin acest oraş — confuz, încercând mereu să telefoneze acasă 
și incapabil să ia legătura cu familia lui. Când o revăzuse pe Kate 
prima dată, ea era cu nouă ani mai în vârstă decât ar fi trebuit să fie. 
Ce călătorie... 

Ethan se uită la Kate. 

— O să fie o adevărată nebunie peste puţin timp. Mă gândeam că ar 
fi mai bine să ne luăm aici rămas-bun. 

Kate se opri în mijlocul drumului, și ultimii locuitori din Wayward 
Pines trecură pe lângă ei. Felul în care zâmbea, lumina soarelui care-i 
înviora chipul, ochii mijiți îl făcură să se gândească la acea Kate de 
demult. Din Seattle. Cea mai gravă și cea mai minunată greşeală pe 
care o făcuse vreodată. 

Se îmbrăţișară. Sălbatic. 

— Îţi mulțumesc că ai venit să mă cauţi atunci, cu ani în urmă, îi zise 
Kate. Îmi pare rău că s-a terminat totul așa. 

— Nu aș schimba nimic dacă ar fi să o iau de la capăt. 

— Ai făcut ceea ce trebuia, îi șopti ea. Nu m-am îndoit niciodată de 
asta. 

Theresa ajunse lângă ei şi îi zâmbi lui Kate. 

Apoi se duse la Hassler și-l îmbrăţișă. 

Când se desprinse de el, întrebă: 

— Vreţi să mergeţi alături de noi o bucată de drum? 

— Ne-ar face plăcere, zise Adam. 

În timp ce stătea acolo împreună cu soţia lui, cu fiul lor, cu fosta 
amantă și cu bărbatul care-l trădase pe vremuri, Ethan se întrebă: 
Aşa arată o familie în această lume nouă? Pentru că, indiferent ce se 
întâmplase în trecut, în acest prezent deprimant fiecare avea nevoie 
de celălalt. 

După ce ultimii oameni din mulțime trecură pe lângă ei, mai 
zăboviră un timp acolo unde drumul principal din Wayward Pines 
intra în întunericul pădurii. 

În spatele lor, orașul rămăsese abandonat. 

Soarele dimineții lumina orbitor străzile. 

Vitrinele sclipeau în soare pe partea de vest a străzii principale. 

Mai priviră o dată acele case victoriene îngrădite de garduri din 
țăruşi. 

Stâncile înconjurătoare. 

Plopii tremurători pe care vântul îi scutura de ultimele frunze aurii. 
În acel moment, oraşul era nespus de... idilic. 

Creaţia genială și nebunească a lui Pilcher. 

În cele din urmă se întoarseră și își continuară drumul împreună, 
intrând în pădure, departe de Wayward Pines. 

[ 
Ethan stătea la pupitrul principal de comandă din centrul de 
supraveghere, între Alan şi Francis Leven. 
— Care este rostul acestui mesaj, mai exact? întrebă Leven. 
— În caz că cineva descoperă locul acesta, zise Ethan. 
— Mi se pare prea puţin probabil. 
— Te-ai gândit ce vrei să spui? întrebă Alan. 
— Am scris ceva azi-noapte. 
Degetele lui Alan începură să danseze pe touchscreen. 
— Sunt gata când ești şi tu, zise el. 
— Hai să facem asta! 
— Înregistrăm! 
Ethan îşi scoase bucata de hârtie din buzunarul din spate, o desfăcu 
și se aplecă deasupra microfonului, rostindu-și discursul. 
Când termină, Alan opri înregistrarea. 
— Bine spus, şerifule. 
Deasupra lor, grupul de douăzeci și cinci de monitoare încă redau o 
serie de înregistrări ale camerelor de supraveghere din vale. 
Coridoarele pustii de la subsolul spitalului. 
Holul gol al şcolii. 
Parcul pustiu. 
Casele goale. 
Străzile abandonate. 
Ethan se uită la Francis Leven. 
— Suntem gata? îl întrebă el. 
— Toate sistemele neesenţiale au fost închise. 
— Toată lumea e pregătită? 
— Procesul e deja iniţiat. 
(J 


În timp ce Ethan păşea singur pe coridorul Nivelului 1, neoanele de 

pe tavan se stingeau unul câte unul. Când ajunse la ușile automate 
din sticlă care se deschideau direct către arcă, el întoarse capul spre 
pasaj. Singurul neon care mai rămăsese aprins în capătul coridorului 
se stinse. 

Era deja mai frig, sistemele de căldură și de ventilație oprindu-se 
treptat. 

Pardoseala de piatră a imensei caverne era rece precum gheața sub 
tălpile sale goale. Era frig în centrul de suspensie, doar câteva grade 
peste limita înghețului. O ceață albăstruie masca vânzoleala din 
interior. Maşinăriile bâzâiau, eliberând jeturi de gaz alb. Ethan 
străbătu ceața densă. După un colț, înaintă printre două rânduri de 
mașinării. 

Bărbaţi în halate albe de laborator îi ajutau pe rezidenții din 
Wayward Pines să urce în unitățile de suspensie. Ethan se opri în 
fața instalaţiei din capătul rândului. 

Pe plăcuţa digitală scria: 


KATE HEWSON 
DATA SUSPENSIEI: 9/19/12 
BOISE, ID 
DURATA REZIDENȚŢEI: 8 ANI, 9 LUNI, 22 DE ZILE 


Ea era deja înăuntru. 

Ethan se uită prin gemuleţul lat de cinci centimetri cu care era 
prevăzută mașinăria în partea din față. Kate îl privi de pe cealaltă 
parte a geamului, închisă ermetic în unitatea ei de suspensie. 
Tremura. Ethan puse palma pe geam. 

Îi spuse din buze: „Totul va fi bine“. 

Ea încuviinţă din cap. 

Apoi Ethan grăbi pasul trei rânduri mai jos, croindu-și drum printr-o 

mulțime de oameni îmbrăcați în salopete albe de dormit. 

Theresa stătea în genunchi în faţa lui Ben, ţinându-l în braţe şi 
șoptindu-i ceva la ureche. 

Ethan îi cuprinse pe amândoi cu braţele, trăgându-i mai aproape de 
pieptul lui. 

Lacrimile începură să curgă. 

— Nu vreau să fac asta, tată, zise Ben plângând. Mi-e frică. 

— Şi mie mi-e frică, îi spuse Ethan. Suntem cu toţii speriați și e ceva 
firesc. 

— Dacă acesta e sfârşitul? zise Theresa. 

Ethan se uită îndelung în ochii verzi ai soţiei sale. 

— Atunci, vreau să ştii că te iubesc, şopti el. A venit timpul. 

ÎL ridică pe Ben în picioare şi îl ajută, ţinându-l de braţ, să păşească în 
unitatea lui de suspensie. 

Fiul lui tremura violent de frig și de frică. 

Ethan îl așeză uşurel pe scaunul metalic. 

Curelele care ieșeau din pereţii unităţii imobilizară gleznele și 
încheieturile lui Ben. 

— Mi-e atât de frig, tată. 

— Te iubesc, Ben. Sunt atât de mândru de tine. Acum trebuie să 
închid ușa. 

— Încă nu. Te rog. 

Ethan se aplecă spre el și-l sărută pe frunte, spunându-și: Asta poate fi 
ultima dată când îmi ating băiatul. Se uită în ochii lui Ben. 

— Priveşte-mă, fiule. Fii curajos. 

Ben încuviință din cap. Ethan îi șterse lacrimile de pe obraz și ieși 
din camera unităţii de suspensie. 

— Te iubesc, Ben, zise Theresa. 

— Şi eu te iubesc, mamă. 

Ethan împinse ușa unităţii lui Ben. Aceasta se închise ermetic, iar 

mecanismul intern de închidere fu acţionat. Ethan şi Theresa priveau 
pe geam în timp ce camera internă a unităţii lui Ben începea să se 
umple cu gaz. Amândoi zâmbiră printre lacrimi când își văzură fiul 
închizând ochii. 
Theresa se întoarse spre Ethan. 
— Mă ajuţi să intru? întrebă ea. 
El o luă de mână şi o conduse spre unitatea ei. Uşa acesteia era deja 
deschisă. Theresa îi analiză interiorul — scaunul negru din compozit, 
mânerele acestuia, tubul negru care atârna din peretele interior, 
prevăzut în capăt cu un ac gros şi lung care avea să evacueze până şi 
ultimul strop de sânge din venele lor. 
— Oh, lisuse, zise ea. 
Se urcă în unitate şi se aşeză. Maşinăria o imobiliză de scaun. 
— Ne vedem de cealaltă parte, îi spuse Ethan. 
— Chiar crezi că vom ajunge acolo? 
— Absolut. 
Apoi îşi sărută soţia de parcă ar fi făcut asta pentru ultima dată. 

[] 
Urcându-se în unitatea lui de suspensie, Ethan îşi aminti ceea ce 
scrisese la biroul lui cu o noapte în urmă - cuvintele pe care le 
înregistrase în centrul de supraveghere. 
Poate că era ultima înregistrare din istoria omenirii. 


Lumea e crudă. Lumea e aspră, iar în valea aceasta trăim la mila aberațiilor. 
Trăim ca nişte prizonieri, iar acest lucru contravine vieții şi ființei noastre. 
Omenirea înseamnă a explora; noi cucerim şi străbatem, pentru că suntem 


făcuţi pentru asta. Este în ADN-ul nostru şi chiar asta vom face. 


Se aşeză pe scaun. 

Va fi o călătorie lungă, iar când vom ajunge la destinaţie nu se ştie ce vom 
găsi. 


Curelele se strânseră în jurul gleznelor sale... 
Mi-e frică. Tuturor ne este frică. 
„..în jurul încheieturilor de la mâini. 


Ce fel de lume ne aşteaptă la capătul acestui somn îndelungat? Intr-o 
anumită măsură, nu mai contează. Pentru că oamenii din Wayward Pines 
vor înfrunta totul împreună. Fără secrete. Fără minciuni. Fără regi. 


Uşa unităţii sale de suspensie se închise ermetic. 


Cu toții ne-am luat rămas-bun. Știm cu toții că acesta ar putea fi sfârşitul şi 
ne-am împăcat cu acest gând. 


Şuieratul gazului presurizat eliberat de instalaţie era însoţit de o 
voce computerizată de femeie, și ciudat de liniştitoare. 

Vocea rosti: „Vă rugăm să inhalaţi adânc. Mirosiţi florile cât puteţi 
de mult“. 


Se spune că timpul vindecă toate rănile... Ei bine, avem timp destul... 
Destul pentru ca imperii întregi să se ridice şi să cadă. Pentru ca speciile să 
se schimbe. Pentru ca lumea să devină un loc mai ospitalier. 


Gazul mirosea a lavandă și a liliac, iar în momentul în care îl inhală, 
începu să se simtă ciudat, de parcă pământul îi fugea de sub 
picioare. 

Aşadar, ne îmbarcăm cu toții spre necunoscut, întrebându-ne ce minuni ne 
aşteaptă la orizont, ce vom găsi la următoarea cotitură. Şi nu asta e, la urma 
urmei, ceea ce ne îndeamnă să mergem mai departe? 


Pleoapele lui erau din ce în ce mai grele şi în ultima clipă își aminti 
de chipurile celor dragi: soția şi fiul său. 


Avem din nou o speranță. 


Şi îi luă pe Theresa și pe Ben cu el, adâncindu-se într-un somn 
profund. 


Pentru moment, lumea le aparține aberațiilor, dar viitorul... 
Viitorul ar putea fi al nostru. 

EPILOG 


Şaptezeci de mii de ani mai târziu, ochii lui Ethan Burke se 
deschiseră. 

Din primele două cărţi ale seriei Wayward Pines 


Agentul Ethan Burke de la Serviciul Secret sosește în Wayward 
Pines, Idaho, cu o misiune clară: să localizeze și să salveze doi agenţi 
federali dispăruți într-un orăşel de provincie cu o lună în urmă. Dar 
la câteva minute după sosirea sa în oraș, Ethan este implicat într-un 
accident violent. 

Se trezeşte într-un spital, fără acte de identitate, fără telefon mobil și 
fără servietă. 

Personalul medical pare destul de prietenos, însă ceva pare... 
nefiresc. Pe măsură ce zilele trec, investigația dispariţiei colegilor săi 
are drept rezultat mai multe întrebări decât răspunsuri. De ce nu 
poate vorbi la telefon cu soția sau cu fiul lui? De ce nu poate lua 
legătura cu nimeni din exterior? De ce nu este crezut de nimeni 
atunci când spune cine este? Și care este scopul gardului electrificat 
care împrejmuieşte orașul? De a ţine rezidenții înăuntru? Sau de a 
ţine altceva la distanță? Fiecare pas care-l apropie de adevăr îl 
îndepărtează pe Ethan de lumea pe care credea că o cunoaşte și de 
sine însuși — așa cum fusese în trecut — până când este nevoit să se 
confrunte cu un adevăr teribil — este posibil să nu scape niciodată viu 
din Wayward Pines. Intens şi captivant, seria Wayward Pines este un 
thriller de excepţie al autorului de bestselleruri Blake Crouch. 


Bine aţi venit în Wayward Pines, un oraș cu 461 de locuitori. Cuibărit 
la poalele unor munţi superbi, idilicul oraş este un adevărat rai al 
prezentului... excepţie făcând gardul electrificat prevăzut cu sârmă 
ghimpată, lunetiștii care păzesc non-stop orașul și camerele de 
supraveghere care surprind fiecare cuvânt și fiecare gest al 
oamenilor. Niciunul dintre locuitorii orașului nu ştie cum a ajuns 

acolo. 

Tuturor li se spune unde trebuie să lucreze. Unde să locuiască. Cu 
cine să se căsătorească. Unii cred că sunt morți şi că aceasta este viața 
de apoi. Alţii au impresia că sunt prizonieri într-o închisoare 
experimentală. Fiecare visează în secret să plece, dar cei câțiva care 
îndrăznesc să încerce au parte de o surpriză terifiantă. Ethan Burke a 
văzut lumea de dincolo. El este șeriful și unul dintre puținii oameni 
care ştiu adevărul — Wayward Pines nu este doar un oraș. lar ceea ce 
se află de cealaltă parte a gardului împrejmuitor este o lume de 
coşmar ce depăşeşte imaginaţia oricui. 

